
DEDICAŢIE LA EDIŢIA ORIGINALĂ 


DOMNULUI AVOCAT TALFOURD, 
MEMBRU IN PARLAMENT ETC. ETC. 


Chiar dacă nu aş fi avut fericirea de a vă cunoaşte 
personal şi de a mă bucura de prietenia dumneavoastră, v- 
aş fi dedicat totuşi această operă ca pe un slab şi foarte 
nepotrivit semn de recunoştinţă față de serviciile de 
nepretuit pe care le aduceți literaturii țării dumneavoastră, 
față de foloasele temeinice pe care le veti dărui autorilor 
acestei generații şi ai generațiilor viitoare, asigurând atât 
lor cât şi urmaşilor lor un avantaj permanent prin dreptul de 
editare a operelor lor. 

Multe minţi prinse de friguri, multe mâini obosite vor 
dobândi energie nouă în clipele de boală şi mâhnire, din 
admirabila dumneavoastră  strădanie; în situația lor 
schimbată, multe mame văduve şi mulți copii orfani, care 
altminteri nu ar fi avut de dobândit din faima geniului 
plecat de pe acest pământ nimic altceva decât prea deseori 
numai moştenirea sărăciei şi-a suferinței lui, vor depune, cu 
privire la osârdia dumneavoastră, o mărturie mult mai 
prețioasă decât cele mai strălucite elogii pe care le-ar 
putea exprima vreodată graiul sau pana cuiva. 

Pe lângă acest prinos, orice mărturisire a simțămintelor 
mele în legătură cu activitatea căreia v-aţi închinat 
deopotrivă darurile  elocinţei, caracterului şi geniului 
dumneavoastră, ar fi pe drept cuvânt fără niciun rost. 
Totuşi, exprimându-mi astfel, în mod public, aprecierea 

adâncă şi plină de recunoştinţă fată de strădania 
dumneavoastră cu privire la literatura engleză şi la cei care 
se consacră celei mai vitrege dintre toate activitățile, nu aş 
da curs decât în mod cu totul imperfect simțămintelor 
puternice pe care le nutresc, chiar dacă nu v-aş prilejui o 
plăcere. 

Aceste puține fraze ar fi putut cuprinde tot ceea ce aş fi 
avut de scris în cazul când v-aş fi cunoscut numai din viaţa 
publică. In ce priveşte simțămintele mele proprii, lăsați-mă 
să mai adaug câteva cuvinte. 

Primiti, scumpe domn, dedicația acestei cărți, ca 
mărturie a celei mai calde considerații şi stime - în 
amintirea clipelor celor mai plăcute pe care le-am petrecut 
cândva şi a unei prietenii față de care nutresc sentimente 
pline de cea mai vie recunoştinţă - ca un semn al puternicei 
mele admiraţii pentru toate însuşirile deosebite ale minţii şi 
sufletului dumneavoastră - ca o încredințare a sincerității şi 
considerației cu care voi rămâne întotdeauna, scumpe 
domn, 


al dumneavoastră sincer şi devotat 
Charles Dickens 


48 Doughty Street 
27 Septembrie 1837 


PREFAŢĂ LA EDIŢIA ORIGINALĂ 


Telul autorului operei de faţă a fost acela de a pune 
dinaintea cititorului o înşiruire închegată de caractere şi 
întâmplări; de a le zugrăvi în culorile cele mai vii cu putinţă 
şi de a înfăţişa în acelaşi timp totul aidoma vieţii şi într-un 
mod hazliu. 

Ţinând seama de părerea altora în întocmirea planului, 
autorul a recurs la motivul clubului, sugerat ca fiind cel mai 
potrivit pentru acest subiect; dar, observând că mai mult îl 
încurcă, l-a părăsit treptat, considerând o chestiune de 
foarte mică însemnătate, pentru operă, dacă clubului îi era 
atribuit un sens strict epic, sau nu. 

Publicarea cărţii în fascicule lunare, fiecare fasciculă 
cuprinzând numai treizeci şi două de pagini, a fost un fapt 
deosebit de important, căci în vreme ce diferite întâmplări 
erau îmbinate într-un lanţ asupra căruia veghea stăruitor 
ochiul autorului ca nu cumva ele să apară dezlânate sau 
neverosimile, subiectul în general trebuia să fie atât de 
simplu încât să nu sufere deloc de pe urma felului trunchiat 
în care apărea cartea, în răstimp de nu mai puţin de 
douăzeci de luni. Pe scurt, era necesar - sau în orice caz, 
aşa i s-a părut autorului - ca fiecare fascicolă să fie, într-o 
oarecare măsură, de sine stătătoare, şi totuşi cele douăzeci 
de fascicule laolaltă să constituie un tot destul de armonios, 
fiecare număr urmând celuilalt printr-o continuitate delicată 
şi nu lipsită de naturaleţe. 

Este firesc ca, de la o operă publicată în aceste condiţii, 
să nu te poţi aştepta la cine ştie ce acţiune artistic îmbinată 

sau ingenios concepută. Autorul are curajul să-şi exprime 
speranţa că a trecut cu succes peste piedicile care i-au stat 
în cale. Şi dacă Documentelor Pickwick li s-ar aduce 
imputarea că sunt doar o simplă înşiruire de întâmplări, în 
care scenele se schimbă mereu, şi dacă personajele sunt 
într-un continuu du-te vino, aidoma bărbaţilor şi femeilor 
din viaţa reală, autorului nu i-ar rămâne decât să se declare 
mulţumit, gândind că şi-a atins scopul şi că aceeaşi 
imputare a fost adusă operelor unora dintre cei mai mari 
romancieri ai literaturii engleze. 

Paginile care urmează au fost scrise în mod periodic, 
atunci când se ivea prilejul. Au fost scrise în cea mai mare 
parte în societatea unui tânăr prieten, care astăzi nu mai 
trăieşte, foarte drag autorului. Ele sunt legate de epoca cea 
mai fericită a autorului şi totodată de cea mai tristă, mai 
crâncenă durere. 

La rândul său, domnul ale cărui desene însoțesc textul! 
are dreptul să spună că intervalul între compunerea fiecărui 
număr în manuscris şi apariţia lui de sub tipar a fost foarte 
scurt, că cea mai mare parte a ilustraţiilor a fost executată 
de artist doar după descrierea verbală a autorului, în 
legătură cu ceea ce avea de gând să scrie. 

Bunăvoinţa şi solicitudinea, aproape fără precedent, cu 
care aceste pagini au fost întâmpinate de către public, vor 
fi pentru autorul lor, tot restul vieţii, un izvor nesecat de 
recunoştinţă şi plăcută amintire. El nădăjduieşte că, de-a 
lungul acestei cărţi, nicio întâmplare sau expresie nu ar 
putea să facă să roşească obrazul cel mai delicat, să 
rănească sentimentele celei mai gingaşe făpturi. Dacă 
vreuna dintre povestirile sale imperfecte, stârnind hazul, ar 
determina un singur cititor să nutrească păreri mai bune 
despre semenul său şi să privească partea luminoasă şi 
bună a firii omeneşti, autorul va fi cu adevărat mândru şi 
fericit că s-a putut ajunge la asemenea rezultate. 


1 E vorba de Phiz, unul dintre ilustratorii primei ediţii (n. tr.). 

Charles Dickens 


CAPITOLUL | 


Pickwickienii 


Prima rază de lumină care, străbătând întunericul şi 
preschimbând într-o strălucire orbitoare bezna ce părea că 
învăluie începutul carierei publice a nemuritorului Pickwick, 
s-a desprins din cercetarea amănunţită a următorului 
proces-verbal găsit printre documentele Clubului Pickwick, 
şi pe care editorul acestor pagini e foarte bucuros că poate 
să-l prezinte cititorilor săi, ca pe o dovadă a atenţiei plină 
de grijă, a stăruinţei neobosite, a puterii de discernământ 
ce l-au călăuzit în studierea vrafurilor de documente 
încredințate lui: 


„12 mai 1827. Preşedinte Joseph Smiggers, esquire 
V.P.P.M.C.? Au fost unanim acceptate hotărârile următoare: 

Că această Asociaţie a ascultat cu un sentiment de 
deplină satisfacţie şi cu aprobare totală, citirea hărtiilor 
comunicate de Samuel Pickwick, esquire P.P.M.P.C.:* şi 
intitulate „Cercetări asupra izvoarelor iazurilor din 
Hampstead, cu câteva observaţii asupra teoriei 
mormolocilor”; iar prin cele de faţă Asociaţia prezintă, 
pentru cele de mai sus, mulţumirile ei cele mai călduroase 
numitului Samuel Pickwick, esquire P.P.M.P.C. 


2 Vicepreşedinte perpetuu. Membru al Clubului Pickwick. (nota ed. 

engleze). 

3 Preşedinte perpetuu. Membru al Clubului Pickwick. (nota ed. engleze). 

Că, adânc încredinţată fiind de foloasele care vor rezulta, 
pentru cauza ştiinţei, din lucrările luate chiar acum în 
consideraţie, şi de asemenea din neobositele cercetări 
făcute de Samuel Pickwick, esquire P.P.M.P.C., în Hormsey, 
Highgate, Brixton; şi Camberwell“, Asociaţia nu poate decât 
să recunoască în mod viu nepreţuitele beneficii ce vor 
rezulta neapărat pentru progresul cunoaşterii şi răspândirii 
învăţăturii, ca urmare a ducerii cercetărilor acestui savant 
într-un domeniu mai larg, a extinderii călătoriilor sale şi, 
deci, a lărgirii câmpului său de observaţie. 

Că, din punctul de vedere mai sus menţionat, Asociaţia a 
luat în serioasă considerare o propunere, emanând de la 
susnumitul Samuel Pickwick, esquire P.P.M.P.C. şi de la alţi 
trei pickwickieni mai jos numiţi, pentru a forma o nouă 
ramură de pickwickieni, uniţi sub titlul de Societatea 
Corespondentă a Clubului Pickwick. 

Că amintita propunere a obţinut sancţionarea şi 
aprobarea acestei Asociaţii. 

Că Societatea Corespondentă a Clubului Pickwick este 
astfel, prin cele de faţă, constituită, şi că Samuel Pickwick, 
esquire P.P.M.P.C., Tracy Tupman, esquire M.P.C., Augustus 
Snodgrass, esquire M.P.C., şi Nathaniel Winkle, esquire 
M.P.C., sunt prin cele de faţă aleşi şi numiţi membri ai 
Societăţii; şi că ei sunt însărcinaţi să trimită din când în 
când Clubului Pickwick, stabilit la Londra, rapoarte 
autorizate asupra călătoriilor şi investigaţiilor lor, asupra 
observaţiilor privitoare la caractere şi moravuri, precum şi 
asupra tuturor aventurilor, împreună cu istorisiri şi alte 
însemnări pe care le-ar putea prilejui scenele locale sau 
amintirile în legătură cu ele. 

Că această Asociaţie recunoaşte din inimă principiul ca 
fiecare membru al Societăţii Corespondente să-şi suporte 
singur cheltuielile de călătorie, şi nu vede niciun neajuns în 
faptul că membrii amintitei Societăți să-şi urmeze 


Sate din împrejurimile Londrei (n. tr.). 

cercetările cât timp vor vrea, în aceleaşi condițiuni. 

Că membrii amintitei Societăţi Corespondente urmează 
să fie şi sunt, prin cele de faţă, înştiinţaţi că propunerea lor 
de a plăti timbrele scrisorilor şi transportul coletelor, a fost 
bine cumpănită de Asociaţie. Că Asociaţia consideră 
asemenea propunere vrednică de spiritele mari de la care 
porneşte, şi că, prin cele de faţă, ea îşi declară perfecta ei 
consimţire în această chestiune. 


Un observator întâmplător - adaugă secretarul ale cărui 
note au servit pentru povestirea care urmează - un 
observator întâmplător n-ar fi remarcat, poate, nimic 
extraordinar privind capul chel şi ochelarii circulari care 
erau stăruitor îndreptaţi spre chipul său (al secretarului) în 
timpul citirii hotărârilor de mai sus. Pentru cine ştia că 
uriaşul creier al lui Pickwick lucra sub fruntea aceea, şi că 
ochii radioşi ai lui Pickwick licăreau dinapoia acelor sticle, 
spectacolul era cu adevărat interesant. Stătea acolo omul 
care urmărise până la izvoarele lor întinsele iazuri din 
Hampstead” şi care zguduise lumea ştiinţifică cu teoria sa 
asupra mormolocilor; stătea calm şi nemişcat, asemenea 
apelor adânci ale unui iaz într-o zi de îngheţ, sau ca un 
specimen singuratic al mormolocilor în străfundul unui 
chiup de pământ. Dar cu cât mai interesant deveni 
spectacolul când, tresărind plin de viată şi de însufleţire la 
strigătele rostite într-un singur glas, de „Pickwick”, ce 
izbucneau din gura adepților săi, ilustrul om se urcă domol 
pe scaunul simplu pe care şezuse mai înainte, şi se adresă 
Clubului întemeiat de dânsul. Ce subiect pentru un artist 
prezenta scena aceasta emoţionantă! Elocventul Pickwick, 
cu o mână ascunsă grațios sub coada fracului său, şi cu 
cealaltă fluturând în aer, spre a întări arzătoarea sa 
declaraţie; înălţat astfel, poziţia lui scotea în evidentă 
pantalonii strâmţi şi ghetrele care, purtate de un om 


5 Sat din apropierea Londrei (n. tr.). 

oarecare, ar fi trecut neobservate, dar care, îmbrăcate de 
Pickwick - dacă ne este îngăduit să folosim expresia 
aceasta - inspirau fără voie temere şi respect; înconjurat de 
oamenii care, de bună voie, consimţiseră să împartă 
primejdiile călătoriilor sale, şi care erau sortiţi să se 
împărtăşească din gloria descoperirilor sale. In dreapta sa 
se afla dl. Tracy Tupman; prea susceptibilul Tupman care 
adăuga înțelepciunii şi experienței vârstei înaintate, 
entuziasmul şi înflăcărarea unui adolescent, în cea mai 
interesantă şi mai de iertat slăbiciune omenească - 
dragostea! Anii şi mâncarea bună îi dezvoltaseră silueta, 
altădată aşa de romantică; vesta neagră de mătase se 
rotunjise tot mai mult; puţin câte puţin, lanţul de aur de la 
ceas, dispăruse sub traiectoria ochilor lui Tupman; şi, 
treptat-treptat, bărbia-i grăsună se revărsase peste capătul 
cravatei albe; dar sufletul lui Tupman nu cunoscuse nicio 
schimbare - admiraţia pentru sexul frumos era încă 
pasiunea sa dominantă. În stânga marelui său conducător, 
stătea poeticul Snodgrass, şi, lângă el, îndată, sportivul 
Winkle - primul, înfăşurat poetic într-o haină albastră plină 
de mister, cu un guler de iepure, iar al doilea comunicând o 
şi mai mare splendoare hainei sale de vânătoare nou- 
nouţă, fularului scoţian şi pantalonilor de postav cenuşiu 
lipiţi pe corp. 

Cuvântarea d-lui Pickwick, rostită cu această ocazie, 
precum şi dezbaterile care urmară au intrat în Documentele 
Clubului. Ambele au o asemănare izbitoare cu discuţiile 
altor celebre adunări, şi, pentru că e totdeauna interesant 
să comparăm expunerile oamenilor mari, vom transcrie 
amintita cuvântare cu titlul de introducere a acestor pagini. 

1. „DI. Pickwick adresându-se Clubului” - Robert Seymour, aprilie 1836 

D. Pickwick a observat (spune secretarul) că gloria e dragă 
inimii tuturor oamenilor. Gloria poetică e dragă inimii 
prietenului Snodgrass, gloria cuceririlor e de asemenea 
dragă prietenului său Tupman, şi dorinţa de a dobândi 
gloria prin jocurile pe câmp, în aer şi în apă, există în gradul 
cel mai înalt în pieptul prietenului său Winkle. El (d. 
Pickwick) nu poate tăgădui că nu este influenţat de 
pasiunile omeneşti şi de sentimentele omeneşti (aclamații) 
- poate chiar de slăbiciunile omeneşti (strigăte violente de: 
Nu); însă el numai atâta ar vrea să spună: că dacă văpaia 
orgoliului se va fi aprins vreodată în pieptul său, în schimb 
dorinţa de a fi folositor speciei omeneşti a stins-o pe deplin. 
Proslăvirea omenirii îi dădea aripi; dragostea pentru om ÎI 
readucea la cele pământeşti (aplauze furtunoase). A simţit 
oarecare mândrie - o recunoştea deschis; şi duşmanii pot 
să profite de această slăbiciune cât vor vrea - a simţit 
oarecare mândrie când a prezentat lumii teoria sa asupra 
mormolocilor; teoria aceasta poate să fie preţuită sau să nu 
fie. (Un strigăt: Este, şi aplauze puternice.) El ar lua ca bună 
afirmaţia onorabilului pickwickian a cărui voce a auzit-o - că 
este preţuită; şi chiar dacă renumele acelui tratat s-ar fi 
întins până în cele mai depărtate tărâmuri ale lumii 
cunoscute, mândria cu care s-ar gândi la calitatea de autor 
al acestei producţii n-ar putea fi comparată câtuşi de puţin 
cu mândria cu care privea în jurul său, în momentul de faţă, 
cel mai măreț din existenţa sa. (Aclamaţii.) El este o 
persoană modestă. (Nu! nu!) Cu toate acestea, nu putea să 
nu-şi dea seama că a fost ales pentru o misiune de mare 
cinste şi care comportă unele primejdii. Condiţiile în care se 
călătoreşte astăzi sunt jalnice şi vizitiii sunt nişte 
descreieraţi. Priviţi oriunde aiurea, şi contemplaţi scenele 
care se petrec în jurul dumneavoastră. Diligenţele se 
răstoarnă pretutindeni, caii zboară ca săgeata, vapoarele 
se răstoarnă, cazanele explodează. (Aclamaţii - o voce: 
Nu.) Nu? (Aclamaţii.) Onorabilul pickwickian care a rostit un 

„Nu” aşa de zgomotos, să înainteze şi să tăgăduiască dacă 
poate. (Aclamaţii.) Cine a fost acela care a strigat „Nu”? 
(Aclamaţii entuziaste.) Nu e cumva vreun vanitos 
dezamăgit - n-ar vrea să spună un „pedant” - (vii aclamații) 
- care, gelos de laudele ce au fost, poate fără motiv, 
acordate cercetărilor sale (ale d-lui Pickwick) şi înciudat de 
criticile cu care au fost copleşite firavele sale încercări de 
rivalitate, apucă acum pe această cale josnică şi 
calomnioasă de... 

DI. Blotton (din Aldgate) se ridică să ceară chemarea la 
ordine. La el face aluzie onorabilul pickwickian? (Strigăte: 
La ordine! — Prezidentul!$ Da! Nu! Continuati! Destul! etc.) 

DI. Pickwick nu se va lăsa intimidat de strigăte. La 
onorabilul gentleman a făcut el aluzie! (Senzaţie vie.) 

DI. Blotton are de spus numai că respinge cu profund 
dispreţ acuzația  onorabilului gentleman, ca falsă şi 
calomnioasă. (Aplauze furtunoase.) Onorabilul gentleman e 
un fanfaron. (lmensă stupoare, strigăte puternice de: 
Prezidentul! La ordine!) 

DI. Snodgrass se ridică să ceară chemarea la ordine. 
Apelează la prezident. (S-auzim!) Ar vrea să ştie dacă e 
îngăduit să continue această controversă dintre doi de 
vedere pickwickian. (S-auzim! S-auzim!) 

Prezidentul este absolut sigur că onorabilul pickwickian 
va retrage expresia de care s-a servit. 

Cu tot respectul posibil pentru prezident, dl. Blotton 
afirmă că este absolut sigur că nu o va retrage. 

Prezidentul socoate ca o datorie imperativă să-l întrebe 
pe onorabilul gentleman, dacă a întrebuințat expresia care 
i-a scăpat din gură, cu sensul ce i se dă în mod obişnuit. 

DI. Blotton nu şovăie să spună că nu - şi că n-a 
întrebuințat cuvântul decât în sens pickwickian. (S-auzim! 
S-auzim.) Este dator a recunoaşte că, personal, nutrea cea 


6 Prin strigătul acesta, membrii Parlamentului invită pe preşedinte să 
restabilească ordinea (n. tr). 

mai mare considerație şi stimă pentru onorabilul 
gentleman; l-a considerat fanfaron doar dintr-un punct de 
vedere pickwickian. (S-auzim! S-auzim!) 

DI. Pickwick se simte pe deplin satisfăcut de explicaţia 
cuviincioasă, sinceră şi completă a onorabilului său prieten. 
El doreşte neapărat să rămână stabilit că şi observaţiile 
proprii pe care le-a făcut năzuiau să păstreze doar înţelesul 
pickwickian. (Aplauze.)” 


Aci se încheie procesul-verbal, şi fără îndoială că şi 
dezbaterile, după ce se ajunsese la un punct atât de 
satisfăcător şi de limpede. Nu avem mărturii oficiale asupra 
faptelor pe care cititorul le va găsi trecute în capitolul 
următor, însă ele au fost culese cu grijă, după scrisori şi 
alte manuscrise adevărate a căror autenticitate de 
nediscutat îndreptăţeşte înlănţuirea lor sub forma unei 
povestiri. 

CAPITOLUL II 


Prima zi de călătorie şi prima seară de aventuri, cu urmările lor. 


Soarele, acest punctual slujitor al oricărei activităţi, 
tocmai răsărise şi începea să-şi reverse lumina în ziua de 
13 mai 1827, când, ca un alt astru, dl. Samuel Pickwick, se 
smulse din braţele somnului, deschise larg fereastra 
camerei şi privi afară asupra lumii de sub el. Strada Goswell 
era la picioarele lui, strada Goswell era la dreapta lui - cât 
putea să vadă cu ochii - iar partea opusă a străzii Goswell 
era peste drum. „La fel, gândi dl. Pickwick, sunt vederile 
înguste ale acelor filosofi care, mulţumiţi să examineze 
lucrurile ce le au sub ochi, nu caută să afle adevărurile 
tăinuite dincolo de ele. Ca şi ei m-aş putea mulţumi să 
contemplu veşnic strada Goswell, fără să fac nicio sforţare 
pentru a pătrunde în regiunile ascunse care o înconjoară de 
pretutindeni.” Şi după ce dădu drumul acestei frumoase 
cugetări, dl. Pickwick începu să-şi pună hainele pe el şi să-şi 
pună lucrurile celelalte în geamantan. Arareori oamenii 
mari sunt deosebit de scrupuloşi cu aranjarea ţinutei lor; 
operaţia bărbieritului, îmbrăcatul şi servitul cafelei fură 
curând îndeplinite, şi peste o oră, cu geamantanul în mână, 
cu ocheanul în buzunarul redingotei, cu carnetul în 
buzunarul vestei, gata să recepteze orice descoperire 
vrednică de a fi notată, dl. Pickwick ajunse la staţia 
trăsurilor de la Sfântul Martin cel Mare. 

— Birjar! spuse dl. Pickwick. 

— Aici sunt, domnule! strigă un ciudat specimen al 

20 


genului uman, care, purtând o bluză din pânză de sac, un 
şorţ la fel, şi o tăbliță numerotată la gât, părea că face 
parte dintr-o colecţie de rarităţi. Era argatul pieţei. „Aici 
sunt, domnule. Hei, trăsura din cap!” Şi, după ce primul 
birjar ieşi din cârciuma unde îşi fuma prima pipă, d-lui 
Pickwick şi geamantanului său li se făcu vânt în trăsură. 

— Golden Cross, spuse dl. Pickwick. 

— O cursă doar de-un shilling, Tomy! strigă birjarul, 
ursuz, ţinând să-l informeze pe prietenul său, argatul, când 
trăsura pornea. 

— Ce vârstă are animalul acesta, prietene? întrebă dl. 
Pickwick, frecându-şi nasul cu shillingul pe care îl ţinea 
pregătit pentru a plăti cursa. 

— Patruzeci şi doi, răspunse birjarul privindu-l iscoditor. 

— Cum?! exclamă dl. Pickwick, punând mâna pe carnet. 

Vizitiul repetă declaraţia de mai înainte. DI. Pickwick îl 
privi fix în faţă, dar trăsăturile omului erau nemişcate, 
astfel că notă faptul numaidecât. 

— Şi cât timp îl ţii afară din grajd? continuă dl. Pickwick 
căutând să capete şi alte informaţii. 

— Două-trei săptămâni, replică omul. 

— Săptămâni! glăsui dl. Pickwick plin de uimire şi scoase 
iar carnetul. 

— Când e acasă, locuieşte în Pentonwill, explică birjarul 
cu nepăsare, dar, din cauza slăbiciunii, îl băgăm foarte rar 
în grajd. 

— Din cauza slăbiciunii? repetă dl. Pickwick nedumerit. 

— Cade totdeauna când îl iei de la brişcă, continuă 
birjarul, dar când e înhămat bine, ţinem frânele strâns, aşa 
că nu mai poate să cadă, şi avem o pereche de roţi 
straşnice care, când se urnesc, vin peste el, încât e nevoit 
să meargă; n-are încotro. 

DI. Pickwick notă în carnet fiecare vorbă a istorisirii 
birjarului, cu intenţia de a o comunica la Club ca pe un 
deosebit exemplu de vitalitate a cailor în împrejurările cele 

mai grele. Abia mântuise de notat, când ajunseră în Golden 
Cross. Birjarul sări jos, dl. Pickwick cobori, d-nii Tupman, 
Snodgrass şi Winkle, care aşteptaseră cu încordare sosirea 
ilustrului lor şef, se îmbulzeau să-i ureze bun sosit. 

— Ţine plata, rosti dl. Pickwick întinzând birjarului 
shillingul. 

Care nu fu uimirea savantului personaj, când nesocotitul 
acela zvârli moneda pe caldarâm, şi ceru în termeni figuraţi 
să-i fie îngăduită plăcerea de a boxa cu el (cu dl. Pickwick) 
ca preţ al cursei. 

— Eşti nebun, spuse dl. Snodgrass. 

— Beat, spuse dl. Winkle. 

— Şi una şi alta, spuse dl. Tupman. 

— Hai încoa! spuse vizitiul repezind în juru-i o ploaie de 
lovituri. Veniţi acilea tuspatru! 

— Ce caraghioslâc! strigară şase birjari. La lucru, Sam! şi, 
plini de voioşie, se îmbulziră în jurul grupului. 

— Ce-i hărmălaia asta, Sam? întrebă un gentleman cu 
mâneci negre de americă. 

— Hărmălaie? replică vizitiul. Să-mi spuie de ce i-a trebuit 
numărul meu? 

— Nu mi-a trebuit, spuse uimit dl. Pickwick. 

— De ce l-ai notat atunci? întrebă birjarul. 

— Nu l-am notat! exclamă dl. Pickwick cu indignare. 

— Îi trăsneşte cuiva prin minte, continuă birjarul, 
adresându-se mulţimii, că vulpoiul ăsta se suie în brişcă 
omului şi nu numai că-i pune numărul pe hârtie, dar pe 
deasupra şi fiecare vorbă pe care o scoate? (Carnetul 
reveni ca un fulger în memoria d-lui Pickwick.) 

— Cum, a îndrăznit să facă una ca asta? strigă alt birjar. 

— Da, a îndrăznit, răspunse primul, şi după ce m-a 
împins prin ocările lui să-l atac, iată că are trei martori gata 
să depună contra mea. Dar îi arăt eu lui, chiar de-o fi să 
intru la răcoare pe şase luni. Haide, veniţi încoa! şi, cu un 
dispreţ superb pentru propriile-i lucruri, birjarul îşi trânti 

pălăria pe caldarâm, zvârli cât colo ochelarii d-lui Pickwick, 
şi îşi continuă atacul cu o lovitură în nasul d-lui Pickwick, 
alta în pieptul d-lui Pickwick, a treia în ochiul d-lui 
Snodgrass, şi a patra, ca variaţie, în jiletca d-lui Tupman; 
apoi ţopăi în mijlocul străzii, reveni pe trotuar, şi, în cele din 
urmă, răpi d-lui Winkle puţinul aer respirabil pe care îl 
conţineau momentan plămânii lui; totul în vreo şase 
secunde. 

— Unde-i un poliţai? întrebă dl. Snodgrass. 

— Bagă-i sub pompă, îşi dădu cu părerea un negustor de 
plăcinte calde. 

— Ai să mi-o plăteşti, spuse dl. Pickwick trăgându-şi 
răsuflarea cu greutate. 

— Copoilor! răcni mulţimea. 

— Hai încoa! mugi birjarul care continuase să dea tot 
timpul lovituri de pumn. 

Gloata fusese până atunci spectatoare pasivă a scenei, 
dar, cum zvonul că pickwickienii ar fi copoi se răspândise în 
rândurile sale, începu să discute cu o considerabilă 
însufleţire dacă nu s-ar cuveni să încerce propunerea 
înfierbântatului plăcintar; şi nu se poate spune la ce acte de 
violenţă s-ar fi dedat, dacă încăierării nu i se punea capăt în 
chip neaşteptat, prin intervenţia unui nou venit. 

— Ce e cu dănănaia asta? întrebă, ivindu-se deodată din 
remiza trăsurilor, un tânăr destul de înalt şi subţire, 
îmbrăcat într-un frac verde. 

— Copoi! urlă din nou mulţimea. 

— Nu suntem! răcni dl. Pickwick cu un ton care l-ar fi 
putut convinge pe orice ascultător obiectiv. 

— Şi cum, nu sunteţi - e adevărat? îl întrebă tânărul pe 
dl. Pickwick, în timp ce-şi făcea loc prin mulţime, cu ajutorul 
acelui procedeu sigur ce constă în a izbi cu coatele în 
dreapta şi în stânga. 

2. „Birjar bătăios” - Robert Seymour, aprilie 1836 

Savantul îi explică, în câteva fraze grăbite, adevărata 
faţă a lucrurilor. 

— Dacă-i aşa, veniţi cu mine, spuse insul în frac verde, 
trăgând după sine, cu forţa, pe dl. Pickwick şi vorbind tot 
timpul drumului. Numărul 924, ia-ţi plata pentru cursă şi 
cară-te - gentleman respectabil - îl cunosc bine - lasă 
prostiile - pe aici, domnule - unde-s prietenii dumitale? 
După câte văd, a fost o eroare - nu-i nimic - accidente se 
întâmplă - în familiile cele mai distinse - nu se moare de 
asta - înhaţă-l la post - să-şi bage minţile-n cap - afurisiţi 
ticăloşi! 

Şi, îndrugând cu o volubilitate extraordinară un lung şir 
de fraze întretăiate, de natura acestora, străinul se îndreptă 
spre sala de aşteptare a călătorilor, urmat îndeaproape de 
dl. Pickwick şi de discipolii săi. 

— Vino încoa, băiete! strigă străinul trăgând clopoţelul cu 
o violenţă înspăimântătoare. Pahare pentru toată lumea - 
rachiu fiert şi tare şi dulce, şi să fie mult - vătămat ochiul, 
domnule? Băiete, un biftec crud pentru ochiul domnului! 
Nimic mai bun ca biftecul crud pentru vătămătură, 
domnule; stâlp de felinar rece, excelent, dar stâlpul de 
felinar incomod - straşnic de caraghios ar fi să stai în plină 
stradă jumătate de oră, cu ochiul la felinar - bine! foarte 
bine - ha-ha! 

Şi, fără a se opri să-şi tragă răsuflarea, străinul înghiţi 
dintr-odată o jumătate de cană din rachiul cu apă care 
aburea, apoi se zvârli pe un scaun cu atâta plăcere de 
parcă nimic deosebit nu se întâmplase mai înainte. 

Pe când cei trei tovarăşi se zoreau să prezinte mulţumiri 
noii lor cunoştinţe, dl. Pickwick avu răgazul să-i studieze 
îmbrăcămintea şi ţinuta. 

Omul era de statură mijlocie, dar trupul subţire şi 
picioarele lungi îl făceau să pară mult mai înalt. Fracul 
verde fusese un veşmânt elegant în zilele când croiala în 

forma cozii de rândunică era la modă, dar, nici vorbă, 
gătise, pe vremea aceea, un bărbat mult mai scund decât 
străinul, căci mânecile, murdare şi spălăcite, îi ajungeau 
abia până la încheietura mâinilor. Fracul era încheiat până 
sus la bărbie, cu riscul de a sta să plesnească în spate, şi 
un fular vechi, sub care nu se zărea nicio urmă de guler de 
cămaşă, împodobea gâtlejul. Pantalonii negri, strâmţi, 
scoteau la iveală, ici-colo, acele pete lucitoare care trădau 
o întrebuințare îndelungată, şi erau prinşi strâns de pantofii 
peticiţi pentru a ascunde nişte ciorapi albi, murdari, care cu 
toate acestea ieşeau la iveală în chip foarte vădit. De o 
parte şi de alta a unei pălării vechi, cu boruri sumese, 
cădea în şuviţe răvăşite, părul lung, negru; iar între 
marginea mânuşilor şi manşetelor fracului se întrevedea 
pielea mâinilor. Obrazul îi era slab şi supt, şi din întreaga-i 
fiinţă se desprindea un aer nelămurit de cutezătoare 
fanfaronadă şi de netulburată stăpânire de sine. 

Aşa arăta individul pe care dl. Pickwick îl examina prin 
ochelarii (din fericire, regăsiţi), şi către care se apropie să-şi 
exprime, în termeni aleşi, mulţumirile sale cele mai 
călduroase, pentru ajutorul dat adineaori. 

— Pentru nimic, spuse străinul, tăindu-i vorba scurt. De 
ajuns - gata; straşnic vlăjgan, birjarul; învârtea bine pumnii; 
însă - dacă eram în locul prietenului dumitale în haină 
verde de vânătoare - afurisit să fiu, i-aş fi sfărâmat ţeasta - 
uite aşa - cât ai zice peşte; şi pe a plăcintarului; da, să mor! 

Vorbirea sa rostită pe nerăsuflate fu întreruptă de vizitiul 
din Rochester care anunţă că Commodorul e gata de 
plecare. 

— Commodorul! murmură străinul tresărind. Diligenţa 
mea - locul reţinut - loc pe imperială; plătiţi dumneavoastră 
rachiul cu apă - să nu mai schimb un bilet de cinci - 
monede false - moneda Brummagem! - nu - nu este aşa? 


7 Similară ca aspect, dar falsă; Brummagem, expresie populară pentru 
Birmingham (n. tr.). 

Şi clătină din cap cu mult înţeles. 

Din întâmplare, dl. Pickwick şi cei trei tovarăşi ai săi 
hotărâseră să facă şi ei primul popas la Rochester; 
declarară deci noii lor cunoştinţe că vor călători spre acelaşi 
oraş, şi se învoiră să ocupe banca de dinapoia diligenţei, 
unde puteau să încapă cu toţii. 

— Haide! sus! glăsui străinul ajutând d-lui Pickwick să se 
caţere sus pe imperială, cu o grabă care ştirbi considerabil 
gravitatea ţinutei obişnuite a gentlemanului. 

— Niciun bagaj, domnule? întrebă vizitiul. 

— Cine? Eu? Pachet de hârtie cafenie, asta-i tot, celelalte 
bagaje au plecat pe apă - lăzi ţintuite - mari cât casele - şi 
grele, grele, afurisit de grele, replică străinul, în timp ce 
îndesa în buzunar, cât putea mai adânc, pachetul de hârtie 
cafenie care înfăţişa indiciile cele mai suspecte că ar 
conţine o cămaşă şi o batistă. Capu”, capu’! Păzea 
capetele! strigă guralivul străin când ieşiră sub bolta 
scundă care, pe vremea aceea, alcătuia intrarea în remiză. 
Cumplit loc - primejdioasă treabă - deunăzi, cinci copii - 
mama - o femeie înaltă, mâncând sanavişuri - uită de boltă 
- trosc - buf - copiii se uită împrejur - capul mamei s-a dus 
- sandvişul în mână - gura care să-l mănânce, ioc - capul 
familiei s-a dus - groaznic, groaznic. Vă uitaţi la Whitehall, 
domnule? Frumos loc - fereastră mică - acolo a mai căzut 
capul cuiva. Eh, domnule, nu luase nici el bine seama! Hei, 
domnule, hei, la ce vă gândiţi? 

— Meditam, spuse dl. Pickwick, asupra ciudatei 
nestatornicii a lucrurilor omeneşti. 

— Aha, înţeleg: intri prin uşa palatului într-o zi, ieşi pe 
fereastră în ziua următoare. Domnul e filosof? 

— Observator al firii omeneşti, domnule, spuse dl. 
Pickwick. 

— Şi eu la fel. Aşa-s cei mai mulţi oameni când n-au mare 


8 Carol |, decapitat pe un eşafod ridicat la una dintre ferestrele acestui 
palat (n. tr.). 

lucru de făcut şi cu atâta mai puţin de câştigat. Domnul e 
poet? 

— Prietenul meu, domnul Snodgrass, are o dispoziţie 
poetică pronunţată, lămuri dl. Pickwick. 

— Şi eu la fel, glăsui străinul. Poem epic - zece mii de 
versuri - revoluţia din iulie - compus la faţa locului - Marte 
ziua - Apolon noaptea - zbang tunul - tang lira. 

— Eraţi de faţă la acea glorioasă scenă, domnule? întrebă 
dl. Snodgrass. 

— De faţă! Cred şi eu c-am fost?; slobozeam un foc de 
flintă - slobozeam o idee - o zbugheam în cârciumă - o 
aşterneam pe hârtie - din nou înapoi în stradă - vâjj! 
zbang! - altă idee - din nou în cârciumă - condeiul şi 
cerneala - în stradă din nou - tăiam şi spintecam. Vestite 
vremuri, domnule. Domnul e vânător? şi se întoarse brusc 
spre dl. Winkle. 

— Oarecum, domnule, răspunse acesta. 

— Frumoasă ocupaţie, domnule; frumoasă ocupaţie. 
Aveţi câini, domnule? 

— În momentul acesta, nu, spuse dl. Winkle. 

— A, ar trebui să ţineţi câini - splendide animale - agere 
creaturi - aveam unul cândva - prepelicar - instinct uimitor 
- la vânătoare, într-o zi - intru într-un ocol - fluier - câinele 
se opreşte - mai fluier odată - Ponto, Ponto - degeaba; 
înlemnit - îl strig, Ponto, Ponto - nu se clinteşte - câinele 
pironit parcă - privind o placă - ridic privirea - văd o 
inscripţie: Pădurarul are ordin să ucidă toți câinii pe care îi 
va găsi în acest ocol. Nu voia să înainteze; minunat câine; 
nepreţuit animal, da, da, într-adevăr. 


” Exemplu remarcabil de forţă profetică a imaginaţiei d-lui Jingle, dacă 
ne gândim ca acest dialog a avut loc in 1827 iar revoluţia s-a produs in 
1830 (nota autorului). 

3. „Câinele inteligent” - Robert Seymour, aprilie 1836 

— Extraordinară întâmplare!'9; spuse dl. Pickwick. Îmi daţi 
voie s-o notez? 

— Desigur, domnule, desigur - şi alte o sută de anecdote 
despre acelaşi animal. Nostimă fată, domnule. (Adresându- 
se d-lui Tracy Tupman, care arunca  ocheade 
antipickwickiene unei tinere femei ce trecea pe marginea 
drumului). 

— Foarte nostimă, spuse dl. Tupman. 

— Englezoaicele nu-s aşa de frumoase ca spaniolele 
- făpturi nobile - păr ca tăciunele - ochi negri - forme 
seducătoare - făpturi dulci - încântătoare! 

— Aţi fost în Spania, domnule? întrebă dl. Tupman. 

— Am trăit veacuri acolo. 

— Aţi făcut multe cuceriri, domnule? stărui dl. Tupman. 

— Cuceriri? Cu miile. Don Bolaro Fizzgig - Grande 
d'Espania - fiică unică - dona Christina - fiinţă superbă - 
mă iubea la nebunie - tată gelos - fiică pasionată - frumos 
englez - dona Christina disperată - acid prusic - pompă 
stomacală în geamantanul meu - operaţie executată - 
bătrânul Bolaro în extaz - consimte la unirea noastră - ne 
împreună mâinile, potop de lacrimi - istorie romantică - 
foarte. 

— Doamna este acum în Anglia, domnule? întrebă dl. 
Tupman, căruia descrierea farmecului ei îi produsese o 
puternică impresie. 

— A murit, domnule - a murit, spuse străinul, punându-şi 
pe ochiul drept rămăşiţa neînsemnată a unei vechi batiste 
de chembrică. Nu s-a vindecat niciodată de pompa 
stomacală - constituţie distrusă - căzut victimă. 


10 Deşi în carnetul d-lui Pickwick găsim aceasta întâmplare considerată 
de el ca „extraordinară”, nu ne putem opri de a exprima umilul nostru 
protest împotriva afirmației ilustrului savant. Anecdota străinului nu e 
nici pe sfert atât de minunată ca unele dintre acelea cuprinse în 
„Culegerile d-lui Jesse”. Ponto rămâne mult mai prejos faţă de câinii ale 
căror isprăvi sunt istorisite în culegerea amintită (nota autorului). 

— Şi tatăl său? întrebă poeticul Snodgrass. 

— Remuşcări şi nenorocire, replică străinul. Dispariţie 
subită - tot oraşul vorbeşte - cercetări făcute peste tot - 
fără succes - fântâna publică din piaţa principală încetează 
ţâşnirea - trec săptămâni - tot nu ţâşneşte - lucrători 
angajaţi s-o curețe - apa absorbită - socrul descoperit cu 
capu-nţepenit în tubul cel mare, cu o spovedanie completă 
în cizma dreaptă - e scos, fântâna ţâşneşte iar ca înainte. 

— Imi daţi voie să notez acest mic roman? întrebă dl. 
Snodgrass adânc mişcat. 

— Desigur, domnule, desigur. Alte cincizeci încă, dacă 
vreţi să mai auziţi - ciudată, viaţa mea - poveste mai 
degrabă curioasă - nu extraordinară, dar unică. 

Străinul continuă să vorbească în felul acesta, 
întrerupându-se din când în când, la un pahar cu bere, în 
chip de paranteză, atunci când diligenţa îşi schimba caii. 
Până ajunseră la podul Rochester, carnetele d-lor Pickwick 
şi Snodgrass erau umplute cu o parte din aventurile lui. 

— Splendide ruine! exclamă dl. Augustus Snodgrass cu 
toată înflăcărarea poetică ce-l distingea, când ajunseră în 
dreptul frumosului şi vechiului castel. 

— Ce studiu pentru un arheolog! fură cuvintele care 
scăpară din gura d-lui Pickwick în timp ce ducea luneta la 
ochi. 

— A, un loc frumos! declară străinul, clădire superbă - 
ziduri mohorâte - arcade şubrede - unghere întunecoase - 
scări dărăpănate. Şi o catedrală asemenea veche - miros 
muced - treptele vechi tocite de paşii pelerinilor - mici uşi 
saxone - confesionale ca la teatru - casa de bilete - ciudaţi 
oameni călugării aceştia. Popii şi cămăraşii şi toate soiurile 
de bătrâni cu feţe mari, dolofane, roşii, şi cu nasuri ciuntite 
care sunt scoase la iveală în fiecare zi - pieptarele din piele 
de bivol - flinte cu feştilă - sarcofaguri - frumos loc - şi 
legende vechi - istorii stranii, uimitoare. 

Şi străinul îşi continuă monologul până ce ajunseră la 

hanul Taurului, de pe Strada Mare, unde diligenţa se opri. 

— Rămâneţi aici, domnule? îl întrebă dl. Nathaniel 
Winkle. 

— Eu, nu; dar dumneavoastră aţi face mai bine să 
rămâneţi - casă bună - paturi curate. Hotelul Wright de 
alături, scump - foarte scump - jumătate de coroană plată 
numai dacă te uiţi la chelner - şi te încarcă mai mult dacă 
iei masa la un prieten, decât dacă ai lua-o în restaurant; nu 
zău, ciudaţi oameni. 

DI. Winkle se întoarse către dl. Pickwick şi îi şopti câteva 
cuvinte; şuşotirea trecu de la dl. Pickwick la dl. Snodgrass, 
de la dl. Snodgrass la dl. Tupman, şi toţi schimbară semne 
de încuviinţare. Dl. Pickwick se adresă apoi străinului: 

— Ne-aţi făcut azi dimineaţă un serviciu foarte însemnat, 
domnule, spuse el; daţi-ne voie să vă oferim o mică dovadă 
a recunoştinţei noastre, rugându-vă să ne faceţi onoarea 
de-a lua masa cu noi. 

— Cu multă plăcere - nu îndrăznesc să comand, dar 
friptura de pasăre şi ciupercile - excelent lucru! La ce oră? 

— Să vedem, răspunse dl. Pickwick, uitându-se la ceas; 
acum e aproape trei. La cinci, dacă voiţi? 

— Îmi convine perfect, spuse străinul, la cinci fix; până 
atunci - vedeţi-vă de treburi. 

Săltându-şi uşor de pe cap pălăria cu boruri ridicate, şi 
aşezând-o din nou, neglijent, foarte mult pe o parte, 
străinul străbătu sprinten curtea îndreptându-se spre 
Strada Mare, cu jumătate din pachetul de hârtie ieşit din 
buzunar. 

— De bună seamă, un om care a călătorit prin multe ţări 
şi un profund cunoscător al oamenilor şi lucrurilor, spuse dl. 
Pickwick. 

— Aş vrea să-i văd poemul, glăsui dl. Snodgrass. 

— Şi eu aş fi vrut să-i văd câinele, spuse dl. Winkle. 

DI. Tupman nu zise nimic, dar se gândi la dona Christina, 
la pompa stomacală, la fântână; şi ochii i se umplură de 

lacrimi. 

După ce reţinură un salon separat, după ce examinară 
dormitoarele şi comandară cina, călătorii noştri ieşiră să 
vadă oraşul şi împrejurimile. 

Am citit cu atenţie notele d-lui Pickwick asupra celor 
patru oraşe, Stroud, Rochester, Chatham şi Brompton, şi n- 
am găsit că opiniile lui diferă materialmente de cele ale 
altor călători care au parcurs aceleaşi locuri. Descrierea lui 
se poate rezuma lesne. 

„Principalele produse ale acestor oraşe, spune dl. 
Pickwick, par a fi soldaţi, mateloţi, evrei, cretă, creveţi, 
ofiţeri şi docheri. Principalele mărfuri înşirate pe străzi 
pentru vânzare sunt articole de marină, pesmeţi, mere, 
peşti turtiţi şi stridii. Străzile au un aer vesel, însufleţit, care 
se datorează în special voioşiei militarilor. Este cu adevărat 
încântător pentru un spirit iubitor de oameni să-i vadă pe 
aceşti viteji clătinându-se de-a lungul străzilor sub influenţa 
unui exces de bunăvoie şi de spirtoase, mai ales dacă ne 
gândim la bucuria ieftină şi inocentă a băieţanarilor care îi 
urmează şi cu care ei glumesc. Nimic (adaugă dl. Pickwick) 
nu poate întrece buna lor dispoziţie. În ajunul sosirii mele, 
unul fusese insultat grosolan în casa unui cârciumar. 
Chelneriţa refuzase cu îndărătnicie să-i mai aducă alcool; 
drept care (pentru a glumi doar) el scoase baioneta şi o răni 
pe fată la umăr. Cu toate acestea, a doua zi dimineaţă, 
bunul flăcău veni cel dintâi la cârciumă, şi spuse că era 
gata să treacă totul cu vederea şi să uite cele întâmplate! 

Consumul de tutun în aceste oraşe (continuă dl. Pickwick) 
este desigur foarte mare, şi aroma pe care o răspândeşte 
pe străzi trebuie să fie nespus de plăcută pentru cei care 
sunt ahtiaţi după fumat. Poate că un călător superficial ar 
critica murdăria care constituie caracteristica de seamă a 
străzilor; însă celor ce văd într-însa o indicație a traficului şi 
a prosperității comerciale, ea este un prilej de adevărată 
satisfacţie.” 

La orele cinci fix veni străinul, şi puţin mai târziu veni 
cina. El se descotorosise de pachetul de hârtie cafenie, dar 
nu operase nicio altă schimbare în îmbrăcămintea sa, şi fu, 
dacă se poate spune, mai vorbăreţ decât oricând. 

— Ce e asta? întrebă în momentul când chelnerul ridică 
un capac. 

— Limbă de mare, domnule. 

— Limbă de mare - a! - straşnic peşte - vine din Londra - 
antreprenorii de diligenţe se întrec să transporte căruţe cu 
limbi de mare - duzini de coşuri; daţi dracului; un pahar cu 
vin, domnule? 

— Cu plăcere, răspunse dl. Pickwick - şi străinul închină, 
mai întâi cu el, apoi cu dl. Snodgrass, apoi cu dl. Tupman, 
apoi cu dl. Winkle, apoi, în sfârşit, cu toată societatea, 
aproape tot atâta de repede pe cât vorbea. 

— Ce e tămbălăul ăsta pe scară, chelner? spuse străinul; 
bănci urcate - dulgheri coborând - lămpi, pahare, harfe. Ce 
se întâmplă? 

— E un bal, domnule. 

— O serată intimă, nu? 

— Nu, domnule, nu o serată intimă. Un bal public în 
folosul săracilor. 

— Nu ştiţi, sunt multe femei frumoase în oraşul acesta, 
domnule? întrebă dl. Tupman cu un interes viu. 

— Superbe - minunate. Kent, domnule - toată lumea 
cunoaşte ţinutul Kent - mere, cireşi, hamei şi femei. Un 
pahar cu vin, domnule? 

— Cu multă plăcere, răspunse dl. Tupman. 

Străinul îşi umplu paharul şi îl goli. 

— Tare aş vrea să merg, spuse dl. Tupman reluând 
subiectul balului; foarte mult. 

— Bilete la bufet, domnule, interveni chelnerul, juma de 
guinee biletul. 

DI. Tupman exprimă din nou o serioasă dorinţă de a lua 
parte la petrecere; dar, neîntâlnind niciun răspuns. În ochii 

întunecaţi ai d-lui Snodgrass şi nici în privirea meditativă a 
d-lui Pickwick, recurse cu mult interes la vinul de Porto şi la 
desertul care tocmai fusese adus la masă. Chelnerul se 
retrase şi societatea continuă să savureze cele două ore de 
tihnă care urmară cinei. 

— lertaţi-mă, domnule, spuse străinul, sticla doarme - să 
treacă din mână-n mână - drumul soarelui - pân’ la fund - 
niciun strop. _ 

Şi îşi goli paharul pe care îl umpluse puţin mai. Inainte, 
apoi, cu aerul omului deprins cu aşa ceva, îşi turnă altul. 

Vinul trecu din mână în mână, şi o nouă provizie fu 
comandată. Musafirul vorbi şi pickwickienii ascultară. Dl. 
Tupman simţea cu fiecare clipă care trecea tot mai multă 
dispoziţie pentru bal. Figura d-lui Pickwick strălucea cu o 
expresie de universală bunătate; d-nii Winkle şi Snodgrass 
căzuseră într-un somn adânc. 

— Au şi început sus, glăsui străinul; ascultați zarva - 
înstrunează viorile - acum harfa - i-au dat drumul. 

Sunetele variate care îşi găseau drum în jos pe scări, 
vesteau începerea primului cadril. 

— Tare aş vrea să merg, spuse dl. Tupman din nou. 

— Şi eu, spuse străinul - afurisit bagaj - vaporul în 
întârziere - n-am ce îmbrăca - nostim, nu? 

Bunăvoinţa generală era desigur una dintre trăsăturile 
caracteristice ale teoriei pickwickienilor, şi niciunul nu era 
mai remarcabil pentru felul zelos cu care ţinea seamă de un 
principiu atât de nobil, ca dl. Tracy Tupman. Numărul 
cazurilor însemnate în Documentele Societăţii, în care 
admirabilul om trimisese la ceilalţi membri pe nenorociţii 
care i se adresau lui, spre a căpăta veşminte vechi sau 
ajutoare băneşti, este de-a dreptul de necrezut. 

— Aş fi fericit să vă împrumut un schimb de haine pentru 
ocazia aceasta, spuse dl. Tracy  Tupman, dar 
dumneavoastră sunteţi cam subţirel, pe când eu... 

— Cam dolofan - Bachus trecut de floarea vârstei - fără 

frunză de viţă; coborât de pe poloboc şi înţolit şi trecut prin 
ciur şi prin dârmon. Haha! daţi-mi vinul! 

Nu e în întregime dovedit dacă pe dl. Tupman l-a indignat 
cumva tonul poruncitor cu care i se cerea să dea vinul care 
atât de repede luneca pe gâtlejul străinului, sau dacă pe 
drept cuvânt l-a scandalizat comparaţia netrebnică făcută 
între un membru influent al Clubului Pickwick şi un Bachus 
dat jos de pe boloboc. Bău vinul, tuşi de două ori şi-l aţinti 
pe străin, câteva secunde, c-o privire severă; dar cum 
individul rămânea, cu toate acestea, absolut stăpân pe sine 
şi calm sub privirea-i scrutătoare, se potoli treptat şi aduse 
iarăşi vorba despre bal. 

— Voiam tocmai să vă atrag atenţia, domnule, spuse el, 
că dacă hainele mele vă sunt prea largi, un costum al 
prietenului meu, domnul Winkle, ar putea să vă vină mai 
bine. 

Străinul luă dintr-o ochire măsura d-lui Winkle; şi faţa i se 
lumină de mulţumire când spuse: - Ca turnate! 

DI. Tupman privi în jurul său. Vinul, care îşi exercitase 
influenţa somniferă asupra d-lor Snodgrass şi Winkle, 
toropise de asemenea simţurile d-lui Pickwick. Gentlemanul 
străbătuse, rând pe rând, diversele stări care preced 
letargia cinei şi urmările ei. Trecuse prin fazele obişnuite, 
de la voioşia exagerată până la abisul tristeţii, şi de la 
abisul tristeţii până la voioşia exagerată. Ca un felinar cu 
gaz, pe stradă, prin a cărui ţeavă fluieră vântul, răspândise 
un timp o lumină extraordinară; apoi lumina pălise într- 
atâta, că abia puteai s-o mai zăreşti; după un scurt interval 
se aprinsese din nou, luminând doar o clipă, apoi pâlpâise 
cu un fel de flacără buimacă, nestatornică, şi pe urmă se 
stinsese cu totul. Capul îi era căzut în piept; un sforăit 
continuu, întrerupt doar de rare înecuri, era singurul semn 
care putea să-i confirme prezenţa. 

Ispita de a merge la bal şi de a-şi forma primele impresii 
asupra frumuseţii doamnelor din Kent, îl îmboldea puternic 

pe dl. Tupman. Ispita de a-l lua şi pe străin era la fel de 
mare. Habar nu avea de ţinut şi de localnici; şi străinul 
părea să aibă cunoştinţe despre el, despre ei, de parcă ar fi 
trăit din copilărie aici. Dl. Winkle dormea, iar dl. Tupman 
avea destulă experienţă ca să ştie că prietenul său, în 
momentul în care se va trezi, se va târî, potrivit firii sale, 
anevoie spre pat. Nu ştia ce să facă. 

— Umpleţi-vă paharul şi daţi-mi vinul, spuse neobositul 
musafir. 

DI. Tupman îi împlini cerința; iar noul imbold datorit 
ultimului pahar îi pecetlui hotărârea. 

— Odaia de dormit a lui Winkle dă într-a mea, spuse dl. 
Tupman; dacă-l trezesc acum, n-aş putea să-l fac să 
înţeleagă ce anume doresc; ştiu însă că are un costum 
complet în geamantan; iar dacă l-aţi îmbrăca pentru bal şi l- 
aţi scoate după ce ne întoarcem, aş putea să-l pun la loc, 
fără să-l deranjez câtuşi de puţin. 

— Admirabil! exclamă străinul, straşnic plan - afurisită 
situaţie - bizară - să am patrusprezece costume în cufăr şi 
să fiu obligat să-l îmbrac pe al altuia; nu, zău, bună idee - 
foarte bună. 

— Să ne luăm bilete, spuse dl. Tupman. 

— Nu merită să se schimbe o guinee, spuse străinul; 
tragem la sorţi, cine să le plătească pe amândouă; eu 
ghicesc; aruncaţi banul - haide primul - femeie - femeie, 
fermecătoare femeie. 

Şi moneda căzu arătând balaurul numit în chip curtenitor 
femeie. 

DI. Tupman trase de clopoțel, luă bilete şi comandă 
lumânări pentru cameră. După un alt sfert de oră, străinul 
era gătit din creştet până în tălpi, cu costumul d-lui 
Nathaniei Winkle. 

— E un frac nou, spuse dl. Tupman în vreme ce străinul 
se privea încântat în oglinda mobilă. E cel dintâi împodobit 
cu nasturii Clubului nostru - şi atrase atenţia însoţitorului 

său asupra nasturilor mari, auriţi, pe care se vedeau literele 
C. P. deo parte şi de alta a bustului d-lui Pickwick. 

— C. P., spuse străinul, nostimă trăsnaie - portretul 
bătrânului şi C. P. Dar ce înseamnă C. P.? Costum 
Particular, nu? 

Cu multă importanţă şi cu o indignare crescândă, dl. 
Tupman explică simbolul misticei devize. 

— Cam scurt în talie, nu-i aşa? întrebă străinul, 
răsucindu-se pentru a vedea în oglindă nasturii din talia 
care-i venea la jumătatea spatelui. Aduce cu vestoanele 
poştaşilor; caraghioase, fracurile astea făcute de gata, fără 
să se ia măsura; căile misterioase ale providenţei dau 
oamenilor scunzi fracuri lungi, oamenilor înalţi, scurte. 

Sporovăind astfel, noul tovarăş al d-lui Tupman îşi potrivi 
costumul său, sau, mai bine zis, al d-lui Winkle; şi, 
întovărăşit de dl. Tupman, urcă scara care ducea în sala 
balului. 

— Cum se numesc domnii? întrebă omul de la uşă. 

DI. Tracy Tupman înaintă pentru a-şi spune titlurile, dar 
străinul îl opri. 

— Nu dăm niciun fel de nume. Apoi îi şopti d-lui Tupman: 
Nume fără importanţă - necunoscute - nume admirabile în 
genul lor, dar nu ilustre - nume mari într-o adunare mică, 
însă într-o adunare mare n-ar produce niciun efect; 
incognito, asta da; gentlemeni din Londra - nobili străini - 
sau cam aşa ceva. 

Uşa se deschise larg şi dl. Tracy Tupman intră cu străinul 
în sala balului. 

Era o încăpere lungă, cu bănci tapiţate în roşu aprins şi 
cu lumânări de ceară puse în policandre de sticlă. 
Muzicanţii erau aşezaţi în siguranţă pe o estradă înaltă şi 
cadrilul era executat în mod conştiincios de două sau trei 
rânduri de dansatori. Intr-o încăpere de alături erau 
aranjate două mese de joc, la care două perechi de doamne 
bătrâne, cu un egal număr de domni dolofani, îşi făceau 

partida lor de whist. 

După terminarea cadrilului, dansatorii se plimbară prin 
sală, iar dl. Tupman şi tovarăşul său se opriră într-un colţ 
pentru a observa societatea. 

— Incântătoare femei! spuse dl. Tupman. 

— Aşteptaţi o clipă, spuse străinul, interesant va fi îndată 
- elita n-a venit încă - ciudat loc - funcţionarii superiori din 
docuri nu vorbesc cu cei mici - funcţionarii inferiori nu 
vorbesc cu micii proprietari - micii proprietari nu vorbesc cu 
negustorii - comisarul guvernului nu vorbeşte cu nimeni. 

— Cine e băieţelul acela cu păr blond şi ochi roşii, curios 
costumat? întrebă dl. Tupman. 

— Sst, te rog! Ochi roşii - curios costumat - băieţel - 
haida-de - sublocotenent din regimentul 97 - onorabilul 
Wilmot Snipe - familie mare - foarte mare. 

— Sir Thomas Clubber, lady Clubber şi domnişoarele 
Clubber! strigă cu glas de stentor omul de la uşă. 

O senzaţie profundă cuprinse toată sala când intrară un 
domn înalt, în frac albastru, cu nasturii sclipitori, o doamnă 
corpolentă în atlas albastru şi două tinere domnişoare 
croite pe aceeaşi măsură şi împodobite cu rochii elegante 
de aceeaşi nuanţă. 

— Comisarul guvernului - şeful docurilor - om mare - 
remarcabil de mare, şopti străinul la urechea d-lui Tupman, 
în timp ce reprezentanţii comitetului de binefacere 
conduceau pe Sir Thomas Clubber cu familia lui până la 
capătul sălii. 

Onorabilul Wilmot Snipe şi alţi gentlemeni distinşi se 
îngrămădiră să prezinte omagii domnişoarelor Clubber, iar 
Sir Thomas Clubber, drept ca o lumânare, contempla 
maiestuos adunarea de la înălţimea fularului său negru. 

DI. Smithie, d-na Smithie şi d-şoarele Smithie fură 
anunţaţi îndată după aceea. 

— Cine e domnul Smithie? întrebă dl. Tracy Tupman. 

— Cineva din docuri, răspunse străinul. 

DI. Smithie se înclină cu respect în faţa lui Sir Thomas 
Clubber, şi Sir Thomas Clubber îi răspunse la salut cu o 
vădită condescendenţă. Lady Clubber examină de la 
distanţă, prin lornion, pe d-na Smithie şi familia ei; iar la 
rându-i d-na Smithie privi de sus în jos pe o doamnă 
oarecare, al cărui soţ nu făcea parte dintre funcţionarii 
docurilor. 

Sosiră colonelul Bulder, d-na colonel Bulder şi miss 
Bulder. 

— Şeful garnizoanei, lămuri străinul ca răspuns la o 
privire întrebătoare a d-lui Tupman. 

Miss Bulder fu călduros primită de d-şoarele Clubber; 
salutul schimbat de d-na colonel Bulder şi Lady Clubber fu 
cât se poate de afectuos; colonelul Bulder şi Sir Thomas 
Clubber îşi oferiră reciproc o priză de tabac. Semănau 
amândoi cu Alexandre Selkirk!!. Mărimi, oriunde întorceai 
ochii. 

În timp ce aristocrația locului - Bulderii şi Clubberii şi 
Snipeii - îşi conservau astfel demnitatea la capătul de sus 
al sălii, celelalte clase ale societăţii imitau exemplul lor în 
alte colţuri ale încăperii. Ofițerii mai puţin aristocratici, din 
regimentul 97, îşi consacrau timpul familiilor de funcţionari 
mai puţin importanţi din docuri. Nevestele notarilor şi 
nevasta negustorului de vinuri stăteau în fruntea unui alt 
grup (nevasta berarului îi vizita pe Bulderi); iar d-na 
Tomlinson, diriginta oficiului poştal, părea a fi fost aleasă, 
printr-o  consimţire mutuală, să conducă tabăra 
negustorilor. 

Unul dintre cele mai populare personaje în cercul său, 
prezent aci, era un omuleţ rotofei, cu o cunună de păr 
negru zburlit în jurul capului şi cu o chelie mare, netedă, în 
creştet: doctorul Slammer, medicul regimentului 97. 
Doctorul Slammer priza tabac cu toată lumea, vorbea cu 

toată lumea, râdea, dansa, glumea, juca whist, făcea orice. 
Acestor atât de numeroase îndeletniciri doctorul alătura 
încă una, mai importantă decât toate: el învăluia în atenţiile 
cele mai neobosite, mai devotate, pe o văduvă bătrânică, a 
cărei toaletă scumpă şi al cărei belşug de bijuterii indicau o 
partidă foarte ademenitoare pentru un bărbat cu venit 
limitat. 

Privirile d-lui Tupman şi ale tovarăşului său erau aţintite 
de câtva timp asupra doctorului şi a văduvei, când străinul 
rupse tăcerea. 

— Bănet mult - femeiuşcă bătrână - doctorul îngâmfat - 
nu-i o idee proastă - straşnică glumă! fură singurele vorbe 
inteligibile care ieşiră de pe buzele sale. 

DI. Tupman îl privea în ochi, întrebător. 

— Mă duc să dansez cu văduva, spuse străinul. 

— Cine e ea? întrebă dl. Tupman. 

— Habar n-am - n-am văzut-o de când sunt - vreau să i-o 
suflu doctorului - p-aci mi-e drumul. 

Străbătând îndată încăperea, străinul se rezemă de 
prichiciul căminului şi-şi fixă privirile, cu un aer de 
admiraţie  respectuoasă şi melancolică, asupra figurii 
grăsune a micuţei doamne bătrâne. Dl. Tupman privea 
scena, mut de uimire. Străinul făcea progrese repezi; 
doctoraşul dansa cu altă doamnă; văduva lăsă să-i cadă 
evantaiul; străinul i-l ridică şi i-l înmână; un zâmbet, o 
plecăciune; o reverență; o conversaţie de câteva cuvinte. 
Străinul străbătu cutezător sala, spre maestrul de ceremonii 
şi reveni cu el; o mică pantomimă introductivă, şi străinul 
cu d-na Budger ocupară locuri în cadril. 

Mare era surprinderea d-lui Tupman văzând procedeul 
acesta atât de sumar, însă uimirea doctoraşului o întrecea 
cu vârf şi îndesat. Străinul era tânăr şi văduva se arăta 
măgulită. Nu mai lua în seamă atenţiile doctorului, iar 
indignarea acestuia nu producea nicio impresie asupra 
netulburatului său rival. Doctorul Slammer rămăsese parcă 

paralizat. El, doctorul Slammer din regimentul 97, să fie 
nimicit, într-o clipă, de un om pe care nimeni nu-l mai 
văzuse vreodată, şi pe care nimeni nici măcar acum nu-l 
cunoştea! Doctorul Slammer din regimentul 97, înlăturat 
astfel? De necrezut! Cu neputinţă! Da, şi totuşi era 
adevărat. Uite! Rivalul îşi prezintă prietenul! Cu neputinţă 
să-şi creadă ochilor! Privi din nou şi se văzu în penibila 
situaţie de a recunoaşte exactitatea organului său optic; d- 
na Budger dansa acum cu dl. Tracy Tupman, asupra acestui 
fapt nu mai încăpea nicio îndoială. Văduva se afla în faţa 
ochilor lui, în carne şi oase, ţopăind cu o vigoare 
neobişnuită; iar dl. Tracy Tupman sărea încoace şi încolo, 
cu o figură care exprima cea mai mare gravitate, dansând 
(ceea ce se întâmplă în bună parte multora) ca şi cum 
cadrilul nu ar fi o distracţie, ci un examen sever de 
conştiinţă pentru care îţi trebuie o hotărâre necilintită spre a 
putea să-l treci. 

Doctorul îndură umilinţa; răbdător şi tăcut, îl văzu pe 
străin oferind punch, servind paharele, repezindu-se după 
pişcoturi, şi cochetând apoi; dar, la câteva secunde după ce 
străinul dispăruse spre a o conduce pe d-na Budger la 
trăsură, se năpusti din sală, şi fiecare părticică a mâniei lui 
îndelung stăpânită se revărsă într-un val de năduşeală pe 
chipu-i pătimaş. 

Străinul se înapoie, şi dl. Tupman se afla lângă el. Vorbea 
încet, râdea. Doctoraşul se simţea însetat de sângele 
străinului oare era radios, căci triumfase. 

— Domnule! rosti doctorul cu o voce teribilă, arătându-şi 
cartea de vizită şi retrăgându-se într-un ungher din coridor. 
Numele meu e Slammer! Doctorul Slammer, domnule - 
regimentul 97, cazarma din Chatham. Cartea mea de vizită, 
domnule! Cartea mea de vizită! 

Ar fi vrut să spună mal mult, dar indignarea îl înăbuşă. 

— A! replică străinul cu sânge rece, Slammer - foarte 
încântat - atenţie deosebită - nu sunt bolnav acum, 

Slammer; când am să fiu, voi bate la uşa dumitale. 

— Dumneata eşti un intrigant, domnule, gâfâi furios 
doctorul, un poltron - un laş - un mincinos - un... Nimic nu 
te poate face să-mi dai cartea dumitale de vizită, domnule? 

4. „DI. Slammer îl sfidează pe Jingle” - Robert Seymour, aprilie 1836 

— A, înţeleg! spuse străinul cu jumătate glas - punchul 
prea tare aici - darnic amfitrion - din cale afară - foarte - 
limonada e mult mai bună - camerele prea călduroase - 
gentlemanul bătrâior - suferă a doua zi - cumplit - cumplit. 

Şi se depărtă câţiva paşi. 

— Locuieşti în casa asta, domnule? strigă furios omuleţul. 
Eşti beat acum, domnule? Vei auzi de mine mâine, 
domnule! Pun eu mâna pe dumneata, domnule, pun eu 
mâna pe dumneata. 

— Poate în altă parte, dar nu aici, răspunse netulburat 
străinul. 

Doctorul Slammer îl privi cu o ferocitate ce nu se putea 
exprima şi înfundându-şi pălăria pe cap cu o smucitură care 
îi trăda întreaga indignare; străinul şi dl. Tupman urcară în 
odaia acestuia din urmă pentru a înapoia gătelile 
împrumutate de la neştiutorul Winkle. 

Gentlemanul dormea tun; restituirea se făcu repede. 
Străinul era extrem de bine dispus; iar dl. Tracy Tupman, 
tare ameţit de vin, de punch, de lumini, de femei, privea 
întreaga afacere ca pe o admirabilă glumă. După plecarea 
noului său prieten, el găsi cu oarecare greutate 
deschizătura scufei de noapte, menită la origine să-i 
acopere capul; răsturnă sfeşnicul în sforţările de a şi-o pune 
şi, numai printr-o serie de evoluţii complicate, izbuti să se 
urce în pat; la scurt timp după aceea, căzu într-un somn 
adânc. 

A doua zi dimineaţa, orologiul abia încetase să sune orele 
şapte, când spiritul cuprinzător al d-lui Pickwick fu 
deşteptat din toropeala în care îl cufundase somnul, de 
bătăi violente în uşă. 

— Cine-i? întrebă dl. Pickwick ridicându-se în capul 
oaselor. 

— Servitorul, domnule. 

— Ce vrei? 

— Vă rog, domnule, aţi putea să-mi spuneţi, care domn 
din societatea dumneavoastră poartă un frac albastru cu 
nasturi auriţi şi cu C. P. pe ei? 

„l l-o fi dat cineva să-l perie, gândi dl. Pickwick, şi omul a 
uitat cui aparţine.” 

— Domnul Winkle, strigă el, camera a treia pe dreapta. 

— Mulţumim, domnule, glăsui servitorul şi se depărtă. 

— Ce e? strigă dl. Tupman trezit din odihna-i plină de 
uitare la auzul bătăilor puternice în uşă. 

— Pot să vorbesc cu dl. Winkle, domnule? întrebă 
servitorul de afară. 

— Winkle - Winkle! strigă dl. Tupman, chemându-l pe dl. 
Winkle din camera de alături. 

— Ei, da! răspunse de sub aşternut o voce slabă. 

— Eşti chemat - cineva la uşă. 

Şi, după ce articulă cu trudă cuvintele acestea, dl. Tracy 
Tupman se întoarse pe partea cealaltă, şi adormi din nou. 

— Mă cheamă cineva? întrebă dl. Winkle, sărind din pat 
în grabă şi luând ceva pe spate. Chemat! La distanţa asta 
de oraş - cine dracu poate să mă cheme? 

— Un domn, jos, în sala de mese, domnule, răspunse 
servitorul când dl. Winkle deschise uşa şi dădu cu ochii de 
el. Domnul zice că nu vă ţine decât o clipă, domnule; nu 
vrea să audă însă de nicio zăbovire. 

— Foarte ciudat, spuse dl. Winkle. Spune-i că viu îndată. 

Îşi înfăşură în grabă gâtul cu un fular de voiaj şi, în halat, 
cobori scara. O bătrână şi doi chelneri măturau sala de 
mese. Un ofiţer în ţinută de toate zilele privea pe fereastră; 
se întoarse la intrarea d-lui Winkle şi făcu o înclinare rigidă 
din cap. După ce porunci servitorilor să iasă şi zăvori uşile 
cu mare grijă, spuse: 

— Domnul Winkle, nu e aşa? 

— Da, domnule, numele meu e Winkle. 

— Nu veţi fi surprins, domnule, dacă vă aduc la 
cunoştinţă că am venit aici, în dimineaţa aceasta, din 

partea prietenului meu, doctorul Slammer din 97. 

— Doctorul Slammer?! exclamă dl. Winkle. 

— Doctorul Slammer. M-a rugat să vă spun din partea sa 
că purtarea dumneavoastră de aseară a fost de aşa natură 
încât niciun gentleman nu ar fi putut-o suporta; şi (adăugă 
el) pe care niciun gentleman nu şi-ar fi îngăduit-o faţă de 
altul. 

Uimirea d-lui Winkle era prea reală şi prea vădită ca să 
nu fie remarcată de prietenul doctorului Slammer; de aceea 
ofiţerul urmă: 

— Prietenul meu, doctorul Slammer, mi-a cerut să adaug 
că e ferm convins că o parte din seara trecută 
dumneavoastră aţi fost ameţit, şi poate incapabil să vă daţi 
seama de insulta de care sunteţi învinuit. M-a însărcinat să 
vă spun că, dacă invocaţi motivul acesta ca explicaţie a 
purtării dumneavoastră, ar accepţia să primească scuze 
scrise de dumneavoastră sub dicteul meu. 

— Scuze scrise? repetă dl. Winkle cu tonul celei mai mari 
uimiri. 

— Fără îndoială, cunoaşteţi alternativa, reluă cu răceală 
ofiţerul. 

— Aţi fost însărcinat cu mesajul acesta anume pentru 
mine? întrebă dl. Winkle, a cărui inteligenţă se afla, din 
pricina uluitoarei conversații, într-o buimăceală 
deznădăjduită. 

— Nu eram de față când s-a petrecut scena, răspunse 
vizitatorul, dar, ca urmare a refuzului dumneavoastră 
îndărătnic de a da doctorului Slammer cartea de vizită, am 
fost rugat de către gentleman să identific pe purtătorul unui 
frac neobişnuit: un frac albăstriu, cu nasturi auriţi, având pe 
ei un bust cu literele C.P. 

DI. Winkle se clătină plin de uimire, auzind descrierea 
atât de amănunțită a costumului său. Prietenul doctorului 
Slammer continuă: 

— Din cercetările pe care le-am făcut la cârciumă, chiar 

acum, am fost sigur că proprietarul fracului în chestiune 
sosise ieri după amiază aici cu trei domni. Am trimis 
imediat la domnul care mi-a fost descris ca fiind 
conducătorul grupului, şi el de îndată m-a îndreptat la 
dumneavoastră. 

Dacă turnul cel mare al castelului din Rochester s-ar fi 
desprins brusc din temelii, plantându-se în dreptul ferestrei 
sălii de mese, mirarea d-lui Winkle n-ar fi însemnat nimic în 
comparaţie cu aceea pe care o simţi ascultând vorbele de 
mai sus. Prima lui impresie fu că i s-a furat fracul. 

— Imi permiteţi să vă rețin o clipă? spuse el. 

— Desigur, răspunse nepoftitul vizitator. 

DI. Winkle urcă repede scările şi deschise cu o mână 
tremurândă geamantanul; fracul albastru se găsea la locul 
obişnuit, arătând însă, după un control atent, semne vădite 
că fusese purtat noaptea trecută. 

— Aşa trebuie să fie, glăsui dl. Winkle lăsând să-i cadă 
fracul din mână. Am băut prea mult vin după cină, şi-mi 
amintesc nelămurit că am umblat pe străzi şi am fumat pe 
urmă o ţigară. Fapt e că eram turtit. Oi fi schimbat fracul, oi 
fi fost undeva, oi fi insultat pe cineva; nu încape îndoială. Şi 
teribilul rezultat e mesajul pe care l-am primit. 

Spunând acestea, dl. Winkle îşi întoarse paşii către sala 
de mese, cu hotărârea sumbră şi îngrozitoare de a primi 
provocarea agresivului doctor Slammer, aşteptându-se la 
cele mai funeste consecinţe care vor decurge dintr-însa. 

Motive felurite îl împingeau la această soluţie. Primul 
motiv era reputaţia sa faţă de Club. Fusese privit totdeauna 
ca o autoritate în toate chestiunile de amuzament şi 
performanţă, fie ele ofensive, defensive sau inofensive; şi 
dacă, de la întâia ocazie, ocolea încercarea, numele şi 
poziţia sa ar fi fost pierdute pentru de-a pururi în ochii 
şefului. Pe de altă parte, îşi amintea a fi auzit adeseori 
spunându-se de către iniţiaţi în atari chestiuni că martorii 
se înţeleg între ei şi că arareori ei încearcă pistoalele cu 

gloanţe; mai mult: gândea că, alegându-l pe dl. Snodgrass 
ca martor, şi zugrăvindu-i primejdia în culori vii, 
gentlemanul ar putea să împărtăşească vestea d-lui 
Pickwick care, de bună seamă, nu va pierde o clipă spre a 
înştiinţa autorităţile locale şi a preveni astfel uciderea sau 
mutilarea discipolului său. 

Cu gândurile acestea, se înapoie în sala de mese şi 
comunică intenţia sa de a accepta provocarea doctorului. 

— Vreţi să-mi indicaţi un prieten pentru a stabili ora şi 
locul întâlnirii? întrebă ofiţerul. 

— E cu totul de prisos, replică dl. Winkle. Vă rog să mi le 
comunicaţi dumneavoastră şi eu îmi voi aduce martorul. 

— Să spunem - după asfinţit, diseară? întrebă ofiţerul cu 
ton indiferent. 

— Foarte bine, răspunse dl. Winkle, gândind însă că era 
foarte rău. 

— Cunoaşteţi Fortul Pitt? 

— Da. L-am văzut ieri. 

— Ostenindu-vă să apucaţi pe câmpul ce mărgineşte 
şanţul, şi luând-o pe poteca din stânga, până la un unghi al 
fortificaţiei de unde o veţi ţine drept înainte, veţi da ochii cu 
mine. Vă voi conduce într-un loc izolat unde afacerea va 
putea să se termine fără teamă de întrerupere. 

„Teamă de întrerupere!” gândi dl. Winkle. 

— Nu mai avem nimic de aranjat, cred, glăsui ofiţerul. 

— Nu ştiu ce s-ar mai putea spune, răspunse dl. Winkle. 

— Bună ziua. 

— Bună ziua. 

Şi ofiţerul se depărtă fluierând o melodie veselă. 

Micul dejun decurse în ziua aceea, trist. DI. Tupman nu 
era în stare să se trezească după desfrâul neobişnuit din 
timpul nopţii; dl. Snodgrass părea că trece printr-o poetică 
depresiune de spirit; însuşi dl. Pickwick arăta o preferinţă 
deosebită pentru linişte şi pentru apa gazoasă. DI. Winkle 
pândea cu nerăbdare momentul potrivit, care nu întârzie să 

se ivească. Dl. Snodgrass propuse vizitarea castelului şi, 
deoarece dl. Winkle era singurul membru al grupului dispus 
să facă o plimbare, ieşiră împreună. 

— Snodgrass, spuse dl. Winkle când coteau colţul străzii, 
Snodgrass, scumpul meu prieten, pot să mă bizui pe 
discreţia dumitale? 

Şi, vorbind astfel, dorea arzător şi cu toată seriozitatea să 
nu se poată bizui. 

— Poţi, replică Snodgrass. Jur... 

— Nu, nu! îl întrerupse Winkle, înspăimântat la gândul că 
tovarăşul său putea să se angajeze în necunoştinţă de 
cauză, că nu-l va denunța. Nu jura, nu jura; nu e deloc 
nevoie, 

DI. Snodgrass lăsă în jos mâna pe care o înălţase poetic 
când făcea jurământul, şi deveni atent. 

— Dragă prietene, am nevoie de asistenţa dumitale 
pentru o chestiune de onoare, spuse dl. Winkle. 

— O vei avea, replică dl. Snodgrass strângând mâna 
tovarăşului său. 

— Cu un doctor, doctorul Slammer din regimentul 97, 
spuse dl. Winkle dorind să prezinte lucrurile cât mai solemn 
cu putinţă; o afacere cu un ofiţer care are ca martor alt 
ofiţer; astă seară, la apusul soarelui, într-un câmp 
singuratic, dincolo de Fortul Pitt. 

— Te voi întovărăşi, declară dl. Snodgrass, uimit, însă nu 
speriat. 

Este nemaipomenit cât sânge rece pot avea oamenii în 
împrejurările în care ei nu joacă rolul de frunte. DI. Winkle 
uitase. El judecase sentimentele prietenului său după ale 
sale. 

— Consecințele pot fi groaznice, zise dl. Winkle. 

— Nădăjduiesc că nu, glăsui dl. Snodgrass. 

— Doctorul este, îmi închipui, un foarte bun ochitor, 
spuse dl. Winkle. 

— Aşa sunt cei mai mulți militari, observă dl. Snodgrass; 

şi aşa eşti şi dumneata, nu? 

DI. Winkle răspunse afirmativ; şi, băgând de seama că 
nu-l neliniştise îndeajuns pe tovarăşul său, schimbă tactica. 

— Snodgrass, spuse el cu o voce tremurândă de emotie, 
dacă va fi să cad, vei găsi în pachetul pe care ţi-l voi 
înmâna o scrisoare pentru... pentru părintele meu. 

Nici atacul acesta nu reuşi. DI. Snodgrass fu mişcat, dar 
se obligă să predea scrisoarea cu promptitudinea unui 
factor poştal obişnuit. 

— Dacă va fi să cad, spuse dl. Winkle, sau dacă doctorul 
va cădea, dumneata, dragă prietene, vei fi adus în faţa 
judecății drept complice în această chestiune. Să expun 
oare pe un prieten deportării - poate pe toată viaţa? 

De data asta, dl. Snodgrass tresări; eroismul său era însă 
neclintit. 

— Pentru cauza prieteniei, exclamă el cu aprindere, voi 
înfrunta orice primejdie! 

Cât blestemă dl. Winkle, în cugetul său, devotamentul 
prietenului! Se plimbau unul lângă altul, tăcuţi, cufundat 
fiecare în meditații. Dimineaţa trecea fără rost şi 
deznădejdea d-lui Winkle creştea necontenit. 

— Snodgrass, spuse el oprindu-se deodată, să nu laşi să 
mi se zădărnicească planurile - să nu mă trădezi cumva 
faţă de autorităţile locale - să nu ceri ajutorul acelor 
funcţionari împăciuitori care să ne bage, pe mine sau pe 
doctorul Slammer din regimentul 97, cu garnizoana 
actualmente în cazarma din Chatham, la închisoare, şi 
astfel să ne împiedice duelul. Ascultă, să n-o faci! 

DI. Snodgrass strânse cu căldură mâna prietenului său, 
răspunzându-i plin de entuziasm: pentru nimic în lume! 

Un fior străbătu oasele d-lui Winkle când îl copleşi 
convingerea că nu putea nădăjdui nimic de pe urma 
temerilor prietenului său, şi că era sortit să devină o ţintă 
vie. După ce explică d-lui Snodgrass, metodic, cum stăteau 
lucrurile şi după ce închiriară de la un armurier din 

Rochester o cutie cu pistoale de duel, cu o provizie 
îndestulătoare de pulbere, gloanţe şi capse, cei doi prieteni 
se înapoiară la han; dl. Winkle pentru a cugeta asupra 
luptei apropiate, dl. Snodgrass pentru a pregăti armele de 
război şi a le pune într-o ordine desăvârşită, ca să poată 
servi numaidecât. 

Era o seară posomorâtă şi apăsătoare, când ieşiră din 
nou pentru neplăcuta lor acţiune. Dl. Winkle se înfăşurase 
într-o manta largă spre a fi la adăpostul privirilor, iar dl. 
Snodgrass purta sub a sa instrumentele nimicitoare. 

— Ai luat tot ce trebuie? întrebă dl. Winkle neliniştit. 

— Tot ce trebuie, răspunse dl. Snodgrass, muniții 
suficiente în cazul când împuşcăturile n-au să dea rezultate. 
În cutie e un sfert de funt!? de pulbere, şi în buzunar am 
două ziare pentru încărcătură. 

În faţa unor atari dovezi de prietenie, oricine n-ar fi putut 
să simtă decât recunoştinţă. De bună seamă că 
recunoştinţa d-lui Winkle era prea vie pentru ea el s-o poată 
exprima, căci nu spuse nimic, ci continuă să meargă cu pas 
domol. 

— Venim tocmai la timp, spuse dl. Snodgrass, în vreme 
ce se căţărau peste gardul de mărăcini ai primului câmp; 
uite că soarele tocmai coboară la orizont. 

DI. Winkle privi discul care apunea şi se gândi îndurerat 
la posibilitatea apropiată a propriului său „apus”. 

— Uite ofiţerul! exclamă dl. Winkle după ce merseră un 
timp. 

— Unde e? întrebă dl. Snodgrass. 

— Colo; domnul în manta albastră. 

DI. Snodgrass privi în direcţia indicată de degetul 
arătător al prietenului său şi zări o siluetă înfăşurată în felul 
de mai sus. Ofiţerul făcu un semn uşor cu mâna, dovedind 
că i-a recunoscut, şi merse mai departe. Prietenii noştri 
înaintară, pe urma sa, la o mică distanţă. 

Din moment în moment seara devenea mai posomorâtă 
şi un vânt melancolic şuiera pe câmpiile pustii, ca un uriaş 
îndepărtat fluierând după câinele său. Tristeţea scenei 
răsfrângea o undă lugubră în sufletul d-lui Winkle. Trecând 
unghiul şanţului, el tresări: i se păruse că vede un mormânt 
colosal. 

Ofiţerul coti de pe potecă, se căţără peste nişte uluci, 
încălecă un gard viu şi intră într-un loc ferit. Doi domni îl 
aşteptau acolo; unul era un bărbat mic şi gras, cu păr 
negru; celălalt, o persoană chipeşă, purtând o redingotă cu 
găitane, stătea cu totală indiferenţă pe un scăunel portativ. 

— Uite-i pe adversarii noştri, cu un felcer, după câte 
presupun, glăsui dl. Snodgrass. Haide, soarbe o picătură de 
rachiu. 

DI. Winkle înhăţă bidonul pe care i-l întindea tovarăşul şi 
dădu peste cap o duşcă bună din lichidul înviorător. 

— Prietenul meu, domnule, dl. Snodgrass, spuse dl. 
Winkle ofițerului care se apropia. 

Prietenul doctorului Slammer se înclină şi prezentă o 
cutie la fel cu aceea adusă de domnul Snodgrass. 

— Îmi închipui că nu mai avem nimic să ne spunem, 
domnule, remarcă el rece deschizându-şi cutia. Scuzele au 
fost refuzate categoric. 

— Nimic, domnule, răspunse dl. Snodgrass, care începea, 
şi el, să se simtă cam stingherit. 

— Vreţi să faceţi un pas înainte? întrebă ofiţerul. 

— Desigur, replică dl. Snodgrass. 

Terenul fu măsurat şi pregătirile fură îndeplinite. 

— Veţi constata că armele acestea sunt mai bune decât 
ale dumneavoastră, spuse martorul advers, oferindu-şi 
pistoalele. Aţi văzut când le-am încărcat; aveţi ceva 
împotriva folosirii lor? 

— Nu, desigur, răspunse dl. Snodgrass. 

Oferta îl scotea dintr-o mare încurcătură, căci ideile sale 
în materie de încărcare a unui pistol erau cam vagi şi 

nedefinite. 

— Gândesc, în cazul acesta, că putem să ne aşezăm 
oamenii, continuă ofiţerul cu nepăsare, ca şi cum 
combatanții ar fi fost nişte piese de şah, iar martorii ar fi 
fost jucători. 

— Cred că putem, spuse dl. Snodgrass care ar fi admis 
orice propunere, dat fiind că nu avea nicio pricepere în 
această materie. 

Ofiţerul trecu dincolo la doctorul Slammer, în timp ce dl. 
Snodgrass se apropie de dl. Winkle. 

— Totul e gata, spuse el oferindu-i pistolul. Dă-mi 
mantaua. 

— Ai în ea pachetul meu, dragă prietene, glăsui bietul 
Winkle. 

— Foarte bine, spuse dl. Snodgrass. Fii calm şi ocheşte la 
umăr. 

DI. Winkle socoti că sfatul semăna cu îndemnul pe care 
spectatorii îl dau îndeobşte ştrengarului mai mic în 
încăierările de pe străzi; adică: „Dă-i la cap şi doboară-l”. 
Sfat admirabil, dacă ştii să-l urmezi! În orice caz, îşi scoase 
mantaua, în tăcere - totdeauna îi lua timp dezbrăcatul 
mantalei - şi acceptă pistolul. Martorii se retraseră; domnul 
cu scăunelul portativ făcu la fel; beligeranţii înaintară unul 
către altul. 

DI. Winkle se remarcase întotdeauna prin extrema lui 
omenie. E de presupus că, în împrejurarea de faţă, sila ce 
încerca de a face rău cu intenţie unui semen al său, îl 
obligase să închidă ochii când sosi la locul fatal, iar faptul 
de-a fi închis ochii îl scuti să observe conduita extraordinară 
şi inexplicabilă a doctorului Slammer. Doctorul tresări, 
holbă ochii, se trase înapoi, se frecă la ochi, holbă iarăşi 
ochii, şi în cele din urmă strigă: 

— Opriti! Opriţi! - Ce înseamnă asta? spuse doctorul 
Slammer când prietenul său şi dl. Snodgrass veniră în 
goană. Nu e omul meu. 

— Nu-i omul dumneavoastră?! exclamă martorul 
doctorului Slammer. 

— Nu e omul lui? spuse dl. Snodgrass. 

— Nu e omul lui? rosti domnul cu scăunel portativ în 
mână. 

— Bineînţeles că nu, replică doctoraşul. Nu e persoana 
care m-a insultat azi noapte. 

— Extraordinar! exclamă ofiţerul. 

— Foarte! spuse gentlemanul cu scăunel portativ. 

Singura chestie este, însă, dacă domnul, găsindu-se pe 
teren, nu urmează că trebuie considerat, formal, ca fiind 
individul care l-a insultat aseară pe prietenul nostru 
doctorul Slammer, fie că e sau nu, realmente, individul în 
cauză. 

După ce sugeră, inteligent şi misterios, această idee, 
omul cu scăunel portativ luă o priză enormă de tabac şi 
privi adânc în juru-i cu aer de expert. 

Dar dl. Winkle deschisese ochii şi, de asemenea, urechile 
când îl auzise pe adversar cerând încetarea ostilităţilor. 
Văzând din cele spuse apoi că era la mijloc, fără îndoială, o 
eroare de persoane, înţelese îndată cât putea să crească 
reputaţia sa dacă tăinuia motivele adevărate ce-l 
determinaseră să se bată; înaintă, deci, cutezător, şi 
declară: 

— Ştiu bine că nu eu sunt adversarul dumnealui. 

— Atunci, glăsui omul cu scăunel portativ, acesta e un 
afront pentru doctorul Slammer, şi un motiv îndestulător de 
a continua pe dată. 

— Te rog, stai liniştit, Payne, spuse martorul doctorului; 
de ce nu mi-aţi comunicat asta azi dimineaţă, domnule? 

— De bună seamă! De bună seamă! strigă indignat omul 
cu scăunel portativ. 

— Te implor să stai liniştit, Payne, reluă celălalt. Pot 
repeta întrebarea mea, domnule? 

— Pentru că, domnule - replică dl. Winkle care avusese 


55 


timp să-şi chibzuiască răspunsul - pentru că mi-aţi spus, 
domnule, că individul beat şi nemanierat era îmbrăcat cu 
un frac pe care am onoarea, nu numai să-l port, dar şi să-l fi 
inventat - uniforma proiectată, domnule, a Clubului 
Pickwick din Londra. Mă cred obligat să susţin onoarea 
acestei uniforme şi, de aceea, fără alte informaţii, am primit 
provocarea. 

— Scumpe domn, rosti doctoraşul cu bună dispoziţie, 
întinzându-i mâna, preţuiesc noblețea dumneavoastră. 
Permiteţi-mi să adaug că admir nespus de mult purtarea 
dumneavoastră şi că regret profund deranjul acestei 
întâlniri fără niciun rost. 

— Vă rog să nu vorbiţi de aceasta, spuse dl. Winkle. 

— M-aş simţi onorat, domnule, să fac cunoştinţa 
dumneavoastră, glăsui doctoraşul. 

— Mi-ar face cea mai mare plăcere să vă cunosc, 
domnule, replică dl. Winkle. 

După aceste cuvinte, doctorul dădu mâna cu dl. Winkle, 
şi apoi dl. Winkle cu locotenentul Tappleton (martorul 
doctorului), apoi dl. Winkle cu posesorul scăunelului 
portativ, în sfârşit dl. Winkle cu dl. Snodgrass; cel din urmă 
cuprins de năvalnică admiraţie în faţa nobilei conduite a 
eroicului său prieten. 

— Cred că acum ne putem înapoia, spuse locotenentul 
Tappleton. 

— Desigur, adăugă doctorul. 

— Dacă nu cumva, interveni omul cu scăunel portativ, 
dacă nu cumva dl. Winkle se consideră ofensat de 
provocarea ce i-a fost adresată; în cazul acesta, 
mărturisesc că ar avea dreptul la o satisfacţie. 

Cu multă abnegaţie, dl. Winkle se declară în întregime 
satisfăcut. 

— Sau poate că, spuse omul cu scăunel portativ, 
martorul gentlemanului se va fi simţit personal jignit de 
unele observaţii pe care le-am făcut la începutul acestei 

întâlniri; în acest caz, aş fi fericit să-i dau îndată satisfacţie. 

DI. Snodgrass se grăbi să declare că era foarte îndatorat 
gentlemanului pentru frumoasa ofertă pe care i-o făcea, şi 
că îl împiedica să se folosească de ea numai faptul că se 
simţea deosebit de satisfăcut de felul în care se 
desfăşuraseră lucrurile. Cei doi martori îşi puseră cutiile în 
ordine, apoi părăsiră cu toţii terenul, mult mai voioşi decât 
se simţiseră la sosire. 

— Rămâneţi mult aci? întrebă doctorul Slammer pe dl. 
Winkle, mergând împreună în modul cel mai prietenos. 

— Cred că vom pleca poimâine, i se răspunse. 

— Sper că voi avea plăcerea să vă văd, pe 
dumneavoastră, şi pe prietenul dumneavoastră, la mine 
pentru a petrece o seară plăcută împreună, după 
încurcătura aceasta penibilă, spuse doctoraşul. Sunteţi liber 
astă seară.? 

— Avem câţiva prieteni aici, răspunse dl. Winkle, şi n-aş 
vrea să-i părăsesc astăzi. Poate că ne veţi vizita 
dumneavoastră şi prietenul dumneavoastră la hanul Taurul. 

— Cu multă plăcere, glăsui doctoraşul. La orele zece nu 
va fi prea târziu spre a vă face o scurtă vizită de o jumătate 
de oră? 

— O, nu, deloc, spuse dl. Winkle. Aş fi tare fericit să vă 
pot prezenta prietenilor mei, dl. Pickwick şi dl. Tupman. 

— Îmi va face mare plăcere, sunt sigur, replică doctorul 
Slammer nebănuind cine era acest Tupman. 

— Veniţi negreşit? întrebă dl. Snodgrass. 

— O, sigur! 

Vorbind astfel, ajunseră în şosea. Despărțirea se făcu în 
termeni cordiali. Doctorul Slammer şi prietenii săi se 
îndreptară spre cazarmă, iar dl. Winkle, întovărăşit de 
prietenul său dl. Snodgrass, se înapoie la han. 

CAPITOLUL III 


O nouă cunoştinţă. Povestea unui comediant ambulant. O 
întrerupere supărătoare şi o întâlnire neplăcută. 


DI. Pickwick simţise oarecare nelinişte din pricina lipsei 
neobişnuite a celor doi prieteni ai săi, iar purtarea lor 
misterioasă din cursul dimineţii nu putea câtuşi de puţin să 
i-o împrăştie. De aceea, când ei se înapoiară, el se sculă să- 
i salute cu o plăcere mai mare decât de obicei; şi cu un 
interes mai. mare decât de obicei îi întrebă ce li s-a 
întâmplat. Ca răspuns întrebării, dl. Snodgrass se pregătea 
tocmai să facă istoricul împrejurărilor povestite mai sus, dar 
se opri deodată observând prezenţa, nu numai a d-lui 
Tupman şi a tovarăşului lor de călătorie din ajun, ci a încă 
unui străin cu o înfăţişare tot aşa de ciudată. Un om trudit, 
ai cărui obraji galbeni şi ochi adânciţi în orbite atrăgeau şi 
mai mult luarea aminte din pricina părului său negru, aspru 
şi încâlcit, care-i acoperea chipul pe jumătate. Privirile-i 
pătrunzătoare aveau o strălucire aproape nefirească; 
pomeţii îi erau ieşiţi în afară, iar fălcile arătau aşa de 
lunguieţe, de scojbite, încât s-ar fi putut crede că omul îşi 
sugea uneori obrajii într-adins, printr-o contractare a 
muşchilor, dacă gura  întredeschisă şi  expresia-i 
nepăsătoare nu ar fi dovedit că aşa era înfăţişarea lui de 
totdeauna. Purta în jurul gâtului un şal verde ale cărui 
capete late erau petrecute pe piept şi se iveau din când în 
când prin cheotorile destrămate ale unei jiletci vechi. Purta 
pe deasupra o redingotă lungă, neagră; iar sub ea, 

pantaloni de postav cenuşiu, gros, şi cizme mari, peticite. 

Asupra acestei ciudate fiinţe se opriră ochii d-lui Winkle şi 
pe ea o arătă dl. Pickwick cu mâna, spunând: 

— Dumnealui e un prieten al prietenului nostru. Am 
descoperit azi dimineaţă că prietenul nostru are legături cu 
teatrul din localitate, deşi, îndeobşte, nu doreşte ca faptul 
să fie cunoscut, iar domnul acesta aparţine aceleiaşi 
profesiuni. Tocmai era pe cale, când aţi intrat, să ne 
desfăteze cu povestirea unei mici întâmplări legată de 
meseria sa. 

— E tobă de anecdote, glăsui străinul îmbrăcat în verde, 
din ajun, apropiindu-se de dl. Winkle şi adăugând în şoaptă 
cu ton de confidenţă: Ciudat om - duce greul în meserie - 
nu e actor - om foarte curios - tot felul de mizerii - Jemmy 
lugubrul îl numim între noi. 

DI. Winkle şi dl. Snodgrass îl salutară politicos pe domnul 
care purta denumirea distinsă de „Jemmy lugubrul” şi, 
aşezându-se în jurul mesei, cerură apă şi rachiu, după 
exemplul prietenilor lor. 

— Acum, domnule, spuse dl. Pickwick, vreţi să ne faceţi 
plăcerea de a începe povestirea? 

Individul lugubru scoase din buzunar un sul de hârtie 
pătată şi, înturnându-se spre dl. Snodgrass care îşi scosese 
carnetul, îl întrebă cu o voce cavernoasă care se potrivea 
de minune înfăţişării sale: „Dumneavoastră sunteţi poetul?” 

— Mda... lucrez puţintel în această direcţie, răspunse dl. 
Snodgrass, cam încurcat de felul cum îi fusese pusă 
întrebarea. 

— O, poezia este pentru viaţă ceea ce lumina şi muzica 
sunt pentru scenă! Luaţi-i poeziei amăgitoarele podoabe şi 
scenei iluziile sale, şi ce mai rămâne într-însele pentru ca 
viaţa să merite a fi trăită? 

— Foarte adevărat, domnule, declară dl. Snodgrass. 

— Când te afli în faţa luminilor rampei, urmă omul 
lugubru, este ca şi cum ai lua parte la o reprezentaţie de 

gală, dată la curte, şi ai admira veşmintele de mătase ale 
mulţimii împopoţonate; când te afli dinapoia rampei, eşti 
gloata de rând care migăleşte gătelile, nebăgată în seamă, 
necunoscută, lăsată în voia sorții, să se cufunde sau să 
plutească în viaţă, să moară de foame sau să trăiască. 

— Desigur, spuse dl. Snodgrass, căci ochii omului 
lugubru, duşi în fundul capului, erau aţintiţi asupră-i, astfel 
că simţea nevoia să rostească ceva. 

— Haide, Jemmy, vorbi călătorul spaniol, nu lua totul în 
tragic ca Suzana cea cu ochi negri” - lasă văicărelile - dă-i 
drumul - fii cu mai multă vlagă. 

— Domnule, vreţi să mai luaţi un pahar cu rachiu înainte 
de a începe? întrebă dl. Pickwick. 

Omul lugubru primi propunerea, amestecă băutura într- 
un pahar, sorbi pe îndelete jumătate din el, desfăcu sulul de 
hârtie şi începu, parte citind, parte povestind, întâmplarea 
de mai jos pe care o găsim trecută în Documentele Clubului 
sub titulatura de „Povestea unui comediant ambulant”. 


POVESTEA UNUI COMEDIANT AMBULANT 


Nu e nimic nefiresc în ceea ce am de gând să vă 
povestesc, spuse omul lugubru; nu e nimic nici măcar 
neobişnuit. Nevoile şi boala sunt lucruri prea cunoscute în 
multe împrejurări ale vieţii pentru ca ele să merite mai 
multă luare aminte decât se arată îndeobşte zbuciumărilor 
zilnice ale firii umane. Am adunat aceste câteva însemnări, 
fiindcă personajul de care este vorba în ele îmi era bine 
cunoscut de mulţi ani. Am urmărit decăderea lui, pas cu 
pas, până când atinse ultima treaptă a prăbuşirii din care 
nu s-a mai ridicat. 

Omul despre care vorbesc era un umil actor de 
pantomimă, şi, ca mulţi alţii de teapa lui, un beţiv nărăvit; 
în zilele-i mai bune, înainte de a-l fi istovit desfrâul şi a-l fi 

măcinat bolile, căpăta un salariu ca lumea, pe care, dacă ar 
fi fost chibzuit şi prevăzător, ar fi putut să-l mai câştige un 
număr de ani - nu mulţi; căci oamenii de teapa lui, ori mor 
de timpuriu, ori, bătându-şi joc de vlaga lor trupească, îşi 
pierd curând acele mijloace fizice, singurele de care poate 
atârna traiul lor. Patima pusese stăpânire în aşa măsură pe 
el, încât nu mai putu să fie angajat în rolurile pentru care 
era cu adevărat folositor în teatru. Cârciuma înfăţişa pentru 
el ispite cărora nu era în stare să li se împotrivească. Bolile 
neluate în seamă şi sărăcia cruntă îl pândeau tot aşa de 
sigur ca şi moartea, dacă va urma să meargă pe acelaşi 
drum; şi a mers, iar rezultatul vi-l puteţi închipui. Nu mai 
putu să fie angajat nicăieri, şi avea nevoie de bucata de 
pâine. 

Toţi cei care cunosc teatrul cât de puţin, ştiu ce liotă de 
oameni  jerpeliţi, săraci  lipiţi pământului, se agaţă 
totdeauna de scena unei mari întreprinderi; ei nu sunt 
actori angajaţi permanent, ci dansatori, figuranţi, paiaţe 
etc., întrebuinţaţi atâta cât durează o pantomimă sau o 
piesă de Paşti, şi concediaţi apoi, până când reprezentarea 
vreunui spectacol greu are nevoie iarăşi de ei. Omul nostru 
fu silit să recurgă la acest fel de viaţă; producându-se în 
fiecare seară într-unul dintre teatrele de rând, câştiga 
câţiva şilingi pe săptămână, care-i îngăduiau să se dedea 
vechilor năravuri. Dar în curând îi lipsi şi mijlocul acesta; 
viaţa sa desfrânată îl făcea să risipească prea mult ca să-i 
mai rămână şi pentru hrana amărâtă de fiecare zi. Ajunse în 
cele din urmă muritor de foame; numai din când în când 
mai căpăta ceva, fie împrumutându-se la vreun camarad de 
demult, fie izbutind să joace pe scena vreunui teatru de cea 
din urmă speţă; dar şi atunci cheltuia după obiceiul lui 
vechi. 

Trăia ca vai de lume de mai bine de un an când eu mă 
angajasem pe o durată scurtă la un teatru în cartierul 
Surrey din partea de sud a Tamisei; şi îl văzui acolo pe omul 

pe care-l pierdusem din vedere un timp căci, pe când el se 
afundase în mahalalele Londrei, eu cutreierasem prin ţară. 
Eram gata de plecare şi străbăteam scena să ies, când mă 
bătu pe umăr. N-am să uit niciodată imaginea 
respingătoare pe care o întâlniră privirile mele întorcând 
capul. Era îmbrăcat pentru pantomimă, în veşmântul jalnic 
de paiaţă. Stafiile din dansul morţilor, figurile cele mai 
oribile zugrăvite cândva pe pânză de cel mai iscusit pictor 
n-au întruchipat cândva o mai groaznică arătare. Trupul său 
buhăit şi picioarele-i subţiri ca nişte bețe - sluţenia fiindu-le 
sporită de costumul fantastic - ochii sticloşi, contrastând 
cumplit cu albul gros al vopselei care-i mânjea obrazul; 
capul împodobit grotesc, tremurând de paralizie, şi mâinile 
lungi, descărnate, spoite cu tibişir, îi dădeau o înfăţişare 
hidoasă, nefirească, de nedescris; mă înfior şi astăzi când 
îmi aduc aminte. Mă luă deoparte şi, cu o voce răguşită, 
tremurătoare, cu vorbe întretăiate, îmi istorisi din nou un 
pomelnic lung de boli şi lipsuri, încheind ca de obicei cu 
implorarea stăruitoare să-i împrumut câţiva gologani. li 
pusei câteva monede în mână, şi, când mă întorsei să plec, 
auzii în urmă hohotirile de râs pe care le dezlănţuise întâia 
tumbă executată de el pe scenă. 

Peste câteva zile un băieţaş îmi înmână un petic de 
hârtie murdară pe care erau mâzgălite cu creionul câteva 
cuvinte, vestindu-mă că omul era greu bolnav şi rugându- 
mă să viu după reprezentaţie să-l văd la el acasă - într-o 
stradă al cărei nume l-am uitat acum - nu departe de 
teatru. Făgăduii că viu şi, de îndată ce căzu cortina, mă 
grăbii să îndeplinesc trista îndatorire. 

Era târziu, căci jucasem în ultimul număr al programului; 
şi, deoarece era o seară în beneficiu, reprezentaţia se 
prelungise neobişnuit de mult. Noaptea era întunecată şi 
rece, iar un vânt îngheţat şi umed repezea greoi ploaia în 
ferestrele şi zidurile caselor. Băltoace de apă se adunaseră 
pe străzile înguste, arar străbătute de trecători; şi,. fiindcă 

multe dintre felinarele cu petrol, risipite ici-colo, fuseseră 
stinse de înverşunarea vântului, drumul nu era numai 
pustiu, dar şi foarte nesigur. Din fericire, însă, mergeam pe 
calea bună, aşa că izbutii, după puţină bătaie de cap, să 
găsesc casa ce-mi fusese descrisă - un şopron pentru 
cărbuni cu un etaj deasupra; acolo, într-o cameră dosnică, 
zăcea omul pe care-l căutam. 

O femeie cu înfăţişare jalnică, nevasta lui, îmi ieşi în 
întâmpinare pe scară şi, spunându-mi că el aţipise abia 
atunci, mă introduse încetişor în cameră; apropie un scaun 
de pat şi-mi făcu semn să şed. Bolnavul era întors cu faţa la 
perete şi, deoarece nu simţise prezenţa mea, avui răgazul 
să cercetez încăperea în care mă găseam. 

El zăcea pe un pat vechi care se strângea ziua. Resturile 
zdrenţuite ale unei perdele cadrilate erau trase jur-împrejur 
la căpătâiul patului pentru a opri vântul care cu toate 
acestea, răzbea printr-o sumedenie de crăpături ale uşii, în 
odaia jalnică, şi sufla neîntrerupt. Sub un grătar ruginit şi 
deschiolat pâlpâia în cenuşă un foc; lângă foc era trasă o 
masă în trei colţuri, soioasă, veche, pe care se aflau câteva 
sticle de doctorii, un pahar spart şi alte lucruri casnice. Într- 
un culcuş încropit ca vai de lume pe podea, stătea un 
copilaş şi, lângă el, pe un scaun, femeia. Odaia mai avea 
două polite cu câteva farfurii, ceşti şi farfurioare; dedesubt 
spânzurau o pereche de pantofi de teatru şi două florete. 
Acestea erau singurele obiecte din locuinţă, în afară de 
câteva grămezi de boarfe şi bocceluţe aruncate de-a valma 
prin unghere. 

Avusesem vreme să cercetez cuprinsul încăperii, să 
ascult respiraţia greoaie a bolnavului şi să-i prind zvâcnirile 
mai înainte ca el să fi simţit că mă aflam acolo. În 
încercările necontenite pe care le făcea pentru a găsi o 
poziţie odihnitoare capului, el îşi smuci mâna care o atinse 
pe-a mea. Atunci tresări şi mă privi plin de încordare. 

— John, este domnul Hutley, îi spuse nevastă-sa. Domnul 

Hutley după care, ştii, ai trimis astă seară. 

— Hm! glăsui bolnavul trecându-şi palma peste frunte. 
Hutley! Hutley!... A, da... Câteva clipe păru că se trudeşte 
să-şi adune gândurile şi, pe urmă, apucându-mă strâns de 
mână, rosti: Nu mă părăsi, dragul meu! Ea mă va omori, 
ştiu. 

— Se află demult în starea asta? o întrebai pe soţia lui 
plânsă. 

— De aseară, răspunse ea. John! John! Nu mă cunoşti? 

— N-o lăsa să se apropie! vorbi omul şi îl străbătu un fior 
când ea se aplecă deasupra lui. Alung-o! N-o pot suferi 
lângă mine! O fulgeră cu o privire îngrozită, sălbatică, apoi 
îmi şopti la ureche: Am bătut-o, Jem. Am bătut-o ieri şi în 
multe alte rânduri mai înainte. l-am lăsat să moară de 
foame, pe ea şi pe copil; iar acum sunt slab şi fără ajutor, şi 
de aceea mă va omori; ştiu. Dacă ai fi văzut-o cum am 
văzut-o eu plângând, ai înţelege. Ţine-o la o parte! 

Îmi dădu drumul din strânsoare şi căzu din nou pe pernă, 
istovit. 

Ştiam prea bine tâlcul zbuciumărilor lui. Dacă m-aş fi 
putut îndoi un singur moment, o ochire asupra chipului 
palid al femeii şi asupra trupului ei năruit mi-ar fi arătat 
îndeajuns adevărul adevărat. „Ar fi bine să staţi mai 
departe, o sfătuii pe biata femeie. Nu-l puteţi uşura cu 
nimic. Poate că, nevăzându-vă, se va mai linişti”. Ea se feri 
de privirea bărbatului. După câteva secunde, el deschise 
ochii şi se uită neliniştit în juru-i. 

— A plecat? întrebă în prada frământărilor. 

— Da, da, îi spusei eu, n-are să-ţi facă niciun rău. 

— Ba nu, Jem, rosti el cu voce scăzută, îmi va face rău! 
Este în ochii ei ceva care trezeşte în inima mea o teamă 
îngrozitoare ce mă scoate din minţi. Toată noaptea trecută 
m-au urmărit ochii ei mari; oriunde mă întorceam, se 
întorceau şi ei; şi, ori de câte ori mă deşteptam din somn, 
ea era lângă patul meu şi mă privea. Mă trase mai aproape 

şi-mi vorbi lămurit, în şoaptă speriată: Jem, de bună seamă 
că ea este un duh rău - un demon! Sst!... Ştiu că este aşa. 
Dacă era femeie, de multă vreme ar fi murit. Nicio femeie 
n-ar fi putut să rabde ce-a răbdat ea. Cu silă m-am gândit la 
nenumăratele cruzimi pe care omul le săvârşise, la 
nepăsarea de care se făcuse vinovat; amintirea faptelor lui 
îl chinuia astfel. Nu putui să-i răspund nimic, căci ce 
speranţă sau ce alinare puteam să dăruiesc josnicei făpturi 
din faţa mea? 

Zăbovii acolo mai mult de două ceasuri, în care timp el 
se zvârcoli, scoțând strigăte de durere sau de mânie, dând 
din mâini, răsucindu-se pe-o parte şi pe alta. Căzu la urmă 
în starea aceea de uitare în care gândirea hoinăreşte de la 
o întâmplare la alta, dintr-un loc într-altul fără ca raţiunea 
s-o poată urmări, dar şi fără să se poată descotorosi de un 
simţământ nedesluşit al suferințelor încercate în momentul 
acela. judecând după rătăcirile-i fără şir şi închipuindu-mi 
că starea lui nu se va înrăutăţi, am plecat făgăduindu-i 
femeii nenorocite că am să vin să-l mai văd pe bolnav în 
seara următoare, şi că, dacă va fi nevoie, am să petrec 
atunci noaptea lângă el. 

Mă ţinui de cuvânt. Ultimele douăzeci şi patru de ceasuri 
îl schimbaseră groaznic. Ochii, deşi căzuţi adânc în fundul 
capului, străluceau de-o lumină care înfricoşa. Buzele îi 
erau arse, crăpate, pielea uscată şi scorojită dogorea de 
arşiţă, toată figura lui avea un aer aproape nefiresc de 
aprigă nelinişte, vădind şi mai puternic pustiirile bolii. Febra 
ajunsese la culme. 

M-am aşezat pe scaunul pe care stătusem şi-n ajun şi am 
rămas aşa ceasuri în şir, ascultând sunetele care ar fi 
zguduit până în străfunduri cea mai nesimţitoare inimă 
omenească - aiurările îngrozitoare ale unui om în agonie. 
Ştiam de la medicul care-l căuta că nu mai era nicio 
speranţă: mă aflam lângă patul său de moarte. Îi văzui 
braţele istovite care, nu demult, se mişcau şi înveseleau o 

galerie gălăgioasă, chircindu-se în chinurile unei călduri 
mistuitoare; auzii râsul ascuţit al paiaţei topindu-se în 
şoapta muribundului. 

E tulburător să auzi exprimate gânduri care se leagă de 
îndeletnicirile de fiecare zi şi de năzuinţa înzdrăvenirii 
atunci când trupul zace în faţa ta slab, lipsit de puteri; dar 
când aceste îndeletniciri nu se potrivesc, prin firea lor, cu 
ceea ce noi alăturăm ideilor grave, solemne, impresia pe 
care o avem e nespus de puternică. In aiurările nefericitului 
reveneau cu deosebire teatrul şi cârciuma. Işi închipuia că 
era seară, că trebuia să joace un rol în noaptea aceea; că 
era tărziu şi trebuia să plece numaidecât de acasă. de ce 
era împiedicat să plece? Işi va pierde câştigul; trebuia să 
plece. Nu, nu era lăsat. Işi tăinuia obrazul în palmele 
fierbinţi şi se tânguia molcom de slăbiciunea sa şi de 
răutatea celor ce-l chinuiau. După o scurtă pauză se apuca 
să răcnească, spunând nişte versuri fără şir - cele din urmă 
pe care le învățase. Se sălta în pat, îşi înălța braţele ofilite 
şi se zvârcolea în poziţii ciudate. şi juca rolul - era pe 
scenă. După un minut de tăcere murmura refrenul unui 
cântec de chef. Ajunsese în cele din urmă la cârciuma cea 
veche; ce încălzită era încăperea! Fusese bolnav, foarte 
bolnav, dar acum se simţea bine şi fericit. Umpleţi-i 
paharul. Cine i l-a smuls de la buze? Acelaşi călău care îl 
urmărise mai înainte. Căzu din nou pe pernă şi gemu tare. 
După un scurt răstimp de liniştire bâjbâia printr-un labirint 
obositor cu încăperi joase, boltite - aşa de joase pe-alocuri 
încât era nevoit să se târască pe mâini şi pe genunchi ca 
să-şi facă drum mai departe; labirintul era îngust şi 
întunecos şi, oriunde se întorcea, o piedică sau alta îi oprea 
mersul. Mişunau acolo jivine multe, hidoase, cu ochi care îl 
aţinteau şi scânteiau înfricoşător în beznă. Zidurile şi 
tavanul colcăiau de reptile - bolta devenise enormă - 
vietăţi năprasnice dădeau buzna de pretutindeni - şi, 
printre ele, chipurile oamenilor pe care-i cunoştea, 

groaznice din pricina schimonoselilor şi a scălămbăielilor, îl 
iscodeau cu privirea; simţea că îl ard fiare înroşite şi că 
frânghii îi strâng capul până când ţâşnea sângele; se 
zbătea amarnic să nu cadă răpus. 

5. „Clown murind” - Robert Seymour, mai 1836 


68 


După o astfel de criză, când cu mare trudă izbutisem să-l 
ţin în pat, rămase toropit. Închisesem câteva minute ochii, 
doborât de veghe şi de lupta cu el, când îmi simtii umărul 
apucat ca într-un cleşte; mă trezii pe dată. Se sculase în 
capul oaselor; înfăţişarea lui era înspăimântătoare şi, cu 
toate acestea, îşi venise în fire, căci era vădit că mă 
recunoştea. Copilul, pe care îl tulburase îndelung aiurarea 
părintelui, se sculă din pătuc şi alergă spre el, ţipând cu 
groază, dar mamă-sa îl luă repede în braţe pentru ca, în 
starea lui de rătăcire, părintele să nu-i facă vreun rău; însă, 
înfricoşată de schimbarea trăsăturilor bolnavului, rămase şi 
ea înmărmurită lângă marginea patului. El îmi strângea 
umărul în neştire şi, izbindu-se cu cealaltă mână în piept, 
făcea sforţări deznădăjduite să lege un cuvânt. Truda-i era 
zadarnică. Întinse braţele spre copil şi femeie; mai făcu o 
sforţare; un horcăit, o străfulgerare a ochilor, apoi un 
geamăt scurt, înnăbuşit; căzu pe spate - mort. 


Ne-am fi bucurat foarte mult dacă am fi putut să 
împărtăşim cititorului părerea d-lui Pickwick asupra 
istorisirii de mai sus. Şi aproape nu ne îndoim că am fi 
izbutit s-o înfăţişăm cititorilor noştri, dacă nu intervenea în 
momentul acela o întâmplare nenorocită. 

DI. Pickwick puse la loc, pe masă, paharul pe care îl 
ţinuse în mână când fuseseră rostite ultimele fraze ale 
povestirii; şi tocmai se hotărâse să vorbească - mărturie 
avem carnetul vrednic de crezare al d-lui Snodgrass, că în 
clipa aceea, deschisese gura - când chelnerul intră în odaie 
vestind: 

— Domnule, au sosit câţiva domni! 

E de presupus că, atunci când se pomeni întrerupt, dl. 
Pickwick fusese cât pe-aci să exprime câteva observaţii 


69 


care ar fi luminat lumea, dacă nu Tamisa!, căci îşi îndreptă 
plin de severitate ochii spre chelner, apoi se uită pe rând la 
cei din jurul său, ca şi cum le-ar fi cerut lămuriri asupra 
noilor veniţi. 

— A, da, spuse dl. Winkle sculându-se, sunt câţiva 
prieteni ai mei; pofteşte-i înăuntru. Persoane foarte 
simpatice, adăugă dl. Winkle, după ce chelnerul ieşi. Ofiţeri 
din regimentul 97, cu care am făcut cunoştinţă azi 
dimineaţă într-un mod cam ciudat. Au să vă placă mult. 

DI. Pickwick îşi recapătă numaidecât liniştea sufletească. 
Chelnerul se înapoie introducând în încăpere trei domni. 

— Locotenent Tappleton, spuse dl. Winkle; locotenent 
Tappleton, domnul Pickwick; doctorul Payne, domnul 
Pickwick; pe domnul Snodgrass l-aţi mai văzut; prietenul 
meu, domnul Tupman, doctorul Payne; doctorul Slammer, 
domnul Pickwick; domnul Tupman, doctorul Slam... 

Aci dl. Winkle se opri brusc, deoarece o emoție puternică 
se zugrăvea pe figura d-lui Tupman şi pe a doctorului. 

— L-am mai întâlnit pe domnul acesta, declară doctorul 
cu un anumit înţeles. 

— Serios? întrebă dl. Winkle. 

— ŞI... şi pe dumnealui, dacă nu mă înşel, spuse doctorul 
Slammer  îndreptând o privire pătrunzătoare asupra 
străinului îmbrăcat în frac verde. Îmi pare că i-am făcut, azi 
noapte, o invitaţie foarte stăruitoare, pe care a socotit de 
cuviinţă s-o refuze. 

Rostind aceste cuvinte, doctorul aruncă străinului o 
privire chiorâşă, plină de semeţie şi şopti ceva prietenului 
său, locotenentul Tappleton. 

— Nu cumva vrei să spui că...? întrebă gentlemanul după 
vorbele şoptite pe care le auzise. 

— Ba da, răspunse doctorul Slammer. 

— Ar trebui să-i dai un picior îndată, undeva, murmură cu 


14 Aluzie la proverbul „N-o să dea foc Tamisei”, care echivalează cu „N- 
a descoperit America”. (n. tr.) 

mare importanţă proprietarul scăunelului portativ. 

— Te rog, Payne, să fii liniştit, interveni locotenentul. Îmi 
permiteţi să vă întreb, domnule, spuse el adresându-se d- 
lui Pickwick, care era foarte intrigat de nepoliticoasele 
aparteuri - îmi permiteţi să vă întreb, domnule, dacă 
persoana aceasta face parte din societatea 
dumneavoastră? 

— Nu, domnule, e numai un musafir al nostru. 

— E, poate, un membru al Clubului dumneavoastră? 
continuă locotenentul iscoditor. 

— Nu, v-asigur că nu, răspunse dl. Pickwick. 

— Şi nu poartă niciodată nasturii Clubului? urmă 
locotenentul. 

— Nu, niciodată, replică dl. Pickwick plin de uimire. 

Locotenentul Tappleton se întoarse spre prietenul său, 
doctorul Slammer, mişcând foarte uşor din umeri, în semn 
că avea oarecare îndoieli asupra exactităţii memoriei 
acestuia. Doctoraşul părea înfuriat, dar şi nedumerit; iar dl. 
Payne fixa cu o expresie feroce chipul radios al 
nevinovatului Pickwick. 

— Domnule, spuse doctorul adresându-se deodată d-lui 
Tupman cu un ton oare îl făcu pe acesta să tresară de 
parcă l-ar fi împuns un ac în pulpă, azi noapte ai fost aici la 
bal? 

DI. Tupman răspunse cu un „Da” îngăimat, slab, privindu- 
| toată vremea, ţintă, pe dl. Pickwick. 

— Te întovărăşea persoana aceea, reluă doctorul arătând 
spre străinul ce stătea încă netulburat. 

DI. Tupman recunoscu. 

— Acum, domnule, se adresă doctorul către străin, te 
întreb încă o dată, în prezenţa acestor domni, dacă eşti 
hotărât să-mi dai cartea dumitale de vizită, şi să te tratez 
ca pe un gentleman; de nu, mă voi vedea silit să te 
pedepsesc personal şi pe loc. 

— Opriţi-vă, domnule, spuse dl. Pickwick, nu pot îngădui 

ca afacerea să meargă mai departe fără unele explicaţii. 
Tupman, istoriseşte cu de-amănuntul împrejurările! 

Implorat atât de solemn, dl. Tupman povesti întâmplarea 
în câteva cuvinte; trecu repede peste împrumutarea 
fracului; zăbovi îndelung asupra amănuntului că faptul se 
întâmplase „după masă”; şi încheie cu oarecare căinţă 
întrucât îl privea personal, lăsându-l pe străin să se 
descurce cum va putea. 

Străinul părea că se pregătea tocmai să facă acest lucru, 
când locotenentul Tappleton, care îl cercetase cu multă 
luare aminte, declară, plin de un dispreţ considerabil: 

— Domnule, nu cumva te-am văzut la teatru? 

— Desigur, replică fără tulburare străinul. 

—E un comedian ambulant, spuse locotenentul 
întorcându-se dispreţuitor către doctorul Slammer. Joacă în 
piesa pe care ofiţerii din regimentul 52 au montat-o pentru 
mâine seară la teatrul din Rochester. Nu poţi să împingi 
lucrurile mai departe, Slammer; este cu neputinţă. 

— Absolut! spuse trufaşul Payne. 

— Îmi pare rău că v-am pus în această situaţie neplăcută, 
spuse locotenentul Tappleton, adresându-se d-lui Pickwick; 
permiteţi-mi să vă sfătuiesc a fi mai prevăzători în alegerea 
prietenilor dumneavoastră dacă vreţi ca astfel de scene să 
nu se mai repete în viitor. Bună seara, domnule! 

Şi locotenentul părăsi încăperea. 

— Îngăduiţi-mi să spun, domnule, adăugă arţăgosul 
domn Payne, că în locul lui Tappleton sau al lui Slammer, 
eu v-aş fi tras o chelfăneală zdravănă şi dumitale şi 
celorlalţi. Da, domnule, tuturora. Payne e numele meu, 
domnule; doctorul Payne din regimentul 43. Bună seara, 
domnule! 

După această declaraţie şi după ce rostise cu glas mai 
tare ultimele trei cuvinte, porni cu demnitate după prieten, 
urmat numaidecât de doctorul Slammer care nu mai 
spunea nimic, ci se mulțumea a strivi grupul sub privirile 


72 


sale. 

Când fusese zvârlită provocarea de adineaori, o furie 
crescândă şi o tulburare cumplită umflaseră nobilul piept al 
d-lui Pickwick; jiletca lui sta gata să plesnească. Rămăsese 
pironit locului, uitându-se în gol. Izbitura uşii îl aduse în fire. 
Se repezi mânios, cu ochi scăpărători. Pusese mâna pe ivăr; 
încă o clipă, şi s-ar fi năpustit în gâtul doctorului Payne din 
regimentul 43, dacă dl. Snodgrass nu l-ar fi apucat pe şeful 
venerabil de coada fracului, să-l tragă înapoi. 

— Ţineţi-l, răcni dl. Snodgrass; Winkle, Tupman, el nu 
trebuie să-şi rişte viaţa sa prețioasă într-o chestiune ca 
aceasta. 

— Daţi-mi drumul, spuse dl. Pickwick. 

— Ţineţi-l bine, strigă dl. Snodgrass. 

Şi, datorită sforţărilor celor prezenţi, dl. Pickwick fu 
împins într-un jilţ. 

— Lăsaţi-l în pace, glăsui purtătorul fracului verde - daţi-i 
rachiu - bătrân straşnic - curaj cu ghiotura - ia de bea - da, 
da, ce mai pramatie! 

După ce gustă din deliciile unei cupe mari, pregătită de 
omul lugubru, străinul o duse la gura d-lui Pickwick; 
băutura, câtă mai rămăsese, dispăru într-o clipă. 

Urmă o scurtă pauză; licoarea îşi producea efectul; şi din 
nou figura simpatică a d-lui Pickwick îşi căpătă îndată 
expresia pe care o avea totdeauna. 

— Nu sunt vrednici de atenţia dumneavoastră, spuse 
omul lugubru. 

— Aveţi dreptate, domnule, declară dl. Pickwick. Nu sunt 
vrednici. Mi-e ruşine că m-am lăsat târât de căldura 
sentimentelor mele. Veniţi mai aproape de masă, domnule. 

Omul lugubru se supuse fără întârziere. Cercul se alcătui 
iarăşi în jurul mesei, şi armonia iarăşi domni. O oarecare 
nervozitate, prilejuită poate de sfeterisirea vremelnică a 
fracului, stăruia în pieptul d-lui Winkle, unde părea că îşi 
găsise loc bun pentru odihnă, deşi cu greu s-ar crede că o 

împrejurare atât de neînsemnată ar fi putut aprinde într-o 
inimă pickwickiană un simţământ de mânie, măcar şi 
trecător. Altminteri, bună-dispoziţia lor era pe de-a-ntregul 
restabilită şi seara se încheie voios, aşa cum începuse. 

CAPITOLUL IV 


O zi de manevră şi bivuac. Alţi noi prieteni şi-o poftire la ţară. 


Mulţi autori dovedesc o îndărătnicie nu numai 
prostească, dar şi necinstită în a recunoaşte izvoarele de 
unde şi-au luat multe informaţii de preţ. Noi nu suntem ca 
ei. Singura noastră străduinţă este să ne achităm, aşa cum 
se cuvine, de răspunderea îndatoririlor pe care ni le impun 
funcțiunile editoriale; şi, indiferent de ambiția pe care am fi 
simtit-o în alte împrejurări, de a pretinde calitatea de autor 
al acestor întâmplări, respectul pentru adevăr ne împiedică 
să facem mai mult decât să cerem a ni se recunoaşte 
meritul unei alcătuiri chibzuite şi al unei nepărtinitoare 
naraţiuni. Documentele Clubului Pickwick sunt izvorul 
nostru cel nou şi s-ar putea face o comparaţie între noi şi o 
Societate de distribuire a apei. Din truda altora s-a înălţat 
pentru noi un rezervor imens de fapte importante. Le 
scoatem la iveală şi le împărtăşim prin mijlocirea acestor 
numere!” - fluviu limpede şi domol - unei lumi însetată de 
ştiinţa pickwickiană. 

Lucrând în acest spirit şi urmând cu perseverenţă 
hotărârea de a respecta obligaţiile noastre faţă de 
somităţile pe care le-am consultat, declarăm cu sinceritate 
că amănuntele cuprinse în prezentul capitol şi în cele ce 
urmează - amănunte care vor fi reproduse fără vreun 


15 Aceasta operă a lui Ch. Dickens, ca şi altele, a fost publicată întâia 
oară în fascicule ce apăreau lunar (n. tr.). 

comentariu - acum când ne-am uşurat conştiinţa - le 
datorăm însemnărilor d-lui Snodgrass. 

A doua zi, toţi locuitorii din Rochester şi din oraşele 
învecinate se sculară din pat foarte devreme, într-o stare 
de mare frământare şi emoție. Se pregătise o măreaţă 
trecere în revistă a trupelor. Şase regimente care luaseră 
parte la manevre urmau să fie inspectate de privirea 
vulturească a comandantului-şef; fortificaţii vremelnice 
fuseseră ridicate; cetăţuia trebuia atacată şi cucerită, o 
mină va exploda în aer. 

Aşa cum cititorii noştri au putut să deducă din notele 
scurte privitoare la descrierea oraşului Chatham, dl. 
Pickwick era un admirator entuziast al armatei. Nimic nu 
putea să-l încânte mai mult, nimic nu se potrivea mai bine 
cu predilecţiile tovarăşilor săi, ca acest spectacol. Prin 
urmare, se sculară fără întârziere şi porniră spre locul 
exerciţiilor către care mulţimea se şi scurgea din toate 
cartierele. 

Înfăţişarea trupelor vestea întru totul că ceremonia va fi 
de o deosebită însemnătate şi măreție. Fuseseră postați 
ostaşi de santinelă spre a menţine liber terenul pentru 
trupe, şi vistavoi în baterii, ca să păstreze locuri pentru 
doamne; sergenţii alergau pretutindeni, la subsuori cu 
registre legate în pergament; călare, în uniformă de 
paradă, colonelul Bulder galopa de colo până colo, 
năpustindu-şi calul în mulţime, silindu-l să se salte în două 
picioare, să facă sărituri; răcnind în chipul cel mai 
înspăimântător, fără vreun motiv anume şi fără nicio noimă, 
răguşise cu totul şi se înroşise la faţă. Ofițerii se zoreau în 
sus şi în jos, vorbind mai întâi cu colonelul Bulder, dând 
ordine sergenţilor, apoi pornind în goană; şi până şi ostaşii 
de rând priveau de dinapoia ţevilor lustruite ale puștilor, 
solemni, misterioşi, subliniind cu prisosinţă caracterul 
special al serbării. 

DI. Pickwick se aşezase dimpreună cu cei trei însoțitori ai 

săi în rândul din faţă, aşteptând răbdători începerea 
demonstraţiei. Mulțimea sporea necontenit, astfel că 
sforţările pe care erau nevoiţi să le facă pentru a-şi păstra 
locul câştigat le dădură destule bătăi de cap în răstimpul 
celor două ceasuri care urmară. Se producea uneori din 
spate un asalt şi atunci dl. Pickwick era zvârlit câţiva metri 
înainte, cu un grad de viteză şi elasticitate în total contrast 
cu gravitatea obişnuită a ţinutei sale; alteori se auzea 
ordinul „Daţi-vă înapoi”, după care patul unei arme era 
lăsat să cadă peste degetele picioarelor d-lui Pickwick, spre 
a-i reaminti porunca, ori îi era repezit în piept pentru mai 
multă siguranţă că va fi respectată. Apoi, câţiva domni 
poznaşi, după ce se îmbulziră din partea stângă, strivindu-l 
pe dl. Snodgrass şi pricinuindu-i cele mai cumplite chinuri, îl 
întrebară tot ei: „Unde tot împinge?”; iar când dl. Winkle îşi 
exprimă cu aprindere indignarea, în calitate de martor al 
neprovocatei năvale, un individ de dinapoia lui îi înfundă 
pălăria pe ochi şi-l rugă să binevoiască a-şi băga capul în 
buzunar. Acesta, şi alte glume, alăturate absenței 
neexplicabile a d-lui Tupman (care dispăruse pe 
neaşteptate şi nu se vedea nicăieri) făceau în genere 
situaţia lor mai mult nesuferită, decât plăcută sau de 
invidiat. 

În cele din urmă se înălţă din mulţime freamăt nelămurit 
de voci, vestind sosirea evenimentului mult aşteptat. Ochii 
tuturor se îndreptară spre locul de pornire. După câteva 
clipe de aşteptare înfrigurată, drapelele fâlfâiră vesel în aer, 
armele scăpărară luminos în soare: coloane după coloane 
se scurgeau pe câmpie. Trupele se opriră şi se orânduiră; 
comenzi răsunară de-a lungul frontului; armele fură 
prezentate într-un zăngănit general; şi comandantul-şef, 
urmat de colonelul Bulder şi de numeroşi ofiţeri, porni în 
trap către linia frontului. Fanfarele militare începură să 
cânte toate deodată, caii se ridicară în două picioare şi 
zvâcniră înapoi, plesnind cu cozile în dreapta şi în stânga; 

câinii lătrau, mulţimea striga; trupele luară poziţia de drepţi 
şi, pretutindeni, cât privirea putea cuprinde, nu se vedea 
decât o lungă înşiruire de oameni pironiţi locului, în tunici 
roşii şi în pantaloni albi. 

DI. Pickwick fusese atât de tare preocupat să se 
strecoare şi să se descurce dintre picioarele cailor, încât nu 
se bucurase de răgazul trebuitor pentru a observa scena 
din faţa sa, până ce ea luă înfăţişarea pe care am descris-o. 
Când izbuti, în sfârşit, să se ţină bine pe picioare, 
mulţumirea şi încântarea lui fură neţărmurite. 

— Poate să existe ceva mai frumos şi mai încântător? îl 
întrebă el pe dl. Winkle. 

— Nu, răspunse cel întrebat, căruia un bondoc îi stătea 
de un sfert de oră când pe un picior, când pe altul. 

— E într-adevăr un spectacol nobil, splendid, spuse dl. 
Snodgrass, în al cărui piept izbucnise subit o flacără 
poetică, să-i vezi pe vitejii apărători ai patriei desfăşurându- 
se în şiruri strălucitoare dinaintea cetăţenilor paşnici; 
chipurile lor strălucind, nu de ferocitate războinică, ci de o 
blândeţe civilizată; ochii lor, înflăcăraţi, nu de focul cumplit 
al jafului sau răzbunării, ci de blânda lumină a omeniei şi a 
inteligenţei. 

DI. Pickwick înţelese întregul sens al elogiului, dar nu 
putea împărtăşi pe de-a-ntregul toate cuvintele care îl 
tălmăceau, căci blânda lumină a inteligentei ardea cam 
slab în ochii războinicilor, cu atât mai mult cu cât fusese dat 
ordinul „Pentru onor, înainte!”, iar spectatorul nu vedea în 
faţa sa decât câteva mii de ochi holbaţi şi lipsiţi de 
expresie. 

— Ne aflăm acum într-o poziţie admirabilă, spuse dl. 
Pickwick privind în jurul său. 

Mulțimea se risipise puţin câte puţin din apropierea lor; 
erau aproape singuri. 

— Admirabilă, repetară d-nii Snodgrass şi Winkle. 

— Dar ce fac ei acum? întrebă dl. Pickwick potrivindu-şi 

ochelarii. 

— M-mi se pare că... îngăimă dl. Winkle, schimbând fețe- 
feţe, m-mi se pare că vor să tragă! 

— Prostii! strigă dl. Pickwick cu grabă. 

— Eu - eu... cred că este adevărat, se grăbi să spună dl. 
Snodgrass oarecum neliniştit. 

— Cu neputinţă, replică dl. Pickwick. 

Dar abia rosti cuvintele acestea, că cele şase regimente 
puseră puştile la ochi, de parcă n-ar fi avut decât un 
obiectiv, iar obiectivul erau pickwickienii, şi descărcară cel 
mai năprasnic şi înspăimântător foc ce a cutremurat 
vreodată măruntaiele pământului sau ale unui om. 

În situaţia critică în care se aflau, expuşi unui foc 
distrugător de cartuşe oarbe, hărţuiţi de operaţiunile 
militare, în decursul cărora începuse să se înşiruie, în 
partea opusă, un nou corp de armată, dl. Pickwick arătă 
acel perfect sânge rece şi acea stăpânire de sine, care sunt 
atribute nelipsite pentru un spirit mare. El îl apucă pe dl. 
Winkle de braţ şi, aşezându-se între acesta şi dl. Snodgrass, 
îi imploră cu seriozitate să înţeleagă că, în afară de 
posibilitatea de a-i asurzi zgomotul, nu exista niciun pericol 
imediat de care să se teamă în timpul tragerii. 

— Dar... dar... presupuneţi că s-ar putea ca unii soldaţi să 
aibă, din greşeală, gloanţe adevărate, obiectă dl. Winkle, 
palid din pricina bănuielii ce-i năzărise. Am auzit ceva 
şuierând prin aer chiar acum şi trecând pe lângă urechea 
mea. 

— Ar fi mai bine să ne aruncăm cu faţa la pământ, nu-i 
aşa? fu de părere dl. Snodgrass. 

— Nu, nu, s-a terminat acum, glăsui dl. Pickwick. 

Îi tremurau buzele, se îngălbenise la faţă - dar nicio 
expresie de teamă sau de nelinişte nu-i scăpă de pe buze, 

DI. Pickwick avea dreptate: tragerea încetase. Abia 
avusese, însă, timp să se felicite pentru temeinicia părerii 
sale, când zări în front o mişcare grăbită; o comandă 

răguşită răsună de-a lungul liniei şi, mai înainte ca vreunul 
dintre ei să-şi fi putut forma o părere despre tâlcul noii 
manevre, toate cele şase regimente porniră la atac cu 
baionetele la armă chiar spre locul unde se aflau dl. 
Pickwick şi prietenii săi. 

Dar omul e muritor şi există o limită dincolo de care 
curajul omenesc nu-i în stare să treacă. DI. Pickwick privi o 
clipă, prin ochelari, masa care înainta, apoi îi întoarse 
frumos spatele şi... nu vom spune că a luat-o la sănătoasa - 
în primul rând pentru că termenul ar fi jignitor, iar în al 
doilea rând pentru că ţinuta d-lui Pickwick nu era câtuşi de 
puţin potrivită cu acest soi de retragere; o luă din loc, atâta 
cât îi îngăduiau picioarele, şi aşa de iute, într-adevăr, că nu- 
şi dădu seama decât prea târziu de primejdia situaţiei sale, 
în toată realitatea ei. 

Trupele din partea potrivnică, a căror desfăşurare ÎI 
nedumerise pe dl. Pickwick cu câteva clipe mai înainte, 
fuseseră organizate pentru a respinge atacul imaginar al 
aşa-zişilor asediatori ai cetăţuii; ca urmare, dl. Pickwick şi 
tovarăşii săi se pomeniră prinşi pe neaşteptate între două 
coloane foarte lungi; una înaintând grăbită, cealaltă 
aşteptând ciocnirea, cu dârzenie, gata de luptă. 

— Hei! răcniră ofiţerii coloanei care înainta. 

— Daţi-vă la o parte! strigară ofiţerii din rândul care 
stătea pe loc. 

— Încotro să ne ducem? ţipară pickwickienii cuprinși de 
tulburare. 

— Hei! Hei! Hei! atât li se răspunse. 

Se produse o mare zăpăceală; se auzi un tropot greu de 
paşi, o zguduitură puternică; râsete înăbuşite răsunară şi 
cele şase regimente ajunseseră departe, la cinci sute de 
stânjeni, când călcâiele d-lui Pickwick încă mai scăpărau. 

DI. Snodgrass şi dl. Winkle executaseră cu multă 
sprinteneală, fără de voie, câte o tumbă, iar primul obiect 
asupra căruia se opriră ochii celui din urmă care se aşezase 

jos şi îşi tampona, c-o batistă galbenă de mătase, şuvoiul 
de sânge ce-i curgea din nas, fu, la oarecare depărtare, 
venerabilul său şef în goană să-şi prindă pălăria care se 
rostogolea, poznaşă, pe-o dungă. 

Rare sunt în viaţa unui om clipele în care e cuprins de 
mai multă ridicolă mâhnire sau întâmpină mai puţină 
compătimire ca atunci când aleargă după propria-i pălărie. 
Trebuie să fii înzestrat cu o doză de sânge rece şi cu o 
deosebită inteligenţă ca să poţi prinde o pălărie. Nu-ţi este 
îngăduit să dai buzna asupră-i, căci s-ar putea s-o calci; nu- 
ţi este îngăduit să cazi în extrema cealaltă, căci s-ar putea 
s-o pierzi. Metoda cea mai bună este să te ţii uşurel, în pas 
cu obiectul pe care-l urmăreşti, să fii prudent şi cu luare 
aminte, să pândeşti momentul, să porneşti câţiva paşi 
înainte, apoi să te apleci repede, să apuci numaidecât 
pălăria de vârf şi s-o înfunzi pe cap, surâzând toată vremea 
ca şi cum gluma ţi s-ar părea la fel de reuşită cum pare 
celorlalţi. 

Sufla un vânt sprinţar, şi pălăria d-lui Pickwick se 
rostogolea sprintenă, înainte. Sufla vântul, sufla şi dl. 
Pickwick, iar pălăria se rostogolea, mereu, mereu, voioasă 
ca un purcel de mare, bine dispus, dus de un val puternic, 
şi s-ar fi rostogolit aşa mult mai departe decât îl puteau 
duce picioarele pe dl. Pickwick, dacă goana nu i-ar fi fost 
oprită, providenţial, chiar în clipa când gentlemanul se 
pregătea să lase pălăria în voia sorții. 

Aşadar, istovit cu totul, dl. Pickwick era gata să renunţe 
la urmărire, când pălăria fu zvârlită cu oarecare putere în 
roata unei trăsuri, trasă în rând cu o jumătate de duzină de 
alte vehicule, în locul spre care i se îndreptau paşii. Dl. 
Pickwick se repezi, înhăţă pălăria, o afundă pe cap şi zăbovi 
o clipă, să mai răsufle puţin. Se afla acolo de o jumătate de 
minut, când îşi auzi numele rostit cu accent călduros de-o 
voce pe care o recunoscu îndată ca fiind aceea a d-lui 
Tupman; şi, ridicându-şi privirile, văzu un spectacol care-l 

umplu de mirare şi de plăcere. 

6. „DI. Pickwick în goana după pălărie” - Robert Seymour, mai 1836 

Într-o caleaşcă deschisă, ai cărei cai fuseseră deshămaţi 
pentru ca ea să-şi facă mai lesne loc în mulţime, se aflau un 
domn bătrân, corpolent, purtând un frac albastru cu nasturi 
lucitori, pantaloni vărgaţi de catifea şi cizme cu carâmbii 
răsfrânţi; două domnişoare tinere gătite cu eşarfe şi pene; 
un tânăr ce părea îndrăgostit de una dintre tinerele 
domnişoare cu eşarfe şi pene; o doamnă între două vârste, 
de bună seamă mătuşa amintitelor domnişoare, şi dl. 
Tupman, care arăta că se simţea acolo atât de bine, de 
parcă din fragedă copilărie ar fi făcut parte din această 
familie. Dinapoia trăsurii era prinsă o coşarcă enormă, una 
dintre acele coşarce care trezesc totdeauna într-un spirit 
contemplativ asociaţii legate de păsări reci, de limbi şi 
clondire cu vin. Pe capră dormita un flăcăiandru grăsun şi 
roşcovan în care un observator cu mintea ascuţită ar fi 
recunoscut numaidecât pe împărţitorul oficial al bunătăţilor 
mai sus pomenitei coşarce atunci când vor trebui să fie 
consumate. 

DI. Pickwick  aruncase o ochire fugară asupra 
interesantelor obiecte, când i se adresă din nou 
credinciosul discipol. 

— Pickwick! Pickwick! exclamă dl. Tupman; urcă-te aici! 
Haide, repede! 

— Haideţi, domnule, vă rog, suiţi, spuse domnul cel 
corpolent. Joe! Afurisit băiat! Doarme şi acum! Joe, lasă jos 
scara! 

Grăsunul lunecă domol de pe capră, lăsă în jos scara şi 
deschise îmbietor uşa trăsurii. In clipa aceea sosiră d-nii 
Snodgrass şi Winkle. 

— Domnilor, este loc pentru toţi, spuse domnul cel 
corpolent; doi înăuntru, unul afară. Joe, fă loc pe capră 
pentru unul dintre domni. Poftiţi, domnilor! 

Şi domnul cel corpolent întinse braţul, trăgându-l cu 
putere în caleaşcă, întâi pe dl. Pickwick, apoi pe dl. 

Snodgrass. DI. Winkle se urcă pe capră. Tot acolo se urcă 
greoi şi băiatul grăsun, care adormi numaidecât. 

— Ei, îmi pare bine că vă văd, domnilor, spuse domnul 
cel corpolent; vă cunosc foarte bine, cu toate că poate nu 
v-amintiţi de mine. Am petrecut astă iarnă câteva seri la 
Clubul dumneavoastră, iar în dimineaţa aceasta am dat de 
prietenul meu, dl. Tupman, şi am fost încântat. Ei, cum vă 
mai simţiţi, domnule? Arătaţi neobişnuit de bine; da, pe 
cuvântul meu! 

DI. Pickwick acceptă complimentul şi strânse, plin de 
însufleţire, mâna domnului corpolent care purta cizme cu 
carâmbi răsfrânţi. 

— Dumneavoastră cum vă mai simţiţi, domnule? îl 
întrebă cu părintească bunăvoință domnul cel corpolent pe 
dl. Snodgrass. Minunat, nu? A, foarte bine, foarte bine! Dar 
dumneavoastră cum vă simţiţi, domnule? (Către dl. Winkle.) 
A, sunt încântat că vă simţiţi bine; pe cuvântul meu, foarte 
încântat. Fiicele mele, domnilor: astea-s fetele mele; 
aceasta-i sora mea, d-ra Rachel Wardle; e domnişoară, da, 
fără ca totuşi să fie domnişoară. Hahaha! 

Şi domnul cel corpolent îşi repezi cotul în coastele d-lui 
Pickwick, râzând din toată inima. 

— Vai, frăţioare! spuse d-ra Wardle c-un zâmbet 
dojenitor. 

— Da, da, stărui domnul cel corpolent, e aşa cum vă 
spun. Domnilor, mă iertaţi, dumnealui e prietenul meu, dl. 
Trundle. lar acum, că vă cunoaşteţi, haidem să ne simţim în 
voie şi fericiţi, şi să vedem urmarea; asta-i părerea mea. 

Vorbind astfel, domnul cel corpolent îşi puse ochelarii, iar 
dl. Pickwick îşi scoase luneta; şi se ridicară cu toţii în 
caleaşcă urmărind, unul peste umărul celuilalt, operaţiunile 
militare. 

Operațiunile stârneau uimirea tuturora. Un şir trăgea pe 
deasupra capetelor altui şir, şi pe urmă o lua la fugă; apoi, 
alt şir trăgea peste capetele celuilalt şir şi, de data aceasta, 

el era acela care o lua la fugă; după aceea se formară 
careuri cu ofiţeri în centru; coborâră în şanţuri pe-o parte, 
cu scări de asediu, şi urcară pe cealaltă parte slujindu-se de 
aceleaşi mijloace şi dărâmând baricadele de coşuri. Curajul 
pe care îl arătau era fără pereche. Apoi, cu ajutorul unor 
şomoioage imense, fu îndesată încărcătura în tunurile 
năprasnice din baterie, şi erau făcute atâtea pregătiri 
înainte de tragere, atâta zgomot dezlănţuia descărcarea 
tunurilor, încât văzduhul răsuna de ţipetele doamnelor. În 
caleaşcă, tinerele domnişoare Wardle erau aşa de speriate, 
încât dl. Trundle se văzu obligat s-o sprijine pe una dintre 
ele, în timp ce dl. Snodgrass o susţinea pe a doua; sora d- 
lui Wardle se afla şi ea într-o stare de agitaţie nervoasă aşa 
de grozavă, încât dl. Tupman socoti neapărat de cuviinţă că 
e cazul să-şi treacă braţul pe după mijlocul ei pentru a o 
susţine. Toată lumea era stăpânită de încordare, cu 
excepţia grăsunului care dormea atât de zdravăn, de parcă 
bubuiturile tunurilor ar fi fost cântecu-i de leagăn de 
totdeauna. 

— Joe, Joe! spuse domnul cel corpolent după cucerirea 
cetăţuii şi după ce asediatorii se aşezaseră să mănânce. 
Afurisit băiat, iar doarme! Vă rog, domnule, ciupiţi-l de 
picior, numai asta îl trezeşte din somn. Mulţumesc! Joe, 
desfă coşarca! 

Grăsunul, pe care ciupitura d-lui Winkle îl trezise de-a 
binelea, se rostogoli de pe capră şi se apucă de treabă cu o 
agerime pe care nu i-ai fi bănuit-o, dată fiind lenevia lui de 
până atunci. 

— Să ne strângem un pic, glăsui domnul cel corpolent. 

După ce făcu multe glume în legătură cu mototolirea 
mânecilor doamnelor, şi după ce propunerea lui hazlie, 
repetată, ca doamnele să se aşeze pe genunchii domnilor 
pricinui îmbujorarea obrazului femeilor, întreaga societate 
se îngrămădi în trăsură, iar domnul corpolent începu a 
împărţi obiectele pe care le lua din mâinile grăsunului 

cocoţat la spatele trăsurii. 

— Joe, dă cuţitele şi furculiţele! 

Cuţitele şi furculiţele fură date doamnelor şi domnilor 
dinlăuntru şi d-lui Winkle, care se afla pe capră, aşa că 
aveau cu toţii tacâmurile trebuincioase. 

— Farfurii, Joe! Farfurii! 

La fel fură împărţite farfuriile de faianţă. 

— Păsările, Joe! Afurisitul, a adormit din nou! Joe! Joe! 

In cele din urmă câteva uşoare lovituri de baston peste 
cap îl treziră pe grăsun din amorţire. 

— Hai, dă-ne de mâncare! 

Sonoritatea ultimului cuvânt îl dezmetici cu totul pe 
flăcăul cu obraji lucitori de grăsime. Tresări; ochii lui 
plumburii clipeau trădând că jinduiesc cumplit după 
bunătăţile pe care le scotea din coşarcă. 

— Haide, mai repede, îi spuse dl. Wardle, căci dolofanului 
nu-i venea parcă să se despartă de un clapon pe care îl 
mânca din ochi. 

Băiatul oftă din rărunchi şi, aruncând o privire aprinsă 
păsării durdulii, o trecu stăpânului cu părere de rău. 

— Bun! Ochii în patru! Acum limba; acum pateurile de 
porumbei. la seama la vițel şi la şuncă; atenţie la homari; 
scoate salata din şervet; dă-mi serviciul de salată! 

DI. Wardle continua să dea porunci zorite în timp ce 
depunea în mâinile şi pe genunchii fiecăruia dintre cei 
prezenţi amintitele lucruri. 

— Nu e aşa că sunt delicioase? întrebă voiosul bătrâne! 
când începură opera de distrugere. 

— Delicioase! declară dl. Winkle care desfăcea o bucată 
de pasăre. 

— Vreţi un pahar de vin? 

— Cu cea mai mare plăcere. 

— Nu e aşa că ar fi mai bine să aveţi o sticlă pentru 
dumneavoastră? 

— Sunteţi cât se poate de bun. 

— Joe! 

— Da, domnule. (De data aceasta nu era adormit, căci 
tocmai izbutise să sfeterisească o chifteluţă de vițel.) 

— O sticlă de vin pentru domnul, pe capră. Sunt încântat 
că vă văd, domnule! 

— Mulţumesc. 

DI. Winkle goli paharul şi aşeză sticla lângă el. 

— Vreţi să-mi faceţi plăcerea, domnule? îl întrebă dl. 
Trundle pe dl. Winkle. 

— Cum să nu! răspunse dl. Winkle d-lui Trundle. Ciocniră 
şi băură, după care toţi domnii, dimpreună cu doamnele, 
goliră câte un pahar cu vin. 

— Cum cochetează scumpa noastră Emily cu domnul 
acela străin! şopti cu adevărată invidie de fată bătrână, 
fratelui său, dl. Wardle, mătuşa-domnişoară. 

— Ah! Nu ştiu, spuse voiosul bătrânel; cred că e un lucru 
foarte firesc; nu văd nimic deosebit în asta. Doriţi un pahar 
cu vin, domnule Pickwick? 

DI. Pickwick, care era foarte ocupat cu un pateu de 
porumbel, se grăbi să încuviinţeze. 

— Emily, draga mea, spuse mătuşa-domnişoară cu un 
aer protector, nu vorbi, iubito, aşa de tare! 

— Vai, mătuşico! 

— Am impresia că mătuşa şi bătrânelul acela ar vrea să 
trăiască numai ei, şuşoti d-şoara Isabella Wardle surorii sale 
Emily. 

Tinerele domnişoare râdeau din toată inima, în vreme ce 
domnişoara bătrână se străduia zadarnic să se arate 
amabilă. 

— Fetele tinere sunt aşa de voioase, spuse d-şoara 
Wardle d-lui Tupman cu un aer de delicată compătimire, ca 
şi cum voioşia era un lucru de contrabandă pe care ar fi 
fost o nelegiuire, o mare crimă, să-l porţi fără permis. 

— Oh, aşa sunt ele, replică dl. Tupman, care nu dădu 
tocmai răspunsul aşteptat; şi e o încântare să le priveşti! 

— Hm! făcu d-şoara Wardle cu îndoială. 

— Îmi daţi voie? întrebă dl. Tupman cât se poate de 
blând, atingând cu o mână braţul seducătoarei Rachel, şi cu 
cealaltă ridicând uşurel sticla. Îmi daţi voie? 

— O, domnule! 

DI. Tupman luă un aer şi mai impunător, iar Rachel îşi 
exprimă temerea că se vor trage iarăşi focuri de armă şi că 
atunci va avea nevoie din nou să fie sprijinită. 

— Ţi se par drăguţe scumpele mele nepoate? şopti 
drăgăstoasa mătuşă, d-lui Tupman. 

— Mi s-ar părea drăguţe, de n-ar fi mătuşa lor de faţă, 
răspunse agerul pickwickian cu o privire plină de foc. 

— Vai, răutăciosule! Dar, tu crezi că dacă ar avea tenul 
ceva mai frumos, ele ar putea să pară drăguţe la lumina 
lumânării? 

— Mada... cred că ar fi, spuse dl. Tupman indiferent. 

— lronicule!... Ştiu ce voiai să spui. 

— Ce? întrebă dl. Tupman, căruia nu-i trecuse prin minte 
să spună ceva. 

— Voiai să spui că Isabella e cam gârbovită, ştiu că asta 
voiai. Voi, bărbaţii, sunteţi observatori aşa de buni! Da, da, 
aşa este; nu încape îndoială! Şi nici vorbă că nimic nu este 
mai urât pentru o fată, decât să fie gârbovită; deseori îi 
spun că atunci când va mai îmbătrâni, are să fie cu 
adevărat groaznică. 

DI. Tupman nu avea nimic împotriva faptului că 
dobândea în chip atât de ieftin reputaţia de bun observator; 
aşa că luă un aer foarte şiret şi zâmbi misterios. 

— Ce zâmbet sarcastic ai! spuse Rachel plină de 
admiraţie. Îţi declar că sunt speriată de dumneata. 

— Speriată de mine? 

— O, nu poţi să-mi tăinuieşti nimic! Ştiu foarte bine ce 
vrea să spună zâmbetul dumitale. 

— Ei, ce? întrebă dl. Tupman care habar n-avea. 

— Vrei să spui, urmă binevoitoarea mătuşă, cu glas tot 

mai scăzut, vrei să spui că nu socoteşti gârbovirea Isabellei 
un cusur tot aşa de mare ca neruşinarea Emilyei. Intr- 
adevăr, e o neruşinată. Nu-ti poţi închipui cât mă simt 
uneori de nenorocită din pricina aceasta. Sunt sigură că de 
aceea plâng ceasuri întregi. Scumpul meu frate este aşa de 
bun, de puţin bănuitor, că nu vede nimic. Dacă ar vedea, 
sunt convinsă că i s-ar rupe inima. Aş vrea să pot crede că 
la ea nu este decât poză. Sper să fie aşa! (Drăgăstoasa 
rudă oftă adânc şi clătină abătută din cap.) 

— Sunt sigură că mătuşa vorbeşte pe seama noastră, 
şopti d-şoara Emily Wardle surorii ei. Sunt absolut sigură; 
are un aer aşa de răutăcios! 

— Crezi? răspunse Isabella. Hm! Mătuşică dragă! 

— Da, drăguţa mea. 

— Mi-e teamă să nu răceşti, mătuşică; ia o basma de 
mătase şi pune-o pe capul dumitale bătrânel şi iubit. Ar 
trebui să te îngrijeşti; gândeşte-te la vârsta dumitale. 

Oricât de bine meritată ar fi fost răzbunarea, faptul de a 
fi recurs la ea însemna totuşi o cruzime. Nu putem să ne 
închipuim cum s-ar fi tălmăcit indignarea mătuşii, dacă dl. 
Wardle, fără să-şi dea seama, nu ar fi schimbat subiectul, 
strigându-l pe Joe cu glas puternic. 

— Afurisit băiat! spuse bătrânelul. lar doarme! 

— E extraordinar băiatul ăsta! declară dl. Pickwick; 
totdeauna doarme aşa? 

— Doarme? răspunse bătrânelul; pică totdeauna de 
somn. Moţăie de-a-mpicioarele când îl pui la treabă; iar 
când serveşte la masă, sforăie. 

— Curios! spuse dl. Pickwick. 

— Da, într-adevăr curios, glăsui bătrânelul. Sunt chiar 
mândru de dânsul şi n-aş vrea să mă despart cu niciun preţ 
de el. E un fenomen al naturii! Hei, Joe - Joe - auzi? Strânge 
lucrurile şi desfundă încă o sticlă! 

Grăsunul se sculă, deschise ochii, înghiţi halca de pateu 
pe care tocmai o mesteca în momentul când adormise 

ultima oară şi îndeplini molatic poruncile stăpânului; 
adunând farfuriile şi punându-le în coşarcă, arunca priviri 
galeşe rămăşiţelor festinului. Sticla cea nouă fu predată şi 
golită la repezeală; coşarca fu legată la locul ei; grăsunul se 
urcă iarăşi pe capră; ochelarii şi lunetele fură potrivite din 
nou; operaţiunile militare reîncepură. Se produseră spre 
spaima doamnelor alte bubuituri de arme; apoi, spre 
mulţumirea tuturor, fu zvârlită o mină; iar după ce mina îşi 
luă drumul, trupele şi privitorii îi urmară exemplul. 

— Nu uitaţi, spuse bătrânelul strângând mâna d-lui 
Pickwick după o conversaţie care se desfăşurase cu 
întreruperi la sfârşitul demonstrațiilor militare, ne vedem 
mâine iarăşi. 

— Neapărat, răspunse dl. Pickwick. 

— Aveţi adresa mea? 

— Conacul din Dingley Dell, spuse dl. Pickwick 
cercetându-şi carnetul. 

— Întocmai, glăsui bătrânelul. Nu vă voi lăsa să plecaţi, 
ţineţi minte, o săptămână întreagă, şi mă oblig să vă arăt 
tot ceea ce merită a fi văzut. Dacă vreţi să cunoaşteţi viaţa 
de ţară, veniţi la mine, şi veţi avea material berechet. Joe! - 
iar doarme, afurisitul! - Joe, ajută-l pe Tom să înhame caii. 

Fură înhămaţi caii, vizitiul se urcă, grăsunul se cocoţă 
alături; se schimbară bineţe şi caleaşca porni. Când 
pickwickienii se întoarseră să arunce o ultimă privire, 
soarele în amurg zvârlea o văpaie aprinsă de lumină pe 
chipurile amfitrionilor, şi cădea peste făptura băiatului 
grăsun; capul lui era prăbuşit în piept; dormita iarăşi. 

CAPITOLUL V 


Un capitol scurt arătând, între altele, cum dl. Pickwick s-a 
apucat să mâne caii, iar dl. Winkle să călărească; şi cum au 
scos-o la capăt. 


Cerul era luminos şi plăcut, aerul era îmbălsămat, şi 
toate lucrurile din jur se înfăţişau în culori frumoase când, 
rezemat de parapetul podului din Rochester, dl. Pickwick 
contempla firea şi aştepta dejunul. Scena ar fi putut desigur 
să umple de încântare şi un spirit mult mai puţin meditativ 
decât cel înaintea căruia ea se desfăşura. 

La stânga spectatorului zăcea zidul năruit, spart în multe 
locuri, povârnit ici-colo, în forme colţuroase, greoaie, peste 
malul îngust. Mari tufe de ierburi marine spânzurau pe 
pietrele dantelate şi ascuţite, mişcându-se la fiecare adiere 
a vântului; şi iedera verde se agăța jalnic în jurul 
crenelurilor mohorâte, dărăpănate. Dinapoia zidului se 
înălța vechiul castel, cu turnurile fără acoperiş şi cu pereţii 
masivi, măcinaţi pe alocuri, dar povestindu-ne despre 
măreţia şi tăria de odinioară când, cu şapte sute de ani în 
urmă, răsunau de zăngănitul armelor sau huiau de 
hărmălaia serbărilor şi a chiolhanurilor. De o parte şi de 
alta, coasta Madway, acoperită cu lanuri de grâne şi păşuni, 
cu, ici-colo, o moară de vânt sau o biserică prizărită în zare, 
se întindea până departe cât puteau să cuprindă ochii, 
dezvăluind o privelişte bogată, variată, înfrumuseţată şi 
mai mult de umbrele rătăcitoare care treceau grabnic de-a 
lungul ei, când norii firavi, dezlânaţi, se lăsau duşi în lumina 

soarelui dimineţii. Râul, oglindind azurul limpede al cerului, 
lucea şi scânteia curgând tăcut la vale; şi văslele pescarilor 
lunecau în apă cu un plescăit de lichid sonor; în timp ce 
bărcile greoaie, dar pitoreşti, lunecau lenevoase în jos. 

Un oftat adânc şi o atingere pe umăr îl deşteptară pe dl. 
Pickwick din visarea plăcută în care îl pironise priveliştea 
din faţa ochilor lui. Se întoarse; era lângă el omul lugubru. 

— Contemplaţi scena? îl întrebă omul lugubru. 

— Da, domnule, răspunse dl. Pickwick. 

— Şi vă felicitaţi că v-aţi trezit atâta de devreme? 

DI. Pickwick schiţă un semn de încuviinţare. 

— A, oamenii sunt datori să se trezească devreme pentru 
a vedea soarele în toată splendoarea lui, căci rareori 
strălucirea sa durează toată ziua. Dimineaţa zilei şi 
dimineaţa vieţii se aseamănă întru totul. 

— Aveţi dreptate, domnule, spuse dl. Pickwick. 

— De câte ori se zice, urmă omul lugubru: „Prea frumos e 
în dimineaţa asta, n-o să dureze!” Cât de bine se potriveşte 
această cugetare existenţei noastre de fiecare zi! Doamne, 
ce n-aş da să trăiesc din nou zilele copilăriei mele, sau să le 
pot uita pentru totdeauna! 

— Aţi trecut prin multe necazuri, domnule, glăsui dl. 
Pickwick compătimitor. 

— Am trecut, răspunse cu grăbire omul lugubru; am 
trecut. Mai mult decât ar putea să-şi închipuie cine mă vede 
astăzi. 

Se opri o clipă şi reluă brusc: 

— V-a venit vreodată în minte, într-o dimineaţă ca 
aceasta, că a vă îneca ar însemna fericire şi pace? 

— Nu, ferească-mă Dumnezeul!... declară dl. Pickwick, 
trăgându-se puţintel înapoi, căci îi trecu prin cap, aproape 
fără voie, gândul că, în chip de experienţă, omul lugubru ar 
putea să-l arunce peste parapet. 

— Eu m-am gândit de multe ori, spuse omul lugubru fără 
să-i observe mişcarea. Apa rece şi liniştită susură parcă o 

îmbiere la odihnă şi pace. O săritură, un plescăit, te zbaţi 
puţin, se produce o clipă un vârtej care, treptat, se schimbă 
într-o undă uşoară; apele se închid deasupra capului tău... 
şi lumea se închide în veci peste necazurile şi nenorocirile 
tale. 

Ochii cufundaţi în orbite ai omului lugubru scânteiau 
aprins în vreme ce vorbea; dar aţâţarea de moment se 
domoli; spuse înturnându-se calm: 

— Haide, să sfârşim cu subiectul acesta. Voiam să vă văd 
pentru alte motive. M-aţi poftit aseară să vă citesc o 
povestire, şi aţi ascultat-o toată vremea cu luare-aminte. 

— Da, răspunse dl. Pickwick; şi gândeam desigur că... 

— Nu v-am cerut părerea, spuse omul lugubru 
întrerupându-l, şi nu am nevoie de ea. Dumneavoastră 
călătoriţi de plăcere şi ca să vă instruiți. Inchipuiţi-vă că vă 
adresez un manuscris ciudat; luaţi seama, nu ciudat pentru 
că ar fi fantastic şi de necrezut, ci ciudat ca o pagină de 
roman din viaţa reală. L-aţi aduce la ştiinţa Clubului despre 
care mi-aţi vorbit de atâtea ori? 

— Desigur, replică dl. Pickwick, dacă doriţi; şi-şi va găsi 
locul între Documentele Clubului. 

— Îl veţi avea, spuse omul lugubru. Care e adresa 
dumneavoastră? 

Şi dl. Pickwick, comunicându-i itinerariul său probabil, 
omul lugubru îl însemnă cu grijă într-un carnet slinos; 
refuzând poftirea stăruitoare de a se împărtăşi din gustarea 
de dimineaţă, îl părăsi la han, şi se îndepărtă agale. 

DI. Pickwick văzu că cei trei tovarăşi ai săi se sculaseră 
şi-l aşteptau ca să înceapă dejunul care fusese adus şi care 
se înfăţişa ademenitor. Luară loc la ospăț, şi şunca la 
grătar, ouăle, ceaiul, cafeaua şi altele începură să dispară 
cu o repeziciune care dovedea totodată calitatea bucatelor 
şi pofta de mâncare a comesenilor. 

— Ce facem cu conacul? întrebă dl. Pickwick; cum 
ajungem acolo? 

— Poate ar fi mai bine să-l întrebăm pe chelner, spuse dl. 
Tupman. 

Ca atare, chelnerul fu chemat. 

— Dingley Dell, domnilor? Cincisprezece mile, domnilor; 
drumul lateral. Doriţi o brişcă, domnule? 

— Într-o brişcă nu încap mai mult de două persoane, 
declară dl. Pickwick. 

— Adevărat, domnule; vă cer iertare, domnule. Avem o 
trăsură foarte drăguță cu patru roţi, domnule; două locuri în 
fund, unul în faţă pentru domnul care conduce. Oh! vă cer 
iertare, domnule, nu încap în ea decât trei persoane. 

— Ce este de făcut? întrebă dl. Snodgrass. 

— Poate că unul dintre domni ar dori să meargă călare, 
propuse chelnerul privind spre dl. Winkle. Foarte buni cai de 
călărie, domnule; cineva dintre oamenii d-lui Wardle, 
venind la Rochester, i-ar aduce înapoi, domnule. 

— Întocmai! spuse dl. Pickwick. Winkle, vrei să mergi 
călare? 

În cele mai adânci unghere ale inimii sale, dl. Winkle 
tăinuia covârșitoare îndoieli asupra iscusinţei sale de 
călăreț; cum însă n-ar fi vrut cu niciun preţ să se bănuiască 
acest lucru, răspunse pe dată, cu mare cutezanţă: 

— Desigur, m-ar încânta mai presus de orice! 

DI. Winkle dăduse singur buzna înaintea destinului; chip 
de a se retrage nu mai era. 

— Îngrijeşte ca, pe la ceasurile unsprezece, să fie la scară 
trăsura şi calul, spuse dl. Pickwick. 

— Prea bine, domnule, răspunse chelnerul. 

Chelnerul ieşi; dejunul luă sfârşit; şi călătorii se urcară în 
odăile lor de dormit pentru a pregăti lucrurile pe care le vor 
lua cu dânşii în expediţie. 

DI. Pickwick îşi făcuse primele pregătiri şi privea de după 
stolurile sălii de mese lumea care trecea pe stradă, când 
chelnerul intră înştiinţându-l că trăsura era gata - ştire pe 
care o întări însuşi vehiculul prin ivirea lui neîntârziată în 


95 


dreptul storurilor pomenite mai sus. 

O lădiţă ciudată şi de culoare verde, pe patru roţi, 
asemenea unei lăzi de vin, pentru două persoane în spate, 
cu locuri scunde, iar în faţă cu o capră înaltă pentru o 
persoană; la ea era înhămat un cal uriaş, cafeniu, vârtos. 
Lângă el, un rândaş ţinea de frâu un alt cal uriaş, după 
aparenţe rudă foarte apropiată cu cel de la trăsură, gata 
înşeuat pentru dl. Winkle. 

— Doamne sfinte! spuse dl. Pickwick când prietenii se 
adunaseră pe trotuar şi le erau urcate bagajele. Doamne 
sfinte! Cine mână calul? Nu m-am gândit deloc. 

— O, fireşte că dumneavoastră! glăsui dl. Tupman. 

— Fireşte, spuse dl. Snodgrass. 

— Eu?! exclamă dl. Pickwick. 

— Nicio teamă, domnule, se amestecă rândaşul. Vă 
încredinţez că e liniştit, domnule; ar putea să-l mâne şi un 
copil de ţâţă. 

— Nu e nărăvaş? Ce zici? întrebă dl. Pickwick. 

— Nărăvaş, domnule? Nu s-ar speria nici dac-ar fi să 
întâlnească un cârd de maimute cu foc în coadă. 

Ultima asigurare era convingătoare. DI. Tupman şi dl. 
Snodgrass se urcară în ladă. Dl. Pickwick se sui pe capră și- 
şi aşeză picioarele pe o scândură învelită în muşama. 

— Villiam, fercheşule, spuse rândaşul ajutorului său, dă-i 
dumnealui hăţurile. 

„Fercheşul Villiam” - poreclit astfel, poate, din cauza 
părului lins şi a feţii sale lucioase - puse hăţurile în mâna 
stângă a d-lui Pickwick, şi rândaşul-şef îi aruncă un bici în 
mâna dreaptă. 

— Ptru-ptru! strigă dl. Pickwick, căci voinicul patruped 
arăta o pornire hotărâtă să se tragă înapoi, către fereastra 
cârciumii. 

— Ptru-ptru! repetară din ladă d-nii Tupman şi Snodgrass. 

— Este în toane bune, domnilor, spuse rândaşul-şef, 
îmbietor; Villiam, ţine-l bine! 

Ajutorul de rândaş domoli avântul animalului, iar 
rândaşul-şef alergă la dl. Winkle să-l ajute să urce. 

— Vă rog, domnule, pe partea astălaltă. 

— Dracu să mă ia dacă nu era cât pe ce să-ncalece de-a- 
ndărătelea! şopti rânjind un surugiu chelnerului pe care 
scena îl veselea foarte mult. 

Povăţuit astfel, dl. Winkle se căţără în şa cam cu 
anevoinţa cu care s-ar fi urcat pe un mare vas de război. 

— E în regulă? întrebă dl. Pickwick, stăpânit de 
presimţirea că treaba mergea rău. 

— În regulă, îngăimă dl. Winkle. 

— Hai, dă-i drumul! strigă rândaşul. Domnule, ţine-l bine! 

Trăsura şi calul înşeuat porniră, spre desfătarea generală 
şi bucuria întregii curţi a hanului - trăsura cu dl. Pickwick pe 
capră, calul cu dl. Winkle în şa. 

— De ce o fi mergând într-o parte? îl întrebă dl. 
Snodgrass din ladă pe dl. Winkle care se afla călare. 

— Nu înţeleg nici eu, răspunse dl. Winkle. 

Calul mergea într-un chip foarte ciudat, pe uliţă, cu capul 
pieziş într-o parte a drumului, cu coada în cealaltă. 

DI. Pickwick nu avea răgaz să observe aceste amănunte 
sau altele, căci îşi concentrase toate facultăţile asupra 
purtării animalului înhămat la trăsură, şi care arăta 
ciudăţenii felurite, foarte interesante pentru un spectator, 
dar nicidecum în aceeaşi măsură hazlii pentru cel de 
dinapoia lui. Pe lângă că-şi smucea întruna, în sus, capul, 
într-un mod foarte neplăcut şi stânjenitor, şi trăgea de 
hăţuri cu atâta putere încât dl. Pickwick abia îl putea 
stăpâni, calul avea din când în când o deosebită predilecție 
de a se năpusti într-o parte a drumului şi a se opri brusc, 
pentru că apoi, câteva minute, să se năpustească drept 
înainte, cu o iuţeală peste putinţă să fie domolită. 

— Ce i s-a năzărit? întrebă dl. Snodgrass după ce 
animalul executase manevra pentru a douăzecea oară. 

— Habar n-am, răspunse dl. Tupman. Pare să fie foarte 

nărăvaş, nu-i aşa? 

DI. Snodgrass era pe cale să răspundă, când îl întrerupse 
un strigăt al d-lui Pickwick. 

— Oooo! exclamă el, am scăpat biciul. 

— Winkle, strigă dl. Snodgrass când călăreţul, cu pălăria 
trasă peste urechi, veni la trap pe calul său voinic, 
scuturându-se din tot corpul şi lăsând impresia că violenţa 
mişcării îl va face bucăţi. „Fii bun, prietene, şi ridică-mi 
biciul”. DI. Winkle trase vârtos de frâul calului, până ce i se 
învineţi chipul, şi, când, în sfârşit, izbuti să-l oprească, 
descălecă, dădu d-lui Pickwick biciul, apoi, apucând frâul, 
se pregăti să încalece din nou. 

Dacă, în zburdălnicia naturală a firii sale, animalul dorise 
să-şi ofere o mică şi nevinovată recreaţie cu dl. Winkle, ori 
dacă-i năzărise că ar putea să urmeze călătoria pentru 
propria-i mulţumire, tot aşa de bine fără de călăreț ca şi cu 
el - sunt chestiuni în privinţa cărora nu am putea ajunge la 
nicio încheiere limpede şi precisă. Indiferent de motivele 
care îl făceau să se poarte astfel, fapt e că dl. Winkle abia 
atinsese hăţurile când animalul le dădu peste cap şi zvâcni 
îndărăt, atâta cât ele îi îngăduiau. 

— Căluţule, băiete! spuse dl. Winkle duios; căluţule, 
băiete, bunul meu căluţ! 

Dar „căluţul” era neînduplecat faţă de linguşeli, şi, cu cât 
dl. Winkle căuta să se apropie, cu atâta el se trăgea în 
lături; în ciuda tuturor alintărilor şi momelilor, dl. Winkle şi 
căluţul cel bun se învârtiră timp de zece minute, unul în 
jurul altuia, pentru ca fiecare dintre ei să se găsească exact 
la aceeaşi distanţă, unul de altul, ca şi la început - situaţie 
care ar fi fost neplăcută în orice împrejurări, şi cu atât mai 
mult pe un drum singuratic unde nu putea să-ţi vină nimeni 
în ajutor. 

— Ce mă fac? strigă dl. Winkle, deoarece manejul se 
prelungi încă o bucată de vreme; ce mă fac? Nu pot 
încăleca. 

— Ar fi mai bine să-l duci aşa până ajungem la o barieră, 
îi răspunse dl. Pickwick din trăsură. 

— Dar nu vrea să meargă! răcni dl. Winkle. Veniţi încoa', 
să-l ţineţi! 

DI. Pickwick era întruparea bunăvoinţei şi-a omeniei; 
zvârli hăţurile pe spinarea calului său şi, după ce cobori, 
împinse cu băgare de seamă trăsura în gardul viu al 
drumului pentru cazul când un alt vehicul ar trece pe acolo; 
apoi se înapoie să-l ajute pe nefericitul său tovarăş, 
lăsându-i pe d-nii Tupman şi Snodgrass în trăsură. 

Calul, de cum îl văzu pe dl. Pickwick că înaintează spre el 
cu biciul în mână, îşi schimbă mişcarea de învârtire cu care 
se distrase până atunci, prin alta, în sens invers; şi făcu 
acest lucru cu atâta hotărâre, încât, cu o mare iuţeală, îl 
târi pe dl. Winkle, care ţinea încă frâul în mână, exact în 
direcţia dinspre care veniseră. DI. Pickwick alergă în 
ajutorul prietenului său, dar cu cât gonea înainte, cu atâta 
calul alerga înapoi. Picioarele scurmau pământul şi 
stârneau praful; în cele din urmă, cu braţele aproape 
smulse din umeri, dl. Winkle îi dădu drumul frumuşel din 
strânsoare. Atunci, calul se opri, privi, scutură din cap, se 
întoarse şi porni liniştit înapoi, spre Rochester, lăsându-i pe 
d-nii Winkle şi Pickwick să se uite unul la altul, cu figuri 
palide de spaimă. Un huruit la o mică distanţă le atrase 
luarea aminte. Priviră într-acolo. 

— Doamne Dumnezeule, exclamă dl. Pickwick în culmea 
disperării, uite că şi calul celălalt şi-a luat câmpii! 

Faptul era cât se poate de adevărat. Animalul se speriase 
de tărăboiul de mai înainte şi avea hăţurile aruncate pe 
spate. Rezultatul poate fi ghicit. Işi luase vânt cu trăsura pe 
patru roţi după el, cu d-nii Tupman şi Snodgrass înăuntrul 
trăsurii pe patru roţi. Cursa nu ţinu mult. DI. Tupman se 
zvârli în gardul viu, dl. Snodgrass îi urmă pilda, calul izbi 
trăsura cu patru roţi de un pod de lemn, despărţi roţile de 
hulubă, corpul trăsurii de capră, şi rămase la urmă înlemnit, 

privind prăpădul pe care îl făcuse. 

I” - Robert Seymour, mai 1836 


Za armasaru 


7. „DI. Winkle calmea 

Prima grijă a celor doi prieteni rămaşi teferi fu să-i scoată 
pe nenorociţii lor tovarăşi din tufăriş, având nespusa 
mulţumire de a constata că nu se aleseseră cu niciun 
beteşug; veşmintele le erau însă sfâşiate pe alocuri şi 
pielea zdrelită de mărăcini. Numaidecât după aceea 
deshămară calul. După îndeplinirea acestei complicate 
operaţiuni, călătorii îşi continuară drumul, târâş-grăpiş, 
ducând între ei calul şi lăsând trăsura în voia sorții. 

Ajunseră după un ceas de umblet în dreptul unei 
cârciumioare ce se găsea la marginea şoselei, având doi 
ulmi în faţă, un jgheab pentru adăpatul cailor şi o firmă; la 
spatele ei, vreo două căpiţe răvăşite de fân; într-o parte, o 
grădină de legume, şoproane stricate,  acareturi 
dărăpănate, totul într-o ciudată învălmăşeală. În grădină 
lucra un bărbat roşcovan; lui i se adresă dl. Pickwick, 
strigând tare: 

— Ascultă! 

Roşcovanul îşi înălţă trupul, duse palma streaşină la ochi, 
şi se holbă îndelung, cu nepăsare, la dl. Pickwick şi la 
ceilalţi. 

— Ascultă! repetă dl. Pickwick. 

— Ei, ce e? răspunse roşcovanul. 

— Cât e de aici până la Dingley Dell? 

— Mai bine de şapte mile. 

— E bun drumul? 

— Deloc! 

Şi, după ce dădu răspunsul acesta scurt, după ce mai 
zvârli drumeţilor o privire iscoditoare, şi parcă mulţumită, 
roşcovanul îşi văzu iar de lucru. 

— Am vrea să lăsăm calul aici, spuse dl. Pickwick; cred că 
se poate, nu e aşa? 

— Vreţi să lăsaţi calul aici, nu e aşa? repetă roşcovanul, 
sprijinindu-se în hârleţ. 

— Chiar aşa, răspunse dl. Pickwick, care, în vremea 

aceasta, înaintase până la zăplazul grădinii, ţinând 
telegarul cu mâna. 

— Femeie! răcni omul cu cap roşcat ieşind din grădină şi 
privind cu luare-aminte calul; femeie! 

O femeie înaltă, ciolănoasă, într-un cojocel scorţos, 
vineţiu, cu talia aproape de subsuori, răspunse la chemare. 

— Femeie dragă, putem să lăsăm calul aici? întrebă dl. 
Tupman înaintând şi vorbindu-i cu tonul cel mai mieros. 

Femeia cercetă cu asprime grupul, în timp ce roşcovanul 
îi şoptea ceva la ureche. 

— Nu, răspunse femeia după o clipă de chibzuială; mi-e 
frică. 

— Frică?! exclamă dl. Pickwick; de ce îi e frică femeii? 

— Am mai păţit-o noi odată, spuse femeia intrând în 
casă, aşa că nu mă mai bag în d-alde astea. 

— E lucrul cel mai extraordinar ce mi s-a întâmplat până 
acum în viaţă, declară dl. Pickwick plin de uimire. 

— Eu... eu... eu cred într-adevăr, şopti dl. Winkle 
prietenilor care se adunaseră în juru-i, că ne bănuiesc a fi 
ajuns în stăpânirea calului într-un mod necurat. 

— Cum?! exclamă dl. Pickwick cu o explozie de indignare. 

DI. Winkle repetă modest părerea sa. A 

— Ascultă, omule! spuse dl. Pickwick, aprins. lţi închipui 
cumva că am furat calul? 

— Sunt chiar sigur că da, răspunse roşcovanul cu un 
rânjet care-i schimonosi faţa de la o ureche la alta. 

Pe urmă, intră în casă şi trânti uşa în urma lui. 

— S-ar părea că visez, exclamă dl. Pickwick; un vis 
groaznic! Să mergi toată ziua cu un cal îngrozitor, de care 
să nu te poţi scăpa... 

Mâhniţi, abătuţi, pickwickienii porniră mai departe cu 
îndărătnicul patruped pentru care simțeau cel mai adânc 
dezgust şi care mergea domol în urma lor. 

Târziu după amiază, tuspatru, însoţiţi de tovarăşul lor 
patruped intrară în sfârşit pe uliţa ce ducea la conac; şi, cu 

toate că erau atâta de aproape de ţintă, mulţumirea pe 
care ar fi încercat-o altădată se domolise mult, dându-şi 
seama de înfăţişarea neobişnuită pe care o aveau şi de 
absurditatea situaţiei în care se găseau. Veşminte rupte, 
obrazuri zgâriate, încălţăminte prăfuită, aere istovite şi, 
colac peste pupăză, calul. O, cât blestema dl. Pickwick calul 
acesta! Îi arunca din când în când nobilului animal priviri de 
ură şi răzbunare; calculase în mai multe rânduri suma 
probabilă a despăgubirii pe care va trebui s-o plătească 
dacă i-ar tăia gâtul; chiar şi acum îi trecu prin minte, cu o 
violenţă înzecită, ispita de a-l ucide sau de a-l lăsa să se 
piardă în lume. Îl trezi din cumplitele-i gânduri ivirea 
neaşteptată a două persoane la cotitura uliţei. Erau dl. 
Wardle şi credinciosul său însoțitor, băiatul cel grăsun. 

— Ei, dar unde aţi fost? îi întrebă ospitalierul bătrânel. V- 
am aşteptat toată ziulica. Ei, dar arătaţi obosiţi! Ce, 
zgârieturi? Nădăjduiesc că nu sunteţi răniţi. Ei, îmi face 
mare plăcere să aud că nu; foarte mare. V-aţi dat de-a 
berbeleacul? Nu? Nu-i nimic! Prin părţile noastre, astfel de 
păţanii sunt ceva obişnuit. Joe - afurisitul iar doarme - Joe, 
ia calul de la domnul şi du-l în grajd. 

Grăsunul se târa leneş cu animalul în urma lor; şi 
bătrânelul îşi consola oaspeţii cu vorbe prietenoase, multe 
privind aventurile zilei pe care ei socotiseră de cuviinţă să i 
le  împărtăşească; îi conduse, vorbindu-le, până în 
bucătărie. 

— Să căutăm să vă aranjaţi puţin, spuse bătrânelul, şi să 
vă prezint apoi persoanelor care se găsesc în salon. Emma, 
adu rachiu; Jane, ac şi aţă; Mary, prosoape şi apă. Haide 
repede, fetelor, zoriţi-vă! Trei-patru fetişcane sprintene se 
împrăştiară degrabă în căutarea lucrurilor cerute, iar doi 
flăcăi voinici, cu capete mari şi cu chipuri rotunde, se 
ridicară de la locurile lor din colţul sobei (cu toate că era 
într-o seară de mai, îndrăgeau focul atât de mult de parcă 
ar fi fost la Crăciun) şi se mistuiră în întunericul ungherelor 


104 


de unde aduseră repede o cutie de cremă şi vreo şase perii. 

— Zoriţi! spuse bătrânelul din nou. 

îndemnul era cu totul de prisos, căci o fetişcană turna 
rachiul, alta aducea prosoape, un bărbat, înşfăcându-l pe 
dl. Pickwick de picior, gata să-l răstoarne, îi perie cizmele 
până îi înfierbântă bătăturile, iar al doilea îl frecă pe dl. 
Winkle cu o perie grea de haine, scoțând în timpul operaţiei 
şuieratul pe care de obicei îl scot rândaşii când ţesală un 
cal. 

După ce isprăvi cu spălatul, dl. Snodgrass cercetă cât se 
poate de mulţumit încăperea, stând cu spatele la foc şi 
sorbindu-şi rachiul. El o descrie ca pe o cameră foarte 
mare, cu cărămizi roşii pe jos şi cu o sobă imensă; tavanul 
era împodobit cu şunci, cu hălci de slănină şi cu funii de 
ceapă. Pereţii aveau ca podoabe multe cravaşe de 
vânătoare, două-trei hăţuri, o şa şi o armă veche, ruginită, 
purtând dedesubt o inscripţie care atrăgea luarea-aminte 
că este „încărcată” - aşa cum de altfel şi era, după aceeaşi 
lămurire, de cel puţin jumătate de veac. Un orologiu vechi, 
din acelea care se întorc la opt zile, şi care îşi plimba 
solemn, liniştit, limbile, bătea grav într-un colţ; iar un ceas 
de argint, de-o egală vechime, se bălăbănea într-unul dintre 
numeroasele cârlige care împodobeau bufetul. 

— Gata? întrebă iscoditor bătrânelul după ce musafirii 
fuseseră spălaţi, cârpiţi, periaţi şi învioraţi de rachiu. 

— Pe deplin, răspunse dl. Pickwick. 

— Atunci, poftiţi cu mine. 

Şi grupul, după ce străbătu mai multe coridoare 
întunecoase, fiind ajuns din urmă de dl. Tupman, care 
zăbovise furând o sărutare Emmei şi primind ca răsplată, 
cum i se cuvenea, o porţie bună de ghionţi şi de zgârieturi, 
se opri în pragul salonului. 

— Bine aţi venit! spuse, ospitalieră, gazda, deschizând 
uşa larg şi păşind înainte pentru a-i vesti. Bine aţi venit la 
conacul meu, domnilor! 

CAPITOLUL VI 


O partidă de cărţi ca pe vremuri. Versurile pastorului. Povestirea 
despre întoarcerea ocnaşului. 


Câţiva musafiri care se aflau adunaţi în vechiul salon se 
ridicară pentru a-i saluta pe Pickwick şi pe prietenii săi când 
ei intrară şi, în timp ce se desfăşura cu toate formalităţile 
cuvenite ceremonialul prezentărilor, dl. Pickwick avu 
răgazul să scruteze figurile şi să mediteze asupra 
caracterului şi îndeletnicirilor persoanelor din juru-i - un 
obicei căruia, asemenea multor oameni mari, îi plăcea să se 
consacre. 

O doamnă foarte bătrână, cu o bonetă înaltă şi cu o 
rochie veştedă de mătase - o persoană destul de 
importantă, doar era mama domnului Wardle - ocupa locul 
de cinste în colţul din dreapta al căminului; felurite lucruri 
care arătau că fusese pregătită să ducă un anume trai în 
tinereţe, şi de care nu se despărţise nici la bătrâneţe, 
împodobeau pereţii sub forma unor broderii, peisaje din 
lână, lucrate de mână, la fel de vechi şi a unor învelitori de 
ceainic din mătase stacojie, de dată mai recentă. Mătuşa, 
cele două  domnişoare şi domnul Wardle, fiecare 
întrecându-se în a arăta stăruitoare şi neobosite atenţiuni 
bătrânei doamne, se aflau în jurul fotoliului ei - o persoană 
ţinându-i cornetul acustic, alta o portocală, a treia un flacon 
cu arome, în vreme ce a patra era ocupată să păturească şi 
să-i potrivească de zor pernele pe care se sprijinea. In faţa 

ei se afla un domn bătrân, pleşuv, cu o faţa voioasă, 
binevoitoare - pastorul din Dingley Dell; iar lângă el, soţia 
lui, o doamnă bătrână, corpolentă, plină de viaţă, foarte 
pricepută, pare-se, în arta şi tainele pregătirii anumitor 
băuturi întăritoare, nu numai spre marea mulţumire a 
oaspeţilor, dar şi pentru a le gusta şi ea din când în când şi 
a se bucura de ele. Un omuleţ cu aer prostănac, cu faţa ca 
un măr creţesc, discuta într-un ungher cu un domn gras şi 
vârstnic; şi alţi doi-trei domni mai în vârstă, şi două-trei 
doamne mai în vârstă, stăteau ţepeni ca lumânarea, 
încremeniţi pe scaune, scrutându-i cu multă severitate pe 
dl. Pickwick şi pe tovarăşii săi de călătorie. 

— Domnul Pickwick, mamă! răcni domnul Wardle din 
adâncul rărunchilor. 

— Vai, se tângui bătrâna doamnă clătinând din cap, nu 
te-aud. 

— Domnul Pickwick, mam'mare! strigară împreună cele 
două tinere domnişoare. 

— Ei, n-are nicio importanţă! exclamă bătrâna doamnă. 
Ce-l poate interesa pe el o bătrână ca mine? 

— Vă asigur, doamnă, spuse dl. Pickwick, luând mâna 
bătrânei şi vorbind atât de tare încât, din pricina sforţării, 
figura lui binevoitoare căpătă o nuanţă stacojie, vă asigur, 
doamnă, că nimic nu mă încântă mai mult decât să văd, în 
fruntea unei familii atât de distinse, o doamnă la vârsta 
dumneavoastră, arătând aşa de tânără şi de bine. 

— Oh! glăsui bătrâna doamnă după o scurtă pauză. Cred 
că vorbele lui sunt foarte plăcute, dar nu-nţeleg ce spune. 

— Mam'mare e acum prost dispusă, spuse cu ton scăzut 
domnişoara Isabella Wardle, însă vă va vorbi îndată. 

DI. Pickwick clătină din cap în semn că înţelegea 
beteşugurile vârstei şi intră în vorbă cu ceilalţi. 

— O poziţie splendidă! spuse dl. Pickwick. 

— Admirabilă! repetară d-nii Snodgrass, Tupman şi 
Winkle. 

— Da, şi eu cred! răspunse dl. Wardle. 

— Nu există o mai bună bucată de pământ în tot ţinutul 
Kent, domnule, declară omul prostănac cu faţa ca un măr 
creţesc; nu există, domnule - sunt sigur, domnule, că nu 
există. 

Şi omul prostănac privi triumfător în juru-i, ca şi cum 
cineva îl contrazisese aprig şi îl redusese la tăcere. 

— Nu există o mai bună bucată de pământ în tot Kentul, 
spuse prostănacul din nou, după o pauză. 

— Afar' de Mullins Meadows! remarcă solemn domnul cel 
gras. 

— Mullins Meadows! strigă cu adânc dispreţ celălalt. 

— Hm! Mullins Meadows! repetă omul gras. 

— Un pământ straşnic, interveni al doilea om gras. 

— Da, nici vorbă, spuse al treilea om gras. 

— Toată lumea o ştie, adăugă bătrânelul amfitrion. 

Prostănacul se uită bănuitor în juru-i, dar, văzându-se în 
minoritate, luă un aer compătimitor şi tăcu. 

— Despre ce vorbesc ei? întrebă cu voce foarte sonoră 
doamna bătrână, pe una dintre nepoate, căci, asemenea 
multor surzi, ea nu părea să ţină seamă de faptul că 
celelalte persoane ar putea s-o audă. 

— Despre pământ, mam'mare. 

— Care pământ? Nu cumva s-a întâmplat ceva? 

— Nu, nu. Domnul Miller zicea tocmai că locul nostru e 
mai bun decât Mullins Meadows. 

— Ce se pricepe el? întrebă plină de indignare bătrâna 
doamnă. Miller e un mofturos îngâmfat, şi puteţi să-i 
spuneţi părerea mea. 

După care, fără a bănui că vorbise mai tare decât în 
şoaptă, bătrâna doamnă se înălţă din şale şi aruncă 
prostănacului priviri săgetătoare. 

— Haide-haide, rosti sprinţarul amfitrion cu grija firească 
de a schimba vorba; ce ziceţi, domnule Pickwick, de-o 
partidă de whist? 

— Mi-ar face o plăcere deosebită, răspunse gentlemanul, 
dar vă rog să nu vă deranjaţi pentru mine. 

— 0, vă asigur că mama ţine foarte mult să facă un 
whist. Nu-i aşa, mamă? 

Bătrâna doamnă răspunse afirmativ, căci era mult mai 
puţin surdă asupra acestui subiect decât asupra oricărui 
altul. 

— Joe, Joe, spuse bătrânelul; Joe, afurisitule - of, uite-l - 
pune mesele de joc. Fără să se mai lase poftit a doua oară, 
grăsunul rândui două mese de joc; una pentru „21” şi alta 
pentru whist. Jucătorii de whist erau: dl. Pickwick şi bătrâna 
doamnă; dl. Miller şi gentlemanul gras. Jocul de „21” îi 
reunea pe ceilalţi. 

Partida se desfăşura cu gravitatea şi în liniştea deplină 
cerută de operaţiunea care se numeşte „whist” - un act 
solemn, căruia, după părerea noastră, i s-a dat în chip lipsit 
de cuviinţă şi aproape ca o înjosire denumirea de „joe”. 
Masa alăturată era însă de o voioşie aşa de gălăgioasă, 
încât stânjenea de-a dreptul concentrarea d-lui Miller; 
nefiind atent la joc cum s-ar fi cuvenit, el săvârşea crime şi 
greşeli grave care stârneau în cel mai înalt grad furia 
gentlemanului gras dar, în aceeaşi măsură, bună dispoziţia 
bătrânei doamne. 

— Nici că s-ar fi putut juca mai bine, exclamă criminalul 
Miller, triumfător, făcând levată la sfârşitul unui joc; mă 
felicit; altă combinaţie ar fi fost imposibilă! 

— Nu-i aşa, domnule, că Miller ar fi trebuit să taie cu 
caroul? spuse bătrâna doamnă. 

DI. Pickwick dădu afirmativ din cap. 

— Trebuia într-adevăr? întrebă nefericitul adresându-se 
nedumerit asociatului său. 

— Trebuia, domnule! rosti cu o voce teribilă domnul cel 
gras. 

— Îmi pare foarte rău, replică plin de mâhnire Miller. 

— Şi la ce foloseşte părerea dumitale de rău? mormăi 

domnul cel gras. 

— Două cu atu fac opt pentru noi, spuse dl. Pickwick. 

Cărţile fură date din nou. 

— Ai deschiderea? întrebă bătrâna doamnă. 

— Da, răspunse dl. Pickwick; dublă, simplă şi „rub”. 

— Nu s-a mai pomenit asemenea noroc! spuse dl. Miller. 

— Nu s-au mai pomenit asemenea cărţi! spuse domnul 
cel gras. 

Tăcere solemnă; dl. Pickwick era voios, bătrâna doamnă 
serioasă, gentlemanul cel gras, pus pe gâlceavă, dl. Miller, 
intimidat. 

— Incă o dublă, spuse bătrâna doamnă, triumfătoare, şi 
sublinie faptul punând sub lumânare o monedă de şase 
penny şi una tocită de-o jumătate pence. 

— Dublă, spuse dl. Pickwick. 

— Am luat notă, domnule! replică înţepat domnul cel 
gras. 

Jocul următor, cu acelaşi rezultat, se caracteriză prin 
neanunţarea culorii de către ghinionistul Miller, ceea ce îl 
făcu pe domnul cel gras să fie cumplit de iritat împotrivă-i, 
până la încheierea partidei, când se retrase într-un colţ 
unde, o oră şi douăzeci şi şapte de minute, nu scoase un 
cuvânt; în cele din urmă, ieşi din locul său retras şi, cu aerul 
omului care şi-a pus în gând să ierte creştineşte ofensele 
îndurate, oferi d-lui Pickwick o priză de tabac. Hotărât lucru, 
auzul bătrânei doamne se îmbunătăţise, în vreme ce 
nenorocosul Miller părea a se simţi strâmtorat ca un delfin 
într-o gheretă de santinelă. 

In răstimp, partida de „21” continua plină de voioşie. 
Isabella Wardle şi dl. Trundle erau „asociaţi”, Emily Wardle 
cu dl. Snodgrass făcuseră la fel; şi chiar dl. Tupman şi 
domnişoara mătuşică alcătuiseră o tovărăşie de joc şi 
sentimente. Bătrânul domn Wardle se simţea în culmea 
bucuriei; şi era aşa de hazliu în conducerea băncii, iar 
doamnele bătrâne se arătau aşa de avide după câştig, încât 

masa toată răsuna neîntrerupt de hohote de râs şi veselie. 
O bătrână doamnă trebuia să plătească mereu cam pentru 
vreo jumătate de duzină de cărţi, şi la fiecare tur lumea 
râdea; iar când bătrâna doamnă se uita pieziş, trebuind să 
plătească, lumea râdea mai tare; atunci figura ei începea să 
se însenineze până ce, în cele din urmă, se pornea pe un 
râs mai zgomotos decât al celorlalţi. Apoi, când domnişoara 
mătuşică făcea o „căsătorie”, fetele izbucneau iarăşi în râs 
şi mătuşica părea gata să se posomorască; dar, simţindu-şi 
mâna strânsă pe sub masă de către dl. Tupman, obrazul i 
se însenina; privirea ei lăsa a se înţelege că adevărata 
căsătorie nu era atât de depărtată cum îşi închipuiau unii, 
iar din această cauză toată lumea râdea din nou, şi în 
special bătrânul domn Wardle, care se amuza la glume 
deopotrivă cu tinerii. Cât despre dl. Snodgrass, el murmura 
tot timpul la urechea asociatei sale, sentimente poetice 
care ofereau unui domn bătrân şi foarte şugubăţ prilejul de 
a face anume observaţii, însoţite de clipiri şi chicotiri cu 
tâlc, pe tema tovărăşiei la cărţi şi-a tovărăşiei pe viaţă, 
sporind veselia celorlalţi şi cu deosebire a soţiei lui. Se 
producea şi dl. Winkle cu vorbe de spirit foarte cunoscute în 
oraş, dar neştiute încă în provincie; şi cum lumea râdea cu 
poftă şi le declara admirabile, dl. Winkle se simţea onorat şi 
copleşit de glorie. Binevoitorul pastor privea cu mulţumire 
voioşia din juru-i, căci chipurile fericite de la masă îl făceau 
fericit şi pe bunul bătrân; cu toate că petreceau cam 
zgomotos, oamenii râdeau din toată inima, nu numai cu 
buzele, şi aceasta însemna veselia adevărată. 


Seara se scursese repede în aceste voioase petreceri; iar 
când cina substanţială, dar simplă, luă sfârşit şi mica 
societate formă un semicerc în jurul focului, dl. Pickwick 
gândi că niciodată în viaţa sa nu se simţise mai fericit şi 
nicicând nu fusese mai înclinat să se bucure şi să 
primească tot ce-i putea dărui clipa trecătoare. 

— Ei, da, spunea ospitalierul amfitrion care stătea 
ceremonios lângă jilţul bătrânei doamne şi-i ţinea o mână şi 
i-o strângea; asta-i plăcerea mea; am trăit clipele cele mai 
fericite din viată lângă căminul acesta bătrânesc; şi mă 
simt foarte legat de el; şi-i întreţin flacăra aprinsă în fiecare 
seară, până când dogoreşte atât de tare încât trebuie să 
mă dau la o parte. Uite, aici, pe scăunelul acesta, obişnuia 
să se aşeze, când era fetiţă, bătrâna şi buna mea măicuţă, 
nu-i aşa, mamă? 

Lacrima ce se iveşte fără voie în ochi când amintirea 
vremurilor trecute şi fericirea de demult revin pe 
neaşteptate în minte, se furişă pe obrazul bătrânei doamne 
care clătina din cap c-un zâmbet melancolic. 

— Domnule Pickwick, mă veţi ierta dacă vă vorbesc 
despre lucrurile acestea vechi - încheie amfitrionul după o 
scurtă pauză - dar îmi sunt foarte dragi, şi altele eu nu 
cunosc; casele bătrâne şi câmpurile îmi par prieteni vii, ca 
şi bisericuţa noastră, împodobită cu iederă, despre care, în 
treacăt fie zis, admirabilul nostru prieten a făcut un cântec 
când a venit printre noi pentru întâia oară. Domnule 
Snodgrass, mai aveţi ceva în pahar? 

— E plin, mulţumesc, răspunse gentlemanul a cărui 
curiozitate poetică fusese mult stârnită de ultimele 
observaţii ale gazdei. lertaţi-mă, dar vorbeaţi de un cântec 
al iederei? 

— In privinţa aceasta trebuie să vă adresaţi prietenului 
nostru de colo, spuse amfitrionul arătându-l printr-o 
mişcare a capului pe pastor. 

— Imi daţi voie să vă spun, domnule, că m-aş bucura să 
v-aud recitând poezia? glăsui dl. Snodgrass. 

— Ah, la drept vorbind, replică pastorul, nu e cine ştie ce 
de ea, şi singura scuză că am scris-o cândva este că eram 
tânăr pe vremea aceea. Oricum, dacă doriţi, o puteţi auzi. 

| se răspunse printr-un murmur de curiozitate; şi bătrânul 
domn începu să recite amintitele versuri, cu ajutorul soţiei 

sale, care îi sufla din când în când. 
— Le-am dat, spuse el, titlul: 


ledera verde 


Ce delicată plantă e iedera cea verde! 

Ea creşte printre ruini şi ziduri fulgerate, 
Cu grijă se hrăneşte, nimica ea nu pierde 
In recea-ntunccata şi grea singurătate. 

Ca ea să prindă viaţă, cad ziduri la pământ, 
Și pietre năruite se sparg în pulberi dese, 
lar colbul de pe ruini purtat de ani şi vânt 
E pentru ea o hrană din cele mai alese. 
Căci ea trăieşte unde e viața alungată; 
Bătrâna plantă verde e-atâta de ciudată! 


Deşi nu are aripi, ea parcă totuşi zboară, 

lar inima-i bătrână îi bate voiniceşte. 

Ce strâns se-nvolburcază peste copaci, uşoară; 
Stejaru-i bun prieten şi ea-l incolăceşte; 

Vicleană se aşterne, se-ntinde pe pământ, 

Uşor ca mângâierea târându-se-nainte, 

lar frunza ca de ceară şi-o tremură în vânt 

Când gingaş se-nfăşoară peste străvechi morminte... 
Căci ea trăieşte unde e moartea-ntunecată; 

Bătrâna plantă verde e-atâta de ciudată! 


Se fugăresc milenii, iar rodul lor se pierde, 
S-au spulberat popoare şi alte s-au născut, 
Dar iedera bătrână cu frunza pururi verde 
Mereu îşi trage seva din ruine şi trecut. 

Și tot ce face omul şi tot ce construeşte 
Se cațără voinică, se urcă neîncetat. 

Și tot ce face omul şi tot ce construeşte 

Ajunge pân-la urmă ospățul ei bogat. 
Căci ea trăieşte numai din ce a fost odată; 
Bătrâna plantă verde e-atâta de ciudată! 


În vreme ce bătrânul gentleman repeta versurile pentru a 
doua oară, pentru ca dl. Snodgrass să le poată nota, dl. 
Pickwick îi studia cu mult interes trăsăturile feţei. După ce 
bătrânul domn termină să dicteze, şi după ce dl. Snodgrass 
îşi băgă în buzunar carnetul, dl. Pickwick apuse: 

— Permiteţi-mi, domnule, să fac o observaţie, deşi ne-am 
cunoscut de aşa de puţin timp; aş vrea să cred că un 
gentleman ca dumneavoastră nu poate să nu fi reţinut, în 
decursul experienţei de slujitor al Evangheliei, multe scene 
şi întâmplări vrednice să fie amintite. 

— Am trăit ceva, fără îndoială, replică bătrânul domn, 
însă întâmplările şi caracterele oamenilor au fost totdeauna 
simple şi obişnuite, sfera mea de acţiune fiind foarte 
mărginită. 

— Îmi închipui că aţi adunat câteva note asupra lui John 
Edmunds; nu-i aşa? i se adresă dl. Wardle care ţinea să-şi 
pună în valoare prietenul faţă de noii săi musafiri. 

Bătrânul gentleman dădu uşor din cap în semn că: da, şi 
se pregătea să schimbe subiectul conversaţiei, când dl. 
Pickwick spuse: 

— lertaţi-mă, domnule, dar vă rog, dacă îmi îngăduiţi 
îndrăzneala, să vă întreb: cine era acest Edmunds? 

— Tocmai că voiam să întreb şi eu, adăugă dl. Snodgrass 
cu însufleţire. 

— Cum-necum, aţi păţit-o, rosti voiosul amfitrion. Mai 
curând sau mai târziu, va trebui să le satisfaceţi 
curiozitatea, încât ar fi mai bine să vă folosiţi de această 
împrejurare prielnică şi să vă achitaţi chiar acum. 

Bătrânul domn zâmbi cu blândeţe şi-şi trase scaunul mai 
în faţă; ceilalţi îşi apropiară şi ei scaunele, cu deosebire dl. 
Tupman şi mătuşica - poate fiindcă deveniseră ceva mai 


114 


tari de ureche; fu potrivit cornetul bătrânei doamne; 
pişcătura dojenitoare, pe sub masă, a fostului său partener, 
domnul rotofei şi solemn, îl trezi din dormitare pe dl. Miller 
care aţipise în timp ce se recita poezia. Fără vreo 
introducere, bătrânul gentleman începu următoarea 
povestire, căreia ne-am îngăduit să-i fixăm de mai înainte 
titlul: 


ÎNTOARCEREA OCNAŞULUI 


La încăput, când m-am aşezat în satul acesta - spuse 
bătrânul gentleman - se împlinesc astăzi exact douăzeci şi 
cinci de ani de atunci - persoana cea mai cunoscută printre 
enoriaşii mei era un om cu numele de Edmunds, care ţinea 
în arendă, prin preajma locului, o mică fermă. Un om ursuz, 
rău şi hain la suflet; leneş şi cu păcătoase apucături, crud, 
sălbatic din fire. Afară de câteva haimanale trândave şi fără 
niciun rost, cu care hoinărea pierzându-şi vremea pe 
câmpuri ori abrutizându-se prin cârciumi, nu avea niciun 
prieten şi nicio cunoştinţă; nimeni nu catadicsea să 
vorbească unui om de care se temeau mulţi şi pe care toţi îl 
dispreţuiau. Toată lumea îl ocolea pe Edmunds. 

Avea o nevastă şi un fiu care, pe vremea când am venit 
aci, era în vârstă de vreo doisprezece ani. Nimeni nu-şi 
poate închipui cu adevărat suferinţele crâncene ale femeii, 
blândeţea şi răbdarea cu care le-a îndurat, şi chinul grijilor 
în care ea şi-a crescut băiatul. Dumnezeu să mă ierte dacă-l 
bănuiesc pe nedrept, dar în sufletul meu cred cu tărie că 
bărbatul ei încercase necontenit, ani în şir, să-i zdrobească 
inima; femeia a îndurat însă chinurile de dragul odraslei 
sale şi, chiar dacă multora li se va părea ciudat, de dragul 
lui; căci deşi el era o brută şi deşi se purta cu cruzime faţă 
de dânsa, îl iubise cândva; iar amintirea dragostei pe care i- 
o purtase trezea încă în inima ei, în ciuda suferințelor 

îndurate, acele simţăminte de îngăduinţă şi duioşie cu care, 
dintre toate făpturile domnului, numai femeile sunt dăruite. 
Erau săraci; şi nu puteau fi altfel, de vreme ce soţul 
mergea pe asemenea căi; dar truda necurmată şi 
neostenită a femeii, din zori până în noapte, îi ţinea la 
adăpost de nevoile zilnice. Truda ei era însă prost 
răsplătită. Oamenii care treceau seara prin partea locului - 
uneori noaptea la o oră târzie - povesteau că auziseră 
plânsetele şi tânguirile unei femei nenorocite, şi de 
asemenea zgomot de lovituri; deseori, după miezul nopţii, 
copilul bătea încetişor la vreo casă vecină, unde mamă-sa îl 
trimisese pentru a-l scăpa de furia beţiei părintelui cel rău. 
In toată vremea asta, şi cu toate că biata fiinţă purta de 
multe ori semnele unor groaznice maltratări, pe care nu 
putea să le tăinuiască în întregime, ea venea statornic în 
bisericuţa noastră. În fiecare duminică, dimineaţa şi în 
amurg, ocupa cu fiul ei aceeaşi bancă; şi măcar că erau 
amândoi îmbrăcaţi sărăcăcios - mai rău decât mulţi vecini 
ai lor care făceau parte dintr-o categorie mai nevoiaşă - se 
înfăţişau totdeauna îngrijiţi şi curaţi. Lumea o saluta cu 
prietenie şi avea un cuvânt binevoitor pentru „biata 
doamnă Edmunds”; iar când, după sfârşitul slujbei, se 
oprea sub aleea de ulmi ce ducea spre porticul bisericii, să 
schimbe câteva vorbe cu un vecin, sau când îşi încetinea 
pasul spre a-şi privi cu mândria şi dragostea unei mame 
copilul sănătos, care se juca în faţa ei cu câţiva mici 
tovarăşi, obrazul brăzdat de griji al femeii se lumina 
căpătând o expresie plină de recunoştinţă şi părea, dacă nu 
veselă şi fericită, cel puţin împăcată şi mulţumită. 
Trecuseră cinci sau şase ani; băiatul ajunsese un flăcău 
robust şi bine dezvoltat. Timpul, care întărise făptura 
delicată a copilului şi dăduse mădularelor lui firave o 
vigoare bărbătească, încovoiase statura mamei şi îi slăbise 
mersul; dar braţul care ar fi trebuit s-o sprijine nu mai era 
petrecut sub al ei; figura care ar fi trebuit s-o înveselească, 

n-o mai privea. Femeia se aşeza în vechea bancă, însă 
lângă dânsa rămânea gol un loc. Işi păstra cu aceeaşi grijă 
Biblia, cu unele foi îndoite ca de obicei la colţuri, dar nu mai 
era nimeni s-o citească dimpreună cu ea; şi lacrimi grele, 
dese, îi curgeau pe carte, înceţoşând cuvintele de dinaintea 
ochilor. Vecinii erau tot aşa de binevoitori ca şi altădată, 
dar dânsa le ocolea salutul întorcând capul. Nu se mai 
oprea printre ulmii bătrâni, nu mai aduna comori de fericire 
pentru viitor. Deznădăjduita femeie îşi trăgea boneta peste 
faţă şi se depărta cu paşi zoriţi. 

să vă mai spun că flăcăul care, privind în urmă spre 
întâile zile ale copilăriei sale, până unde conştiinţa şi 
memoria puteau ajunge, şi care, evocând acele clipe, nu şi- 
ar fi putut aminti nimic care să nu fi fost legat într-un fel 
sau altul de un şir lung de lipsuri suferite de mama sa 
pentru el, maltratări şi insulte şi violenţe; să vă mai spun că 
el, cu o nepăsare dispreţuitoare faţă de inima ei zdrobită, 
nesocotind cu încăpățânare răutăcioasă tot ceea ce dânsa 
făcuse şi îndurase de dragul lui, se înhăitase cu toţi 
desfrânaţii şi cu toate lepădăturile, pornind nebuneşte pe 
un drum nesăbuit care avea să-i aducă lui moartea şi 
mamei lui, ruşinea? Vai, ce înseamnă firea omului! V-aţi dat 
seama demult. 

Mizeria nefericitei femei şi nenorocirile ei erau pe cale să 
atingă culmea.  Fuseseră săvârşite prin vecinătate 
numeroase nelegiuiri; vinovaţii rămăseseră nedescoperiţi, 
şi cutezanţa lor creştea. Un furt îndrăzneţ şi foarte 
însemnat dădu loc unei urmăriri severe şi unor cercetări 
stăruitoare la care făptaşii nu se aşteptau. Tânărul 
Edmunds fu bănuit, împreună cu trei complici; fu arestat, 
dus în faţa judecății, găsit vinovat şi osândit - la moarte. 

Ţipătul străpungător şi sălbatic al unui glas de femeie, 
care a răsunat în sala tribunalului când fu pronunţată 
hotărârea solemnă, îmi sună şi astăzi în urechi. Strigătul 
îngrozi inima vinovatului, pe care judecata, condamnarea, 


117 


însăşi apropierea morţii, nu-l putuseră dezmetici. Buzele, 
până atunci strânse cu o îndărătnicie ursuză, tremurară şi 
se dezlipiră fără de voie; faţa lui căpătă o paloare cenuşie, 
sudoarea rece îl năpădi; braţele voinice ale criminalului 
tremurară; se clătină pe banca acuzaților. 

In prima pornire a zbuciumului ei, nefericita mamă se 
aruncă în genunchi la picioarele mele, implorându-l 
fierbinte pe cel atotputernic care o susţinuse până atunci în 
necazuri, s-o mântuiască de lumea de durere şi mizerie şi 
să cruţe viaţa unicului ei copil. Urmă o năvală de plânsete, 
o luptă sufletească puternică, aşa cum nădăjduiesc că nu 
voi mai vedea vreodată. Din clipa aceea ştiam că inima ei 
era zdrobită pentru totdeauna; dar nicio tânguire şi niciun 
murmur nu mai ieşiră de pe buzele ei. 

Ţi se sfâşia sufletul văzând-o în curtea închisorii, zi de zi, 
încercând cu ardoare şi evlavie, prin dragoste şi rugi 
fierbinţi, să îmblânzească inima crudă a feciorului ei 
împietrit. Truda i-a fost zadarnică. El rămase posomorât, 
îndărătnic şi neclintit. Nici măcar preschimbarea 
neaşteptată a pedepsei în deportare pe patrusprezece ani 
nu îmblânzi o clipă mohorâta îndârjire a purtării lui. 

Dar spiritul de răbdare şi resemnare care o susținuse pe 
femeie atâta timp, nu mai putea să lupte cu slăbiciunea 
trupească şi cu boala. Căzu la pat. Îşi târî din patul de 
suferinţă picioarele şovăielnice pentru a-şi mai vedea odată 
feciorul, însă puterile o părăsiră şi căzu sleită la pământ. 

Atunci crâncena nepăsare şi tembelismul tânărului fură 
puse cu adevărat la încercare; şi plata se abătu grea asupra 
lui, aproape luându-i minţile. Trecu o zi şi mama lui nu veni; 
se scurse altă zi, fără ca ea să vină lângă el; sosi a treia 
seară şi tot nu o văzu; iar peste douăzeci şi patru de 
ceasuri urma să fie despărţit de ea - poate că pentru 
totdeauna. O, cum îl năpădiră gândurile demult uitate ale 
primelor zile, alergând în sus şi în jos prin curtea îngustă, ca 
şi cum goana ar fi putut să grăbească sosirea veştilor, şi ce 

amarnic îl copleşi simţământul de neputinţă şi mâhnire 
când află adevărul! Mama, singura rudă pe care o 
cunoscuse în viaţă, zăcea bolnavă, poate pe moarte, la o 
milă de locul unde se găsea el; dacă ar fi fost liber şi 
neferecat, ar fi ajuns la ea în câteva minute. Se năpusti 
asupra uşii şi, apucând cu energia disperării, gratiile de fier, 
le zgâlţâi; se repezi în peretele gros, vrând parcă să-şi facă 
drum prin piatră; dar clădirea trainică îşi bătea joc de 
sforţările lui neputincioase; îşi frământă mâinile şi plânse ca 
un copil. 

Dusei fiului întemnițat iertarea şi binecuvântarea mamei; 
şi adusei la patul bolnavei făgăduielile lui solemne de 
căinţă, rugăminţile lui fierbinţi de iertare. 

Îl ascultai cu milă şi compătimire pe vinovatul pocăit, 
care născocea mii de planuri spre a-şi mângâia şi sprijini 
mama când se va înapoia; dar ştiam că, multe luni înainte 
ca el să ajungă la destinaţie, mama lui nu va mai fi pe 
lume. 

Fu dus în timpul nopţii. După câteva săptămâni, sufletul 
bietei femei îşi luă zborul spre un loc de veşnică fericire şi 
pace, după cum sper şi cred cu tărie. Oficiai slujba 
înmormântării lângă rămăşiţele ei. Se odihneşte în micul 
nostru cimitir. La căpătâiul mormântului ei nu este nicio 
piatră. Necazurile ei erau cunoscute oamenilor; virtuțile ei, 
lui Dumnezeu. 

Inainte de plecarea ocnaşului, fusese vorba că el va scrie 
mamei sale de îndată ce va putea să capete încuviințarea şi 
că scrisoarea lui îmi va fi adresată mie. Tatăl său nu mai 
voise cu niciun chip să-l vadă din ceasul arestării; şi nu se 
mai sinchisea dacă el trăia sau murise. Trecură mulţi ani 
fără vreo veste de la el; şi când mai bine de jumătate din 
timpul lui de osândă se scurse, fără ca eu să primesc vreo 
scrisoare, îmi închipuii că era mort, cum, la drept vorbind, 
aproape nădăjduiam să fie. 

Când ajunsese în colonie, Edmunds fusese trimis 

înăuntrul ținutului, la mare depărtare; şi aşa se explică, 
poate de ce, deşi expediase multe scrisori, niciuna nu mi-a 
căzut în mâini. Rămase acolo timp de patrusprezece ani 
încheiaţi. Când mântui osânda, credincios vechii hotărâri şi 
făgăduieli făcute mamei sale, străbătu cu nenumărate 
greutăţi drumul spre Anglia şi se înapoie pe jos acasă. 

Într-o seară frumoasă de duminică din luna august, John 
Edmunds puse piciorul în satul pe care îl părăsise ruşinat şi 
umilit cu şaptesprezece ani înainte. Calea cea mai 
apropiată trecea prin cimitir. Îi zvâcni inima când trecu 
bariera. Ulmii înalţi şi bătrâni, prin ramurile cărora soarele 
în asfinţit arunca, ici-colo, peste poteca adumbrită, raze 
bogate de lumină, îi trezeau amintiri din zilele copilăriei. Se 
vedea aşa cum era atunci, agăţându-se de mâna mamei şi 
mergând liniştiţi la biserică. Îşi amintea cum privea faţa ei 
palidă; şi cum ochii ei se umpleau uneori de lacrimi când şi- 
i cobora pe chipul lui, lacrimi fierbinţi care cădeau pe 
fruntea lui când ea se apleca să-l sărute, stârnindu-i şi lui 
plânsul, măcar că pe vremea aceea nu ştia cât de amare 
erau lacrimile ei. Se gândea de câte ori zburdase vesel pe 
cărarea aceea cu tovarăşi de joacă, privind înapoi din când 
în când pentru a prinde zâmbetul mamei sau pentru a auzi 
glasul ei blând; şi atunci un văl părea că se ridică de pe 
mintea lui, cuvinte de dragoste, neîmpărtăşite, şi poveţe 
neluate în seamă, şi făgăduieli uitate năvăliră în amintire, 
zguduindu-i inima şi făcându-l să sufere cumplit. 

Intră în biserică. Slujba de seară se sfârşise şi lumea se 
împrăştiase, dar uşa nu era încă zăvorită. Paşii lui sunau 
sub bolta joasă, înăbuşiţi; liniştea şi evlavia aproape că îl 
înfiorau. Privi în jur. Nicio schimbare. Biserica i se părea mai 
mică decât o ştia, însă ea cuprindea şi acum vechile 
monumente asupra cărora îşi aţintise de mii de ori ochii cu 
o teamă copilărească: micul pupitru cu perna decolorată; 
altarul dinaintea căruia repetase de atâtea ori poruncile pe 
care le cinstise în copilărie şi le uitase când ajunsese 

bărbat. Se apropie de banca veche; părea rece şi părăsită. 
Perna fusese luată şi Biblia lipsea. Poate că mama lui ocupa 
acum un scaun mai umil, sau poate că ajunsese infirmă şi 
nu mai era în stare să vină singură la biserică. Nu cuteza să 
meargă cu gândul mai departe. II cuprinse o senzaţie de 
frig; iar când se înturnă să plece, tremura din toate 
încheieturile. 

Un bătrân intră pe uşă în clipa când el se afla în prag. 
Edmunds tresări, căci îl cunoştea bine; îl văzuse deseori 
săpând morminte în cimitir. Ce va spune despre ocnaşul 
care se înapoiase? Bătrânul îşi înălţă ochii către faţa 
străinului, îi spuse „bună seara” şi se depărtă domol. Il 
uitase. 

Edmunds cobori colina, străbătu satul. Vremea era caldă 
şi oamenii stăteau în pragul porţilor sau se plimbau în 
grădinițele lor, bucurându-se de calmul serii şi de odihna 
meritată după o zi de muncă. Multe priviri se îndreptară 
asupra lui, multe ochiri furişe aruncă el spre a se încredința 
dacă îl mai cunoştea cineva sau dacă îl ocolea. Vedea în 
mai toate casele chipuri străine; recunoştea pe-alocuri 
înfăţişarea butucănoasă a vreunui tovarăş de şcoală - copil 
când îl văzuse ultima oară - înconjurat de-o droaie de copii 
veseli; în alte locuri vedea într-un jilţ, dinaintea căsuţei, un 
bătrân slab şi beteag despre care îşi aducea aminte că 
fusese cândva un lucrător zdravăn şi inimos; însă îl uitaseră 
toţi, astfel că trecu neştiut, mai departe. 

Cele din urmă raze blânde ale soarelui care apunea 
cădeau pe pământ, aruncând o strălucire de jăratec peste 
snopii aurii de grâu şi prelungind umbrele pomilor, când 
ajunse în faţa bătrânei case, casa copilăriei, după care 
inima lui tânjise neînchipuit de tare în anii lungi şi grei ai 
captivităţii şi ai durerii. Gardul era scund, deşi îşi amintea 
bine vremea când îi părea un zid foarte înalt; şi privi pe 
deasupra, în grădina bătrână. Erau mai multe semănături, 
şi flori mai vesele decât altădată, dar copacii bătrâni se 

aflau încă acolo - chiar şi copacul sub care se culcase de 
nenumărate ori, trudit de zburdatul prin soare, simțind cum 
îl fura lin somnul dulce al copilăriei fericite. Se auzeau voci 
în casă. Ascultă, dar ele îi răsunau în ureche ciudat; nu le 
cunoştea. Şi vocile erau voioase; ştia bine că bătrâna şi 
sărmana lui mamă nu putea să fie veselă când el se afla 
departe. Uşa se deschise şi răsări un cârd de copilaşi, 
ţipând şi ţopăind. Părintele, cu un prunc în braţe, se arătă 
în prag, iar copiii se îmbulzeau în juru-i, bătând din mânuţe 
şi trăgându-l să intre în jocurile lor zburdalnice. Ocnaşul se 
gândi de câte ori, acolo, se ferise de privirile tatălui său. Işi 
reaminti de câte ori îşi îngropase, tremurând, capul în 
aşternut, auzind vorbele grele şi izbiturile tatălui său, 
precum şi tânguirile mamei; şi cu toate că, depărtându-se, 
suspina, zguduit până în adâncul sufletului, o ură cumplită, 
ucigătoare, îi încleşta dinţii şi pumnii. 

Asta era întoarcerea pe care o văzuse prin perspectiva 
istovitoare a atâtor ani, şi pentru care îndurase atâtea 
suferinţe? Nicio figură care să-l întâmpine cu o vorbă de 
bun sosit, nicio privire iertătoare, niciun cămin oare să-l 
primească, nicio mână care să-l ajute în satul lui bătrân. Ce 
însemna singurătatea în pădurile sălbatice, stufoase, unde 
nu se pomenise vreodată ţipenie de om, faţă de pustiul de- 
aici! 

Îşi dădu atunci seamă că, pe tărâmul depărtat ai robiei şi 
umilinţei, îşi închipuise locul naşterii aşa cum îl lăsase - nu 
cum avea să fie la înapoiere. Realitatea tristă îi îngheţă 
sufletul, şi curajul i se nărui. Nu avu tăria să facă cercetări, 
nici să se înfăţişeze singurei fiinţe care l-ar fi primit, poate, 
cu blândeţe şi compătimire. Merse mai departe; ocolind ca 
un vinovat şoseaua, intră într-o poiană de care îşi amintea 
bine; şi, acoperindu-şi faţa cu mâinile, se prăvăli în iarbă. 

Nu observase că un om stătea lungit pe o bancă 
învecinată; veşmintele omului fâşâiră când se întoarse să 
arunce o privire noului venit. Edmunds înălţă capul. 

Omul făcu o mişcare fără să se ridice. Trupul îi era 
gârbovit, chipul zbârcit şi galben. După îmbrăcăminte arăta 
să fie un pensionar al azilului; avea înfăţişarea unui 
moşneag, dar părea aşa mai mult din cauza vieţii 
necumpătate şi a bolilor, decât din a bătrâneţii. Se uită la 
străin cu asprime şi, deşi ochii îi erau la început şterşi şi 
înceţoşaţi, după ce îl fixă puţin timp, se aprinseră căpătând 
o expresie nefirească şi speriată, gata parcă să iasă din 
orbite. Edmunds se săltă treptat în genunchi şi se uită cu 
tot mai multă luare aminte la figura bătrânului. Se priviră 
unul pe altul în tăcere. 

Bătrânul arăta îngrozitor de palid. Tremura şi se clătina 
pe picioare. Edmunds sări şi el în sus. Bătrânul se trase 
puţintel înapoi. Edmunds înaintă. 

— Vorbeşte-mi, vreau să-ţi aud glasul! spuse ocnaşul cu 
o voce răguşită, dogită. 

— La o parte! strigă bătrânul însoţindu-şi cuvintele de-un 
blestem groaznic. 

Ocnaşul se apropie tot mai mult. 

— La o parte! răcni bătrânul. 

Cutremurat de furie şi groază, ridică toiagul şi-l lovi pe 
Edmunds peste faţă. 

— Tată!... Ticălosule!... murmură ocnaşul, scrâşnind din 
dinţi. 

Se năpusti plin de furie, îl apucă de gât - dar era tatăl lui; 
şi mâinile îi căzură fără vlagă în jos. 

Bătrânul scoase un strigăt puternic, care răsună peste 
câmpiile pustii ca urletul unui duh rău. Obrazul i se învineţi, 
sângele îi ţăşni pe gură şi din nas şi coloră iarba în roşu 
întunecat; se clătină şi se prăbuşi. li plesnise o vână; iar 
când fiul îl ridică din băltoaca de sânge gros, vâscos, era 
mort. 

În ungherul acela al cimitirului, despre care am amintit - 
spuse bătrânul gentleman după o tăcere de câteva clipe - 
odihneşte un om pe care l-am avut în serviciu timp de trei 

ani după întâmplarea aceasta; şi, dacă un om s-a pocăit, s- 
a spovedit şi s-a umilit cu adevărat vreodată, acela a fost 
el. N-a ştiut nimeni în afară de mine, cât a trăit, cine era 
sau de unde venea: a fost John Edmunds, ocnaşul reîntors. 

CAPITOLUL VII 


Cum dl. Winkle, în loc să tragă în porumbel şi să ucidă cioara, a 
tras în cioară şi a rănit porumbelul; cum Clubul de cricket din 
Dingley Dell a jucat cu All Muggleton şi cum cei din All 
Muggleton s-au ospătat pe cheltuiala celor din Dingley Dell; şi 
alte subiecte instructive şi interesante. 


Obositoarele aventuri ale zilei, sau influenţa somniferă a 
povestirii pastorului, se răsfrânseseră atât de puternic 
asupra tendinţelor de dormitare ale d-lui Pickwick că, în mai 
puţin de cinci minute după ce fusese condus în dormitorul 
său confortabil, căzu într-un somn adânc, fără vise, din care 
nu-l treziră decât razele luminoase ale soarelui dimineţii, ce 
năvăleau în odaie ca o dojană. DI. Pickwick nu era câtuşi de 
puţin leneş, astfel că sări ca un războinic brav din cort - 
adică din pat. 

— Plăcut, plăcut ţinut, oftă gentlemanul cu încântare 
deschizând fereastra zăbrelită. Cine ar putea trăi având zi 
de zi în faţa ochilor casele de cărămizi şi ardezie, după ce a 
gustat farmecul unei asemenea privelişti? Cine ar putea să 
îndure viaţa acolo unde nu se văd alte vaci decât cele de pe 
vazele căminului; unde nu aduce nimic a Pan ci doar a 
pantomimă; unde, în loc de recolta de grâne, e recoltă de 
pietre? Cine ar putea suporta să-şi târâie viaţa în locuri ca 
acelea? întreb, cine ar putea să rabde o asemenea viaţă? 

Şi, după ce se ciondăni astfel mai multă vreme cu sine, 
potrivit întemeiatelor pilde ale înaintaşilor, dl. Pickwick îşi 
scoase capul prin gratiile ferestrei şi se uită în jur. 


125 


Dulcea şi bogata mireasmă a căpiţelor de fân urca până 
la fereastra odăii. Nenumăratele arome din grădiniţa cu flori 
îmbălsămau aerul; pajiştea verde-închis lucea sub roua 
dimineţii, care scânteia pe fiecare frunză clătinată de 
adierea blândă a vântului; iar păsările cântau ca şi cum 
fiecare strop strălucitor ar fi fost pentru ele izvor de 
inspiraţie. DI. Pickwick căzu într-o dulce şi tainică visare. 

— Hei! îl trezi un sunet. 

Privi la dreapta, dar nu văzu pe nimeni; îi rătăciră ochii 
spre stânga şi străpunseră întinderea; îşi aţinti privirile spre 
cer, dar nu dintr-acolo venea strigătul; în cele din urmă, 
făcu ce-ar fi făcut din întâia clipă o minte simplă: se uită în 
grădină şi-l văzu pe dl. Wardle. 

— Cum vă simţiţi? rosti dl. Wardle năpădit de bucuria ce 
avea să urmeze. Frumoasă dimineaţă, nu-i aşa? Mă bucur 
că vă văd sculat aşa devreme. Grăbiţi-vă, coborâţi şi veniţi 
afară. V-aştept aici. f 

DI. Pickwick nu se lăsă poftit de două ori. li ajunseră zece 
minute pentru a-şi sfârşi toaleta, după care se găsi alături 
de bătrânul gentleman. 

— Hei! spuse la rându-i dl. Pickwick, văzând că gazda sa 
era înarmată cu o puşcă şi că mai avea una pregătită pe 
iarbă. Ce aveţi de gând? 

— Prietenul dumneavoastră şi cu mine, răspunse 
amfitrionul, mergem înainte de dejun să împuşcăm ciori. E 
un foarte bun ochitor, nu-i aşa? 

— L-am auzit spunând că e un vânător excelent, replică 
dl. Pickwick, dar nu l-am văzut niciodată ţintind ceva. 

— AŞ vrea, spuse dl. Wardle, să vină odată. Joe! Joe! 

Grăsunul care, datorită influenţei înviorătoare a dimineţii, 
nu părea adormit mai mult decât cam pe vreo trei sferturi, 
ieşi din casă. 

— Du-te sus şi pofteşte-l pe domnul; înştiinţează-l că mă 
va găsi cu dl. Pickwick în pădurea ciorilor. Să-i arăţi drumul, 
ai auzit? 


126 


Băiatul plecă să îndeplinească însărcinarea, iar 
amfitrionul, cu puştile în mâini, ca un alt Robinson Crusoe, 
arătă drumul. 

— Uite locul, glăsui bătrânelul oprindu-se după câteva 
minute într-o alee de copaci. 

Lămurirea era de prisos, căci croncănitul necontenit al 
ciorilor neştiutoare indica îndeajuns că acolo le era sălaşul. 

Bătrânelul puse o puşcă pe pământ, şi o încărca pe 
cealaltă. 

— Uite-i că au venit, spuse dl. Pickwick. 

Şi, în timp ce vorbea, se zărea în depărtare silueta d-lui 
Tupman, a d-lui Snodgrass şi a d-lui Winkle. Nefiind 
întrutotul sigur pe care anume dintre domni trebuia să-l 
aducă, grăsunul îi poftise, în marea lui înţelepciune pe toţi, 
ca să nu facă astfel vreo greşeală. 

— Ascultă! strigă bătrânelul adresându-se d-lui Winkle. 
Un ţintaş straşnic ca dumneavoastră ar fi trebuit să fie gata 
demult, chiar şi pentru o treabă atât de neînsemnată. 

DI. Winkle răspunse printr-un zâmbet silit, şi-şi luă arma 
cu aerul pe care s-ar putea presupune că l-ar fi avut o 
cioară metafiziciană, zbuciumată de presimţirea unei morţi 
apropiate, groaznice. Era poate amărăciune în zâmbetul lui, 
dar semăna nespus de mult cu deprimarea. 

Bătrânelul dădu din cap; şi doi băieţaşi zdrenţăroşi, aduşi 
la locul vânătoarei de tânărul Lambert, prinseră pe dată să 
se caţere sprinteni în doi copaci. 

— Ce fac băieţii ăştia? întrebă dl. Pickwick deodată. 

Simţea oarecare nelinişte; avea oarecare temeri că, 
poate, starea nenorocită a agricultorilor, despre care auzise 
adesea multe lucruri, îi silea pe copilanarii gliei să-şi câştige 
traiul în chip atât de periculos şi de nesigur, oferindu-se 
ţintă unor vânători nedibaci. 

— Stârnesc numai vânatul, răspunse dl. Wardle râzând. 

— Pentru ce? întrebă dl. Pickwick. 

— Cum se zice în popor, sperietori de ciori. 

— A, numai atât? 

— Sunteţi satisfăcut? 

— Pe deplin. 

— Foarte bine. Încep eu? 

— Dacă vreţi, spuse dl. Winkle, bucuros de orice răgaz ce 
i se oferea. 

— In cazul acesta, daţi-vă la o parte. Aşa, acum... 

Un băiat ţipă şi scutură o creangă care avea un cuib. 

Şase stăncuţe, care se aflau într-o aprigă conversaţie, 
dădură buzna să întrebe ce s-a întâmplat. Drept răspuns, 
bătrânelul trase. Căzu o pasăre; celelalte îşi luară zborul. 

— Ridic-o, Joe! spuse bătrânelul. 

Un zâmbet lumina figura flăcăului, înaintând. Vedenii 
nelămurite de ciori fripte pluteau în închipuirea lui aţâţată. 
Râdea, înapoindu-se cu pasărea; o cioară grasă, dolofană. 

— Acum e rândul domnului Winkle, spuse amfitrionul 
încărcându-şi iar puşca. Trageţi! 

DI. Winkle înaintă, puse arma la ochi. Dl. Pickwick şi 
prietenii săi se ghemuiră fără voie, ca să scape nevătămaţi 
la căderea grea a ciorilor, încredinţaţi fiind de efectele 
plumbului nimicitor descărcat de prietenul lor. 

Urmă o pauză solemnă, un strigăt, un fâlfâit de aripi, un 
ţăcănit uşor. 

— Oho! rosti bătrânelul. 

— Nu vrea să meargă? întrebă dl. Pickwick. 

— N-a luat foc, spuse dl. Winkle care era foarte palid, 
probabil din pricina dezamăgirii. 

— Curios, spuse bătrânelul luând puşca. N-am ştiut până 
acum că vreuna dintre ele nu ia foc. Nu văd nicio urmă de 
capsă. 

— Doamne sfinte, exclamă dl. Winkle, recunosc că am 
uitat de capsă! 

Uşoara scăpare din vedere fu îndreptată. DI. Pickwick se 
tupilă din nou. DI. Winkle păşi înainte cu aer hotărât, 
stăpânit; dl. Tupman se uita de după tulpina unui copac. 

Copilul strigă; patru păsări îşi luară zborul. DI. Winkle trase. 
Se auzi un țipăt ca de om - nu de cioară - pricinuit de-o 
durere trupească. Dl. Tupman salvase viaţa multor păsări 
nevinovate, primind o parte din încărcătură în braţul stâng. 

Ar fi cu neputinţă să descriem buimăceala care urmă. Să 
spunem cum, în primele porniri ale emoţiei, dl. Pickwick îl 
numise „mizerabil” pe dl. Winkle. Cum dl. Tupman zăcea 
doborât la pământ; şi cum dl. Winkle, cuprins de groază, 
îngenunche alături; cum dl. Tupman, tulburat, invocă un 
oarecare nume feminin de botez, şi apoi deschise, întâi, un 
ochi, pe urmă altul, pe urmă recăzu pe spate, închizându-i 
pe amândoi; toate acestea ne-ar fi tot aşa de greu să le 
descriem în amănunte, după cum greu ar fi să-l înfăţişăm 
pe nefericitul personaj rănit, care, după ce-şi veni încet- 
încet în fire, bandajat cu batiste şi sprijinit de îngrijoraţii săi 
prieteni, porni încetişor spre casă. 

Se apropiau de casă. Doamnele erau în poarta grădinii, 
aşteptând sosirea lor la dejun. Domnişoara mătuşică se 
arătă şi ea; zâmbi şi le făcu semn să se grăbească. Era 
vădit că nu ştia nimic despre nenorocire. Biata fiinţă! Sunt 
clipe când neştiinţa este într-adevăr o fericire. 

Se apropiau tot mai mult. 

— Dar ce i s-o fi întâmplat bătrânelului acela? întrebă 
Isabella Wardle. 

Domnişoara mătuşică nu dădu atenţie întrebării, crezând 
că era vorba de dl. Pickwick. In ochii ei, Tracy Tupman era 
tânăr; ea vedea anii printr-o sticlă care micşora. 

— Nu vă speriaţi! exclamă amfitrionul, grijuliu să nu-şi 
neliniştească fiicele. 

Micul grup era aşa de înghesuit în jurul d-lui Tupman că 
nu se putea încă distinge lămurit natura accidentului. 

— Nu vă speriaţi! spuse amfitrionul. 

— Dar ce e? ţipară doamnele. 

— S-a întâmplat un mic accident domnului Tupman; atâta 
tot. 

Mătuşica scoase un strigăt ascuţit, izbucni într-un râs 
nevricos şi căzu pe spate în braţele nepoatelor. 

— Stropiţi-o cu apă rece! porunci bătrânelul. 

— Nu! Nu! murmură mătuşica. Mă simt acum mai bine. 
Bella, Emily - un doctor! E rănit? E mort? E... Hahaha!... 

Pe domnişoara mătuşică o cuprinse atacul numărul doi al 
râsului nevricos, presărat de ţipete. 

— Liniştiţi-vă, vorbi dl. Tupman mişcat aproape până la 
lacrimi de mărturia simpatiei arătată suferințelor sale. 
Dragă, dragă doamnă, calmaţi-vă! 

— E glasul lui! exclamă domnişoara mătuşică. 

Şi simptomele puternice ale atacului numărul trei se 
manifestară îndată. 

— Nu vă frământaţi, vă implor, scumpă doamnă, spuse 
dl. Tupman, mângâietor. Sunt foarte uşor rănit, vă asigur. 

— Aşadar, nu sunteţi mort? îl întrebă năbădăioasa 
doamnă. O, spuneţi-mi că nu sunteţi mort! 

— Rachel, nu fi nebună! interveni dl. Wardle cu ton ceva 
mai aspru decât s-ar fi potrivit naturii poetice a scenei. 
Pentru ce dracu e nevoie să-ţi spună că nu e mort? 

— Nu, nu, nu sunt, zise dl. Tupman; nu cer alt ajutor 
decât pe-al dumneavoastră. Lăsaţi-mă să mă reazim de 
braţul dumneavoastră, adăugă în şoaptă. O, domnişoară 
Rachel! 

Creatura cu nevricale înainta şi-i oferi braţul. Se 
îndreptară spre sufragerie. DI. Tracy Tupman apăsă uşurel 
mâna ei pe buze şi se lăsă pe-o canapea. 

— Te simţi rău? îl întrebă Rachel îngrijorată. 

— Nu, spuse dl. Tupman. Nu e nimic. O să-mi fie 
numaidecât mai bine. 

Închise ochii. 

— Doarme! murmură domnişoara mătuşică. (Organele lui 
vizuale erau închise de aproape douăzeci de secunde.) 
Dragă... dragă domnule Tupman. 

DI. Tupman sări în picioare. 

— O, spune-mi din nou cuvintele acestea! exclamă el. 

Domnişoara tresări. 

— Vreau să cred că nu le-ai auzit, spuse ea ruşinată. 

— O, ba da, le-am auzit! răspunse dl. Tupman; repetă-le! 
Dacă vrei să mă vindec, repetă-le! 

— Sst! îi atrase domnişoara luarea-aminte; fratele meu! 

DI. Tracy Tupman îşi reluă poziţia de mai înainte; dl. 
Wardle intră în cameră însoţit de un doctor. 

Braţul fu examinat, rana pansată şi declarată ca fiind 
foarte uşoară; spiritele celor de faţă satisfăcute astfel, 
purceseră la satisfacerea poftei de mâncare; şi voioşia 
reveni pe chipurile lor. Numai dl. Pickwick era tăcut şi 
rezervat. Îndoiala şi tristeţea se puteau citi pe figura sa. 
Încrederea în dl. Winkle fusese zdruncinată - adânc 
zdruncinată - de întâmplările din timpul dimineţii. 

— Jucaţi cricket? îl întrebă dl. Wardle pe straşnicul ţintaş. 

În orice altă împrejurare, dl. Winkle ar fi răspuns 
afirmativ. Îşi dădu seama de gingăşia situaţiei sale şi 
răspunse cu modestie: Nu! 

— Dar dumneavoastră, domnule? întrebă dl. Snodgrass. 

— Jucam pe vremuri, răspunse amfitrionul; însă acum am 
renunţat. Cotizez la Clubul de aici, măcar că nu mai joc. 

— Mi se pare că astăzi are loc marele match, spuse dl. 
Pickwick. 

— Da, răspunse amfitrionul; desigur că v-ar face plăcere 
să luaţi parte. 

— Pentru mine, domnule, răspunse dl. Pickwick, e o 
încântare să văd orice exerciţii cărora li te poţi consacra 
fără pericol, şi în îndeplinirea cărora neputinţa stângacilor 
nu pune în primejdie viaţa omenească. 

DI. Pickwick făcu o pauză, şi se uită ţintă la dl. Winkle, 
care stătea abătut sub privirea tăioasă a mentorului său. 
După câteva minute, marele om îşi întoarse privirile şi 
adăugă: 

— Am avea oare dreptul să-l lăsăm pe prietenul nostru 

rănit în seama femeilor? 

— Nu m-aţi putea lăsa pe alte mâini mai bune, declară dl. 
Tupman. 

— Nici c-ar fi cu putinţă, adăugă dl. Snodgrass. 

Rămase deci înţeles că dl. Tupman va fi lăsat acasă în 
seama doamnelor; şi că musafirii ceilalţi vor merge, conduşi 
de dl. Wardle, pe terenul unde urma să se dispute iscusitul 
joc care scosese Muggletonul din toropeală şi inoculase 
Dingley Dellului un avânt plin de înflăcărare. 

Întrucât drumul de numai două mile trecea pe uliţe 
umbrite şi pe cărărui singuratice, şi întrucât conversaţia 
avea ca obiect fermecătoarele peisaje care-i înconjurau de 
pretutindeni, dl. Pickwick aproape că regreta expediţia din 
pădurea ciorilor, când se pomeni pe strada principală a 
Muggletonului. 

Orice persoană al cărei geniu are o predilecție pentru 
topografie ştie perfect de bine că Muggletonul este un oraş 
al corporațiilor, cu un primar, cu burghezi şi cu cetăţeni 
liberi; şi oricine ar consulta adresele, de la primar la 
cetăţenii liberi, sau de la cetăţenii liberi la primar, sau de la 
ambii la corporație, sau de la tustrei la Parlament, ar afla 
atunci ceea ce ar fi trebuit să ştie dinainte, şi anume că 
Muggletonul e un burg vechi, cinstit, îmbinând apărarea 
zeloasă a principiilor creştinismului cu un ataşament 
devotat pentru drepturile comerciale; dovadă este faptul că 
primarul, corporaţia şi alţi locuitori au prezentat, în diferite 
epoci, nu mai puţin de o mie patru sute douăzeci petiţii 
împotriva continuării sclavajului negrilor în străinătate, şi un 
număr egal de petiţii împotriva oricărei intervenţii în 
sistemul fabricilor din ţară; şaizeci şi opt spre a se permite 
comercializarea funcţiilor parohiale şi optzeci şi şase spre a 
se interzice comerţul pe străzi în zile de duminică. 

DI. Pickwick privea cu un aer de curiozitate împletită cu 
interes aspectele din juru-i pe strada principală a ilustrului 
oraş. Era un careu deschis pentru piaţă; şi, în centru, un 

han mare, cu o firmă în faţă, reprezentând un obiect foarte 
obişnuit în artă, dar arareori întâlnit în natură şi anume un 
leu albastru, cu trei labe îndoite în aer, legănându-se pe 
marginea unghiei mijlocii a celei de a patra labe. Vedeai în 
preajma hanului un birou de licitaţii şi de asigurare contra 
incendiului, magaziile unui negustor de grâne, ale unui 
negustor de pânză, ale unui şelar, unui rachier, unui băcan, 
şi o cizmărie - aceasta folosită de asemenea pentru 
vânzarea de pălării, bonete, articole de îmbrăcăminte, 
umbrele de bumbac şi cunoştinţe folositoare. Era şi o 
căsuţă de cărămidă roşie, în faţă cu o curticică pavată, şi 
pe care oricine o putea recunoaşte ca aparţinând 
procurorului; mai era o casă din cărămidă roşie, cu obloane 
venețiene; o placă mare de alamă pe uşă arăta cu litere 
foarte citeţe că aparţinea doctorului. Câţiva băieţi se 
îndreptau spre locul de cricket; doi-trei prăvăliaşi îi priveau 
din pragul dughenelor arătând, după expresia figurilor, că 
jinduiau şi ei să meargă într-acolo; după toate aparențele, 
ar fi putut să-şi împlinească pofta fără a pierde prin asta un 
prea mare număr de muşterii. După ce se opri să facă 
aceste observaţii pe care şi le va nota într-un moment mai 
potrivit, dl. Pickwick se grăbi să-şi ajungă prietenii care 
cârmiseră din strada principală şi se aflau acum în raza 
câmpului de bătaie. 

Porţile erau înfipte; gata întinse erau şi două corturi 
destinate  odihnei şi răcoririi combatanţilor. Jocul nu 
începuse încă. Doi-trei jucători din Dingley-Dell şi 
Muggleton se distrau cu aere măreţe, aruncându-şi alene 
mingea dintr-o mână într-alta; alţi câţiva domni, purtând ca 
şi el pălării de pai, vestă de flanelă, pantaloni albi - costum 
care îi făcea să semene foarte mult cu nişte cioplitori 
amatori - se învârteau în preajma corturilor; spre unul 
dintre ele îşi conduse dl. Wardle prietenii. 

Câteva duzini de „Ce mai faceţi?” salutară sosirea 
bătrânelului; şi urmă o ridicare generală de pălării de pai, 

cu înclinarea vestelor de flanelă, când el îşi recomandă 
oaspeţii ca pe nişte gentlemeni din Londra, foarte 
nerăbdători să asiste la evenimentul zilei care, nu încăpea 
îndoială, îi va încânta foarte mult. 

— Cred, domnule, că ar fi mai bine să intraţi în cort, 
spuse un foarte corpolent gentleman, al cărui corp semăna 
cu jumătatea unui uriaş balot de flanelă aşezat pe două 
suluri umflate. 

— Va fi mult mai plăcut în cort, domnule, stărui alt 
gentleman corpolent, care aducea tare mult cu a doua 
jumătate a balotului de flanelă. 

— Sunteţi prea bun, spuse dl. Pickwick. 

— Pe aci, rosti primul vorbitor; aci se marchează; e locul 
cel mai bun de pe tot câmpul. 

Şi jucătorul de cricket îi conduse, gâfâind din greu, spre 
cort. 

— Joc grozav - straşnic sport - exerciţiu frumos - foarte 
frumos! auzi dl. Pickwick intrând. 

Şi prima fiinţă pe care ochii săi o întâlniră fu prietenul 
îmbrăcat în verde din diligenţa de Rochester; străinul 
continua să se extazieze, prilejuind marea satisfacţie şi 
sufleteasca înălţare a unui cerc din elita oraşului All 
Muggleton. Ţinuta lui era ceva mai îngrijită, şi purta cizme; 
cu neputinţă să nu-l recunoşti, însă. 

Străinul îşi recunoscu numaidecât prietenii: se repezi în 
întâmpinarea lor şi, apucându-l pe dl. Pickwick de mână, îl 
trase cu înflăcărarea-i obişnuită spre un scaun, vorbind 
întruna, ca şi cum toate pregătirile de aci fuseseră făcute 
sub directa şi speciala sa supraveghere. 

— Pe aci! Pe aci! Va fi grozav de amuzant - bere cu 
nemiluita - poloboace - movile de friptură - boi întregi; 
muştar - căruţe doldora; zi minunată - staţi jos - ca la 
dumneavoastră acasă - încântat că vă văd - foarte 
încântat. 

DI. Pickwick se aşeză, precum era rugat, iar d-nii Winkle 

şi Snodgrass se conformară la fel indicaţiilor misteriosului 
lor prieten. DI. Wardle îl privi cu o uimire mută. 

— Domnul Wardle, un prieten al meu, spuse dl. Pickwick. 

— Un prieten al dumneavoastră? Scumpe domn, ce mai 
faci? Prietenul prietenului meu. Dă-mi mâna, domnule! 

Şi străinul apucă mâna d-lui Wardle cu toată căldura unei 
mari şi vechi intimităţi, apoi se retrase vreo doi paşi îndărăt 
ca pentru a-i cuprinde mai bine cu privirea, figura, ţinuta, 
pe urmă îi scutură mâna din nou, cu mai multă căldură 
chiar decât întâia oară. 

— Cum aţi venit aci? întrebă dl. Pickwick cu un zâmbet în 
care bunăvoința se lupta cu surpriza. 

— Venit? replică străinul - am tras la Coroana - hanul 
Coroana din Muggleton - întâlnit o societate - jiletci de 
flanelă - pantaloni albi - sandvişuri cu sardele - rinichi la 
grătar - minunaţi băieţi - admirabili. 

DI. Pickwick cunoştea îndeajuns sistemul stenografic de 
vorbire al străinului spre a deduce din rapida şi trunchiata 
comunicare că, într-un fel sau altul, omul în verde făcuse 
cunoştinţă cu cei din Muggleton şi că, printr-un procedeu al 
său, transformase cunoştinţa într-o strânsă prietenie, 
izbutind să obţină cu uşurinţă o invitaţie. Curiozitatea 
fiindu-i satisfăcută astfel, îşi puse ochelarii şi se pregăti să 
urmărească jocul care începea tocmai. 

Cei din Muggleton avură prima lovitură; şi interesul 
deveni şi mai mare, când dl. Dumkins şi dl. Podder, doi 
dintre cei mai renumiţi jucători ai celui mai distins club, se 
duseră cu rachetele în mână, spre porţile respective. Dl. 
Luffey, cea mai de seamă podoabă a Dingley Dellului, fu 
pus în poziţia să-l atace pe temutul Dumkins, iar dl. 
Struggles fu ales să facă acelaşi oficiu nebiruitului până 
atunci, Podder. Mai mulţi jucători, plasați să „pândească” în 
diferite părţi ale terenului, se aşezară în atitudinea cea mai 
potrivită, sprijinindu-şi mâinile pe genunchi şi încovoindu-se 
foarte mult ca şi cum ar fi vrut să „pună capul la cutie” 

pentru vreun începător al jocului de-a capra. Aşa 
procedează toţi jucătorii clasici şi, în genere, se crede că, în 
orice altă poziţiei, ei n-ar putea să stea cum se cade la 
pândă. 

Arbitrii se aşezară dinapoia porţilor; numărătorii se 
pregătiră să marcheze punctele; se aşternu o tăcere 
deplină. DI. Luffey se retrase câţiva paşi dinapoia porții 
indiferentului Podder şi ţinu câteva secunde mingea în faţa 
ochiului drept. Dumkins aştepta sosirea mingii, cu 
încredere, cu ochii aţintiţi asupra mişcărilor lui Luffey. 

— Atenţie! strigă deodată aruncătorul. 

Mingea zbură din mâna lui, iute şi drept, spre stâlpul din 
centrul porţii. Prudentul Dumkins era în gardă: mingea căzu 
în capătul rachetei şi sări departe, peste capetele 
alergătorilor care se plecaseră în jos, atâta cât s-o lase să 
zboare peste ei. 

— Fuga - fuga - altă minge! Acum, haide, zvârle-o! Sus 
cu ea - opreşte-o - alta - nu - da - nu - zvârle-o, zvârle-o! 

Strigătele acestea urmară loviturii, la sfârşitul căreia cei 
din Muggleton marcaseră două puncte. Nici Podder nu era 
mai prejos în a dobândi lauri cu care să se acopere pe sine 
şi Muggletonul. El bloca mingile îndoielnice, le lăsa pe cele 
rele să treacă, le lua pe cele bune şi le trimitea să zboare în 
toate părţile terenului. Alergătorii erau înfierbântaţi şi 
obosiţi; aruncătorii fură schimbaţi şi aruncară mingile până 
ce le amorţiră braţele. Dar Dumkins şi Podder rămaseră 
neînvinşi. Când un domn mai vârstnic se străduia să 
oprească înaintarea mingii, ea se rostogolea printre 
picioarele lui sau îi luneca printre degete. Când un domn 
subţire încerca s-o prindă, ea îl izbea în nas şi sărea în 
lături, mai năstruşnic, cu o putere sporită, în vreme ce ochii 
domnului subţirel se umpleau de lacrimi, iar trupul îi 
zvâcnea de durere. Când era zvârlită direct în poartă, 
Dumkins ajungea acolo mai înainte, pe scurt, când Dumkins 
prinse mingea din zbor, şi Podder termină jocul, Muggleton 

marcase vreo cincizeci şi patru de puncte, în timp ce 
tabolul echipei Dingley Dell era alb ca şi obrazul ei. 
Avantajul era prea mare ca să fie redobândit. Zadarnic 
impetuosul Luffey şi entuziastul Struggles făcură tot ce 
iscusinţa şi experienţa le putea sugera pentru a recâştiga 
terenul pierdut de Dingley Dell în dispută; zadarnic şi, la 
începutul reprizei finale, Dingley Dell cedă, recunoscând 
superioritatea biruitoare a celor din Muggleton. 

In vremea aceasta, străinul băuse, mâncase şi vorbise 
fără întrerupere. La fiecare lovitură izbutită el îşi exprima 
satisfacția şi aprobarea faţă de jucători în chipul cel mai 
binevoitor şi ocrotitor, desigur spre mulţumirea lor, pe 
când, după fiecare încercare greşită şi după fiecare 
nereuşită de a opri mingea, îşi vărsa paraponul în capul 
blestematului individ, apostrofându-l cu epitete de soiul 
următor: „Ah, nerodul! Hai tu, molâule! — Tontule! — 
Mişelule!” şi aşa mai departe - exclamaţii care păreau să-l 
consacre în opinia celor din jurul său ca pe cel mai excelent 
şi netăgăduit judecător în arta şi misterele nobilului joc de 
cricket. 

— Straşnică partidă! Bine jucată - unele lovituri 
admirabile! spuse străinul când, la sfârşitul jocului, taberele 
se îmbulziră în cort. 

— Dumneata ai jucat vreodată, domnule? i se adresă dl. 
Wardle pe care vorbăria lui îl înveselea mult. 

— Jucat? Cred şi eu că da! De mii de ori - nu aici - în 
Indiile Occidentale - palpitantă chestie - înfierbântată, 
foarte înfierbântată. 

— De bună seamă că e o ocupaţie caldă într-un atare 
climat! observă dl. Pickwick. 

— Caldă? Fierbinte ca para focului - frige - mistuie. Am 
jucat odată un match - o singură poartă - prietenul meu 
colonelul - Sir Thomas Blazo - care face cel mai mare 
număr de puncte. Câştig la sorţi - prima lovitură - ora şapte 
dimineaţa - şase indigeni pândeau mingile - i-am dat 

drumul - m-am ţinut bine - zăpuşeală cumplită - indigenii 
leşină toţi - sunt luaţi - alţi şase îi înlocuiesc - leşină şi ei - 
Blazo aruncă mingea - susţinut de doi indigeni - nu-mi 
puteau veni de hac - a leşinat şi el - a fost dus şi colonelul - 
n-am vrut să cedez - servitor credincios - Quanko Samba - 
ultimul om rămas - soarele foarte fierbinte, rachetele fac 
numai beşici, mingea frigea - cafenie - cinci sute şaptezeci 
de puncte - aproape că nu mai puteam - Quanko îşi adună 
ultimele puteri - şi cu asta basta - am făcut o baie - m-am 
dus la masă. 

— Şi ce a devenit domnul, cum îl cheamă? întrebă un 
domn bătrân. 

— Blazo? 

— Nu, celălalt. 

— Quanko Samba? 

— Da, domnule. 

— Bietul Quanko - nu şi-a mai venit în fire de atunci, a 
jucat pentru mine şi şi-a jucat propria piele - a murit, 
domnule. 

Spunând acestea, străinul îşi îngropă faţa într-o stacană 
cafenie - nu putem afirma precis dacă pentru a-şi ascunde 
emoția ori pentru a-i savura conţinutul. Ştim numai că se 
opri deodată, trase prelung şi adânc aer în piept, şi privi cu 
nelinişte când doi dintre membrii principali ai clubului din 
Dingley Dell se apropiară de dl. Pickwick spunându-i: 

— Vrem, domnule, să luăm parte la o masă modestă la 
Leul Albastru.  Nădăjduim să ne întâlnim acolo cu 
dumneavoastră şi cu prietenii dumneavoastră. 

— Fireşte, spuse dl. Wardle, că printre prietenii noştri îl 
socotim şi pe domnul... 

Se uită la străin. 

— Jingle, răspunse istețul personaj acceptând 
numaidecât propunerea. Jingle - Alfred Jingle, esquire, de 
Nicăieri. Niciun castel. 

— Desigur, îmi va face mare plăcere, încuviință dl. 

Pickwick. 

— Şi mie la fel! exclamă dl. Alfred Jingle, trecându-şi un 
braţ pe după al d-lui Pickwick, celălalt pe după al d-lui 
Wardle, şi şoptind confidenţial la urechea celui dintâi: Ospăţ 
afurisit de bun! Rece, dar straşnic! Am dat o raită prin 
încăpere azi dimineaţă - păsări şi plăcinte, şi toate celea - 
admirabili băieţi - pe deasupra bine crescuţi - foarte bine 
crescuţi. 

Deoarece nu mai era nevoie de punerea la punct a altor 
pregătiri, societatea se împrăştie în oraş, în grupuri mici de 
câte doi sau trei; peste un sfert de oră se aflau cu toţii în 
marea sală a hanului Leu/ Albastru din Muggleton - dl. 
Dumkins îndeplinind funcțiunea de preşedinte, iar dl. Luffey 
oficiind-o pe aceea de vice. 

Se auzea o vorbărie imensă, zornăit de cuțite, furculiţe şi 
farfurii; trei chelneri cu capete grăsune alergau de colo 
până colo, belşugul de bucate se mistuia de pe masă cât ai 
clipi din ochi; hazliul domn Jingle se ospăta cât cel puţin 
şase oameni obişnuiţi. După ce se îndestulă toată lumea, 
faţa de masă fu ridicată, sticlele, paharele şi desertul fură 
aduse şi chelnerii se retraseră pentru a „curăţa” sau, cu 
alte cuvinte, pentru a-şi însuşi spre folosinţa şi desfătarea 
lor toate rămăşiţele bune de mâncat şi băut pe care 
izbutiseră să le pună deoparte. 

În mijlocul gălăgiei neîntrerupte a celor care vorbeau şi 
se înveseleau, stătea foarte calm un omuleţ umflat în pene, 
cu aerul a toate ştiutor; privea în juru-i când lâncezeau 
discuţiile ca şi cum ar fi avut de gând să trântească o vorbă 
plină de greutate şi, din timp în timp, cu o demnitate de 
negrăit, tuşa scurt: În cele din urmă, într-o clipă de relativă 
linişte, omuleţul strigă eu voce puternică, solemnă: 

— Domnule Luffey! 

Toată lumea păstră o tăcere adâncă, în vreme ce 
persoana numită răspunse: 

— Da, domnule. 

— Doresc să vă adresez câteva cuvinte, domnule, dacă 
rugaţi stăruitor adunarea să-şi umple paharele. 

DI. Jingle exclamă cu ton protector: „S-auzim, s-auzim!”; 
repetară cuvintele lui şi ceilalţi; după ce paharele se 
umplură, vicepreşedintele glăsui plin de gravitate, într-o 
atitudine de adâncă luare aminte: 

— Domnule Staple, aveţi cuvântul. 

— Domnule! spuse omuleţul ridicându-se. Doresc să vă 
adresez ceea ce am de spus, dumneavoastră şi nu 
vrednicului nostru preşedinte, fiindcă vrednicul nostru 
preşedinte este întrucâtva - pot spune în mare parte - 
subiectul a ceea ce am de spus, sau, pot spune, de... de... 

— De demonstrat, sugeră dl. Jingle. 

— Da, de demonstrat, reluă omuleţul; mulțumesc 
onorabilului meu prieten, dacă-mi va da voie să-l numesc 
astfel (patru exclamaţii „s-auzim” şi un „desigur” al 
domnului Jingle) pentru sugestie. Domnule, eu sunt un 
cetăţean din Dell, din Dingley Dell. (Aplauze.) Nu pot 
revendica onoarea de a face parte din populaţia 
Muggletonului, nici domnule, voi mărturisi sincer, nu 
râvnesc la această onoare şi vă voi spune de ce, domnule 
(s-auzim); voi fi gata să acord Muggletonului toate acele 
onoruri şi distincţiuni, pe care cu bună dreptate le poate 
cere - ele sunt prea numeroase şi prea bine cunoscute 
pentru a face dovada lor sau a le recapitula. Dar, domnule, 
în timp ce noi ne reamintim că Muggletonul a dat naştere 
unui Dumkins şi unui Podder, să nu uităm niciodată că 
Dingley Dell-ul se poate făli cu un Luffey şi un Struggles. 
(Aplauze tumultoase.) Să nu se considere că doresc a 
defăima meritele gentlemenilor pe oare i-am numit în 
primul rând. Domnule, invidiez cu această ocazie noblețea 
sentimentelor lor. (Aplauze.) Oricine mă ascultă, cunoaşte, 
cred, răspunsul dat împăratului Alexandru de un individ 
care, ca să folosesc o expresie comună, „huzurea” într-un 
butoi. Dacă nu eram Diogene, spusese el, aş fi vrut să fiu 

Alexandru. Mi-i pot închipui pe aceşti domni spunând: 
„Dacă nu eram Dumkins, aş fi vrut să fiu Luffey; dacă nu 
eram Podder, aş fi vrut să fiu Struggles”. (Entuziasm.) Dar, 
domnilor din Muggleton, numai în ce priveşte mingea stau 
oare în frunte compatrioţii dumneavoastră? Nu aţi auzit 
niciodată de Dumkins şi de energia sa? Nu aţi fost până 
acum învăţaţi să asociaţi numele de Podder cu buna- 
cuviinţă? (Aplauze îndelungate.) Nu vi s-a întâmplat 
niciodată, luptând pentru drepturile dumneavoastră, pentru 
libertăţile dumneavoastră, pentru privilegiile 
dumneavoastră, să vă cuprindă măcar o clipă îndoiala şi 
deznădejdea? Şi când erati, astfel, descurajaţi, numele lui 
Dumkins nu a aprins din nou în pieptul dumneavoastră 
focul care se stinsese; şi oare nu un singur cuvânt al 
acestui om l-a aprins din nou aşa de luminos de parcă 
niciodată nu se stinsese? (Aplauze furtunoase.) Domnilor, 
vă rog să încununaţi cu o falnică aureolă de aplauze 
entuziaste numele unite ale lui Dumkins şi Podder! 

Aici omuleţul se opri, iar lumea prezentă se dezlănţui 
într-un iureş de strigăte, de izbituri în masă, care dură, cu 
scurte întreruperi, toată seara. Fură închinate alte toasturi. 
DI. Luffey şi dl. Stuggles, dl. Pickwick şi dl. Jingle deveniră 
pe rând subiectul unor elogii fără pereche; şi fiecare, la 
momentul cuvenit, mulţumi pentru onoarea ce i se făcea. 

Entuziaşti cum suntem pentru cauza nobilă, căreia ne-am 
devotat, am încerca o senzaţie de nedescrisă mândrie şi 
am avea conştiinţa că am făcut ceva pentru a merita 
nemurirea de care deocamdată suntem lipsiţi, dacă am 
izbuti să dăm înflăcăraţilor noştri cititori o cât de palidă idee 
despre aceste cuvântări. Ca de obicei dl. Snodgrass luă o 
sumedenie de note care, fără îndoială, ar fi prezentat cea 
mai folositoare şi importantă informaţie, dacă elocvenţa 
arzătoare a cuvintelor sau ameţitoarea influenţă a vinului n- 
ar fi pricinuit extrema şovăire a mâinii gentlemanului, 
făcându-i scrisul aproape de neînțeles, şi stilul tot aşa. 

Graţie unei cercetări stăruitoare, am izbutit să lămurim 
câteva trăsături având o slabă asemănare cu numele 
vorbitorilor şi putem distinge de asemenea începutul unui 
cântec (probabil cântat de dl. Jingle) în care cuvintele 
„punch”, „scânteietor” „rubin”, „luminos” şi „vin” sunt 
repetate la scurte intervale. Ni se pare de asemenea că 
putem descifra la sfârşitul acestor note câteva litere care ar 
vrea să spună: „oase frânte”; şi apoi cuvintele „frig”, 
„afară” confirmă presupunerea; dar cum orice ipoteze pe 
care le-am putea construi cu ele ar rămâne simple 
presupuneri, nu suntem dispuşi să ne dedăm nici unui fel 
de speculaţii. 

De aceea, ne vom înapoia la dl. Tupman, adăugând doar 
că, puţine minute înainte de ora douăsprezece noaptea, 
somităţile reunite din Dingley Dell şi Muggleton au fost 
auzite cântând cu mare însufleţire şi gravitate frumosul şi 
pateticul cântec naţional: 


Noi ne-om întoarce doar mâine dimineață, 
Noi ne-om întoarce doar mâine dimineață, 
Noi ne-om întoarce doar mâine dimineață, 
Când zorii zilei vor răsări.!$ 


16 Refrenul unui cântec bahic (n. tr.). 

CAPITOLUL VIII 


Care dovedeşte în chip temeinic că drumul adevăratei iubiri nu e 
o cale ferată. 


Liniştea şi izolarea Dingley Dellului, prezenţa atâtor 
persoane de sex frumos, bunăvoință şi grija ce ele i-o 
arătau, totul era prielnic creşterii şi dezvoltării unor 
sentimente gingaşe pe care natura le sădise adânc în inima 
d-lui Tracy Tupman şi care păreau sortite acum să se 
concentreze asupra unui obiect plăcut. Tinerele domnişoare 
erau drăguţe, manierele lor, îmbietoare, caracterul, fără 
niciun cusur; însă, în înfăţişarea mătuşii domnişoare era o 
demnitate, un „nu-mă-atinge” în mers, o măreție în priviri, 
însuşiri la care celelalte fiinţe, dată fiind vârsta lor, nu 
puteau nici măcar să râvnească, şi care o deosebeau de 
orice altă femeie asupra căreia privirile d-lui Tupman se vor 
fi oprit vreodată. Desigur că ele erau întrucâtva înrudite 
prin firea lor, că aveau sufleteşte o anume asemănare, 
ceva simpatic şi tăinuit în sentimentele lor. Numele ei fu cel 
dintâi care scăpă de pe buzele d-lui Tupman când zăcea 
rănit în iarbă; şi râsul ei isteric fu cel dintâi sunet care îi izbi 
urechea, când fu adus acasă. Dar neliniştea se ivise oare 
dintr-o sensibilitate prietenoasă şi feminină pe care în orice 
caz nu şi-ar fi putut-o stăpâni; sau fusese zămislită de un 
simţământ mai arzător şi mai pasionat, pe care numai el, 
dintre toţi muritorii, îl putea trezi? Acestea erau îndoielile 
care chinuiau cugetul d-lui Tupman în vreme ce zăcea 

lungit pe divan; acestea erau îndoielile pe care el se hotări 
să le rezolve îndată şi pentru totdeauna. 

Asfinţise. Isabella şi Emily ieşiseră la plimbare cu dl. 
Trundle; bătrâna doamnă surdă adormise în jilţ; grăsunul 
sforăia tărăgănat şi monoton la bucătărie; servitoarele 
vesele tălălăiau în faţa uşii de serviciu, bucurându-se de 
farmecul serii şi de hârjoana cu blândele animale din 
bătătura fermei; aci stătea şi perechea care ne interesează 
pe noi, nestingherită de nimeni, nesinchisindu-se de cei din 
jur, doar ea cu visurile ei. Stătea ca o pereche de mănuşi de 
piele păturite cu grijă şi bine strânse una într-alta. 

— Am uitat florile mele, spuse domnişoara mătuşică. 

— Stropeşte-le acum, replică dl. Tupman cu accent 
convingător. 

— Ai să răceşti în răcoarea serii, stărui plină de căldură d- 
ra Rachel. 

— Nu, nu, exclamă dl. Tupman, ridicându-se; îmi va face 
bine. Lasă-mă să te însoțesc! 

Domnişoara se opri să potrivească eşarfa în care era 
aşezat braţul stâng al tinerelului şi, apucându-l de braţul 
drept, îl duse în grădină. 

La capătul mai depărtat al grădinii se vedea o boltă de 
caprifoi, iasomie şi plante agăţătoare - unul dintre acele 
locuri plăcute şi retrase, pe care oamenii buni le ridică 
pentru mulţumirea păianjenilor. 

Domnişoara mătuşică luă o stropitoare mare, aflată într- 
un colţ, şi se pregătea să iasă de sub boschet. DI. Tupman 
o reţinu şi o trase pe-un scaun lângă el. 

— Domnişoară Wardle, îi spuse. 

Domnişoara mătuşică tremura, astfel că pietricelele care, 
întâmplător, ajunseseră în stropitoare, zăngăneau ca o 
jucărioară de copil. 

— Domnişoară Wardle, spuse dl. Tupman, eşti un înger. 

— Domnule Tupman! exclamă Rachel înroşindu-se ca 
stropitoarea pe care o ţinea. 

— Da, urmă înflăcăratul pickwickian, o ştiu prea bine. 

— Se spune că toate femeile sunt îngeri, murmură cu ton 
Zglobiu Rachel. 

— Dar ce-ai putea să fii? Cu ce aş putea să te asemăn, 
fără să greşesc? replică dl. Tupman. Unde s-a mai văzut o 
femeie care să fie ca dumneata? Unde aş putea nădăjdui să 
găsesc o atât de rară îmbinare de superioritate şi 
frumuseţe? Unde aş mai putea s-o caut... Oh! 

DI. Tupman se opri şi strânse mâna care ţinea mânerul 
fericitei stropitori. 

Domnişoara întoarse capul într-o parte. 

— Bărbaţii sunt atât de amăgitori... şopti ea. 

— Aşa e, aşa e! exclamă dl. Tupman; însă nu toţi 
bărbaţii. Există cel puţin o făptură care nu poate să se 
schimbe niciodată, o făptură care ar fi încântată să-şi 
închine toată viaţa pe altarul fericirii dumitale, care trăieşte 
numai de dragul ochilor dumitale, care nu respiră decât 
prin zâmbetul dumitale, care îndură numai pentru 
dumneata povara grea a vieţii. 

— S-ar putea găsi oare o asemenea fiinţă? întrebă 
domnişoara. 

— Da, s-a şi găsit! o întrerupse înflăcăratul domn 
Tupman. S-a găsit! e aici, domnişoară Wardle! 

Şi, mai înainte ca ea să-i poată ghici intenţiile, dl. 
Tupman căzu în genunchi la picioarele ei. 

— Domnule Tupman, ridică-te! spuse Rachel. 

— Niciodată! îi răspunse el curajos. O, Rachel! 

Apucă mâna ei nemişcată şi, când o apăsă pe buze, 
stropitoarea căzu. 

— O, Rachel, spune-mi că mă iubeşti! 

— Domnule Tupman, zise domnişoara mătuşică întorcând 
capul, mi-e greu să pronunţ cuvintele acestea; dar... nu-mi 
eşti cu totul indiferent. 

De îndată ce auzi această mărturisire, dl. Tupman lăsă 
drum liber simţămintelor sale înflăcărate şi făcu şi ceea ce 

după câte ştim (căci noi suntem prea puţin familiarizați cu 
astfel de lucruri) oamenii fac totdeauna în atari împrejurări. 
Sări în picioare şi, aruncându-şi braţele în jurul gâtului 
mătuşichii, îi acoperi buzele cu sărutări numeroase; după 
ce arătă cuvenita împotrivire, ea le primi cu atâta supunere 
că nu s-ar putea spune câte i-ar mai fi dăruit dl. Tupman, 
dacă domnişoara mătuşică nu ar fi tresărit deodată, fără a 
se preface câtuşi de puţin, şi nu ar fi strigat cu înfricoşare în 
glas: 

— Domnule Tupman, ne-a văzut cineva! Suntem 
descoperiţi! 

DI. Tupman privi în juru-i. Grăsunul stătea absolut 
nemişcat, fixând boschetul cu ochii lui mari şi rotunzi, dar 
cu o figură aşa de lipsită de expresie încât cel mai dibaci 
fizionomist n-ar fi putut descoperi uimirea, curiozitatea, sau 
orice altă pasiune cunoscută care zbuciumă inima 
omenească. Dl. Tupman se uită ţintă la grăsun, şi grăsunul 
îl aţinti pe el; şi, cu cât dl. Tupman privea mai mult 
înfăţişarea complet ştearsă a grăsunului, cu atâta devenea 
mai încredinţat că grăsunul sau nu ştia, sau nu înţelesese 
nimic din ce se petrecuse mai înainte. Stăpânit de această 
impresie, spuse cu tărie: 

— Ce cauţi aici, domnule? 

— Masa e gata, domnule, răspunse grăsunul fără 
întârziere. 

— Ai sosit chiar acum, domnule? îl întrebă dl. Tupman 
aruncându-i o privire sfredelitoare. 

— Chiar acum, răspunse dolofanul. 

DI. Tupman îl privi din nou cu multă asprime; dar celălalt 
nici nu clipi din ochi; şi pe chipul lui nu se arătă nicio 
încreţitură. 

Sec E 


8., Grăsunul... ” — Phiz, iunie 1836 

DI. Tupman luă braţul mătuşichii şi se îndreptă spre casă; 
grăsunul îi urmă. 

— Nu ştie nimic, şopti el. 

— Nimic, spuse domnişoara mătuşică. 

Auziră dinapoia lor un fel de chicotit. DI. Tupman se 
întoarse repede. Nu; nu putuse chicoti dolofanul; nu se 
desluşea pe figura lui nici cea mai mică rază de veselie, 
nimic altceva decât un aer de lăcomie. 

— Desigur c-a dormit zdravăn, şuşoti dl. Tupman. 

— Nici nu mă îndoiesc, răspunse domnişoara mătuşică. 

Şi se porniră amândoi să râdă cu poftă. 

DI. Tupman se înşela. O dată în viaţa sa grăsunul nu 
adormise zdravăn. Fusese treaz de-a binelea şi văzuse tot 
ce se petrecuse. 

Masa decurse fără ca cineva să se străduiască a însufleţi 
conversaţia. Bătrâna doamnă plecase la culcare; Isabella 
Wardle se  devotase exclusiv d-lui Trundle; atenţiile 
mătuşichii erau rezervate d-lui Tupman; iar gândurile 
Emilyei păreau să rătăcească departe; poate că-l însoțeau 
pe dl. Snodgrass care lipsea. 

Bătură orele unsprezece, douăsprezece, unu, şi domnii 
absenţi nu mai soseau. Pe toate figurile se citea 
consternarea. Nu cumva căzuseră într-o capcană şi 
fuseseră jefuiţi? Nu era oare cazul să fie trimişi oameni cu 
felinare în toate direcţiile pe unde se putea presupune că ar 
fi apucat spre casă? Atenţiune! Uite-i. De ce-aţi zăbovit 
atâta? Se aude şi-un glas străin! Al cui o fi? Cei de faţă se 
îmbulziră în bucătărie unde hoinarii se aciuaseră; şi se 
lămuriră pe dată. 

Cu mâinile în buzunare şi cu pălăria trasă complet pe 
ochiul stâng, dl. Pickwick stătea rezemat de bufet, 
clătinându-şi capul de la dreapta la stânga şi împrăştiind 
întruna, fără vreun motiv temeinic sau pretext, cele mai 
blânde şi mai binevoitoare surâsuri; bătrânul Wardle, al 

cărui chip era tare învăpăiat, strângea mâna unui domn 
străin, bolborosind mărturisiri de prietenie veşnică; dl. 
Winkle, sprijinindu-se de orologiul care se întorcea o dată la 
opt zile, dorea cu glas stins să se aleagă praful din oricare 
dintre membrii familiei ce-i va spune că ar fi bine să 
meargă la culcare; iar dl. Snodgrass se prăbuşise pe-un 
scaun, având întipărită pe chip expresia celei mai decăzute 
şi deznădăjduite păcătoşenii pe care mintea omenească şi- 
ar putea-o imagina. 

9. „Wardle şi prietenii săi” - Phiz, iunie 1836 

— S-a întâmplat ceva? întrebară cele trei doamne. 

— Nu-i nimic, răspunse dl. Pickwick. S-suntem... t-teferi. 
Ascultă, Wardle, s-suntem t-teferi, nu e aşa? 

— Oar-recum, replică amfitrionul vesel. D-da, dragele 
mele, ăsta-i p-prietenul meu, domnul Jingle, p-prie-tenul 
domnului Pickwick; d-domnul Jingle a venit p-pentru o s- 
scurtă vizită. 

— Domnule, i s-a întâmplat ceva domnului Snodgrass? 
întrebă Emily foarte neliniştită. 

— Nimic, doamnă, răspunse străinul. Ospăţul la cricket; 
straşnică societate; cântece admirabile; Porto vechi; vin de 
Bordeaux bun; foarte bun. Vinul, doamnă, vinul. 

— Nu era vinul, gângavi dl. Snodgrass cu o voce dogită. 
Era somonul. (Într-un fel sau altul, niciodată în astfel de 
împrejurări nu e vinul.) 

— N-ar fi mai bine, doamnă, ca domnii să meargă la 
culcare? întrebă Emma. Ar putea să-i urce doi argaţi. 

— Nu vreau să merg la culcare! spuse cu tărie dl. Winkle. 

— Nu există argat care să mă ducă pe mine! spuse 
cutezător dl. Pickwick şi continuă să surâdă ca mai înainte. 

— Uraa! îngăimă stins dl. Winkle. 

— Uraa! repetă dl. Pickwick, luându-şi pălăria, izbind-o de 
podea, şi zvârlind ca un smintit ochelarii în mijlocul 
bucătăriei. 

Isprava sa hazlie îl făcu să râdă cu hohotiri puternice. 

— Să-mi ad-ducă altă sticlă! strigă dl. Winkle, începând 
pe un ton foarte tare şi sfârşind pe-un ton foarte scăzut. 

Capul îi căzu în piept;  bombănind hotărârea 
neînduplecată de a nu se duce la culcare şi regretul 
sângeros că în dimineaţa aceea nu-l „dăduse gata pe 
bătrânul Tupman”, adormi buştean. |n starea aceasta îl 
purtară în odaia lui doi vlăjgani tineri, sub supravegherea 
personală a grăsunului în a cărui grijă, puţin mai târziu, dl. 
Snodgrass îşi încredința propria sa persoană. Dl. Pickwick 

acceptă braţul d-lui Tupman, şi dispăru liniştit, zâmbind mai 
mult decât oricând; şi dl. Wardle, după ce îşi luă de la 
întreaga sa familie un rămas bun atât de călduros, de parcă 
ar fi fost condamnat la o execuţie imediată, acordă d-lui 
Trundle onoarea de a-l ajuta să urce treptele, silindu-se 
zadarnic să păstreze un aer foarte solemn şi demn. 

— Ce scenă scandaloasă! spuse domnişoara mătuşică. 

— Dezgustătoare! exclamară cele două domnişoare. 

— Îngrozitoare - îngrozitoare! spuse Jingle cu o mină 
foarte gravă; el o luase înaintea tuturor tovarăşilor săi cu 
cel puţin o sticlă şi jumătate. Oribil spectacol; foarte oribil! 

— Simpatic om!  şopti domnişoara mătuşică d-lui 
Tupman. 

— Şi pe deasupra chipeş, murmură Emily Wardle. 

— O, desigur! observă domnişoara mătuşică. 

DI. Tupman îşi aminti de văduvioara din Rochester; şi se 
simţi tulburat. Jumătatea de oră de conversaţie care urmă, 
nu fu în stare să-i liniştească zbuciumul. Musafirul cel nou 
era foarte vorbăreţ şi numărul anecdotelor sale putea fi 
întrecut doar de marea sa politeţă. DI. Tupman simţi că, pe 
măsură ce popularitatea lui Jingle creştea, el (Tupman) se 
pierdea tot mai mult în umbră. Râsul îi era silit, voioşia 
prefăcută; şi când, la urmă, îşi băgă între perne tâmplele 
care-l dureau, se gândi cu o voluptate deosebită la 
satisfacția pe care ar fi putut s-o aibă înăbuşind în 
momentul acela capul lui Jingle între pătură şi saltea. 

Neobositul străin se sculă a doua zi devreme şi, deşi 
tovarăşii săi întârziau în pat, covârşiţi de desfrânările nopţii, 
el se strădui cu mare succes să înveselească dejunul. 
Sforţările lui fură aşa de norocoase că însăşi bătrâna 
doamnă surdă ceru să i se repete, prin cornetul ei, două 
sau trei dintre cele mai bune glume ale lui Jingle, şi avu 
chiar bunăvoința de a face mătuşichii observaţia că „el” 
(adică Jingle) era un „ştrengar împieliţat'” - părere pe care 
toate rudele care se aflau atunci de fată o împărtăşeau pe 

deplin. 

În dimineţile frumoase de vară, bătrâna doamnă obişnuia 
să meargă chiar sub boschetul unde dl. Tupman se dăduse 
de gol; se ducea acolo în felul următor: mai întâi, grăsunul 
lua de pe un cuier de la uşa dormitorului bătrânei doamne o 
bonetă strâmtă, neagră, de satin, un şal călduros de 
bumbac şi un baston gros cu mâner mare; potrivindu-şi 
bine boneta şi şalul, bătrâna doamnă se sprijinea cu o 
mână în baston, cu alta de umărul grăsunului, şi mergea 
încetişor spre boschet, unde grăsunul o lăsa, timp de o 
jumătate de oră, să se bucure de prospeţimea aerului, după 
care se înapoia şi o însoțea iarăşi spre casă. 

Bătrâna doamnă era foarte precisă, şi ţinea la tabieturile 
ei; şi cum, de trei veri la rând, ceremonia se îndeplinea fără 
cea mai uşoară abatere de la regulile stabilite, nu mică fu, 
în dimineaţa cu pricina, mirarea ei văzând că grăsunul, în 
loc să se depărteze de boschet, da târcoale, privea atent în 
juru-i şi se întoarse spre ea, tiptil, cu aerul cel mai 
misterios. 

Bătrâna doamnă era fricoasă - aşa sunt cele mai multe 
doamne bătrâne - şi prima ei impresie fu aceea că grăsunul 
urzea cine ştie ce nelegiuire, ca să pună mâna pe puţinii 
bani pe care îi avea la dânsa. Ar fi vrut să tipe după ajutor, 
dar vârsta şi infirmitatea o lipsiseră demult de puterea de a 
striga; de aceea îi urmărea mişcările cu o senzaţie de 
groază profundă care nu scăzu câtuşi de puţin când el veni 
întins şi-i strigă în ureche cu o voce agitată care ei îi păru 
amenințătoare: 

— Doamnă! 

Dar întâmplarea făcu atunci ca dl. Jingle să se plimbe prin 
grădină, chiar în preajma boschetului. Auzi şi el strigătul: 
„Doamnă”, şi se opri să asculte. Trei motive îl îndemnau să 
procedeze astfel. Primul, nu avea nicio treabă, şi era curios; 
al doilea, nu avea niciun fel de scrupul; al treilea şi ultimul, 
îl tăinuiau tufele înflorite, încât nu putea să-l vadă cineva. 

Stătu locului, deci, şi trase cu urechea. 

— Doamnă! strigă grăsunul. 

— Ei, ce e, Joe? întrebă bătrâna doamnă, tremurând ca 
varga. Nici vorbă, Joe, că am fost totdeauna o stăpână bună 
cu tine. Ne-am purtat totdeauna foarte bine cu tine. N-ai 
avut niciodată prea multă treabă de făcut; şi totdeauna ai 
căpătat mâncare îndeajuns. 

Ultimele cuvinte erau un apel la simţămintele cele mai 
gingaşe ale grăsunului care părea mişcat când răspunse 
tare: 

— Căpătat. 

— Atunci, ce vrei să faci? îl întrebă bătrâna doamnă, 
recăpătând curaj. 

— Vreau să vi se facă părul măciucă! îi răspunse flăcăul. 

Modul acesta de-a arăta cuiva recunoştinţă părea cât se 
poate de crud; şi deoarece bătrâna doamnă nu prea 
înţelegea bine cum va dobândi el rezultatul pe care-l 
urmărea, groaza o cuprinse din nou. 

— Ce credeţi c-am văzut taman sub boschetul ăsta, 
aseară? o întrebă flăcăul. 

— Doamne fereşte, ce?! exclamă bătrâna doamnă, 
înfricoşată de aerul solemn al flăcăului dolofan. 

— Pe domnul ăl străin, ăl cu braţul lovit, pupând-o de zor 
şi strângând-o în braţe... 

— Pe cine, Joe? Pe vreo servitoare, nădăjduiesc. 

— Mai rău decât aşa! răcni flăcăul în urechea bătrânei 
doamne. 

— Nu cumva pe vreuna dintre nepoatele mele? 

— Mai rău decât aşa! 

— Mai rău decât aşa, Joe? spuse bătrâna doamnă care 
socotise că eventualitatea din urmă ar fi fost cea mai mare 
dintre  blestemăţiile omeneşti. Cine era, Joe? Vreau 
neapărat să ştiu. 

Grăsunul privi iscoditor în juru-i şi, după ce mântui 
cercetarea, strigă în urechea bătrânei doamne: 

— Pe miss Rachel! 

— Ce?! exclamă cu voce ascuţită bătrâna doamnă. 
Vorbeşte mai tare! 

— Pe miss Rachel! urlă băiatul. 

— Pe fiica mea? 

Grăsunul dădea mereu din cap, în semn de încuviinţare, 
şi, din cauza mişcărilor pe care le făcea, obrajii lui dolofani 
tremurau ca piftia. 

— Şi ea l-a lăsat?! exclamă bătrâna doamnă. 

Un rânjet se furişă pe faţa dolofanului când spuse: 

— Am văzut-o cum l-a pupat şi ea. 

Dacă, din ascunzătoarea sa, dl. Jingle ar fi putut să vadă 
expresia pe care o căpătase chipul bătrânei doamne la 
auzul acestei veşti, poate că un hohot năprasnic de râs i-ar 
fi trădat prezenţa lângă umbrar. El asculta cu luare aminte. 
li ajungeau la ureche frânturi de fraze furioase: „Fără 
îngăduinţa mea!” - „La vârsta ei!” - „Nefericită bătrână ce 
sunt!” - „Putea să aştepte până muream!” şi aşa mai 
departe; pe urmă, auzi pietrişul scrâşnind sub tălpile 
grăsunului care se depărta lăsând-o pe bătrâna doamnă 
singură. 

A fost o potrivire deosebită poate, dar fapt e că, la cinci 
minute după ce sosise aseară la conac, dl. Jingle îşi 
propusese să asedieze fără întârziere inima bătrânei 
domnişoare. El avea un spirit de observaţie destul de 
ascuţit, ca să bage de seamă că gesturile lui degajate nu 
displăceau deloc frumosului obiect al atacurilor sale şi avea 
mai mult decât bănuiala că ea poseda bunul cel mai 
necesar, adică o mică independenţă materială. Necesitatea 
categorică de a-l sili pe rival să-şi ia într-un fel sau altul 
tălpăşiţa, îl fulgeră subit, astfel că se hotărî fără întârziere 
la anume măsuri în această privinţă. Fielding ne spune că 
bărbatul e foc, femeia câlţi, şi că prinţul întunericului îl 
aprinde. Dl. Jingle ştia că tinerii sunt pentru mătuşile 
domnişoare asemenea fitilului pentru praful de puşcă; şi îşi 


155 


propusese să încerce de îndată efectul unei explozii. 

Năpădit de gânduri în legătură cu această importantă 
hotărâre, se strecură din tainiţa sa şi, ocrotit de tufişurile 
amintite, se apropie de casă. Norocul părea dispus să-i 
înlesnească planurile. DI. Tupman şi ceilalţi domni părăseau 
grădina printr-o poartă lăturalnică, în clipa când el se- 
apropie; ştia că tinerele domnişoare ieşiseră împreună, 
curând după dejun. Terenul era liber. 

Uşa salonului era întredeschisă. Furişă o privire înăuntru. 
Domnişoara mătuşică împletea. El tuşi; ea ridică ochii şi 
zâmbi. În felul de a fi al d-lui Jingle şovăiala n-avea ce 
căuta. Duse tainic degetul la buze, păşi în încăpere şi 
închise uşa. 

— Miss Wardle, spuse dl. Jingle cu o seriozitate prefăcută, 
iertaţi-mi amestecul; cunoştinţă scurtă; nu e timp de 
ceremonie; totul descoperit. 

— Domnule! zise domnişoara mătuşică întrucâtva uimită 
de neaşteptata apariţie şi întrucâtva îndoindu-se că dl. 
Jingle era în toate minţile. 

— Tăcere! spuse dl. Jingle cu un şoptit teatral. Băiatul 
rotofei - mutra ca o găluşcă - ochi rotunzi - ticălos! 

Clătină din cap cu înţeles, în timp ce domnişoara 
mătuşică tremura de nelinişte. 

— Îmi închipui că vă gândiţi la Joseph, domnule, spuse 
domnişoara făcând sforţarea de a părea calmă. 

— Da, doamnă - afurisit Joe ăsta - câine trădător, Joe! — 
a spus bătrânei doamne - bătrâna doamnă furioasă - 
înverşunată - turbează - umbrar - Tupman - sărutări şi 
îmbrăţişări - multe - oh, doamnă, oh! 

— Domnule Jingle, strigă domnişoara mătuşică, dacă aţi 
venit aci, domnule, să mă insultaţi... 

— Câtuşi de puţin - nicidecum, spuse netulburatul domn 
Jingle - auzit întâmplător istoria - venit să vă apăr de 
pericol - ofer serviciile mele - preîntâmpin tărăboiul. Nu-i 
nimic - socotiți asta o insultă - părăsesc camera... 

Şi se răsuci pe călcâie ca pentru a înfăptui ameninţarea. 

— Ce mă fac?! exclamă biata fată izbucnind în lacrimi. 
Fratele meu va fi furios! 

— Fireşte că va fi, spuse dl. Jingle făcând o pauză, 
scandalizat. 

— O, domnule Jingle, ce să-i spun?! exclamă domnişoara 
mătuşică după alt potop de lacrimi disperate. 

— Spuneţi că a visat, replică dl. Jingle rece. 

O rază de mângâiere lumină mintea mătuşichii auzindu-i 
sugestia. Dl. Jingle o observă şi merse mai departe, folosind 
prilejul: 

— Eh! Eh! nimic mai uşor - un mişel - femeie drăguță - 
băiatul rotofei biciuit - dumneavoastră veţi fi crezută - 
afacerea terminată - totul în ordine. 

Fie că probabilitatea de a scăpa de urmările buclucaşei 
descoperiri încânta sentimentele mătuşichii, fie că auzindu- 
se numită „femeie drăguță” îşi simţea  îndulcită 
amărăciunea supărării, ea roşi uşor şi îndreptă spre dl. 
Jingle privirea-i recunoscătoare. 

Făţarnicul domn oftă adânc, îşi aţinti câteva minute ochii 
asupra chipului mătuşichii, o privi melodramatic, şi 
numaidecât îi întoarse în altă parte. 

— Păreţi nefericit, domnule Jingle, rosti domnişoara cu 
glas tânguitor. Imi daţi voie să-mi exprim recunoştinţa 
pentru binevoitoarea dumneavoastră intervenţie 
întrebându-vă care e cauza supărărilor ce aveţi spre a 
căuta, dacă e cu putinţă, să le alin? 

— Oh! exclamă dl. Jingle tresărind din nou. Să le alinaţi - 
să  alinaţi nefericirea mea, în timp ce iubirea 
dumneavoastră e acordată unui om nepăsător, ingrat - care 
chiar acum se gândeşte la un plan de a captiva nepoata 
fiinţei care... Dar nu: îmi e prieten; şi nu vreau să-i dezvălui 
viciile. Domnişoară Wardle! Adio! 

După acest discurs, cel mai închegat din câte rostise 
vreodată, dl. Jingle îşi apăsă pe ochi rămăşiţa de batistă 

despre care am mai vorbit şi se îndreptă spre uşă. 

— Staţi, domnule Jingle, spuse cu tărie domnişoara 
mătuşică. Aţi făcut aluzie la dl. Tupman. Explicaţi-vă! 

— Niciodată! exclamă Jingle cu aer profesional (adică 
teatral). Niciodată! 

Şi, ca să arate că nu voia să fie întrebat mai mult, trase 
un scaun chiar lângă acela al mătuşichii şi se aşeză. 

— Domnule Jingle, spuse mătuşica, vă rog fierbinte, vă 
implor, dacă există vreun mister groaznic în legătură cu dl. 
Tupman, destăinuiţi-l. 

— AŞ putea, glăsui dl. Jingle aţintindu-şi ochii pe chipul 
mătuşichii, aş putea să văd - fermecătoare fiinţă - jertfită 
pe altar - nemiloasă zgârcenie! Păru că mai luptă câteva 
secunde cu tot felul de emoţii care nu se împăcau între ele, 
şi apoi spuse cu voce înceată şi profundă: Tupman vrea 
numai banii dumneavoastră. 

— Mizerabilul! exclamă ea cu o indignare energică. 
(Bănuielile d-lui Jingle erau întemeiate. Ea avea bani.) 

— Mai mult decât atât, spuse Jingle, iubeşte pe alta. 

— Pe alta? strigă fata. Pe cine? 

— Fetişcană - ochi negri - nepoata Emily. 

Urmă o pauză. 

Dacă exista în lumea largă o fiinţă împotriva căreia 
domnişoara mătuşică ar fi putut să simtă o gelozie 
ucigătoare, adânc înrădăcinată, aceasta era tocmai 
nepoata sa Emily. Sângele îi năpădi faţa şi gâtul; zvâcni din 
cap în tăcere, cu aer de nespus dispreţ. In cele din urmă, 
muşcându-şi buzele subţiri şi avântându-şi pieptul, zise: 

— Nu se poate. Nu vreau să cred. 

— Pândiţi-l, spuse Jingle. 

— Am s-o fac! rosti mătuşica. 

— Urmăriţi-i privirile. 

— Am s-o fac! 

— Şuşotirile lui. 

— Am s-o fac! 

— Se va aşeza la masă lângă ea. 

— Să se aşeze! 

— li va face ochi dulci. 

— Să-i facă! 

— Îi va da toată atenţia. 

— Să-i dea! 

— Şi nu se va uita la dumneavoastră. 

— Să nu se uite /a mine? strigă domnişoara mătuşică, el 
să nu se uite /a mine? Va fi în stare să facă asta? 

Şi tremura de furie şi deznădejde. 

— Vreţi să vă convingeţi singură? întrebă Jingle. 

— Vreau. 

— Veţi da dovadă de caracter? 

— Voi da! 

— Nu-l veţi mai lua apoi? 

— Niciodată! 

— Veţi alege pe altul? 

— Da. 

— Aşa să faceţi! 

DI. Jingle căzu în genunchi şi rămase astfel cinci minute; 
când se ridică, era iubitul acceptat al mătugşichii cu condiţia 
ca infidelitatea d-lui Tupman să fie dovedită. 

Sarcina de a produce dovezi căzu asupra d-lui Alfred 
Jingle şi el le învederă chiar în aceeaşi zi, la cină. 
Domnişoara mătuşică abia putea să-şi creadă ochilor. 

DI. Tracy Tupman luase loc lângă Emily, aruncându-i 
ocheade, şoptind, zâmbind, în rivalitate cu dl. Snodgrass. 
Niciun cuvânt, nicio privire, niciun semn nu dărui aceleia 
care, cu o seară înainte, fusese mândria inimii lui. 

„Afurisitul de Joe, gândi bătrânul domn Wardle. Auzise 
din gura mamei lui povestea. Afurisit băiat! Nici vorbă că 
dormea. Totul e o simplă închipuire.” 

„Trădătorul! gândi domnişoara mătuşică. Scumpul domn 
Jingle nu m-a înşelat. Oh, cum îl urăsc, mizerabilul!” 

Conversaţia următoare poate sluji cititorilor noştri ca 

explicaţie a acestei schimbări, aparent inexplicabilă, în 
purtarea d-lui Tracy Tupman. 

Era seara; scena se petrecea în grădină. Două persoane 
mergeau pe-o alee lăturalnică; una, cam scundă şi grasă, 
cealaltă cam înaltă şi pirpirie. Erau dl. Tupman şi dl. Jingle. 
Persoana grasă începu dialogul. 

— Cum am procedat? întrebă. 

— Splendid! Straşnic! Nici n-aţi fi putut juca mai bine. 
Trebuie să repetaţi mâine, în fiecare seară, până la noi 
ordine. 

— Rachel mai doreşte? 

— Fireşte - nu-i e pe plac - dar trebuie făcut - spulberate 
bănuielile - speriată de fratele ei - spune că nu-i poate 
ajuta nimic - doar câteva zile încă; bătrânii amăgiţi - ea va 
încununa fericirea dumneavoastră. 

— Nu aveţi să-mi comunicaţi nimic din partea ei? 

— lubire - cea mai mare iubire cele mai frumoase salutări 
- afecţiune nezdruncinată. Pot să-i spun ceva din partea 
dumneavoastră? 

— Dragul meu prieten, răspunse încrezător dl. Tupman 
strângând călduros mâna „prietenului” său, spuneţi-i ce 
greu îmi este să mă prefac, spuneţi-i tot ce se poate spune 
plăcut; dar mai adăugaţi că-mi dau seama foarte bine de 
necesitatea  sugestiei pe care mi-a făcut-o prin 
dumneavoastră, azi dimineaţă. Spuneţi-i că  aplaud 
înţelepciunea ei şi că-i admir discreţia. 

— Îi voi spune. Mai aveţi ceva? 

— Nimic; adăugaţi doar că tânjesc arzător cu gândul la 
vremea când o voi putea numi a mea, când orice 
prefăcătorie va deveni de prisos. 

— Desigur, desigur. Mai e ceva? 

— O, prietene! spuse bietul domn Tupman apucând din 
nou mâna tovarăşului său, primiţi mulţumirile mele cele 
mai calde pentru bunătatea dumneavoastră dezinteresată 
şi iertaţi-mă dacă, măcar în gând, v-am făcut cândva 

nedreptatea de a presupune că aţi putea să-mi staţi în cale. 
Dragă prietene, am să vă pot răsplăti vreodată? 

— Nu vorbiţi despre asta, replică dl. Jingle. Se întrerupse 
brusc, ca şi cum şi-ar fi amintit deodată de ceva, şi spuse: 
Ascultaţi - nu vă prisosesc cumva zece lire sterline? - 
chestiune foarte specială - vi le înapoiez peste trei zile. 

— Cred că vă pot servi, răspunse dl. Tupman, plin de 
însufleţire. Peste trei zile, ziceţi? 

— Numai trei zile - totul aranjat atunci - nu mai sunt 
dificultăţi. 

DI. Tupman numără monedele în palma tovarăşului său 
care le strecură în buzunar, piesă cu piesă, în timp ce se 
îndreptau spre casă. 

— Fiţi cu băgare de seamă, spuse dl. Jingle; nicio privire. 

— Nici măcar o ochire, rosti dl. Tupman. 

— Nici măcar o silabă. 

— Nicio şoaptă. 

— Toate atenţiile pentru nepoată - mai degrabă: brutal 
decât altfel faţă de mătuşă - singurul mijloc de a-i înşela pe 
bătrâni. 

— O să am grijă, spuse cu glas tare dl. Tupman. 

„Şi eu o să am grijă”, îşi spuse dl. Jingle în gând; şi 
intrară în casă. 

Scena de după amiază se repetă în seara aceea, şi la 
rând în cele trei după amiezi şi seri care urmară. In a patra 
zi gazda era foarte bine dispusă, convingându-se că 
insinuările împotriva d-lui Tupman nu aveau niciun temei. 
La fel era şi dl. Tupman, căci dl. Jingle îi spusese că 
afacerea se va hotărî în curând. La fel era şi dl. Pickwick, 
căci rareori el era altfel. Nu tot astfel era dl. Snodgrass, 
care devenise gelos pe dl. Tupman. Foarte bine dispusă era 
bătrâna doamnă care câştigase la whist. La fel erau dl. 
Jingle şi miss Wardle pentru motive destul de importante în 
istoria aceasta plină de peripeții ce vor fi povestite în alt 
capitol. 

CAPITOLUL IX 


O descoperire şi-o urmărire. 


Cina era servită, scaunele fuseseră trase în jurul mesei, 
sticlele, cănile şi paharele se aflau puse în bună rânduială 
pe bufet, şi totul vestea apropierea celui mai plăcut 
moment din ultimele douăzeci şi patru de ceasuri. 

— Unde e Rachel? întrebă dl. Wardle. 

— Da; şi Jingle? adăugă dl. Pickwick. 

— Vai de mine, spuse amfitrionul; mă mir că nu i-am 
observat lipsa până acum. Cred că de cel puţin două 
ceasuri nu i-am auzit glasul. Sună, Emily, draga mea! 

La chemarea clopoţelului se arătă grăsunul. 

— Unde e domnişoara Rachel? 

Grăsunul nu putea să răspundă. 

— Dar domnul Jingle? 

Nu ştia. 

Toată lumea părea mirată. Era târziu, unsprezece 
trecute. DI. Tupman râdea pe înfundate. Ei hoinăreau cine 
ştie pe unde, vorbind despre e/. Haha, straşnică idee; plină 
de haz. 

— Nu-i nimic, spuse dl. Wardle după o scurtă pauză; cred 
că au să vină îndată; eu nu aştept niciodată pe cineva cu 
masa. 

— Minunată, admirabilă regulă, aprobă dl. Pickwick. 

— Vă rog să luaţi loc, urmă amfitrionul. 

— Desigur, spuse dl. Pickwick. 

Şi se aşezară. 

Era pe masă o pulpă uriaşă de carne rece; şi dl. Pickwick 
căpătă din ea o porţie respectabilă. Dusese furculiţa la gură 
şi tocmai se pregătea să înfulece o bucată, când deodată se 
stârni în bucătărie hărmălaie de glasuri. Se opri, şi lăsă 
furculiţa jos. Dl. Wardle se opri şi el şi, pe nesimţite, dădu 
drumul cuţitului cu care împărțea, lăsându-l înfipt în pulpa 
uriaşă. Se uită la dl. Pickwick. DI. Pickwick se uită la el. 

Răsunau paşi grei pe coridor; uşa salonului se deschise, 
împinsă cu putere; şi omul care curăţase cizmele d-lui 
Pickwick în ziua sosirii la conac, se năpusti în cameră, 
urmat de grăsun şi de toţi servitorii. 

— Ce dracu' înseamnă asta?! exclamă gazda. 

— Emma, nu cumva a luat foc soba de la bucătărie? 
întrebă bătrâna doamnă. 

— Dumnezeule, mam'mare, nu! ţipară cele două 
domnişoare. 

— Ce s-a întâmplat? răcni stăpânul casei. 

Omul răsuflă din adâncul pieptului şi abia izbuti să 
rostească: 

— Au plecat, dom'le! Au şters putina, dom'le! (În 
momentul acesta critic se băgă de seamă că dl. Tupman 
pusese jos furculiţa şi cuțitul şi că devenise foarte palid.) 

— Cine a plecat? întrebă furios dl. Wardle. 

— Domnu’ Jingle şi domnişoara Rachel, într-o caleaşcă de 
la Leul Albastru din Muggleton! Eram de faţă; da n-am 
putut să-i opresc; de-aia am alergat încoace, să vă spui... 

— Şi eu care i-am plătit cheltuielile! exclamă dl. Tupman, 
sărind în sus ca ieşit din minţi. M-a tras pe sfoară cu zece 
lire! Opriţi-l! Puneţi mâna pe el! M-a pungăşit! Nu-ndur aşa 
ceva! Vreau dreptate, Pickwick! Nu admit! 

Nefericitul personaj se învârtea prin cameră, în prada 
furiei, scoțând tot felul de exclamaţii lipsite de înţeles. 

— Dumnezeule! strigă dl. Pickwick privind cu uimire şi 
temere gesturile neobişnuite ale prietenului său. A 

înnebunit! Ce facem? 

— Facem ce trebuie să facem! spuse vigurosul şi 
bătrânul amfitrion, care reţinuse numai cuvintele din urmă. 
Puneţi calul la brişcă! lau de la Leul Albastru o caleaşcă şi 
pornesc repede în urmărirea lor. Unde e - exclamă după ce 
servitorul ieşise în fugă să îndeplinească porunca - unde-i 
ticălosul de Joe? 

— Aici, da' nu sunt ticălos! răspunse o voce. 

Era vocea grăsunului. 

— Lasă-l pe seama mea, Pickwick! strigă Wardle 
repezindu-se spre nenorocit. L-a plătit mişelul de Jingle ca 
să mă pună pe o cale greşită, îndrugându-mi verzi şi uscate 
despre sora mea şi prietenul dumneavoastră Tupman! (D. 
Tupman se prăbuşi în clipa aceea pe scaun.) Lasă-l pe 
seama mea! 

— Nu-l lăsaţi! ţipară femeile; şi mai tare decât ţipetele lor 
se auzeau văicărelile grăsunului. 

— Daţi-mi drumul! răcni bătrânul. Domnule Winkle, ia 
mâinile! Domnule Pickwick! Lasă-mă să plec, domnule. 

Un spectacol frumos oferea ochilor, în clipa aceea de 
frământare şi învălmăşeală, expresia feţei d-lui Pickwick, 
calmă şi filosofică, deşi îmbujorată uşor de sforţarea pe 
care o făcea ţinându-şi braţele înlănţuite pe după talia 
rotofeiului amfitrion şi strângându-l vârtos pentru a-i domoli 
pornirile năvalnice, în vreme ce grăsunul era zgâriat, târât 
şi îmbrâncit afara de femei. Dl. Pickwick abia slăbise 
strânsoarea, când servitorul intră vestind că brişca era 
gata. 

— Nu-l lăsaţi să plece singur, începură să miorlăie 
femeile. Face moarte de om! 

— Merg eu cu el, spuse dl. Pickwick. 

— Eşti un om cumsecade, Pickwick! rosti amfitrionul, 
apucându-l de mână. Emma, dă un şal domnului Pickwick, 
să-şi înfăşoare gâtul; grăbeşte-te. Fetelor, aveţi grijă de 
mama mare; e aproape leşinată. Hai, sunteţi gata? 

— Da, răspunse dl. Pickwick cu bărbia şi gura înfăşurate 
grabnic într-un şal mare, cu pălăria pe cap şi cu pardesiul 
larg, zvârlit pe braţ. 

Săriră în brişcă. 

— La drum, Tom! porunci amfitrionul, şi trăsura o luă din 
loc pe ulițele înguste, poticnindu-se prin hârtoape şi 
izbindu-se de gardurile vii, gata-gata în fiecare clipă să se 
facă fărâme. 

— Cu cât ne-au luat-o înainte? strigă dl. Wardle când 
traseră la uşa Leu/ui Albastru, în jurul căruia, deşi ora era 
târzie, se adunase un pâlc de oameni. 

— Să tot fie vreo trei sferturi de ceas, i se răspunse. 

— Repede, o caleaşcă şi patru cai! Haide, scoateţi caii din 
grajd! Pe urmă, o să băgaţi brişcă în şopron! 

— Haide, băieţi, strigă hangiul, scoateţi caleaşca şi patru 
cai; zor-zor! 

Argaţii şi rândaşii alergau pe-ntrecute. Oamenii fugeau 
de colo până colo la lumina felinarelor pâlpâitoare; copitele 
cailor bocăneau pe caldarâmul desfundat al curţii; caleaşca 
scoasă din şopron hurui; era pretutindeni zarvă şi 
forfoteală. 

— Haide odată! strigă Wardle. Nu mai vine caleaşca? 

— Este în curte, domnule, îi răspunse argatul. 

Caleaşca ieşi, caii fură înhămaţi, surugiii încălecară, 
călătorii urcară. 

— Să-mi străbateţi cele şapte mile până la prima haltă în 
mai puţin de o jumătate de ceas! răcni Wardle. Daţi-i 
drumul! 

Surugiii puseră în funcţiune biciul şi pintenii; chelnerii 
începură să strige şi argaţii să chiuie; caleaşca porni în 
goană mânioasă. 

„Hazlie situaţie! gândi dl. Pickwick când avu un răgaz de- 
o clipă să mediteze. Hazlie situaţie pentru preşedintele 
perpetuu al Clubului Pickwick! O caleaşcă şubredă, nişte cai 
amărâţi, cincisprezece mile pe ceas - toate astea în miez 

de noapte.” 

Pe parcursul primelor trei sau patru mile, nu scoaseră o 
vorbă; erau prea adânciţi în gândurile lor pentru a-şi mai 
spune ceva. Dar, după o bucată bună de drum, când caii 
începuseră să gonească în lege, iuţeala cursei îi stârni mult 
prea mult d-lui Pickwick bună dispoziţia ca să mai rămână 
cu gura amuţită. 

— Suntem siguri că-i prindem, spuse; ce zici? 

— Nădăjduiesc, răspunse tovarăşul său. 

— Frumoasă noapte! urmă dl. Pickwick privind luna 
strălucitoare. 

— Asta e rău, bombăni Wardle; lor, lumina le-a ajutat să 
ajungă departe, în timp ce nouă o să ne lipsească; să vezi 
că peste un ceas luna are s-apună. 

— Va fi cam neplăcut să mergem prin bezna cu iuţeala 
de-acum, nu-i aşa? întrebă dl. Pickwick. 

— Fireşte, răspunse sec prietenul său. 

Gândind la neajunsurile şi primejdiile expediției în care se 
băgase cu atâta nesăbuinţă, dl. Pickwick simţi că voioşia de 
adineaori începea să-l părăsească. II dezmetici răcnetul 
surugiului de pe calul înaintaş. 

— Hi-hi! Hi-hi-hii! chiui surugiul din faţă. 

— Hi-hi! Hi-hi! chiui următorul. 

— Hi-hi! Hi-hi! chiui cu multă veselie şi bătrânul Wardle 
scoţându-şi din trăsură capul şi jumătatea corpului. 

— Hi-hi! Hi-hi-hii! răcni dl. Pickwick, măcar că nu avea 
habar de tâlcul strigărilor. 

În toiul chiuiturilor pe care le scoteau tuspatru, trăsura se 
opri. 

— Ce s-a întâmplat? întrebă dl. Pickwick. 

— E o barieră, răspunse bătrânul Wardle. Aici o să aflăm 
ceva despre fugari. 

După cinci minute de strigăte şi bătăi neîntrerupte în uşă, 
ieşi din casa vămii un bătrânel în cămaşă şi nădragi; 

deschise bariera." 

— E mult de când a trecut o caleaşcă pe-aici? întrebă dl. 
Wardle. 

— O caleaşcă? 

— Ei, da! 

— Păi, ştiu eu? Nici prea mult, nici prea puţin. Aşa şi-aşa. 

— N-a trecut o caleaşcă? 

— Ba da, o caleaşcă a trecut. 

— Cât e de-atunci, prietene? se amestecă dl. Pickwick. 
Un ceas? 

— Da, se prea poate... aşa cred... răspunse omul. 

— Două ceasuri? întrebă surugiul rotaş. 

— Păi, nu m-aş mira să fi fost şi două, răspunse bătrânul, 
cu îndoială. 

— Daţi-i drumul înainte, băieţi! strigă d, Wardle, scos din 
sărite; nu mai pierdeţi vremea cu idiotul ăsta bătrân. 

— Idiot! exclamă bătrânul, rânjind în mijlocul drumului cu 
bariera pe jumătate închisă şi uitându-se după trăsura care 
se făcea tot mai mică pe măsură ce se depărta. Idiot! Parcă 
tu eşti mai breaz; pierduşi zece minute aici, da' pleci tot 
aşa de deştept cum ai venit. Dacă fiecare om de pe şosea 
capătă o liră şi o merită măcar pe jumătate, apoi, 
bondocule bătrân şi gras, nici la Sfântu-Aşteaptă n-ai să pui 
mâna pe caleaşca aia. 

Rânjind iarăşi îndelung, bătrânelul închise bariera, intră 
în casă şi zăvori uşa în urma lui. 

În răstimp caleaşca gonea fără încetinire. Aşa cum 
prezisese Wardle, luna apunea repede; pâlcuri de nori negri 
şi grei care acopereau de la o vreme cerul, atârnau acum 
întunecaţi deasupra capului; stropi mari de ploaie 
împroşcau din când în când geamurile trăsurii, vestind 
călătorilor o noapte furtunoasă. Vântul care îi izbea drept în 
faţă răbufnea în vârtejuri furioase pe şoseaua îngustă şi 

urla trist printre copacii care o străjuiau. DI. Pickwick îşi 
strânse pardesiul în jurul trupului, se ghemui cât mai bine 
în ungherul trăsurii şi căzu într-un somn adânc din care nu-l 
mai smulse decât oprirea vehiculului, clopoţelul unui rândaş 
şi un strigăt puternic: „Repede, caii!” 

Dar aci se produse altă întârziere. În chip ciudat, surugiii 
dormeau atât de adânc, încât trebuiră cam cinci minute de 
fiecare pentru a fi treziţi. Grăjdarul lăsase, nu ştia unde, 
cheia grajdului şi, chiar după ce o găsi, doi servitori 
somnoroşi aşezară atât de anapoda hamurile pe cai, încât 
operaţia trebuia să fie luată de la început. Dacă dl. Pickwick 
ar fi fost singur, aceste numeroase piedici ar fi zădărnicit cu 
totul urmărirea. Dar bătrânul Wardle nu se descuraja uşor. 
El dădu dovadă de atâta sârguinţă, înghiontindu-l pe unul, 
îmbrâncindu-l pe altul, strângând o cataramă ici şi prinzând 
un lanţ colo, că trăsura fu gata mult mai repede decât, în 
mod firesc, ar fi fost de aşteptat, având în vedere toate 
acele greutăţi. 

Călătoria reîncepu, bineînţeles cu perspective deloc 
surâzătoare. Etapa a doua era de cincisprezece mile, 
noaptea întunecoasă, vântul aprig şi ploaia - cu găleata. 
Peste putinţă să ai spor la drum luptând cu atâtea piedici; 
trecuse ora unu; şi le trebuiră aproape două ceasuri ca să 
ajungă la halta următoare. Dar aici li se înfăţişă ochilor ceva 
care le aprinse din nou nădejdile şi le învioră cugetul 
abătut. 

— Când a sosit trăsura asta? strigă bătrânul Wardle 
sărind din caleaşcă şi arătând o altă trăsură care se afla în 
curte, plină de noroi încă proaspăt. 

— Nu e niciun sfert de ceas de atunci, domnule, răspunse 
rândaşul pe care-l întrebase. 

— O doamnă şi un domn? întrebă Wardle, cu respiraţia 
tăiată de nerăbdare. 

— Da, domnule. 

— Un bărbat înalt, subţire, cu picioarele lungi, îmbrăcat 

în frac? 

— Da, domnule. 

— O doamnă în vârstă, faţa slabă, numai piele şi oase, 
nu-i aşa? 

— Da, domnule. 

— Dumnezeule! Pickwick, ei sunt! exclamă bătrânul. 

— Ar fi ajuns mai devreme aici, spuse rândaşul, dar li s-a 
rupt un şleau. 

— Ei sunt, repetă Wardle. Pe Jupiter, că-s ei! O caleaşcă 
şi patru cai, îndată! Îi vom prinde până să ajungă la halta 
următoare! Flăcăi, o liră de fiecare, daţi-i zor, haide, 
mişcaţi-vă, fiţi băieţi cumsecade! 

Bătrânul alerga în sus şi în jos prin curte, îndemnând, 
făgăduind, învârtindu-se de colo până colo cu o însufleţire 
care şi pe dl. Pickwick îl molipsi; sub înrâurirea d-lui Wardle, 
el se încurcă printre hamuri, se vâri în chipul cel mai 
surprinzător printre picioarele cailor şi roţile trăsurilor, 
încredinţat fiind cu tărie că astfel grăbea într-adevăr 
pregătirile de continuare a călătoriei. 

— Urcă, urcă! strigă bătrânul Wardle, căţărându-se în 
caleaşcă, ridicând scara şi trântind uşa după el. Hai, 
grăbeşte-te, dă-i drumul! 

Până să se lămurească despre ce era vorba, o smucitură 
a bătrânului şi un brânci al rândaşului îl siliră pe dl. Pickwick 
să intre pe uşa din partea cealaltă, şi porniră din nou la 
drum. 

— Aha, acum zic şi eu că ne mişcăm, spuse cu plăcere 
bătrânul. 

Şi, într-adevăr, se mişcau, după cum îi dovedeau 
îndeajuns d-lui Pickwick ciocnirile repetate, când de 
lemnăria tare a trăsurii, când de trupul tovarăşului său. 

— Ţine-te bine, îl sfătui robustul domn Wardle, când dl. 
Pickwick îşi înfundă capul în jiletca-i imensă. 

— În viaţa mea n-am fost aşa de zdruncinat, mărturisi dl. 
Pickwick. 

— Nu-i nimic, îi răspunse prietenul. Va trece în curând. 
Ţine-te! Ţine-te bine! 

DI. Pickwick se propti cât putu mai zdravăn în ungherul 
său; şi caleaşca îşi mări goana. 

Străbătură în felul acesta vreo trei mile, când dl. Wardle 
care, de vreo două-trei minute, privea în afară, îşi trase 
deodată înăuntru capul stropit de glod şi exclamă, gâfâind 
de încordare: 

— lată-i! 

DI. Pickwick se repezi cu capul afară pe cealaltă 
fereastră. Da, la o mică depărtare în faţa lor gonea o 
trăsură cu patru cai în galop. 

— Haide, haide! strigă din răsputeri bătrânul. Două lire 
de fiecare, băieţi - nu-i lăsaţi să ne scape din mână. Daţi-i 
înainte. Daţi-i înainte! Caii trăsurii din faţă îşi înteţiră 
galopul; caii d-lui Wardle se năpustiră furioşi după ei. 

— Îi văd capul! strigă mâniosul bătrân. Să mă bată 
Dumnezeu dacă nu-i văd capul. 

— Şi eu! întări dl. Pickwick. El e! 

DI. Pickwick nu se înşela. Se desluşea limpede la 
fereastra trăsurii figura d-lui Jingle, mânjită de noroiul pe 
care-l împroşcau roţile; se desluşea de asemenea şi 
mişcarea braţului pe care dl. Jingle îl agita cu violenţă spre 
surugii, îndemnându-i desigur să sporească sforţările. 

Încordarea era la culme. Câmpia, copacii, tufişurile 
păreau că fug pe lângă ei cu o viteză ameţitoare, atât de 
cumplită era goana în care se avântaseră. Ajunseseră lângă 
trăsura de dinaintea lor. În ciuda huruitului făcut de roţi, se 
putea auzi lămurit glasul d-lui Jingle care-şi îndemna 
surugiii. Bătrânul domn Wardle spumega de furie şi 
enervare, răcnind duzini de ocări: „Ticălos”, „Mârşav”, 
strângând pumnul şi scuturându-l în chip foarte expresiv 
spre obiectul indignării sale. Dl. Jingle nu răspundea 
insultelor şi amenințărilor decât printr-un zâmbet ironic, 
dispreţuitor; scoase apoi un strigăt triumfător când caii săi, 

ascultând de îmboldirea sporită a biciului şi-a pintenului, 
înteţiră galopul, depărtându-se de urmăritori. 

DI. Pickwick tocmai îşi trăsese capul înăuntru, iar dl. 
Wardle, istovit să tot strige, făcuse la fel, când o zguduitură 
cumplită îi zvârli pe amândoi în faţă. Se auzi o bufnitură, o 
trosnitură năprasnică, o roată se rostogoli cât colo - şi 
caleaşca veni peste cap. 

După câteva secunde de învălmăşeală şi zăpăceală, în 
care vreme nu se putea lămuri decât nechezatul cailor şi 
zăngănitul geamurilor sparte, dl. Pickwick se simţi smuls cu 
violenţă dintre sfărâmăturile trăsurii, îndată ce se ridică pe 
picioare şi-şi scoase capul din pulpanele redingotei care îl 
împiedicau să se folosească de ochelari, îşi dădu seama de 
dezastrul situaţiei. 

Bătrânul domn Wardle se afla alături, fără pălărie şi cu 
hainele rupte; resturile trăsurii zăceau la picioarele lor. 
Mânjiţi de glod şi necăjiţi de neplăcerile călătoriei, surugiii 
izbutiseră să taie şleaurile, iar acum ţineau caii de căpestre. 
Cam la o sută de paşi în faţă era trăsura cealaltă care se 
oprise auzind trosnetul. Surugiii ei, cu chipurile strâmbate 
într-un rânjet batjocoritor, priveau din şa spre adversarii lor; 
de la fereastra trăsurii, dl. Jingle contempla prăpădul, cu o 
mulţumire vădită. Se iveau zorile, astfel că în lumina de 
plumb a dimineţii scena se vedea limpede. 

— Hei, e vătămat careva? strigă neruşinatul Jingle. De! 
Domni în vârstă; nu prea uşurei; treabă periculoasă; foarte 
periculoasă... 

— Ticălosule! urlă dl. Wardle. 

— Haha! hohoti Jingle drept răspuns. 

Adăugă c-o clipire şireată, arătând c-o mişcare bruscă a 
degetului mare înăuntrul trăsurii: 

— Vă asigur că se simte foarte bine; vă trimite 
complimente; vă roagă să nu-i duceţi grija. Salutări lui 
Tuppy. Nu vreţi să vă urcați la spatele nostru? Mânaţi, 
băieţi! 

Surugiii îşi reluară locurile şi caleaşca porni mai departe, 
huruind. In bătaie de joc, dl. Jingle flutură din uşă o batistă 
albă. 

10. „Accidentul” - Phiz, iulie 1836 

Nimic din toată întâmplarea aceasta, nici măcar 
răsturnarea trăsurii, nu tulburase firea liniştită a d-lui 
Pickwick. Dar josnicia celui care, după ce fusese în stare să 
împrumute bani de la credinciosul său discipol, îi scurtase 
numele în „Tuppy”, îl scoase din sărite. Răsuflă greu şi se 
înroşi până peste ochelari, când spuse tărăgănat, semet: 

— Dacă-l voi întâlni vreodată pe acest om, am să... 

— Da, da, îl întrerupse dl. Wardle, toate astea sunt foarte 
bune, dar, în vreme ce noi stăm aci de vorbă, ei vor căpăta 
la Londra dispensa şi se vor căsători. 

DI. Pickwick tăcu, zăvorându-şi dorinţa de răzbunare în 
tainiţele inimii. 

— Cât e de aici până la prima haltă? întrebă dl. Wardle pe 
un surugiu. 

— Şase mile; nu-i aşa, Tom? 

— Ceva mai mult. 

— Ceva mai mult de şase mile, domnule. 

— N-avem încotro; trebuie s-o luăm pe jos, Pickwick. 

— Altceva nu avem de făcut, răspunse dl. Pickwick, omul 
cu adevărat mare. 

Trimiseră înainte un surugiu călare, să facă rost de o 
nouă trăsură cu cai şi, lăsându-l pe celălalt să păzească 
trăsura sfărâmată, dl. Pickwick şi dl. Wardle porniră 
vitejeşte la drum, după ce-şi legară şalurile la gât şi-şi 
înfundară pălăriile pe cap, pentru a scăpa, pe cât cu 
putinţă, de potopul ploii care, după o scurtă oprire, 
începuse iarăşi să toarne cu găleata. 

CAPITOLUL X 


Care risipeşte orice îndoială (dacă a existat cumva) asupra 
dezinteresării d-lui Jingle. 


Se găsesc în Londra mai multe hanuri vechi care erau 
cartierul general al diligenţelor cu faimă, pe vremea când 
acestea porneau la drum într-un chip mai impunător şi mai 
solemn decât astăzi; hanurile însă au decăzut ajungând 
nişte biete locuri unde trag şi sunt tocmite căruțele de ţară. 
Zadarnic ar căuta cititorul vreuna dintre locantele vechi, 
printre Crucile de Aur şi Taurii şi Gurile, care îşi ridică 
impunătoarele frontoane pe străzile înfrumuseţate ale 
Londrei. Dacă ar vrea să poposească la vreuna dintre ele ar 
trebui să-şi îndrepte paşii spre cartierele mai întunecoase 
ale oraşului; şi acolo, în cine ştie ce ungher retras, ar găsi 
câteva care se mai ţin pe picioare, cu îndărătnicie posacă, 
printre inovațiile moderne ce le înconjoară. 

Cu deosebire în Borough au mai rămas vreo şase hanuri 
vechi care şi-au păstrat neschimbate liniile exterioare, 
scăpând totodată de furia îmbunătăţirilor publice şi de 
abuzurile  speculei particularilor. Sunt construcţii mari, 
ciudate, cu galerii şi coridoare, cu scări şi balustrade, destul 
de vaste şi de străvechi spre a furniza subiecte pentru sute 
de poveşti cu strigoi, dacă ne-am găsi cândva în situaţia 
jalnică de a trebui să născocim vreuna, şi dacă lumea ar 
dura atâta cât să epuizăm nenumăratele şi veridicele 
legende în legătură cu vechiul pod al Londrei şi cu 

învecinatul Surrey. 

Dis de dimineaţă, după evenimentele povestite în 
capitolul trecut, un bărbat curăța de zor noroiul de pe o 
pereche de ghete în curtea unuia dintre hanurile cele mai 
faimoase, cu firma La Cerbul Alb. Purta o jiletcă grosolană, 
vărgată, cu mâneci negre de stambă şi cu nasturi albaştri 
de sticlă, pantaloni cenuşii de postav şi jambiere. O basma 
de un roşu aprins, înnodată ca vai de lume, îi înfăşură gâtul, 
iar pălăria veche, albă, îi era pleoştită pe-o ureche. 
Dinaintea lui se aflau două şiruri de cizme şi pantofi, un şir 
curăţat, altul încă nu, şi ori de câte ori sporea şirul celor 
curățate, omul se oprea contemplând cu vădită mulţumire 
rezultatele muncii sale. 

Curtea nu avea nimic din zarva şi forfota care sunt 
caracteristice hanurilor unde trag diligenţele. Trei sau patru 
care de povară, cu mormane de mărfuri sub coviltirul 
încăpător care ajungea până aproape de ferestrele celui de 
al doilea cat al unei case obişnuite, erau rânduite, 
deoparte, sub un şopron enorm dintr-un capăt al curţii; alt 
car, pare-se gata să pornească la drum în dimineaţa aceea, 
era tras afară în bătătură. Două rânduri de odăi de dormit, 
cu galerii şi parmaclâcuri vechi şi groase, înconjurau, de-o 
parte şi de alta, ograda nesfârşită; două şiruri de clopoței 
adăpostiţi sub câte o apărătoare înclinată atârnau deasupra 
uşii care dădea în cârciumă şi în sala de mâncare. Două-trei 
cabriolete şi trăsurici se aflau trase sub nişte şoproane mici; 
tropăitul îndesat al unui cal de povară, sau zornăitul unui 
lanţ la celălalt capăt al curţii vesteau că într-acolo era 
grajdul. Dacă adăugăm că nişte flăcăi îmbrăcaţi în straie de 
cărăuşi dormeau pe baloturi şi pe saci de lână, dacă mai 
amintim şi alte lucruri pe care dormeau, răspândite pe 
grămezi de paie, vom fi descris, atât cât e nevoie, 
înfăţişarea generală, în dimineaţa despre care e vorba, a 
curţii hanului La Cerbul Alb de pe strada principală a 
Boroughului. 

Clinchetul puternic al unui clopoțel fu urmat de ivirea 
unei cameriste sprintene în galeria de sus a odăilor de 
dormit; după ce bătu la o uşă şi cineva dinlăuntru o rugă 
ceva, fata strigă, aplecându-se peste balustradă: 

— Sam! 

— Da, răspunse omul cu pălărie albă. 

— Numărul 22 cere cizmele. 

— Eh! Întreabă-l pe 22 dacă le vrea chiar acum, sau 
binevoieşte să mai aştepte, răspunse omul. 

— Haide, Sam! Lasă prostiile! zise fata c-o voce alintată; 
domnul vrea cizmele îndată. 

— Phii, ce fată drăguță! rosti văcsuitorul; nu zău, tocmai 
bună pentru o adunare muzicală. la te uită aici: unsprezece 
perechi de încălțări şi un pantof al numărului 6, ăla cu 
piciorul de lemn. Aste unsprezece perechi trebuie să fie 
gata la opt şi jumătate, şi pantoful la nouă. Cine-i numărul 
22 ca să le-o ia înainte? Nu, nu! Fiecare la rând! cum zicea 
Jack Ketch!* când punea ştreangul de gâtul cuiva. Imi pare 
rău că vă fac să aşteptaţi, domnule, dar vă voi servi şi pe 
dumneavoastră numaidecât. 

Vorbind astfel, omul cu pălărie albă se apucă să 
instruiască de zor, cu şi mai multă râvnă, o cizmă cu 
carâmbul răsfrânt. 

Se auzi din nou un sunet asurzitor de clopoțel, şi bătrâna 
hangioaică a Cerbului Alb se arătă zorită în galeria din 
partea cealaltă. 

— Sam! strigă hangioaica. Unde-i leneşul, trântorul ăla? 
Hei, Sam? A, eşti aici? De ce nu răspunzi? 

— N-ar fi politicos să răspund pân’ ce dumneavoastră nu 
isprăviţi, glăsui Sam, ursuz. 

— Na, lustruieşte pantofii ăştia pentru numărul 17, 
numaidecât; şi du-i în salonul special numărul 5 de la 
întâiul. 

Hangioaica aruncă în curte o pereche de pantofi de damă 


18 Călău din vremea revoluţiei engleze de la 1688, sub lacob II (n. tr.). 

şi se depărtă grăbită. 

— Numărul 5, bombăni Sam ridicând pantofii şi, scoțând 
o bucată de tibişir din buzunar, făcu un semn pe talpă ca 
să-şi aducă aminte ai cui erau. Pantofi de damă şi salon 
special; de bună seamă că asta n-a venit cu căruţa! 

— A venit devreme, azi dimineaţă, strigă fata care 
rămăsese rezemată de balustradă; a venit într-o birjă c-un 
domn şi dumnealui îţi cere încălţămintea pe care ai face 
mai bine să i-o dai. 

— De ce n-ai spus aşa de la început?! exclamă cu 
indignare Sam, alegând din grămadă cizmele amintite. 
Credeam că e vreunul dintre muşteriii noştri de rând. Odaie 
specială! Şi e cu o cocoană! Dacă are cât de cât obraz, mă- 
nvârtesc de cel puţin un şiling pe zi, başca alte bacşişuri 
pentru alergătură. 

Gândul ispititor îi dădu ghes d-lui Samuel să frece cu 
atâta sârguinţă cizmele şi pantofii, încât peste câteva 
minute încălţămintea lustruită ar fi putut să umple de 
gelozie sufletul simpaticului domn Warren (căci la Cerbu/ 
Alb se întrebuința vaxul d-lor Day şi Martin). O duse apoi la 
uşa cu numărul 5. 

— Intră! rosti un glas de bărbat ca răspuns la ciocănitul 
lui Sam. Sam făcu o plecăciune foarte frumoasă când păşi 
înăuntru şi se văzu în faţa unei doamne şi a unui domn care 
dejunau. După ce depuse ceremonios cizmele la dreapta şi 
la stânga picioarelor domnului şi pantofii la dreapta şi la 
stânga picioarelor doamnei, se retrase spre uşă. 

— Băiete! îl chemă domnul. 

— Da, domnule! răspunse Sam închizând uşa şi ţinând 
mâna pe clanţă. 

— Ştii unde vine... cum îi zice... Doctor's Commons1%? 

— Da, domnule. 

— Unde e? 

— Pe la cimitirul Sfântul Paul, domnule. O arcadă joasă în 


19 Colegiu de avocaţi în Londra (n. tr.). 

stradă; o librărie într-un colţ, un hotel în celălalt, şi doi 
portari în mijloc - agenţi pentru dispense de căsătorie. 

— Agenţi pentru dispense de căsătorie? întrebă domnul. 

— Da, agenţi pentru dispense de căsătorie, repetă Sam. 
Doi inşi cu şorţuri albe; când intri, ei duc mâna la pălărie: 
„Dispensă, domnule, vreţi o dispensă?” Indivizi ciudaţi ca şi 
stăpânii lor. Sunt  împuterniciţii Curţii Criminale 
Superioare”. Treaba merge strună! 

— Şi ce-ţi dau la mână? întreabă gentlemanul. 

— Vă dau gata, domnule! Şi asta n-ar fi mare lucru. Dar 
bagă în capul bătrânilor lucruri de care ei nici n-au visat 
vreodată. Tatăl meu, domnule, era vizitiu... Văduv, 
domnule, şi destul de gras ca să mai fie în stare de ceva; ce 
mai tura-vura, nemaipomenit de gras. Moare stăpâna lui şi-i 
lasă patru sute de lire. Se duce la Commons să-l vadă pe 
omul legii ca să-şi încaseze gologănetul. Se găteşte: cizme 
răsfrânte, buchet la cheotoare, pălărie cu boruri largi pe 
cap, fular verde; gentleman în toată puterea cuvântului! 
Trece pe sub arcadă, gândindu-se din vreme cum să-şi 
plaseze banii. Vine agentul, duce mâna la pălărie: 
„Dispensă, domnule, vreţi dispensă?” „Ce-i aia?” zice tata. 
„Dispensă, domnule!” zise ăla. „Ce dispensă?” zice tata. 
„Dispensă de căsătorie”, zice agentul. „Ei, drăcia dracului, 
zice tata. Aşa ceva nu mi-a trecut prin minte.” „Eu cred că 
vă trebuie o femeie, domnule!” zice agentul. Tata se 
opreşte şi chibzuieşte un pic. „Nu! zice el. Să mă ia naiba! 
Sunt prea bătrân, şi unde mai pui că-s coşcogea matahală”, 
zice. „Ba deloc, domnule”, zice agentul. „Crezi că nu?” zice 
tata. „Sunt sigur că nu, zice el; am însurat lunea trecută pe 
un domn care era de două ori cât dumneavoastră.” 
„Adevărat?” zice tata. „Da, ce mai calea-valea! zice 
agentul; dumneavoastră sunteţi un prunc pe lângă el. Pe 


% La Londra, The Old Bailey - Curtea Criminală Superioară - se află în 

aici, domnule, pe aici!” Şi iată-mi-l pe tata că intră după el, 
ca o maimuţă îmblânzită după o flaşnetă, într-un birouaş 
dosnic unde şedea unul între nişte hârtii unsuroase şi nişte 
cutii de tablă, lăsând să se creadă că avea treabă. „Vă rog 
să luaţi loc, domnule, până să vă fac certificatul”, zice omul 
legii. „Mulţumesc, domnule”, zice tata; şi se aşază şi se 
holbează cu ochii mari, cu gura căscată, la numele de pe 
cutii. „Cum vă numiţi, domnule?” zice omul legii. „Tomy 
Weller”, zice tata. „Parohia?” zice omul legii. „Să/băticuța”, 
zice tata; căci el se oprea la hanul acela când era cu trăsura 
şi habar n-avea de parohii. „Şi care e numele doamnei?” 
zice omul legii. Tata rămâne ca trăsnit. „Să mă ia dracu 
dacă ştiu!” zice el. „Nu ştiţi?” zice omul legii. „Aşa cum nu 
ştiţi nici dumneavoastră, zice tata; n-aş putea să-l pui mai 
târziu?” „Cu neputinţă”, zice omul legii. „Foarte bine, zice 
tata, după ce chibzuieşte o clipă; puneţi doamna Clarke.” 
„Clarke şi mai cum?” zice omul legii, muind pana în 
cerneală. „Suzana Clarke, de la Marchizul de Granby, din 
Dorking, zice tata; cred că dacă o cer, mă ia. N-am vorbit 
cu ea o iotă; dar ştiu c-o să mă ia.” Dispensa fu gata în doi 
timpi, şi nici vorbă că ea l-a luat; şi unde mai pui că îl ţine şi 
astăzi, iar eu n-am văzut para chioară din cele patru sute 
de lire. Ghinion! lertaţi-mă, domnule, adăugă Sam, dar 
când încep cu jelania asta, mă pornesc ca o roabă nouă cu 
osia unsă. 

Zăbovi o clipă ca să vadă de nu cumva mai aveau nevoie 
de el, şi pe urmă ieşi. 

— Nouă şi jumătate; tocmai bine; la drum! vorbi domnul 
despre care nu mai trebuie să spunem că era dl. Jingle. 

— Cum adică tocmai bine? întrebă domnişoara mătuşică 
cu cochetărie în glas. 

— Pentru dispensă, înger scump; să dăm de ştire la 
biserică. Mâine o să pot spune că eşti a mea, răspunse dl. 
Jingle strângând mâna mătuşii domnişoare. 

— Dispensa! exclamă Rachel îmbujorându-se. 

— Dispensa, repetă dl. Jingle. 


În goana mare alerg după-o dispensă 
In goana mare, la, la, mă-ntorc. 


— Ce repede merg toate la tine! zise Rachel. 

— Repede? Când o să fim uniţi, nici n-ai să ştii cum au să 
treacă orele, zilele, săptămânile, lunile, anii... Au să zboare 
repede ca săgeata... ca locomotiva... cu o mie de cai 
putere... 

— N-am putea... n-am putea să ne căsătorim chiar 
astăzi? întrebă Rachel. 

— Cu neputinţă; trebuie să înştiinţăm biserica; astăzi 
scoatem dispensa; ceremonia va avea loc mâine. 

— Mi-e groază să nu ne dea de urmă fratele meu, spuse 
Rachel. 

— Să ne dea de urmă? Prostii... Prea zguduit de 
căzătură... De altminteri, noi precauţiune extremă - lăsat 
caleaşca - mers mai departe - luat o birjă - venit la 
Borough - ultimul loc din lume unde ar putea să ne caute. 
Haha, straşnică idee - foarte bună. 

— Nu sta mult, îl rugă  domnişoara  mătuşică, 
drăgăstoasă, când dl. Jingle îşi îndesă pe cap pălăria cu 
boruri înălțate. 

— Mult departe de tine, fiinţă fermecătoare şi crudă? 

Şi dl. Jingle alergă zglobiu spre mătuşica, depuse o 
sărutare castă pe buzele ei, apoi ieşi ţopăind din odaie. 

— Bărbăţel drag! spuse domnişoara când uşa se închidea 
după el. 

„Fată bătrână şi nebună”, gândi dl. Jingle străbătând 
coridorul. 

E dureros să cugetăm asupra făţărniciei speciei noastre; 
de aceea nu vom urma firul meditaţiilor d-lui Jingle în drum 
spre Doctor's Commons. Ajunge, în vederea scopului 
nostru, să spunem că, scăpând de laţul cerberilor cu şorturi 

albe care păzesc intrarea locului vrăjit, ajunse teafăr în 
biroul vicarului general şi că, procurându-şi o epistolă pe 
pergament, foarte măgulitoare, din partea arhiepiscopului 
de Canterbury: „Credincioşilor săi Alfred Jingle şi Rachel 
Wardle, închinare”, băgă în buzunar, cu grijă, documentul 
mistic, după care, triumfător, îşi îndreptă din nou paşii spre 
Borough. 

Era încă în drum spre Cerbul Alb, când doi domni rotofei 
şi unul slăbănog intrară în curte şi-şi rotiră privirile, căutând 
vreo persoană căreia să-i poată pune câteva întrebări. 
Chiar în clipa aceea dl. Samuel Weller era ocupat cu 
lustruirea unei perechi de cizme proaspăt văcsuite,. 
proprietatea particulară a unui fermier care, după 
osteneala târgului din Borough, îşi întărea puterile luând un 
dejun frugal în valoare de două-trei lire, alcătuit dintr-o 
porţie de carne rece şi vreo două stacane de vin; domnul 
cel slab se îndreptă întins spre Sam: 

— Prietene, începu domnul cel slab. 

„Eşti unul dintre ăia care cer lămuriri pe gratis, gândi 
Sam; altfel, nu te-ar apuca dragostea de mine aşa, pe 
nepusă masă.” 

Se mărgini să întrebe: 

— Ce doriţi, domnule? 

— Prietene, spuse cu voce mieroasă domnul cel slab, 
poposeşte multă lume aici, nu-i aşa? Ai mult de lucru, nu? 

Sam furişă o privire spre cel care-i vorbea. Un omuleţ 
tare uscăţiv, cu o faţă oacheşă şi ştearsă, cu ochi mici, 
negri, foarte neastâmpăraţi, clipind şi scăpărând de o parte 
şi de alta a unui nas micuţ, iscoditor, de parcă s-ar fi jucat 
necontenit cu el de-a v-aţi ascunselea. Era îmbrăcat în 
negru din cap până-n picioare, cu  încălţămintea 
strălucitoare ca şi ochii lui, cu o cravată albă, îngustă şi o 
cămaşă curată cu dantelă. Un lanţ de aur cu brelocuri 
atârna din buzunărelul ceasului. Îşi ţinea în mână, şi nu pe 
mână, mânuşile negre de piele; iar când vorbea, îşi 

petrecea mâinile sub pulpanele fracului, ca omul obişnuit să 
pună totdeauna întrebări ocolite. 

11. „Prima apariţie a d-lui Samuel Weller” - Phiz, iulie 1836 


184 


— Tare ocupat, nu? urmă omuleţul. 

— Oh, foarte mult, domnule, răspunse Sam. N-o să dăm 
faliment, dar nici n-o să ne pricopsim. Carnea de oaie o 
mâncăm fără mirodenii şi, când căpătăm carne de vacă, ne 
lipsim de hrean. 

— Aha, spuse omuleţul, eşti şugubăţ. 

— De boala asta suferea şi fratele meu mai mare, 
răspunse Sam; poate m-am molipsit, căci dormeam cu el de 
obicei. 

— Interesantă casa asta veche! reluă omuleţul uitându- 
se în juru-i. 

— Dacă trimiteaţi vorbă că veniţi, am mai fi reparat-o, 
replică netulburatul Sam. 

Omuleţul păru cam descumpănit de aceste riposte; avu 
loc o scurtă sfătuire între el şi domnii rotofei; luă apoi o 
priză de tabac dintr-o tabacheră lunguiaţă de argint, şi păru 
că se pregăteşte să reia convorbirea, când interveni unul 
dintre domnii cei dolofani care, pe lângă o mină 
binevoitoare, mai era posesorul unei perechi de ochelari şi- 
al unor ghetre negre. 

— Fapt e, începu acesta binevoitor, că prietenul meu de 
aici (şi arătă către celălalt domn rotofei) îţi va da o 
jumătate de liră dacă vei răspunde la una sau două... 

— lertaţi-mă, scumpe domn! îl opri omuleţul. Daţi-mi 
voie, vă rog, scumpe domn. Primul principiu care trebuie 
respectat în astfel de cazuri este tocmai acesta: când 
încredinţaţi o chestiune în mâinile unui profesionist, 
dumneavoastră nu mai aveţi căderea să vă amestecați cât 
durează afacerea; trebuie să aveţi implicit încredere 
deplină într-însul. Într-adevăr, domnule (se întoarse spre 
celălalt domn rotofei şi spuse): Am uitat numele prietenului 
dumneavoastră. 

— Pickwick, răspunse dl. Wardle care nu era altul decât 
voiosul nostru personaj. 

— A, Pickwick! Într-adevăr, dragă domnule Pickwick, 
scuzaţi-mă, voi fi fericit să primesc în particular orice sfat 
din partea dumneavoastră, ca amicus curiae, dar trebuie 
să înţelegeţi că e nelalocul ei, în prezenţa mea, intervenţia 
dumneavoastră, printr-un argument aşa de ad 
captandum?, ca de pildă oferirea unei jumătăţi de liră. Într- 
adevăr, scumpe domn, într-adevăr. 

Şi, foarte grav, omuleţul mai luă o priză de tabac. 

— Singura mea dorinţă, domnule, răspunse dl. Pickwick, 
a fost de a duce la bun sfârşit, cât mai repede cu putinţă, 
această foarte neplăcută afacere. 

— Foarte bine, foarte bine, încuviinţă omuleţul. 

— In acest scop, urmă dl. Pickwick, am făcut uz de 
argumentul prin care experienţa mea cu oamenii mi-a 
arătat că am cele mai multe şanse de izbândă în orice 
împrejurare. 

— Da, da, glăsui omuleţul; foarte bun argumentul! Foarte 
bun, într-adevăr! Dar ar fi trebuit să-mi sugeraţi mie 
aceasta. Scumpe domn, sunt sigur că nu se poate să nu 
cunoaşteţi gradul de încredere care trebuie acordat 
profesioniştilor. Dacă poate fi nevoie de o autoritate în 
această privinţă, scumpe domn, permiteţi-mi să apelez la 
cazul bine cunoscut cu Barnewell şi... 

— Nu-i mai daţi zor cu George Barnewell, îl întrerupse 
Sam, care urmărise cu multă mirare scurtul dialog dintre 
cei doi; ştie toată lumea ce a fost cu el, şi, aflaţi de la mine, 
părerea mea a fost dintotdeauna că tânăra femeie merita 
ştreangul mult mai mult decât el”. Dar ce are a face una cu 
alta? Vreţi să primesc o jumătate de liră. Foarte bine, sunt 
gata, altceva ce-aş putea să vă spun? Nu-i aşa, domnule? 
(Domnul Pickwick zâmbi,) Să mergem mai departe; chestia 

e: ce dracu vreţi de la mine, cum zicea careva când vedea 
strigoi. 

— Vrem să ştim... începu dl. Wardle. 

— Vă rog, scumpe domn... scumpe domn... îl întrerupse 
omuleţul cu aer grav. 

Domnul Wardle ridică din umeri şi tăcu. 

— Vrem să ştim, reluă omuleţul solemn - şi îţi punem 
întrebarea ca să nu trezim cumva bănuieli pe aici - vrem să 
ştim cine locuieşte acum în casa asta. 

— Cine e în casă? răspunse Sam în mintea căruia 
locatarii erau totdeauna reprezentaţi prin acel articol 
special care se afla sub supravegherea sa imediată. E un 
picior de lemn la numărul 6, o pereche de cizme nemţeşti la 
numărul 13, două perechi de ghete în camera negustorilor; 
sunt cizmele astea cu turetci răsfrânte în salonaşul de 
lângă bar şi alte cinci perechi în cafenea. 

— Nimic mai mult? întrebă omuleţul. 

— Staţi un pic, spuse deodată Sam căutând să-şi aducă 
aminte. Da, la numărul 5 e o pereche á la Wellington, foarte 
prăpădite, şi o pereche de pantofi de damă. 

— Ce fel de pantofi? întrebă repede dl. Wardle pe care, 
ca şi pe dl. Pickwick, îl năucise ciudata catalogare a 
muşteriilor. 

— Făcuţi la ţară, răspunse Sam. 

— Nu au cumva numele cizmarului? 

— Brown. 

— De unde? 

— Din Muggleton. 

— Ei sunt! strigă Wardle. Slavă cerului, i-am găsit. 

— Sst! glăsui Sam; Wellingtonul s-a dus la Doctor's 
Commons. 

— Ei nu! exclamă omuleţul. 

— Da-da, pentru o dispensă. 

— Sosim la timp, strigă Wardle. Arată-ne camera; nu 
avem nicio clipă de pierdut. 

— Vă rog, scumpe domn, vă rog! se amestecă omuleţul. 
Prudenţă, prudenţă! (Scoase din buzunar o pungă roşie de 
mătase din care luă o monedă de aur şi se uită ţintă la 
Sam.) 

Sam rânji într-un chip lămuritor. 

— Du-ne numaidecât în cameră, fără să ne vesteşti, 
urmă omuleţul, şi e a dumitale. 

Sam zvârli într-un colţ ciubota cu carâmbul răsfrânt, şi-i 
conduse printr-un coridor întunecos, apoi pe-o scară lată. 
Când ajunse la capătul coridorului al doilea, se opri şi 
întinse mâna. 

— Na! şopti omul legii punând piesa în mâna călăuzei. 

Sam mai merse câţiva paşi, urmat de cei doi prieteni şi 
de sfetnicul lor legal. Se opri în dreptul unei uşi. 

— Asta-i camera? murmură pirpiriul. 

Sam încuviinţă din cap. 

Bătrânul Wardle deschise uşa; şi tustrei intrară în odaie 
tocmai când dl. Jingle, care abia se înapoiase, arăta mătuşii 
domnişoare, dispensa. 

Domnişoara scoase un strigăt ascuţit şi, năruindu-se pe 
un scaun, îşi acoperi faţa cu mâinile. Dl. Jingle mototoli 
dispensa şi o vâri în buzunarul hainei. Vizitatorii nepoftiţi 
înaintară până în mijlocul odăii. 

— Eşti... eşti un ticălos şi jumătate, asta eşti! strigă 
bătrânul Wardle cu respiraţia tăiată de mânie. 

— Scumpe domn! Scumpe domn! îl domoli omuleţul 
punându-şi pălăria pe masă. Vă rog, luaţi seama; vă rog; 
defăimare de caracter; acţiune pentru daune. Vă rog, 
liniştiţi-vă, scumpe domn. 

— Cum îndrăzneşti s-o răpeşti pe sora mea din casă? 
reluă bătrânul. 

— Aşa, aşa, foarte bine, glăsui omuleţul, asta puteţi 
întreba. Cum de  îndrăzneşti, domnule? Răspunde, 
domnule? 

— Dar dumneata cine dracu eşti? întrebă dl. Jingle, cu 

atâta aprindere că omuleţul se trase, fără voie, vreo doi 
paşi îndărăt. 

— Vrei să ştii cine e, ticălosule? interveni Wardle. E 
avocatul meu, domnul Perker de la hanul Gray. Perker, 
vreau să fie pus în urmărire individul ăsta! Denunţat... 
Vreau. Vreau. Să mă bată Dumnezeu! Vreau să-l ruinez! Și 
ţie, continuă dl. Wardle, întorcându-se brusc spre sora lui, 
ţie, Rachel, la vârsta ta, când ar trebui să deschizi ochii mai 
bine, ce ţi-a venit să fugi cu un coate-goale, să-ţi 
necinsteşti familia, să te nenoroceşti? Pune-ţi boneta şi 
haide înapoi. Cheamă numaidecât o birjă şi adu nota 
doamnei; auzi? auzi? 

— Da, domnule, încuviinţă Sam. El răspunsese chemării 
violente de clopoțel a lui Wardle cu o grabă de neînțeles 
pentru cine nu ar fi ştiut că toată vremea se uitase prin 
gaura cheii. 

— Pune-ţi boneta! porunci Wardle. 

— Să nu faci una ca asta, se amestecă Jingle. Părăseşte 
camera, domnule! N-ai ce căuta aci. Doamna e liberă să 
hotărască după plac. A trecut de douăzeci şi unu de ani. 

— De douăzeci şi unu? repetă dl. Wardle dispreţuitor. A 
trecut de patruzeci şi unu. 

— Ba nu! strigă domnişoara mătuşică, a cărei indignare îi 
învinse hotărârea de-a leşina. 

— Ba da! ripostă dl. Wardle. Ai cincizeci de ani cum te 
văd şi mă vezi. 

De data aceasta domnişoara mătuşică scoase un strigăt 
ascuţit şi-şi pierdu cunoştinţa. 

— Un pahar cu apă, îi porunci simţitorul domn Pickwick 
hangioaicei pe care o chemase. 

— Un pahar cu apă? spuse mâniosul Wardle; adu o 
găleată şi toarnă-i-o pe cap; are să-i facă bine şi o merită cu 
vârf şi îndesat. 

— Uf, că brută mai eşti! strigă hangioaica plină de milă. 
Sărăcuţa de ea! 

Apoi, cu vorbe de mângâiere: „Haide-hai, drăguță, bea 
puţintel, o să-ţi facă bine”, şi ajutată de o cameristă, 
hangioaica începu să ude cu oţet fruntea mătuşichii, să-i 
bată mâinile, să-i gâdile nasul, să-i descheie corsetul, să-i 
dea calmante pe care femeile miloase le folosesc îndeobşte 
pentru doamnele care se trudesc să aibă crize de nervi. 

— Trăsura e gata, domnule, vesti Sam ivindu-se în uşă. 

— Veniţi după mine! strigă Wardle. O duc eu până jos. 

Auzindu-i propunerea, domnişoara mătuşică fu cuprinsă 
şi mai aprig de criza ei de nervi. 

Hangioaca tocmai voia să protesteze cu aprindere 
împotriva unui atare procedeu şi pusese întrebarea, plină 
de indignare, dacă dl. Wardle îşi închipuia cumva că este 
Dumnezeu, când dl. Jingle interveni. 

— Băiete! porunci; cheamă un poliţai. 

— Aşteaptă! spuse mititelul domn Perker. Gândeşte-te, 
domnule, gândeşte-te! 

— Nu vreau să gândesc nimic, replică Jingle. E stăpână 
pe sine; să vedem, cine îndrăzneşte s-o ia de aici fără voia 
ei? 

— Să nu mă ia de-aici, murmură domnişoara mătuşică. 
Nu vreau! (Avu o nouă şi înfricoşătoare criză.) 

— Scumpe domn, spuse omuleţul încetişor, luându-i la o 
parte pe dl. Wardle şi pe dl. Pickwick; scumpe domn, ne 
găsim într-o situaţie tare încurcată. E un caz zguduitor; 
foarte zguduitor; n-am mai cunoscut altul la fel; şi, la drept 
vorbind, scumpe domn, la drept vorbind, n-avem nicio 
cădere să controlăm faptele doamnei. V-am prevenit 
înainte de a veni, scumpe domn, că nu există decât soluţia 
bunei înţelegeri. 

Urmă o scurtă pauză. 

— Dumneavoastră ce aţi recomanda? întrebă dl. 
Pickwick. 

— Vedeţi, scumpe domn, prietenul nostru e într-o situaţie 
neplăcută, nespus de neplăcută. Trebuie să consimţim a 

suporta unele pierderi pecuniare. 

— Suport oricât, numai să nu-ndur ocara asta şi s-o las, 
nebună cum e, să se nenorocească pe toată viaţa, declară 
Wardle. 

— Cred că lucrurile se pot aranja, spuse omuleţul cu 
însufleţire. Domnule Jingle, vreţi să veniţi cu noi, o clipă, în 
odaia de alături? 

DI. Jingle se învoi şi tuspatru trecură într-o încăpere unde 
nu era nimeni. 

— Domnule, spuse omuleţul închizând cu luare aminte 
uşa, nu există oare nicio cale pentru aplanarea chestiunii? 
Veniţi încoa, domnule, pentru o clipă; în dreptul ferestrei, 
domnule, unde vom fi între patru ochi; aici, domnule, aici; 
vă rog, domnule, să luaţi loc. Acum, scumpe domn, între 
noi fie zis, ştim foarte bine, scumpe domn, că aţi fugit cu 
doamna de dragul banilor ei. Nu vă încruntaţi, nu vă 
încruntaţi, domnule. Ascultaţi, între no; vorbim, ştim asta. 
Suntem amândoi oameni de lume şi no; ştim foarte bine că 
prietenii de aici nu sunt oameni de lume; nu? 

Figura d-lui Jingle se destindea treptat; ochiul lui stâng 
clipi aproape imperceptibil. 

— Foarte bine, foarte bine! continuă omuleţul observând 
impresia pe care o făcuse. Acum, fapt e că, în afară de 
câteva sute de lire, doamna nu posedă, până la moartea 
mamei ei, nimic, sau prea puţin. Bătrâna se ţine bine, 
scumpe domn... 

— F. bătrână, observă dl. Jingle scurt şi energic. 

— Ei, da, încuviinţă omul legii tuşind uşor. Aveţi dreptate, 
scumpe domn, e cam bătrână. Şi se trage dintr-o veche 
familie, scumpe domn, veche în toată puterea cuvântului. 
Întemeietorul acestei familii a venit în Kent odată cu 
năvălirea lui lulius Cezar în Britania; şi de atunci numai unul 
dintre membrii săi n-a trăit până la optzeci şi cinci de ani, 
fiind decapitat din ordinul unui Henric. Bătrâna doamnă nu 
are încă şaptezeci şi trei de ani, scumpe domn. 

Omuleţul se opri şi luă o priză de tabac. 

— Şi? se răsti dl. Jingle. 

— Şi, scumpe domn... nu luaţi tabac?... cu atât mai bine - 
o deprindere costisitoare - ei bine, scumpe domn, sunteţi 
un tânăr drăguţ, un om de lume, în stare să vă încercaţi 
norocul dacă aţi avea capital; nu? 

— Şi? repetă dl. Jingle. 

— Mă înţelegeţi? 

— Nu prea. 

— Nu credeţi - acum, scumpe domn, vă fac o propunere 
- nu credeţi că cincizeci de lire şi libertatea ar fi mai bune 
decât domnişoara Wardle şi speranţele? 

— Suma e mult prea mică, răspunse dl. Jingle ridicându- 
se. 

— Nu, nu, scumpe domn! îl dojeni omul legii apucându-l 
de-un nasture. E o sumă rotundă, respectabilă; un om ca 
dumneata ar putea, cât ai bate din palme, s-o întreiască. 
Cu cincizeci de lire se pot face multe, scumpe domn. 

— Se pot face mai multe cu o sută cincizeci, replică dl. 
Jingle cu răceală. 

— Haide, scumpe domn, să nu ne pierdem timpul 
despicând firul în patru. Să zicem - începu din nou omuleţul 
- să zicem şaptezeci. 

— Nu e de-ajuns, spuse dl. Jingle. 

— Staţi, scumpe domn; vă rog, nu vă grăbiţi, stărui 
omuleţul. Optzeci; haideţi; vă semnez numaidecât un cec. 

— Nu e de-ajuns, repetă dl. Jingle. 

— Bine, scumpe domn, bine, spuse omuleţul continuând 
să-l reţină; spuneţi-mi, cât vreţi? 

— Afacere costisitoare, declară dl. Jingle; bani cheltuiţi; 
caleaşcă, nouă lire; dispensă, trei - total douăsprezece lire; 
compensație, o sută - o sută douăsprezece; onoarea pătată 
şi pierderea doamnei... 

— Da, scumpe domn, da, îl încredinţă omuleţul cu 
şiretenie. Să nu pomenim însă de ultimele două articole. În 

total o sută douăsprezece; să zicem o sută; haide. 

— Şi douăzeci, spuse dl. Jingle. 

— Haide-haide! Vă fac un cec (şi se-aşeză să-l scrie). ÎI 
fac plătibil pentru poimâine, urmă omuleţul cu ochii la dl. 
Wardle; iar pe doamna o putem lua acum. 

DI. Wardle încuviinţă posomorât, din cap. 

— O sută, glăsui omuleţul. 

— Şi douăzeci, adăugă Jingle. 

— Scumpe domn! îl dojeni omuleţul. 

— Dă-i! interveni dl. Wardle. Şi să plece! 

Omuleţul scrise cecul şi dl. Jingle îl vări în buzunar. 

— Acum părăseşte casa asta, imediat! izbucni dl. Wardle 
repezindu-se asupra lui. 

— Scumpe domn... îi atrase omuleţul luarea aminte. 

— Şi ţine minte, urmă dl. Wardle, că nimic pe lume nu m- 
ar fi putut face să primesc învoiala asta - nici măcar 
consideraţia pentru familia mea - dacă n-aş fi ştiut că, din 
clipa în care ai băgat nişte bani în buzunar, te vei duce 
dracului mult mai repede decât te-ai fi dus fără ei. 

— Scumpe domn... îi atrase din nou omuleţul luarea 
aminte. 

— Fii pe pace, Perker, glăsui Wardle. Părăseşte camera, 
domnule! 

— Pornesc numaidecât la drum, anunţă neruşinatul 
Jingle. Adio, Pickwick! 

Spectatorul nepărtinitor care ar fi putut contempla, în 
partea din urmă a conversatiei, înfăţişarea omului ilustru al 
cărui nume caracterizează opera prezentă, spectatorul 
acesta ar fi fost înclinat să se minuneze că focul indignării 
ce ţâşnea din ochii d-lui Pickwick nu-i mistuise sticlele 
ochelarilor. Nările d-lui Pickwick se umflară, şi pumnii i se 
strânseră fără voie, auzind că ticălosul i se adresează. Dar 
se stăpâni; nu-l făcu praf. 

— Na! continuă vicleanul fără suflet, zvârlind dispensa la 
picioarele d-lui Pickwick; schimbaţi numele şi luaţi-o acasă 

pe doamna - bună pentru Tuppy. 

DI. Pickwick era un filosof. La urma urmei, însă, filosofii 
nu sunt nici ei decât nişte oameni care poartă armură. 
Săgeata îl nimeri şi pătrunse prin împlătoşarea filosofică 
drept în inimă. Zvârli călimara în neştire spre uşă, şi se 
năpusti pe urma ei. Insă dl. Jingle dispăruse, astfel că se 
pomeni încleştat de braţele lui Sam. 

— Hehe, spuse năzdrăvanul, mobilierul o fi ieftin la 
dumneavoastră acasă. Cerneala asta scrie singură; v-a scris 
numele pe zid, bătrâne domn. Liniştiţi-vă, domnule; ce rost 
are să alergaţi după un om care şi-a luat tălpăşiţa şi a ajuns 
la capătul celălalt al Boroughului? 

Spiritul d-lui Pickwick era, ca al tuturor oamenilor cu 
adevărat mari, deschis pentru orice convingere. Judeca 
repede şi puternic; îi ajunse o singură clipă de meditare ca 
să înţeleagă zădărnicia înverşunării sale. Se potoli tot aşa 
de repede precum se aprinsese. Răsuflă cu năduf şi se uită 
blajin la prietenii săi. 

Să mai povestim tânguirile care urmară, când d-şoara 
Wardle se văzu părăsită de necredinciosul Jingle? Să 
desprindem crâmpeie din descrierea măiestrită a d-lui 
Pickwick cu privire la această sfâşietoare scenă? Carnetul 
lui de note, pătate de lacrimile unei înduioşate simpatii, se 
găseşte deschis în faţa noastră; un cuvânt, şi e în mâna 
tipografului. Dar nu! Ne vom stăpâni. Nu vom chinui inima 
publicului cu zugrăvirea unor asemenea groaznice 
suferinţe. 

A doua zi caleaşca greoaie de Muggleton îi aduse înapoi, 
în mers tărăgănat şi trist, pe cei doi prieteni dimpreună cu 
femeia părăsită. Umbrele mohorâte ale unei nopţi de vară 
căzuseră tulburi şi întunecoase peste întreaga fire, când ei 
ajunseră la poarta conacului din Dingley Dell. 

CAPITOLUL XI 


Care cuprinde o altă călătorie şi descoperire arheologică, dă în 
vileag hotărârea d-lui Pickwick de a fi de faţă la o alegere - şi 
are un manuscris adus de bătrânul pastor. 


O noapte de odihnă şi linişte în tăcerea adâncă de la 
Dingley Dell, precum şi o oră de înviorare în aerul proaspăt, 
înmiresmat, al dimineţii următoare, îl refăcură întru totul pe 
dl. Pickwick după oboseala şi zbuciumul din ajun. De două 
zile ilustrul om nu-i mai văzuse pe prietenii şi discipolii săi, 
iar când, după matinala plimbare, se întâlni cu d-nii Winkle 
şi Snodgrass, înaintă spre ei să le dea bineţe cu simţăminte 
de plăcere şi încântare pe care o minte obişnuită nu le-ar 
putea înţelege cum se cuvine. Plăcerea era de ambele 
părţi, căci cine ar putea să contemple cu nepăsare figura 
luminoasă a d-lui Pickwick? Şi, totuşi, un nor părea că 
pluteşte deasupra tovarăşilor săi - nor pe care marele om 
nu-l putea pricepe şi care îl nedumerea foarte mult. 
Amândoi aveau un aer misterios, îngrijorător şi neobişnuit. 

— Cum se simte Tupman? îşi întrebă dl. Pickwick 
discipolii după ce le strânse mâinile şi schimbară calde 
salutări de bună revedere. 

DI. Winkle, căruia îi era adresată în mod special 
întrebarea, nu răspunse. Întoarse capul, cufundat parcă în 
gânduri melancolice. 

— Snodgrass, reluă cu aprindere dl. Pickwick, cum se 
simte prietenul nostru? Este cumva bolnav? 

— Nu! răspunse dl. Snodgrass; şi o lacrimă tremură pe 

pleoapa sa sensibilă, ca un strop de ploaie pe cerceveaua 
unei ferestre. Nu! Nu-i bolnav! 

DI. Pickwick tăcu o clipă, uitându-se, rând pe rând, la 
prietenii săi. 

— Winkle, Snodgrass, întrebă el apoi, ce înseamnă asta? 
Unde-i prietenul nostru? Ce s-a întâmplat? Vorbiţi; vă rog 
din suflet, vă implor; ei bine, vă poruncesc, vorbiţi! 

Era în ţinuta d-lui Pickwick o solemnitate, o demnitate, 
cărora nu s-ar fi putut nimeni împotrivi. 

— A plecat, răspunse dl. Snodgrass. 

— A plecat? exclamă dl. Pickwick; a plecat?! 

— A plecat, repetă dl. Snodgrass. 

— Unde? repetă Pickwick. 

După cele scrise aici, nu putem decât să bănuim, 
răspunse dl. Snodgrass scoțând o scrisoare din buzunar şi 
înmânând-o prietenului său. leri dimineaţă, când a sosit o 
scrisoare de la dl. Wardle vestind că astă noapte veţi fi 
acasă cu sora lui, am observat că melancolia care îl 
învăluise toată vremea pe prietenul nostru, devenise mai 
mare. Puțin după aceea, dispăru; a lipsit toată ziua, iar 
seara rândaşul de la Coroana din Muggleton ne aduse 
scrisoarea aceasta. Prietenul nostru i-o lăsase de 
dimineaţă, punându-i serios în vedere să n-o predea decât 
pe înnoptate. 

DI. Pickwick desfăcu scrisoarea. Scrisul era al prietenului 
său, şi iată ce cuprindea: 


Dragă Pickwick, 


Dumneata, prieten drag, te-ai înălţat dincolo de 
tărâmul nimicniciei şi al slăbiciunilor omeneşti pe 
care oamenii de rând nu le pot învinge. Nu ştii ce 
înseamnă să fii părăsit pe neaşteptate de o 
fermecătoare, de o fascinantă făptură, şi să cazi 
victima înşelătoriilor unui netrebnic care tăinuia 

cursa şireteniei sub masca prieteniei. Nădăjduiesc 
că n-o să afli niciodată... 

Scrisorile ce-mi vor fi adresate la C/ondirul de 
piele, la Cobham Kent, îmi vor fi transmise, 
presupunând că mai sunt în viaţă. Mă grăbesc să 
părăsesc lumea asta care mi-a devenit odioasă. 
Dacă o voi părăsi pentru totdeauna, deplânge-mă 
şi iartă-mă. Viaţa, scumpul meu Pickwick, mi-a 
devenit nesuferită! Spiritul care arde în noi e 
asemenea chingii hamalului, de care se reazemă 
povara copleşitoare a grijilor şi necazurilor vieţii; 
iar când spiritul ne părăseşte, povara devine prea 
grea ca s-o mai putem îndura, şi ne prăbuşim 
covârşiţi. Poţi să-i spui totul Rachelei. Ah, numele 
acesta! 


Tracy Tupman 


— Trebuie să părăsim locul acesta numaidecât, spuse dl. 
Pickwick păturind scrisoarea. După cele întâmplate, nu se 
cade să mai zăbovim aici, sub niciun motiv; suntem datori 
să pornim în căutarea prietenului nostru. 

După ce rosti aceste cuvinte, se îndreptă spre casă. 

Intenţiile sale fură comunicate îndată. Rugăminţile de a-l 
reţine fură  stăruitoare, dar dl. Pickwick rămase 
neînduplecat. „Afacerile, spunea el, îl reclamau fără 
întârziere.” 

Bătrânul pastor era de faţă. 

— Vreţi cu adevărat să plecaţi? îl întrebă el pe dl. 
Pickwick, luându-l de o parte. 

DI. Pickwick repetă hotărârea de mai înainte. 

— Dacă-i aşa, spuse bătrânul domn, vă rog să primiţi un 
mic manuscris pe care nădăjduiam să am plăcerea de avi-l 
citi personal. L-am găsit la moartea unui prieten - un doctor 
ce-şi făcea serviciul la azilul nostru de nebuni din regiune - 

printre o sumedenie de hârtii, pe care mi-era îngăduit să le 
ard sau să le păstrez, după cum aş fi socotit de cuviinţă. 
Deşi sunt sigur că nu e scris de prietenul meu, mi-e totuşi 
greu să cred că manuscrisul este autentic. Oricum, fie că a 
fost scris de un maniac, fie că zugrăveşte, ceea ce-mi pare 
mai probabil, aiurările vreunuia dintre nenorociţii de acolo, 
citiţi-l şi daţi-vă părerea. 

DI. Pickwick acceptă manuscrisul şi se despărţi de 
binevoitorul bătrân cu nenumărate încredinţări de stimă şi 
iubire. 

Mult mai greu îi era să-şi ia rămas bun de la locuitorii 
conacului unde fuseseră primiţi cu atâta ospitalitate şi 
bunăvoință. DI. Pickwick le sărută pe tinerele domnişoare - 
cât pe ce să spunem, ca pe fiicele sale, dar comparaţia ar 
putea să nu fie întru totul potrivită, căci le sărută cu ceva 
mai multă căldură decât poate s-ar fi cuvenit - o îmbrăţişă 
pe bătrâna doamnă cu o afecţiune filială şi, strecurând în 
mâna servitoarelor câteva temeinice dovezi ale bunăvoinţei 
sale, le mângâie obrajii trandafirii într-un chip pe de-a- 
ntregul patriarhal. Mult mai călduroase şi mai prelungite 
fură declaraţiile de dragoste pe care le schimbă cu bunul 
lor amfitrion şi cu Trundle. Abia după ce dl. Snodgrass fu 
strigat de mai multe ori pentru a ieşi în sfârşit dintr-un 
coridor întunecos, urmat în curând de Emily (ai cărei ochi 
luminoşi îndeobşte, arătau neobişnuit de mohorâţi) prietenii 
putură să se smulgă din braţele prietenoaselor gazde. In 
timp ce se depărtau încet de fermă, aruncară multe priviri 
în urmă, iar dl. Snodgrass trimise nenumărate sărutări, 
exprimându-şi astfel recunoştinţa pentru fluturarea unei 
batiste de femeie la o fereastră; un cot al drumului le 
ascunse bătrâna locuinţă. 

La Muggleton, călătorii luară caleaşca pentru Rochester. 
Când ajunseră acolo, durerea lor cumplită se alinase 
îndeajuns spre a le îngădui fără zăbavă să se ospăteze în 
lege şi, căpătând informaţiile necesare cu privire la drum, 

cei trei prieteni plecară să se plimbe după amiază la 
Cobham. 

Fu o plimbare încântătoare; era o plăcută după-amiază 
de iunie, iar drumul trecea printr-o pădure străveche şi 
umbroasă, răcorit de adierea unui vânt care foşnea domol 
prin frunzişul des, şi însufleţit de cântul păsărilor cocoţate 
pe crengi. ledera şi muşchiul îmbrăcau cu îmbelşugare 
copacii bătrâni, şi verdeaţa moale acoperea pământul ca un 
covor de mătase. Drumeţii se pomeniră într-un parc în care 
se afla un castel vechi înfăţişând arhitectura ciudată şi 
pitorească a epocii elisabetane. Alei lungi, străjuite de ulmi 
şi stejari falnici, se întretăiau la tot pasul, cârduri mari de 
căprioare păşteau iarba proaspătă şi, din când în când, un 
iepure speriat o zbughea cu repeziciunea umbrelor 
aruncate de nouraşii care lunecă aidoma suflului trecător al 
vântului de vară peste un peisaj însorit. 

— Dacă aici, spuse dl. Pickwick privind în juru-i, ar veni 
toţi cei care sunt tulburaţi de boala prietenului nostru, îmi 
închipui că vechea dragoste pentru lumea asta ar renaşte 
foarte curând. 

— Aşa cred şi eu! încuviinţă dl. Winkle. 

— Şi, într-adevăr, adăugă dl. Pickwick când, după o 
jumătate de ceas de umblet ajunseră în sat, într-adevăr, 
locul acesta de odihnă ales de un mizantrop, este unul 
dintre cele mai frumoase şi mai îmbietoare pe care le-am 
întâlnit vreodată. 

DI. Winkle şi dl. Snodgrass se alăturară părerii lui. 
Arătându-li-se unde era C/ondirul de piele, o cârciumă 
curată şi plăcută, cei trei călători intrară acolo şi se 
informară numaidecât despre un domn cu numele de 
Tupman. 

— Tom, zise stăpâna, du-i pe dumnealor în salon. 

Un flăcău vânjos deschise o uşă la capătul unui coridor şi 
cei trei prieteni intrară într-o cameră lungă şi scundă, 
mobilată cu o sumedenie de scaune căptuşite cu piele, care 

aveau spătarul înalt şi o formă fantastică; camera era 
înfrumuseţată de numeroase portrete vechi şi imagini 
grosolan colorate, datând şi ele de cine ştie când. La 
capătul salonului se afla o masă cu o învelitoare albă; o 
masă garnisită cu o pasăre friptă, cu slănină, bere şi altele; 
iar la masă şedea dl. Tupman care nu avea câtuşi de puţin 
aerul unui om ce şi-a luat rămas bun de la viaţă. 

Când intrară prietenii săi, el puse jos cuțitul şi furculiţa și- 
i întâmpină posomorât. 

— Nu mă aşteptam să vă văd aici, spuse strângând mâna 
d-lui Pickwick. E foarte frumos din partea voastră. 

— O! exclamă dl. Pickwick, aşezându-se şi ştergându-şi 
de pe frunte sudoarea pe care i-o pricinuise plimbarea. 
Isprăveşte masa şi vino afară cu mine. Doresc să-ţi vorbesc 
între patru ochi. 

DI. Tupman nu se împotrivi şi dl. Pickwick, răcorindu-se 
cu o copioasă duşcă de bere, aşteptă ca prietenul său să 
termine. Acesta mântui repede ospăţul, după care ieşiră 
împreună. 

Timp de jumătate de ceas siluetele lor putură fi văzute 
trecând în sus şi-n jos prin cimitir - dl. Pickwick străduindu- 
se a combate hotărârea tovarăşului său. Ar fi de prisos să 
repetăm argumentele lui, căci ce limbaj ar putea să redea 
energia pe care o dezvăluia firea marelui creator? Nu e 
nevoie nici să ştim dacă dl. Tupman era obosit de 
singurătate, ori dacă îi fusese peste putinţă să se 
împotrivească elocventului apel ce-i era adresat; până la 
urmă, nu se împotrivi. 

Puțin îl interesa, spunea el, unde îşi va târî jalnicele zile 
care-i mai rămâneau şi, de vreme ce prietenul său punea 
atâta preţ pe umila lui tovărăşie, era dispus să-l însoţească 
pe drumul aventurilor. 

DI. Pickwick zâmbi, îşi strânseră mâna şi se întoarseră la 
prietenii lor. 

Atunci făcu dl. Pickwick nemuritoarea descoperire care 

constitui falnica mândrie a prietenilor săi şi stârni invidia 
tuturor arheologilor din cele patru colţuri ale lumii. 
Trecuseră dincolo de poarta hanului şi merseră ceva mai 
departe în sat până să-şi reamintească locul lor de popas. 
Pe când se înapoiau, ochii d-lui Pickwick zăriră dinaintea 
unei căsuțe o lespede mică, fărâmiţată, pe jumătate 
îngropată în pământ. 

DI. Pickwick se opri. 

— Uite ceva foarte ciudat! exclamă el. 

— Anume ce? întrebă dl. Tupman privind cu neastâmpăr 
toate obiectele din juru-i, afară de acela care era în cauză. 
Dumnezeule mare, despre ce este vorba? 

Exclamaţia de la urmă trăda o uimire nestăvilită, căci dl. 
Pickwick, ahtiat după descoperiri, căzuse în genunchi în 
faţa lespezii şi se apucase s-o şteargă de praf cu batista. 

— Aici e o inscripţie! zise dl. Pickwick. 

— Tot ce se poate! spuse dl. Tupman. 

— Pot desluşi, continuă dl. Pickwick frecând din răsputeri 
piatra şi privind-o cu luare aminte prin ochelari, pot desluşi 
o cruce şi un B, pe urmă un T. Asta-i ceva foarte important, 
adăugi el ridicându-se. E o inscripţie străveche şi care 
exista poate cu mult înaintea vechilor aziluri de prin partea 
locului. Descoperirea nu trebuie să ne scape. 

DI. Pickwick bătu la uşa căsuţei. Un muncitor deschise. 

— Prietene, nu ştii cum a ajuns piatra asta aici? întrebă 
dl. Pickwick binevoitor. 

— Nu, dom'le, nu ştiu, răspunde omul cu bunăcuviinţă în 
glas. Era aici cu mult înainte să fi venit pe lume eu sau alţii 
ca noi. 

DI. Pickwick aruncă o privire triumfătoare tovarăşului 
său. . 

— Imi închipui că dumneata... dumneata nu ţii prea mult 
la ea, continuă dl. Pickwick tremurând de nelinişte. Ai avea 
ceva împotrivă s-o vinzi? 

— Aşi, nu! Da' cin' s-o cumpere? întrebă omul cu un aer 

pe care-l socotea, pesemne, foarte şiret. 

— Uite, eu îţi dau îndată zece șilingi pe ea dacă vrei s-o 
scoţi din pământ, glăsui dl. Pickwick. 

Se poate închipui lesne uimirea satului când, după ce 
piatra fu scoasă din pământ cu o lovitură de hârleţ, dl. 
Pickwick o duse în braţe cu multă caznă până la han şi, 
după ce o spălă cu grijă, o aşeză pe masă. 

Inflăcărarea şi bucuria pickwickienilor nu mai cunoscură 
margini, când îşi văzură încununate de succes răbdarea, 
stăruința, spălăturile, frecăturile. Piatra era colţuroasă şi 
spartă, literele prost aliniate şi neregulate, dar se putea 
descifra limpede următoarea frântură de inscripţie: 


BILST UM PSHI S. M. ARK 


Privirile d-lui Pickwick scânteiară de încântare când se 
aşeză la masă, mâncând din ochi comoara pe care o 
descoperise. Atinsese cel mai mare obiect al ambiţiei sale. 
Intr-un ţinut despre care se ştia că e plin de urme din 
vremuri străvechi, într-un sat unde existau şi acum mărturii 
din timpurile demult apuse, el, preşedintele Clubului 
Pickwick, găsise o ciudată şi curioasă inscripţie de 
netăgăduită vechime şi care scăpase cu totul observaţiilor 
tuturor savanților de dinaintea sa. Abia putea să-şi creadă 
ochilor. 

— Lucrul acesta, spuse el, mă îndeamnă să iau o 
hotărâre. Ne vom înapoia mâine în oraş. 

— Mâine?! exclamară plini de admiraţie discipolii. 

— Mâine, repetă dl. Pickwick. Comoara trebuie depusă 
numaidecât într-un loc unde să poată fi studiată temeinic şi 
înţeleasă cum se cuvine. Şi mai am un motiv să procedez 
astfel. Peste câteva zile vor avea loc alegeri în burgul 
Eatanswill; dl. Perker, o persoană pe care am întâlnit-o de 
curând, îl susţine pe unul dintre candidaţi. Vom privi, vom 
studia cu luare aminte o scenă care este deosebit de 


202 


interesantă pentru orice englez. 

— Aşa vom face! strigară trei voci însufleţite. 

DI. Pickwick îşi plimbă privirile în juru-i. Dragostea, 
înflăcărarea aprinseseră în pieptul său focul entuziasmului. 
Era conducătorul lor, şi-şi dădea seama de acest fapt. 

— Să sărbătorim norocoasa noastră întâlnire închinând 
un pahar, spuse el. 

Aplauze unanime primiră ambele propuneri. Şi, după ce 
aşeză importanta piatră într-o cutie de brad anume 
cumpărată de la hangioaică, dl. Pickwick se aşeză într-un 
jilt, la capătul mesei; seara fu închinată veseliei şi 
conversaţiei. 

Erau ceasurile unsprezece trecute - oră târzie pentru 
sătucul Cobham - când dl. Pickwick se retrase în odaia de 
culcare ce-i fusese pregătită. Deschise larg fereastra cu 
gratii, puse lumânarea pe masă şi căzu într-o meditaţie 
adâncă, depănând în minte întâmplările furtunoase din 
ultimele două zile. 

Ceasul şi locul erau deopotrivă prielnice meditării. Din ea 
îl smulse pe dl. Pickwick orologiul bisericii, care bătea orele 
douăsprezece. Prima bătaie răsună în ureche solemn, dar, 
când clopotul amuţi, liniştea i se păru nesuferită; avea 
parcă simţământul de a fi pierdut un tovarăş. Era nervos şi 
tulburat; se dezbrăcă repede, aşeză lumânarea pe cămin şi 
se urcă în pat. 

Starea neplăcută când senzaţia de oboseală trupească 
luptă în zadar cu insomnia a încercat-o oricine. Prin această 
stare trecea şi dl. Pickwick. Se întoarse întâi pe-o parte, pe 
urmă pe cealaltă; ţinu stăruitor ochii închişi, ca pentru a se 
îndemna s-adoarmă, dar degeaba. Fie din cauza oboselii 
neobişnuite, fie din a zăpuşelii, a grogului, ori a culcuşului 
străin, fie din alte pricini, gândurile îi zburau neastâmpărate 
îndărăt spre înfricoşătoarele picturi pe care le văzuse în 
sala de joc şi spre legendele evocate în cursul serii. După 
ce se frământă o jumătate de ceas, ajunse la încredințarea 

nemulţumitoare că zadarnic se trudea să adoarmă, astfel 
că se dădu jos din pat şi îşi puse ceva pe el. Oricum, 
gândea, era mai bine să se scoale decât să stea lungit şi să 
i se năzărească toate grozăviile. Se uită afară pe fereastră; 
întuneric beznă. |Incepu să se plimbe prin odaie; 
singurătatea îl apăsa. 

Făcuse câteva ocoluri, de la uşă la fereastră, şi de la 
fereastră la uşă, când îi veni pentru prima oară în minte 
manuscrisul bătrânului pastor. Un gând fericit. Dacă 
manuscrisul nu-l va interesa, va putea cel puţin să-i aducă 
somnul. Il scoase din buzunarul redingotei şi, trăgând o 
măsuţă lângă pat, potrivi lumina, îşi puse ochelarii şi se 
aşeză să citească. Era un scris ciudat, pe-o hârtie tare 
mânjită. Însuşi titlul îi dădu un fior; şi nu se putu împiedica 
să arunce o privire iscoditoare jur-împrejurul camerei. 
Cugetând totuşi că era absurd să se lase în voia unor astfel 
de simţăminte, potrivi din nou lumina, şi citi cele ce 
urmează: 


MANUSCRISUL UNUI NEBUN 


Da - al unui nebun! Cum m-ar fi izbit în inimă cuvântul 
acesta acum câţiva ani! Cum iar fi trezit în mine spaima 
aceea care mă cuprindea uneori, făcând să-mi vâjâie şi să- 
mi clocotească sângele în vine până ce, de frică, pielea mi 
se acoperea de broboane reci şi genunchii mi se izbeau de 
groază. Şi, totuşi, acum îmi place. Numele acesta sună 
frumos. Arătaţi-mi monarhul a cărui privire mânioasă a 
trezit mai multă frică decât trezeşte străfulgerarea ochilor 
unui nebun; a cărui frânghie şi secure să fi fost vreodată 
măcar pe jumătate aşa de sigure ca ghearele unui nebun. 
O! o! E mare lucru să fii nebun! Să te privească lumea ca 
pe un leu sălbatic printre gratii de fier; să scrâşneşti din 
dinţi şi să urli în răstimpul lungilor nopţi tăcute, în sunetul 
vesel al lanţului greu; să te dai de-a berbeleacul şi să te 


204 


rostogoleşti prin paie, vrăjit de o muzică atât de măreaţă. 
Ura, casa de nebuni! Ah, ce loc minunat! 

Mi-amintesc zilele când mi-era teamă că sunt nebun; 
când obişnuiam să sar din somn, să cad în genunchi cerând 
cerului să mă scape de blestemul care apasă asupra fiinţei 
omeneşti; când fugeam de priveliştea voioşiei şi-a fericirii, 
pentru a mă ascunde într-un loc singuratic şi a trăi acolo 
ceasuri istovitoare, pândind progresele fierbinţelii care îmi 
va mistui creierul. Ştiam că nebunia era amestecată în 
chiar sângele meu şi în măduva oaselor mele; că se 
scursese o generaţie de oameni fără ca asupra lor să se fi 
abătut acel flagel nimicitor şi că eu eram întâiul în care ea 
avea să reînvie. Ştiam că aşa trebuia să fie; că aşa fusese 
întotdeauna şi că aşa va fi întotdeauna; iar când mă 
ghemuiam în ungherul vreunui salon ticsit de lume şi 
vedeam oamenii care şuşoteau făcând semne şi 
îndreptându-şi ochii spre mine, ştiam că vorbeau între ei 
despre nebunul predestinat. Atunci plecam pe furiş să 
tânjesc în singurătate. 

Aşa a fost ani în şir, şi au fost ani lungi, foarte lungi. 
Uneori nopţile sunt aici lungi, foarte lungi, dar ele nu 
înseamnă nimic pe lângă nopţile fără odihnă, pe lângă 
visurile înspăimântătoare pe care le aveam pe vremea 
aceea. Mă cuprind fiori de frig când îmi amintesc. Făpturi 
mari, nelămurite, cu chipuri viclene şi batjocoritoare se 
tupilau prin ungherele odăii şi, noaptea, se plecau asupra 
patului meu, scoţându-mă din minţi. Imi spuneau încet, în 
şoaptă, că podeaua casei noastre vechi în care murise tată! 
tatălui meu era pătată de propriul lui sânge, vărsat de 
propriile-i mâini, în furiile nebuniei. Mi-afundam degetele în 
urechi, însă vedeniile continuau a-mi sfredeli auzul, iar apoi 
odaia răsuna de glasurile lor spunând că nebunia dormitase 
timp de o generaţie înaintea bunicului, şi că bunicul trăise 
ani în şir cu mâinile înfipte în pământ spre a nu se sfâşia 
singur. Ştiam că spuneau adevărul - ştiam bine. 

Descoperirea o făcusem cu ani înainte, deşi ai mei se 
străduiseră să mi-o ascundă. Ha-ha! Eram prea şiret pentru 
ei, cu toate că mă credeau nebun. 

In cele din urmă, nebunia mă cuprinse, şi mă miram că 
într-o vreme îmi fusese teamă de ea. Puteam acum să 
merg printre oameni şi să râd, să mă bucur cu cei mai de 
seamă dintre ei. Ştiam că sunt nebun, însă ei nu bănuiau 
deloc. Cum mă mai bucuram în gându-mi de renghiul pe 
care i-l jucam, după ce urmărisem toate semnele şi privirile 
lor chiorâşe pe vremea când nu eram nebun, ci numai mă 
temeam că am să înnebunesc! Cum mai râdeam de bucurie 
când eram singur, gândindu-mă ce bine-mi păzeam taina şi 
ce repede s-ar fi lepădat bunii mei prieteni de mine dacă ar 
fi cunoscut adevărul. Când cinam cu vreun tinerel gălăgios, 
îmi venea să urlu de bucurie, cugetând cât de palid ar fi 
devenit şi cum ar fi fugit dacă ar fi ştiut că scumpul prieten 
aşezat lângă dânsul, şi care ascuţea un cuţit de o strălucire 
orbitoare, era un nebun înzestrat cu puterea şi aproape cu 
voinţa de a i-l înfige în inimă. O, era o viaţă veselă, plăcută! 

Mă îmbogăţisem, mă scăldam în averi şi mă dedam 
plăcerilor care sporeau înmiit, conştient fiind de secretul pe 
care îl păstram atât de bine. Avui parte de o moştenire. 
Legea cu ochi de vultur, ea însăşi, fu înşelată; puse în mâna 
unui nebun o avere îndelung disputată. Unde era mintea 
oamenilor cuminţi şi clarvăzători? Unde era iscusinţa 
oamenilor legii, lacomi să descopere o neregulă? Şiretenia 
unui nebun îi păcălise pe toţi. 

Aveam bani; cum mă linguşeau! Îi cheltuiam în stânga şi 
în dreapta; cum mă lăudau! Cum se mai umileau trei fraţi 
trufaşi în faţa mea! Şi, de asemenea, bătrânul cu păr alb! 
Atâta supunere, atâta respect, atâta prietenie devotată! Ce 
mai încoa şi-ncolo, mă idolatriza. Bătrânul avea o fată - şi 
tinerii o soră; şi toţi cinci erau săraci; eu eram bogat; iar 
când mă însurai cu fata văzui un zâmbet de triumf mijind 
pe chipul rudelor ei nevoiaşe care cugetau la proiectele lor, 

aşa de bine ticluite, şi la chilipirul ce le căzuse în mână. Îmi 
venea să zâmbesc... Să zâmbesc?... Să râd în hohote, să-mi 
smulg părul şi să mă tăvălesc pe jos cu strigăte de bucurie! 
Ei nu bănuiau că o măritaseră cu un nebun. 

O clipă. Dacă ar fi ştiut, oare ar fi scăpat-o? Fericirea unei 
surori ar fi fost jertfită pentru aurul soţului ei? 

In ciuda şireteniei mele, m-am înşelat asupra unui punct. 
Dacă n-aş fi fost nebun - căci, noi nebunii, deşi destul de 
isteţi, ne mai încurcăm uneori - aş fi băgat de seamă că 
fata ar fi preferat să fie pusă, ţeapănă şi rece, într-un sicriu 
greu de plumb decât s-o aducă, mireasă vrednică de 
invidiat, în casa mea superbă. Aş fi ştiut că inima ei era 
lângă tânărul cu ochi negri al cărui nume l-am auzit 
murmurat de ea în somnu-i zbuciumat, că-mi era jertfită 
pentru a-i scăpa de sărăcie pe bătrânul cu păr alb şi pe 
fraţii trufaşi. 

Nu-mi mai amintesc nici chipurile lor, nici înfăţişarea 
fetei, dar ştiu că ea era frumoasă. Ştiu că era frumoasă 
căci, în nopţile strălucitoare cu lună, când tresar din somn 
şi când liniştea e deplină în juru-mi, văd stând liniştită şi 
nemişcată într-un colţ al acestei celule o figură slăbuţă, 
istovită, cu păr lung, negru, revărsat pe spate, nerăsfirat 
niciodată de vânt, cu ochi ce aţintesc asupră-mi privirea lor 
mirată care nu clipeşte şi nu se fereşte niciodată. Sst! 
Scriind aceste lucruri, sângele îmi îngheaţă în inimă - figura 
asta, e ea - obrazul ei e foarte palid şi ochii-i sunt sticloşi; 
însă îi cunosc bine. Figura asta nu se clinteşte niciodată; nu 
se încruntă niciodată, nu se schimonoseşte cum fac 
arătările care forfotesc adeseori pe aici; dar e mult mai 
înfricoşătoare pentru mine chiar şi decât duhurile care îmi 
dădeau târcoale cu mulţi ani în urmă; iese din mormânt şi 
seamănă aşa de mult cu moartea! 

Aproape un an văzui cum chipul se ofilea tot mai mult; 
aproape un an văzui lacrimi furişându-se pe obraijii-i 
mâhniţi; nu ştiam pricina. Însă, în cele din urmă, am 

descoperit-o. Nu mi-au mai putut-o ascunde multă vreme. 
Fata nu ţinuse niciodată la mine; şi nici n-am crezut 
vreodată că ţinuse; dispreţuia averea mea şi-i era silă de 
splendoarea în care trăia; la aceasta nu mă aşteptasem. 
lubea pe altul; ideea aceasta nu-mi venise în minte. Mă 
stăpâneau simţăminte ciudate, mă sfredeleau gânduri 
tiranice, inspirate de o putere tainică. Nu o uram, deşi îl 
uram pe tânărul pe care ea îl plângea încă. Mi-era milă - 
da, mi-era milă - de viaţa mizerabilă la care o osândiseră 
neamurile ei nepăsătoare şi egoiste. Ştiam că n-o să 
trăiască mult, dar gândul că, înainte de moarte, ar putea să 
dea naştere unei fiinţe nefericite, sortită să transmită 
copiilor săi nebunia, gândul acesta mă determină să iau o 
hotărâre. Luai hotărârea s-o ucid. 

Câteva săptămâni am vrut s-o otrăvesc, apoi mă gândii 
la înec, şi pe urmă la foc. Ce spectacol frumos să vezi casa 
aceea măreaţă în flăcări, şi pe femeia nebunului făcută 
scrum! Ce ispravă straşnică să făgăduieşti o recompensă 
mare, şi apoi să trimiţi la spânzurătoare un om cumsecade, 
nevinovat, pentru o faptă pe care niciodată n-o săvârşise! 
Şi asta, prin şiretenia unui nebun! Am meditat adesea 
asupra planului, însă în cele din urmă am renunţat la el. O, 
ce plăcere să ascuţi zi de zi briciul, să-i simţi tăişul şi să te 
gândeşti la rana pe care o singură lovitură a lamei 
sclipitoare ar putea-o pricinui! 

Până la urmă, duhurile care mai înainte mă învăţaseră 
aşa de des, îmi şoptiră la ureche că sosise vremea, şi-mi 
zvârliră un brici deschis în mână. Îl strânsei cu putere, mă 
ridicai încetişor din pat şi mă aplecai asupra femeii mele 
adormite. Figura ei era tăinuită în mâini. Le îndepărtai 
binişor şi ele căzură, molatice, pe sân. Plânsese, căci obrajii 
îi erau încă umezi de lacrimi. Chipul îi era calm şi blând; şi, 
în timp ce-o priveam, un zâmbet senin îi lumină trăsăturile 
palide. Pusei încetişor mâna pe umărul ei. Tresări; visul îşi 
luase zborul. Mă aplecai din nou. Scoase un țipăt şi se trezi. 

O mişcare a mâinii mele - şi n-ar mai fi scos alt țipăt sau 
sunet. Însă m-a înspăimântat, astfel că m-am tras înapoi. 
Ochii ei erau aţintiţi asupră-mi. Nu ştiu cum, dar mă 
intimidau şi mă înfricoşau; mă făceau să tremur. Se ridică 
din pat continuând să mă privească ţintă. Tremuram; 
aveam briciul în mână, însă nu mă puteam mişca. Se 
îndreptă spre uşă. Apropiindu-mă de ea, se întoarse şi-şi luă 
ochii de la mine. Vraja era ruptă. Zvâcnii înainte şi-o apucai 
de braţ. Se prăvăli ţipând pe podea. 

Aş fi putut s-o ucid atunci, fără împotrivire, dar se 
neliniştise casa, auzeam zgomot de paşi pe scări. Pusei 
briciul la loc în sertar, deschisei uşa şi strigai după ajutor. 

A venit lume, am ridicat-o, am aşezat-o pe pat. Ea 
rămase fără cunoştinţă câteva ceasuri, iar când deschise 
ochii şi-şi recăpăta viaţa şi graiul, îşi pierduse minţile, 
aiurând sălbatic, furios. 

Au fost chemaţi medici, savanţi cu lachei galonaţi; se 
zoreau să vină în cupeuri elegante, trase de cai frumoşi. 
Rămaseră săptămâni întregi lângă patul ei. Ţinură un mare 
consiliu într-altă cameră, sfătuindu-se cu glas încet, solemn. 
Unul, cel mai destoinic şi mai vestit dintre ei, mă luă 
deoparte şi, spunându-mi să mă pregătesc pentru cea mai 
rea veste, îmi aduse la ştiinţă - mie nebunului - că soţia 
mea era nebună. Stătea aproape de mine, lângă o fereastră 
deschisă, privindu-mă în faţă, cu mâna pe braţul meu. 
Puteam să-l arunc în stradă cu o singură mişcare. Dacă aş fi 
făcut-o, i-aş fi tras o păcăleală straşnică, dar era în joc 
secretul meu, aşa că-l lăsai să plece. După câteva zile, mi 
se spuse că eu ar trebui s-o supraveghez, să-i iau un 
păzitor. M-am dus pe câmp, unde nu mă putea auzi nimeni, 
şi am râs aşa de tare, încât aerul vuia de hohotele mele! 

Muri peste o zi. Bătrânul cu păr alb o urmă la groapă, iar 
fraţii trufaşi lăsară să le cadă o lacrimă pe trupul 
neînsufleţit al aceleia la a cărei suferinţă asistaseră cu nervi 
de oţel, cât timp ea fusese în viaţă. Toate acestea nutreau 

tainica mea voioşie, şi, înapoindu-mă acasă, râsei până la 
lacrimi, sub batista albă pe care o ţineam la ochi. 

Dar, deşi îmi atinsesem ţinta, omorând-o, eram neliniştit 
şi supărat, şi simţeam că taina va fi dezvăluită în curând. 
Nu puteam ascunde plăcerea şi bucuria sălbatică ce-mi 
clocoteau în sânge şi care mă făceau, când eram acasă 
numai eu, să ţopăi şi să bat din palme, să dansez, să mă 
învârtesc şi să urlu din răsputeri. Când ieşeam şi vedeam 
mulţimea zorită, îmbulzindu-se pe străzi sau la teatru, când 
auzeam sunetele muzicii şi vedeam lumea dansând, 
simţeam o veselie aşa de mare, că îmi venea să mă 
năpustesc printre oameni, să le smulg mădularele bucată 
cu bucată şi să urlu extaziat. Dar scrâşneam din dinţi, 
izbeam în podea cu piciorul, îmi înfigeam unghiile ascuţite 
în palmă. Mă înfrânam; nu ştia încă nimeni că eram nebun. 

Mi-aduc aminte - măcar că e unul dintre ultimele lucruri 
pe care mi-le pot aminti; căci acum amestec visurile cu 
faptele reale, şi, având atâtea de făcut aici, şi fiind 
totdeauna aşa de grăbit, nu am răgazul să le despart unele 
de altele din vălmăşagul ciudat în care-s încâlcite - mi-aduc 
aminte cum în cele din urmă am renunţat. Haha! Văd parcă 
şi acum privirile înfricoşătoare ale oamenilor şi simt 
uşurinţa cu care i-am aruncat de lângă mine, şi am izbit cu 
pumnii strânşi în obrajii lor păliţi, şi cum apoi am fugit ca 
vântul lăsându-i să huiduiască şi să strige în urma mea 
până departe. Când mă gândesc, forţa unui uriaş pune 
stăpânire pe mine. Uite cum se îndoaie drugul ăsta de fier 
sub încleştarea mea furioasă! Aş putea să-l frâng ca pe-o 
creangă, dar sunt aici galerii lungi, cu multe uşi - cred că n- 
aş putea să le dau de capăt; şi, chiar de aş putea, ştiu că 
sunt jos porţi de fier pe care ei le ţin încuiate şi zăbrelite. Ei 
ştiu ce nebun dibaci am fost; şi se mândresc că mă au 
pentru a mă arăta lumii. 

la, să văd - da, fusesem plecat; era târziu, noaptea, când 
mă înapoiai acasă, şi-l găsii pe cel mai trufaş dintre cei trei 

fraţi trufaşi, care mă aştepta. Chestiune urgentă - spusese 
el, mi-aduc bine aminte. Îl urmam pe omul acesta cu toată 
ura unui nebun. De multe ori degetele mele ar fi dorit să-l 
sfâşie. Mi se spuse că era acolo. Urcai repede scara. Avea 
să-mi spună un cuvânt: dădui drumul servitorilor. Era 
târziu, şi ne aflam singuri împreună - pentru întâia oară! 

În prima clipă îmi ferii ochii de el, căci îmi dădeam seama 
de ceea ce lui nici nu-i trecea prin minte - iar eu mă 
mândream a şti - şi anume că lumina nebuniei lucea ca un 
foc în privirile mele. Stăturăm în tăcere, câteva minute. În 
cele din urmă, vorbi el. Desfrânările mele recente şi 
observaţiile ciudate, făcute îndată după moartea surorii lui, 
erau o insultă adusă memoriei ei. Asociind numeroase 
împrejurări care, la început, îi scăpaseră atenţiei, gândea că 
nu m-am purtat bine cu ea. Dorea să ştie dacă avea 
dreptate să creadă că voiam să-i întinez memoria şi să fiu 
necuviincios faţă de familie. Era obligat, pentru uniforma pe 
care o purta, să-mi ceară această explicaţie. 

Omul avea o funcţie militară; o funcţie cumpărată cu 
banii mei şi cu preţul suferinţei surorii sale! Jucase un rol de 
frunte în complotul urzit pentru a mă prinde în capcană şi a 
pune mâna pe averea mea. El, mai cu seamă, o silise pe 
sora lui să mă ia în căsătorie, deşi ştia prea bine că ea îşi 
avea inima dată tânărului aceluia sclifosit. Era obligat! 
Obligat pentru uniforma lui! Livreaua josniciei lui! Îmi 
îndreptai ochii spre el - nu puteam altfel - dar nu rostii o 
vorbă. 

Văzui schimbarea subită pe care o produse asupră-i 
privirea mea. Era un om cutezător, dar cu toate astea se 
îngălbeni şi-şi trase scaunul înapoi; eu mi-l apropiai; şi 
deoarece râdeam - eram foarte vesel atunci - îl văzui 
tresărind. Simţii că nebunia punea stăpânire pe mine. li era 
frică. 

„O iubeai mult pe sora dumitale, când trăia? îi întrebai; o 
iubeai mult?” 

El se uită stânjenit în juru-i, şi văzui că pune mâna pe 
spătarul scaunului; dar nu răspunse nimic. 

„Nemernicule, am răcnit, te-am prins! Ţi-am descoperit 
uneltirile infernale împotriva mea. Ştiu că inima ei era 
dăruită altuia mai înainte ca tu s-o fi silit să mă ia de 
bărbat. Ştiu, ştiu!” 

Sări brusc de pe scaun, îl ridică în aer şi-mi strigă să mă 
trag înapoi; căci, în timp ce vorbeam, aveam grijă să mă 
apropii tot mai mult de el. 

Mai mult răcneam decât vorbeam - simțind cum clocotea 
în vinele mele tumultul pasiunilor şi cum vechile duhuri 
şuşoteau îmboldindu-mă să-i smulg inima din piept. 

„Blestem! strigai sărind în sus şi năpustindu-mă asupră-i; 
da, am ucis-o! sunt nebun! la pământ! sânge, vreau sânge 
şi-l voi avea!” 

Cu o lovitură dădui în lături scaunul pe care, în groaza lui, 
îl zvârlise asupră-mi, şi mă încăierai cu el; ne rostogolirăm 
cu o bufnitură grea pe podea. 

A fost o luptă straşnică, fiindcă era un bărbat înalt şi 
voinic, care îşi apăra viaţa, iar eu eram un nebun puternic 
şi vream cu însetare să-l nimicesc. Ştiam că nicio forţă 
omenească nu putea să se măsoare cu a mea, şi aveam 
dreptate. Da, aveam dreptate, deşi eram nebun! Puterile îl 
părăseau din ce în ce. li pusei genunchiul în piept, îi 
încleştai  zdravăn, cu amândouă mâinile, grumazul 
muşchiulos. Faţa i se făcu roşie ca focul; ochii îi ieşiră din 
cap şi, cu limba scoasă, voia parcă să-şi bată joc de mine. ÎI 
strângeam tot mai tare. 

Deodată uşa se deschise larg cu zgomot mare; 
sumedenie de oameni se năpustiră în cameră, strigând unul 
altuia să pună mâna pe nebun. 

Taina mea era descoperită; trebuia să lupt acum pentru 
libertate; o luai la sănătoasa, mai înainte ca vreunul să m- 
atingă; mă năpustii printre cei ce mă atacau şi-mi croii 
drum cu braţul viguros, doborându-i de parcă aş fi avut o 

toporişcă în mână. Ajunsei la uşă, sării peste rampă şi, într- 
o clipă, eram în stradă. 

Alergam într-un suflet drept înainte, şi nu îndrăznea 
nimeni să mă oprească. Auzeam zgomot de paşi în urma 
mea şi înteţeam goana. Zgomotul se pierdea tot mai mult 
în depărtare până ce, în sfârşit, se stinse, în timp ce eu 
săream peste mlaştini şi pâraie, peste garduri şi ziduri, 
scoțând strigăte sălbatice pe care făpturile ciudate care 
forfoteau în juru-mi le repetau cu tărie, sfâşiind văzduhul. 
Eram purtat pe braţele demonilor care treceau ca vântul, 
răsturnând zăgazuri şi îngrădituri în calea lor, şi mă 
învârteau cu o iuţeală şi într-o hărmălaie ce mă ameţiră în 
cele din urmă; cu o zvâcnitură năprasnică, mă aruncară 
departe de ele; căzui greu la pământ. 

Când m-am deşteptat, m-am pomenit aici - în celula 
aceasta veselă, unde lumina soarelui vine arar şi unde luna 
îşi furişează razele care m-ajută doar să desluşesc mai bine 
umbrele întunecate din juru-mi şi făptura tăcută din vechiul 
ei ungher. Când stau lungit, fără să dorm, pot să aud uneori 
strigăte ciudate, tânguiri care răsună din colţurile depărtate 
ale acestei mari clădiri. Ce-or fi, nu ştiu; dar ele nu vin nici 
odată de la făptura palidă, care nici nu le bagă în seamă. 
Căci, de când se lasă întâiile umbre ale înserării şi până 
încep să licărească zorile, ea rămâne în acelaşi loc, 
neliniştită, ascultând muzica lanțurilor mele de fier, şi 
veghind asupra tumbelor pe care le fac pe patul meu de 
paie. 


La sfârşitul manuscrisului, era următoarea notă scrisă de 
altă mână: 


„Nenorocitul ale cărui rătăciri sunt însemnate mai sus 
este un trist exemplu al rezultatelor dăunătoare pe care le 
pot avea pasiunile îndreptate pe un făgaş greşit, şi 
excesele prelungite la o vârstă fragedă, când urmările lor 

devin ireparabile. Orgia nesăbuită, dezmăţul şi desfrâul din 
tinerețe îi pricinuiseră febra şi delirul. Primul efect al 
delirului fu gândul bizar, întemeiat pe o idee medicală bine 
cunoscută, puternic susținută de unii şi tot atâta de 
puternic combătută de alţii, că în familia sa ar fi fost un caz 
de nebunie ereditară. El îi pricinui o dispoziţie melancolică, 
iar ea degeneră cu timpul într-o stare morbidă, sfârșind în 
accese de nebunie. Am unele motive să cred că 
întâmplările povestite aici s-au petrecut într-adevăr, deşi 
denaturate de închipuirea-i bolnavă. Ceea ce ar trebui să-i 
mire pe oamenii care au avut cunoştinţă de viciile tinereții 
lui, e că pasiunile sale nu l-au împins, atunci când au scăpat 
de sub controlul rațiunii, la săvârşirea unor crime şi mai 
grozave.” 


Lumânarea se topea în sfeşnic chiar în clipa când dl. 
Pickwick termina lectura manuscrisului dat de bătrânul 
pastor; iar când lumina se stinse brusc, fără ca măcar să fi 
pâlpâit ca să-i dea de veste, îşi simţi nervii în prada unei 
profunde tulburări. Îşi lepădă cu grabă veşmintele pe care 
le îmbrăcase când coborâse din patul incomod şi, rotind 
priviri speriate în juru-i, se vâri numaidecât sub pături unde 
adormi fără întârziere. 

Când se deşteptă, dimineaţa era târzie şi soarele 
strălucea puternic în odaie. Tristeţea copleşitoare din 
timpul nopţii se împrăştiase odată cu umbrele ce învăluiau, 
ca un linţoliu, firea; gândurile şi simţămintele lui erau 
voioase şi zglobii ca însăşi dimineaţa. După un dejun intim, 
cei patru domni se grăbiră să pornească pe jos spre 
Gravesend, urmaţi de un om care ducea piatra în cutia de 
brad. Ajunseră în oraş pe la ora unu (bagajul fusese 
expediat din Rochester, la Londra, aşa cum dăduseră 
dispoziţii) şi, având norocul să găsească locuri pe imperiala 
diligenţei, sosiră în aceeaşi după-amiază la Londra, sănătoşi 
şi teferi. 

Consacrară trei-patru zile în şir pregătirilor necesare 
călătoriei în burgul Eatanswill; dar, pentru că orice acţiune 
importantă cere un capitol separat, vom folosi rândurile pe 
care le mai avem până la încheierea acestuia ca să redăm, 
foarte pe scurt, povestea descoperirii arheologice. 

Rezultă din Documentele Clubului că dl. Pickwick a vorbit 
despre descoperirea sa într-o Adunare generală care a avut 
loc în seara următoare sosirii, expunând o sumedenie de 
ipoteze ingenioase şi erudite în legătură cu tâlcul 
inscripţiei. De asemenea se pare că un artist iscusit a 
executat un desen fidel al acestei curiozităţi, săpându-l în 
piatră şi prezentându-l Societăţii Regale a Arheologilor, 
precum şi altor societăţi savante; că invidii şi rivalități se 
iscară din controversele scrise cu privire la acest subiect; şi 
că dl. Pickwick a scris el însuşi un pamflet de nouăzeci şi 
şase de pagini, cu literă măruntă, cuprinzând douăzeci şi 
şapte de versiuni diferite asupra inscripţiei; că trei domni în 
vârstă, ai căror fii mai vârstnici cutezaseră să pună la 
îndoială vechimea acestei piese, şi-au  dezmoştenit 
odraslele lăsându-le numai un şiling, şi că un individ 
entuziast îşi puse capăt zilelor, disperat că nu-i putuse 
pătrunde înţelesul; că pentru descoperirea făcută, dl. 
Pickwick fu ales membru de onoare în şaptesprezece 
societăţi ştiinţifice, atât naţionale cât şi străine; că niciuna 
dintre cele şaptesprezece societăţi nu a putut să priceapă o 
iotă din inscripţie, dar că toate şaptesprezece au fost de 
acord în a recunoaşte că ea era extraordinară. 

E drept că dl. Blotton - şi numele lui va fi sortit 
dispreţului veşnic al tuturor celor ce cultivă enigmaticul şi 
sublimul - dl. Blotton, zicem, cârcotaş şi bănuitor cum sunt 
spiritele de rând, şi-a îngăduit să privească chestiunea 
dintr-un punct de vedere deopotrivă josnic şi ridicol. Dl. 
Blotton în persoană a întreprins o călătorie la Cobham, cu 
scopul urât de a umbri numele nemuritor al d-lui Pickwick 
şi, la înapoiere, a declarat ritos, într-un discurs ţinut în 

prezenţa Clubului, că-l văzuse pe omul de la care piatra 
fusese cumpărată; că omul o credea veche, însă că 
tăgăduia solemn vechimea inscripţiei - cu atât mai mult cu 
cât el ne încredința că a săpat singur, stângaci, într-un 
moment când nu avea treabă, literele acelea ce însemnau 
nici mai mult, nici mai puţin decât propoziţiunea simplă: 
„Bill Stumpe, his mark”, şi că dl. Stumpe, care nu se prea 
îndeletnicea cu gramatica, lăsându-se de obicei călăuzit de 
sunetul cuvintelor mai mult decât de regulile severe ale 
ortografiei, nu pusese decât un „1” la sfârşitul pronumelui. 

Precum era de aşteptat din partea unei societăţi aşa de 
savante, Clubul Pickwick primi declaraţia cu disprețul pe 
care-l merita, alungă din sânul său pe răutăciosul şi 
îngâmfatul Blotton, şi votă pentru dl. Pickwick o pereche de 
ochelari de aur, ca semn al admiraţiei şi încrederii 
membrilor săi; drept mulţumire, dl. Pickwick lăsă să i se 
picteze portretul, care fu atârnat în sala Clubului - portret 
pe care, oricum, nu vru să-l distrugă când mai îmbătrâni cu 
câţiva ani. 

DI. Blotton era alungat, dar nu înfrânt. Scrise şi el un 
pamflet adresat celor şaptesprezece societăţi ştiinţifice, 
repetând declaraţia pe care o făcuse şi lăsând să se 
înţeleagă că membrii celor şaptesprezece societăţi amintite 
erau nişte „şarlatani”. La care, cele şaptesprezece societăţi 
fură copleşite de indignarea cuvenită, astfel că se iviră 
multe alte pamflete. Societăţile ştiinţifice naţionale 
tălmăciră în englezeşte pamfletele societăţilor ştiinţifice 
străine, societăţile ştiinţifice străine tălmăciră în tot soiul de 
limbi pamfletele societăţilor ştiinţifice naţionale, şi aşa 
începu acea luptă ştiinţifică atât de cunoscută lumii sub 
numele de Controversa pickwickiană. 

Dar sforţările nevrednice de a-l ponegri pe dl. Pickwick se 
năruiră peste capul netrebnicului autor. Cele şaptesprezece 
societăţi ştiinţifice votară în unanimitate că îngâmfatul 
Blotton nu era decât un ignorant meschin. De aici înainte se 

puseră să scrie la tratate câte nu s-au scris de când e 
lumea. Până în ziua de astăzi piatra a rămas un monument, 
care nu poate să fie descifrat, al măreției d-lui Pickwick şi o 
veşnică mărturie a meschinăriei duşmanilor lui. 

CAPITOLUL XII 


Care descrie o foarte însemnată ispravă a d-lui Pickwick, 
epocală în viaţa lui şi nu mai puţin epocală în această povestire. 


Deşi de proporţii foarte restrânse, apartamentul d-lui 
Pickwick din strada Goswell era nu numai foarte curat şi 
confortabil dar şi, mai ales, potrivit ca locuinţă pentru un 
om înzestrat cu geniul şi spiritul său de observaţie. 
Salonaşul se afla în faţă la parter şi dormitorul tot în faţă, la 
etajul întâi, încât - fie că se găsea la birou, fie că stătea în 
picioare dinaintea oglinzii pentru bărbierit - el putea să 
contemple deopotrivă pe strada aceea, la fel de populată 
pe cât de populară, omenirea care trecea cu preocupările ei 
felurite. Proprietăreasa d-lui Pickwick, d-na Bardell - văduvă 
şi singura împuternicită testamentară a unui vameş - era o 
femeie cumsecade, harnică şi plăcută la înfăţişare, cu o 
înclinaţie firească în ale bucătăriei, înclinaţie pe care o 
desăvârşise prin studii şi prin practică îndelungă, devenind 
un talent rar. Nu existau în casă nici plozi, nici servitori, nici 
orătănii. Locatarii ceilalţi erau doar: un om mare şi un 
băieţaş. Primul, un chiriaş; al doilea, o producţie a d-nei 
Bardell. Omul cel mare era totdeauna acasă exact la zece 
seara, când cu regularitate se înghesuia într-un pătuc 
franțuzesc în camera din dos. Jocurile copilăreşti şi 
exerciţiile de gimnastică ale domnişorului Bardell se 
desfăşurau numai pe caldarâm şi în şanţurile din 
vecinătate. Curăţenia şi liniştea domneau în toată casa, iar 

voinţa d-lui Pickwick era lege. 

Oricine ar fi cunoscut regula casei şi ar fi fost familiarizat 
cu spiritul admirabil cumpănit al d-lui Pickwick, înfăţişarea 
şi conduita sa în dimineaţa de dinaintea celeia ce fusese 
fixată pentru călătoria la Eatanswill ar fi părut misterioasă, 
inexplicabilă. Măsura camera în sus şi în jos, cu paşi grăbiţi. 
Cam din trei în trei minute, îşi scotea capul pe fereastră, se 
uita necontenit la ceas şi trăda alte multe semne de 
neastâmpăr, foarte neobişnuite la el. Era vădit că punea la 
cale ceva de mare însemnătate - dar ce anume, nici măcar 
d-na Bardell nu fusese în stare să ghicească. 

— Doamnă Bardell, spuse în cele din urmă dl. Pickwick 
când simpatica femeie era pe punctul să isprăvească mult 
prelungitul dereticat al camerei. 

— Da, domnule, răspunse d-na Bardell. 

— Băieţaşul dumneavoastră a plecat cam demult. 

— Păi, domnule, de-aici până la Borough e ceva. 

— A, da! glăsui dl. Pickwick. Adevărat; aşa e. 

DI. Pickwick recăzu în tăcere şi d-na Bardell se apucă din 
nou de curăţenie. 

— Doamnă Bardell, reluă dl. Pickwick după câteva 
minute. 

— Da, domnule. 

— Credeţi că pentru două persoane cheltuiala e mult mai 
mare decât pentru una singură? 

— Vai, domnule Pickwick! replică d-na Bardell roşind 
până la dantela bonetei, căci i se părea că zărise în ochii 
chiriaşului o anume clipire matrimonială. Vai, domnule 
Pickwick, ce întrebare! 

— Ei, ce credeţi? 

— Asta depinde, răspunse d-na Bardell apropiind foarte 
mult cârpa de praf de cotul proptit pe masă al d-lui 
Pickwick; depinde în bună parte de persoană; ştiţi asta, 
domnule Pickwick; şi dacă e o persoană grijulie şi 
econoamă, atunci, domnule... 

— Foarte adevărat, încuviinţă dl. Pickwick, dar persoana 
pe care o am în vedere (aci se uită ţintă la d-na Bardell) 
posedă, îmi închipui, aceste calităţi; în plus, este înzestrată 
cu o mare cunoaştere a lumii, doamnă Bardell, şi cu multă 
deşteptăciune.  Darurile acestea mi-ar fi nespus de 
folositoare. 

— Vai, domnule Pickwick! murmură d-na Bardell în timp 
ce roşeaţa i se urcă din nou până la dantela bonetei. 

— Sunt încredinţat! rosti dl. Pickwick cu o energie sporită, 
aşa cum avea obiceiul când vorbea într-o chestiune care-l 
interesa. Sunt încredinţat şi, ca să vă spun adevărul, 
doamnă Bardell, am luat o hotărâre. 

— Dumnezeule, domnule Pickwick! exclamă d-na Bardell. 

— Poate vi se va părea ciudat, urmă simpaticul domn 
Pickwick zvârlind tovarăşei sale o privire voioasă, că nu m- 
am sfătuit cu dumneavoastră în această chestiune, şi că 
nici măcar n-am pomenit de ea până în clipa când l-am 
trimis azi dimineaţă pe băieţel; ce ziceţi? 

D-na Bardell nu putu să răspundă decât printr-o privire. ÎI 
adora demult, în taină, pe dl. Pickwick, dar iată că, brusc, 
se văzu înălţată pe o culme către care n-ar fi cutezat să 
năzuiască nici în cele mai nesăbuite speranţe ale ei. Dl. 
Pickwick era pe cale s-o ceară în căsătorie şi, după un plan 
bine chibzuit, îi trimisese băieţelul la Borough ca să nu-l 
stânjenească. Ce iscusit! Cât de prevăzător! 

— Ei, ce părere aveţi? întrebă dl. Pickwick. 

— O, domnule Pickwick, răspunse d-na Bardell tremurând 
de tulburare; sunteţi tare bun, domnule! 

— Ideea mea vă va scuti de multe osteneli, nu e aşa? 
întrebă dl. Pickwick. 

— O, nu m-am gândit niciodată la osteneală, domnule, 
răspunse d-na Bardell, şi, fireşte, îmi voi da silinţa mai mult 
decât oricând ca să vă fiu pe plac; sunteţi aşa de bun, 
domnule Pickwick, că ţineţi seamă de singurătatea mea! 

— A, desigur, spuse dl. Pickwick, nu mă gândisem la asta 

niciodată... Când voi fi în oraş, veţi avea totdeauna pe 
cineva cu care să staţi de vorbă. Intr-adevăr, aşa e. 

— Cu siguranţă că voi fi o femeie fericită, spuse d-na 
Bardell. 

— lar băieţelul dumneavoastră... 

— Dumnezeu să-l binecuvânteze! îl întrerupse d-na 
Bardell cu un oftat matern. 

— Va avea şi el un tovarăş, urmă dl. Pickwick zâmbind 
grațios; un tovarăş vesel care, pun rămăşag, îl va învăţa 
într-o săptămână mai multe pozne decât ar fi învăţat într- 
un an. 

— O, dragul meu! exclamă d-na Bardell. 

DI. Pickwick tresări. 

— O, scumpul meu, bunul meu, iubitul meu hazliu! 
continuă d-na Bardell şi, niciuna nici două, ridicându-se de 
pe scaun, îşi aruncă braţele pe după gâtul d-lui Pickwick, cu 
un potop de lacrimi şi-un refren de suspine. 

— Vai, doamnă! strigă dl. Pickwick plin de uimire. 
Doamnă Bardell! Buna mea doamnă! Doamne, ce situaţie! 
Vă rog, luaţi seama, doamnă Bardell; nu... Dacă vine 
cineva? 

— Ei, să vină! exclamă d-na Bardell cu frenezie; nu-ţi mai 
dau drumul! Dragul, scumpul, sufleţelul meu bun! 

Şi, rostind cuvintele acestea, d-na Bardell se lipi şi mai 
strâns. 

— Dumnezeule, fie-ţi milă de mine! spuse dl. Pickwick 
luptându-se din răsputeri; aud pe cineva urcând seara. Nu, 
nu, fii femeie de treabă; nu! 

Dar  rugăminţile şi mustrările erau deopotrivă de 
zadarnice, căci d-na Bardell leşinase în braţele d-lui 
Pickwick. Mai înainte ca el să fi avut timpul s-o aşeze pe-un 
scaun, domnişorul Bardell intră în odaie poftindu-i pe d-nii 
Tupman, Winkle şi Snodgrass. 

DI. Pickwick rămase împietrit şi mut. Stătea în picioare cu 
povara amoroasă în braţe, şi se uita năuc la feţele 

prietenilor săi fără să încerce măcar să-i salute sau să le 
dea vreo explicaţie. La rândul lor, ei se uitau ţintă la el; la 
rândul lui, domnişorul Bardell se uita la ei toţi. 

12. „D-na Bardell leşină în braţele d-lui Pickwick” - Phiz, august 1836 

Aşa de adâncă era mirarea pickwickienilor şi atât de 
cumplită zăpăceala d-lui Pickwick, încât ei ar fi putut să 
rămână exact cam în aceeaşi situaţie până la revenirea 
femeii în simţiri, dacă nu se producea o splendidă şi 
mişcătoare manifestare de afecţiune filială din partea 
tânărului fiu. Îmbrăcat cu un costum strâmt de catifea 
vărgată, împodobit cu nasturi foarte mari de alamă, el 
rămăsese la început, nesigur şi încurcat, în uşă; dar, 
treptat, ideea ca mama lui suferise vreo vătămare 
personală puse stăpânire pe mintea lui dezvoltată numai pe 
jumătate; socotindu-l pe dl. Pickwick drept agresor, scoase 
un urlet înspăimântător, oarecum nefiresc şi, năpustindu-se 
cu capul în jos, începu să-l atace pe nemuritorul gentleman 
prin preajma spatelui şi-a picioarelor, izbindu-l şi ciupindu-l 
atâta cât îi îngăduiau voinicia braţului şi aprinderea furiei. 

— Luaţi-l pe ticălosul ăsta mic de aici! strigă dl. Pickwick 
scos din fire; e nebun! 

— Dar ce s-a întâmplat? întrebară uluiţi cei trei 
pickwickieni. 

— Nu ştiu nici eu, răspunse dl. Pickwick, ursuz; luaţi 
băiatul de-aici! (D. Winkle îl duse în capătul celălalt al 
apartamentului pe năbădăiosul băiat, care striga şi se 
zbătea.) 

— Acum, ajutaţi-mă să cobor scările cu femeia. 

— Ah, mă simt mai bine! îngăimă d-na Bardell. 

— Îngăduiţi-mi să vă conduc până jos, spuse di. Tupman, 
totdeauna galant. 

— Mulţumesc, domnule, mulţumesc! exclamă femeia c-o 
voce nevricoasă. 

Fu condusă jos, însoţită de odrasla-i iubită. 

— Nu pot pricepe, reluă dl. Pickwick după înapoierea 
prietenului său, nu pot pricepe ce s-a întâmplat cu femeia 
aceasta. O anunţasem numai că am de gând să-mi iau un 
servitor, când a apucat-o spasmul ciudat în care aţi găsit-o. 

E extraordinar! 

— Adevărat! exclamară cei trei prieteni. 

— M-a pus într-o situaţie tare neplăcută, continuă dl. 
Pickwick. 

— Adevărat! răspunseră discipolii tuşind uşor şi privindu- 
se cu-nţeles. 

Atitudinea lor nu-i scăpă d-lui Pickwick.  Observă 
neîncrederea lor. Era vădit că ei îl suspectau. 

— Aşteaptă un om, jos, în antreu, îl vesti dl. Tupman. 

— E acela despre care v-am vorbit, glăsui dl. Pickwick; 
am trimis după el la Borough azi dimineaţă. Snodgrass, fii 
bun şi cheamă-l sus. 

DI. Snodgrass îi îndeplini dorinţa şi dl. Samuel Weller se 
înfăţişă pe dată. 

— Haha, îmi închipui că mă recunoşti, îl întâmpină dl. 
Pickwick. 

— Ba bine că nu, răspunse Sam cu o privire binevoitoare. 
Şmecherul v-a băgat în răcori; o făcuse prea de oaie, nu-i 
aşa? Să-i fi tras vreo două după ceafă, n-ar fi fost rău. 

— Acum nu e vorba de asta, i-o tăie dl. Pickwick repede; 
vream să-ţi vorbesc despre altceva. la loc! 

— Mulţumesc, domnule! răspunse Sam şi se aşeză fără 
să mai fie rugat, după ce mai întâi îşi puse pălăria albă, 
veche, afară, pe podea. Nu e cine ştie ce când te uiţi la ea, 
dar te cruceşti de când ţine... Până să i se ducă borul era o 
găină tare frumoasă... Acuşi e mai uşoară fără bor; este 
ceva; unde mai pui că prin găuri intră niţeluş aer; şi asta e 
ceva. Eu îi zic găină-ventilator. 

Şi, după ce rosti aceste cuvinte, dl. Weller zâmbi cu 
prietenie pickwickienilor. 

— Acum, glăsui dl. Pickwick, e vorba de afacerea pentru 
care, cu aprobarea dumnealor, te-am chemat. 

— Aşa, domnule, să-i dăm drumul, cum zicea unul 
plodului său, care înghiţise un gologan. 

— Dorim să ştim în primul rând, spuse dl. Pickwick, dacă 

ai vreun motiv să fii nemulţumit de situaţia dumitale 
actuală? 

— Până să vă răspund la întrebare, declară dl. Weller, aş 
vrea mai întâi să ştiu dacă aveţi alta mai pricopsită să-mi 
oferiţi. 

O rază de calmă bunăvoință jucă pe chipul d-lui Pickwick 
când îi răspunse: 

— Sunt aproape hotărât să te iau la mine în serviciu. 

— Adevărat? întrebă Sam. 

DI. Pickwick încuviinţă din cap. 

— Ce leafă? întrebă Sam. 

— Douăsprezece lire sterline pe an. 

— Ţoale? 

— Două rânduri de haine. 

— Ce fel de treabă? 

— Să mă serveşti şi să călătoreşti cu mine şi cu 
dumnealor. 

— S-a făcut! exclamă Sam cu ifos. Mă închiriez unui 
gentelman; pe chestia lefii, ne-am înţeles. 

— Accepţi propunerea mea? întrebă dl. Pickwick. 

— Gata! declară Sam. Dacă ţoalele o să-mi vie măcar pe 
jumătate cum îmi convine locul, este în regulă. 

— De bună seamă că ai certificate bune? reluă dl. 
Pickwick. 

— Întrebaţi-o pe hangioaica de la Cerbul Alb, răspunse 
Sam. 

— Poţi să vii astă seară? 

— În doi timpi şi trei mişcări mă-mbrac în frac - numai să- 
| am! exclamă Sam cu multă voioşie. 

— Inapoiază-te astă seară, la opt, îi puse în vedere dl. 
Pickwick, şi, dacă referinţele sunt bune, de îmbrăcăminte 
ne vom îngriji. 

Afară de o amabilă abatere de care era în parte vinovată 
una dintre servitoare, conduita d-lui Weller fusese 
totdeauna bună. Dl. Pickwick nu şovăi, deci, să-l angajeze 

chiar în seara aceea. Cu graba şi energia ce caracterizau nu 
numai faptele publice, dar toate acţiunile particulare ale 
extraordinarului om, el îl duse îndată pe noul servitor la 
unul dintre acele magazine convenabile, unde se pot 
procura haine confecţionate sau de ocazie, şi unde eşti 
scutit de formalitatea neplăcută de-a ţi se lua măsura; şi, 
înainte de căderea nopţii, dl. Weller era înzestrat cu o 
redingotă cenuşie ai cărei nasturi aveau inițialele C.P., cu o 
pălărie neagră cu cocardă, cu o vestă trandafirie, vărgată, 
cu pantaloni de culoare deschisă, cu ghetre şi cu alte 
obiecte - prea numeroase pentru a le mai înşira aici. 

„Prea bine! îşi zise fiinţa aşa de subit transformată, când 
a doua zi dimineaţă îşi luă locul pe capra trăsurii de 
Eatanswill; nu ştiu de-oi fi valet, rândaş, pădurar sau 
simigiu. S-ar părea că sunt din toate câte ceva. Dar nu-i 
nimic; schimb aerul, o să văz multe, mare brânză n-am de 
făcut; şi straiele îmi vine ca turnate; d-aia strig: să trăiască 
pickwickienii!” 

CAPITOLUL XIII 


Câteva date despre Eatanswill, despre situaţia partidelor locale 
şi despre alegerea unui membru în Parlament care să apere 
interesele acestui burg vechi, loial şi patriot. 


Maărturisim deschis că, înainte de a ne fi cufundat în 
maldărele de hârtii ale Clubului Pickwick, nu auzisem 
niciodată de  Eatanswill.  Recunoaştem cu aceeaşi 
sinceritate că zadarnic am căutat dovezi cu privire la 
existenta actuală a acestei localităţi. Ştiind cât de profundă 
încredere se cuvine să dăruim tuturor afirmațiilor cuprinse 
în însemnările d-lui Pickwick, şi neîngăduindu-ne să opunem 
cunoştinţele noastre declaraţiilor făcute de marele om, am 
consultat, în această privinţă, toate izvoarele pe care le-am 
putut găsi. Am cercetat toate numele cuprinse în tabelele 
A. şi B.2%, fără să-l găsim pe acela de Eatanswill; am 
cercetat minuţios, de-a-fir-a-păr, toate hărţile ținutului, 
publicate spre folosinţa societăţii de distinşii noştri editori, 
dar investigaţiile noastre au ajuns la acelaşi rezultat. 

Am fost, deci, îndemnați să credem că, din dorinţa 
grijulie de a nu jigni pe cineva, şi dintr-un sentiment de 
delicateţă cu care toţi cei ce îl cunoşteau bine, ştiau că dl. 
Pickwick era în chip atât de eminent înzestrat, el înlocuise, 
într-adins, cu o denumire fictivă, numele real al localităţii 
unde îşi făcuse observaţiile. Ne întăreşte în această 
credinţă o împrejurare măruntă care ar putea să pară 

neînsemnată şi josnică în sine, dar care, privită din punctul 
de vedere mai sus menţionat, merită să fie consemnată. 
Mai mult decât atât: în carnetul d-lui Pickwick putem găsi o 
însemnare a faptului că locurile pentru sine şi discipolii săi 
au fost reţinute în diligenţa de Norwich; dar însemnarea fu 
după aceea ştearsă, de bună seamă spre a tăinui direcţia în 
care este situat burgul. Nu ne vom aventura, deci, pe calea 
deducţiilor în această privinţă, ci vom continua îndată firul 
povestirii, mulţumindu-ne cu datele pe care descrierile sale 
ni le-au pus la îndemână. 

Se pare că, pe atunci, locuitorii din Eatanswill, ca şi cei 
din multe alte oraşe mici, îşi închipuiau că ei prezintă o 
importanţă extraordinară, imensă; şi fiecare om, conştient 
de greutatea ce decurgea din exemplul său, se simţea 
îndatorat să se alăture cu trup şi suflet unuia din cele două 
mari partide în care se împărțeau cetăţenii oraşului: 
albaştrii şi galbenii. Dar albaştrii nu scăpau niciun prilej să 
pună bețe în roate galbenilor, după cum galbenii nu scăpau 
niciun prilej să pună bețe în roate albaştrilor; astfel că, 
atunci când galbenii şi albaştrii se găseau faţă în faţă, la 
vreo întrunire publică, la primărie, la târg, în vreo piaţă, 
cuvinte grele şi certuri se iveau între ei. De prisos să 
adăugăm că, din pricina acestor neînţelegeri, toate lucrurile 
deveniseră la Eatanswill o chestiune de partid. Dacă 
galbenii propuneau să se facă noi ferestruici în acoperişul 
halei din piață,  albaştrii ţineau adunări publice 
împotrivindu-se acestei acțiuni. Dacă albaştrii propuneau să 
se mai construiască o pompă în Strada Mare, galbenii se 
ridicau ca un singur om înfierând ideea năzdrăvană. Existau 
prăvălii albastre şi prăvălii galbene, hanuri albastre şi 
hanuri galbene; exista o tabără albastră şi o tabără 
galbenă, chiar în biserică. 

Fireşte, era esenţial şi absolut necesar ca fiecare din 
aceste puternice partide să aibă ziarele şi reprezentanţii 
lor, drept care, în oraş, apăreau două foi publice: Gazeta 

din Eatanswill, şi Independentul din Eatanswill. Prima, 
susţinea principiile albastre, al doilea se aşeza pe un teren 
hotărât galben. Ce ziare minunate! Ce articole de fond şi 
cât de înfocate atacuri cuprindeau. - „Gazeta, netrebnicul 
nostru confrate... - /ndependentul, acest ziar dezgustător şi 
laş... - /ndependentul, această publicaţie mincinoasă şi 
murdară... - Gazeta, această josnică şi scandaloasă 
calomniatoare...” Acestea şi alte ocări aţâţătoare erau din 
plin răspândite în coloanele fiecărui număr al ambelor 
publicaţii, trezind în piepturile orăşenilor sentimentele cele 
mai aprinse de plăcere sau indignare. 

Cu obişnuitu-i spirit de prevedere şi pătrundere, dl. 
Pickwick alesese, pentru a vizita burgul, un moment 
deosebit de prielnic. Niciodată nu se mai pomenise o luptă 
atât de îndârjită acolo. Onorabilul Samuel Slumkey, din 
Slumkey Hall, era candidatul albastru; Horatio Fizkin, 
esquire de Fizkin Lodge, de lângă Eatanswill, se lăsase 
convins de prietenii săi să susţină interesele galbene. 
Gazeta îi preveni pe alegătorii din Eatanswill că, nu numai 
privirile Angliei, dar ale întregii lumi civilizate, erau aţintite 
asupra lor. /ndependentul întrebă pe un ton categoric dacă 
alegătorii din Eatanswill erau „personalităţi însemnate aşa 
cum fuseseră socotiți totdeauna, sau nişte unelte josnice şi 
slugarnice”, nevrednici deopotrivă de numele de englez şi 
de binefacerile libertăţii. Nicicând un asemenea cutremur 
nu mai zguduise oraşul. 

Era seară târziu când dl. Pickwick şi tovarăşii săi, ajutaţi 
de Sam, coborâră de pe imperiala diligenţei de Eatanswill. 
Drapele de mătase mari, albastre, fluturau în dreptul 
ferestrelor hotelului cu firma La Stema Oraşului şi anunţuri 
lipite pe fiecare geam indicau, cu litere uriaşe, că acolo îşi 
ţinea zilnic şedinţele comitetul  onorabilului Samuel 
Slumkey. Un grup de gură-cască, adunaţi în stradă, priveau 
spre un om răguşit din balconul hotelului care, vorbind 
pare-se cu atâta ardoare în favoarea d-lui Samuel Slumkey, 

se  învăpăiase ca focul, dar tăria şi însemnătatea 
argumentelor lui erau micşorate întrucâtva de răpăitura 
necontenită a patru tobe mari, pe care comitetul d-lui Fizkin 
le pusese la colţul străzii. 

Lângă orator, un omuleţ neastâmpărat îşi scotea din 
când în când pălăria şi făcea mulţimii semn să aplaude. 
Atunci mulţimea aplauda fără întârziere şi cu cel mai mare 
entuziasm. Figura oratorului se încinsese în timpul vorbirii 
din ce în ce mai mult, şi s-ar fi putut spune că discursul său 
răspundea scopului urmărit, dacă i-ar fi dat cineva 
ascultare. 

Pickwickienii nu apucaseră să coboare bine din trăsură, 
că se şi văzură înconjurați de o parte din tabăra celor 
„cinstiţi şi independenţi”, care, numaidecât, scoaseră trei 
aclamații asurzitoare. Aclamaţiile, repetate de gloată (căci 
mulţimea n-are deloc nevoie să ştie pentru ce strigă) se 
tălăzuiră într-un urlet năprasnic de triumf, care impuse 
tăcere până şi omului cu obraz stacojiu din balcon. 

— Ura! urlă poporul ca încheiere. 

— Incă o aclamaţie! strigă oratorul mititel din balcon; 
gloata urlă din nou ca şi cum plămânii ei ar fi fost turnaţi 
din tuci şi oţel. 

— Trăiască în veci Slumkey! mugiră „cinstiţii şi 
independenţii”. 

— Trăiască în veci Slumkey! repetă dl. Pickwick, 
scoţându-şi pălăria. 

— Jos Fizkin! urlă gloata. 

— Jos cu el! strigă dl. Pickwick. 

— Ura! 

Atunci se dezlănţui un alt urlet, asemănător celui dintr-o 
menajerie, când elefantul îşi cere prânzul. 

— Cine e Slumkey? întrebă dl. Tupman în şoaptă. 

— Habar n-am! răspunse dl. Pickwick pe acelaşi ton. Sst, 
nu mai pune întrebări! În astfel de ocazii, lucrul cel mai bun 
e să urmezi mulţimea. 

— Dar gândeşte-te că or fi două tabere, îi atrase dl. 
Snodgrass luarea aminte. 

— Urlă cu cei mai tari! replică dl. Pickwick. 

Mai elocvent decât aşa n-ar fi putut să grăiască tomuri 
întregi. 

Intrară în hotel; mulţimea se dădea la o parte ca să le 
facă loc, scoțând aclamații gălăgioase. Prima lor grijă era 
să-şi asigure o locuinţă pentru noapte. 

— Putem să găsim paturi aci? întrebă dl. Pickwick 
adresându-se unui chelner căruia îi făcuse semn să se 
apropie. 

— Nu ştiu, dom'le, răspunse chelnerul. Mi-e teamă că-s 
toate ocupate. Mă duc să văz. 

Se depărtă şi se înapoie numaidecât, ca să întrebe dacă 
domnii erau albaştri. 

Deoarece nici dl. Pickwick, nici tovarăşii săi nu acordau 
un interes deosebit cauzei vreunuia dintre candidaţi, le era 
cam greu să răspundă. In dilema în care se găseau, dl. 
Pickwick îşi aduse aminte de noul său prieten, dl. Perker. 

— Cunoşti un domn cu numele de Perker? întrebă dl. 
Pickwick. 

— Desigur, dom'le; agentul onorabilului domn Samuel 
Slumkey. 

— Este albastru, nu? 

— Fireşte, dom'le! 

— Atunci suntem şi noi albaştri, declară domnul Pickwick. 

Dar, observând că servitorul primea cam cu neîncredere 
asigurarea lui, îi dădu cartea sa de vizită şi-i spuse s-o 
înmâneze pe dată d-lui Perker, dacă dl. Perker era cumva 
acolo. Servitorul se retrase, dar se înapoie pe dată, şi, 
rugându-l pe dl. Pickwick să-l urmeze, îl conduse într-o 
odaie mare la etajul întâi unde, la o masă lungă, acoperită 
de cărţi şi de hârtii, se afla dl. Perker. 

— Haha, scumpe domn! exclamă omuleţul venind în 
întâmpinarea d-lui Pickwick. Foarte bucuros că vă văd, 

scumpe domn. Luaţi loc, vă rog. Aşa dar, aţi făcut cum ne- 
am înţeles. Aţi venit aici să vedeţi alegerile, nu-i aşa? 

DI. Pickwick răspunse afirmativ. 

— Va fi o luptă înverşunată, scumpe domn, declară 
omuleţul. 

— Sunt încântat, răspunse dl. Pickwick frecându-şi 
mâinile. Îmi place să văd manifestările de patriotism dârz, 
indiferent de partidul care este în cauză; vasăzică, va fi o 
luptă înverşunată? 

— Da-da, spuse omuleţul, nu mai încape vorbă. Am 
reţinut toate cârciumile de aici şi nu am lăsat adversarilor 
decât berăriile. Magistrală lovitură de stat, scumpe domn, 
ce ziceţi? 

Omuleţul zâmbi satisfăcut şi trase pe nări o serioasă 
priză de tabac. 

— Şi care este rezultatul probabil al bătăliei? întrebă dl. 
Pickwick. 

— Cam îndoielnic, scumpe domn, îndoielnic până acum, 
răspunse omuleţul. Oamenii lui Fizkin au treizeci şi trei de 
votanti închişi în şoproanele de la Cerbul Alb. 

— În şoproane?! exclamă dl. Pickwick foarte mirat de 
această nouă lovitură de stat. 

— Îi ţin închişi acolo, până când vor avea nevoie de ei, 
reluă omuleţul. Şi asta, desigur, ca să ne împiedice să 
ajungem la dânşii; şi, chiar de am putea, nu ne-ar sluji la 
nimic, deoarece îi ţin într-adins, beţi turtă. Isteţ om, agentul 
lui Fizkin!... Ce mai la deal la vale, foarte isteţ! 

DI. Pickwick făcu ochii mari, dar nu spuse nimic. 

— Cu toate astea, noi suntem oarecum asiguraţi, rosti dl. 
Perker cu glas abia şoptit. Am dat aseară un ceai modest, 
aici. Am invitat patruzeci şi cinci de femei, scumpe domn, 
iar la plecare am oferit fiecăreia câte-o umbrelă verde. 

— Umbrelă?! exclamă dl. Pickwick. 

— Da, scumpe domn, da, patruzeci şi cinci de umbrele 
verzi, a şapte şilingi şi şase penny una. Toate femeile ţin la 

zorzoane; umbrelele au produs un efect de neînchipuit. Ni i- 
am asigurat pe soţii lor şi pe jumătate din fraţi; i-am băgat 
pe adversari la apă cu ciorapii, flanelele şi celelalte fleacuri 
ale lor. A fost ideea mea, scumpe domn, numai şi numai a 
mea. Pe grindină, pe ploaie, pe soare, n-ai să faci nici şase 
paşi în oraş şi ai să întâlneşti o jumătate de duzină de 
umbrele verzi. 

Aci, omuleţul dădu frâu liber unei veselii extraordinare, 
căreia îi puse capăt apariţia altei persoane. 

Era un bărbat lung şi deşirat. Capul, cu păr cânepiu, 
arăta semne de pleşuvie; chipul lui avea un aer foarte grav; 
privirile îi trădau o gândire adâncă, fără margini. Purta o 
redingotă lungă, cafenie, o jiletcă neagră de postav, 
pantaloni cenuşii; la jiletcă atârna un lornion; pălăria de pe 
cap avea fundul tare turtit şi borurile mari. Noul venit fu 
prezentat d-lui Pickwick ca fiind dl. Pott, directorul Gazete; 
din Eatanswill. După câteva observaţii preliminare, dl. Pott 
se întoarse spre dl. Pickwick şi îi spuse cu ton solemn: 

— Domnule, alegerea aceasta a stârnit în metropolă un 
mare interes. 

— Îmi închipui, răspunse dl. Pickwick. 

— La care, îmi pot da seama, continuă dl. Pott privindu-l 
pe dl. Perker ca să-i capete încuviințarea, la care îmi pot da 
seama că a contribuit întrucâtva şi articolul meu de 
sâmbătă. 

— Fără nicio îndoială, rosti omuleţul. 

— Domnule, urmă dl. Pott, presa e o armă puternică. 

DI. Pickwick aprobă întru totul această afirmaţie. 

— Dar sunt încredinţat, domnule, declară Pott, că nu am 
abuzat niciodată de puterea enormă pe care o deţin. Sunt 
încredinţat, domnule, că n-am îndreptat niciodată ascuţişul 
lanciei mele împotriva lăcaşului sacru al vieţii private, 
împotriva reputației individuale. Sunt încredinţat, domnule, 
că mi-am consacrat toată energia în direcţia unor... unor 
sforţări... umile poate, da, recunosc, umile, pentru a sădi 

aceste principii... de care... 

Directorul Gazetei din Eatanswill încurcându-se. dl. 
Pickwick îi veni în ajutor, spunând: 

— Desigur. 

— Şi, care este, domnule, spuse Pott, care e, daţi-mi voie 
să vă întreb ca pe un om imparţial, atitudinea opiniei 
publice londoneze, cu privire la disputa mea cu 
Independentul? 

— Fără îndoială că e foarte pornită, se amestecă dl. 
Perker, în priviri cu o viclenie ce părea să fie întâmplătoare. 

— Disputa asta, declară Pott, va fi dusă atâta timp cât voi 
mai avea sănătate, putere şi acel talent cu care-s înzestrat. 
Am să duc această dispută, domnule, măcar că ea ar putea 
să zdruncine spiritul oamenilor, să le îndârjească inimile şi 
să-i abată de la îndeplinirea îndatoririlor vieţii de fiecare zi. 
Am să duc această dispută, domnule, până când voi pune 
călcâiul în ceafa /ndependentului din Eatanswill. Doresc ca 
populaţia Londrei şi populaţia ținutului meu să ştie, 
domnule, că se pot bizui pe mine; că n-o voi părăsi, că sunt 
hotărât, domnule, să rămân alături de ea până la capăt. 

— Purtarea dumneavoastră, domnule, este cât se poate 
de nobilă! exclamă dl. Pickwick şi strânse mâna generosului 
Pott. 

— Văd, domnule, că sunteţi un om de bun-simţ şi talent, 
spuse dl. Pott cu suflarea aproape curmată din pricina 
declaraţiei patriotice pe care o făcuse atât de vehement. 
Sunt cât se poate de fericit, domnule, că fac cunoştinţă c- 
un om ca dumneavoastră. 

— Şi eu, declară dl. Pickwick, mă simt adânc onorat de 
felul cum vă exprimati despre mine. Îngăduiţi-mi, domnule, 
să vi-i recomand pe tovarăşii mei de călătorie, membri 
corespondenţi ai Clubului pe care mă mândresc a-l fi 
întemeiat. 

— Voi fi încântat, declară dl. Pott. 

DI. Pickwick se depărtă şi, întorcându-se cu cei trei 

prieteni ai săi, îi prezentă aşa cum se cuvenea directorului 
Gazetei din Eatanswill. 

— Acum, dragă Pott, glăsui mititelul domn Perker, se 
pune întrebarea: ce facem cu prietenii noştri? 

— Îmi închipui că putem rămâne sub acoperământul 
acesta, spuse dl. Pickwick. 

— Sub acoperământul acesta nu mai este niciun pat 
liber, scumpe domn, nici măcar unul!... 

— Situaţia e cât se poate de neplăcută, spuse dl. 
Pickwick. 

— Nespus de neplăcută! declarară tovarăşii săi de 
călătorie. 

— Am, în privinţa aceasta, spuse dl. Pott, o idee care 
cred că ar putea să fie adoptată cu mult succes. La Păunu/ 
sunt două paturi şi dacă doi dintre gentlemeni şi servitorul 
lor ar accepta să se aranjeze acolo, eu pot declara fără 
sfială, în numele doamnei Pott, că ea ar fi încântată să 
acorde ospitalitate domnului Pickwick şi încă unui tovarăş al 
său. 

După stăruinţele repetate ale d-lui Pott, şi după 
repetatele proteste ale d-lui Pickwick cum că nici prin minte 
nu-i trecea s-o deranjeze ori s-o supere pe amabila soţie a 
directorului, rămase stabilit că altă soluţie nu există, încât o 
adoptară pe aceasta. După ce luară masa la Stema 
Oraşului, prietenii se  despărţiră, dl. Tupman şi dl. 
Snodgrass retrăgându-se la Păunul, dl. Pickwick şi dl. 
Winkle îndreptându-se către locuinţa d-lui Pott. Se 
înţeleseseră ca a doua zi dimineaţă să se întâlnească cu 
toţii la Stema Oraşului şi să însoţească alaiul onorabilului 
Samuel Slumkey la locul alegerilor. 

Familia d-lui Pott se compunea din el însuşi şi din soţia 
lui. Oamenii cărora geniul lor puternic le-a creat în lume o 
mare faimă au de obicei o mică slăbiciune, care apare şi 
mai vădită prin contrast cu trăsăturile generale ale 
caracterului lor. Slăbiciunea d-lui Pott era, poate, supunerea 

prea mare faţă de supravegherea şi dominaţia întrucâtva 
dispreţuitoare, a soţiei sale. Nu avem totuşi dreptul să 
stăruim asupra acestui fapt, căci în împrejurările prezente 
d-na Pott puse la contribuţie manierele-i cele mai 
îmbietoare pentru a-i primi pe cei doi gentlemeni. 

— Scumpa mea, glăsui dl. Pott, domnul Pickwick - 
domnul Pickwick de la Londra... 

D-na Pott primi cu o blândeţe fermecătoare părinteasca 
strângere de mână a d-lui Pickwick, iar d. 

Winkle, care nu fusese recomandat, salută şi se strecură 
neobservat într-un ungher întunecos. 

— Dragul meu! spuse d-na Pott. 

— Comoara mea! răspunse dl. Pott. 

— Prezintă-l, te rog, şi pe celălalt gentleman. 

— Îţi cer de o mie de ori iertare, glăsui dl. Pott. Permite- 
mi: doamna Pott, domnul... 

— Winkle, spuse dl. Pickwick. 

— Winkle, repetă dl. Pott şi ceremonia prezentării se 
termină. 

— Vă datorăm multe scuze, doamnă, declară dl. Pickwick, 
pentru deranjul pe care vi-l pricinuim, după ce abia am 
făcut cunoştinţă. 

— Vă rog să nu pomeniţi de asta, domnule, protestă cu 
însufleţire d-na Pott. Vă asigur că eu, trăind aşa cum trăiesc 
zi de zi, săptămână cu săptămână, în locul acesta trist, fără 
să văd pe nimeni, simt o plăcere deosebită atunci când 
întâlnesc chipuri noi. 

— Pe nimeni, draga mea?! exclamă dl. Pott surâzător. 

— Pe nimeni, afară de tine! ripostă d-na Pott cu asprime. 

— Vedeţi, domnule Pickwick, spuse amfitrionul lor, ţinând 
să explice tânguirile nevestei, noi suntem oarecum lipsiţi de 
multe plăceri şi bucurii la care altfel am putea să luăm 
parte. Situaţia mea ca director al Gazetei din Eatanswill, 
poziţia pe care acest ziar o ocupă în ţară, amestecul meu 
permanent în vârtejul politicii... 

— Dragul meu! interveni d-na Pott. 

— Comoara mea! răspunse directorul. 

— Aş dori, dragul meu, să-ţi dai osteneala de a găsi un 
subiect de conversaţie la care domnii să poată participa cu 
oarecare interes. 

— Dar, draga mea, spuse dl. Pott cu adâncă supunere, pe 
domnul Pickwick îl interesează subiectul. 

— Dacă e aşa, îl priveşte, declară d-na Pott cu voce 
răspicată, dar eu sunt sătulă până peste cap de politica ta, 
de certurile cu /ndependentul şi de toate prostiile. Mă mir 
foarte mult, Pott, că-ţi dai în vileag astfel, absurdităţile. 

— Dar, draga mea... apuse dl. Pott. 

— Oh,  prostii!... Nu-mi mai vorbi... Jucaţi  ecart6 
domnule? 

— Aş fi foarte fericit, doamnă, să învăţ cu 
dumneavoastră, răspunse dl. Winkle. 

— Bine, atunci trageţi măsuţa lângă fereastră, ca să nu 
mai aud vorbindu-se mereu despre politica asta 
plictisitoare. 

— Jane, spuse dl. Pott servitoarei care aducea lumânări, 
du-te în birou şi adu-mi colecţia Gazetei pe anul 1828. Am 
să vă citesc, continuă el înturnându-se spre dl. Pickwick, am 
să vă citesc câteva din articolele de fond, pe care le-am 
scris în epoca aceea, asupra conspirației Galbenilor care 
urmăreau să numească un nou perceptor la bariera 
noastră. Sunt sigur că vă vor amuza. 

— Voi fi cu adevărat încântat să v-ascult, răspunse dl. 
Pickwick. 

Colecţia de ziare fu adusă şi directorul se aşeză lângă dl. 
Pickwick. 

Zadarnic am cercetat în carnetul d-lui Pickwick, 
nădăjduind că vom întâlni măcar niscai însemnări sumare 
asupra acestor frumoase compoziţii. Avem toate motivele 
să credem că vigoarea şi prospeţimea stilului l-au captivat 
cu totul pe dl. Pickwick; ba chiar dl. Winkle a notat faptul 

că, tot timpul cât a ţinut lectura, ochii d-lui Pickwick 
rămăseseră închişi, ca într-un exces de plăcere. 

Vestea că masa era servită puse capăt jocului de ecarte 
şi întrerupse recapitularea perlelor Gazetei din Eatanswill. 
D-na Pott era plină de însufleţire şi din cale afară de bine 
dispusă. DI. Winkle făcuse progrese considerabile în a intra 
în grațiile ei, şi doamna nu şovăi să-l informeze confidenţial 
că dl. Pickwick era „un bătrânel simpatic”. E în această 
expresie o familiaritate pe care puţini dintre cei ce 
cunoşteau în intimitate înţelepciunea, spiritul colosal al 
filosofului, s-ar fi încumetat să şi-o îngăduie. Cu toate 
acestea, noi am păstrat-o, deoarece ea dovedeşte în mod 
mişcător şi convingător prețuirea imensă pe care i-o arătau 
toate clasele sociale şi uşurinţa cu care câştiga toate 
inimile. 

Era noaptea târziu. DI. Tupman şi dl. Snodgrass dormeau 
demult sub aripile Păunului, când cei doi prieteni ai noştri 
se retraseră să se odihnească. Somnul puse curând 
stăpânire pe simţurile d-lui Winkle, dar gândurile îi erau 
tulburate şi admiraţia sa pentru d-na Pott era foarte 
dezlănţuită; şi, mult timp după ce somnul îl făcuse 
nesimţitor pentru lucrurile pământeşti, chipul şi statura 
agreabilei doamne se înfăţişau mereu-mereu fanteziei sale 
rătăcitoare. 

Zarva şi forfota de a doua zi dimineaţa erau de natură să 
alunge din mintea celui mai romantic visător din lume orice 
altă idee, cu excepţia acelora legate direct de alegerea tot 
mai apropiată. Răpăitul tobelor, sunetul cornului şi 
trompetelor, strigătele oamenilor, tropotul cailor răsunau 
pe străzi din zorii zilei; şi, din când în când, o încăierare 
între  avangărzile ambelor partide  înveselea îndată 
pregătirile, dându-le un caracter plăcut şi variat. 

— Ei, Sam, zise dl. Pickwick valetului său care se ivi în 
uşa odăii de culcare tocmai în clipa când stăpânul îşi 
mântuia toaleta; cred că oraşul este astăzi în fierbere, nu-i 

aşa? 

— Lupta e în toi, dom'le! Oamenii noştri se adună în faţa 
Stemei Oraşului şi-a răguşit urlând. 

— Aha, au aerul că sunt devotați partidului lor; nu-i aşa, 
Sam? 

— De când sunt n-am mai văzut aşa devotament, dom'le. 

— Şi sunt energici, nu-i aşa? întrebă dl. Pickwick. 

— Nemaipomenit, replică Sam; n-am văzut niciodată 
oameni care să mănânce şi să bea atâta. Şi mă mir cum de 
nu se teme c-o să plesnească. 

— Acestea sunt urmările generozităţii rău înţelese a 
nobilimii oraşului. 

— Se prea poate, i-o tăie Sam. 

— Par a fi flăcăi chipeşi, vioi şi vânjoşi, spuse dl. Pickwick 
privind pe fereastră. 

— Foarte vioi, replică Sam. Doi chelneri de la Păunu/, 
dimpreună cu mine, i-am udatără cu furtunul pe toţi 
alegătorii independenţi care s-au îndopat aseară. 

— Aţi udat nişte alegători independenţi? 

— Da, dom'le, declară servitorul. Dormise azi noapte care 
pe unde i-a răzbit beţia. Azi dimineaţă i-am târât pe rând şi 
i-am băgatără sub furtun, aşa că acum se simte cât se 
poate de bine. Pentru treaba pe care am făcut-o, comitetul 
ne-a dat câte-un şiling de cap. 

— E cu putinţă oare?! exclamă dl. Pickwick plin de uimire. 

— Dumnezeule mare, pe ce lume trăiţi? Asta nu e nimic! 

— Nimic? 

— Absolut nimic, dom'le! declară servitorul. În noaptea 
din ajunul alegerilor care a mai fostără aici, partidul ălălalt 
mituise o chelneriţă de la Stema Oraşului să meşterească 
grogul din care bea vreo paisprezece alegători care nu 
votaseră încă, aşa că a rămas lati. 

— Ce înţelegi prin a meşteri grogul? întrebă dl. Pickwick. 

— Să pui în el o buruiană adormitoare, răspunse Sam. Să 
mă bată Dumnezeu dacă pe urmă n-a sforăit douăsprezece 

ceasuri după alegeri. A încercat şi l-a dus pe unul pe targă, 
adormit, la secţia de vot, dar, degeaba, n-a pututără să 
facă nimic cu el, aşa că l-a luat înapoi şi l-a pus iar în pat. 

— Ce metodă ciudată! murmură dl. Pickwick, jumătate 
pentru sine, jumătate pentru Sam. 

— Nici pe departe aşa de ciudată, dom'le, ca o chestie de 
pomină care s-a întâmplat cu tata chiar când era alegeri. 

— Şi cum a fost? întrebă dl. Pickwick. 

— Păi, a venit odată cu o diligenţă aici. Se apropia 
alegerile şi era tocmit de-un partid să-i aducă alegătorii din 
Londra. Noaptea, în ajun, când să pornească la drum, 
comitetul ăluilalt partid trimete frumuşel după el, şi el se 
duce cu trimesul ăsta care îl bagă într-o odaie mare; acolo 
sumedenie de domni, maldăre de hârtie, condeie şi 
cerneală şi multe altele... „A, domnu' Weller, zice 
prezidentul, încântat că te văz. Ce mai faci?” zice el. 
„Foarte bine, domn'le, mulţumesc, zice tata; nădăjduiesc că 
şi dumneavoastră sunteţi bine.” „Mulţumesc, foarte bine, 
zice domnul; ia loc, domnule Weller; te rog, domnule, ia 
loc.” Tata se aşază; domnul ăla şi el se uită ţintă unul în 
ochii altuia. „Nu mă recunoşti?” zice domnul. „N-aş putea 
zice că da”, zice tata. „A, eu te cunosc, zice domnul. Te 
cunosc de copil”, zice el. „Ei, eu nu-mi aduc aminte de 
dumneavoastră”, zice tata. „E foarte ciudat”, zice domnul. 
„Foarte”, zice tata. „Cu siguranţă că ai o memorie slabă, 
domnule Weller”, zice domnul. „Adevărat, foarte slabă”, 
zice tata. „Îmi închipuiam”, zice domnul şi toarnă un pahar 
cu vin, şi-i tot îndrugă cum că ştie că mână bine, şi-l 
chercheleşte, şi la urmă îi arată o hârtie de douăzeci de lire 
sterline. „E prost drumul de aici la Londra”, zice domnul. 
„Da, ici-colo e locuri păcătoase”, zice tata. „Şi mai cu 
seamă crez că pe lângă canal”, zice domnul. „Acolo e un 
loc parşiv”, zice tata. „Ascultă, domnule Weller, zice ăla, 
ştim că dumneata eşti un vizitiu straşnic şi că poţi să faci 
tot ce vrei cu caii dumitale. Noi ţinem foarte mult la 

dumneata, domnule Weller, aşa că dacă ţi s-ar întâmpla 
cumva un accident când i-aduci pe alegători aici, şi i-ai 
arunca puţintel în canal fără să le faci vreun rău, uite, 
capeţi hârtia asta”, zice el. „Dom'le, sunteţi foarte bun, zice 
tata, şi beau în sănătatea dumneavoastră înc-un pahar cu 
vin”, zice el. Zis şi făcut, pe urmă înşfacă bagnota, salută şi 
iese. Ei bine, n-o să mă credeţi, dom'le, continuă Sam 
privindu-şi stăpânul cu o neruşinare de negrăit, că, tocmai 
în ziua când i-aducea pe alegători, trăsura lui s-a răsturnat 
taman acolo şi că toţi călătorii a căzutără bâldâbăc în canal. 

— Dar au fost scoşi repede? se grăbi dl. Pickwick să 
întrebe. 

— Mda, răspunse agale Sam, însă mi se pare că lipsea un 
bătrân. Ştiu că i s-a pescuit pălăria, dar nu sunt sigur dacă 
într-însa era şi căpăţâna lui. Mă miră şi acum potriveala 
asta straşnică şi plină de mirare că trăsura tatălui meu s-a 
răsturnat tocmai acolo şi în ziua aceea, aşa cum îi spusese 
gentlemanul. 

— Fără îndoială, e o întâmplare plină de mirare, glăsui dl. 
Pickwick; dar perie-mi pălăria, Sam, căci îl aud pe domnul 
Winkle că mă cheamă să iau dejunul. 

După aceste cuvinte dl. Pickwick cobori în salon, unde 
găsi masa pusă şi familia adunată. Dejunul fu luat în grabă; 
pălăriile domnilor fură împodobite cu enorme panglici 
albastre, prinse chiar de frumoasele mâini ale d-nei Pott; iar 
dl. Winkle se îndatoră s-o întovărăşească pe doamnă pe 
terasa acoperişului unei case din apropierea tribunei 
oratorilor, în timp ce dl. Pickwick şi dl. Pott urmau să se 
ducă la Stema Orașului, unde, la o fereastră dosnică, 
vorbea un membru din comitetul d-lui Slumkey, în faţa a 
şase băieţaşi şi a unei fete cărora le făcea onoarea să-i 
numească mereu pompos: bărbaţi din Eatanswill; cei şase 
băieţaşi amintiţi aclamau furtunos. 

Curtea din spate învedera categoric măreţia şi puterea 
albaştrilor din Eatanswill. Era acolo o pădure de flamuri şi 

drapele albastre, de pancarte pe care erau scrise lozinci 
confecţionate din litere de aur de patru picioare înălţime şi 
de o lăţime proporţională. O bandă de trâmbiţaşi, fagotişti 
şi toboşari, câte patru în rând, îşi meritau câştigul ca nimeni 
alţii, mai ales toboşarii care erau foarte vânjoşi. Erau trupe 
de poliţişti cu bastoane albastre, douăzeci de membri din 
comitet cu eşarfe albastre şi o sumedenie de alegători cu 
cocarde albastre; unii alegători, călări; alţii, pe jos. Era o 
trăsură deschisă cu patru cai, pentru onorabilul Samuel 
Slumkey; mai erau patru trăsuri cu câte doi cai, pentru 
prietenii lui şi pentru cei care-l apărau. Şi steagurile 
fâlfâiau, muzicanţii cântau, poliţiştii înjurau, cei douăzeci de 
membri din comitet se ciorovăiau, gloata urla, caii se 
smuceau în hamuri, surugiii asudau; şi toate şi toţi, adunaţi 
grupuri-grupuri, se găseau aici anume întru folosul, 
cinstirea şi gloria onorabilului Samuel Slumkey din Slumkey 
Hall, unul dintre candidaţii pentru reprezentarea burgului 
Eatanswill în Camera Comunelor din Parlamentul Regatului 
Unit. 

Lungi şi zgomotoase au fost aclamaţiile, iar un steag 
albastru pe care erau scrise cuvintele „Libertatea Presei” 
fâlfâi puternic atunci când mulţimea zări capul cânepiu al d- 
lui Pott la fereastră; entuziasmul deveni năprasnic atunci 
când însuşi onorabilul Samuel Slumkey, cu cizme răsfrânte 
şi cu un fular albastru, înainta şi strânse mâna numitului 
Pott, mărturisind lumii, prin gesturi  melodramatice, 
recunoştinţa sa veşnică pentru Gazeta din Eatanswill. 

— E în ordine totul? întrebă onorabilul Samuel Slumkey 
pe dl. Perker. 

— Da, totul, scumpe domn, răspunse omuleţul. 

— Nu s-a uitat nimic, nădăjduiesc... spuse onorabilul 
Samuel Slumkey. 

— Nu s-a trecut nimic cu vederea, scumpe domn; absolut 
nimic. La poartă sunt douăzeci de bărbaţi, spălaţi, cărora le 
veţi strânge mâna; şi, apropiindu-vă de cei şase copii pe 


243 


care-i ţin în braţe mamele lor, îi veţi mângâia pe creştet şi-i 
veţi întreba ce vârstă au; luare aminte mai ales la copii, 
scumpe domn. Chestiile acestea produc totdeauna efecte 
mari. 

— Voi avea grijă, încuviinţă onorabilul Samuel Slumkey. 

— Şi poate, scumpe domn, adăugă omuleţul prevăzător, 
dacă aţi putea... nu vreau să zic că e neapărat necesar... 
dacă aţi săruta un copilaş, impresia produsă asupra 
mulţimii ar fi puternică. 

— Efectul nu ar fi acelaşi dacă treaba ar face-o un 
membru al comitetului? întrebă dl. Samuel Slumkey. 

— Mă tem că nu, răspunse dl. Perker; dacă aţi face-o 
dumneavoastră, scumpe domn, cred că aţi deveni foarte 
popular. 

— Foarte bine!  glăsui resemnat onorabilul Samuel 
Slumkey. Aşadar, trebuie s-o fac şi pe asta; nu există 
scăpare. 

— Formati coloana! strigară cei douăzeci de membri din 
comitet. 

În aclamaţiile mulţimii adunate, muzicanţii, poliţiştii, 
membrii comitetului, alergătorii, călăreţii şi trăsurile îşi 
ocupară locurile hotărâte de mai înainte. În trăsurile cu doi 
cai, domnii stăteau în picioare înghesuiți ca sardelele; în 
aceea rezervată d-lui Perker se aflau d-nii Pickwick, 
Tupman, Snodgrass şi încă şase membri din comitet. 

O tăcere solemnă se produse în momentul urcării 
onorabilului Samuel Slumkey în trăsura sa. 

Apoi mulţimea începu să aclame. 

— A ieşit! strigă micul domn Perker cu atât mai 
emoţionat, cu cât poziţia sa nu-i îngăduia să vadă scena 
care se petrecea în faţă. 

O altă aclamaţie mai puternică. 

— A strâns mâna bărbaţilor! strigă dl. Perker. 

O altă aclamaţie mult mai vehementă. 

— A mângâiat copiii pe creştet! continuă dl. Perker 

tremurând de încordare. 

Un ropot de aplauze ce sfâşia văzduhul. 

— A sărutat un copil! exclamă omuleţul cu încântare. 

Al doilea ropot. 

— A mai sărutat unul! spuse dl. Perker cu suflarea tăiată 
de emotie. 

Al treilea ropot. 

— Îi sărută pe toţi! strigă entuziastul domn. 

Şi, salutat de aclamaţiile asurzitoare ale mulţimii, 
convoiul se puse în mişcare. 

Cum şi din ce cauză cele două cortegii se amestecară, şi 
cum se smulseră din îmbulzeala ce a urmat, nu vom izbuti 
să descriem pentru că, în chiar clipa dezlănţuirii încăierării, 
o izbitură dată cu băţul unui steag galben îi înfundă d-lui 
Pickwick pălăria pe ochi, pe nas şi gură. El însuşi 
mărturiseşte că, după ce şi-a mai venit în fire, s-a văzut 
înconjurat din toate părţile de mutre înfuriate şi fioroase, de 
un nor gros de praf, de o turmă de bătăuşi. Istoriseşte apoi 
că o putere nevăzută l-a zvârlit din trăsură şi că a luat 
personal parte la o luptă cu pumnii; dar cu cine, sau cum, 
sau pentru ce, nu este în stare să lămurească. S-a simţit 
după aceea îmbrâncit pe nişte trepte de lemn de către 
persoanele din urma lui şi, scoţându-şi pălăria, s-a pomenit 
în primele rânduri din stânga tribunei, înconjurat de 
prietenii săi. Partea dreaptă era rezervată partidului galben, 
iar centrul, primarului şi slujbaşilor lui. Unul dintre aceştia - 
crainicul dolofan al Eatanswillului - scutura un clopot 
enorm, să impună tăcere, în vreme ce dl. Horatio Fizkin şi 
onorabilul Samuel Slumkey salutau în chipul cel mai 
afectuos, cu mâinile pe inimă, marea vijelioasă de capete 
care inundau spaţiul liber din faţă şi de unde se înălța o 
furtună de gemete, aclamații, huiduieli, urlete, ce ar fi făcut 
cinste unui cutremur de pământ. 

13. „Alegerile la Eatanswill” - Phiz, august 1836 

— Uite-l pe Winkle, zise dl. Tupman trăgându-şi prietenul 
de mânecă. 

— Unde? întrebă dl. Pickwick punându-şi ochelarii pe 
care, din fericire, îi ţinuse până atunci în buzunar. 

— Colo, pe acoperişul casei aceleia, răspunse dl. 
Tupman. 

Şi, într-adevăr, pe terasa acoperişului de ţiglă, dl. Winkle 
şi d-na Pott stăteau confortabil pe scaune, fluturându-şi 
batistele ca să fie recunoscuţi mai lesne. DI. Pickwick 
răspunse amabilităţii, trimițând doamnei o sărutare cu 
mâna. 

Festivitatea nu începuse încă, şi, deoarece mulţimea fără 
treabă e îndeobşte înclinată spre pozne, gestul lui 
nevinovat prilejui o sumedenie de glume. 

— Hehe, vulpoi bătrân! strigă un glas. Ţi se scurg ochii 
după fete, hai? 

— Hm, păcătos bătrân! strigă altul. 

— Îşi pune ochelarii ca să ochească o femeie măritată! 
spuse al treilea. 

— Îi face cu ochiul, ghiujul naibii! strigă al patrulea. 

— Pott, păzeşte-ţi nevasta! răcni al cincilea. 

Răsunară hohote de râs. 

Deoarece zeflemelele erau însoţite de vorbe răutăcioase 
care-l comparau pe dl. Pickwick c-un ţap bătrân, precum şi 
de alte glume de acelaşi fel, şi cum ele tindeau oarecum să 
ducă la comentarii care puneau în joc onoarea unei femei 
nevinovate, indignarea d-lui Pickwick atinse culmea; dar, 
deoarece în clipa aceea se porunci să se facă linişte, el se 
mulţumi să arunce mulţimii o privire plină de dispreţ şi de 
milă pentru mintea ei rătăcită. Lumea însă râse cu mai 
multă poftă ca până atunci. 

— Linişte! urlară ajutoarele primarului. 

— Whiffin, porunceşte să se facă linişte! spuse primarul 
cu solemnitatea potrivită situaţiei înalte pe care o avea. 

Crainicul se apucă din nou să sune clopotul, după care un 
domn din mulţime strigă: „Franzeluţe calde”, stârnind alte 
hohote de râs. 

— Domnilor! strigă primarul ridicând cât putu mai mult 
glasul. Domnilor! Fraţi alegători ai burgului Eatanswill! Ne- 
am adunat astăzi aici să alegem un reprezentant în locul 
ultimului nostru... 

Aici, primarul fu întrerupt de un glas din mulţime. 

— Trăiască primarul! strigă glasul acela; să nu se lase 
niciodată de cuiele şi tigăile care l-au pricopsit! 

Aluzia la îndeletnicirea oratorului fu primită cu o furtună 
de voioşie care, dimpreună cu acompaniamentul clopotului, 
acoperi restul discursului, excepţie făcând ultima frază; prin 
ea, primarul mulțumea celor prezenţi pentru atenţia şi 
răbdarea cu care-l ascultaseră toată vremea: expresie de 
recunoştinţă ce prilejui o altă explozie de veselie care dură 
vreun sfert de ceas. 

Un domn înalt, slăbănog, cu o cravată albă foarte 
scrobită, ceru - întrerupt de repetatele intervenţii ale 
gloatei care-l sfătuia „să trimită pe cineva acasă şi să 
întrebe de nu şi-a uitat cumva glasul sub pernă” 
permisiunea de a numi o persoană cumsecade, vrednică 
să-i reprezinte în Parlament pe alegătorii din Eatanswill. 
Când spuse că această persoană era Horatio Fizkin, esquire 
din Fizkin Lodge, de lângă Eatanswill, fizkinienii aplaudară, 
iar slumkeyenii protestară atât de îndelung şi zgomotos, că 
amândoi, candidatul şi propunătorul, ar fi putut să nu mai 
vorbească, ci să cânte cântece hazlii, fără să se bage de 
seamă. 

După ce prietenii lui Horaţio Fizkin, esquire, avură 
privilegiul întâietăţii, un omuleţ nervos, îmbujorat la faţă, 
înaintă pentru a numi o altă persoană cumsecade, vrednică 
să-i reprezinte în Parlament pe alegătorii din Eatanswill; 
domnul îmbujorat la faţă ar fi putut să vorbească mai 
departe nestingherit, dar, fiind foarte nervos, se formaliză 

prea mult de hazul pe care-l făcea mulţimea. După câteva 
sentinţe bogate în înflorituri de stil, domnul îmbujorat la 
faţă începu să-i amenințe pe întrerupători, apoi se luă la 
harţă cu domnii din tribună; atunci se stârni o hărmălaie de 
voci care îl sili să-şi exprime sentimentele printr-o 
pantomimă în regulă, după care cedă locul celui propus de 
el. Timp de o jumătate de oră, acesta citi un discurs scris şi 
nu se lăsă întrerupt; avusese grijă să-l trimită dinainte 
Gazetei din Eatanswill, şi Gazeta din Eatanswill îl tipărise 
cuvânt cu cuvânt. 

Pe urmă se înfăţişă Horatio Fizkin, esquire din Fizkin 
Lodge, de lângă Eatanswill, pentru a vorbi alegătorilor, dar 
n-apucă să scoată două vorbe, că muzicanţii angajaţi de 
onorabilul Samuel Slumkey se porniră cu atâta vigoare, 
încât forţa cu care cântaseră mai înainte era un fleac; în 
schimb mulţimea galbenă se porni să bată ca la fasole în 
capetele şi spinările mulţimii albastre; mulţimea albastră 
căută să se descotorosească de vecinătatea atât de 
stânjenitoare a mulţimii galbene, astfel că se dezlănţui o 
bătălie în lege. Primarul se străduia zadarnic să-i pună 
capăt, deşi poruncise categoric celor doisprezece poliţişti 
să-i înhaţe pe principalii făptuitori care puteau să fie în 
număr de două sute cincizeci, sau cam aşa ceva. În 
decursul încăierării, Horatio Fizkin, esquire din Fizkin Lodge, 
şi prietenii săi, deveneau tot mai furioşi; până la urmă, 
Horatio Fizkin, esquire din Fizkin Lodge, avu onoarea să 
întrebe pe adversarul său, onorabilul Slumkey din Slumkey 
Hall, dacă muzicanţii cântau din ordinul lui; onorabilul 
Samuel Slumkey ocolind răspunsul, Horatio Fizkin, esquire 
din Fizkin Lodge, bălăbăni pumnul în direcţia onorabilului 
Samuel Slumkey din Slumkey Hall; onorabilului Samuel 
Slumkey, urcându-i-se sângele la cap, îl provocă pe Horatio 
Fizkin, esquire, la o luptă pe viaţă şi pe moarte. Când auzi 
de această violare a tuturor regulilor cunoscute şi a tuturor 
precedentelor, primarul ordonă un nou concert de clopot şi 

declară că-i va chema în faţa sa pe Horatio Fizkin, esquire 
din Fizkin Londge, şi pe onorabilul Samuel Slumkey din 
Slumkey Hall, pentru a-i pune să jure că se vor împăca. 
Auzind greaua ameninţare, susţinătorii ambilor candidaţi 
interveniră şi, după ce prietenii celor două partide se 
sfădiră perechi-perechi, vreo trei sferturi de ceas, Horatio 
Fizkin, esquire, duse mâna la pălărie, privindu-l pe 
onorabilul Samuel Slumkey; onorabilul Samuel Slumkey 
duse mâna la pălărie, privindu-l pe Horatio Fizkin, esquire, 
muzicanţii fură opriţi, mulţimea se mai domoli, iar Horatio 
Fizkin, esquire, putu să continue. 

Cuvântările ambilor candidaţi, deşi deosebite în toate 
celelalte privinţe, aduseră un aport însemnat în ce priveşte 
recunoaşterea calităţii şi înaltei valori a alegătorilor din 
Eatanswill. Fiecare îşi exprimă părerea că n-au existat 
niciodată pe pământ cetăţeni mai independenţi, mai 
luminaţi, mai patrioţi, cu un suflet mai nobil, mai 
dezinteresaţi decât cei care făgăduiseră să voteze pentru 
el; fiecare lăsă să se înţeleagă că alegătorii celuilalt partid 
sunt oameni mărginiţi şi că ar avea anumite slăbiciuni 
înjositoare, care îi făceau nevrednici de a exercita 
importantele îndatoriri ce trebuiau duse la îndeplinire. 
Fizkin îşi exprimă dorinţa de a face cu râvnă tot ce i s-ar 
pretinde; Slumkey, hotărârea de a nu face nimic din ce i s- 
ar cere. Şi unul şi altul aduseră la ştiinţă că meseriile, 
manufacturile, negoţul, prosperitatea Eatanswillului, vor fi 
totdeauna mai scumpe inimii lor decât orice pe lume. 
Fiecare se socoti îndreptăţit să-şi arate convingerea că, 
probabil, alesul va fi el. 

Apoi mâinile se ridicară pentru votare; primarul hotărî în 
favoarea onorabilului Samuel Slumkey din Slumkey Hall; 
Horatio Fizkin, esquire din Fizkin Lodge, ceru un scrutin şi, 
în consecinţă, fu decretat scrutinul. Se votară apoi 
mulţumiri la adresa primarului pentru vrednicia cu care 
ocupase fotoliul prezidenţial; iar primarul mulţumi adunării, 

dorind în sineşi ca fotoliul prezidenţial să nu fi fost o figură 
de stil deoarece, cât ţinuseră alegerile, stătuse în picioare. 
Cortegiile se formară din nou; trăsurile mergeau agale prin 
mulţime, iar oamenii aplaudau sau fluierau după ele, aşa 
cum le dictau sentimentele sau toanele. 

Cât a ţinut scrutinul, oraşul a fost într-o fierbere 
necurmată. Totul se petrecu în modul cel mai liberal şi mai 
încântător. Articolele monopolizate erau deosebit de ieftine 
în toate cârciumile; şi, pe străzi, se vedeau cărucioare 
pentru transportarea alegătorilor care s-ar fi întâmplat să 
se simtă stânjeniţi de ameteli trecătoare, epidemie care, 
cât durară luptele electorale, făcu ravagii îngrijorătoare 
printre alegători, şi din cauza căreia îi găseai adesea pe 
caldarâm într-o stare de nesimţire desăvârşită. În ultima zi 
se constată că un număr restrâns de alegători nu votaseră 
totuşi. Erau oameni cu scaun la cap, chibzuiţi, neîndeajuns 
câştigaţi de argumentele unuia sau ale celuilalt partid, 
măcar că avuseseră consfătuiri numeroase cu amândouă. 
Cu un ceas înainte de închiderea scrutinului, dl. Perker 
solicită onoarea unei întrevederi particulare cu aceşti nobili 
inteligenţi, cu aceşti patrioţi. 

| s-a îngăduit. Argumentele lui au fost scurte şi 
convingătoare. Intârziaţii merseră în corpore la scrutin, iar 
când ieşiră de acolo, onorabilul Samuel Slumkey din 
Slumkey Hall era ales membru al Parlamentului. 

CAPITOLUL XIV 


Cuprinzând o scurtă descriere a societăţii adunată la Păunu/ 
şi o poveste istorisită de un voiajor comercial. 


E plăcut să te întorci, după ce ai contemplat frământările 
şi tumultul vieţii politice, la liniştea tihnită a vieţii 
particulare. Deşi dl. Pickwick nu prea avea la inimă niciun 
partid, entuziasmul d-lui Pott îl înflăcărase de-ajuns ca să-şi 
consacre toată vremea şi luarea aminte operaţiilor pe care 
capitolul precedent le descrie potrivit propriilor lui 
însemnări. In timp ce el avea aceste preocupări, dl. Winkle 
nu stătea degeaba, ci îşi închina toată vremea unor 
plimbări plăcute şi unor mici excursii la ţară cu d-na Pott, 
ea nedându-se niciodată în lături, dacă i se ivea prilejul, să 
încerce o uşurare a monotoniei plicticoase de care de 
atâtea ori se plângea. După ce dl. Pickwick şi dl. Winkle 
începură să se simtă ca la ei acasă în căminul directorului, 
dl. Tupman şi dl. Snodgrass se văzură siliţi să caute 
distracţii pe cont propriu. Întrucât chestiunile publice îi 
interesau prea puţin, se distrau cu ceea ce le putea oferi 
Păunul; biliardul de la primul etaj şi terenul de popice din 
fundul curţii. li initie în tainele acestor recreaţii, mult mai 
complicate decât îşi închipuiesc oamenii de rând, dl. Weller, 
care le cunoştea temeinic. Astfel, deşi în mare măsură 
lipsiţi de plăcerea şi sprijinul tovărăşiei d-lui Pickwick, 
izbutiră să-şi petreacă vremea şi să nu se lase copleşiţi de 
urât. 

Seara în special, Păunul oferea celor doi prieteni atracţii 
care le îngăduiau să reziste până şi invitaţiilor talentatului, 
dar prea vorbăreţului Pott. Seara, camera voiajorilor 
comerciali era populată de un cerc de oameni ale căror 
caractere şi purtări prilejuiau d-lui Tupman clipe de 
încântare; iar dl. Snodgrass avea obiceiul să noteze vorbele 
şi faptele lor. 

Cei mai mulţi ştiu ce fel de locuri sunt îndeobşte 
încăperile rezervate voiajorilor comerciali. În linii generale, 
aceea de la Păunul nu se deosebea în nicio privinţă de 
altele: anume, o încăpere vastă, destul de sărăcăcios 
mobilată; mobila fusese desigur cândva într-o stare mai 
bună - o masă spațioasă la mijloc şi o sumedenie de altele 
mai mici prin colţuri; o mare colecţie de scaune de diferite 
forme şi un covor vechi turcesc, păstrând între mărimea lui 
şi a camerei cam aceeaşi proporţie care ar fi între batista 
unei femei şi pardoseala unei gherete. Pereţii erau 
împodobiţi cu două-trei hărţi mari; mai multe pardesiuri 
aspre şi tocite de vremea rea, cu pelerine complicate, 
atârnau în nişte cuiere aşezate la rând într-un ungher. Pe 
cămin se aflau, ca podoabe, o călimară de lemn cu un ciot 
de pană şi un căpeţel de ceară roşie, un ghid şi o carte cu 
adrese, o istorie a ținutului, fără coperte şi rămăşiţele 
pământeşti ale unui păstrăv într-o raclă de sticlă. Aerul era 
îmbâăcsit de fumul tutunului, dând o nuanţă cam întunecată 
întregii încăperi şi mai ales perdelelor roşii, prăfuite, care 
astupau ferestrele. Pe bufet se aflau aruncate de-a valma o 
sumedenie de lucruri felurite, dintre care cele mai de 
seamă erau câteva sticluţe foarte murdare dintr-un serviciu 
de masă pentru sosul de peşte, două capre de trăsură, 
două-trei bice, şi tot atâtea fulare de călătorie, o tavă cu 
furculiţe, cuțite şi-un borcan de muştar. 

Aici beau ş-i fumau d-nii Tupman şi Snodgrass cu mai 
mulţi locatari vremelnici ai hotelului, în seara care urmă 
alegerii. 

— Haidem, domnilor! spuse un personaj rotofei, viguros, 
cu un singur ochi - un ochi negru, foarte scânteietor, care 
clipea cu o expresie şugubeaţă, plină de haz şi bună 
dispoziţie. Haidem, domnilor, să bem în sănătatea noastră! 
Aşa închin eu totdeauna cu prietenii mei, dar în gând beau 
pentru Mary. E adevărat, Mary? 

— la  slăbeşte-mă, amărâtule! răspunse servitoarea, 
căreia totuşi complimentul nu putea să-i displacă. 

— Nu pleca, Mary, mai spuse omul cu un ochi negru. 

— Lasă-mă în pace, neobrăzatule! 

— Nu-i nimic, zise omul c-un ochi, strigând după fată care 
ieşa din cameră. Viu şi eu acuşi-acuşi afară, Mary. Nu te 
pierde cu firea, dragă. 

Clipi din ochiul stingher, spre marea bucurie a unui 
personaj vârstnic c-o faţă îngălată şi o lulea de lut. 

— Ciudate făpturi e femeile! zise după o pauză omul cu 
faţa îngălată. 

— A, că bine zici! exclamă de dinapoia ţigării un domn cu 
obrajii învăpăiaţi ca focul. 

După acest crâmpei de filosofie urmă încă o pauză. 

— Cu toate astea, să ştii, există pe lume lucruri mai 
ciudate decât femeile, zice iarăşi omul cu ochiul negru, 
umplându-şi domol o pipă olandeză de dimensiuni uriaşe. 

— Eşti însurat? întrebă omul cu faţa îngălată. 

— N-aş putea spune. 

— Mi-am închipuit că nu eşti. 

Vorbind astfel, omul cu faţa îngălată era în culmea 
bucuriei din pricina propriului său răspuns, la care se 
alăturase un om cu o voce mieroasă şi figură blajină, al 
cărui principiu era să fie totdeauna de aceeaşi părere cu 
toată lumea. 

— La urma urmei, domnilor, declară entuziastul domn 
Snodgrass, femeile sunt reazimul şi mângâierea vieţii 
noastre. 

— Aşa-i! răspunse domnul blajin. 

— Când sunt în toane bune, interveni omul cu faţă 
îngălată. 

— O, asta e foarte adevărat! spuse domnul blajin. 

— Resping această observaţie! reluă dl. Snodgrass, al 
cărui gând se întoarse numaidecât spre Emily Wardle. O 
resping cu dispreţ şi cu indignare. Arătaţi-mi bărbatul care 
bârfeşte împotriva femeilor, ca femei, şi declar sus şi tare 
că el nu e bărbat. 

Şi, spunând acestea, dl. Snodgrass îşi scoase ţigara din 
gură şi izbi din răsputeri cu pumnul în masă. 

— Asta-i un argument, nu glumă! făcu omul blajin. 

— Conţinând o afirmaţie pe care eu o tăgăduiesc, 
întrerupse cel cu chipul îngălat. 

— Desigur, domnule, că şi în observaţia dumitale este 
mult adevăr, declară blajinul. 

— În sănătatea dumitale, domnule! reluă voiajorul 
comercial cu un singur ochi, aprobându-l din cap pe dl. 
Snodgrass. 

DI. Snodgrass răspunse, multumind. 

— Totdeauna mi-au plăcut, continuă voiajorul comercial, 
argumentele bine întemeiate şi zdrobitoare, de acest fel - şi 
din care poţi să înveţi ceva. Discuţia despre femei mi-a 
adus aminte o poveste pe care am auzit-o de la un unchi al 
meu mai bătrân: de aceea am spus adineaori că există pe 
lume ceva şi mai ciudat decât femeile. 

— Aş vrea s-o aud, glăsui omul cu ţigară şi cu figura 
învăpăiată. 

— Da? replică laconic voiajorul comercial şi continuă să 
pufăie de zor. 

— Şi eu, adăugă dl. Tupman care vorbea pentru întâia 
oară. 

Era ahtiat să-şi îmbogăţească experienţa. 

— Da? Ei bine, atunci s-o povestesc. Sau, mai bine, nu. 
Ştiu că n-o să-i daţi crezare, rosti omul cu ochiu’ isteţ, 
clipind şi mai isteţ. 


255 


— Dacă spui că e adevărată, nici vorbă c-am să cred, îl 
încredinţă dl. Tupman. 

— În cazul ăsta, o spun. răspunse călătorul. Aţi auzit de 
marea firmă Bilson şi Slum? De altminteri, dacă aţi auzit 
sau nu, e totuna, căci demult s-au retras din afaceri. Istoria 
i s-a întâmplat acum optzeci de ani unui reprezentant al 
firmei, prieten foarte bun cu unchiul meu, şi unchiul meu 
mi-a povestit-o mie. Are un titlu ciudat; el însă obişnuia s-o 
numească: 


POVESTEA VOIAJORULUI COMERCIAL 
şi o spunea cam astfel: 


Într-o după-amiază de iarnă, pe la ceasurile cinci, când 
umbrele serii începeau să devină tot mai fumurii, putea fi 
văzută mergând spre Bristol, pe drumul ce taie colinele 
Mariboroughului, o trăsurică, iar în trăsurică se afla un om 
care-şi îmboldea calul trudit. Spun că putea să fie văzută, şi 
nu mă îndoiesc, căci oricine ar fi trecut pe acolo ar fi putut 
s-o vadă, numai orb să nu fi fost. Era o vreme nespus de 
urâtă, o înserare rece şi ploioasă că nu zăreai decât apă şi 
iar apă, când călătorul trecea pe drumul plin de hârtoape, 
pustiu şi mohorât. Dacă vreun voiajor comercial de pe- 
atunci ar fi observat trăsurică şubredă, gălbuie, cu roţi roşii, 
şi iapa murgă, afurisită, nărăvaşă, iute de picior, trăgându- 
se parcă dintr-un cal de măcelar şi dintr-o mârţoagă de 
poştă, ar fi înţeles de la prima ochire că nu putea să fie 
vorba decât de Tom Smart, reprezentantul marii firme 
Bilson şi Slum, de pe Cateaton Street, City. Dar fiindcă nu 
se găsea pe acolo niciun voiajor comercial, habar nu avea 
nimeni că era el, aşa că Tom Smart şi trăsurică lui de 
culoare gălbuie cu roţi roşii, cu iapa nărăvaşă şi iute de 
picior, rămâneau învăluiţi în taină; mergeau împreună şi 
nimeni nu-i ştia. 

Chiar în lumea asta tristă sunt locuri mult mai plăcute 
decât colinele din Mariborough peste care vântul suflă cu 
putere, dacă puneţi la socoteală şi o seară mohorâtă de 
iarnă, un drum desfundat, plin de mocirle, precum şi ploaia 
care cădea năprasnic, şi dacă aţi încerca să simţiţi răceala 
ploii pe pielea dumneavoastră - numai aşa v-aţi putea da 
seama de adevărul spuselor mele. 

Vântul nu sufla din faţă şi nici din spate, măcar că şi aşa 
ar fi fost destul de neplăcut, ci venea pieziş, abătând ploaia 
asemenea liniilor trase în caietele de caligrafie care-i învaţă 
pe copii să scrie oblic. Se mai potolea la răstimpuri şi 
călătorul începea să se amăgească închipuindu-şi că, istovit 
de furia de mai înainte, vântul aţipise în sfârşit. Dar, vjjj! îi 
auzea din nou urletul şi şuieratul în depărtare; şi iarăşi se 
năpustea peste coline, măturând câmpia în lung şi-n lat. 
Vuietul şi furia lui creşteau pe măsura ce se apropia, până 
când se arunca asupra calului şi-a omului, în răbufniri 
cumplite, repezind ploaia şfichiuitoare în ochii şi urechile 
lor; răsuflarea umedă şi rece îi pătrundea până în măduva 
oaselor; apoi vântul o zbughea departe, hăt departe, 
mugind asurzitor, ca şi cum ar fi vrut să-şi bată joc de 
slăbiciunea lor şi să se fălească de puterea şi de însufleţirea 
sa. 

lapa murgă lipăia prin zloată, cu urechile blegite şi, din 
când în când, îşi scutura capul ca pentru a-şi arăta 
dezgustul faţă de purtarea neobrăzată a elementelor 
naturii; călca totuşi cu sârg, până ce o nouă răbufnire, mai 
furioasă decât toate cele de până atunci, îi reteza mersul şi 
o silea să-şi proptească zdravăn copitele în pământ, ca nu 
cumva să vină peste cap. Bine că făcea aşa, căci altminteri 
iapa nărăvaşă fiind atâta de lihnită, trăsurica aşa de uşoară, 
şi pe deasupra Tom Smart atât de puţintel la trup, tustrei s- 
ar fi rostogolit fără doar şi poate departe-departe, până la 
capătul pământului, sau până când vântul s-ar fi potolit. 
Dar, şi într-un caz şi într-altul, nici iapa nărăvaşă, nici 

trăsurica gălbuie cu roţi roşii, nici Tom Smart n-ar mai fi 
putut să fie buni de ceva. 

— Pe barba mea! strigă Tom Smart (Tom avea uneori 
prostul nărav să înjure); pe barba mea, strigă Tom, bine am 
mai nimerit-o, n-am ce zice - înţepeni-m-ar dracu'! 

Mă veţi întreba, poate, de ce îşi arăta Tom Smart dorinţa 
să mai fie supus acestui tratament când el şi aşa era 
aproape înţepenit. Habar nu am; ştiu numai că aşa a vorbit 
Tom Smart, sau cel puţin îi spunea totdeauna unchiului 
meu că aşa a vorbit, ceea ce e tot una. 

— Inţepeni-m-ar dracu! zise Tom Smart; şi iapa necheză 
ca şi cum ar fi fost întru totul de aceeaşi părere. Hai, curaj, 
bătrânico! mai zise el atingându-i grumazul cu codirişca 
biciului; nu e chip să mergem mai departe pe o noapte ca 
asta. O să ne oprim la întâia casă la care om ajunge. Aşa 
că, pe cât ai să mergi mai iute, pe atâta scăpăm mai 
repede de urgie. Oho, bătrânico, uşurel! uşurel!... 

N-aş putea să vă spun dacă iapa nărăvaşă era îndeajuns 
de deprinsă cu vocea lui Tom ca să priceapă ce spune el, 
sau dacă socotea că i-ar fi fost mai frig zăbovind pe loc 
decât mergând. Insă ce vă pot spune este că Tom n- 
apucase să mântuiască vorba când ea îşi ciuli urechile şi 
porni înainte cu atâta zor, că trăsurică gălbuie începu să 
huruie de ai fi crezut că spiţele ei roşiii erau gata-gata să 
zboare pe plaiul din Mariborough - şi nici măcar Tom, oricât 
ştia el de bine să mâne, nu putu s-o oprească sau să-i 
încetinească fuga, până ce iapa nu se poticni singură în faţa 
unui han aflat pe dreapta drumului, cam la vreo două sute 
de metri de colinele Mariboroughului. 

Tom aruncă o privire fugară acoperământului casei, zvârli 
hăţurile în mâna rândaşului şi vâri biciul în lada de sub 
capră. O clădire veche, ciudată, construită din scânduri şi 
din bârne. Ferestrele având deasupra o mică streaşină 
ascuţită erau scoase în afară; uşa era scundă, dădea într-o 
tindă întunecoasă şi, ca să intri, trebuia să cobori două-trei 

trepte repezi în loc să urci şase trepte domoale, aşa cum e 
la hanurile mai noi. Cu toate astea, locuinţa părea 
atrăgătoare, căci la fereastra cârciumii era o lumină 
puternică, veselă, ce arunca spre drum o dâră strălucitoare, 
luminând până şi gardul viu de pe partea cealaltă; la altă 
fereastră pâlpâia o lumină roşie, când slabă că abia se mai 
zărea, când vie şi puternică, răzbind prin perdelele trase şi 
vestind că un foc zdravăn ardea în încăpere. Observând cu 
ochii unui călător priceput semnele astea mărunte, Tom 
cobori, cu toată sprinteneala pe care i-o îngăduiră 
mădularele pe jumătate îngheţate, şi intră în han. 

In mai puţin de cinci minute se afla cuibărit în odaia 
alăturată cârciumii - chiar aceea pe care şi-o închipuise 
încălzită în lege - dinaintea unui foc care dogorea zdravăn; 
ardeau în cămin cam o baniţă de cărbuni şi vreascuri - câte 
să poată alcătui o duzină bună de tufişuri, puse unele peste 
altele până la jumătatea sobei; duduiau şi trosneau cu un 
zgomot care ar fi putut să încălzească inima oricărui om 
cuminte. Era plăcut, însă nu era totul, căci o fată în straie 
frumoase, cu ochi strălucitori, cu glezne delicate, aşternea 
o faţă de masă albă ca zăpada; şi, stând dinaintea 
căminului, în papuci, cu picioarele pe gratia cenuşarului, cu 
spatele spre uşa deschisă, Tom văzu prin oglinda de pe 
cămin perspectiva fermecătoare a cârciumii cu şiruri 
încântătoare de sticle verzi purtând etichete poleite, alături 
de borcane cu murături şi conserve, de brânzeturi, de şunci 
şi hălci de carne, aşezate pe rafturi în chip cât se poate de 
ademenitor. Da, şi acestea erau plăcute; însă nici ele nu 
erau totul, căci în cârciumă şedea, bând ceai la cea mai 
drăguță mescioară, trasă foarte aproape de cel mai 
scânteietor foc, o văduvă voinică, în vârstă de vreo 
patruzeci şi opt de ani, sau cam aşa ceva, cu o înfăţişare tot 
atâta de îmbietoare ca şi a cârciumii; ea era gazda casei şi 
stăpâna supremă a tuturor bunătăţilor de acolo! O umbră 
întuneca însă frumuseţea tabloului: aceea a unui bărbat 

înalt, foarte înalt, îmbrăcat într-o redingotă cafenie cu 
nasturi lucitori de metal; omul avea favoriţi negri şi păr 
negru, cârlionţat. Lua ceaiul lângă văduvă şi, după cum se 
putea ghici fără multă pătrundere, era pe calea bună s-o 
convingă să se lase de văduvie şi să-i dăruiască favoarea 
de a se statornici acolo pe toată viaţa. 

Tom Smart nu era deloc omul care să se supere din nimic 
şi nici pizmuitor nu era; totuşi, într-un fel sau altul, omul 
înalt cu redingotă cafenie şi cu nasturi lucitori de metal 
răscoli puţinul venin pe care îl avea într-însul şi-i stârni 
indignarea, cu atât mai mult cu cât vedea din când în când, 
de pe scaunul din faţa oglinzii, anumite familiarităţi 
drăgăstoase schimbate între bărbatul înalt şi văduvă; ele 
dovedeau îndeajuns că favoarea de care se bucura era pe 
măsura înălţimii lui. Lui Tom îi plăcea punchul cald - aş 
putea îndrăzni să spun că punchul cald îi plăcea mult - 
astfel încât, după ce se încredinţă că iapa nărăvaşă se 
săturase şi i se pregătise un culcuş bun, şi după ce dădu 
gata până la ultima fărâmă minunata gustare caldă pe care 
i-o preparase văduva, ceru un pahar cu punch în chip de 
probă. Nu exista însă în arta culinară un articol pe care 
văduva să-l meşterească mai iscusit decât tocmai acesta; 
primul pahar se nimeri deci să se potrivească într-atâta cu 
gustul lui Tom Smart, încât îl comandă fără nicio zăbavă pe- 
al doilea. Punchul cald e o băutură foarte plăcută, domnilor, 
o băutură nespus de plăcută în toate împrejurările - dar lui 
Tom Smart i se păru fără seamă de-ncântător în încăperea 
bătrână şi tihnită, dinaintea focului duduitor, în vuietul 
vântului care se-nvârtea afară, făcând să trosnească din 
toate încheieturile clădirea cea veche. Mai ceru un pahar; 
apoi altul - nu sunt sigur dacă n-a mai poruncit unul după 
acesta - şi, cu cât sorbea mai mult din băutura fierbinte, cu 
atâta se gândea mai stăruitor la bărbatul înalt. 

„Ce neobrăzare! spuse pentru sine Tom Smart; ce caută 
nesuferitul şi nemernicul în cârciumioara asta plăcută? 

Dacă văduva avea cât de puţin gust, ar putea, nici vorbă, 
să găsească un bărbat mai de soi.” Aci, ochii lui Tom se 
plimbară de la oglinda de pe cămin la paharul cu punch. ŞI, 
deoarece simţea că începe să devină sentimental, goli al 
patrulea pahar şi-l comandă pe-al cincilea. 

Tom Smart, domnilor, avusese totdeauna o înclinaţie 
deosebită pentru îndeletnicirea de cârciumar. Râvnise 
multă vreme să stea la o tejghea a lui, îmbrăcat c-o 
redingotă verde, cu pantaloni de catifea până la genunchi şi 
cu cizme răsfrânte. Visa mult să prezideze ospăţuri şi se 
gândea adesea ce bine ar fi putut să îndrume discuţia într-o 
sală care să-i aparţină, şi ce pildă straşnică ar îi putut să le 
fie în ale băuturii muşteriilor săi. Toate aceste gânduri 
trecură cu iuţeală prin mintea lui Tom, în timp ce-şi sorbea 
punchul, lângă focul duduitor, şi se simţi pe drept cuvânt 
foarte pornit împotriva bărbatului înalt, care era pe cale să 
se înstăpânească în casa minunată, pe când el, Tom Smart, 
avea sorţi de izbândă mai puţin decât oricând. Ca atare, 
după ce chibzui, în răstimpul ultimelor două pahare, dacă 
avea sau nu dreptul să caute pricină bărbatului înalt care 
încerca să intre în grațiile văduvei zdravene, ajunse la 
încheierea multumitoare că el era un biet om foarte oropsit, 
foarte persecutat de soartă, şi că ar fi mai bine să meargă 
la culcare. 

Fata cea drăgălaşă porni înaintea lui Tom pe o scară lată 
şi veche, ferind cu mâna lumânarea de vântul care, într-o 
clădire bătrână, coşcovită, ca aceasta, ar fi putut, nici 
vorbă, să găsească o mulţime de unghere spre a se 
zbengui, fără să sufle în lumânare; totuşi luminiţa se stinse, 
îndreptăţindu-i astfel pe duşmanii lui Tom să susţină că el şi 
nu vântul suflase în lumânare şi că, în timp ce pretindea că 
vrea s-o aprindă din nou, de fapt o săruta pe fată. Dar 
lumina se aprinse din nou şi Tom fu condus, printr-un 
labirint de camere şi coridoare, în încăperea pregătită 
pentru găzduirea lui; fata îi spuse noapte bună şi-l lăsă 

singur. 

Era o odaie destul de încăpătoare, cu firide în zid; patul 
ar fi putut să slujească pentru un internat întreg, fără să 
mai pomenim de cele două dulapuri de stejar care ar fi 
cuprins bagajul unei mici armate; dar ceea ce izbi mai mult 
luarea aminte a lui Tom, fu un jilţ ciudat, cu spătar înalt, cu 
aer îmbufnat, sculptat în chipul cel mai bizar, având o 
pernă de damasc înflorată şi capetele picioarelor rotunde 
înfăşurate cu grijă în postav roşu, de parcă ar fi suferit de 
gută. Despre orice alt jilţ curios Tom ar fi gândit că era un 
jilţ curios şi atâta; avea însă ceva atâta de neobişnuit jilţul 
acesta - şi totuşi i-ar fi fost peste putinţă să spună ce - 
ceva atâta de ciudat şi de neasemuit cu orice altă mobilă 
pe care o văzuse cândva, încât parcă îl fascina. Se aşeză în 
faţa focului şi, vreo jumătate de ceas, privi cu ochii mari 
jilţul cel vechi. Lua-l-ar dracu’ de jilţ!... O vechitură aşa de 
ciudată, că nu mai putea să-şi ridice privirile de pe ea. 

„la uite! zise Tom dezbrăcându-se pe îndelete şi ţintind 
mereu jilţul care stătea lângă pat cu un aer misterios; ceva 
mai năstruşnic n-am văzut de când sunt; tare curios, zise 
Tom, care, din pricina punchului devenise foarte înţelept. 
Tare curios”. Clătină din cap cu aer de adâncă înţelepciune 
şi privi iarăşi jilţul. Nu putea să înţeleagă nimic, aşa că se 
vâri în pat, se înveli bine şi adormi. 

După vreo jumătate de ceas, se deşteptă speriat dintr-un 
vis încâlcit în care se arătau nişte bărbaţi înalţi şi pahare de 
punch. Primul lucru care se înfăţişă ochilor săi fu jilţul cel 
ciudat. „Nu vreau să mă mai uit la el!” îşi zise Tom, 
strângând pleoapele şi căutând să se încredinţeze că va 
adormi din nou. Degeaba; în faţa ochilor săi dansau numai 
jilţuri bizare, bătând din picioare, sărind capra, făcând toate 
năzdrăvăniile. 

„Parcă nu-i tot una dacă mă uit la un jilţ adevărat sau 
dacă sunt două sau trei duzini de jilţuri închipuite”, spuse 
Tom scoțând capul de sub aşternut. 

Obiectul uimirii sale era acolo şi se putea desluşi foarte 
lămurit la lumina flăcărilor focului, zgândărindu-l ca şi până 
atunci. 

Se uita ţintă la el. Deodată cum îl privea astfel, o 
schimbare nemaipomenită se făptui în înfăţişarea jilţului. 
Sculpturile spătarului căpătau treptat trăsăturile şi expresia 
unui chip omenesc bătrân şi smochinit; perna de damasc 
deveni o jiletcă străveche, lăbărţată; picioarele scaunului se 
preschimbară în două picioare vârâte în papuci de postav 
roşu; jilţul semăna întru totul cu un bătrân foarte ursuz din 
veacul trecut, cu mâinile în şolduri. Tom se ridică pe pat în 
capul oaselor şi se frecă la ochi să alunge vedenia. Dar nu! 
jilţul era un bătrân ursuz; şi unde mai pui că începu să 
clipească din ochi către Tom Smart. 

Tom era din fire un om cutezător care nu punea totul la 
inimă şi, pe deasupra, băuse cinci pahare de punch 
fierbinte; de aceea, cu toate că la început se cam speriase, 
simţea că fierea fierbea într-însul de ciudă văzând cum 
clipea bătrânul domn şi se zgâia la el cu atâta neobrăzare. 
Hotări în cele din urmă să nu mai rabde şi, cum mutra 
bătrână continua să clipească din ochi repede-repede, Tom 
se răsti plin de mânie: 

— Ce tot naiba clipeşti la mine? 

— Pentru că aşa îmi place, Tom Smart, răspunse jilţul sau 
bătrânul domn - cum vreţi să-i spuneţi. 

Cu toate astea, când vorbi Tom, încetă să clipească, dar 
figura i se schimonosi într-un rânjet de maimuţă bătrână, 
căzută în prosteală. 

— De unde-mi ştii numele, hodorogule? întrebă Tom 
Smart oarecum mirat, deşi voia să pară nepăsător. 

— Haide-hai, Tom, spuse bătrânul domn, nu se vorbeşte 
aşa cu un mahon masiv din Spania! Ce dracu’, nu s-ar 
cădea să te porţi mai puţin respectuos nici dacă aş fi 
acoperit cu placaj. 

Rostind cuvintele acestea, bătrânul domn părea aşa de 

fioros, că Tom începu să se sperie. 

— Nici prin gând nu mi-a trecut să fiu rău crescut faţă de 
dumneavoastră, domnule, răspuns Tom cu un ton mult mai 
umil decât la început. 

— Bine, bine!... glăsui bătrânelul; fie, fie, Tom! 

— Domnule... 

— Ştiu totul despre tine, Tom; totul. Eşti un om foarte 
nevoiaş, Tom. 

— Asta-i adevărat, dar de unde ştiţi? 

— Nu-ti bate capul să afli, spuse domnul bătrân; îţi place 
prea mult punchul, Tom. 

Tom Smart se pregătea să declare că n-a mai gustat o 
picătură de la ultima lui onomastică, dar întâlnind ochii 
bătrânului domn, se îmbujoră şi tăcu, pentru că bătrânul 
părea că ştie totul. 

— Tom, spuse bătrânul domn, văduva e o femeie 
frumoasă, o femeie deosebit de frumoasă! Nu-i aşa, Tom? 

Bătrânul îşi roti ochii, şi ridică unul dintre picioarele lui 
mici şi uscate, cu un aer aşa de libidinos, încât Tom se 
scârbi de-a binelea văzându-i la o astfel de vârstă purtarea 
uşuratică. 

— Tom! zise bătrânul domn; eu sunt tutorele ei. 

— Adevărat? întrebă Tom Smart. 

— Am cunoscut-o pe mama ei, Tom, şi pe bunica ei. 
Ţinea mult la mine; ea mi-a făcut jiletca asta, Tom. 

— Da? 

— Şi pantofii ăştia, continuă bătrânul ridicând un picior 
înfăşurat în postav roşu. Dar să nu spui nimănui, Tom; n-aş 
vrea să se ştie cât ţinea la mine; ar putea să aibă unele 
neplăceri în familie. 

Spunând acestea, ştrengarul bătrân avea aerul aşa de 
neobrăzat că, după cum a mărturisit Tom mai târziu, îi 
venea să se aşeze pe el fără vreo remuşcare. 

— Pe vremea mea, eram răsfăţatul femeilor, Tom, urmă 
desfrânatul bătrân; sute de femei frumoase am ţinut, 

ceasuri întregi, pe genunchi! Hei, băiete, ce zici? 

Bătrânul domn voia să mai povestească, fără îndoială, şi 
alte isprăvi din tinereţe, dar îl apucă un acces de 
scârţâituri, astfel că nu mai putu să continue. 

„Aşa îţi trebuie, bătrâne!” gândi Tom, dar nu spuse 
nimic. 

— Of, mult mă stânjeneşte boala asta acum! se tângui 
bătrânul. Încep să îmbătrânesc, Tom; mi se desfac 
încheieturile. Mi-au mai făcut o operaţie - mi-au pus un 
petec în spate - şi treaba n-a fost deloc uşoară, Tom. 

— Cred şi eu că n-a fost, domnule, zise Tom Smart. 

— Dar, spuse bătrânul, nu de asta e vorba acum; Tom, 
vreau să te însor cu văduva. 

— Pe mine, domnule? întrebă Tom. 

— Pe tine, răspunse bătrânul domn. 

— Dumnezeu să vă binecuvânteze şuviţele venerabile. 
(Bătrânul mai avea încă, ici-colo, nişte peri de cal) - 
Dumnezeu să vă binecuvânteze şuviţele venerabile, spuse 
Tom; dar n-o să mă vrea! 

Şi Tom oftă fără de voie, căci se gândea la ce văzuse în 
cârciumă! 

— N-o să vrea?! întrebă cu mirare bătrânul domn. 

— Nu, nu! rosti Tom. S-a băgat altul în joc: unul înalt, 
afurisit de înalt, cu favoriţi negri. 

— Tom, spuse bătrânul domn; n-o să se mărite niciodată 
cu acela. 

— Nu? Dacă aţi fi fost în cârciumă, domnule, aţi vorbi 
altfel. 

— Haha, ştiu tot ce se întâmplă acolo. 

— Ce anume? 

— Cum se sărută după uşă, şi câte şi mai câte, Tom, 
glăsui bătrânul şi din nou aruncă o privire necuviincioasă 
care îl mânie foarte mult pe Tom pentru că, după cum ştiţi 
cu toţii, e foarte neplăcut, este cât se poate de neplăcut să 
auzi un bătrân, care ar trebui să aibă mai multă minte, 

vorbind despre astfel de lucruri. Ştiu tot ce se petrece, 
Tom, reluă bătrânul domn; am mai văzut de astea, destule, 
în viaţa mea, cu atâţia, că nici nu mi-i mai amintesc; dar, 
până la urmă, nu s-a întâmplat nimic. 

— De bună seamă că aţi văzut lucruri ciudate, căută să-l 
iscodească Tom. 

— Ba bine că nu, Tom! glăsui bătrânul clipind cu înţeles. 
Eu sunt ultimul din familia mea, Tom, adăugă el cu-n oftat 
melancolic. 

— Era numeroasă? întrebă Tom Smart. 

— Am fost doisprezece, Tom, băieţi frumoşi, şi ne ţineam 
drepţi, că era o plăcere să ne priveşti. Nu ca pocitaniile de 
acum. Toţi aveam braţe şi un lustru aşa de frumos - deşi n- 
ar trebui să mă laud chiar eu - că-ţi creştea inima când te 
uitai la noi. 

— Şi ce s-a întâmplat cu ceilalţi, domnule? 

Bătrânul domn îşi duse cotul la ochi şi răspunse: 

— S-au dus, Tom, s-au dus. Am îndeplinit o slujbă 
anevoioasă, Tom, şi nu aveau toţi alcătuirea mea. Au 
căpătat reumatism la picioare şi la braţe, astfel că au fost 
trimişi pe la bucătării şi în alte aziluri. Unul dintre ei, din 
pricina serviciului îndelungat şi a maltratărilor, şi-a pierdut 
minţile de-a binelea şi se şubrezise în aşa hal, încât a 
trebuit să fie pus pe foc. Ingrozitor, Tom! 

— Înspăimântător! zise Tom Smart. 

Câteva clipe bietul bătrân făcu o pauză, împotrivindu-se 
parcă emoţiilor, apoi continuă: 

— Dar ne depărtăm de subiect, Tom. Bărbatul acela înalt, 
Tom, e un aventurier ticălos. De îndată ce ar lua-o de 
nevastă pe văduvă, i-ar vinde toate lucrurile şi ar şterge-o. 
Ce s-ar întâmpla apoi? Ea ar rămâne părăsită, ruinată, iar 
eu aş muri de frig în vreo prăvălie de vechituri. 

— Da, dar... 

— Nu mă întrerupe, spuse domnul bătrân. Despre tine, 
Tom, am o părere cu totul deosebită; pentru că ştiu bine că, 

odată ce te aşezi într-o cârciumă, n-ai mai pleca de acolo 
câtă vreme ar mai fi ceva de băut între cei patru pereţi ai 
ei. 

— Vă sunt foarte îndatorat pentru buna dumneavoastră 
părere, domnule, spuse Tom Smart. 

— De aceea, declară bătrânul domn cu ton poruncitor, de 
aceea tu, şi nu el, o vei lua de nevastă. 

— Dar ce l-ar putea împiedica? întrebă Tom cu însufleţire. 

— Faptul că e însurat, răspunse bătrânul domn. 

— Cum s-ar putea dovedi asta? exclamă Tom sărind pe 
jumătate afară din pat. 

Bătrânul domn lăsă jos braţul pe care îl ţinuse la şold şi, 
după ce arătă un dulap de stejar, îşi reluă îndată vechea 
poziţie. 

— Habar n-are, spuse bătrânul domn, că în buzunarul 
drept al unui pantalon închis în dulapul de colo a uitat o 
scrisoare a nefericitei lui soţii, care îl imploră să se 
înapoieze acasă ca să dea de mâncare celor şase - ia 
seama bine, Tom - celor şase copii ai săi, toţi de vârstă 
fragedă. 

Când bătrânul domn rosti cu solemnitate cuvintele 
acestea, trăsăturile lui se desluşiră din ce în ce mai puţin şi 
făptura-i deveni tot mai adumbrită. Un văl se întinse parcă 
pe ochii lui Tom. Treptat, bătrânul se contopea cu scaunul; 
jiletca de damasc se preschimbă într-o pernă; papucii roşii 
se micşorară ajungând nişte săculeţe de postav roşu. 
Lumina se stinse încetişor şi Tom Smart, recăzând pe 
pernă, adormi adânc. 

Lumina dimineţii îl smulse pe Tom din amorţirea de 
plumb care pusese stăpânire pe el după ce bătrânul se 
mistuise. Se ridică în capul oaselor pe pat şi, câteva minute, 
se strădui zadarnic să-şi reamintească întâmplările nopţii. 
Deodată ele năvăliră în mintea lui. Privi jilţul; era desigur o 
mobilă fantastică, mohorâtă, şi ţi-ar fi trebuit un mare şi viu 
dar al închipuirii ca să descoperi vreo asemănare între un 

scaun şi un bătrân. 

— Ce faci, bătrâne? întrebă Tom. 

Aşa cum se întâmplă multor oameni, avea, la lumina 
zilei, mai mult curaj. 

Jilţul rămase nemişcat; nu răspunse o iotă. 

— Afurisită dimineaţă!... urmă Tom. 

Nu, jilţul nu voia să se lase târât pe panta vorbei. 

— Ce dulap mi-ai arătat? Asta poţi să mi-o spui? întrebă 
Tom. 

Nici care, domnilor, nu voia să sufle. 

— În orice caz, greu nu e să-l deschid, rosti Tom şi cobori 
din pat, ştiind bine ce avea de făcut. 

Se apropie de dulap. Cheia era în broască; o răsuci şi 
deschise uşa. În dulap era o pereche de pantaloni. Tom vâri 
mâna în buzunar şi scoase chiar scrisoarea despre care 
pomenise bătrânul domn. 

„Ciudată chestie mai e şi asta! zise Tom Smart privind 
mai întâi jilţul, apoi dulapul, după aceea scrisoarea şi, în 
cele din urmă încă o dată jilţul. Foarte ciudată!” Dar cum 
nimic în jurul lui nu izbutea să limpezească în vreun fel 
ciudăţenia, se gândi că ar fi mai nimerit să se îmbrace şi să 
mântuie chestia cu bărbatul înalt ca să nu se mai 
chinuiască aşa de mult. 

Coborând scările, Tom se uita cu luare aminte în juru-i; 
avea ochiul cercetător al stăpânului şi cugeta că s-ar putea 
ca toate încăperile acelea, cu tot ce se afla în ele, să devină 
în curând ale lui. Bărbatul cel înalt stătea în picioare în sala 
cârciumioarei plăcute, cu mâinile la spate, ca acasă la el. 
Rânji spre Tom, cu gândul în altă parte. Un observator 
întâmplător ar fi putut să-şi închipuie că nu rânjise decât ca 
să-şi arate dinţii cei albi; însă Tom Smart îşi dădu seama că 
un simţământ conştient de triumf sălăşluia acolo unde ar fi 
trebuit să fie mintea bărbatului înalt, dacă bărbatul înalt ar 
fi avut aşa ceva. Tom îi râse în nas; şi-o chemă pe stăpână 
în camera de-alături. 

— Bună dimineaţa, doamnă, spuse Tom Smart închizând 
uşa încăperii după ce văduva intră. 

— Bună dimineaţa, domnule, răspunse văduva; ce 
gustare vreţi să luaţi, domnule? 

Tom nu răspunse deoarece căuta să chibzuiască în ce fel 
trebuia să aducă vorba. 

— Am o şuncă straşnică şi o minunată friptură rece de 
pasăre. Să vi le trimit, domnule? 

Cuvintele ei puseră capăt gândurilor lui Tom. Admiraţia 
lui pentru văduvă spori, auzind-o. Pricepută făptură!... 
Prevăzătoare! Plăcută! 

— Doamnă, o întrebă el, cine e domnul din cârciumă? 

— ÎI cheamă Jinkins, domnule, şi-i un domn tare distins, 
răspunse văduva uşor îmbujorată. 

— E un bărbat înalt, rosti Tom. 

— Un bărbat foarte frumos, domnule, spuse văduva, şi- 
un domn tare distins. 

— Aha! glăsui Tom. 

— Mai doriţi ceva, domnule? întrebă văduva, cam 
nedumerită de purtarea lui Tom. 

— O, da, nici vorbă! răspunse el. Scumpă doamnă, vreţi 
să aveţi bunătatea de a vă aşeza o clipă? 

Văduva păru foarte mirată, dar se aşeză, şi Tom luă loc 
foarte aproape de ea. Nu ştiu cum s-a făcut, domnilor, şi 
unchiul meu spunea de obicei că nici Tom Smart nu ştia 
cum s-a făcut, dar, într-un fel sau altul, palma mâinii lui 
căzu pe dosul mâinii văduvei, şi rămase acolo cât timp 
zăboviră de vorbă. 

— Scumpă doamnă, zise Tom Smart - el se pricepea 
foarte bine să fie politicos - scumpă doamnă, da, într- 
adevăr, dumneavoastră meritaţi un bărbat admirabil. 

— Vai, domnule! exclamă văduva şi exclamaţia ei era cât 
se poate de îndreptăţită; felul lui Tom de începe vorba era 
destul de neobişnuit, ca să nu spun uimitor, dacă ţinem 
seama că, până în seara din ajun, nu o mai văzuse. 

— Dispreţuiesc linguşirea, scumpă doamnă, spuse Tom 
Smart. Meritaţi un bărbat fără cusur şi, oricine ar fi el, se va 
socoti un om cu mult noroc. 

Glăsuind astfel, ochii lui rătăceau fără voie de pe chipul 
văduvei pe obiectele plăcute din juru-i. 

Văduva se arătă şi mai încurcată decât până atunci; făcu 
o sforţare să se ridice, însă Tom îi apăsă uşurel mâna, 
pentru a o ţine în loc, şi ea rămase pe scaun. Domnilor, 
văduvele sunt foarte rareori sperioase, spunea de obicei 
unchiul meu. 

— Nu zău, domnule, vă sunt îndatorată pentru buna 
dumneavoastră părere, rosti aproape râzând hangiţa cea 
voinică; şi dacă o să mă mai mărit vreodată... 

— Dacă, apăsă Tom Smart privind-o viclean cu coada 
ochiului stâng. Dacă... 

— Ei bine, spuse văduva, izbucnind de astă dată în râs, 
când. am să mă mărit, nădăjduiesc că voi avea un soţ la fel 
de bun cum spuneţi dumneavoastră. 

— Adică Jinkins? întrebă Tom. 

— Vai, domnule! exclamă văduva. 

— Haida-de, să nu-mi vorbiţi de el; îl cunosc. 

— Sunt sigură că cei care-l cunosc nu ştiu nimic rău 
despre el, spuse văduva scoasă din ţâţâni de aerul 
misterios cu care vorbea Tom. 

— Hm! exclamă Tom Smart. 

Văduva începu să-şi dea seama că era timpul să plângă. 
Îşi scoase deci batista şi-l întrebă pe Tom dacă nu cumva 
vrea s-o jignească, dacă îşi închipuie că e faptă de 
gentleman să vorbească în spate, de rău, despre alt 
gentleman; De ce, dacă avea ceva de spus, nu i-o spunea 
bărbatului, ca un bărbat, în loc să sperie, în felul ăsta, o 
biată femeie slabă etc., etc. 

— l-o voi spune-o şi lui numaidecât, răspunse Tom. 
Doresc numai ca, deocamdată, să mă ascultați 
dumneavoastră. 

— Ce anume? întrebă văduva privindu-l pe Tom drept în 
obraz. 

— O să vă miraţi, declară Tom băgând mâna în buzunar. 

— Dacă vreţi să-mi spuneţi că are nevoie de bani, ştiu, 
aşa că nu mai e nevoie să vă osteniţi. 

— Eh, asta nu-i nimic! spuse Tom. Şi eu am nevoie de 
bani. Nu de asta e vorba. 

— O, Doamne, ce-ar putea să fie?! exclamă biata văduvă. 

— N-o să vă speriaţi? o întrebă Tom Smart. 

Scoase încet scrisoarea şi o despături. 

— N-o să strigaţi? urmă Tom cu-ndoială. 

— Nu, nu! răspunse văduva; lăsaţi-mă s-o văd! 

— N-o să leşinaţi, sau n-o să vi se întâmple cine ştie ce? 
întrebă Tom. 

— Nu, nu! răspunse văduva cu grăbire. 

— Dar să nu vă repeziţi la el ca să-l faceţi cu ou şi cu 
oţet, spuse Tom, pentru că treaba asta am s-o fac eu în 
locul dumneavoastră, e mai bine să nu vă osteniţi cu aşa 
ceva. 

— Haide, haide, spuse văduva, lăsaţi-mă s-o văd! 

— Poftim! răspunse Tom Smart şi, rostind cuvântul 
acesta, puse scrisoarea în mâna văduvei. 

Domnilor, l-am auzit pe unchiul meu spunând - îi 
povestise Tom Smart - că tânguirile văduvei, la aflarea 
veştii, ar fi străpuns şi-o inimă de piatră. Tom avea, fireşte, 
o inimă foarte duioasă, de aceea şi-o simţi străpunsă până 
în străfunduri. Văduva se frământa şi-şi frângea mâinile. 

— O, trădarea! O, mârşăvia bărbaţilor! strigă văduva. 

— Sunt înspăimântătoare, scumpă doamnă; dar potoliţi- 
vă, spuse Tom Smart. 

— Nu! Nu pot să mă potolesc! hohoti văduva. N-am să 
mai găsesc pe nimeni ca să-l iubesc cum l-am iubit pe el. 

— Ba da, ai să găseşti, viaţa mea! exclamă Tom Smart 
lăsând să-i cadă şiroaie de lacrimi mari, din milă pentru 
suferinţele văduvei. 

În ardoarea compătimirii sale, Tom Smart îşi petrecuse 
braţul pe după mijlocul văduvei; şi văduva, în culmea 
mâhnirii, strânsese mâna lui Tom. Se uită la Tom şi zâmbi 
printre lacrimi; Tom se plecă spre ea zâmbind şi el printre 
lacrimi. 

N-am putut să aflu niciodată, domnilor, dacă în momentul 
acela Tom Smart a sărutat-o sau nu pe văduvă. El spunea 
deseori unchiului meu că n-a sărutat-o, însă mă îndoiesc. 
Între noi fie zis, domnilor, îmi închipui că da. 

Fapt este că, după o jumătate de ceas, Tom îl alungă prin 
uşa din faţă pe bărbatul înalt, iar peste o lună se însură cu 
văduva. Era văzut adesea plimbându-se prin împrejurimi în 
trăsurică de culoare gălbuie, cu roţi roşii, trasă de iapa 
nărăvaşă şi iute de picior, până ce peste alţi mulţi ani se 
retrase din afaceri şi plecă în Franţa cu nevastă-sa: atunci 
hanul străvechi fu dărâmat. 


— Îmi îngăduiţi să vă întreb, spuse iscoditor un domn 
bătrân, ce s-a întâmplat cu jilţul? 

— Păi, răspunse voiajorul comercial beteag de-un ochi, s- 
a băgat de seamă că el trosnea tare în ziua nunţii; dar Tom 
Smart nu putea să spună singur dacă de plăcere sau din 
pricina vătămării trupeşti. Gândea mai degrabă că trosnise 
din ultima pricină. De atunci n-a mai pomenit niciodată. 

— Şi lumea a crezut povestea, nu-i aşa? întrebă omul cu 
faţa îngălată, umplându-şi din nou pipa. 

— Afară de duşmanii lui Tom, răspunse voiajorul 
comercial. Unii spuneau că toată întâmplarea, de la început 
până la sfârşit, n-a fost decât o născocire de-a lui Tom; alţii, 
că el era beat, că visase, şi că luase din greşeală alţi 
pantaloni. Dar nimeni nu dădea luare aminte spuselor lor. 

— Tom Smart susţinea că întâmplarea era în întregime 
adevărată? 

— De la un cap la altul. 

— Şi unchiul dumneavoastră? 

— Cuvânt cu cuvânt. 

— De bună seamă, amândoi erau nişte oameni de treabă, 
spuse omul cu faţa îngălată. 

— Da, aşa erau, declară voiajorul comercial. Într-adevăr, 
nişte oameni foarte de treabă! 

CAPITOLUL XV 


În care găsim prezentarea fidelă a două persoane distinse, şi 
descrierea exactă a unui ospăț ce a avut loc în casa şi pe 
domeniul lor, ospăț care prilejuieşte întâlnirea cu o veche 

cunoştinţă şi începutul altui capitol. 


Pe al. Pickwick îl cam mustra conştiinţa că, în ultima 
vreme, Îşi lăsase oarecum în părăsire prietenii de la Păunu/, 
astfel că a treia zi dimineaţa, după alegeri, tocmai se 
pregătea să treacă pe la ei, când servitorul său credincios îi 
aduse o carte de vizită pe care erau tipărite cuvintele: 


Doamna Leo Hunter 
Peştera, Eatanswill 


— Vă caută cineva, glăsui Sam laconic. 

— Pe mine mă caută cineva, Sam? întrebă dl. Pickwick. 

— Dumnealui doreşte sa vă vază în particular pe 
dumneavoastră; da, nu se mulţumeşte cu nimeni altul, cum 
zicea secretarul diavolului când a venit să-l înhaţe pe 
doctorul Faust, răspunse dl. Weller. 

— Dumnealui? Vasăzică e vorba de un domn? întrebă dl. 
Pickwick. 

— Dacă nu-i domn, aduce mult cu el, răspunse dl. Weller. 

— Dar asta e cartea de vizită a unei doamne, rosti dl. 
Pickwick. 

— Cu toate astea, mi-a dat-o un domn, replică Sam. 
Aşteaptă în salon şi zice că mai bine rămâne toată ziua în 
aşteptare decât să nu vă vază. 

Aflând despre hotărârea aceasta, dl. Pickwick cobori în 
salon, unde stătea un bărbat grav care, la ivirea lui, sări 
îndată în picioare şi zise cu un aer de respect profund: 

— Domnul Pickwick, nu e aşa? 

— Da, domnule. 

— Îngăduiţi-mi, domnule, onoarea de a vă da mâna. 
Permiteţi-mi să v-o strâng, spuse omul cel grav. 

— Fireşte, încuviinţă Pickwick. 

Străinul strânse mâna care-i era oferită, şi continuă: 

— Domnule, am auzit de faima dumneavoastră. Zvonul 
despre polemica în materie de arheologie a ajuns la 
urechea doamnei Leo Hunter, soţia mea; eu sunt domnul 
Leo Hunter. 

Străinul făcu o pauză, ca şi cum s-ar fi aşteptat ca dl. 
Pickwick să rămână copleşit de această veste; văzând însă 
că rămânea absolut calm, continuă: 

— Domnule, soţia mea, doamna Leo Hunter, e mândră că 
numără printre cunoştinţele sale pe toţi cei care au ajuns 
celebri prin lucrările şi prin talentul lor. Permiteţi-mi, 
domnule, să pun la loc de frunte, pe lista aceasta, numele 
domnului Pickwick şi pe al confraţilor săi din Clubul care îi 
poartă numele. 

— AŞ fi foarte fericit, domnule, să fac cunoştinţa unei 
astfel de doamne, declară dl. Pickwick. 

— O veţi face, domnule, spuse omul cel grav. Mâine 
dimineaţă, domnule, noi dăm o mare serbare - une féte 
champêtre - în cinstea unui număr considerabil de 
persoane care au devenit celebre prin lucrările şi prin 
talentul lor. Acordaţi doamnei Leo Hunter, domnule, 
satisfacția de-a vă prenumăra printre oaspeţii ei la Peşteră. 

— Cu multă plăcere, răspunse dl. Pickwick. 

— Doamna Leo Hunter oferă numeroase serbări de acest 
fel, domnule, continuă noua cunoştinţă; banchete ale 
raţiunii, încântări ale sufletului, cum a observat cu multă 
originalitate şi simţire cineva care a închinat un sonet 

doamnei. Leo Hunter, cu privire la aceste petreceri. 

— Era celebru prin lucrările şi prin talentul lui? întrebă dl. 
Pickwick. 

— Desigur, domnule, declară omul cel grav; toate 
cunoştinţele doamnei Leo Hunter sunt celebre; ambiția ei, 
domnule, este să nu aibă altfel de cunoştinţe. 

— O ambiţie foarte nobilă, recunoscu dl. Pickwick. 

— Când o voi informa pe doamna Leo Hunter că 
observaţia aceasta a ieşit din gura dumneavoastră, 
domnule, ea va fi, nici vorbă, foarte mândră, declară omul 
cel grav. Aveţi cu dumneavoastră, domnule, un gentleman 
care a produs, mi se pare, câteva poeme mici, frumoase. 

— Prietenul meu, domnul Snodgrass, are multă înclinare 
pentru poezie, răspunse dl. Pickwick. 

— Ca şi doamna Leo Hunter, domnule. lubeşte la nebunie 
poezia, o adoră. Pot spune că tot sufletul şi mintea ei 
întreagă sunt împletite, îngemănate cu poezia. Ea însăşi a 
produs câteva bucăţi fermecătoare, domnule. Poate că aţi 
dat de oda ei: Unei broaşte în agonie. 

— Mi se pare că nu, spuse dl. Pickwick. 

— Mă mir, domnule, rosti dl. Leo Hunter. A stârnit o 
senzaţie imensă. A apărut pentru prima oară în Revista 
Femeii şi era semnată cu un „L” şi opt stele, începea astfel: 


Pot să te văd zăcând, suflând din greu, 

O, biată broască, pot să te văd şi totuşi eu 
De piatră să rămân mereu 

Văzându-te murind, 

Suflet agonizând? 


— Fermecător! exclamă dl. Pickwick. 

— Frumos! zise Leo Hunter. Aşa de simplu! 

— Foarte! declară dl. Pickwick. 

— Strofa următoare e şi mai mişcătoare. Vreţi s-o recit? 
— Vă rog, răspunse dl. Pickwick. 

— Sună astfel, continuă omul cel grav cu un ton şi mai 
grav: 


Poate că de ştrengarii vrăjmaşi tu fost-ai gonită 
Cu strigare sălbatică şi neistovită 

Din balta în care trăiai liniştită 

Baltă pe care un câine o'mproaşcă, 

O, biată broască! 


— Frumos exprimat! glăsui dl. Pickwick. 

— Ce izbutită, domnule, ce izbutită! spuse dl. Leo Hunter; 
dar trebuie s-o auziţi pe doamna Leo Hunter, recitând-o. 
Numai ea o poate pune în valoare, domnule. Mâine 
dimineaţă, domnule, o va recita, costumată. 

— Costumată? 

— În chip de Minervă. Dar uitam. Dejunul e costumat. 

— Vai de mine! exclamă dl. Pickwick aruncând o privire 
asupra persoanei sale. Mi-e cu neputinţă... 

— De ce, domnule, De ce?! exclamă dl. Leo Hunter. 
Solomon Lucas, evreul de pe strada principală, are mii de 
costume. Gândiţi-vă, domnule, câte personalităţi care să vă 
vină bine puteţi alege: Platon, Zenon, Epicur, Pitagora - toţi 
întemeietori de cluburi. 

— Ştiu, spuse dl. Pickwick, dar deoarece nu mă pot 
compara cu aceşti oameni mari, nu mi-aş îngădui să port 
veşmântul lor. 

Câteva clipe omul cel grav medită adânc; pe urmă spuse: 

— Judecând bine, domnule, nu ştiu dacă doamna Leo 
Hunter nu va fi mai încântată să prezinte oaspeţilor săi o 
persoană de celebritatea dumneavoastră în costumu-i 
obişnuit, decât sub o haină de împrumut. Cred că pot 
făgădui o excepţie pentru dumneavoastră, domnule. Da, 
domnule, sunt absolut sigur, că în numele doamnei Leo 
Hunter îmi pot permite sa fac această declaraţie. 

— Ìn acest caz, glăsui dl. Pickwick, voi avea marea 

plăcere să răspund invitaţiei dumneavoastră. 

— Dar eu vă răpesc timpul, domnule, spuse omul cel 
grav ca şi cum şi-ar fi adus brusc aminte că zăbovea. 
Cunosc valoarea timpului dumneavoastră, domnule, şi nu 
vreau să vă mai rețin. Pot spune, deci, doamnei Leo Hunter 
să vă aştepte cu încredere, ca şi pe iluştrii dumneavoastră 
prieteni? Cu bine, domnule, sunt mândru de a fi văzut un 
personaj aşa de eminent. Niciun pas, domnule, niciun 
cuvânt. 

Şi, fără a da d-lui Pickwick răgazul de a se împotrivi sau 
de a protesta, dl. Leo Hunter se depărtă ţanţoş, cu paşi 
măsuraţi. 

DI. Pickwick îşi luă pălăria şi plecă la Păunu/, dar, până să 
ajungă acolo, dl. Winkle adusese prietenilor vestea despre 
balul mascat. 

— Merge şi doamna Pott, fură primele cuvinte cu care el 
îşi salută mentorul. 

— Da? întrebă dl. Pickwick. 

— În chip de Apollon, lămuri dl. Winkle. Numai că Pott se 
opune în privinţa tunicii. 

— Are dreptate. Are perfectă dreptate! spuse dl. 
Pickwick, declamator. 

— Da, de aceea doamna Pott va purta o rochie de atlas 
alb, cu paiete de aur. 

— Ceilalţi îşi vor da seama greu pe cine întruchipează, nu 
e aşa? glăsui dl. Snodgrass. 

— Nu, îşi vor da seama cu uşurinţă, ripostă indignat dl. 
Winkle. N-o să i se vadă lira? 

— Adevărat; uitasem, recunoscu dl. Snodgrass. 

— Eu, interveni dl. Tupman, voi merge costumat ca 
bandit. 

— Cum?! exclamă dl. Pickwick tresărind de parcă s-ar fi 
fript. 

— Ca bandit, repetă dl. Tupman cu totul blajin. 

— Nu vrei să spui cumva, replică dl. Pickwick 

examinându-şi prietenul cu asprime şi gravitate, nu vrei să 
spui cumva, domnule Tupman, că ai de gând să îmbraci o 
jiletcă verde de catifea cu pulpane de două degete? 

— Totuşi, aşa am de gând să fac, răspunse cu aprindere 
dl. Tupman, şi de ce nu, mă rog? 

— Pentru că, glăsui dl. Pickwick foarte întărâtat, pentru 
că eşti prea bătrân, domnule! 

— Prea bătrân! exclamă dl. Tupman. 

— Şi, dacă mai e nevoie de încă un motiv, continuă dl. 
Pickwick, pentru că eşti prea gras, domnule!... 

— Domnule, zise dl. Tupman devenind purpuriu la faţă, 
asta e o insultă. 

— Domnule! replică dl. Pickwick cu acelaşi ton, insulta nu 
e nici pe jumătate aşa de gravă pentru dumneata cât va fi 
pentru mine dacă vei apare în faţă-mi îmbrăcat într-o jiletcă 
verde de catifea şi cu pulpane de două degete. 

— Domnule! spuse dl. Tupman, eşti un neobrăzat! 

— Domnule, şi dumneata la fel, rosti dl. Pickwick. 

DI. Tupman înaintă vreo doi paşi, şi zvârli d-lui Pickwick o 
privire învăpăiată. DI. Pickwick, la rându-i, îl fulgeră cu o 
privire care, prin ochelari, părea mistuitoare şi arăta o 
sfidare îndrăzneață. DI. Snodgrass şi dl. Winkle 
înmărmuriseră văzând o atare scenă între atare oameni. 

— Domnule, reluă dl. Tupman după o scurtă pauză, pe un 
ton scăzut şi profund; m-ai făcut bătrân. 

— Da, spuse dl. Pickwick. 

— Şi gras. 

— Repet. 

— Şi neobrăzat. 

— Precum şi eşti! 

Urmă un răstimp de tăcere înfricoşătoare. 

— Ataşamentul meu pentru persoana dumitale, domnule, 
rosti dl. Tupman cu glas tremurător de emoție şi 
suflecându-şi în acelaşi timp manşetele, e mare, foarte 
mare, dar trebuie să mă răzbun îndată. 

— Pofteşte, domnule! ripostă dl. Pickwick. 

Stârnit de caracterul aţâţător al dialogului, eroicul om luă 
îndată o atitudine de paralitic, presupusă de cei doi martori 
ai scenei a fi o ţinută de apărare. 

— Cum? strigă dl. Snodgrass recăpătându-şi deodată 
graiul pe care străşnicia uimirii i-l răpise până atunci şi 
năpustindu-se între ei cu riscul iminent de a primi în tâmple 
câte un pumn din partea fiecăruia. Cum, domnule Pickwick, 
dumneata? Dumneata, asupra căruia sunt aţintiţi ochii 
lumii! Domnule Tupman! Dumneata care eşti iluminat, ca 
noi toţi, de strălucirea nepieritoare a numelui său? Ce 
ruşine domnilor, ce ruşine! 

Cutele neobişnuite, întipărite de-o furie vremelnică pe 
fruntea curată şi senină a d-lui Pickwick, se şterseră treptat 
în răstimpul vorbirii tânărului său prieten, aşa cum urmele 
creionului pe hârtie cedează influenţei blânde a gumei. 
Până să încheie dl. Snodgrass, trăsăturile d-lui Pickwick îşi 
recăpătaseră expresia blajină de totdeauna. 

— M-am cam pripit, mărturisi dl. Pickwick; da, prea mult. 
Tupman, dă-mi mâna. 

Umbra întunecată de pe figura d-lui Tupman dispăru 
când strânse plin de căldură mâna prietenului său. 

— Şi eu m-am cam pripit, zise el. 

— Nu, nu, protestă dl. Pickwick, vina a fost a mea; vei 
îmbrăca jiletca verde de catifea. 

— Nu, nu! replică dl. Tupman. 

— De hatârul meu ai s-o pui, stărui dl. Pickwick. 

— Bine, bine, o pun, încuviinţă dl. Tupman. 

Rămase, prin urmare, un lucru înţeles că dl. Tupman, dl. 
Winkle şi dl. Snodgrass se vor costuma. Căldura 
sentimentelor îl convinse pe dl. Pickwick să încuviinţeze o 
conduită pe care judecata lui matură nu ar fi acceptat-o. O 
mai izbitoare dovadă a firii sale blânde cu greu s-ar putea 
născoci, chiar dacă întâmplările povestite în volumul acesta 
ar fi pe de-a-ntregul imaginare. 

DI. Leo Hunter nu exagerase resursele d-lui Solomon 
Lucas. Garderoba acestuia era foarte mare, imensă; poate 
nu chiar clasică; poate nu în întregime nouă şi neavând 
costume făcute anume după moda cine ştie cărei epoci sau 
vremi, dar toate erau mai mult sau mai puţin paietate; ce 
poate fi mai frumos decât un lucru cu paiete? Se va obiecta 
că ele nu sunt potrivite pentru lumina zilei; dar toată lumea 
ştie că ele ar scânteia dacă ar fi lămpi; şi este cât se poate 
de limpede că, atunci când unii dau baluri costumate în 
timpul zilei, iar veşmintele nu arată aşa de strălucitoare 
cum ar arăta noaptea, vina e numai a acelora care 
organizează balurile şi câtuşi de puţin a paietelor. Acestea 
au fost raţionamentele convingătoare ale d-lui Solomon 
Lucas; Şi, convinşi de asemenea argumente, d-nii Tupmian, 
Winkle şi Snodgrass se obligară să se îmbrace în costumele 
pe care gustul şi experienţa lui le recomandară ca foarte 
potrivite cu împrejurarea. 

Fu închiriată de la Stema Oraşului o trăsură pentru 
folosinţa pickwickienilor; un cupeu fu comandat tot acolo 
spre a-i transporta pe dl. şi pe d-na Pott pe domeniul d-nei 
Leo Hunter. Ca o atenţie delicată pentru invitaţia pe care o 
primise, dl. Pott prezisese cu încredere, în Gazeta din 
Eatanswill, că d-na Leo Hunter va oferi o scenă de basm, 
deopotrivă variată şi încântătoare, un lux uimitor de 
frumuseți şi talente - un spectacol de risipă şi ospitalitate 
îmbelşugată, şi mai cu seamă prilejul desfăşurării unei 
splendori estompate de gustul cel mai distins; podoabe 
alese, într-o perfectă armonie cu manierele cele mai 
gingaşe, pe lângă care minunile fabuloase din Ţara Zânelor 
de la Soare-Răsare se vor înfăţişa în culori întunecate şi 
mohorâte, aşa cum e şi spiritul făpturii ursuze şi nedemne 
ce nădăjduieşte să împroaşte cu veninul invidiei pregătirile 
făcute de virtuoasa şi deosebit de distinsa doamnă pe al 
cărei altar a fost depus acest umil tribut de admiraţie. 
Ultima frază cuprindea o notă de sarcasm muşcător 

îndreptat împotriva /ndependentului, care, nefiind invitat la 
serbare, încercase, în ultimele-i patru numere să ia, cu cele 
mai groase caractere şi cu majuscule pentru toate 
adjectivele, în bătaie de joc întreaga chestiune. 

Dimineaţa sosi. Era un spectacol plăcut să-l vezi pe dl. 
Tupman în costum de brigand, cu o jiletcă foarte strânsă 
care-i venea ca o perniţă de ace, pe spate şi pe umeri. 
Porțiunea superioară a pulpelor fusese comprimată în 
pantalonii de catifea, iar partea inferioară era înfăşurată în 
moletierele acelea complicate pentru care toţi briganzii au 
o slăbiciune deosebită. Era o plăcere să-i vezi figura senină 
şi naivă, cu mustăţile în furculiţă, înnegrite cu dop ars, 
ivindu-se din gulerul răsfrânt al cămăşii; să-i contempli 
pălăria care avea forma unei căpăţâni de zahăr, împodobită 
cu panglici de toate culorile, şi pe care era nevoit s-o ţină 
pe genunchi, căci în niciun vehicul cu poclit de pe faţa 
pământului n-ar fi fost chip să încapă un om cu asemenea 
pălărie pe cap. Înfăţişarea d-lui Snodgrass era şi ea plăcută 
şi înveselitoare; avea mantie şi pantaloni până la genunchi 
din atlas albastru, ciorapi şi pantofi albi de mătase, un coif 
grecesc pe cap; după cum toată lumea ştie, iar dacă nu, o 
ştie dl. Solomon Lucas, costumul acesta era exact acela de 
toate zilele, autentic, al trubadurilor din timpurile cele mai 
depărtate şi până în clipa când ei dispărură cu totul de pe 
faţa pământului. 

Toate acestea erau plăcute ochiului, însă nu însemnau 
nimic faţă de strigătele care izbucniră în rândurile mulţimii 
când trăsura trase dinapoia cupeului d-lui Pott, cupeu care 
trase la uşa d-lui Pott, uşă care la rându-i se deschise 
arătându-l pe marele Pott îmbrăcat ca un ofiţer rus de 
poliţie şi ţinând în mână un cnut teribil - simbol bine ales al 
puterii mari şi serioase pe care o poseda Gazeta din 
Eatanswill şi al biciuirilor năprasnice aplicate de ea 
vinovaţilor politici. 

— Bravo! strigară d-nii Tupman şi Snodgrass din coridor, 

văzând alegoria în mers. 

— Bravo! se auzi vocea d-lui Pickwick strigând din 
coridor. 

— Uraa, Pott! răcni mulţimea. 

In mijlocul acestor ovaţii, dl. Pott se urcă în cupeu, 
zâmbind cu o demnitate prietenoasă ce arăta îndeajuns că 
era conştient de puterea sa şi ştia cum s-o folosească. 

După el, ieşi din casă d-na Pott, care ar fi semănat foarte 
mult cu Apollon dacă ar fi fost fără rochie; o conducea dl. 
Winkle care, în haina de culoare roşie deschisă, nu putea fi 
confundat decât cu un călăreț, deşi semăna deopotrivă şi c- 
un poştaş din Londra. În urma tuturora venea dl. Pickwick, 
pe care ştrengari] îl aplaudară la fel de zgomotos ca pe 
ceilalţi, de bună seamă pentru că, în ochii lor, pantalonii şi 
ghetrele lui treceau drept o rămăşiţă din negura vremurilor; 
apoi, ambele trăsuri se îndreptară spire domeniul d-nei Leo 
Hunter. Dl. Weller (care urma să servească la masă) se afla 
pe capra trăsurii stăpânului său. 

Bărbaţii, femeile, băieţii, fetele şi copiii, care se 
adunaseră să-i vadă pe vizitatori în costumele lor, scoaseră 
strigăte pline de admiraţie şi încântare când dl. Pickwick, la 
braţ cu brigandul într-o parte şi cu trubadurul în cealaltă 
parte, păşi solemn spre intrare. Nicicând nu s-au mai auzit 
strigăte ca acelea care salutară strădania d-lui Tupman de 
a-şi fixa pe cap pălăria ca o căpăţână de zahăr, pentru a 
putea să pătrundă în grădină precum se cuvenea. 

Pregătirile atinseseră culmea, realizând întru totul 
anticiparea profetică a lui Pott cu privire la minunile 
fabuloase din Ţara Zânelor de la Soare-Răsare, şi 
contraziceau totodată declarațiile  răutăcioase ale 
veninosului /ndependent. Parcul avea o întindere de peste 
cinci mii de metri şi era plin de lume. Nicicând nu se văzuse 
atâta strălucire de frumuseţe, eleganţă şi literatură. Tânăra 
doamnă care „făcea” poezii în Gazeta din Eatanswill, se afla 
şi ea acolo în veşmânt de sultană, sprijinindu-se de braţul 

tânărului domn care „făcea” pagina critică, şi care era 
îmbrăcat, precum se cuvenea, într-o uniformă de feld- 
mareşal, exceptând cizmele. Era acolo o oaste de 
asemenea genii, că orice persoană cuminte s-ar fi socotit 
onorată să le cunoască şi, mai mult decât atâta, se afla 
acolo o jumătate de duzină de glorii londoneze, autori, 
autori adevăraţi, care scriseseră cărţi întregi şi pe care apoi 
le tipăriseră: puteai să-i vezi plimbându-se în sus şi în jos ca 
nişte oameni obişnuiţi, zâmbind şi vorbind; da; şi spunând 
prostii cu duiumul, fără îndoială cu intenţia binevoitoare ca 
lumea de rând din jurul lor să-i poată înţelege. Mai era 
orchestra de muzicanți cu pălării de carton; patru cântăreţi 
în costumul lor naţional, şi o duzină de chelneri angajaţi, de 
asemenea în costumul lor naţional - în treacăt fie zis, 
costum foarte murdar. În sfârşit, şi mai presus de toată 
lumea, era d-na Leo Hunter, travestită în Minerva, primind 
societatea şi lăsând să se reverse mândria şi satisfacția ei 
că persoane aşa de distinse fuseseră reunite aici. 

— Domnul Pickwick, doamnă, vesti un servitor când dl. 
Pickwick cu pălăria într-o mână, la un braţ cu brigandul şi la 
celălalt cu trubadurul, se apropia de zeiţa care prezida. 

— Cum? Unde?! exclamă d-na Leo Hunter tresărind cu 
prefăcută încântare în faţa surprizei ce-i era anunţată. 

— Aici, spuse dl. Pickwick. 

— E cu putinţă să am într-adevăr mulţumirea de a-l 
vedea chiar pe domnul Pickwick?! exclamă d-na Leo 
Hunter. 

— În persoană, doamnă, replică dl. Pickwick salutând cu 
o plecăciune până la pământ. Permiteţi-mi să prezint 
autoarei „Broaştei în agonie” pe prietenii mei domnul 
Tupman, domnul Winkle şi domnul Snodgrass. 

14. „Dejun distins la d-na Lee Hunter 

Foarte puţine persoane, în afară de acelea care au trecut 
prin astfel de momente, ştiu ce treabă anevoioasă este să 
faci o plecăciune când ai pantaloni strâmţi de catifea verde, 
jiletcă lipită pe corp şi o pălărie înaltă; sau pantaloni de 
atlas albastru şi ciorapi albi de mătase; ori pantaloni bufanţi 
şi cizme răsfrânte care n-au fost făcute pentru cel ce le 
poartă, când nu s-a ţinut câtuşi de puţin seama de 
dimensiunile omului în comparaţie cu acelea ale 
îmbrăcăminţii lui. Nu s-au mai pomenit chinuri ca acelea pe 
care le-a îndurat dl. Tupman în strădania de a lăsa impresia 
că se simte la largu-i şi de-a se arăta grațios; nu s-au mai 
văzut poziţii de originalitatea acelora ale prietenilor săi 
deghizați. 

— Domnule Pickwick, spuse d-na Leo Hunter, trebuie să- 
mi făgăduiţi că nu vă veţi mişca de lângă mine toată ziua. 
Sunt aici sute de persoane cărora trebuie neapărat să vă 
prezint. 

— Sunteţi foarte bună, doamnă, rosti dl. Pickwick. 

— În primul rând, iată-le pe fetiţele mele; aproape le 
uitasem, zise Minerva, arătând nepăsătoare spre două 
domnişoare în toată puterea cuvântului, dintre care una 
putea să aibă vreo douăzeci de ani, iar cealaltă un an sau 
doi mai mult, şi care purtau costume copilăreşti - fie ca să 
pară ele tinere, fie ca să arate mama lor mai tânără. DI. 
Pickwick nu ne informează lămurit în această privinţă. 

— Sunt foarte frumoase, glăsui dl. Pickwick când fetiţele 
se depărtară după ce fuseseră prezentate. 

— Leite mama lor, domnule! spuse dl. Pott maiestos. 

— Oh, răutăciosule! exclamă d-na Leo Hunter, lovind în 
joacă cu evantaiul braţul directorului (Minerva cu evantai!). 

— Vai de mine, scumpă doamnă Hunter, declară dl. Pott 
(care era trâmbiţa oficială a Peşterii) ştiţi bine că anul 
trecut, când portretul dumneavoastră se afla la expoziţia 
Academiei Regale, toată lumea întreba dacă este al 

dumneavoastră sau al fiicei mai mici; semănaţi aşa de mult 
încât nu era chip să se facă vreo deosebire. 

— Ei, şi chiar dacă ar fi aşa, de ce e nevoie să repetaţi 
lucrul acesta în faţa străinilor? zise d-na Leo Hunter 
acordând din nou o uşoară lovitură leului îmblânzit al 
Gazetei din Eatanswill. Conte! Conte! strigă apoi d-na Leo 
Hunter unui ins cu favoriţi vajnici, care trecea pe aproape 
într-o uniformă străină. 

— A, aveţi nevoie de mine? întrebă contele înturnându- 
se. 

— Vreau să prezint, unul altuia, pe doi oameni foarte 
inteligenţi, zise d-na Leo Hunter. Domnule Pickwick, sunt 
fericită să vă recomand contelui Smorltork. Faimosul străin, 
îi şopti ea în grabă d-lui Pickwick, adună material pentru 
lucrarea sa asupra Angliei... Hm - contele Smorltork - 
domnul Pickwick. 

DI. Pickwick îl salută pe conte cu tot respectul cuvenit 
unui om aşa de mare, iar contele îşi scoase carnetul. 

— Cum aţi spus, doamnă Hunt! întrebă contele zâmbind 
grațios d-nei Leo Hunter. Big Wig”? Cu alte cuvinte, avocat, 
nu-i aşa? Da, acum ştiu: Big Wig. 

Şi contele se pregătea să-l treacă pe dl. Pickwick în 
carnetul său ca pe un domn cu robă, trăgându-şi numele 
din profesia căreia îi aparţinea, când d-na Leo Hunter 
interveni: 

— Nu, nu conte! Pick-wick. 

— Haha! Ştii, declară contele; Peek - nume de botez, 
Weeks - nume de familie; bine, forte bine. Ce faceţi 
dumneavoastră, Weeks? 

— Foarte bine, mulţumesc, răspunse dl. Pickwick cu 
amabilitatea-i obişnuită. Sunteţi demult în Anglia? 

— Mult - forte mult timp - doi săptămâni - mai mult. 

— Mai rămâneţi mult timp? 


25 Joc de cuvinte; Big Wig - peruca pe care o poartă judecătorii şi avoc- 
aţii. Indică, în general, o funcţie juridică (n. tr.). 

— Un săptămâni. 

— Veţi mai avea destul de lucru pentru a aduna în acest 
răstimp tot materialul trebuitor, spuse dl. Pickwick zâmbind. 

— Hehe, este adunat, zise contele. 

— Într-adevăr?! exclamă dl. Pickwick. 

— Este aici, adăugă contele lovindu-şi semnificativ 
fruntea. La mine mare carte acas - plin note - muzic, 
tablou, ştiinţă, poezi, poltica, tot lucruri. 

— Cuvântul politică, domnule, spuse dl. Pickwick, 
cuprinde în sine un studiu dificil de o nemărginită întindere. 

— A! rosti contele scoţându-şi din nou carnetul. Foarte 
bun! Cuvinte frumose pentru începe capitol. Capitol 47. 
Poltica. „Cuvântul poltica surprinde în sine...” 

Şi observaţia d-lui Pickwick fu notată în carnet cu 
adausurile şi variantele sugerate de imaginaţia exuberantă 
a contelui Smorltork, sau de cele ale cunoaşterii imperfecte 
a limbii. 

— Conte! spuse d-na Leo Hunter. 

— Doamna Hunt! răspunse contele. 

— lată-l pe domnul Snodgrass, prieten al domnului 
Pickwick, şi poet. 

— Stai! exclamă contele scoţându-şi din nou carnetul. 
Titlu, poezi - capitol, prieteni literari - nume, Snowgrass. 
Forte bine. Presentat lui Snowgrass - poet mare, prieten cu 
Peek Weeks - de doamna Hunt, care scrie alt dulce poema. 
Cum e numele? - Broască - broască transpirândă. Forte 
bine, forte bine, da, da. 

Şi contele îşi vâri înapoi carnetul, făcu o sumedenie de 
plecăciuni, exprimă o sumedenie de mulţumiri şi se depărtă 
încântat pe deplin că adusese cele mai importante şi mai 
preţioase adausuri cunoştinţelor sale. 

— Minunat om e contele Smoritork! exclamă d-na Leo 
Hunter. 

— Un filosof profund! spuse Pott. 

— O minte luminată, un spirit puternic! adăugă dl. 

Snodgrass. 

O droaie de spectatori, clătinând grav din cap şi strigând 
în cor, se făcu ecoul elogiilor aduse contelui Smorltork: 

— Extraordinar! 

Cum entuziasmul în favoarea contelui Smorltork se 
aprindea tot mai mult, elogiile aduse lui s-ar fi putut 
prelungi până la sfârşitul serbării dacă cei patru cântăreţi 
aşezaţi în faţa unui merişor, astfel ca tabloul să pară mai 
pitoresc, nu ar fi început să cânte melodiile lor naţionale, 
care nu păreau prea anevoioase din punctul de vedere al 
execuţiei; cu atât mai mult cu cât marele secret stătea, 
pasă-mi-te, în faptul că trei dintre ei mormăiau, pe când al 
patrulea urla. Când interesanta reprezentaţie se încheie în 
aplauzele zgomotoase ale întregii societăţi, un băieţandru 
începu să se vâre printre picioarele unui scaun, să sară pe 
deasupra, să se târască pe dedesubt, să se dea tumba cu el 
şi să facă orice, afară de-a se aşeza pe el; îşi făcu apoi o 
cravată din propriile sale picioare, încolăcindu-le în jurul 
gâtului; pe urmă, arătă cu ce uşurinţă o făptură omenească 
poate căpăta înfăţişarea unei broaşte țestoase de proporţii 
mărite - şi toate aceste trucuri stârniră încântarea şi 
admiraţia spectatorilor. După aceea se auzi vocea d-nei 
Pott ciripind uşor ceva pe care politeţea îl interpreta ca fiind 
un cântec foarte clasic şi foarte potrivit costumului pe care 
îl purta; Apollon era şi el compozitor, iar compozitorii îşi 
cântă rareori operele proprii, şi niciodată pe ale altora. D-na 
Leo Hunter începu apoi recitarea faimoasei sale ode 
închinată unei broaşte în agonie. Oda fu bisată şi ar mai fi 
fost bisată încă odată dacă majoritatea invitaţilor, gândind 
că era în sfârşit timpul să mănânce ceva, n-ar fi spus că eo 
adevărată ruşine să se abuzeze de bunătatea d-nei Leo 
Hunter. Şi în ciuda protestelor d-nei Leo Hunter, care 
declara că era cât se poate de dispusă să-şi mai recite oda, 
prietenii ei politicoşi şi grijulii nu vrură în ruptul capului să 
audă de aşa ceva. Uşa sălii unde se serveau răcoritoarele 

fu deschisă larg, şi toţi cei care veniseră pe acolo se 
năpustiră înăuntru cu graba cea mai mare. Ştiau că obiceiul 
d-nei Leo Hunter era de a trimite invitaţii pentru o sută de 
persoane şi de a întocmi un dejun pentru cincizeci; sau, cu 
alte cuvinte, de a hrăni leii mai de seamă şi de a lăsa 
animalele mici să se descurce cum vor putea. 

— Dar unde e domnul Pott? întreba d-na Leo Hunter în 
timp ce-i aşeza în juru-i pe leii amintiţi. 

— lată-mă! strigă directorul din capătul cel mai 
îndepărtat al încăperii, dincolo de orice speranţă de a se 
hrăni, dacă gazda nu va face un lucru extraordinar pentru 
el. 

— Vreţi să veniţi aici? îl întrebă ea. 

— O, vă rog, nu vă frământaţi pentru el! spuse d-na Pott 
cu cea mai îndatoritoare voce. Nu vă mai bateţi atâta capul, 
doamnă Leo Hunter. Stai acolo foarte bine, nu-i aşa, dragul 
meu? 

— Desigur, iubito, replică cu un zâmbet acru nefericitul 
Pott. 

Oh, cnutul! Braţul vânjos oare învârtea cnutul cu o putere 
uriaşă peste capul oamenilor din viaţa publică, era paralizat 
de privirile imperioasei doamne Pott! 

D-na Leo Hunter se uită în juru-i, triumfătoare. Contele 
Smorltork nota de zor conţinutul tăvilor; dl. Tupman oferi 
câtorva mondene salata de homari cu o graţie pe care un 
brigand n-o cunoscuse niciodată; după ce zvârlise în lături 
pe domnul care zvârlea la coş cărţile în coloanele Gazete; 
din Eatanswill, dl. Snodgrass se cufundase într-o discuţie 
aprinsă cu tânăra doamnă care făcea poezii; iar dl. Pickwick 
se făcea plăcut întregii lumi. Nimic nu părea că lipseşte 
pentru ca selectul cerc să poată fi considerat complet, când 
dl. Leo Hunter - a cărui treabă în aceste împrejurări era să 
stea în picioare pe lângă uşi şi să se întreţină cu oamenii 
mai puţin importanţi - strigă deodată: 

— Draga mea, uite-l pe domnul Charles Fitz Marshall! 

— Oh, dragă! exclamă d-na Leo Hunter. Cu ce nerăbdare 
l-am aşteptat! Vă rog, faceţi loc să treacă domnul Fitz 
Marshall. Spune-i domnului Fitz Marshall, dragul meu, să 
vină imediat la mine ca să-l cert că a sosit cu atâta 
întârziere. 

— Vin, scumpă doamnă, se auzi o voce limpede; cât pot 
de repede - droaie de lume - cameră înţesată - ce caznă - 
mare caznă. 

Cuţitul şi furculita îi scăpară din mâini d-lui Pickwick. Se 
uită peste masă la dl. Tupman care de asemenea dăduse 
drumul furculiţei şi cuţitului /u;, şi care arăta că n-ar vrea 
decât să intre în pământ. 

— Ah, exclamă vocea, în timp ce posesorul ei îşi 
deschidea drum printre vreo douăzeci şi cinci de turci, de 
ofiţeri, de călăreţi şi de Charles Il care mai rămăseseră între 
el şi masă. 

— Fier de călcat în toată regula - brevet de invenţie - 
nicio cută la frac după atâta înghesuială. Nu era nevoie să- 
mi mai calc rufăria... Haha, ideea nu e rea - să vii aici să ţi 
se calce rufele pe corp... Grea, foarte grea încercare. 

Rostind cuvintele acestea fără şir, un tânăr îmbrăcat ca 
ofiţer de marină îşi făcu drum până la masă şi prezentă 
pickwickienilor uimiţi ţinuta şi trăsăturile identice ale d-lui 
Alfred Jingle. 

Vinovatul abia avusese timp să ia mâna pe care i-o 
întindea d-na Leo Hunter, când ochii săi întâlniră căutătura 
indignată a d-lui Pickwick. 

— Hei! spuse Jingle. Am uitat cu totul - n-am dat încă 
porunci surugiilor - le dau numaidecât - sosesc înapoi într-o 
clipă. 

— Servitorul sau domnul Leo Hunter o va face îndată, 
domnule Fitz Marshall, spuse d-na Leo Hunter. 

— Nu, nu! o fac eu - nu zăbovesc mult - înapoi într-o 
clipă, răspunse Jingle. 

După aceste cuvinte, dispăru în mulţime. 

— Doamnă, îmi permiteţi să vă întreb, spuse dl. Pickwick 
iritat, sculându-se de pe scaun, cine e tânărul acesta şi 
unde locuieşte? 

— E un gentleman foarte bine situat, domnule Pickwick, 
rosti d-na Leo Hunter; abia aştept să vă prezint. Contele va 
fi încântat de el. 

— Da, da! spuse dl. Pickwick cu însufleţire. Unde 
locuieşte? ; 

— Deocamdată la hotelul /ngerul, de la Bury. 

— De la Bury? 

— Bury St. Edmunds, la câteva mile de aici... Dar, vai, 
domnule Pickwick, nu cumva vreţi să ne părăsiţi? Domnule 
Pickwick, nu puteți să plecați atât de repede. 

Cu mult înainte ca d-na Leo Hunter să fi rostit cuvintele 
acestea, dl. Pickwick se pierduse în mulţime şi ajunsese în 
grădină unde, curând după aceea, se întâlni cu dl. Tupman, 
care îşi urmase îndeaproape prietenul. 

— Degeaba, spuse dl. Tupman. A plecat. 

— Ştiu, rosti dl. Pickwick, dar îl voi urmări. 

— Să-l urmăreşti? Dar unde? întrebă dl. Tupman. 

— La Burv, hotelul Îngerul, replică dl. Pickwick cu glas 
pripit. De unde ştim pe cine mai păcăleşte şi acolo? Din 
cauza noastră a înşelat odată pe-un om de treabă. Dacă 
izbutesc să-l împiedic, n-o să mai facă asta niciodată. Vreau 
să-i smulg masca. Sam! Unde e servitorul meu? 

— Aici, dom'le, răspunse dl. Weller ieşind dintr-un loc 
dosnic, unde se îndeletnicea cu examinarea unei sticle de 
Madera pe care o şterpelise de la masă, cu un ceas sau 
două înainte. Sluga dumneavoastră, dom'le! Mândru de 
titlul ăsta, cum zicea scheletul viu când era scos la vedere. 

— Urmează-mă numaidecât! îi porunci dl. Pickwick. 
Tupman, dacă rămân la Bury, ai să poţi veni după mine 
când îţi voi scrie. Până atunci, adio! 

Împotrivirile erau zadarnice. Dl. Pickwick se trezise; 
hotărârea sa era luată. DI. Tupman se înapoie la tovarăşii 

săi şi, peste un ceas, înecase într-un cadril înveselitor şi 
într-o sticla de şampanie orice amintire despre Alfred Jingle 
sau despre dl. Charles Fitz Marshall. 

În vremea asta, căţăraţi pe imperiala unei diligenţe, dl. 
Pickwick şi Sam Weller vedeau micşorându-se din minut în 
minut distanţa care îi despărţea de oraşul patriarhal Bury 
St. Edmunds. 

CAPITOLUL XVI 


Prea plin de aventuri ca să poată fi istorisit pe scurt. 


Nu există, cât ţine anul, o lună în care firea să se arate 
mai încântătoare decât în luna august. Primăvara este 
foarte frumoasă, iar în mai totul înfloreşte şi e plin de 
prospeţime; însă vraja acestui anotimp câştigă prin 
contrastul cu lunile iernii care a trecut. August nu se bucură 
de acest avantaj. August vine când nimic altceva nu este 
prezent în mintea noastră, nimic decât cerul senin, 
ogoarele verzi şi miresmele suave ale florilor - când 
amintirea zăpezii, gheții şi a viscolirilor s-a şters cu totul din 
memoria noastră şi de pe faţa lumii. Şi totuşi, ce lună 
plăcută! Lanurile şi livezile răsună de zumzetul muncii; 
copacii, încărcaţi cu roade bogate, îşi apleacă crengile până 
la pământ; grâul, strâns în snopi mlădioşi, sau legănându- 
se la cea mai uşoară adiere a vântului fugar, de parcă ar 
dori să fie secerat, învăluie în aur peisajul; ai zice că o 
moleşeală dulce pluteşte peste întreaga fire; ai putea spune 
că molatica înrâurire a anotimpului se întinde şi la carul a 
cărui mişcare domoală în lanurile bine secerate abia o bagi 
de seamă; niciun zgomot aspru nu supără urechea. 

Când diligenţa trece în goană printre ogoarele şi livezile 
care străjuiesc drumul, pâlcuri de femei şi copii, umplând 
coşuri cu fructe sau adunând spicele risipite de grâu, se 
opresc o clipă din munca lor, îşi pun streaşină figurii 
bronzate de soare mâna şi mai bronzată şi se uită după 

călători cu o privire plină de interes; în timp ce vreun 
broscoi dolofan, prea mic pentru vreo treabă, dar şi prea 
neastâmpărat ca să fie lăsat acasă, se caţără pe marginea 
coşului în care a fost pus ca nu cumva să facă o boroboaţă, 
şi de-acolo ţopăie şi ţipă bucuros. Secerătorul se opreşte 
din lucru, îşi încrucişează braţele şi priveşte trăsura care 
trece ca un vârtej; animalele voinice ale carului său 
îndreaptă asupra echipajului strălucitor uitături adormite, 
care spun lămurit, aşa cum numai ochii unui cal ar putea să 
grăiască: „E foarte frumos să priveşti la aşa ceva, dar la 
urma urmei e mai bine să mergi pe-ndelete pe-un pământ 
cu hârtoape, decât să-ţi scoţi sufletul într-o goană ca asta, 
pe un drum colbuit!” 

Când cârmeşti pe şosea şi te uiţi înapoi, femeile şi copiii 
şi-au reînceput munca; secerătorul s-a aplecat din nou 
asupra lanului, caii înhămaţi la car s-au urnit din loc şi totul 
e iarăşi în mişcare. 

Era cu neputinţă ca spiritului atât de echilibrat al d-lui 
Pickwick să-i scape o scenă ca aceasta. Frământat de 
hotărârea pe care o luase, de a da în vileag adevăratul 
caracter al ticălosului Jingle, oriunde acesta va încerca să-şi 
pună în aplicare mişelnicele planuri, el rămăsese la început 
tăcut şi cufundat în gânduri, trudindu-şi mintea să găsească 
mijloacele cele mai potrivite spre a-şi atinge ţinta; încetul 
cu încetul, luarea-aminte îi fu atrasă tot mai mult de 
aspectele înconjurătoare; şi, până la urmă, călătoria îi 
prilejui o bucurie aşa de mare, de parcă ar fi întreprins-o 
pentru cauza cea mai plăcută din lume. 

— Incântătoare privelişte, Sam! exclamă dl. Pickwick. 

— Bate toate hornurile, domnule, răspunse dl. Weller 
ducând mâna la pălărie. 

— Sam, îmi închipui că tu n-ai văzut niciodată decât 
hornuri, cărămizi şi tencuială, rosti dl. Pickwick zâmbind. 

— N-am fost totdeauna slugă de han, dom'le, spuse dl. 
Weller clătinând din cap. Într-o vreme eram şi eu ajutor de 

camionagiu. 

— Când asta? întrebă dl. Pickwick. 

— Când am dat piept întâi cu viaţa şi am jucat capra cu 
necazurile, lămuri Sam. La început am fost ajutor de 
cărăuş, apoi de camionagiu şi pe urmă comisionar, şi pe 
urmă slugă la han. Acuma, uite-mă servitorul unui 
gentelman. Poate că odată şi-odată o s-ajung şi eu un 
gentelman cu pipă în gură şi cu o căsuţă în fundul grădinii. 
Cine ştie? Zău că nu m-aş mira. 

— Eşti un adevărat filosof, Sam, zise dl. Pickwick. 

— Mi se pare că asta-i în familie, dom'le, declară dl. 
Weller. Cam aşa e şi tata. Când mamă-mea vitregă îl 
sâcâie, el fluieră; ea se umflă ca o supă care dă în foc, şi-i 
sparge pipa; el iese şi se întoarce cu alta. Atunci ea ţipă şi 
mai tare şi o apucă nervicalele, da' el, lasă-mă să te las, 
fumează mai departe, până când ei îi trece inervările. Asta 
se cheamă filosofie, dom'le; nu-i aşa? 

— Sau cam aşa ceva, răspunse dl. Pickwick râzând. Nici 
vorbă că ţi-a fost de mult folos în viaţa ta rătăcitoare, Sam. 

— De mult folos, dom'le! exclamă Sam. Puteţi s-o mai 
spuneţi odată. După ce m-am cărăbănit de la cărăuş şi 
până să intru la camionagiu, am dormit vreo două 
săptămâni într-o locuinţă nemobilată. 

— O locuinţă nemobilată? întrebă dl. Pickwick. 

— Da, sub bolțile uscate ale podului Waterloo. Mamă- 
mamă, ce mai loc de dormit! La zece minute de toate 
instituţiile; da' dacă ceva nu-mi plăcea acolo, apoi să ştiţi 
era că se lăsa cu prea multă aeriseală. Însă ce de mai 
chestii am văzut! 

— Haha, îmi închipui! spuse dl. Pickwick cu interes vădit. 

— Chestii, dom'le, care ar intra în inima dumneavoastră 
miloasă, pe-o parte, şi ar ieşi pe alta, declară dl. Weller. Nu 
găseşti acolo bagabonţi obişnuiţi; nicio grijă, cunosc ei 
locuri ceva mai bune. Când şi când se adăposteşte acolo şi 
cerşetorii tineri, bărbaţi şi femei, care nu şi-a croit încă 

drumul în meserie; da mai mult se tăvălesc prin ungherele 
posace ale bolților pustii, criaturile acelea prăpădite, lihnite 
de foame, fără căpătâi, criaturi sărace care nu poate să-şi 
facă rost de o funie de doi sfanţi. 

— la spune-mi, Sam, ce e funia de doi sfanţi? 

— Funia de doi sfanţi, dom'le, răspunse dl. Weller, e o 
casă ieftină cu odăi de închiriat, care paturile lor costă doi 
sfanţi pe noapte... 

— Dar de ce li se dă paturilor denumirea de funii? întrebă 
dl. Pickwick. 

— Eh, că habar n-aveţi, dom'le! Uite cum stă chestia, 
lămuri Sam. Când doamna şi domnul care ţine hotelu' şi-a 
început afacerea, ei aşternea de obicei paturile pe podea, 
dar nu le ieşea deloc la socoteală, că chiriaşii, în loc să 
doarmă cuminte ca pentru doi sfanţi, aveau obiceiul să se 
lăfăiască în ele o jumătate de zi. D'aia, acum, propitarii are 
două funii, depărtate între ele cam cu şase picioare şi 
ridicate la trei picioare de podea; funiile merge d'a lungu' 
camerii şi paturile e făcute din fâşii de pânză groasă, 
întinse peste ele. 

— Şi? întrebă dl. Pickwick. 

— Şi şmecheria e la mintea cocoşului. Dimineaţa, la şase, 
ei dă drumul funiei la un capăt, aşa că chiriaşii vine toţi 
tumba jos. Treziţi de-a binelea, se ridică foarte liniştiţi şi-şi 
ia  tălpăşiţa. Vă cer iertare, dom'le, glăsui Sam 
întrerupându-şi deodată vorbăria, am ajuns la Bury St. 
Edmunds? 

— Da, răspunse dl. Pickwick. 

Diligenţa huruia pe străzile bine pavate ale unui orăşel 
frumos, curat şi înfloritor; se opri în dreptul unui han mare 
care se afla pe-o stradă largă, cam în faţa vechii mânăstiri. 

— Hanul se numeşte şi el La îngerul, rosti dl. Pickwick 
privind firma de sus. Coborâm aici, Sam. Dar trebuie să fim 
prevăzători. Porunceşte să ni se dea o cameră specială şi 
nu pomeni de numele meu; pricepi? 

— Cum să nu, dom'le! răspunse dl. Weller clipind cu 
înţeles. 

Şi, după ce scoase geamantanul din lada de la spate 
unde fusese trântit în grabă când luaseră diligenţa de la 
Eatanswill, dl. Weller dispăru pentru a îndeplini ordinul. 
Reţinu în grabă o cameră specială şi-l pofti pe dl. Pickwick 
numaidecât. 

— Acum, Sam, zise dl. Pickwick, primul lucru pe care se 
cuvine să-l facem... 

— E să comandăm masa, dom'le, declară dl. Weller. E 
târziu al naibii, dom'le. 

— A, da, adevărat! încuviinţă dl. Pickwick uitându-se la 
ceas. Ai dreptate, Sam. 

— Şi pe urmă, dacă ar fi după mine, dom'le, adăugă dl. 
Weller, eu aş căuta să dorm zdravăn până dimineaţa târziu, 
înainte ca să mă apuc să întreb despre nepricopsitul nostru. 
Nimic nu înviorează mai bine decât somnul, dom'le, cum 
zicea servitoarea înainte de a da pe gât păhăruţul de 
băutură cu buruiană adormitoare. f 

— Cred că ai dreptate, Sam, aprobă dl. Pickwick. Insă, în 
primul rând, vreau să fiu sigur că el se găseşte în casa asta 
şi că nu-mi va scăpa. 

— Lăsaţi pe mine, dom'le! îl încredinţă Sam. Mă duc să 
comand o cină în lege şi-n timp ce-or pregăti-o, m-apuc să-l 
trag de limbă pe servitor; în cinci minute îi smulg toate 
sicretele. 

— Aşa să faci! glăsui dl. Pickwick; şi dl. Weller se retrase 
îndată. 

Peste o jumătate de ceas, dl. Pickwick se afla în faţa unui 
ospăț foarte îmbietor; iar peste trei sferturi de ceas, dl. 
Weller se întoarse cu vestea că dl. Charles Fitz Marshall 
comandase să i se reţină până la noi dispoziţiuni o cameră 
specială. Se dusese să petreacă seara într-o casă 
particulară din vecinătate, poruncise slugii de la han să-l 
aştepte până când se înapoiază, şi îşi luase servitorul cu el. 

— Acum, dom'le, spuse dl. Weller după ce-şi încheie 
raportul, dacă am să poci să stau mâine dimineaţă de 
vorbă cu servitorul lui, el o să-mi povestească toate despre 
stăpân. 

— De unde ştii? întrebă dl. Pickwick. 

— Vai de mine şi de mine, dom'le, toţi servitorii face la 
fel! răspunse dl. Weller. 

— A, da, uitasem; bun! exclamă dl. Pickwick. 

— O să vedeţi atunci ce este de făcut, dom'le, şi o să 
lucrăm precum devine cazu'. 

Căzură de acord, întrucât aceasta părea să fie calea cea 
mai bună ce trebuia urmată. Cu învoirea stăpânului, dl. 
Weller se retrase pentru a-şi petrece seara după pofta 
inimii. Curând, apoi, fu ales prin vot unanim în scaunul 
prezidenţial al cârciumii şi, spre multumirea clienţilor, se 
achită aşa de bine de îndatoririle demnităţii sale, că 
hohotele de râs şi aprobarea lor răzbiră până în odaia de 
culcare a d-lui Pickwick, scurtându-i odihna cu cel puţin trei 
ceasuri. 

A doua zi, dis de dimineaţă, dl. Weller alungă rămăşiţele 
fierbinţelii care mai stăruia într-însul după cheful nocturn, 
gratie unui duş de jumătate penny; îşi revenise în fire 
înduplecând pe un tânăr domnişor de la departamentul 
grajdului ca, în schimbul jumătăţii de penny, să-l stropească 
sub pompă din creştet până-n tălpi. Atunci băgă de seamă 
prezenţa unui tânăr care, îmbrăcat într-o livrea de culoarea 
dudelor, stătea pe o bancă în curte, foarte cufundat, s-ar fi 
zis, în citirea unei cărţi de rugăciuni, deşi din când în când 
furişa o ochire spre omul de sub pompă, ca şi cum isprava 
lui l-ar fi interesat foarte mult. 

„Ce mutră-caraghioasă are când te uiţi la el!” cugetă dl. 
Weller, întâlnind pentru prima dată uitătura străinului cu 
haine de culoarea dudelor, cu figură lividă, lătăreaţă, urâtă, 
cu ochi adânciţi şi cu un cap uriaş peste care atârna un păr 
des, negru, lins. „Ce mutră caraghioasă ai, nenişorule!” îşi 

spuse dl. Weller şi îşi văzu de spălat fără să se mai 
gândească la el. 

Cu toate astea, omul continua să-şi poarte privirile de la 
cartea de rugăciuni la Sam, şi de la Sam la cartea de 
rugăciuni, de parcă ar fi vrut să intre în vorbă. Până la 
urmă, ca să-i vină în ajutor, Sam dădu din cap în chip 
prietenos şi-i puse întrebarea: 

— Ce faci, jupâne? 

— Sunt fericit să pot spune că destul de bine, domnule, 
răspunse omul alegându-şi cuvintele şi închizând cartea. 
Nădăjduiesc că şi dumneavoastră tot aşa, domnule... 

— Hehe, dacă m-aş simţi în dimineaţa asta ceva mai 
puţin ca un clondir umblător de rachiu, nu m-aş bălăbăni 
atâta pe picioare, răspunse Sam. Ai tras şi dumneata, 
prietene, aici la han? 

Omul îmbrăcat în haine de culoarea dudelor răspunse: 
da. — Cum se face că aseară n-ai fost cu noi? întrebă Sam 
frecându-şi obrazul cu un prosop. Pari să fii om de viaţă, 
vesel ca un păstrăv într-un coş de răchită! adăugă dl. 
Weller cu voce mai scăzută. 

— Am ieşit aseară cu stăpânul meu, răspunse străinul. 

— Cum îl cheamă? întrebă dl. Weller, învăpăindu-se la 
faţă ca focul din pricina uimirii şi totodată şi din pricina 
frecării cu prosopul. 

— Fitz Marshall, spuse omul în haine de culoarea dudelor. 

— Haide să batem laba! exclamă dl. Weller înaintând 
spre el; aş vrea să te cunosc mai bine. Infăţişarea dumitale 
îmi place, fiule. 

— La naiba, e foarte curios! ripostă omul în haine de 
culoarea dudelor arătând o mare simplicitate în felul său 
de-a fi. Şi mie îmi place aşa de mult figura dumitale că am 
ţinut să-ţi vorbesc chiar din prima clipă când te-am văzut 
sub pompă. 

— Adevărat? 

— Pe cuvântul meu! Nu-i aşa că este curios? 

— Foarte curios! răspunse Sam felicitându-se în gând de 
naivitatea străinului. Cum te cheamă, venerabile? 

— Job. 

— Straşnic nume! Singurul care, după câte ştiu, n-are 
poreclă. Şi numele ălălalt? 

— Trotter, zise străinul. Dar al dumitale? 

Sam nu uitase ce-i pusese în vedere stăpânul său, aşa că 
răspunse: 

— Numele meu e Walker, numele stăpânului meu e 
Wilkins. Dom'le Trotter, vrei să iei o duşcă acum de 
dimineaţă? 

DI. Trotter dărui încuviințarea sa plăcutei propuneri şi, 
băgând cartea în buzunarul hainei, îl însoţi pe dl. Walker în 
cârciumă, unde se apucară să discute despre un anume 
amestec înveselitor preparat din anume cantităţi de rachiu 
de ienupăr şi din esenţă înmiresmată de cuişoare, într-un 
vas de cositor. 

— Ai un loc bun? întrebă Sam umplând pentru a două 
oară paharul tovarăşului său. 

— Prost, răspunse Job plescăind din buze, foarte prost! 

— Adevărat? întrebă Sam. 

— Da, nici vorbă; şi, ce este mai prost, e că stăpânul meu 
are de gând să se însoare. 

— Ei, nu! 

— Ba da! Mai rău decât atâta: are de gând să răpească 
dintr-un internat pe o moştenitoare putred de bogată. 

— l-auzi, monstru! glăsui Sam, umplând iarăşi paharul 
tovarăşului său. E vorba de un internat din oraşul ăsta, nu? 

Dar, cu toate că întrebarea fusese pusă cu ton cât se 
poate de nepăsător, dl. Job Trotter arăta lămurit prin gesturi 
că simţise dorinţa noului său prieten de a-i smulge 
răspunsul. Goli paharul, îl privi pe prieten în chip misterios, 
clipi pe rând din ochii săi mici, şi, în cele din urmă, făcu 
gestul mânuirii unei pompe închipuite, dând să se înţeleagă 
astfel că el (d. Trotter) se vedea supus unei acţiuni de 

pompare din partea d-lui Samuel Weller. 

— Nu, nu! zise dl. Trotter în încheiere. Aşa ceva nu se 
spune la toată lumea. E un secret, un mare secret, domnule 
Walker. 

Omul în haine de culoarea dudelor îşi întoarse apoi 
paharul cu gura în jos spre a arăta tovarăşului său că nu 
mai avea cu ce să-şi potolească setea. Sam observă semnul 
şi, recunoscând felul delicat în care fusese făcut, porunci să 
se umple din nou vasul de cositor; ochii mici ai omului cu 
haine de culoarea dudelor luciră. 

— Vasăzică, e cu sicret? întrebă Sam. 

— Bine-nţeles că este! spuse omul în haine de culoarea 
dudelor sorbind cu multă plăcere din licoare. 

— Îmi dau cu ideea că stăpânul dumitale este foarte 
bogat, glăsui Sam. 

DI. Trotter zâmbi; ţinând paharul în mâna stângă, lovi de 
patru ori cu dreapta buzunarul pantalonului de culoarea 
dudelor, ca pentru a arăta că şi stăpânul său ar fi putut să 
facă tot aşa, fără teamă că zornăitul banilor ar fi putut să 
supere urechile cuiva. 

— A, vasăzică, aşa stă povestea? se dumiri Sam. 

Omul în haine de culoarea dudelor clătină din cap cu 
înţeles. 

— Ei, şi nu te gândeşti, prietene, îl dojeni dl. Weller, că ai 
fi un mare ticălos lăsându-l pe stăpânul dumitale s-o înhaţe 
pe fată? 

— Ştiu, recunoscu Job Trotter gemând încetişor şi 
îndreptând spre tovarăşul său o faţă chinuită de adânci 
remuşcări. Ştiu, şi gândul, gândul ăsta mă arde, dar ce pot 
să fac? 

— Ce să faci? exclamă Sam; să-i dai directoarei de veste 
şi să-ţi iei tălpăşiţa de la stăpânu' tău. 

— Cine m-ar crede? replică Job Trotter. Tânăra 
domnişoară e socotită ca un model de nevinovăție şi de 
discreţie; ea ar tăgădui, şi stăpânul meu la fel. Cine m-ar 

crede? Mi-aş pierde locul şi aş fi învinuit de uneltiri sau mai 
ştiu eu ce; cu-atâta m-aş alege din toată dandanaua. 

— Hm, asta cam aşa e, spuse Sam şi căzu pe gânduri; 
hm, cam aşa! 

— Dacă aş cunoaşte vreun gentleman respectabil care să 
vrea să se ocupe de chestie, urmă dl. Trotter, aş putea 
nădăjdui în împiedicarea răpirii; dar şi aici mă lovesc de 
aceeaşi greutate, domnule Walker; exact aceeaşi. Sunt 
străin în locurile astea şi nu cunosc pe niciun gentleman şi, 
chiar de aş cunoaşte vreunul, pun prinsoare că nu m-ar 
crede. 

— Vino încoa! spuse Sam zvâcnind din picioare şi 
apucând braţul omului cu haine de culoarea dudelor. 
Stăpânul meu e omul care îţi trebuie; să ştii. 

După o uşoară împotrivire din partea lui Job Trotter, Sam 
îl conduse pe noul său prieten în încăperea d-lui Pickwick şi 
îl prezentă, povestind totodată, pe scurt, dialogul pe care îl 
cunoaşteţi. 

— Îmi pare foarte rău că-mi trădez stăpânul, domnule, 
zise Job Trotter ducând la ochi un petecuţ de batistă roză, 
pătrată. 

— Te onorează foarte mult sentimentul acesta, spuse dl. 
Pickwick, însă erai dator. 

— Ştiu că sunt dator, domnule, declară Job cu multă 
emoție. Trebuie să ne silim toţi a ne împlini datoriile, 
domnule, şi cu umilinţă mă străduiesc să mă achit de ele; 
dar e greu, domnule, să trădezi un stăpân ale cărui haine le 
porţi, a cărui pâine o mănânci, chiar când el e un nemernic, 
domnule. 

— Eşti un om foarte de treabă, declară dl. Pickwick 
mişcat la culme; un om foarte de treabă. 

— Haide-haide! se amestecă Sam, plictisit de lacrimile d- 
lui Trotter; nu zău, te smiorcăieşti degeaba. 

— Sam, îl dojeni dl. Pickwick, îmi pare rău că eşti aşa de 
nepăsător în faţa sentimentelor acestui tânăr. 

— Sentimentele lui e foarte frumoase, dom'le, replică dl. 
Weller, şi pentru că-i frumoase, şi-i păcat să le piardă, eu 
îmi dau cu ideea că mai bine ar fi să le ţie în inimă, decât să 
le lase să se envaporeze în apă caldă; unde pui că nici nu-i 
foloseşte la ceva. Niciodată lacrimile n-a fost în stare să 
întoarcă un orologiu, ori să puie în mişcare o maşină cu 
aburi. Bagă-ţi asta în cap, prietene, când o fi ca să mai ieşi 
în lume; şi până atunci, vâră-ţi în buzunar cârpa trandafirie. 
Nu-i destul de frumoasă ca s-o fluturi în aer cum face un 
dansator pe frânghie. 

Adresându-se lui Job, dl. Pickwick spuse: 

— Sam are dreptate, cu toate că felul lui de a-şi exprima 
părerile este cam din topor şi uneori nu poţi să-l înţelegi. 

— Are toată dreptatea, domnule, recunoscu dl. Trotter, 
şi-am să mă stăpânesc. 

— Foarte bine, reluă dl. Pickwick. lar acum —unde-i 
internatul de domnişoare? 

— E o casă mare, veche, din cărămidă roşie, tocmai afară 
din oraş, domnule, răspunse Job Trotter. 

— Şi când, întrebă dl. Pickwick, când urmează să fie pus 
în aplicare planul acela mârşav? Când urmează să aibă loc 
răpirea? 

— La noapte, domnule, răspunse Job. 

— La noapte?! exclamă dl. Pickwick. 

— Chiar la noapte, domnule, replică Job Trotter. De aceea 
sunt aşa de neliniştit. 

— Trebuie să luăm numaidecât măsuri, declară dl. 
Pickwick. Mă duc s-o văd îndată pe doamna care conduce 
instituţia. 

— Vă cer iertare, domnule, rosti Job, însă în felul acesta 
n-o să izbutiţi mare lucru. 

— De ce nu? întrebă dl. Pickwick. 

— Stăpânul meu, domnule, e un om foarte viclean. 

— Ştiu, rosti dl. Pickwick. 

— A  îmbrobodit-o pe bătrâna doamnă în aşa hal, 

domnule, reluă Job, că n-ar crede nimic rău despre el, chiar 
de aţi cădea în genunchi şi-aţi jura; mai ales că n-aveţi altă 
dovadă, afară de cuvântul unui servitor care, din cine ştie 
ce pricină (şi stăpânul meu, fără doar şi poate, aşa va 
spune) a fost concediat, iar acum îl pârăşte ca să se 
răzbune. 

— În cazul acesta, ce ar fi mai bine să facem? întrebă dl. 
Pickwick. 

— Nimic n-o va convinge, domnule, pe bătrână, dacă el 
nu-i prins în momentul răpirii, lămuri Job. 

— Mâţele astea bătrâne vrea mai întâi să se lovească cu 
capu' de toţi pereţii, observă în treacăt dl. Weller. 

— Dar, spuse dl. Pickwick, mi-e teamă că va fi peste 
măsură de greu să-l prindem asupra faptului. 

— Nu ştiu, domnule, glăsui dl. Trotter după o clipă de 
gândire. Cred că am putea să-l prindem foarte uşor. 

— Cum? întrebă dl. Pickwick. 

— Stăpânul meu şi cu mine, lămuri dl. Trotter, ne-am 
înţeles cu două servitoare ale internatului să ne lase să ne 
furişăm în bucătărie la ceasurile zece. După ce toată lumea 
va pleca la culcare, noi vom ieşi de-acolo; tânăra 
domnişoară va cobori din odaia ei de dormit, o trăsură ne 
va aştepta şi - pe-aci ne e drumul! 

— Ei, şi? întrebă dl. Pickwick. 

— Cred, domnule, că dacă ne-aţi aştepta în grădina din 
dos, dumneavoastră singur... 

— Singur?! se miră dl. Pickwick; pentru ce singur? 

— Mi s-a părut de la sine înţeles că bătrânei nu i-ar 
conveni ca o descoperire aşa de neplăcută să se facă în 
faţa mai multor persoane decât ar fi nevoie; şi apoi, tânăra 
domnişoară, domnule, gândiţi-vă - cum s-ar simţi? 

— Ai foarte multă dreptate, aprobă dl. Pickwick. Gândul 
dumitale dovedeşte o mare gingăşie de sentimente. 
Urmează; ai dreptate. 

— Domnule, cred că dacă dumneavoastră aţi aştepta 

singur în grădina din spate, iar eu v-aş putea introduce în 
casă pe uşa de la capătul sălii care dă către curte, tocmai 
bine veţi putea la ceasurile unsprezece şi jumătate fix să 
mă ajutaţi a zădărnici planurile omului rău care, din 
nenorocire, m-a prins în mrejele lui. 

Rostind cuvintele din urmă, dl. Trotter oftă adânc. 

— Nu te întrista din pricina asta, îi spuse dl. Pickwick; 
dacă el ar avea măcar un grăunte din gingăşia 
sentimentelor dumitale, măcar că eşti un om de condiţiune 
umilă, aş mai nădăjdui în îndreptarea lui. 

Job se înclină până în podea; şi, în pofida mustrărilor de 
adineaori ale d-lui Weller, ochii i se umplură iarăşi de 
lacrimi. 

— De când mama m-a făcut n-am mai pomenit un 
smiorcăit ca el! exclamă Sam. Dumnezeu să mă ierte de n- 
o avea în cap o tulumbă din care îi dă drumul să curgă! 

— Sam, rosti cu multă asprime dl. Pickwick, ţine-ţi gura! 

— Prea bine, dom'le! răspunse dl. Weller. 

— Planul ăsta nu-mi place, obiectă dl. Pickwick după ce 
gândi îndelung. Pentru ce n-aş putea să stau de vorbă cu 
rudele tinerei domnişoare? 

— Pentru că ele locuiesc la o sută de mile de aici, 
domnule, răspunse Job Trotter. 

— Asta e mai eu moţ ca toate! spuse dl. Weller pentru 
sine. 

— Şi-apoi grădina aceea... urmă dl. Pickwick. Cum să 
intru acolo? 

— Zidul e foarte scund, domnule, şi servitorul 
dumneavoastră vă va ajuta să-l săriţi. 

— Servitorul meu mă va ajuta să-l sar! repetă mecanic dl. 
Pickwick. Cred că dumneata n-ai să uiţi să fii lângă uşa de 
care pomeneai. 

— N-o să vă puteţi înşela, domnule; nu e decât o uşă care 
dă spre grădină; bateţi în ea când veţi auzi orologiul 
sunând, şi eu am să vă deschid îndată. 

— Planul ăsta nu-mi place, spuse dl. Pickwick; dar fiindcă 
nu văd altul, şi fiindcă în joc e fericirea vieţii întregi a 
acestei tinere domnişoare, îl accept. Am să fiu acolo 
negreşit. 

Astfel, pentru a doua oară, bunătatea înnăscută a d-lui 
Pickwick îl târî într-o acţiune pe care, în adâncul sufletului 
său, ar fi dorit foarte mult să nu o întreprindă. 

— Cum se numeşte casa? întrebă dl. Pickwick. 

— Westgate House, domnule. Cotiţi puţin la dreapta când 
ajungeţi la capătul oraşului; casa e izolată, la mică 
depărtare de şosea, şi numele ei se află pe-o tăbliță de 
alamă în poartă. 

— Ştiu, spuse dl. Pickwick; am observat-o când am mai 
fost odată în oraşul acesta. Poţi să te bizui pe mine. 

DI. Trotter se aplecă din nou salutând şi se înturnă să 
plece, când dl. Pickwick îi puse o guinee în mână. 

— Eşti un om foarte de treabă, glăsui dl. Pickwick, şi 
admir bunătatea inimii dumitale. Nu-mi mulţumi. Adu-ţi 
aminte - unsprezece. 

— Nu încape, domnule, să uit, răspunse Job Trotter. 

Şi, după această încredințare, ieşi din încăpere urmat de 
Sam. 

— Ascultă, îi spuse Sam, te-ai ales cu ceva de pe urma 
bocitului. Dacă-i vorba pe-aşa, eu aş plânge ca o streaşină 
pe-o ploaie cu găleata. Cum faci? 

— Vine din inimă, domnule Walker, declară Job solemn. 
Bună ziua, domnule. 

„Măi, că găgăuţă mai eşti; ştiu că te-am tras de limbă!” 
cugetă dl. Weller când Job se depărtă. 

Nu putem să spunem cu precizie cam ce gânduri treceau 
prin mintea d-lui Trotter, întrucât nu ştim nimic în privinţa 
aceasta. 

Ziua se scurse, veni seara şi, puţin înainte de ceasurile 
zece, Sam Weller dădu de ştire că Jingle şi Job ieşiseră 
împreună, că bagajele lor erau împachetate şi că 

porunciseră să li se aducă o trăsură. Vădit lucru, complotul 
era pe cale de a se săvârşi, aşa cum prezisese dl. Trotter. 

Sosiră ceasurile zece şi jumătate şi era timpul ca dl. 
Pickwick să pornească în îndeplinirea delicatei sale acţiuni. 
Ca să nu fie stânjenit la escaladarea zidului, renunţă să mai 
ia pardesiul pe care i-l oferea Sam. leşi, însoţit de servitorul 
său. 

Luna era plină, însă tăinuită pe după nori. O noapte 
frumoasă şi uscată, dar foarte întunecoasă. Potecile, 
gardurile vii, câmpurile, casele şi copacii, totul era cuprins 
într-o umbră adâncă. Aerul era cald şi înăbugşitor; scăpărau 
din când în când, în zare, fulgerări, şi doar ele mai 
însufleţeau bezna tristă care învăluise firea. Nu se auzea 
niciun sunet, afară de lătratul depărtat al vreunui câine 
neliniştit. 

Nimeriră casa, citiră inscripţia de pe tăbliţa de alamă, 
ocoliră zidul şi se opriră acolo unde îi despărţea de fundul 
grădinii. 

— Sam, zise dl. Pickwick, după ce mă ajuţi să trec 
dincolo, te înapoiezi la han. 

— Prea bine, dom'le. 

— Şi aştepţi până mă întorc. 

— S-a făcut, dom'le. 

— la-mi piciorul, şi când am să zic: „Sus” - tu mă vei 
sălta binişor. 

— Sunt gata, dom'le. 

După ce-i dădu instrucţiunile acestea, dl. Pickwick se 
prinse cu mâinile de coama zidului şi rosti cuvântul „Sus”, 
care fu executat întocmai. Fie că trupul său se împărtăşea 
într-o oarecare măsură din elasticitatea spiritului, fie că 
ideile d-lui Weller cu privire la săltarea cuiva într-un mod 
uşurel avea oarecum un caracter mai dur decât acelea ale 
d-lui Pickwick, fapt este că-l zvârli pe nemuritorul 
gentleman bâldâbăâc peste zid într-un strat, în care se 
întinse cât era de lung, după ce nimicise trei tufe de 


308 


coacăze şi-un trandafir. 

— Dom'le, nu v-aţi rănit cumva? întrebă Sam şoptind 
cam tare, de cum îşi reveni din uimirea pe care i-o 
pricinuise dispariţia misterioasă a stăpânului său. 

— Nu m-am rănit, răspunse dl. Pickwick de dincolo de zid; 
cred mai degrabă că m-ai rănit. 

— Nădăjduiesc că nu, dom'le, spuse Sam. 

— Fii pe pace, adăugi dl. Pickwick, sculându-se; nu e 
nimic... numai câteva zgârieturi. Du-te, să nu ne-audă 
cineva. 

— Vă salut, dom'le. 

— Cu bine. 

Sam Weller se depărtă tiptil, lăsându-l pe dl. Pickwick în 
grădină. 

Lumini se iveau din când în când la ferestre, sau 
zăboveau o clipită pe scări, ca şi cum ar fi arătat că locatarii 
se duceau la odihnă. Neţinând câtuşi de puţin să se apropie 
de uşă, înaintea orei ce fusese fixată, dl. Pickwick se 
ghemui într-un ungher al zidului şi rămase în aşteptare. 

Pe mulţi i-ar fi întristat situaţia în care se găsea el. Dl. 
Pickwick nu simţi totuşi nici tristeţe, nici rele presimţiri. Ştia 
că scopul său era lăudabil în fond şi se bizuia întru totul pe 
sufletul cel nobil al lui Job. Situaţia era, fireşte, plictisitoare, 
ca să nu spunem că era dezolantă; însă o fire 
contemplativă poate să-şi treacă oricând vremea în 
meditaţie. Meditând, dl. Pickwick căzu într-o anume 
toropeală din care îl trezi dangătul orologiului bisericii 
vecine; bătea ora - unsprezece şi jumătate. 

„A sosit momentul”, gândi dl. Pickwick ridicându-se cu 
băgare de seamă în picioare. 

Examina casa: luminile pieriseră, obloanele fuseseră 
închise; nici vorbă, toată lumea se afla în pat. Inaintă cu 
băgare de seamă spre uşă; ciocăni încetişor. Trecură două- 
trei minute fără niciun răspuns; ciocăni iarăşi, mai tărişor, 
apoi încă odată, ceva mai tare. 

Se auzi în cele din urmă zgomot de paşi pe scară; 
pâlpâirea unei lumânări se ivi apoi prin gaura cheii. Fură 
trase lanţurile, zăvoarele, o sumedenie, şi uşa se deschise 
încet. 

Uşa se deschidea în afară şi, pe măsură ce se deschidea, 
dl. Pickwick se trăgea tot mai mult îndărăt. Mare îi fu 
mirarea când, uitându-se pe furiş, cu prudentă, văzu că 
persoana care deschidea uşa nu era Job Trotter, ci o 
servitoare cu o lumânare în mână! Dl. Pickwick îşi trase 
capul înapoi, repede, aidoma acelui minunat artist de 
melodramă Punch, când îl aşteaptă pe scamatorul cu cap 
turtit care face să zvâcnească o muzicuţă de tinichea cu 
păcăleală. 

— Sarah, cu siguranţă c-a fost pisica, glăsui servitoarea 
adresându-se cuiva dinăuntru. Pis!... pis!... pis!... 

Şi cum blânda chemare nu scotea la iveală nicio 
lighioană, servitoarea închise uşa încetişor şi o zăvori din 
nou, lăsându-l pe dl. Pickwick lipit de perete. 

„Foarte ciudat! gândi dl. Pickwick. După câte deduc, ele 
se culcă astăzi mai târziu decât de obicei. E o mare 
nenorocire că au ales tocmai noaptea aceasta pentru ce vor 
să facă; e nemaipomenit!” 

Cugetând astfel, dl. Pickwick se retrăgea cu băgare de 
seamă în ungherul zidului unde stătuse pitit mai înainte; 
luase hotărârea să aştepte până când, fără pericol, va 
putea să repete semnalul. 

Era acolo abia de cinci minute, când lucirea orbitoare a 
unui fulger fu urmată de o bubuitură năprasnică de tunet, 
care hurui şi se pierdu departe cu un zgomot 
înspăimântător; apoi, alt fulger mai strălucitor decât primul; 
apoi, altă bubuitură, mai năprasnică decât cea dinainte; pe 
urmă, se porni ploaia cu o putere şi o furie care mătură 
totul în calea ei. 

DI. Pickwick ştia foarte bine că un copac este un vecin 
foarte primejdios pe timp de vijelie. Avea un copac la 

dreapta, un copac la stânga, al treilea în faţă, al patrulea în 
spate. Rămânând locului, s-ar fi putut întâmpla să cadă 
victima unei nenorociri; arătându-se în mijlocul grădinii, s- 
ar fi putut întâmpla să fie dat pe mâna unui poliţist. Încercă 
o dată sau de două ori să sară peste zid; însă, neavând în 
momentul acela decât picioarele cu care-l înzestrase 
natura, nu se alese decât cu o mulţime de foarte neplăcute 
zgârieturi la ţurloaie şi la genunchi; era leoarcă de 
năduşeală. 

— Ce situaţie îngrozitoare!... zise dl. Pickwick oprindu-se 
şi ştergându-şi fruntea după încercările pe care le făcuse. 

Privi spre casă: era cufundată în întuneric. Fără îndoială 
că lumea plecase la culcare. Va repeta semnalul. Păşi tiptil 
prin prundişul jilav şi bătu la uşă. Işi ţinu răsuflarea şi lipi 
urechea de gaura cheii. Niciun răspuns. Foarte ciudat. Altă 
bătaie. Ascultă din nou: înăuntru se auzi un şuşotit, şi o 
voce strigă apoi: 

— Cine-i acolo? 

„Nu e Job, gândi dl. Pickwick făcându-se repede una cu 
zidul. E o femeie”. 

Abia avusese timp să formuleze încheierea aceasta, că o 
fereastră se deschise larg sus şi trei sau patru glasuri 
femeieşti repetară întrebarea: 

— Cine-i acolo? 

DI. Pickwick nu cuteză să se clintească. Era limpede că 
întreaga clădire se trezise. Hotări să rămână unde se 
găsea, până ce alarma se va domoli şi pe urmă, cu o 
sforţare supranaturală, să sară peste zid - sau să piară. 

Ca toate hotărârile d-lui Pickwick, aceasta era cea mai 
bună pe care o putea lua în împrejurările în care se afla; din 
nefericire însă, ea se întemeia pe ipoteza că făpturile casei 
nu vor cuteza să deschidă uşa din nou. Mare-i fu înciudarea 
când auzi că zăvoarele şi lanţul sunt date la o parte, şi când 
văzu că uşa se cască tot mai mult. Se trase în lături, pas cu 
pas dar, orice făcea, trupul său rămânea ca un obstacol 

într-o parte a uşii, împiedicând-o să se deschidă larg. 

— Cine-i acolo? strigă de pe scară un cor numeros de 
voci piţigăiate, alcătuit din bătrâna domnişoară, directoarea 
internatului, trei profesoare, cinci servitoare şi treizeci de 
eleve, toate îmbrăcate sumar şi având în păr o pădure de 
moaţe. 

Fireşte, dl. Pickwick nu răspunse cine era acolo, şi atunci 
refrenul corului se schimbă în: 

— Doamne! Dumnezeule! Ce frică mi-e!... 

— Bucătăreaso, glăsui directoarea care avusese grijă să 
rămână în capul scării, ultima din grup - bucătăreaso, de ce 
nu ieşi puţin în grădină să vezi? 

— lertaţi-mă, doamnă, nu ţin deloc să ies, răspunse 
bucătăreasa. 

— Doamne! Dumnezeule! ce nătângă e şi bucătăreasa 
asta! strigară cele treizeci de eleve. 

— Bucătăreaso, reluă cu multă demnitate directoarea, te 
rog să nu răspunzi! Stăruiesc să te uiţi îndată în grădină. 

Atunci bucătăreasa începu să plângă; o servitoare spuse 
că e „O ruşine” şi, pentru că luase partea bucătăresei, 
directoarea îi puse îndată în vedere că peste o lună va fi 
concediată. 

— Bucătăreaso, n-auzi? strigă directoarea bătând din 
picior, enervată. 

— Bucătăreaso, n-o auzi pe stăpâna ta? strigară cele trei 
profesoare. 

— E o neruşinată bucătăreasa asta! strigară cele treizeci 
de eleve. 

Îmboldită astfel, nefericita bucătăreasa făcu vreo doi paşi 
înainte, ţinând lumânarea într-o poziţie care nu-i îngăduia 
să vadă nimic. Declară că afară nu era nimic şi că, de bună 
seamă, bătuse vântul. 

Ca atare, uşa era cât pe ce să fie închisă, când o elevă 
curioasă, încumetându-se să privească printre ţâţâni, 
scoase un țipăt înfricoşător; auzind ţipătul, cât ai clipi din 

ochi, bucătăreasa, o servitoare şi alte câteva fiinţe mai 
îndrăzneţe dădură buzna înapoi. 

— Ce i s-a întâmplat domnişoarei Smithers? întrebă 
directoarea în timp ce numita domnişoară Smithers cădea 
într-o criză de nervi - de patru domnişoare tinere putere. 

— Doamne! Dumnezeule! scumpă domnişoară Smithers! 
strigară celelalte douăzeci şi nouă de eleve. 

— Oh! omul - omul - de după uşă! ţipă d-şoara Smithers. 

15. „Neaşteptatul atac asupra Seminarului de fete 

De îndată ce auzi  înfricoşătoarele cuvinte ale 
domnişoarei, directoarea o luă la fugă până în odaia ei de 
culcare, răsuci cheia de două ori şi leşină în voie. Elevele, 
profesoarele, servitoarele se îmbulzeau pe scară, unele 
peste altele; şi nicicând nu se mai pomeniseră acolo atâtea 
ţipete, nu se mai văzuseră atâtea leşinuri, atâtea 
îmbrânceli. În toiul hărmălaiei, dl. Pickwick ieşi din 
ascunzătoarea sa şi se înfăţişă. 

— Domnişoarelor!... Domnişoarelor dragi!... glăsui dl. 
Pickwick. 

— Oh, ne spune dragi! strigă cea mai urâtă şi mai 
bătrână dintre profesoare. Oh, mizerabilul! 

— Domnişoarelor! răcni dl. Pickwick disperat de situaţia 
primejdioasă în care se afla. Ascultaţi-mă!... Nu sunt un 
făcător de rele! O vreau numai pe stăpâna casei! 

— Vai, ce monstru feroce! ţipă altă profesoară; o vrea pe 
domnişoara Tomkins! 

Ţipetele deveniseră de data aceasta unanime. 

— Să sune cineva clopotul de alarmă! strigară vreo 
douăsprezece voci. 

— Nu! Nu! strigă dl. Pickwick. Uitaţi-vă la mine: am eu 
aerul unui făcător de rele? Scumpele mele domnişoare, 
dacă poftiţi, puteţi să mă legaţi de mâini şi picioare şi să 
mă încuiaţi într-o cămăruţă. Însă ascultați ce aş vrea să vă 
spun! Vă rog să m-ascultaţi!... 

— Cum ai intrat în grădina noastră? îngăimă o servitoare. 

— Chemaţi-o pe stăpâna casei şi-i voi povesti totul, totul! 
continuă dl. Pickwick să strige din adâncul rărunchilor. 
Chemaţi-o, dar păstraţi-vă liniştea; veţi auzi totul! 

Poate că figura d-lui Pickwick, poate că purtarea sa, 
poate curiozitatea de neînvins pe care o simt femeile când 
e vorba să afle un lucru învăluit în taină, le convinse pe 
fiinţele cu judecată mai cumpănită ale internatului (cam 
vreo patru la număr) să se mai liniştească. Ele propuseră d- 

lui Pickwick să se supună îndată unei constrângeri, spre a 
dovedi că e sincer; după ce el consimţi să stea de vorbă cu 
d-şoara Tomkins, dintr-o cămăruţă în care externele îşi 
atârnau bonetele şi pungile cu merinde, păşi numaidecât 
acolo, de bună voie, şi se lăsă să fie încuiat. Femeile şi 
fetele căpătară atunci oarecare curaj; interogatoriul începu 
după ce d-şoara Tomkins fu readusă în simţiri şi adusă jos. 

— Ascultă, omule, întrebă d-şoara Tomkins cu voce slabă, 
ce ai căutat în grădină? 

— Venisem să vă previn că una dintre domnişoarele 
dumneavoastră plănuieşte să fugă în noaptea asta, 
răspunse dl. Pickwick din cămăruţă. 

— Să fugă?! exclamară d-şoara Tomkins, cele trei 
profesoare, treizeci de eleve şi cinci servitoare. Dar cu 
cine? 

— Cu prietenul dumneavoastră, domnul Charles Fitz 
Marshall. 

— Prietenul meu? Nu cunosc pe nimeni cu acest nume. 

— Ei bine, atunci domnul Jingle. 

— N-am auzit în viaţa mea de numele acesta! 

— În cazul acesta, am fost înşelat! Păcălit! spuse dl. 
Pickwick; am fost victima unui complot, a unui ruşinos şi 
mârşav complot! Trimiteţi la Îngerul scumpă doamnă, dacă 
nu mă credeţi. Vă implor, doamnă, trimiteţi la /ngeru/ după 
servitorul domnului Pickwick. 

— Trebuie să fie un om respectabil - ţine un servitor! 
spuse  d-şoara Tomkins profesoarei de caligrafie şi 
aritmetică. 

— Părerea mea, domnişoară Tomkins, declară profesoara 
de caligrafie şi aritmetică, este că servitorul acesta îl ţine 
pe el; cred că e nebun, domnişoară Tomkins, şi că celălalt e 
păzitorul său. 

— Cred că ai multă dreptate, domnişoară Gwynn, îi 
răspunse d-şoara Tomkins. Să se ducă două servitoare la 
Îngerul, iar celelalte să rămână aci în apărarea noastră. 

Ca atare, două servitoare fură expediate la Îngerul spre 
a-l căuta pe dl. Samuel Weller, iar celelalte trei rămaseră — 
chipurile, să le apere pe d-şoara Tomkins, pe cele trei 
profesoare şi pe cele treizeci de eleve. Dl. Pickwick se 
aşeză pe podeaua cămăruţei, sub o pădure de săculeţe 
pentru merinde, aşteptând întoarcerea mesagerelor, cu 
toată filosofia şi tot curajul ce putu să cheme în ajutorul 
său. Până la înapoierea lor se scurse un ceas şi jumătate, 
iar când se înapoiară - dl. Pickwick recunoscu, în afară de 
glasul lui Samuel Weller, alte două glasuri al căror accent îi 
părea cunoscut, neputând însă în ruptul capului să-şi 
amintească ale cui ar fi putut să fie. 

Urmă o sfătuire scurtă. Uşa fu descuiată. Dl. Pickwick ieşi 
din cămăruţă şi se găsi în prezenţa întregului pension 
Westgate House, a d-lui Samuel Weller, a bătrânului Wardle 
şi a d-lui Trundle, viitorul ginere al bătrânului. 

— Scumpe prietene, spuse dl. Pickwick repezindu-se şi 
strângând mâna lui Wardle, scumpe prietene, pentru 
numele lui Dumnezeu, explică-i doamnei încurcătura 
îngrozitoare, nenorocită, în care am intrat. Desigur că ai 
aflat de la servitorul meu; spune-le, în orice caz, scumpul 
meu prieten, că nu sunt nici făcător de rele şi nici nebun. 

— Am spus, dragă prietene, am şi spus, răspunse dl. 
Wardle strângând mâna dreaptă a prietenului său, în timp 
ce dl. Trundle îi strângea mâna stângă. 

— Şi oricine spune, ori a spus cumva, că este - se 
amestecă dl. Weller păşind înainte - îndrugă ceva care nu-i 
adevărat, ba dimpotrivă şi la dincontră. lar dacă în casa 
asta e bărbaţi care a spus aşa, m-aş bucura să-i fac să 
înţeleagă chiar aici în odaie că minte, dacă onoratele 
doamne ar avea bunătatea să plece şi să-i cheme pe ei, 
unul câte unul, pe rând. 

Exprimând plin de însufleţire această provocare, dl. 
Weller izbi tare cu pumnul strâns în palma deschisă, şi clipi 
din ochi, şugubăţ, spre d-şoara Tomkins a cărei cumplită 

groază, la presupunerea că ar exista bărbaţi în pensionul de 
domnişoare din Westgate, nu putea să fie redată prin 
cuvinte. 

DI. Pickwick isprăvi curând şirul lămuririlor sale care, într- 
o măsură, nu erau cunoscute. Însă, nici în drumul spre han, 
nici când stătu cu prietenii săi în faţa unui foc zdravăn, 
înfruptându-se din mâncarea de care avea atâta nevoie, ei 
nu putură scoate de la el nici măcar un cuvânt. Părea 
buimac. O dată şi numai o dată dl. Pickwick se întoarse spre 
dl. Wardle şi-l întrebă: 

— Cum ai ajuns aici? 

— Trundle şi cu mine veniserăm să facem o vânătoare 
straşnică de zi-ntâi. Am sosit astă seară şi am fost foarte 
miraţi aflând de la servitorul dumitale că erai şi dumneata 
aici. Dar îmi pare bine că te văd, continuă glumeţul bătrân 
bătându-l pe spate; îmi pare bine că te văd; vom face o 
partidă veselă de vânătoare la zi-ntâi, şi-i vom da lui Winkle 
un nou prilej să-şi arate iscusinţa. Nu-i aşa, prietene? 

DI. Pickwick nu-i răspunse; nici măcar nu întrebă de 
prietenii săi din Dingley Dell; curând după aceea merse la 
culcare, după ce îşi exprimă dorinţa faţă de Sam să vină să- 
şi ia lumânarea când va suna. 

Nu după multă vreme sună clopoţelul şi dl. Weller se 
arătă. 

— Sam! îi zise dl. Pickwick privindu-l din aşternut. 

— Da, dom'le, răspunse Sam. 

DI. Pickwick făcu o pauză; dl. Weller curăța mucul 
lumânării. 

— Sam! repetă dl. Pickwick cu o sforţare supremă. 

— Da, dom'le, răspunse dl. Weller din nou. 

— Unde-i Trotter acela? 

— Job, dom'le? 

— Da. 

— A plecat, dom'le. 

— Cu stăpânul lui, nu-i aşa? 

— Prieten sau stăpân, sau cine-o fi, şi-a luat tălpăşiţa cu 
el, răspunse dl. Weller. Halal pereche, dom'le! 

— Mi se pare că Jingle a bănuit cam ce plănuiam eu şi ţi l- 
a trimis plocon pe individul acela cu istoria lui, reluă dl. 
Pickwick cu glasul sugrumat. 

— Taman cum spuneţi, dom'le! replică dl. Weller. 

— De bună seamă că totul a fost o minciună. 

— Totul, dom'le, glăsui dl. Weller. Ne-a băgat la apă, 
dom'le; ne-a dus de nas numărul unu. 

— Cred că altădată n-o să ne mai scape atâta de uşor, 
nu-i aşa, Sam? întrebă dl. Pickwick. 

— Crez că n-o să mai poată, dom'le. 

— Oricând l-oi întâlni pe acest Jingle şi oriunde l-oi întâlni, 
exclamă dl. Pickwick ridicându-se în capul oaselor şi izbind 
perna c-un pumn cumplit, am să-i aplic pedeapsa cu mâna 
mea, pe lângă că am să-l dau de gol, aşa cum merită, cu 
vârf şi îndesat. Să nu mi se mai spună Pickwick de n-am să 
fac aşa! 

— Şi eu... glăsui Sam - orişicând oi pune mâna pe 
sfrijitul, pe tuciuriul ăla, de nu l-oi face să plângă de- 
adevăratelea, aşa, măcar o dată, să nu-mi mai ziceţi 
Weller! Noapte bună, dom'le! 

CAPITOLUL XVII 


În care se arată că un atac de reumatism acţionează, în unele 
împrejurări, ca stimulent pentru un geniu inventiv. 


Deşi constituţia d-lui Pickwick era în măsură să facă faţă 
multor străduinţe şi osteneli, ea nu era totuşi destul de 
călită împotriva unor lovituri cum au fost acelea pe care le 
îndurase în noaptea memorabilă şi pe care le-am istorisit în 
capitolul precedent. Este deopotrivă periculos şi ciudat să 
faci fără voie o baie în răcoarea nopţii şi apoi să te usuci 
într-o odăiţă închisă. Un atac de reumatism îl trânti pe dl. 
Pickwick la pat. 

Dar dacă forţele fizice ale marelui om erau slăbite astfel, 
energiile sale mintale îşi păstrară pe de-antregul vechea 
vigoare. Spiritul său era elastic; îşi recăpătă dispoziţia 
bună. Se şterse din cugetu-i până şi jignirea pe care o 
suferise cu prilejul ultimei aventuri; fără mânie şi stânjenire 
tinu hangul voioşiei d-lui Wardle, care se pornea pe râs ori 
de câte ori venea vorba de păţania prietenului său. Mai 
mult decât atâta. În cele două zile cât dl. Pickwick zăcu la 
pat, Sam îl îngriji fără întrerupere, străduindu-se în prima zi 
să-şi distreze stăpânul cu anecdote şi cu discuţii; a doua zi, 
dl. Pickwick ceru nu numai măsuţa pliantă, dar şi cerneala 
şi tocul, zăbovind apoi până târziu într-o concentrare 
adâncă. A treia zi, putând să coboare din pat şi să umble 
prin cameră, îl trimise pe servitor la d-nii Wardle şi Trundle 
să-i înştiinţeze că le va fi foarte îndatorat dacă ar veni să 

guste un pahar de vin cu el, seara. Invitaţia fu acceptată 
numaidecât; şi, în faţa unui pahar de vin, dl. Pickwick citi, 
îmbujorându-se  mereu-mereu, următoarea  istorioară 
ticluită de el, în timpul bolii, după notele pe care le luase 
ascultând povestirea simplă a d-lui Weller. 


DIACONUL PAROHIEI |, 
POVESTEA UNEI IUBIRI ADEVARATE 


Trăia odată, într-un orăşel de provincie, la o foarte mare 
depărtare de Londra, un omuleţ pe numele de Nathaniel 
Pipkin, care era diaconul parohiei de-acolo; locuia pe uliţa 
principală, într-o căscioară, la zece minute depărtare de 
bisericuţă, şi-l găseai în fiecare zi, de la ceasurile nouă 
până la patru, dând copilaşilor puţintică învăţătură. 
Nathaniel Pipkin era o fiinţă blândă, inofensivă, un om bun 
la suflet, cu un nas sumes, cu picioare cam strâmbe, cu 
ochii cam şaşii; cam trăgea un picior. Işi împărțea vremea 
între biserică şi şcoală, încredinţat fiind că nu există pe 
întregul pământ un om mai deştept ca vicarul, un lăcaş mai 
impunător decât sacristia sau un seminar mai bine ţinut ca 
al său. Odată, numai odată în viaţa sa, Nathaniel Pipkin 
văzuse un episcop, un episcop adevărat, cu braţele în 
mâneci de dantelă şi pe cap cu perucă. 

Îl văzuse mergând, îl auzise vorbind, la ceremonia unei 
confirmări. În această importantă împrejurare, Nathaniel 
Pipkin fusese cuprins de o venerație atât de covârșitoare şi 
de o temere aşa de respectuoasă, când numitul episcop îşi 
pusese mâinile pe capul lui, că, pur şi simplu, îşi pierdu 
cunoştinţa, astfel că paracliserul trebui să-l scoată pe braţe 
din biserică. 

Acesta fusese un eveniment măreț, un moment 
nemaipomenit în viaţa lui Nathaniel Pipkin, şi singurul care 
tulburase cândva cursul domol al existenţei sale. Dar, într-o 
după-amiază frumoasă când, într-o clipă de sforţare a 

minţii, îşi ridică ochii de pe tabla pe care formula o 
înfricoşătoare problemă de adunare compusă, ce trebuia să 
fie rezolvată, ca pedeapsă, de un ştrengar, privirile-i se 
opriră deodată asupra gingaşului chip al Mariei Lobbs, unica 
fiică a bătrânului Lobbs, şelarul bogat de peste drum. In 
multe rânduri, până atunci, privirile-i se opriseră asupra 
figurii drăgălaşe a Mariei Lobbs, fie la biserică, fie în alte 
locuri, dar ochii Mariei Lobbs nu fuseseră niciodată aşa de 
strălucitori, obrajii Mariei Lobbs nu arătaseră niciodată aşa 
de rumeni ca în împrejurarea aceasta neobişnuită. De 
aceea nu a fost de mirare că Nathaniel Pipkin nu putu să-şi 
ia ochii de pe chipul d-şoarei Lobbs; nu a fost de mirare că 
d-şoara Lobbs, băgând de seamă că e privită stăruitor de 
un tânăr, şi-a retras capul de la fereastra prin care se uita 
afară, că a închis fereastra şi a coborât storurile; nu a fost 
de mirare că Nathaniel Pipkin s-a năpustit îndată după 
aceea asupra ştrengarului micuţ care făcuse o poznă, 
cărându-i cu năduf o mulţime de pumni. Totul era cât se 
poate de firesc, aşa că mirarea nu mai putea să-ncapă. 
Uimitor este însă că un om cu o fire timidă şi discretă ca 
a lui Nathaniel Pipkin, un om al cărui venit era aşa de 
neînsemnat, a putut cuteza să năzuiască, din ziua aceea, la 
mâna şi la inima unicei fiice a aprigului Lobbs, a bătrânului 
Lobbs, şelarul cel bogat care ar fi putut să cumpere cu o 
trăsătură de condei târgul întreg fără să simtă un gol în 
pungă - bătrânul Lobbs, cunoscut că are grămezi de bani la 
banca din oraşul cel mai apropiat, bătrânul Lobbs de care s- 
a spus că ar avea un tezaur nemaipomenit de mare, 
nesecat, pus la adăpost într-o lădiţă de fier, prevăzută c-o 
broască uriaşă şi aşezată pe prichiciul căminului, în salonul 
din fund, bătrânul Lobbs care, toată lumea ştia, îşi 
împodobea masa la sărbători cu un ceainic, cu un vas de 
smântână şi cu o zaharniţă, toate din argint veritabil şi 
care, precum plin de trufie se lăuda mereu, vor aparţine 
fiicei sale când ea îşi va găsi un bărbat după dorinţa inimii. 

Repet, n-am putea să ne mirăm, să ne minunăm îndeajuns 
că Nathaniel Pipkin a avut îndrăzneala să-şi arunce ochii 
asupra ei. Dar iubirea e oarbă şi Nathaniel era beteag de 
ochi; şi poate că aceste două pricini adunate la un loc, îl 
împiedicară să vadă lucrurile în lumina adevărată. 

lar dacă bătrânul Lobbs ar fi avut cea mai mică bănuială, 
sau măcar cea mai vagă idee, cu privire la starea 
sufletească a lui Nathaniel Pipkin, ar fi ras şcoala până în 
temelii, sau l-ar fi şters pe dascălul ei de pe faţa 
pământului, ori ar fi săvârşit cine ştie ce altă cruzime sau 
grozăvie cruntă; căci era un bătrân cumplit Lobbs când se 
simţea rănit în îngâmfarea lui, când i se urca sângele la 
cap. Sudalme, potop de vorbe grele ieşeau din gura lui 
atunci. Aşa de tare tuna şi fulgera uneori când îşi certa 
ucenicul - un slăbănog, numai oase, cu picioare firave - 
învinuindu-l de lenevie, că Nathaniel Pipkin se cutremura de 
groază, iar elevilor li se zburlea părul pe cap. 

Ei bine, zi de zi, după ce isprăvea lecţiile şi copiii plecau, 
Nathaniel Pipkin se aşeza la fereastra care dădea în stradă; 
prefăcându-se că citeşte o carte, arunca uitături peste 
drum, în aşteptarea ivirii strălucitorilor ochi ai Mariei Lobbs; 
nu după multe zile, strălucitorii ochi se arătară la o 
fereastră de la etaj, ocupați şi ei, s-ar fi zis, cu lectura. Ce 
încântare, ce fericire pentru inima lui Nathaniel Pipkin! 
Avea pentru ce să rămână acolo ceasuri întregi şi să 
privească figura drăgălaşă, cu ochi plecaţi; dar când Maria 
Lobbs îşi ridică ochii de pe carte, zvârlind razele lor asupra 
lui Nathaniel Pipkin, încântarea şi admiraţia lui nu mai 
cunoscură margini. În cele din urmă, într-o bună zi, ştiind că 
bătrânul Lobbs era plecat, Nathaniel Pipkin se încumetă să-i 
trimită o sărutare Mariei Lobbs; iar Maria Lobbs, în loc să 
închidă fereastra şi să coboare storurile, zâmbi şi-i înapoie 
sărutarea. După care, Nathaniel Pipkin se hotări, fie ce-o fi, 
să-i împărtăşească, neîntârziat, Mariei Lobbs simţămintele 
sale. 

Nicicând n-a săltat mai uşor pe pământul pe care-l 
cinstea, un pas mai sprinten, o mai zglobie inimă, un chip 
cu gropiţe mai drăgălaşe şi o siluetă mai mlădioasă ca 
acelea ale Mariei Lobbs, fiica bătrânului şelar. Ochii ei 
strălucitori clipeau aşa de şăgalnic, încât ar fi învăpăiat o 
inimă mult mai puţin simţitoare decât a lui Nathaniel Pipkin; 
iar în râsul ei zglobiu era atâta voioşie, încât şi cel mai 
încruntat mizantrop, auzindu-l, ar fi zâmbit. Insuşi bătrânul 
Lobbs, în răbufnirile lui de furie cumplită, nu se putea 
împotrivi alintărilor odraslei drăgălaşe; iar când ea şi 
verişoara ei, Kate - un drac împieliţat de fetişcană, o 
obrăznicătură fermecătoare - îl luau cu asalt pe bătrân - şi, 
ca să spunem adevărul, îl luau foarte adesea - el nu era în 
stare să zică nu, chiar dacă i-ar fi cerut o parte din comorile 
lui nemaipomenit de mari şi nesecate, tăinuite de lumina 
zilei în lădiţa de fier. 

Într-o seară de vară, Nathaniel Pipkin îşi simţi inima 
bătând în piept năvalnic când văzu ispititoarea pereche la 
vreo câteva sute de metri în faţa lui, chiar pe câmpul unde 
hoinărise de atâtea ori, în asfinţit, târziu, şi meditase 
asupra frumuseţii Mariei Lobbs. Deşi până atunci se 
gândise în multe rânduri cât de cutezător ar întâmpina-o pe 
Maria Lobbs şi i-ar destăinui iubirea, dacă ar avea norocul s- 
o întâlnească măcar odată, acum, când nu se aştepta s-o 
aibă în faţa ochilor, simţi tot sângele năvălindu-i în obraz, 
spre paguba vădită a picioarelor care, secătuite de 
cantitatea obişnuită de fluid, dârdâiau. Când fetele se 
opreau să culeagă o floare dintr-un tufiş sau să asculte o 
pasăre, Nathaniel Pipkin se oprea şi el, prefăcându-se 
adâncit în gânduri, cum de altfel şi era; pentru că se 
gândea ce va face când ele se vor înapoia, aşa cum 
neapărat trebuia să se întâmple după o vreme, şi se vor 
întâlni faţă în faţă. Măcar că nu îndrăznea să vină lângă ele, 
nu se putea resemna la gândul să le piardă din ochi; de 
aceea, când ele grăbeau pasul, îl grăbea şi el; când 

mergeau agale, mergea şi el la fel; când poposeau, făcea şi 
el popas; şi ar fi putut continua aşa până i-ar fi prins 
noaptea, dacă şireata de Kate nu s-ar fi uitat înapoi şi nu i- 
ar fi făcut lui Nathaniel un semn să se apropie. Nu te puteai 
împotrivi felului de-a fi al Katei, de aceea Nathaniel Pipkin 
se supuse poftirii, şi după ce se îmbujoră până-n vârful 
urechilor, iar îndrăcita de verişoară râse cu hohote, 
Nathaniel Pipkin  îngenunche în iarba  înrourată, 
mărturisindu-şi hotărârea de-a rămâne veşnic acolo dacă 
nu i se va îngădui să se ridice cu titlul de îndrăgostit 
acceptat de Maria Lobbs. La auzul declaraţiei lui, râsul voios 
al Mariei Lobbs izbucni, fără să tulbure însă aerul calm al 
serii, atât de armonios era sunetul lui; îndrăcită de 
verişoară se porni pe-un râs şi mai nestăvilit, iar Nathaniel 
Pipkin se îmbujoră mai mult decât oricând. In cele din 
urmă, prididită de stăruința omuleţului mistuit de iubire, 
Maria Lobbs întoarse capul şi-i şopti verişoarei - sau poate 
Kate vorbi în numele ei fără să-i fi şoptit ceva - că se 
simţea foarte onorată de cererea d-lui Pipkin; că mâna şi 
inima ei atârnau de hotărârea tatălui ei, dar că nimeni n-ar 
putea să rămână nesimţitor în faţa calităţilor d-lui Pipkin. 
Deoarece cuvintele acestea fuseseră rostite cu multă 
gravitate, şi deoarece în drumul spre casă cu Maria Lobbs 
căutase, la despărţire, să-i smulgă un sărut, Nathaniel 
Pipkin se culcă fericit, visând toată noaptea că-l îmbuna pe 
bătrânul Lobbs, că bătrânul descuia lădiţa de fier, şi că se 
însura cu Maria. 

A doua zi, Nathaniel Pipkin îl văzu pe bătrânul Lobbs 
plecând pe căluţu-i bătrân şi sur; după ce îndrăcita de 
verişoară îi făcu de la fereastră o mulţime de semne din 
care nu putea să priceapă nimic, ucenicul slăbănog, numai 
oase, cu picioare firave, veni să-l înştiinţeze că stăpânul său 
nu se va înapoia toată seara, şi că domnişoarele îl aşteptau 
pe dl. Pipkin să ia ceaiul cu ele, la ceasurile şase fix. Cum a 
predat în ziua aceea lecţiile, nici Nathaniel Pipkin, nici elevii 

săi n-ar fi putut să spună, cum n-aţi putea nici voi; dar, de 
bine de rău, ele au fost predate, iar până să plece copiii şi 
până să se gătească Nathaniel Pipkin, se făcuse şase şi 
ceva; nu-i trebuise multă vreme să-şi aleagă veşmintele pe 
care urma să le pună pe el, dat fiind că nu avea de făcut 
nicio alegere în această privinţă, însă problema grea şi de 
mare însemnătate era să le îmbrace cât mai cuviincios, 
după ce le pusese în ordine. 

Nathaniel Pipkin găsi la şelar o mică societate plăcută, 
alcătuită din Maria Lobbs, din verişoara ei Kate şi din alte 
trei-patru fete nebunatice, zglobii, cu obrajii îmbujoraţi. 
Atunci îşi dădu seama cu ochii lui că zvonurile privitoare la 
comorile bătrânului Lobbs nu erau gogonate; se aflau pe 
masă ceainicul, vasul de smântână, zaharniţa, linguriţele 
pentru amestecatul ceaiului, toate de argint veritabil, şi 
ceştile de porțelan veritabil, din care se bea ceaiul, şi 
farfuriile din acelaşi material, cu dulciuri şi cu pâine prăjită. 
Singura neplăcere o pricinuia un frate al Katei, văr cu Maria 
Lobbs, căruia ea îi spunea Henry, şi care părea că o 
păstrează pe Maria Lobbs pentru el singur, la un capăt al 
mesei. E încântător să-i vezi pe membrii unei familii cum se 
iubesc, dar iubirea ar putea să meargă prea departe, şi 
Nathaniel Pipkin nu se putea opri de-a gândi că Maria Lobbs 
ţinea în mod deosebit la rudele sale dacă fiecăreia din ele îi 
arăta tot atâta atenţie cât vărului acestuia. Dar nu numai 
atât; după ceai, când îndrăcita de verişoară propuse jocul 
de-a baba-oarba, într-un fel sau altul, Nathaniel Pipkin avea 
aproape totdeauna ochii legaţi, şi, ori de câte ori punea 
mâna pe verişor, era sigur că o găsea pe Maria Lobbs lângă 
el. Şi dacă îndrăcita de verişoară şi celelalte fete îl pişcau, îl 
trăgeau de păr, împingeau scaune în calea lui, îi făceau 
câte şi mai câte, Maria Lobbs părea că nu se apropie 
niciodată de dânsul; iar odată - odată - Nathaniel Pipkin ar 
fi putut să jure că a auzit sunetul unei sărutări urmată de o 
slabă dojană a Mariei Lobbs şi de râsetele pe jumătate 

înăbuşite ale prietenelor ei. Toate întâmplările acestea erau 
ciudate, foarte ciudate, şi nu s-ar putea spune ce ar fi făcut 
sau nu ar fi făcut Nathaniel Pipkin, ca atare, dacă gândurile 
nu i-ar fi fost îndreptate deodată pe alt făgaş. 

Împrejurarea care îi îndreptă gândurile pe alt făgaş fu o 
ciocănitură puternică în uşa dinspre uliţă, iar fiinţa care 
ciocănea puternic în uşa dinspre uliţă nu era alta decât 
bătrânul Lobbs, care se înapoiase pe neaşteptate, şi bătea 
ca un dulgher de cosciuge; căci era flămând şi voia să 
cineze. Abia aduse ucenicul uscăţiv, cu picioare firave, 
vestea la cunoştinţă, că fetele o şi luară, fără zgomot, la 
sănătoasa, spre odaia de dormit a Mariei Lobbs, iar vărul şi 
Nathaniel Pipkin fură vâărâţi în două dulapuri din pereţii 
salonului, întrucât alte ascunzători mai bune nu se puteau 
găsi; după ce-i tăinuiră acolo şi după ce făcură ordine în 
odaie, Maria Lobbs şi îndrăcita de verişoară descuiară uşa 
dinspre uliţă bătrânului Lobbs, care bătea întruna. 

Din nefericire, fiind flămând la culme, bătrânul Lobbs era 
în toane rele. Nathaniel Pipkin îl auzea mormăind ca un 
dulău bătrân, răguşit, şi ori de câte ori nefericitul ucenic cu 
picioarele firave intra în odaie, bătrânul Lobbs se pornea să 
înjure în cel mai fioros chip, ca un pirat, fără alt scop vădit 
decât să se uşureze vărsându-şi focul printr-o ploaie de 
vorbe grele. În cele din urmă cina încălzită fu adusă pe 
masă; atunci bătrânul Lobbs se năpusti asupră-i ca un lup, 
iar după ce înfulecă într-o clipă bucatele, îşi sărută fiica şi 
îşi ceru luleaua. 

Din naştere, genunchii lui Nathaniel Pipkin erau foarte 
apropiaţi unul de altul; când auzi că bătrânul Lobbs cere 
luleaua, ei începură a se bâţâi, gata-gata să se sfărâme, 
deoarece chiar în dulapul în care se afla Pipkin era atârnată 
de două cârlige o lulea mare, cu ţeava cafenie şi cap de 
argint, lulea pe care, zi de zi şi seară de seară, o văzuse în 
ultimii cinci ani în gura bătrânului Lobbs. Fetele coborâră 
scările, suiră scările căutând luleaua pretutindeni, afară de 

locul unde ştiau că este, iar în răstimp bătrânul Lobbs tuna 
şi fulgera, năprasnic. Până la urmă, el îşi aduse aminte de 
dulap şi se îndreptă într-acolo. Era absolut de prisos ca un 
omuleţ de teapa lui Nathaniel Pipkin să încerce a ţine uşa 
pe dinăuntru, când o namilă, înaltă şi zdravănă, ca bătrânul 
Lobbs, o smucea de afară. Bătrânul Lobbs o smuci odată şi 
o deschise cât ai clipi, descoperindu-l pe Nathaniel Pipkin în 
picioare, drept ca o lumânare, tremurând de spaimă din tot 
trupul. Dumnezeule doamne! Ce privire înfricoşătoare îi 
aruncă bătrânul Lobbs, scoţându-l afară de guler şi ţinându- 
| la un cot depărtare de el. 

— Da' ce dracu cauţi aici? strigă bătrânul Lobbs c-o voce 
fioroasă. 

Nathaniel Pipkin nu putu să răspundă nimic şi, pentru ca 
el să-şi poată aduna gândurile, bătrânul Lobbs îl zgâlţâi cu 
toată puterea, vreo două-trei minute. 

— Ce cauţi aici? urlă Lobbs. Te pomeneşti că ai venit 
pentru fiica mea. 

Bătrânul Lobbs vorbea astfel în bătaie de joc, căci nu-i 
venea să creadă că îngâmfarea omenească l-ar putea 
împinge pe Nathaniel Pipkin până acolo. Care nu-i fu deci 
indignarea când bietul om răspunse: 

— E adevărat, domnule Lobbs, am venit pentru fiica 
dumneavoastră; o iubesc, domnule Lobbs. 

— Cum, un maimuţoi ca tine? Stârpitura naibii, calicule! 
şuieră bătrânul Lobbs, înmărmurit de  îngrozitoarea 
destăinuire pe care-o auzea. Ce înseamnă asta? Îmi spui 
aşa ceva mie? Să mă bată Dumnezeu de nu te strâng de 
gât! 

Nu încape nicio îndoială că, în furia-i cumplită, bătrânul 
Lobbs şi-ar fi dus la capăt ameninţarea, dacă nu-l împiedica 
o apariţie cu totul neaşteptată, adică verişorul care, ieşind 
din dulapul lui şi îndreptându-se spre bătrânul Lobbs, 
declară: 

— Nu pot lăsa, domnule, pe această nevinovată 

persoană, invitată de fete aici în glumă, să ia asupră-şi, 
într-un mod foarte nobil, vina (dacă este o vină) care este a 
mea şi pe care nu mă dau în lături s-o mărturisesc. Eu o 
iubesc pe fiica dumitale, domnule, şi am venit aici s-o văd. 

Auzind cuvintele acestea, bătrânul Lobbs făcu ochii mari, 
nu mai mari însă decât Nathaniel Pipkin. 

— Aha, ai venit s-o vezi pe fiică-mea? spuse Lobbs când îi 
reveni graiul. 

— Da. 

— Şi nu ţi-am interzis să mai calci în casa mea? Şi încă de 
când! 

— Da! Altminteri n-aş fi venit într-ascuns, astă seară. 

Îmi pare rău că spun despre bătrânul Lobbs cele ce spun, 
însă cred că l-ar fi lovit pe verişor dacă drăgălaşa lui fiică, ai 
cărei ochi strălucitori înotau în lacrimi, nu se agăța de 
braţul lui. 

— Nu-l opri, Maria! glăsui tânărul. Dacă vrea să dea în 
mine, lasă-l! Pentru nimic în lume nu mă voi atinge de-un fir 
din părul lui cărunt. 

Sub mustrarea aceasta bătrânul îşi plecă ochii şi-i întâlni 
pe-ai fiicei sale. Am mai spus de câteva ori că ea avea ochi 
foarte strălucitori şi că, deşi plini de lacrimi atunci, influenţa 
lor nu era câtuşi de puţin micşorată. Bătrânul Lobbs 
întoarse capul ca şi cum s-ar fi ferit să se lase înduplecat de 
privirile fiicei, dar norocul vru să le întâlnească pe-ale 
îndrăcitei de verişoare care, pe jumătate speriată pentru 
fratele ei, pe jumătate râzând de Nathaniel Pipkin, avea în 
înfăţişarea ei ceva şăgalnic, ceva care ar fi putut să 
vrăjească pe oricine, tânăr sau bătrân, dacă ar fi văzut-o. 
Ea îşi trecu, dezmierdătoare, braţul pe după al bătrânului, 
şi-i şopti la ureche; şi bătrânul Lobbs făcu ce făcu şi nu putu 
să-şi oprească un zâmbet, în timp ce o lacrimă i se furişa pe 
obraz. 

Peste cinci minute, fetele fură aduse jos din odaia de 
dormit a Mariei, chicotind şi codindu-se să vină; şi, în vreme 

ce tinerii se bucurau, fericiţi pe deplin, bătrânul Lobbs, 
scoţându-şi pipa, se apucă să pufăie din ea; un amănunt 
deosebit era că pipa aceasta a fost atunci cea mai 
mângâietoare şi mai plăcută din câte fumase în viaţa lui. 

Nathaniel Pipkin socoti că lucrul cel mai nimerit era să-şi 
păstreze taina. El intră astfel, treptat, în grațiile bătrânului 
Lobbs care, cu timpul, îl învăţă să fumeze. Ani în şir după 
aceea, ei se obişnuiseră să stea în grădină, în serile 
frumoase, trăgând din pipă şi bând vârtos. Nathaniel se 
lecui curând de pasiunea sa, căci în condica parohiei aflăm 
numele lui printre acelea ale martorilor la cununia Mariei 
Lobbs cu verişorul ei; şi reiese de asemenea, referindu-ne 
la alte documente că, în noaptea nunţii, el a fost băgat la 
răcoare în arestul comunei, deoarece aflându-se într-o stare 
de completă beţie, îşi făcuse de cap pe străzi - ispravă la 
care îl însoţise şi-l încurajase ucenicul uscăţiv, cu picioare 
firave. 

CAPITOLUL XVIII 


Care dă în vileag, pe scurt, două lucruri: în primul rând puterea 
nevricalelor şi, în al doilea rând, tăria împrejurărilor. 


După dejunul de la d-na Hunter, pickwickienii rămaseră 
două zile la Eatanswill, aşteptând cu încordare vreo veste 
de la veneratul lor conducător. DI. Tupman şi dl. Snodgrass 
erau din nou lăsaţi să-şi petreacă timpul în voie; căci dl. 
Winkle, cedând unor foarte stăruitoare invitaţii, continua să 
locuiască în casa d-lui Pott şi să trăiască toată vremea în 
societatea atrăgătoarei doamne. Nu le lipsea nici societatea 
d-lui Pott, ca desfătarea să le fie deplină. Cufundat adânc în 
noianul gândurilor consacrate binelui public şi distrugerii 
Independentului, marele om nu era obişnuit să coboare din 
înălțimile inteligenţei sale, la nivelul umil al spiritelor de 
rând. Totuşi în împrejurarea aceasta şi pentru a-şi 
manifesta consideraţia faţă de un adept al d-lui Pickwick, el 
binevoi să coboare de pe piedestal, acceptă să meargă pe 
pământ şi îşi potrivi cu îngăduinţă observaţiile pe înţelesul 
gloatei, lăsând impresia, măcar prin gesturi dacă nu prin 
spirit, că ar fi deopotrivă cu ea. 

Aceasta fiind conduita faimosului publicist faţă de dl. 
Winkle, se poate închipui lesne uimirea întipărită pe figura 
celui din urmă când, găsindu-se singur în sufragerie, uşa fu 
în grabă deschisă larg şi închisă tot aşa de repede la 
intrarea d-lui Pott care, înaintând plin de demnitate, 
împinse în lături mâna ce i se oferea, scrâşni din dinţi, de 

parca ar fi vrut să fie şi mai tăios în ceea ce avea de gând 
să spună şi exclamă cu o voce care suna ca hârşâitul unui 
fierăstrău: 

— Şarpe! 

— Domnule! strigă dl. Winkle, sărind de pe scaun. 

— Şarpe, domnule! repetă dl. Pott, ridicând glasul şi apoi 
coborându-l deodată: Am spus şarpe, domnule; să nu mă 
înţelegeţi greşit. 

Când te-ai despărţit de un om la două noaptea. În cei mai 
amicali termeni şi când, revăzându-l dimineaţa la nouă 
jumătate, el te întâmpină cu vorba: „Şarpe”, nu este lipsit 
de sens să deduci că s-a întâmplat ceva neplăcut în 
răstimp. La fel cugetă dl. Winkle. Îi înapoie d-lui Pott 
privirea glacială şi, potrivit cererii lui, căută să nu înţeleagă 
greşit cuvântul „şarpe”, însă nu izbuti, astfel că, după o 
tăcere adâncă de câteva minute, rosti: 

— Şarpe, domnule? Şarpe, domnule Pott? Ce vreţi să 
spuneţi cu asta, domnule? De bună seamă că eo glumă. 

— O glumă, domnule! exclamă Pott cu o mişcare a mâinii 
care dezvăluia dorinţa violentă de a trânti în capul 
musafirului ceainicul englezesc de metal. Glumă, domnule? 
... Dar, nu: voi fi calm; vreau să fiu calm, domnule! 

Şi, spre a dovedi cât era de calm. dl. Pott se trânti 
spumegând într-un jilţ. 

— Scumpe domn, i se adresă dl. Winkle. 

— Scumpe domn, replică Pott. Cum de îndrăzneşti 
domnule, să-mi spui scumpe domn? Cum de îndrăzneşti să 
mă priveşti în faţă, spunându-mi astfel, domnule? 

— A, dacă e aşa, domnule, cum de îndrăzneşti să mă 
priveşti în faţă şi să-mi spui şarpe? 

— Fiindcă eşti! răspunse dl. Pott. 

— Dovedeşte, domnule! rosti cu aprindere dl. Winkle. 
Dovedeşte! 

Un nor sumbru şi ameninţător trecu peste chipul grav al 
directorului.  Scoase din buzunar /ndependentul de 

dimineaţă şi, punând degetul pe un anume pasaj, aruncă 
jurnalul peste masă, d-lui Winkle. 
DI. Winkle luă ziarul şi citi cele ce urmează: 


„În  dezgustătoarele sale observaţii asupra ultimelor 
alegeri din circumscripţia noastră, obscurul şi murdarul 
nostru contemporan a cutezat să violeze sanctuarul sacru 
al vieţii private şi să facă aluzii foarte clare la chestiunile 
personale ale ultimului nostru candidat - da - şi, în ciuda 
înfrângerii ruşinoase a adversarului, putem adăuga, viitorul 
nostru membru în Parlament, dl. Fizkin. Ce-şi închipuie laşul 
nostru contemporan? Ce va spune acest potlogar dacă noi, 
dispreţuind ca el convenienţele societăţii, am ridica 
perdeaua care, din fericire, tăinuieşte viaţa /u; particulară 
faţă de ridicolul public, ca să nu spunem faţă de oprobriul 
public? Ce va spune dacă am da în vileag, dacă am 
comenta fapte şi împrejurări notorii, observate de toată 
lumea afară de contemporanul nostru, care are orbul 
găinii? Ce ar fi dacă am tipări următoarele versuri 
înflăcărate, primite de la un talentat corespondent 
concetăţean în momentul când începusem să scriem acest 
articol: 


Versuri unei oale? de alamă 


O, oală, de-ai fi putut şti 

Ce falsă ea va deveni, 

Când la nuntă clopotele sunau tin-tinkle; 
De-atunci ai fi făcut, precis o ştiu, 

Ce astăzi este prea târziu: 

O dăruiai lui W... 


— Ei, ce? glăsui dl. Pott cu solemnitate; ce rimează cu 
tinkle, mizerabile? 


28 Oală - pot; joc de cuvinte (n. tr.). 

— Ce rimează cu tinkle? întrebă d-na Pott care intră în 
cameră, înainte ca musafirul întrebat să răspundă. Ce 
rimează cu tinkle? Eu cred că Winkle. 

Rostind cuvintele acestea, d-na Pott zâmbi fermecător 
pickwickianului uluit şi-i întinse mâna. În buimăceala care-l 
stăpânea, tânărul tulburat i-ar fi luat mâna, dacă Pott n-ar fi 
intervenit cu indignare. 

— Înapoi, doamnă! înapoi! strigă directorul. Vrei să-i 
strângi mâna sub nasul meu? 

— Domnule P.! exclamă soţia cu uimire. 

— Femeie mizerabilă! priveşte aici! răcni soţul; priveşte 
aici, doamnă! Versuri unei oale de alamă! oala de alamă eu 
sunt, doamnă! Falsă ea va deveni! Dumneata eşti, doamnă, 
dumneata! 

Cu o clocotire de furie domolită întrucâtva de expresia 
chipului soţiei sale, dl. Pott zvârli la picioarele ei numărul 
din Independentul din Eatanswill. 

— Pe cuvântul meu! spuse d-na Pott mirată, plecându-se 
să ridice ziarul. Pe cuvântul meu, domnule! 

DI. Pott şovăi sub privirea dispreţuitoare a nevestei. Ar fi 
vrut, c-o sforţare deznădăjduită, să-şi adune curajul, dar el 
îl părăsi. 

Când citiţi fraza scurtă: „Pe cuvântul meu, domnule!” aţi 
putea crede că ea nu cuprinde nimic înfricoşător; dar tonul 
cu care fu rostită şi privirea care o însoţi, părând că vestesc 
o răzbunare ce urma să cadă peste capul lui Pott, 
produseră asupră-i un efect puternic. Cel mai neiscusit 
observator ar fi descoperit pe obrazul său tulburat graba de 
a-şi ceda locul oricui ar fi acceptat în momentul acela să-l 
ocupe. 

D-na Pott citi pasajul, scoase un strigăt sfâşietor, şi se 
întinse cât era de lungă pe covoraşul din faţa căminului, 
ţipând şi izbind cu tocurile pantofilor în covor, într-un mod 
ce nu lăsa nicio îndoială asupra sentimentelor sale 
neprihănite în împrejurarea aceea. 

— Draga mea, îngăimă dl. Pott înspăimântat, n-am spus 
că eu cred asta. N-am... 

Dar glasul nefericitului soţ era acoperit de urletele 
partenerei lui. 

— Doamnă Pott, daţi-mi voie să vă implor, scumpă 
doamnă, să vă calmaţi, interveni dl. Winkle, dar strigătele şi 
zbuciumările ei deveneau mai aprige, mai dese. 

— Draga mea, reîncepu dl. Pott, îmi pare foarte rău. Dacă 
nu vrei să ţii seamă de sănătatea dumitale, fă-o cel puţin 
pentru mine, draga mea. Ai să aduni toată lumea în jurul 
casei noastre... 

Dar cu cât punea dl. Pott mai multă căldură în implorări, 
cu atât se revărsau mai cumplite tipetele ei. 

Din fericire, totuşi, d-na Pott ataşase pe lângă persoana 
sa un fel de gardiană, o tânără lady a cărei funcţie vădită 
era să vegheze la toaleta stăpânei sale, dar care se făcea 
utilă în fel şi chip îndrumându-i dorinţele şi toanele cu totul 
împotriva preferințelor bietului Pott. Ţipetele d-nei Pott 
ajunseră curând la urechile tinerei femei şi o aduseră în 
salon cu o grabă ce ameninţa să zdruncine armonia distinsă 
a scufei şi-a zuluifilor ei. 

— O, scumpa mea stăpână! Scumpa mea stăpână! 
exclamă tânăra fiinţă, aruncându-se ca nebună în genunchi 
lângă d-na Pott pe care durerea o covârşise. O, scumpa 
mea stăpână! Ce s-a întâmplat? 

— Stăpânul tău! Brutalul tău stăpân! bolborosi bolnava. 

Pott era înclinat să cedeze. 

— E o ruşine! spuse fata cu ton dojenitor. Sunt sigură că 
o să vă mănânce zilele, doamnă! Biata femeie! 

Pott ceda din ce în ce mai. mult. Tabăra adversă continua 
atacurile. 

— Oh, nu mă părăsi! Nu mă părăsi, Goodwin! murmură d- 
na Pott agăţându-se în spasme de mâna fetei. Tu eşti 
singura făptură care este bună cu mine, Goodwin. 

Auzind mişcătorul apel, Goodwin puse şi ea la cale o mică 

tragedie, vărsând lacrimi cu-mbelşugare. 

— Niciodată, doamnă! suspină ea. Ah, domnule, ar trebui 
să luaţi seama... ar trebui să ştiţi! Habar n-aveţi ce rău 
puteţi face stăpânei mele; o să vă pară într-o zi rău; ştiu, 
totdeauna am spus! 

Nefericitul Pott privi scena în tăcere, timid. 

— Goodwin! glăsui d-na Pott cu glas blajin. 

— Doamnă... 

— Dacă ai şti cât l-am iubit pe omul acesta! 

— Nu vă mai zbuciumaţi cu-aducerea aminte, doamnă! 

Pott părea cuprins de o mare înfricoşare. Era momentul 
când urma să capete lovitura de graţie. 

— Şi acum, suspină d-na Pott, acum... După toate astea, 
să fiu tratată astfel! Să fiu dojenită şi insultată în prezenţa 
unei a treia persoane, a unui străin aproape! Dar nu voi 
îndura, Goodwin! continuă d-na Pott ridicându-se în braţele 
cameristei. Fratele meu, locotenentul, va interveni. Vreau 
să divorţez, Goodwin. 

— Desigur, aşa merită, doamnă! încuviinţă Goodwin. 

DI. Pott se stăpâni să tălmăcească gândurile, oricare ar fi 
fost ele, pe care ameninţarea cu divorţul le stârnea poate în 
mintea lui; se mărgini doar să spună cu smerenie: 

— Scumpa mea, vrei să m-asculţi? 

li răspunse un nou potop de bocete şi apoi d-na Pott 
ceru, mai nervoasă decât până atunci, să i se spună de cea 
fost adusă pe lume; mai puse şi alte întrebări de acelaşi fel. 

— Scumpa mea, o dojeni dl. Pott, nu te lăsa în voia 
acestor sentimente delicate. Draga mea, n-am crezut o 
clipă că pasajul în chestiune are vreun temei. Nu! Eram 
numai mâniat, draga mea, pot să spun într-un chip jignitor, 
pe cei de la /ndependentul care au avut neobrăzarea să-l 
publice; atâta tot. 

Vorbind astfel, dl. Pott aruncă o privire imploratoare 
obiectului inocent al gâlcevii, de parcă l-ar fi rugat fierbinte 
să nu pomenească nimic despre cuvântul şarpe. 

— Şi ce aveţi de gând să întreprindeţi, domnule, pentru a 
obţine satisfacţie? întrebă dl. Winkle care căpătase iarăşi 
curaj, văzând că dl. Pott şi-l pierduse pe-al său. 

— Oh, Goodwin, murmură d-na Pott, se gândeşte oare să- 
| biciuiască pe directorul /ndependentului? Va face el una ca 
asta, Goodwin? 

— Sst! Sst! Vă rog liniştiţi-vă, doamnă! Cred c-o să-l 
biciuiască, dacă aceasta vă e dorinţa, doamnă. 

— Nici vorbă! glăsui Pott văzând că soţia lui dădea iarăşi 
semne de leşin. Sigur că îl voi biciui. 

— Când, Goodwin, când? urmă d-na Pott neştiind încă 
dacă era cazul să leşine. 

— Fireşte, numaidecât! răspunse dl. Pott; până deseară... 

— Oh, Goodwin, urmă d-na Pott, ar fi singurul mijloc de a 
preîntâmpina calomniile şi a mă pune iarăşi în stima lumii. 

— Desigur, doamnă! o încredinţă Goodwin. Niciun bărbat, 
dacă este bărbat, nu se poate da în lături de la o faptă ca 
aceasta. 

Şi, deoarece criza de nervi plutea încă în aer, dl. Pott 
repetă că-l va biciui; dar d-na Pott era aşa de copleşită la 
gândul că ar putea măcar să fie bănuită, încât în vreo şase 
rânduri fu pe cale să leşine din nou; fără doar şi poate că şi- 
ar fi pierdut cunoştinţa dacă n-ar fi avut parte de îngrijirile 
neobosite ale grijuliei Goodwin şi de implorările repetate, să 
fie iertat, ale biruitului Pott; în cele din urmă, când 
nefericitul fu băgat bine în sperieţi şi pus cu botul pe labe, 
d-na Pott îşi reveni în fire şi se aşezară să ia dejunul. 

— Domnule Winkle, cred că nu veţi face jocul calomniilor 
josnice ale acestui ziar pentru a scurta şederea 
dumneavoastră aici, spuse d-na Pott cu un zâmbet care 
strălucea printre lacrimi. 

— Nădăjduiesc că nu, adăugă dl. Pott, dorind totuşi 
fierbinte ca oaspetele său să se înece cu dumicatul de 
pâine prăjită pe care îl ducea tocmai atunci la gură, şi să-şi 
termine astfel cu-adevărat şederea. Nădăjduiesc că nu. 

— Sunteţi tare bun, răspunse dl. Winkle, dar s-a primit o 
scrisoare de la domnul Pickwick - şi am aflat vestea 
aceasta printr-o notă a domnului Tupman pe care am găsit- 
o azi dimineaţă la uşa odăii mele de culcare; domnul 
Pickwick ne roagă să venim azi la Bury. Trebuie să plecăm 
cu diligenţa de la amiază. 

— Dar veţi reveni? întrebă d-na Pott. 

— O, desigur! replică dl. Winkle. 

— Sunteţi absolut sigur? continuă d-na aruncând pe furiş 
o privire drăgăstoasă musafirului ei. 

— Absolut! răspunse dl. Winkle. 

Dejunul se sfârşi în tăcere - fiecare dintre cei prezenţi 
rumegându-şi necazurile: d-na Pott regreta pierderea 
cavalerului; dl. Pott, făgăduiala pripită de a biciui 
Independentul; şi dl. Winkle, de a se fi expus în chip 
nevinovat unei situaţii aşa de penibile. Ora amiezii se- 
apropia; după multe cuvinte de rămas bun şi de făgăduieli 
că se va înapoia, dl. Winkle se desprinse de acolo. 

„Dacă se mai înapoiază vreodată, îl otrăvesc!” gândi dl. 
Pott, retrăgându-se în birouaşul dosnic unde pregătea 
fulgerele elocinţei sale. 

„Dacă mă mai întorc vreodată şi mă vâr printre oamenii 
ăştia, gândi dl. Winkle îndreptându-se spre Păunu/, merit să 
fiu biciuit eu însumi; da”. 

Prietenii lui erau gata de plecare, diligenţa era şi ea 
aproape pregătită şi, peste o jumătate de ceas, cei trei 
pickwickieni călătoreau pe acelaşi drum pe care dl. Pickwick 
îl străbătuse nu de mult cu Sam. Nevoia de a mai reproduce 
crâmpeie din frumoasa şi poetica descriere făcută de dl. 
Snodgrass în legătură cu această călătorie, nu o simţim 
deloc. f 

In pragul /ngerului se afla dl. Weller care-i întâmpină şi-i 
pofti în apartamentul d-lui Pickwick unde, spre marea 
uimire a d-lui Winkle şi a d-lui Snodgrass şi spre marea 
tulburare a d-lui Tupman, găsiră pe bătrânul Wardle 

dimpreună cu Trundle. 

— Ce faci? zise bătrânul strângând mâna d-lui Tupman. 
Haide! Nu cumva s-o ştergi de aici. Nu te mai uita la mine 
aşa de trist. Leac, flăcăule, pentru ce-ai păţit, nu există. 
Pentru binele ei voiam ca dumneata s-o fi luat de nevastă, 
însă în interesul dumitale mă bucur că n-ai luat-o. Un tânăr 
ca dumneata va nimeri mai bine, în curând; nu-i aşa? 

Rostind aceste consolări, bătrânul Wardle îl bătu pe spate 
pe dl. Tupman şi râse din toată inima. 

— Şi dumneavoastră, bunii mei prieteni, cum o mai 
duceţi? urmă bătrânul domn dând în acelaşi timp mâna cu 
dl. Winkle şi cu dl. Snodgrass. Tocmai îi spusesem domnului 
Pickwick că vreau să veniţi la mine cu toţii de Crăciun. Vom 
avea şi o nuntă - de data asta o nuntă adevărată. 

— O nuntă?! exclamă dl. Snodgrass, îngălbenindu-se. 

— Da, o nuntă. Dar nu te speria, replică binevoitorul 
bătrân; e vorba numai de Trundle şi de Bella. 

— A, numai atâta? glăsui dl. Snodgrass uşurat de o 
bănuială dureroasă care îi năpădise şi-i copleşise inima. 
Felicitările mele, domnule. Ce face Joe? 

— El? Foarte bine. Somnoros ca totdeauna. 

— Şi mama dumneavoastră? Şi pastorul? Şi toată lumea? 

— Cât se poate de bine. 

— Domnule, întrebă dl. Tupman cu trudă, ea... unde-i ea? 

Punând întrebarea, îşi întorsese capul şi-şi acoperise ochii 
cu mâinile. 

— Ea! replică bătrânul gentleman clătinând din cap cu 
înţeles. Vrei să spui, ruda mea nemăritată - nu? 

DI. Tupman arătă printr-un semn că întrebarea sa se 
referea la dezamăgita Rachel. 

— A, ea a plecat, spuse bătrânul domn. Locuieşte la o 
rudă, destul de departe de aici. Nu le mai putea suferi pe 
fetele mele, aşa că am lăsat-o să se ducă. Dar veniţi, uite 
masa; de bună seamă că sunteţi flămânzi după drum. Eu 
sunt, chiar fără să fi călătorit. Haidem să-nfulecăm! 

Ospăţul fu onorat cum se cuvine, iar după ce se ridicară 
tacâmurile, după ce prietenii noştri se aşezară în jurul 
mesei, dl. Pickwick istorisi, în faţa discipolilor săi indignaţi, 
cutremuraţi de groază, neplăcerile pe care le îndurase şi 
succesul pe care îl avusese. viclenia mârşavă a diabolicului 
Jingle. 

— Din pricina atacului de reumatism pe care l-am 
căpătat în grădina aceea, spuse dl. Pickwick în încheiere, 
mai şchiopătez şi acum. 

— Am avut şi eu un soi de aventură, mărturisi dl. Winkle, 
zâmbind; iar la cererea d-lui Pickwick vorbi despre 
pamfletul răutăcios publicat în /ndependentul din Eatanswill 
şi despre enervarea prietenului lor, directorul Gazetei. 

Fruntea d-lui Pickwick se întunecă în timpul povestirii. 
Prietenii observară şi, după ce dl. Winkle isprăvi, păstrară o 
linişte adâncă. Lovind energic cu pumnul în masă, dl. 
Pickwick declară următoarele: 

— Nu este de mirare că suntem sortiţi parcă să nu putem 
intra în casa unui om, fără a-i pricinui un necaz. Vă întreb 
dacă nu am dreptul să cred în indiscreţia sau şi mai grav, în 
nelegiuirea - ca să spun aşa - a discipolilor mei care, sub 
orice acoperământ s-ar adăposti, tulbură tihna inimii şi 
fericirea unei femei credule? Vă întreb, nu-i oare... 

După toate probabilitățile, dl. Pickwick ar mai fi continuat 
un timp pe acest ton dacă intrarea lui Sam, în mână c-o 
scrisoare, nu ar fi întrerupt elocventu-i discurs. Îşi trecu 
batista pe frunte, îşi scoase ochelarii, îi şterse, şi-i puse iar 
pe nas; glasul îşi căpătase iarăşi blândeţea obişnuită când 
întrebă: 

— Ce ai în mână, Sam? 

— Am trecut pe la poştă unde am găsit scrisoarea asta, 
care stătea acolo de două zile, răspunse dl. Weller. Are 
pecete şi adresa e scrisă cu literă rotundă. 

— Nu cunosc scrisul, zise dl. Pickwick deschizând 
scrisoarea. Dumnezeule, ce-i asta? De bună seamă, o 

glumă! Nu poate să fie adevărat! 

— Ce s-a întâmplat? îl întrebară toţi. 

— A murit cineva? exclamă dl. Wardle, neliniştit de 
groaza care se citea pe chipul d-lui Pickwick. 

DI. Pickwick nu răspunse; trecând scrisoarea peste masă, 
îl rugă pe dl. Tupman s-o citească cu voce tare, şi recăzu în 
scaun cu un aer uluit, buimac, care înfricoşa. 

Cu glas tremurător, dl. Tupman citi scrisoarea; ceea ce 
urmează este o copie: 


Freeman's Court, Cornhill, 
28 August, 1827 


Bardell contra Pickwick 
Domnule, 


Fiind angajaţi de d-na Martha Bardell să 
intentăm o acţiune împotriva dumneavoastră 
pentru călcarea unei făgăduieli de căsătorie, 
pentru care reclamanta îşi fixează daunele la o mie 
cinci sute de lire, ne permitem a vă informa că o 
citaţie a fost lansată în contra dumneavoastră 
pentru acest proces, în faţa Curţii Civile; şi vă 
rugăm să ne anunţaţi, cu prima poştă, numele 
avocatului dumneavoastră din Londra, pe care îl 
veţi însărcina cu urmărirea acestei afaceri. 

Suntem, domnule,  supuşii dumneavoastră 
servitori, 


Dodson şi Fogg 
Domnului Samuel Pickwick 


Era mişcătoare uimirea mută cu care cei de față se 

priveau între ei; fiecare se temea parcă să vorbească şi se 
uita, rând pe rând, la vecini şi la dl. Pickwick. Tăcerea fu, în 
cele din urmă, ruptă de dl. Tupman: 

— Dodson şi Fogg! repetă el în neştire. 

— Bardell şi Pickwick! şopti dl. Snodgrass pe gânduri. 

— Tihna inimii şi fericirea femeilor credule! murmură dl. 
Winkle distrat. 

— E un complot! exclamă dl. Pickwick recăpătând în 
sfârşit puterea de-a grăi. E un complot infam pus la cale de 
avocaţii hrăpăreţi Dodson şi Fogg. Doamna Bardell n-ar fi 
făcut niciodată aşa ceva. N-are ea inima să facă una ca 
asta; şi nici n-ar fi fost cazul. Ridicol! Ridicol! 

— Oh, inima ei! spuse dl. Wardle c-un zâmbet. Poate că 
eşti dumneata cel mai bun judecător, nimic de zis, nu vreau 
să te descurajez, dar ţin să te asigur că Dodson şi Fogg 
sunt judecători mult mai straşnici decât oricare dintre noi. 

— E o tentativă josnică de-a stoarce bani! declară dl. 
Pickwick. 

— Nădăjduiesc că da, replică d: Wardle cu o tuse seacă şi 
scurtă. 

— Cine m-a auzit vreodată vorbindu-i altfel decât 
vorbeşte un chiriaş cu proprietăreasa lui? continuă Pickwick 
cu înflăcărare. Cine m-a văzut vreodată cu ea? Nici chiar 
prietenii mei de aici. 

— Numai o dată, îl întrerupse dl. Tupman. 

DI. Pickwick făcu feţe-feţe. i 

— Aha, asta-i important! glăsui dl. Wardle. Insă, nu-i aşa 
că nu era nimic suspect atunci? 

DI. Tupman zvârli mentorului său o ochire timidă. 

— Într-adevăr, spuse el, nu era nimic suspect; dar nu ştiu 
cum se întâmplase, staţi să-mi aduc aminte - da, nicio 
îndoială, ea era în braţele lui. 

— Dumnezeule mare! exclamă dl. Pickwick amintindu-şi 
deodată scena. Adevărat! Ce groaznică dovadă a tăriei 
împrejurărilor! Da, da, aşa era. 


342 


— Şi prietenul nostru căuta să-i risipească temerile, 
adăugă dl. Winkle c-un grăunte de răutate. 

— E adevărat, zise dl. Pickwick. Nu voi tăgădui, este 
adevărat! 

— Hoho! exclamă dl. Wardle, pentru o afacere în care nu- 
i nimic suspect, amănuntul pare cam ciudat. Hehe, 
Pickwick, vulpoiule! Pui de lele ce-mi eşti! 

Şi se porni pe râs cu atâta putere, că paharele zornăiră 
pe bufet. 

— Ce înfricoşătoare îmbinare de aparenţe! exclamă dl. 
Pickwick, rezemându-şi bărbia în mâini. Winkle, Tupman, vă 
rog să-mi iertaţi observaţiile pe care le-am făcut adineaori. 
Suntem toţi victimele împrejurărilor, iar eu cea mai mare 
dintre toţi trei! 

Cu aceste scuze, dl. Pickwick îşi îngropă capul în mâini şi 
începu să cugete, în vreme ce dl. Wardle zvârlea celorlalţi 
membri ai societăţii clipiri din ochi şi clătina din cap. 

— În orice caz, spuse dl. Pickwick ridicându-şi cu 
indignare fruntea şi bătând în masă, vreau ca lucrurile să se 
explice. Îi voi vedea pe aceşti Dodson şi Fogg. Mâine mă 
duc la Londra. 

— Nu, nu mâine, îl sfătui dl. Wardle; şchiopătezi prea 
tare. 

— Bine, atunci poimâine! 

— Poimâine e întâi septembrie şi ai făgăduit că vii 
neapărat cu noi la moşia lui Sir Geoffrey Manning, să luăm 
masa împreună, dacă nu ne întovărăşeşti la vânătoare. 

— Atunci, răspoimâine, încuviinţă dl. Pickwick; joi, Sam! 

— Da, dom'le! replică dl. Weller. 

— Opreşte două locuri pe imperială, pentru Londra, joi 
dimineaţa; pentru tine şi pentru mine. 

— Foarte bine, dom'le. 

DI. Weller părăsi camera, pornind alene cu mâinile în 
buzunare şi cu ochii aţintiţi în pământ să-şi îndeplinească 
însărcinarea. 

„Al naibii om, şefu' ăsta al meu! îşi spuse dl. Weller 
păşind pe drum agale. Auzi, să dea târcoale doamnei 
Bardell, care are şi-un plod! De, aşa e babalâcii, orişicât de 
respectabeli ar fi. Dar nu mi-ar fi trecut prin gând să facă 
şefu aşa ceva; nu zău, n-aş fi crezut!” 

Şi, dojenindu-l astfel, dl. Sam Weller îşi îndreptă paşii 
către staţia de trăsuri. 

CAPITOLUL XIX 


O zi plăcută, neplăcut încheiată. 


Păsările salutară, de bună seamă, dimineaţa de 1 
septembrie ca pe una dintre cele mai plăcute pe care le-au 
putut trăi în acest anotimp; aflându-se din fericire într-o 
stare de dumnezeiască neştiinţă, nu bănuiau nimic în 
legătură cu pregătirile care se făceau tinzând să le 
pustiască tihna şi pacea inimii. Mulţi pui de potârniche îşi 
înfoiau  nestânjeniţi aripile prin mirişte, cu întreaga 
înfumurare a tinereţii, şi multe potârnichi mai vârstnice îi 
priveau cu ochişori rotunzi, cu aerul dispreţuitor al unor 
păsări pline de experienţă şi înţelepciune, însă tot atât de 
neştiutoare de destinul trist care le aştepta; se scăldau şi 
ele cu un simţământ de fericire şi voioşie în aerul proaspăt 
al dimineţii şi, vai, peste câteva ceasuri aveau să zacă la 
pământ! Dar ne înduioşăm. Haide, mai bine să urmăm firul 
istorisirii. 

Aşadar, ce mai încoa şi încolo, era o dimineaţă frumoasă, 
aşa de frumoasă, încât cu greu ai fi putut să crezi că cele 
câteva luni de vară din Anglia aproape se scurseseră. 
Tufişuri, câmpii, arbori, dealuri, pământuri mlăştinoase, 
înfăţişau ochiului nuanţe mereu-mereu schimbătoare de un 
verde copt şi bogat; doar vreo frunză căzută pe-alocuri, 
câte o pată galbenă amestecată cu culorile verii, te vesteau 
că toamna a început. Cerul era fără nori; soarele strălucea 
puternic şi cald; văzduhul răsuna de cântul păsărilor şi de 

zumzetul miilor de gângănii; grădinile căsuţelor de ţară, 
încărcate de flori frumoase în culori de tot felul, bogate în 
nuanţe, scânteiau sub stropii grei de rouă, ca nişte straturi 
de nestemate ce-ţi luau ochii. Totul purta pecetea verii şi 
niciuna dintre frumoasele ei culori nu se ofilise încă. 

Aşa arăta dimineaţa acelei zile când o trăsură deschisă, 
în care se aflau trei pickwickieni (d. Snodgrass preferase să 
rămână acasă) dl. Wardle, dl. Trundle şi Sam Weller pe 
capră alături de birjar, se opri la o poartă din marginea 
drumului, în faţa căreia stătea un pădurar înalt, ciolănos, şi 
un băieţandru cu nişte cizme scunde şi cu jambiere de 
piele; şi unul şi altul, întovărăşiţi de doi prepelicari, purtau 
câte o tolbă uriaşă. 

— la spuneţi-mi, şopti dl. Winkle lui Wardle, pe când omul 
lăsa scările, nu cumva îşi închipuie că vom ucide atâta 
vânat încât să umplem tolbele astea? 

— Nici vorbă c-o să le umplem! exclamă bătrânul Wardle. 
Dumneata ai să umpli una şi eu alta, iar pe urmă vom vâri 
tot pe-atâta şi-n buzunare. 

DI. Winkle cobori în tăcere; dar îşi spuse în gând că dacă 
trebuiau să rămână în aer liber până va umple el o tolbă, 
vor avea multe şanse, desigur, să se-aleagă c-un guturai. 

— Hei, juno, hei bătrânico; jos, Daph, jos! glăsui dl. 
Wardle mângâind câinii. Martin, nu-i aşa că sir Geoffrey 
este încă în Scoţia? 

Pădurarul cel înalt îi răspunse afirmativ, purtându-şi cu 
mirare privirea de la dl. Winkle, care îşi ţinea arma ca şi 
cum ar fi vrut ca buzunarul hainei să-i cruţe osteneala 
apăsării pe trăgaci, la dl. Tupman care şi-o purta pe a sa de 
parcă i-ar fi fost frică de ea - şi nu mai încape nicio îndoială 
că-i era frică într-adevăr. 

— Martin, prietenii mei nu prea sunt deprinşi cu lucrurile 
astea, lămuri Wardle observându-i privirea. Ştii... cât 
trăieşte, omul învaţă. Vor fi buni ţintaşi într-o zi. Cer iertare 
prietenului meu Winkle, el are totuşi oarecare experienţă. 

Drept mulţumire pentru complimentul acesta, dl. Winkle 
zâmbi uşor pe deasupra cravatei sale albastre şi, în 
tulburarea-i modestă, se-mpletici în armă în aşa fel, încât, 
dacă ar fi fost încărcată, cu siguranţă că l-ar fi ucis pe loc. 

— Domnule, să nu care cumva s-o mânuiţi aşa când o să 
aveţi încărcătură în ea, spuse morocănos pădurarul înalt; 
altminteri, să mă ia dracu dacă unul dintre noi n-o să dea 
ortul popii! 

Admonestat astfel, dl. Winkle schimbă brusc poziţia şi, în 
felul acesta, izbuti să aducă patul puştii în imediata 
vecinătate a capului d-lui Weller. 

— Hei! strigă Sam ridicându-şi pălăria care-i zburase de 
pe cap şi frecându-şi tâmplele. Hei, dom'le, uşurel! Altfel, 
dintr-un foc o să umpleţi cu vârf şi îndesat o tolbă. 

Atunci băieţelul cu jambiere de piele se porni pe o 
hohotire de râs, trudindu-se pe urmă să redobândească un 
aer grav, pentru a se crede că râsese altcineva, ceea ce îl 
făcu pe dl. Winkle să se încrunte cu demnitate. 

— Martin, întrebă dl. Wardle, unde i-ai pus în vedere 
băiatului să vină cu gustarea? 

— l-am spus, domnule, să fie la ceasurile douăsprezece 
pe coasta dealului c-un copac. 

— Locul nu face parte din moşia lui sir Geoffrey? 

— Nu, domnule, e la o zvârlitură de băț de aici. Coasta se 
află pe moşia căpitanului Boldwig, dar n-o să ne supere 
nimeni, şi e acolo şi un pic de verdeață. 

— Foarte bine, zise bătrânul Wardle. Acum, cu cât vom 
porni mai devreme, cu atâta va fi mai bine. 

Pickwick, dumneata vii să ne întâlneşti la amiază? 

DI. Pickwick dorea în mod deosebit să vadă vânătoarea, 
mai ales că se cam temea pentru viaţa şi integritatea 
mădularelor d-lui Winkle. De-altminteri, într-o dimineaţă 
aşa de ademenitoare, ar fi fost o cruzime să se înapoieze şi 
să-şi lase prietenii singuri cu petrecerea lor. Răspunse deci 
cu un aer tânguitor: 

— Îmi închipui că trebuie... 

— Gentlemanul nu trage? întrebă pădurarul înalt. 

— Nu, răspunse Wardle, şi pe lângă toate mai e şi şchiop. 

— Tare mult aş vrea să merg, mărturisi dl. Pickwick; tare 
mult. 

Urmă o scurtă pauză de compătimire. 

— În partea ailaltă a hăţişului e o roabă, spuse băiatul. 
Dacă servitorul gentlemanului ar vrea să-l ducă în roabă, pe 
cărări, poate să vie; noi l-am trece peste pârleazul 
barierelor. 

— S-a făcut! se grăbi Sam Weller să aprobe, căci ţinea şi 
el cu ardoare să vadă vânătoarea. S-a făcut! Bravo! Puştiul 
are dreptate. Mă înfiinţez numaidecât cu ea. 

Se ivi însă o greutate. Pădurarul cel lung protestă 
categoric împotriva introducerii unui gentleman tras cu 
roaba, la o partidă de vânătoare, susţinând că aceasta era 
o violare grosolană a tuturor regulilor stabilite şi a tuturor 
precedentelor. Obiecţiunea era puternică, dar nu de 
neînvins. Pădurarul fu luat cu binişorul, i se puse ceva în 
mână; el îşi uşură inima dându-i câteva după cap 
băieţaşului inventiv care propusese întrebuinţarea roabei; 
dl. Pickwick se aşeză în ea şi grupul porni la drum - Wardle 
şi pădurarul înalt în frunte; dl. Pickwick în roaba pe care o 
împingea Sam, formând ariergarda. 

— Opreşte, Sam! strigă dl. Pickwick când ajunseră pe la 
jumătatea primului câmp. 

— Ce s-a întâmplat? întrebă dl. Wardle. 

— Nu permit ca roaba să fie împinsă nici măcar cu un pas 
mai departe, rosti hotărât dl. Pickwick, dacă Winkle nu-şi 
ţine altfel puşca. 

— Cum s-o ţin? întrebă bietul Winkle. 

— Ţine-o cu ţeava în jos! porunci dl. Pickwick. 

— Poziţia nu e deloc vânătorească! îşi dădu părerea dl. 
Winkle. 

— Nu-mi pasă dacă e vânătorească sau nu, răspunse dl. 

Pickwick, dar n-am poftă ca, de dragul aparenţelor şi pentru 
a face plăcere altuia, să fiu împuşcat într-o roabă. 

— Parcă văd că gentlemanul o să-şi descarce arma în 
cineva, mormăi pădurarul cel lung. 

— Bine, bine, nu mă opun, glăsui bietul Winkle sucindu-şi 
patul puştii în sus. Poftim... 

— Ce nu face omul pentru liniştea lui! spuse dl. Weller. 

Porniră mai departe. 

— Opreşte! strigă dl. Pickwick după ce mai înaintară 
câţiva metri. 

— Ce mai e? întrebă Wardle. 

— Puşca lui Tupman e periculoasă; sunt sigur! rosti dl. 
Pickwick. 

— Cum periculoasă?! exclamă dl. Tupman foarte 
neliniştit. 

— Periculoasă dacă o porţi aşa. Îmi pare foarte rău că fac 
iarăşi obiecţiuni, dar nu pot consimţi să merg mai departe 
dacă n-o ţii ca Winkle. 

— Cred că ar fi bine să faceţi aşa, domnule, adăugă 
pădurarul cel lung, altminteri aţi putea slobozi încărcătura 
în dumneavoastră sau cine ştie unde. 

Cu graba cea mai politicoasă, dl. Tupman îşi aşeză puşca 
în poziţia cerută, şi grupul porni din nou, cei doi amatori 
purtând armele cu ţeava în jos, ca doi ostaşi la nişte 
funeralii regale. Deodată câinii se opriră la pândă; grupul 
mai făcu doar un pas în tăcere, pe urmă se opri. 

— Ce-or fi având la picioare? întrebă în şoaptă dl. Winkle. 
Ce ciudat stau! 

— Sst! gura! replică Wardle încet. Nu vezi că adulmecă? 

— Adulmecă? repetă dl. Winkle privind jur-împrejur ca şi 
cum s-ar fi aşteptat să descopere vreun colţ frumos în 
natură, care ar fi atras în mod deosebit luarea aminte a 
agerilor câini. Auzi, adulmecă! Ce adulmecă? 

— Deschide ochii! spuse Wardle care, din pricina 
tulburării, nu luase în seamă întrebarea. Acum, haidem! 

Atât de neaşteptat se auzi o fâlfâire violentă de aripi, că 
dl. Winkle se trase înapoi de parcă s-ar fi împuşcat singur. 
Pac! Pac! răsunară două focuri de armă. Fumul se destrămă 
repede în zare, peste câmp, şi se învălătuci în aer. 

Unde sunt păsările? exclamă dl. Winkle în culmea 
turburării, răsucindu-se în toate direcţiile. Unde sunt? 
Spuneţi-mi când să trag! Unde sunt? Unde sunt? 

— Unde sunt? spuse Wardle ridicând două potârnichi pe 
care câinii le depuseseră la picioarele sale. Unde sunt? Uite- 
le! 

— Nu, nu; vreau să zic celelalte! reluă dl. Winkle buimac. 

— Cine ştie unde or fi acum! răspunse Wardle cu răceală, 
încărcându-şi puşca din nou. 

— În cinci minute o să dăm iară de un stol de potârnichi, 
glăsui pădurarul cel lung. Dacă gentlemanul începe să 
tragă acum, te pomeneşti că plumbul o să iasă din ţeavă 
tocmai când le-om făcea să-şi ia zborul. 

— Hahaha! hohoti dl. Weller. 

— Sam! îl dojeni dl. Pickwick mişcat de zăpăceala şi 
tulburarea discipolului său. 

— Da, dom'le... 

— Nu râde! 

— Prea bine, dom'le! răspunse Sam. 

Dar, ca să nu rămână de căruță, dl. Weller se strâmbă 
dinapoia roabei, spre înveselirea numai a băiatului cu 
jambiere de piele, care izbucni într-un râs zgomotos; fără 
multă vorbă, pădurarul cel lung, care avea nevoie de un 
pretext spre a se întoarce şi a-şi tăinui propria-i poftă de 
râs, îi trase vreo două după ureche. 

— Bravo, tinere! îi spuse Wardle d-lui Tupman. Dumneata 
cel puţin ai tras de data asta! 

— O, da! răspunse dl. Tupman cu o mândrie conştientă; 
am descărcat arma. 

— De minune! Rândul viitor, dacă te uiţi cu băgare de 
seamă, ai să şi nimereşti ceva. E foarte uşor, nu-i aşa? 

— Da, foarte uşor, zise dl. Tupman. Cu toate astea, mă 
doare straşnic umărul! Cât pe-aci să vin tumba. Habar n- 
aveam că arme aşa de mici zvâcnesc aşa de tare. 

— O, ai să te obişnuieşti cu vremea! îi spuse bătrânul 
gentleman şi zâmbi. Acum suntem gata? Şi roaba? Totu-i în 
regulă? 

— Totul, dom'le, răspunse dl. Weller. 

— Atunci, la drum! 

— Ţineţi-vă bine, dom'le, zise Sam săltând roaba. 

— Da, da! răspunse dl. Pickwick. 

Porniră mai departe cât se poate de repede. 

— Acum să rămâi în urmă! strigă dl. Wardle după ce 
roaba fusese trecută peste o barieră, şi după ce dl. Pickwick 
fu aşezat iarăşi într-însa. 

— Bine, dom'le, răspunse dl. Weller, oprindu-se în loc. 

— Dumneata, Winkle, continuă bătrânul domn, urmează- 
mă încetişor şi, de data asta, nu mai întârzia. 

— N-aveţi nicio teamă, glăsui dl. Winkle. Adulmecă? 

— Nu, nu; încă nu. Tăcere acum, tăcere! 

Păşeau tiptil şi ar fi putut să înainteze astfel, în linişte 
deplină, dacă, vrând să execute o mişcare foarte 
complicată cu puşca, dl. Winkle nu o descărca din greşeală 
în clipa cea mai critică, trimiţându-i încărcătura peste 
creştetul  băieţaşului, exact unde ar fi fost creierul 
pădurarului cel înalt în cazul când el s-ar fi găsit unde era 
băiatul. 

— Pentru numele lui Dumnezeu, De ce-ai tras? întrebă 
bătrânul Wardle în vreme ce păsările îşi luau tefere zborul. 

— De când sunt n-am văzut o asemenea puşcă, răspunse 
bietul Winkle privind încărcătorul armei ca şi cum privirea 
ar fi putut să-i fie de vreun folos. Porneşte singură, îşi face 
de cap. 

— Îşi face de cap! repetă Wardle, arătând prin mişcarea 
mâinilor că e scos oarecum din sărite. Ar mai trebui să 
ţintească şi singură. 

— O s-o facă şi p-asta îndată, domnule! spuse profetic cu 
glas scăzut, pădurarul înalt. 

— Ce vrei să spui cu asta, domnule? întrebă înţepat dl. 
Winkle. 

— Nimic, domnule, nimic, răspunse pădurarul cel lung. 
Eu n-am familie, iar mama băiețelului va căpăta o 
despăgubire frumoasă de la sir Geoffrey dacă ţâncul e 
omorât pe domeniul lui. Mai încărcaţi-o o dată, domnule, 
mai încărcaţi-o! 

— Luaţi-i puşca! strigă dl. Pickwick din roabă, înfricoşat 
de insinuările sumbre ale lunganului. Luaţi-i arma! N-aude 
nimeni? 

Cu toate acestea, nu se oferi nimeni să-i execute ordinul, 
astfel că, după ce aruncă d-lui Pickwick o privire răzvrătită, 
dl. Winkle îşi încărcă din nou pușca şi porni înainte, alături 
de ceilalţi. 

Suntem datori să constatăm, după mărturia d-lui 
Pickwick, că modul de a proceda al d-lui Tupman se 
dovedea a fi mult mai prudent şi mai cuminte decât cel 
adoptat de dl. Winkle. Lucrul nu trebuie, totuşi, să 
micşoreze în niciun chip marea autoritate a acestuia din 
urmă în problemele sportului, căci - după cum observă 
admirabil dl. Pickwick - nu se ştie din ce motive, încă din 
timpuri imemoriale, mulţi dintre filosofii cei mai buni şi mai 
vrednici care, în materie de teorie, au fost lumini 
desăvârşite ale ştiinţei, n-au izbutit niciodată să-şi pună 
ideile în practică. 

Modul de a proceda al d-lui Tupman era extrem de 
simplu, ca de altfel cum. se întâmplă cu multe dintre cele 
mai valoroase descoperiri făcute de noi în viaţă. Cu 
repeziciunea şi pătrunderea omului genial, el remarcase din 
întâiul moment că cele mai de seamă puncte care trebuiau 
să fie aduse la îndeplinire erau: întâi, să descarce arma fără 
a-şi pricinui vreun rău sieşi; al doilea, să facă în aşa fel 
încât să nu-i vatăme pe cei din jur; de bună seamă, după ce 

înfrângeai dificultatea de a descărca arma, lucrul cel mai 
bun era să închizi ochii zdravăn şi să tragi în aer. 

Într-un rând, după ce făcuse isprava asta, dl. Tupman, 
deschizând ochii, văzu o potârniche dolofană care tocmai 
cădea rănită la pământ. Se pregătea să-l felicite pe dl. 
Wardle pentru repetatele lui succese, când acesta înaintă 
spre el şi-i strânse călduros mâna: 

— Tupman, spuse bătrânul domn, ai ţintit într-adins 
potârnichea? 

— Nu, nu! rosti dl. Tupman. 

— Ba da! glăsui Wardle. Te-am văzut cu ochii mei - am 
observat cum ai ales-o dintre toate - m-am uitat la 
dumneata cum ai ridicat puşca s-o ţinteşti; şi voi adăuga că 
nici cel mai bun ochitor din lume n-ar fi putut să facă o 
treabă ca asta în chip mai admirabil. Eşti mai iscusit decât 
te credeam. Tupman, ai mai vânat, fireşte. 

Zadarnic protestă dl. Tupman, cu un zâmbet modest, că 
nu mai vânase niciodată. Însuşi zâmbetul său fu socotit ca 
dovadă contrarie, şi din momentul acela, reputaţia-i rămase 
întemeiată. Nu e ea singura reputaţie dobândită aşa de 
lesne, iar efectele fericite ale hazardului nu se limitează 
numai la vânătoarea de potârnichi. 

În răstimp, dl. Winkle scotea flăcări, fulgera, fumega, fără 
să producă niciun rezultat pozitiv, vrednic de-a fi notat. 
Uneori îşi irosea încărcătura, hăt, în văzduh; alteori o 
trimitea rasă cu suprafaţa pământului de parcă ar fi vrut să 
pună în pericol viaţa celor doi câini. Felul său fantezist de a 
trage era extrem de curios şi variat; de fapt, în ce priveşte 
folosul practic, însemna desigur un eşec. O axiomă 
cunoscută este că „fiece ghiulea îşi are țelul ei”; dacă 
putem s-o aplicăm deopotrivă alicelor, acelea ale d-lui 
Winkle erau nişte bieţi copii găsiţi, despuiaţi de drepturile 
lor naturale, zvârliți la întâmplare în lume şi fără niciun ţel. 

— Ei, dar azi e o căldură că te topeşti, nu-i aşa? întrebă 
dl. Wardle, apropiindu-se de roabă şi ştergându-şi şiroaiele 

de pe faţa sa voioasă şi aprinsă ca focul. 

— Într-adevăr, răspunse dl. Pickwick. Soarele dogoreşte 
groaznic; îl simt chiar eu. Nu ştiu cum vi se pare 
dumneavoastră? A 

— Cam la fel, spuse bătrânul domn. Insă n-are a face; a 
trecut de amiază. Vezi colina aceea verde? 

— Fireşte. 

— Acolo e locul unde vom prânzi; şi - pe Jupiter! — uite 
că vine băiatul cu panerul, punctual ca un ornic. 

— Îl văd, spuse dl. Pickwick luminându-se la faţă. Asta-i 
un băiat de ispravă! Am să-i dau un şiling numaidecât. Hai, 
Sam, du-mă într-acoio. 

— Ţineţi-vă bine, dom'le, rosti dl. Weller, înviorat de 
perspectiva unei gustări. Păzea, împieliţatule! Dacă 
preţuieşti scumpa mea viaţă, nu mă da peste cap, cum 
spunea gentlemanul ăla căruţaşului care-l ducea în 
Tyburn”. 

Şi, aproape fugind, dl. Weller îşi purtă stăpânul cu 
iscusinţă până la colina cea verde; foarte îndemânatic, îl 
descărcă chiar lângă panerul cu merinde, pe care fără 
zăbavă se-apucă să-l desfacă. 

— Pateu de vițel, spunea dl. Weller vorbind de unul 
singur în timp ce orânduia mâncarea pe iarbă. Foarte bună 
chestie pateul de vițel când cunoşti pe cocoana care l-a 
făcut şi eşti sigur de tot că tocătura nu este de pisoi; la 
urma urmei, nu e nimic că este şi de pisoi, dacă seamănă 
aşa de bine cu viţelul că nici plăcintării n-o deosebesc. 

— N-o deosebesc, Sam? întrebă dl. Pickwick. 

— Nu, dom'le, răspunse dl. Weller ducând mâna la 
pălărie. Am trăit odată într-o casă c-un plăcintar, dom'le, un 
om foarte simpatic - deştept numărul unu! Făcea pateuri 
din orice. „Ce de pisici ai dumneata, dom'le Brooks”, îi zic 
eu când m-am mai împrietenit cu el. „Hehe, am o droaie”, 


27 Până în anul 1783 exista în partea de vest a Londrei un loc de 
osândă, numit piaţa Tyburn (n. tr.). 

zice el. „Trebuie că ţii mult la pisici”, îi zic eu. „Da, zice el şi 
clipea din ochi; alţii ţine la ele. Cu toate astea, îmi zice el, 
până la iarnă nu e încă sezonul lor”. „Nu e sezonul lor?” zic 
eu. „Nu, zice el. Acu' e vremea fructelor, nu a pisicilor”. „Ce 
înţelegi prin asta?” îi zic eu. „Nu înţeleg nimic, zice el. Să 
vezi, nu vreau să intru în cârdăşie cu măcelarii ca să urc 
preţul cărnii, zice el; dom'le Weller, zice strângându-mi 
mâna din răsputeri şi suflându-mi la ureche, nu mai pomeni 
de asta, chestia e să ştii să le dai gust. Toate pateurile sunt 
făcute din aceste nobile animale, zice el arătând spre o 
pisicuţă vărgată. Şi eu le dau gust de biftec, de vițel, de 
rinichi, după cum e cererile. Mai mult decât atâta, zice el, 
poci, cât ai bate din palme, ca să fac vițel din biftec, sau din 
biftec rinichi, sau carne de oaie cu amândouă, după nevoile 
târgului sau după pofta omului.” 

— Desigur că era un tânăr foarte iscusit, Sam, spuse dl. 
Pickwick c-o uşoară înfiorare. 

— Cred şi eu, dom'le, răspunse dl. Weller continuând să 
golească panerul; şi pateurile era minunate. Limbă... Se- 
aprobă. E foarte bună dacă nu e vorba de-o limbă de 
femeie. Pâine; ciolan afumat, parcă ar fi pictat; friptură rece 
de vacă, pe cinste. Sarsailă, ce e în ulcioarele astea? 

— În ăsta, bere, îi răspunse băiatul dând jos de pe umeri 
două ulcioare mari de piatră, legate împreună printr-o 
curea; în ăstălalt, punch rece. 

— Dacă stai să te gândeşti, gustarea e alcătuită în lege, 
declară dl. Weller urmărind cu multă mulţumire pregătirile 
pentru masă. Şi acum, domnilor, înfulecarea! cum zicea 
englezii franţujilor când îşi punea la puşcă baionetele. 

Nu fu nevoie de a doua poftire pentru a îndemna 
societatea să onoreze prânzul, şi multe stăruinţe nu 
trebuiră nici pentru a-i hotărî pe dl. Weller, pe pădurarul cel 
înalt şi pe cei doi băieţi să se aşeze în iarbă, la o mică 
distanţă, spre a da gata nişte respectabile hălci de carne. 
Un stejar bătrân dăruia umbra lui plăcută comesenilor; 

dinaintea lor se desfăşura, nemărginită, priveliştea bogată 
a ogoarelor şi a pajiştilor întretăiate de tufărişuri dese, 
dincolo de care se vedea brâul lat al pădurilor. 

— E încântător, absolut încântător! exclamă dl. Pickwick, 
pe obrazul căruia pielea arsă de soare se jupuia repede. 

— Într-adevăr! încuviinţă Wardle. Vrei să bei un pahar de 
punch? 

— Cu multă plăcere, declară dl. Pickwick, şi expresia de 
mulţumire de pe figura sa, după ce bău, era o mărturie a 
sincerităţii răspunsului. Bun! zise dl. Pickwick, plescăind din 
buze; foarte bun! Am să mai iau un pahar. Rece! Foarte 
rece! Haidem, domnilor, continuă dl. Pickwick fără să lase 
ulciorul, o închinare! Pentru prietenii noştri din Dingley Dell! 

Aclamaţii zgomotoase îi întâmpinară urarea. 

— Să vă spun cum voi face ca să-mi recapăt dibăcia la 
vânătoare, glăsui dl. Winkle, care mânca pâine şi şuncă, 
servindu-se de un briceag. Am să pun o potârniche 
împăiată pe-un stâlp şi am să trag în ea, întâi de la distanţă 
mică şi pe urmă depărtându-mă treptat-treptat. Este un 
exerciţiu straşnic. 

— Eu cunosc pe-un domn, dom'le, spuse Sam, care a 
făcut aşa şi a început de la vreo doi metri; însă, după aia, n- 
a mai încercat căci dintr-un foc a mătrăşit pasărea de pe 
faţa pământului, că nu s-a mai văzut măcar un fulg din ea. 

— Sam! spuse dl. Pickwick. 

— Da, dom'le, răspunse dl. Weller. 

— Fii bun şi păstrează-ţi anecdotele până când au să-ți 
fie cerute. 

— Prea bine, dom'le. 

DI. Weller clipi cu atâta haz din ochiul pe care nu i-l 
tăinuia cana cu bere dusă la gură, că cei doi băieţanari se 
tăvăliră numaidecât de râs; binevoi să zâmbească până şi 
pădurarul înalt. 

— Nu zău, punchul ăsta rece e nemaipomenit, declară dl. 
Pickwick privind cu gravitate ulciorul de pământ; şi ziua 

este nespus de caldă, şi... Tupman, dragă prietene, vrei un 
pahar cu punch? 

— Cu multă plăcere, încuviinţă dl. Tupman. 

După ce bău paharul, dl. Pickwick luă încă unul, numai 
spre a vedea de nu cumva în punch e vreo coajă de 
portocală, căci coaja de portocală îi făcea totdeauna rău şi, 
convingându-se că nu era, mai bău un pahar în sănătatea 
prietenului absent, dl. Snodgrass; se simţi pe urmă foarte 
îndatorat să închine în cinstea necunoscutului care făcuse 
punchul. 

Succesiunea necurmată de pahare cu punch produse un 
efect remarcabil asupra d-lui Pickwick; zâmbetul cel mai 
luminos îi strălucea pe chip; râsul îi mijea pe buze; şi o 
sinceră bună dispoziţie îi scânteia în ochi. Cedând treptat 
influenţei lichidului aţăţător şi căldurii, dl. Pickwick exprimă 
dorinţa puternică de a-şi reaminti un cântec pe care-l 
auzise în copilărie; dar sforţările sale rămânând zadarnice, 
se gândi să-şi stimuleze memoria cu alte pahare de punch 
care produseră, pare-se, asupră-i, un efect pe de-a-ntregul 
opus; căci, uitând vorbele cântecului, începu să nu mai ştie 
cum se articulează măcar două cuvinte. In cele din urmă, 
după ce se ridică pe picioare să adreseze societăţii un 
discurs elocvent, căzu din nou în roabă şi adormi aproape 
imediat. 

Panerul fu împachetat la loc. Întrucât se văzu că era 
absolut cu neputinţă ca dl. Pickwick să fie trezit din 
toropeală, avură loc unele discuţii în sensul dacă e mai bine 
ca dl. Weller să-şi ducă stăpânul înapoi cu roaba, sau să-l 
lase unde se afla până când toată lumea va fi gata de 
plecare acasă. Până la urmă fu adoptată ultima părere şi, 
deoarece expediţia nu avea să dureze mai mult de-un ceas, 
iar pentru că dl. Weller cerea stăruitor să-i întovărăşească, 
prietenii hotărâră să-l părăsească pe dl. Pickwick, adormit 
în roabă, şi să-l ia la întoarcere. Grupul se depărtă, deci, 
lăsându-l pe dl. Pickwick să sforăie în tihnă la umbră. 

Nu există niciun motiv să ne îndoim că dl. Pickwick ar fi 
continuat să sforăie până la înapoierea prietenilor săi - sau, 
de nu, până când umbrele serii ar fi învăluit firea, 
presupunând că el ar fi rămas acolo, în pace. Dar nu a fost 
lăsat în pace. Şi iată ce anume l-a împiedicat. 

Când căpitanul Boldwig, un omuleţ cam violent de felu-i, 
purtând o redingotă albastră şi o cravată neagră, scrobită, 
catadicsea să pornească în plimbare pe moşia sa, 
plimbarea o făcea în tovărăşia unui baston de palmier 
prevăzut c-un inel de alamă, a unui grădinar şi a ajutorului 
acestuia, oameni foarte smeriţi, cărora căpitanul Boldwig le 
dădea porunci cu ton de sus şi aspru; căci sora nevestei 
căpitanului Boldwig se măritase cu un marchiz, iar casa 
căpitanului era o vilă, şi proprietatea lui un domeniu; şi 
totul la el era plin de măreție, putere şi nobleţă. 

DI. Pickwick nu dormise nicio jumătate de ceas, când 
micul căpitan Boldwig, urmat de grădinarii lui, veni cu paşii 
mari pe care i-i îngăduiau statura şi importanţa lui; 
ajungând lângă stejar, căpitanul Boldwig se opri, răsuflă 
adânc şi contemplă peisajul cu priviri care ar fi vrut să arate 
că peisajul trebuia să se simtă desigur foarte măgulit că el 
l-a luat în seamă; la urmă, izbind tare în pământ cu 
bastonul, îl chemă pe grădinarul-şef. 

— Hunt! spuse căpitanul Boldwig. 

— Da, domnule, răspunse grădinarul. 

— Să netezeşti locul ăsta mâine dimineaţă, auzi Hunt? 

— Da, domnule. 

— Şi să ai grijă să ţii locul în ordine; auzi, Hunt? 

— Da, domnule. 

— Să-mi aduci aminte să pun o placă spre înştiinţarea 
acelora care îmi încalcă terenul pe furiş, iar tu să aşezi 
pocnitori şi ce mai trebuie ca să împiedici apropierea 
mocofanilor. Auzi, Hunt? Auzi? 

— N-am să uit, domnule. 

— Vă rog să mă iertaţi, domnule, zise celălalt înaintând 

cu pălăria în mână. 

— Ei, Wilkins, ce ţi s-a întâmplat? întrebă căpitanul 
Boldwig. 

— Vă rog să mă iertaţi, domnule, dar mi se pare că astăzi 
s-au furişat oameni pe aici. 

— Cum?! exclamă căpitanul aruncând o privire fioroasă 
în juru-i. 

— Da, domnule, după câte îmi pare, au mâncat aici. 

— Blestemată fie-le cutezanţa! Uite ce-au făcut! strigă 
căpitanul Boldwig, dând cu ochii de cojile de pâine şi de 
resturile risipite pe iarbă; într-adevăr, şi-au devorat hrana 
aici. Ah, derbedeii, de mi-ar pica în mână! răcni căpitanul 
strângând în mână bastonul gros. 

— Vă rog să mă iertaţi, zise Wilkins, dar... 

— Ei, ce mai e? răcni căpitanul. 

Şi, urmărind privirea sfioasă a lui Wilkins, ochii săi se 
opriră asupra roabei şi a d-lui Pickwick. 

— Cine eşti tu, ticălosule? strigă căpitanul izbind de 
câteva ori cu bastonul în dl. Pickwick. Cum te cheamă? 

— Punch rece, murmură dl. Pickwick şi adormi 
numaidecât din nou. 

— Ce? întrebă căpitanul Boldwig. 

Niciun răspuns. 

— Cum a spus că-l cheamă? 

— Mi se pare, domnule, că Punch. 

— E un neruşinat, un mizerabil neruşinat. Se preface că 
doarme, zise căpitanul în culmea furiei. E beat, un beţiv 
ordinar. la-l, Wilkins, ia-l îndată! 

— Unde să-l duc, domnule, întrebă Wilkins foarte sfios. 

— Du-l la dracu’! răspunse căpitanul Boldwig. 

— Prea bine, domnule. 

— Stai! spuse căpitanul. 

Wilkins se opri îndată. 

— Du-l, spuse căpitanul, du-l în ocolul vitelor şi să vedem 
dacă o să-l mai cheme Punch când s-o trezi... N-o să-şi mai 

bată joc de mine! N-o să-şi mai bată el joc de mine! Du-l! 

Ca urmare a acestui ordin imperios, dl. Pickwick fu dus, 
iar marele căpitan Boldwig îşi continuă preumblarea. 

Uimirea micului grup a fost de negrăit observând, la 
înapoiere, că dl. Pickwick dispăruse şi că luase cu el şi 
roaba. Acesta era lucrul cel mai misterios şi mai inexplicabil 
care s-a pomenit vreodată. Era extraordinar că un şchiop, 
ridicându-se deodată pe picioare, fără să fi băgat cineva de 
seamă, pornise în lumea largă; dar că se distrase 
împingând înainte-i o roabă grea, asta era curată minune. 
Prietenii căutară  jur-împrejur, prin toate ungherele, 
împreună şi fiecare în parte; strigară, fluierară, râseră, 
chemară; degeaba. Nici urmă de dl. Pickwick, încât, după 
mai multe ceasuri de cercetări zadarnice, ajunseră la 
încheierea penibilă că trebuiau să se înapoieze fără el. 

În vremea asta, dl. Pickwick, dormind buştean în roabă, 
fusese dus în ocolul vitelor şi pus acolo în siguranţă, spre 
încântarea şi mulţumirea fără margini, nu numai a tuturor 
băieţilor din sat, dar şi a celor mai mulţi locuitori care se 
strânseseră în preajmă-i şi-i aşteptau trezirea. Spectacolul 
transportării lui acolo stârnise printre ei un haz imens; 
bucuria lor deveni infinit mai mare când, după ce rosti 
împleticit în mai multe rânduri numele „Sam”, dl. Pickwick 
se ridică în roabă şi privi figurile din juru-i cu luare-aminte, 
cu o mirare de nedescris. 

Strigăte se auziră din toate părţile dând, după cum vă 
puteţi închipui, semnalul trezirii lui din somn; iar întrebarea 
nevinovată: Ce s-a întâmplat? dezlănţui exclamaţii şi mai 
puternice decât cele de pân-atunci. 

— Ho-ho-ho, ce dandana! urlă mulţimea. 

— Unde mă aflu? întrebă dl. Pickwick. 

— În ocol! răcni gloata. 

— Cum am ajuns aci? Ce făceam? De unde-am fost adus? 

— Boldwig! Căpitanul Boldwig! i se răspunse. 

— Scoateţi-mă de aici! strigă dl. Pickwick. Unde e 

servitorul meu? Unde sunt prietenii mei? 

— Care prieteni? Nu ai prieteni! Ura! 

Un nap, după aceea un cartof, apoi un ou şi alte câteva 
semne ale voioşiei mulţimii, îl năpădiră. 

16. „DI, Pickwick în țarc” - Phiz, octombrie 1836 

Nu se poate spune cât ar mai fi durat scena şi nici cât ar 
mai fi avut dl. Pickwick de îndurat, dacă o trăsură care 
venea în goană pe drum, nu s-ar fi oprit în faţa ocolului, 
dintr-însa coborând bătrânul Wardle şi Sam Weller. In mult 
mai scurtă vreme decât ar trebui pentru a scrie cuvintele 
acestea, şi chiar poate pentru a le citi, cel dintâi îşi făcu 
drum până la dl. Pickwick şi-l puse în trăsură, în vreme ce al 
doilea tocmai termina cu aprodul satului a treia repriză a 
unei bătălii curioase. 

— Daţi de veste judecătorului! strigară o duzină de voci. 

— Da, daţi-i de veste! zise dl. Weller sărind pe capra 
trăsurii; spuneţi-i judecătorului complementuri de la mine, 
complementuri de la domnul Weller, şi mai spuneţi-i că i l- 
am cam scărmănat pe aprod; dacă vrea să mai tipărească 
unul, mă întorc mâine dimineaţă ca să-l scarmăn şi p-ăla. 
Dă-i drumul, bătrâne! 

— Cum ajung la Londra, îl dau în judecată pe căpitanul 
Boldwig pentru deţinere ilegală, declară dl. Pickwick de 
îndată ce trăsura ieşi din sat. 

— Pare-se, eram în contravenţie, îi atrase dl. Wardle 
atenţia. 

— Nu-mi pasă, strigă dl. Pickwick, îl dau în judecată! 

— Nu, n-o să-l dai! rosti Wardle. 

— Ba da, îl dau pe... dar observând expresia hazlie de pe 
chipul lui Wardle, dl. Picwick se întrerupse şi întrebă: de ce 
nu? 

— Pentru că, zise bătrânul Wardle prăpădindu-se de râs, 
pentru că s-ar putea ca judecătorii să tabere asupra 
vreunuia din noi şi să spună că băusem punch rece cam 
prea mult. 

De voie, de nevoie, un zâmbet lumină faţa d-lui Pickwick; 
treptat, zâmbetul se schimbă în râs, râsul în hohote şi 
hohotirea de râs îi molipsi pe toţi. Ca să-şi păstreze buna 
dispoziţie, se opriră la prima cârciumă pe care o întâlniră în 

cale şi comandară câte un pahar cu brandy şi apă de 
fiecare, iar pentru dl. Samuel Weller, în special, unul cât se 
poate de tare. 

CAPITOLUL XX 


În care se vede că Dodson şi Fogg erau oameni de afaceri, 
iar secretarii lor, oameni de viaţă; şi cum o întrevedere 
mişcătoare a avut loc între dl. Weller şi tatăl lui, pe care îl 
pierduse demult; în care se vede, în sfârşit, ce spirite alese 
se adunau la Butucul şi Coțofana şi ce admirabil capitol va 
fi următorul. 


Intr-o încăpere aflată în faţă, la parterul unei case 
mohorâte, în fundul lui Freman's Court din cartierul 
Cornhill, stăteau cei patru secretari ai d-lor Dodson şi Fogg, 
avocaţi pe lângă înalta Curte a cancelariei şi procurori ai 
Majestătii sale pe lângă Curtea King's Bench şi Curtea Civilă 
din Westminster; amintiţii secretari aveau în desfăşurarea 
activităţii lor de fiecare zi tot atâtea şanse să zărească 
lumina zilei şi soarele de pe cer, câte ar putea să aibă un 
om într-un puț foarte adânc de-a se bucura de prilejul să 
zărească stele în puterea amiezii. 

Biroul d-lor Dodson şi Fogg era o încăpere întunecoasă, 
umedă şi mirosea a igrasie; o despărţitură de lemn îi ferea 
pe secretari de privirile oamenilor; se aflau acolo două 
scaune vechi de lemn, un orologiu cu tic-tac zgomotos, un 
calendar, un port-umbrele, un cuier pentru pălării, câteva 
rafturi cu teancuri de hârtii soioase, etichetate, nişte cutii 
vechi din scândură de brad cu etichete de hârtie, şi diverse 
călimări ciondănite de piatră, deosebindu-se unele de altele 
prin formă şi mărime. O uşă de sticlă se deschidea spre un 

gang care dădea în curte. Dinapoia acestei uşi de sticlă se 
înfăţişă vineri dimineaţă, a doua zi după întâmplarea pe 
care am istorisit-o fidel în capitolul precedent, dl. Pickwick 
urmat îndeaproape de Sam Weller. 

— Intră, ce mai aştepţi! strigă o voce de după 
despărţitura de lemn, ca răspuns la bătaia uşoară a d-lui 
Pickwick. 

Drept urmare, dl. Pickwick şi Sam intrară. 

— Domnul Dodson sau domnul Fogg sunt aici, domnule? 
întrebă dl. Pickwick politicos, apropiindu-se de despărţitură 
cu pălăria în mână. 

— Domnul Dodson nu e aici, iar domnul Fogg nu-şi vede 
capul de treabă! replică vocea şi, în acelaşi timp, chipul 
căreia-i aparţinea se arătă cu o pană la ureche, deasupra 
meterezului, examinându-l pe dl. Pickwick. 

Un cap colţuros; părul cânepiu, cârlionţat, despărţit cu 
grijă, uns cu pomadă, împodobea o figură turtită, înzestrată 
cu o pereche de ochi mici, cu un guler de cămaşă foarte 
slinos, cu o cravată neagră şi roasă. 

— Domnul Dodson nu e aici, iar domnul Fogg nu-şi vede 
capul de treabă, repetă omul căruia îi aparţinea acest chip. 

— Domnule, când se înapoiază domnul Dodson? întrebă 
dl. Pickwick. 

— Nu ştiu. 

— Domnul Fogg va fi ocupat multă vreme? 

— Nu ştiu. 

După ce răspunse astfel, tânărul se apucă să-şi ascută 
foarte liniştit pana, pe când alt secretar râdea aprobativ 
amestecând praf de Seidlitz dinapoia biroului. 

— Cred că-i voi aştepta, declară dl. Pickwick. 

Nu i se răspunse nimic. Ca atare, dl. Pickwick se aşeză 
fără să fi fost poftit, ascultând tic-tacul zgomotos al 
orologiului şi vorbirea şoptită a secretarilor. 

— Aşa chestie mai zic şi eu! spuse unul dintre ei în 
legătură cu o întâmplare din seara trecută, pe care o 

istorisise încet. 

Povestitorul purta o haină cafenie cu nasturi de alamă, 
nădragi groşi de culoarea cernelii şi era încălţat cu ghete. 

— Nemaipomenită, nemaipomenită! exclamă omul care 
se îndeletnicea cu praful de Seidlitz. 

— Prezida Tom Commins, reluă insul cu haină cafenie; 
erau ceasurile patru şi jumătate când am ajuns acasă la 
Somers Town, şi mă cherchelisem aşa de zdravăn, că n-am 
putut nimeri gaura broaştei, aşa că a trebuit s-o trezesc pe 
bătrână. Tare aş vrea să ştiu ce-ar zice bătrânul Fogg 
aflând. Nici vorbă că mi-ar da paşaportul. Nu-i aşa? 

Auzindu-l, secretarii se porniră pe râs. 

— Azi dimineaţă, spuse omul în haină cafenie, a fost o 
chestie straşnică, aici, cu Fogg. Pe când Jack îşi rânduia 
hârtiile sus, şi voi vă aflaţi la arhivă, Fogg îşi desfăcea 
scrisorile; atunci iată-l pe ăl din Camberwell contra căruia 
avem o citaţie. Ştiţi care. Cum îl cheamă? 

— Ramsey, lămuri secretarul care vorbise cu dl. Pickwick. 

— Aha, Ramsey... Un muşteriu tare jigărit... „Ascultă, 
domnule, zice bătrânul Fogg privindu-l fioros - cunoaşteţi 
felul lui - ascultă, domnule, ai venit să punem chestiunea la 
punct?” „Da, domnule, răspunde Ramsey băgând mâna în 
buzunar şi scoțând banii. Datoria de două lire sterline şi 
zece şilingi şi spezele trei lire sterline şi cinci şilingi; poftim, 
domnule! Oftând ca nişte foale, întinse banii înfăşuraţi într- 
o bucăţică de sugativă. Bătrânul Fogg se uită mai întâi la 
bani, pe urmă la om, şi tuşi cum are obiceiul, încât ştiam că 
o să se întâmple ceva. „Pare-mi-se, nu ştii, zice Fogg, căa 
mai fost depusă o plângere care sporeşte mult 
cheltuielile?” „Ce vreţi să spuneţi, domnule? spuse Ramsey 
c-o tresărire; termenul nu s-a împlinit decât aseară, 
domnule”. „N-are a face, zice Fogg. Secretarul meu tocmai 
a plecat s-o înregistreze. Domnule Wicks, nu e aşa că dl. 
Jackson s-a dus să înregistreze declaraţia privitoare la 
Bullman şi la Ramsey?” Fireşte că eu răspund că da, şi 

atunci Fogg tuşeşte din nou şi se uită la Ramsey. „Vai de 
mine, se tânguieşte Ramsey, până să fac rost de bani am 
înnebunit aproape; şi degeaba!” „Absolut degeaba! spune 
Fogg cu răceală! de aceea ar fi mai bine să te înapoiezi să 
mai faci rost de ceva bani şi să-i aduci la timp.” „Zău, nu 
mai am de unde!” strigă Ramsey şi loveşte cu pumnul în 
birou. „Nu mă ameninţa, domnule!” zise Fogg prefăcându- 
se furios. „N-am avut de gând să vă ameninţ, domnule”, 
răspunse Ramsey. „Ba da! stărui Fogg; ieşi de aici, 
domnule! leşi din biroul meu, domnule, şi nu mai veni decât 
când vei fi învăţat să te porţi, domnule!” Atunci Ramsey a 
încercat să mai spună ceva, dar Fogg îi tăie vorba, aşa că a 
fost nevoit să-şi bage banii în buzunar şi să-şi ia tălpăşiţa. 
Abia se închisese uşa în urma lui, şi bătrânul Fogg se 
întoarse spre mine cu un zâmbet dulceag, scoțând din 
buzunar declaraţia. „Domnule Wicks, zise Fogg, ia o brişcă 
şi du-te cât mai repede la Temple? de-o înregistrează. 
Cheltuielile sunt sigure, căci e un om de încredere, cu o 
familie numeroasă, şi câştigă douăzeci şi cinci de şilingi pe 
săptămână; dacă ne semnează o procură - şi va trebui s-o 
semneze! - sunt sigur că stăpânii lui vor avea grijă de plată. 
De aceea, domnule Wicks, trebuie să scoatem de la el cât 
mai mult. Facem o faptă creştinească, domnule Wicks, căci 
având o familie numeroasă şi-un venit mic, va fi fericit să 
primească o lecţie care să-l înveţe să nu se mai îndatoreze. 
Nu-i aşa, domnule Wicks, nu-i aşa?” Depărtându-se, 
zâmbea cu atâta bunăvoință, că era o încântare să-l vezi. 
Straşnic om în materie de afaceri, adăugă Wicks cu tonul 
celei mai adânci admiraţii; straşnic om, nu-i aşa? 

Ceilalţi trei secretari se alăturară, plini de căldură, 
acestei păreri. Povestirea îi înveselise la culme. 

— Ce soi de oameni or fi şi ăştia, dom'le? murmură dl. 
Weller în auzul stăpânului său. Bună idee mai au ei, dom'le, 
despre glume, n-am ce să zic! 

DI. Pickwick încuviinţă din cap şi tuşi pentru a atrage 
atenţia domnilor tineri de după meterezul de lemn care, în 
răstimpul unei pauze, binevoiră să se ocupe şi de străin. 

— Domnul Fogg o fi liber acum? întrebă Jackson. 

— Mă duc să văd, glăsui Wicks ridicându-se alene de pe 
scaun. Ce nume să comunic domnului Fogg? 

— Pickwick, declară ilustrul subiect al acestor memorii. 

DI. jackson urcă scară ca să-l anunţe şi se înapoie îndată, 
aducând la ştiinţă că dl. Fogg îl va primi pe dl. Pickwick 
peste cinci minute. După împărtăşirea mesajului, se aşeză 
iarăşi la biroul său. 

— Cum a spus că-l cheamă? întrebă Wicks în şoaptă. 

— Pickwick, răspunse Jackson. E împricinatul în afacerea 
Bardell şi Pickwick. 

O frecătură subită de picioare, amestecată cu hohote de 
râs înăbuşite se auzi dinapoia peretelui de lemn. 

— Dom'le, şopti Sam, vă ia în balon; dom'le. 

— În balon, Sam? întrebă dl. Pickwick. Ce înţelegi prin a 
lua în balon? 

DI. Weller răspunse, făcând semne cu degetul cel mare 
peste umăr. Dl. Pickwick, ridicându-şi privirea, observă că 
tuspatru secretari întindeau peste paravanul de lemn 
chipuri pline de veselie, examinând cu multă luare aminte 
ţinuta şi înfăţişarea presupusului seducător de inimi 
femeieşti, tulburătorul fericirii femeilor. Când îşi înălţă 
privirea, şirul de capete dispăru ca prin farmec şi îndată 
penele scârţâiră, călătorind pe hârtie cu viteză nebună. 

Deodată ţârâitul unui clopoțel spânzurat în birou îl chemă 
pe dl. Jackson în apartamentul lui Fogg de unde reveni 
curând cu înştiinţarea că el (Fogg) era dispus să-l 
primească pe dl. Pickwick, dacă dl. Pickwick va vrea să urce 
scara. 

Drept urmare, dl. Pickwick urcă, lăsându-l jos pe Sam. La 
întâiul etaj o uşă arăta cu litere vizibile impunătoarele 
cuvinte: DI. Fogg; iar după ce bătu în uşă şi i se răspunse să 
intre, dl. Jackson îl introduse pe dl. Pickwick la avocat. 

— S-a înapoiat domnul Dodson? întrebă dl. Fogg. 

— Chiar acum, domnule, declară Jackson. 

— Roagă-l să poftească aici. 

— Da, domnule. 

Jackson ieşi. 

— Luaţi un scaun, domnule, zise Fogg. Poftim ziarul, 
domnule. Tovarăşul meu va fi într-o clipă aici şi vom putea 
discuta în privinţa chestiunii dumneavoastră. 

DI. Pickwick luă un scaun şi un ziar; dar, în loc să 
citească, îşi îndreptă privirile pe deasupra gazetei spre a-l 
examina pe omul de afaceri. Acesta era o persoană 
oarecum în vârstă, cu o faţă plină de coşuri, învederând că 
urmează un regim vegetarian; purta o haină neagră, 
pantaloni de culoare închisă şi ghetre negre, mici. Făcea 
parcă parte esenţială din biroul la care scria, având tot 
atâta minte şi sensibilitate cât şi acesta. 

După câteva minute de tăcere se ivi dl. Dodson, un 
bărbat  grăsuliu, chipeş, cu aerul sever şi vocea 
zgomotoasă; conversaţia începu. 

— Dumnealui e domnul Pickwick, glăsui Fogg. 

— Ah, domnule, dumneavoastră sunteţi împricinatul în 
chestia Bardell şi Pickwick?! exclamă Dodson. 

— Eu sunt, domnule, răspunse dl. Pickwick. 

— Ei bine, domnule, întrebă dl. Dodson, ce ne propuneţi? 

— Într-adevăr, zise Fogg vârându-şi mâinile în buzunarele 
pantalonilor şi lăsându-se cu putere pe spătarul scaunului, 
ce ne propuneţi, domnule Pickwick? 

— Sst, Fogg! îl opri Dodson. Lasă-mă să aud ce vrea 
domnul Pickwick să spună. 

— Am venit, domnilor, replică dl. Pickwick privindu-i pe 

asociaţi cu blândeţe, am venit aici să vă exprim mirarea cu 
care am primit scrisoarea dumneavoastră, de deunăzi, şi să 
vă întreb ce motive de acţiune aţi putea să aveţi contra 
mea? 

— Ce motive?! exclamă Fogg, însă îl opri dl. Dodson. 

— Domnule Fogg, zise Dodson, acum vorbesc eu. 

— Vă cer iertare, domnule Dodson! rosti Fogg. 

— În ce priveşte motivele de acţiune, domnule, reluă dl. 
Dodson cu un aer plin de superioritate morală, veţi consulta 
propria dumneavoastră conştiinţă Şi propriile 
dumneavoastră simţăminte. Noi, domnule, noi suntem în 
întregime călăuziţi de afirmaţiile clientului nostru. Aceste 
afirmaţii, domnule, pot să fie adevărate sau pot să fie false; 
ele pot fi de crezut sau nu; dar dacă sunt adevărate şi dacă 
sunt de crezut, nu şovăiesc a spune, domnule, că motivele 
noastre de acţiune, domnule, sunt puternice şi de 
nezdruncinat. Dumneavoastră, cine ştie, s-ar putea să fiți 
un om năpăstuit, domnule, sau să fiţi un şiret; dar dacă eu 
aş fi chemat ca jurat, domnule, pentru a-mi exprima sub 
jurământ, domnule, părerea asupra conduitei 
dumneavoastră, n-aş şovăi să susţin că nu am decât o 
singură părere asupra acestei chestiuni. 

Aci, dl. Dodson se ridică de pe scaun, cu aerul unei virtuţi 
jignite şi-l privi pe Fogg, care îşi înfundă mai adânc mâinile 
în buzunare; adăugă plin de convingere, clătinând cu 
înţelepciune din cap: 

— Absolut sigur! 

— Domnule, rosti dl. Pickwick cu un aer foarte necăjit 
care i se citea pe faţă, daţi-mi voie să vă încredinţez că 
sunt omul cel mai năpăstuit, cel puţin în această afacere. 

— Doresc să fie astfel, domnule, replică dl. Dodson. M-aş 
bucura să fie aşa. Dar dacă sunteţi într-adevăr nevinovat de 
tot ce vi se pune în seamă, sunteţi mai năpăstuit, îmi 
închipui, decât oricine de pe faţa pământului. Ce zici 
dumneata, domnule Fogg? 

— Spun întocmai ca dumneavoastră, răspunse Fogg c-un 
zâmbet îndoielnic. 

— Citaţia pentru proces a fost trimisă în termen, urmă 
Dodson. Unde-i condica, domnule? 

— Poftim, spuse Fogg, înmânându-i un volum pătrat cu 
copertă de pergament. 

— lată înregistrarea, continuă Dodson. Middlesex, 
mandat: Martha Bardell, văduvă, contra Samuel Pickwick. 
Despăgubiri, 1500 lire sterline. Dodson şi Fogg pentru 
reclamant, 28 august 1827. Totul este în regulă, domnule, 
în perfectă regulă. 

Dodson tuşi uitându-se la Fogg, care repetă: „Perfectă”. 

Pe urmă, amândoi se uitară la dl. Pickwick. 

— După câte înţeleg, spuse dl. Pickwick, aveţi într-adevăr 
de gând să deschideţi procesul? 

— După câte înţelegeţi, domnule? Da, nici vorbă! 
răspunse Dodson cu o umbră de zâmbet, atâta cât îi 
îngăduia demnitatea lui. 

— Şi că despăgubirile se ridică la o mie cinci sute de lire 
sterline, zise dl. Pickwick. 

— Puteţi adăuga asigurarea că dacă clienta noastră ne-ar 
fi urmat sfaturile, despăgubirile ar fi fost de trei ori mai 
mari, domnule, replică Dodson. 

— Cred, totuşi, atrase luarea aminte Fogg aruncând o 
ochire lui Dodson, cred că doamna Bardell n-ar accepta o 
leţcaie mai puţin. 

— Fără îndoială, întări Dodson cu seriozitate. Procesul 
abia se deschidea, astfel că avocaţilor nu le convenea să-l 
încheie printr-un compromis, chiar dacă dl. Pickwick ar fi 
fost de acord. 

— Deoarece nu ne puneţi condiţii, domnule, continuă 
Dodson  desfăcând cu mâna dreaptă o bucată de 
pergament şi apăsând stăruitor, cu stânga, o copie după 
acesta în mâna d-lui Pickwick, vă oferim o copie după actul 
al cărui original este aici. 

— Foarte bine, domnilor, foarte bine! zise dl. Pickwick 
ridicându-se în picioare, cu o scăpărare de mânie în ochi; 
veţi avea veşti de la mine prin avocatul meu. 

— Vom fi foarte încântați, spuse Fogg frecându-şi 
mâinile. 

— Foarte încântați, rosti Dodson deschizând uşa. 

— Şi, înainte de a pleca, domnilor, reluă dl. Pickwick 
iritat, întorcându-se spre ei, daţi-mi voie să vă spun că 
dintre toate ruşinoasele şi mârşavele manevre... 

— Un moment, domnule, un moment, interveni Dodson 
cu multă politeţă. Domnule Jackson! Domnule Wicks! 

— Da, domnule, răspunseră cei doi secretari ivindu-se în 
josul scării. 

— Voiam doar să ascultați ce spune acest domn, replică 
Dodson. Vă rog, continuaţi, domnule. Vorbeaţi, îmi pare, de 
nişte manevre ruşinoase şi mârşave. 

— Da, domnule, exclamă dl. Pickwick întărâtat la culme; 
spuneam, domnule, că dintre toate manevrele ruşinoase şi 
mârşave pe care le-am pomenit vreodată, aceasta le 
întrece pe toate. Repet, domnule! 

— Auzi, domnule Wicks? strigă Dodson. 

— N-ai să uiţi cuvintele astea, domnule Jackson? adăugă 
Fogg. 

— Domnule, reluă Dodson, poate că aţi prefera să ne 
numiţi escroci? Vă rog, domnule, dacă simţiţi că vă face 
plăcere, spuneți. 

— Da! strigă dl. Pickwick. Da, sunteți nişte escroci! 

— Foarte bine, glăsui Dodson. Nădăjduiesc că poți să auzi 
de acolo, domnule Wicks. 

— O, da, domnule! declară Wicks. 

— Dacă nu auziţi, ar fi bine să mai urcați o treaptă, două, 
adăugă dl. Fogg. 

— Continuaţi, domnule, vă rog, continuaţi. Aţi fi făcut mai 
bine să ne numiţi pungaşi, domnule; sau poate că aţi avea 
plăcere să tăbărâţi pe vreunul dintre noi, domnule. Vă rog, 

nu staţi pe gânduri, domnule, dacă vă face plăcere; nu vă 
vom opune nici cea mai mică împotrivire. Hai, domnule, vă 
rog! 

Deoarece Fogg se aşeză cât se poate de îmbietor în 
dreptul pumnului d-lui Pickwick, este foarte probabil că dl. 
Pickwick ar fi cedat rugăminţilor stăruitoare ale d-lui Fogg 
dacă nu l-ar fi împiedicat Sam care, auzind gâlceava, ieşise 
din birou, urcase scara şi îl apucase de braţ. 

— Haide, dom'le, veniţi încoace, îi spuse dl. Weller. Jocul 
cu rachetele şi mingea mi-ar plăcea dacă dumneavoastră n- 
aţi fi mingea şi dacă rachetele n-ar fi oamenii ăştia ai legii. 
Aşa - prea e aţâţător ca să mai simt plăcere. Veniţi încoace, 
dom'le. Dacă vreţi să vă uşuraţi inima bruftuind pe careva, 
poftiţi în curte şi bruftuiţi-mă pe mine. Altmintrelea, o să vă 
coste prea scump. 

Şi, fără alte marafeturi, dl. Weller îşi trase stăpânul pe 
scară şi prin curte, depunându-l apoi în Cornhill, la loc sigur; 
se trase după aceea în urma lui, gata să-l urmeze oriunde. 

DI. Pickwick porni mai departe, îngândurat, trecu pe 
lângă Mansion House” şi-şi îndreptă paşii spre Cheapside. 
Sam începea să se întrebe încotro mergeau, când stăpânul 
său se înturnă, vorbindu-i: 

— Sam, vreau să mă duc îndată la domnul Perker. 

— Chiar că acolo ar fi trebuit să vă duceţi aseară, dom'le, 
replică dl. Weller. 

— Da, da, aşa cred şi eu, Sam, rosti dl. Pickwick. 

— Eu sunt sigur, dom'le, spuse dl. Weller. 

— Bine, bine, Sam, declară dl. Pickwick, vom merge 
numaidecât acolo, dar mai întâi, pentru că m-au scos din 
fire, aş vrea să iau un pahar de brandy cald cu apă. Unde 
aş putea să-l beau, Sam? 

Întrucât cunoştea Londra foarte bine şi în amănunt, dl. 
Weller răspunse fără o clipă de şovăire: 

— Curtea a doua pe dreapta, dom'le; nu casa de la fund, 

ci aia de lângă ea, pe dreapta; să v-aşezaţi la masa de 
lângă întâiul cămin, că n-are picior la mijloc ca alelalte, aşa 
că o să puteţi să staţi la ea în voie. 

DI. Pickwick ascultă cu  luare-aminte  lămuririle 
servitorului şi, spunându-i să-l însoţească, intră fără 
întârziere în cârciuma pe care i-o arătase, unde li se puse 
dinainte numaidecât brandy fierbinte şi apă; dl. Weller se 
aşeză la distanţa cuvenită, deşi la aceeaşi masă cu 
stăpânul său, şi fu servit cu o halbă de bere. 

Încăperea în care se găseau era foarte simplă şi părea să 
fie sub patronajul special al surugiilor de diligenţe; căci mai 
mulţi domni care făceau impresia că aparţin acestei 
savante profesiuni, fumau şi beau la mese. Atenţia d-lui 
Pickwick fu atrasă de un grăsun roşcovan, de o anumită 
vârstă, care stătea la o masă din faţa sa. Grăsunul fuma 
aprig dar, după fiecare jumătate de duzină de pufăituri, îşi 
scotea pipa din gură şi-l examina mai întâi pe dl. Weller, 
apoi pe dl. Pickwick. Pe urmă, îşi îngropa obrajii dolofani în 
stacana de bere, atâta cât îi îngăduiau dimensiunile ei; şi 
iar îşi îndrepta ochii spre Sam şi dl. Pickwick. Din nou, de 
vreo şase ori pufăi din lulea, cufundat în gânduri, şi iarăşi îi 
privi. În cele din urmă, punându-şi picioarele pe un scaun şi 
rezemându-şi spatele de zid, dolofanul se porni să pufăie de 
zor, aţintindu-i prin fum, pe cei doi noi veniţi, cu hotărârea, 
parcă, să pătrundă până în adâncul lor. 

DI. Weller nu observase la început mişcările grăsunului 
dar, treptat, văzând că privirile d-lui Pickwick se îndreptau 
din când în când spre el, se apucă să se uite în aceeaşi 
direcţie. Îşi pusese mâna streaşină la ochi, ca şi cum, 
recunoscându-l într-o anume măsură pe cel din faţa lui, 
dorea să-l identifice. Îndoielile îi fură însă înlăturate 
numaidecât, căci grăsunul, suflând din pipă o trâmbă grea 
de fum, scoase de sub şalul voluminos ce-i înfăşură gâtul şi 
pieptul, o voce răguşită, asemănătoare unei ciudate 
încercări de ventrilogism, şi rosti tărăgănat cuvintele: 

— Hei, tu eşti, Sammy? 

— Cine e dânsul, Sam? întrebă dl. Pickwick. 

— Dom'le, nu mi-aş fi închipuit, răspunse dl. Weller 
holbând ochii. Bătrânul! 

— Bătrânul? întrebă dl. Pickwick; care bătrân? 

— Tata, dom'le, răspunse dl. Weller. Ce-i, bătrâne, cu 
dumneata? 

Şi, cu această mişcătoare izbucnire de dragoste de fiu, 
dl. Weller făcu loc pe scaunul de alături grăsunului care, cu 
pipa în gură şi cu cana în mână, venea să-i dea bineţe. 

— Oh, Sammy, nu te-am mai văzut de doi ani şi mai bine! 
zise părintele. 

— Cam aşa ceva, moşulică, recunoscu feciorul. Ce face 
mama vitregă? 

— Păi, să vezi, Sammy, glăsui dl. Weller-senior făcând 
mişcări solemne; vădană mai frumoasă ca femeia asta a 
mea de-a doua, nu s-a mai pomenit; boboc de muieruşcă, 
Sammy, şi tot ce poci acu pentru a spune este că tocmai 
fiindcă era o vădană cu timperament, păcat că şi-a 
schimbat starea. Nu-i bună de nevastă. 

DI. Weller-junior exclamă: 

— Zău! 

Bătrânul domn Weller clătină din cap, urmând cu un 
oftat: 

— M-am cam fript a doua oară, Sammy, m-am cam fript. 
la pildă, băiete, de la taică-tu, şi păzeşte-ţi pielea de 
vădane câte zile-oi fi şi-oi mai trăi, şi mai dihai dacă auzi c- 
a fost şi crâşmăriţă, Sammy. 

Dând drumul cu năduf acestei poveţe părinteşti, dl. 
Weller-senior îşi umplu iarăşi pipa dintr-o cutie de tablă pe 
care o purta în buzunar; şi, aprinzându-şi-o din scrumul 
pipei de mai înainte, se apucă din nou să pufăie cu sârg. 

După o pauză îndelungă, se adresă d-lui Pickwick, 
revenind asupra aceluiaşi subiect: 

— Vă rog să mă iertaţi, dom'le, pe dumneavoastră nu vă 

priveşte chestia, nu-i aşa? Cred că nu v-aţi încurcat şi 
dumneavoastră cu o vădană? 

— Nu, nu! răspunse dl. Pickwick râzând şi, în timp ce dl. 
Pickwick râdea, Sam îşi informă părintele în şoaptă despre 
raporturile ce existau între el şi gentleman. 

— Vă cer iertare, dom'le, zise dl. Weller-senior scoţându- 
şi pălăria; nădăjduiesc că n-aveţi a vă plânge de Sammy. 

— Câtuşi de puţin, îl încredinţă dl. Pickwick. 

— Mă bucur foarte mult că auz asta, dom'le! vorbi mai 
departe bătrânul. Mi-am dat multă osteneală până să-l 
cresc. L-am lăsat să se tăvălească pe străzi, de mic, dom'le, 
ca să ştie să se descurce singur; asta e singura cale ca să-l 
faci pe un flăcău, isteţ. 

— Cred că mai degrabă e o metodă periculoasă, observă 
dl. Pickwick zâmbind. 

— Şi nici măcar nu e sigură, obiectă dl. Weller-junior; uite 
că deunăzi am fost tras pe sfoară în lege. 

— Ce spui! exclamă părintele. 

— Da, da! întări fiul. 

Şi se apucă să istorisească, pe cât cu putinţă mai scurt, 
cum l-a păcălit vicleşugul lui Job Trotter. 

DI. Weller-senior ascultă cu cea mai adâncă luare aminte 
istorisirea şi spuse la sfârşit: 

— N-a fost cumva un neisprăvit de lungan costeliv, cu 
chică mare, şi care trăncăneşte ca o moară hodorogită? 

DI. Pickwick nu înţelese bine ultima parte a descrierii, dar 
înţelegând-o pe prima, spuse la întâmplare: „Da”. 

— Şi încă un neisprăvit cu chică neagră, cu livrea de 
culoare ca duda şi cu o căpăţână cât baniţa? 

— Da, da! strigară cu însufleţire dl. Pickwick şi Sam. 

— Atunci, ascultaţi-mă pe mine, ştiu unde-şi fac veleatul, 
declară dl. Weller-senior; sunt la Ipswich, sănătoşi, teferi. 

— Nu mai spune! zise dl. Pickwick. 

— Cum te văz şi mă vezi, zise dl. Weller, şi uite de unde 
ştiu asta. Eu lucrez din când în când pe diligenţa de 

Ipswich, pentr-un pretin de-al meu. Am dat bice cailor chiar 
a doua zi după ce v-a prins reumatizu până la Harapu' din 
Chelmsford, taman unde vrea ei să tragă şi i-am 
ştramportat de-acolo drept la Ipswich, unde servitorul ca 
duda mi-a spus că are să rămâie multă vreme. 

— Îl voi urmări, declară dl. Pickwick, putem să vizităm 
lpswichul tot aşa de bine ca şi alt loc. Îl voi urmări. 

— Eşti sigur că era ei, jupâne? întrebă dl. Weller-junior. 

— Negreşit, Sammy, negreşit, replică părintele, căci 
mutra lor e cât se poate de fistichie. Chiar că mă miram să 
văz un nobel purtându-se aşa de familist cu sluga. Şi unde 
mai pui că i-am auzit când şedea chiar în spatele meu, 
râzând şi vorbind cum i-a tras clapa lui burtă-verde. 

— Cum? întrebă dl. Pickwick. 

— Burtă-verde, dom'le; drept care, înţeleg acu’ că de 
dumneavoastră era vorba. 

La urma urmelor nu e nimic înjositor sau crud în 
denumirea de „burtă-verde”; ea nu este însă deloc 
respectuoasă sau măgulitoare. Amintirea tuturor 
necazurilor îndurate din pricina lui Jingle năvălise în cugetul 
d-lui Pickwick din clipa când dl. Weller-senior începuse a 
vorbi; nu lipsea decât un fulg pentru ca balanţa să se 
încline, şi cuvântul „burtă-verde” o înclină. 

— Îl voi urmări! strigă dl. Pickwick trântind din răsputeri 
cu pumnul în masă. 

— Poimâine mă călătoresc spre Ipswich, dom'le, glăsui dl. 
Weller-bătrânul;  trăsura pleacă de la Taurul din 
Whitechapel; şi, dacă ţineţi într-adevăr să mergeţi, ar fi mai 
bine ca să mergeţi cu mine. 

— Adevărat, zise dl. Pickwick, foarte bună idee. Pot să 
scriu la Bury şi să spun prietenilor mei să mă caute la 
Ipswich. Mergem cu dumneata. Dar nu te grăbi cu plecatul, 
domnule Weller; nu vrei să iei ceva? 

— Sunteţi tare de treabă, dom'le, răspunse dl. Weller 
oprindu-se îndată. Poate că n-ar strica un păhăruţ de 

brandy, ca să-l beau în sănătatea dumneavoastră şi-n 
norocul lui Sammy. 

— Sigur că n-ar strica, replică dl. Pickwick. Un pahar de 
brandy? 

Fu adus brandy, şi dl. Weller, după ce închină pentru dl. 
Pickwick şi făcu un semn din cap spre Sam, îl zvârli ca şi 
cum ar fi sorbit un degetar, pe gâtleju-i încăpător. 

— Bravo, tată, exclamă Sam; ia seama însă, bătrânule, 
să n-o păţeşti iar cu guta, meteahna ta cea veche! 

— A, i-am găsit un leac fără pereche, Sammy, răspunse 
dl. Weller, punându-şi paharul pe masă. 

— Un leac pentru gută? întrebă dl. Pickwick scoţându-şi 
în grabă carnetul; care? 

— Guta, dom'le, guta e o meteahnă care se naşte din 
prea mult belşug şi trai bun. Dacă aţi fost vreodată atacat 
de gută, dom'le, păi însuraţi-vă repede c-o vădană care are 
o voce zdravănă şi ştie să se folosească de ea, şi n-o să mai 
ştiţi ce-i aia gută câte zile-oţi avea. E o reţetă straşnică, 
dom'le! Eu o înghit mereu-mereu şi pui rămăşag că alungă 
toate bolile pricinuite de trai prea bun. 

După ce împărtăşi nepreţuita-i taină, dl. Weller-senior 
goli din nou paharul, clipi cu înţeles din ochi, oftă adânc şi 
se retrase cu pas tărăgănat. 

— Ei, Sam, ce părere ai despre spusele tatălui tău? 
întrebă dl. Pickwick zâmbind. 

— Eu crez, dom'le, replică dl. Weller, crez că e victima 
matrimonialului, cum zicea duhovnicul lui Barbă Albastră 
vărsând lacrimi când l-a îngropat. 

Nu se putea răspunde nimic încheierii lui Sam; de aceea, 
după ce făcu plata, dl. Pickwick porni din nou la drum spre 
hanul Gray. Sunaseră ceasurile opt când ajunse în 
crângurile acelea izolate, şi valul necurmat al bărbaţilor cu 
încălţămintea plină de glod, cu pălării albe, soioase, cu 
veşminte ca vai de lume, care se scurgea pretutindeni, îl 
înştiinţă că majoritatea birourilor erau zăvorite în ziua 

aceea. 

După ce urcă două etaje cu scările murdare şi pieptişe, 
dl. Pickwick înţelese că presupunerile sale erau întemeiate. 
Uşa din afară a d-lui Perker era închisă; tăcerea 
mormântală care însoţi bătăile repetate ale lui Sam le arăta 
cât se poate de lămurit că funcţionarii plecaseră. 

— Bine am nimerit-o, Sam! glăsui dl. Pickwick; dar nu mă 
las, trebuie să dau de el. Sunt sigur că n-am să pot să 
închid ochii înainte de a încredința afacerea unui om 
priceput. 

— Dom'le, uite, urcă scările o bătrână, îl înştiinţă dl. 
Weller; poate c-o fi ştiind unde să găsim pe cineva. Hei, 
cocoană, unde e oamenii domnului Perker? 

— Oamenii domnului Perker, zise o femeie bătrână, 
slăbănoagă şi amărâtă, oprindu-se să-şi tragă răsuflarea 
după ce urcase scările; oamenii domnului Perker e plecaţi; 
eu mă duc să fac curat în canţelarie. 

— Dumneata eşti servitoarea domnului Perker? o întrebă 
dl. Pickwick. 

— Sunt spălătoreasa dumnealui, îi răspunse bătrâna. 

— Curios lucru, Sam, glăsui dl. Pickwick, în hanurile astea 
bătrânele sunt numite spălătorese. Nu înţeleg de ce. 

— Îmi închipui, dom'le, că din cauză că le este o silă de 
moarte ca să spele ceva. 

— Nu m-ar mira, rosti dl. Pickwick privind-o pe bătrână, a 
cărei înfăţişare, ca şi înfăţişarea biroului pe care-l 
deschisese în vremea asta, arătau o vrăjmăşie îndărătnică 
împotriva folosirii săpunului şi-a apei. Nu ştii cumva, buna 
mea femeie, unde l-am putea găsi pe domnul Perker? 

— Nu, habar n-am, răspunse cu ton acru bătrâna; 
lipseşte din oraş. 

— Ce nenorocire! Şi unde e secretarul lui, nu ştii? 

— Da, ştiu, însă nu mi-ar mulţumi dacă v-aş spune, 
lămuri ea. 

— Am chestiuni foarte importante cu el, stărui dl. 

Pickwick. 

— Nu se poate lăsa pe mâine dimineaţă? întrebă femeia. 

— Nu prea, răspunse dl. Pickwick. 

— Ei bine, se-nduplecă bătrâna, dacă e vorba de ceva 
foarte însemnat, ar trebui să vă spui unde este. Îmi dau cu 
ideea că nu fac niciun rău dacă spui. Uite, dacă vă duceţi la 
Butucul şi Coțofana, şi întrebaţi la tejghea de domnul 
Lowten, o să fiţi dus la dânsul; dânsul e secretarul domnului 
Perker. 

Cu aceste informaţii, şi după ce aflară de asemenea că 
numita locantă se găsea într-o curte din vecinătatea pleţii 
Clare, cam în spatele Hanului Nou, dl. Pickwick şi Sam 
coborâră cu bine scara dărăpănată pornind să vadă unde e 
Butucul şi Coțofana. 

Taverna aceasta, consacrată orgiilor nocturne ale d-lui 
Lowten şi ale prietenilor săi, era exact ceea ce oamenii în 
general numesc o cârciumă. Că proprietarul ei era un om 
iscusit în afaceri o dovedea îndeajuns faptul că magherniţa 
de sub fereastra cârciumii, de mărimea şi forma unei litiere, 
fusese subînchiriată unui cizmar cârpaci; totodată protecţia 
arătată unui plăcintar, care îşi striga necurmat bunătăţile 
chiar în pragul uşii, demonstra în chip evident filantropicul 
spirit al acestui proprietar. Două-trei pancarte tipărite, 
recomandând cidrul de Devonshire şi berea de Dantzig, 
spânzurau sub ferestrele împodobite cu perdele de 
culoarea şofranului, în timp ce un panou negru vestea, cu 
slove albe, luminatului public, că în beciurile casei se aflau 
cinci sute de mii de butoaie cu bere tare, silindu-l să-şi 
pună întrebări câtuşi de puţin neplăcute, cu privire la locul 
exact al adâncurilor pământului în care se bănuia că s-ar 
întinde peştera cea imensă. Vom da o imagine 
îndestulătoare a exteriorului clădirii, adăugând că firma 
bătută de vreme purta figura pe jumătate ştearsă a unei 
coţofene uitându-se cu luare aminte la o linie întortocheată, 
cafenie, pe care vecinii se deprinseseră din copilărie s-o 

asemuiască cu un butuc de viţă. 

Când dl. Pickwick se înfăţişă la tejghea, îl întâmpină o 
femeie în vârstă, ivită de după un paravan. 

— Doamnă, e aici domnul Lowten? o întrebă dl. Pickwick. 

— Da, domnule, este, răspunse crâşmăriţa. Charley, du 
pe domnul la domnul Lowten. 

— Domnul nu poate pentru ca să intre acu', declară 
băiatul de prăvălie, roşcovan, clătinându-se pe picioare. 
Domnu' Lowten tocmai cântă un cântec straşnic şi l-ar 
încurca. Nu ţine mult, dom'le. 

N-apucă să tacă roşcovanul, şi clinchetul paharelor şi 
tunetul unanim al bătăilor în masă vestiră isprăvitul 
cântării. Dl. Pickwick îl sfătui pe Sam să-şi aline focul în 
cârciumă, şi se lăsă condus la dl. Lowten. 

La cuvintele: „Dom'le, vrea să vă vorbească un domn”, 
un tânăr buhăit, care umplea jilţul de la capătul mesei, privi 
oarecum cu mirare în partea de unde se auzise vocea, şi 
mirarea sa nu scăzu deloc când ochii-i zăboviră asupra unei 
figuri întru totul necunoscută. 

— Vă rog să mă iertaţi, domnule, zise dl. Pickwick, şi-mi 
pare foarte rău că-i deranjez pe dumnealor, dar viu pentru 
o afacere importantă; iar dacă mi-aţi da voie să vă rețin 
cinci minute în ungherul acestei încăperi, v-aş fi foarte 
îndatorat. 

Tânărul puhav se ridică şi, trăgând un scaun într-un 
ungher întunecat al sălii, lângă dl. Pickwick, ascultă cu 
atenţie istorisirea necazurilor lui. 

— Aha, spuse el după ce dl. Pickwick încheie, Dodson şi 
Fogg - oameni foarte destoinici - straşnici oameni de 
afaceri, domnule, aceşti Dodson şi Fogg! 

DI. Pickwick recunoscu destoinicia lui Dodson şi a lui 
Fogg, în timp ce dl. Lowten adăugă: 

— Perker nu-i în oraş şi, până la sfârşitul săptămânii 
viitoare, nu se înapoiază; dar dacă vreţi să vă apere în 
proces, lăsaţi-mi mie copia şi până la înapoierea lui am să 

fac tot ce trebuie. 

— Tocmai de aceea am venit aici, replică dl. Pickwick, 
întinzând documentul. Dacă se întâmplă ceva deosebit, 
puteţi să-mi scrieţi post restant, la Ipswich. 

— Prea bine, răspunse secretarul d-lui Perker şi, văzând 
că privirile d-lui Pickwick se îndreptau pline de curiozitate 
spre masă, adăugă: Vreţi să rămâneţi cu noi o jumătate de 
oră? Avem astă seară o societate straşnică. E aici primul 
secretar al lui Samkin şi Green şi toată cancelaria lui 
Smithers şi Price, şi pe urmă Pimkin şi Thomas... cântă un 
cântec straşnic; şi Jack Bamber şi mulţi alţii. Imi închipui că 
veniţi de la ţară; vreţi să rămâneţi cu noi? 

DI. Pickwick nu se putea împotrivi unui atât de ispititor 
prilej de a studia natura omenească. Se lăsă călăuzit spre 
masă unde, după ce fu prezentat ceremonios adunării, luă 
un scaun lângă prezident şi ceru un pahar cu băutura sa 
favorită. 

Urmă o tăcere profundă, cu totul contrarie aşteptărilor d- 
lui Pickwick. 

— Nădăjduiesc că nu vă deranjez, domnule, spuse cu 
ţigara în gură vecinul său din dreapta, un gentleman care 
avea nasturi de mozaic la o cămaşă cu pătrăţele. 

— Câtuşi de puţin, replică dl. Pickwick, îmi place foarte 
mult, măcar că nu fumez. 

— Mi-ar părea foarte rău dacă şi eu aş spune că nu 
fumez, glăsui alt domn din partea potrivnică a mesei. Pipa e 
pentru mine masa şi locuinţa. 

DI. Pickwick îl examină pe cel care vorbea astfel, şi se 
gândi că totul ar fi fost cât se poate de bine dacă pipa ar fi 
însemnat pentru vorbitor şi spălatul. 

Urmă altă pauză. DI. Pickwick era un străin, şi sosirea lui 
tăiase o parte din dispoziţia celor prezenţi. 

— Domnul Grundy va desfăta societatea cu un cântec, 
declară prezidentul. 

— Nu, n-o va desfăta, răspunse dl. Grundy. 

— De ce nu? întrebă prezidentul. 

— Pentru că nu poate, susţinu dl. Grundy. 

— Zi mai bine că nu vrei, replică prezidentul. 

— Ei da, pentru că nu vrea, i-o întoarse dl. Grundy. 

Refuzul categoric al d-lui Grundy de a desfăta societatea 
pricinui alt moment de tăcere. 

— Nu ne distrează nimeni? întrebă  deznădăjduit 
prezidentul. 

— De ce nu ne distrezi dumneata, domnule prezident? 
glăsui din capătul mesei un tânăr gentleman cu favoriţi, cu 
un ochi şaşiu, cu gulerul cămăşii descheiat şi murdar. 

— S-auzim! s-auzim! strigă fumătorul cu podoabe de 
mozaic. 

— Pentru că ştiu un singur cântec şi l-am cântat, şi 
pentru că acela care cântă de două ori într-o seară acelaşi 
cântec, trebuie să plătească încă un rând, replică 
prezidentul. 

Nu se putea răspunde acestei replici, astfel că tăcerea se 
aşternu din nou. 

— Domnilor, intră dl. Pickwick în vorbă, dornic de a găsi 
un subiect pe care toată lumea să-l poată discuta, am fost 
astă seară într-un loc pe care fără îndoială că-l ştiţi perfect 
de bine, dar unde eu nu călcasem de ani de zile şi pe care îl 
cunosc foarte puţin. Mă refer la Gray's Inn, domnilor. 
Hanurile astea vechi sunt nişte cotloane curioase într-un 
oraş mare cum este Londra. 

— Pe Jupiter, şopti prezidentul peste masă d-lui Pickwick, 
aţi nimerit un subiect care îl va face pe unul dintre noi cel 
puţin, să nu se mai oprească vorbind. Aţi dat apă la moara 
bătrânului Jack Bamber; nu l-a auzit nimeni vorbind 
vreodată despre altceva în afară de hanurile astea; a trăit 
multă vreme în ele, aşa că s-a scrântit la cap pe jumătate. 

Individul despre care amintea dl. Lowten era un omuleţ 
gălbejit, cu umeri ridicaţi, care avea obiceiul să se plece 
înainte când tăcea şi pe care, pentru acest motiv, dl. 

Pickwick nu-l observase. Dar când bătrânul îşi înaltă chipul 
zbârcit, aţintindu-şi asupra lui ochii cenuşii, strălucitori, cu o 
căutătură iscoditoare, dl. Pickwick se miră că trăsături aşa 
de neobişnuite putuseră să scape o clipă luării sale aminte. 
Un zâmbet mâhnit schimonosea neîncetat figura bătrânului; 
îşi sprijinea bărbia într-o mână mare, numai piele şi oase, 
cu unghii foarte lungi; iar când îşi înclina capul într-o parte, 
privind scrutător pe sub sprâncenele-i stufoase şi cărunte, 
înfăţişarea sa avea o expresie ciudată, sălbatică, vicleană şi 
întru totul respingătoare. 

Aşa arăta omul care se înălţă deodată, dând drumul unei 
năvale de cuvinte înflăcărate. Deoarece însă acest capitol 
este şi aşa destul de lung, iar bătrânul e un personaj 
însemnat, din respect faţă de el şi pentru uşurarea noastră, 
e mai bine să-l lăsăm să vorbească în capitolul următor. 

CAPITOLUL XXI 


În care bătrânul dă drumul temei sale favorite şi povesteşte o 
istorie în legătură cu un client ciudat. 


— Aha! zise bătrânul a cărui înfăţişare şi-al cărui fel de a 
fi le-am descris pe scurt la sfârşitul trecutului capitol; aha, 
cine vorbeşte despre Gray's Inn? 

— Eu, domnule, răspunse dl. Pickwick.  Făceam 
constatarea ce locuri vechi şi ciudate sunt ele... 

— Dumneata? declară dispreţuitor bătrânul. Ce poţi să 
ştii dumneata de vremuri când tinerii se închideau în odăile 
acelea singuratice şi citeau, ceas cu ceas, noapte cu 
noapte, până li se zdruncina mintea de studiile din ceasurile 
nopţii, până li se istoveau forţele spiritului, până nu le mai 
aducea lumina dimineţii nici înviorare, nici sănătate; şi îşi 
închinau în chip nefiresc energiile tinere unor hârţoage 
vechi şi aride? Dumneata care ai venit mai târziu, într-o 
vreme cu totul alta, ce poţi să ştii dumneata despre această 
sleire treptată prin oftică, sau despre pustiirile repezi ale 
febrei, rezultat al desfrâului „vieţii” - pe care le-au îndurat 
oamenii în acele odăi? Câţi crezi că, după ce au implorat 
zadarnic ajutor, s-au dus, cu inima zdrobită, de la biroul 
avocaţilor, să-şi găsească odihna în Tamisa ori un refugiu în 
închisoare? Acestea nu sunt case ca toate celelalte. Nu 
există o bucată din vechile tapete de lemn care, dacă ar fi 
înzestrată cu puterea vorbirii şi ar avea memorie, să nu 
iasă din perete şi să istorisească îngrozitoarea poezie a 

vieţii. Oricât de banale pot să vi se pară hanurile astea 
acum, spun că ele sunt locuri vechi şi ciudate şi aş prefera 
să aud multe legende cu titluri oribile, decât povestea 
adevărată a uneia din aceste odăi străvechi. 

Energia subită a bătrânului şi subiectul care o stârnise 
aveau ceva aşa de ciudat, că dl. Pickwick nu găsi cuvinte 
să-i răspundă; domolindu-şi pornirea şi reluându-şi aerul 
scormonitor pe care îl pierduse în aprinderea de până 
atunci, bătrânul urmă astfel: 

— Priveşte-le sub o altă lumină; sunt mai banale şi mai 
puţin romantice: ce locuri admirabile de tortură înceată! 
Gândeşte-te la bietul om care şi-a cheltuit întregul avut, 
care a ajuns cerşetor, care şi-a chinuit prietenii, pentru a 
intră într-o meserie unde nu va câştiga niciodată o bucată 
de pâine. Aşteptarea, speranţa, dezamăgirea, teama, 
mizeria, sărăcia, nădejdile nimicite şi sfârşitul carierei - 
sinuciderea poate, sau beţia în zdrenţe, în papuci rupţi - 
iată ce se găseşte în locuinţele acelea mohorâte. Nu e 
adevărat ce spun? 

Bătrânul îşi frecă mâinile rânjind, ca şi cum ar fi fost 
încântat că a găsit alt punct de vedere din care să 
privească subiectul. 

DI. Pickwick îl cercetă pe bătrân, plin de curiozitate; 
ceilalţi zâmbeau şi priveau în tăcere. 

— Vorbiţi despre universitățile voastre germane, 
continuă bătrânul; hehe! E destulă poezie aici la noi ca să 
mai fie nevoie să ne depărtăm măcar cu o jumătate de 
milă; numai că nu se gândeşte nimeni la ea. 

— Intr-adevăr, recunoscu dl. Pickwick râzând, nu m-am 
gândit până acum niciodată la poezia acestor locuri. 

— Fără îndoială, nu te-ai gândit, glăsui bătrânelul; fireşte. 
Aşa îmi spunea deseori un prieten al meu: „Ce e deosebit în 
casele astea?” „Locuri ciudate şi vechii”, răspundeam eu. 
„Deloc”, declara el. „Singuratice”, stăruiam eu. „Ba câtuşi 
de puţin”, spunea el. Intr-o dimineaţă, pe când se pregătea 

să deschidă uşa să iasă, muri lovit de dambla. A căzut şi s-a 
lovit cu capul în cutia lui de scrisori; a rămas acolo un an şi 
jumătate. Lumea îl credea plecat din oraş. 

— Şi în cele din urmă cum l-au găsit? întrebă dl. Pickwick. 

— Deoarece nu-şi plătise chiria doi ani de zile, avocaţii 
hotărâră să spargă uşa. Zis şi făcut; broasca fu deschisă cu 
forţa, şi un schelet prăfuit, în frac albastru, cu pantalonii 
negri, cu ciorapii de mătase, căzu în braţele portărelului 
care deschise uşa. E hazliu, nu? S-ar putea spune că-i 
destul de hazliu. 

Şi bătrânelul îşi înclină şi mai mult capul pe umăr, 
frecându-şi palmele cu nespusă plăcere. 

— Ştiu o altă întâmplare de acelaşi soi, urmă el după ce 
se mai domoli din chicotit. S-a petrecut în Clifford's Inn. Un 
chiriaş de la mansardă, cu faimă rea, se închide în dulapul 
din perete al odăii de dormit şi ia o doză de arsenic. 
Intendentul crede că şi-a luat tălpăşiţa, descuie uşa şi pune 
un anunţ. Soseşte alt om, închiriază camera, aduce mobila, 
vrând să locuiască acolo. Dar, într-un fel sau altul, nu putea 
să doarmă, se zvârcolea mereu, nu se simţea la largu-i. 
„Ciudat, îşi zise el. O să-mi fac odaia de culcare în cealaltă 
încăpere, iar din asta o să fac salon. Face schimbarea şi 
doarme foarte bine noaptea, dar deodată nu mai e în stare 
să citească, seara; se simte nervos, neliniştit, şi nu poate să 
facă altceva decât să potrivească mucul lumânării sau să 
privească în juru-i. „Nu pricep nimic”, îşi zise când se 
înapoie într-o noapte de la teatru şi bău un pahar cu grog 
rece, rezemat de perete ca să nu-şi poată închipui că are 
pe cineva la spate. „Nu pricep nimic”, îşi zise el, şi tocmai 
atunci ochii i se opriră asupra dulăpiorului care era încuiat 
pe dinăuntru. Il apucă un fior din creştet până-n tălpi. „Am 
mai avut senzaţia asta ciudată, gândi el. Nu mă pot 
împiedica să-mi imaginez că în dulap, aici, e un mister.” 
Face o sforţare, îşi adună tot curajul, dintr-o lovitură 
sfărâmă cu vătraiul broasca, deschide uşa şi acolo, vai! 

descoperă, într-un colţ, ţeapăn, în picioare, pe ultimul 
chiriaş, cu o sticluţă în mâna crispată şi cu figura... vai! 

După ce isprăvi, bătrânul îşi trecu privirea peste chipurile 
încordate, uimite, ale ascultătorilor, şi un zâmbet de 
cumplită încântare i se întipări pe faţă. 

— Povesteşti lucruri foarte ciudate! exclamă dl. Pickwick, 
observând cu multă luare aminte, prin ochelari, trăsăturile 
bătrânului. 

— Ciudate? spuse bătrânul. Prostii; ţi se par ciudate 
pentru că nu ştii despre ele nimic. Sunt haziii, dar nu 
nemaipomenite. 

— Hazlii? strigă dl. Pickwick fără să vrea. 

— Da, hazlii! Nu e adevărat? replică bătrânelul uitându-se 
la el chiorâş, cu o privire satanică; apoi, fără să aştepte un 
răspuns, continuă: Am cunoscut pe cineva - stai să-mi aduc 
aminte - sunt patruzeci de ani de atunci - care a închiriat 
într-unul dintre cele mai străvechi hanuri un apartament 
vechi, umed, mucegăit, rămas de ani şi ani de zile 
neînchiriat şi închis. Umblau o sumedenie de istorii cu stafii, 
povestite de babe, pe seama locuinţei aceleia, şi de bună 
seamă că ea era departe de a fi veselă; omul era sărac şi 
locuinţa destul de ieftină; motiv foarte puternic, chiar dacă 
odăile acelea ar fi fost de zece ori mai rele decât erau. Fu 
obligat să preia şi câteva mobile dărăpănate, lăsate acolo, 
între altele un dulap încăpător de hârtii, care se înfăţişa ca 
vai de lume, cu uşi mari de sticlă, cu perdele verzi pe 
dinăuntru. Era o mobilă cu totul de prisos pentru el, căci nu 
avea hârtii de ţinut într-însa, iar în ce priveşte veşmintele, 
le purta întruna pe el, fără să ostenească, ci dimpotrivă. 
Bun; îşi aduse, deci, toate lucrurile cu care nu se putea 
umple nici măcar o roabă, şi le împrăştie prin cameră; 
pentru ca, pe cât cu putinţă, încăperea să nu arate goală, 
iar seara se aşeză la gura sobei, bând întâiul pahar dintr-o 
damigeana de whisky cumpărată pe datorie. Pe când bea, 
întrebându-se dacă o s-o poată plăti vreodată - iar în cazul 

că da - după câţi ani? — ochii îi căzură asupra uşilor de 
sticlă ale dulapului de lemn. „Ah, îşi zise el, de n-ar fi 
trebuit să iau mobila asta afurisită la preţul bătrânului telal, 
aş fi putut să am pentru banii mei, ceva mai acătării. Să-ţi 
spun pe şleau, ghiuj bătrân - adăugă, adresându-se cu glas 
tare dulapului, căci nu avea cu cine să vorbească - dacă 
osteneala de a te sfărâma n-ar fi mai mare decât folosul, 
te-aş băga pe foc, fără să mai stau pe gânduri. Abia rostise 
cuvintele acestea că un sunet ca o tânguire slabă ieşi, ai fi 
zis, din dulap. Bietul om se înfricoşă la început dar, după o 
clipă de chibzuială, îşi spuse că zgomotul era produs poate 
de vreun vecin gălăgios care, înapoindu-se acasă după cina 
luată în oraş, se apucase să scormonească în sobă cu 
vătraiul ca să aţâţe focul. Dar zgomotul se repetă, una 
dintre uşile de sticlă se deschise încetişor şi arătă figura 
palidă, descompusă, a unui bărbat îmbrăcat în veşminte 
rupte, murdare; stătea în dulap, în picioare. Era înalt de 
statură şi slab; pe chipul lui se putea citi îngrijorare, şi era 
în culoarea obrazului, în întreaga-i făptură scheletică un aer 
nefiresc, ceva ce nu aparţinea nici unei fiinţe de pe faţa 
pământului. „Cine eşti dumneata? îngăimă noul chiriaş, 
îngălbenindu-se şi bălăbănind totodată în mână vătraiul, 
vrând să ţintească bine arătarea aceea. Cine eşti 
dumneata?” „Nu zvârli cu vătraiul! răspunse arătarea. 
Oricât ai să ocheşti, el va trece prin mine fără împotrivire; 
îţi cheltuieşti puterile numai ca să izbeşti în lemn. Eu sunt 
spirit.” „Şi ce vrei cu mine, rogu-te?” întrebă chiriaşul cu 
voce tremurândă. „În odaia asta, răspunse arătarea, s-a 
desăvârşit ruina mea pământească; aici am ajuns la sapă 
de lemn, eu şi copiii mei. In dulapul ăsta s-au grămădit, an 
după an, hârtiile unui lung şi nesfârşit proces. În odaia asta, 
când murii de mâhnire, de cumplită disperare, doi vampiri 
vicleni îşi împărţiră bunurile pentru care trudisem în 
răstimpul unei mizerabile existenţe, nelăsând nici măcar o 
leţcaie bieţilor mei copii. l-am înfricoşat aşa de tare, că şi- 

au luat drumul din locurile astea; şi, de atunci, ca să mai 
văd teatrul îndelungilor mele suferinţe, mă înapoiez aci în 
fiecare noapte, singurele ceasuri când pot încă să vizitez 
pământul. Apartamentul e al meu. Lasă-mi-l!” „Dacă ţii să 
te înapoiezi în încăperea asta, răspunse chiriaşul care 
avusese răgaz să se reculeagă în decursul amarei povestiri 
a spiritului, ţi-o voi lăsa cu cea mai mare plăcere; dar, dacă 
îmi dai voie, aş dori să-ţi pun o întrebare.” „Vorbeşte!” 
spuse cu voce severă arătarea. „Uite, glăsui chiriaşul, nu 
vreau să-ţi adresez personal observaţia mea, deoarece ea e 
cunoscută mai tuturor spiritelor despre care am auzit în 
viaţă, dar mi se pare cam nepotrivit să te întorci mereu 
tocmai în locurile unde ai fost mai nefericit, când poţi să 
vizitezi cele mai frumoase ţinuturi ale pământului, de 
vreme ce spaţiul nu înseamnă nimic pentru dumneata.” 
„Da, e adevărat, nu m-am gândit niciodată la asta!” replică 
strigoiul. „Domnule, dumneata vezi bine, urmă chiriaşul, că 
odaia asta e foarte puţin confortabilă. După înfăţişarea 
dulapului, aş îndrăzni să spun că nu duce lipsă de ploşniţe; 
şi, într-adevăr, îmi închipui că ai putea să găseşti o locuinţă 
mult mai confortabilă, fără să mai vorbesc de climatul 
Londrei, care e nespus de neplăcut.” „Ai toată dreptatea, 
domnule, răspunse cu politeţe spiritul. Nu mă gândisem la 
asta câtuşi de puţin. Am să încerc să schimb îndată aerul.” 
Intr-adevăr, în timp ce vorbea, începu să se mistuie; 
picioarele îi dispăruseră cu totul. „Şi dacă, domnule, strigă 
după el chiriaşul, dacă ai avea bunătatea să dai de înţeles 
altor doamne şi domni care se îndeletnicesc să cutreiere 
prin casele vechi, că ar putea să se simtă mult mai bine 
aiurea, ai face societăţii un mare bine.” „N-am să uit, îi 
răspunse  strigoiul. Nici vorbă că suntem proşti, foarte 
proşti; nu-mi pot închipui cum de e cu putinţă să fim aşa de 
înguşti la minte.” Cu aceste cuvinte strigoiul pieri şi, ceea 
ce-i mai surprinzător, adăugă bătrânelul aruncând o privire 
iscoditoare în jurul mesei, e că el nu mai reveni niciodată. 

— Nu-i rău ce spui, dacă-i adevărat! încuviinţă omul cu 
nasturi de mozaic, şi din nou aprinse o ţigară. 

— Dacă! exclamă bătrânul cu o privire nespus de 
dispreţuitoare. Vezi dumneata, continuă el întorcându-se 
spre Lowten, nu m-aş mira să spună, în cele din urmă, că 
nu e adevărată nici povestea clientului ciudat pe care îl 
avusesem eu pe când lucram într-un birou avocăţesc. 

— Nu m-aş încumeta să spun nimic, căci n-am auzit-o 
niciodată, răspunse insul cu podoabe de mozaic. 

— Domnule, nădăjduiesc că ne-o veţi povesti şi nouă, 
zise dl. Pickwick. 

— O, da! adăugă Lowten. Nimeni, afară de mâne, n-a 
auzit-o, şi aproape c-am uitat-o şi eu. 

Bătrânul privi în jurul mesei, chiorându-se mai oribil 
decât până atunci; avea un aer parcă triumfător, 
remarcând atenţia zugrăvită pe toate chipurile. Apoi, 
frecându-şi bărbia cu mâna şi contemplând tavanul, ca 
pentru a-şi reîmprospăta memoria, începu după cum 
urmează: 


POVESTEA BĂTRÂNULUI DESPRE CLIENTUL CEL CIUDAT 


— Puțin interesează, declară bătrânul, de unde şi cum 
am cules istorioara asta. Dacă aş urma firul ei, după felul 
cum am aflat-o, aş începe de la jumătate, iar când aş 
ajunge la sfârşit, m-aş înapoia să-i caut începutul. E de- 
ajuns să vă spun că unele dintre întâmplările acestea s-au 
petrecut în faţa ochilor mei. Despre altele ştiu doar din 
auzite, iar câteva persoane încă în viaţă îşi amintesc foarte 
bine de ele. 

În Borough High Street din Londra, în apropiere de 
biserica Sfântul Gheorghe, şi pe aceeaşi parte a străzii, se 
găseşte, după cum ştie aproape toată lumea, o mică 
închisoare pentru datorii, numită Marshalsea. Deşi, în 
vremea din urmă, ea nu mai seamănă deloc cu infama 

cloacă de altădată, totuşi, ameliorată cum e, nu oferă încă 
prea multă atracţie pentru indivizii extravaganţi, şi nici prea 
mare mângâiere pentru cei lipsiţi de simţul prevederii. 
Asasinul condamnat se bucură, în New Gate, de o curte mai 
întinsă şi mai aerisită decât aceea din închisoarea 
Marshalsea, care e pentru datornicul neplatnic. 

O fi o părere, sau pentru că nu pot alunga amintirile de 
odinioară legate de acest loc, fapt este că partea aceasta a 
Londrei mi-e nesuferită. Strada e largă; prăvăliile sunt 
spaţioase; zgomotul vehiculelor care mişună pretutindeni, 
zgomotul  paşilor, stârnit de  puhoiul neîntrerupt al 
oamenilor, vuietul circulaţiei răsună aici de dimineaţă până 
la miezul nopţii; dar străzile din împrejurimi sunt înguste şi 
prăpădite; sărăcia, desfrâul colcăie în puzderia de oameni a 
ulicioarelor, nenorocirea şi nevoia se înghesuie în strâmta 
puşcărie; un aer de tristeţe, de dezolare pare, aşa am eu 
impresia cel puţin, că pluteşte peste împrejurimi, dându-le 
o nuanţă bolnăvicioasă, dezgustătoare. 

Mulţi oameni ai căror ochi s-au închis apoi în mormânt 
cine ştie când au contemplat la început, cu destulă 
uşurinţă, scena aceasta, trecând pentru întâia oară poarta 
vechii închisori Marshalsea; căci arareori deznădejdea vine 
odată cu prima lovitură crâncenă a nenorocirii. Omul are 
încredere în prietenii pe care nu i-a pus încă la încercare, îşi 
aduce aminte de numeroasele servicii pe care tovarăşii lui 
de petrecere s-ar fi oferit să i le facă atunci când nu avea 
trebuinţă de ele; speră - în inexperienţa lui fericită, speră - 
şi, oricât s-ar încovoia sub prima lovitură, speranţa răsare 
în pieptul său şi înfloreşte o clipă doar, până ce înţelege şi 
cade sub povara dezamăgirilor şi a uitării. Şi cât de repede 
ochii acestor oameni se afundă în orbite, ochi ce privesc 
sălbatic pe chipuri pustiite de foame, ofilite din pricina 
închisorii. Pe atunci nu era o figură de stil când se spunea 
că datornicii putrezeau în temniţă, fără nicio nădejde de a 
mai scăpa vreodată, de a mai deveni liberi! Asemenea 

cruzime nu mai există astăzi în acelaşi grad, însă au rămas 
destule încă pentru a  zămisli întâmplări care-ţi 
însângerează inima. 

Acum douăzeci de ani, caldarâmul acela a fost bătut de 
paşii unei femei cu copilul său; zi de zi, ea veni la poarta 
închisorii, nelipsind niciodată, aşa cum soarele nu lipseşte 
să răsară în toate dimineţile; deseori, după o noapte de 
gânduri chinuitoare, fără odihnă, femeia sosea la poartă 
mai devreme cu un ceas şi atunci, înapoindu-se blândă şi 
resemnată, îşi ducea copilul pe podul vechi, îl ridica în braţe 
şi-i arăta apa Tamisei, scânteietoare în bătaia soarelui 
dimineţii, însufleţită de toate pregătirile pentru muncă şi 
bucurie pe care fluviul le înfăţişează ochiului, în zori; se 
străduia să trezească interesul copilului pentru tot ce 
vedea. Curând după aceea, aşeza din nou copilul pe 
pământ şi, ascunzându-şi capul în şal, dădea frâu liber 
lacrimilor care o podideau, căci nicio expresie de plăcere 
sau interes nu luminase chipul slăbit, bolnăvicios, al 
pruncului. Amintirile lui, şi aşa destul de puţine, erau de un 
singur fel - legate de sărăcia şi mizeria părinţilor. Ceasuri în 
şir, el rămânea pe genunchii mamei, privind cu înduioşare 
copilărească lacrimile prelinse pe obrajii ei, apoi se târa 
tăcut într-un ungher mohorât şi adormea într-un plâns cu 
sughiţuri. Realităţile dureroase ale lumii, cu cele mai aspre 
lipsuri ale ei - foamea, setea, frigul, toate nevoile - erau 
cuibărite în căminul lui de la întâile licăriri ale inteligentei 
sale; măcar că păstra încă aparențele copilăriei, nu mai 
avea nici inima uşoară, nici râsul voios şi nici ochii 
strălucitori. 

Tatăl şi mama vedeau toate schimbările acestea, şi 
privirile lor se întâlneau cu gânduri de disperare pe care nu 
cutezau s-o arate prin vorbe. Bărbatul, sănătos, vânjos, 
care ar fi putut să îndure toate oboselile unei vieţi active, 
se mistuia în lunga întemniţare, în atmosfera nesănătoasă a 
unei închisori înţesate. Femeia, slăbuţă şi delicată, se topea 

în suferinţele minţii şi ale trupului. Inima copilului era 
zdrobită. 

Veni iarna şi, odată cu ea, veniră săptămâni întregi de 
ploi reci şi triste. Biata femeie se mutase într-o odaie 
jalnică, foarte aproape de locul întemniţării soţului; şi, cu 
toate că sărăcia lor crescândă pricinuise schimbarea 
locuinţei, se simţea mai fericită căci era mai aproape de el. 
Timp de două luni, ea şi micuțul ei însoțitor aşteptară ca de 
obicei desferecarea porţii. Într-o dimineaţă, pentru întâia 
oară, ea nu veni; într-altă dimineaţă veni singură. Copilul îi 
murise. 

Ştiu prea puţin cei care vorbesc cu nepăsare despre 
pierderile săracului, ca despre o fericită curmare a durerilor 
pentru cel ce-a plecat, ca despre o economie providenţială 
pentru cel ce-a rămas; prea puţin ştiu ei, fireşte, despre 
agonia pe care o pricinuiesc pierderile acestea. O privire 
tăcută de afecţiune şi atenţie, când toate celelalte priviri se 
întorc în lături cu răceală, simţământul că posedăm 
simpatia unei făpturi omeneşti, când toate celelalte ne-au 
părăsit, sunt un ajutor, un sprijin, o mângâiere în marea 
suferinţă pe care o încercăm; nicio bogăţie nu le poate 
cumpăra, nicio putere nu le poate da. Copilul stătuse 
ceasuri întregi, la picioarele părinţilor, cu mânuţele 
împreunate cuminte, cu figura-i slabă şi palidă înălţată spre 
ei. Îl văzuseră stingându-se zi cu zi; dar, deşi scurta lui 
existenţă fusese lipsită de orice bucurie, deşi el se odihnea 
acum în pacea aceea pe care, copil fiind, mu o cunoscuse în 
lumea aceasta niciodată, ei erau părinţii săi şi pierderea lui 
pătrunse adânc în inima lor. 

Era limpede pentru cei care priveau figura istovită a 
mamei, că moartea va veni curând să pună capăt suferinţei 
şi strădaniilor ei. Tovarăşii de închisoare ai soţului se fereau 
să tulbure atâtea dureri şi mizerii, astfel că-l lăsară singur 
în odăiţa pe care la început o împărțea cu alţi doi deţinuţi. 
Tânăra femeie trăia cu el acolo; ea zăcea fără chinuri, dar şi 

fără speranţe, iar viaţa i se mistuia încet. 

Intr-o seară leşinase în braţele bărbatului, şi el o duse la 
fereastra deschisă ca s-o învioreze aerul. Lumina lunii, 
căzând pe figura ei palidă, îi arătă o schimbare în 
trăsăturile femeii, care îl făcu să se clatine pe picioare, ca 
un copil slab, sub povara trupului ei. 

— Aşază-te, George, spuse ea cu o voce stinsă. 

El se supuse şi, luând loc lângă ea, îşi acoperi fruntea cu 
mâinile şi izbucni în lacrimi. 

— Mi-e tare greu să te părăsesc, George; însă aşa vrea 
Dumnezeu şi, de hatârul meu, trebuie să înduri. O, cât îi 
mulţumesc că ne-a luat copilul! El e fericit; e în cer acum. 
Ce-ar fi ajuns aici, fără de mama lui? 

— N-ai să mori, Mary! Nu, m-ai să mori! strigă soţul 
sărind în picioare. 

Făcu grăbit ocolul camerei, izbindu-şi fruntea cu pumnii 
strânşi; apoi, aşezându-se iarăşi lângă femeia lui şi ţinând-o 
în braţe, adăugă ceva mai domolit: 

— Revino-ţi în fire, copilă dragă, te rog. Ai să mai trăieşti. 

— Nu, George, nu, spuse femeia în agonie. Să fiu aşezată 
acum lângă bietul meu copil; însă făgăduieşte-mi că, dacă 
scapi vreodată din lăcaşul acesta groaznic, dacă te 
îmbogăţeşti, ne vei strămuta într-un cimitir liniştit de ţară, 
departe, foarte departe de aici, ca să ne putem odihni în 
pace. Imi făgăduieşti, dragă George? 

— Da, da, zise el aruncându-se în genunchi dinaintea ei. 
Răspunde-mi, Mary! Incă un cuvânt! o privire! una singură! 

Se opri, căci braţul care îi strângea gâtul era ţeapăn şi 
greu. Un suspin adânc ieşi din pieptul pustiit al tinerei 
femei, buzele ei se mişcară, un zâmbet îi licări pe faţă, însă, 
buzele-i erau albe; zâmbetul se pierdu într-o privire 
îngheţată şi groaznică. El rămăsese acum singur pe lume! 

In noaptea aceea, în tăcerea şi pustiul odăii lugubre, 
nenorocitul soţ îngenunche lângă corpul neînsufleţit al 
femeii lui, şi-l luă pe Dumnezeu martor al jurământului 

năprasnic pe care îl făcu: anume că, din clipa aceea, îşi 
închina existenţa pentru a răzbuna moartea femeii şi a 
copilului; că, până la sfârşitul vieţii, va face totul întru 
îndeplinirea acestui scop; că ura îi va fi veşnică, nestinsă; şi 
că va urmări în lumea întreagă făptura care alcătuia 
obiectul urii sale. 

Cea mai adâncă deznădejde, o furie aproape inumană, îi 
pustiiseră aşa de groaznic faţa, într-o singură noapte, că 
tovarăşii lui se trăgeau cu spaimă înapoi când trecea pe 
aproape de ei. Ochii săi erau grei şi însângeraţi, chipul 
cadaveric, trupul gârbovit parcă de vârstă. In violenţa 
frământărilor, îşi muşcase buza de jos, iar sângele, curgând 
din rană, se prelingea pe bărbie şi-i pătase cravata şi 
cămaşa. Nu scoase nicio lacrimă, nu se tângui câtuşi de 
puţin; dar privirile-i rătăcite, graba buimacă cu care păşa 
încoace şi încolo prin curte, trădau înfrigurarea care îl 
mistuia lăuntric. 

Trupul femeii trebuia să fie ridicat din închisoare fără 
întârziere. El se supuse fără împotrivire, cu linişte deplină. 
Aproape toți arestaţii se adunaseră să asiste la 
transportarea rămăşiţelor pământeşti; se dădură în lături la 
ivirea lui George; el înaintă cu paşi zoriţi, se aşeză într-un 
spaţiu mic, zăbrelit, lângă poarta de unde mulţimea se 
retrase dintr-un  simţământ instinctiv de delicateţe. 
Coşciugul grosolan era purtat domol pe umerii oamenilor. O 
linişte mormântală stăpânea gloata, linişte întreruptă 
numai de bocetul femeilor şi de târşâitul pe lespezi al 
paşilor celor care duceau sicriul. Ajunseră la locul unde se 
afla soţul abătut, şi se opriră. El puse mâna pe cosciug şi, 
potrivind în neştire postavul care îl acoperea, le făcu semn 
să meargă mai departe. Sub boltă, gardienii se descoperiră 
la trecerea cosciugului; după o clipă, poarta greoaie fu 
încuiată. George privi rătăcit mulţimea în juru-i şi se nărui 
la pământ. 

Cu toate că mai multe săptămâni a avut nevoie, zi şi 

noapte, de îngrijiri, stăpânit fiind de cele mai violente 
zbuciumări ale febrei, nu uită o clipă nici pierderea pe care 
o suferise, nici jurământul pe care îl făcuse. Locuri, scene, 
întâmplări felurite se perindau pe dinaintea ochilor săi cu 
repeziciunea încâlcită a delirului; şi toate erau legate într- 
un fel de subiectul cumplit care îi stăpânea cugetul. Plutea 
pe o mare fără ţărmuri. Cerul părea însângerat, valurile 
furioase zvâcneau, clocotind şi învârtejindu-se din toate 
părţile. Un alt vas tăia anevoie talazurile purtate de furtună; 
pânzele lui rupte fâlfâiau pe catarguri ca nişte panglici; 
puntea era înţesată de chipuri omeneşti pe care, în orice 
clipă, le loveau valuri monstruoase, aruncând uneori o fiinţă 
nevinovată în marea spumegândă. Vasul pe care se afla el 
înainta cu o forţă şi o viteză nestăvilite printre apele ce 
mugeau. Lovind nava cealaltă în pupă, o zdrobi. În vârtejul 
imens de apă, stârnit de epava care se scufunda, se 
dezlănţui strigătul puternic şi ascuţit al temerii de moarte 
scos de o sută de nenorociţi în pericol să se înece; 
strigătele se  contopiră într-un vaier înspăimântător, 
acoperind cu totul huietul războinic al elementelor, 
necontenit mai tare până ce, parcă, străpunse văzduhul, 
cerul şi oceanul. Dar ce e asta? Ce-i cu omul bătrân, cărunt, 
care se înalţă deasupra apei şi, luptând cu valurile, strigă în 
agonie după ajutor? O singură ochire, şi George s-a aruncat 
de pe vapor în mare; cu vigoare înoată spre bătrân; se 
apropie; da, sunt într-adevăr trăsăturile /u;: Bătrânul îl vede 
venind şi se străduieşte zadarnic să scape. George îl apucă, 
îl strânge, îl târăşte cu el sub apă. La fund, la fund cu el, la 
cincizeci de stânjeni sub apă! Sforţările bătrânului sunt tot 
mai slabe; în curând nu mai mişcă. E mort; l-a ucis; şi-a 
ţinut jurământul. 

Străbătea singur şi desculţ nisipurile mistuitoare ale unui 
pustiu imens. Nisipul îl înăbuşea, îl orbea. Grăunţele 
mărunte pătrundeau în fiecare por al pielii şi-l iritau, 
aproape să-i ia minţile. Trâmbe uriaşe de nisip, alungate de 


399 


vânturi şi luminate de soarele în vâlvătăi, goneau în zare ca 
nişte stâlpi de foc viu. Osemintele oamenilor care pieriseră 
în pustiurile înfricoşătoare, zăceau risipite la picioarele lui; o 
lumină cumplită cădea pretutindeni jur-împrejur; şi, cât 
vedea cu ochii, numai năluciri oribile care-l cutremurau! Se 
strădui zadarnic să scoată un strigăt plin de spaimă; limba 
îi era lipită de cerul gurii. Se năpusti disperat înainte. Înotă 
cu o forţă supraomenească prin nisipuri până când, sleit de 
oboseală şi sete, căzu în nesimţire. Ce răcoare îmbătătoare 
îl înviora! De unde venea susuratul acela? Apă! Era un 
izvor; pârâul limpede şi răcoros curgea la picioarele lui. Bău 
cu nesat şi, odihnindu-şi pe țărm mădularele îndurerate, 
căzu într-un somn plin de vrajă. Îl deşteptă zgomotul unor 
paşi care se apropiau. Un bătrân cu cap cărunt înainta, 
clătinându-se pe picioare, vrând să-şi aline setea 
mistuitoare. Era tot e// Îşi încleştă braţele pe după mijlocul 
bătrânului şi-l împinse într-o parte. Bătrânul se zbătea şi 
tipa după apă - un strop de apă numai ca să-şi salveze 
viaţa! ÎI ţinea pe bătrân zdravăn şi-l fulgera cu ochi lacomi 
de răzbunare; iar când omul căzu fără viaţă pe pieptu-i, 
dădu drumul cadavrului şi-l îndepărtă cu piciorul. 

Când frigurile îl lăsară, când îşi reveni în fire, se pomeni 
liber şi bogat; află că părintele care ar fi fost în stare să-l 
lase să moară în închisoare, care-i lăsase pe cei ce-i 
fuseseră mai scumpi decât propria-i existenţă, să piară de 
mizerie şi de acea tristeţe a inimii pe care niciun medic n-o 
poate lecui, fusese găsit mort în culcuşu-i de puf. Ar fi avut 
cruzimea să-şi vadă fiul cerşetor dar, simțindu-se cu trufie 
sănătos şi puternic, amânase să-şi facă testamentul până 
când fusese prea târziu: putea acum să scrâşnească din 
dinţi pe lumea cealaltă, gândind la bogăţiile care, din 
neglijenţa lui, trecuseră asupra fiului său! 

Îşi reveni în fire, însă numai atâta. Îşi reveni ca să-şi 
amintească de scopul pentru care trăia, să-şi aducă aminte 
că duşmanul era chiar părintele soţiei lui - omul care-l 

aruncase în închisoare şi care, când fiica şi copilaşul ei îl 
imploraseră în genunchi să se îndure de dânşii, i-a alungat 
de la uşa lui. O, cât îşi blestema starea de slăbiciune care-l 
împiedica să se scoale şi să-şi înfăptuiască planul de 
răzbunare! 

Ceru să fie transportat departe de locurile unde pierduse 
fiinţele dragi şi unde îndurase mizeria; se retrase pe ţărmul 
mării, într-o casă tihnită, nu cu nădejdea de a-şi recăpăta 
fericirea sau măcar liniştea, căci şi una şi alta fugiseră 
pentru de-a pururi, ci pentru a-şi reface puterea vlăguită şi 
a chibzui asupra proiectului la care ţinea atât de mult. Şi, 
aici, un duh rău, desigur, îi oferi prilejul întâiei şi celei mai 
cumplite răzbunări. 

Era vară; cufundat în gândurile-i mohorâte, ieşea pe 
înserate din locuinţa singuratică, înainta pe o potecă 
îngustă, la poalele țărmului stâncos, spre locul sălbatic şi 
pustiu care-l atrăgea în chip deosebit cu prilejul hoinărelilor 
sale; se aşeza pe câte un colţ de stâncă sfărâmată şi, 
îngropându-şi faţa în palme, rămânea acolo ceasuri întregi, 
uneori până când cădea noaptea, până când umbrele 
prelungi ale stâncilor sumbre de deasupra capului său 
învăluiau totul din jur într-un zăbranic des de întuneric. 

Într-o seară calmă se afla acolo, ca de obicei, înălţând din 
când în când capul pentru a urmări zborul unui pescăruş 
sau pentru a-şi purta privirile de-a lungul dârei splendide de 
lumină care, începând din mijlocul oceanului, se prelungea 
parcă până la punctul ultim al orizontului, unde apunea 
soarele; deodată liniştea adâncă fu străpunsă de un strigăt 
puternic de ajutor; ascultă, neştiind la început dacă nu l-a 
înşelat auzul, apoi strigătul repetându-se şi mai sfâşietor, 
se ridică şi se grăbi să alerge în direcţia dinspre care 
pornea. 

Pricepu îndată ce anume se întâmplase. Pe plajă erau 
împrăştiate nişte veşminte; un cap de om abia se mai zărea 
deasupra valurilor, la oarecare distanţă de mal, şi un 

bătrân, frângându-şi mâinile cu deznădejde, alerga de colo 
până colo, strigând după ajutor. Convalescentul ale cărui 
puteri erau atunci reîntremate, îşi smulse haina şi se 
năpusti spre valuri cu gândul să se arunce în apă şi să-l 
tragă pe înecat la mal. 

— Grăbiţi-vă, domnule, pentru numele lui Dumnezeu! 
Salvaţi-l, fie-vă milă! E fiul meu, domnule, singurul meu fiu! 
zise bătrânul apropiindu-se şi tremurând de emoție. E 
singurul meu fiu, domnule, şi moare acolo, sub ochii 
părintelui său. 

De cum îi ajunseră în urechi întâile cuvinte rostite de 
bătrân, străinul se opri din fugă şi, încrucişându-şi braţele 
pe piept, rămase nemişcat. 

— Dumnezeule mare! strigă bătrânul dându-se înapoi: 
Heyling! 

Străinul zâmbi şi tăcu. 

— Heyling! urmă bătrânul buimăcit; e fiul meu, Heyling, 
copilul meu drag! Uite... Uite... 

Şi, cu respiraţia tăiată, nefericitul părinte arătă locul 
unde tânărul se zbătea între viaţă şi moarte. 

— Ascultă! continuă bătrânul, a strigat iarăşi! E încă în 
viaţă! Heyling! Salvează-l! salvează-l! 

Străinul zâmbi din nou şi rămase neclintit ca o statuie. 

— Te-am nedreptăţit! strigă bătrânul căzând în genunchi, 
cu mâinile împreunate. Răzbună-te! la-mi tot avutul! la-mi 
viaţa! Aruncă-mă în apă la picioarele tale şi, dacă firea 
omenească se poate înfrâna, am să mor fără împotrivire! Fă 
tot ce vrei cu mine, Heyling, dar scapă-mi fiul! El e aşa de 
tânăr! aşa de tânăr, Heyling, aşa de tânăr ca să moară! 

— Ascultă, zise străinul apucând cu putere mâna 
bătrânului, vreau viaţă pentru viaţă; şi aici am una! Copilul 
meu a murit sub ochii părintelui său; a murit într-o agonie 
mult mai groaznică decât acest tânăr ponegritor al surorii 
lui. Ai râs atunci, ai râs în faţa fiicei dumitale pe care 
moartea îşi pusese pecetea, de chinurile noastre. Ce zici 

acum? Priveşte, priveşte! 

Vorbind, străinul arăta oceanul. Un țipăt slab se pierdu 
departe, pe întinderea apei: zvârcolirile cumplite ale celui 
înecat tulburară un timp valurile clipocitoare. Şi locul unde 
tânărul se mistuise într-un mormânt pretimpuriu, nu se mai 
deosebi în noianul de apă. 


Se scurseră trei ani, când un domn cobori dintr-o trăsură 
de casă la uşa unui avocat din Londra, bine cunoscut ca om 
nu prea cinstit în treburile profesionale, şi ceru o 
întrevedere într-o afacere importantă. Deşi era vădit că nu 
trecuse de floarea vârstei, prezentatorul avea o figură 
palidă, rătăcită, abătută, şi nu era nevoie de prea multă 
agerime din partea avocatului ca să-şi dea seama dintr-o 
privire că bolile sau suferinţa îi schimbaseră înfăţişarea mai 
mult decât ar fi putut să i-o schimbe, în mod normal, mâna 
timpului într-un îndoit număr de ani. 

— Doresc să vă însărcinez cu o cauză, spuse străinul. 

Avocatul se înclină slugarnic şi aruncă o privire 
pachetului pe care domnul îl ţinea în mână. Vizitatorul îi 
observă privirea şi urmă: 

— Nu e o afacere obişnuită, spuse el; hârtiile acestea n- 
au ajuns în mâna mea fără osteneli îndelungi şi fără 
cheltuieli mari. 

Avocatul privi pachetul cu şi mai multă curiozitate iar 
clientul, dezlegând panglica cu care era legat obiectul, îi 
arătă o sumedenie de poliţe, dimpreună cu câteva copii de 
acte şi alte documente. 

— După cum vedeţi, zise clientul, omul al cărui nume 
figurează aici a împrumutat în ultimii ani sume foarte mari 
pe aceste hârtii. Era o înţelegere tacită între el şi oamenii 
către care se îndrepta de obicei şi de la care am cumpărat 
treptat totul plătind întreit şi împătrit valoarea lor, că 
scadenţele vor fi reînnoite din când în când, până la o 
anumită epocă. Dar înţelegerea nu e specificată nicăieri. A 

suferit de curând mari pierderi, astfel că obligaţiile acestea 
venind peste capul lui deodată, l-ar aduce în sapă de lemn. 

— Totalul sumei e de câteva mii de lire sterline, glăsui 
avocatul cercetând hârtiile. 

— Da, răspunse clientul. 

— Ei bine, ce trebuie să facem? întrebă omul de afaceri. 

— Ce trebuie să faceţi? replică clientul cu o vehemenţă 
subită. Puneţi în funcţiune toate resorturile legii în vigoare, 
toate chiţibuşurile vicleniei şi toate pungăşiile; mijloace 
cinstite şi necinstite; opresiunea deschisă a legii, ajutată de 
întreaga măiestrie a celor mai ingenioşi practicanți. Vreau 
să moară de o moarte chinuitoare şi prelungită. Ruinaţi-l! 
Confiscaţi-i şi vindeţi-i moşiile şi bunurile, alungaţi-l din 
locuinţa, din căminul lui şi împingeţi-l să cerşească la 
bătrâneţe şi să se stingă în închisoare pentru datorii! 

— Dar cheltuielile, dragă domnule, cheltuielile întregului 
proces? atrase atenţia avocatul după ce-şi reveni din întâia 
uimire. Dacă pârâtul e un om de nimic, cine va plăti 
cheltuielile? 

— Fixaţi orice sumă, exclamă străinul, şi mâna-i tremura 
aşa de tare, că abia putu să ţină condeiul pe care-l apucase 
în timp ce vorbea; fixaţi o sumă oarecare şi va fi a 
dumneavoastră. Nu vă fie teamă să cereţi! Nimic nu mi se 
va părea prea scump, numai să vă atingeţi ţinta! 

Avocatul fixă la întâmplare o sumă însemnată ca avans 
pe care l-ar fi cerut ca să se asigure în cazul unei pierderi; 
dar mai mult pentru a-şi da seama până unde putea merge, 
într-adevăr, clientul său, neînchipuindu-şi că el va fi de 
acord cu suma pe care i-o va cere. Străinul scrise un cec 
adresat bancherului său, pentru suma întreagă şi plecă. 

Semnătura fu onorată în deplină regulă, şi avocatul, 
văzând că putea să se bizuie pe ciudatul client, se apucă 
serios de lucru. Timp de mai bine de doi ani, dl. Heyling 
veni zile în şir la birou unde, aplecat asupra hârtiilor care se 
grămădeau, citea, citea mereu cu ochii scânteietori de 

bucurie, scrisorile mustrătoare, cererile pentru o cât de 
mică amânare; din ele se înfăţişa ruina sigură pe care 
partea cealaltă avea s-o sufere, prin urmărire după 
urmărire, proces după proces. La toate rugăminţile pentru 
puţină îngăduinţă, nu exista decât un răspuns: banii 
trebuiau achitaţi. Pământurile, casele, mobilele fură luate 
rând pe rând prin confiscările care avură loc, şi bătrânul ar 
fi fost întemnițat dacă n-ar fi izbutit să fugă, înşelând 
vigilenţa paznicilor. 

Departe de a-l domoli succesul persecuției, vrăjmăşia 
neînduplecată a lui Heyling părea că sporeşte în măsura 
ruinei pe care o pricinuia. Furia lui fu nemărginită aflând 
despre fuga bătrânului. Scrâşnea cu turbare din dinţi, îşi 
smulgea părul din cap şi-i blestema cumplit pe cei cărora le 
încredinţase executarea arestării. În sfârşit, nu-l liniştiră, 
întrucâtva, decât încredinţările repetate că fugarul va fi cu 
siguranţă descoperit. Fură trimişi oameni în toate părţile, se 
recurse la toate stratagemele cu putinţă de închipuit pentru 
dibuirea ascunzătorii; zadarnic însă; trecură şase luni fără 
ca bătrânul să poată fi găsit. 


Într-o seară, la o oră târzie, Heyling, despre care nu se 
mai auzise nimic de câteva săptămâni, veni la locuinţa 
particulară a avocatului şi-l înştiinţă că vrea să-i vorbească 
numaidecât. Dar înainte ca avocatul, care-i recunoscuse din 
capul scării vocea, să fi putut da ordinul de primire, Heyling 
urcase treptele şi intrase, palid, gâfâind, în salon. După ce 
închise uşa, căzu pe un scaun şi declară în şoaptă: 

— L-am găsit, în sfârşit! 

— Aha! exclamă avocatul. Foarte bine, domnule, foarte 
bine! 

— Stă ascuns într-o locuinţă jalnică, la Camdentown, 
spuse Heyling. Poate am făcut bine că l-am pierdut din 
vedere, căci a trăit acolo, toată vremea singur, în cea mai 
cumplită mizerie. E sărac, sărac lipit. 

— Foarte bine, încuviinţă avocatul. Mâine veţi lua desigur 
măsuri pentru arestarea lui. 

— Da, spuse Heyling. Staţi! Nu, peste încă o zi. Vă miraţi 
că doresc să amân, adăugă el cu un zâmbet groaznic; dar 
uitasem. Poimâine e o aniversare în viaţa lui; rămâne 
aşadar pe poimâine. 

— Foarte bine,  glăsui avocatul. Vreţi să scrieți 
instrucţiunile pentru gardian? 

— Nu; să mă ia de aici la opt seara, şi-l voi însoţi eu 
însumi. 

Se întâlniră într-adevăr la ora convenită şi, închiriind o 
trăsură de piaţă, spuseră vizitiului să oprească la colţul 
vechii şosele Pancras, lângă azilul parohiei. Când ajunseră 
acolo, se înnoptase de-a binelea; şi, pornind de-a lungul 
zidului sumbru al spitalului veterinar, intrară pe-o străduţă 
lăturalnică; e numită, sau mai bine zis era numită odinioară 
strada Micului Colegiu şi oricum s-ar prezenta astăzi, era pe 
vremuri un loc destul de pustiu, înconjurat de şanţuri şi 
câmpii. 

După ce-şi înfundă pălăria pe ochi şi se înfăşură în 
manta, Heyling se opri dinaintea celei mai amărâte case de 
pe uliţă şi bătu încetişor în uşă. Ea fu deschisă îndată deo 
bătrână, care îl salută în semn că-l recunoaşte. Şoptindu-i 
să-l aştepte jos, Heyling urcă tiptil scara, deschise uşa unei 
odăi şi se năpusti înăuntru. 

Obiectul cercetărilor şi al vrăjmăşiei sale neînduplecate, 
bătrânul decăzut acum, stătea lângă o masă pe care nu se 
afla decât o biată lumânare. El tresări la intrarea străinului 
şi se ridică anevoie în picioare. 

— Ce mai e? Ce mai e? întrebă bătrânul. Ce nouă mizerie 
este asta? Ce doriţi? 

— Un cuvânt cu dumneata, răspunse Heyling. 

După rostirea acestor cuvinte, se aşeză la capătul celălalt 
al mesei şi, aruncând mantaua şi pălăria, îşi dezvălui chipul. 

Bătrânului îi pierise parcă deodată glasul. Recăzu pe 

scaun şi, strângându-şi mâinile, privi ţintă, cu ochi plini de 
groază şi de teamă, vedenia. 

— Se împlinesc astăzi şase ani, spuse Heyling, de când 
am reclamat de la dumneata viaţa pe care o datorai 
copilului meu. Bătrâne, am jurat lângă cadavrul fiicei 
dumitale să trăiesc o viaţă de răzbunare. De atunci nu m- 
am abătut o secundă de la jurământul pe care i l-am făcut; 
chiar dacă aş fi fost în stare să mă abat, amintirea unei 
singure priviri chinuite, dar răbdătoare, a ei, când se 
stingea în tăcere sub ochii mei, sau amintirea chipului lihnit 
al nevinovatului nostru copil, m-ar fi întărit în îndeplinirea 
datoriei mele. lţi aduci aminte bine de întâia mea 
răzbunare; aceasta-i cea din urmă. 

Bătrânul se cutremură; mâinile lui căzură fără putere în 
lături. 

— Mâine părăsesc Anglia, urmă Heyling după o pauză de- 
o clipă. In noaptea asta te sortesc morţii vii la care mă 
osândiseşi dumneata - o închisoare fără speranţă. 

Işi ridică ochii asupra bătrânului; se opri. Apropie lumina 
de chipul lui, o aşeză uşurel pe masă, şi ieşi din odaie. 

— Ar fi mai bine să te duci la bătrân, spuse el femeii 
deschizând uşa şi făcând semn gardianului să-l urmeze în 
stradă; cred că e bolnav. 

Femeia închise uşa, urcă repede scara şi-l găsi mort! 


Sub lespedea unui mormânt simplu, într-unul dintre 
cimitirele cele mai liniştite şi mai singuratice din ţinutul 
Kent, unde florile sălbatice cresc de-a valma cu iarba, într-o 
privelişte plăcută, cel mai frumos loc din grădina Angliei, se 
odihnesc osemintele tinerei mame şi ale plăpândului ei 
copil. Dar cenuşa tatălui nu e amestecată cu a lor; şi, din 
seara aceea, avocatul n-a mai aflat absolut nimic în 
legătură cu ciudatul său client. 


După ce mântui povestirea, bătrânul se apropie de un 
cuier care se găsea într-un ungher şi, luându-şi pălăria şi 
redingota, şi le puse cu multă linişte apoi, fără să adauge 
un singur cuvânt, se depărtă domol. Domnul cu nasturi de 
mozaic adormise, iar cei mai mulţi făceau haz picurându-i 
stropi de seu în grog. Dl. Pickwick se strecură în taină şi, 
plătind consumaţia sa şi a lui Sam, ieşi, împreună cu 
bătrânul, de sub bolta hanului La Butucu/ şi Coțofana. 

CAPITOLUL XXII 


DI. Pickwick călătoreşte la Ipswich şi are o aventură romantică 
cu o femeie între două vârste cu moaţe galbene de hârtie în păr. 


— Sammy, ăsta e bagajul jupânului tău? întrebă dl. 
Weller-senior pe iubitoru-i fiu, când acesta intră, cu un sac 
de voiaj şi cu un geamantan mic, în curtea hanului Taurul 
din Whitechapel. 

— Ai brodit-o, bătrâne; întocmai şi la fel, replică dl. Weller 
cel tânăr, lăsând jos în curte povara şi aşezându-se apoi 
deasupra ei. Vine şi jupânu' îndată. 

— Imi închipui că vine cu cabrioleta, îşi dădu cu părerea 
părintele. 

— Da, că n-o să-şi primejduiască ciolanele pentru o 
iconomie de opt penny, umblând două mile pe jos. Ce face 
mămiţica vitregă în dimineaţa asta? 

— Să te cruceşti, Sammy, să te cruceşti, nu alta, 
răspunse dl. Weller-senior cu o gravitate impunătoare. l-a 
trăsnii prin cap, nu demult, să se vâre în secta 
metodiştilor* şi unde mai pui că e evlavioasă foc. O 
criatură prea bună pentru mine, Sammy; simt că n-o merit. 

— Eh, glăsui dl. Samuel, nu te mai încondeia aşa! 

— Mă încondeiez, reluă cu un oftat părintele. S-a luat 
după nu ştiu ce scornitură a unuia care zice că omu' mai 
poate să se nască o dată pe lume, Sammy; rinaştere mi se 


30 Sectă anglicană cu principii foarte severe, întemeiată în secolul XVIII 

pare că-i zice ei. Tare aş vrea s-o văz pe maică-ta vitregă 
născându-se încă o dată. Aş da-o cât ai zice peşte, la doică! 
Ştii ce a făcut muierile alea deunăzi? continuă dl. Weller 
după o scurtă pauză, în răstimpul căreia izbise de vreo şase 
ori cu degetul arătător peste nas, în chip foarte 
semnificativ. 

— Nu ştiu, mărturisi Sam; ce? 

— Pune la cale să se întâlnească să bea ceai pentru unu' 
care ele îi zice păstorul lor, lămuri dl. Weller. M-am oprit la 
o prăvălie cu poze, în piaţa de trăsuri, când văz un anunţ la 
geam: „Bilete, jumătate de coroană. Pentru informaţii a se 
adresa comitetului. Doamna Weller, secretară”. Şi acasă 
intru, şi ce văz? Comitetul şedea în odaia noastră din fund. 
Paisprezece muieri! Să le fi auzit, Sammy! Luau hotărâri, 
votau taxe noi, tot soiul de drăcovenii. Bun. Şi ce m-a mai 
bătut la cap maică-ta vitregă să merg şi eu, şi m-am gândit: 
ia, hai să văz şi eu ce-i în stare să facă muierile; mă înscriu 
şi eu pentru un bilet; vineri seara la şase, mă fac ghighel, 
pornesc cu baba mea, şi urc la întâiul etaj unde ce văz: 
masă mare şi marafeturi de ceai puse pentru treizeci de 
inşi, şi o liotă de muieri care începe să şuşotească între ele 
şi se uită la mine, de parcă nu mai văzuse de când lumea 
un domn chipeş de cincizeci şi opt ani. Nu trece mult şi se 
aude o hărmălaie pe scară, şi uite că unu' deşirat, cu nas 
roşu şi cravată albă, se năpusteşte sus pe scări, şi cântă: 
„Uite păstorul ce vine să-şi vadă turma credincioasă!”; 
atunci vine unu' rotofei, îmbrăcat în negru, cu o faţă albă, 
mare, zâmbind mereu în dreapta şi în stânga de parcă 
zvâcnea dintr-un resort. Uite-aşa, Sammy! — „Sărutul 
păcii”, zice păstorul, şi atunci le sărută pe muieri, rând pe 
rând; după el, le ia la rând omul cu nasul roşu. Tocmai mă 
gândeam dacă nu este bine să încep şi eu să le sărut, mai 
ales că era o coconiţă foarte drăgălaşă lângă mine - când, 
hop, vine ceaiul cu maică-ta vitregă, care rămăsese jos să 
păzească ceainicul la fiert. Şi cu toatele se repede ca 

muşcate de şarpe. lar până să se toarne ceaiul, ce mai imn 
au tras, Sammy; ce mai de rugăciuni şi ce mai înfulecau şi 
beau. Să-l fi văzut pe păstor cum da iama în şuncă şi-n 
franzeluţele cu unt, Sammy; nu mi-a fost dat să mai văz 
vreodată pe careva să mănânce şi să bea aşa; nu! Nici ăla 
cu nasul roşu nu era omul care să aştepte să-i dai cu porţia, 
însă pe lângă păstor era nimic. Bun. După ce dă gata 
ceaiul, îi trage alt imn, şi pe urmă păstorul începe să 
predice; şi-i trăgea bine, dacă te gândeşti că putea să-i 
cază greu la stomac franzeluţele cu unt. Deodată se 
opreşte, şi se-apucă să facă ca un broscoi: „Unde e 
păcătosul? Unde e mezerabelul păcătos?” La care toate 
muierile se uită la mine şi începe să se vaite de parcă îşi 
dădea sufletul! Eu îmi dădeam cu ideea că spictacolu' era 
cam aiurit - da' nu ziceam nimic. El se opreşte iar şi se uită 
ţintă la mine şi zice: „Unde e păcătosul? Unde e 
mezerabelul păcătos?” Şi din nou muierile se vaită, ba acu 
de zece ori mai tare. Mie îmi cam sare ţandăra atunci, aşa 
că fac vreo doi paşi înainte, şi: „Prietene, îi zic, mie îmi zici 
aşa?” În loc să-mi ceară scuze, după cum se cade să facă 
un gentelmen, el începe să fie mai mojic. Mă face vas, 
Sammy, vas al mâniei, şi mai mă face şi altfel. Pentru că 
sângele fierbea în mine, îi arz vreo trei scatoalce lui şi vreo 
trei ăluia cu nasul roşu, şi-o şterg. Să le fi auzit pe muieri 
ţipând, Sammy, când l-a adunatără pe păstor de sub 
masă... — Hehe! uite-l pe jupân' tău, în carne şi oase! 

În timp ce dl. Weller spunea acestea, dl. Pickwick cobora 
din cabrioletă şi intra în curte. 

— Frumoasă dimineaţă, dom'le! îl întâmpină dl. Weller- 
senior. 

— Într-adevăr frumoasă! încuviinţă dl. Pickwick. 

— Într-adevăr frumoasă, repetă un roşcovan, cu nas 
iscoditor şi ochelari albaştri, coborând şi el dintr-o 


31 Expresie folosită în Noul Testament, a noua epistolă a lui Paul către 

cabrioletă odată cu dl. Pickwick. Mergeţi la Ipswich, 
domnule? 

— Da, domnule, răspunse dl. Pickwick. 

— Ce coincidenţă extraordinară! Ca şi mine. 

DI. Pickwick se înclină. 

— Călătoriţi afară? întrebă roşcovanul. 

DI. Pickwick se înclină din nou. 

— Nemaipomenit! la te uită! Şi eu călătoresc afară, se 
miră roşcovanul; în cazul acesta, fireşte, vom merge 
împreună! 

Şi roşcovanul cu nasul ascuţit - îşi dădea aere pline de 
importanţă şi vorbea enigmatic, zvârlindu-şi ca o pasăre 
capul pe spate când spunea ceva - zâmbi, de parcă ar fi 
făcut cea mai uimitoare descoperire din câte înţelepciunea 
omenească a cunoscut vreodată. 

— Domnule, sunt fericit că voi fi în  tovărăşia 
dumneavoastră, zise dl. Pickwick. 

— Oh, declară noul venit, împrejurarea e nimerită pentru 
amândoi, nu-i aşa? Tovărăşia, vedeţi dumneavoastră, 
tovărăşia... se... se... deosebeşte cu totul de singurătate, 
nu-i aşa? 

— Întocmai şi la fel, interveni Sam cu un zâmbet 
prietenos, intrând în vorbă. Eu numesc asta cevaşilea care 
se-nţelege de la sine, cum zicea casapul de câini fetei din 
casă, când ea îl beştelea că nu e gentelman. 

— Mda! spuse roşcovanul, măsurându-l pe Sam, cu trufie, 
din cap până-n picioare. Prietenul dumneavoastră, 
domnule? 

— Nu tocmai prieten, replică dl. Pickwick cu o voce 
scăzută. E de fapt servitorul meu; îi permit însă multe 
libertăţi, căci, între noi fie zis. mă simt măgulit, fiindcă e un 
om original, şi mă mânaresc oarecum cu el. 

— Mda! bombăni roşcovanul; vedeţi, asta e chestie de 
gust! Mie, originalitatea nu-mi place câtuşi de puţin; nu-mi 
convine; nu văd de ce ar fi necesară. Cum vă numiţi, 

domnule? 

— Poftim cartea mea de vizită, domnule, răspunse dl. 
Pickwick, foarte amuzat de modul repezit în care fusese 
întrebat şi de felul ciudat de a fi al străinului. 

— Aha! exclamă roşcovanul, băgând carta de vizită în 
carneţelul lui. Pickwick! Foarte bine! Imi place să ştiu 
numele oamenilor. În felul ăsta eşti scutit de multe 
neplăceri. Poftim cartea mea de vizită, domnule. Magnus. 
Precum vedeţi, domnule, mă numesc Magnus. Cred că e un 
nume destul de frumos; nu-i aşa, domnule? 

— Foarte frumos nume, într-adevăr, replică dl. Pickwick 
fără să-şi poată stăpâni un zâmbet. 

— Da, cred, urmă dl. Magnus. lar înaintea lui e un nume 
tot aşa de frumos, după cum veţi vedea. Permiteţi-mi, 
domnule. Ţinând cartea de vizită puţin înclinată, uite aşa, 
numele devine vizibil; poftim: Peter Magnus. Sună plăcut, 
domnule, nu? 

— Foarte plăcut, zise dl. Pickwick. 

— Curioasă e semnificaţia iniţialelor, domnule, precum 
vedeţi: P.M. - post meridian. În biletele scrise în grabă către 
cunoştinţele mele intime semnez câteodată „După 
amiază”. Lucrul îi înveseleşte mult pe prietenii mei, 
domnule Pickwick. 

— Fireşte, îmi închipui că le procură cea mai vie 
mulţumire, rosti dl. Pickwick invidiind în gând uşurinţa cu 
care prietenii d-lui Magnus se înveseleau. 

— Domnilor, le comunică un rândaş, diligenţa este gata, 
vă rog. 

— Bagajul meu e înăuntru? întrebă dl. Magnus. 

— Totul e în regulă, domnule. 

— Sacul roşu e înăuntru? 

— Totul e în regulă, domnule. 

— Şi sacul vărgat? 

— În lada din faţă, domnule. 

— Şi pachetul învelit în hârtie cafenie? 

— Sub capră, domnule. 

— Şi cutia de piele cu pălării? 

— Totul e înăuntru, domnule. 

— Acum vreţi să urcați? întrebă dl. Pickwick. 

— Scuzaţi-mă, răspunse Magnus rămânând pe roată. 
Scuzaţi, domnule Pickwick. Nu pot consimţi să urc în 
condiţiile astea de nesiguranţă. Din felul cum omul a 
răspuns, sunt convins că cutia de piele cu pălării nu este 
înăuntru. 

Protestările solemne ale rândaşului fiind întru totul 
zadarnice, fu nevoie să se cotrobăiască în străfundurile lăzii 
pentru a-l linişti că într-adevăr cutia de piele cu pălării 
fusese pusă în siguranţă. După ce se încredinţă în privinţa 
aceasta, dl. Magnus avu presimţiri certe, mai întâi că sacul 
roşu a fost pus cine ştie unde, apoi că cineva a şterpelit 
sacul vărgat, pe urmă că pachetul învelit în hârtie cafenie 
„s-a desfăcut”. In sfârşit, după ce se convinse cu proprii lui 
ochi de netemeinicia fiecărei bănuieli, acceptă să se urce 
pe imperiala diligenţei, declarând că spiritul îi era uşurat de 
orice nelinişte şi că se simţea acum bine şi fericit. 

— Vă inervaţi repede, dom'le, nu-i aşa? întrebă dl. 
Weller-senior, urcându-se pe capră şi uitându-se la străin cu 
ochi piezişi. 

— Da, fleacurile astea mă cam scot din sărite, recunoscu 
străinul, însă acum sunt liniştit, pe deplin liniştit. 

— Eh, atunci e în regulă, rosti dl. Weller. Sammy, ajută-l 
pe stăpânul tău să urce. Piciorul ălălalt, dom'le. 

Aşa. Daţi-ne mâna, dom'le. Haida, sus! Eraţi mai uşurel, 
dom'le, când eraţi flăcăiandru. 

— Se prea poate, domnule Weller, răspunse dl. Pickwick, 
bine dispus, gâfâind, luând loc pe capră alături de el. 

— Suie sus în faţă, Sammy, zise dl. Weller. Acum, Willam, 
dă bici cailor! Aveţi grijă la boltă, domnilor. Păzea capul! 
cum zicea plăcintarul. Aşa, Willam, lasă-i la pas. 

Diligenţa luă drumul prin Whitechapel, spre admiraţia 

mulţimii din cartierul acela foarte populat. 

— Dom'le, nu prea e frumos prin părţile astea, glăsui 
Sam făcând cu pălăria mişcarea care preceda totdeauna 
intrarea în vorbă cu stăpânul. 

— Adevărat, Sam, declară dl. Pickwick examinând străzile 
pe unde treceau, murdare şi înţesate. 

— E o chestie ciudată, dom'le, urmă Sam, că sărăcia şi 
stridiile merge totdeauna împreună. 

— Nu te înţeleg, Sam, zise dl. Pickwick. 

— Să vedeţi ce vreau să spui, dom'le; cu cât un loc e mai 
amărât, cu atâta se mănâncă acolo mai multe stridii. Uitaţi- 
vă aici, dom'le; pe aici, cam la a şasea casă e câte o 
dugheană de stridii; străzile e pline de ele. Să mă ierte 
Dumnezeu dacă eu nu crez că oamenii tare nevoiaşi iese 
din bârlogul lor ca să mănânce la disperare stridii. 

— Să ştii că aşa este, observă dl. Weller-senior; şi la fel e 
şi cu somonul marinat. 

— Lată două fapte foarte însemnate, pe care nu le 
remarcasem niciodată, declară dl. Pickwick; am să le notez, 
desigur, la întâiul popas. 

Ajunseră în răstimp la bariera din Mile End; se aşternu o 
linişte adâncă până ce, după două-trei mile, dl. Weller- 
senior, întorcându-se brusc spre dl. Pickwick,. spuse: 

— Curioasă e şi viaţa âlora ce ţine bariera, dom'le. 

— A cui? întrebă dl. Pickwick. 

— A ălora de ţine bariera.. 

— Ce înţelegi prin a ţine bariera? întrebă dl. Peter 
Magnus. 

— Bătrânul vorbeşte de vameşii de la bariere, dom'le, 
explică Sam. 

— A, înţeleg! glăsui dl. Pickwick. Da, o viaţă foarte 
curioasă, foarte neplăcută. 

— Toţi sunt oameni care a avut necazuri în viaţă, spuse 
dl. Weller-bătrânul. 

— Aha! exclamă dl. Pickwick. 

— Da. De aceea se retrage din lume şi se închide aici, 
parte ca să fie singuri, parte ca să se răzbune pe omenire, 
şi-i ia vamă. 

— Într-adevăr! spuse dl. Pickwick; n-am ştiut asta. 

— Chiar aşa, dom'le. Dacă ar fi gentlemeni, le-aţi zice 
mezantropi. După cum se vede, ei se apucă să încaseze 
vamă. 

Conversând astfel, având darul nepreţuit de a uni utilul 
cu plăcutul, dl. Weller-senior înlătură, o bună parte din zi, 
plictiseala călătoriei. Subiectele nu lipseau; iar când se 
întâmpla ca limbuţia d-lui Weller să se întrerupă uneori, dl. 
Peter Magnus umplea cu îmbelşugare golul prin curiozitatea 
pe care o arăta de-a afla totul despre istoria personală a 
tovarăşilor de călătorie şi prin neliniştea exprimată cu glas 
tare, la fiece popas, în privinţa siguranţei şi bunei stări a 
sacilor săi, a cutiei de piele cu pălării şi a pachetului învelit 
în hârtie cafenie. 

La stânga, pe strada principală a lpswichului, la scurtă 
distanţă după ce treci pe lângă locul viran din faţa 
primăriei, se găseşte hanul cunoscut pretutindeni sub 
numele La Marele Cal Bălan. Deasupra porţii principale - 
ceea ce face hanul şi mai frumos - se înalţă o statuie de 
piatră, reprezentând un animal în plin salt, cu coada şi 
coama în vânt, şi care seamănă întrucâtva cu un cal de 
povară lovit de streche. Hanul La Marele Cal Bălan e 
renumit prin partea locului, cum ar fi un bou premiat, un 
porc greoi, un nap dat la ziarul ținutului - adică pentru 
mărimea sa uriaşă. Niciodată, sub niciun acoperământ, nu 
se văd atari labirinturi de coridoare fără covoare, asemenea 
îngrămădeală de odăi igrasioase şi prost luminate, în sfârşit 
atâtea bârloguri mici pentru mâncare sau pentru dormit, ca 
acelea strânse între cei patru pereţi ai Marelui Cal Bălan din 
Ipswich. 

La uşa colosalei taverne se opreşte în fiecare seară, la 
aceeaşi oră, diligența de Londra; şi din diligenţa de Londra 

coborâră în seara la care se referă acest capitol al istoriei 
noastre, dl. Pickwick, Sam Weller şi dl. Peter Magnus. 

— Poposiţi aici, domnule? întrebă dl. Peter Magnus după 
ce sacul vărgat, sacul roşu, cutia de piele cu pălării şi 
pachetul înfăşurat în hârtie cafenie fură toate depuse pe 
culoar. Poposiţi aici, domnule? 

— Da, răspunse dl. Pickwick. 

— Nemaipomenit, exclamă dl. Magnus, nu mi s-a 
întâmplat o aşa de extraordinară coincidentă! Şi eu 
poposesc tot aici! Sper că vom lua masa împreună. 

— Cu plăcere, declară dl. Pickwick. Cu toate astea, nu 
ştiu sigur dacă n-au sosit aici nişte prieteni ai mei. Chelner, 
nu cumva se află aici un domn cu numele de Tupman? 

Un om vânjos, care avea sub braţ un şervet neschimbat 
de vreo două săptămâni, iar în picioare ciorapi cam de- 
aceeaşi vechime, renunţă molatic să se mai uite în stradă, 
când auzi întrebarea pusă de dl. Pickwick; şi, după ce 
examină meticulos, de la vârful pălăriei până la ultimul 
nasture al ghetrelor, înfăţişarea clientului, răspunse cu 
tărie: 

— Nu! 

— Niciun domn cu numele de Snodgrass? urmă dl. 
Pickwick. 

— Nu! 

— Nici Winkle? 

— Nu. 

— Prietenii mei n-au sosit astăzi, domnule, spuse dl. 
Pickwick, aşa că vom lua masa singuri. Chelner, dă-ne o 
odaie specială. 

Pe temeiul acestei cereri, omul corpolent binevoi să 
pomenească  servitorului să aducă înăuntru bagajele 
domnilor şi, conducându-i printr-un gang lung, întunecos, îi 
introduse într-o cameră mare, mobilată sărăcăcios cu un 
cămin murdar, unde un foc pâlpâitor se străduia zadarnic 
să fie voios, gata-gata să-şi dea sufletul sub influenţa 

posacă a încăperii. După un ceas li se servi călătorilor puţin 
peşte şi un cotlet, iar după ce se strânse masa, dl. Pickwick 
şi dl. Peter Magnus, trăgându-şi scaunele mai aproape de 
foc, cerură o sticlă de Porto care era cât se poate de prost, 
la un preţ cât se poate de mare, spre folosul casei, astfel că 
băură cu mulţumire brandy cu apă. 

DI. Peter Magnus era, fireşte, într-o dispoziţie foarte 
comunicativă, iar grogul avu asupră-i o influenţă minunată 
pentru a da în vileag tainele cele mai ascunse ale inimii 
sale. După multe amănunte în legătură cu el, cu familia sa, 
cunoscuţii şi prietenii săi, în legătură cu glumele, afacerile 
şi fraţii lui (mai toţi palavragiii au multe de spus cu privire 
la fraţi), dl. Peter Magnus îl contemplă câteva minute pe dl. 
Pickwick prin ochelarii săi albaştri, şi spuse apoi cu 
modestie: 

— Şi de ce crezi, de ce crezi, domnule Pickwick, că am 
venit aici? 

— Pe cuvântul meu, răspunse Pickwick, că mi-e absolut 
imposibil să ghicesc; pentru afaceri poate... 

— Pe jumătate ai dreptate, domnule, dar totodată pe 
jumătate nu. Mai încearcă, domnule Pickwick. 

— Nu zău, spuse dl. Pickwick, trebuie să recurg la 
bunăvoința dumitale, indiferent dacă îmi vei spune sau nu; 
altfel n-aş izbuti să ghicesc, chiar de m-aş trudi toată 
noaptea. 

— Ei bine, ascultă... he! he! he! glăsui dl. Peter Magnus 
chicotind uşor. Ce ai zice, domnule Pickwick, dacă ţi-aş 
spune că am venit aici pentru o cerere în căsătorie? Hei, 
domnule? He! he! he! 

— Ce aş zice? Că, desigur, vei reuşi, răspunse dl. 
Pickwick cu cel mai radios zâmbet. 

— A, crezi într-adevăr, domnule Pickwick? Serios, crezi? 

— Fireşte, susţinu dl. Pickwick. 

— Nu glumeşti, nu-i aşa? 

— Nu, nu glumesc. 

— În cazul acesta, rosti dl. Magnus, îţi voi destăinui un 
mic secret: şi eu cred tot aşa. Ba îţi voi declara, domnule 
Pickwick, deşi din fire sunt groaznic, înspăimântător de 
gelos, că femeia se găseşte în casa asta. 

Rostind ultimele cuvinte, dl. Magnus îşi scoase ochelarii 
pentru a clipi din ochi, apoi îi puse iarăşi la loc. 

— Vasăzică, întrebă dl. Pickwick cu înţeles, de aceea 
ieşeai mereu din cameră înainte de a ne aşeza la masă? 

— Sst! da, ai dreptate; de aceea. Cu toate astea, nu eram 
nebun ca să dau ochii cu ea. 

— Nu? 

— Nu; vezi dumneata, n-ar fi fost bine, îndată după o 
călătorie. Aştept până mâine, domnule; atunci şansele se 
dublează, domnule Pickwick. Domnule, în sacul ăsta e un 
costum de haine şi în cutia aceea o pălărie care, sper, după 
efectul pe care îl vor produce, că vor fi de un folos nepreţuit 
pentru mine. 

— Într-adevăr, aprobă dl. Pickwick. 

— Da; vei fi observat neliniştea mea astăzi cu privire la 
ele. Nu cred că se mai poate cumpăra un alt costum şi o 
altă pălărie care să fie ca acestea. 

DI. Pickwick îl felicită pe  norocosul posesor al 
irezistibilului veşmânt pe care şi-l procurase, iar dl. Peter 
Magnus rămase câtva timp adâncit parcă în gânduri. 

— E o fiinţă frumoasă, rosti dl. Magnus. 

— Este într-adevăr? 

— Foarte, foarte frumoasă, zise dl. Magnus. Locuieşte la 
vreo douăzeci de mile de aici, domnule Pickwick. Am aflat 
că va fi la han astă seară şi toată dimineaţa de mâine, şi 
am alergat să prind ocazia. Îmi închipui că un han e un loc 
foarte prielnic pentru a cere în căsătorie o femeie care e 
singură. Când călătoreşte, îşi simte mai mult singurătatea 
decât poate la ea acasă. Ce părere ai, domnule Pickwick? 

— Tot ce-i posibil, replică acest gentleman. 

— lartă-mă, domnule Pickwick; însă eu sunt cam curios 

din fire. Cu ce ocazie eşti dumneata aici? 

— Pentru un scop cu mult mai puţin plăcut, domnule, 
răspunse dl. Pickwick, şi roşeaţa i se urcă în obraz 
aducându-şi aminte. Viu aici, domnule, să desvăluiesc 
perfidia şi mârşăvia unui individ în a cărui sinceritate şi 
onoare mă încrezusăm fără şovăială. 

— Dumnezeule, exclamă dl. Peter Magnus, ce neplăcut! E 
vorba de o femeie, nu-i aşa? Hehe, ce mai calea-valea, sunt 
isteţ, domnule Pickwick, sunt isteţ. 

Eh, domnule Pickwick, n-aş vrea pentru nimic în lume să- 
ţi rănesc sentimentele. Subiectele acestea sunt penibile, 
domnule, foarte penibile. Nu te sinchisi de mine, domnule 
Pickwick, dacă vrei să-ţi uşurezi sufletul. Ştiu ce înseamnă 
să fii înşelat, domnule; mi s-a întâmplat în trei-patru rânduri 
şi mie. 

— Îţi mulţumesc foarte mult pentru participarea dumitale 
la ceea ce presupui că e pricina necazului meu, glăsui dl. 
Pickwick întorcându-şi ceasul şi punându-l pe masă; dar... 

— Nu, nu! îl întrerupse dl. Peter Magnus; niciun cuvânt 
mai mult; e un subiect penibil; văd, văd. Cât e ceasul, 
domnule Pickwick? 

— Douăsprezece şi ceva. 

— Dumnezeule! E vremea să mergem la culcare! N-are 
rost să mai rămân! Mâine am să fiu palid, domnule 
Pickwick. 

Numai la gândul urnei atari nenorociri, dl. Peter Magnus 
trase clopoţelul, chemând camerista; şi după ce sacul 
vărgat, sacul roşu, cutia de piele cu pălării, pachetul învelit 
în hârtie cafenie fură transportate în odaia sa de culcare, el 
se retrase, cu un sfeşnic lăcuit, într-una dintre aripile casei, 
în vreme ce dl. Pickwick, cu alt sfeşnic lăcuit, era condus 
într-o altă aripă, printr-o sumedenie de coridoare 
întortocheate. 

— lată odaia dumneavoastră, domnule, îl vesti camerista. 

— Foarte bine, răspunse dl. Pickwick privind în juru-i. 

O încăpere destul de mare, cu două paturi, în care ardea 
focul în sobă; în genere era mai confortabilă decât se putea 
aştepta dl. Pickwick, după scurta experienţă pe care o 
avusese descinzând la Marele Cal Bălan. 

— Bineînţeles că nu doarme nimeni în patul celălalt, 
spuse dl. Pickwick. 

— O, nu, domnule! 

— Foarte bine. Spune-i servitorului meu că nu mai am 
nevoie de el astă seară, şi să-mi aducă apă caldă mâine 
dimineaţă la opt şi jumătate. 

— Da, domnule. 

Urându-i d-lui Pickwick noapte bună, camerista se retrase 
şi-l lăsă singur. 

DI. Pickwick se aşeză într-un jilg lângă foc şi se lăsă în 
voia unui lung şir de gânduri hoinare. Se gândi mai întâi la 
prietenii săi şi se întrebă când vor sosi. Apoi cugetul i se 
întoarse spre d-na Martha Bardell şi, de la ea, printr-un 
proces firesc, ajunse la biroul infect al d-lor Dodson şi Fogg. 
De la Dodson şi Fogg zbură tangenţial în chiar miezul 
istoriei despre clientul cel ciudat; reveni la hanul Marele Cal 
Bălan din Ipswich, cu destulă luciditate pentru ca dl. 
Pickwick să se convingă că pica de somn. Se ridică şi 
începu să se dezbrace, când îşi aduse aminte că-şi lăsase 
ceasul pe masă, în sala de jos. Ceasul era unul dintre 
bunurile la care ţinea dl. Pickwick, el fiind purtat 
pretutindeni, la umbra vestei sale, un număr mult mai mare 
de ani decât ne-am putea îngădui să arătăm aici. Nu-şi 
închipuia cum s-ar fi putut duce la culcare fără să-i audă tic- 
tacul molcom sub pernă sau în port-ceasornicul de la 
căpătâiul patului. Deoarece era târziu şi nu voia la ora 
aceasta din noapte să sune clopoţelul, îşi puse haina pe 
care tocmai o dezbrăcase şi, luând sfeşnicul lăcuit, cobori 
liniştit scările. 

Dar, cu cât dl. Pickwick păşea din treaptă în treaptă mai 
jos, cu atât mai mult i se părea că mai are de coborât; şi, 

de mai multe ori, după ce ajungea într-un coridor îngust, 
felicitându-se că ajunsese în sfârşit la parter, dl. Pickwick 
vedea că ochilor săi uimiţi se-arăta altă scară. In cele din 
urmă se trezi într-o sală cu lespezi, pe care îşi reaminti că a 
văzut-o când a intrat în han. Exploră coridor după coridor; 
întredeschise uşă după uşă şi, în sfârşit, când era gata să 
renunţe deznădăjduit la cercetări, deschise tocmai uşa 
camerei unde îşi petrecuse seara; zări pe masă avutul său 
care-i lipsea atât de mult. 

Cu un aer triumfător, dl. Pickwick apucă ceasul; apoi, îşi 
îndreptă paşii spre camera sa de culcare. Dacă drumul la 
coborâre fusese întovărăşit de greutăţi şi incertitudini, 
călătoria de înapoiere fu anevoioasă la culme. Pretutindeni, 
se ramificau şiruri de uşi având dinaintea lor perechi de 
încălţăminte, diferite prin formă, fabricaţie şi mărime. De 
peste zece ori dl. Pickwick apăsase încetişor pe clanţa uşii 
vreunei odăi care semăna cu a sa, dar un glas morocănos 
dinăuntru: „Cine dracu-i acolo?” sau „Ce cauţi aici?” îl silea 
să se retragă tiptil, cu o iuţeală miraculoasă. Disperarea 
începuse să pună stăpânire pe el, când o uşă întredeschisă 
îi atrase atenţia. Vâri capul şi privi înăuntru; în sfârşit, îi 
veni inima la loc. Cele două paturi erau acolo, în poziţia pe 
care şi-o amintea perfect, iar focul ardea încă. Lumânarea 
sa, care nu era prea lungă când o primise, tot pâlpâind în 
curenţii de aer, se topi în sfeşnic tocmai când închidea uşa 
după sine. „Nu e nimic, gândi dl. Pickwick; pot să mă 
dezbrac tot aşa de bine şi la lumina focului”. 

Cele două paturi se aflau în dreapta şi în stânga uşii; 
între fiecare din ele şi perete era un spaţiu, terminat printr- 
un scaun de trestie, de-ajuns de larg ca să te urci sau să 
cobori în partea dinspre perete, dacă voiai. După ce trase 
perdelele patului dinspre partea camerei, dl. Pickwick se 
aşeză pe scaunul de trestie şi se descotorosi alene de 
ghetre şi pantofi. Apoi îşi scoase şi-şi împături haina, vesta, 
cravata şi, trăgându-şi domol din buzunar scufa de noapte, 

împodobită cu ciucuri, o fixă bine pe cap, legându-şi sub 
bărbie băierile pe care le avea totdeauna prinse de acest 
obiect de îmbrăcăminte. 

Tocmai atunci absurditatea recentei sale încurcături îi 
veni deodată în minte şi, răsturnându-se în scaunul de 
trestie, se porni cu atâta poftă pe râs de unul singur, că ar 
fi fost o adevărată încântare pentru orice om cuminte, dacă 
i-ar fi fost dat să observe zâmbetul deschis care-i lumina 
trăsăturile feţei sub scufa de noapte. 

„E ce! mai hazliu lucru, îşi zise dl. Pickwick râzând aşa de 
tare, că băierile scufei erau aproape să plesnească; e cel 
mai hazliu lucru din câte am auzit vreodată, să mă văd aşa 
pierdut prin locurile astea, bâjbâind pe toate scările. Hazliu, 
hazliu, foarte hazliu!” 

Zâmbind din nou, un zâmbet mai larg decât înainte, dl. 
Pickwick se pregătea, în cea mai bună dispoziţie, să 
continue  dezbrăcatul, când îl opri deodată intrarea 
neaşteptată a unei persoane cu o lumânare în mână şi 
care, după ce încuie uşa, înainta până la măsuţa de toaletă 
unde puse lumina. 

Zâmbetul care juca pe chipul d-lui Pickwick se topi brusc 
în expresia celei mai cumplite uimiri şi buimăceli. Persoana, 
oricare ar fi fost, venise cu totul pe neaşteptate, fără să 
facă zgomot, astfel că dl. Pickwick n-avusese timp nici să 
strige, nici să se împotrivească intrării ei. Cine putea să fie? 
Un hoţ? Vreun răufăcător care l-a văzut, poate, urcând 
scara cu un ceas frumos în mână? Ce trebuia să facă? 

Singurul mijloc pentru dl. Pickwick de a-l observa pe 
misteriosul musafir, fără cel mai mic pericol de a fi văzut, 
era să se furişeze în pat şi să se uite cu coada ochiului în 
odaie, prin întredeschizătura perdelelor. Recurse deci la 
acest procedeu şi, ţinând perdelele cu grijă, astfel încât să 
nu-i treacă prin ele decât capul şi scufa de noapte, îşi puse 
ochelarii pe nas, îşi adună tot curajul şi privi. g 

DI. Pickwick leşină aproape de groază şi tulburare. In 

picioare, dinaintea oglinzii, se afla o femeie între două 
vârste, înzorzonată cu moaţe galbene de hârtie, periindu-şi 
de zor cosiţele, cum le numesc femeile. Oricât de 
neştiutoare venise în cameră femeia, era vădit, după aeru-i 
liniştit şi natural, că avea de gând să rămână peste noapte 
acolo; îşi adusese cu sine o lămpiţă cu un suport şi, cu 
lăudabilă prevedere împotriva primejdiei de a lua casa foc, 
o pusese într-un lighean, pe podea, unde clipea ca un far 
gigantic pe-un ochi de apă. 

„Doamne, Dumnezeule, gândi dl. Pickwick. Ce grozăvie!” 

„Hm!” făcu femeia, şi îndată capul d-lui Pickwick se trase 
cu o repeziciune de automat dinapoia perdelelor. 

„De când sunt, nu mi s-a întâmplat aşa ceva! Ce 
îngrozitor! îşi zise bietul dl. Pickwick. Niciodată! Groaznic!” 

Picături de sudoare rece i se prelingeau pe sub scufă. 

Cu neputinţă să se împotrivească dorinţei nestăvilite de a 
vedea ce se petrece. De aceea, scoase iar capul printre 
perdele. 

Situaţia era din ce în ce mai grea. Femeia între două 
vârste, isprăvind cu aranjarea părului, îl strânsese într-o 
scufă de dantelă împodobită cu o mică garnitură plisată, şi- 
şi aţintise ochii spre foc, dusă pe gânduri. 

„Chestia devine alarmantă, judecă dl. Pickwick. Nu pot 
lăsa ca lucrurile să meargă mai departe. E limpede pentru 
mine, după liniştea acestei doamne, că am greşit camera. 
Dacă spun ceva, va ridica în picioare casa; dar dacă rămân 
aici, consecinţele au să fie şi mai groaznice. 

De prisos să mai spunem că dl. Pickwick era unul dintre 
cei mai modeşti şi mai delicaţi muritori. Numai ideea de a 
se arăta cu scufa de noapte, în faţa unei doamne, îl 
copleşea. Dar făcuse un nod la blestematele de băieri şi, 
oricât se trudea, nu izbutea să le desfacă. Trebuia să iasă 
până la urmă din încurcătură. Şi nu exista decât o singură 
cale. Se ascunse după perdele şi tuşi tare: 

— Hm! Hm! 

Fireşte că, auzind neaşteptatul zgomot, femeia tresări şi 
se împiedică de lămpiţă; îşi dădu seama că i se păruse 
numai c-a auzit ceva, iar dl. Pickwick, crezând că leşinase, 
se încumetă, încremenit de spaimă, să tragă din nou cu 
ochiul prin perdele; femeia, însă, privea focul, dusă pe 
gânduri, ca şi până atunci. 

„Femeia asta e nemaipomenită! gândi dl. Pickwick 
retrăgându-şi capul. Hm! Hm!” 

19. „Doamnă de vârstă mijlocie în camera cu pat dublu” - Phiz, 
noiembrie 1836 

Sunetele - aidoma acelora prin care, ne spun legendele, 
cumplitul căpcăun Blunderbore*? avea obiceiul să spună că 
e timpul să se întindă masa - erau pronunţate prea desluşit 
ca să mai poată fi socotite închipuire. 

— Dumnezeule mare, exclamă femeia; ce-i asta? 

— Este... este numai un gentleman, doamnă, spuse dl. 
Pickwick de după perdea. 

— Un gentleman! repetă femeia cu un strigăt de groază. 

„Totul e zadarnic”, gândi dl. Pickwick. 

— Un bărbat străin! ţipă femeia. 

Încă o clipă şi toată casa avea să fie în picioare. Rochia îi 
foşni în timp ce se năpustea spre uşă. 

— Doamnă, imploră dl. Pickwick scoțând capul, 
deznădăjduit la culme; doamnă... 

Deşi dl. Pickwick n-avea un scop anume când îşi arătă 
capul prin perdele, totuşi faptul produse o impresie bună. 
Femeia, cum am spus, se afla lângă uşă. Se pregătea să 
treacă pragul pentru a ajunge pe scară, şi l-ar fi trecut 
desigur dacă apariţia subită a scufei de noapte a d-lui 
Pickwick nu ar fi silit-o să se retragă în ungherul cel mai 
depărtat al camerei, unde rămase, privindu-l speriată pe dl. 
Pickwick care, la rându-i, o privea şi el speriat. 

— Mizerabile! spuse femeia  acoperindu-şi ochii cu 
mâinile; ce cauţi aici? 

— Nimic, doamnă... absolut nimic, doamnă... răspunse dl. 
Pickwick cu gravitate. 

— Nimic? repetă femeia ridicându-şi ochii. 

— Nimic, doamnă, pe onoarea mea, reluă dl. Pickwick 
scuturându-şi capul cu atâta energie, că moţul scufei se 
clătină puternic. Îmi vine să intru în pământ de ruşine, 
doamnă, fiind nevoit să mă adresez cu scufa de noapte pe 
cap unei doamne (în momentul acesta doamna şi-o smulse 
pe-a sa); dar nu pot s-o scot, doamnă. (Rostind cuvintele 


32 Un uriaş din basmul „Jack omoară uriaşul” (n. tr.). 
428 


acestea, dl. Pickwick îşi zgâlţăi scufa, ca dovadă a temeiului 
spuselor sale). Acum, doamnă, e vădit pentru mine că m- 
am înşelat asupra camerei de dormit, crezând că aceasta e 
a mea. Nu mă găseam aici nici de cinci minute când aţi 
intrat. 

— Dacă povestea asta ciudată este adevărată, domnule, 
replică doamna plângând în hohote, vei părăsi camera 
numaidecât. 

— Da, doamnă, cu cea mai mare plăcere, rosti dl. 
Pickwick. 

— Numaidecât, domnule! 

— Desigur, doamnă, răspunse dl. Pickwick cu mare 
grabă. Desigur, doamnă, îmi... îmi pare foarte rău, doamnă, 
continuă dl. Pickwick făcându-şi apariţia la piciorul patului; 
îmi pare foarte rău că am fost pricina inocentă a acestei 
alarmări şi-a acestei emoţii; adânc mâhnit, doamnă... 

Femeia arătă uşa. In împrejurarea aceasta aşa de grea, 
una dintre excelentele calităţi ale d-lui Pickwick se 
desfăşură admirabil. Măcar că-şi pusese repede pălăria 
peste scufă, în felul paznicilor de noapte de odinioară; 
măcar că-şi ţinea pantofii şi ghetrele în mâini, iar haina şi 
vesta pe braţ, nimic nu putu să-i zdruncine politeţea 
firească. 

— Imi pare nespus de rău, doamnă, glăsui el salutând 
până la pământ. 

— Dacă e aşa, domnule, ai să părăseşti camera 
numaidecât. 

— Imediat, doamnă. Îndată, doamnă, zise dl. Pickwick 
deschizând uşa şi scăpând pantofii din mână cu mare 
tămbălău. Cred, doamnă, reluă el  adunându-şi 
încălţămintea şi întorcându-se spre a saluta din nou, cred 
că firea mea neprihănită şi respectul plin de evlavie ce 
nutresc sexului dumneavoastră, vă vor adresa o scuză 
umilă pentru cele întâmplate. 

Dar, mai înainte ca dl. Pickwick să fi putut încheia fraza, 

femeia îl împinsese în coridor, închizând şi zăvorind uşa 
după el. 

Desigur, oricâtă mulţumire simţi dl. Pickwick că scăpase 
aşa de lesne din înspăimântătoarea aventură, situaţia lui 
prezentă nu era câtuşi de puţin plăcută. Se afla singur, 
îmbrăcat pe jumătate, într-un coridor descoperit, într-o casă 
necunoscută, în toiul nopţii. Nu se putea presupune că va 
găsi, în beznă, drumul spre odaia pe care n-o putuse 
descoperi ajutorat de lumină, iar dacă ar fi făcut zgomotul 
cel mai mic în încercarea-i zadarnică de a se descurca, ar fi 
avut toate şansele să fie împuşcat şi poate ucis de vreun 
călător speriat din somn. Nu-i rămânea deci altă cale decât 
să stea unde era, până în zorii zilei. Astfel, după ce bâjbâi 
câţiva paşi în coridor, împiedicându-se, spre marea lui 
spaimă, de câteva perechi de cizme, dl. Pickwick se ghemui 
într-un ungher al zidului, aşteptând cât mai filosofic cu 
putinţă ivirea dimineţii. 

Nu-i era, totuşi, dat să treacă acest nou examen de 
răbdare, căci nu trecuse mult de la cuibărirea sa în ungher 
când, spre groaza-i de negrăit, un bărbat cu o lumină în 
mână se arătă la capătul coridorului. Dar groaza-i se 
schimbă deodată în bucurie când recunoscu figura 
credinciosului său servitor. Era, într-adevăr, dl. Samuel 
Weller, care se ducea la culcare după ce tăifăsuise până 
atunci cu servitorul care aştepta diligenţa. 

— Sam! zise dl. Pickwick răsărind în faţa lui; unde e odaia 
mea de culcare? 

DI. Weller holbă uluit ochii la stăpânul său; şi abia după 
ce i se repetă de trei ori aceeaşi întrebare, servitorul se 
răsuci pe călcâie şi-l conduse pe dl. Pickwick la odaia atât 
de mult căutată. 

— Sam, glăsui dl. Pickwick, urcându-se în pat, am făcut în 
noaptea asta una dintre cele mai gogonate boroboaţe din 
câte s-au pomenit vreodată. 

— Tot ce se poate, dom'le, răspunse scurt dl. Weller. 

— Dar sunt sigur, Sam, spuse dl. Pickwick, că n-aş mai 
încerca să mă descurc singur în casa asta chiar dacă ar fi 
să rămân şi şase luni în ea. 

— Asta e cea mai cuminte hotărâre pe care aţi putea s-o 
luaţi. Vă trebuie totdeauna cineva care să se ţie după 
dumneavoastră când vă pierdeţi capul. 

— Ce vrei să spui cu asta, Sam? întrebă dl. Pickwick. 

Se ridică în capul oaselor şi întinse mâna de parcă ar fi 
vrut să mai adauge ceva, dar, stăpânindu-se brusc, se 
întoarse pe-o parte şi îi spuse valetului: „Noapte bună”. 

— Noapte bună, dom'le, răspunse dl. Weller. 

Se opri după ce închise uşa în urma lui, clătină din cap, 
făcu câţiva paşi, se opri, curăţă mucul lumânării, clătină iar 
din cap şi, în sfârşit, porni agale spre odaia lui, cufundat 
parcă în cea mai adâncă meditaţie. 


431 


CAPITOLUL XXIII 


În care dl. Samuel Weller caută în chip energic să-şi ia revanşa 
asupra d-lui Trotter. 


În zorii care se revărsară după aventura d-lui Pickwick cu 
femeia între două vârste, cu moaţe galbene de hârtie, dl. 
Weller-senior se pregătea, într-o odăiţă de lângă grajduri, 
pentru drumul la Londra. Ţinuta lui era atât de pitorească, 
încât merită a fi zugrăvită. 

Profilul său avusese, pare-se, cândva, linii îndrăzneţe şi 
accentuate puternic. Graţie bunului trai şi unei deosebite 
nepăsări în viaţă, curbele cărnoase ale obrajilor se 
întinseseră mult dincolo de limitele pe care natura le 
statornicise la început; aşa că, dacă îl priveai din faţă, era 
greu să distingi pe chipul lui altceva decât vârful unui nas 
rubicond. Aceeaşi cauză dăduse bărbiei forma gravă şi 
impunătoare care e descrisă de obicei precedând cu 
epitetul de „dublă” numele acestei trăsături expresive; 
tenul prezenta acea îmbinare aparte de culori cu vinişoare 
care nu sunt întâlnite decât la gentlemenii de meseria lui, 
sau la o friptură în sânge. Purta pe după gât un şal 
cărămiziu care se potrivea aşa de bine cu bărbia, că era 
greu să deosebeşti cutele lor; peste şal punea o vestă 
lungă, cu dungi late, trandafirii, şi, peste vestă, o livrea cu 
pulpane imense, verde, împodobită cu nasturi mari de 
alamă; iar nasturii care îi strângeau mijlocul erau atât de 
depărtaţi unul de altul, că niciun muritor nu văzuse 

vreodată doi în acelaşi timp. Părul îi era scurt, lins, negru, şi 
abia se zărea de sub borurile gigantice ale unei pălării 
cafenii, cu forma joasă. Picioarele-i erau strânse în nişte 
nădragi de catifea până la genunchi şi în cizme răsfrânte; în 
sfârşit, un mare lanţ de ceas, din aramă, cu o cheie la capăt 
şi cu un breloc din acelaşi metal, se bălăbănea în voie pe 
betelia uriaşă a pantalonilor. 

Am spus că dl. Weller făcea pregătirile pentru înapoierea 
la Londra; de aceea îşi aduna provizii. Pe masă, în faţa lui, 
era o cană cu bere blondă, o halcă de friptură rece şi o 
pâine de dimensiuni foarte respectabile, fiecăreia dăruindu- 
i pe rând favorurile sale în chipul cel mai imparţial. Tocmai 
tăiase o felie zdravănă de pâine, când zgomotul paşilor 
cuiva care intra în odaie îl sili să-şi ridice privirile; în faţa lui 
se afla fecioru-său. 

— Neaţa, Sammy! zise părintele. 

Fiul se apropie de cana cu bere blondă şi, dând cu înţeles 
din cap, trase o duşcă bună. 

— Bine-i mai tragi la măsea, Sammy, glăsui dl. Weller- 
bătrânul, privind înăuntrul cănii după ce primul său născut 
o depuse pe masă, goală pe jumătate; ai fi fost o lipitoare 
straşnică, Sammy, dacă te năşteai lipitoare. 

— Da, cred că aş fi dus-o bine, replică Sam înfulecând pe 
rupte din friptura rece. 

— Îmi pare foarte rău, Sammy, reluă dl. Weller-bătrânul, 
clătinând berea şi pregătindu-se să bea, îmi pare foarte 
rău, Sammy, că trebuie să aud din gura ta că te-ai lăsat 
păcălit de ăl cu hainele ca duda. Credeam până deunăzi că 
vorbele Weller şi păcăleală se bate cap în cap, Sammy... şi 
când colo... 

— Afară doar dacă e vorba de o văduvă se-nţelege, 
glăsui Sam. 

— Văduvele, replică dl. Weller cam schimbându-se la 
faţă, văduvele este escepţii de la toate regulile, Sammy. 
Am auzit spunându-se din câte femei de rând se face o 

văduvă. Îţi stă mintea-n loc. Mi se pare că din douăzeci şi 
cinci, Sammy; dar nu ştiu dacă nu şi din mai multe. 

— Hm, şi-atâta e destul, rosti Sam. 

— De altminteri, urmă dl. Weller fără să ia seama la 
întrerupere, chestia e cu totul alta. Ştii ce zicea avocatul 
gentlemanului ăla care-şi bătea femeia cu vătraiul? „La 
urma urmelor, dom'le preşedinte, zice, asta nu e decât o 
sempatică slăbiciune.” La fel zic şi eu despre vădane, 
Sammy; şi tot aşa o să zici şi tu la vârsta mea. 

— Ar fi trebuit să ştiu mai multe! spuse Sam. 

— Ar fi trebuit să ştii mai multe! repetă dl. Weller izbind 
cu pumnul în masă; ar fi trebuit să ştii mai multe. Cunosc 
pe un mucos care n-a căpătat nici pe sfert ieducaţia ta, n-a 
umblat nici şase luni creanga prin târguri mici... şi care i-ar 
fi fost ruşine să se lase dus de nas, în halul ăsta; da, i-ar fi 
fost ruşine, Sammy! 

Din cauza frământării pe care i-o trezi reflecţia aceasta 
amară, dl. Weller-senior sună clopoţelul şi mai ceru o halbă. 

— Eh, ce rost are să vorbim despre asta acum? observă 
Sam. Ce-a fost a fost, basta, cum zicea turcii când a tăiat 
capul unuia din greşeală, şi gândul ăsta trebuie să ne 
mângâie. Acu, jupâne, mi-a venit şi mie apa la moară, şi, 
dacă îl înhaţ pe Trotter, o să mă ţie minte. 

— Trag nădejde, Sammy, trag nădejde, răspunse dl. 
Weller. În sănătatea ta, Sammy, şi-ţi urez să ştergi curând 
pata cu care ai feştelit numele neamului nostru. 

Închinând, dl. Weller sorbi dintr-o înghiţitură cel puţin 
două treimi din halba nou adusă; apoi o întinse fiului său ca 
să se înfrupte din ce mai rămăsese, ceea ce el făcu pe dată. 

— Şi acum, Sammy, reluă dl. Weller cercetând pataca 
enormă de argint cu două capace, care atârna la capătul 
lanţului de aramă, e vremea să mă duc la canţelarie ca să- 
mi iau foaia de drum şi să încarc diligenţa; căci diligenţele, 
Sammy, e ca puştile: trebuie să le încarci cu multă băgare 
de seamă pân' să le slobozeşti. 

D.Weller-junior primi cu un zâmbet filial gluma aceasta 
paternă şi profesională. Respectabilul său părinte urmă cu 
ton solemn: 

— Te las, Samivel, băiete, şi cine ştie când ne-om mai 
vedea! Poate că mama ta vitregă o să-mi facă de 
petrecanie... Câte nu se poate întâmpla până să primeşti 
vreo veste de la faimosul domnu’ Weller de la Să/băticuța. 
Onoarea familiei e în mâinile tale, Samivel, şi nădăjduesc că 
n-ai s-o terfeleşti. Cât despre rest, ştiu că poci să mă încrez 
în tine ca şi-n mine. De aceea n-am decât un mic sfat să-ţi 
dau. Dacă vreodată ai să treci de cincizeci de ani şi ţi-o veni 
pofta să te însori cu cineva - treaba ta cu cine - închide-te 
numaidecât în odaie, de s-o întâmpla să ai una, şi înghite 
repede un hap. Spânzurătoarea e ceva ordiner, şi crez că şi 
tu zici tot aşa. Înghite un hap, băiete, înghite un hap, şi o 
să-ţi pară bine. 

DI. Weller se uita în ochii fiului său rostind drăgăstoasele 
vorbe, apoi, răsucindu-se domol pe călcâie, pieri din faţa 
lui. 

Cuvintele din urmă ale bătrânului treziră în mintea d-lui 
Samuel Weller o mulţime de gânduri; ieşi de la Marele Cal 
Bălan îndată după plecarea tatălui său, îşi îndreptă paşii 
spre biserica Sf. Clement şi încercă să-şi alunge melancolia 
plimbându-se prin străvechile dependinţe ale edificiului. 
Hoinări pe acolo o bucată de vreme şi se pomeni într-un loc 
singuratic, un fel de curte cu înfăţişare venerabilă şi care, 
după câte îşi dădu seama, nu avea ca ieşire decât coridorul 
prin care pătrunsese. Se pregătea să se înapoieze, când îl 
pironi locului o arătare neaşteptată. Cum şi în ce fel s-au 
petrecut lucrurile, vă vom istorisi îndată. 

DI. Samuel Weller privea cu luare aminte casele vechi de 
cărămidă roşie şi, din vreme în vreme, măcar că dus pe 
gânduri, zvârlea o ocheadă slujnicelor zdravene care ridicau 
storurile sau deschideau vreo fereastră a odăilor de dormit 
- când poarta verde a unei grădini din fundul unei curţi se 

deschise. Un bărbat care se ivi de acolo închise poarta 
verde, cu grijă, după el şi se îndreptă sprinten spre locul 
unde se găsea dl. Weller. 

Dar dacă luăm faptul acesta în mod izolat, fără să ţinem 
seama de ansamblul împrejurărilor, el nu prezintă nimic 
deosebit în sine, căci în multe locuri din lume un bărbat 
poate să iasă dintr-o grădină şi să închidă o poartă verde în 
urma lui, poate chiar să meargă cu sprinteneală fără să 
atragă, pentru asta, luarea aminte specială asupra sa. De 
aceea e limpede că, pentru a trezi interesul lui Sam, omul 
acela trebuia să aibă ceva deosebit în felu-i de a fi, sau în 
gesturi, sau şi una şi alta. Dacă e aşa sau nu, va hotărî 
cititorul după ce vom fi descris cu precizie conduita acelui 
individ. 

Închizând poarta verde în urma lui, el înainta sprinten, 
aşa cum am mai spus în două rânduri până acum; dar, de 
îndată ce dădu cu ochii de dl. Weller, se opri încurcat şi 
păru, o clipă, că nu ştie încotro s-o apuce. Cu toate astea, 
cum altă ieşire afară de aceea din faţă nu era - închisese 
poarta verde în urma lui - înţelese repede că, pentru a ieşi 
din încurcătură, trebuia neapărat să treacă pe dinaintea d- 
lui Samuel Weller. Porni deci din nou, cu pas sprinten, şi 
înaintă, privind drept în faţă. Din cale-afară de caraghios la 
omul acesta era felul hidos în oare îşi strâmba chipul 
făcând schimonositurile cele mai uimitoare şi mai groaznice 
ce s-au văzut vreodată. Nicicând opera naturii n-a fost 
deghizată mai artistic decât a izbutit el să facă într-o clipă 
din mutra lui. 

„Ei, nu! îşi spuse Sam văzându-l că se apropie; hazliu 
lucru; aş fi jurat că-i el!” 

Omul înainta şi, pe măsură ce se apropia, mutra lui se 
descompunea tot mai îngrozitor. 

„Aş putea să jur în ce priveşte părul negru şi haina de 
culoarea dudelor, spuse dl. Weller, însă nu-ncape vorbă că 
văz întâia oară figzonomia asta.” 

În timp ce dl. Weller îşi spunea pentru sine cuvintele 
acestea, trăsăturile străinului căpătau un aspect nefiresc şi 
de-a dreptul respingător. Totuşi fu obligat să treacă foarte 
aproape de Sam, şi o privire scrutătoare a acestuia îi 
îngădui să descopere, sub masca de oribile schimonoseli, 
ceva ce semăna prea mult cu ochii mici ai d-lui Job Trotter, 
ca să mai poată să se înşele. 

— Hei, domnu'! răcni Sam cu o voce sălbatică. 

Străinul se opri. 

— Hei! repetă Sam cu o voce şi mai cruntă. 

Omul cu figură oribilă privi uimit la culme spre fundul 
curţii, spre intrarea curţii, spire ferestrele caselor, în sfârşit 
pretutindeni, numai spre Sam Weller, nu; apoi făcu încă un 
pas înainte, dar un nou urlet al lui Sam îl opri. 

— Hei, domnu'! strigă Sam pentru a treia oară. 

Nu-i mai era cu putinţă străinului să pretindă că nu ştia 
dincotro venea vocea, astfel că, neavând încotro, îl privi pe 
Sam, până la urmă, direct în faţă. 

— Degeaba, Job Trotter, haide, lasă prostiile! îi spuse 
Sam. Nu eşti atât de chipeş ca să-ţi îngădui să te 
scălâmbăiezi aşa. la fă bine şi pune-ţi ochişorii la locul lor, 
că, de nu, ţi-i scot eu din cap. M-auzi? 

Deoarece dl. Weller părea foarte hotărât să procedeze în 
sensul vorbirii sale, dl. Trotter permise, puţin câte puţin, 
chipului său, să-şi recapete expresia obişnuită; apoi, 
prefăcându-se că tresare de bucurie, exclamă: 

— Ce văd? domnul Walker! 

— Aha, glăsui Sam, te bucuri tare mult că mă întâlneşti, 
nu-i aşa? 

— Că mă bucur? strigă Job Trotter. O, domnule Walker, 
dacă ai şti cât am dorit întâlnirea aceasta! Dar e prea mult, 
domnule Walker; nu pot să-mi stăpânesc bucuria; serios că 
nu pot! 

Şi dl. Trotter se porni să verse un potop de lacrimi; 
aruncându-şi braţele în jurul acelora ale d-lui Weller, îl 

îmbrăţişă strâns, în culmea bucuriei. 

— Hai, isprăveşte! strigă Sam, indignat adânc de această 
purtare şi căutând zadarnic să se sustragă îmbrăţişărilor 
entuziastei sale cunoştinţe. Hai, isprăveşte, îţi spun. de ce 
mă boceşti aşa, tulumbă de stins focul ce eşti? 

— Pentru că sunt tare bucuros că te văd, declară Job 
Trotter slăbindu-l pe dl. Weller, pe măsură ce simptomele 
încăierării scădeau. Ah, domnule Walker, asta-i prea mult! 

— Prea mult! cred şi eu! Hei, ce mai ai de spus? 

DI. Trotter nu răspunse, căci batista lui mică, trandafirie, 
era în plină activitate. 

— Ce mai ai de spus până să-ţi sparg capul? repetă Sam 
ameninţător. 

— Cum? întrebă dl. Trotter cu ton de candidă uimire. 

— Ce mai ai de spus? 

— Eu, domnule Walker? 

— Nu-mi spune Walker; numele meu e Weller, ştii bine. 
Ce mai ai de spus? 

— Dumnezeu să te binecuvânteze, domnule Walker, 
vreau să zic Weller - multe lucruri, dacă binevoieşti să vii 
undeva unde am putea vorbi în voie. Dacă ai şti cum te-am 
căutat, domnule Weller! 

— Imi închipui că te-ai rupt căutându-mă, declară Sam în 
silă. 

— O, da, domnule, într-adevăr! afirmă dl. Trotter fără să 
se vadă mişcându-se un muşchi pe chipul său. Dă-mi mâna, 
domnule Weller. 

Sam îl examină câteva secunde; apoi, ca împins de-o 
pornire subită, îi întinse mâna. 

— Ce face scumpul dumitale stăpân? îl întrebă Job pe 
Sam mergând împreună cu el. A, e un gentleman vrednic, 
domnule Weller. Nădăjduiesc că n-a răcit în noaptea aceea 
înspăimântătoare. 

Spunând acestea, o expresie de viclenie scânteia în ochii 
lui Job Trotter, ceea ce-l făcu pe dl. Weller să simtă o 

mâncărime violentă în pumnu-i strâns şi o arzătoare pornire 
să-i care câteva lovituri în coaste. Dar Sam se stăpâni şi 
răspunse simplu că stăpânul său se simţea foarte bine. 

— O, cât mă bucur! Este aici? 

— Dar al dumitale? întrebă Sam drept răspuns. 

— O, da, e aici. Dar îmi vine foarte greu să spun, 
domnule Weller, se poarta mai urât decât oricând. 

— Aha! exclamă Sam. 

— O! ce face e scandalos! E groaznic! 

— Într-un internat? 

— Nu, nu! Nu într-un internat, răspunse Job Trotter cu 
aceeaşi uitătură vicleană pe care Sam o mai remarcase; nu 
într-un internat. 

— In casa cu poartă verde? întrebă Sam privindu-l cu 
atenţie. 

— Nu, nu! Nu acolo! răspunse Job cu o însufleţire 
neobişnuită. Nu acolo! 

— Ce făceai dumneata acolo? reluă Sam străpungându-l 
cu ochii. Ai intrat cumva întâmplător pe poartă? 

— Domnule Weller, vezi dumneata, nu mă sfiesc să-ţi 
destăinuiesc micile mele taine, deoarece, după cum ştii, am 
simţit o mare înclinare unul pentru celălalt când ne-am 
întâlnit prima oară. Ţi-aduci aminte dimineaţa admirabilă 
pe care am petrecut-o împreună? 

— Ei da, răspunse Sam, mi-aduc aminte. Şi? 

— Şi, urmă Job vorbind cu mare precizie şi cu tonul 
scăzut al omului care comunică un secret important, în 
casa cu poartă verde sunt o droaie de servitori, domnule 
Weller; mulţi servitori. 

— Crez şi eu, se vede cât de colo, îl întrerupse Sam. — 
Da, şi e o bucătăreasă care a economisit ceva, domnule 
Weller, şi doreşte să-şi facă un rost în viaţă deschizând o 
băcănie, vezi dumneata. 

— Mda! 

— Da, domnule Weller. Ei bine, domnule, am întâlnit-o 

într-o capelă mică unde mergeam şi eu. O capelă drăguță 
din oraşul acesta, domnule Weller, unde se cântă culegerea 
aceea de imnuri pe care o am de obicei cu mine, o cărticică 
pe care poate că dumneata ai văzut-o în mâna mea, şi am 
făcut cunoştinţă cu ea, domnule Weller; pe urmă, s-a legat 
o mică intimitate între noi şi mă pot încumeta a spune că 
sper să devin băcan. 

— Aha, şi ai să fii un băcan simpatic, replică Sam 
măsurându-l pe Job, plin de silă, cu privirea piezişă. 

— Marele avantaj, domnule Weller, continuă Job, ai cărui 
ochi se umpleau de lacrimi, e că am să pot părăsi serviciul 
înjositor pe care-l fac la omul acesta rău, devotându-mă cu 
totul unei vieţi mai bune, mai virtuoase, o viaţă mai 
potrivită cu felul în care am fost crescut, domnule Weller. 

— Se vede că eşti bine crescut, mormăi Sam. 

— O, foarte bine, domnule Weller; foarte bine, îl 
încredinţă Job; şi, amintindu-şi de neprihănirea copilăriei 
sale, dl. Trotter scoase iarăşi batista trandafirie şi plânse 
din belşug. 

— Sunt sigur că ai fost la şcoală un băiat din cale afară 
de cuminte, zise Sam. 

— Da, da, aşa eram, domnule, declară Job cu un oftat 
adânc. Eram idolul şcolii. 

— Aha, nu mă miră! Erai o mare mângâiere pentru 
binecuvântata dumitale mamă! 

Auzind cuvintele acestea, dl. Job Trotter vâri un capăt al 
batistei trandafirii, pe rând, în colţul fiecărui ochi, şi se 
porni din nou pe lacrimi. 

— Ce naiba mai ai?! exclamă Sam. Tulumba de stins 
focul nu e nimic pe lângă el! Ce te smiorcăi aşa? Te 
gândeşti la ticăloşia pe care ai făcut-o? 

— Nu mai pot să-mi stăpânesc simţămintele, domnule 
Weller, urmă Job după o scurtă pauză. Când mă gândesc că 
stăpânul meu a bănuit conversaţia pe care o avusesem cu 
al dumitale, şi că m-a luat cu trăsura şi, după ce o învățase 

pe tânăra domnişoară, drăgălaşa aceea, să spună că habar 
n-avea cine-i el, după ce a câştigat-o de partea sa pe 
directoarea internatului şi a pus-o să facă la fel, a părăsit-o 
pentru un chilipir mai gras. Ah, domnule Weller, când mi- 
aduc aminte, mă înfior! 

— Aha, aşa s-au petrecut lucrurile? 

— Intocmai! garantă Job. 

— Bine, spuse Sam când ajunseră lângă han, aş vrea să 
mai stau puţintel de vorbă cu dumneata, Job; dacă nu eşti 
ocupat în mod particoler, aş vrea să te văz la Marele Cal 
Bălan astă seară, aşa, cam pe la opt. 

— Nici vorbă c-o să viu, spuse Job. 

— Şi bine ai să faci, declară Sam privindu-l cu un anume 
tâlc. Altfel, aş putea să mă interesez de dumneata acolo 
unde e poarta verde; şi atunci s-ar putea să-ţi pricinuiesc 
vreun rău. 

— Viu negreşit, repetă Job, şi se depărtă după ce strânse 
călduros mâna lui Sam. 

— la seama, Job Trotter, ia seama; de nu, îţi viu de hac. 

După ce termină monologul şi-l urmări pe Job până-l 
pierdu din ochi, Sam se duse întins la camera stăpânului. 

— Treaba merge pe roate, dom'le, îi zise el. 

— Ce merge pe roate, Sam? întrebă dl. Pickwick. 

— Am pus mâna pe el, dom'le, lămuri Sam. 

— Pe cine? 

— Pe muşteriul dumneavoastră şi pe plângăreţul cu părul 
negru. 

— Nu se poate, Sam! exclamă dl. Pickwick cu tărie. Unde 
sunt, Sam? Unde sunt? 

— Sst! Sst! repetă dl. Weller şi, ajutându-l pe dl. Pickwick 
să se îmbrace, îi istorisi amănunţit planul de luptă pe care-l 
ticluise. 

— Dar când ai s-o faci, Sam? întrebă dl. Pickwick. 

— La momentul potrivit, dom'le, replică Sam. 

Dacă momentul a fost într-adevăr potrivit sau nu, se va 


441 


vedea mai apoi. 

CAPITOLUL XXIV 


În care dl. Peter Magnus devine gelos, iar femeia între două 
vârste, fricoasă, ceea ce îi aruncă pe pickwickieni în ghearele 
justiţiei. 


Când dl. Pickwick coborî în încăperea unde petrecuse în 
seara din ajun, îl găsi pe dl. Peter Magnus împodobit, ca să 
fie cât mai arătos, cu aproape întregul conţinut al sacilor, al 
cutiei cu pălării şi al pachetului învelit în hârtie cafenie; dl. 
Magnus umbla în sus şi în jos prin cameră, nespus de 
enervat şi de nerăbdător. 

— Bună dimineaţa, domnule, spuse dl. Peter Magnus. 
Cum ţi se pare, domnule? 

— Pe drept cuvânt că de mare efect, răspunse dl. 
Pickwick examinând cu un zâmbet binevoitor costumul d-lui 
Peter Magnus. 

— Da, aşa cred şi eu, domnule Pickwick; domnule, i-am 
trimis cartea mea de vizită. 

— Serios? 

— Da, şi servitorul a venit să-mi spună că ea mă va primi 
la unsprezece. La orele unsprezece, domnule; nu mai e 
decât un sfert de ceas până atunci. 

— Destul de curând. 

— Da, e cam devreme. Cam prea devreme, poate, ca să 
fie plăcut. Ce zici, domnule Pickwick? 

— Încrederea în sine e mare lucru 
acestea. 

— Cred, domnule. Am multă încredere în mine. La drept 

în împrejurări ca 


vorbind, domnule Pickwick, nu văd de ce un bărbat ar simţi 
cea mai mică teamă într-o astfel de împrejurare. Şi în 
definitiv domnule, nu e nimic ruşinos; o afacere de 
convenienţă reciprocă, şi nimic altceva. Soţul de o parte, 
soţia de alta. Asta e opinia mea în această chestiune, 
domnule Pickwick. 

— Şi e o opinie foarte filosofică. Dar ne-aşteaptă dejunul, 
domnule Magnus; să mergem! 

Se aşezară să dejuneze; totuşi, în ciuda lăudăroşeniilor d- 
lui Peter Magnus, era vădit că el se găsea sub stăpânirea 
unei mari tulburări, având ca principale simptome încercări 
lugubre de glumă, pierderea poftei de mâncare, o înclinare 
de a răsturna ceştile şi ceainicul şi îndemnul irezistibil de a 
se uita din două în două secunde la pendulă. 

— Hehehe! chicoti dl. Magnus, prefăcându-se plin de 
voioşie, însă cu respiraţia tăiată de neastâmpăr; nu mai 
sunt decât două minute, domnule Pickwick. Sunt palid, 
domnule? 

— Nu prea, îl încredinţă dl. Pickwick. 

Urmă o scurtă pauză. 

— Îmi cer iertare, domnule Pickwick. Ai făcut vreodată, 
pe vremea dumitale, aşa ceva? 

— Vrei să spui, o cerere în căsătorie? 

— Da. 

— Niciodată, răspunse dl. Pickwick foarte energic. 
Niciodată! 

— Atunci nu ştii cum trebuie procedat. 

— Mi-am format şi eu, poate, unele idei în această 
privinţă, rosti dl. Pickwick, dar deoarece îmi lipseşte 
experienţa, căci nu le-am pus niciodată în practică, mi-ar 
părea rău dacă le-ai lua ca îndreptar şi te-ai servi de ele. 

— Cu toate astea, domnule, glăsui dl. Magnus uitându-se 
din nou la ceas (acul arăta unsprezece şi cinci), ţi-aş fi tare 
îndatorat de mi-ai da o povaţă. 

— Ei bine, domnule, răspunse dl. Pickwick cu 

solemnitatea profundă cu care marele om putea, când voia, 
să-şi facă observaţiile atât de convingătoare, eu aş începe, 
domnule, prin a plăti un tribut frumuseţii şi excelentelor 
calităţi ale doamnei. După aceea, domnule, aş trece la 
propria mea nevrednicie. 

— Foarte bine! exclamă dl. Magnus. 

— Nevrednicie, domnule, numai faţă de ea. la bine 
seama la asta, urmă dl. Pickwick, căci, pentru a arăta că nu 
sunt absolut nevrednic, aş face o scurtă trecere în revistă a 
vieţii mele trecute şi a situaţiei mele prezente; aş stabili, 
prin analogie, că sunt un obiect foarte atrăgător pentru 
orice altă persoană. Apoi aş stărui asupra căldurii dragostei 
mele şi asupra adâncimii devotamentului meu. Poate că 
atunci m-aş simţi ispitit să-i iau mâna. 

— Da, văd. Ar fi ceva. 

— Apoi, continuă dl. Pickwick aprinzându-se pe măsură 
ce subiectul se prezenta dinaintea ochilor săi în culori mai 
strălucitoare; apoi aş ajunge la întrebarea simplă şi 
deschisă: Mă vrei? Cred că pot presupune atunci că 
doamna va întoarce capul... 

— Şi crezi că în mod sigur aşa o să se întâmple? întrebă 
dl. Magnus. Pentru că, înţelegi, dacă în momentul acela n- 
ar întoarce capul, situaţia ar deveni stânjenitoare. 

— Eu aşa cred, domnule; şi atunci aş strânge-o tare de 
mână, şi cred, cred, domnule Magnus, că după aceea, 
presupunând că nu s-ar împotrivi deloc, i-aş trage uşurel 
batista pe care, după slaba cunoaştere pe care o am asupra 
firii omeneşti, sunt îndreptăţit să cred că doamna o va duce 
la ochi în clipa aceea, şi i-aş fura un sărut respectuos; da, 
îmi închipui că aş săruta-o, domnule Magnus, şi atunci sunt 
convins că, dacă doamna ar fi hotărâtă să mă ia, îmi va 
şopti, ruşinată, la ureche, o consimţire. 

DI. Magnus tresări; privi câtva timp, atent, tăcut, chipul 
inteligent al d-lui Pickwick, apoi (minutarul arăta şi zece), 
strângându-i călduros mâna, se năpusti ca un disperat 

afară. 

DI. Pickwick făcu, în sus şi-n jos, câţiva paşi prin odaie şi, 
urmându-i exemplul, acul mic al pendulei ajunsese la figura 
care indica jumătatea de oră, când uşa se deschise 
deodată. Se înturnă să-l întâmpine pe dl. Peter Magnus, dar 
întâlni chipul voios al d-lui Tupman, figura senină a d-lui 
Winkle şi trăsăturile intelectuale ale d-lui Snodgrass. 

În timp ce dl. Pickwick le adresa cuvinte de bun venit, dl. 
Peter Magnus intră buzna în cameră. 

— Dragii mei, iată-l pe domnul despre care vă vorbeam, 
domnul Magnus, spuse dl. Pickwick. 

— Sluga dumneavoastră, domnilor, declară dl. Magnus, 
care se afla într-o stare de vădită tulburare. Domnule 
Pickwick, îngăduie-mi să-ţi vorbesc un moment, domnule. 

Rostind cuvintele acestea, dl. Magnus îşi vâri arătătorul 
în cheotoarea d-lui Pickwick şi, trăgându-l într-un ungher de 
lângă fereastră, îi spuse: 

— Felicită-mă, domnule Pickwick; ţi-am urmat sfatul 
întocmai. 

— A fost bun? întrebă dl. Pickwick. 

— Da, domnule, nici că se putea mai bun, replică dl. 
Magnus; e-a mea, domnule Pickwick. 

— Te felicit din toată inima! exclamă dl. Pickwick 
scuturând călduros mâna noului său prieten. 

— Trebuie s-o vezi, domnule, glăsui dl. Magnus; pe-aci, te 
rog. Scuzaţi-ne o clipă, domnilor. 

Plin de zor, îl scoase pe dl. Pickwick din cameră, se opri la 
uşa alăturată din coridor şi bătu încet. 

— Intră! zise o voce de femeie. 

Şi intrară. 

— Domnişoară Witherfield, spuse dl. Magnus, permiteţi- 
mi să vă prezint pe unui dintre cei mai buni prieteni ai mei, 
domnul Pickwick. Domule Pickwick, te rog să faci cunoştinţă 
cu domnişoara Witherfield. 

Femeia se afla în capătul celălalt al camerei. Când dl. 

Pickwick se înclină s-o salute, îşi scoase ochelarii din 
buzunar şi-i potrivi pe nas; dar abia îi pusese, că dădu 
drumul unei exclamaţii de uimire şi se trase înapoi câţiva 
paşi. La rândul ei, femeia scoase un strigăt pe jumătate 
înăbuşit, îşi ascunse faţa în mâini şi căzu pe un scaun; din 
care pricină dl. Peter Magnus, care încremenise locului, se 
uita când la el, când la ea, cu o înfăţişare schimonosită, 
exprimând culmea uimirii şi a groazei. 

După toate aparențele, atitudinea lor era inexplicabilă; 
fapt este, însă, că de îndată ce-şi pusese ochelarii, dl. 
Pickwick recunoscuse în viitoarea doamnă Magnus pe 
femeia la care se introdusese aşa de bicisnic azi noapte; 
ochelarii abia încălecaseră nasul d-lui Pickwick, şi femeia 
observă identitatea fizionomiei lui cu aceea pe care o 
văzuse înconjurată de toate grozăviile unei scufe de 
noapte. De aceea, ea strigă şi dl. Pickwick tresări. 

— Domnule Pickwick, exclamă dl. Magnus plin de uimire, 
ce înseamnă asta, domnule? Spune-mi, ce însemnează 
asta, domnule? adăugă dl. Magnus cu tonul ridicat. 

— Domnule, refuz să răspund întrebării, replică dl. 
Pickwick oarecum indignat de tonul subit poruncitor al d-lui 
Magnus. 

— Refuzi, domnule? 

— Da, domnule. Nu voi consimţi, fără aprobarea 
doamnei, să spun ceva care ar putea s-o compromită sau 
să trezească în pieptul dumisale amintiri neplăcute. 

— Domnişoară Witherfield, întrebă dl. Peter Magnus, 
cunoaşteţi persoana aceasta? 

— Dacă o cunosc? repetă şovăielnică doamna între două 
vârste. 

— Da, dacă o cunoaşteţi! Întreb dacă o cunoaşteţi? 
replică dl. Magnus cu o pornire sălbatică. 

— Am mai văzut-o, îngăimă doamna între două vârste. 

— Unde? întrebă dl. Magnus; unde? 

— Lucrul acesta, glăsui doamna între două vârste 

ridicându-se de pe scaun şi întorcând capul, lucrul acesta n- 
am să-l destăinuiesc pentru nimic în lume. 

— Vă înţeleg, doamnă, spuse dl. Pickwick, şi respect 
delicateţea dumneavoastră. Nici eu n-am să-l divulg 
vreodată. Puteţi fi sigură. 

— Pe cuvântul meu, doamnă, glăsui dl. Magnus, având în 
vedere situaţia în care mă găsesc, vă purtaţi cu mine cu 
destul sânge rece; cu destul sânge rece, doamnă! 

— Eşti crud, domnule Magnus! îngăimă doamna între 
două vârste şi se porni pe-un plâns amarnic. 

— Adresează-mi mie observaţiile dumitale, domnule, 
interveni dl. Pickwick. Dacă e cineva de osândit aici, numai 
eu sunt acela. 

— Aha, numai dumneata eşti de osândit, domnule?! 
exclamă dl. Magnus; acum încep să înţeleg, domnule. ţi 
pare rău de hotărârea dumitale, nu-i aşa? 

— Hotărârea mea! repetă dl. Pickwick. 

— Hotărârea dumitale, domnule. Oh, nu mă privi aşa, 
domnule! strigă dl. Magnus. Mi-amintesc de cuvintele 
dumitale de aseară, domnule. Ai venit aci, domnule, să 
dezvăluieşti perfidia şi mârşăvia unui individ pe a cărui 
sinceritate şi onoare te bizuiseşi fără şovăială. 

DI. Peter Magnus se lăsă în voia unui rânjet prelungit, 
apoi, scoţându-şi ochelarii verzi pe care, în accesul de 
gelozie ce-l cuprinsese, îi socoti probabil de prisos, se 
apucă să-şi rotească ochii mici într-un mod înfricoşător. 

— Ehei, zise el repetând rânjetul cu un efect sporit, ai să- 
mi dai socoteală, domnule! 

— Ce socoteală? întrebă dl. Pickwick. 

— Nu-i nimic, domnule! vocifera dl. Magnus măsurând 
camera, nu-i nimic! 

De bună seamă că aceste cuvinte: „Nu-i nimic”, au o 
semnificaţie foarte întinsă, căci nu ne amintim să fi asistat 
vreodată la o gâlceavă pe stradă, la teatru, în vreun local 
public sau aiurea, în care ele să nu fi fost răspunsul obişnuit 

dat tuturor întrebărilor belicoase. „Crezi că te pot numi un 
gentleman, domnule?” „Nu-i nimic, domnule!” „Am spus eu 
ceva tinerei femei, domnule?” „Nu-i nimic, domnule!” „Vrei 
să-ţi lipesc creierii de zidul ăsta, domnule?” Totodată 
trebuie remarcat că pare a fi o provocare ascunsă în acest 
universal „nu-i nimic”, şi că el trezeşte o mai puternică 
indignare în pieptul indivizilor cărora li se adresează decât 
ar pricinui un noian de ocări. 

Nu susţinem, totuşi, că această scurtă expresie adresată 
d-lui Pickwick, i-a umplut sufletul de indignarea pe care ar fi 
stârnit-o cu siguranţă într-un suflet de rând. Menţionăm 
numai faptul că, auzind cuvintele, dl. Pickwick deschise uşa 
camerei şi strigă brusc: 

— Tupman, vino încoa'! 

DI. Tupman sosi imediat, cu un aer de neţărmurită 
uimire. 

— Tupman, zise dl. Pickwick, un secret oarecum delicat, 
şi care o priveşte pe doamna, este cauza unei neînţelegeri 
ce s-a iscat între mine şi dumnealui. Îl asigur, însă, în faţa 
dumitale, că secretul acesta n-are nicio legătură cu el, 
nimic cu afacerile sale. Nu-i nevoie să-ţi atrag atenţia că, 
dacă mai continuă a se îndoi, se va îndoi totodată de 
temeinicia spuselor mele şi că aş considera aceasta drept o 
gravă insultă. 

După rostirea acestei declaraţii, dl. Pickwick îi azvârli d- 
lui Peter Magnus o privire care conţinea în ea o 
enciclopedie întreagă. 

Purtarea  onorabil-calmă a d-lui Pickwick, alăturată 
energiei limbajului, ar fi convins orice spirit cu judecată; din 
nefericire însă, în momentul acela, spiritul d-lui Peter 
Magnus nu se afla câtuşi de puţin în stare să judece. În loc, 
deci, să primească precum se cuvenea explicaţia d-lui 
Pickwick, el se întărâta singur, căzând într-o furie 
mistuitoare, vorbind cu înverşunare de ceea ce datora 
sensibilităţii sale, şi câte şi mai câte, umblând prin cameră, 


449 


de colo până colo, şi smulgându-şi părul pentru a da tărie 
declamaţiei sale - distracţie pe care o întrerupea uneori 
pentru a-şi flutura pumnul sub nasul filantropic al d-lui 
Pickwick. 

Totuşi, tare pe corectitudinea şi nevinovăția sa, înciudat 
că a implicat-o şi pe doamna între două vârste într-o 
afacere aşa de neplăcută, dl. Pickwick se găsea, la rându-i, 
într-o dispoziţie mai puţin paşnică decât de obicei. Vorbele 
schimbate deveniră năvalnice, glasurile mai înflăcărate; la 
urmă, dl. Magnus îi spuse d-lui Pickwick că se vor mai 
întâlni. Cu o politeţe vrednică de laudă, dl. Pickwick 
răspunse: cu cât se vor întâlni mai repede, cu-atât va fi mai 
bine. La auzul acestor cuvinte, doamna între două vârste se 
năpusti îngrozită din încăperea de unde dl. Tupman îl târî 
pe dl. Pickwick, lăsându-l pe dl. Peter Magnus singur şi 
copleşit de gânduri. 

Dacă doamna între două vârste ar fi trăit în societate, 
sau dacă ar fi cunoscut cât de puţin obiceiurile şi manierele 
celor ce fac legile şi stabilesc modele, ar fi ştiut că 
ferocităţile de acest soi sunt lucrul cel mai nevinovat din 
lume. Dar cum ea trăise mai mult la ţară şi nu citise 
dezbaterile parlamentare, era foarte puţin expertă, cu 
deosebire în aceste rafinamente ale lumii civilizate. De 
aceea, îndată ce ajunse în odaia ei de dormit şi zăvori cu 
grijă uşa, începu să mediteze asupra scenelor la care 
asistase. Se perindau pe dinaintea ochilor ei icoane de 
masacru şi prăbuşire, printre care cel mai puţin sângeros 
era tabloul d-lui Peter Magnus în mărime naturală, purtat 
de patru oameni; şi, în partea stângă, un butoi de gloanţe 
era alăturat imaginii. Cu cât doamna între două vârste 
medita, cu atât înfricoşarea punea stăpânire pe ea; în cele 
din urmă, se hotărî să-l caute pe principalul dregător al 
oraşului, rugându-l să-i înşface pe d-nii Pickwick şi Tupmani 
fără întârziere. Numeroase consideraţii o împinseseră pe 
doamna între două vârste să ia hotărârea aceasta; cea mai 


450 


de seamă, însă, pornea din devotamentul de netăgăduit ce- 
| purta d-lui Peter Magnus şi din grija pentru salvarea 
persoanei lui. Cunoştea prea bine gelozia temperamentului 
lui pentru a se încumeta să facă cea mai uşoară aluzie la 
pricina reală a tulburării sale, aşa că se bizuia pe influenţa 
şi pe mijloacele ei de convingere spre a potoli apriga 
pornire a omuleţului, cu condiţia ca dl. Pickwick să fie 
îndepărtat şi să nu se mai stârnească alte certuri. Năpădită 
de aceste gânduri, doamna între două vârste îşi potrivi 
pălăria şi şalul, după care porni întins către locuinţa 
primarului. 

George Nupkins, esquire - după cum am mai spus, 
principalul dregător al oraşului - era un personaj aşa de 
mare, că drumeţul cel mai iute de picior cu greu ar putea 
să întâlnească altul la fel în răstimpul dintre răsăritul şi 
apusul soarelui, în ziua de 21 iunie care, conform 
calendarului, este cea mai lungă din an şi care, în mod 
firesc, i-ar oferi cele mai multe şanse de căutare. In 
dimineaţa amintită, dl. Nupkins era extrem de tulburat şi 
amărât, căci o rebeliune avusese loc în oraş. Externii şcolii 
principale  conspiraseră să spargă geamurile unei 
vânzătoare de mere care nu le era pe plac; îl huiduiseră pe 
aprod; zvârliseră cu pietre în poliţai - un domn bătrâior cu 
cizme  răsfrânte, care fusese însărcinat să  înăbuşe 
răzmeriţa şi care îndeplinea această funcţie de cel puţin o 
jumătate de veac. Dl. Nupkins şedea, ca atare, în jilţul său, 
cu sprâncenele maiestos încruntate şi clocotind de furie, 
când fu anunţată o doamnă într-o chestiune urgentă, 
importantă, particulară. Luând un aer cumplit de calm, dl. 
Nupkins porunci ca doamna să fie introdusă, iar porunca 
fiind executată ca toate poruncile dregătorilor, împăraţilor 
şi altor pământene puteri, d-şoara Witherfield, a cărei 
tulburare era vădită, fu poftită să intre. 

— Muzzle! strigă dregătorul. 

Muzzle era un servitor pipernicit, lung la trup şi cu 

picioare scurte. 

— Muzzle! 

— Da, Înălțimea Voastră. 

— Adu un fotoliu şi părăseşte camera. 

— Da, Înălţimea Voastră. 

— Acum, doamnă, vă rog să expuneţi chestiunea 
dumneavoastră, glăsui dregătorul. 

— Ea e de natură foarte penibilă, domnule, rosti d-şoara 
Witherfield. 

— Tot ce se poate, declară dregătorul. Liniştiţi-vă, 
doamnă. 

Aici, dl. Nupkins luă un aer blajin. 

— Şi spuneţi-mi ce chestiune legală vă aduce la mine, 
doamnă. 

Aici, dregătorul triumfa asupra omului, astfel că dl. 
Nupkins luă un aer sever. 

— Domnule, îmi vine foarte greu să fac denunţul, 
mărturisi d-şoara Witherfield. Mă tem să nu iasă însă un 
duel, aici. 

— Aici, doamnă? întrebă dregătorul. Unde anume, 
doamnă? 

— În Ipswich. 

— În Ipswich, doamnă? Un duel în Ipswich?! exclamă 
dregătorul pe care numai gândul acesta îl băgase în 
spaime. Cu neputinţă, doamnă! Aşa ceva nu se poate 
întâmpla în oraşul nostru; sunt convins. Oh, doamnă, 
cunoaşteţi activitatea poliţiei locale? N-aţi auzit cumva, 
doamnă, că la 4 mai, urmat numai de şaizeci de poliţişti 
aleşi, m-am năpustit între doi boxeuri şi că, riscând să cad 
jertfă patimii furioase a unei mulţimi întărâtate, am 
împiedicat o întâlnire pugilistică între campionul Dumpling 
din Middlesex şi Bentam din Suffolk? Un duel în Ipswich, 
doamnă! Nu cred. Nu, nu cred! declară dregătorul 
neputând concepe că doi muritori ar avea cutezanţa să 
uneltească împotriva tihnei oraşului. 

— Din nefericire, informaţia pe care v-o aduc este cât se 
poate de adevărată, îl asigură doamna între două vârste. 
Eram de faţă când cearta s-a produs. 

— Acesta e lucrul cel mai extraordinar, exclamă 
dregătorul uimit. Muzzle! 

— Da, Înălţimea Voastră. 

— Trimite-l numaidecât pe domnul Jinks la mine. 

— Da, Înălţimea Voastră. 

Muzzle se retrase şi reveni cu un slujbaş palid la faţă, de 
vârstă mijlocie, cu nasul ascuţit; slujbaşul arăta prost hrănit 
şi era îmbrăcat ponosit. 

— Domnule Jinks, zise dregătorul, domnule Jinks! 

— Da, domnule, răspunse dl. Jinks. 

— Domnule Jinks, doamna a venit să ne informeze despre 
un duel oare urmează să aibă loc la noi. 

Neştiind ce anume să spună, dl. Jinks schiţă un zâmbet 
subaltern. 

— De ce râzi, domnule Jinks? întrebă dregătorul. 

DI. Jinks luă pe dată un aer serios. 

— Domnule Jinks, urmă dregătorul, eşti într-o doagă, 
domnule! 

DI. Jinks se uită cu obidă la marele om şi muşcă între 
dinţi coada condeiului. 

— Poţi să vezi ceva foarte comic în această informaţie, 
domnule, dar îţi voi spune, domnule Jinks, că ai foarte 
puţine motive de a râde. 

Cu aeru-i lihnit, Jinks oftă; era convins şi el că avea într- 
adevăr foarte puţine motive să fie vesel. Apoi, primind 
poruncă să noteze informaţia doamnei, îşi târî paşii până la 
scaun şi se apucă să scrie. 

— După câte înţeleg, acest Pickwick este vinovatul 
principal, zise dregătorul când declaraţia fu gata. 

— Da, domnule, răspunse doamna între două vârste. 

— Dar recalcitrantul celălalt? Cum îl cheamă, domnule 
Jinks? 

— Tupman, domnule. 

— Tupman e martor, doamnă? 

— Da. 

— Spuneţi că celălalt combatant a şters-o? 

— Da, răspunse d-şoara Witherfield tuşind uşor. 

— Foarte bine, spuse dregătorul. Avem de-a face cu doi 
tâlhari din Londra, care au venit aci să nimicească 
populaţia majestăţii sale, gândind că la această distanţă de 
capitală braţul legii e slab şi paralizat. Dar vom da un 
exemplu cu ei. Domnule Jinks, întocmeşte mandatul de 
arestare. Muzzle! 

— Da, Înălţimea Voastră. 

— Grummer e jos? 

— Da, Înălţimea Voastră. 

— Trimite-mi-l aici! 

Supusul Muzzle se retrase şi reveni aproape imediat cu 
domnul bătrâior, în cizme răsfrânte, care se remarca 
îndeosebi prin nasul său roşu, prin vocea-i răguşită, prin 
haina cafenie şi prin privirea-i rătăcitoare. 

— Grummer! strigă dregătorul. 

— Da, 'n'ţimea voastră! 

— Oraşul e liniştit acum? 

— Da, 'n'ţimea voastră, răspunse Grummer. Mulțimea s- 
s-a potolit, fin'că b-băieţii s-a dus c-care-ncotro, la cricket. 

— Grummer, urmă dregătorul cu aer hotărât, în vremurile 
astea numai măsurile viguroase pot să reuşească. Dacă se 
dispreţuieşte autoritatea ofiţerilor regelui, trebuie să se dea 
citire riot-actului:?. 

— Grummer, dacă puterea civilă nu poate să ocrotească 
ferestrele, se impune ca militarul să ocrotească puterea 
civilă, precum şi ferestrele. Cred că asta e o maximă din 
constituţie, domnule Jinks. 

— Desigur, domnule, zise Jinks. 

— Foarte bine, zise dregătorul semnând mandatul de 

arestare. Grummer, vei aduce persoanele acestea la mine, 
după amiază; le vei găsi la Marele Cal Bălan. Ţi-aminteşti 
cazul Dumpling din Middlesex şi Bentam din Suffolk, 
Grummer? 

DI. Grummer exprimă printr-o scuturătură din cap că nu-l 
va uita niciodată; ceea ce, într-adevăr, nu se va întâmpla 
câtă vreme afacerea va continua să-i fie amintită în fiecare 
zi. 

— Aceasta, continuă  dregătorul, e poate şi mai 
neconstituţională. Ea înseamnă o mai mare încălcare a 
păcii; o mai gravă violare a prerogativelor majestăţii sale. 
Cred că duelul e unul dintre privilegiile cele mai de 
netăgăduit ale majestăţii sale, domnule Jinks. 

— Prevăzut special în Magna Charta, domnule! exclamă 
dl. Jinks. 

— Una dintre cele mai frumoase bijuterii ale coroanei 
britanice, smulsă majestăţii sale de baroni; nu-i aşa, 
domnule Jinks? 

— Întocmai, domnule. 

— Foarte bine! continuă dregătorul îndreptându-se din 
şale cu orgoliu. Prerogativa aceasta regală nu va fi violată 
în această porţiune a domeniilor majestăţii sale. Grummer, 
ia-ți ajutoare şi execută mandatele în termenul cel mai 
scurt cu putinţă. Muzzle! 

— Da, Înălţimea Voastră. 

— Condu-o pe doamna! 

D-şoara Witherfield se retrase, profund impresionată de 
ştiinţa şi autoritatea dregătorului. DI. Nupkins se retrase să 
ia dejunul. DI. Jinks se retrase în sine - singurul loc unde 
putea să se retragă, dacă exceptăm patul-sofa din 
salonaşul ocupat ziua de familia gazdei - iar dl. Grummer 
se retrase să spele, prin felul cum va executa prezenta 
însărcinare, insulta ce căzuse, în timpul dimineţii, peste el 
şi peste celălalt reprezentant al majestăţii sale, aprodul. 

In vreme ce pregătiri aşa de hotărâte şi înverşunate erau 

făcute spre a apăra pacea regelui, dl. Pickwick şi prietenii 
săi, absolut neştiutori de extraordinarele evenimente ce se 
puneau la cale, stăteau tihniţi la masă. Aveau chef de vorbă 
şi erau în bună dispoziţie. DI. Pickwick tocmai istorisea, spre 
marea înveselire a discipolilor şi în special a d-lui Tupman, 
aventurile sale din noaptea trecută, când uşa se deschise 
lăsând să se vadă o faţă destul de respingătoare. Ochii 
respingătoarei figuri se aţintiră câteva secunde cu luare- 
aminte asupra d-lui Pickwick şi fură, pesemne, satisfăcuţi 
de investigația lor, căci corpul căruia aparţinea fizionomia 
respingătoare se introduse în încăpere, încetişor, sub forma 
unui individ bătrâior cu cizmele răsfrânte. Pe scurt, ca să 
nu-l mai ţinem pe cititor în încordare, ochii aceia erau 
rătăcitorii ochi ai d-lui Grummer, şi corpul era al lui. 

Felul de a proceda al d-lui Grummer era legal, dar 
original. Primul său act fu zăvorirea uşii pe dinăuntru; al 
doilea, ştergerea foarte atentă a capului şi obrazului cu o 
batistă de bumbac; al treilea, aşezarea batistei de bumbac 
în pălărie şi a pălăriei pe scaunul cel mai apropiat; iar al 
patrulea, scoaterea din buzunarul de la piept a unui 
bastonaş, având la capăt o cunună de aramă, cu care făcu 
un grav şi fantomatic semn d-lui Pickwick. 

DI. Snodgrass rupse cel dintâi tăcerea uluitoare care 
domnea în cameră. Se uită câteva minute ţintă la dl. 
Grummer, şi spuse pe urmă cu tărie: 

— Asta e o cameră particulară, domnule! o cameră 
particulară. 

DI. Gummer clătină din cap şi răspunse: 

— Nu se egsistă camere particulare pentru majestatea 
sa, după ce uşa de la stradă a fost trecută; asta e legea. 
Zice unii că locuinţa unui englez e castelul lui; astea e 
fleacuri! 

Pickwickienii schimbară între dânşii priviri uimite. 

— Care e domnul Tupman? întrebă dl. Grummer. 

Îl recunoscuse pe dl. Pickwick printr-o intuiție 


456 


fulgerătoare, de la prima ochire. 

— Numele meu e Tupman, glăsui gentlemanul. 

— Numele meu e legea, declară dl. Grummer. 

— Cum? întrebă dl. Tupman. 

— Legea, replică dl. Grummer. Legea, puterea ţivilă şi 
iegzecutivă e titlurile mele, şi uite legetimaţia mea. 
„Tupman (numele de botez în alb); Pickwick (idem); contra 
liniştii stăpânului nostru regele, având în vedere şi luând în 
considerare statutele şi regulamentele... Am văzut, am 
constatat la faţa locului...” Totu-i în regulă. Îi arestez pe 
susnumiţii Pickwick şi Tupman. 

— Ce-nseamnă obrăznicia asta?! exclamă dl. Tupman 
sărind în sus. Părăseşte camera! 

— Hei, Dubbley! strigă dl. Grummer retrăgându-se 
repede spre uşă şi întredeschizând-o. 

— Aici! spuse o voce joasă în coridor. 

— Vino-ncoa, Dubbley! porunci Grummer. 

La această poruncă un bărbat, cam murdar la faţă, înalt 
de vreo şase picioare şi ceva, şi gros în aceeaşi proporţie, 
se vâri prin uşa întredeschisă şi intră în odaie cu sforţări 
care îi înroşiră chipul! 

— Dubbley, întrebă dl. Grummer, e afară poliţiştii ăilalţi? 

Ca unul care vorbea puţin, dl. Dubbley nu răspunse decât 
c-un moţăit. 

— Să intre divizia de sub ordinele dumitale, Dubbley! 
rosti dl. Grummer. 

DI. Dubbley se supuse şi şase inşi, fiecare cu câte un 
baston scurt, cu măciulie de alamă, se îmbulziră în cameră. 
DI. Grummer îşi băgă în buzunar bastonul, şi-l privi pe dl. 
Dubbley; dl. Dubbley băgă în buzunar bastonul său şi îşi 
privi divizia; iar oamenii diviziei băgară în buzunar 
bastoanele lor privindu-i pe d-nii Tupman şi Pickwick. 

DI. Pickwick îşi discipolii săi se ridicară ca un singur om. 

— Ce înseamnă această violare sălbatică a domiciliului 
meu? strigă dl. Pickwick. 

— Cine va îndrăzni să mă aresteze? întrebă dl. Tupman. 

— Ce căutaţi aci, puşlamalelor? glăsui dl. Snodgrass. 

DI. Winkle nu zise nimic, dar îşi aţinti ochii asupra lui 
Grummer cu o privire care i-ar fi străpuns creierul, dacă 
Grummer n-ar fi fost aşa de nesimţitor. După cum se pare, 
privirea lui n-avu niciun efect. 

Când reprezentanţii puterii executive observară că dl. 
Pickwick şi prietenii săi erau dispuşi să se împotrivească 
autorităţii legii, îşi suflecară mânecile într-un mod foarte 
semnificativ: ţineau să arate delicvenţilor că, pentru a-i 
dobori şi a-i înşfăca apoi, era de-ajuns să vrea. 
Demonstrația nu-i scăpă d-lui Pickwick. El se sfătui 
deoparte, câteva clipe, cu dl. Tupman, şi declară pe urmă 
că era gata să meargă la reşedinţa primarului, rugându-i 
doar pe cei prezenţi să fie martorii hotărârii sale dârze de a 
pedepsi de îndată ce va fi iarăşi liber monstruoasa încălcare 
a privilegiilor unui englez. La care, oamenii legii izbucniră în 
hohote de râs, afară numai de dl. Grummer care considera, 
pare-se, ca o fărădelege intolerabilă cea mai neînsemnată 
ştirbire adusă dreptului divin al dregătorilor. 

Dar după ce dl. Pickwick declară că e gata să se supună 
legilor ţării, şi tocmai când servitorii, rândaşii, servitoarele, 
surugiii, care se aşteptaseră să ia parte la o încântătoare 
încăierare, pricinuită de încăpăţânarea lui, începeau a se 
retrage dezamăgiţi şi necăjiţi, se ivi o altă dificultate 
neprevăzută. În ciuda sentimentelor sale de venerație 
pentru autorităţile constituite, dl. Pickwick refuză categoric 
să se arate în stradă, împresurat de slujitorii justiţiei ca un 
criminal ordinar. În starea nesigură a opiniei publice (căci 
şcolarii erau liberi în după amiaza aceea şi nu se duseseră 
încă pe la casele lor), dl. Grummer refuză tot aşa de 
categoric să pornească pe partea cealaltă a străzii şi să ia 
în seamă vorbele d-lui Pickwick că vor merge direct la 
dregător. Dl. Pickwick şi dl. Tupman se împotriviră cu tărie 
să cheltuiască pentru o caleaşcă, singurul mijloc de 

transport respectabil pe care şi l-ar fi putut procura. Sfada 
se înteţi, încurcătura se prelungi; puterea executivă era 
tocmai pe punctul înlănţuirii obiecţiilor d-lui Pickwick de-a 
ajunge la dregător, luându-l foarte simplu pe sus, când 
cineva îşi aminti că în curtea hanului se afla o trăsurică de 
mână pe care şi-o construise pe vremuri un rentier ce 
suferea de gută şi în care d-nii Pickwick şi Tupman ar fi 
putut să stea cel puţin tot aşa de comod ca într-o cabrioletă 
modernă. Trăsurică fu deci închiriată şi adusă în sala de jos. 
DI. Pickwick şi dl. Tupman se căzniră să-şi facă loc în ea şi 
coborâră storurile; doi hamali fură lesne găsiţi, astfel că 
procesiunea porni în cea mai mare ordine. Poliţiştii 
înconjurau trăsura; dl. Grummer şi dl. Dubbley înaintau 
triumfători în frunte; dl. Snodgrass şi dl. Winkle mergeau la 
braţ în urmă, iar nespălaţii din Ipswich formau ariergarda. 

Negustorii oraşului, măcar că n-aveau decât o idee foarte 
nelămurită despre natura jignirii, se declarau totuşi lămuriţi 
pe deplin şi se bucurau de spectacol. Ei recunoşteau braţul 
năprasnic al legii care coborâse cu forţa a douăzeci cai 
putere peste vinovaţii din metropolă. Puternica maşină, 
pusă în mişcare de dregătorul lor şi dirijată de slujitorii lor, 
înghesuise pe cei doi răufăcători în cuprinsul strâmt al unei 
droşculiţe. Numeroase expresii de ataşament şi admiraţie îl 
salutară pe dl. Grummer în timp ce, cu bastonul în mână, el 
conducea cortegiul; zgomotoase şi prelungite erau 
aclamaţiile nespălaţilor; iar procesiunea înainta, domol şi 
maiestos în mijlocul aprobării obşteşti. 

Imbrăcat cu jacheta de dimineaţă şi cu mânecile de 
americă neagră, dl. Weller se înapoia destul de prost 
dispus, căci examinase zadarnic casa misterioasă cu poartă 
verde când, ridicându-şi ochii, zări un val de lume tălăzuind 
pe stradă în jurul unui obiect care aducea foarte mult cu o 
trăsurică de mână. Vrând să-şi abată gândurile de la 
isprava care nu-i reuşise, se trase la o parte pentru a vedea 
mai bine mulţimea care aplauda plină de voioşie. Ca să-i 

treacă amarul, se apucă şi el îndată să aclame din 
răsputeri. 

DI. Grummer trecu, trecu şi dl. Dubbley, trecu şi 
droşculiţa, trecură păzitorii; Sam continua să ţină hangul 
strigărilor entuziaste ale gloatei, fluturând pălăria deasupra 
capului, cuprins parcă de bucuria cea mai năvalnică, măcar 
că, bineînţeles, nu avea habar de întreaga poveste, când se 
opri, dând deodată cu ochii de d-nii Winkle şi Snodgrass. 

— Ce e tămbălăul ăsta, domi'lor? întrebă Sam. Pe cine au 
înhăţatără în dric? 

Prietenii răspunseră amândoi în acelaşi timp, însă 
cuvintele lor se pierdură în hărmălaie. 

— Cine e înăuntru? strigă Sam din nou. 

| se răspunse a doua oară şi, cu toate că nu putu desluşi 
vorbele, înţelese după mişcarea celor două perechi de buze 
că ele rostiseră cuvântul magic: „Pickwick”. 

Îi ajungea; cât ai clipi, dl. Weller îşi croi drum prin 
mulţime, îi opri pe hamali, şi veni să-l înfrunte pe ţanţoşul 
Grummer. 

— Hei, bătrâne gentelman, îi zise, pe cine ai vârât în 
cuşca asta? 

— La o parte! strigă dl. Grummer care, asemeni altor 
mulţi oameni mari, răsfăţaţi de popularitate, îşi simţea 
demnitatea mult sporită. 

— Dă-i la moacă, dacă n-ascultă! strigă dl. Dubbley. 

— Îţi rămân foarte îndatorat, bătrâne gentelman, replică 
Sam, că-ţi baţi capul cu mine şi sunt şi mai îndatorat ăluilalt 
gentelman care a scăpat dintr-o caravană de uriaşi, pentru 
sfatul lui cumsecade, dar aş vrea să-mi răspunzi la ce te-am 
întrebat. Cum vă simţiţi, dom'le? 

Ultimele cuvinte erau adresate, cu aer protector, d-lui 
Pickwick, care îşi furişase privirile prin ferestruica din faţă. 

DI. Grummer amuţise de indignare; scoase din buzunar 
bastonul, împodobit cu coroniţa de alamă, şi-l flutură pe 
dinaintea ochilor lui Sam. 

— Aha, foarte drăguţ! zise Sam; mai cu seamă coroana 
care aduce cu una adevărată. 
— La o parte! răcni ofensat Grummer. 

20. „Atacul 


Şi, pentru a da tărie mai multă poruncii sale, repezi cu o 
mână bastonul, împodobit la capăt cu emblema din alamă a 
regalității, în cravata lui Sam, iar cu cealaltă mână îl apucă 
de guler; atenţiune la care dl. Weller răspunse trântindu-l, 
cât ai bate din palme, la pământ după ce, mai înainte, cu 
cea mai profundă consideraţie, îl răsturnase pe un hamal, 
ca să-i poată servi lui Grummer de covor. 

Dacă dl. Winkle fu cuprins de criza vremelnică a acelei 
sminteli care provine din sentimentul unei injurii, sau dacă 
îl îmboldise cutezanţa d-lui Weller - sigur nu ştim. Fapt este 
însă că abia îl văzu pe dl. Grummer la pământ, că se şi 
năpusti asupra unui băieţaş care se găsea lângă el. Incălzit 
de acest exemplu, dl. Snodgrass, într-un spirit cu adevărat 
creştinesc, şi ca să nu ia pe nimeni fără veste, anunţă cu 
glas tare că începe şi el bătaia: se apucă, prin urmare, să-şi 
scoată haina cu cea mai mare grijă, dar fu împresurat şi 
pus în neputinţă de-a se mai mişca. De-altminteri, spre a fi 
drepţi cu el, ca şi cu dl. Winkle, se cuvine să declarăm că 
nu făcuseră nici cea mai uşoară încercare să se apere şi nici 
să-l ajute pe dl. Weller care, după cea mai. Inverşunată 
împotrivire, fusese până la urmă copleşit de mulţime şi luat 
prizonier. Procesiunea se alcătui deci din nou, hamalii se 
aşezară la posturile lor, marşul reîncepu. 

Cât ţinuseră aceste operaţii, indignarea d-lui Pickwick nu 
cunoscuse margini. El vedea cum Sam îi dădea peste cap 
pe poliţişti şi cum se năpustea în stânga şi în dreapta; dar 
era tot ce putea să vadă, căci uşa trăsuricii refuza să se 
deschidă, iar storurile nu voiau să se ridice. Cu ajutorul d-lui 
Tupman, izbuti în sfârşit să răzbească prin acoperiş, se urcă 
pe banchetă şi, ţinându-şi cumpănirea ca vai de lume, 
sprijinindu-se pe umerii d-lui Tupman, începu să vorbească 
gloatei. Stărui asupra nedreptăţii ce i s-a făcut, atrăgând 
luarea aminte asupra faptului că servitorul său fusese 
atacat mai întâi. Ajunseră la casa dregătorului: hamalii 

tropăind, prizonierii în urma lor, dl. Pickwick cuvântând şi 
mulţimea urlând. 

CAPITOLUL XXV 


Arătând, printr-o sumedenie de întâmplări plăcute, cât de 
impunător şi de imparţial era dl. Nupkins şi cum dl. Weller i-a 
plătit d-lui Job Trotter cu vârf şi îndesat. Dimpreună cu o altă 

întâmplare care va fi găsită la locul cuvenit. 


Indignarea d-lui Pickwick, în timp ce-l duceau, nu 
cunoştea margini; el făcea numeroase aluzii la înfăţişarea şi 
la felul de a se purta al d-lui Grummer şi al tovarăşilor săi, 
şi dădea drumul nemulțumirii sale prin curajoase provocări 
adresate fiecăruia dintre cei şase domni prezenţi. DI. 
Snodgrass şi dl. Winkle ascultau, cu un sumbru respect, 
torentul de elocinţă care curgea de pe buzele mentorului 
lor - ieşit prin partea de sus a trăsuricii - şi pe care nu-l 
puteau zăgăzui, o clipă măcar, nici mişcarea repezită a 
trăsuricii, nici implorările stăruitoare ale d-lui Tupman de-a 
cobori capacul. Furia făcu loc îndată curiozităţii d-lui Weller, 
când alaiul intră chiar în curtea unde îl întâlnise pe fugarul 
Job Trotter; şi curiozitatea fu înlocuită de simţământul celei 
mai voioase uimiri, când dl. Grummer, care făcea pe 
grozavul, porunci purtătorilor trăsuricii să se oprească, apoi 
înaintă cu pasul grav şi ţanţoş tocmai către poarta verde de 
unde ieşise Job Trotter. La sunetul clopoţelului pe care el îl 
sună cu tărie, alergă o servitoare tânără, foarte drăguță şi 
gătită, care, după ce-şi ridică mâinile, plină de uluire, 
văzând înfăţişarea răzvrătită a prizonierilor şi auzind 
limbajul înflăcărat al d-lui Pickwick, chemă pe dl. Muzzle. Dl. 
Muzzle deschise poarta mare pe jumătate pentru a primi 

droşculiţa, pe captivi şi pe poliţişti; pe urmă, o trânti în 
nasul gloatei. Indignată de o atare excludere şi foarte 
doritoare să vadă ce se va mai întâmpla, mulţimea îşi 
descărcă necazul izbind în poartă şi sunând apoi clopoţelul 
vreo două ceasuri. La distracţie luară parte pe rând, cu toţii, 
afară de trei sau patru inşi ce avură norocul să descopere în 
poartă o ferestruică zăbrelită prin care nu se zărea nimic. Ei 
se zgâiau printr-însa cu stăruința neobosită a acelor oameni 
care îşi turtesc nasul de geamurile casei unui felcer când un 
beţiv trântit de un docar e supus operaţiei chirurgicale în 
odaia din fund. 

Trăsurică de mână se opri dinaintea unei scări ce ducea 
la uşa locuinţei şi care era străjuită, de o parte şi de alta, de 
câte o agavă împlântată într-un hârdău verde; dl. Pickwick 
şi prietenii săi fură duşi apoi în sala principală, iar de acolo, 
după ce fură mai întâi anunţaţi de Muzzle, şi după ce dl. 
Nupkins le porunci să intre, se găsiră în prezenţa onorabilă 
a acestui slujbaş însufleţit de spirit patriotic. 

Scena era impresionantă, bine chibzuită pentru a băga 
spaima în vinovaţi şi a le da o idee adevărată despre severa 
măreție a legilor. Dinaintea unui dulap enorm, într-un jilt 
enorm, la o masă enormă, şi în faţa unui volum enorm, 
stătea dl. Nupkins care părea cu mult mai mare decât 
oricare dintre celelalte obiecte, oricât de enorme erau ele. 
Masa era împodobită cu teancuri de hârtii de după care se 
iveau capul şi umerii d-lui Jinks, straşnic ocupat să pară cât 
mai ocupat cu putinţă. După ce intrară cu toţii, Muzzle 
închise cu grijă uşa şi se aşeză dinapoia jilţului stăpânului 
său, aşteptându-i poruncile, în vreme ce dl. Nupkins, 
lăsându-se pe spate cu o solemnitate înfiorătoare, scruta 
chipurile musafirilor săi aduşi fără de voie. 

— Grummer, cine e individul ăsta? întrebă dl. Nupkins 
arătându-l cu degetul pe dl. Pickwick care, vorbind în 
numele prietenilor săi, stătea în picioare, cu pălăria în mână 
şi saluta cu politeţea cea mai respectuoasă. 

— Ăsta e Pickwick, 'n'ţimea voastră, răspunse Grummer. 

— Haide-haide, gealatule, ajunge! îl întrerupse dl. Weller, 
deschizându-şi drum cu coatele până în primul rând. Să-mi 
fie cu iertare, dom'le, dar slujbaşul ăsta cu ciubote 
răsfrânte n-o să-şi poată câştiga niciodată un trai 
cumsecade ca maestru de ceremonii. Uite, dom'le, urmă dl. 
Weller împingându-l înlături pe Grummer şi adresându-se 
dregătorului într-un chip plăcut familiar; uite, aici este 
Pickwick, esquire; aici, domnul Tupman; aici domnul 
Snodgrass; şi mai încolo, lângă el, în partea ailaltă, domnul 
Winkle; toţi gentlemeni simpatici, dom'le, cu care o s-aveţi 
plăcerea să faceţi cunoştinţă. De-aia, cu cât o să-i băgaţi 
mai repede pe gealaţii ăştia, pe o lună, două, la răcoare, cu 
atâta mai repede o să ne înţelegem. Afacerile mai întâi, 
plăcerile pe urmă, cum zicea regele Richard al treilea când 
îl înjunghia în turn pe regele ălălalt, înainte să-i înăbuşe 
ţâncii. 

După aceste spuse, dl. Weller se apucă să-şi lustruiască 
pălăria cu cotul drept, clătinând blajin din cap spre dl. Jinks, 
care îl ascultase de la început până când isprăvise cu o 
spaimă de negrăit. 

— Grummer, cine e omul ăsta? bolborosi dregătorul. 

— O afurisită nație de om, '"n'ţimea voastră, lămuri 
Grummer. A cercat să-i facă scăpaţi pe arestanţi şi i-a 
atacat pe slujitorii legii. Aşa că l-am umflat şi pe el şi l-am 
adus aici. 

— Bine ai făcut! aprobă dregătorul. Se vede că e un 
afurisit de coate goale. 

— Este servitorul meu, domnule! declară dl. Pickwick plin 
de jignire. 

— A, servitorul dumitale! se miră dl. Nupkins. Conspiraţie 
pentru a opri mersul justiţiei şi a-i asasina ofiţerii. Servitorul 
lui Pickwick. Scrie asta, domnule Jinks. 

DI. Jinks scrise. 

— Cum te cheamă, capsomanule? întrebă dregătorul în 

continuare. 

— Weller, răspunse Sam. 

— Admirabil nume pentru anuarul puşcăriaşilor din 
Newgate! observă dl. Nupkins. 

Era o glumă; de aceea, Jinks, Grummer, Dubbley, toţi 
poliţiştii precum şi Muzzle izbucniră într-un râs cu hohote ce 
tinu cinci minute. 

— Scrie-i numele, domnule Jinks, reluă dregătorul. 

— Pune doi de /, bătrâne, glăsui Sam. 

Aici, un nenorocit de poliţist se porni iar pe râs, şi 
dregătorul îl ameninţă că-l înşfacă. În asemenea împrejurări 
este periculos să râzi dacă momentul nu-i potrivit. 

— Unde trăieşti? întrebă dregătorul. 

— Unde poci şi eu, răspunse Sam. 

— Notează asta, domnule Jinks! strigă dregătorul care se 
înfuria tot mai mult. 

— Şi trage o linie dedesubt, urmă Sam. 

— E un vagabond, domnule Jinks, declară dregătorul. 
După propria-i mărturisire, este un vagabond. Nu-i aşa, 
domnule Jinks? 

— Desigur, domnule. 

— Aşa că am să-l arestez; pentru asta, am să-l arestez! 
decretă dl. Nupkins. 

— Dreptate ca pe-aici, mai zic şi eu! replică Sam. Unde 
naiba s-a mai pomenit un dregător care să calce-n străchini 
de două ori până să bage la răcoare pe-un individ? 

La auzul acestei ieşiri, alt poliţist se porni pe râs, luând 
apoi un aer grav aşa de nefiresc, încât dl. Nupkins îl dibui 
fără întârziere. 

— Grummer! strigă el înroşindu-se de furie, cum de 
îndrăzneşti să alegi ca poliţist special o fiinţă aşa de 
netrebnică şi de neobrăzată? Cum de îndrăzneşti, domnule? 

— Îmi pare foarte rău, 'n'ţimea voastră, îngăimă 
Grummer. 

— Îmi pare foarte rău! repetă cu aprindere dregătorul. 

Am să te-nvăţ eu să-ţi neglijezi datoria în halul ăsta, 
domnule Grummer! Am să dau un exemplu cu dumneata. 
la bastonul ticălosului cela. E beat. Eşti beat, păcătosule. 

— Nu sunt beat, înălţimea voastră, se-apără omul. 

— Eşti beat! declară dregătorul. Cum de cutezi să spui că 
nu eşti beat, domnule, când eu îţi spun că eşti? Nu miroase 
a alcool, Grummer? 

— Groaznic miroase, 'n'ţimea voastră, răspunse dl. 
Grummer care simţise adierea unui miros de rom. 

— Eram sigur, reluă dl. Nupkins. Când a intrat în cameră, 
am văzut după ochii lui aprinşi că era beat. Ai observat 
ochii lui aprinşi, domnule Jinks? 

— Desigur, domnule. 

— N-am gustat astăzi niciun strop de alcool, protestă 
omul care era cât se poate de treaz. 

— Cum de îndrăzneşti să mă minţi? Nu e beat în clipa 
asta, domnule Jinks? 

— Desigur, domnule. 

— Domnule Jinks, urmă dregătorul, am să-l trimit la 
închisoare pentru că a insultat Curtea. Scrie-i mandatul de 
arestare, domnule Jinks. 

Şi polițistul ar fi fost arestat, dacă Jinks, care era sfetnicul 
d-lui Nupkins şi căpătase o educaţie legală, căci stătuse trei 
ani în serviciul unui avocat de provincie, nu ar fi şoptit la 
ureche dregătorului că lucrul nu era cu putinţă. Dregătorul 
tinu, deci, un discurs, declarând că, din consideraţie pentru 
familia poliţistului, se mulțumea să-l dojenească şi să-l 
concedieze. Ca atare, nefericitul vinovat fu bruftuit cu 
violenţă, timp de un sfert de oră, şi pe urmă trimis la 
treburile lui; iar Grummer, Dubbley, Muzzle şi ceilalţi 
poliţişti îşi  murmurară admiraţia pentru mărinimia 
dregătorului lor. 

— Acum, domnule Jinks, reluă dregătorul, ia jurământul 
lui Grummer. 

Grummer jură îndată, dar deoarece se împleticea în 

depoziţie, şi pentru că masa d-lui Nupkins urma să fie pe 
curând gata, dregătorul, ca să reteze scurt, începu să-i 
pună lui Grummer întrebări importante, iar Grummer îi 
răspunse pe cât cu putinţă afirmativ, astfel că instrucţia 
merse foarte repede şi uşor. Se dovedi că dl. Weller 
încercase să atace autoritatea în două rânduri, dl. Winkle 
încercase s-o amenințe odată, dl. Snodgrass i se 
împotrivise; iar după ce toate aceste acuzaţii fură formulate 
spre mulţumirea dregătorului, dregătorul şi dl. Jinks se 
sfătuiră în şoaptă. 

După sfătuirea care dură vreo zece minute, dl. Jinks se 
retrase la capătul celălalt al mesei, iar dregătorul, tuşind în 
chip de introducere, se ridică în jilţu-i şi era gata să 
rostească un discurs, când dl. Pickwick interveni. 

— Domnule, spuse el, iertaţi-mă că vă întrerup; dar, 
înainte ca dumneavoastră să exprimaţi opinia pe care vă 
veţi fi format-o poate în legătura cu declaraţiile făcute aici, 
şi înainte de a proceda în consecinţă, sunt dator să reclam 
dreptul meu de a fi ascultat, cel puţin în ce mă priveşte 
personal. 

— Ţine-ţi gura, domnule! strigă dregătorul cu ton 
poruncitor. 

— Sunt nevoit să mă supun autorităţii dumneavoastră, 
domnule, răspunse dl. Pickwick. 

— Ţine-ţi gura, domnule! repetă dregătorul; altminteri, 
dau ordin unui poliţist să te ridice. 

— Puteţi să ordonaţi poliţiştilor dumneavoastră să facă ce 
poftiţi, domnule; iar după supunerea pe care am văzut-o la 
ei, n-am cea mai mică îndoială că vor executa tot ce le veţi 
porunci; îmi voi lua însă libertatea, domnule, de a reclama 
dreptul să m-ascultaţi înainte. de a mă ridica. 

— Pickwick are prinţipuri! strigă dl. Weller cu o voce 
sonoră. 

— Sam, linişteşte-te! îi spuse dl. Pickwick. 

— Am să fiu mut ca o tobă dogită, îl încredinţă Sam. 

DI. Nupkins aruncă d-lui Pickwick o privire uluită, când îi 
înţelese curajul; şi se pregătea să-i dea un răspuns mâniat, 
dar dl. Jinks îl trase de mânecă şi-i şopti la ureche. 
Dregătorul îi răspunse ceva ce abia se-auzi, pe urmă 
şuşotitul se repetă. Era vădit că dl. Jinks îl dăscălea. 

In cele din urmă, lipsindu-se cu mult parapon să-l mai 
asculte, se întoarse spre dl. Pickwick şi-l întrebă răstit: 

— Ce ai de spus? 

— Mai întâi, răspunse dl. Pickwick zvârlind prin ochelari o 
privire care până şi pe Nupkins îl băgă în răcori; mai întâi, 
doresc să ştiu de ce eu şi prietenul meu am fost aduşi aici? 

— Sunt dator să-i răspund? îl întrebă murmurat 
dregătorul pe Jinks. 

— Cred că ar fi mai bine, domnule, murmură Jinks 
dregătorului. 

— S-a făcut în faţa mea, sub prestare de jurământ, 
răspunse dregătorul, reclamaţia că voiai să te baţi în duel; 
şi că omul cestălalt, Tupman, ar fi fost instigatorul şi 
complicele dumitale. De aceea... e drept, domnule Jinks? 

— Desigur, domnule. 

— De aceea vă cer la amândoi să... îmi închipui că aşa se 
procedează, domnule Jinks. 

— Desigur, domnule. 

— Vă cer să... să... să... ce să le cer, domnule Jinks? 
întrebă dregătorul cu supărare. 

— Să-şi aducă oameni care să-i ia pe garanţie, domnule. 

— Da, de aceea vă cer la amândoi, cum era să spun când 
m-a întrerupt funcţionarul meu, să v-aduceţi garanti. 

— Garanţi cu greutate, şopti dl. Jinks. 

— Voi cere garanţi cu greutate, declară dregătorul. 

— Burghezi din oraş, şopti Jinks. 

— Care să fie burghezi din oraş, urmă dregătorul. 

— Să depună fiecare cincizeci de lire şi să fie proprietari, 
se înţelege, murmură Jinks. 

— Şi mai pretind ca garanţii, pe lângă că vor depune câte 

cincizeci de lire de fiecare, spuse dregătorul cu glas 
puternic, plin de demnitate, să fie şi proprietari, se înţelege. 

— Dar, domnule, rosti dl. Pickwick care, ca şi dl. Tupman, 
era copleşit de uimire şi indignare, dar, domnule, noi 
suntem cu totul străini de oraş şi cunosc tot atâţia 
proprietari câtă poftă mi-este să mă bat cu cineva în duel. 

— Da, da, se vede, zise dregătorul, se vede... Nu-i aşa, 
domnule Jinks? 

— Desigur, domnule... 

— Mai ai ceva de adăugat? întrebă dregătorul. 

DI. Pickwick avea multe de adăugat, şi le-ar fi spus fără 
îndoială, cu tot atâta puţin folos pentru sine, sau mulţumire 
pentru dregător, dacă în momentul când acesta încheiase, 
dl. Weller nu l-ar fi tras pe dl. Pickwick de mânecă; pe dată 
se înfiripă între ei o conversaţie aşa de interesantă, încât 
întrebarea dregătorului rămase cu totul neluată în seamă. 
DI. Nupkins nu era omul care să pună de două ori o astfel 
de întrebare. Tuşi, deci, din nou, în mod preparator, şi-şi 
rosti hotărârea în mijlocul tăcerii admirative şi respectuoase 
a poliţiştilor. 

Weller era amendat la două lire sterline pentru primul 
atac şi la trei lire pentru al doilea; Winkle era amendat la 
două lire, iar Snodgrass la o liră; şi le cerea, pe deasupra, 
asigurarea că vor respecta pacea tuturor supuşilor 
majestăţii sale şi în special a servitorului său, Daniel 
Grummer; lui Pickwick şi lui Tupman le ceruse cauţiuni. 

De îndată ce dregătorul tăcu, dl. Pickwick, al cărui chip 
era din nou însufleţit de un zâmbet bine dispus, înaintă un 
pas şi rosti: 

— Rog pe dregător să binevoiască a-mi acorda câteva 
minute de conversaţie în particular, într-o afacere de mare 
importanţă pentru sine. 

— Cum?! exclamă dl. Nupkins. 

DI. Pickwick repetă cererea. 

— O cerere extraordinară!  glăsui  dregătorul; o 

întrevedere particulară! 

— O întrevedere particulară, repetă dl. Pickwick cu tărie. 
Deoarece, însă, am aflat de la servitorul meu o parte din 
ceea ce ama vă comunica, aş dori ca el să fie de faţă. 

Dregătorul îl privi pe dl. Jinks, dl. Jinks îl privi pe dregător, 
iar poliţiştii se uitară cu uimire unul la altul. Deodată dl. 
Nupkins deveni palid. Poate că, într-un moment de 
remuşcare, acest Weller destăinuise vreun complot pus la 
cale ca să-l asasineze. Oribil gând! Dl. Nupkins era un om 
politic; deveni şi mai palid amintindu-şi de lulius Cezar şi de 
dl. Perceval. Se uită din nou la dl. Pickwick şi-i făcu semn d- 
lui Jinks. 

— Ce gândeşti despre cererea asta, domnule Jinks? 
murmură dl. Nupkins. 

DI. Jinks, care nu prea ştia ce să gândească şi pentru că îi 
era teamă să nu-l jignească, zâmbi uşor, într-un mod 
echivoc; apoi, strângându-şi colţurile gurii, clătină domol 
capul. 

— Domnule Jinks, glăsui dregătorul cu gravitate, eşti un 
măgar. 

Auzind această mică expresie familiară, dl. Jinks zâmbi 
iarăşi, poate mai uşor decât întâia oară, şi se retrase 
treptat în colţul său. 

Câteva secunde dl. Nupkins dezbătu chestiunea în 
mintea sa. Apoi se ridică de pe scaun, invită pe dl. Pickwick 
şi pe Sam să-l urmeze, şi-i conduse într-o cămăruţă ce 
dădea spre sala de judecată. Acolo, spunându-i d-lui 
Pickwick să meargă la capătul celălalt al cămăruţei şi 
rămânând cu mâna pe uşa întredeschisă, ca să-şi poată 
scăpa pielea mai lesne, în cazul când ar fi observat cea mai 
uşoară manifestare de ostilitate, dl. Nupkins declară că era 
gata să asculte comunicările, oricare ar fi fost. 

— Domnule, zise dl. Pickwick, voi veni la fapt 
numaidecât, căci e vorba de un lucru care atinge foarte 
mult persoana şi onoarea dumneavoastră. Am toate 

motivele să cred, domnule, că primiţi în casa 
dumneavoastră un impostor infam! 

— Doi, întrerupse Sam; mai e unul în culoarea dudelor şi 
care altul ca el nu se egzistă pe întreaga faţă a pământului, 
cu toate lacrimile şi mişeliile lui. 

— Sam, zise dl. Pickwick, pentru ca domnul să mă poată 
înţelege, sunt nevoit să te rog a te stăpâni. 

— Imi pare foarte rău, dom'le, replică Sam; dar când mă 
gândesc la Job ăsta, nu mă pot opri să deschiz puţintel 
subapa de siguranţă; altfel aş exploda. 

— Intr-un cuvânt, domnule, reluă dl. Pickwick, servitorul 
meu are motive să presupună că un anume căpitan Fitz 
Marshall vă vizitează deseori. Dacă, adăugă dl. Pickwick 
văzând că dl. Nupkins era pe punctul să-l întrerupă cu 
indignare, daca vă vizitează într-adevăr, trebuie să ştiţi că 
acest individ e un... 

— Sst! Ssst! sâsâi dl. Nupkins închizând uşa. Ştii ceva 
despre el, domnule? 

— E un aventurier fără scrupule, un caracter necinstit, un 
om care trăieşte de pe urma acelora pe care-i jecmăneşte; 
care îşi recrutează victimele dintre oamenii naivi, domnule, 
victime absurde, nenorocite, ridicole, domnule! exclamă dl. 
Pickwick cu aprindere. 

— Dumnezeule! glăsui dl. Nupkins roşind până în vârful 
urechilor şi schimbându-şi îndată felul de-a fi. Dumnezeule! 
Domnule... 

— Pickwick, suflă Sam. 

— Pickwick, repetă dregătorul. Dumnezeule, domnule 
Pickwick, luaţi loc, vă rog. Ce vreji să spuneţi? Căpitanul 
Fitz Marshall! 

— Nu-l mai numiţi căpitan, spuse Sam; şi nici Fitz 
Marshall, care el nu e niciuna, nici alta. E un actor ambulant 
pe care-l cheamă Jingle; dar dacă vreodată a egzistat un 
lup în haine de culoarea dudelor, atunci ăsta e Job Trotter. 

— Foarte adevărat, domnule, întări dl. Pickwick ca 

răspuns la privirea uimită a dregătorului; iar singura mea 
afacere în oraşul acesta este să-l demasc pe individul 
despre care vorbim. 

DI. Pickwick se porni să toarne în urechea înspăimântată 
a d-lui Nupkins istoria prescurtată a tuturor grozăviilor d-lui 
Jingle. Povesti cum făcuseră cunoştinţă; cum Jingle fugise 
cu d-şoara Wardle; cum renunţase bucuros la domnişoară 
pentru o sumă de bani; cum îl ademenise pe el să intre, la 
miezul nopţii, într-un pension de fete şi cum el (d. Pickwick) 
socotea ca o datorie să dezvălue d-lui Nupkins ultima 
înşelătorie săvârşită de Jingle, punându-i în joc numele şi 
rangul. 

Pe măsură ce istorisea, tot sângele cald din corpul d-lui 
Nupkins se urca, clocotind, până în vârful urechilor. El îl 
întâlnise pe căpitan la nişte alergări de cai din vecinătate. 
D-na şi d-şoara Nupkins, încântate de lunga listă a 
cunoştinţelor aristocratice ale căpitanului Fitz Marshall, de 
călătoriile lui prin locuri depărtate, de ţinuta-i elegantă, se 
arătaseră în lume cu Fitz Marshall, pomeniseră mereu de el, 
şi îi tot bătuseră la cap pe cei care făceau parte din cercul 
select al cunoştinţelor lor, până când prietenii lor intimi, d- 
na  Porkenham,  d-şoarele Porkenham şi dl. Sidney 
Porkenham, erau cât pe aci să crape de gelozie şi 
disperare. lar acum se făcea dovada că e un biet 
aventurier, un actor ambulant şi, dacă nu un escroc, cel 
puţin ceva ce semăna aşa de mult c-un escroc, încât era 
greu să faci deosebirea! Cerule! ce au să spună 
Porkenhamii? Cum va mai triumfa dl. Sidney Porkenham 
văzând pentru cine fusese jertfită cererea lui de căsătorie! 
Cum o să mai dea ochii cu Porkenham bătrânul la 
trimestrialele şedinţe ale Curtii cu Juri! Şi ce pleaşcă pentru 
tabăra opoziţionistă din magistratură, dacă istoria va fi dată 
în vileag... 

Urmă o lungă pauză. 

— Dar, la urma urmei, spuse dl. Nupkins înseninându-se 

o clipă, la urma urmei nu e decât o simplă aserţiune. 
Căpitanul Fitz Marshall are maniere foarte atrăgătoare, şi 
îndrăznesc a spune că are mulţi duşmani. Ce dovezi aveţi în 
sprijinul acuzaţiei dumneavoastră? 

— Puneţi-mă fată în faţă cu el, zise dl. Pickwick, iată tot 
ce vă cer, iată tot ce pretind. Puneţi-l faţă în faţă cu mine şi 
prietenii mei; şi nu veţi mai avea nevoie de nicio altă 
dovadă. 

— Hm, spuse dl. Nupkins, ar fi foarte uşor, căci deseară 
vine aici; nu e nevoie însă ca afacerea să devină publică, 
tocmai în... tocmai în... interesul tânărului. În primă 
instanţă aş vrea s-o consult şi pe doamna Nupkins dacă e 
bine să fac pasul acesta. În orice caz, domnule Pickwick, se 
impune să rezolvăm legal chestiunea noastră înainte de a 
trece la altceva. Vă rog să treceţi înapoi, în camera de 
alături. 

Trecură în camera de alături. 

— Grummer! răcni dregătorul, cu o voce tunătoare. 

— Da, 'n'ţimea voastră, răspunse Grummer cu un zâmbet 
linguşitor. 

— Haide-hai, domnule, spuse dregătorul, sever; mai 
isprăveşte cu prostiile dumitale. Nu e cazul; şi te asigur că 
ai foarte puţine motive de a zâmbi. Comunicarea pe care 
mi-ai făcut-o adineaori, era întru totul adevărată? la seama, 
domnule! 

— "n'ţimea voastră, îngăimă Grummer, eu... 

— Aha, vasăzică te fâstâceşti! Domnule Jinks, observi că 
se fâstâceşte? 

— Desigur, domnule, răspunse Jinks. 

— Ei bine, zise dregătorul, repetă depoziţia, Grummer; şi 
te previn din nou să bagi de seamă. Domnule Jinks, pune pe 
hârtie cuvânt cu cuvânt. 

Nefericitul Grummer începu deci să repete învinuirea, dar 
câtă deosebire între ceea ce punea dl. Jinks pe hârtie şi 
felul cum lua dregătorul cuvintele lui Grummer! Inclinarea 

firească a lui Grummer de a bate câmpii şi cumplita lui 
fâstâceală îl făcură ca, în mai puţin de trei minute, să se 
încurce în atâtea contradicții, încât dl. Nupkins declară pe 
dată că nu-l crede. Amenzile fură deci anulate; dl. Jinks găsi 
cât ai bate din palme doi garanţi şi, după ce toate aceste 
operaţii solemne se terminară în chip mulţumitor, dl. 
Grummer fu făcut cu ou şi cu oţet şi dat pe uşă afară. 
Cumplit exemplu al nestatorniciei măririlor umane şi cât de 
nesigură este durata favorurilor venite din partea celor 
mari! 

D-na Nupkins era un munte de femeie, cu turban de voal 
rozaliu şi cu peruca de culoare castanie deschisă. D-şoara 
Nupkins poseda toată trufia mamei, minus turbanul şi 
hachiţele ei, minus peruca: şi, ori de câte ori exercitarea 
acestor simpatice calităţi le punea pe mamă şi pe fiică în 
vreo dilemă neplăcută, lucru care se întâmpla destul de 
des, ele cădeau de acord să arunce ponosul pe umerii d-lui 
Nupkins. Astfel, când dl. Nupkins veni la d-na Nupkins şi-i 
împărtăşi amănunţit cele spuse de dl. Pickwick, d-na 
Nupkins îşi aminti deodată că ea se aşteptase la asta: că 
întotdeauna spusese că aşa se va întâmpla; că sfatul ei nu 
fusese ascultat niciodată; şi, la drept vorbind, ce-şi 
închipuia dl. Nupkins? Cine era el? Şi câte şi mai câte. 

— Când mă gândesc că individul şi-a bătut joc de mine în 
halul ăsta! exclamă d-şoara Nupkins, storcându-şi din colţul 
fiecărui ochi câte o mică lacrimă; când mă gândesc... 

— Ah! Poţi să-i mulţumeşti tatălui tău, draga mea, zise d- 
na Nupkins; cât l-am rugat, cât l-am implorat să se 
informeze cu privire la familia căpitanului! Cât l-am 
îndemnat cu lacrimi în ochi, să facă un pas hotărât! Sunt 
sigură că nimeni n-o să vrea să creadă aşa ceva; sunt 
absolut sigură. 

— Dar, draga mea... îi atrase dl. Nupkins luarea aminte. 

— Taci din gură, încurcă-lume! rosti d-na Nupkins. 

— Odorul meu, ţineai atâta la căpitanul Fitz Marshall; îl 

invitai mereu aici, draga mea, şi nu pierdeai nicio ocazie să- 
| prezinţi tuturora. 

— Nu ţi-am spus eu, Henrietta? se tângui d-na Nupkins, 
apelând cu aerul unei femei greu jignite, la fiica sa; nu ți- 
am spus că tatăl tău se va spăla pe mâini aruncând totul în 
capul meu? Nu ţi-am spus? 

Aci, d-na Nupkins izbucni în hohote de plâns. 

— Vai, papa! glăsui d-şoara Nupkins cu ton dojenitor; şi 
se porni şi ea pe plâns. 

— Nu e de-ajuns că s-a abătut asupra noastră o 
asemenea ruşine şi batjocură; îmi mai scoate ochii şi mie, 
că eu sunt vinovată! exclamă d-na Nupkins. 

— Cum o să ne mai putem arăta vreodată în societate? 
murmură d-şoara Nupkins. 

— Cum o să mai putem da ochi cu Porkenhamii? întrebă 
d-na Nupkins. 

— Sau cu Griggii? adăugi d-şoara Nupkins. 

— Sau cu Slommintowkenii? rosti d-na Nupkins. Dar ce-i 
pasă lui papa? Ce-i pasă /u; de asta? 

Nespus de mâhnită la gândul ăsta groaznic, d-na Nupkins 
izbucni iar în lacrimi şi d-şoara Nupkins îi ţinu hangul. 

Lacrimile d-nei Nupkins continuară să ţâşnească cu mare 
iuţeală şi, după ce chibzui un timp, luă în sineşi hotărârea 
că lucrul cel mai bun pe care-l avea de făcut era de a-i 
invita pe dl. Pickwick şi pe prietenii lui să rămână până la 
sosirea căpitanului, oferindu-i astfel d-lui Pickwick prilejul 
atât de mult dorit. Dacă se va dovedi că dl. Pickwick a spus 
adevărul, căpitanul va putea să fie alungat din casă fără 
prea mare tămbălău, şi ei i-ar motiva faţă de Porkenhami 
dispariţia, spunând că a fost numit, graţie influenţei familiei 
sale, la Curte sau guvernator general, fie la Sierra Leone, 
fie la Sangur, fie într-altul din acele ţinuturi cu un climat 
prielnic, de care europenii rămân atât de încântați, încât, 
după ce ajung acolo, cu greu se mai înduplecă să se 
înapoieze. 

După ce d-na Nupkins îşi şterse lacrimile, d-şoara 
Nupkins şi le şterse şi ea pe ale sa/e, iar dl. Nupkins se 
socoti foarte fericit să soluţioneze afacerea aşa cum 
propusese d-na Nupkins. Ca atare, dl. Pickwick şi prietenii 
săi, după ce spălară toate urmele ultimelor întâlniri, fură 
prezentaţi doamnelor şi, ceva mai târziu, rugaţi să 
poftească la masă. DI. Weller pe care, cu pătrunderea.-i 
deosebită, dregătorul îl consideră într-o jumătate de oră ca 
fiind cel mai de ispravă băiat din lume, fu încredinţat 
atenţiilor ospitaliere ale d-lui Muzzle, cu ordinul special de 
a-l duce jos şi de-a avea cea mai mare grijă de el. 

— Cum merge, dom'le? îl întrebă Muzzle pe dl. Weller 
conducându-l pe scări, la bucătărie. 

— Păi, nu e cine ştie ce schimbare de când te-am văzut, 
adineaori, cum şedeai ţeapăn la spatele stăpânului 
dumitale, în sală. 

— Îţi cer scuze că nu ţi-am dat mai multă atenţie, rosti 
Muzzle. Vezi, stăpânu-meu încă nu ne prezentase atunci 
unul altuia. Doamne, ce mult ţine la dumneata, domn'le 
Weller! 

— Da, recunoscu Sam, e un om cumsecade! 

— Nu-i aşa? 

— Şi vesel! 

— Şi cum mai vorbeşte! Ce curgătoare e ideile lui, nu? 

— Straşnic! Vine şuvoi şi se loveşte între ele cap la cap, 
de-ţi ia auzul, şi nu mai ştii despre ce chestie e vorba, nu-i 
aşa? 

— Asta e meritul ăl mai mare al vorbirii lui... la seama la 
treapta de jos, dom'le Weller. Nu vrei să te speli pe mâini, 
înainte de-a veni la cocoane? Uite un lighean cu apă şi un 
ştergar curat agăţat după uşă. 

— N-ar strica să mă pot dăţi un pic, aprobă dl. Weller 
punând mult săpun galben pe prosop şi frecându-se până 
ce faţa începu să-i lucească. Câte cocoane sunt? 

— Numai două în bucătăria noastră, rosti Muzzle; 

bucătăreasa şi servitoarea. Mai avem un băiat pentru 
treburile de rând şi-o fată; dar ei mănâncă în spălătorie. 

— Aha, mănâncă în spălătorie? 

— Da, replică dl. Muzzle; am încercat să-i lăsăm să 
mănânce cu noi când a venit, însă n-am putut să-i ţinem; 
manierile fetii e oribel de vulgare şi băiatul suflă aşa de 
tare când mestecă, că n-am putut să stăm cu el la masă. 

— Ca un pui de balenă! exclamă dl. Weller. 

— Oh, groaznic! De-asta e rău să faci serviciul în 
provincie, dom'le Weller; tinerii e totdeauna aşa de prost 
crescuţi... Pe-aici, dom'le, te rog, pe-aici. 

Şi, mergând cu cea mai distinsă politeţe înaintea d-lui 
Weller, dl. Muzzle îl conduse în bucătărie. 

— Mary, zise el servitoarei drăguţe, dumnealui e domnu’ 
Weller, un gentelman pe care stăpânul nostru l-a trimes jos 
ca să se simtă cât mai bine. 

— Şi stăpânul dumitale ştie ce spune. M-a trimes la loc 
bun, adăugă dl. Weller aruncând spre Mary o privire 
admirativă. Dacă eu aş fi stăpânul casei, m-aş simţi 
totdeauna bine acolo unde-i Mary. 

— Vai, domnule Weller! spuse Mary, roşind. 

— la te uită la ea cum se fandoseşte! striga bucătăreasa. 

— A, bucătăreaso, pe tine te uitasem, îşi aduse dl. Muzzle 
aminte. Dom'le Weller, dă-mi voie să te recomand. 

— Ce mai faceţi, doamnă? o întrebă dl. Weller. Sunt 
foarte încântat că vă văd, şi sper că cunoştinţa noastră o să 
ţie mult, cum zicea gentlemanul bancnotei de cinci guinee. 

După ceremoniile prezentării, bucătăreasa şi Mary se 
retraseră într-un colţ al bucătăriei; chicotiră puţin, pe urmă 
reveniră şi, continuând a pufni în râs şi a se îmbujora, se 
aşezară la masă. 

Purtările foarte fireşti ale d-lui Weller şi darul lui de a 
duce o discuţie avură efecte aşa de irezistibile asupra noilor 
săi prieteni, că nici nu ajunseseră bine la jumătatea cinei, şi 
se şi aflau cu el pe picior de intimitate desăvârşită, iar după 

o relatare amănunţită, se lămuriră asupra perfidiilor lui Job 
Trotter. 

— N-am putut să-l înghit niciodată, declară Mary. 

— Şi nici nu trebuia, draga mea, replică dl. Weller. 

— De ce nu? întrebă Mary. 

— Fiindcă urâţenia şi escrocheria nu e cumetre bune cu 
eleganța şi vertutea, îi spuse dl. Weller. Dom'le Muzzle, nu 
e adevărat? 

— Ba bine că nu! aprobă Muzzle. 

La auzul acestor cuvinte, Mary pufni în râs şi zise că 
bucătăreasa a făcut-o să râdă; bucătăreasa tăgădui, se 
porni şi ea pe râs. 

— Poftim, eu n-am pahar! glăsui Mary. 

— Bea cu mine, dragă, o pofti dl. Weller; pune buzele aici 
pe pahar, şi atunci am să te pot săruta prin procură. 

— E ruşine, domnule Weller! îl mustră Mary. 

— De ce ruşine, dragă? 

— Dacă vorbeşti aşa! 

— Fleacuri! Ce rău vezi tu aici? E firesc. Bucătăreaso, nu 
e adevărat? 

— Ce mă întrebi pe mine, neobrăzatule? îl repezi 
bucătăreasa în culmea încântării. 

Atunci, bucătăreasa şi Mary se porniră iarăşi pe râs, până 
ce hohotirile şi berea şi friptura, amestecându-se, fură cât 
pe ce să o facă pe Mary să se înece - încurcătură 
îngrijorătoare din care nu scăpă decât după ce dl. Samuel 
Weller îi dădu câteva lovituri uşoare şi după ce alte 
necesare atenţiuni îi fură administrate cât se poate de 
delicat. 

În aprinderea voioşiei lor se auzi sunând tare clopoţelul 
de la poarta grădinii, şi tânărul gentelman care lua masa în 
spălătorie se duse îndată să deschidă. DI. Weller era în toiul 
galanteriilor pe care le adresa drăgălaşei servante; dl. 
Muzzle se îndeletnicea cu onorurile mesei, iar bucătăreasa 
tocmai se oprise din râs, ca să ducă la gură o îmbucătură 

enormă, când uşa bucătăriei se deschise şi dl. Job Trotter 
păşi înăuntru. 

Am spus: dl. Job Trotter păşi înăuntru, însă expresia 
aceasta nu se distinge prin precizia noastră obişnuită şi 
atent cântărită. Uşa se deschise şi se arătă dl. Trotter. Ar fi 
intrat, şi chiar era gata să intre când, zărindu-l pe dl. 
Weller, se trase fără voie vreo doi paşi îndărăt şi rămase 
holbat, înmărmurit de uimire şi groază în faţa acestei scene 
neaşteptate. 

— Vite-l! strigă Sam ridicându-se plin de bucurie. Hei, 
tocmai vorbeam în momentul ăsta de dumneata! Ce faci? 
Unde-ai fost? Intră. 

21. „Job Trotter îl întâlneşte pe Sam în bucătăria d-nei Muzzle” - Phiz, 
decembrie 1836 

DI. Weller îl apucă pe Job de gulerul în culoarea dudelor 
şi-l aduse înăuntru fără ca acesta să se împotrivească; 
încuind uşa, îi înmână cheia d-lui Muzzle, care o băgă cu 
nepăsare într-un buzunar dintr-o parte şi pe care apoi îl 
încheie. 

— Hehe, asta e bună! exclamă Sam. Închipuie-ţi că 
stăpânu' meu are plăcerea să-l întâlnească pe-al dumitale 
sus, iar eu am plăcerea să te întâlnesc jos. Cum îţi mai 
merge? Şi cum stă afacerea aia cu băcănia? Nu zău, cât mă 
bucur că te văz! Eşti tare vesel! O adevărată plăcere este 
să se uite omul la dumneata. Nu-i adevărat, dom'le Muzzle? 

— Adevărat! întări dl. Muzzle. 

— Este aşa de vesel! repetă Sam. 

— În toane foarte bune, glăsui Muzzle. 

— Tare bucuros e că ne vede! Noi ne simţim şi mai 
bucuroşi decât el. la loc, ia loc! 

DI. Trotter îngădui să fie împins într-un scaun în faţa 
focului. Îşi îndreptă ochii mici, mai întâi spre dl. Weller, apoi 
spre dl. Muzzle; însă tăcu. 

— Ei, şi acum, urmă Sam, ţiu cu tot dinadinsul să te-ntreb 
în faţa doamnelor aşa, de curiozitate, dacă nu te crezi 
cumva un gentelman drăguţ, bine crescut, ca pe vremea 
când întrebuinţai batista aia pătrată rozalie şi cărticica de 
rugăciuni numărul patru? 

— Şi care, gata-gata, vrea să se însoare cu o 
bucătăreasă, strigă indignată bucătăreasa. Ce golan! 

— S-a dat pe brazdă ca să se apuce de băcănie! adăugă 
servanta. 

— Ehei, băiete, să-ţi spui eu cum stă chestia, rosti dl. 
Muzzle solemn, înfuriat de ultimele două aluzii. Cocoana 
asta (arătând-o pe bucătăreasă) este pretena mea. Când 
îndrăzneşti să spui că o să ţii cu ea o băcănie, mă jigneşti, 
dom'le, la partea cea mai delicată unde un bărbat poate să- 
| jignească pe altul. Mă-nţelegi, dom'le? 

Aici, dl. Muzzle care, ca şi stăpânul său pe care-l imita, 
avea o înaltă idee despre elocinţa sa, tăcu în aşteptarea 
unui răspuns. 

Însă dl. Trotter nu-i răspunse nimic, aşa că dl. Muzzle 
continuă solemn: 

— Nici vorbă, dom'le, că un timp n-o să fie nevoie sus de 
dumneata, fiindcă stăpânul meu chiar acum e foarte ocupat 
să-l ia în răspăr pe-al dumitale, dom'le; aşa că o să ai 
răgaz, dom'le, să stai puţintel de vorbă cu mine între patru 
ochi, dom'le. Mă-nţelegi? 

DI. Muzzle tăcu iarăşi, aşteptând un răspuns; dl. Trotter 
însă îl dezamăgi din nou. 

— În cazul ăsta, spuse el, îmi pare foarte rău că trebuie 
să mă iesplic de faţă cu cocoanele, dar necesitatea cazului 
mă scuză. Odăiţa din fund e goală, dom'le; dacă vrei să 
treci acolo, dom'le, domnul Weller are să fie martor, şi o să 
avem şi unul şi altul o mulţumire până când o suna 
clopoţelul. Urmează-mă, dom'le. 

DI. Muzzle înaintă spre uşă vreo doi paşi şi, ca să nu 
piardă vreme, începu a-şi dezbrăca haina. 

Îndată ce auzi ultimele cuvinte ale provocării şi văzând 
că dl. Muzzle se pregătea să treacă la fapte, bucătăreasa, 
cu un strigăt sfâşietor, se năpusti asupra d-lui Job Trotter 
care se ridică îndată în picioare de pe scaun; îl lovi cu 
palmele, îi zgârie chipul lătăreţ şi turtit, punând o energie 
caracteristică femeilor când îşi ies din sărite, şi-şi înfipse 
mâinile în părul lui lung şi negru din care smulse atâta cât 
să-şi poată face cinci sau şase duzini de inele de doliu. 
După ce săvârşi isprava aceasta, cu ardoarea stârnită de 
iubirea devotată pe care i-o purta d-lui Muzzle, ea se 
împletici şi căzu sub bufet leşinată, fiind în fond o femeie 
dăruită cu simţăminte foarte gingaşe şi duioase. 

În clipa aceea sună clopoţelul. 

— E pentru dumneata, Job Trotter, lămuri Sam şi, înainte 
ca Trotter să se poată împotrivi sau să răspundă ceva, 

înainte chiar de a-şi fi oprit sângele ce-i curgea din rănile 
pricinuite de doamna care-şi pierduse cunoştinţa, Sam îl luă 
de un braţ, dl. Muzzle de altul, şi - primul trăgându-l, al 
doilea împingându-l - îl conduseră pe scări sus, şi-l băgară 
în salon. 

Impresionant era să-l vezi acolo pe Alfred Jingle, esquire, 
alias căpitanul Fitz Marshall, stând în picioare lângă uşă, cu 
pălăria în mână, zâmbind întru totul nepăsător de situaţia 
lui atât de neplăcută. Dinaintea lui se găsea dl. Pickwick 
care, evident, îi ţinuse o lecţie de înaltă morală, căci mâna 
stângă era ascunsă sub pulpanele hainei, iar dreapta îi era 
întinsă în aer, cum avea obiceiul când rostea un discurs 
destinat să producă impresie. La oarecare distanţă se afla 
dl. Tupman, clocotind de indignare, dar reţinut cu grijă de 
tinerii săi prieteni; la capătul celălalt al camerei erau dl. 
Nupkins, d-na Nupkins şi d-şoara Nupkins, toţi cu aer semet 
şi sumbru şi foarte mânioşi. 

— Cine mă împiedică, întreba dl. Nupkins cu o demnitate 
magistrală, cine mă împiedică să-i arestez pe aceşti indivizi 
ca pe nişte mişei şi impostori? Cine mă împiedică? Ar fi o 
prostie să-i iert. 

— Orgoliul, bătrâne camarade, orgoliul! replică Jingle 
care părea desăvârşit de calm. Nu se face - nu merge - 
înhaţi un căpitan! Haha! - prea bine - ce mai soţ pentru 
fiică - dinte pentru dinte - dau în vileag - cum te văd şi mă 
vezi - iese prost - foarte prost. 

— Mizerabile! strigă d-na Nupkins; dispreţuim josnicele 
dumitale insinuări. 

— Totdeauna l-am urât, adăugă Henrietta. 

— O, negreşit! rosti Jingle. Tânăr înalt - vechi adorator - 
Sidney Porkenham - bogat - drăguţ băiat - nu cât căpitanul 
de bogat - cu toate astea... eh! Alungaţi-l - afară cu el - 
căpitanul - nu s-a mai pomenit unul ca el - toate fetele 
nebune după el. Nu-i aşa, Job; nu? 

DI. Jingle se porni în clipa aceea pe-un râs din toată 

inima; iar Job, frecându-şi mâinile cu încântare, scoase 
întâiul sunet pe care şi-l îngădui de când intrase în casă; un 
chicotit înfundat, care părea să indice că prea mare îi era 
bucuria ca s-o poată exprima prin cuvinte. 

— Domnule Nupkins, spuse doamna mai vârstnică, nu se 
cade ca servitorii să asculte conversaţia noastră. 
Îndepărtează-i pe aceşti mizerabili. 

— Desigur, draga mea, rosti dl. Nupkins. Muzzle! 

— Da, Înălţimea Voastră. 

— Deschide uşa din faţă. 

— Da, Înălţimea Voastră. 

— Părăseşte casa! strigă dl. Nupkins însoţindu-şi porunca 
de-o mişcare energică a mâinii. 

Jingle zâmbi şi se îndreptă spre uşă. 

— Stai! spuse dl. Pickwick. 

Jingle se opri. 

— AŞ fi putut, continuă dl. Pickwick, aş fi putut să mă 
răzbun mai mult pentru tratamentul pe care m-ai făcut să-l 
îndur în înţelegere cu prietenul dumitale, făţarnicul... 

Job Trotter salută cu cea mai mare politeţe, punând 
mâna pe inimă. 

— Zic, urmă dl. Pickwick devenind din ce în ce mai 
mânios, că aş fi putut să mă răzbun mai mult; dar mă 
mulţumesc să te dau pe faţă, deoarece consider aceasta o 
datorie faţă de societate. Nădăjduiesc, domnule, că-ţi vei 
aduce aminte de îngăduinţa mea. 

Job Trotter duse în momentul acesta mâna la ureche cu o 
gravitate batjocoritoare, ca pentru a nu pierde o silabă din 
vorbirea d-lui Pickwick. 

— Nu mai am decât un lucru de adăugat, zise dl. Pickwick 
în culmea furiei: că te consider un mişel şi... o puşlama... 
şi... şi cel mai netrebnic din toţi cei pe care i-am întâlnit 
vreodată, afară de derbedeul acesta foarte smerit şi 
evlavios cu livrea de culoarea dudelor. 

— Ha! ha! rânji Jingle. Bun băiat Pickwick - inimă bună - 

zdravăn vlăjgan - dar nu trebuie să te înfurii - prost lucru - 
foarte prost - pa, pa! Ne mai vedem cândva - nu-ţi pierde 
capul - haide, Job - să ne luăm tălpăşiţa! 

După rostirea acestor cuvinte, dl. Jingle îşi înfundă 
pălăria, potrivit vechiului său obicei, şi se depărtă cu paşii 
măsuraţi. Job Trotter se opri, se uită în juru-i, zâmbi; apoi, 
adresând d-lui Pickwick, cu o seriozitate batjocoritoare, un 
salut şi făcând cu ochiul d-lui Weller, într-un mod nespus de 
îndrăzneţ şi viclean, porni pe urmele preţuitului său stăpân. 

— Sam! zise dl. Pickwick văzând că servitorul său apuca 
acelaşi drum. 

— Da, domnule. 

— Rămâi aci! 

DI. Weller păru încurcat. 

— Rămâi aci! repetă dl. Pickwick. 

— Să nu-l tăvălesc niţeluş în grădină pe Job Trotter? 

— Nu, nu! 

— Să nu-i trag câteva picioare în spate şi să-l dau pe 
poartă afară, dom'le? 

— Nu, nici în ruptul capului! 

Un moment, pentru întâia oară de la angajarea lui, dl. 
Weller avu aerul abătut şi nefericit. Dar ţinuta lui se lumină 
îndată; şiretul domn Muzzle, ascunzându-se în dreptul porţii 
de la stradă şi năpustindu-se la timpul potrivit, izbutise cu 
multă iscusinţă să-i arunce, pe Jingle şi pe valetul său, 
bâldâbăc pe scări până în tufele de agave ale grădinii. 

— Acum, după ce mi-am îndeplinit datoria, domnule, 
spuse dl. Pickwick d-lui Nupkins, aş vrea ca, împreună cu 
prietenii mei, să ne luăm rămas bun de la dumneavoastră 
şi, mulţumindu-vă pentru ospitalitatea pe care am primit-o, 
să-mi permiteţi a vă asigura, în numele tuturora, că nu am 
fi acceptat-o şi n-am fi consimţit să ieşim astfel din 
încurcătura în care ne găseam, dacă nu ne-ar fi mânat un 
puternic simţământ al datoriei. Ne înapoiem mâine la 
Londra; secretul dumneavoastră este prin noi, la adăpost. 

Protestând astfel în contra felului în care fuseseră trataţi 
în cursul dimineţii, dl. Pickwick adresă o plecăciune adâncă 
doamnelor şi, în ciuda rugăminţilor familiei, părăsi camera 
împreună cu prietenii săi. 

— la-ţi pălăria, Sam, spuse dl. Pickwick. 

— E jos, dom'le, replică Sam şi se duse în goană după ea. 

In bucătărie nu era nimeni afară de drăguţa servitoare şi, 
deoarece pălăria i se rătăcise, Sam trebui s-o caute; 
drăguţa servitoare care se afla acolo, îi făcu lumină. Erau 
nevoiţi să cotrobăiască pretutindeni. În râvna ei de-a găsi 
pălăria, Mary se aşeză în genunchi şi răscoli toate lucrurile 
grămădite într-un colţişor, după uşă. Era un colţişor foarte 
nepotrivit. Nu puteai să pătrunzi acolo fără a închide mai 
întâi uşa. 

— Vite-o, zise în sfârşit drăguţa servitoare. Asta e; nu-i 
asta? 

— Să vedem, glăsui Sam. 

Mary pusese lumânarea pe podea şi, întrucât lumânarea 
dădea o lumină foarte tulbure, Sam fu îndatorat să se aşeze 
şi e/ în genunchi ca să vadă dacă era într-adevăr pălăria lui, 
sau nu. Ungherul era nespus de mic, astfel că - fără să fie 
cineva de vină, afară de cel care clădise locuinţa - Sam şi 
nostima servantă trebuiră să se apropie foarte mult unul de 
altul. 

— Da, asta e, declară Sam; cu bine! 

— Cu bine! răspunse drăgălaşa servantă. 

— Cu bine! repetă Sam şi, spunând acestea, dădu drumul 
pălăriei pe care o găsise cu atâta trudă. 

— Ce ne-ndemânatic eşti! îl mustră Mary. Ai s-o pierzi iar, 
dacă nu bagi de seamă. 

Şi, ca să n-o mai piardă, i-o puse ea pe cap. 

Chipul drăgălaşei servante părea şi mai drăguţ, înălţat 
astfel în apropierea lui Sam; şi, fie din pricina aceasta, fie 
ca o simplă urmare a faptului că erau aşa de apropiaţi unul 
de altul - lucru până astăzi nelămurit - Sam o sărută. 

— Nădăjduiesc că m-ai făcut-o într-adins! exclamă ea 
roşind. 

— Nu, draga mea, dar acum am s-o fac! 

Şi-o sărută din nou. 

— Sam! strigă dl. Pickwick peste balustradă. 

— Viu, dom'le, răspunse Sam urcând în goană treptele. 

— De ce ai zăbovit atâta? întrebă dl. Pickwick. 

— Era ceva după uşă, dom'le, care toată vremea ne-a 
împiedicat s-o deschidem. 

Acesta fu primul capitol al iubirilor lui Sam. 

CAPITOLUL XXVI 


Care conţine o scurtă istorisire a desfăşurării acţiunii „Bardell 
contra Pickwick”. 


După ce realiză principalul obiect al călătoriei sale, dând 
pe faţă ticăloşia lui Jingle, dl. Pickwick hotărî să se 
înapoieze numaidecât la Londra pentru a afla ce măsuri 
luaseră contra lui, în răstimp, d-nii Dodson şi Fogg. 
Executând hotărârea aceasta cu toată energia şi 
preciziunea caracterului său, ocupă locul din spate al primei 
trăsuri care părăsi Ilpswichul, în dimineaţa următoare celei 
când s-au petrecut memorabilele evenimente povestite în 
cele două capitole anterioare; şi ajunse în aceeaşi seară în 
metropolă, perfect sănătos şi teafăr, însoţit de cei trei 
prieteni şi de dl. Samuel Weller. 

Aici, prietenii se despărţiră pentru puţină vreme. D-nii 
Tupman, Winkle şi Snodgrass plecară pe la casele lor, în 
vederea pregătirilor necesare apropiatei călătorii la Dingley 
Dell; dl. Pickwick şi Sam traseră la un hotel foarte bun, de 
modă veche şi confortabil, anume la cârciuma George şi 
Vulturul, George Yard, Lombard Street. 

DI. Pickwick cinase şi golise a doua cană cu un vin 
special; îşi pusese batista de mătase pe cap şi, aşezându-şi 
picioarele în cenuşar, se răsturnase într-un jilţ - când 
intrarea d-lui Weller, aducând geamantanul, îl smulse din 
calma-i meditaţie. 

— Sam, zise dl. Pickwick. 

— Da, dom'le... 

— Tocmai mă gândeam, Sam, că am lăsat multe lucruri 
la doamna Bardell, în strada Goswell, şi că va trebui să am 
grijă să le iau înainte de a părăsi din nou oraşul. 

— Prea bine, dom'le. 

— AŞ putea să le trimit deocamdată la domnul Tupman, 
Sam, urmă dl. Pickwick; înainte de a le ridica, ar trebui să 
ne uităm bine la ele şi să le rânduim. Aş dori să te duci 
până în strada Goswell şi să aranjezi totul, Sam. 

— Numaidecât, dom'le? întrebă dl. Weller. — 
Numaidecât... şi... stai, Sam, adăugă dl. Pickwick scoțând 
punga. Mai e ceva de plătit din chirie. Ar trebui plătită abia 
la Crăciun, însă vei da banii acum, ca să se termine odată. 
Anunţând cu o lună înainte, încetez de-a mai fi chiriaş în 
acea locuinţă. Uite, e scris aici totul. Dă hârtia aceasta 
doamnei Bardell şi să pună, când va socoti de cuviinţă, bilet 
de închiriat. 

— Prea bine, dom'le. Alta nimic? 

— Nimic, Sam. 

Sam se îndreaptă cu paşi mărunți spre uşă, ca şi cum ar 
fi aşteptat ceva. Deschise uşa încetişor şi, ieşind domol, n-o 
închisese bine, când dl. Pickwick îl strigă: 

— Sam! 

— Da, dom'le, răspunse dl. Weller înapoindu-se repede şi 
închizând uşa după el. 

— Sam, nu am nimic împotrivă dacă vei căuta să afli ce 
plănuieşte doamna Bardell cu privire la mine şi dacă într- 
adevăr procesul acela infam, fără temei, va fi dus până la 
capăt. Spun că n-am nimic împotrivă dacă vei încerca să 
descoperi asta, în cazul când doreşti, Sam. 

Sam făcu un semn uşor de înţelegere şi părăsi camera. 
DI. Pickwick îşi potrivi din nou batista de mătase pe cap şi 
se aşeză să tragă un somn; dl. Weller îşi văzu de drum 
pentru a duce la îndeplinire dispoziţiile pe care le primise. 

Orele erau aproape nouă când ajunse în strada Goswell. 

În salonaşul din faţă ardeau două lumânări şi umbrele a 
două bonete se distingeau pe jaluzea. D-na Bardell avea 
musafiri. 

DI. Weller bătu la uşă. După o bună bucată de timp - în 
decursul căreia cel de afară fluieră o melodie, iar cei 
dinăuntru se trudeau să convingă un muc de lumânare 
îndărătnică să se lase aprins - nişte ciuboţele se auziră pe 
covor şi d-şorul Bardell se înfăţişă. 

— Hei, puştiule, întreabă Sam, ce face mama? 

— Bine, şi eu la fel. 

— Ei, bravo, mă bucur! Spune-i că vreau să-i vorbesc, 
copil finominal! 

Îndemnat astfel, d-şorul Bardell puse mucul de lumânare 
îndărătnic pe întâia treaptă a scării şi dispăru să ducă 
vestea în salonaşul din faţă. 

Bonetele desenate pe jaluzea aparţineau celor mai intime 
cunoştinţe ale d-nei Bardell, care tocmai veniseră să ia o 
ceaşcă cu ceai, în tihnă, şi o mică gustare caldă alcătuită 
din picioare de purcel şi din brânză prăjită la tigaie; şi pe 
când brânza sfârâia rumenindu-se ademenitor într-o sobiţă 
olandeză, aşezată în faţa căminului, iar picioarele de purcel 
se perpeleau delicios într-o crăticioară de pe grătar, iar d- 
na Bardell şi cele două prietene ale sale se perpeleau tare 
plăcut vorbind, nestânjenite, mai ales despre prietenii şi 
cunoştinţele lor, d-şorul Bardell intră aducând vestea pe 
care i-o încredinţase dl. Samuel Weller. 

— Servitorul domnului Pickwick! exclamă d-na Bardell 
îngălbenindu-se. 

— Dumnezeule mare! glăsui d-na Cluppins. 

— Ei nu, aşa ceva n-aş fi crezut niciodată, de n-aş fi fost 
de faţă! declară d-na Sanders. 

D-na Cluppins era o femeiuşcă sprintenă şi iute în 
mişcări, iar d-na Sanders, o matahală de femeie grasă. 
Amândouă erau musafirele d-nei Bardell. 

D-na Bardell socoti de cuviinţă să se irite, şi cum niciuna 


493 


dintre cele trei prietene nu ştia dacă, în împrejurările 
actuale, era bine ca d-na Bardell să aibă legături cu 
servitorul d-lui Pickwick altfel decât prin mijlocirea lui 
Dodson şi Fogg, se găseau în încurcătură. În nehotărârea în 
care se aflau, primul lucru ce se cuvenea să fie făcut era, 
evident, să-l bată pe băieţaş că l-a găsit pe dl. Weller la 
uşă. Aşadar, mama îl burduşi bine, iar el se porni să urle 
foarte melodios. 

— Drac împeliţat, tacă-ţi fleoanca! îi spuse d-na Bardell. 

— N-o necăji pe biata ta măicuţă! strigă d-na Sanders. 

— Are ea şi aşa destule necazuri pe cap şi-acum mai vii şi 
tu, Tommy, s-o superi, adăugă d-na Cluppins cu o 
resemnare plină de simpatie. 

— 0, ce ghinion, sărmănuţa de ea! se înduioşa d-na 
Sanders. 

In decurgerea acestor reflecţii morale, d-şorul Bardell 
urla din ce în ce mai tare. 

— Şi acum, spuneţi-mi ce să fac? o întrebă d-na Bardell 
pe d-na Cluppins. 

— Cred că ar trebui să dai ochii cu el, răspunse d-na 
Cluppins, însă nici în ruptul capului fără martor. 

— Eu cred că prezenţa a doi martori ar fi mai legală, 
observă d-na Sanders care, ca şi prietena ei, crăpa de 
curiozitate. 

— Poate că ar fi mai bine să-l aduc aici, reluă d-na 
Bardell. 

— Adevărat, declară d-na Cluppins, aprobând cu aviditate 
ideea; intră, tinere, şi închide mai întâi uşa de la stradă, te 
rog. 

DI. Weller se conformă numaidecât poftirii şi, arătându-se 
în salon, expuse precum urmează însărcinarea sa d-nei 
Bardell: 

— |lmi pare foarte rău că vă deranjez, doamnă - cum 
zicea bătrânei cocoane spărgătorul, băgând-o în boli de 
spaimă; da cum tocmai am venit în oraş cu jupânu' meu, 

care iar o să plece, n-am încotro, după cum vedeţi. 

— La drept vorbind, ce vină are tânărul pentru greşelile 
stăpânului său? spuse d-na Cluppins, impresionată de 
înfăţişarea şi de vorbele d-lui Weller. 

— Nu, desigur, aprobă d-na Sanders, aruncând 
crăticioarei uitături pofticioase şi chibzuind în minte dacă 
picioarele de purcel vor ajunge tuturora în cazul când Sam 
va fi poftit la masă. 

— Aşa că, iată de ce-am venit aici, urmă Sam, fără să 
remarce întreruperea; mai întâi să v-anunţ că jupânul nu 
mai are nevoie de odaie; p-ormă, să plătesc chiria: o 
plătesc; a treia chestie, să vă spun să-i puneţi toate 
lucrurile la o parte în regulă şi să le daţi cui o să trimetem 
să le ia; a patra, că puteţi să puneţi bilet de închiriat cât 
mai repede o să vreţi! şi gata. 

— Cu toate cele ce s-au întâmplat, rosti d-na Bardell, am 
spus mereu şi-am să spun mereu că, în toate privinţele, 
afară de una, domnul Pickwick s-a purtat totdeauna ca un 
gentleman desăvârşit. Banii lui veneau totdeauna la timp 
ca de la bancă; totdeauna. 

Spunând aceasta, d-na Bardell duse batista la ochi... şi 
ieşi din cameră ca să scrie chitanta. 

Sam ştia bine că nu trebuia decât să stea liniştit şi că, 
fără doar şi poate, femeile au să deschidă vorba; de aceea 
se mulţumi să privească pe rând crăticioara, brânza 
rumenită, peretele, tavanul, păstrând cea mai adâncă 
tăcere. 

— Biata femeie! exclamă d-na Cluppins. 

— Biata făptură! îi ţinu isonul d-na Sanders. 

Sam nu zise nimic. Văzu că ele ajungeau la subiect. 

— Zău, nu mă pot stăpâni, declară d-na Cluppins, când 
mă gândesc la trădarea bătrânului. Nu vreau să zic nimic 
care să nu-ţi convină, tinere, însă stăpânul dumitale e o 
brută bătrână, şi-mi pare rău că nu e aici, să i-o spun de la 
obraz. 

— Şi mie-mi pare rău, răspunse Sam. 

— E grozav s-o vezi cum se stinge, cum tânjeşte şi cum 
nu simte plăcere de nimic, afară de ocaziile când vin 
prietenele ei din milostenie să stea cu ea şi s-o mai aline, 
reluă d-na Cluppins aruncând o ochire crăticioarei şi 
cuptorului olandez; e jignitor. 

— Barbar! adăugă d-na Sanders. 

— Şi stăpânul dumitale, tinere, om cu bani, care n-ar 
simţi cheltuiala unei neveste - pentru el ar fi o nimica toată 
- n-are nici cea mai mică scuză, continuă d-na Cluppins cu 
înflăcărare. De ce n-o ia de nevastă? 

— Eh, adevărat, zise Sam; asta e întrebarea. 

— Da, reluă d-na Cluppins; ea ar trebui să-i puie 
întrebarea asta, dacă ar avea curajul meu. Dar, slavă 
domnului, mai egxistă şi legi pentru noi femeile, fiinţe 
amărâte, cum ar vrea să ne facă bărbatul dacă ar putea; şi 
stăpânul dumitale o să le simtă pe pielea lui până în şase 
luni. 

După aceste delicate reflecţii, d-na Cluppins dădu capul 
pe spate şi zâmbi d-nei Sanders, care şi ea zâmbi. 

„Afacerea merge înainte fără greş”, gândi Sam când d-na 
Bardell se înapoie cu chitanţa. 

— Poftim chitanţa, domnule Weller, glăsui d-na Bardell; 
aici e restul. Nădăjduiesc că o să bei ceva ca să nu te ia 
frigul, măcar de hatârul vechii noastre cunoştinţe. 

Sam văzu folosul pe care îl putea trage, şi încuviinţă 
îndată. D-na Bardell scoase dintr-un dulăpior o sticlă neagră 
c-un pahar de vin; şi era aşa de cufundată în mâhnirea ei 
profundă încât, după ce umplu paharul d-lui Weller, scoase 
alte trei pahare şi le umplu de asemeni. 

— Vai, doamnă Bardell, spuse d-na Cluppins, uite ce ai 
ajuns să faci! 

— Ei nu, asta-i bună! sări şi d-na Sanders. 

— Oh, unde mi-e capul! glăsui d-na Bardell cu un zâmbet 
firav. 

Sam, de bună seamă, pricepu. De aceea se grăbi să 
spună că nu bea niciodată înainte de masă, afară de cazul 
când o doamnă ar bea cu el. Se porniră toate pe râs şi, în 
sfârşit, d-na Sanders binevoi să-i facă pe plac, astfel că 
sorbi o picătură din paharul ei. Atunci Sam zise că ar trebui 
să bea toate, şi femeile sorbiră câte un strop. Pe urmă, 
micuța doamnă Cluppins ridică paharul şi închină: „Succes 
doamnei Bardell împotriva lui Pickwick”; şi femeile goliră 
paharele în cinstea acestei urări, după care deveniră 
numaidecât foarte guralive. 

— Îmi închipui, spuse d-na Bardell, că ai aflat care e 
situaţia, domnule Weller? 

— Am auzit ceva, răspunse Sam. 

— E îngrozitor, domnule Weller, să fii târâtă aşa în faţa 
lumii; văd însă acum că aceasta e singura cale care-mi 
rămâne, iar avocaţii mei, domnii Dodson şi Fogg, îmi zice că 
nu se poate, cu dovezile pe care le am, să nu câştig 
procesul. Dacă nu, nu ştiu ce-am să mai fac. 

Numai gândul de-a o vedea pe d-na Bardell pierzând 
procesul o mâhni aşa de adânc pe d-na Sanders, că fu 
nevoită să-şi umple şi să-şi golească imediat paharul 
simțind, cum spunea mai apoi, că dacă nu avea prezenţa 
de spirit să procedeze astfel, s-ar fi năruit la pământ. 

— Când credeţi c-o să fie procesul? întrebă Sam. 

— În februarie sau în martie, răspunse d-na Bardell. 

— Ce de martori au să mai fie! spuse d-na Cluppins. 

— Şi încă cum! adăugi d-na Sanders. 

— Ce s-ar mai înfuria d-nii Dodson şi Fogg dac-ar pierde 
procesul, spuse d-na Cluppins, ei care nu vrea decât să 
profiteze! 

— A, da! rosti d-na Sanders. 

— Însă reclamanta trebuie să câştige, reluă d-na 
Cluppins. 

— Trag nădejdea, zise d-na Bardell. 

— Nu încape nicio îndoială, replică d-na Sanders. 

— Ei bine, declară Sam ridicându-se şi punând paharul pe 
masă, tot ce poci pentru a spune e că doresc să-l câştigaţi. 

— Mulţumesc, domnule Weller! exclamă d-na Bardell, 
mişcată. 

— lar cât priveşte pe Dodson şi Fogg, care face chestiile 
astea ca să profiteze, urmă dl. Weller, şi cât priveşte pe 
bunii şi generoşii indivizi din tagma lor care bagă oamenii la 
apă pe degeaba, şi-şi pune conţopiştii la treabă să 
găsească mici gâlceve la vecinii şi cunoscuţii lor, ca să aibă 
apoi cât mai multe proceste, tot ce poci a spune despre ei e 
că le doresc răsplata pe care le-aşi da-o eu. 

— O, eu le doresc răsplata pe care toate inimile 
generoase şi compătimitoare ar fi gata să le-o dăruiască, 
spuse cu recunoştinţă d-na Bardell. 

— Amin! răspunse Sam. Şi pe deasupra ar duce o viaţă 
veselă şi s-ar îngrăşa. Vă doresc noapte bună, cocoanelor! 

Spre marea uşurare a d-nei Sanders, i se îngădui lui Sam 
să plece fără ca amfitrioana să facă vreo aluzie la picioarele 
de purcel sau la brânza friptă; curând apoi, cu asistenţa 
juvenilă care se putea aştepta de la d-şorul Bardell, 
doamnele făcură cele mai largi onoruri bucatelor ce 
dispărură cu totul în urma curajoaselor lor sforţări. 

DI. Weller luă drumul înapoi spre George şi Vulturul; 
ajuns acolo, el povesti stăpânului său toate amănuntele cu 
privire la iscusinţa lui Dodson şi Fogg, amănunte pe care se 
străduise să le culeagă cu prilejul vizitei făcută d-nei 
Bardell. A doua zi întâlnirea cu dl. Perker întări spusele d-lui 
Weller; şi dl. Pickwick trebui să se pregătească pentru vizita 
de Crăciun la Dingley Dell, din păcate, cu perspectiva 
plăcută de a fi judecat public, la Curtea Civilă, peste două- 
trei luni, din pricina unei acţiuni intentată împotriva sa 
pentru călcarea unei făgăduieli de căsătorie; reclamanta 
avea toate şansele inerente proceselor de acest gen, 
rezultate nu numai prin forţa împrejurărilor, dar pe 
deasupra şi prin iscusinţa d-lor Dodson şi Fogg. 


498 


CAPITOLUL XXVII 


Samuel Weller face un pelerinaj la Dorking şi o vede pe mama 
lui vitregă. 


Deoarece mai erau două zile până la plecarea 
pickwickienilor la Dingley Dell, dl. Weller, după ce mâncă 
devreme, se aşeză în odaia din fund, la George şi Vulturul, 
chibzuind cum să-şi întrebuinţeze timpul mai bine. Era o zi 
deosebit de frumoasă - şi Samuel nu meditase nici zece 
minute, când simţi deodată că naşte într-însul un afectuos 
simţământ filial. Nevoia de a merge să-şi vadă părintele şi 
de a prezenta cele cuvenite mamei sale vitrege îi veni aşa 
de puternic în minte, încât îl cuprinse mirarea că nu se 
gândise până atunci la această obligaţie morală. 
Nerăbdător să îndrepte cât mai repede greşelile trecutului, 
urcă treptele scării la dl. Pickwick şi-i ceru un concediu ca 
să îndeplinească lăudabilul scop. 

— Desigur, Sam, desigur, încuviinţă dl. Pickwick ai cărui 
ochi străluceau de bucurie la manifestarea bunelor 
simţăminte ale servitorului său; desigur, Sam. 

DI. Weller se înclină plin de recunoştinţă. 

— Sunt încântat văzând că-ţi înţelegi aşa de bine 
îndatoririle de fiu, Sam! rosti dl. Pickwick. 

— Le-am înţeles totdeauna, dom'le, replică dl. Weller. 

— Reflecţia e foarte mângâietoare, Sam, spuse dl. 
Pickwick aprobator. 

— Foarte, dom'le! Când voiam ceva de la tata, îi ceream 

într-un chip foarte respectuos şi îndatoritor; dacă nu-mi 
dădea, îmi luam singur, de teamă să nu fac ceva rău în 
cazul când nu căpătăm; aşa că l-am scutit de o sumedenie 
de încurcături, dom'le. 

— Nu chiar aşa înţelegeam eu, Sam, glăsui dl. Pickwick 
clătinând din cap cu un zâmbet abia schiţat. 

— Am făcut asta dintr-un simţământ bun, dom'le, cu cele 
mai bune gânduri din lume, cum zicea gentlemanul care şi- 
a părăsit muierea fiindcă ea părea că-i nenorocită cu el... 
răspunse dl. Weller. 

— Poţi să te duci, Sam, rosti dl. Pickwick. 

— Vă mulţumesc, dom'le, replică dl. Weller. 

Şi, după ce făcu cea mai frumoasă plecăciune şi-şi 
îmbrăcă cele mai frumoase haine, Sam se căţără pe 
imperiala diligenţei de Arundel şi plecă mai departe spre 
Dorking. 

Marchizul de Granby servea, pe vremea d-nei Weller, 
drept model celor mai bune hanuri de la marginea şoselei; 
destul de mare ca să te simţi bine într-însul şi destul de mic 
ca să te crezi acasă. Pe partea cealaltă a drumului, un stâlp 
înalt ţinea o firmă mare pe care vedeai capul şi umerii unui 
gentleman înzestrat cu o figură apoplectică. Fracul lui roşu 
avea revere albastre închis, iar o pată din aceeaşi culoare 
albastră se afla deasupra tricornului, ca să întruchipeze 
cerul. Mai sus, se vedea o pereche de drapele, iar sub 
ultimul nasture de la frac - două tunuri. Totul înfăţişa, de 
netăgăduit, un portret izbitor al marchizului de Granby de 
glorioasă memorie. Ferestrele prăvăliei arătau o colecţie 
aleasă de muşcate şi un şir de sticle bine şterse de praf, 
pline cu băuturi spirtoase. Obloanele deschise prezentau, în 
litere de aur, o sumedenie de anunţuri lăudând paturile 
bune şi vinurile rare; în sfârşit, grupul distins de ţărani şi 
surugii care tălălăiau pe lângă uşile grajdului şi pe lângă 
iesle oferea din plin dovada că în cârciuma aceea se vindea 
bere şi alte băuturi alcoolice de o excelentă calitate. 

Coborând din diligenţă, Sam Weller se opri să privească cu 
ochii unui călător experimentat toate aceste mici indicaţii 
ale unui comerţ înfloritor; păşi apoi înăuntru, foarte 
mulţumit de rezultatul observaţiilor pe care le făcuse. 

— Hei, cine-i? întrebă o voce piţigăiată de femeie, în clipa 
când Sam băgă capul pe uşă. Ce pofteşti, flăcăule? 

Sam privi spre locul de unde venea vocea. Ea aparţinea 
unei femei destul de grase, plăcută la figură, aşezată 
dinaintea focului lângă tejghea şi suflând în foc pentru a 
încălzi apa de ceai. Femeia nu era singură, căci în partea 
cealaltă a căminului, ţeapăn într-un jilţ cu spătarul înalt, 
stătea un bărbat îmbrăcat într-un costum negru, uzat, al 
cărui spate era aproape la fel de lung şi aproape tot aşa de 
rigid ca al jilţului; bărbatul îi atrase lui Sam luarea aminte 
pe dată, într-un chip special. Avea un nas roşu, faţa 
prelungă, slăbănoagă, cu o expresie afectată, şi nişte ochi 
care semănau foarte mult cu ai unui şarpe cu clopoței - 
iscoditori şi, fără de îndoială, răi. Purta pe el pantaloni 
foarte scurţi şi ciorapi negri de bumbac care, ca şi restul 
costumului, erau tare răpănoşi. Avea un aer scrobit, însă 
fularul alb, ale cărui capete lungi spânzurau mototolite într- 
un chip neplăcut şi foarte puţin pitoresc, peste vesta 
încheiată până sub bărbie, nu arăta la fel. Pe un scaun, 
lângă el, erau aşezate o pereche de mănuşi de castor, 
vechi şi tocite, o pălărie cu boruri largi, o umbrelă de un 
verde veşted, prin care se vedeau o mulţime de balene, ca 
pentru a înlocui lipsa unui mâner la capăt; obiectele erau 
însă rânduite cu multă grijă, ceea ce arăta că omul cu nas 
roşu, oricine ar fi fost, nu avea de gând să plece aşa de 
repede. 

Să recunoaştem că, nutrind într-adevăr intenţia acea. 
sta, omul cu nas roşu ar fi dat dovadă de prea puţină 
deşteptăciune; căci, judecând după aparente, ar fi trebuit 
să aibă un foarte atrăgător cerc de cunoştinţe spre a putea 
nădăjdui să se simtă mai bine într-altă parte. Focul duduia 

voios sub influenţa foalelor, iar ceainicul cânta vesel sub 
influenţa amândurora. Pe masă era o tăviţă cu un serviciu 
de ceai; o farfurie cu pâine prăjită unsă cu unt se rumenea 
domol dinaintea căminului, iar omul cu nas roşu, înarmat cu 
o furculiţă lungă de alamă, se îndeletnicea sârguitor să 
prăjească o altă felie mare de pâine. Lângă el se afla un 
pahar cu apă şi rom fierbinte, amestecat cu ananas, în care 
înota o felie de lămâie; şi, de câte ori omul cu nas roşu se 
pleca să ducă felia de pâine la ochi, ca să-şi dea seama 
cum se prăjea, sorbea o picătură, două, din grog, după care 
zâmbea uitându-se la femeia vânjoasă care sufla în foc. 

Sam era atât de absorbit în contemplarea plăcutei scene, 
că nu dădu atenţie primelor întrebări ale gazdei; şi abia 
după ce femeia le repetă de două ori pe un ton şi mai 
piţigăiat, el băgă de seamă nepoliteţea purtării sale. 

— E aici jupânul? întrebă Sam în chip de răspuns. 

— Nu, nu este, replică d-na Weller, căci femeia grăsulie 
nu era alta decât fosta văduvă şi unica executoare 
testamentară a răposatului domn Clarke. Nu, nu este şi, la 
urma urmei, nici nu-l aştept. 

— E cumva cu deligenţa, azi? puse Sam o nouă întrebare. 

— Poate că da, poate că nu, răspunse d-na Weller 
ungând cu unt felia de pâine pe care omul cu nas roşu o 
prăjise tocmai atunci. Habar n-am şi nu-mi pasă. 
Binecuvântează masa, domnule Stiggins. 

Omul cu nas roşu se execută şi, cu o lăcomie sălbatică, 
atacă îndată o felie prăjită. 

De la prima ochire, înfăţişarea lui îl îndreptăţise pe Sam 
să bănuiască într-însul, aproape sigur, pe ajutorul pastorului 
despre care îi vorbise preţuitul său tată. De îndată ce-l văzu 
mâncând, toate îndoielile în această privinţă se risipiră şi 
pricepu în acelaşi timp că, dacă voia să se adăpostească 
vremelnic în casă, trebuia să pună piciorul în prag fără să 
mai aştepte. De aceea, cu sânge rece, începu prin a trage 
zăvorul de la portiţa tejghelei, înaintând domol. 

— Ce mai faci, mamă? 

— A, mi se pare că e un Weller! exclamă d-na Weller 
ridicând ochii spre faţa lui Sam, dar fără să pară prea 
bucuroasă. 

— Cam aşa ceva! declară netulburatul Sam; şi 
nădăjduiesc, mamă, că domnul părinte mă va scuza dacă 
spun că tare mult aş vrea să fiu eu Wellerul căruia-i aparţii. 

Complimentul era cu două tăişuri, lăsând a înţelege că d- 
na Weller era o femeie foarte simpatică, şi în acelaşi timp 
că dl. Stiggins arăta a fi preot. El produse într-adevăr, pe 
dată, un efect vădit şi Sam continuă ofensiva sărutându-şi 
mama vitregă. 

— Isprăveşte odată! exclamă d-na Weller împingându-l 
într-o parte. 

— Nu ţi-e ruşine, tinere? întrebă domnul cu nas roşu. 

— Fără supărare domnule, fără supărare, replică Sam. Cu 
toate astea, ai dreptate. Nu se cade când mama vitregă e 
tânără şi drăguță; nu-i aşa. domnule? 

— Toate acestea sunt deşertăciuni, observă dl. Stiggins. 

— O, într-adevăr! spuse d-na Weller potrivindu-şi boneta. 

Sam gândi la fel, însă îşi ţinu gura. 

Ajutorul pastorului nu părea deloc mulţumit de sosirea lui 
Sam, iar după ce primul val de complimente trecu, d-na 
Weller luă şi ea un aer care parcă spunea că s-ar fi lipsit de 
vizita lui fără niciun regret. Cu toate acestea, cum Sam era 
prezent şi cum nu-l puteau da afară, se aşezară tustrei la 
ceai. 

— Ce face tata? întrebă Sam. 

La auzul acestei întrebări, d-na Weller înălţă mâinile şi-şi 
îndreptă ochii spre tavan, ca şi cum subiectul era prea 
dureros ca să se încumete a vorbi despre el. 

DI. Stiggins gemu. 

— Ce are domnul? întrebă Sam. — E supărat de purtarea 
tatălui dumitale, răspunse d-na Weller. 

— Zău, e supărat? 

— Şi are cât se poate de multă dreptate, adăugă d-na 
Weller cu aer grav. 

DI. Stiggins mai luă o felie prăjită şi gemu greoi. 

— E un blestemat fără pereche, urmă d-na Weller. 

— Un vas de mânie! exclamă dl. Stiggins muşcând o 
halcă semicirculară din pâinea prăjită, şi gemând iarăşi. 

Sam simţi o pornire năvalnică să-i dea o palmă cuviosului 
domn Stiggins, ca să aibă pentru ce geme, dar se înfrână şi 
întrebă simplu: 

— Ce-o fi cu bătrânul? 

— Ce-o fi, da! zise d-na Weller. Are o inimă de piatră. 
Seară de seară, omul acesta admirabil - nu te posomori, 
domnule Stiggins, vreau să spun că dumneata eşti un om 
admirabil - seară de seară vine şi stăm ore întregi, şi Weller 
nici nu se sinchiseşte. 

— Hm, ciudat! glăsui Sam. Eu m-aş sinchisi, dacă aş fi în 
locul lui. Sunt sigur. 

— Tinere prietene, spuse dl. Stiggins cu solemnitate, fapt 
este că e o fire îndărătnică. O, tinere prietene, care altul ar 
fi putut să se împotrivească rugăminţilor stăruitoare a 
şaisprezece dintre cele mai frumoase surori ale noastre, 
refuzând apelurile lor de a subscrie la nobila noastră 
societate spre a dărui copiilor negri, din Indiile apusene, 
flanele şi batiste morale? 

— Ce e aia batistă morală? întrebă Sam. N-am văzut de 
când maica m-a făcut o astfel de mobilă. 

— O batistă care îmbină distracţia cu învăţătura, tinere 
prietene, răspunse dl. Stiggins; istorii alese, ilustrate prin 
gravuri în lemn. 

— Bun, ştiu, declară Sam; de-alea care atârnă în 
galantarele prăvăliilor, cu tot felul de cerşetorii şi alte 
chestii de-astea, nu-i aşa? 

DI. Stiggins încuviinţă şi începu a treia felie prăjită. 

— Şi nu s-a lăsat dus de cocoane, nu-i aşa? întrebă Sam. 

— S-a aşezat, a început să pufăie din lulea, şi a spus că 

chestia cu copiii negri e o... Ce-a zis că-i chestia aia? 
întrebă d-na Weller. 

— O şarlatanie întreagă, spuse dl. Stiggins mâhnit până 
în adâncul sufletului. 

— A spus că chestia cu copiii negri e o şarlatanie 
întreagă! repetă d-na Weller; după care, ea şi cucernicul 
reîncepură să se tânguiască de purtarea cumplită a 
bătrânului Weller. 

Ar mai fi putut să înşire multe alte răutăţi de aceeaşi 
natură, însă pentru că mâncase toate feliile prăjite, pentru 
că ceaiul devenise foarte sălciu, şi deoarece Sam nu dădea 
semne că ar vrea să plece, dl. Stiggins îşi aminti subit că 
avea o întâlnire foarte urgentă cu pastorul, astfel că plecă. 

D-na Weller abia ridicase tava cu serviciul de ceai şi abia 
măturase în faţa căminului, când diligenţa de Londra îl 
aduse pe dl. Weller-senior până la uşă, picioarele îl aduseră 
în prăvălie, iar ochii i-l arătară pe fiul său. 

— la uite-l pe Sammy! exclamă părintele. 

— la uite-l pe bătrânul! strigă fiul; şi îşi strânseră zdravăn 
mâna. 

— Mă bucur că te văz, Sammy, zise dl. Weller-bătrânul. 
Cum dracu ai scos-o la capăt cu maică-ta vitregă? Mă 
crucesc, nu alta. Aş vrea să-mi dai reţeta. Atâta vreau. 

— Ssst! şopti Sam. E în casă, bătrâne. 

— N-are cum să m-auză, îl linişti dl. Weller; ea se duce 
totdeauna şi hodorogeşte pe jos, câte-un ceas, după ceai. 
De-aia o să putem trage şi noi o duşcă, Sammy. 

Vorbind astfel, dl. Weller amestecă două pahare cu grog 
şi scoase două lulele. Părintele şi fiul se aşezară unul în faţa 
altuia, Sam într-o parte a focului, în jilţul cu spătarul înalt, 
dl. Weller-senior în cealaltă, într-unul asemănător, simţindu- 
se cum nu se putea mai bine la largul lor. 

— A fost cineva pe-aici, Sammy? întrebă laconic dl. 
Weller-senior după o lungă tăcere. 

Sam încuviinţă cu înţeles din cap. 

— Unul cu nasul roşu? întrebă dl. Weller. 

Sam încuviinţă iarăşi. 

— Tare de treabă om, Sammy! glăsui dl. Weller fumând 
vârtos. 

— Aşa pare, observă Sam. 

— Şi straşnic în socoteli, rosti dl. Weller. 

— Crezi?! se miră Sam. 

— Luni împrumută optsprezece penny; marţi cere un 
şiling ca să completeze jumătatea de coroană; miercuri 
împrumută altă jumătate de coroană ca să facă o socoteală 
rotundă de cinci şilingi, şi merge aşa, dublând, până 
ajunge, în doi timpi şi trei mişcări, să înşface o hârtie de 
cinci lire. Asta seamănă ca socoteala din cartea de 
armetică, cu piroanele din potcoavă, Sammy. 

Sam indică dând din cap că-şi amintea de problema la 
care se referea părintele său. 

— Vasăzică, n-ai vrut să subscrii pentru flanele? întrebă 
Sam după o altă pauză, în care timp fumă. 

— Bine-nţeles că nu, replică dl. Weller. La ce pot sluji 
puilor de negri, flanelele, acolo la ei? Dar am să-ţi spui eu 
cum stă chestia, Sammy, adăugă dl. Weller coborând vocea 
şi plecându-se spre cămin; aş da o sumă frumuşică pentru 
nişte cămăşi de forţă ca să le cumpere la unii de pe-aici. 

După ce exprimă opinia aceasta, dl. Weller îşi reluă încet 
poziţia de mai înainte şi clipi din ochi cu înţeles către primul 
său născut. 

— Ce idee trăsnită să te-apuci să trimeţi batiste la nişte 
oameni care nu ştie ce să facă cu ele! observă Sam. 

— Ei sunt totdeauna gata să facă prostii d-astea, Sammy, 
lămuri tatăl său. Duminica trecută mergeam pe drum; 
când, pe cine văz la uşa unei capele? Pe maică-ta vitregă, 
în mână cu o farfurie adâncă, albastră. Şi gologani într-însa, 
berechet, Sammy! Când oamenii treceau pe lângă ea, lăsa 
să le cază banii ca grindina, că-ţi puneai mâinile în cap de 
cât putea să intre într-o farfurie. Şi pentru ce crezi că era 


506 


tot bănetul ăsta, Sammy? 

— Ca să dea, poate, încă un ceai! spuse Sam. 

— Da' de unde! răspunse tatăl său; ca să plătească taxa 
de apă a păstorului. 

— Taxa de apă a păstorului? 

— Ehei, era dator pe trei tremestre şi nu plătise o lăţcaie 
măcar. Nu voia pesemne să plătească, pentru că nu avea 
nevoie de apă, căci bea prea puţin de la cişmea, Sammy; 
oleacă doar, şi ştie un şmecherlâc care face de zece ori mai 
mult ca apa. Ce mai tura-vura, nu plătise şi pace, şi de-aia 
i-a tăiat apa. Păstorul a dat atunci fuguţa la capelă, a făcut- 
o pe sfântul persecutat şi a zis că să-l izbăvească domnul 
pe ăla care i-a tăiat apa şi să-l aducă pe calea cea bună, 
dar că tare i-e teamă c-o să-l aştepte o ispăşire grea. 
Auzind aşa, muierile face o adunare, dă drumul repede la 
un imn, o alege pe mă-ta vitregă preşedinte, se hotărăşte 
să strângă o colectă de bună voie în duminica viitoare şi 
înmânează păstorului tot ce adună. Şi dacă n-a adunatără 
ele, Sammy, atâta parale cât să-i ajungă să plătească apă 
toată viaţa, pân-o da ortul popii, zise dl. Weller în încheiere, 
să nu-mi spuie mie pe nume! Uite-aşa. 

DI. Weller fumă câteva minute în tăcere, apoi adăugă: 

— Nenorocirea cea mai mare cu păstorii ăştia, băiete, e 
că ei suceşte capul muierilor tinere de pe-aici. Dumnezeu 
să le binecuvânteze inimioarele! îşi închipuie că totul e 
miere, şi altceva nu ştie. Dar ele e victimile unui şarlatan, 
Sammy; victimile unui şarlatan. 

— Aşa mi se pare şi mie, glăsui Sam. 

— Nici mai mult, nici mai puţin, continuă dl. Weller 
clătinând din cap cu gravitate; iar ce mă scoate din sărite 
mai mult, Samivel, e că le văz cum îşi pierde timpul şi se 
trudeşte să facă veşminte pentru oameni arămii care n-are 
trebuinţă, şi nu le pasă de creştin ca noi care ar avea 
nevoie de ele. Dacă ar fi după mine, Samivel, i-aş pune pe 
câţiva din trântorii ăştia de păstori la o roabă încărcată bine 

şi i-aş fugări în sus şi-n jos, toată ziulica, pe-o scândură 
îngustă. Dacă nici aşa nu le-or ieşi gărgăunii din cap, atunci 
să ştii că nu-i mai lecuieşte nimic. 

După ce, cu multă tărie şi multe gesturi şi schimonosiri 
ale fetei, împărtăşi reţeta aceasta delicată, dl. Weller goli 
paharul dintr-o înghiţitură şi aruncă scrumul din pipă cu o 
demnitate înnăscută. 

Nu sfârşise încă ultima operaţie, când o voce piţigăiată 
se auzi în coridor. 

— lat-o pe scumpa ta rubedenie, Sammy! spuse el, şi d- 
na W. intră zorită în încăpere. 

— A, te-ai şi înapoiat! exclamă ea. 

— Da, draga mea, răspunse dl. Weller îndopându-şi pipa 
din nou. 

— A venit îndărăt domnul Stiggins? întrebă d-na Weller. 

— Nu, draga mea, n-a venit, răspunse dl. Weller 
aprinzându-şi pipa în chip ingenios cu un cărbune aprins pe 
care îl luă din foc cu cleştele; şi închipuie-ţi, draga mea, că 
n-am să mor de dorul lui, dacă n-o mai călca pe-aici, 

— Uf, nepricopsitule! exclamă d-na Weller. 

— Mulţumesc, draga mea, glăsui dl. Weller. 

— Haide, hai, tată, îi atrase luarea aminte Sam; lăsaţi 
drăgălăşeniile astea de faţă cu străinii. Uite-l pe cuviosul 
gentelman că se întoarce. 

D-na Weller îşi şterse atunci, repede, lacrimile pe care 
tocmai se trudea să le verse, iar dl. W. Işi trase, mâhnit, 
jilţul în colţul căminului. 

DI. Stiggins nu se lăsă mult rugat să ia un alt pahar din 
grogul de ananas; apoi al doilea, al treilea, pe urmă 
consimţi să guste ceva, pentru ca după aceea să înceapă 
din nou. Stătea lângă dl. Weller-senior; iar când dl. Weller 
îşi închipuia că nevastă-sa nu poate să-l vadă, arăta fiului 
imboldurile tainice ale sufletului lui scuturând pumnul peste 
capul păstorului, fapt care procura feciorului său o 
mulţumire şi o încântare desăvârşită, cu atât mai mult cu 

cât dl. Stiggins continua să-şi soarbă tihnit romul, 
nebănuind nimic. 

Conversaţia fu, în cea mai mare parte, susţinută de d-na 
Weller şi de cuviosul domn Stiggins, principalele subiecte 
atacate fiind virtuțile păstorului, meritele turmei sale şi 
crimele groaznice, păcatele nesuferite ale restului lumii - 
disertaţie pe care dl. Weller-bătrânul o întrerupea din când 
în când prin aluzii indirecte cu privire la un oarecare domn 
cu numele de Walker:* şi diferite alte comentarii de acelaşi 
fel. 

În cele din urmă, dl. Stiggins care, judecând după unele 
simptome neîndoielnice, înmagazinase atâta grog cât putea 
să înghită fără a se simţi prea stânjenit, îşi luă pălăria şi 
rămas bun. Imediat apoi, Sam fu condus de părintele său 
într-o odaie de dormit. Strângându-i călduros mâna, 
respectabilul gentleman părea că vrea să-i adreseze fiului 
său câteva observaţii; dar o auzi urcând pe d-na Weller şi, 
lăsându-se pe dată păgubaş, îi spuse scurt bună seara. 

A doua zi, Sam se sculă devreme. După ce dejună în 
grabă, se pregăti să se înapoieze la Londra, şi tocmai ieşea, 
când părintele său se ivi înainte-i. 

— Pleci, Sammy? întrebă dl. Weller. 

— Chiar acum, replică Sam. 

— Tare aş vrea să te văz că-l faci balot pe Stiggins ăsta şi 
că-l iei cu tine, rosti dl. Weller. 

— Mi-e ruşine că-mi eşti tată, spuse Sam cu ton 
dojenitor; De ce-l laşi să-şi arate nasul stacojiu la Marchizu/ 
de Granby? 

DI. Weller aţinti asupra fiului o privire severă şi răspunse: 

— Pentru că sunt un om însurat, Samivel, pentru că sunt 
un om însurat. Când o să fii însurat şi tu, Samivel, ai să 
înţelegi multe lucruri pe care acum nu le înţelegi. Dar 
merită oare să duci atâtea zile fripte ca să-nveţi aşa de 
puţin? cum zicea băieţaşul de la orfelinat când a ajuns să 

ştie alfabetul; e chestie de gust. Însă dinspre partea mea, 
eu sunt gata să răspunz: Nu! 

— Bine, glăsui Sam, la revedere! 

— Bună ziua, Sammy, bună ziua! 

— Nu mai am decât o vorbă să-ţi spui, reluă Sam 
oprindu-se deodată: Dacă ev aş fi stăpân la Marchizul de 
Granby, şi Stiggins ar veni să prăjească felii de pâine în 
cârciuma mea, i-aş... 

— Ce-ai face? îl întrerupse dl. Weller cu încordare; ce-ai 
face? 

— l-aş otrăvi grogul, zise Sam. 

— Adevărat! exclamă dl. Weller strângând cu însufleţire 
mâna fiului său; ai face tu asta, Sammy? Ai face asta? 

— Aş face-o, spuse Sam. La început n-aş vrea să mă arăt 
prea crud cu el, aşa că mai întâi l-aş băga în bute cu apă şi 
aş lăsa capacul; dar dacă aş vedea că n-o scot la capăt cu 
binele, l-aş convinge altfel. 

DI. Weller-senior aruncă fiului său o privire de nespusă 
admiraţie şi, după ce-i strânse mâna din nou, se depărta 
domol, frământând în minte gândurile numeroase stârnite 
de această povaţă. 

Sam îl urmări din ochi până când bătrânul trecu de colţul 
drumului, şi-şi îndreptă paşii apoi spre Londra. Cugetă la 
început asupra urmărilor probabile ale sfatului său şi 
asupra şanselor sau neşanselor de a-l vedea pe tată-său 
adoptându-l. Pe urmă, alungă din minte subiectul, cu 
reflecţia mângâietoare că numai timpul poate aduce 
dezlegarea - şi tocmai aceasta e reflecţia pe care vrem s-o 
întipărim şi noi în mintea cititorului. 

CAPITOLUL XXVIII 


Un capitol vesel al sărbătorilor de Crăciun, cuprinzând 
descrierea unei nunţi şi a altor câteva distracţii care sunt, în 
genul lor, obiceiuri tot aşa de bune ca şi căsătoria, însă care nu 
se mai respectă cu atâta evlavie în vremurile acestea de declin. 


Sprinteni ca albinele, dacă nu chiar uşori ca nişte zâne, 
cei patru pickwickieni se adunară în dimineaţa de 22 
decembrie a anului de graţie în care aventurile lor, istorisite 
aici cu fidelitate, au început şi s-au conturat. Crăciunul 
bătea la uşă, cu toată voioşia şi bunătatea; era vremea 
ospitalităţii, a veseliei şi-a împăcării. Anul vechi se 
pregătea, ca un filosof al antichităţii, să-şi strângă prietenii 
în juru-i, şi să moară senin şi liniştit în mijlocul serbărilor şi 
petrecerilor. Voioşia şi desfătarea pluteau în aer; şi cu 
adevărat pline de voioşie şi desfătare erau cel puţin patru 
dintre numeroasele inimi care se bucurau de venirea 
Crăciunului. 

Şi numeroase, într-adevăr, sunt inimile cărora Crăciunul 
le aduce un scurt popas de veselie şi fericire! Câte familii ai 
căror membri, plecaţi hăt departe şi împrăştiaţi în toate 
unghiurile lumii de luptele necurmate cu viaţa, nu se adună 
atunci, întâlnindu-se iarăşi în acea fericită dispoziţie de 
familiaritate şi bunăvoință reciprocă, izvor al atâtor 
încântări pure, netulburate, şi aşa de nepotrivită cu grijile şi 
necazurile vieţii, încât credinţa religioasă a celor mai 
civilizate popoare, precum şi tradiţiile crude ale celor mai 
sălbatice noroade, fac din ea, deopotrivă, una dintre 
primele bucurii hărăzite aleşilor în lăcaşul fericirii eterne. 

Câte amintiri aţipite, câte vechi simpatii nu se trezesc în 
zilele Crăciunului! 

Noi scriem cuvintele acestea la multe leghe de locul 
unde, ani în şir, am trăit în ajunul Crăciunului, într-un cerc 
plăcut şi voios. Multe inimi care zvâcneau cândva atât de 
vesel, au încetat să mai bată; şi câte priviri, care străluceau 
atât de viu atunci, nu s-au stins! Mâinile pe care odată le 
strângeam, au înmărmurit; ochii pe care îi căutam, şi-au 
ascuns lumina în mormânt; şi totuşi casa aceea veche, 
odaia mare, glumele, râsetele, glasurile vesele şi figurile 
zâmbitoare, întâmplările cele mai mărunte şi mai 
neînsemnate legate de întâlnirile fericite de odinioară, ne 
năpădesc mintea la fiecare revenire a acestor zile, de parcă 
abia ieri ne-am fi adunat ultima dată! Fericit, fericit Crăciun 
care din nou ne subjugi iluziilor copilăriei noastre, care 
readuci în amintirea bătrânului plăcerile tinereţii şi-l porţi 
pe marinar, pe călător aflat la depărtare de mii de leghe, 
înapoi spre vatra din casa lui tihnită. 

Dar ne-am lăsat amăgiţi, duşi de bunele însuşiri ale 
acestui sfânt Crăciun care, în treacăt fie zis, este un nobil 
de ţară de modă veche, şi-i lăsăm pe dl. Pickwick şi pe 
prietenii săi să aştepte în frig, afară, în diligenţa de 
Muggleton unde chiar acum s-au suit, bine înfofoliţi în 
şaluri, în redingote lungi şi fulare groase de lână. Valizele, 
geamantanele au şi fost urcate. DI. Weller se străduieşte cu 
vizitiul să vâre în lada din faţă un morun enorm, de câteva 
ori mai mare decât ea, împachetat cu grijă într-un coş lung, 
cafeniu - cu un strat de paie deasupra - care fusese lăsat la 
urmă pentru a fi aşezat în siguranţă pe nişte butoiaşe cu 
stridii, vreo şase la număr, rânduite cu grijă în locul special 
rezervat bagajelor, toate aparţinând d-lui Pickwick. Chipul 
lui exprimă cel mai viu interes, în timp ce dl. Weller şi 
vizitiul se trudesc să vâre peştele în ladă, mai întâi cu capul 
înainte, pe urmă cu coada înainte, pe urmă cu fundul 
coşului în sus, pe urmă cu partea de deasupra, apoi într-o 

latură, apoi în lung. Dar neînduplecatul peşte rezistă cu 
îndărătnicie tuturor vicleniilor. În cele din urmă însă vizitiul, 
izbind din întâmplare în mijlocul coşului, peştele dispare 
subit în ladă, şi cu el capul şi umerii omului care, luat prin 
surprindere de neaşteptata cuminţenie a morunului, e 
smucit deodată înăuntru spre hazul nestăvilit al celor de 
faţă. DI. Pickwick zâmbeşte cu multă voioşie şi, scoțând un 
şiling din vestă, îl roagă pe vizitiul care izbuteşte să se 
strecoare din ladă să bea în sănătatea lui un pahar de grog 
fierbinte; atunci zâmbeşte şi vizitiul, iar d-nii Snodgrass, 
Winkle şi Tupman zâmbesc şi ei. Vizitiul şi dl. Weller dispar 
cinci minute, probabil ca să dea peste cap grogul, căci la 
înapoiere duhnesc a brandy. Vizitiul se urcă după aceea pe 
capră, dl. Weller sare dinapoi, pickwickienii îşi trag 
redingotele peste picioare şi şalurile peste nas, rândaşii 
ridică păturile de pe cai, surugiul strigă vesel: „Gata!” şi 
pornesc. 

Străbat străzi, sunt zgâlţâiţi pe caldarâm, iar în cele din 
urmă ies la câmp. Roţile alunecă pe terenul tare şi îngheţat. 
La plesnetul biciului, caii gonesc în trap mărunt, ca şi cum 
povara din urma lor - diligenţă, călători, morun, butoiaşe cu 
stridii şi celelalte - ar fi fost uşoară ca un fulg. Coboară o 
pantă lină şi ajung pe un şes lung de două mile, uscat, 
compact ca un bloc de marmoră. Un alt pocnet de bici şi se 
năpustesc în galop mare, scuturându-şi capul şi zornăind 
harnaşamentul, uluiţi parcă de iureşul mişcării, în vreme ce 
vizitiul, ţinând biciul şi hăţurile într-o mână, îşi ia pălăria de 
pe cap cu cealaltă, o pune pe genunchi, îşi scoate apoi 
batista şi-şi şterge fruntea; în parte, pentru că aşa are 
obiceiul să facă, şi în parte ca să arate călătorilor de cât 
sânge rece dă dovadă şi ce uşor e să mâni patru cai cu o 
mână când eşti meşter ca el. După ce face treaba aceasta 
cu multă linişte (căci altminteri efectul ar scădea simţitor), 
pune la loc batista, îşi îndeasă pălăria pe cap, îşi potriveşte 
mânuşile, dă coatele în lături, pocneşte iar din bici şi - 

înainte, ca vântul care suflă şi mai voios! 

Câteva căsuțe presărate pe laturile drumului vestesc 
intrarea într-un oraş sau sat. Goarna vizitiului împrăştie în 
aerul curat şi rece note înviorătoare, care-l trezesc pe 
bătrânul gentleman din trăsură. El coboară geamul pe 
jumătate, se uită o clipă afară să-şi dea seama unde au 
ajuns şi, ridicând cu grijă geamul la loc, informează pe 
celălalt călător că animalele urmează să fie schimbate 
numaidecât. Aflând această veste, celălalt călător se 
trezeşte şi el cu hotărârea să-şi amâne moţăitul până după 
popas. Goarna răsună din nou, veselă, stârnind femeia şi 
copiii gospodarului care privesc prin uşa căsuţei lor cum 
diligenţa trece colţul, apoi se cocoloşesc în jurul vetrei şi 
mai aruncă un butuc de lemn în foc pentru când se va 
înapoia tata. În răstimp, tatăl, la o milă de acolo, a 
schimbat un semn prietenos din cap şi s-a întors să se uite 
îndelung după trăsura care trecea într-o goană nebună. 

lar acum, în vreme ce roţile huruie pe străzile prost 
pavate ale unui oraş de provincie, goarna intonează un 
cântec săltăreţ şi vizitiul, desfăcând catarama care 
împreunează hăţurile, se pregăteşte să le arunce în 
momentul când va opri. Dl. Pickwick scoate capul din 
gulerul redingotei şi priveşte cu multă curiozitate în juru-i; 
vizitiul, văzându-l, îi comunică numele oraşului şi-i spune că 
ieri a fost o zi de târg; informaţii pe care dl. Pickwick se 
grăbeşte să le împărtăşească tovarăşilor de călătorie; drept 
care, îşi scot şi ei capetele din gulerul redingotei ca să 
privească în jurul lor. DI. Winkle, care stă tocmai la capătul 
diligentei, cu un picior bălăbănind în aer, e aproape aruncat 
în stradă când trăsura coteşte deodată colţul unde se 
găseşte o brânzărie, spre a intra în piaţă; şi, mai înainte ca 
dl. Snodgrass, care se află lângă el, să-şi fi revenii din 
spaimă, diligenţa trage în curtea hanului unde caii odihniti, 
cu păturile pe ei, sunt în aşteptare. Vizitiul aruncă hăţurile 
şi se dă jos şi el; călătorii de afară coboară de asemenea, 

afară de cei care nu au mare încredere în dibăcia lor de a 
urca din nou. Ei rămân cu nasurile înroşite de frig, acolo 
unde se găsesc, bat din picioare în trăsură să şi le 
încălzească, privesc cu ochii lacomi focul ce sclipeşte în 
cârciumă şi crenguţele de ilic cu bobiţe roşii care 
împodobesc ferestrele hanului. 

În vremea aceasta, conducătorul a depus la dugheana 
negustorului de cereale pachetul de hârtie cafenie pe care 
l-a scos din taşca mică atârnată de după umăr cu o curea. A 
examinat cu luare aminte caii de schimb; a aruncat jos 
şaua adusă din Londra, pe imperială; a asistat la conferinţa 
dintre vizitiu şi rândaş cu privire la iapa sură care s-a rănit 
la piciorul din faţă marţea trecută şi s-a urcat din nou la 
spatele trăsurii cu dl. Weller; vizitiul s-a cocoţat pe capră; 
bătrânul gentleman dinăuntru, care ţinuse tot timpul 
geamul coborât de două degete, l-a ridicat; păturile de pe 
cai sunt luate şi totul e gata pentru plecare, afară de „cei 
doi domni burduhănoşi” de care vizitiul se interesează cu 
oarecare nerăbdare. Pe urmă vizitiul şi conducătorul, şi 
Sam Weller şi dl. Winkle, şi dl. Snodgrass, şi toţi rândaşii, şi 
toţi gură-cască, mai numeroşi decât toţi ceilalţi la un loc, se 
pornesc să strige cât îi ţin puterile după domnii care 
lipseau. Un răspuns îndepărtat se aude din curte: dl. 
Pickwick şi dl. Tupman o străbat în goană, cu suflarea 
tăiată, căci au băut fiecare câte un pahar de bere blondă, 
iar degetele d-lui Pickwick sunt aşa de reci încât i-au trebuit 
cinci minute ca să poată scoate şase penny şi să plătească. 
Vizitiul strigă  mustrător: „Haideţi odată, dom'lor!” 
Conductorul repetă acelaşi strigăt; bătrânul gentleman 
dinăuntru se miră nespus că oamenii aceştia se apucă să 
coboare când ştiu că nu mai au timp; dl. Pickwick se 
trudeşte să se caţăre într-o parte, dl. Tupman într-alta; dl. 
Winkle strigă: „Gata”, şi au pornit. Şalurile sunt puse din 
nou, gulerele hainelor sunt iarăşi ridicate, caldarâmul 
încetează, casele dispar, şi călătorii noştri se năpustesc din 

nou la drum deschis, iar aerul proaspăt şi curat le biciuie 
obrajii, făcându-i să se bucure până-n adâncul inimii. 

Astfel decurgea călătoria d-lui Pickwick şi a prietenilor săi 
în Telegraful de Muggleton, pe şoseaua spre Dingley Dell. 
La orele trei după amiază ei au ajuns cu bine, teferi, 
sănătoşi, voinici şi bine dispuşi, pe treptele Leu/u; Albastru, 
după ce luaseră în drum destulă bere şi brandy ca să 
sfideze gerul care fereca pământul în cătuşe de fier şi ţesea 
un văl frumos peste tufişuri şi copaci. 

Numărarea  butoiaşelor cu stridii şi supravegherea 
deshumării morunului îl absorbi serios pe dl. Pickwick; 
deodată el se simţi tras uşurel de pulpana hainei. Când se 
întoarse îşi dădu seama că persoana care folosise acest 
mod pentru a-i atrage atenţia, nu era altcineva decât pajul 
favorit al d-lui Wardle, bine cunoscut cititorilor acestei 
povestiri simple sub denumirea semnificativă de grăsunul. 

— Ha! ha! exclamă dl. Pickwick. 

— Ha! ha! exclamă grăsunul chicotind vesel, şi 
împărţindu-şi privirea între morun şi butoiaşele cu stridii. 

Era mai gras decât oricând. 

— Hei, arăţi destul de îmbujorat, tinere prieten! glăsui dl. 
Pickwick. 

— Am dormit în crâşmă, chiar lângă foc, răspunse 
grăsunul căruia un ceas de moţăiala îi dăduse culoarea unui 
horn nou zidit. M-a trimes stăpânul cu căruţa să vă duc 
bagajul acasă. Ar fi trimes şi nişte cai de călărie, dar s-a 
gândit că-i cam frig, şi de-aia o să veniţi mai degrabă pe 
jos. 

— Da! Da! spuse repede dl. Pickwick amintindu-şi 
călătoria pe care o mai făcuse cândva, cu alt prilej, pe 
drumul acela. Da, mergem mai degrabă pe jos. Ascultă, 
Sam! 

— Da, domnule! răspunse dl. Weller. 

— Ajută-i servitorului lui Wardle să pună pachetele în 
căruţă şi urcă-te cu el; noi o luăm pe jos, înainte. 

După ce dădu aceste instrucţiuni şi încheie socoteala cu 
vizitiul, dl. Pickwick şi cei trei prieteni ai săi porniră pe 
cărăruia care străbătea câmpul; cu paşi sprinteni se 
depărtară, lăsându-l în urmă pe dl. Weller, care se afla 
pentru întâia oară faţă în faţă cu grăsunul. Sam se uită la el 
cu ochi miraţi, fără să spună o vorbă, şi începu să aşeze 
repede lucrurile în căruţă, în vreme ce grăsunul stătea 
liniştit la o parte, părând a-şi spune că e un lucru interesant 
să-l vezi pe dl. Weller muncind de unul singur. 

— Totul e gata! glăsui Sam aruncând ultimul geamantan 
în căruţă. 

— Da, spuse grăsunul cu satisfacţie, totul e gata. 

— Ei, minunea minunilor, rosti Sam; nu zău, tu ai fi bun 
să iei premiu la marele concurs! 

— Mulţumesc, spuse grăsunul. 

— Oare n-o fi nimic pe lumea asta care să-ţi dea bătăi de 
cap? 

— Nu, nu cred, răspunse grăsunul. 

— Cât pe-aci să-mi închipui, uitându-mă la tine, că te 
roade cine ştie ce dragoste nefericită pentru vreo fetişcană. 

Grăsunul clătină a tăgadă din cap. 

— Dacă e aşa, urmă Sam, îmi pare bine! Vrei să bei 
ceva? 

— Îmi place mai mult să mănânc, declară băiatul. 

— Aha, trebuia să bănuiesc una ca asta! Eu te 
întrebasem însă dacă n-ai vrea să iei o picătură de ceva 
care să te încălzească. Dar mi se pare că nu te-a trecut 
niciodată frigul prin căptuşeala ta de osânză tremurătoare. 

— Câteodată; mie-mi place să beau ceva bun dacă beau. 

— Ei, nu! Haide atunci încoa. 

Intrară repede în cârciumioara Leu/ui Albastru şi grăsunul 
trase peste cap, fără să clipească, un pahar cu rachiu, 
ispravă care-l înălţă considerabil în buna opinie a d-lui 
Weller. După ce dl. Weller făcu şi el la fel, se urcară în 
căruţă. 

— Ştii să mâni? întrebă grăsunul. 

— Aşa mi se pare şi mie, replică Sam. 

— Na atunci, glăsui grăsunul punând hăţurile în mâna lui 
Sam şi arătându-i o uliţă. N-ai. decât să mergi drept şi nu te 
rătăceşti. 

După ce rosti cuvintele acestea, se culcă plin de jind 
lângă morun şi, punând un butoiaş de stridii sub cap, în 
chip de pernă, adormi la minut. 

— Ei, gândi Sam, dintre toţi nepăsătorii pe care mi-a fost 
dat să-i întâlnesc vreodată, flăcăiaşul ăsta e cel mai prima. 
Hai, scoală, somnorilă! 

Dar pentru că somnorilă nu arăta niciun semn de viaţă, 
Sam Weller smuci hăţurile, îmboldind calul care porni într- 
un trap vioi; Sam mergea înaintea căruţei, pe jos. 

In răstimp, dl. Pickwick şi prietenii săi, după ce îşi 
puseseră sângele în mişcare, continuară cu voioşie drumul. 
Potecile erau întărite, iarba acoperită cu promoroacă; aerul 
rece şi uscat îi înviora, iar apropierea grăbită a amurgului 
cenuşiu (culoarea de ardezie ar fi expresia mai potrivită pe 
vreme de îngheţ) le ducea cu plăcere gândul la bunătăţile 
ce-i aşteptau în casa amfitrionului lor ospitalier. Era tocmai 
acel soi de după amiază care, pe un câmp singuratic, ar 
putea îndemna o pereche de gentlemeni în vârstă să-şi 
scoată haina şi să joace, săltăreţi şi plini de voioşie, capra. 
De aceea suntem cu tărie încredinţaţi că, dacă în clipa 
aceea, dl. Tupman ar fi stat „capră”, dl. Pickwick ar fi 
acceptat propunerea cu cea mai mare poftă. 

In orice caz, dl. Tupman nu se gândise la aşa ceva, 
deoarece prietenii noştri continuară să meargă conversând 
cu multă voie bună. Când ajunseră într-o uliţă pe care 
trebuiau s-o străbată, un zgomot nelămurit de glasuri le izbi 
urechile şi, înainte de a fi avut timpul să facă vreo deducție 
asupra oamenilor cărora le aparţineau vocile, se pomeniră 
în mijlocul unei societăţi numeroase care-i aştepta. Ceea ce 
auziră pickwickienii mai întâi fu strigătul de ura, care porni 

de pe buzele bătrânului Wardle în clipa când îşi făcură 
apariţia. 

Bătrânul Wardle părea, dacă s-ar putea spune, mai vesel 
ca oricând; era de faţă şi Bella cu credinciosul Trundle; şi, în 
sfârşit, Emily cu alte opt sau zece tinere domnişoare ce 
veniseră la nunta de a doua zi, toate fericite şi pătrunse de 
importanţa lor, fapt care se întâmplă de obicei cu fetele 
tinere în asemenea împrejurări deosebite. Câmpiile şi 
ulițele răsunau până departe de hohotele şi veselia lor. 

Cum era şi cazul, ceremoniile prezentării se terminară 
curând sau, mai bine zis, prezentările se făcură curând fără 
nicio ceremonie. După două minute, dl. Pickwick, bine 
dispus şi nestânjenit, ca şi cum de când lumea le cunoscuse 
pe tinerele domnişoare, glumea cu acelea care nu voiau să 
treacă peste o piatră de hotar atunci când privea el, sau 
care, având picioare frumoase, fără cusur, căutau să 
rămână sus timp de cinci sau şase minute, declarând că le 
era tare frică să se mai mişte. Vrednic de remarcat e că dl. 
Snodgrass oferi Emilyei mult mai mult sprijin decât păreau 
să ceară emoţiile pricinuite de trecerea peste piatră (deşi 
piatra era înaltă de vreo trei picioare şi avea numai doi 
bolovani ce ţineau loc de trepte), iar când o tânără 
domnişoară, cu ochi negri şi încălţată în nişte ciuboţele 
frumoase căptuşite cu blană, începu să ţipe tare, dl. Winkle 
îi oferi mâna spre a o ajuta să coboare. 

Ce plăcut şi vesel era totul! 

După ce, cu chiu cu vai, trecură peste piatră şi se 
regăsiră iarăşi pe teren neted, dl. Wardle îl informă pe dl. 
Pickwick că au fost cu toţii şi au văzut mobilierul şi felul 
cum e aranjată casa unde tânăra pereche va locui după 
sărbătorile Crăciunului. La auzul acestei comunicări, Bella şi 
Trundle se îmbujorară amândoi, devenind roşii ca grăsunul 
după somnul în faţa focului din cârciumioară. Tânăra 
domnişoară cu ochi negri şi cu ciuboţele îmblănite şopti 
ceva la urechea Emilyei, uitându-se şăgalnic la dl. 

Snodgrass, iar Emily îi răspunse că e o zăpăcită; cu toate 
astea, roşi ca para focului; iar dl. Snodgrass, modest cum 
sunt de obicei toate marile genii, simţi că roşeaţa îl 
năpădeşte până-n creştetul capului şi dori cu evlavie, în 
adâncul inimii, ca tânăra domnişoară în chestiune, ochii ei 
negri, căutătura şăgalnică şi ciuboţelele îmblănite să se 
găsească în linişte undeva, în ţinutul vecin. 

Dacă pickwickienii fuseseră întâmpinați binevoitor şi 
prietenos în afara casei, cu ce căldură şi cordialitate fură ei 
primiţi când ajunseră la fermă! Până şi servitorii începură a 
se schimonosi de plăcere văzându-l pe dl. Pickwick; iar 
Emma, camerista, recunoscându-l pe dl. Tupman, îi aruncă 
o privire aşa de drăgălaşă, întrucâtva sfioasă dar şi 
îndrăzneață, încât până şi statuia lui Bonaparte din vestibul 
şi-ar fi desfăcut braţele s-o cuprindă. 

Bătrâna doamnă stătea în salonul din faţă, cu măreţia-i 
obişnuită, dar nu se simţea în apele ei şi era, ca atare, 
deosebit de surdă. Ea nu ieşea niciodată şi, asemenea altor 
multe bătrâne de felul ei, când alţii făceau ce nu putea să 
facă dânsa, credea că săvârşesc un act de înaltă trădare 
casnică. De aceea - Domnul aibe-o în paza lui! - se ţinea pe 
cât îi era cu putinţă, dreaptă, în jilţu-i mare, cu o căutătură 
severă, dar cu toate astea binevoitoare. î 

— Mamă, spuse Wardle, domnul Pickwick. lţi aminteşti de 
el. 

— Bine! bine! replică bătrâna cu demnitate. Nu-l sâcâi pe 
domnul Pickwick pentru o fiinţă bătrână ca mine. Nimănuia 
nu-i pasă de mine acum, şi e foarte firesc să fie aşa. 

Rostind cuvintele acestea, ea clătina din cap, netezind cu 
o mână tremurândă cutele rochiei de mătase care avea 
culoarea levănţicăi. 

— Haide, haide, doamnă, zise dl. Pickwick, nu respingeţi 
astfel pe-un vechi prieten. Am venit într-adins să stau 
îndelung de vorbă cu dumneavoastră şi să mai facem o 
partidă de whist. Vom arăta, pe urmă, băieţilor şi fetelor 

acestora cum să danseze un menuet înainte de-a ajunge 
mai bătrâni cu patruzeci şi opt de ore. 

Bătrâna doamnă se îmbună repede, însă nu-i plăcea să 
aibă aerul că cedează dintr-odată, aşa că se mărgini să 
spună: 

— Ah, nu pot să-l aud! 

— Vai, mamă, ce copilărie! glăsui Wardle; lasă, nu mai fi 
aşa de îmbufnată; gândeşte-te la Bella, biata copilă; trebuie 
să-i dai curaj. 

Buna bătrână auzi cuvintele lui, căci buzele îi tremurară 
în timp ce fiul ei vorbea. Dar vârsta are micile sale 
slăbiciuni sufleteşti, astfel că nu era încă pe deplin potolită. 
Reîncepu deci să-şi netezească rochia de culoarea 
levănţicăi şi, întorcându-se spre dl. Pickwick, spuse: 

— O, domnule Pickwick, tinerii erau cu totul altfel pe 
vremea când eu eram fată! 

— Fără îndoială, doamnă, şi de aceea îmi plac atâta cei 
care păstrează urme de viţă veche. 

Rostind cuvintele acestea, dl. Pickwick o atrase încetişor 
pe Isabella şi, depunând o sărutare pe fruntea ei, o aşeză la 
picioarele bunicii, pe-un scăunel. Atunci, fie că expresia 
chipului fetei, înălţat spre ea, îi evocă bătrânei amintiri de 
demult, fie că o mişcase binevoitoarea voioşie a d-lui 
Pickwick, indiferent din ce cauză, bătrâna se îmbună 
complet; îşi aruncă braţele pe după gâtul nepoatei, şi 
uşoara indispoziţie se evaporă într-un potop de lacrimi 
molcome. 

A fost o seară fericită. Whistul, pe care dl. Pickwick şi 
bătrâna lady îl jucau împreună, era grav şi solemn, în 
vreme ce veselia mesei rotunde era gălăgioasă. Mult timp, 
după ce doamnele se retraseră, vinul vechi, fiert, bine 
preparat cu brandy şi mirodenii, făcu în mai multe rânduri 
ocolul mesei; somnul fu adânc, iar visele plăcute. Un fapt 
remarcabil e că acelea ale d-lui Snodgrass se refereau 
mereu la Emily Wardle, şi că principala figură a vedeniilor 

d-lui Winkle era o tânără domnişoară cu ochi negri, cu un 
zâmbet şăgalnic şi cu ciuboţele îmblănite, neasemuit de 
frumoase. 

Pe dl. Pickwick îl trezi a doua zi, dis de dimineaţă, un 
murmur de voci şi un zgomot de paşi care l-ar fi putut 
smulge până şi pe grăsun din somnul lui greoi. Se ridică în 
capul oaselor şi ascultă. Servitoarele, domnişoarele şi 
oaspeţii alergau mereu de colo până colo; şi erau atât de 
multe şi de stăruitoare cereri de apă caldă, atâtea 
rugăminţi repetate pentru ace şi aţă, atâtea: „Oh, vino de- 
mi prinde rochia, fii drăguță!” încât, în nevinovăția lui, dl. 
Pickwick începu să-şi. Închipuie că s-a întâmplat o 
nenorocire; dar când se mai dezmetici puţin, îşi aminti că 
era ziua nunţii. Prilejul fiind important, el se îmbrăcă cu o 
grijă deosebită şi cobori în camera unde urma să aibă loc 
dejunul. 

Toate servitoarele casei, ca scoase din cutie, în rochii de 
muselină rozalie, purtând pe cap boneţele cu funde albe, 
goneau pretutindeni, într-un hal de agitaţie şi nelinişte cu 
neputinţă a fi descris. Bătrâna doamnă era gătită cu o 
rochie de brocart care de douăzeci de ani nu văzuse 
lumina, afară doar de momentele când vreo rază 
neobrăzată se furişase prin crăpăturile cufărului unde 
stătuse toată vremea închisă. Dl. Trundle scânteia de 
mulţumire, dar se vedea că e puţin nervos. Îndatoritorul 
amfitrion se străduia să pară nepăsător şi voios, însă nu 
izbutea. Afară de două-trei favorite, rămase sus şi onorate 
de mireasă şi de domnişoarele de onoare cu o atenţie 
deosebită, celelalte tinere făpturi erau în lacrimi şi rochii 
albe de muselină. Pickwickienii se prezentau într-o ţinută 
impecabilă; dinaintea casei, pe iarbă, bărbaţii, flăcăii şi 
toată puştimea din jurul fermei, fiecare cu câte o rozetă la 
butonieră, făceau un tărăboi de-ţi puneai mâinile în cap, 
întărâtaţi de dl. Samuel Weller care-i îndemna şi le ţinea 
isonul; el izbutise să se facă foarte popular şi se simţea 

acolo aşa de la largul său, de parcă s-ar fi născut la ţară. 

Nunta e un subiect asupra căruia pot să se facă glume; şi 
la urma urmelor prea mult de glumit nu e (vorbim doar de 
ceremonie) şi vă rugăm să aveţi toată încrederea că nu 
vrem să facem cumva haz într-ascuns în legătură cu viaţa 
conjugală. În plăcerile, în bucuria pe care o aduce căsătoria 
se amestecă regretul de a părăsi casa, lacrimile de 
despărţire între părinţi şi copii, conştiinţa că părăseşti 
prietenii dragi şi buni ai celei mai fericite părţi din viaţă, 
pentru a înfrunta grijile cu o persoană pe care n-ai pus-o 
încă la încercare şi pe care o cunoşti puţin - sentimente 
fireşti cu care nu vrem să întristăm capitolul descriindu-le, 
şi am regreta şi mai mult dacă s-ar crede că le luăm în râs. 

Vom spune deci, pe scurt, că bătrânul pastor a oficiat 
cununia în biserica parohială din Dingley Dell; şi că numele 
d-lui Pickwick este înscris în condica păstrată până astăzi în 
sacristie; că tânăra domnişoară cu ochi negri şi-a semnat 
numele cu o mână nesigură, tremurătoare; că semnătura 
Emilyei şi a celeilalte domnişoare de onoare sunt aproape 
necitibile; că, de-altminteri, totul s-a desfăşurat cât se 
poate de bine; că tinerele domnişoare, îndeobşte, găsiră că 
ceremonia era mai puţin îngrozitoare decât şi-o 
imaginaseră; şi că dacă proprietara ochilor negri şi a 
zâmbetului şăgalnic socoti de cuviinţă să-l informeze pe dl. 
Winkle că, desigur, n-o să se poată supune niciodată unui 
lucru aşa de groaznic, avem cele mai bune motive să 
presupunem că ea se înşela. Mai putem adăuga, la cele de 
până acum, că dl. Pickwick a fost cel dintâi care a sărutat-o 
pe mireasă şi că, în acelaşi timp, i-a aruncat pe după gâtun 
lanţ scump de aur cu un ceas din acelaşi metal, care nu 
fuseseră văzute până atunci de ochii nici unui muritor, 
afară de ai giuvaergiului. În sfârşit, clopotele bătrânei 
biserici sunară cât se putea de voios şi toată lumea se 
înapoie la masă. 

— Unde ducem plăcintele alea cu carne, tinere mâncător 

de opium? întrebă dl. Weller pe grăsun, ajutându-l să pună 
pe masă articolele de consumaţie ce nu fuseseră aranjate 
de cu seara. 

Joe indică destinaţia plăcintelor. 

— Foarte bine! glăsui Sam. Pune înăuntru o crenguţă de 
brad. Farfuria aia, colo! Aşa! acum mai zic şi eu: halal! cum 
zice părintele când taie capul ţâncului ca să-l vindece să se 
mai uite c-un ochi la slănină şi altul la făină. 

După ce făcu această comparaţie, dl. Weller se trase în 
urmă vreo doi paşi ca să cuprindă mai bine cu privirile, 
masa. Urmări apoi din ochi pregătirile cu cea mai vie 
satisfacţie. 

— Wardle, spuse dl. Pickwick de îndată ce luară loc; un 
pahar cu vin în cinstea fericitei ocazii! 

— Cu plăcere, dragul meu, replică dl. Wardle. Joe... 
afurisitul a adormit iar. 

— Nu, dom'le, nu dorm, răspunse grăsunul ieşind dintr- 
un ungher retras al camerei unde, ca şi nemuritorul Jack 
Horner”, patronul dolofanilor, devora o plăcintă, fără să 
aibă sângele rece şi hotărârea ce caracterizau isprăvile 
acelui tânăr personaj. 

— Umple paharul domnului Pickwick! 

— Da, dom'le. 

Grăsunul umplu paharul d-lui Pickwick şi se retrase 
dinapoia scaunului stăpânului său de unde urmări, cu o 
bucurie amară, jocul furculiţelor şi cuţitelor şi drumul 
bucatelor din farfurii în gura comesenilor. 

— Dragă prietene, domnul să te binecuvânteze! spuse dl. 
Pickwick. 

— Asemenea, dragă! replică Wardle şi ciocniră cu toată 
dragostea. 

— Doamnă Wardle, reluă dl. Pickwick, noi bătrânii trebuie 
să bem un pahar cu vin împreună, în cinstea fericitului 
eveniment. 


33 Personaj hazliu din cărţile pentru copii (n. tr.). 

Bătrâna doamnă era tare mândră, căci stătea în capul 
mesei, în rochia ei de brocart, având pe nepoţica, mireasa, 
într-o parte a mesei şi în cealaltă pe dl. Pickwick, care 
desfăcea friptura. DI. Pickwick nu vorbise prea tare, însă ea 
îl auzi îndată, astfel că bău un pahar cu vin, în întregime, în 
sănătatea şi fericirea lui. După aceea, venerabila doamnă 
se porni să istorisească despre propria-i căsătorie, însoţită 
de o disertaţie cu privire la moda tocurilor înalte şi despre 
câteva ciudăţenii asupra vieţii şi aventurilor fermecătoarei 
lady Tollimglower; bătrâna doamnă râdea din toată inima, 
iar tinerele făceau la fel, minunându-se de câte mai ştia 
mam'mare, iar când tinerele râdeau, bătrâna hohotea de 
zece ori mai tare şi le mărturisea că istoriile astea au fost 
totdeauna foarte apreciate, ceea ce stârnea din nou râsul 
tuturora, prilejuind bătrânei doamne dispoziţia cea mai 
bună. 

Prăjitura de nuntă fu apoi tăiată şi împărţită fiecăruia. 
Tinerele domnişoare păstrau bucăţi să le pună sub pernă şi 
să-şi viseze viitorul soţ, ceea ce le făcea să roşească, 
stârnind astfel o mare veselie. 

— Domnule Miller, un pahar de vin! spuse dl. Pickwick 
vechii sale cunoştinţe, domnul cel prostănac. 

— Cu multă plăcere, domnule Pickwick! răspunse 
prostănacul, solemn. 

— Îmi veţi permite să ciocnesc şi eu? întrebă cu blândeţe 
bătrânul pastor. 

— Şi mie? interveni nevasta lui. 

— Şi mie, şi mie! repetară din capătul celălalt al mesei 
două rude sărace care băuseră şi mâncaseră cu sârg, 
râzând la tot ce se spunea. Plin de bunăvoință şi plăcere, dl. 
Pickwick îşi dezvăluia mulţumirea intimă la fiecare nouă 
înscriere; ochii îi străluceau. 

— Doamnelor şi domnilor! zise el ridicându-se brusc. 

— S-auzim! s-auzim! s-auzim! s-auzim! s-auzim! s-auzim! 
strigă dl. Weller plin de entuziasm. 

— Să vină toţi servitorii! spuse bătrânul Wardle, 
intervenind spre a preîntâmpina o dojană în public, pe care 
dl. Weller ar fi căpătat-o aproape fără cea mai mică îndoială 
de la stăpânul său; şi daţi fiecăruia câte un pahar cu vin ca 
să închine; acum, Pickwick... 

În liniştea societăţii, în şuşotitul servitoarelor şi în sfiala 
temătoare a servitorilor, dl. Pickwick începu: 

— Doamnelor şi domnilor... nu... nu vă voi spune doamne 
şi domni, vă voi spune prieteni, prieteni dragi, dacă 
doamnele îmi îngăduie o aşa de mare libertate... 

Aci, dl. Pickwick fu întrerupt de aplauzele frenetice ale 
femeilor, repetate de bărbaţi şi în decursul cărora 
proprietara ochilor negri fu auzită declarând desluşit că-i 
vine să-l sărute pe acest adorabil domn Pickwick; Winkle 
întrebă galant dacă lucrul nu s-ar putea face prin procură, 
dar tânăra lady cu ochi negri îi replică: „Ei, aşi!” însoţind 
răspunsul cu o ocheadă care spunea limpede: „Să ai să iei!” 

— Dragi prieteni, reluă dl. Pickwick, ţin să urez sănătate 
miresei şi mirelui - Dumnezeu să-i binecuvânteze! (Lacrimi 
şi aplauze.) Tânărul meu prieten Trundle este, după cum 
cred, un om admirabil şi de ispravă; şi ştiu că soţia lui eo 
fată foarte simpatică, încântătoare, în stare să strămute, 
într-o altă sferă de acţiune fericirea pe care a răspândit-o în 
jurul ei, în casa părintească, douăzeci de ani. (Aici, grăsunul 
începu să bocească tare, iar dl. Weller, luându-l de guler, îl 
scoase din încăpere.) Aş vrea, urmă dl. Pickwick, aş vrea să 
fiu îndeajuns de tânăr ca să devin soţul surorii ei. (Aplauze.) 
Dar aceasta neputându-se, sunt fericit că am ajuns la o 
vârstă destul de înaintată pentru a-i fi tată, ca să nu mă 
bănuiască nimeni că nutresc cine ştie ce planuri ascunse 
dacă spun că le admir, că le stimez şi că le iubesc pe 
amândouă. (Aplauze şi suspine.) Tatăl miresei, bunul nostru 
prieten aici de faţă, e un caracter nobil şi sunt mândru că-l 
cunosc. (Mare tumult.) E un om bun, admirabil, un spirit 
independent, o inimă aleasă, un om darnic, cu vederi largi. 


526 


(Strigăte entuziaste din partea rudelor sărace la fiecare 
cuvânt, şi în special la ultimele.) Fie ca fiica lui să se bucure 
de toată fericirea pe care ea însăşi şi-o poate dori, să 
găsească în contemplarea acestei fericiri toată multumirea 
inimii şi cugetului, pe care o merită aşa de mult. lată, sunt 
sigur, urările fiecăruia dintre noi. Să bem, deci, în sănătatea 
lor, dorindu-le o viaţă lungă şi toate fericirile! 

DI. Pickwick sfârşi în mijlocul unei furtuni de aplauze. 
Plămânii servitorilor, sub comanda d-lui Weller, erau în 
plină activitate. Apoi dl. Wardle închină în sănătatea d-lui 
Pickwick, iar dl. Pickwick în sănătatea bătrânei doamne. DI. 
Snodgrass închină pentru dl. Wardle, dl. Wardle pentru dl. 
Snodgrass. Una dintre rudele sărace închină pentru dl. 
Tupman, cealaltă rudă săracă pentru dl. Winkle şi 
petrecerea  decurse într-o atmosferă de fericire şi 
sărbătoare până în clipa când dispariţia misterioasă a celor 
două rude sărace, sub masă, înştiinţă societatea că era 
timpul să se despartă. 

La cină se întâlniră din nou, după ce în urma 
recomandării d-lui Wardle, partea masculină a societăţii 
întreprinse o plimbare de douăzeci şi cinci de leghe pentru 
a scăpa de efectul vinului pe care-l băuse la dejun. Numai 
rudele sărace zăboviră în pat toată ziua, căutând să obţină 
acelaşi rezultat fericit; însă neizbutind, fură nevoite să 
rămână acolo. DI. Weller întreținea servitorii într-o stare de 
ilaritate continuă, iar grăsunul îşi trecea vremea, mâncând 
şi dormind rând pe rând. 

Cu excepţia lacrimilor, cina a fost la fel de însufleţită ca şi 
dejunul, şi tot aşa de zgomotoasă; veni pe urmă rândul 
desertului şi al altor toasturi, apoi ceaiul, cafeaua şi după 
ele, balul. 

Cel mai bun salon al conacului era o încăpere lungă, 
căptuşită cu placaj, cu un cămin aşa de înalt şi de 
cuprinzător, încât ai fi putut conduce înăuntru-i, în voie, o 
trăsură din vremurile noastre. La capătul camerei, sub un 

boschet umbros format din ilice şi urechelniţă, erau doi 
viorişti, cei mai buni, şi singura harpă din tot Muggletonul. 
În toate ungherele se aflau tot felul de suporturi şi etajere, 
luceau sfeşnice vechi cu câte patru braţe, fiecare din argint 
masiv. Covorul fusese luat, lumânările luminau puternic, 
focul scăpăra şi trosnea în cămin; voci vesele, hohote de 
râs din toată inima răsunau în încăpere. Dacă vreunul 
dintre vechii ţărani liberi englezi s-ar fi prefăcut după 
moarte în spiriduş, aici şi-ar fi ales locul să facă o serbare. 
Dacă ceva putea să sporească interesul plăcutei ceremonii, 
era faptul remarcabil că dl. Pickwick se înfăţişă fără ghetre 
- pentru prima oară în viaţa sa, după câte îşi amintesc 
prietenii lui cei mai vechi. 

— Ai de gând să dansezi? îl întrebă Wardle. 

— Fireşte, nu vezi că sunt îmbrăcat special? răspunse dl. 
Pickwick atrăgând atenţia asupra ciorapilor săi pestriţi de 
mătase şi a pantofilor uşori, cu o tăietură frumoasă. 

— Dumneata cu ciorapi de mătase! exclamă dl. Tupman 
ironic. 

— Şi de ce nu, domnule, de ce nu? ripostă dl. Pickwick 
întorcându-se cu aprindere spre prietenul său. 

— O, într-adevăr! răspunse dl. Tupman. Nu e niciun motiv 
să nu-i porţi. 

— Cred şi eu, domnule, cred şi eu! declară dl. Pickwick cu 
tonul categoric. 

DI. Tupman stătea gata-gata să râdă, însă îşi dădea 
seama că subiectul era serios. Luă deci un aer grav şi 
declară că ciorapii aveau un model drăguţ. 

— Nădăjduiesc, reluă dl. Pickwick aţintindu-şi prietenul. 
Îmi închipui, domnule, că nu vezi nimic extraordinar la 
ciorapii aceştia... 

— Nu, nu, desigur. O, desigur că nu! se grăbi dl. Tupman 
să răspundă. 

Se depărtă, şi ţinuta d-lui Pickwick îşi recăpătă expresia 
binevoitoare de totdeauna. 

— Suntem gata, spuse dl. Pickwick, care se aşezase cu 
bătrâna lady în fruntea dansului şi făcuse trei porniri greşite 
în nerăbdarea-i excesivă de a începe. 

— Haidem, strigă dl. Wardle, acuma! 

Subit, răsunară cele două viori şi harpa, şi îndată dl. 
Pickwick porni cu mâinile încrucişate; dar îl întrerupseră 
bătăi generale din palme şi strigăte: „Opreşte! Opreşte!” 

— Ce e? întrebă dl. Pickwick care nu putuse fi readus la 
locu-i decât după ce viorile şi harpa tăcură, şi pe care nu l- 
ar fi reţinut nicio altă putere pământească, chiar dacă i-ar fi 
luat casa foc. 

— Unde e Arabella Allen? strigară vreo douăsprezece 
voci. 

— Şi Winkle? adăugă dl. Tupman. 

— Aici suntem! strigă dl. Winkle ieşind cu simpatica-i 
tovarăşă dintr-un ungher. 

Ar fi fost greu să se spună care dintre amândoi era mai 
îmbujorat la faţă: el sau tânăra domnişoară cu ochi negri? 

— Winkle, cred că nu s-a întâmplat ceva extraordinar ca 
să nu poţi să-ţi ocupi locul până acum! exclamă dl. Pickwick 
cam abătut. 

— Deloc! replică dl. Winkle. 

— O, ai dreptate! declară dl. Pickwick odihnindu-şi ochii 
cu un zâmbet foarte expresiv pe chipul Arabellei. Ai 
dreptate! Nu văd la urma urmelor de ce ar fi fost ceva 
extraordinar. 

In orice caz, nu avură timpul să cugete mai mult la cele 
întâmplate, căci viorile şi harpa începură de-a binelea. DI. 
Pickwick îşi luă avânt îndată, cu mâinile încrucişate, din 
centrul camerei până la capătul ei, apoi până la cămin şi de 
acolo, înapoindu-se, până la uşă. Aplecaţi-vă la dreapta, la 
stânga şi-n toate părţile - bateţi tare podeaua - schimbaţi 
perechile - iarăşi - repetaţi figurile - bateţi cu picioarele 
tactul - altă pereche, alta, alta din nou! La sfârşitul 
dansului, după ce patrusprezece perechi se retraseră în 

urma doamnei bătrâne care se simţea istovită, iar soţia 
pastorului o înlocuise, dl. Pickwick, deşi nu mai avea niciun 
motiv să depună sforţări, continua să danseze, în ritmul 
muzicii, zâmbind mereu partenerei lui cu o blândeţe care 
zădărniceşte orice descriere. 

Cu mult înainte ca dl. Pickwick să fi ostenit să danseze, 
noii căsătoriţi ieşiră din scenă. Avu loc totuşi, la parter, un 
straşnic supeu, după care rămaseră cu toţii acolo îndelung. 
Când se trezi, târziu a doua zi, dl. Pickwick abia îşi mai 
amintea că invitase în repetate rânduri şi confidenţial vreo 
patruzeci şi cinci de persoane să ia masa cu el, la George şi 
Vulturul, cu prima ocazie când vor veni la Londra, ceea ce, 
cum gândi cu temei, arăta aproape sigur că, în noaptea 
trecută, nu se mulţumise numai cu dansul. 

— Ascultă, draga mea, o întrebă Sam pe Emma, voi jucaţi 
deseară în bucătărie jocuri de societate? 

— Da, domnule Weller, răspunse Emma. Aşa se face 
totdeauna în ajunul Crăciunului; nici în ruptul capului 
stăpânul nostru n-ar da uitării vechile obiceiuri. 

— Se vede, draga mea, că stăpânul dumitale ţine foarte 
mult la obiceiurile astea. N-am întâlnit, de când sunt, un om 
ca el, un aşa de adevărat gentelman. 

— O, ai dreptate! zise grăsunul, intrând în vorbă. Nu 
îngraşă el porci frumoşi? 

O scânteie semicanibalică sclipi în ochii flăcăului dolofan 
la amintirea sosului şi a picioarelor rumenite. 

— Aha, te-ai deşteptat în sfârşit? îi spuse Sam. 

Grăsunul încuviinţă din cap. 

— Ei bine, am să-ţi spun ceva, tinere boa constructor, 
reluă Sam cu tărie; dacă nu dormi ceva mai puţin, şi dacă 
nu faci mai multă mişcare, să ştii că atunci când o să fii 
mare, ai să păţeşti ce-a păţit domnul ăla bătrân cu codiţă. 

— Ce-a păţit? întrebă grăsunul cu glas tremurător. 

— Uite, să-ţi spui, replică dl. Weller. El era cel mai mare 
exemplar care s-a pomenit vreodată; un om aşa de gras că 

nu-şi mai văzuse de patruzeci şi cinci de ani ciubotele în 
picioare. 

— Dumnezeule mare! exclamă Emma. 

— Da, dragul meu, nu s-a mai pomenit, rosti dl. Weller, 
iar dacă ai fi pus în faţa lui un model de picioare ca ale lui 
pe masa unde mânca, n-ar fi ştiut ale cui sunt. Ei, el 
mergea totdeauna la birou cu un lanţ foarte frumos de aur 
care atârna bălăbănindu-se, cam vreun picior şi-un sfert în 
jos, şi cu un ceas de aur în buzunărel, care preţuia... mi-e 
frică să spui cât... dar atâta cât poate să facă un ceas mare, 
greu, rotund, şi tot atâta de mătăhălos pentru un ceas, pe 
cât de mătăhălos era el ca om, şi cu un cadran pe măsură. 
„Ai face mai bine să nu porţi ceasul ăsta aici, îi spuneau 
prietenii gentlemanului; o să ţi-l şterpelească vreunul.” 
„Credeţi?” zice el. „Da, zice ei, o să ţi-l şterpelească.” 
„Bine, zice el, aş vrea să văz hoţul care să poată scoate 
ceasul, căci să mă bată Dumnezeu dacă poci să-l scot eu; e 
aşa de strâns în buzunar că, zice el, când vreau să ştiu cât 
e ora, trebuie să mă zgâiesc în dugheana brutarului”, zice 
el. Ei, şi se porneşte pe un râs de credeai c-o să plesnească 
şi plecă mai departe, aşa cum era el, cu capul pudrat şi cu 
codiţă, bălăbănindu-se pe strada Strand, cu lanţul care-i 
atârna şi mai mult, cu ceasul rotund gata-gata să-i crape 
nădragii cenuşii. Nu era pungaş de buzunare în Londra care 
să nu fi tras de lanţ; însă lanţul nu voia să se rupă şi ceasul 
nu voia să iasă. Aşa că le era lehamite să se tot ţie după un 
elefant bătrân ca ăsta; şi el se ducea acasă şi râdea până 
când codiţa i se bălăbănea ca un pendul de la ceasurile cu 
cuc. Şi, după cum vă spui, într-o zi se plimba liniştit, când 
dă cu ochii de-un pungaş de buzunare pe care-l ştia din 
vedere, la braţ cu un coţcar cu capul cât o baniţă. „la uite- 
te la ei, îşi zice gentlemanul; vrea să-mi facă festa, dar n-o 
să le meargă!” Aşa că începe să chicotească plin de 
veselie, când deodată coţcarul se desface de braţul 
pungaşului ălălalt şi se năpusteşte cu capul drept în burta 

bătrânului gentlemanul, aşa de tare că îl frânge în două de 
durere. „Aoleu, mă omoară!” strigă gentlemanul. „S-a 
făcut, dom'le”, îi zice pungaşul de buzunare, în şoaptă, la 
ureche. Şi, când se îndreaptă iar din şale, ceasul şi lanţul, 
ia-le de unde nu e şi, ce e mai rău, burta bătrânului 
gentelman a mers rău după aia, cât a trăit. Aşa că bagă de 
seamă, flăcăule, să nu te-ngraşi prea mult. 

După ce dl. Weller încheie istorioara lui morală, de care 
grăsunul păru foarte impresionat, se duseră tustrei la 
bucătărie, o încăpere vastă unde se găsea adunată 
întreaga familie, potrivit obiceiului respectat în fiecare an în 
ajunul Crăciunului din timpuri imemoriale de strămoşii d-lui 
Wardle. 

El atârnase cu propriile-i mâini, în mijlocul tavanului, o 
creangă enormă de vâsc care dădu îndată naştere unei 
fermecătoare scene de lupte şi învălmăşeală, în mijlocul 
căreia dl. Pickwick, cu o galanterie care ar fi făcut onoare 
unui descendent al lady-ei Tollimglower, o luă pe bătrâna 
doamnă de mână, o conduse sub creanga mistică şi o 
sărută cu toată reverenţa cuvenită. Bătrâna doamnă se 
supuse acestui act de politeţe, cu demnitatea ce se cădea 
s-o aibă cu ocazia unei solemnităţi aşa de importante şi 
serioase; dar tinerele domnişoare, nefiind pătrunse prea 
adânc de o superstiţioasă venerație pentru obiceiul acesta, 
închipuindu-şi că farmecul unei sărutări sporeşte mult când 
o capeţi cu oarecare trudă, ţipau şi se zbăteau, alergând în 
toate ungherele, amenințau şi dojeneau, şi câte şi mai câte, 
însă nu părăseau încăperea şi se împotriveau până în clipa 
când domnii mai puţin cutezători păreau gata să se lase în 
pagubă. Atunci, deodată, ele băgau de seamă că este de 
prisos să se mai opună, şi se lăsau de bună voie să fie 
sărutate. DI. Winkle o sărută pe tânăra domnişoară cu ochi 
negri; dl. Snodgrass o sărută pe Emily; dl. Weller, nevăzând 
trebuinţa de-a sta sub vâsc, le săruta pe Emma şi pe 
celelalte servitoare când putea să le prindă. Rudele sărace 

sărutau pe toată lumea, neexceptând nici pe cele mai urâte 
tinere domnişoare care, în culmea tulburării, se năpusteau 
fără să-şi dea seama, exact sub vâsc. 

In vremea aceasta, dl. Wardle stătea lângă cămin, cu 
spatele la foc, urmărind scena cu cea mai mare mulţumire, 
pe când grăsunul profita de ocazie să înfulece repede o 
admirabilă plăcintă cu carne pusă grijuliu deoparte pentru 
altcineva. 

. „Ajunul Crăciunului la dl. Wardle” - Phiz, ianuarie 1837 

În sfârşit, strigătele se potoliră, figurile erau îmbujorate, 
zulufii atârnau ciufuliţi, iar dl. Pickwick, după ce o sărutase 
pe bătrâna doamna, precum am spus mai sus, rămăsese 
sub vâsc, privind foarte bine dispus scenele din jurul său. 
Deodată, după câteva şuşotiri cu celelalte tinere, tânăra 
domnişoară cu ochi negri se repezi spre dl. Pickwick, îşi 
aruncă braţele pe după gâtul lui şi-l sărută drăgăstos pe 
obrazul stâng, şi până ce dl. Pickwick să se dezmeticească 
bine, celelalte fete îl înconjurară şi îl sărutară pe rând. 

Era plăcut să-l vezi pe dl. Pickwick în mijlocul grupului, 
tras când dintr-o parte, când din cealaltă, sărutat mai întâi 
pe bărbie, apoi pe nas, apoi pe ochelari, şi să auzi hohotele 
de râs ce izbucneau de pretutindeni. Dar era şi mai plăcut 
să-l vezi pe dl. Pickwick, curând după aceea, cu ochii 
acoperiţi de o batistă de mătase, lovindu-se de pereţi, 
bâjbâind prin unghere şi trecând prin toate tainele „babei 
oarbe” până în momentul când înhăţă, făcând mult haz, pe 
una dintre rudele sărace; la rându-i, atunci, căută să se 
ferească de „baba oarbă”, achitându-se de acest rol cu o 
dibăcie şi o sprinteneală care atraseră admiraţia şi 
aplauzele celor de faţă. Rudele sărace îi prindeau exact pe 
aceia cărora presupuneau că le este plăcut, şi se lăsau 
prinse întâmplător când jocul tânjea. 

După ce toată lumea se sătură de „baba oarba”, 
aprinseră un mare snap-dragont, iar când îşi fripseră 
îndeajuns degetele scoțând stafidele, se aşezară lângă un 
foc mare de buturugi cuprinse de vâlvătăi, şi în jurul unei 
mese îmbelşugate, în mijlocul căreia se afla o cupă uriaşă 
de wasseiF” - ceva mai mică decât un cazan de aramă - în 
care merele fierbinţi sfârâiau şi clocoteau atât de 


38 O farfurie cu puţin alcool aprins, în care sunt cufundate stafide pe 
care trebuie să le scoţi cu mâna (n. tr.). 
37 O băutură care se bea de Crăciun, făcută din bere blondă, vin, zahar - 
şi tot felul de fructe (n. tr.). 

ademenitor ochiului şi auzului, încât era peste putinţă să le 
rezişti. 

— Asta e o adevărată mângâiere, zise dl. Pickwick, 
privind în jur. 

— Aşa e tradiţia noastră neschimbată, răspunse dl. 
Wardle. Toată lumea se aşază la masa noastră în ajunul 
Crăciunului, după cum vezi, slugi şi stăpâni. Stăm aci 
povestind întâmplări vechi până când sună miezul nopţii şi 
ne anunţă venirea lui Moş Crăciun. Trundle, băiatule, 
înteţeşte focul! 

Buturugile  răscolite  stârniră miriade de scântei 
strălucitoare care scăpărară în aer, flacăra roşie se înălţă 
răspândind o lumină caldă care ajungea în cele mai 
îndepărtate unghere ale încăperii, împrăştiind raze jucăuşe 
pe toate chipurile. 

— Haidem, spuse Wardle, un cântec: un cântec de 
Crăciun. În lipsă de ceva mai bun, am să vă cânteu unul. 

— Bravo! strigă dl. Pickwick. 

— Umpleţi paharele, reluă dl. Wardle, au să treacă cel 
puţin două ceasuri până să vedeţi fundul cupei, prin 
wasseilul aşa de închis la culoare. Umpleţi-le toţi; şi acum, 
cântecul. 

Voiosul bătrân intonă atunci fără să se mai lase rugat, cu 
glas puternic şi clar, un: 


Cântec de Crăciun 


Nu mă înfioară nicio primăvară 

Cu potopul ei de flori: 

Ziua le înfoaie c-un şuvoi de ploaie 

Și le scutură-n Zori. 

Zână schimbăcioasă, de nimic nu-i pasă, 
Totul pentru ea e joc: 

C-un surâs pe gură face-o strâmbătură 
Și-ofileşte un boboc. 

Soarele de vară poate să dispară, 
N-am să-mi fac inimă rea; 

Și când nori de ploaie sting a lui văpaie 
Râd cu hohote de ea! 

Căci dogoarea-i vie naşte nebunie, 

lar iubirea-i orişicui, 

Prea înflăcărată, nu e de durată, 

Cum s-au lămurit destui. 


Nopțile cu lună dintr-o toamnă bună 

Ce te-ndeamnă să visezi, 

Mai mult mă îmbie decât raza vie 

A sfruntatelor nămiezi. 

Dar când frunza pică, sunt cuprins de frică 
Și m-apasă jalea grea. 

lar de-ar fi să pară oricât de sprințară, 
Toamna tot nu mi-ar plăcea. 


Deci a mea cântare e o închinare 
Către vajnicul Crăciun 

ȘI, slăvindu-i harul, îmi golesc paharul: 
Pentru moşul ăsta bun. 

Clinchet de potire îl va lua-n primire 
Când la noi va poposi, 

Și va sta la masă cu toți cei din casă, 
Și apoi ne-om despărți. 


Fără de sfială el dă la iveală 
Aprigele-i viscoliri; 

Nu este-o ocară, căci pot să ne-apară 
Chiar şi nouă în priviri. 

Deci să sune tare calda mea cântare, 
Astă-seară mai dihai, 

Pentru bunul frate cu porniri curate, 

Peste anotimpuri crai! 


Cântecul fu primit cu aplauze furtunoase, căci prietenii şi 
servitorii sunt un public excelent. Rudele sărace, mai cu 
seamă, căzură de-a dreptul în extaz. 

Alte buturugi fură puse pe foc şi din nou paharele fură 
umplute cu wasseil. 

— Cum ninge! şopti careva încetişor. 

— Ce? Ninge? întrebă Wardle. 

— Aspră, rece noapte, dom'le, replică întrebatul; şi s-a 
stârnit şi un vânt care spulberă zăpada în vârtejuri pe 
câmp. 

— Ce spune Jem? întrebă doamna bătrână; s-a întâmplat 
ceva? 

— Nu, nu, mamă, o linişti Wardle; zice că-s troiene de 
zăpadă şi că e un vânt rece care te pătrunde la oase; poţi 
să-ţi dai seama de asta după felul cum vuieşte vântul în 
horn. 

— Hm, îşi aminti bătrâna doamnă, tot aşa era un vânt ca 
ăsta şi ningea acum mulţi ani... Stai, să-mi aduc aminte... 
chiar cu cinci ani înainte de moartea bietului tău părinte. 
Era tot în ajun de Crăciun şi-mi amintesc că el ne-a povestit 
întâmplarea cu bătrânul Gabriel Grub pe care l-au răpit 
vârcolacii. 

— Întâmplarea cu cine? întrebă dl. Pickwick. 

— Ei, nimic, nimic! răspunse dl. Wardle. Întâmplarea cu 
un bătrân gropar despre care lumea de pe aici presupune 
că a fost răpit de vârcolaci. 

— Presupune! exclamă bătrâna doamnă. Are cineva 
curajul să se îndoiască? Presupune! N-ai auzit spunându-se 
mereu de când erai copil că l-au luat vârcolacii, şi nu ştii că 
aşa s-a întâmplat? 

— Foarte bine, mamă, replică dl. Wardle râzând, a fost 
luat, dacă vrei. A fost luat de vârcolaci, Pickwick, şi gata. 

— Nu, nu, te-asigur că nu e gata, glăsui dl. Pickwick. 


538 


Trebuie să aflu cum l-au răpit, şi de ce, şi toate celelalte. 

DI. Wardle zâmbi, văzând că toate capetele se apleacă să 
asculte. Şi, turnând din nou cu o mână darnică wasseil în 
pahare, dădu din cap în sănătatea d-lui Pickwick şi începu 
precum urmează... 

Dar, binecuvântată fie mintea noastră de editor. Uite, pe 
câte pagini ne-am lăsat furaţi! Declarăm solemn că uitasem 
cu totul de acele mici oprelişti care se numesc capitole. 
Insă aşa se cade: să dăm vârcolacilor un început frumos, 
într-un capitol nou. Scena şi aşa e liberă; nu facem 
nicidecum o favoare vârcolacilor; doamnelor şi domnilor, 
dacă ne îngăduiţi... 

CAPITOLUL XXIX 


Povestea groparului răpit de vârcolaci 


Intr-un vechi târg mânăstiresc din ţinutul acesta, trăia 
hăt... hăt demult - e aşa de mult de atunci încât povestea 
trebuie să fie adevărată, căci până şi străbunii noştri au 
cunoscut-o - trăia, zic, un anume Gabriel Grub care 
îndeplinea slujba de paracliser şi gropar la cimitir. Acuma 
nu înseamnă că dacă omul e paracliser şi e înconjurat 
mereu de simboluri ale morţii, trebuie să fie neapărat posac 
şi amărât: antreprenorii de pompe funebre sunt oamenii cei 
mai veseli din lume şi am avut cândva onoarea de a fi cu 
un cioclu care, în afara ceasurilor slujbei sale, era în viaţa 
particulară cel mai hazliu şi mai voios flăcău din câţi au 
ciripit vreodată un cântec de inimă albastră, fără cea mai 
mică poticnire de memorie, sau din câţi au dat de duşcă pe 
nerăsuflate un pahar straşnic de grog. 

Cu toate astea, Gabriel Grub era, dimpotrivă, un fel de 
bufniţă bătrână,  morocănos, nemulţumit,  arţăgos, 
nesimţindu-se bine cu nimeni, decât cu sine sau cu un 
clondir îmbrăcat în răchită, tot aşa de bătrân ca el, care îi 
încăpea tocmai pe măsură în buzunarul larg al hainei. 

Când, întâmplător, ochii paracliserului zăreau o figură 
fericită, privirea lui căpăta pe dată o expresie de răutate şi 
ură, că nu puteai să te uiţi la el fără să te simţi tulburat din 
adânc. 

Într-un ajun de Crăciun, cu puţin înainte de asfinţit, 

Gabriel puse cazmaua pe umăr, aprinse felinarul şi se- 
ndreptă spre vechiul cimitir; avea de mântuit o groapă 
pentru a doua zi dimineaţa şi, simțindu-se în toane rele, 
nădăjduia să-i mai treacă urâtul muncind. In vreme ce 
mergea pe uliţă, vedea scânteind prin ferestre lumina 
zglobie a unui foc scăpărător; auzea hohotirile de râs şi 
strigătele glumeţe ale celor strânşi în jurul vetrei; observa 
pregătirile zorite pe care oamenii le făceau pentru a se 
bucura a doua zi; simţea feluritele mirosuri îmbietoare care 
ieşeau prin ferestrele bucătăriilor ca nişte nori de aburi. 
Toate acestea aduceau fiere şi absint în inima lui Gabriel 
Grub, iar când cârduri de copii, dând buzna de prin case, 
ţâşneau pe străzi şi se întâlneau, înainte de a ajunge să 
bată la uşa de peste drum, cu alţi vreo şase mici ştrengari, 
cu capetele cârlionţate, care se îmbulzeau în jurul lor, în 
timp ce urcau scările spre a petrece ajunul de Crăciun, 
Gabriel strângea înverşunat coada cazmalei şi rânjea crunt, 
gândindu-se la pojaruri, la tuse convulsivă, la scarlatine, la 
difterii şi la multe alte izvoare de mângâiere. 

In această fericită stare de spirit, Gabriel îşi urma drumul, 
răspunzând printr-un mormăit scurt şi ursuz salutului 
prietenos al vecinilor pe care-i întâlnea, până când, în 
sfârşit, intră în uliţa mohorâtă a cimitirului. Aşteptase cu 
nerăbdare să ajungă acolo, fiindcă acolo era un loc după 
inima sa, întunecos, lugubru şi unde târgoveţilor nu le 
plăcea să se avânte decât în miezul zilei când soarele 
strălucea. Gabriel nu fu deci puţin indignat auzind un 
băieţandru care repeta un cântec voios de Crăciun în acest 
soi de sanctuar, denumit Uliţa Coşciugelor, de pe vremea 
mânăstirii şi a călugărilor cu capete tunse. Pe când 
paracliserul mergea înainte, iar cântecul se apropia mai 
mult, îşi dădu seama că vocea era a unui băieţel care se 
grăbea să se ducă la copiii din Strada Veche şi care, ca să-i 
treacă urâtul, ori spre a se pregăti în vederea serbării, 
cânta din răsputeri. Gabriel aşteptă până ce copilul fu lângă 

el şi, înghesuindu-l într-un colţ, îi trase cinci-şase lovituri cu 
felinarul, ca să-l înveţe să-şi modeleze vocea. Când copilul 
fugi cu mâinile pe cap, cântând cu totul altfel, Gabriel Grub 
chihoti cu poftă, intră în cimitir şi încuie poarta. 

Işi scoase haina, puse pe pământ felinarul, cobori în 
groapa începută şi lucră zdravăn ca la vreun ceas. Dar 
pământul era întărit de ger şi nu puteai cu uşurinţă nici să-l 
sfărâmi, nici să-l arunci afară. De-altminteri, măcar că luna 
era încă în primul ei pătrar, abia lumina groapa care se 
găsea în umbra bisericii. In orice altă vreme neajunsurile 
astea l-ar fi mâhnit şi necăjit pe Gabriel foarte mult, dar el 
era aşa de bucuros că întrerupsese cântarea băieţelului, 
încât nu prea lua în seamă faptul că mergea foarte încet cu 
lucrul. După ce isprăvi treaba din seara aceea, cercetă 
groapa cu o mulţumire posomorâtă şi, adunându-şi 
uneltele, mormăi printre dinţi: 


Un adăpost destul de bunicel, 

Un adăpost destul de bunicel 

Pentru un răposat: 

Câteva picioare de pământ înghețat, 

La cap o piatră, o piatră la picioare, 

Un prânz bogat, gustos, ca să-l mănânce viermii. 
La cap iarbă câtă vrei, şi-n jur numai lut umed... 

Un adăpost destul de bunicel în sfântul pământ. 


— Haha, un adăpost destul de bunicel în sfântul pământ! 
râdea Gabriel Grub, aşezându-se pe un mormânt teşit pe 
care se odihnea de obicei. 

Scoase, mormăind, clondirul de rachiu: 

— Un sicriu de Crăciun! Un cadou de Crăciun, ho! ho! ho! 

— Ho! ho! ho! repetă o voce la spatele lui. 

Gabriel, ducând clondirul la buze, se opri puţintel speriat 
şi privi în juru-i. Cel mai adânc şi mai vechi mormânt nu 
putea fi mai liniştit decât cimitirul scăldat în lumina palidă a 

lunii. Promoroaca rece argintea lespezile, sclipind ca nişte 
nestemate pe sculpturile în piatră ale bătrânei biserici. 
Zăpada întărită şi scârţâitoare aşternea pe movilele 
înghesuite o pătură aşa de albă şi de netedă, încât ai fi 
crezut că morţii zăceau acolo, înfăşuraţi numai în linţoliul 
alb. Nicio adiere de vânt nu tulbura odihna adâncă a 
cuprinsului solemn; până şi sunetul părea îngheţat, atât de 
rece şi liniştit era totul în jur. 

— Era ecoul, zise Gabriel Grub ducând din nou clondirul 
la buze. 

O voce groasă articulă lângă el: 

— Nu era ecoul. 

Gabriel tresări şi înţepeni locului, plin de uimire şi 
spaimă, căci ochii îi căzură asupra unei făpturi la vederea 
căreia îi îngheţă sângele în vine. 

Aşezată pe o lespede înaltă, chiar lângă el, stătea o fiinţă 
ciudată, nepământeană, care desigur - simţea Gabriel - 
venea de pe lumea cealaltă. Picioarele-i nefiresc de lungi ar 
fi atins pământul dacă nu şi le-ar fi chircit, încrucişându-le 
într-un chip ciudat, fantastic; braţele vânjoase erau goale, 
iar mâinile i se odihneau pe genunchi. Papucii cu cioc se 
încovoiau ca nişte semne lungi de întrebare; o haină 
ciopârţită îi strângea trupul bondoc; pe spate atârna o 
manta scurtă al cărei guler tăiat în şuviţe slujea 
vârcolacului de cravată; pe cap purta o pălărie ascuţită ca o 
căpăţână de zahăr, cu boruri mari, împodobită cu o singură 
pană. Pălăria era atât de plină de promoroacă şi vârcolacul 
stătea aşa de bine pe mormânt, încât părea că se găseşte 
acolo de două-trei sute de ani. Rămăsese în completă 
nemişcare, dar scotea limba de-un cot, bătându-şi parcă joc 
şi rânjind cum numai vârcolacii pot să rânjească. 

— Nu, nu era ecoul, zise vârcolacul. 

Gabriel Grub rămăsese înmărmurit; nu putea să scoată 
un cuvânt. 

23. „Goblinul şi groparul” - Phiz, ianuarie 1837 

— Ce cauţi aici în Ajun de Crăciun? întrebă vârcolacul cu 
asprime în glas. 

— Domnule, bolborosi Gabriel Grub, am venit să sap o 
groapă. 

— Cine se plimbă printre morminte într-o noapte ca asta? 
strigă vârcolacul. 

— Gabriel Grub! Gabriel Grub! ţipară în cor voci ascuţite 
şi fioroase ce păreau că năpădesc cimitirul. 

Gabriel se uită îngrozit în juru-i; nu se zărea nimic. 

— Ce ai în clondir? întrebă vârcolacul. 

— Rachiu de ienupăr, domnule, răspunse paracliserul 
tremurând mai mult decât oricând, căci cumpărase rachiul 
de la contrabandişti şi se gândea că personajul care-l 
cerceta era poate vameş la vama vârcolacilor. 

— Cine bea singur rachiu de ienupăr în mijlocul 
cimitirului, într-o noapte ca asta? întrebă vârcolacul. 

— Gabriel Grub! Gabriel Grub! strigară din nou vocile 
fioroase. 

Vârcolacul se uită încruntat, răutăcios, la paraciliserul 
înspăimântat; apoi, ridică glasul, strigând: 

— Cine este atunci prada noastră? 

Corul nevăzut răspunse din nou la întrebare, într-un cânt 
care răsuna ca vocile a sumedenie de corişti, cântând după 
acordurile solemne ale orgii bisericii străvechi - cânt ce 
părea purtat de un vânt sălbatic până la auzul 
paracliserului şi stingându-se de îndată ce se depărta - însă 
răspunsul avea acelaşi refren: 

— Gabriel Grub! Gabriel Grub! 

Vârcolacul îşi spintecă gura până la urechi, spunând: 

— Gabriel, ce părere ai despre cânt? 

Paracliserului i se tăie răsuflarea. 

— Gabriel, ce părere ai despre cânt? repetă vârcolacul 
ridicându-şi picioarele în aer, de o parte şi de alta a lespezii, 
şi examinând vârful ascuţit al cipicilor săi, cu tot atâta 

plăcere de parcă ar fi fost vorba de cea mai elegantă 
pereche de ghete Wellington de pe Bond Street. 

— E... E... foarte curios, domnule, răspunse paracliserul 
pe jumătate mort de frică. Foarte curios şi foarte drăguţ; 
cred însă, că e timpul să mă duc şi să-mi isprăvesc treaba 
dacă-mi daţi voie, domnule. 

— Treaba? Ce treabă? întrebă vârcolacul. 

— Groapa mea, domnule, groapă pe care am început-o, 
îngăimă paracliserul. 

— Aha, groapa dumitale! exclamă vârcolacul. Cine se 
distrează săpând gropi într-o vreme când toţi ceilalţi 
oameni nu se gândesc decât să se bucure? 

Glasurile misterioase răspunseră din nou: 

— Gabriel Grub! Gabriel Grub! 

— Mi-e teamă că prietenii mei n-au să se poată despărţi 
de dumneata, Gabriel, zise vârcolacul scoțând şi mai mult 
limba-i enormă - şi ce limbă năprasnică! - mi-e teamă că 
prietenii mei n-au să se poată despărţi de dumneata, 
Gabriel! 

— Să-mi fie cu iertăciune, domnule, spuse paraciliserul 
înfricoşat, nu-mi vine a crede, domnule; nu mă cunosc. Nu 
cred că domnii m-au mai văzut vreodată, domnule. 

— O, ba da! declară vârcolacul; noi toţi îl cunoaştem pe 
omul cu mutra ursuză, cu priviri pline de ură care trecea 
astă seară pe drum uitându-se duşmănos la copii şi 
strângându-şi mai tare cazmaua de gropar. Îl cunoaştem pe 
omul plin de pizmă, care a lovit un băieţaş pentru că 
băieţaşul era vesel şi el nu putea fi. Îl cunoaştem, îl 
cunoaştem! 

Vârcolacul izbucni într-un râs ascuţit şi puternic, încât 
ecourile se auziră de douăzeci de ori mai tare; şi, zvârlindu- 
şi picioarele în sus, stătu în cap, sau mai bine zis pe pălăria 
ca o căpăţână de zahăr, pe muchea îngustă a lespezii, unde 
făcu o tumbă cu o iscusinţă de necrezut, chiar la picioarele 
paracliserului; se aşeză apoi în poziţia obişnuită a 

croitorilor, pe tejghea. 

— Mă tem... mă tem c-o să trebuiască să vă părăsesc, 
domnule, murmură paracliserul făcând o sforţare să se 
urnească. 

— Să ne părăseşti? exclamă vârcolacul. Să ne părăseşti, 
Gabriel Grub? Ho! ho! ho! 

În timp ce vârcolacul râdea, paracliserul văzu o lumină 
strălucitoare luminând ferestrele, şi parcă toată biserica era 
scăldată în lumină. Lumina se stinse după o clipă; orga 
începu o arie veselă, şi cârduri de vârcolaci, întru totul 
asemănători celui dintâi, se lăsară în cimitir, apucându-se 
să se joace de-a capra peste pietrele mormintelor, sărind 
peste ele, pe rând, cu o iscusinţă nemaipomenită, fără a se 
opri o singură clipă să-şi tragă răsuflarea. Dar primul 
vârcolac sărea uimitor de bine - niciunul dintre noii veniţi 
neputând să se măsoare cu el. Deşi nespus de înfricoşat, 
paracliserul era nevoit să constate că ceilalţi vârcolaci se 
mulţumeau să sară lespezi de mărime obişnuită, în vreme 
ce primul încăleca grilajuri şi cavouri de familie cu tot atâta 
uşurinţă, de parcă ar fi avut a face cu pietre care arată 
numărul kilometrilor. 

În cele din urmă interesul pentru joc atinse culmea: orga 
cânta din ce în ce mai iute; vârcolacii săreau tot mai sus 
răsucindu-se, făcând tumbe, ţopăind peste lespezile 
mormintelor ca nişte mingi de fotbal. Lui Gabriel i se tăiau 
picioarele, se învârtea totul în faţa ochilor săi numai 
uitându-se la vârtejul vârcolacilor care treceau pe dinainte- 
i; când deodată regele vârcolacilor, năpustindu-se asupra 
bietului om, îl apucă de guler şi se afundă cu el în 
măruntaiele pământului. 

Când Gabriel Grub putu să-şi tragă răsuflarea, pe care 
coborârea atât de năprasnică i-o tăiase, se pomeni într-o 
peşteră mare, înconjurat pretutindeni de o sumedenie de 
vârcolaci oribili şi schimonosiţi. În mijlocul cuprinsului, pe 
un tron înalt, stătea prietenul său de cimitir, iar Gabriel era 

aşezat lângă el, fără să se poată mişca. 

— E frig în noaptea asta, zise regele vârcolacilor, foarte 
frig. Daţi-ne ceva cald! 

La această poruncă, vreo şase slujitori vârcolaci, cu un 
zâmbet împietrit pe buze, şi pe care Gabriel Grub îi 
recunoscu astfel a fi curteni, dispărură îndată şi se 
înapoiară cu o cupă cu foc topit, înfăţişând-o regelui. 

— Aha! exclamă vârcolacul, ai cărui obraji şi al cărui 
gâtlej deveniseră deodată străvezii când flacăra trecu pe 
lângă el, asta te încălzeşte! Aduceţi o cupă şi domnului 
Grub! 

Nefericitul paracliser protestă în zadar că el nu avea 
obiceiul să ia niciodată ceva cald noaptea; un vârcolac îl 
tinu, iar altul îi turnă în gâtlej lichidul arzător, şi toată 
adunarea se porni pe-un râs asurzitor, în timp ce el se 
înăbuşea, tuşea, şi-şi ştergea puhoiul de lacrimi, pricinuit 
de băutura clocotită. 

— Acum, zise regele vârând în glumă vârful pălăriei în 
ochiul paracliserului şi stârnindu-i astfel cele mai cumplite 
dureri, acum arătaţi omului răutăcios şi mahmur câteva 
zugrăveli din muzeul nostru. 

După ce vârcolacul rosti cuvintele acestea, un nor gros 
care întuneca unul dintre ungherele peşterii se destrămă 
treptat arătând, pare-se la o mare depărtare, o odăiţă prost 
mobilată, dar unde domneau totuşi ordinea şi curăţenia. O 
droaie de copii erau adunaţi în jurul unui foc bun, agăţându- 
se de fustele mamei şi sărind în jurul jilţului. Mama se 
ducea din când în când la fereastră şi dădea perdeaua la o 
parte, de parcă ar fi aşteptat pe cineva. Pe masă se afla 
ceva de mâncare; lângă foc mai era un jilţ gol. Se auzi o 
bătaie în uşă, mama se duse să deschidă şi copiii se 
îmbulziră în jurul ei, bătând din palme când părintele intră. 
El era ud şi ostenit. Scutură zăpada de pe veşminte, iar 
copiii se îngrămădiră în juru-i, pentru a lua, unul mantaua, 
altul pălăria, altul bastonul, altul mânuşile. Apoi, tatăl se 

aşeză să mănânce lângă foc. Copiii se căţărară pe 
genunchii lui, mama se aşeză lângă el; tihna şi fericirea 
străluceau pe figurile lor. 

Dar aproape pe nesimţite tabloul se schimbă. Scena 
înfăţişa o odăiţă de culcare, unde cel mai mic şi mai drăguţ 
dintre copii zăcea pe moarte. Roşeaţa din obraji îi pierise, 
lumina ochilor lui era stinsă şi pe când paracliserul însuşi îl 
privea cu un interes pe care nu-l simţise niciodată până 
atunci, bietul copil îşi dădu sufletul. Frăţiorii şi surioarele se 
îmbulziră în jurul pătucului său luându-i mâna; ea însă era 
rece şi ţeapănă. Se traseră înapoi şi-i priviră cu spaimă 
chipul copilăresc; căci, deşi expresia lui era calmă şi 
liniştită, deşi frumosul copil părea că doarme în pace, 
vedeau bine că era mort şi ştiau că acum frăţiorul lor 
devenise înger în cer unde e fericire şi de unde-i privea şi-i 
binecuvânta. 

Norul uşor trecu din nou peste zugrăveală şi din nou 
subiectul se schimbă. Tatăl şi mama deveniseră bătrâni şi 
infirmi, iar numărul făpturilor din jur se împuţinase la 
jumătate. Dar mulţumirea şi voioşia domneau încă pe toate 
figurile şi străluceau în privirile lor. Familia era adunată în 
jurul focului, iar părinţii povesteau, copiii ascultau cu- 
ncântare întâmplări de odinioară. Blând, liniştit, bătrânul 
părinte cobori în mormânt; curând apoi aceea care îi 
împărtăşise toate grijile şi necazurile îl urmă în lăcaşul de 
veşnică odihnă. Puţinii copii care mai supravieţuiau, 
îngenuncheară pe mormântul lor şi udară iarba cu lacrimi; 
apoi se ridicară şi se depărtară, trişti, îndoliaţi, însă fără 
strigăte amare, fără tânguiri deznădăjduite, căci ştiau că 
într-o zi se vor întâlni din nou. Se învălmăşiră deci iarăşi în 
treburile lumii, şi mulţumirea, voioşia sălăşluiră din nou cu 
ei. 

Norul se lăsă atunci peste tablou şi-l ascunse ochilor 
paracliserului. 

— Ce zici de asta? întrebă vârcolacul pe Gabriel Grub, 

întorcând spre el faţa-i lată. 

Gabriel bolborosi că era un spectacol foarte drăguţ, însă 
părea cam stânjenit, căci vârcolacul aţinti asupră-i ochi 
fioroşi. 

— Egoist ticălos! strigă vârcolacul cu un ton plin de 
dispreţ. Egoist ticălos! 

Voia parcă să mai spună ceva, însă indignarea îl 
împiedica. lnălţă unul dintre  picioarele-i elastice şi, 
bălăbănindu-l deasupra capului, ca să ochească mai bine, îl 
slobozi zdravăn în spatele lui Gabriel Grub. Indată toţi 
vârcolacii slujitori urmară exemplul stăpânului, îmbulzindu- 
se în jurul nenorocitului de paracliser şi lovindu-l în spate 
fără cruţare, căci obiceiul de totdeauna al curtenilor pe 
pământ e să bată pe cei pe care îi bate puterea şi să-i alinte 
pe cei pe care ea îi alintă. 

— Mai arătaţi-i ceva! zise apoi regele vârcolacilor. 

Norul iarăşi se risipi, arătând un peisaj bogat şi frumos, 
asemănător cu acela pe care îl mai vezi şi azi la jumătate 
de leghe de vechiul târg mânăstiresc. Soarele strălucea pe 
firmamentul albastru, apa scânteia sub razele lui şi, graţie 
influenţei sale binefăcătoare, copacii păreau mai verzi şi 
florile mai gingaşe. Apa unduia cu un susur, copacii 
fremătau la adierea unui vânticel care murmura prin 
frunze; păsările pe crenguţe cântau, iar ciocârlia înălța 
dimineţii imnuri de bun sosit. Da, era dimineaţă, dimineaţa 
scânteietoare şi înmiresmată a unei frumoase zile de vară; 
şi cele mai mărunte frunze, cele mai mici fire de iarbă 
păreau însufleţite; furnica harnică porni la truda de fiecare 
zi; fluturele zbura peste flori şi se scălda în razele calde ale 
soarelui; mii de gângănii îşi întindeau aripile străvezii şi se 
bucurau de scurta, dar fericita lor existenţă. Omul, în 
sfârşit, se arătă mândru de întreaga privelişte şi totul în 
natură era lumină şi splendoare. 

— Egoist ticălos! repetă regele vârcolacilor cu ton şi mai 
dispreţuitor, şi din nou îşi flutură piciorul pe deasupra 

capului, năpustindu-l peste umerii paracliserului, şi din nou 
suita lui îi urmă pilda. 

De mai multe ori norul apăru şi se împrăştie şi multe 
lucruri învăţă Gabriel Grub care, măcar că umerii îi ardeau 
din cauza durerii pricinuită de loviturile aplicate de 
picioarele vârcolacilor, privea scenele cu acelaşi interes. 
Văzu că oamenii care muncesc din greu şi-şi câştigă 
bucăţica de pâine cu sudoarea frunţii, sunt totuşi veseli şi 
fericiţi. Află că şi pentru cei mai neştiutori, înfăţişarea 
blândă a naturii e un izvor nesecat de încântări şi linişte. Îi 
văzu şi pe acei oameni aleşi, crescuţi în desfătare, îndurând 
cu voioşie lipsuri, biruind suferinţe care ar fi strivit făpturi 
dintr-o plămadă mai de rând; şi asta, pentru că purtau în 
piept grăuntele fericirii, al mulţumirii şi al păcii. Văzu că 
femeile, cele mai delicate şi mai gingaşe făpturi ale lui 
Dumnezeu, erau adeseori mai presus de necazuri, nevoi, 
mizerie; da, deoarece aveau în inimi un izvor nestins de 
dragoste şi devotament! Şi, înainte de toate, văzu că 
oamenii care, ca el, cârtesc împotriva bucuriilor şi veseliei 
altora, seamănă cu cele mai vătămătoare bălării de pe faţa 
pământului. In sfârşit, cântărind laolaltă binele şi răul din 
lume, ajunse la încheierea că, la urma urmei, lumea 
aceasta e destul de cumsecade şi respectabilă. 

De îndată ce ajunse aici, norul care învăluise ultimul 
tablou păru că se coboară pe simţurile lui şi-l îmbie la 
odihnă. Unul după altul vârcolacii se şterseră, iar când pieri 
cel din urmă - Gabriel Grub adormi adânc. 

Era ziuă de-a binelea când paracliserul se deşteptă. Se 
pomeni lungit în cimitir, pe mormântul teşit la care ţinea, 
cu clondirul golit lângă el, iar haina, cazmaua, felinarul, 
toate înălbite de bruma nopţii, erau împrăştiate pe pământ 
care încotro. Lespedea pe care îl văzuse pe vârcolac la 
început, se înălța dreaptă lângă groapa la care muncise în 
ceasurile serii. Gabriel începea, totuşi, să se îndoiască de 
adevărul întâmplărilor prin care trecuse, dar durerile pe 

care le simţea în umeri când încercă să se scoale, îl 
încredinţară că loviturile de picior în spate nu erau 
închipuire. Îl tulbură faptul că nu vedea urme de paşi pe 
zăpada unde vârcolacii se jucaseră de-a capra, încălecând 
mormintele; găsi însă curând explicaţia, amintindu-şi că 
duhurile nu pot să lase după ele nicio urmă vădită. 

În orice caz, Gabriel Grub se ridică pe picioare, aşa cum îi 
îngăduia şira spinării, înţepenită; apoi, scuturând bruma de 
pe haină, se îmbrăcă şi se îndreptă spre târg. 

Însă cugetul lui era pe de-a-ntregul schimbat, şi nu putea 
să îndure gândul de a se înapoia într-un loc unde căinţa sa 
ar fi pusă la îndoială, dacă nu cumva chiar luată în râs. 
Şovăi câteva clipe, pe urmă se îndreptă spre câmp cu 
hotărârea să se ducă şi să-şi câştige pâinea într-alt ţinut, 
oricare. 

Au fost găsite în ziua aceea, în cimitir, felinarul, cazmaua 
şi clondirul lui. Lumea îşi făcu la început tot felul de 
închipuiri asupra sorții paracliserului, dar ajunse îndată la 
încheierea că a fost răpit de vârcolaci. Se găsiră chiar 
martori foarte serioşi care declarară că l-au văzut cu ochii 
lor dus prin văzduh pe spatele unui cal murg, chior de un 
ochi; calul avea coadă de urs şi crupa de leu. După câtva 
timp, povestirea fu crezută cu evlavie, iar noul paraciliser 
avea obiceiul să arate curioşilor, pentru nimica toată, o 
bucată destul de mare din sfârleaza de pe acoperiş, smulsă 
de o lovitură de copită a calului în goana lui prin aer, şi 
culeasă de numitul paracliser, în cimitir, la un an sau doi 
după întâmplare. 

Din păcate, temeinicia acestei istorisiri fu uşor clintită de 
reivirea neaşteptată a lui Gabriel Grub în persoană, care se 
înapoie după vreo zece ani, bătrân, zdrenţăros, reumatic, 
dar mulţumit. El povesti întâmplările sale pastorului şi 
primarului, astfel că, după un timp, ele trecură în domeniul 
istoriei, unde au rămas până în ziua de azi. Doar cei care 
crezuseră în povestea cu sfârleaza, văzând că au fost 


552 


păcăliţi odată, nu mai voiră să creadă nimic. Luară deci o 
mutră cât mai înţeleaptă cu putinţă, înălţară din umeri, 
duseră mâna la frunte şi şoptiră cum că Gabriel Grub băuse 
tot rachiul de ienupăr şi adormise peste mormântul teşit. 
Cât priveşte observaţiile din peştera vârcolacilor, explicaţia 
era că el a văzut lume şi s-a cuminţit. Totuşi, opinia aceasta 
nu deveni populară niciodată, şi se stinse treptat. Oricare ar 
fi versiunea adevărată, deoarece Gabriel Grub a pătimit de 
reumatisme până la sfârşitul zilelor sale, istoria lui are cel 
puţin morala asta, dacă nu alta mai bună, şi anume că un 
om morocănos care bea singur în ajunul Crăciunului poate 
că nu se va simţi mai bine, chiar dacă rachiul lui ar fi tot 
aşa de bun sau chiar şi mai bine dres decât băutura pe care 
Gabriel Grub a văzut-o în peştera vârcolacilor. 


553 


CAPITOLUL XXX 


Cum au făcut şi au cultivat pickwickienii cunoştinţa unei perechi 
de tineri simpatici, aparţinând unei profesiuni libere; cum s-au 
zbenguit pe gheaţă; şi cum s-a terminat prima lor vizită. 


— Hei, Sam, mai este ger? îl întrebă dl. Pickwick pe 
servitorul său favorit, când acesta intră cu apă caldă, în 
dimineaţa zilei de Crăciun. 

— Apa din lighean a îngheţat toată, dom'le. 

— Grozavă vreme, Sam. 

— Frumoasă pentru cine e bine înfofolit, cum îşi zicea 
ursul alb când învăţa să patineze, răspunse dl. Weller. 

— Cobor peste un sfert de ceas, Sam, spuse dl. Pickwick, 
dezlegându-şi scufa de noapte.. 

— Prea bine, dom'le; jos stă o pereche de cristelnici. 

— O pereche de ce?! exclamă dl. Pickwick ridicându-se în 
pat, în capul oaselor. 

— O pereche de cristelnici, dom'le. 

— Ce-i aia cristelnic? întrebă dl. Pickwick, nefiind prea 
sigur dacă era vorba de un animal viu sau de ceva care se 
mănâncă. 

— Cum, nu ştiţi ce e un cristelnic, dom'le? Eu credeam că 
toată lumea ştie că cristelnicul e un felcer. 

— A, un chirurg! se miră dl. Pickwick zâmbind. 

— Întocmai, dom'le. Ăştia de aicea care e jos, n-a 
terminatără încă cu învăţătura, dar e pe cale. 

— Cu alte cuvinte, îmi închipui că sunt studenţi în 
medicină. 

Sam Weller încuviinţă din cap. 

— Mă bucur, zise dl. Pickwick zvârlind cu energie scufa 
peste pătură. Aceştia sunt tineri simpatici, foarte simpatici, 
cu judecata călită prin deprinderea de a observa şi cugeta; 
cu gusturi alese, căpătate prin studiu şi lectură; m-aş 
bucura să-i văd. — Fumează ţigări la foc, în bucătărie, 
glăsui Sam. 

— Aha! spuse dl. Pickwick frecându-şi mâinile. Prisos de 
voioşie şi de sociabilitate. Tocmai ce-mi place mie. 

— Unul dintre ei, urmă Sam fără să remarce întreruperea 
stăpânului său, unul dintre ei stă cu picioarele pe masă şi 
dă pe gât brandy curat; pe când ălălalt, cu bicicleta pe nas, 
a luat un butoiaş de stridii între genunchi, îl deschide cât ai 
clipi şi le mănâncă la iuţeală, iar cu scoicile ţinteşte pe 
tânărul nostru somnorilă, care a adormit în faţa căminului. 

— Excentricităţi de geniu, Sam, spuse dl. Pickwick; poţi 
să te retragi. 

Ca atare, Sam se retrase, iar dl. Pickwick cobori peste un 
sfert de oră să dejuneze. 

— lată-l, în sfârşit! exclamă bătrânul Wardle. Pickwick, îţi 
recomand pe fratele domnişoarei Allen, domnul Benjamin 
Allen. Noi îi spunem Ben, şi poţi să-i spui şi dumneata la fel, 
dacă vrei. Dumnealui e prietenul lui intim, domnul... 

— Domnul Bob Sawyer, interveni dl. Benjamin Allen. 

Atunci dl. Bob Sawyer şi dl. Benjamin izbucniră împreună 
în râs. 

DI. Pickwick se înclină către Bob Sawyer şi Bob Sawyer se 
înclină spre dl. Pickwick; Bob şi prietenul său intim mâncau 
înainte, cu sârg; dl. Pickwick avu prilejul să-i privească pe 
amândoi. 

DI. Benjamin Allen era un tânăr zdravăn, rotofei, îndesat, 
cu păr negru, tăiat cam scurt, cu faţa albă, cam lunguiaţă. 
Se gătise cu o pereche de ochelari şi purta o cravată albă. 
Sub pardesiul negru, la un nasture, încheiat până la bărbie, 
apărea numărul obişnuit de picioare îmbrăcate cu pantaloni 

de culoare cenuşie şi care se terminau cu ghete ne- 
ndeajuns lustruite. Măcar că mânecile hainei erau scurte, 
ele nu arătau nicio urmă de manşete de cămaşă; şi măcar 
că figura lui era destul de mare ca să admită încadrarea 
unui guleraş de cămaşă, ea nu era împodobită cu niciun 
accesoriu de acest gen. Avea ceva mucegăit în înfăţişarea 
lui generală şi răspândea în juru-i un miros plăcut de ţigări 
de Cuba, bine aromate. 

DI. Bob Sawyer, îmbrăcat cu veşmânt gros, albastru, care 
nu era nici palton, nici pardesiu, dar care le înlocuia pe 
amândouă, avea acel aer de eleganţă neglijentă, acea 
atitudine plină de  înfumurare, caracteristice tinerilor 
gentlemeni ce fumează ziua pe stradă, strigă, răcnesc 
noaptea, cheamă chelnerii din cârciumi cu numele lor de 
botez şi săvârşesc pe drum diverse alte isprăvi, nu mai 
puţin poznaşe. Purta o pereche de pantaloni scoțieni cu o 
vestă grosolană şi încăpătoare, la doi nasturi şi, când ieşea, 
purta cu el un baston gros, împodobit cu o mare măciulie. 
Nu avea niciodată mânuşi şi semăna în general cu un 
Robinson Crusoe desfrânat. 

Acestea erau notabilităţile cărora le fu recomandat dl. 
Pickwick când luă loc la masă în dimineaţa zile de Crăciun. 

— Superbă dimineaţă, domnilor! zise el. 

DI. Bob Sawyer făcu un uşor semn de încuviinţare auzind 
propoziţia şi ceru d-lui Benjamin Allen mugştarul. 

— Aţi venit de departe în dimineaţa asta, domnilor? 
întrebă dl. Pickwick. 

— De la Leul Albastru din Muggleton, răspunse scurt dl. 
Allen. 

— Ar fi trebuit să sosiți aseară, continuă dl. Pickwick. 

— Şi-am fi sosit, lămuri Bob Sawyer, însă prea era bun 
brandyul ca să plecăm aşa devreme; nu-i adevărat, Ben? 

— Desigur, răspunse acesta, şi nu erau rele nici ţigările, 
nici costiţele de porc; nu-i adevărat, Bob? 

— De bună seamă, declară Bob; şi prietenii intimi 

reîncepură şi mai nestânjeniţi atacul lor asupra dejunului, 
ca şi cum amintirea cinei din ajun le stârnise o nouă poftă 
de mâncare. 

— Înfulecă, Bob! zise cu aer încurajator dl. Allen. 
tovarăşului său. 

— Asta şi fac, răspunse Bob Sawyer şi, spre a fi drepţi cu 
el, trebuie să recunoaştem că aşa şi făcea. 

— Nimic nu-mi dă mai mare poftă decât disecţia, glăsui 
dl. Bob Sawyer privind în jurul mesei. 

DI. Pickwick se înfiora uşor. 

— Ascultă, Bob, spuse dl. Allen, tot n-ai sfârşit piciorul 
acela? 

— Aproape, răspunse Sawyer servindu-se, în timp ce 
vorbea, cu o jumătate de pasăre. E foarte musculos pentru 
un picior de copil. 

— Serios? glăsui dl. Allen, nepăsător. 

— O, da! replică Bob Sawyer, cu gura plină. 

— Eu m-am înscris pentru un braţ la masa noastră, reluă 
di. Allen. Împuşcăm bani pentru un cadavru, şi lista e 
aproape plină: însă nu dăm de unul care să vrea capul. Ar 
trebui să-l iei tu. 

— Mulţumesc, declară Bob Sawyer; nu-mi pot permite 
luxul ăsta. 

— Fleacuri! spuse Allen. 

— Cu neputinţă! Un creier, nu zic ba... Pentru un cap 
întreg nu mă ţin balamalele. 

— Sst! sst! domnilor, vă rog! exclamă dl. Pickwick; le aud 
pe doamne venind. 

DI. Pickwick încă vorbea, când doamnele se înapoiară de 
la plimbarea de dimineață. Fuseseră escortate cu 
galanterie de d-nii Snodgrass, Winkle şi Tupman. 

— Cum, tu, Ben? spuse Arabella cu un ton care exprima 
la vederea fratelui, mai mult uimire decât plăcere. 

— Am venit să te iau înapoi acasă; mâine plecăm, 
răspunse dl. Benjamin. 

DI. Winkle se îngălbeni. 

— Arabella, nu-l vezi pe Bob Sawyer? întrebă dl. 
Benjamin Allen pe un ton mustrător. 

Arabella întinse cu graţie mâna, observându-l pe Bob 
Sawyer. DI. Winkle simţi în inimă un fior de ură, când Bob 
Sawyer strânse mâna care îi fusese oferită. 

— Dragă Ben, zise Arabella îmbujorându-se, ai... ai... fost 
prezentat domnului Winkle? 

— Nu, Arabella, dar mi-ar face plăcere, răspunse cu 
gravitate fratele; apoi dl. Allen îl salută posomorât pe dl. 
Winkle, în timp ce acesta şi dl. Bob Sawyer se uitau 
bănuitori unul la altul cu coada ochiului. 

După toate aparențele, sosirea a două noi figuri - de aici 
stânjeneala d-lui Winkle şi a tinerei domnişoare cu 
ciuboţele îmblănite - ar fi stăvilit în chip neplăcut verva 
celor de faţă, dacă voioşia d-lui Pickwick şi bună dispoziţia 
gazdei lor nu ar fi reuşit să contribuie în gradul cel mai 
mare la întreţinerea bunăvoiei obşteşti. Dl. Winkle se 
strecură treptat în grațiile d-lui Benjamin Allen şi intră chiar 
în vorbă, prietenos, cu dl. Bob Sawyer care, înviorat de 
brandy, de dejun şi de conversaţie, ajunse până la urmă 
într-una dintre cele mai poznaşe dispoziţii de spirit. Povesti 
cu multă vervă cum a extirpat o tumoare din capul unui 
bătrân gentleman, şi ilustra agreabila întâmplare făcând cu 
un cuţit pentru desfăcut stridii tăieturi într-o bucată mare 
de pâine, spre edificarea deplină a celor de faţă. 

După dejun merseră cu toţii la biserică, unde dl. 
Benjamin Allen adormi dus, pe când dl. Bob Sawyer îşi 
abătea gândurile de la lucrurile pământeşti printr-un 
procedeu ingenios care consta în a-şi săpa numele pe 
banca din strană, cu slove mari de-o şchioapă. 

După o gustare substanţială, stropită cu multă bere şi 
sherry-brandy, căreia i s-au făcut pe deplin onorurile, 
bătrânul Wardle spuse musafirilor săi: 

— Ce-aţi zice de-o oră petrecută pe gheaţă? Avem timp 

berechet. 

— Admirabil! exclamă dl. Benjamin Allen. 

— Straşnic! strigă dl. Bob Sawyer. 

— Winkle! glăsui dl. Wardle. Dumneata patinezi, nu-i 
aşa? 

— Hm, da, sigur! replică dl. Winkle. Dar... am cam uitat. 

— Vai, domnule Winkle, spuse Arabella, patinează te rog! 
îmi place aşa de mult să privesc! 

— Oh, patinajul este aşa de grațios! continuă o altă 
domnişoară. 

A treia domnişoară adăugă că era elegant, a patra că era 
ceva care aminteşte de „mersul lebedei”. 

— Aş fi încântat, de bună seamă, declară dl. Winkle 
roşind, însă nu am patine. 

Obiecţiunea fu lesne înlăturată. Trundle avea două 
perechi de patine, iar grăsunul anunţă că se aflau jos alte 
vreo şase. Aflând vestirea, dl. Winkle declară că se simţea 
deosebit de încântat; dar, spunând asta, avea un aer pe de- 
a-ntregul nenorocit. 

DI. Wardle îşi conduse deci oaspeţii spre o largă întindere 
de gheaţă. După ce Sam Weler şi grăsunul curăţară cu 
lopata zăpada care căzuse în timpul nopţii, şi apoi 
măturară, dl. Bob Sawyer îşi potrivi patinele cu o iscusinţă 
care, în ochii d-lui Winkle, era fenomenală. Apoi dl. Sawyer 
începu să schiţeze cercuri cu piciorul stâng, să descrie 
opturi, să înregistreze pe gheaţă - fără a se opri un moment 
să-şi tragă răsuflarea - o mulţime de forme plăcute şi 
uimitoare totodată, spre mulţumirea de negrăit a d-lui 
Pickwick, a d-lui Tupman şi a doamnelor. Dar fu un 
adevărat entuziasm atunci când bătrânul Wardle şi 
Benjamin Allen, asistați de numitul Bob Sawyer, executară 
o serie de figuri ciudate, cărora le dădură numele de horă. 

În toată vremea asta, dl. Winkle, cu faţa şi mâinile vinete 
de frig, se trudea să facă nişte găuri în talpă cu un burghiu, 
să-şi pună patinele cu vârful înapoi şi să-şi încurce curelele 

în cel mai complicat mod, ajutat de dl. Snodgrass care se 
pricepea la patine poate mai puţin chiar decât un hindus. 
Până la urmă, totuşi, graţie ajutorului d-lui Weller, 
nefericitele patine fură zdravăn înşurubate şi încătărămate, 
după care dl. Winkle fu ridicat pe picioare. 

— Hai, dom'le, îi spuse Sam cu ton încurajator; daţi-i 
drumul şi arătaţi-le cum să se dea pe gheaţă. 

— Stai, Sam, stai! strigă dl. Winkle care dârdâia din toate 
mădularele şi-l apucase pe Sam cu deznădejdea unui 
înecat. Ce lunecoasă-i, Sam! 

— Aşa e totdeauna gheaţa. Ţineţi-vă, dom'le! 

Ultimul îndemn era inspirat d-lui Weller de o mişcare 
bruscă a d-lui Winkle, care avea parcă dorinţa frenetică să- 
şi arunce picioarele în aer şi să se dea cu capul de gheaţă. 

— Astea... astea... sunt patine foarte neiscusite; nu-i aşa, 
Sam? îngăimă dl. Winkle împleticindu-se. 

— Mă cam tem că domnul de pe ele e neiscusit, replică 
Sam. 

— Hai, Winkle, vino odată! strigă dl. Pickwick neavând 
habar de ce se întâmpla acolo; vino, doamnele te aşteaptă 
cu nerăbdare. 

— Da, da, răspunse dl. Winkle cu un zâmbet hidos; da, 
da, vin îndată. 

— Poftiţi, că începe! glăsui Sam căutând să se desprindă. 
Haide, dom'le, la drum! 

— Sam, stai un moment! spuse dl. Winkle cu suflarea 
tăiată, agăţându-se mai aprig de dl. Weller. Imi amintesc 
acum că am acasă două fracuri care nu-mi mai servesc; am 
să ţi le dau ţie, Sam. 

— Mulţumesc, dom'le, răspunse dl. Weller. 

— Nu cumva să duci mâna la pălărie, Sam, reluă dl. 
Winkle repede. Nu-i nevoie să iei mâna ca să mulţumeşti. 
Voiam să-ţi dau cinci şilingi, azi dimineaţă, cadou de 
Crăciun, Sam. O să-i capeţi după amiază, Sam. 

— Sunteţi foarte bun, dom'le. 

— Ţine-mă la început puţin, Sam... Vrei? Aşa... mă 
obişnuiesc numaidecât. Nu prea repede, Sam! Nu prea 
repede! 

Înclinat înainte, cu trupul îndoit de la jumătate, dl. Winkle 
era susţinut pe gheaţă de dl. Weller într-un mod curios, 
care nu avea nimic de a face cu lebăda, când dl. Pickwick 
strigă cu toată inocenţa de pe malul celălalt: 

— Sam! 

— Da, dom'le! 

— Vino încoa, am nevoie de tine. 

— Daţi-mi drumul, dom'le! N-auziţi că mă cheamă 
jupanul? Daţi-mi drumul odată! zise Sam. 

Cu o sforţare violentă, dl. Weller se desprinse din mâinile 
nefericitului pickwickian şi-i dădu în acelaşi timp o viteză 
considerabilă. De aceea, cu o preciziune pe care nicio 
iscusinţă n-ar fi fost în stare s-o întreacă, nefericitul domn 
ajunse repede în mijlocul horei, în chiar momentul când Bob 
Sawyer executa o figură de o neasemuită frumuseţe; dl. 
Winkle se izbi aprig de el şi, cu o bufnitură zdravănă, căzură 
amândoi pe gheaţă. Dl. Pickwick veni în fugă. Bob Sawyer 
se şi sculase, însă dl. Winkle era prea prudent spre a face la 
fel cu patinele în picioare. Stătea pe gheaţă şi se trudea să 
zâmbească, în timp ce fiecare trăsătură a chipului său 
exprima neliniştea cea mai profundă. 

— Te-ai lovit? întrebă cu îngrijorare Ben Allen. 

— Nu prea, răspunse dl. Winkle, frecându-şi de zor 
spatele. 

— Vrei să-ţi iau sânge? întrebă Benjamin grăbit. 

— Nu, nu! mulţumesc, răspunse dl. Winkle cu însufleţire. 

— Cred că totuşi ar trebui, zise Allen. 

— Mulţumesc, cred că nu, răspunse Winkle. 

— Dumneata ce crezi, domnule Pickwick? întrebă Bob 
Sawyer. 

DI. Pickwick era aţâţat şi indignat. Făcu d-lui Weller un 
semn, spunând cu glas sever: 

— Scoate-i patinele! 

— Să le scoată? Păi, abia am început, protesta dl. Winkle 
cu ton dojenitor. 

— Scoate-i patinele! repetă dl. Pickwick cu tărie. 

Nu încăpea împotrivire faţă de un ordin dat în felul 
acesta. DI. Winkle îi îngădui în tăcere lui Sam să-l execute. 

— Ridică-l! spuse dl. Pickwick. 

Sam îl ajută să se scoale. 

DI. Pickwick se depărtă câţiva paşi, făcu un semn 
prietenului său să se apropie, aţinti asupra lui o privire 
pătrunzătoare şi rosti cu ton scăzut, însă lămurit şi apăsat, 
cuvintele acestea remarcabile: 

— Eşti un şarlatan, domnule! 

— Un ce? întrebă dl. Winkle tresărind. 

— Un şarlatan, domnule! Şi-ţi voi vorbi mai limpede, dacă 
doreşti: un impostor, domnule! 

Spunând acestea, dl. Pickwick se răsuci domol pe călcâie 
şi se îndreptă spre prietenii săi. 

Pe când dl. Pickwick se răcorea exprimând opinia de mai 
sus, dl. Weller şi grăsunul îşi reuniseră sforţările şi făcuseră 
un lunecuş, dându-se pe gheaţă într-un mod strălucit. Sam, 
în special, executa acea admirabilă şi romantică figură care 
se numeşte în mod obişnuit: ciocănitul la uşa cârpaciului, şi 
care constă în a luneca pe-un picior în timp ce cu celălalt 
baţi din când în când gheaţa cu lovituri ca acelea ale 
poştaşului când ciocăneşte la uşă. 

S-au dat îndelung pe gheaţă şi era ceva în mişcarea lor, 
care-l atrase pe dl. Pickwick, pe jumătate îngheţat din 
cauză că stătuse atâta timp pe loc. 

— Un exerciţiu nostim şi care desigur că încălzeşte bine, 
nu e aşa? se ia dresă el d-lui Wardle. 

— A, da! răspunse acesta gâfâind enorm din pricină că-şi 
schimbase picioarele într-o pereche de  compasuri 
neobosite spre a schiţa pe gheaţă o sumedenie de figuri 
întortocheate. Te dai şi dumneata? 

— Pe vremuri, când eram copil, mă dădeam şi eu pe 
gheţuşca din şanţuri. 

— Încearcă acum, spuse Wardle. 

— O, da, vă rugăm, domnule Pickwick! exclamară toate 
doamnele. 

— Aş fi încântat să vă ofer o distracţie, replică dl. 
Pickwick, însă nu m-am mai dat pe gheaţă de mai bine de 
treizeci de ani! 

— Eh, fleacuri! glăsui dl. Wardle scoţându-şi patinele cu 
avântul care caracteriza toate acţiunile lui. Haide, îţi ţin 
tovărăşie; vino. 

Şi, într-adevăr, voiosul bătrân îşi făcu vânt pe gheaţă cu 
o iuţeală care îl duse chiar lângă dl. Weller şi-l îmbrânci pe 
grăsun cât colo. 

DI. Pickwick stătu locului, se uită cu atenţie, îşi scoase 
mânuşile, le puse în pălărie, îşi făcu vânt de două-trei ori 
fără să poată porni şi, în cele din urmă, după ce îşi făcu din 
nou vânt, se lansă şi o străbătu încetişor şi grav, cu 
picioarele răşchirate, la o distanţă de vreun metru unul de 
altul, în uralele spectatorilor. 

— Bateţi fierul cat e cald, dom'le! striga Sam; şi bătrânul 
Wardle se avântă din nou, urmat de dl. Pickwick, apoi de 
Sam, apoi de dl. Winkle şi de Bob Sawyer şi apoi de grăsun 
şi, în sfârşit, de dl. Snodgrass; fiecare lunecând foarte 
aproape de călcâiele celui din faţă, gonind toţi unul după 
altul, atât de năprasnic de parcă toată viaţa lor viitoare 
depindea de iuţeala aceasta. 

Modul cum dl. Pickwick îşi executa rolul în această 
ceremonie oferea un spectacol nespus de interesant. Cu ce 
nelinişte, cu ce chin observa că cel din spate venea spre el, 
căutând să-l întreacă chiar şi cu riscul de a-l trânti! Când 
ajunse la capătul gheții, cu ce satisfacţie se destindea 
treptat din crisparea penibilă pe care o arătase la început 
şi, răsucindu-se, îşi îndrepta faţa spre punctul de pornire! 
Ce zâmbet jovial îi flutura pe buze după ce parcursese 

distanţa, ce zor spre a-şi relua rândul şi a goni după 
înaintaş! 

24. „DI. Pickwick patinează” - Phiz, februarie 1837 

Ghetrele-i negre plescăiau hazliu prin zăpadă; ochii îi 
străluceau veseli dinapoia ochelarilor, iar când era trântit 
(ceea ce se întâmpla în medie odată la trei tururi), ce 
plăcere să-l vezi adunându-şi pălăria, mânuşile, batista şi 
reluându-şi locul în lanţ, plin de înflăcărare, cu o ardoare şi 
un entuziasm pe care nimic nu le putea răpune! 

Jocul se înteţea din ce în ce; lunecau tot mai iute; râdeau 
din ce în ce mai tare, când o trosnitură violentă se auzi. Se 
îmbulziră spre mal; femeile ţipau de groază; dl. Tupman 
începu să răcnească; o bucată mare de gheaţă dispăruse; 
apa clocotea deasupra; pălăria, mânuşile, batista d-lui 
Pickwick pluteau la suprafaţă; atât se mai putea vedea din 
dl. Pickwick. 

Groaza, deznădejdea se citeau pe toate figurile. Bărbaţii 
se îngălbeniseră, femeilor li se făcuse rău; dl. Snodgrass şi 
dl. Winkle îşi încleştaseră reciproc mâinile, privind 
înnebuniţi spre locul unde dispăruse maestrul lor; pe când 
dl. Tupman, mânat de dorinţa de a-şi ajuta efectiv prietenul 
şi de-a arăta cât mai limpede persoanelor care s-ar fi putut 
găsi prin partea locului natura catastrofei, alerga peste 
câmp într-o fugă nebună, strigând din răsputeri: „Foc!” 

Tocmai când bătrânul Wardle şi Sam Weller se apropiau 
cu prudenţă de deschizătură, iar dl. Benjamin Allen şi dl. 
Bob Sawyer se sfătuiau în grabă dacă se cuvenea să ia 
sânge întregii societăţi spre a-şi exercita puţin mâna, 
tocmai atunci un cap şi o pereche de umeri ieşiră de sub 
apă, oferind privirilor trăsăturile şi ochelarii d-lui Pickwick. 

— Ţine-te pe apă o clipă, numai o clipă! vociferă dl. 
Snodgrass. 

— Da! te implor, de hatârul meu ţine-te pe apă! urlă dl. 
Winkle profund tulburat. 

Implorarea nu era poate neapărat necesară; căci, după 
toate aparențele, dacă dl. Pickwick ar fi acceptat să se ţină 
pe apă de dragul cuiva, el ar fi făcut-o negreşit de propriu-i 

hatâr. 

— Hei, bătrâne camarade, simţi fundul? întrebă dl. 
Wardle. 

— Da, desigur, răspunse dl. Pickwick respirând îndelung 
şi netezindu-şi părul ca să se scurgă apa din el; am căzut 
pe spate şi nu m-am putut ridica numaidecât. 

Adevărul acestei mărturisiri era întărit de nămolul care 
acoperea partea vizibilă a hainei d-lui Pickwick; şi cum 
teama spectatorilor fu spulberată de grăsun care îşi aminti 
deodată că apa nu avea nicăieri mai mult de un metru şi 
jumătate adâncime, minuni de bărbăţie fură săvârşite! 
pentru a-l salva. După multe trosnituri, stropituri, şi multă 
bătaie de cap, dl. Pickwick fu, în cele din urmă, scos binişor 
din neplăcuta sa situaţie şi se găsi iarăşi pe pământ uscat. 

— Dumnezeule, o să răcească de moarte! strigă Emily. 

— Sărăcuţul de el! glăsui Arabella. Să te înfăşor în şalul 
meu, domnule Pickwick. 

— Asta e cel mai bun lucru, adăugă dl. Wardle. Şi după 
ce ţi-l pui, fugi acasă cât te ţin picioarele şi bagă-te 
numaidecât în pat! 

Vreo douăsprezece şaluri fură oferite îndată şi dl. 
Pickwick, încotoşmănat în vreo trei sau patru dintre cele 
mai călduroase, o luă la picior spre casă, condus de dl. 
Weller, oferind celor ce-l întâlneau curiosul fenomen al unui 
om în vârstă, ud leoarcă, cu capul gol, cu braţele pe lângă 
corp înfăşurate într-un şal şi alergând parcă fără niciun 
scop cu o viteză de şase mile pe oră. 

Dar, într-o împrejurare aşa de gravă, dl. Pickwick nu se 
sinchisea deloc de aparenţe. Îmboldit de Sam Weller, el 
continuă să alerge din răsputeri până la poarta conacului 
unde dl. Tupman, sosit cu câteva minute înainte, o speriase 
pe bătrâna doamnă care, cuprinsă de palpitaţii violente, se 
frământa în convingerea neclintită că s-a aprins coşul de la 
bucătărie; nenorocire care se înfăţişa totdeauna minţii ei în 
cele mai groaznice culori când vedea în juru-i o cât de 

neînsemnată zarvă. 

Fără să piardă o clipă, dl. Pickwick se ghemui în pat. Sam 
Weller aprinse în odaie un foc şi-i aduse masa; apoi fu adus 
un castron cu punch, şi se încinse un chef întru cinstirea 
salvării sale. Bătrânul Wardle nu-i dădea voie să se scoale; 
de aceea patul lui fu ridicat la rangul de fotoliu prezidenţial, 
şi dl. Pickwick numit preşedintele mesei. Al doilea, al treilea 
castron au fost aduse, iar în ziua următoare, când se trezi 
dl. Pickwick, nu simţea niciun simptom de reumatism, ceea 
ce dovedeşte, cum prea bine a remarcat dl. Bob Sawyer, că 
nu există ceva mai bun ca punchul cald în astfel de cazuri, 
şi că dacă uneori punchul nu produce efectul dorit, e numai 
pentru că pacientul cade în greşeala obişnuită de a nu bea 
îndeajuns. 

A doua zi dimineaţă, cei care făceau parte din vesela 
societate se despărţiră. Şcolarii sunt încântați când se 
despart; dar mai târziu, în viaţă, aceste despărţiri devin 
penibile. Moartea, interesul personal, schimbările sorții 
despart în fiecare zi grupuri fericite de oameni, risipindu-i 
peste mări şi ţări, şi băieţi şi fete nu se mai întâlnesc 
niciodată. Nu vrem să spunem că întocmai acesta e cazul în 
împrejurarea de faţă; dorim numai să-i informăm pe cititorii 
noştri că oaspeţii d-lui Wardle se despărţiră pentru moment 
şi se duseră pe la casele lor; că dl. Pickwick şi prietenii săi 
îşi ocupară din nou locul pe imperiala diligenţei de 
Muggleton; şi că d-şoara Arabella Allen se înapoie la locul 
de destinaţie - cine ştie unde; credem că dl. Winkle ştia, 
deşi noi mărturisim că habar nu avem - sub grija şi 
conducerea fratelui său Benjamin şi a prietenului său intim 
dl. Bob Sawyer. 

In orice caz, înainte de a se despărţi de dl. Pickwick, 
tinerii studenţi îl luară la o parte cu un aer misterios; şi dl. 
Bob Sawyer, vârându-şi degetul arătător între două coaste 
ale d-lui Pickwick, demonstrând astfel totodată veselia-i din 
fire şi cunoştinţele sale despre anatomia corpului omenesc, 

îl întrebă deodată: 

— la spune, bătrâne, unde stai? 

DI. Pickwick răspunse că-şi avea domiciliul deocamdată 
la hotelul George şi Vulturul. 

— Ar trebui să vii să mă vezi, reluă dl. Bob Sawyer. 

— Cu cea mai mare plăcere, declară dl. Pickwick. 

— lată adresa mea, zise Bob Sawyer scoțând o cartă de 
vizită. Lant Street, Borough; e uşor pentru mine, după cum 
vezi; foarte aproape de spitalul Guy. După ce ai trecut de 
biserica Sfântul George, apuci la dreapta spre Strada Mare. 

— Am să nimeresc, declară dl. Pickwick. 

— Vino de joi într-o săptămână şi adu-i şi pe ceilalţi cu 
dumneata. Vor veni la mine în seara aceea şi câţiva 
medicinişti. 

DI. Pickwick îşi exprimă mulţumirea pe care o avea 
întâlnindu-i pe studenţii în medicină; şi după ce dl. Bob 
Sawyer îl asigură că va fi foarte plăcut, şi că prietenul său 
Ben va fi şi el atunci, îşi strânseră mâna şi se despărţiră. 

S-ar putea ca în momentul acesta să fim întrebaţi dacă, 
atâta cât dură scurta convorbire, dl. Winkle şuşotea cu 
Arabella şi, în acest caz, ce-i spunea el; apoi, dacă dl. 
Snodgrass vorbea deoparte cu Emily Wardle, şi, dacă e aşa, 
ce spunea el? Vom răspunde că, indiferent de ce vor fi 
putut spune tinerilor domnişoare în chestiune, ei nu 
destăinuiră absolut nimic timp de douăzeci şi opt de zile, 
nici d-lui Pickwick, nici d-lui Tupman, că oftară foarte 
deseori şi că refuzară cu aer posomorât berea şi brandyul. 
Dacă isteţele noastre cititoare pot să tragă din aceste fapte 
încheieri satisfăcătoare, le rugăm din tot sufletul să o facă. 

CAPITOLUL XXXI 


În care este vorba numai despre legi şi despre unele mari şi 
savante personalităţi 


In diferite firide şi unghere ale Temple-lui se găsesc, ici- 
colo, nişte încăperi sumbre şi murdare unde, cât ţine 
dimineaţa când nu se judecă, şi către seară când se dezbat 
procesele, e un neîntrerupt du-te vino; o sumedenie de 
secretari ai avocaţilor, purtând sub braţe şi în buzunare 
enorme pachete de hârtii, pot fi văzuţi, îndreptându-se într- 
acolo, totdeauna grăbiţi. Există mai multe grade printre 
secretari; mai întâi primul secretar care a plătit o taxă, el 
însuşi avocat în perspectivă, posedând un cont curent la 
croitor, primind invitaţii la serate, cunoscând o familie în 
Gower Street şi alta în Tavistock Square, părăsind în 
vacanţele mari oraşul spre a se duce să-şi vadă părintele, 
care întreţine o sumedenie de cai; în sfârşit, aristocratul 
secretarilor. E apoi secretarul salariat, extern sau intern, 
după cazuri; el îşi topeşte cea mai mare parte din cei 
treizeci de şilingi pe care îi câştigă pe săptămână pentru a 
se găti şi a se distra; de cel puţin trei ori săptămânal asistă 
cu jumătate preț la reprezentațiile teatrului Adelphi şi 
după aceea aruncă banii în dreapta şi în stânga prin 
cârciumi; în sfârşit, o caricatură dezgustătoare a modei 
rămasă în urmă cu şase luni. Vine după el copistul, om între 

două vârste, părinte de familie numeroasă; jerpelit 
totdeauna şi adeseori beat. Urmează practicanţii care sunt 
la întâiul lor frac; ei poartă disprețul cuvenit copiilor de 
şcoală, strâng mână de la mână, când se înapoiază seara 
acasă, să cumpere salam şi bere, şi-şi închipuie că nu 
există ceva mai bun pe lume decât „viaţa”. Există, într-un 
cuvânt, varietăţi de secretari, prea numeroase ca să poată 
fi enumerate, însă oricât de numeroase ar fi, le vedem pe 
toate, la anumite ore, zorindu-se să intre în locurile pe care 
le-am amintit, sau ieşind de acolo. 

Hrubele acestea din Temple, izolate de restul lumii, sunt 
birourile publice ale justiţiei. Acolo sunt lansate citaţiile; 
acolo sunt semnate hotărârile; acolo sunt înregistrate 
declaraţiile; acolo o sumedenie de alte mici maşini sunt 
puse în mişcare pentru chinuirea supuşilor fideli ai 
majestăţii sale şi întru folosul şi bunul trai al oamenilor legii. 
Cele mai multe sunt săli scunde, igrasioase, unde 
nenumărate foi de pergament, care asudă în taină de un 
veac întreg, răspândesc un parfum plăcut ce se îmbină ziua 
cu o miasmă uscată de mucegai, iar noaptea cu duhorile 
amestecate ale mantalelor umede, ale umbrelelor care 
şiroiesc şi a lumânărilor râncede. 

La vreo zece zile sau două săptămâni de la înapoierea d- 
lui Pickwick şi a prietenilor săi la Londra, fu văzut intrând 
într-unul dintre aceste birouri, pe la şapte şi jumătate 
seara, un individ ale cărui plete erau răsucite cu grijă în 
jurul borurilor pălăriei sale uzate. Avea o redingotă cafenie, 
cu nasturi de metal, iar pantalonii murdari îi erau aşa de 
întinşi peste cizmele a la Blücher, că genunchii amenințau 
în fiecare clipă să iasă din strâmtoarea lor. Scoase din 
buzunar un crâmpei de pergament lung şi îngust, pe care 
slujbaşul imprimă o stampilă neagră şi necitibilă. Mai 
scoase patru petece de hârtie de aceeaşi mărime, 
conţinând, cu locuri lăsate în alb pentru nume, o copie 
imprimată a pergamentului. Completă spaţiile albe, băgă 

cele cinci documente în buzunar, şi plecă grăbit. 

Omul cu fracul cafeniu, care avea în buzunar aceste 
documente cabalistice, nu era altul decât vechea noastră 
cunoştinţă, dl. Jackson de la casa Dodson şi Fogg, 
Freeman's Court, Cornhill. Dar, în loc să se înapoieze la 
biroul de unde venea, el îşi îndreptă paşii spre Sun Court şi, 
intrând de-a dreptul în hotelul George şi Vulturul, întrebă 
dacă nu se găseşte acolo un domn cu numele de Pickwick. 

— Tom, cheamă-l pe servitorul domnului Pickwick, zise 
chelneriţa de la George şi Vulturul. 

— Nu vă deranjaţi, rosti dl. Jackson, vin în interes de 
afaceri. Dacă vreţi să-mi arătaţi unde e camera domnului 
Pickwick, voi urca singur. 

— Cum vă numiţi, domnule? întrebă chelnerul. 

— Jackson, răspunse secretarul. 

Chelnerul urcă să-l anunţe pe dl. Jackson, însă dl. Jackson 
îi cruţă osteneala, mergând pe urmele lui şi intrând în 
cameră înainte ca acesta să fi putut să scoată o silabă. 

În ziua aceea dl. Pickwick îi invitase pe cei trei prieteni ai 
săi la masă, şi stăteau tuspatru în jurul focului, bându-şi 
vinul, când, după cum am arătat mai sus, dl. Jackson îşi 
făcu apariţia. 

— Bună ziua, domnule, zise el cu un semn din cap spre 
dl. Pickwick. 

DI. Pickwick răspunse la salut şi păru întrucâtva mirat, 
căci nu-şi mai aducea aminte de fizionomia d-lui Jackson. 

— Vin de la Dodson şi Fogg, lămuri dl. Jackson. 

DI. Pickwick se ridică la auzul acestui nume. 

— Domnule, zise el, adresează-te omului meu de afaceri, 
domnului Perker, din Gray's Inn. Băiete, condu-l pe domnul. 

— lartă-mă, domnule Pickwick, ripostă Jackson, punându- 
şi pălăria pe podea, cu un aer hotărât, şi scoțând din 
buzunar crâmpeiul de pergament. Ştiţi, domnule Pickwick, 
în cazuri de-acestea, citaţia trebuie predată personal de un 
secretar sau de un agent. Hehe, omul trebuie să fie foarte 

prudent în materie de formalităţi legale! 

DI. Jackson îşi aruncă ochii pe pergament şi, sprijinindu-şi 
mâinile pe masă, se uită în juru-i cu un zâmbet mieros, 
convingător; apoi spuse: 

— Haide, să nu avem discuţii pentru nimica toată. Care 
dintre dumneavoastră se numeşte Snodgrass? 

Auzind întrebarea, dl. Snodgrass tresări în chip aşa de 
vizibil că nu mai fu nevoie de răspuns. 

— Aha, bănuiam, glăsui Jackson, mai îndatoritor decât 
până atunci. Am o hârtiuţă pentru dumneata, domnule. 

— Pentru mine! exclamă dl. Snodgrass. 

— E numai o sub poena* în afacerea Bardell şi Pickwick, 
la cererea reclamantei, replică secretarul alegând una 
dintre hârtii şi scoțând un şiling din buzunarul vestei. 
Credem că dezbaterile vor avea loc la paisprezece 
februarie, măcar că citaţia poartă data de zece şi am cerut 
un juriu special. Poftim, domnule Snodgrass. 

Spunând acestea, dl. Jackson puse pergamentul sub ochii 
d-lui Snodgrass, strecurându-i în mână, odată cu hârtia, şi 
şilingul. 

DI. Tupman urmărise operaţia cu uimire, dar în tăcere. 
Deodată secretarul îi spuse, întorcându-se fără veste spre 
el: 

— Dacă nu mă înşel, numele dumitale e Tupman, 
domnule? 

DI. Tupman aruncă o privire d-lui Pickwick, dar, negăsind 
în ochii holbaţi ai acestuia niciun îndemn să-şi tăgăduiască 
identitatea, recunoscu: 

— Da, domnule, numele meu este Tupman. 

— Şi celălalt gentleman e domnul Winkle, nu e aşa? 

DI. Winkle îngăimă un răspuns afirmativ. Amândoi 
căpătaseră de îndată din partea îndemânaticului Jackson 
câte un petec de hârtie şi un şiling. 

— Mă tem să nu mă socotiți inoportun, urmă Jackson, 

însă mai am nevoie de cineva, dacă-mi permiteţi. Domnule 
Pickwick, am aici numele lui Sam Weller. 

— Băiete, spuse dl. Pickwick. cheamă-l pe servitorul meu. 

Chelnerul se retrase foarte mirat, iar dl. Pickwick făcu 
semn lui Jackson să ia loc. 

Urmă o tăcere penibilă care fu în cele din urmă ruptă de 
nevinovatul pârât. 

— Domnule, zise dl. Pickwick, şi indignarea-i creştea 
vorbind, îmi închipui că intenţia patronilor dumitale este de- 
a căuta să mă acuze prin mărturia prietenilor mei... 

DI. Jackson îşi lovi de mai multe ori nara stângă a nasului 
cu degetul arătător, ca să arate că nu se afla acolo spre a 
divulga secretele firmei; după aceea răspunse cu aer jovial: 

— Nu pot să spun... Nu ştiu. 

— Pentru ce alt motiv, domnule, le-ar li fost înmânate 
citaţiile astea? întrebă dl. Pickwick. 

— Capcana dumitale e foarte iscusită, domnule Pickwick, 
replică Jackson clătinând uşor din cap; însă nu cad în ea. Nu 
e niciun rău că încerci, dar mare lucru n-ai să scoţi de la 
mine. 

DI. Jackson zâmbi din nou celor de faţă; ducând degetul 
mare de la mâna stângă la vârful nasului, învârti cu dreapta 
o  râşniţă imaginară de cafea, executând astfel o 
pantomimă graţioasă (foarte la modă pe atunci, dar din 
păcate aproape uitată acum) şi care voia să spună: „Pune-ţi 
pofta-n cui”. 

— Nu, nu, domnule Pickwick, declară el în încheiere. 
Oamenii lui Perker îşi vor da osteneala să ghicească de ce 
am lansat aceste sub poena; dacă nu pot, n-au decât să 
aştepte ziua procesului, şi vor afla. 

DI. Pickwick aruncă o privire de profund dezgust 
nepoftitului musafir şi ar fi grămădit desigur anateme 
înfricoşătoare peste capul d-lor Dodson şi Fogg, dacă 
sosirea, în clipa aceea, a lui Sam, nu l-ar fi întrerupt. 

— Samuel Weller? întrebă Jackson. 

— Unul dintre cele mai mari adevăruri pe care le-ai spus 
de cine ştie câţi ani, răspunse Sam cu aer foarte liniştit. 

— Uite un sub poena pentru dumneata, domnule Weller. 

— Ce e asta, pe englezeşte? întrebă Sam. 

— Poftim originalul, urmă Jackson fără a voi să dea altă 
explicaţie. 

— Care? întrebă Sam. 

— Acesta, replică Jackson scuturând pergamentul. 

— Aha, ăsta-i oreginalul? Ei, îmi pare bine că am văzut şi 
eu oreginalul; e o chestie foarte-foarte şi mă unge la inimă. 

— Uite şi şilingul; este de la Dodson şi Fogg. 

— Asta e din cale afară de frumos din partea lui Dodson 
şi Fogg, care măcar că mă cunoaşte aşa de puţin, mă 
cadoriseşte cu ceva, rosti Sam. Mă simt foarte măgulit, 
dom'le, şi e foarte onorabel din partea lor că răsplăteşte 
meritul oriunde-l întâlneşte; sunt pe deasupra, foarte 
mişcat. 

Vorbind astfel, Sam îşi frecă uşor pleoapa dreaptă cu 
mâneca, după exemplul celor mai buni actori când sunt la o 
scenă patetică. 

DI. jackson părea nedumerit întrucâtva de purtarea lui 
Sam dar, deoarece înmânase citaţiile şi nu mai avea nimic 
de spus, se prefăcu că-şi pune unica mânuşă, pe care o 
ţinea de obicei în mână, pentru a salva aparențele, şi se 
înapoie la birou să raporteze că şi-a îndeplinit datoria. 

În noaptea aceea dl. Pickwick dormi puţin. Procesul 
Bardell îi fusese reamintit într-un chip neplăcut. A doua zi 
dejună devreme şi, poruncind lui Sam să-l însoţească, porni 
spre Gray's Inn Square. 

Când ajunse la capătul lui Cheapside, dl. Pickwick spuse 
privind în urmă: 

— Sam! 

— Da, dom'le! glăsui Sam înaintând lângă stăpân. 

— Pe unde apucăm? 

— Pe Newgate Street. 

DI. Pickwick nu porni imediat la drum ci, câteva secunde, 
privi cu gândul într-altă parte chipul lui Sam şi oftă din 
adânc. 

— Ce e, dom'le? întrebă Sam. 

— Procesul ăsta, Sam, urmează să aibă loc la 
paisprezece ale lunii viitoare. 

— Potriveală straşnică, dom'le! 

— De ce straşnică, Sam? 

— Păi, e ziua Sfântului Valentin“, dom'le. Straşnică zi ca 
să judeci călcarea făgăduielii de căsătorie. 

Zâmbetul lui Sam Weller nu trezi nicio rază de voioşie pe 
figura stăpânului, care se înturnă repede şi-şi continuă 
drumul în tăcere. 

Au mers aşa o vreme, dl. Pickwick înainte, cufundat într-o 
meditaţie profundă, iar Sam urmându-l cu o expresie care 
trăda cea mai fericită şi mai de invidiat nepăsare faţă de 
oameni şi de lucruri. Deodată Sam, grăbit totdeauna să 
împărtăşească stăpânului orice veste pe care o afla, iuți 
pasul până ce se apropie foarte mult de călcâiele d-lui 
Pickwick şi, arătându-i o casă pe lângă care treceau, îi 
spuse: 

— Frumoasă mizelărie aici, dom'le. 

— Da, s-ar părea. 

— O prăvălie de cârnaţi renumită. 

— Adevărat? 

— Adevărat! repetă Sam c-un fel de indignare. Mai 
degrabă a fost. Cum? Nu ştiţi nimic? Păi, aici a dispărut 
misterios acum patru ani, un negustor respectabil. 

DI. Pickwick se întoarse deodată. 

— Vrei să spui c-a fost asasinat, Sam? 

— Nu tocmai asta, dom'le, replică dl. Weller; aş fi vrut să 
fie doar atât; însă chestia e de o mie de ori mai boacănă. El 
era stăpânul prăvăliei şi născocise o maşină de abur, 

patentată ca să fabrice la nesfârşit cârnaţi şi care putea să 
înghită şi un bolovan dacă-l puneai prea aproape de ea, 
schimbându-l în cârnaţi tot aşa de uşor ca pe un prunc 
gingaş. Omul era tare fudul de maşina asta, vă-nchipuiţi. 
Când ea se afla în mişcare el stătea în beci, uitându-se la 
ea ceasuri în şir, până când, de bucurie, a ajuns melancolic. 
Şi ce fericit ar fi fost el cu născocirea lui şi cu doi plozi 
drăgălaşi pe deasupra, dacă n-ar fi avut o femeie care era o 
căţea îndrăcită care se ţinea gaie de el, tocându-l la cap cât 
e ziulica de mare, aşa că bietul om nu ştia ce să mai facă. 
„Uite ce, draga mea, îi vorbi el, dacă o duci tot aşa cu 
distracţia asta, să mă bată Dumnezeu de nu iau drumul 
Americii, să ştii.” „Eşti un trântor, un pierde-vară, zice ea; şi 
vai de americani, că bună afacere ar mai făcea cu tine.” Ea 
îl bate aşa la cap încă vreo jumate de ceas, pe urmă dă 
fuga în odăiţa din fundul prăvăliei şi se porneşte să tipe, şi 
ţipă, cum că el o să-i mănânce zilele; o apucă nişte 
nervicale care o ţine mai bine de trei ceasuri, şi iar ţipă şi 
bate din picioare. Ei, şi a doua zi dimineaţa - pe bărbat ia-l 
de unde nu-i. Din dulap nu lipsea niciun capăt de aţă; nu-şi 
pusese nici măcar paltonul; era la mintea omului că-n 
America nu plecase. El nu se înapoiază nici a doua zi, nici 
după o săptămână. Femeia puse să se tipărească afişe, 
zicând că, dacă se înapoiază, ea îl iartă de toate (ceea ce 
era o faptă foarte darnică din partea ei, de vreme ce el nu-i 
făcuse nimic). Pe urmă, toate canalurile este cotrobăite; şi, 
timp de două luni după aia, când oamenii găsea vreun 
cadavru, îl aducea pe dată la prăvălia cu cârnaţi; dar 
niciunul nu era el. Atunci, se dădu zvon că bărbatul ei a 
fugit, şi ea-şi văzu de treburi înainte. Intr-o bună zi, era 
sâmbătă seara, un bătrâne! pirpiriu vine în dugheană cu o 
falcă în cer şi una-n pământ şi zice: „Dumneata eşti 
stăpâna de-aici?” „Da, eu sunt”, zice ea. „Ei bine, cocoană, 
am venit să-ţi spui că eu şi familia mea nu vreau să ne 
înecăm din pricina dumitale. Şi, mai mult decât atâta, dă-mi 

voie să-ţi deschiz ochii, cocoană, că deoarece nu pui carne 
de prima calitate în cârnaţi, ai putea să găseşti vite tot aşa 
de ieftine ca şi nasturii.” „Nasturi, domnule?” zice ea. 
„Nasturi, cocoană, zice bătrânelul pirpiriu, desfăcând un 
petec de hârtie şi arătându-i douăzeci sau treizeci de 
jumătăţi de nasturi. Grozave mirodenii pentru cârnaţi, 
cocoană; nasturi de pantaloni!” „Vai de mine! strigă 
văduva, mai-mai să dea ochii peste cap; nasturii bărbatului 
meu.” „Ce?” răcni bătrânelul pirpiriu îngălbenindu-se ca 
ceara. „Acum mă dumiresc, zice văduva; într-o toană de 
nebunie, cât ai clipi, el s-a prefăcut în cârnaţi!” Aşa a fost, 
dom'le, urmă dl. Weller uitându-se ţintă la figura îngrozită a 
d-lui Pickwick. Ori poate că s-a prins singur în maşină, fără 
să vrea. Insă, oricum o fi, bătrânelul pirpiriu care se dădea 
în vânt după cârnaţi a zbughit-o din prăvălie ca un nebun şi 
nu i-a mai călcat niciodată piciorul pe acolo. 

După istorisirea acestei întâmplări mişcătoare din viaţa 
de toate zilele, stăpânul şi valetul ajunseră în cabinetul d-lui 
Perker. Ţinând uşa întredeschisă, Lowten stătea de vorbă 
cu un om al cărui aer şi ale cărui veşminte păreau 
deopotrivă de jalnice; omul purta nişte ghete fără vârfuri şi 
nişte mânuşi fără degete. Pe figura lui slabă, brăzdată de 
griji, se vedeau urmele suferinţei şi ale lipsurilor - aproape 
ale deznădejdii. Era conştient de sărăcia sa, căci se trase în 
partea întunecoasă a scării când dl. Pickwick se apropie. 

— Ce nenorocire! rostea străinul cu un oftat, 

— Intr-adevăr, declară Lowten mâăzgălindu-şi numele pe 
uşă şi ştergându-l cu coada penei. Vrei să-i comunici ceva? 

— Când credeţi că se înapoiază? întrebă străinul. 

— Habar nu am! replică Lowten făcând cu ochiul d-lui 
Pickwick, în timp ce străinul îşi lăsă privirile-n podea. 

— Atunci n-are rost să-l mai aştept, nu-i aşa? întrebă 
străinul privind cu luare aminte spre lăuntrul biroului. 

— O, nu! declară secretarul aşezându-se şi mai bine în 
dreptul uşii. Nici vorbă că săptămâna asta nu se 

înapoiază... şi mare mirare dac-o veni săptămâna cealaltă. 
Perker, când pleacă din oraş, nu se grăbeşte să se întoarcă. 

— A plecat din oraş! exclamă dl. Pickwick. Dumnezeule, 
ce nenorocire! 

— Nu pleca, domnule Pickwick, zise Lowten. Am o 
scrisoare pentru dumneata. _ 

Străinul păru că stă pe gânduri. Işi pironi încă odată 
piciorul în podea, iar secretarul făcu un semn şiret cu coada 
ochiului spre dl. Pickwick ca pentru a-i da de înţeles că la 
mijloc era vorba de-o glumă admirabilă; însă ce fel de 
glumă, dl. Pickwick n-ar fi putut ghici cât lumea şi 
pământul. 

— Poftim, domnule Pickwick, spuse Lowten. Ei, domnule 
Watty, îi laşi vorbă, ori mai vii odată? 

— Rugaţi-l să lase un cuvânt cum stă cu procesul meu, 
spuse străinul. Pentru numele lui Dumnezeu, nu uitaţi, 
domnule Lowten. 

— Nu, nu, n-am să uit, declară secretarul. Poftim, 
domnule Pickwick. Bună ziua, domnule Watty... Frumoasă 
vreme pentru plimbare, nu-i aşa? 

Văzând că străinul stătea încă pe gânduri, el îi făcu semn 
lui Sam Weller să-şi urmeze stăpânul în birou, şi-i închise 
celuilalt uşa în nas. 

— Cred că de când e lumea nu s-a mai pomenit un 
asemenea falit sâcâitor! exclamă Lowten zvârlind pana pe 
masă cu toată îmbufnarea unui om ofensat. Nu sunt încă 
nici patru ani de când procesul lui este înaintea Curții 
Cancelariei, şi să mă bată Dumnezeu dacă nu vine să ne 
împuieze capul de două-trei ori pe săptămână. Poftiţi pe 
aici, domnule Pickwick; Perker e înăuntru şi ştiu că vă 
primeşte. Cum te pătrunde frigul - adăugă posac - când 
trebuie să stai în uşă şi să-ţi perzi vremea c-un coate-goale! 

Lowten aţâţă înciudat un foc foarte mare c-un vătrai 
foarte mic; apoi îi conduse în cabinetul particular al şefului 
său şi îl anunţă pe dl. Pickwick. 

— A, scumpe domn! zise micuțul domn Parker grăbindu- 
se să se scoale de pe scaun. Ei, scumpe domn, ce mai e 
nou cu procesul dumneavoastră? Aţi mai auzit de prietenii 
noştri de la Freeman's Court? Ştiu că ei nu dorm. Sunt 
şmecheri, tare şmecheri! 

încheind cuvintele acestea, omuleţul luă cu un gest 
emfatic o priză de tabac, ca pe un tribut adus şireteniei d- 
lor Dodson şi Fogg. 

— Straşnici ticăloşi! declară dl. Pickwick. 

— Da, da! glăsui omuleţul. Chestie de opinie, după cum 
ştiţi, şi n-o să ne certăm în privinţa cuvintelor. E foarte 
natural ca dumneavoastră să nu priviţi lucrurile acestea 
dintr-un punct de vedere profesional. Am făcut tot ce era 
necesar să facem. L-am angajat pe maestrul Snubbin. 

— E un avocat iscusit? întrebă dl. Pickwick. 

— Iscusit? Vai, ce întrebare îmi puneţi, scumpe domn! 
Dar maestrul Snubbin e în fruntea profesiunii sale. Are de 
trei ori mai multe afaceri decât cei mai buni avocaţi; e 
angajat în toate procesele. Nu trebuie să mai spuneţi cuiva, 
însă noi credem - noi, de aceeaşi profesiune - că maestrul 
Snubbin duce tribunalul de nas. 

Făcând destăinuirea, omuleţul luă încă o priză din tabac 
şi o însoţi c-un gest misterios din cap. 

— Au trimis citaţii celor trei prieteni ai mei, spuse dl. 
Pickwick. 

— A, fireşte, sunt martori importanţi; v-au văzut într-o 
situaţie delicată. 

— Dar nu e vina mea dacă ea a vrut să leşine! S-a 
aruncat singură în braţele mele. 

— E foarte probabil, scumpe domn; foarte probabil şi 
foarte firesc. Nimic mai firesc, scumpe domn; absolut nimic; 
dar cine va putea să facă dovada că e aşa? 

— L-au citat şi pe servitorul meu, zise dl. Pickwick 
schimbând vorba, căci întrebarea d-lui Perker îl cam pusese 
pe gânduri. 

— Pe Sam? 

DI. Pickwick răspunse afirmativ. 

— Fireşte, scumpe domn; fireşte. Ştiam dinainte; aş fi 
putut să vă spun de acum o lună. Vedeţi, scumpe domn, 
dacă vreţi să vă faceţi treburile singur, după ce le-aţi 
încredinţat avocatului dumneavoastră, trebuie să suferiţi 
urmările. 

Aici, dl. Perker se înălţă cu un aer demn şi scutură cele 
câteva fire de tutun care îi căzuseră pe plastron. 

— Dar ce vor să dovedească ei cu mărturia lui? întrebă 
dl. Pickwick după două-trei minute de tăcere. 

— Că l-aţi trimis la reclamantă să-i propună vreun 
compromis, îmi închipui. De altfel, un mare neajuns nu e, 
căci nu cred că adversarii noştri au să poată scoate cine 
ştie ce de la el. 

— Nu cred, zise dl. Pickwick şi, deşi jignit, nu se putu 
împiedica de-a zâmbi la gândul c-o să-l vadă pe Sam ca 
martor. Ce conduită va trebui s-adoptăm noi? 

— Nu avem decât una singură de adoptat, scumpe domn, 
replică Perker: de a contraexamina martorii, de a ne 
încrede în elocinţa lui Snubbin, de a arunca praf în ochii 
judecătorului, de a ne bizui pe juraţi. 

— lar dacă verdictul e contra mea? întrebă dl. Pickwick. 

DI. Perker zâmbi, luă o foarte lungă priză de tabac, aţâţă 
focul, ridică din umeri şi păstră o tăcere plină de tâlc. 

— Vreţi să spuneţi că, în cazul acesta, va trebui să 
plătesc daune interese? reluă Pickwick, care examinase cu 
o ţinută severă răspunsul telegrafic al avocatului. 

Perker răscoli din nou focul, deşi nu era deloc nevoie, 
spunând: 

— Mă tem că da. 

— Atunci îmi permit să vă înştiinţez despre hotărârea 
mea nestrămutată de a nu plăti niciun fel de daună, rosti dl. 
Pickwick cu energie. Niciuna, Perker. Nicio liră, niciun penny 
din punga mea nu va intra în buzunarele lui Dodson şi 

Fogg. Asta e hotărârea mea fermă şi irevocabilă. 

Şi, grăind astfel, dl. Pickwick izbi puternic cu pumnul în 
masa de lângă el pentru a întări nestrămutarea intenţiilor 
sale. 

— Foarte bine, scumpe domn; foarte bine, spuse Perker; 
ştiţi mai mult decât oricine ce aveţi de făcut. 

— Fără nicio-ndoială, declară dl. Pickwick repede. Unde 
locuieşte maestrul Snubbin? 

— In Lincoln's Inn, Old Square, declară Perker. 

— Aş dori să-l văd. 

— Să-l vedeţi pe maestrul Snubbin, scumpe domn?! 
exclamă Perker cu cea mai mare uimire. Oh! Oh! Imposibil! 
Să-l vedeţi pe maestrul Snubbin! Vai de mine, scumpe 
domn, când s-a mai auzit una ca asta? Nu se poate cu 
niciun chip decât dacă plăteşti dinainte onorariul şi fixezi o 
consultaţie. Altfel nu se poate, scumpe domn; cu neputinţă 
altfel! 

DI. Pickwick hotărâse totuşi nu numai că se poate, dar că 
trebuie să poată; şi, ca atare, la zece minute după ce 
primise încredințarea că lucrul este imposibil, fu condus de 
avocatul său în cabinetul ilustrului maestru Snubbin. 

O încăpere destul de mare, însă fără covoare. Lângă foc 
era un birou, acoperit cu o pânză groasă care de multă 
vreme pierduse orice pretenţie la fosta ei culoare verde şi 
care, graţie vârstei şi prafului, devenise treptat cenuşie, 
afară de locurile numeroase unde era pătată de cerneală. 
Pe birou vedeai o cantitate enormă de pachetele de hârtie, 
legate cu şnur roşu; iar dinapoia mesei stătea un secretar 
destul de în vârstă, a cărui aparenţă îngrijită şi al cărui lanţ 
gros de aur dovedeau limpede existenţa clientelei întinse şi 
rentabile a maestrului Snubbin. 

— Domnule Mallard, maestrul e în cabinetul său? îl 
întrebă Perker pe secretar, oferindu-i tabachera cu toată 
curtenia imaginabilă. 

— Da, este, fu răspunsul; însă e foarte ocupat. Uitaţi-vă! 


582 


N-a putut încă să se pronunţe asupra acestor cazuri, şi 
totuşi taxele sunt plătite. 

Spunând acestea, secretarul zâmbi şi trase o priză de 
tabac, vădind prin gestul său plăcerea pe care o simţea, 
alcătuită din gustul pentru tabac şi slăbiciunea pentru 
onorarii. 

— Aşa clientelă mai zic şi eu! exclamă Perker. 

— Da, răspunse secretarul oferind la rându-i, cu cea mai 
mare cordialitate, cutia sa; şi partea cea mai bună e că 
nimeni pe lume, afară de mine, nu poate să citească scrisul 
maestrului. Aşa că, atunci când el şi-a dat părerea, clientul 
trebuie să aştepte până copiez eu; hahahaha! 

— Ceea ce foloseşte unei anumite persoane tot aşa de 
bine ca şi maestrului Snubbin, şi contribuie la a goli punga 
clientului, spuse Perker. Hahaha! 

La această observaţie, secretarul începu iar să râdă; nu 
un râs zgomotos şi deschis, ci un chicotit tăcut, lăuntric, 
care-i displăcea d-lui Pickwick. Când un om sângerează pe 
dinăuntru, e un lucru foarte periculos pentru el; însă când 
râde în sineşi, nu prezice nimic bun pentru alţii. 

— N-ai făcut mica notă a onorariilor pe care ţi le datorez? 
întrebă Perker. 

— Nu, nu încă, răspunse secretarul. 

— Fă-o, te rog! Îți voi trimite un mandat. Eşti însă prea 
ocupat cu încasarea banilor ca să te mai gândeşti la 
debitorii dumitale; hahaha! 

Gluma păru că-l gâdilă pe secretar la culme şi se desfătă 
chicotind iar în sine. 

— Acum, domnule Mallard, scumpe prietene - spuse 
Perker recăpătându-şi deodată gravitatea şi trăgându-l de 
reverul hainei pe marele secretar al marelui avocat, într-un 
colţ al camerei - trebuie să-l convingi pe maestrul să mă 
primească cu clientul meu. 

— Haide-hai, asta-i bună! glăsui secretarul; să-l vedeţi pe 
maestrul Snubbin? Culmea absurdităţii! 

Cu toată absurditatea propunerii, secretarul se lăsă scos 
încetişor din raza auzului d-lui Pickwick, apoi, după o scurtă 
conversaţie dusă în şoaptă, trecu cu paşi uşori printr-un 
coridor întunecos şi dispăru în sanctuarul făcliilor justiţiei. 
Se înapoie curând în vârful picioarelor şi-i informă pe dl. 
Perker şi pe dl. Pickwick că l-a convins pe maestru să-i 
accepte îndată, cu călcarea tuturor regulilor şi obiceiurilor 
casei. 

Maestrul Snubbin părea să aibă ca la patruzeci şi cinci de 
ani sau, cum se spune în romane, să tot fi avut cincizeci de 
ani. Era unul dintre acei indivizi palizi, uscați, a căror figură 
seamănă cu un felinar. Avea nişte ochi tulburi, şterşi, aşa 
cum întâlnim de obicei la oamenii care s-au consacrat ani în 
şir unor studii sârguincioase şi monotone; ochi care îi 
trădau miopia chiar dacă n-ai fi zărit lornionul care se 
bălăbănea la capătul unei panglici late şi negre, trecută pe 
după gât. Părul îi era rar şi firav, ceea ce se putea atribui în 
parte faptului că nu sacrificase niciodată mult timp 
îngrijirilor lui, însă mai cu seamă din pricină că, timp de 
douăzeci şi cinci de ani, purtase peruca avocăţească ce se 
vedea dinapoia sa. Urmele de pudră de pe gulerul hainei, 
cravata albă prost spălată şi mai prost legată pe după gât 
arătau că, de când părăsise Curtea, nu avusese vreme să 
facă nici cea mai mică schimbare în toaleta sa; iar 
înfăţişarea  dezgustătoare a restului veştmintelor sale 
îndreptăţea credinţa că, şi dacă ar li avut timpul necesar, 
ţinuta lui tot nu s-ar fi schimbat în mai bine. Cărţi de drept, 
teancuri de hârtii, scrisori deschise erau împrăştiate pe 
masă, fără nicio aparenţă de ordine. Mobilierul încăperii era 
vechi şi dărăpănat; uşile bibliotecii abia se mai ţineau în 
balamale de putregăite ce erau; la fiecare pas, colbul se 
ridica în nouri mici din covor; obloanele erau îngălbenite de 
ani şi de murdărie, iar starea tuturor lucrurilor din cabinet 
dovedea, limpede ca ziua, că maestrul Snubbin era prea 
absorbit de profesiunea sa pentru a se mai gândi şi la 

comoditatea personală. 

Maestrul scria în clipa când clienţii intrară; salută cu un 
aer distrat când dl. Pickwick îi fu prezentat de avocatul său. 
Apoi făcu semn vizitatorilor să se aşeze, puse cu grijă pana 
în călimară, îşi mângâie piciorul stâng şi aşteptă să i se 
vorbească. 


585 


D iei, 
===> ENE 


PAATE i L- 
73 A E, 
NR E UL 
TEN 
- r ~> t 
k [a i 


Tai fie 
Afis SS 


ame za 


ăi 
ERE ca E ii 


25 „Prima întrevedere cu maestrul Snubbin” - Phiz, februarie 1837 

— Maestre Snubbin, zise dl. Perker, domnul Pickwick e 
pârâtul în afacerea Bardell şi Pickwick. 

— Sunt angajat pentru afacerea asta? întrebă maestrul. 

— Da, domnule, replică Perker. 

Maestrul înclină din cap şi aşteptă altă comunicare. 

— Maestre Snubbin, reluă micul avocat, domnul Pickwick 
ţinea nespus de mult să vă vadă înainte ca dumneavoastră 
să-i pledaţi procesul, pentru a vă asigura că nu este niciun 
temei, niciun pretext în acţiunea intentată contra lui, şi 
pentru a vă declara că nu s-ar prezenta în faţa Curţii spre a 
se împotrivi cererilor reclamantei în cazul când conştiinţa 
sa nu ar fi pe deplin împăcată. Cred că am exprimat exact 
gândirea dumneavoastră, scumpe domn, nu-i aşa? continuă 
omuleţul întorcându-se spre dl. Pickwick. 

— Perfect! declară acesta. 

Maestrul Snubbin îşi desfăşură lornionul, îl ridică la 
înălţimea ochilor şi, după ce-l examină pe dl. Pickwick cu 
multă seriozitate câteva secunde, se înturnă spre dl. 
Perker, căruia îi spuse zâmbind uşor: 

— Cazul domnului Pickwick e grav? 

Avocatul dădu din umeri. 

— Vă propuneţi să chemaţi martori? 

— Nu. 

Zâmbetul de pe chipul maestrului se contura din ce în ce 
mai mult; îşi bălăbănea piciorul cu o violenţă sporită şi, 
lăsându-se pe spate în fotoliu, tuşi cu înţeles. 

Oricât de uşoare erau aceste indicii ale sentimentelor 
maestrului cu privire la chestiunea în discuţie, ele nu 
scăpară d-lui Pickwick. El îşi fixă şi mai tare pe nas ochelarii 
prin care observase atent demonstrațiile pe care omul legii 
îşi îngăduise să le facă. li spuse apoi cu multă energie, fără 
să se sinchisească de clipirile din ochi şi de încruntările din 
sprâncene ale d-lui Perker: 

— Dorinţa mea de-a vă fi prezentat într-un asemenea 

scop, domnule, pare fără îndoială nespus de neobişnuită 
unei persoane care vede atâtea afaceri de aceeaşi natură. 

Maestrul încercă să se uite cu gravitate la foc, însă 
zâmbetul îi flutură din nou pe buze. Dl. Pickwick urmă: 

— Domnii de-o profesiune cu dumneavoastră, domnule, 
văd totdeauna latura cea mai rea a firii omeneşti. In faţa 
dumneavoastră se produc toate disputele, toate 
vrăjmăşiile, toate uneltirile. Ştiţi din experienţă până la ce 
punct se lasă juraţii (şi nu vreau să vă jignesc, nici pe 
dumneavoastră, şi nici pe ei) păcăliţi de unele efecte, şi, 
fireşte, atribuiţi altora dorinţa de a întrebuința, în scop de 
interes personal şi înşelătorie, mijloacele a căror valoare o 
cunoaşteţi aşa de bine, deoarece îl întrebuinţaţi mereu cu 
intenţia lăudabilă şi onorabilă de a face totul în favoarea 
clienţilor dumneavoastră. Cred că acestei împrejurări i se 
datoreşte şi opinia crudă, dar foarte generală, că 
dumneavoastră sunteţi îndeobşte bănuitori, plini de 
neîncredere şi peste măsură de precauţi. Ştiu, deci, prea 
bine, domnule, cât de dezavantajos este pentru mine să vă 
fac o asemenea declaraţie în împrejurarea în care mă 
găsesc. Totuşi, precum v-a spus prietenul meu, domnul 
Perker, am venit aici pentru a vă declara categoric că sunt 
nevinovat de fapta ce mi se pune în seamă şi, deşi cunosc 
perfect valoarea nepreţuită a sprijinului dumneavoastră, vă 
cer îngăduinţa de-a adăuga că aş renunţa să mă servesc de 
talentul dumneavoastră, dacă nu aţi fi absolut convins de 
sinceritatea mea. 

Cu mult timp înainte de sfârşitul acestei cuvântări, care, 
trebuie să spunem, era cam stearpă pentru dl. Pickwick, 
maestrul recăzuse în starea-i de absenţă. Totuşi, după 
câteva minute de tăcere, şi după ce-şi reluă pana, el păru 
că-şi reaminteşte de prezenţa clientului şi, înălţându-şi ochii 
de pe hârtie, întrebă cu tonul cam răstit: 

— Cine e cu mine în procesul acesta? 

— Domnul Phunky, maestre, declară Perker. 

— Phunky? Phunky? rosti maestrul. N-am auzit niciodată 
de numele acesta. Desigur e foarte tânăr. 

— Da, unul foarte tânăr, răspunse Perker. A fost numit 
abia deunăzi. la să vedem... A da, este numai de opt ani în 
barou. 

— O, nu credeam! reluă maestrul cu accentul de milă pe 
care îl folosesc oamenii de rând, când vorbesc de un copilaş 
fără sprijin. Domnule Mallard, trimite la domnul... domnul... 

— Phunky, Holborn Court, Gray's Inn, interveni dl. Perker. 
(Apropos, Holborn Court e acum South Square.) 

— Domnul Phunky! Să i se comunice că m-aş bucura 
dacă ar veni un moment aici. 

DI. Mallard plecă să execute însărcinarea, iar maestrul 
Snubbin recăzu pe gânduri până când dl. Phunky fu 
introdus. 

DI. Phunky era un om matur, deşi un avocat începător. 
Era nervos şi se împleticea penibil când vorbea. Totuşi, 
cusurul acesta nu părea firesc, ci era pare-se rezultatul 
timidităţii ivite din faptul că-şi dădea seama de obstacolele 
pe care i le opunea lipsa de avere sau de protecţie, ori 
poate pentru că-i lipsea cutezanţa. Il intimida maestrul şi se 
arăta de o profundă politeţă faţă de Perker. 

— N-am avut încă plăcerea să vă văd, domnule Phunky, 
zise maestrul Snubbin cu o trufaşă condescendenţă. 

DI. Phunky se înclină. De opt ani şi mai bine el avusese 
plăcerea să-l vadă pe maestrul Snubbin şi de asemenea să-l 
invidieze cu toată invidia unui om sărac. 

— Sunteţi cu mine în proces, după câte aflu? continuă 
maestrul. 

Dacă dl. Phunky ar fi fost bogat, ar fi trimis îndată după 
secretarul său pentru a vedea despre ce era vorba; dacă ar 
fi fost înţelept, şi-ar fi dus indexul la frunte şi ar fi căutat să- 
şi amintească dacă, în puzderia angajamentelor sale, se 
găsea vreunul privitor la această afacere; dar, cum nu era 
nici bogat, nici înţelept (cel puţin într-un anume sens) se 

îmbujoră şi se înclină. 

— Aţi citit dosarele, domnule Phunky? întrebă maestrul. 

Şi aci dl. Phunky ar fi trebuit să declare că nu-şi aducea 
deloc aminte despre cazul respectiv; deoarece, însă, 
examinase toate hârtiile care-i fuseseră înmânate şi 
deoarece, zi şi noapte, nu se gândise de două luni decât că 
fusese angajat ca asistent al maestrului Snubbin, se 
îmbujoră şi mai mult şi făcu o nouă plecăciune. 

— Uite-l pe domnul Pickwick, reluă maestrul mişcând 
pana spre locul unde acest gentleman stătea în picioare. 

DI. Phunky îl salută pe dl. Pickwick cu tot respectul pe 
care îl inspiră cel dintâi client, şi apoi se înclină spre şeful 
său. 

— Aţi putea să-l luaţi pe domnul Pickwick, spuse maestrul 
Snubbin, şi... şi... să ascultați tot ce domnul Pickwick va 
vrea să vă comunice. După aceea vom avea, fireşte, o 
consultaţie. 

Dând astfel de înţeles că a fost deranjat îndeajuns, 
maestrul Snubbin, care devenise tot mai distrat, îşi puse o 
clipă lornionul la ochi, salută uşor şi se afundă mai temeinic 
în dosarul pe care-l avea în faţă: un proces interminabil, 
prilejuit de fapta unui individ decedat cam de un veac, şi 
care cotropise o potecă ce ducea dintr-un loc de unde 
nimeni nu se înapoiase vreodată într-alt loc unde nimeni nu 
fusese cândva. 

Întrucât dl. Phunky nu consimţea în ruptul capului să 
treacă prin vreo uşă înaintea d-lui Pickwick şi a d-lui Perker, 
le trebui un timp până să ajungă cu toţii în Square; şi, când 
ajunseră acolo, se plimbară în lung şi-n lat, iar rezultatul 
conferinţei, care durase îndelung, a fost că era foarte greu 
să se prevadă dacă verdictul va fi favorabil sau nu; că 
nimeni nu putea să aibă pretenţia de a prezice rezultatul 
unui proces; că pentru dl. Pickwick era un mare noroc de-a 
fi luat-o înaintea celeilalte tabere, angajându-l pe maestrul 
Snubbin; şi alte diferite fraze de îndoială şi consolare, 

deopotrivă de obişnuite în cazuri de acestea. 

DI. Weller fu deşteptat apoi de stăpânul său din somnul 
adânc în care căzuse de o oră, şi, luându-şi rămas bun de la 
Lowten, se înapoiară în City. 

CAPITOLUL XXXII 


Unde se descrie mult mai amănunţit decât a făcut-o vreodată un 
jurnal al Curţii, o serată de celibatar dată de dl. Bob Sawyer la 
domiciliul său din Borough. 


Tihna străzii Lant din Borough îţi strecoară în suflet unda 
unei uşoare melancolii. Găseşti totdeauna pe strada asta 
case de închiriat - sumedenie; monotonia fundăturii are 
ceva alinător. O casă, în Lant Street n-ar putea să 
primească niciodată denumirea de locuinţă elegantă în 
înţelesul strict al cuvântului, dar poziţia locului este dintre 
cele mai atrăgătoare. Dacă cineva doreşte să se retragă din 
lume, să se pună la adăpost de orice ispite, să se ferească 
de tot ce-ar putea să-l îndemne a privi pe fereastră, îi 
recomandăm, mai presus de orice, să se mute în Lant 
Street. 

În refugiul acesta fericit îşi duc viaţa câteva spălătorese 
de lux, nişte legători tinerei, unul sau doi portărei de pe 
lângă Insolvent Court“!, câteva gospodărioare ale slujbaşilor 
de la Docuri, câteva croitorese şi o garnitură de croitori 
cârpaci. Majoritatea localnicilor se ocupă cu închirierea de 
apartamente mobilate sau se consacră unei profesiuni 
sănătoase,  înviorătoare, şi anume: călcatul rufelor. 
Caracteristice în viaţa cea domoală a străzii sunt obloanele 
verzi, biletele de închiriat, tăbliţele de aramă pe porţi şi 
mânerele clopoţeilor; cei care însă o însufleţesc sunt băieţii 

de cârciumă, precum şi vânzătorii de franzeluţe şi de cartofi 
prăjiţi. Populaţia e nomadă; ea dispare de obicei la 
apropierea chiriei, îndeobşte în timpul nopţii. Veniturile M.S. 
sunt rareori culese în această vale procopsită. Chiriile sunt 
ipotetice, iar distribuirea apei este deseori întreruptă. 

DI. Bob Sawyer şi dl. Ben Allen încadrau frumos ambele 
părţi ale căminului de la primul etaj, în seara când dl. 
Pickwick fusese invitat. Pregătirile de primire ale oaspeţilor 
păreau terminate. Umbrelele fuseseră luate din coridor şi 
grămădite după uşa odăii din fund; servitoarea 
proprietăresei îşi scosese boneta şi şalul de sub rampa 
scării; mai rămăseseră doar două perechi de galenţi pe 
rogojină, dinapoia uşii de la stradă; o lumânare de 
bucătărie cu feştila foarte lungă ardea vesel pe marginea 
ferestrei de la scară. Dl. Bob Sawyer cumpărase personal 
băuturile dintr-o hrubă de pe Strada Mare şi venise până 
acasă cu ele, arătând drumul băiatului care le ducea pentru 
ca nu cumva să le predea la altă locuinţă. Punchul pregătit 
aştepta în dormitor, într-un castron de aramă. O măsuţă 
acoperită cu o învelitoare de pânză verde fusese adusă din 
salon pentru a se juca pe ea cărţi, iar paharele casei, 
dimpreună cu acelea împrumutate de la cârciuma din 
vecinătate, garniseau o tavă pusă în faţa uşii, la capătul 
scării. 

În ciuda tuturor acestor pregătiri, deosebit de 
mulţumitoare, un nor posomora chipul d-lui Bob Sawyer 
care stătea dinaintea focului. Aşezat lângă el, dl. Ben Allen 
privea atent cărbunii cu o expresie asemănătoare; o notă 
de melancolie vibră în glasul lui când după o lungă tăcere, 
spuse: 

— Afurisit lucru că şi-a dat arama pe faţă tocmai azi! Ar fi 
putut să aştepte cel puţin până mâine. 

— Răutate curată, răutate curată! declară cu aprindere 
dl. Bob Sawyer. Zice că dacă am bani ca să fac o serată, 
trebuie să am ca să-i plătesc şi blestematul ei de „cont”. 

_ — Şi de când îţi merge contul ăsta? întrebă dl. Ben Allen. 
In paranteză fie zis, un cont e cea mai extraordinară 
unealtă locomobilă pe care a inventat-o geniul uman: când 
se pune în mişcare, goneşte singură, fără oprire, viaţa 
întreagă. 

— De abia de trei-patru luni, lămuri dl. Bob Sawyer. 

Ben Allen tuşi deznădăjduit, cu ochii ţintă la fiarele 
grătarului. Adăugă apoi: 

— Al naibii de neplăcut ar fi dacă i-ar trăsni prin cap să 
facă tărăboi la venirea prietenilor noştri; nu? 

— Oribil! murmură Bob Sawyer; oribil! 

Atunci se auzi în uşă o bătaie uşoară. Dl. Bob Sawyer 
aruncă o privire cu înţeles prietenului său şi strigă fiinţei 
care bătea, să intre; în deschizătura uşii se ivi o fată 
murdară şi neglijentă cu ciorapi negri de bumbac care, 
după înfăţişare, ar fi putut fi luată foarte bine drept odrasla 
lăsată în părăsire a unui gunoier nevoiaş; ea spuse: 

— Nu vă supăraţi, domnule Sawyer, doamna Raddle 
doreşte să vorbească cu dumneavoastră. 

Mai înainte ca dl. Bob Sawyer să fi avut timpul de-a 
răspunde ceva, fata se smuci înapoi şi dispăru de parcă ar 
fi tras-o cineva cu putere din spate; nici nu se depărtase 
bine, când se auzi o altă bătaie în uşă - scurtă şi hotărâtă - 
părând a spune: iată-mă, am venit! 

DI. Bob Sawyer îşi privi prietenul cu ochi plini de o teamă 
umilitoare, şi strigă din nou: „Intră!” 

Permisiunea nu era câtuşi de puţin necesară căci, până 
să rostească dl. Bob Sawyer acest cuvânt, o femeiuşcă 
aprigă, palidă şi tremurând de furie, dăduse buzna în 
încăpere. 

— Domnule Sawyer, zise femeiuşcă înfuriată, străduindu- 
se să pară foarte calmă, dacă ai fi aşa de bun să achiţi 
micul meu cont, ţi-aş rămâne foarte îndatorată, deoarece 
trebuie să plătesc chiria astă seară, şi proprietarul m- 
aşteaptă jos. 


594 


Femeiuşcă îşi frecă palmele şi-şi aţinti trufaşă privirile pe 
perete, peste capul d-lui Bob Sawyer. 

— Imi pare nespus de rău că vă încurc socotelile, doamnă 
Raddle, răspunse Bob Sawyer cu respect, însă... 

— O, nu mi le-ncurci deloc, îl întrerupse cu glas piţigăiat 
femeiuşca. Până astăzi n-aveam deloc nevoie; dar fiindcă 
banii aceia merg de-a dreptul în buzunarul proprietarului, 
trebuia să mi-i ţii pregătiţi. Mi i-ai făgăduit pentru astăzi, 
domnule Sawyer, şi toţi domnii care au stat aici s-au ţinut 
de cuvânt, domnule, aşa cum trebuie să facă oricine se 
socoteşte cu adevărat gentleman. 

După ce grăi astfel, d-na Raddle îşi scutură capul, îşi 
muşcă buzele, îşi frecă palmele şi mai tare, şi privi în perete 
mai fix decât oricând. Era limpede că norii se grămădeau, 
cum spuse mai târziu dl. Bob într-un stil de alegorie 
orientală. 

— Imi pare foarte rău, doamnă Raddle, spuse Bob Sawyer 
cu toată smerenia posibilă; fapt e însă că azi aşteptările 
mele au fost înşelate în City. 

Extraordinar loc e City-ul acesta; cunoaştem un număr 
uimitor de oameni care sunt totdeauna dezamăgiţi aici. 

— Ei, şi ce-mi pasă mie, domnule Sawyer? replică d-na 
Raddle proptindu-se zdravăn pe una dintre conopizile 
purpurii ale covorului de Kidderminster. 

— Sunt... sunt sigur, doamnă Raddle, răspunse Bob 
ocolind ultima întrebare, sunt sigur că până la mijlocul 
săptămânii viitoare vom putea să ne punem la curent şi că 
apoi vom plăti mai regulat. 

Atâta aştepta d-na Raddle. Ea se năpustise în 
apartamentul nefericitului Bob Sawyer cu atâta poftă să 
facă o scenă, încât ar fi fost probabil dezamăgită dacă şi-ar 
fi primit banii. Era într-adevăr foarte dispusă pentru o astfel 
de recreaţie, căci schimbase în bucătăria din faţă cu dl. 
Raddle, câteva complimente pregătitoare. 

— ţi închipui dumneata, domnule Sawyer, exclamă ea 

ridicând glasul pentru lămurirea vecinilor, îţi închipui că 
mult am să las eu în casa mea un individ care nu se 
sinchiseşte să-şi plătească chiria şi nu dă măcar o leţcaie 
pentru untul şi zahărul dejunului său, şi pentru laptele cei 
se cumpără la uşă?! Îţi închipui că o femeie cinstită şi care 
nu-şi mai vede capul de treabă, din zori până-n noapte; 
care a trăit douăzeci de ani pe strada asta (zece ani vis-a- 
vis, şi nouă ani şi nouă luni aici) n-are altceva de făcut 
decât să se spetească muncind pentru o liotă de trântori 
care fumează, beau şi hoinăresc, în loc să se apuce de-un 
lucru care să-i ajute a-şi plăti datoriile? Iți închipui că... 

— Buna mea doamnă... o întrerupse dl. Ben Allen 
căutând s-o liniştească. 

— Fii bun, domnule, şi păstrează-ţi observaţiile pentru 
dumneata! spuse d-na Raddle înfrânând deodată şuvoiul 
vorbelor sale şi adresându-se  întrerupătorului cu o 
încetineală şi o solemnitate impunătoare. Nu cred, 
domnule, că ai vreun drept să te amesteci în vorbă. Nu cred 
că ţi-am închiriat apartamentul, domnule. 

— Nu, desigur, rosti dl. Benjamin Allen. 

— Foarte bine, domnule, ripostă d-na Raddle cu o politeţe 
semeaţă; dumneata să frângi braţele şi picioarele bieţilor 
oameni în spitale, şi cu asta basta. Să-ţi vezi de treabă sau 
poate crezi că n-o să se găsească nimeni, aici, care să te 
înveţe minte, domnule? 

— Dar dumneavoastră sunteţi o femeie nechibzuită, 
glăsui dl. Benjamin Allen. 

— Scuză-mă, tinere, strigă d-na Raddle, pe care o 
treceau sudori reci de mânie. Eşti bun să mai repeţi ce-ai 
spus, domnule? 

— Doamnă, prin vorba aceea n-am avut câtuşi de puţin 
intenţia să vă jignesc, răspunse Benjamin care începea să 
se neliniştească. 

— Scuză-mă, tinere, reluă d-na Raddle cu ton mai 
poruncitor şi mai ridicat. Pe cine ai numit dumneata 

femeie? Mie îmi spui dumneata aşa, domnule? 

— Eh, vai de mine! exclamă dl. Benjamin Allen. 

— Te întreb, da sau nu, mie mi-ai adresat numele ăsta, 
domnule? îl întrerupse d-na Raddle, mâniată la culme, dând 
uşa în lături. 

— Ei da, fireşte! mărturisi dl. Benjamin Allen. 

— Ei da, fireşte! exclamă d-na Raddle retrăgându-se 
treptat spre uşă şi înălţând tonul cât mai sus, anume pentru 
dl. Raddle care se afla în bucătărie. Ei da, fireşte! Într- 
adevăr, toată lumea ştie că pot să fiu insultată în casa mea, 
pe când bărbatul meu moţăie jos, fără să-mi dea mai multă 
atenţie decât unui căţel de pe stradă. Ar trebui să-i fie 
ruşine (aici d-na Raddle începu să plângă în hohote) că-şi 
lasă nevasta tratată ca cea mai de pe urmă paceaură de 
nişte măcelari de carne omenească ce-i necinstesc locuinţa 
(alte bocete). Neputinciosul! Ce josnicie să-şi lase nevasta 
expusă la toate insultele; îi e frică să vie sus să dea ochi cu 
făpturile astea grosolane! Îi e frică să urce! Îi e frică să 
urce! 

D-na Raddle se opri să asculte dacă repetarea jignirii 
deşteptase pe bunul ei consort. Văzând că nu reuşeşte, 
începu să coboare scara în hohotiri necurmate de plâns, 
când două bătăi puternice răsunară la uşa din stradă. Ea 
răspunse printr-un plâns isteric, întovărăşit de tânguiri 
cumplite care durară până la a şasea bătaie a vizitatorului; 
pe urmă, într-o pornire nestăvilită de furie, răsturnă toate 
umbrelele şi dispăru în odaia din fund, închizând uşa după 
sine cu o trântitură năprasnică. 

— Nu locuieşte aci domnul Sawyer? întrebă dl. Pickwick 
când i se deschise. 

— Ba da, răspunse servitoarea; la întâiul etaj, drept 
înainte, uşa chiar de la capul scării. 

După ce dădu această informaţie, fata, care crescuse de 
când se ştia printre băştinaşii din Southwark, se făcu 
nevăzută cu lumânarea pe scara de la bucătărie, 

încredinţată pe deplin că făcuse tot ce i s-ar fi putut cere în 
acea împrejurare. 

DI. Snodgrass, care intrase ultimul, izbuti după multă 
trudă să pună lanţul la uşa care dădea în stradă; orbecăind 
în sus pe scări, pickwickienii fură primiţi de dl. Bob Sawyer, 
care nu cutezase să coboare în întâmpinarea lor de teamă 
ca d-na Raddle să nu-l ia cu asalt. 

— Ce mai faceţi? îi întrebă studentul abătut; mă bucur 
foarte mult că vă văd. Atenţie la pahare! 

Avertismentul se adresa d-lui Pickwick, care îşi pusese 
pălăria pe tavă. 

— Vai de mine! exclamă el; iertaţi-mă! 

— Nu e nimic; nu e nimic, spuse Bob Sawyer. Sunt cam 
strâmtorat aici; dar prietenii trebuie să fie mulţumiţi cu 
atâta când vin să vadă un burlac tânăr. Intraţi, vă rog... Pe 
dumnealui l-aţi mai văzut, îmi pare... 

DI. Pickwick dădu mâna cu dl. Benjamin Allen, iar 
prietenii săi îi urmară exemplul. Abia se aşezaseră, când se 
auziră din nou două bătăi în uşă. 

— Nădăjduiesc că e Jack Hopkins, zise dl. Bob Sawyer. 
Sst!... Da, el e. Urcă, Jack, urcă! 

Paşi greoi răsunară pe scară şi Jack Hopkins se înfăţişă 
într-o vestă neagră de catifea, cu nasturi lustruiţi lună. 
Purta şi o cămaşă albastră, vărgată, cu guler alb. 

— Ai întârziat, Jack, îi spuse dl. Benjamin Allen. 

— Am fost reţinut la spital! replică Hopkins. 

— E ceva nou? 

— Nu, nimic deosebit. Doar un accidentat straşnic, adus 
la ambulanţă. 

— Ce anume, domnule? întrebă dl. Pickwick. 

— Un om care a căzut de la etajul al patrulea, atâta tot. 
Însă e un caz de toată frumuseţea - de toată frumuseţea. 

— Vreţi să spuneţi că pacientul e pe cale de vindecare, 
întrebă dl. Pickwick. 

— Nu, răspunse Hopkins nepăsător, nu; cred mai degrabă 

că o să moară; va fi însă o operaţie frumoasă mâine; ce 
spectacol minunat dacă operează Slasher! 

— Îl socotiți, deci, pe domnul Slasher, ca pe un bun 
operator? zise dl. Pickwick. 

— Cel mai bun care există. Săptămâna trecută, el a 
dezarticulat piciorul unui copil, în care timp copilul a 
mâncat cinci mere şi-o bucată de turtă dulce, iar după ce 
totul a fost gata, numai după vreo două minute, băiatul a 
declarat că nu vrea să-şi piardă vremea degeaba acolo şi că 
o va întreba pe mamă-sa de ce nu începe operaţia... 

— l-auzi! exclamă dl. Pickwick plin de mirare. 

— Eh, asta nu-i nimic, declară Jack Hopkins. Nu-i aşa, 
Bob? 

— Un fleac, replică dl. Bob Sawyer. 

— Apropos, Bob, reluă dl. Hopkins aruncând spre figura 
atentă a d-lui Pickwick o ochire abia perceptibilă, am avut 
azi noapte un caz curios. Mi s-a adus un copil care înghiţise 
un şirag de mărgele. 

— Ce înghiţise, domnule? întrerupse dl. Pickwick. 

— Un şirag de mărgele. Nu toate deodată, desigur, căci 
ar fi fost prea mult; nici dumneavoastră n-aţi putea să 
înghiţiţi aşa ceva, darmite un copil? Nu-i adevărat, domnule 
Pickwick? hahaha! 

DI. Hopkins izbucni în râs, încântat de gluma sa, apoi 
continuă: 

— Nu, dar iată cum s-a întâmplat. Părinţii băieţaşului sunt 
foarte săraci; locuiesc într-o mahala; sora mai mare 
cumpărase un şirag de mărgele - nişte mărgele de rând, 
mari, negre, de lemn. Copilul, căruia îi plac mult jucăriile, 
şterpeleşte şiragul, îl ascunde, se joacă cu el, taie aţa şi 
înghite o mărgea. | se pare că a făcut o poznă îndrăcită; a 
doua zi se duce unde-l ascunsese şi mai înghite una. 

— Dumnezeule, ce grozăvie! exclamă dl. Pickwick. Dar 
iertaţi-mă, domnule; continuaţi. 

— A doua zi copilul înghite încă două. A treia zi se 

desfată cu trei, şi aşa mai departe, încât, într-o săptămână, 
dăduse gata întreg şiragul - douăzeci şi cinci de bile în 
total. Sora, care e o fată econoamă şi nu cheltuieşte deloc 
bani pe găteli, plânge de se prăpădeşte după şirag; 
cotrobăieşte peste tot, însă nu-i nevoie să vă mai spun că 
nu-l găseşte nicăieri. Peste câteva zile, familia era la masă; 
o spată de oaie preparată la cuptor cu cartofi; copilul, 
căruia nu-i era foame, se juca prin odaie. Deodată se aude 
o drăcie de zgomot, ca un răpăit de grindină. „Băiete, nu 
făcea gălăgie!” zice tatăl. „Nu fac nimic,” răspunde puştiul. 
„Bine, glăsuieşte părintele; să stai cuminte”. O tăcere 
scurtă, şi zgomotul reîncepu mai tare. „Băiete, zice tatăl, 
dacă nu mă asculţi, te trimit la culcare cât ai bate din 
palme”. Il zgâlţâie pe copil ca să-l facă să înţeleagă şi mai 
bine, când iată că aude un zornăit teribil, mai puternic 
decât până atunci. „Să mă bată Dumnezeu! strigă el; nu'ş 
ce-o fi având copilul ăsta în burtă! Îi ghiorăie matele!” „Nu, 
nu, tată, zice gângania începând să plângă. Sunt mărgelele 
surioarei; le-am înghiţit”. Părintele îl ia în braţe şi aleargă 
cu el la spital şi, de-a lungul drumului, mărgelele de lemn 
zornăiau în stomacul copilului la fiecare zguduitură, iar 
trecătorii se uitau în sus, în văzduh, se uitau prin beciuri să 
vadă de unde venea un zgomot aşa de năzdrăvan. Copilul e 
acum la spital, spuse Jack Hopkins, şi face atâta gălăgie 
când merge, că a trebuit să fie înfăşurat într-o şubă ca să 
nu-i trezească pe bolnavii ceilalţi. 

— Acesta este cel mai extraordinar caz despre care am 
auzit vreodată! exclamă dl. Pickwick lovind cu pumnul în 
masă. 

— A, nici asta nu e nimic, glăsui Jack Hopkins. Nu-i aşa, 
Bob? 

— Nu, desigur, răspunse dl. Bob Sawyer. 

— Vă asigur, domnule, declară Hopkins, că în meseria 
noastră se întâmplă multe lucruri ciudate. 

— Îmi închipui, răspunse dl. Pickwick. 

O nouă bătaie în uşă îl anunţă pe un tânăr cu un cap cât 
o baniţă, umbrit de o perucă neagră. Aducea cu sine pe un 
tinerel cu o eşarfă lungă la gât şi care avea o înfăţişare 
scorbutică. Veni apoi un domn pe a cărui cămaşă erau 
presărate nişte ancore trandafirii. Acesta fu urmat 
îndeaproape de un băiat palid cu un lanţ de ceas, suflat în 
aur. Intrarea unui filfizon, cu rufăria perfect albă, cu ghete 
de postav, completă adunarea. Măsuţa cu învelitoare verde 
fu adusă pe rotiţe: primul serviciu de punch fu adus într-o 
cană albă şi următoarele trei ceasuri fură consacrate jocului 
de douăzeci şi unu, a o jumătate de penny fisa. Numai 
odată jocul a fost întrerupt de o uşoară neînțelegere ivită 
între tânărul scorbutic şi domnul cu ancore trandafirii, în 
cursul căruia tânărul scorbutic şi-a exprimat dorinţa 
arzătoare să-i zică vreo câteva domnului care purta 
emblemele speranţei. Acesta, ca răspuns, declară cu 
înverşunare că nu înţelegea să accepte niciun fel de 
„obrăznicie” gratuită care ar fi venit, fie din partea junelui 
arţăgos cu înfăţişare scorbutică, fie din partea oricărei alte 
persoane cu cap. 

După ultima bancă, şi după ce se făcu spre mulţumirea 
tuturor partidelor, socoteala fiselor, a câştigului şi-a 
pierderii în bani, dl. Bob Sawyer sună pentru masă, iar 
musafirii se înghesuiră prin colţuri în aşteptarea cinei. 

Dar masa n-a fost gata atât de repede, după cum s-ar fi 
crezut. Mai întâi a trebuit să fie trezită fata care adormise 
cu capul pe masa din bucătărie, ceea ce a durat un timp 
oarecare, şi chiar după ce ea şi-a făcut apariţia, răspunzând 
chemării clopoţelului, a mai trecut un sfert de oră de 
sforţări zadarnice, până să se poată stârni într-însa o slabă 
licărire de înţelegere. Pe de altă parte, vânzătorul căruia i 
se ceruseră stridii, nu căpătase ordinul de a le deschide, şi 
este foarte greu să deschizi o stridie cu un cuţit care se 
îndoaie, ori cu o furculiţă ştirbă; aşa că nu se aleseră cu 
mare lucru. Carnea nu era decât pe jumătate friptă, şi la fel 

se putea spune despre şuncă (măcar că era cumpărată de 
la mezelăria vieneză din colţul străzii). In schimb exista cu 
îmbelşugare bere într-o bărdacă de cositor şi brânza a avut 
multă trecere, pentru că era foarte iute la gust. În genere, 
se poate spune că cina a fost bună, atâta cât se poate în 
astfel de împrejurări. 

După aceea fu pusă pe masă altă cană cu punch, 
împreună cu un pachet de ţigări şi cu două sticle de alcool. 
Dar atunci se produse o pauză penibilă; iar pauza penibilă a 
fost pricinuită de o întâmplare destul de obişnuită în astfel 
de cazuri, şi care, totuşi, nu e mai puţin neplăcută. 

Lucrurile stăteau aşa: fata spăla paharele. Casa se 
mândrea că posedă patru pahare; nu e nicio ofensă la 
adresa d-nei Raddle, căci cine a mai pomenit casă cu 
camere mobilate unde să nu fie lipsă de pahare? Gazda 
avea nişte păhăruţe delicate fără picior; cele împrumutate 
de la cârciumă erau cât toate zilele, pântecoase, sprijinite 
fiecare pe câte un picior butucănos. Şi asta era de ajuns 
pentru ca cei de faţă să-şi dea seama despre adevărata 
stare a lucrurilor; însă tânăra servitoare, factotum, ca să nu 
mai fie nicio îndoială în această privinţă, înşfăcase cu 
violenţă toate paharele, cu mult înainte de a se termina 
berea, declarând sus şi tare, în ciuda clipirilor din ochi şi a 
întreruperilor d-lui Bob Sawyer, că trebuie să le ducă jos să 
le spele. 

Tare dăunător este cuvântul care nu face nimănui bine 
nici cât negru sub unghie. Filfizonul cu ghete de postav, 
care se trudise zadarnic să facă o glumă în timpul jocului, 
nu lăsă să-i scape prilejul, ci căută să profite de el. In clipa 
când paharele dispărură, el începu o istorie lungă cu privire 
la un răspuns admirabil, dat de un personaj marcant, al 
cărui nume îl uitase, altui individ deopotrivă de nobil şi 
vestit, a cărui identitate n-a putut s-o afle niciodată. Zăbovi 
îndelung, cu multe amănunte, asupra diverselor împrejurări 
secundare, legate oarecum de anecdota cu pricina, însă nu 

izbuti nici în ruptul capului să-şi reamintească în clipa 
aceea poanta, deşi povestea anecdota aceasta, cu mare 
succes, de zece ani în şir. 

— Vai de mine, exclamă filfizonul cu ghete de postav, e o 
întâmplare nemaipomenită! 

— Îmi pare rău c-ai uitat-o, spuse dl. Bob Sawyer privind 
îngrijorat spre uşă, căci i se părea a fi auzit zornăitul unor 
pahare; îmi pare foarte rău. 

— Şi mie, replică filfizonul, căci sunt sigur că v-ar fi 
amuzat foarte mult. Dar nu-i nimic, cred că până într-o 
jumătate de oră voi putea să mi-o reamintesc. 

Filfizonul se afla aici când paharele fuseseră aduse 
înapoi; iar dl. Bob Sawyer, care până atunci rămăsese parcă 
adâncit în gânduri, îi spuse că ar fi tare încântat să audă 
sfârşitul istoriei şi că, în tot cazul, ea era cea mai bună din 
câte auzise vreodată. 

Vederea paharelor îi produsese lui Bob Sawyer acea stare 
de linişte sufletească, pe care n-o mai cunoscuse de la 
întrevederea cu gazda. Figura i se lumină şi începea să se 
simtă cât se poate de bine. 

— Acum, Betsy, spuse Bob Sawyer cu multă suavitate, 
împrăştiind totodată micul pâlc zgomotos de pahare pe 
care fata îl grămădise în mijlocul mesei; acum, Betsy, adu 
apă caldă; hai grăbeşte-te şi fii fată de treabă. 

— Nu puteţi căpăta nici măcar un strop de apă caldă, 
declară Betsy. 

— Niciun strop! exclamă dl. Bob Sawyer. 

— Nu! urmă servitoarea scuturând din cap, ceea ce 
însemna un „nu” mai categoric decât ar fi putut exprima 
graiul cel mai limbut. Cocoana a spus că nu vă trebuie. 

Uimirea care se zugrăvea pe chipul musafirilor inspiră 
gazdei un curaj nou. 

— Adu apă caldă numaidecât; numaidecât! porunci dl. 
Bob Sawyer cu calmul disperării. 

— Nu, nu pot, declară fata. Cocoana a stins focul înainte 

să se culce şi a astupat căzănelul de apă. 

— Eh, nu e nimic, nu e nimic, nu vă necăjiţi pentru atâta 
lucru, spuse dl. Pickwick observând tumultul pasiunilor 
întipărit pe chipul lui Bob Sawyer; apa rece va fi la fel de 
hună. 

— Da, desigur, adăugă Benjamin Allen. 

— Gazda mea suferă de uşoare crize de dezechilibru 
mintal, destăinui Bob Sawyer cu un zâmbet îngheţat. Mă 
tem c-o să fiu nevoit să mă mut de la ea. 

— Nu, nu! glăsui Ben Allen. 

— Mă tem c-o să fiu nevoit, continuă Bob cu tărie eroică. 
Am să-i plătesc ce-i datorez şi mâine dimineaţă plec. 

Bietul băiat! Cu ce evlavie îşi dorea să poată duce la 
capăt hotărârea aceasta! Sforţările chinuitoare ale d-lui Bob 
Sawyer de a nu lua în seamă ultima lovitură, avură pentru 
întreaga societate o influenţă descurajatoare. Cei mai mulţi 
dintre musafiri, spre a se înviora, atacară cu un surplus de 
cordialitate grogul rece, ale cărui prime efecte vizibile se 
manifestară printr-o reluare a ostilităţilor între tânărul 
scorbutic şi domnul în cămaşă. Un timp, beligeranţii îşi 
dădură în vileag disprețul lor reciproc, tot încruntându-se şi 
răstindu-se unii la alţii, până când, în cele din urmă, tânărul 
scorbutic simţi că era necesar să provoace o lămurire - 
lămurire care a şi avut loc în felul următor: 

— Sawyer! strigă tânărul scorbutic cu glas răsunător. 

— Ce e, Noddy? întrebă dl. Bob Sawyer. 

— Mi-ar părea foarte rău, Sawyer, să pricinuesc cea mai 
mică neplăcere la masa unui prieten, şi mai cu seamă la a 
ta, Sawyer; dar trebuie să folosesc acest prilej pentru a-l 
informa pe domnul Gunter că nu e gentleman. 

— Şi mie mi-ar părea foarte rău, Sawyer, în cazul când aş 
pricinui cea mai mică tulburare pe strada în care locuieşti, 
glăsui dl. Gunter, dar mi-e teamă că voi fi nevoit să 
înspăimânt vecinii aruncând pe fereastră persoana care a 
vorbit chiar acum. 

— Ce înţelegi prin asta, domnule? întrebă dl. Noddy. 

— Inţeleg ceea ce am spus, domnule! replică dl. Gunter. 

— Aş vrea s-o văd şi p-asta, domnule, glăsui dl. Noddy. 

— O vei simţi peste o jumătate de minut, domnule. 

— Ţi-aş fi îndatorat dacă mi-ai da cartea dumitale de 
vizită, domnule, spuse dl. Noddy. 

— Nici nu-mi trece prin minte, domnule. 

— De ce nu, domnule? 

— Pentru că ai pune-o pe cămin ca să-ţi înşeli oaspeţii, 
făcându-i să creadă că ai primit vizita unui gentleman. 

— Domnule, un prieten al meu va veni să-ţi vorbească 
mâine dimineaţă. 

— Îţi sunt foarte obligat că mă înştiinţezi, domnule; voi 
avea grijă să spun servitorului să închidă argintăria, replică 
dl. Gunter. 

Ceilalţi oaspeţi interveniră în acest moment al dialogului 
şi aduseră mustrări ambelor părţi pentru purtarea lor 
necuviincioasă. Ca atare, dl. Noddy declară că părintele său 
era la fel de respectabil ca şi părintele d-lui Gunter. La care 
dl. Gunter ripostă că părintele său era tot aşa de 
respectabil ca şi părintele d-lui Noddy, şi că în orice clipă 
fiul părintelui său preţuia cât şi dl. Noddy. Întrucât această 
declaraţie părea preludiul unor noi certuri, se produse o 
nouă intervenţie din partea societăţii; urmară îndelungi 
sporovăieli şi strigăte în decursul cărora dl. Noddy se lăsă 
învins treptat de emoția sa şi aduse asigurări că a nutrit 
totdeauna ataşament şi devotament faţă de dl. Gunter. DI. 
Gunter răspunse atunci că, în fond, prefera poate pe dl. 
Noddy propriului său frate. Auzind această declaraţie, dl. 
Noddy se ridică de pe scaun cu mărinimie şi întinse d-lui 
Gunter, mâna; dl. Gunter i-o strânse cu căldură mişcătoare, 
şi toată lumea recunoscu apoi că întreaga dispută fusese 
dusă în mod cât se poate de onorabil pentru ambele părţi. 

— Acum, rosti Jack Hopkins, hai să ne înveselim din nou, 
Bob; n-aş avea nimic împotrivă să cânt un cântec. 

Propunerea fiind primită cu aplauze tumultuoase, 
Hopkins se cufundă imediat în „The King, God bless him”, 
pe care îl cânta din răsputeri, pe o arie combinată din Bay 
of Biscay şi A frog he Would. Esenţa cântecului era refrenul 
şi, deoarece fiecare gentleman îl cânta în cor pe aria pe 
care o ştia mai bine, efectul era cu adevărat izbitor. 

După primul cuplet, dl. Pickwick ridică mâna, cerând să 
fie ascultat, şi spuse de îndată ce liniştea se restabili: 

— Sst! lertaţi-mă, dar mi se pare că strigă cineva de sus. 

Se produse o tăcere profundă şi se observă că dl. Bob 
Sawyer se îngălbenea la faţă. 

— Acum se aude desluşit, continuă dl. Pickwick. Fii bun şi 
deschide uşa. 

De cum se deschise uşa, orice fel de îndoială dispăru. 

— Domnule Sawyer! Domnule Sawyer! striga o voce la 
etajul al doilea. 

— E gazda mea, spuse Bob Sawyer privind în jur cu 
groază. Da, doamna Raddle. 

— Ce-nseamnă asta, domnule Sawyer? întrebă cu 
pripeală vocea piţigăiată. Nu e de-ajuns că mă tragi pe 
sfoară cu chiria şi cu banii pe care i-am plătit pentru 
dumneata din buzunarul meu, şi că prietenii dumitale care 
au neobrăzarea să se numească gentlemeni, mă insultă; 
mai trebuie să faci şi o hărmălaie în stare să aducă 
pompierii şi să dărâme casa - asta la două noaptea! Dă-i 
afară pe mizerabili! 

— Ar trebui să intri în pământ de ruşine! se adăugi glasul 
d-lui Raddle, care părea că iese de sub câteva pături, de 
departe. 

— Da, să intre în pământ de ruşine! repetă d-na Raddle. 
Dar tu, de ce nu te duci să-i dai în brânci pe scări? Aşa ar 
trebui să faci dacă ai fi bărbat. 

— Aşa aş face dacă aş fi cât o duzină de bărbaţi, replică 
împăciuitor dl. Raddle. Însă ei sunt mai mulţi, draga mea. 

— Uf, laşule! ripostă d-na Raddle cu un dispreţ suprem. 

Domnule Sawyer, ai de gând să-i goneşti pe mizerabilii 
ăştia - da sau nu? 

— Se duc, doamnă Raddle, se duc, zise nefericitul Bob. 
Cred că ar fi mai bine să plecaţi, se adresă el prietenilor săi; 
cred că făceaţi prea mare gălăgie. 

— Păcat, glăsui filfizonul; tocmai când ne simţeam aşa de 
bine! (Fapt e că abia începea să-şi reamintească de 
întâmplare). E insuportabil, continuă privind în juru-i; 
insuportabil! 

— Nu se poate îndura aşa ceva, declară Hopkins. Haide, 
Bob, să cântăm cupletul celălalt; haide! 

— Nu, nu, Jack, nu cântaţi! interveni Bob Sawyer. E un 
cântec straşnic, însă cred că e mai bine să nu începem 
strofa cealaltă. Oamenii din casa asta sunt foarte violenţi. 

— Vrei să mă duc eu sus şi să-l iau la refec pe proprietar? 
întrebă Hopkins; ori să sun clopotul, ori să zbier pe scară? 
Porunceşte, doar, Bob! 

— Sunt foarte îndatorat prieteniei şi bunătăţii tale, 
Hopkins, răspunse obiditul domn Bob Sawyer, însă cred că 
planul cel mai bun pentru a evita orice gâlceavă este să ne 
despărţim numaidecât. 

— Hei, domnule Sawyer, strigă vocea piţigăiată a d-nei 
Raddle, au spălat putina golanii dumitale? 

— Işi caută pălăriile, doamnă Raddle, zise Bob; pleacă 
îndată. 

— Pleacă?! exclamă d-na Raddle, fluturându-şi scufa de 
noapte peste rampă, tocmai în momentul când dl. Pickwick, 
urmat de dl. Tupman, ieşea din cameră. Pleacă! Dar ce au 
căutat aici? 

— Scumpă doamnă... rosti dl. Pickwick cu o mustrare în 
glas, înălţând capul. 

— Haide, şterge-o, ghiuj bătrân! răspunse d-na Raddle 
scoţându-şi repede scufa de noapte. Desfrânatul e destul 
de bătrân ca să-i fie bunic. Eşti cel mai păcătos dintre toţi. 

DI. Pickwick îşi dădu seama că era de prisos să 

protesteze asupra nevinovăţiei sale. Cobori deci repede 
scara şi fu ajuns în stradă de d-nii Tupman, Winkle şi 
Snodgrass. Dl. Ben Allen, mâhnit până în adâncul inimii din 
pricina alcoolului şi-a tevaturii, îi însoţi până la podul 
Londrei, iar pe drum destăinui d-lui Winkle, ca unei 
persoane cât se poate de demnă de încrederea sa, că era 
hotărât să taie beregata oricărui gentleman, cu excepţia d- 
lui Bob Sawyer, care ar îndrăzni să tindă la dragostea 
surorii sale Arabella. După ce exprimă hotărârea de a-şi 
îndeplini cu tăria cuvenită această penibilă îndatorire de 
frate, el izbucni în lacrimi, îşi înfundă pălăria pe ochi şi, 
făcând cale întoarsă cât putu mai bine, se opri la uşa halei 
din Borough. Până în zori bătu întruna şi, din când în când, 
atipi pe treptele de piatră, ferm încredinţat că locuia acolo 
şi că a uitat cheia. 

După ce, în urma stăruitoarei cereri a d-nei Raddle, 
invitaţii plecară, nefericitul domn Bob Sawyer rămase 
singur să mediteze asupra evenimentelor probabile de a 
doua zi şi asupra bucuriilor serii. 

CAPITOLUL XXXIII 


DI. Weller-senior rosteşte câteva opinii critice cu privire la 
compoziţiile literare; apoi, cu ajutorul fiului său Samuel, se 
achită de o parte din datoria sa faţă de cucernicul gentleman cu 
nas roşu. 


Dimineaţa de 13 Februarie este, după cum ştiu tot aşa 
de bine ca noi cititorii acestei autentice istorisiri, ajunul zilei 
hotărâtă pentru judecarea acţiunii intentată de d-na 
Bardell; în această zi dl. Samuel Weller nu şi-a văzut capul 
de treabă, ocupat fiind fără întrerupere, de la 9 dimineaţa 
până la 2 după amiază inclusiv, să umble de la George şi 
Vulturul la cabinetul d-lui Perker, şi îndărăt; nu pentru că ar 
fi avut ceva de făcut, căci consultaţiile se ţinuseră, 
stabilindu-se definitiv calea ce trebuia urmată, dar pentru 
că dl. Pickwick, aflându-se într-o stare de iritaţie excesivă, 
stăruia a trimite mereu avocatului său mici note cu o unică 
întrebare: Dragă Perker, e în regulă totul? - la care dl. 
Perker răspundea invariabil: Dragă Pickwick, cât se poate 
de-n regulă. 

Adevărul este, după cum am mai lăsat să se înţeleagă, 
că lucrurile nu puteau să meargă, nici bine, nici rău, până la 
şedinţa din ziua următoare. Oamenilor care pentru întâia 
oară merg în faţa tribunalului de bună voie sau aduşi cu 
forţa, le este îngăduit să acţioneze sub impulsul unei iritaţii 
vremelnice,  stăpâniţi de  nelinişte. Sam, care avea 
înţelegerea cuvenită pentru slăbiciunile firii omeneşti, 
îndeplini toate poruncile stăpânului, cu acea bună dispoziţie 

neclintită ce alcătuia una dintre trăsăturile cele mai 
izbitoare şi mai simpatice ale caracterului său. 

El se delectase cu o mică gustare, foarte plăcută, şi 
aştepta la bar băutura caldă, combinată, pe care dl. 
Pickwick îl îndemnase s-o ia spre a-şi îneca oboseala 
alergăturilor din timpul dimineţii, când un băiat înalt cam 
de vreo trei picioare, a cărui şapcă păroasă, haină de 
flanelă şi întreaga ţinută vădeau lăudabila ambiţie de a 
ajunge într-o zi la rangul de rândaş, intră în coridorul 
hotelului şi se uită mai întâi pe scară în sus, apoi de-a 
lungul coridorului, apoi în bar, de parcă ar fi căutat pe 
cineva pentru care avea un comision. 

Considerând că s-ar putea ca numitul comision să fie 
îndreptat către argintăria localului, chelneriţa se adresă 
băiatului astfel: 

— Hei, băiete, ce vrei? 

— E aici unu Sam? întrebă flăcăul cu glas foarte puternic. 

— Şi mai cum? întrebă Sam Weller uitându-se în juru-i. 

— De un’ să ştiu? ripostă pe dată flăcăul cu şapca 
păroasă. 

— Măi, dar înţepat mai eşti, zise Sam Weller; numai că, în 
locul tău, eu nu mi-aş arăta prea mult colții aici, căci s-ar 
putea să rămâi fără ei. Ce-i aia să dai ca un sălbatic buzna 
într-un hotel şi să întrebi de Sam? 

— Păi, fiin'că aşa mi-a zis un domn bătrân, răspunse 
flăcăul. 

— Care domn bătrân? întrebă Sam cu un dispreţ profund. 

— Ala care mână trăsura din Ipswich şi trage la hanul 
nostru, urmă băiatul. Mi-a zis ieri dimineaţa să viu azi după 
prânz la George şi Vulturul şi să întreb de Sam. 

— E taică-meu, drăguță, glăsui dl. Weller întorcându-se 
cu un aer lămuritor spre domnişoara de la bar. Să mă bată 
Dumnezeu dacă îmi ştie numele ălălalt! Hei, nătăfleaţă, şi 
altceva? 

— Păi, zice să vii la noi, la şase, că vrea să te vază, la 

Mistrețul Albastru lângă târgul Leadenhall. Să-i spui că vii? 

— Da, vă puteţi încumeta să-i spuneţi, domnule! replică 
Sam. 

Împuternicit astfel, tânărul gentleman se depărtă, 
stârnind în curtea hotelului toate ecourile, căci imita foarte 
corect, prin sunete deosebit de sonore şi melodioase, 
fluieratul unui bouar. 

După ce căpătă un concediu de la dl. Pickwick care, 
enervat şi nemulţumit cum era, nu avea nimic împotrivă să 
rămână singur, Sam porni cu mult înainte de ora indicată; 
deoarece avea la dispoziţie timp îndeajuns, merse 
hoinărind până la Mansion House, unde se opri şi începu să 
contemple filosofic mulţimea comisionarilor şi a hamalilor 
cu cărucioare, care staţionează în piaţa aceasta vestită, 
spre spaima şi zăpăceala bătrânelor din partea locului. 
După ce îşi pierdu vremea aici vreo jumătate de ceas, dl. 
Weller făcu cale întoarsă şi se îndreptă spre târgul 
Leadenhall, străbătând o sumedenie de străduţe şi curţi. 
Întrucât căuta să-şi treacă vremea, oprindu-se în faţa mai 
tuturor obiectelor pe care privirile sale le întâlneau, nu este 
deloc de mirare că a făcut un popas şi dinaintea dughenei 
unui mic librar; însă, fără alte explicaţii, ar părea 
surprinzător că abia se opriseră ochii lui la nişte tablouri 
expuse spre vânzare, când tresări puternic, se izbi din 
răsputeri cu mâna peste piciorul drept, şi strigă cu 
aprindere: 

— Phii, cât pe-aci era să nu-i trimet! Uitasem că mâine e 
sfântul Valentin. 

Desenul colorat asupra căruia se opriseră ochii lui Sam 
Weller în timp ce vorbea astfel, înfăţişa două inimi 
omeneşti, viu colorate, străpunse amândouă de o săgeată 
şi fripte deasupra unui foc voios. Pe o potecuţă presărată 
cu pietriş, o pereche de canibali, bărbat şi femeie, în 
costum modern, domnul în frac albastru şi cu pantaloni albi, 
doamna cu o mantie roşie închis, cu umbrelă la fel, se 

apropiau cu ochii lacomi de friptura aceasta. Un domnişor 
foarte necuviincios, căci nu avea ca îmbrăcăminte decât o 
pereche de aripi, supraveghea frigarea. In depărtare se 
desluşea turla bisericii din piaţa Langham; pe scurt, una 
dintre acele scrisori de dragoste care se numesc 
„Valentine”. Era în prăvălie un vast asortiment de misive, 
aşa cum anunţa o inscripţie de mână lipită pe geam, iar 
vânzătorul se angaja să le dăruiască concetăţenilor cu 
preţul moderat de un şiling şi şase penny. 

— Era să uit, era cât pe-aci să uit! rosti Sam; şi grăind 
astfel, intră buzna în dugheană unde ceru o scrisoare pe 
cea mai frumoasă hârtie, cu margine aurită, şi o pană cu 
vârful tare ca să nu facă pete. După ce căpătă repede 
obiectele cerute, porni la drum spre târgul Leadenhall, cu 
paşi grăbiţi care se deosebeau foarte mult de mersu-i pe- 
ndelete de adineaori. Se uită în juru-i şi zări o firmă pe care 
pictorul desenase ceva ce semăna de departe cu un elefant 
azuriu, având în loc de trompă un nas coroiat. Deducând cu 
înţelepciune că acesta era Mistreţul Albastru în persoană, 
Sam intră şi întrebă de părintele său. 

— In mai puţin de trei sferturi de ceas n-o să fie aici, 
răspunse tânăra domnişoară care cârmuia rosturile 
domestice ale Mistreţului Albastru. 

— Prea bine, draga mea, replică Sam. Dă-mi, te rog, 
domnişoară, nişte brandy cu apă călduţă, de nouă penny, 
şi-o călimară. 

După ce brandyul şi apa călduţă, dimpreună cu călimara, 
fură aduse în odaie, iar tânăra domnişoară ostoi cu grijă 
cărbunii ca nu cumva să se aprindă, şi luă vătraiul spre a 
împiedica orice putinţă de stârnire a focului fără învoirea şi 
participarea în prealabil a Mistreţului Albastru, Sam Weller 
se aşeză la o masă în apropiere de sobă; scoțând apoi din 
buzunar foaia de hârtie aurită şi pana cu vârf tare, cercetă 
cu atenţie pana ca să nu aibă cumva vreun fir de păr şi, 
ştergând masa ca să nu fie fărâmituri de pâine sub hârtie, 

îşi suflecă manşetele hainei, depărtă coatele şi se pregăti 
să scrie. 

A compune o scrisoare nu e lucrul cei mai uşor pentru 
doamnele şi domnii care nu se consacră îndeobşte ştiinţei 
caligrafice. In astfel de cazuri, cel care scrie chibzuieşte 
întotdeauna că este necesar să-şi încline capul pe braţul 
stâng, încât să-şi aşeze ochii, pe cât cu putinţă, la nivelul 
hârtiei şi, examinând dintr-o parte literele pe care le 
înjghebează, să formeze cu limba caractere imaginare 
corespunzătoare slovelor aşternute. Dar, deşi mişcările 
amintite favorizează în chip netăgăduit compoziţia, ele 
întârzie oarecum progresele realizate de scriitor. De aceea 
Sam se trudea de mai bine de un ceas şi jumătate să scrie 
caractere mărunte, degetul său mic ştergând literele pe 
care le greşea, punând altele-n loc şi revenind de mai multe 
ori asupra lor pentru a le face vizibile, prin vechile 
ştersături, când îl aduse la realitate ivirea respectabilului 
domn Weller. 

— Hei, ce faci, Sammy? îl întrebă părintele. 

— Eh, pe naiba! răspunse fiul depunând pana. Ce 
glăsuieşte ultimul bulentin al sănătăţii mamei vitrege? 

— Doamna Weller a avut o noapte bună; însă azi 
dimineaţă era în nişte toane de-ţi venea să dai şi să fugi! 
Iscălit sub prestare de jurământ: Tony Weller esquire. lată 
ultimul bulentin, Sammy, declară dl. Weller, desfăcându-şi 
legătura de la gât. 

— Nu merge vasăzică mai bine? 

— Toate semptomele înrăutăţite, lămuri dl. Weller cu o 
clătinare din cap. Da’ ce faci tu acolo, Sammy? Ilnvăţământ 
primar, hai? 

— Acum am isprăvit, răspunse Sam oarecum stânjenit; 
scriam. 

— Văz; nădăjduiesc însă că nu unei femei tinere? 

— Eh, n-are niciun rost să ascunz; este vorba de-un 
„Valentin”. 

— Un ce?! exclamă părintele pe care parcă-l lovise 
damblaua la auzul acestor cuvinte. 

— Un Valentin, replică Sam. 

— Samivel, Samivel, rosti părintele cu ton dojenitor, nu 
mi-aş fi închipuit c-o să faci una ca asta după ce ai avut 
egzemplul aplecărilor viţioase ale tatălui tău, după ce te-am 
dăscălit în privinţa asta, după ce ai stat lângă mamă-ta 
vitregă şi ai văzut cu ochii tăi că ea e o lecţie de morală ce 
nu trebuie ca să fie uitată de-un om, cât o fi şi-o trăi. Nu, 
nu-mi închipuiam că ai să faci una ca asta, Samivel; în 
ruptul capului n-aş fi crezut. 

Era prea mult pentru nefericitul părinte, care duse la 
buze paharul lui Sam şi-l sorbi dintr-o înghiţitură. 

— Cum mai merge acum? îl întrebă Sam. 

— Eh, Sammy, o să-mi fie foarte greu la anii mei! Noroc 
că am carnea tare, şi asta-i o mângâiere, cum zicea 
bătrânul curcan când fermierul îl înştiinţa că e nevoit să-l 
taie şi să-l ducă la târg la Londra. 

— Ce o să-ţi fie greu? întrebă Sam. 

— Să te văz însurat, Sammy, să te văz ca pe o victimă 
amăgită care-şi închipuie că tot ce zboară se mănâncă. E 
groaznic de greu pentru simţămintele unui părinte, Sammy. 

— Prostii; mie nu-mi trece prin cap să mă însor; nu-ţi face 
sânge rău degeaba, ştiu că te pricepi la de-alde astea. 
Cere-ţi mai bine pipa, iar eu o să-ţi citesc scrisoarea; 
ascultă... 

N-am putea spune pozitiv dacă mâhnirea d-lui Weller a 
fost domolită de perspectiva pipei sau de gândul 
mângâietor că, în familia lui, era o aplecare fatală spre 
căsătorie, contra căreia degeaba ai fi încercat să lupţi. 
Suntem îndreptăţiţi să credem mai degrabă că rezultatul a 
fost obţinut prin combinarea ambelor temeiuri de 
consolare, căci repeta de mai multe ori pe-al doilea în 
şoaptă, în vreme ce suna să i se aducă pipa. Se descotorosi 
apoi de manta, îşi aprinse pipa şi se aşeză cu spatele la foc 

ca să-i simtă mai bine dogoreala; se rezemă totodată de 
prichiciul căminului şi, întorcându-şi spre Sam chipul 
îmbunat de influenţa moleşitoare a tutunului, îl îndemnă să- 
nceapă. Sam îşi cufundă pana în cerneală ca să fie gata 
pentru îndreptări şi începu cu un aer teatral: 

„Simpatică...” _ 

— Stai, spuse dl. Weller trăgând de clopoțel. Incă un 
pahar dublu, dragă. 

— Prea bine, domnule, răspunse fata care, cu o 
sprinteneală uimitoare, servi, dispăru, se înapoie şi dispăru 
din nou. 

— Se pare că-ţi cunoaşte gusturile aici, observă Sam. 

— Da, răspunse părintele; am mai fost pe aici. Zi-i 
înainte, Sam! 

„Simpatică făptură...” 

— Te pomeneşti că-i în poizie? îl întrerupse tatăl. 

— Nu, nu. 

— Mai bine. Poizia nu-i ceva firesc. Nu vorbeşte nimeni în 
poizie, afară de paracliser la carnaval sau de anunţurile cu 
vaxul lui Waren, ori uleiul Rowland, sau de alţii de teapa lor. 
Să nu te apuci niciodată să vorbeşti în poizie, băiete, e ceva 
prea de rând. Mai începe odată, Sammy. 

DI. Weller îşi luă pipa cu gravitatea unui ascultător critic, 
iar Sam, începând încă o dată, citi următoarele: 

„Simpatică făptură, mă simt tare cinstit...” 

— Nu merge, îl întrerupse dl. Weller, scoțând pipa din 
gură. 

— Nu, nu e cinstit, glăsui Sam înălţând scrisoarea mai la 
lumină. E chinuit. Este aici o pată. „Mă simt tare chinuit...” 

— Foarte bine, zi înainte! 

— „tare chinuit şi groaznic de vi...” Am uitat care 
cuvânt vine aici, spuse Sam şi se scărpină în cap cu pana, 
străduindu-se zadarnic să-şi amintească. 

— De ce nu te uiţi mai bine? 

— Asta şi fac, însă e iar o pată. Este un a şi un n și unt. 

— Poate că... vrăjit? dădu cu ideea dl. Weller. 

— Nu, nu e ăsta. A, da, mâhnit. 

— Nu e un cuvânt aşa de frumos ca vrăjit, Sammy, zise 
dl. Weller cu gravitate. 

— Crezi? 

— Nici vorbă. 

— Nu ţi se pare că mâhnit zice mai mult? întrebă Sam. 

— Eh, eh! făcu dl. Weller după un moment de gândire. 
Poate că e un cuvânt mai drăgăstos. Zi, Sammy! 

— „...mă simt tare chinuit şi mâhnit când mi-aduc aminte 
de dumneatale, căci dumneatale eşti un boboc de fată, nici 
mai mult, nici mai puţin...” 

— Asta e o cugetare frumoasă, glăsui dl. Weller 
scoţându-şi iar pipa ca să poată rosti observaţia. 

— Da, mi se pare că nu-i rău, răspunse fiul măgulit 
foarte. 

— Ce-mi place la stilul tău, e că nu dai multe nume 
oamenilor; nu pui nici Venuse, nici alte chestii d-alea. Ce 
rost are să-i zici unei femei tinere Venuso sau îngerule, 
Sammy? 

— A, da, ce rost are? 

— De ce nu i-ai zice pajură ori zgripţor ori stemă regală 
care e cunoscută ca o adunătură de animale 
nemaipomenite? adăugă dl. Weller. 

— Ar fi tot una. 

— Zi-i mai departe,. Sammy! 

Sam se supuse şi continuă să citească, în vreme ce 
părintele continua să fumeze cu o expresie de înţelepciune 
şi mulţumire convingătoare. 

— „înainte ca să te fi văzut, mă cugetam în mine că 
toate femeile e la fel...” 

— Aşa şi este, observă dl. Weller între paranteze. 

— „.„..însă acum văz ce nătărău am fost, căci nu e în 
toată lumea o persoană ca dumneatale pe care te iubesc la 
nebunie”. M-am gândit că e mai bine să zic de-a dreptul, 

spuse Sam ridicând capul. 

DI. Weller făcu un semn de aprobare şi fiul său urmă: 

— „Imi iau corajul, dragă Mary, de ziua asta să-ţi spui - 
cum a zis un domn când a ieşit într-o duminică la plimbare 
- că de prima şi singura oară când te-am văzut, potretul 
dumneatale s-a tipărit în inima mea în colori mai viu şi mai 
repede decât un potret făcut cu maşina de profir (de care 
pesemne că ai auzit Mary dragă), aşa că potretul e gata cu 
ramă şi geam şi c-un clenci la capăt ca să-l atârni iute şi 
degrabă în două minute ş-un sfert”. 

— Mi-e teamă că aici e cam prea poietic, atrase dl. Weller 
atenţia c-un aer de îndoială. 

— Nu, nu e, răspunse Sam începând din nou, repede, să 
citească, pentru a ocoli discuţia. 

— „Aceptă-mă Mary dragă ca Valentinu dumneatale şi 
gândaşte-te la ce-ţi zic. Dragă Mary acum închei.” Asta e 
tot. 

— Mi se pare că pui punctul cam repede, Sammy. 

— Deloc. Ea are să dorească mai mult; şi ăsta e 
meşteşugul mare când scrii scrisori! 

— Ei da, poate că ai dreptate. Aş vrea numai ca şi mama 
ta vitregă să se ţie de regula asta când vorbeşte. Nu te 
iscăleşti? 

— Asta e greutatea. Nu ştiu cum să iscălesc. 

— Iscăleşte: Weller, glăsui bătrânul proprietar al numelui. 

— Nu merge; nu trebuie să iscăleşti niciodată Valentinu 
cu numele tău. 

— Atunci iscăleşte „Pickwiek”; e un nume foarte bun şi-l 
silabiseşti lesne. 

— Într-adevăr. Dacă aş sfârşi în poiezie, ce zici? 

— Mie nu-mi place asta, Sam; n-am cunoscut niciodată 
un vizitiu respectabel care să scrie o poiezie, afară de unul 
care a făcut o poiezie mişcătoare cu o zi înainte să fie 
spânzurat pentru o hoţie la drumul mare, şi încă ăla nu era 
decât un om din Camberwell. Aşa că nu contează. 

Totuşi, Sam nu putu să fie convins a renunţa la ideea 
poetică ce-i venise în minte, aşa că iscăli scrisoarea astfel: 


Ca semn că te iubesc 
Pickwick mă iscălesc. 


618 


martie 1837 


- Phiz, 

f. Valentine 

După ce împături epistola într-un mod foarte complicat, 
puse oblic adresa într-un colț: 


Lu Mary cameristă la domnu Nupkins, Ipswich, Suffolk. 


Pe urmă, sigilă scrisoarea şi o băgă în buzunar, gata de 
poştă. 

Când afacerea aceasta importantă se termină, dl. Weller- 
senior începu s-o dezvolte pe aceea pentru care îşi 
convocase moştenitorul. 

— Prima chestie priveşte pe jupânu tău, Sammy, îi spuse 
el. O să fie judecat mâine, nu-i aşa? 

— Sigur ca bună ziua. 

— Ei bine, îmi închipui c-o să aibă nevoie de niscai 
martori ca să jure pentru purtarea lui sau să dovedească 
poate vreun a/ebiu. M-am gândit şi răzgândit la toate astea, 
şi poate să fie pe pace, Sammy. Am adunat câţiva preteni 
care o să-i facă amândouă treburile. Uite însă părerea mea. 
Lăsaţi mofturile şi agăţaţi-vă de a/ebiu. Nimic nu face cât 
un a/ebiu, Sammy, nimic. 

După ce, cu un aer plin de înţelepciune, exprimă opinia 
aceasta legală, dl. Weller îşi îngropă nasul în pahar şi 
trimise pe deasupra lui priviri cu tâlc fiului său uimit. 

— Ce vrei să spui? întrebă Sam. |ţi închipui c-o să ajungă 
la Curtea Cremenală din Old Bailey? 

— N-are a face, Sammy. N-are a face unde o să se 
judece; numai a/ebiul poate ca să-l scape, băiete. Noi l-am 
scăpat pe Tom Vildspark de la moarte, cu un a/ebiu, când 
toate perucile bătrâne zicea că nu-l mai poate scăpa nimic. 
Şi vezi tu, Sammy, părerea mea e că dacă jupânu tău nu 
dovedeşte un a/ebiu, atunci s-a „finit”, cum zice italianu’, şi 
cu asta basta. 

Deoarece nutrea convingerea fermă şi nezdruncinată că 
Old Bailey era Curtea Supremă de judecată din ţară, şi că 
formele ei de procedură călăuzeau şi controlau celelalte 

curţi de justiţie fără excepţie, dl. Weller nu asculta deloc 
asigurările şi argumentele fiului său, care voia să-i 
dovedească precum că alibiul era inadmisibil; şi continua a 
tăgădui cu înfocare că dl. Pickwick va fi osândit. Socotind că 
ar fi de prisos să discute mai mult acest subiect, Sam 
schimbă vorba şi întrebă care era a doua chestie în care 
venerabilul său părinte dorea să-l consulte. 

— E ceva despre afacerile casnice, Sammy, răspunse dl. 
Weller. Îl ştii pe Stiggins... 

— Omul cu nasul roşu? întrebă Sam. 

— Întocmai. Omul cu nasul roşu, Sammy, o vizitează pe 
mamă-ta vitregă cu o bunătate şi o statornicie cum n-am 
mai văzut. Îi place aşa de mult familia noastră că, atunci 
când pleacă, nu poate ca să se simtă bine decât dacă ia 
ceva cu el care să-i aducă aminte de noi. 

— Dacă aş fi în locul dumitale, îl întrerupse Sam, i-aş da 
eu ceva ca să-şi lustruiască memoria pe zece ani, îl 
întrerupse Sam. 

— Stai niţel; vream să-ţi spui că el aduce totdeauna un 
clondir turtit de aproape o oca, iar înainte de plecare îl 
umple până în vârf cu rachiul nostru de ananas, zise dl. 
Weller. 

— ŞI-I goleşte totdeauna până să se înapoieze, nu e aşa? 
întrebă Sam. 

— Nici strop nu mai rămâne. Nu-i lasă decât dopul şi 
mirosul. nicio grijă în privinţa asta, Sammy. Acum, băiatule, 
ei o să ţie astă seară la Asociaţia de Temperanţă adunarea 
lunară a ramurei Brick Lane din Marea Uniune Ebenezer. 
Mamă-ta vitregă avea de gând să meargă, Sammy, însă a 
apucat-o rematizmul ei şi nu poate; iar eu am înhăţat 
amândouă biletele de intrare care a fost trimese. 

DI. Weller împărtăşi cu nespusă bucurie secretul şi apoi 
începu să clipească din ochi aşa de des, încât Sam se gândi 
că bătrânul avea un tic la pleoapa dreaptă. 

— Ei, şi? întrebă tânărul gentleman. 

— Ei, şi o să mergem împreună acolo Sammy, la ora 
precisă fix, continuă părintele privind cu băgare de seamă 
în juru-i. Ajutorul pastorului n-o să fie Sammy; ajutorul 
pastorului n-o să fie! 

DI. Weller fu apucat atunci de o chicotire în spasme care 
se apropia treptat de sufocare, în măsura în care se poate 
întâmpla aşa ceva unui bătrân gentleman fără un accident 
fatal. Sam îşi frecă în răstimp părintele pe spate, cu tărie, 
ca să-l învioreze. 

— Nu zău, de când mă ştiu n-am văzut un strigoi bătrân 
ca dumneata, exclamă Sam. Ce ai râs aşa, dolofanule? 

— Ssst, Sammy! răspunse dl. Weller privind în juru-i cu şi 
mai multă neîncredere şi glăsuind în şoaptă. Doi preteni ai 
mei, care lucrează pe drumul Oxfordului şi sunt vestiți prin 
şotiile lor, l-a luat pe ajutorul pastorului cu ei, şi când ei o 
să vie la adunarea Ebenezer, ceea ce este sigur, căci ei o 
să-l aducă până la uşă şi, dacă e nevoie o să-l împingă şi 
înăuntru, are să fie criţă de rom şi apă, cum era la 
Marchizul de Granby, şi asta nu e lucru puţin. 

DI. Weller se porni iarăşi pe un râs nestăpânit, şi ca atare 
fu din nou cât pe-aci să se înece. 

Nimic nu se putea potrivi mai mult cu dorinţa lui Sam 
decât de a da în vileag adevăratele înclinări şi calităţi ale 
omului cu nas roşu. Ora anunţată pentru adunare 
apropiindu-se, părintele şi fiul se îndreptară îndată spre 
Brick Lane, iar pe drum Sam nu uită să pună scrisoarea la 
poştă. 

Adunarea lunară a secţiei Asociaţiei de Temperanţă din 
Brick Lane, o ramură a Marii Uniuni Ebenezer, se ţinea într- 
o odaie încăpătoare, situată într-un loc plăcut şi aerisit, la 
capătul unei scări largi şi solide. Prezident era înțeleptul 
domn Anthony Humm, pompier convertit, acum dascăl la 
şcoală şi, din când în când, predicator-voiajor. Secretar era 
dl. Jonas Mudge, lumânărar, un trimis al domnului, plin de 
entuziasm şi dezinteresare, care vindea ceai membrilor 

asociaţiei, înainte de a se începe şedinţa, doamnele stăteau 
pe scăunele şi beau ceai până nu mai puteau, în timp ce o 
puşculiţă mare de lemn se afla pusă la vedere pe postavul 
verde al biroului, dinapoia ei fiind secretarul care mulțumea 
cu un zâmbet grațios pentru fiecare contribuţie vărsată la 
filonul bogat de aramă ascuns în puşculiţă. 

In împrejurarea de faţă, doamnele începură să bea o 
cantitate de ceai aproape îngrijorătoare, spre înfricoşarea 
cumplită a d-lui Weller-senior care, nevoind să ia în seamă 
semnele ce i le făcea Sam cu cotul, plimba în juru-i priviri în 
care puteai citi cu uşurinţă o adevărată uimire. 

— Sammy, şopti el fiului său, dacă unii dintre ăştia de aici 
n-o să aibă mâine dimineaţă nevoie să li se dea cep, să ştii 
că nu mai sunt eu tatăl tău! O vezi pe cocoana asta bătrână 
de lângă mine? Se îneacă cu ceai. 

— Nu poţi să stai locului? murmură Sam. 

— Sam, ia aminte ce-ţi spui eu, băiatule, urmă dl. Weller 
după un moment, cu un accent de profundă nelinişte; dacă 
secretarul mai continuă cinci minute, o să crape de atâta 
pâine prăjită şi apă. 

— Ei, lasă-l dacă-i place, răspunse Sam; nu-i treaba 
dumitale. 

— Dacă mai ţine aşa, Sammy, urmă dl. Weller tot în 
şoaptă, simt că e de datoria mea de om să mă ridic şi să 
spui câteva vorbe prezidentului. E aici, pe scăunelul al 
treilea de lângă mine, o femeie tânără, care a băut nouă 
ceşti jumate; se umflă văzând cu ochii. 

Nicio îndoială că dl. Weller şi-ar fi pus în aplicare, 
neîntârziat, bunele sale intenţii, dacă un zgomot mare, 
pricinuit de strângerea ceştilor şi a farfuriilor, nu anunţa din 
fericire, că s-a sfârşit ceaiul. După ce serviciile fură strânse 
şi masa cu postav verde fu adusă în mijlocul încăperii, 
deschise şedinţa un omuleţ vioi, chel, cu pantaloni de 
bumbac, care se năpusti îndată pe trepte, cât pe ce să-şi 
frângă picioarele slăbănoage strânse în pantaloni de 

bumbac. 

— Doamnelor şi domnilor, spuse omuleţul chel, propun 
pentru fotoliul prezidenţial pe excelentul nostru frate, 
domnul Anthony Humm. 

La auzul propunerii, doamnele fluturară o elegantă 
colecţie de batiste, iar omuleţul apucă val-vârtej pe dl. 
Humm de umeri şi-l împinse spre un obiect de mahon care 
întruchipase cândva un jilţ. Fluturatul batistelor se înteţi şi 
dl. Humm, cu faţa lucioasă, mereu asudat, salută grațios 
adunarea, spre marea admiraţie a femeilor, şi-şi ocupă cu 
gravitate locul. Omuleţul cu pantaloni de bumbac ceru 
atunci să se facă linişte, apoi dl. Humm se ridică şi spuse 
că, cu îngăduirea fraţilor şi surorilor din secţia Brick Lane, 
prezenţi în momentul acela, secretarul va citi raportul 
comitetului secţiunii Brick Lane, propunere care fu primită 
iarăşi printr-o fluturare de batiste. 

După ce secretarul strănută într-un mod foarte zgomotos, 
şi după ce tusea, care apucă întotdeauna o adunare când e 
vorba să se întâmple ceva interesant, îşi urmă cursul 
regulat, se dădu citire documentului de mai jos. 


RAPORTUL COMITETULUI SECȚIUNII BRICK LANE DIN MAREA 
UNIUNE EBENEZER A ASOCIAŢIEI DE TEMPERANŢA 


„Comitetul d-voastră şi-a continuat lucrările sale 
importante în cursul lunii trecute, şi are nespusa plăcere de 
a vă raporta următoarele cazuri de noi convertiți la 
temperanţă. 

H. Walker, croitor, nevasta şi cei doi copii ai lui. 
Mărturiseşte că, atunci când o ducea mai bine, avea 
obiceiul să bea zilnic bere, şi spune că nu e sigur dacă n-a 
sorbit, timp de douăzeci de ani de două ori pe săptămână, 
nas de câine care, aşa cum comitetul d-voastră a constatat 
în urma anchetei ce a făcut, e compus din bere caldă, sirop 
de zahăr, ienupăr şi nucă tămâioasă. (Aici, o femeie în 

vârstă scoase un geamăt strigând: Adevărat). El e acum 
fără lucru şi lefter de bani. Crede că e din vina băuturii 
(aplauze) sau pentru că şi-a pierdut mâna dreaptă; nu 
poate să spună care anume din amândouă, însă îşi 
închipuie că, de bună seamă, dacă nu ar fi băut decât apă 
toată viaţa, colegul său nu l-ar fi înţepat cu un ac ruginit, 
ceea ce a prilejuit accidentul său. (Aplauze furtunoase.) Nu 
mai are altceva de băut decât apă limpede şi nu se simte 
însetat niciodată. (Puternice aplauze.) 

Betsy Martin, văduvă, cu un copil şi un ochi. Spală cu 
ziua, n-a avut niciodată decât un ochi, însă ştie că mamă ei 
bea zdravăn, şi nu s-ar mira dacă pricina ar fi asta. (Ropot 
de aplauze.) Crede că n-ar fi fost cu neputinţă să aibă acum 
doi ochi dacă s-ar fi abținut totdeauna de la băutură. 
(Aplauze furtunoase). Era obişnuită să primească pe zi 
optsprezece penny, o jumătate de oca de bere şi un pahar 
cu rachiu, însă, de când a devenit membră a secţiei Brick 
Lane, cere totdeauna ca plată trei şilingi şi şase penny. 
(Anunţarea interesantului fapt e primită cu entuziasmul cel 
mai asurzitor.) 

Henry Beller a fost mulţi ani majordom la diferite 
ospătării de corporaţii. Bea pe vremea aceea o mare 
cantitate de vinuri străine. Uneori a luat poate câte o sticlă, 
două, şi acasă, nu e absolut sigur de asta, însă ştie că, dacă 
le-a luat, atunci le-a băut. Se simte foarte rău şi melancolic, 
are fierbinţeli şi-i este mereu sete; îşi închipuie că i se trage 
desigur din cauza vinului pa care avea obiceiul să-l bea. 
(Aplauze). Acum n-are serviciu şi nu mai dă pe gât nicio 
picătură de vin străin. (Aplauze furtunoase.) 

Thomas Burton procură carne pentru pisici primarului şi 
şerifilor şi multor alţi membri ai Common Councillului. 
(Numele gentlemanului e ascultat cu suflarea tăiată.) Are 
un picior de lemn, e de părere că un picior de lemn costă 
mai scump când mergi cu el pe caldarâm, umblă de obicei 
cu picioare de lemn de ocazie şi bea un pahar de grog de 

ienupăr regulat în fiecare seară, uneori două. (Oftaturi 
adânci.) A observat că picioarele de ocazie crăpau şi 
putrezeau foarte repede; e ferm încredinţat că ele erau 
măcinate de ienupăr. (Aplauze îndelungate.) Îşi cumpără 
acum picioare noi de lemn şi nu bea decât apă şi ceai slab. 
Noile picioare de lemn durează de două ori mai mult decât 
cele vechi, şi el atribuie asta numai deprinderilor de 
temperanţă. (Aplauze triumfătoare.) 


După lectură, Anthony Humm propuse celor de faţă să se 
delecteze cu un cântec. Îi învită să se alăture lui pentru a 
cânta frumoasele cuvinte din „Cine n-a auzit vâăslaşul 
vesel”, adaptate de fratele Mordlin pe aria psalmului o sută, 
în scopul favorizării desfătărilor morale şi raţionale ale 
societăţii. (Puternice aplauze.) Dl. Anthony Humm prinse 
prilejul pentru a-şi exprima încredințarea fermă că 
defunctul domn Dibdin“?, recunoscând ororile tinereţii sale, 
scrisese cântecul acesta ca să arate foloasele abstinenţei. E 
un cântec de temperanţă. (Ropote de aplauze.) Curăţenia 
veşmintelor interesantului flăcău, felul lui iscusit de a se 
găti, starea voioasă de spirit care-i îngăduia, după 
frumoasa expresie a poetului: 


Să vâslească toată ziua fără ca nimic să-i pese... 


totul contribuie a dovedi că el era desigur băutor de apă. 
(Aplauze.) O, ce stare de virtuoase desfătări! (Aplauze 
entuziaste) şi ce răsplătit a fost flăcăul! Tineretul de aci să 
ia seama: 


Fetele se îmbulzeau să se urce-n barca lui 


(Aplauze zgomotoase, mai cu seamă în rândurile 
femeilor.) Ce exemplu strălucitor! Surorile, îmbulzindu-se în 

jurul tânărului vâslaş şi însoţindu-l pe cărarea datoriei şi-a 
temperanţei! Dar numai fetele de rând îl îngrijeau, îl 
mângâiau, îl ocroteau? Nu! 


El era văslaşul adorat 
Al celor mai frumoase doamne din elită! 


(Aplauze frenetice.) Sexul slab se strângea ca un singur 
om... el îşi cerea iertare, la o singură femeie... se aduna în 
jurul tânărului vâslaş care-şi întorcea capul cu dezgust de la 
băutorii de spirtoase. (Aplauze.) Fraţii din secţia Brick Lane 
sunt vâslaşi. (Aplauze şi râsete.) Incăperea aceasta e barca 
lor; auditoriul reprezintă fetele, iar el (d. Anthony Humm) 
măcar că nevrednic, este primul vâslaş. (Aplauze 
nesfârşite.) 

— Sammy, ce-i aia sexul slab? întrebă dl. Weller în 
şoaptă. 

— Femeile, răspunse Sam pe acelaşi ton. 

— Uite, aici are dreptate; trebuie să fie slabe, straşnic de 
slabe, ca să se lase prostite de unul ca el, zise Weller. 

Alte observaţii asemănătoare, făcute de bătrânul plin de 
indignare, fură întrerupte de începutul cântecului, pe care 
dl. Anthony Humm îl psalmodia repetând câte două versuri, 
pentru a-i instrui pe aceia dintre auditorii care nu 
cunoşteau legenda. În timp ce se cânta, omuleţul în 
pantaloni de bumbac dispăru; reveni îndată după 
terminarea cântecului şi vorbi în şoaptă d-lui Anthony 
Humm cu o figură plină de importanţă. 

— Prieteni! zise dl. Humm ridicând mâna cu aer rugător 
ca să impună tăcere câtorva doamne bătrâne şi grase ce 
rămăseseră în urmă cu vreo două versuri. 

Prieteni, un delegat al secţiei din Dorking a societăţii 
noastre, fratele Stiggins, aşteaptă jos. 

Batistele fluturară din nou, cu mai multă înflăcărare 
decât până atunci, căci dl. Stiggins era foarte popular 

printre doamnele din Brick Lane. 

— Cred că poate să intre, zise dl. Humm privind în juru-i 
cu un zâmbet larg. Frate Tadger, poate să vină la noi şi să 
ne salute. 

Omuleţul în pantaloni de bumbac, care răspundea la 
numele de fratele Tadger, dădu buzna pe scară în jos, apoi 
numaidecât fu auzit urcând cu venerabilul domn Stiggins. 

— Uite-l că vine, Sammy, şopti dl. Weller roşu la faţă din 
pricina râsului pe care-l înfrâna. 

— Nu-mi mai spune nimic, glăsui Sam; nu mă pot ţine de 
râs. E lângă uşă; îl auz cum se izbeşte cu capul de 
scândură. 

În vreme ce Sam vorbea, uşa se deschisese în lături şi 
fratele Tadger intră urmat numaidecât de venerabilul domn 
Stiggins care, de cum se ivi, fu primit cu aplauze, cu bătăi 
din picioare şi cu fluturări de batiste. Dar, la toate aceste 
manifestații de încântare, fratele Stiggins nu răspunse o 
iotă, mărginindu-se să se zgâiască cu un zâmbet prostit la 
mucul de lumânare ce fumega pe masă, bălăbănindu-se 
totodată foarte nesigur pe picioare. 

— Nu vă simţiţi bine, frate Stiggins? îl întrebă în şoaptă 
dl. Anthony Humm. 

— Mă simt foarte bine, domnule, răspunse dl. Stiggins cu 
un glas în care asprimea se împletea cu o foarte mare 
greutate de exprimare. Mă simt perfect, domnule. 

— Cu atât mai bine, glăsui dl. Anthony Humm dându-se 
câţiva paşi înapoi. 

— Nădăjduiesc că nimeni nu şi-a îngăduit aici să spună 
nu mi-e bine, domnule, zise dl. Stiggins. 

— O, desigur, că nu! rosti dl. Humm. 

— Nu-i sfătuiesc să spună altfel, domnule, nu-i sfătuiesc, 
zise dl. Stiggins. 

În răstimpul dialogului, adunarea amuţise, aşteptând cu 
oarecare nelinişte reluarea lucrărilor. 

— Frate, spuse dl. Humm cu un zâmbet îmbietor, vreţi să 

vorbiţi adunării? 

— Nu, domnule, replică dl. Stiggins; nu, domnule, nu 
vreau. 

Cei de faţă se uitară unii la alţii cu ochii holbaţi, şi un 
murmur de uimire străbătu sala. 

— Părerea mea este, domnule,  glăsui  Stiggins 
descheindu-şi haina şi vorbind foarte tare, părerea mea 
este, domnule, că adunarea asta s-a îmbătat, domnule. 
Frate Tadger, domnule! continuă dl. Stiggins cu ferocitate 
crescândă şi întorcându-se brusc spre omuleţul în pantaloni 
de bumbac: ești beat, domnule! 

Rostind cuvintele acestea, dl. Stiggins trânti în nasul 
fratelui Tadger, cu scopul lăudabil de-a încuraja sobrietatea 
adunării şi de-a exclude din ea orice persoană netrebnică, 
un pumn aşa de bine aţintit, că făptura cu pantaloni de 
bumbac dispăru cât ai clipi din ochi. Fratele Tadger fusese 
repezit cu capul în jos, pe trepte. 

Femeile începură să ţipe sfâşietor de tare şi, năpustindu- 
se în grupuri mici în jurul fraţilor favoriţi, îi înlănţuiră cu 
braţele ca să-i apere de primejdie. Mişcătoarea dovadă de 
afecţiune deveni aproape fatală fratelui Humm, căci el era 
nespus de popular, şi puţin a lipsit să fie înăbuşit de 
mulţimea femeilor credincioase care se agăţaseră de gâtul 
lui, copleşindu-l cu mângăierile. Mai toate luminile se 
stinseră îndată, şi în toată sala răsuna zarva învălmăşelii. 

— Acum Sammy, spuse dl. Weller scoţându-şi redingota 
plin de hotărâre, cată de adu un poliţist. 

— Şi ce-ai de gând să faci până atunci? întrebă Sam. 

— Nu-mi duce grijă, Sammy; am de lămurit o mică 
socoteală cu Stiggins, răspunse bătrânul gentleman. 

Mai înainte ca Sam să-l poată ţine, eroicul părinte răzbi 
până într-un ungher retras al încăperii unde se găsea 
venerabilul domn Stiggins şi-l atacă cu o îndemânare 
deosebită. 

— Hai afară! glăsui Sam. 

— Hai încoa! strigă dl. Weller şi, fără să-l mai poftească, 
dădu venerabilului domn Stiggins o palmă peste cap, apoi 
începu să ţopăie în juru-i cu o sprinteneală de titirez, ceea 
ce la vârsta lui era un lucru vrednic de admiraţie. 

Dându-şi seama că mustrările erau zadarnice, Sam îşi 
înfundă pălăria, aruncă pe braţ haina părintelui său şi, 
apucându-l pe bătrân pe după mijloc, îl trase cu sila pe 
scară şi de acolo în stradă, fără să-l slăbească, fără să-i 
îngăduie să se oprească până la colţ. Când ajunseră acolo, 
puteau auzi zbieretele mulţimii care-l conducea pe 
venerabilul domn Stiggins către o locuinţă unde avea să 
stea peste noapte în siguranţă; auzeau de-aşijderea larma 
prilejuită de împrăştierea în diferite direcţii a membrilor 
secţiei Brick Lane din Uniunea Ebenezer a Asociaţiei de 
Temperanţă. 

CAPITOLUL XXXIV 


Consacrat în întregime unei dări de seamă, completă şi fidelă, a 
memorabilului proces Bardell contra Pickwick. 


— Tare aş vrea să ştiu ce-o fi mâncat azi dimineaţă 
primul jurat, spuse dl. Snodgrass pentru a întreţine discuţia 
în frământata dimineaţă a zilei de 14 februarie. 

— A, nădăjduiesc că s-a ospătat bine, rosti dl. Perker. 

— Pentru ce? întrebă dl. Pickwick. 

— Lucrul e deosebit de important, extrem de important, 
scumpe domn, replică dl. Perker; un jurat mulţumit, care s- 
a ospătat bine, este foarte preţios pentru noi. Juraţii 
nemulţumiţi sau flămânzi, scumpe domn, ţin întotdeauna 
cu reclamantul. 

— Vai de mine, dar cum aşa?! se miră dl. Pickwick 
complet buimac. 

— Drept să spun, nu ştiu, răspunse cu răceală omuleţul; 
ca să economisească timp, îmi închipui. Când comisia s-a 
retras şi dacă ora mesei este apropiată, primul jurat scoate 
ceasul, şi zice: „Vai, domnilor, e cinci fără zece; eu iau 
masa la cinci”. „Şi noi” spun toţi ceilalţi afară de vreo doi 
care ar fi trebuit să mănânce la trei şi care, ca atare, sunt şi 
mai zoriţi să plece. Primul jurat zâmbeşte şi-şi pune ceasul 
la loc. „Ei, domnilor, ce zicem? Reclamantul sau pârâtul, 
domnilor? Eu sunt dispus să cred, întrucât mă priveşte... 
Sunt dispus să cred - dar nu vreau să vă lăsaţi influenţaţi 
de mine - eu cred că reclamantul are dreptate.” Atunci doi- 

trei juraţi vor spune, fireşte, că şi ei cred la fel; după care, 
fără bătaie de cap, se declară în unanimitate de acord. 
Nouă şi zece! continuă omuleţul, uitându-se la ceas. E 
vremea să pornim, scumpe domn. Curtea-i de obicei plină 
când este vorba de încălcarea unei făgăduieli de căsătorie. 
Ar fi mai bine să porunceşti să se aducă o trăsură, scumpe 
domn, altminteri ajungem prea târziu. 

DI. Pickwick trase imediat de clopoțel; după ce fu adusă o 
trăsură, tuspatru pickwickienii se urcară în ea dimpreună cu 
dl. Perker, îndreptându-se spre Guildhall. Sam Weller, dl. 
Lowten şi geanta albastră urmau într-o cabrioletă. 

— Lowten, spuse Perker când ajunseră în sala paşilor 
pierduţi, bagă-i pe prietenii domnului Pickwick în tribuna 
stagiarilor; e mai bine ca domnul Pickwick să stea lângă 
mine. Pe aici, scumpe domn, pe aici. 

Grăind astfel, omuleţul îl luă pe dl. Pickwick de mânecă 
şi-l conduse spre o bancă mai scundă, aflată sub biroul 
judecătorului, construită anume pentru ca avocaţii să poată 
şopti la urechea pledantului instrucţiunile pe care mersul 
procesului le face necesare. Publicul, în număr mare, nu-i 
poate vedea pe ocupanţii acestei bănci, deoarece ei stau 
mai jos decât pledanţii şi decât auditorii, ale căror scaune 
sunt mai ridicate. Fireşte, stau cu spatele spre public şi 
pledanţi şi cu faţa spre judecător. 

— Îmi închipui că asta e tribuna martorilor, spuse dl. 
Pickwick arătând la stânga un fel de estradă înconjurată de 
o balustradă de metal. 

— Da, scumpe domn, tribuna martorilor, răspunse Perker 
scoțând un teanc de hârtii din geanta albastră, pe care 
Lowten o depusese atunci la picioarele lui. 

— Şi acolo, întrebă dl. Pickwick arătând la dreapta două 
bănci împrejmuite de-o bară, stau juraţii, nu-i aşa? 

— Exact, scumpe domn, lămuri dl. Perker ciocănind în 
capacul tabacherei cu tutun de prizat. 

DI. Pickwick se ridică în picioare, plin de neastâmpăr, şi-şi 

aruncă privirile asupra sălii. 

La galerie se şi aflau grupuri-grupuri de spectatori, iar pe 
banca avocaţilor pledanţi, înşiruiţi, un număr mare de 
domni cu perucă, a căror reuniune înfăţişa acea agreabilă şi 
bogată varietate de nasuri şi de favoriţi pentru care baroul 
englez este cu drept cuvânt celebru. Domnii care posedau 
un dosar, îl ţineau în modul cel mai vizibil, şi-şi frecau din 
când în când nasul cu el spre a atrage şi mai mult luarea 
aminte a spectatorilor. Alţii, care nu aveau niciun dosar de 
arătat, ţineau la subsuori tomuri groase, cu etichete roşii la 
cotor şi cu scoarţe de culoarea plăcintei necoapte, 
binecunoscute sub numele de „lawcalf”. Alţii, care n-aveau 
nici dosare, nici cărţi, îşi vârau mâinile în buzunar şi luau un 
aer cât mai înţelept cu putinţă; pe când alţii umblau foarte 
zoriţi de colo-colo cu o mutră gravă, satisfăcuţi că stârnesc 
astfel admiraţia şi mirarea străinilor neiniţiaţi. Spre marea 
uimire a dl. Pickwick, ei erau împărţiţi în mici grupuri şi 
discutau cu liniştea cea mai desăvârşită despre noutăţile 
zilei, de parcă n-ar fi fost câtuşi de puţin pe tapet un proces 
care urma să fie dezbătut. 

Salutul d-lui Phunky, când intră să-şi ia locul dinapoia 
băncii rezervate judecătorului, atrase atenţia d-lui Pickwick; 
abia îi răspunse la salut, şi se arătă dl. avocat Snubbin, 
urmat de dl. Mallard care, după ce depuse pe masă o 
geantă stacojie, aşa de voluminoasă încât avocatul aproape 
nu se mai vedea de dinapoia ei, strânse mâna d-lui Perker 
şi se retrase. Intrară alţi doi-trei avocaţi, iar printre ei un om 
rotofei, roşu la faţă, care făcu un semn prietenos din cap d- 
lui Snubbin şi-i spuse că dimineaţa este frumoasă. 

— Cine e omul acesta roşu la faţă care l-a salutat pe 
avocatul nostru şi i-a spus că e o dimineaţă frumoasă? 
întrebă încet dl. Pickwick. 

— E domnul Buzfuz, răspunse dl. Perker, avocatul 
adversarei noastre. Domnul aşezat la spatele lui e domnul 
Skimpin, stagiarul său. 

Cuprins de groază, aflând de mârşăvia pe care omul 
acesta o făcuse cu sânge rece, dl. Pickwick se pregătea să 
întrebe cum cutează dl. Buzfuz, avocatul părţii adverse, să- 
şi permită a spune d-lui Snubbin care e avocatul său că eo 
dimineaţă frumoasă - când îl întrerupse ridicarea în 
picioare a avocaţilor la strigătul puternic de „linişte” pe 
care îl scoseseră uşierii Curţii. Uitându-se în jur, băgă de 
seamă că intrase judecătorul. 

DI. judecător Stareleigh (care judeca în lipsa primului 
preşedinte, reţinut de o indispoziţie) era un bărbat bondoc 
şi aşa de gras că părea numai fălci şi jiletcă. El se dădu de- 
a dura în sală pe două picioruşe crăcănate şi, după ce 
salută cu gravitate baroul care, cu gravitate, se înclină, îşi 
puse picioruşele sub masă şi tichia cu trei colţuri pe masă. 
După ce dl. judecător Stareleigh făcu toate acestea, nu se 
mai vedeau din el decât doi ochişori foarte ciudaţi, o faţă 
lată, trandafirie, şi cam jumătate dintr-o perucă mare, 
foarte comică. 

De îndată ce judecătorul îşi ocupă locul, uşierul care 
stătea în picioare, în sală, strigă „linişte” pe un ton de 
comandă, pe urmă alt uşier la galerie strigă „linişte” cu 
voce mânioasă, şi alţi trei-patru uşieri răcniră dojenitor, cu 
indignare: „linişte”. Apoi, un domn în negru, aşezat sub 
judecător, începu să strige numele juraţilor. După multe 
zbierete se descoperi că erau prezenţi doar zece juraţi 
speciali. Dl. Buzfuz cerând atunci ca juriul special să fie 
completat prin înlocuitori, domnul în negru înhăţă îndată 
doi juraţi obişnuiţi, un zarzavagiu şi un spiţer, care-i veniră 
la îndemână. 

— Domnilor, spuse omul în negru, răspundeţi la numele 
dumneavoastră pentru a depune jurământul. Richard 
Upwich? 

— Aici, răspunse zarzavagiul. 

— Thomas Groffin? 

— Aici, spuse spiţerul. 

— Puneţi mâna pe Evanghelie, domnilor. Veţi judeca cu 
credinţă şi sinceritate... 

— Rog Curtea să mă ierte, întrerupse spiţerul care era 
înalt, uscăţiv şi galben, însă nădăjduiesc că mi se va 
îngădui să nu iau parte la şedinţă. 

— Ce motive ai, domnule? întrebă dl. judecător 
Stareleigh. 

— N-am vânzător în spiţerie, milord, răspunse spiţerul. 

— N-am ce-ţi face, domnule. Ar fi trebuit să-ţi angajezi. 

— Nu-mi pot permite, milord, reluă spiţerul. 

— Ei bine, domnule, ar trebui să poţi! ripostă judecătorul 
înroşindu-se, căci dl. judecător Stareleigh era iritabil din fire 
şi nu suporta contrazicerea. 

— Ştiu că ar trebui să pot, dacă mi-ar merge după cum 
merit, dar nu-mi merge, milord, răspunse spiţerul. 

— Pune-l să jure! declară judecătorul, poruncitor. 

Slujbaşul nu trecuse de veți judeca cu credință şi 
sinceritate, când spiţerul îl întrerupse iarăşi. 

— Trebuie să depun jurământul, milord? întrebă el. 

— Desigur, domnule, replică îndărătnicul slujitor al 
justiţiei. 

— Prea bine, milord, glăsui spiţerul resemnat. Dar să ştiţi 
că până se termină procesul s-ar putea să se-ntâmple o 
nenorocire. Puneţi-mă să jur, dacă poftiţi. 

Şi spiţerul depuse jurământul mai înainte ca judecătorul 
să fi putut rosti o vorbă. 

— Milord, reluă spiţerul aşezându-se cât se poate de 
liniştit, voiam numai să vă anunţ că n-am lăsat în dugheana 
mea decât un băiat care-mi face comisioanele. Băiat foarte 
cumsecade, milord, însă care se pricepe foarte puţin la 
doctorii; şi ştiu că, în capul lui, sarea de Epson înseamnă 
acid sulfuric şi siropul de siminichie - laudanum. Asta e tot, 
milord. 

După cuvintele acestea, spiţerul se aşeză comod pe 
bancă, luă o mutră zâmbitoare şi părea pregătit pentru 

toate veştile rele. 

DI. Pickwick îl cerceta cu simţământul celei mai profunde 
înfricoşări, când o zarvă uşoară se produse în sală; nu trecu 
mult şi d-na Bardell, gata-gata să leşine, sprijinită de d-na 
Cluppins, îşi făcu apariţia şi fu aşezată la capătul celălalt al 
băncii ocupată de dl. Pickwick. O umbrelă enormă fu adusă 
atunci de dl. Dodson, şi o pereche de galenţi de către dl. 
Fogg; amândoi îşi pregătiseră cu această ocazie figurile 
cele mai simpatice şi înduioşate. D-na Sanders se ivi apoi, 
conducând pe d-şorul Bardell. La vederea copilului, d-na 
Bardell tresări; deodată venindu-şi în fire, începu să-l sărute 
cu înflăcărare; pe urmă recăzând în stare de inconştienţă 
din pricina nervilor zdruncinaţi, buna doamnă ceru să i se 
spună unde se află. Răspunzând întrebării, d-na Cluppins şi 
d-na Sanders îşi întoarseră capul şi începură să plângă, pe 
când d-nii Dodson şi Fogg o implorară pe reclamantă să se 
liniştească. Dl. Buzfuz îşi frecă ochii din răsputeri cu o 
batistă mare albă, aruncând spre juraţi o privire rugătoare. 
Judecătorul părea şi el mişcat, iar câţiva spectatori tuşiră 
pentru a-şi ascunde emoția. 

— Într-adevăr, foarte bună idee, şopti Perker d-lui 
Pickwick. Straşnici băieţi, Dodson şi Fogg ăştia! lată o scenă 
de mare efect, scumpe domn, de mare efect. 

În timp ce vorbea Perker, d-na Bardell îşi reveni treptat în 
fire, iar d-na Cluppins, după ce examinase cu grijă nasturii 
şi cheotorile respective ale d-şorului Bardell, îl puse să stea 
în picioare în faţa mamei sale; poziţie bună care va stârni 
negreşit mila juraţilor şi a judecătorului. Lucrul nu se putuse 
însă îndeplini fără o împotrivire grozavă şi lacrimi multe din 
partea tânărului domn, care avea presimţiri sigure că 
aşezarea lui în ochii judecătorului nu era altceva decât 
începutul unor formalităţi urmate de  osândirea sa 
numaidecât la moarte sau, cel puţin, la transportarea pe 
viaţă, peste mări. 

— Bardell şi Pickwick, rosti domnul în negru, anunțând 

procesul care se afla cel dintâi pe listă. 

— Milord, spuse dl. avocat Buzfuz, eu sunt cu 
reclamanta. 

— Cine mai este cu dumneata, colega Buzfuz? întrebă 
judecătorul. 

DI. Skimpin făcu o plecăciune ca să arate că el era. 

— Eu îl reprezint pe pârât, milord, declară dl. avocat 
Snubbin. 

— Aveţi pe cineva cu dumneavoastră, d-le Snubbin? 
întrebă judecătorul. 

— Pe domnul Phunky, milord, răspunse avocatul Snubbin. 

— Avocatul Buzfuz şi domnul Skimpin pentru reclamantă, 
spuse judecătorul scriind numele într-un carneţel şi 
articulând ce scria. Pentru pârât, avocatul Snubbin şi 
domnul Monkey. 

— Cer iertare înălţimii voastre, Phunky. 

— A, prea bine! spuse judecătorul. Nu mai avusesem 
plăcerea să aud mumele domnului! 

DI. Phunky se înclină atunci şi zâmbi, iar judecătorul se 
înclină de asemenea şi zâmbi; iar dl. Phunky, îmbujorându- 
se până în albul ochilor, se strădui să aibă aerul de-a nu şti 
că toată lumea se uită la dânsul, lucru care nu a reuşit până 
în prezent nimănui şi care, după toate probabilitățile, nici 
nu va reuşi vreodată. 

— Să începem, zise judecătorul. 

Uşierii strigară din nou: „linişte”, iar dl. Skimpin deschise 
dezbaterile asupra clauzei respective, şi cauza părea să 
conţină foarte puţine amănunte interesante, căci avocatul 
păstrase pentru sine amănuntele pe care le ştia; iar când 
peste trei minute dl. Skimpin se aşeză la loc, juraţii erau tot 
aşa de luminaţi ca mai înainte. 

Avocatul Buzfuz se ridică atunci, cu toată semeţia şi 
demnitatea cerute de atmosfera solemnă în care se 
desfăşurau dezbaterile, vorbi în şoaptă cu Dodson, se sfătui 
pe scurt cu Fogg, îşi trase roba peste umeri, îşi potrivi 

peruca şi se adresă juraţilor. 

Avocatul Buzfuz începu prin a spune că niciodată de-a 
lungul experienţei sale profesionale, niciodată de când se 
consacrase studiului şi aplicării legilor, nu s-a apropiat de o 
cauză cu sentimente de emoție aşa de profunde, cu 
conştiinţa unei aşa de apăsătoare răspunderi impusă sieşi; 
răspundere, putea spune, pe care n-ar fi fost în stare să şi-o 
asume niciodată dacă nu l-ar fi îndemnat şi susţinut 
convingerea, îndestul de tare pentru a echivala cu o fermă 
certitudine, convingerea că această cauză adevărată şi 
dreaptă sau, cu alte cuvinte, cauza clientei sale, a clientei 
sale insultată şi persecutată, trebuia să triumfe în faţa celor 
doisprezece domni inteligenţi şi nobili pe care îi vedea 
dinainte-i pe banca juraţilor. 

Avocaţii încep întotdeauna astfel, deoarece caută să-i 
facă pe juraţi să fie în termenii cei mai buni cu ei înşişi, 
făcându-i să creadă că sunt personaje deosebit de agere la 
minte. Un efect se produse imediat şi mai mulţi juraţi 
începură să ia cu sârguinţă note. 

— Domnilor, aţi aflat de la savantul meu prieten, urmă 
avocatul Buzfuz, deşi ştia bine că ascultându-l pe savantul 
prieten pomenit mai sus, domnii juraţi nu aflaseră absolut 
nimic de la el; aţi aflat de la savantul meu prieten, 
domnilor, că vi se prezintă o acţiune împotriva 
nerespectării făgăduielii de luare în căsătorie, în care 
daunele sunt de o mie cinci sute lire sterline. Insă n-aţi aflat 
de la savantul meu prieten, dat fiind că aceasta nu intra în 
atribuţiile savantului meu prieten să vă spună, care sunt 
faptele şi circumstanţele ce vor fi relatate amănunţit de 
mine; ele vor fi confirmate şi de ireproşabilele doamne pe 
care le voi aşeza în faţa dumneavoastră, în bancă. 

Accentuând cu o emfază teribilă asupra cuvântului 
„bancă” dl. avocat Buzfuz trânti cu putere un pumn în masă 
şi se uită la Dodson şi Fogg. Aceştia dădură din cap în semn 
de admiraţie faţă de avocat, cu indignare şi sfidare faţă de 

pârât. 

— Reclamanta, domnilor, continuă dl. Buzfuz cu glas 
blând, melancolic, reclamanta este o văduvă. Da, domnilor, 
o văduvă. Răposatul domn Bardell, după ce se bucurase 
mulţi ani de stima şi încrederea suveranului său, ca unul 
dintre păzitorii veniturilor regale, s-a strecurat aproape pe 
nesimţite din lumea aceasta, spre a căuta aiurea tihna şi 
pacea pe care vama nu le poate acorda niciodată. 

Descriind în termeni mişcători decesul d-lui Bardell, care 
fusese lovit în cap cu un tap de bere, în beciul unei 
cârciumi, glasul avocatului tremură, dar continuă cu 
emoție: 

— Puțin timp înainte de a muri, el pecetluise asemănarea 
sa pe fruntea unui băieţaş. Cu acest băieţaş, singurul gaj al 
iubirii defunctului vameş, doamna Bardell se retrase din 
lume şi îşi căută consolarea în liniştea străzii Goswell; aci, 
ea puse la fereastra salonului un anunţ, scris de mână, cu 
acest conţinut: 


Camere mobilate pentru domn singur. 
A se adresa aici. 


Spunând acestea, avocatul Buzfuz făcu o pauză, în timp 
ce câţiva domni din rândul juraţilor luau note după 
document. 

— Piesa aceasta nu are nicio dată? întrebă un jurat. 

— Nu, domnule, nu are nicio dată, răspunse avocatul 
Buzfuz; sunt însă informat că anunţul a fost pus în fereastra 
de la salonul reclamantei exact acum trei ani. Atrag 
stăruitor atenţia comisiei asupra termenilor documentului: 
Camere mobilate pentru domn singur. Domnilor, opinia ce 
doamna Bardell şi-o formase despre sexul opus era 
derivată dintr-o lungă contemplare a calităţilor nepreţuite 
ale soţului pe care îl pierduse. Nu avea temeri; nu avea 
neîncredere; nu avea bănuieli; era numai siguranţă şi 

încredere. Domnul Bardell, spunea văduva, domnul Bardell 
era un om de onoare... era un om de cuvânt... Domnul 
Bardell n-a fost un şarlatan. Domnul Bardell fusese cândva 
celibatar; unui celibatar am să-i cer protecţie, sprijin, 
mângâiere; în celibatari voi vedea veşnic ceva care îmi va 
reaminti ce era domnul Bardell când a cucerit tânăra şi 
neprihănita mea afecţiune; unui celibatar, aşadar, voi 
închiria locuinţa mea. Îndemnată de acest frumos şi 
mişcător imbold (unul dintre cele mai frumoase imbolduri 
ale firii noastre imperfecte, domnilor), văduva singură şi 
dezolată îşi uscă lacrimile, îşi mobilă primul etaj, îşi strânse 
nevinovatul băieţaş la sânul ei matern, şi puse la fereastra 
salonului biletul de închiriat. Şi credeţi că biletul a rămas 
multă vreme acolo? Nu. Şarpele stătea la pândă, fitilul era 
aprins, mina era pregătită, săpătorul şi minerul erau la 
lucru. Nici nu fusese pus de trei zile biletul la fereastra 
salonului... nici trei zile, domnilor! când o fiinţă care 
mergea pe două picioare şi semăna după aparenţă a om, 
iar nu a monstru, bătu la uşa doamnei Bardell; se informă; 
închirie locuinţa, şi chiar de a doua zi intră în posesia 
camerelor. Fiinţa aceasta era Pickwick, Pickwick pârâtul! 

Avocatul Buzfuz vorbise cu atâta înflăcărare încât faţa-i 
devenise stacojie; se opri să-şi tragă răsuflarea. Tăcerea îl 
trezi pe dl. judecător Stareleigh care, numaidecât, scrise 
ceva cu o pană ce nu avea cerneală şi luă un aer 
extraordinar de cugetător, pentru a-i face pe juraţi să 
creadă că gândea totdeauna mai profund când ţinea ochii 
închişi. 

Avocatul Buzfuz continuă. 

— Despre acest domn Pickwick aş vrea să vă spun două- 
trei cuvinte; dar subiectul prezintă puţină atracţie şi eu, 
domnilor, nu sunt omul, iar dumneavoastră domnilor, nu 
sunteţi oamenii să vă extaziaţi în faţa unei cruzimi 
revoltătoare şi a unei mârşăvii premeditate. 

DI. Pickwick, care de câtva timp se zvârcolea în tăcere, 

tresări violent, ca şi cum o vagă idee de a-l ataca pe 
avocatul Buzfuz, chiar sub ochii augustei justiţii şi ai legii, îi 
venise în minte. Un gest povăţuitor al d-lui Perker îl reţinu, 
astfel că ascultă restul cuvântării savantului domn cu un 
aer de indignare ce contrasta puternic cu figurile pline de 
admiraţie ale d-nelor Cluppins şi Sanders. 

— Spun  mârşăvie  premeditată, domnilor, continuă 
avocatul Buzfuz, privindu-l pe dl. Pickwick şi adresându-i-se 
direct; iar când spun mârşăvie premeditată, permiteţi-mi 
să-l avertizez pe pârâtul Pickwick, dacă se află în sală, după 
cum sunt informat că este, că ar fi procedat mai decent, 
mai cuviincios, cu mai multă judecată şi cu bun gust, dacă 
se abţinea să se înfăţişeze. Daţi-mi voie să-l avertizez, 
domnilor, că dacă şi-ar permite vreun gest de dezaprobare 
în această incintă, nu-i va fi de niciun folos, căci 
dumneavoastră veţi şti să-l apreciaţi, veţi şti câte parale 
face! Şi daţi-mi voie să-i mai spun, domnilor, cum vă va 
spune şi milord, că un avocat care îşi îndeplineşte datoria 
faţă de clienţii săi, nu trebuie să fie nici intimidat, nici 
ameninţat, nici redus la tăcere, şi că orice tentativă pentru 
a săvârşi unul sau altul, primul sau ultimul din aceste acte 
se va întoarce în capul uneltitorului, fie el reclamant sau 
pârât, numească-se Pickwick sau Noakes sau Stoakes, sau 
Stiles, sau Brown, sau Thompson. 

Mica digresiune de la subiectul principal aduse neapărat 
rezultatul dorit, acela de a îndrepta toţi ochii asupra d-lui 
Pickwick. Avocatul Buzfuz, revenindu-şi parţial din starea de 
exaltare morală de care se lăsase biciuit, urmă: 

— Vă voi dovedi, domnilor, că timp de doi ani Pickwick a 
continuat să rămână statornic şi fără întrerupere, fără 
contenire, în casa doamnei Bardell, vă voi dovedi că, toată 
vremea asta, doamna Bardell l-a servit, a căutat să-i facă 
şederea cât mai plăcută, i-a gătit bucatele, i-a adunat rufele 
ca să le dea în afară, la spălătoreasă, le-a cârpit, le-a 
călcat, şi l-a primenit când au fost aduse acasă; s-a bucurat 
în sfârşit de toată încrederea chiriaşului ei. Vă voi dovedi 
că, în multe ocazii, el a dat băieţaşului ei câte o jumătate 
de penny, ba uneori bănuţi de şase penny; vă voi dovedi de 
asemenea, printr-un martor a cărui depoziţie îi va fi 
imposibil savantului meu prieten s-o tăgăduiască sau s-o 

infirme că, odată, l-a mângâiat pe mititel pe cap şi, după ce 
i-a pus întrebarea dacă în ultimul timp a mai câştigat alley 
tors sau commoneys (din care înţeleg că e vorba de un 
anume fel de bile, mult preţuite de tineretul oraşului 
nostru) s-a servit de această remarcabilă expresie: Ți-ar 
părea bine să ai iarăşi un tată? Vă voi mai dovedi, domnilor 
că, acum vreun an, Pickwick a început deodată să lipsească 
de acasă intervale îndelungi de timp, ca şi cum ar fi avut 
intenţia să se despartă treptat de clienta mea; însă vă voi 
mai arăta că, în epoca aceea, hotărârea lui nu era destul de 
tare sau că bunele lui sentimente dominară, dacă el are 
sentimente bune; sau că farmecul şi perfecțiunea clientei 
mele învinseră intenţiile lui neomeneşti, căci vă voi dovedi 
că, odată, înapoindu-se de la ţară, i-a făcut în chip categoric 
propuneri de căsătorie, după ce avu grijă totuşi să nu fie 
niciun martor al contractului lor solemn; sunt în măsură să 
dovedesc, după depoziţia făcută de trei prieteni ai lui, 
martori împotriva voinţei lor, domnilor... da, martori 
împotriva voinţei lor... că în aceeaşi dimineaţă el a fost 
descoperit de dânşii ţinând-o pe reclamantă în braţe şi 
calmându-i tulburarea cu vorbe dulci şi cu mângâieri. 

O impresie vădită produse asupra ascultătorilor partea 
aceasta a cuvântării savantului avocat. Scoţând din geantă 
două petece mici de hârtie, continuă: 

— Şi acum, domnilor, încă un singur cuvânt. Între părţi au 
fost schimbate două scrisori pe care pârâtul le recunoaşte 
ca fiind scrise de mâna sa, şi care grăiesc cât tomuri 
întregi. Scrisorile acestea de asemenea dezvăluiesc 
caracterul omului. Nu sunt scrise într-un limbaj deschis, 
elocvent, cald, care să nu respire nimic altceva decât o 
afecţiune pasionată. Nu, epistolele tăinuiesc ceva, sunt 
pline de şiretenie, de cuvinte ocolite, însă care, din fericire, 
sunt mult mai convingătoare decât dacă ar fi conţinut 
expresiile cele mai înflăcărate, imaginile cele mai poetice; 
scrisori ce trebuiesc examinate cu un ochi precaut şi 

bănuitor; scrisori ce erau destinate, la vremea lor, de 
Pickwick, să deruteze şi să înşele persoanele în a căror 
mână ar fi putut să cadă. Vă voi citi-o pe întâia, domnilor: 
„Garraway, amiază. Dragă doamnă Bardell. Cotlete şi sos 
de roşii. Al dumitale, Pickwick” Domnilor, ce înseamnă 
asta? Cotlete şi sos de roşii. Al dumitale Pickwick! Cotlete! 
Dumnezeule! Şi sos de roşii! Domnilor, fericirea unei femei 
sensibile şi încrezătoare - să fie astfel luată în derâdere prin 
aceste mârşave tertipuri? Scrisoarea următoare nu are 
dată, ceea ce prezintă ceva suspect. „Dragă doamnă B. nu 
voi veni acasă decât mâine dimineaţă; trăsura a întârziat!” 
Şi apoi această expresie foarte interesantă: „Nu fi necăjită 
pentru buiotă”. Buiotă! Ei, domnilor, cine se necăjeşte 
pentru o buiotă? Când a fost tulburată liniştea unui bărbat 
sau a unei femei de-o buiotă? De-o buiotă care în sine e un 
obiect domestic, nevătămător, folositor, şi voi adăuga, 
domnilor, plăcut. De ce este doamna Bardell aşa de serios 
implorată să nu-şi bată capul cu buiota? Pentru că (aşa cum 
nu există nicio umbră de îndoială) cuvântul serveşte drept 
capac pentru un foc tăinuit, pentru că nu este scris decât 
cu scopul de-a înlocui vreo expresie drăgălaşă sau vreo 
făgăduială - totul deghizat printr-un sistem de 
corespondenţă plănuit dinainte şi dibaci ticluit de Pickwick 
în vederea unei părăsiri premeditate, sistem pe care nu-l 
pot descifra acum. Apoi aluzia la trăsura întârziată! Căci, 
după cum văd eu lucrurile, ea se referă chiar la Pickwick 
care, fără doar şi poate, a fost în întârziere criminală pe 
toată durata acestei afaceri; însă a cărui viteză va fi fără 
veste accelerată şi ale cărui roţi, domnilor, după cum va 
constata pe socoteala lui, vor fi neapărat unse de 
dumneavoastră. 

DI. avocat Buzfuz se opri în momentul acesta spre a 
vedea dacă juraţii zâmbesc la auzul glumei sale; însă, 
gluma nefiind pricepută de nimeni, afară de zarzavagiu, a 
cărui înţelegere în privinţa aceasta se datora probabil 

faptului că el îşi supusese căruţa, tocmai în dimineaţa 
aceea, operaţiei cu pricina, savantul avocat socoti de 
cuviinţă ca, înainte de a încheia, să caute din nou să 
stârnească mila celor de faţă. 

— Domnilor, dar destul cu toate acestea, rosti dl. avocat 
Buzfuz; e greu să zâmbesc cu o inimă sfâşiată; e nepotrivit 
să glumim când cele mai profunde simpatii ale noastre sunt 
stârnite. Speranţele şi perspectivele clientei mele sunt 
distruse, şi nu fac o figură retorică atunci când spun că ea 
nu mai are nicio posibilitate de a-şi câştiga existenţa. 
Biletul de închiriat nu mai este la fereastră, şi cu toate 
acestea, chiriaş n-are. Celibatari demni de alegere trec în 
sus şi în jos pe stradă, însă pentru ei nu există nicio 
invitaţie de „a se adresa aici”. Totul e mohorât şi liniştit în 
locuinţa doamnei Bardell; chiar şi glasul copilului este făcut 
să tacă; copilul părăseşte jocurile-i inocente când mama lui 
începe să plângă; alley tors şi commoneys, bilele lui, sunt 
deopotrivă lăsate uitării; nu mai aude strigătul familiar al 
tovarăşilor săi de „zbârci”. A pierdut iscusinţa de care 
dădea dovadă la titirez sau la soţ-ori-făr'de. Cu toate 
acestea, domnilor, Pickwick, distrugătorul nemilos al 
acestei oaze domestice din deşertul străzii Goswel, Pickwick 
care a secat izvorul şi a aruncat cenuşă peste iarbă, 
Pickwick care se prezintă în faţa dumneavoastră astăzi cu 
nemilosul lui sos de roşii şi buiote, Pickwick îşi ridică încă în 
faţa dumneavoastră fruntea, fără să roşească, cu 
obrăznicie, şi contemplă fără niciun suspin ruina al cărei 
autor este. Daune, domnilor, daune mari, sunt singura 
pedeapsă pe care i-o puteţi da, singura răsplată pe care o 
puteţi oferi clientei mele. Şi pentru aceste daune ea face 
acum un apel la înţelegerea, la spiritul înalt, la conştiinţa, la 
justiţia, la bunăvoința, la măreţia de suflet a unui juriu 
compus din concetăţeni nepărtinitori. 

După frumoasa sa peroraţie, dl. avocat Buzfuz se aşeză, 
iar dl. judecător Stareleigh se trezi. 

— Să fie chemată Elisabeth Cluppins, spuse avocatul 
Buzfuz cu o nouă vigoare, ridicându-se după un minut. 

Uşierul cel mai apropiat o chemă pe „Elisabeth Tuppins”, 
altul la o mică distanţă strigă: „Elisabeth Jupkins”, iar al 
treilea se năpusti în King Street şi urlă cu sufletul la gură: 
„Elisabeth Muffins”, până ce răguşi. 

In vremea asta, d-na Cluppins, sprijinită deopotrivă de d- 
nele Bardell şi Sanders şi de d-nii Dodson şi Fogg, era 
condusă sus spre banca martorilor. Când fu, în sfârşit, 
căţărată teafără pe treapta de sus, d-na Bardell se opri pe 
cea de jos, ţinând într-o mână batista şi galenţii, iar într-alta 
un clondir în care putea să fie cam o jumătate de sfert de 
litru de oţet aromat, gata la un caz de nevoie. D-na 
Sanders, ai cărei ochi erau aţintiţi cu luare aminte asupra 
figurii judecătorului, se propti chiar lângă d-na Bardell, 
ţinând umbrela voluminoasă şi apăsând cu aer grav degetul 
cel mare de la mâna dreaptă pe resort, ca pentru a arăta că 
e gata s-o deschidă la momentul trebuitor. 

— Doamnă Cluppins, spuse avocatul Buzfuz, vă rog 
liniştiţi-vă, doamnă. 

Bineînţeles că, de îndată ce d-na Cluppins fu îndemnată 
să se liniştească, se porni pe un plâns şi mai violent, dând 
diferite semne neliniştitoare de apropiat leşin, pricinuit - 
după cum mărturisea mai apoi - de emoţiile care o 
copleşeau. 

— Vă aduceţi aminte, doamnă Cluppins, i se adresă 
avocatul Buzfuz după câteva întrebări fără însemnătate, vă 
aduceţi aminte că eraţi în camera din fund, de la primul 
etaj, la doamna Bardell, anul trecut, într-o dimineaţă de 
iulie, pe când dânsa deretica în apartamentul domnului 
Pickwick? 

— Da, milord, şi domnilor juraţi, răspunse d-na Cluppins. 

— Salonul domnului Pickwick se afla, mi se pare, la 
primul etaj, în faţă, nu-i aşa? 

— Da, domnule, răspunse d-na Cluppins. 

— Ce făceaţi în camera din fund, doamnă? întrebă micul 
judecător. 

— Milord şi domnilor, strigă d-na Cluppins cu o tulburare 
ciudată, nu vreau să vă înşel... 

— Cu atât mai bine, doamnă, îi spuse micul judecător. 

— Mă aflam acolo, reluă d-na Cluppins, fără ştirea 
doamnei Bardell; ieşisem cu un coşuleţ, domnilor, ca să 
cumpăr vreo două oca de cartofi care m-a costat cam doi 
penny jumate, când văz crăpată uşa de la stradă a doamnei 
Bardell. 

— Cum?! exclamă micul judecător. 

— Intredeschisă, milord, zise avocatul Snubbin. 

— A spus crăpată, spuse micul judecător cu un aer şiret. 

— E acelaşi lucru, milord, reluă avocatul Snubbin. 

Micul judecător îl privi îndoielnic şi declară că va lua notă. 
D-na Cluppins continuă: 

— Am intrat, domnilor, numai ca să dau bună ziua şi am 
urcat şi eu, ca omul, scările, şi am pătruns în odaia din 
fund... Domnilor, în odaia din faţă se auzea voci şi... 

— Şi-mi închipui, doamnă Cluppins, că aţi ascultat, spuse 
dl. Buzfuz. 

— Să-mi fie cu iertăciune, domnule, replică d-na Cluppins 
cu demnitate, una ca asta nu-mi stă în caracter. Dar vocile 
era aşa de tari, domnule, să-ţi spargă timpanul şi mai multe 
nu. 

— Foarte bine, doamnă Cluppins, n-aţi ascultat, însă aţi 
auzit vocile. Una dintre ele era a domnului Pickwick. 

— Da, domnule, a lui. 

După ce declară răspicat că dl. Pickwick se adresa d-nei 
Bardell, d-na Cluppins repetă pe îndelete, ca răspuns la 
numeroasele întrebări ce i se puseră, conversaţia pe care 
cititorii noştri o cunosc. Juraţii aveau un aer bănuitor şi dl. 
Buzfuz zâmbi, aşezându-se. Infăţişarea lor deveni de-a 
dreptul amenințătoare când avocatul Snubbin declară că nu 
va supune pe martoră unui nou interogatoriu, deoarece dl. 

Pickwick socotea că relatarea ei era, în substanţă, exactă. 

După ce sparse gheaţa, d-na Cluppins crezu binevenit 
prilejul de-a face o scurtă dizertaţie asupra propriilor ei 
chestiuni casnice. Începu deci prin a informa Curtea că, în 
momentul de faţă, ea era mama a opt copii şi că nutrea 
speranţa de-a prezenta d-lui Cluppins, peste vreo şase luni, 
pe-al nouălea. La punctul acesta interesant, micul judecător 
o întrerupse foarte mâniat şi, ca urmare a întreruperii, 
virtuoasa doamnă împreună cu d-na Sanders fură în chip 
politicos, fără multă vorbă, scoase din sală sub escorta d-lui 
Jackson. 

— Nathaniel Winkle! spuse dl. Skimpin. 

— Aici, răspunse o voce slabă. 

Şi dl. Winkle se îndreptă către banca martorilor, iar după 
ce depuse jurământul cuvenit, îl salută pe judecător cu un 
respect considerabil. 

— Nu vă întoarceţi spre mine, domnule, îi spuse acru 
judecătorul ca răspuns la salut. Priviţi juriul. 

DI. Winkle se supuse observaţiei şi privi spre locul unde 
presupunea că trebuie să fie juriul căci, în starea de 
tulburare în care se afla, era absolut incapabil să vadă 
ceva. 

DI. Winkle fu apoi interogat de dl. Skimpin care, fiind un 
tânăr promiţător în vârstă de patruzeci şi doi sau patruzeci 
şi trei de ani, era fireşte nerăbdător să încurce pe cât era cu 
putinţă un martor vădit predispus în favoarea celeilalte 
părţi. 

— Acum, domnule, rosti dl. Skimpin, veţi avea bunătatea 
să comunicaţi numele dumneavoastră înălţimii sale şi 
juriului? 

DI. Skimpin lăsă capul într-o parte să asculte cu mare 
încordare răspunsul şi să arunce în acelaşi timp o ochire 
juraţilor, ca şi cum ar fi vrut să indice că înclinarea naturală 
a d-lui Winkle pentru sperjur ar putea să-l îndemne a 
declara alt nume decât acela adevărat. 

— Winkle, răspunse martorul. 

— Care e numele dumneavoastră de botez, domnule? 
întrebă mâniat micul judecător. 

— Nathaniel, domnule. 

— Daniel? Nu aveţi alt pronume? 

— Nathaniel, domnule... milord, vreau să zic. 

— Nathaniel Daniel sau Daniel Nathaniel? 

— Nu, milord; numai Nathaniel; niciun Daniel. 

— În cazul ăsta, domnule, de ce mi-aţi spus Daniel? 
întrebă judecătorul. 

— Nu am spus eu, milord, răspunse dl. Winkle. 

— Aţi spus, domnule! ripostă judecătorul cu o încruntare 
severă din sprâncene. Cum aş fi putut scrie Daniel, în 
notele mele, dacă dumneavoastră, domnule, nu mi-aţi fi 
spus? 

Argumentul era, evident, fără replică. 

— Domnul Winkle are memoria cam scurtă, milord, 
întrerupse  Skimpin aruncând o altă ochire juriului; 
nădăjduiesc însă că vom găsi mijlocul să i-o împrospătăm, 
înainte de a fi terminat interogatoriul. 

— Vă sfătuiesc să luaţi seama, domnule, spuse micul 
judecător martorului, privindu-l cu un aer sinistru. 

Bietul domn Winkle se înclină şi se strădui să afecteze că 
nu se sinchiseşte; ceea ce, în starea lui de tulburare, îi 
dădea mai degrabă aerul unui hoţ de buzunare prins asupra 
faptului. 

— Acum, domnule Winkle, reluă dl. Skimpin, ascultaţi-mă 
cu atenţie, vă rog, domnule, şi daţi-mi voie să vă recomand, 
în propriul dumneavoastră interes, a nu uita îndemnurile lui 
milord de a fi cu băgare de seamă. Mi se pare că sunteţi 
prietenul intim al domnului Pickwick, pârâtul, nu-i aşa? 

— Atâta cât îmi pot aminti, în momentul acesta, îl cunosc 
pe domnul Pickwick de aproape... 

— Vă rog, domnule Winkle, nu ocoliţi întrebarea. Sunteţi 
sau nu prieten intim cu pârâtul? 

— Tocmai voiam să spun că... 

— Vreţi să răspundeţi la întrebarea mea, domnule, sau 
nu? 

— Dacă nu răspundeţi la întrebare, veţi fi întemnițat, 
domnule! strigă micul judecător privind pe deasupra 
carnetului său de note. 

— Haide, domnule, da sau nu? repetă dl. Skimpin. 

— Da, sunt! spuse dl. Winkle. 

— A, sunteţi! Şi de ce n-aţi vrut să declaraţi din capul 
locului, domnule? O cunoaşteţi poate şi pe reclamantă, nu-i 
aşa, domnule Winkle? 

— N-o cunosc, însă am văzut-o. 

— Aha, n-o cunoaşteţi, însă aţi văzut-o. Fiţi bun acum şi 
spuneţi domnilor juraţi ce înţelegeţi prin aceasta, domnule 
Winkle. 

— Înţeleg că nu sunt intim cu dânsa, însă că am văzut-o 
când mergeam la domnul Pickwick, în strada Goswell. 

— De câte ori aţi văzut-o, domnule? 

— De câte ori? 

— Da, domnule Winkle, de câte ori? Vă voi repeta 
întrebarea de o sută de ori dacă doriţi, domnule. 

Şi, după ce încruntă cu severitate din sprâncene, 
savantul domn îşi puse mâinile în şolduri şi zâmbi juraţilor 
cu înţeles. 

Asupra acestei chestiuni se stârni controversa 
edificatoare, obişnuită în asemenea cazuri. La început dl. 
Winkle declară că-i era absolut imposibil să precizeze de 
câte ori a văzut-o pe d-na Bardell. Atunci fu întrebat dacă a 
văzut-o de douăzeci de ori? la care el răspunse: „Cu 
siguranță că de mai multe ori”. Apoi a fost întrebat dacă a 
văzut-o de o sută de ori? — Dacă ar putea să jure că a 
văzut-o de mai mult de o sută de ori? — Dacă ar putea să 
jure că a văzut-o de mai mult de cincizeci de ori? — Dacă 
nu era sigur că a văzut-o de cel puţin şaptezeci şi cinci de 
ori? Şi aşa mai departe. În cele din urmă se ajunse la 

concluzia satisfăcătoare că ar fi bine să ia seama la ce 
spune şi la ce face. Când martorul fu redus prin acest 
procedeu la starea dorită de tulburare, interogatoriul 
continuă precum urmează; 

— Domnule Winkle, vă amintiţi că aţi fost la pârâtul 
Pickwick în locuinţa reclamantei din strada Goswell, într-o 
dimineaţă de iulie trecut? 

— Da, îmi amintesc. 

— Eraţi însoţit cu prilejul acela de un prieten anume 
Tupman şi de altul anume Snodgrass? 

— Da, domnule. 

— Ei sunt aici? 

— Da, sunt, răspunse dl. Winkle privind cu multă 
seriozitate locul unde se aflau prietenii săi. 

— Vă rog, domnule Winkle, luaţi seama la ce vă spun eu, 
şi nu vă mai gândiţi la prietenii dumneavoastră, reluă dl. 
Skimpin aruncând juriului o altă privire cu înţeles. Vor 
trebui să povestească istoria lor fără să aibă o consultaţie 
prealabilă cu dumneavoastră, dacă nu cumva vor fi avut-o. 
(Altă privire juriului.) Acum, domnule, spuneţi domnilor 
juraţi ce aţi văzut când aţi intrat în camera pârâtului, în 
dimineaţa despre care este vorba! Haide, domnule, daţi-i 
drumul; mai curând sau mai târziu, tot va trebui să aflăm. 

— Pârâtul, domnul Pickwick, o ţinea pe reclamantă în 
braţe, având mâinile pe după talia ei, replică dl. Winkle cu o 
ezitare foarte firească, iar reclamanta părea că-i leşinată. 

— L-aţi auzit pe pârât spunând ceva? 

— L-am auzit spunându-i doamnei Bardell: suflet bun, şi 
îndemnând-o să se calmeze, atrăgându-i atenţia în ce 
situaţie ar fi găsiţi dacă vine cineva, sau cam aşa ceva. 

— Acum, domnule Winkle, nu mai am a vă pune decât o 
întrebare şi vă rog să vă reamintiţi avertismentul lui milord. 
Vreţi să afirmaţi, sub jurământ, că Pickwick, păârâtul, a spus 
atunci, în împrejurarea aceea: „Dragă doamnă Bardell, 
sunteţi un suflet bun; obişnuiţi-vă cu situaţia asta: căci tot 

acolo o să ajungeţi”, sau cam aşa ceva? 

— Eu... eu n-am înţeles tocmai aşa, spuse dl. Winkle 
uimit de legătura ingenioasă dată micului număr de cuvinte 
pe care le auzise. Mă aflam pe scară şi n-am putut să aud 
lămurit. Impresia care mi-a rămas e că... 

— Domnule Winkle, domnii din juriu nu vor să ştie 
impresiile dumneavoastră, care, mă tem, nu ar satisface 
deloc nişte persoane cinstite şi sincere, interveni dl. 
Skimpin. Vă aflaţi pe scară şi n-aţi auzit lămurit; dar nu 
vreţi să juraţi că domnul Pickwick nu s-a servit de expresiile 
pe care le-am citat. V-am înţeles bine? 

— Nu, nu pot să jur, răspunse dl. Winkle. 

Şi dl. Skimpin se aşeză cu un aer triumfător. 

Până atunci cauza d-lui Pickwick nu mersese aşa de 
fericit încât să poată suporta povara unor noi bănuieli însă, 
pentru că dorea s-o pună într-o lumină mai favorabilă, dl. 
Phunky se ridică spre a scoate ceva important de la dl. 
Winkle printr-un nou interogatoriu. Se va vedea îndată dacă 
a scos într-adevăr ceva important de la el. 

— Domnule Winkle, spuse dl. Phunky, eu cred că domnul 
Pickwick nu mai e tânăr... 

— O, nu! răspunse dl. Winkle; e destul de în vârstă ca să- 
mi fie tată. 

— Aţi spus savantului meu prieten că-l cunoaşteţi pe 
domnul Pickwick de multă vreme. Aţi avut vreodată motive 
să presupuneţi că el era pe punctul de a se însura? 

— O, nu! desigur că nu, replică dl. Winkle cu atâta 
înflăcărare încât dl. Phunky ar fi trebuit să-l scoată cât mai 
repede din tribună. 

Avocaţii consideră că sunt două specii de martori cu 
deosebire periculoşi: martorul care se codeşte şi martorul 
prea binevoitor. Destinul d-lui Winkle a fost să figureze în 
ambele moduri în procesul prietenului său. 

— Am să merg chiar mai departe, domnule Winkle, 
continuă dl. Phunky cu aerul cel mai satisfăcut şi mai 

încrezător. Aţi văzut vreodată în manierele şi purtarea 
domnului Pickwick faţă de celălalt sex ceva care să vă fi 
putut îndreptăţi a crede că s-ar fi putut gândi să se 
căsătorească la o vârstă aşa de înaintată? 

— O, nu; desigur că nu! răspunse dl. Winkle. 

— In raporturile cu femeile, conduita lui nu a fost 
totdeauna aceea a unui om care, ajungând la o vârstă 
destul de înaintată, mulţumit de propriile-i amuzamente şi 
preocupări, le tratează aşa cum un părinte îşi tratează 
fiicele? 

— Nu încape nicio îndoială în privinţa aceasta, replică dl. 
Winkle din toată inima. Adică... da... o, da, desigur. 

— N-aţi remarcat niciodată în conduita sa faţă de 
doamna Bardell, sau faţă de orice altă femeie, ceva care să 
fie cât de puţin suspect? adăugă dl. Phunky, pregătindu-se 
să se aşeze, căci avocatul Snubbin îi făcea semn din ochi. 

— Nu... n... nu, răspunse dl. Winkle afară de o 
împrejurare neînsemnată, care, sunt sigur, ar putea să fie 
explicată lesne. 

Dacă nefericitul domn Phunky s-ar fi aşezat când dl. 
Snubbin îi făcuse semn, sau dacă avocatul Buzfuz ar fi oprit 
de la început acest interogatoriu care nu-şi avea rostul (căci 
ştia mai bine să oprească decât să ia un interogatoriu - dar, 
ţinând seama de neliniştea d-lui Winkle, fu aproape sigur că 
martorul îi va ajuta într-o oarecare măsură) această 
nefericită aprobare n-ar fi fost smulsă martorului. În 
momentul când cuvintele ieşiră de pe buzele d-lui Winkle, 
dl. Phunky se aşeză, iar avocatul Snubbin, poate prea 
devreme, îi spuse martorului să părăsească locul. Dl. 
Winkle se pregătea să plece, foarte grăbit, când dl. Buzfuz îl 
opri. 

— Staţi, domnule Winkle, staţi, îi spuse el. Apoi, 
adresându-se micului judecător: lnălţimea voastră are 
bunătatea să întrebe pe martor în ce împrejurare domnul, 
care e destul de în vârstă pentru a-i fi părinte, s-a 

comportat suspect faţă de femei? 

— Domnule, aţi auzit întrebarea savantului avocat? zise 
judecătorul întorcându-se spre nenorocitul şi disperatul 
domn Winkle. Descrieţi împrejurarea la care aţi făcut aluzie. 

— Milord, răspunse dl. Winkle tremurând de nelinişte, 
aş... aş dori să tac în această privinţă. 

— Se poate, ripostă micul judecător, însă sunteţi dator să 
vorbiţi. 

În liniştea profundă a întregii adunări, dl. Winkle îngăimă 
că împrejurarea neînsemnată şi suspectă era aceea când 
dl. Pickwick fusese găsit la miezul nopţii în odaia de dormit 
a unei doamne, ceea ce s-a terminat, după cât credea dl. 
Winkle, prin ruptura căsătoriei proiectată de doamna în 
chestiune şi a dus, după câte ştia, la înfăţişarea cu forţa a 
pickwickienilor dinaintea lui George Nupkins, esquire, 
primar şi judecător de pace al târgului Ipswich. 

— Puteţi să părăsiţi tribuna, domnule, spuse avocatul 
Snubbin. 

DI. Winkle părăsi într-adevăr tribuna şi se repezi, gonind 
ca un nebun, spre hotelul George şi Vulturul, unde, câteva 
ore mai târziu, fu descoperit de servitor cu capul îngropat în 
pernele unei sofale, scoțând nişte gemete sfâşietoare. 

Tracy Tupman şi Augustus Snodgrass fură pe rând 
chemaţi la tribună. Amândoi  coroborară  depoziţia 
nefericitului lor prieten, simțindu-se şi unul şi altul la 
capătul disperării din pricina întrebărilor peste măsură de 
viclene ale celor care-i interogau. 

Suzannah Sanders fu apoi chemată şi interogată de 
avocatul Buzfuz, iar după aceea de avocatul Snubbin. Ea 
spusese şi crezuse întotdeauna că dl. Pickwick o va lua pe 
d-na Bardell de nevastă. Ştia că, după leşinul din iulie, 
viitoarea căsătorie a d-lui Pickwick şi a doamnei Bardell 
fusese subiectul obişnuit al conversaţiilor de prin vecini. A 
auzit vorbindu-se despre chestia aceasta la d-na Mudberry, 
călcătoreasă, şi la d-na Bunkin care se îndeletnicea cu 

scrobitul rufelor; nu vedea însă în sală nici pe d-na 
Mudberry, nici pe d-na Bunkin. L-a auzit pe dl. Pickwick 
întrebându-l pe băieţaş, dacă ar vrea să aibă alt tată. Nu 
ştie dacă pe atunci d-na Bardell era în relaţii cu brutarul, 
însă ştie că brutarul era pe atunci burlac, iar azi e însurat. 
Nu putea să jure că d-na Bardell nu era îndrăgostită lulea 
de brutar, însă îşi închipuia că brutarul nu era prea 
îndrăgostit de d-na Bardell, căci în cazul acesta, el nu s-ar fi 
însurat cu altă persoană. Îşi închipuia că d-na Bardell a 
leşinat în dimineaţa de iulie pentru că dl. Pickwick îi ceruse 
să fixeze ziua căsătoriei; ştia că şi ea (martora) şi-a pierdut 
cunoştinţa atunci când dl. Sanders îi ceruse să fixeze ziua 
căsătoriei şi îşi închipuia că orice persoană care se poate 
numi o lady ar face la fel într-o asemenea împrejurare. 
Auzise întrebarea pusă de dl. Pickwick băieţaşului cu privire 
la alley tors şi commoneys, însă jura că nu ştia ce fel de bile 
sunt acelea. 

Interogată de judecător, d-na Sanders răspunse că, pe 
când dl. Sanders îi făcea curte, ea primise de la el scrisori 
de dragoste ca toate doamnele; în cursul corespondenţei 
lor, dl. Sanders o numise foarte deseori rățuşca mea, însă 
niciodată cot/etu/ meu sau sosul meu de roşii. D-lui Sanders 
îi plăceau la nebunie rațele; poale că, dacă i-ar fi plăcut tot 
atât de mult cotletul sau sosul de roşii, ar fi întrebuințat 
denumirea lor ca pe o expresie de afecţiune. 

Avocatul Buzfuz se sculă cu mai multă demnitate decât 
până atunci, dacă acest lucru e cu putinţă, şi spuse cu o 
voce tunătoare: „Chemaţi-l pe Samuel Weller”. 

Era cu totul de prisos să-l cheme pe Samuel Weller, căci 
Samuel Weller urcă sprinten la tribună, în momentul când 
numele său fu rostit. După ce îşi puse pălăria pe podea şi 
braţele pe balustradă, el examina de sus Curtea cu o rotire 
din ochi, zăbovind îndeosebi asupra băncii juraţilor, cu un 
aer vesel, vioi. 

— Cum vă numiţi, domnule? întrebă judecătorul. 

— Sam Weller, milord, declară gentlemanul. 

— Vă scrieţi numele cu V sau cu W? 

— Depandă de gustul şi de toanele cui scrie, milord, 
replică Sam. Eu n-am avut ocaziunea decât o dată sau de 
două ori în viaţă, drept care îl scriu c-un V. 

Se auzi atunci la galerie un glas care strigă tare: „Aşa, 
Samivel; aşa, pune un V milord, pune un V!” 

— Cine îşi permite să apostrofeze Curtea?! exclamă 
judecătorul ridicându-şi ochii. Uşier! 

— Da, milord. 

— Adu imediat aici persoana aceea. 

— Da, milord. 

Însă, cum uşierul nu putu să găsească persoana, nu o 
aduse; astfel că, după ce se produse o mare învălmăşeală, 
asistenții care se sculaseră să-l vadă pe vinovat, se aşezară 
la loc. 

De îndată ce indignarea îi îngădui să grăiască din nou, 
micul judecător se întoarse spre martor şi-i spuse: 

— Domnule, ştiţi cine era acela? 

— Mi se pare că era babacu', milord, răspunse Sam. 

— Acum îl vedeţi? întrebă judecătorul. 

— Nu, nu-l văz, milord, declară Sam aţintindu-şi ochii 
spre lampa din tavan care lumina sala. 

— Dacă aţi fi putut să mi-l arătaţi, l-aş fi arestat pe loc, 
replică micul judecător. 

Sam făcu o plecăciune plină de recunoştinţă şi se 
întoarse spre dl. Buzfuz cu aceeaşi netulburată bună 
dispoziţie. 

— Acum, domnule Weller... spuse avocatul. 

— Acum, dom'le... declară Sam. 

— Dumneavoastră sunteţi, îmi pare, în serviciul domnului 
Pickwick, pârâtul în cauză. Vorbiţi deschis, vă rog, domnule 
Weller. 

— Asta şi voi, dom'le. Sunt în serviciul domnului aici 
prezinte, şi serviciul e foarte bun. 

— Îmi închipui că aveţi puţin de făcut şi mult de câştigat, 
glăsui avocatul Buzfuz în glumă. 

— A, da, capăt destul, dom'le, cum zicea soldatul când s- 
a poruncit să i se dea trei sute cincizeci de bice. 

— Nu vrem să ştim ce a spus soldatul, domnule, şi nici 
altă persoană, întrerupse judecătorul; nu face parte din 
mărturie. 

— Prea bine, milord. 

— Vă amintiţi de ceva important care s-a întâmplat în 
dimineaţa când v-a angajat pârâtul? S-auzim, domnule 
Weller, glăsui avocatul Buzfuz. 

— Da, dom'le. 

— Fiţi bun şi spuneţi juriului, ce anume. 

— M-am făcut cu un costum nou-nouţ, în dimineaţa aia, 
dom'lor din juriu, rosti Sam, şi pe-atunci nu mă aşteptam la 
aşa chilipir. 

Cuvintele stârniră un hohot general de râs, însă micul 
judecător, privind furios pe deasupra biroului, spuse: 

— Fiţi cu mai multă băgare de seamă, domnule! 

— La fel mi-a zis şi domnul Pickwick atunci, milord, 
replică Sam; şi am luat într-adevăr seama la ţoalele alea, 
milord. 

Două minute întregi judecătorul privi cu severitate la 
Sam, dar cum trăsăturile acestuia erau pe deplin calme şi 
senine, nu spuse nimic; făcu numai semn avocatului Buzfuz 
să continue. 

— Vreţi cumva să spuneţi, domnule Weller, reluă 
avocatul Buzfuz încrucişându-şi braţele cu emfază şi 
întorcându-se pe jumătate spre juriu, ca pentru a-l 
încredința în tăcere că-i va veni totuşi de hac martorului, 
vreţi cumva să spuneţi, domnule Weller, că n-aţi văzut-o pe 
reclamantă leşinată în braţele pârâtului, aşa cum aţi auzit 
că au relatat martorii? 

— Nu, să avem pardon, replică Sam, eu eram pe coridor, 
şi am stat pân' ce m-a chemat, iar cocoana bătrână nu era 

acolo. 

— Luaţi seama acum, domnule Weller,. rosti avocatul 
Buzfuz şi muie o pană enormă în călimara de dinainte-i, ca 
să-l sperie pe Sam, arătându-i că va nota răspunsul. Vă 
aflaţi pe coridor şi, cu toate astea, n-aţi văzut nimic din cele 
întâmplate. Aveţi ochi, domnule Weller? 

— Da, am ochi, declară Sam, şi tocmai d-aia. Dacă ochii 
mei ar fi fost microscoape patente ca să mărească 
carevasăzică de două milioane de ori putere, poate că aş fi 
văzut prin scări şi prin uşă, măcar că-i de stejar; dar cum n- 
am decât ochii pe care mi i-a dat Dumnezeu, vederea mea 
e mărginită. 

La auzul acestui răspuns dat în modul cel mai simplu şi 
nepăsător, fără cea mai uşoară umbră de tulburate, 
spectatorii chicotiră, micul judecător zâmbi, iar avocatul 
Buzfuz se pleoşti deodată. După o scurtă consultaţie cu 
Dodson şi Fogg, savantul avocat se întoarse din nou spre 
Sam şi spuse cu o sforţare penibilă de a-şi tăinui supărarea: 

— Acum, domnule Weller, vă voi mai pune o întrebare 
asupra altei chestiuni, rogu-vă. 

— Cum doriţi, dom'le, spuse Sam cu o desăvârşită bună 
dispoziţie, 

— Vă amintiţi că aţi fost la doamna Bardell într-o seară 
din noiembrie trecut? 

— Da, da, foarte bine. 

— Aha, asta vă amintiţi, domnule Weller! spuse avocatul 
Buzfuz recăpătându-şi siguranţa. Eram sigur că, până în 
cele din urmă, vom ajunge la ceva. 

— Şi eu eram sigur, dom'le, replică Sam, iar spectatorii 
chicotiră din nou. 

— Bun. Îmi închipui că v-aţi dus pentru a vorbi puţintel de 
proces, nu-i aşa, domnule Weller? reluă avocatul Buzfuz 
aruncând o privire şireată juriului. 

— M-am dus să plătesc chiria; dar am discutatără puţin şi 
de proces, răspunse Sam. 

— Aha, aţi discutat puţin şi de proces, repetă dl. Buzfuz, 
al cărui chip deveni luminos, anticipând o descoperire 
importantă. Aveţi bunătatea să ne povestiţi ce s-a vorbit în 
această privinţă, domnule Weller? 

— Cu cea mai mare plăcere din lume, dom'le, răspunse 
Sam. După câteva obsirvaţii deloc enteresante ale celor 
două respectabile cocoane care a fost enterogate azi 
acilea, ele s-a ixprimat cu admiraţiune, cum că ce purtarea 
onorabelă are domnii Dodson şi Fogg, care şeade lângă 
dumneavoastră acu. 

Cuvintele atraseră, bineînţeles, atenţia generală asupra 
lui Dodson şi Fogg, care luară un aer cât mai demn cu 
putinţă. 

— Aha, reprezentanţii reclamantei, glăsui dl. avocat 
Buzfuz; doamnele au vorbit deci elogios la adresa purtării 
onorabile a domnilor Dodson şi Fogg, reprezentanţii 
reclamantei, da? 

— Da, dom'le. A zis că era o faptă foarte mărenimoasă 
din partea lor să ia din enteres afacerea asta, şi să nu ceară 
cheltuieli dacă nu l-o făcea pe domnul Pickwick să le 
plătească. 

La auzul neaşteptatei replici, spectatorii chicotiră din 
nou, iar Dodson şi Fogg, care se făcuseră roşii ca para 
focului, se plecară spre avocatul Buzfuz şi, în mare grabă, îi 
şoptiră ceva la ureche. 

— Aveţi absolută dreptate, rosti avocatul Buzfuz cu glas 
tare, cu o linişte prefăcută. Este pe de-a-ntregul inutil, 
milord, să se scoată vreo lămurire din prostia de nepătruns 
a acestui martor. Nu voi plictisi Curtea adresând alte 
întrebări. Coborâţi, domnule. 

— Alt domn nu doreşte să mă mai întrebe ceva? întrebă 
foarte liniştit Sam, luându-şi pălăria şi privind în juru-i. 

— Nu, eu nu, domnule Weller, mulţumesc, spuse 
avocatul Snubbin râzând. 

— Puteţi să coborâţi, domnule, rosti avocatul Buzfuz 

agitând mâna cu nerăbdare. 

Sam cobori, deci, după ce făcu cauzei d-lor Dodson şi 
Fogg răul pe care putea să-l facă, şi după ce vorbise cât 
mai puţin despre domnul Pickwick, ceea ce era exact 
scopul ce-şi propusese. 

— Nu am nicio obiecţiune, milord, în a admite, spuse 
avocatul Snubbin, dacă aceasta va scuti audierea altor 
martori, că domnul Pickwick s-a retras din afaceri şi că 
posedă o considerabilă avere personală. 

— Foarte bine, replică avocatul Buzfuz trecând 
secretarului spre a fi citite, cele două scrisori ale d-lui 
Pickwick. Acestea sunt chestiuni care mă privesc pe mine, 
milord. 

Avocatul Snubbin se adresă atunci juriului în favoarea 
pârâtului, şi debită un foarte lung şi foarte emfatic discurs, 
prin care acordă conduitei şi caracterului d-lui Pickwick cele 
mai înalte elogii. Deoarece, însă, cititorii noştri îşi vor fi 
format cu privire la meritele şi virtutea d-lui Pickwick o 
opinie mult mai precisă decât aceea a d-lui Snubbin, nu 
credem de cuviinţă să reproducem pe larg observaţiile 
savantului. El se strădui să demonstreze că scrisorile care 
fuseseră prezentate, se refereau pur şi simplu la masa d-lui 
Pickwick şi la pregătirile pentru a-l primi în apartamentul 
său la înapoierea dintr-o excursie la ţară. E de-ajuns să 
spunem că, în genere, dl. Snubbin a făcut, precum toată 
lumea ştie, tot ce-a putut în favoarea d-lui Pickwick; ţinând 
seama de autoritatea de nezdruncinat a unui vechi proverb, 
mai mult nici nu putea să facă. 

DI. judecător Stareleigh rezumă dezbaterile, potrivit 
obiceiului şi formelor demult stabilite şi aprobate. Citi 
juriului, atât cât putu descifra, din notele sale luate în timp 
aşa de scurt, şi făcu în treacăt comentarii asupra fiecărei 
mărturii. Dacă d-na Bardell avea dreptate, atunci era 
perfect vădit că dl. Pickwick nu avea. Dacă juraţii gândeau 
că mărturia d-nei Cluppins era vrednică de încredere, aveau 

datoria să-i dea crezare; dacă nu, nu. Dacă erau convinşi că 
a fost o încălcare a făgăduielii de căsătorie, trebuiau să 
acorde reclamantei daunele-interese pe care le vor socoti 
de cuviinţă; pe de altă parte însă, dacă li se părea că n-a 
fost făcută nicio făgăduială de căsătorie, atunci trebuiau să- 
| achite pe pârât. După aceasta, juraţii se retraseră în sala 
de chibzuire, iar judecătorul se retrase în cabinetul său 
pentru a se înviora cu o costiţă de berbec şi un pahar de 
sherry. 

Se scurse un sfert de oră plin de-ncordare. Juriul se 
înapoie; fu chemat judecătorul. Dl. Pickwick îşi puse 
ochelarii şi contemplă pe primul jurat cu tulburare şi cu 
inima bătându-i să-i iasă din piept. 

— Domnilor, glăsui individul în negru, sunteţi toţi de 
acord asupra verdictului dumneavoastră? 

— Da, suntem de acord, răspunse primul jurat. 

— Hotărâţi în favoarea reclamantei sau a pârâtului, 
domnilor? 

— În favoarea reclamantei. 

— Cu ce daune, domnilor? 

— Şapte sute cincizeci de lire sterline. 

DI. Pickwick îşi scoase ochelarii, şterse cu grijă sticlele, îi 
închise în cutia lor şi-i băgă în buzunar. Apoi, punându-şi 
mânuşile cu luare aminte, în timp ce continua să-l 
examineze pe primul jurat, urmă maşinaliceşte din sală 
geanta albastră şi pe dl. Perker. 

Se opriră într-o sală alăturată; dl. Perker plăti onorariile 
Curţii. Acolo, dl. Pickwick fu ajuns de prietenii săi, şi tot 
acolo întâlni pe d-nii Dodson şi Fogg, care îşi frecau mâinile 
cu toate semnele exterioare de satisfacţie. 

— Hei, domnilor! zise dl. Pickwick. 

— Hei, domnule! rosti Dodson pentru sine şi partenerul 
său. 

— Vă închipuiţi că o să puneţi mâna pe cheltuieli, nu-i 
aşa, domnilor? întrebă dl. Pickwick. 

Fogg răspunse că socotea aceasta ca un lucru probabil, 
iar Dodson zâmbi spunând că au să încerce. 

— Puteţi să încercaţi mult şi bine, domnilor Dodson şi 
Fogg, exclamă dl. Pickwick cu vehemenţă, însă n-o să 
scoateţi niciodată de la mine nici măcar o leţcaie ca daune 
sau cheltuieli, chiar de ar fi să-mi petrec restul vieţii într-o 
închisoare pentru datornici! 

— Haha, râse Dodson, o să vă luaţi seama înainte de 
primul termen, dom'le Pickwick! 

— Hihihi, vom vedea în curând, domnule Pickwick! rânji 
dl. Fogg. 

Mut de indignare, dl. Pickwick îngădui să fie condus până 
la uşă de prietenii săi şi de avocat, care îl urcară într-o 
trăsură adusă de grijuliul Sam Weller. 

Sam ridicase scara şi se pregătea să sară pe capră, când 
se simţi atins uşor pe umăr. Se întoarse şi-l văzu pe 
părintele său. Chipul bătrânului domn avea o expresie 
jalnică. Clătină din cap cu gravitate şi spuse mustrător: 

— Ştiam c-o să se întâmple aşa. O, Sammy, Sammy, de 
ce nu s-au slujit de-un a/ebiu? 

CAPITOLUL XXXV 


În care dl. Pickwick crede că ar fi mai bine să facă o călătorie 
până la Bath şi, ca atare, se duce acolo. 


— Dar, fireşte, scumpe domn, spuse micul Perker d-lui 
Pickwick pe care venise să-l vadă în dimineaţa următoare 
procesului, fireşte, nu vorbiţi serios când spuneţi că n-o să 
plătiţi cheltuielile şi daunele. Hai să stăm strâmb şi să 
judecăm drept, la rece, lucrurile. 

— Nicio jumătate de penny, repetă dl. Pickwick cu tărie; 
nicio jumătate de penny. 

— Ura, trăiască prinţipiile! cum zicea cămătarul când nu 
voia să prelungească poliţa, remarcă dl. Weller care 
strângea masa după micul dejun. 

— Sam, spuse dl. Pickwick, fii bun şi coboară. 

— Desigur, dom'le, replică dl. Weller; şi, supunându-se 
amabilei poftiri a stăpânului său, se retrase. 

— Nu, Perker, reluă dl. Pickwick cu aer foarte serios. 
Prietenii mei, aci de faţă, s-au străduit să mă abată de la 
hotărârea mea, dar în zadar. Îmi voi vedea de treburi până 
ce adversarii vor avea puterea ca, printr-un mandat legal, 
să pună la cale executarea sentinţei; şi, dacă sunt 
îndeajuns de mârşavi de a se folosi de putere spre a mă 
aresta, mă voi supune legilor cu deplină linişte sufletească. 
Şi asta când crezi că ar putea să se-ntâmple? 

— Pot să lanseze o execuţie, scumpe domn, pentru suma 
daunelor şi cheltuielilor de judecată la primul termen, 

explică Perker, exact de astăzi în două luni, scumpe domn. 

— Foarte bine. Până atunci nu-mi mai vorbi, prietene, de 
afacerea asta. lar acum, continuă dl. Pickwick privind în 
juru-i la prietenii săi cu un zâmbet binevoitor şi cu o 
scânteiere în ochi, pe care ochelarii n-o puteau întuneca 
sau ascunde, acum întrebarea este: încotro ne călătorim? 

DI. Tupman şi dl. Snodgrass erau prea impresionați de 
eroismul prietenului lor spre a da un răspuns. DI. Winkle nu 
uitase încă îndeajuns depoziţia sa la proces ca să 
îndrăznească a ridica glasul în vreo chestiune. Prin urmare, 
dl. Pickwick aştepta în zadar. 

— Uite, reluă el, dacă-mi permiteţi să aleg eu destinaţia, 
aş zice Bath. Îmi închipui că nimeni dintre noi n-a fost 
vreodată acolo. 

Nimeni nu mai fusese; şi cum propunerea fu susţinută 
călduros de Perker, care socotea foarte probabil că o mică 
schimbare şi distracţie îl vor îndemna pe dl. Pickwick să 
cântărească mai bine hotărârea luată şi să-şi dea seama ce 
rău ar fi într-o închisoare de datornici, o adoptară în 
unanimitate. Sam fu expediat îndată la birtul Ca/u/ Bălan să 
reţină cinci locuri în diligenţa care pleca a doua zi 
dimineaţa, la şapte jumătate. 

Mai erau exact două locuri înăuntru şi trei afară. Sam le 
reţinu, schimbă câteva complimente cu slujbaşul de la casa 
de bilete în legătură cu o jumătate de coroană de cositor pe 
care acesta i-o strecurase în rest, se întoarse la George şi 
Vulturul şi se îndeletnici sârguincios, până la culcare, cu 
îndesarea hainelor şi a rufăriei în spaţiul cel mai mic cu 
putinţă; punându-şi la contribuţie geniul său în materie de 
mecanică, născoci o sumedenie de mijloace ingenioase 
spre a fixa capacele la cutii care nu aveau nici balamale, 
nici broaşte. 

Dimineaţa următoare se arăta foarte nepotrivită pentru o 
călătorie: cădea burniţă, era umezeală şi noroi. Caii 
diligenţelor care treceau prin oraş împrăştiau atâţia aburi, 

că pasagerii de afară nu se mai vedeau. Vânzătorii de ziare 
erau uzi leoarcă şi miroseau a mucegai; ploaia picura de pe 
pălăriile negustoreselor de portocale când îşi vârau capul 
prin uşa trăsurilor, şi stropea interiorul împrospătând aerul. 
Evreii închideau, deznădăjduiţi, bricegele lor cu cincizeci de 
limbi; vânzătorii de agende de buzunar le ţineau într-adevăr 
în buzunare. Lanţurile de ceas şi furculiţele pentru prăjitul 
pâinii puteau fi aruncate la fier vechi; penalele şi bureţii nu 
mai făceau două parale. 

Lăsându-l pe Sam Weller să salveze bagajele din mâinile 
a vreo şapte-opt hamali care tăbărâseră ca nişte sălbatici 
asupra lor de îndată ce trăsura de piaţă se oprise, şi văzând 
că mai aveau încă aproape douăzeci de minute până la 
plecare, dl. Pickwick şi prietenii săi se duseră să caute un 
adăpost în sala de aşteptare - ultimul refugiu al disperării 
umane. 

Sala de aşteptare de la Calul Bălan este, după cum vă 
închipuiţi, prea puţin îmbietoare; altminteri, nu ar fi o sală 
de aşteptare. În dreapta, într-un fel de salonaş, o sobă de 
bucătărie ambițioasă pusese parcă stăpânire pe încăpere, 
întovărăşită de un vătrai rebel, o lopată şi-un cleşte. De jur- 
împrejurul sălii sunt nişte despărţituri pentru călători, iar 
sala e înzestrată cu o pendulă, o oglindă şi un chelner în 
carne şi oase; ultimul articol fiind de obicei închis într-un fel 
de cuşcă unde se spală paharele, într-un ungher al 
încăperii. 

În ziua despre care vorbim, una dintre despărţituri era 
ocupată de un bărbat cam de patruzeci şi cinci de ani, cu 
priviri severe, al cărui craniu chel şi lucios în faţă avea pe 
laturi şi la ceafă un păr des, negru, şi nişte favoriţi mari, 
negri. Fracul său cafeniu era încheiat până la bărbie; purta 
o şapcă de voiaj încăpătoare de blană de focă, iar o 
redingotă şi o manta se aflau întinse pe bancă, lângă el. 
Când dl. Pickwick intră, omul îşi ridică ochii din farfurie cu 
un aer sălbatic, impunător, plin de demnitate; apoi, după 

ce-i măsură îndeajuns pe dl. Pickwick şi pe tovarăşii lui, 
începu să fredoneze o melodie pentru a da astfel de înţeles 
că, dacă îşi închipuie cineva c-o să-l ducă de nas, se înşală. 

— Băiete! strigă domnul cu favoriţi. 

— Da, domnule! replică, ieşind din cuşca mai sus 
menţionată, un om cu înfăţişare murdară şi c-un şervet la 
fel. 

— Mai dă-mi câteva felii de pâine prăjită. 

— Da, domnule! 

— Vezi, să fie cu unt! adăugă acelaşi cu un ton fioros. 

— Îndată, domnule! răspunse chelnerul. 

Domnul cu favoriţi reîncepu să fredoneze aceeaşi 
melodie; apoi, în aşteptarea pâinii prăjite, se apropie de foc 
şi îşi ridică la subsuori pulpanele fracului, privindu-şi 
cizmele dus pe gânduri. 

— Mă întreb unde o fi oprind diligenţa la Bath? glăsui dl. 
Pickwick cu ton blând, adresându-se d-lui Winkle. 

— Hm, ce? spuse străinul. 

— Făceam o observaţie prietenului meu, domnule, rosti 
dl. Pickwick, gata oricând să intre în vorbă. Intrebam: unde 
o fi oprind diligenţa la Bath? Poate că îmi puteţi spune 
dumneavoastră, domnule. 

— Mergeţi la Bath? se răsti străinul. 

— Da, domnule, răspunse dl. Pickwick. 

— Şi ceilalţi domni? 

— Şi ei. 

— Nu înăuntru... Să mă bată Dumnezeu dacă mergeţi 
înăuntru, declară străinul. 

— Nu, nu toţi. 

— Desigur că nu toţi, reluă străinul cu energie. Eu am 
reţinut două locuri, iar dacă antreprenorii vor să înghesuie 
şase persoane într-o cutie infernală care nu poate să 
cuprindă decât patru, am să închiriez o brişcă şi pe urmă au 
să aibă de furcă cu mine. Eu am plătit! Aşa nu se poate. l- 
am spus slujbaşului, când am plătit locurile, că aşa nu se 

poate. Ştiu că asta se face; ştiu ca se face în fiecare zi; însă 
pe mine nu m-a dus încă nimeni de nas, şi nici n-o să mă 
ducă vreodată. Cine mă cunoaşte, ştie; să nu mă mişc de 
aici, dacă nu-i aşa! 

Trufaşul domn trase atunci de clopot cu putere şi spuse 
chelnerului că, dacă în cinci secunde nu i se aduce pâinea 
prăjită, o să-l înveţe minte. 

— Dragă domnule, spuse dl. Pickwick, daţi-mi voie să vă 
atrag atenţia că vă agitaţi degeaba. Nu am reţinut locuri 
înăuntru decât pentru două persoane. A 

— Mă bucură că aflu, răspunse omul trufaş. Imi retrag 
cuvintele; primiţi scuzele mele. Poftim cartea mea de vizită; 
să facem cunoştinţă. 

— Cu multă plăcere, domnule, glăsui dl. Pickwick. 
Suntem tovarăşi de călătorie şi nădăjduiesc că vom face 
drumul împreună în mod plăcut. 

— Sper să fie aşa, zise trufaşul domn. Sunt convins. Mi-e 
simpatică înfăţişarea dumneavoastră; îmi place. Domnilor, 
daţi-mi mâinile şi spuneţi-mi cum vă numiţi. Să facem 
cunoştinţă. 

Fireşte, un schimb de saluturi prieteneşti urmă cuvintelor 
acestea pline de amabilitate. Trufaşul domn informă atunci 
pe prietenii noştri, cu acelaşi sistem de fraze scurte, 
abrupte, săltăreţe, că se numeşte Dowler, că se duce la 
Bath în călătorie de plăcere, că a fost pe vremuri în armată, 
că acum a intrat în afaceri, ca omul; că trăia din câştigurile 
pe care le scotea, şi că persoana pentru care reţinuse al 
doilea loc nu era o persoană mai puţin ilustră decât d-na 
Dowler, soţia sa. 

— O femeie frumoasă, urmă el. Sunt mândru de dânsa. 
Am şi de ce. 

— Nădăjduiesc că vom avea plăcerea să ne dăm seama, 
spuse dl. Pickwick zâmbind. 

— Vă veţi da seama, răspunse Dowler. Vă va cunoaşte. 
Vă va stima. Eu i-am făcut curte într-un mod curios. Am 

cucerit-o printr-o declaraţie cutezătoare. Uite: am văzut-o, 
m-am îndrăgostit de ea; i-am cerut mâna; ea m-a refuzat. 


„lubeşti pe-altcineva?”  „Menajează-mi  pudoarea.” „il 
cunosc.” „Serios?” „Foarte bine, dacă mai rămâne aici, îl 
jupoi de viu”. 

— Drace! exclamă dl. Pickwick fără de voie. 

— ŞI... l-aţi jupuit, domnule? întrebă dl. Winkle, 


îngălbenindu-se. 

— l-am scris. l-am spus că era o chestiune penibilă. Şi 
aşa a şi fost. 

— Fireşte, murmură dl. Winkle. 

— l-am spus că mi-am dat cuvântul că o să-l jupoi de viu, 
că era angajată onoarea mea şi că, în calitate de ofiţer al 
majestăţii sale, nu aveam altă alternativă. Eram obligat. 
Regretam, însă trebuia să se întâmple aşa. El se lăsă 
convins; văzu că regulile serviciului erau imperative. Dădu 
bir cu fugiţii. O luai în căsătorie. Uite trăsura. În uşă se vede 
capul ei. 

După ce isprăvi ce avea de spus, dl. Dowler arătă o 
trăsură care tocmai sosise; în uşa deschisă se vedea o 
figură destul de drăguță, cu o pălărie de un albastru viu, 
căutând cu privirile prin mulţimea de pe trotuar foarte 
probabil pe omul violent. DI. Dowler îşi plăti consumaţia şi 
ieşi repede, cu şapca, redingota şi mantaua; dl. Pickwick şi 
prietenii săi îl urmară pentru a-şi ocupa locurile. 

DI. Tupman şi dl. Snodgrass se instalaseră la spatele 
trăsurii; dl. Winkle se urcase înăuntru, şi dl. Pickwick se 
pregătea să-l urmeze, când Sam Weller se apropie cu un 
aer de mister profund şi, şoptind la urechea stăpânului, îi 
ceru permisiunea de a-i vorbi. — Ei, Sam, ce este? îl întrebă 
dl. Pickwick. 

— S-a-ntâmplat una bună, dom'le, răspunse Sam. 

— Una ce? întreba dl. Pickwick. 

— Să vedeţi, dom'le. Mi-e al dracului de teamă că 
proprietarul trăsurii şi-a cam luat nasul la purtare. 

— Cum asta, Sam? zise dl. Pickwick. Numele noastre nu 
sunt trecute pe foaia de drum? 

— Numele noastre nu e numai pe foaia de drum, e 
zugrăvite şi pe uşa diligenţii. 

Vorbind astfel, Sam arătă stăpânului partea aceea a uşii 
unde se găseşte de obicei numele proprietarului; iar acolo, 
într-adevăr, se citea cu litere aurite, de o respectabilă 
mărime, numele magic de PICKWICK. 

— Vai de mine! exclamă dl. Pickwick uluit de coincidenţă; 
asta-i culmea culmilor! 

— Da, însă asta nu-i totul, reluă Sam îndreptând din nou 
atenţia stăpânului spre uşă. Nu s-a mulţumit să scrie 
Pickwick; a pus şi un Moise înainte. Adică, vorba aia, după 
moarte, şi ruşine, cum zicea papagalul când nu numai că l- 
a luat din ţara lui de baştină, da l-a mai şi pus, colac peste 
pupăză, să vorbească pe englezeşte. 

— Fireşte, lucrul e destul de curios, Sam; dar dacă stăm 
aici de vorbă o să ne pierdem locurile, spuse dl. Pickwick. 

— Cum? Nu mai e nimic de făcut, dom'le?! exclamă Sam 
de-a dreptul speriat de liniştea cu care dl. Pickwick se 
pregătea să se cuibărească în trăsură. 

— De făcut? rosti dl. Pickwick, ce s-ar mai putea face? 

— Nu e nimeni pe care să-l chelfănim, pentru că a avut 
îndrăzneala asta, dom'le? întrebă dl. Weller, care se 
aşteptase măcar să primească însărcinarea de a lua 
numaidecât la refec pe vizitiu şi pe conducător. 

— Nu, desigur, replică dl. Pickwick cu însufleţire. Nu, cu 
niciun preţ! Urcă-te la locul tău, îndată! 

— Tare mi-e teamă, murmură Sam, întorcându-se, că s-a 
întâmplat ceva cu jupânul; altfel n-ar fi primit lucrurile aşa 
de liniştit. Nu cumva şi-o fi pierdut minţile cu judecata aia? 
Oricum, arată rău, foarte rău, continuă dl. Weller, clătinând 
din cap cu gravitate. 

Şi - se cuvine să remarcăm, căci dovedeşte cât îl mâhnea 
împrejurarea aceea - nu mai scoase o vorbă până când 

trăsura ajunse la bariera Kensington. Pentru el era prea 
mult, să rămână atâta vreme fără să crâcnească, încât 
faptul poate fi socotit cu totul fără precedent. 

În decursul călătoriei nu se întâmplă nimic care să merite 
o luare aminte deosebită. DI. Dowler istorisi o sumedenie 
de anecdote, ilustrând toate isprăvile personale de curaj; şi, 
la fiecare, invoca mărturia d-nei Dowler; iar d-na Dowler 
intervenea întotdeauna adăugând în chip de anexă câteva 
fapte sau împrejurări remarcabile pe care dl. Dowler le 
uitase ori poate că, din modestie, le omisese; căci 
adaosurile tindeau totdeauna să arate că dl. Dowler era un 
om şi mai uimitor decât declara singur. Dl. Pickwick şi dl. 
Winkle îl ascultau cu cea mai mare admiraţie; din când în 
când, totuşi, ei conversau cu d-na Dowler, care era o 
persoană simpatică şi întru totul seducătoare. Astfel, graţie 
istoriilor d-lui Dowler şi farmecelor d-nei Dowler, graţie 
bunei dispoziţii a d-lui Pickwick şi atenţiei neclintite a d-lui 
Winkle, călătorii din diligenţă izbutiră să se simtă foarte 
bine tot drumul. 

Cei de afară o duseră aşa cum de obicei o duc oamenii 
de afară. Erau veseli şi vorbăreţi la începutul tuturor 
haltelor, trişti şi somnoroşi pe la jumătate, şi din nou foarte 
vioi şi treji spre sfârşit. Se afla acolo un tânăr domn, cu 
manta de cauciuc, care fuma ţigară după ţigară tot lungul 
drumului; şi era un alt domn tânăr, a cărui haină parodia 
parcă un palton, care aprindea ţigară de la ţigară; dar 
simțindu-se evident ameţit, le arunca după al doilea fum, 
când credea că nimeni nu se uita la el. Pe capră stătea un 
al treilea tânăr, care dorea să se iniţieze în materie de vite 
cornute, iar dinapoi unul mai în vârstă, foarte priceput în 
agricultură. Pe drum întâlniră o droaie de oameni în haine 
de lucru şi în bluze albe pe care vizitiul îi poftea să urce o 
bucată de drum; ei cunoşteau fiecare cal şi fiecare rândaş 
din halte şi de prin partea locului. În sfârşit, luară masa; 
masa i-ar fi costat puţin, o jumătate de coroană de cap, 

dacă ar fi avut răgazul să mănânce. La şapte seara dl. 
Pickwick şi prietenii săi, dl. Dowler şi soţia sa, se retraseră 
fiecare în salonul lor special de la hotelul Cerbul Alb situat 
în faţa vestitei săli de cură cu ape minerale din Bath unde 
chelnerii, graţie costumului lor, ar putea fi luaţi drept 
studenţi din Westminster, dacă nu ar spulbera această 
iluzie prin purtarea lor mult mai cuviincioasă. 

A doua zi dimineaţă, pickwickienii abia mântuiseră 
dejunul când un chelner aduse cartea de vizită a d-lui 
Dowler, cu rugămintea de a i se îngădui să prezinte pe-un 
prieten al său. Dl. Dowler veni în persoană îndată după 
trimiterea cărţii de vizită, aducându-l şi pe prieten. 

Prietenul era un tânăr fermecător, care nu depăşea cu 
mult vârsta de cincizeci de ani, îmbrăcat într-un frac de un 
albastru foarte viu, cu nasturi scânteietori, pantaloni negri 
şi încălţămintea cea mai fină şi mai lucioasă ce se poate 
închipui. Un lornion de aur atârna la gâtul lui, de o panglică 
neagră, lată şi scurtă. În mâna stângă ţinea o tabacheră de 
aur cu tutun de prizat. Nenumărate inele străluceau în 
degetele lui; un solitar enorm de diamant, montat în aur, 
scânteia la jaboul cămăşii. Mai avea un ceas de aur şi un 
lant de aur bogat petrecut, cu peceţi masive tot din aur. 
Avea un baston uşor de abanos cu o măciulie grea de aur; 
rufăria lui era cea mai albă, cea mai fină şi mai bine 
scrobită; purta peruca cea mai lucie, mai neagră, mai 
buclată dintre peruci. Tabacul său era tabac de regent; 
parfumul, bouquet du roi. Avea pe buze veşnic un zâmbet, 
iar dinţii aşa de perfect rânduiţi că, de aproape, cu greu îi 
puteai deosebi pe cei falşi de cei adevăraţi. 

— Domnule Pickwick, zise Dowler, prietenul meu, Angelo 
Cyrus Bantam, esquire, maestru de ceremonii. Bantam, 
domnul Pickwick. Faceţi cunoştinţă. _ 

— Fiţi binevenit la Ba-ath, domnule. Intr-adevăr, o 
achiziţie... Bine aţi venit la Ba-ath, domnule... De multă, 
foarte multă vreme, domnule Pickwick, n-aţi băut din apele 

acestea. Parcă de un veac, domnule Pickwick: r-re- 
marcabil. 

Vorbind astfel, dl. Angelo Cyrus Bantam, esquire M.C. luă 
mâna d-lui Pickwick; şi, în timp ce se apleca înainte tot 
salutând, i-o păstră ca şi cum nu s-ar fi îndurat să-i dea 
drumul. 

— E desigur foarte multă vreme de când n-am mai băut 
ape, răspunse dl. Pickwick, căci, după câte ştiu, n-am mai 
fost niciodată aici. 

— N-aţi fost niciodată la Ba-ath, domnule Pickwick?! 
exclamă marele maestru lăsând, de uimire, să-i scape 
mâna; niciodată la Ba-ath! Haha! Domnule Pickwick, ştiţi că 
aveţi haz! Nu e rău, nu e rău! Bravo! Bravo! Hihihi! R-re- 
marcabil. 

— Sunt dator să spun, spre ruşinea mea, că vorbesc 
absolut serios, reluă dl. Pickwick. N-am mai fost niciodată 
pe-aici. 

— O, ştiu! exclamă marele maestru grozav de amuzat. 
Da, da. Bun, bun. Din ce în ce mai bine. Dumneavoastră 
sunteţi domnul despre care am auzit. Vă cunoaştem, 
domnule Pickwick, vă cunoaştem. 

„Au citit în blestematele de ziare relatări în legătură cu 
procesul meu, gândi dl. Pickwick. Au auzit tot ce se putea 
auzi despre mine.” 

— Dumneavoastră sunteți domnul cu reşedinţa la 
Clapham Green - adăugă Bantam - care a paralizat răcind 
în mod imprudent după ce băuse vin de Porto; care, din 
cauza suferințelor cumplite, nu se mai putea mişca din loc, 
şi care a cerut apă la sticle din izvorul de băi al regelui, cu 
temperatura de 103 grade; cu o căruţă i-au fost aduse în 
odaia sa de culcare în oraş, a făcut baie, a strănutat, şi s-a 
însănătoşit în aceeaşi zi. Foarte remarcabil! 

DI. Pickwick pricepu complimentul cuprins în această 
presupunere şi totuşi avu tăria să-l respingă. Apoi, 
folosindu-se de un moment când maestrul de ceremonii 

rămăsese tăcut, ceru permisiunea de a-i prezintă pe 
prietenii săi, dl. Tupman, dl. Winkle şi dl. Snodgrass; 
prezentare care, după cum vă închipuiţi, îl făcu pe maestrul 
de ceremonii să se simtă copleşit de plăcere şi de atâta 
onoare. 

— Bantam, zise domnul Dowler, domnul Pickwick şi 
prietenii domniei sale sunt străini; trebuie să-şi înscrie 
numele. Unde-i registrul? 

— Registrul vizitatorilor distinşi din Ba-ath va fi în sala de 
cură astăzi la orele două, rosti maestrul de ceremonii. Vă 
rog să-i călăuziţi pe prietenii noştri spre splendidul edificiu 
şi să-mi procuraţi favoarea de-a căpăta autografele 
dumnealor. 

— Mă voi executa, replică Dowler. Dar am lungit vizita. E 
timpul să ne retragem. Mă înapoiez peste o oră. Haidem! 

— Avem bal astă seară, domnule, spuse maestrul de 
ceremonii luând mâna d-lui Pickwick în momentul plecării. 
Nopțile de bal, la Ba-ath, sunt clipe furate din paradis, clipe 
încântătoare graţie muzicii, frumuseţii, eleganţei, modei, 
etichetei, şi... mai presus de toate, graţie absenței 
negustorilor, oameni absolut nepotriviţi cu paradisul. 
Oamenii aceştia au, între ei, din două în două săptămâni, la 
Guildhall, un fel de tămbălău care e, ca să nu spun mai 
mult, ciudat. La revedere, la revedere! 

După ce declară, de-a lungul scării, că era nespus de 
mulţumit, pe deplin fermecat, copleşit de încântare, colosal 
de măgulit, Angelo Cyrus Bantam, esquire M. C. urcă într-un 
echipaj foarte elegant care-l aştepta la uşă şi porni în galop. 

La ora stabilită, dl. Pickwick şi prietenii săi, escortaţi de 
Dowler, se duseră în sălile de recepţie şi-şi scriseră numele 
în registru, dovadă a unei condescendenţe de care Angelo 
Bantam se arătă şi mai copleşit decât până atunci. Biletele 
de intrare la recepţie urmau să fie pregătite pentru 
pickwickieni, cum însă ele nu erau gata, dl. Pickwick se 
obligă, în ciuda tuturor protestărilor lui Angelo Bantam, să 

trimită pe Sam să le ia, la orele patru după amiază la M.C., 
în Queen Square. 

După ce făcură o scurtă plimbare prin oraş, ajungând la 
încheierea unanimă că Park Street seamănă mult cu 
străzile perpendiculare care se văd în vis, şi pe care nu 
izbuteşti pentru nimic în lume să le străbaţi, pickwickienii 
se înapoiară la Cerbul Alb, şi-l trimiseră pe Sam să 
îndeplinească misiunea cu care fusese însărcinat. 

Sam Weller îşi puse pălăria pe cap, domol şi grațios, îşi 
înfundă mâinile în buzunarele vestei şi se îndreptă cu paşi 
hotărâți spre Queen Square, fluierând de-a lungul drumului 
câteva dintre cele mai populare arii de pe atunci, aranjate 
pe variaţiuni cu totul noi pentru anume nobile instrumente 
numite armonici sau caterinci. Când ajunse în Queen 
Square, la numărul ce-i fusese comunicat, încetă fluieratul 
şi bătu voios la uşa pe care o deschise numaidecât un 
lacheu bine făcut, cu capul pudrat, cu o livrea splendidă. 

— Bătrâne, e aici domnul Bantam? întrebă Sam Weller, 
fără să se lase câtuşi de puţin intimidat de splendoarea 
uluitoare a lacheului pudrat şi-a livrelei măreţe. 

— De ce întrebi, tinere? răspunse plin de semeţie lacheul 
cu cap pudrat. 

— Pentru că, dacă e acasă, dă-i asta şi spune-i că domnul 
Weller aşteaptă după răspuns; vrei, lungule? 

Aşa grăi Sam; şi, după ce intră cu indiferenţă în sală, se 
aşeză. 

Lacheul pudrat trânti puternic uşa şi încruntă din 
sprâncene, trufaş; dar nici trântitul uşii, nici încruntarea 
sprâncenelor lui nu făcură vreo impresie asupra lui Sam, 
care privea cu aer de cunoscător un cuier pentru umbrele, 
elegant, de mahon. 

Se vede că modul în care dl. Bantam primi cartea de 
vizită îl influenţă în favoarea lui Sam pe lacheul pudrat căci, 
la înapoiere, îi zâmbi prietenos şi-i spuse că răspunsul va fi 
gata numaidecât. 

— Prea bine, replică Sam; îi poţi spune bătrânului domn 
să nu se năduşească. Nu e niciun zor, lungule. Am luat 
masa. 

— Mănânci foarte devreme, domnule, zise lacheul pudrat. 

— Ca să meargă mai bine cina, răspunse Sam. 

— Eşti demult în Bath, domnule? se interesă lacheul 
pudrat. N-am avut până acum plăcerea s-aud de dumneata. 

— Pe aici n-am făcut încă cine ştie ce vâlvă, declară Sam. 
Eu şi personajele distinse cu care mă găsesc, n-am sosit 
decât aseară. 

— Frumos loc, domnule, zise lacheul pudrat. 

— Aşa mi se pare şi mie, observă Sam. 

— Plăcută societate, domnule, remarcă lacheul pudrat. 
Servitori foarte simpatici, domnule. 

— Crez şi eu, răspunse Sam; băieţi îndatoritori, fără 
mofturi, care nu-şi bagă nasul unde nu le fierbe oala! 

— O, e adevărat, domnule, spuse lacheul pudrat, 
tălmăcind de bună seamă observaţia lui Sam ca pe un mare 
compliment. Adevărat, aşa e. lei aşa ceva, domnule? 
întrebă lacheul scoțând o mică tabacheră cu tutun de 
prizat, împodobită cu un cap de vulpe pe capac. 

— Nu fără să strănut, replică Sam. 

— O, e greu, domnule, mărturisesc, zise lacheul cel înalt; 
însă se învaţă cu timpul, domnule. Cafeaua e lucrul cel mai 
bun pentru asta. Eu am purtat multă vreme cafea în 
tabacheră, domnule; aduce îndeaproape cu mahorca. 

Un sunet ascuţit de clopoțel îl îndatoră în chip înjositor pe 
lacheul pudrat să-şi bage capul de vulpe în buzunar şi să se 
ducă grăbit, cu o ţinută umilă, în cabinetul d-lui Bantam. 
Observăm în treacăt că toţi indivizii care nu citesc şi nu 
scriu niciodată au totdeauna o odăiţă dosnică pe care o 
numesc cabinetul lor. 

— lată răspunsul, domnule, îi spuse lacheul pudrat lui 
Sam. Mă tem c-o să ţi se pară nepotrivit prin mărimea lui. 

— Nu face nimic, răspunse Sam privind scrisoarea care 

era închisă într-un pliculeţ. Omul nu osteneşte niciodată 
prea mult din atâta lucru. 

— Nădăjduiesc c-o să ne mai vedem, domnule, spuse 
lacheul pudrat frecându-şi mâinile şi petrecându-l pe Sam 
până la uşă. 

— Eşti foarte îndatoritor, dom'le, replică Sam; te rog însă, 
nu te osteni prea mult; eşti foarte amabel. Gândeşte-te ce 
însemni pentru societate şi nu te înjosi muncind din greu. 
De dragul semenilor dumitale, nu te omori cu firea; 
închipuie-ţi ce pagubă ai fi pentru ei. 

Sam se depărtă cu aceste cuvinte înduioşătoare. 

„Foarte curios tânăr”, îşi zise lacheul pudrat, urmărindu-l 
din ochi pe dl. Weller, cu o mină care voia să spună: ce 
păcat că n-am ştiut cu cine am avut a face. 

Sam nu mai scoase o vorbă. Clipi, clătină din cap, zâmbi, 
clipi iar şi plecă sprinten, cu o înfăţişare ce părea să arate 
că, dintr-o pricină sau alta, este foarte înveselit. 

In aceeaşi seară, exact la opt fără douăzeci de minute, 
Angelo Cyrus Bantam, esquire, maestru de ceremonii, 
cobori din trăsură la uşa saloanelor de recepţie, cu aceeaşi 
perucă, aceiaşi dinţi, acelaşi lornion, acelaşi ceas şi aceleaşi 
peceţi, aceleaşi inele, acelaşi ac la cămaşă şi acelaşi 
baston. Singura schimbare importantă în îmbrăcămintea sa 
era că purta un frac de un albastru mai viu, căptuşit cu 
mătase albă, pantaloni negri lipiţi pe corp, ciorapi negri de 
mătase, pantofi şi-o vestă albă, şi că era, dacă e cu putinţă, 
parfumat şi mai tare. 

Înzorzonat astfel, maestrul de ceremonii se propti în sală 
pentru a primi societatea şi a îndeplini importantele datorii 
ale serviciului său atât de important. 

Localitatea Bath era înţesată. Societatea şi monedele de 
şase penny pentru ceai veneau valuri-valuri. In sala de bal, 
în sala de joc dreptunghiulară, în sala de joc octogonală, pe 
scări, pe coridoare, zumzetul vocilor şi tropăitul picioarelor 
te asurzeau, nu alta. Veştmintele foşneau, penele se 

legănau, luminile erau orbitoare şi bijuteriile scânteiau. Se 
auzea muzica, nu paşi de contradanţuri, căci acestea nu 
începuseră, ci muzica, totdeauna plăcută auzului, fie la 
Bath, fie într-altă parte, paşi micuţi şi delicaţi, din când în 
când râsete limpezi şi zglobii, încete şi gingaşe, de femei. 
De pretutindeni scânteiau ochi strălucitori, luminaţi de 
aşteptarea plăcerii; şi ori încotro  priveai, vedeai 
strecurându-se cu grație, prin mulțime, o figură elegantă 
care, abia pierdută din ochi, era înlocuită de alta la fel de 
seducătoare şi de împodobită. 

In sala unde se lua ceaiul, şi de jur-împrejurul meselor de 
joc, se îmbulzea o mulţime nenumărată de ciudate doamne 
bătrâne şi de domni gârboviţi, discutând toate micile 
scandaluri şi bârfeli ale zilei cu o însufleţire ce arăta 
îndeajuns câtă plăcere le prilejuia această ocupaţie. Printre 
grupurile din sală se aflau trei-patru mame peţitoare, 
chipurile absorbite de conversaţia la care luau parte, însă 
furişând din când în când o privire neliniştită către fiicele 
lor. Acestea, amintindu-şi de îndemnurile materne de a şti 
să folosească timpul la maximum, începuseră tocmai să 
cocheteze; ba se făcuseră că pierd eşarfele, ba îşi îmbrăcau 
mânuşile, puneau jos ceştile şi aşa mai departe, lucruri 
mărunte în aparenţă, însă care, în cazul unor practiciene 
iscusite, puteau să ducă la rezultate surprinzătoare. 

Tălălăind pe lângă uşi şi prin unghere, grupuri de tinerei 
găgăuţi, expunând toate varietățile dandysmului şi 
stupidităţii, îi distrau pe oamenii cu scaun la cap prin 
nebunia şi înfumurarea lor, crezându-se în acelaşi timp, din 
fericire, obiectele admiraţiei generale - înţelept şi îndurător 
dar căruia niciun om cumsecade nu i se împotrivea. 

In sfârşit, pe băncile din fund unde ocupaseră locuri 
pentru seară, stăteau anumite doamne nemăritate care 
trecuseră de climacteriu şi care, nedansând, deoarece nu 
aveau parteneri, nu jucau cărţi de teamă să nu fie privite 
neapărat ca fete bătrâne; ele se aflau în situaţia favorabilă 

de-a putea bârfi pe toată lumea, fără să facă vreo referire 
la ele însele. Ce mai încoa-încolo, puteau bârfi pe toată 
lumea, pentru că toată lumea era acolo. O scenă de 
voioşie, de strălucire, de splendoare şi toalete bogate, de 
oglinzi magnifice, de parchete înălbite cu cretă, de 
candelabre, de lumânări; şi pe toate planurile tabloului, 
lunecând din loc în loc, cu o mlădiere tăcută, salutând până 
la pământ cutare grup, făcând un semn familiar, altuia, 
zâmbind amabil tuturora, se remarca persoana spilcuită a 
lui Angelo Cyrus Bantam, esquire, maestrul de ceremonii. 

— Opriţi-vă în sala ceaiului. Luaţi ce vi se cuvine pentru 
şase penny. Se serveşte apă fiartă pe care ei o numesc 
ceai. Beţi, spuse dl. Dowler cu glas tare d-lui Pickwick, care 
înainta în fruntea societăţii lor, la braţ cu d-na Dowler. 

DI. Pickwick se îndreptă spre sala unde se servea ceai, iar 
dl. Bantam, zărindu-l, se strecură prin mulţime şi-l salută cu 
extaz. 

— Scumpe domn, sunt nespus de onorat... Ba-ath are 
noroc... Doamnă Dowler, dumneavoastră înfrumuseţaţi 
sala. Vă felicit pentru penele dumneavoastră. R-re- 
marcabile. 

— E cineva pe-aici? întrebă dl. Dowler, bănuitor. 

— Cineva? Elita din Ba-ath! Domnule Pickwick, o vedeţi 
pe doamna cu turban de dantelă? 

— Bătrâna aceea grasă? întrebă dl. Pickwick cu inocenţă. 

— Sst! scumpe domn, sst! Nimeni nu e nici gras, nici 
bătrân în Ba-ath. E văduva lady Snuphanuph“. 

— Într-adevăr? glăsui dl. Pickwick. 

— Nici mai mult, nici mai puţin, vă asigur, rosti maestrul 
de ceremonii. Sst! apropiaţi-vă mai încoace, domnule 
Pickwick. Îl vedeţi pe tânărul acela, elegant îmbrăcat, care 
vine spre noi? 

— Cel cu păr lung şi cu fruntea foarte îngustă? întrebă dl. 
Pickwick. 

— Exact. E cel mai bogat tânăr din Ba-ath, în momentul 
de faţă. Tânărul lord Mutanhed“. 

— Serios?! exclamă dl. Pickwick. 

_ — Da, îi veţi auzi glasul peste o clipă, domnule Pickwick. 
Imi va vorbi. Domnul care e cu el şi are vestă roşie şi 
mustăţi negre, este onorabilul domn Crushton, prietenul 
său intim. Cum vă simţiţi, milord? 

— Uf, ce cald, Bantam! răspunse înălţimea sa. 

— Intr-adevăr, e foarte cald, milord, încuviinţă maestrul 
de ceremonii. 

— Indrăcit de cald, declară onorabilul domn Crushton. 
Bantam, i-ai văzut diligenţa milordului? întrebă onorabilul 
domn Crushton, după o scurtă pauză în care tânărul lord 
Mutanhed se trudise să-l intimideze pe dl. Pickwick, 
fixându-l cu privirile, iar dl. Crushton meditase asupra cărui 
subiect va putea să vorbească înălţimea sa cu mai multă 
pricepere. 

— O, nu! răspunse maestrul de ceremonii. Diligenţa? Ce 
idee excelentă! R-re-marcabilă! 

— Sehios, spuse lordul Mutanhed, credeam că a văzut-o 
toată lumea; e cea mai dhrăguţă, cea mai uşoahă, cea mai 
ghraţioasă chestie din câte au fost vhreodată pe rhoate. 
Vopsită în rhoşu, cu un cal tăhcat de cuoahea cafelei cu 
lapte. 

— Şi cu o adevărată ladă pentru scrisori; absolut 
completă, adăugă onorabilul domn Crushton. 

— Şi cu o caphă mică în faţă, înconjuhată de un thriunghi 
de fehr penthu vizitiu, continuă înălţimea sa. Am condus-o 
eu la Bhristol alaltăiehri dimineaţă - puhtând un fhrac 
stacojiu şi având doi sehvitori cahe alerhgau la un sfeht de 
milă în uhmă, şi să mă bată Dumnezeu dacă ţăhanii nu 
ieşeau din colibele loh să mă oprhească şi să mă întrhebe 
dacă nu sunt poştaşul! Extrhaohdinah! Extrhaohdinah! 

Spunând acestea, tânărul lord râse din toată inima, iar 

ascultătorii făcură bine-nţeles la fel. Apoi, luându-l de braţ 
pe amabilul domn Crushton, lordul Mutanhed se depărtă. 

— Incântător tânăr! glăsui maestrul de ceremonii. 

— Aşa pare, replică scurt dl. Pickwick. 

Deoarece dansul începuse, iar prezentările necesare şi 
toate introducerile fuseseră făcute, Angelo Bantam veni la 
dl. Pickwick şi-l conduse în salonul de jocuri. 

Tocmai în momentul intrării lor, văduva doamnă 
Snuphanuph, dimpreună cu alte două doamne cu înfăţişare 
antică, dădeau târcoale în jurul unei mese neocupate. De 
cum îi zăriră pe dl. Pickwick în tovărăşia lui Angelo Bantam, 
schimbară între ele priviri ce păreau a spune că el era 
tocmai persoana care le trebuia ca să facă un whist. 

— Dragă Bantam, spuse văduva doamnă Snuphanuph cu 
aer ademenitor, suflet bun cum eşti, găseşte-ne o persoană 
simpatică pentru a putea să facem o partidă. 

In momentul acela dl. Pickwick privea într-altă parte, 
astfel că doamna făcu un semn din cap către el şi încruntă 
cu-nţeles din sprâncene. 

— Doamnă, prietenul meu, domnul Pickwick, se va socoti, 
sunt sigur, foarte fericit, r-re-marcabil de fericit, rosti 
maestrul de ceremonii înțelegând îndemnul. Domnul 
Pickwick, doamna Snuphanuph, doamna colonel Wugsby, 
domnişoara Bolo. 

DI. Pickwick salută pe rând pe fiecare doamnă şi, văzând 
că-i era peste puteri să scape, se resemnă. Urma să joace 
cu d-şoara Bolo contra d-nei Snuphanuph şi d-nei colonel 
Wugsby. 

Tocmai când făcură levata şi împărțeau a doua oară 
cărţile, două tinere domnişoare alergară în sală şi se 
aşezară de o parte şi de alta a scaunului d-nei colonel 
Wugsby, aşteptând cu răbdare şi linişte terminarea 
partidei. 

— Ei, Jane, ce s-a întâmplat? întrebă d-na colonel Wugsby 
întorcându-se spre una dintre fete. 

— Mamă, răspunse în şoaptă cea mai tânără şi mai 
drăguță dintre ele, veneam să te întreb dacă pot să dansez 
cu domnul Crawley, cel mai tânăr. 

— Doamne Dumnezeule, Jane! răspunse mama cu 
indignare. N-ai auzit de o sută de ori că tatăl lui nu are 
decât opt sute de lire sterline venit şi că venitul se stinge 
odată cu moartea lui? Mă faci de râs. Nu, cu niciun chip. 

— Mamă, şopti cealaltă domnişoară, care era mult mai în 
vârstă decât sora ei şi avea un aer nesărat, artificial, mi-a 
fost prezentat lordul Mutanhed. l-am spus că cred că nu 
sunt angajată. 

— Tu eşti o fată bună, copila mea, şi pe care mă pot 
bizui, răspunse d-na Wugsby atingând cu evantaiul obrazul 
fiicei sale. E putred de bogat, draga mea. Dumnezeu să te 
binecuvânteze. 

D-na colonel Wugsby o sărută cu multă afecţiune pe fiica 
mai mare, o dojeni pe cea mai mică printr-o încruntare din 
sprâncene şi bătu cărţile. 

Bietul domn Pickwick! El nu mai jucase până atunci cărţi 
cu trei femei aşa de iscusite. Erau de-o vioiciune care-l 
înfricoşa. Dacă juca prost, d-şoara Bolo îl străpungea cu 
privirile; dacă stătea să chibzuiască, lady Snuphanuph se 
răsturna pe scaun şi zâmbea, aruncând d-nei colonel 
Wugsby o ochire plină de nerăbdare şi milă, la care d-na 
colonel Wugsby răspundea dând din umeri şi tuşind ca 
pentru a întreba dacă partenerul are de gând să înceapă 
odată. După fiecare tur, d-şoara Bolo întreba cu un aer 
sumbru şi cu un oftat dojenitor de ce dl. Pickwick n-a dat 
cartea de caro, n-a atacat trefla, n-a tăiat pica, de ce n-a 
tras cartea de inimă, de ce n-a dat atuul, de ce n-a depus 
asul, de ce n-a jucat regele sau altceva asemănător; iar dl. 
Pickwick era absolut incapabil să se dezvinovăţească de 
aceste grave acuzaţii, căci uitase jocul. Veneau unii care 
chibiţau, ceea ce-l enerva. Şi apoi, în apropierea mesei lor, 
avea loc o conversaţie foarte vie, abătându-i atenţia, între 

Angelo Bantam şi cele două d-şoare Matinters care, fiind 
nemăritate şi stinghere, făceau o curte stăruitoare 
maestrului de ceremonii în speranţa că vor pune din când 
în când mâna pe vreun dansator rătăcit. Toate acestea, 
combinate cu zgomotul şi cu permanentele întreruperi ale 
celor ce plecau şi veneau, contribuiră ca dl. Pickwick să 
joace într-adevăr prost; mai mult, cărţile îi erau potrivnice, 
astfel că, atunci când părăsi masa, la orele unsprezece şi 
zece minute, d-şoara Bolo se sculă de la masă, într-un hal 
de agitația groaznică şi plecă întins acasă cu o trăsurică, 
vărsând potop de lacrimi. 

Ajuns din urmă de prietenii săi, care mărturisiră într-un 
glas că nu-şi mai aduceau aminte să mai fi petrecut 
vreodată aşa de bine ca în seara aceea, dl. Pickwick îi 
întovărăşi până la Cerbul Alb, iar după ce se consolă de 
ghinionul său cu o băutură fierbinte, se duse la culoare şi 
adormi aproape numaidecât. 

CAPITOLUL XXXVI 


Ocupat în special de o autentică versiune a legendei prinţului 
Bladud şi de o pacoste extraordinară căzută pe capul d-lui 
Winkle. 


Propunându-şi să rămână cel puţin două luni la Bath, dl. 
Pickwick socoti nimerit ca în acest răstimp să ia, pentru 
sine şi pentru prietenii săi, un apartament particular. Avu 
norocul să obţină, cu un preţ moderat, etajul unei case de 
pe Royal Crescent; şi cum locuinţa era mai mare decât le 
trebuia, dl. şi d-na Dowler se oferiră să ia o odaie de dormit 
şi un salon. Propunerea fu acceptată numaidecât, astfel că 
a treia zi se mutară cu toţii în noua locuinţă. Dl. Pickwick 
începu atunci să bea apă minerală cu cea mai mare 
asiduitate. Proceda sistematic. Bea un pahar înainte de 
dejun şi apoi urca o coastă; alt pahar după dejun, şi cobora 
o coastă; iar după fiecare pahar, dl. Pickwick declara în 
termenii cei mai solemni şi hotărâți că se simţea infinit mai 
bine; lucru de care prietenii săi se bucurau din suflet, deşi 
nu bănuiseră până atunci că el suferea de ceva. 

Vestita sală de cură e un salon spaţios, împodobit cu 
stâlpi corintieni, cu o galerie pentru muzică, cu o pendulă, 
cu o statuie de Nash şi cu o inscripţie în litere de aur care 
ar trebui să atragă atenţia tuturor băutorilor de apă, căci ea 
face un apel mişcător la caritatea lor. Se mai găseşte aici 
un bufet cu un vas de marmură din care servitorul scoate 
ne-ncetat apă cu pahare mari, îngălbenite, pe care le 
primesc vizitatorii; şi e un spectacol extraordinar de 

instructiv şi de mulţumitor să vezi cu câtă gravitate, cu ce 
perseverenţă, înghit conţinutul paharelor. In apropiere erau 
instalate băi unde se spală o parte din bolnavi, după care 
cântă muzica în cinstea lor. Există încă o sală de cură unde 
doamnele şi domnii infirmi sunt purtaţi într-un fel de jilţuri 
şi trăsurici aşa de curioase şi variate că un individ 
cutezător, care se duce acolo cu numărul obişnuit de 
degete la picioare, e în mare primejdie să se întoarcă fără 
de ele; mai există o a treia sală de cură unde se adună 
oamenii liniştiţi, deoarece e mai puţin zgomotoasă decât 
celelalte. Prin împrejurimi se fac nenumărate plimbări cu 
cârje sau fără cârje, cu baston sau fără, şi au loc nesfârşite 
conversații şi se spun glume şi fel de fel de lucruri cu haz. 
În fiecare dimineaţă, băutorii conştiincioşi de apă, printre 
care dl. Pickwick, se adunau în sala de cură, îşi beau 
paharul cu apă şi se plimbau potrivit prescripţiei. La 
plimbarea de după-amiază, lord Mutanhed şi onorabilul 
domn Crushton, văduva doamnă Snuphanuph, doamna 
colonel Wugsby şi toată lumea bună, şi toţi băutorii de apă 
din timpul dimineţii, alcătuiau un grup mare. Pe urmă, se 
plimbau pe jos sau în trăsură sau erau purtaţi în jilţuri pe 
roate, obişnuite la băi, şi iarăşi se întâlneau. După aceea, 
domnii se duceau în camerele de lectură şi întâlneau acolo 
o parte din societate. Apoi se înapoia fiecare la casa lui. 
Dacă era zi de teatru, se întâlneau poate la teatru; dacă era 
zi de reuniune, se întâlneau în salon, şi dacă nu era niciuna, 
nici alta, se întâlneau a doua zi - tabiet agreabil căruia i s- 
ar putea reproşa numai o uşoară nuanţă de monotonie. 
După o zi petrecută în felul acesta, dl. Pickwick, ai cărui 
prieteni merseseră la culcare, se afla singur făcând 
însemnări în jurnalul său, când auzi o bătaie uşoară la uşă. 
— Vă cer iertare, domnule, spuse stăpâna casei, doamna 
Craddock, strecurându-şi capul în cameră, nu mai aveţi 
nevoie de nimic? 
— De absolut nimic, doamnă, răspunse dl. Pickwick. 

— Fiica mea s-a dus la culcare, domnule, spuse d-na 
Craddock, iar domnul Dowler a avut bunătatea să-mi spună 
că o aşteaptă pe doamna Dowler, care nu se va înapoia 
decât foarte târziu. Mă gândeam, domnule Pickwick, că 
dacă nu mai aveţi nevoie de nimic, să mă culc şi eu. 

— Veţi face foarte bine, doamnă. 

— Vă urez noapte bună, domnule. 

— Noapte bună, doamnă. 

D-na Craddock închise uşa şi dl. Pickwick continuă să 
scrie. 

Intr-o jumătate de oră notele lui fură terminate. Apăsă cu 
atenţie ultima pagină pe hârtia sugătoare, închise carnetul, 
şterse pana cu capătul dinăuntru de la pulpana fracului şi 
deschise sertarul biroului ca să-şi aşeze acolo însemnările. 
In sertar se aflau câteva file de hârtie scrise strâns şi 
îndoite, astfel că titlul, aşternut cu slove rotunde, bătea la 
ochi. Văzând că nu era vorba de un document particular, că 
părea a se referi la Bath şi că era foarte scurt, dl. Pickwick 
despături hârtia, aprinse lumânarea de la căpătâiul patului 
ca să vadă mai bine în timpul lecturii şi, trăgând scaunul 
lângă foc, citi cele ce urmează: 


ADEVARATA LEGENDĂ A PRINȚULUI BLADUD 


Nu sunt încă două sute de ani de când se vedea pe zidul 
uneia din băile publice ale acestui oraş o inscripţie în 
onoarea puternicului său întemeietor, faimosul prinţ 
Bladud. Inscripţia e acum ştearsă. 

O veche legendă, moştenită din veac în veac ne spune 
că, înainte cu multe secole, ilustrul prinţ, năpăstuit de 
lepră, de la înapoierea sa din Atena unde culesese o bogată 
recoltă de cunoştinţe, ocolea curtea regalului său părinte şi 
trăia jalnic, laolaltă cu păstorii şi porcii. În turmă (zice 
legenda) se găsea un porc grav şi solemn, pentru care 
prinţul simţea oarecare simpatie - căci şi el era înţelept - 

un porc distins şi gânditor, un animal superior semenilor lui, 
care grohăia cumplit şi muşca tare dureros. Tânărul prinţ 
ofta din adânc, privind înfăţişarea maiestosului porc. Se 
gândea la părintele său regal şi ochii i se înrourau de 
lacrimi. 

Înţeleptului porc îi plăcea să se scalde într-un nămol 
moale şi adânc, nu în toiul verii cum fac acum porcii de 
rând, ca să se răcorească, şi cum ei făceau chiar în 
vremurile acelea depărtate (ceea ce dovedeşte că lumina 
civilizaţiei începuse să-şi arate zorile, deşi slab), ci în zilele 
cele mai friguroase ale iernii. Avea pe cap părul totdeauna 
aşa de neted şi o înfăţişare aşa de sănătoasă, că prinţul se 
hotări să încerce calităţile purificatoare ale apei în care 
prietenul său intra atât de des. Făcu încercarea. Sub noroiul 
negru bolboroseau izvoarele calde din Bath. Prinţul se 
scăldă în ele şi se tămădui. Ducându-se la curtea tatălui 
său, se închină cu smerenie în faţa lui, dar se grăbi să se 
înapoieze aici pentru a întemeia oraşul şi băile acestea 
faimoase. 

Căută mai întâi porcul, cu toată căldura unei vechi 
prietenii; dar vai, apele acestea fuseseră cauza pierzaniei 
animalului. Făcuse, fără să bage de seamă, o baie prea 
fierbinte, şi filosoful înnăscut muri, precedându-l astfel pe 
Pliniu, care şi el a pierit din cauza înflăcărării sale pentru 
ştiinţă. 

Asta era legenda. Ascultaţi istoria adevărată. 

Odată, acum multe, multe sute de ani, înflorea în 
splendoare faimosul Lud Hudibras, regele Britaniei. Era un 
monarh temut: pământul se cutremura sub paşii lui, de 
mătăhălos ce era; supuşii săi se scăldau în strălucirea 
chipului lui, într-atât era de roşu şi lucios. Era rege din tălpi 
până-n creştet, şi asta însemna mult, căci, deşi nu era prea 
înalt, era foarte puternic, iar rotunjimea sa împlinea cu 
prisosinţă ce îi lipsea staturii. Dacă vreun prinţ degenerat 
din timpurile moderne ar putea să fie oarecum comparat cu 

dânsul, singur venerabilul rege Cole ar merita faima 
ilustrului potentat. 

Bunul rege avea o regină care, cu optsprezece ani mai 
înainte, născuse un fiu cu numele de Bladud. Fusese dat la 
şcoala pregătitoare, până la zece ani, pe domeniile tatălui 
său, însă atunci a fost trimis, sub conducerea unui sol 
credincios, să-şi încheie studiile la Atena. Deoarece nu se 
plătea nimic pe deasupra ca să rămână la şcoală în zilele 
de sărbătoare, şi nu se dădea nicio înştiinţare prealabilă la 
ieşirea elevilor, stătu opt ani acolo, după care părintele său, 
regele, trimise pe lordul şambelan să facă socotelile şi să-l 
aducă acasă. Lordul şambelan, îndeplinind această misiune, 
fu primit cu aplauze şi răsplătit pe viaţă. 

Când regele Lud îl văzu pe fiul său prinţul, şi băgă de 
seamă că el devenise un tânăr fermecător, se gândi de la 
prima ochire că ar fi un lucru mare să-l însoare pe dată 
pentru ca odraslele lui să poată prelungi până hăt, peste 
veacuri, neamul slăvit al lui Lud. In acest scop întocmi o 
solie măreaţă de nobili seniori, care nu aveau mare treabă 
de făcut şi care doreau să capete slujbe cu mult câştig; apoi 
îi trimise la un rege într-o ţară vecină să ceară în căsătorie, 
din partea fiului său, pe fermecătoarea lui fiică şi să-i 
declare totodată că dorea din suflet să păstreze legăturile 
cele mai prieteneşti cu regele, fratele şi prietenul său; dar 
că, dacă nu se înţeleg în ce priveşte căsătoria, va fi cu 
părere de rău nevoit să-i cotropească regatul şi să-i scoată 
ochii. Celălalt rege, care era mai slab, răspunse că se 
simţea foarte îndatorat prietenului şi fratelui său, regele, 
pentru bunătatea şi mărinimia lui, şi că fiica sa era gata să 
se mărite de îndată ce prinţul Bladud va binevoi să vină şi 
s-o ia. 

De cum ajunse răspunsul acesta în Britania, toată 
națiunea se bucură nespus, nu se mai auzea decât 
hărmălaia desfătărilor şi serbărilor - în afară de zornăitul 
banilor strânşi de vistiernicul regelui, de la norod, spre a se 

plăti cheltuiala fericitei ceremonii. 

Cu prilejul acesta, regele Lud, cocoţat în vârful tronului, 
înconjurat de sfetnici, se ridică în culmea bucuriei şi ceru 
marelui jude să cheme menestrelii Curţii şi să aducă cele 
mai bune vinuri. Neştiinţa istoricilor legendari pune acest 
act de mărinimie în seama regelui Cole, după cum se vede 
din stihurile astea faimoase, în care majestatea sa 


Ceru să-i vină pipa şi cele trei viori 
Să poată bea carafa în vesele cântări 


Însă aceasta e o nedreptate vădită faţă de memoria 
regelui Lud şi o proslăvire necinstită a virtuţilor regelui 
Cole. 

Totuşi, în toiul serbărilor şi veseliei, era un ins care nici 
măcar nu gusta din vinurile ce scăpărau în pahare, şi care 
nu dansa deloc la cântecul menestrelilor. Insul acesta era 
însuşi prinţul Bladud, pentru a cărui fericire norodul întreg 
îşi golea buzunarele şi îşi umplea gâtlejul. Adevărul era că 
prinţul uitând că dregătorul treburilor străine avea dreptul 
de netăgăduit de-a se îndrăgosti pentru el, se îndrăgostise 
pe cont propriu, împotriva tuturor regulilor politicei şi 
diplomaţiei, şi se logodise, în taină, cu fiica unui nobil 
atenian. 

Găsim aici exemplu! izbitor al unuia dintre numeroasele 
foloase ale civilizaţiei şi rafinamentului. Dacă prinţul ar fi 
trăit câtva timp mai târziu, el s-ar fi însurat numaidecât cu 
fiinţa aleasă de părintele său, şi s-ar fi apucat îndată, în 
chip serios, să se descotorosească de pacostea ce-i căzuse 
pe cap. Ar fi căutat cu tot dinadinsul s-o ducă la disperare, 
fără să-i pese de ea, printr-un şir întreg de insulte; apoi, 
dacă mândria şi demnitatea firească a sexului, dacă 
conştiinţa chinurilor atât de nedrepte i-ar fi dat prinţesei 
tăria să înfrunte relele tratamente, el ar fi căutat poate un 
alt mijloc de a-i lua viaţa şi de-a scăpa de ea pentru vecie. 

Însă niciunul, nici altul din aceste mijloace nu se înfăţişă 
închipuirii prinţului Bladud; el se mărgini deci să ceară o 
audienţă particulară părintelui său şi să-i mărturisească 
taina. 

O veche prerogativă a suveranilor e să cârmuiască toate, 
afară de pasiunile lor. Deci, regele Lud se înfurie năprasnic; 
îşi zvârli coroana în tavan, o prinse din nou, căci, pe vremea 
aceea, regii îşi ţineau coroana pe cap, nu în Tower”, bătu în 
podea, îşi izbi fruntea; întrebă cerul de ce propriu-i sânge 
se răzvrătea împotriva sa şi, în cele din urmă, chemând 
paznicii, le porunci să-l închidă pe fiul său într-un turn înalt, 
tratament pe care regii de altădată îl aplicau îndeobşte 
copiilor lor, când înclinările matrimoniale ale acestora nu se 
potriveau cu vederile lor. 

După ce a fost închis în turnul acela înalt, timp de 
aproape un an, fără ca ochii săi să fi văzut altceva decât un 
zid de piatră, şi mintea sa altă perspectivă decât o 
întemniţare pe viaţă, prinţul Bladud începu, fireşte, să 
nutrească un plan de evadare, pe care, după mai multe luni 
de pregătiri, izbuti să-l ducă la îndeplinire, lăsând cu grijă 
cuțitul său de masă în inima temnicerului, de teamă ca 
bietul om, care avea familie, să nu fie bănuit că i-a înlesnit 
fuga şi să nu fie pedepsit, deci, de mâniatul rege. Când auzi 
de fuga feciorului, monarhul turbă aproape de ciudă. Nu 
ştia pe cine să-şi verse furia şi supărarea când, din fericire, 
îşi aminti de lordul şambelan care l-a adus acasă din Atena. 
li reteză în acelaşi timp şi pensia şi capul. 

In vremea aceea tânărul prinţ, deghizat cu isteţime, 
pribegea pe jos prin cuprinsurile părintelui său, susţinut şi 
înveselit în toate lipsurile sale, de amintirea dulce a tinerei 
ateniene, cauza nevinovată a încercărilor lui chinuitoare. 
Intr-o zi se opri, ca să se odihnească, într-un sat. Se dansa 
cu voioşie la iarbă verde şi plăcerea strălucea pe toate 


45 Cetate în Londra, clădită de William Cuceritorul (sec. XI); mai târziu 

chipurile. Prinţul se încumetă să întrebe pe un chefliu ce sta 
alături de el care era pricina acestor desfătări. 

„O, străinule, i se răspunse, nu cunoşti proclamația pe 
care a dat-o de curând milostivul nostru suveran?” 

„Proclamaţie! Nu. Ce proclamaţie?” întrebă prinţul, căci 
el nu călătorise decât pe drumuri lăturalnice şi neumblate, 
şi habar nu avea de ce se petrecea pe drumurile mari, aşa 
cum ele erau pe atunci. 

„Ei bine, zise ţăranul, domnişoara străină pe care prinţul 
dorea s-o ia de nevastă s-a măritat cu un nobil din ţara ei, 
iar regele aduce vestea la ştiinţa ţării şi porunceşte serbări 
obşteşti căci acum, nici vorbă, prinţul Bladud se va înapoia 
să se însoare cu prinţesa pe care i-a ales-o părintele lui şi 
care, zice-se, e frumoasă ca soarele-n amiezi. In sănătatea 
dumitale, domnule, Dumnezeu să-l aibă în paza lui pe 
rege!” 

Prinţul nu voi să asculte mai departe. Fugi şi se afundă în 
desişul cel mai îndepărtat al unei păduri învecinate. 
Pribegea, pribegea necurmat, zi şi noapte, sub soarele 
mistuitor, sub razele reci şi palide ale Lunii, pe arşiţa 
amiezii şi în frigul şi umezeala nopţii; în licărirea sură a 
dimineţii, în strălucirea învăpăiată a serii. Nu-i păsa de 
vreme, nici de ceea ce se petrecea în juru-i; de aceea, în 
loc să ajungă la Atena, se pomeni într-o dimineaţă la Bath. 

Pe atunci nu se clădise încă oraşul de astăzi, nu era nici 
urmă de locuinţă, nici pomeneală de aşezare omenească cu 
acest nume; în schimb, era acelaşi peisaj de-o frumuseţe 
rară şi aceeaşi bogăţie de coline şi văi, acelaşi pârâu 
minunat care se furişa până departe, aceiaşi munţi semeţi 
care, asemănători cu necazurile vieţii când sunt văzuţi de la 
distanţă şi oarecum întunecaţi de negura săgetată de 
lumină a dimineţii, îşi pierd sălbăticia şi asprimea, 
neînfăţişând ochilor decât contururi blânde şi graţioase. 
Mişcat de frumuseţea tabloului, prinţul se lăsă pe iarbă şi 
scăldă în lacrimi picioarele-i umflate de osteneală. 

„O, strigă nefericitul Bladud, frângându-şi mâinile şi 
înălţându-şi cu tristeţe ochii la cer; o, dacă pribegia mea ar 
putea să se sfârşească aici! O, dacă lacrimile mele pline de 
uşurare, izvorâte din speranţe deşarte şi dintr-o iubire 
înşelată, ar putea să curgă tihnite pentru de-a pururi.” 

Dorinţa lui fu auzită. Era pe vremea zeităților păgâne 
care uneori credeau oamenii pe cuvânt, îndeplinindu-le 
câteodată dorinţele într-un chip stingheritor. Pământul se 
deschise sub picioarele prinţului care se prăvăli în prăpastia 
ce se închise numaidecât deasupra capului său pe vecie; 
însă lacrimile lui fierbinţi se prelinseră prin pământ mai 
departe, izvorând şuvoi nesecat. 

Să se ia seama că, de atunci, un mare număr de doamne 
şi domni vârstnici, dezamăgiţi în a-şi găsi un partener, şi 
aproape tot atâţia tineri dornici de-a avea, sosesc în fiecare 
an la Bath să bea apa minerală care le dă mai multă 
vigoare şi mângâiere. Toate acestea, datorită lacrimilor 
prinţului Bladud, iar adevărul legendei e astfel întărit de el. 


DI. Pickwick căscă de mai multe ori ajungând la sfârşitul 
micului manuscris, apoi îl pături cu grijă şi-l băgă la loc în 
sertarul biroului. După aceea, cu o ţinută care exprima o 
vizibilă oboseală, aprinse lumânarea şi urcă scara pentru a 
se duce la culcare. 

Se opri, potrivit obiceiului său, la uşa d-lui Dowler şi bătu 
spre a-i spune noapte bună. 

— A, vă duceţi la culcare? întrebă dl. Dowler. Ce n-aş da 
să pot face şi eu la fel! Ce noapte groaznică! Auziţi vântul? 

— Cumplită! răspunse dl. Pickwick; noapte bună! 

— Noapte bună! 

DI. Pickwick se îndreptă spre odaia sa de culcare, iar dl. 
Dowler îşi reluă locul în faţa focului, pentru a îndeplini 
făgăduiala pripită de a rămâne treaz până la înapoierea 
soţiei. 

Puţine împrejurări mai supărătoare există decât aceea de 

a veghea aşteptând pe cineva, în special când acel cineva a 
plecat la petrecere. Nu te poţi împiedica de-a gândi cât de 
repede trece pentru persoana pe care o aştepţi timpul care, 
pentru tine, se scurge aşa de încet; şi, cu cât te gândeşti 
mai mult, cu atât mai mult simţi că pierzi speranţa de-a o 
vedea înapoindu-se curând. Ceasul bate mai tare când te 
afli singur şi ai impresia că eşti înfăşurat într-o pânză de 
păianjen. Mai întâi, te mănâncă genunchiul drept, apoi 
aceeaşi senzaţie îţi irită genunchiul stâng. De îndată ce 
schimbi poziţia, mâncărimea îţi cuprinde braţele; după ce 
ţi-ai chinuit  mădularele în toate chipurile, deodată 
mâncărimea atinge nasul şi te apuci să-l scarpini de parcă 
ai vrea să-l smulgi - ceea ce ai face negreşit dacă ai putea. 
Ochii constituie de asemenea foarte mari neajunsuri în 
această împrejurare, şi deseori vezi feştila unei lumânări 
cum se lungeşte cu două degete, în vreme ce-o retezi pe 
cea de lângă ea. Toate aceste mici sâcâieli nervoase, şi 
multe altele de acelaşi soi, fac din aşteptare, după ce toată 
lumea din casă a plecat să se culce, orice altceva numai o 
distracţie nu. 

Întocmai aceasta era părerea d-lui Dowler veghind în faţa 
focului, şi simţea o puternică indignare împotriva acelor 
fiinţe crude care se aflau la petrecere şi îl sileau să rămână 
treaz. De altminteri, buna lui dispoziţie nu era sporită de 
gândul că el însuşi născocise de cu seară o durere de cap 
spre a rămâne acasă. In cele din urmă, după ce aţipi de mai 
multe ori, după ce căzu cu nasul înainte în cămin, şi se 
ridică exact la timp ca să nu-şi ardă faţa, dl. Dowler se 
hotări să se trântească o clipă pe pat în odaia din fund, nu 
pentru a dormi, bine-nţeles, ci pentru a cugeta. 

„Eu dorm foarte greu, îşi zise dl. Dowler lungindu-se pe 
pat; trebuie să mă ţin treaz. Îmi închipui că de aici am să 
aud când s-o bătea la uşă. Da, aşa cred. Pot să aud paznicul 
de noapte; uite-l că pleacă; îl aud mai încet acum... Tot mai 
încet... trece colţul... Ah!” Ajungând la această încheiere, 

trecu şi el colţul în preajma căruia şovăise atâta, şi adormi 
adânc. 

Exact în momentul când orologiul suna orele trei, sosi o 
trăsurică cu d-na Dowler într-însa, purtată de un hamal gras 
şi bondoc şi de unul înalt şi subţire care se trudeau din 
răsputeri să păstreze cumpănirea lor şi-a vehiculului; dar, în 
piaţă, furtuna sufla cu-o furie cumplită, în stare să smulgă 
pietrele din caldarâm. De aceea oamenii se bucurară când, 
odată ajunşi, depuseră povara şi bătură vârtos de două ori 
în uşa de la stradă. 

Aşteptară un timp, însă nu veni nimeni. 

— Servitorii în braţele lui Porpeu, spuse hamalul cel 
scund încălzindu-şi mâinile la torţa băieţaşului care lumina. 

— Mai bine i-am ciupi să se scoale, fu de părere hamalul 
cel lung. 

— Bateţi încă o dată, vă rog! strigă d-na Dowler din 
trăsurică. Bateţi de două-trei ori, vă rog! 

Omuleţul bondoc ar fi vrut foarte mult să termine odată, 
astfel că se urcă pe trepte şi bătu de opt sau zece ori, în 
timp ce lunganul se depărta de casă şi privi la ferestre să 
vadă dacă este lumină. 

Nu veni nimeni; totul era ca şi mai înainte, scăldat în 
întuneric şi linişte. 

— Vai, domnule! exclamă d-na Dowler. Vă rog să mai 
bateţi. 

— Nu e niciun clopoțel pe aici, doamnă? întrebă hamalul 
cel bondoc. 

— Da, e unul, întrerupse băiatul cu torţa. Nu ştiu de când 
tot trag de el. 

— N-are decât mânerul, spuse d-na Dowler; sârma s-a 
rupt. 

— Mai bine şi-ar fi rupt gâtul servitorii, mormăi hamalul 
cel înalt. 

— V-aş ruga să mai bateţi, reîncepu d-na Dowler cu cea 
mai delicată politeţă. 

29. „D-na Winkle în faţa porții, pe furtună” - Phiz, April 1837 

Bondocul ciocăni din nou, în mai multe rânduri, fără 
vreun rezultat. Cel înalt, care devenea tot mai nerăbdător, 
îl schimbă şi se apucă să bată întruna, cu ambele mâini, ca 
un poştaş smintit. 

În cele din urmă, dl. Winkle începu să viseze că se găsea 
într-un club şi că, din pricina membrilor foarte 
nedisciplinaţi, prezidentul era obligat să ciocănească mereu 
în masă pentru a păstra ordinea. Avu apoi ideea nelămurită 
a unei vânzări la mezat unde nu erau concurenţi, şi unde 
crainicul cumpăra toate lucrurile. În sfârşit, în ultimul 
moment, se gândi că nu era cu totul imposibil să bată 
cineva în uşa din stradă. Ca să se încredinţeze, ascultând 
mai bine, stătu liniştit în pat vreo zece minute, iar după ce 
numără vreo treizeci şi două sau trei de lovituri, se socoti 
îndeajuns de convins şi se felicită că este aşa de vigilent. 

Poc-poc, poc-poc, poc-poc, poc, poc, poc, poc, poc. 
Bătaia nu se mai oprea. 

DI. Winkle sări din pat întrebându-se ce ar putea să fie; 
pe urmă, îşi puse repede ciorapii şi papucii, se înfăşură în 
halat, aprinse un crâmpei de lumânare la lămpiţa de noapte 
de pe cămin şi cobori scările în grabă. 

— În sfârşit, uite că vine cineva, doamnă, spuse hamalul 
bondoc. 

— Tare aş vrea să fiu la spatele lui cu o sulă, murmură 
lunganul. 

— Cine-i acolo? strigă dl. Winkle desfăcând lanţul de la 
uşă. 

— Nu mai întreba, capsomane, răspunse cu dispreţ 
lunganul, sigur fiind că are a face cu un lacheu. Deschide 
uşa! 

— Hai, grăbeşte-te, adormitule! adăugă celălalt cu ton 
îmbietor. 

DI. Winkle, pe jumătate adormit, se supuse maşinaliceşte 
poruncii, crăpă uşa şi se uită afară. Primul lucru pe care-l 

zări, fu lumina roşiatică a faclei. Înspăimântat de temerea 
subită că a luat casa foc, dădu uşa grăbit în lături, ridică 
lumânarea deasupra capului şi privi speriat înainte, neştiind 
bine dacă ceea ce vedea era o trăsurică sau o pompă de 
incendiu. În momentul acela se năpusti un vârtej de vânt; 
lumânarea se stinse; dl. Winkle se simţi împins irezistibil de 
dinapoi pe trepte şi uşa se închise cu o trosnitură violentă. 

— Bun, flăcăule, ai făcut şi tu ceva! spuse bondocul. 

Zărind un chip de femeie la fereastra trăsuricii, dl. Winkle 
se întoarse repede şi începu să bată din toate puterile cu 
ciocănelul în uşă, implorându-i în acelaşi timp pe hamali să 
dea trăsurica mai încolo. 

— Luaţi-o, luaţi-o! striga el. Dumnezeule, uite că iese 
cineva din altă casă. Lăsaţi-mă să intru în trăsurică, 
ascundeţi-mă oriunde; faceţi ceva! 

In răstimp, dârdâia de frig căci, de câte ori ridica braţul şi 
ciocanul de bătut, vântul năvălea sub halatul lui şi i-l ridica 
într-un mod foarte neplăcut. 

— Uite că ies oamenii din case... sunt doamne printre ei. 
Acoperiţi-mă cu ceva! aşezaţi-vă în faţa mea! zbiera dl. 
Winkle. 

Dar hamalii, râzând în hohote, nu puteau să-i dea nici cel 
mai mic ajutor, iar în vremea asta doamnele se apropiau tot 
mai mult. 

DI. Winkle bătu încă odată cu deznădejde... doamnele nu 
mai erau decât la câteva case. Aruncă departe lumânarea 
stinsă pe care toată vremea o ţinuse deasupra capului şi se 
năpusti spre trăsurică în care se afla d-na Dowler. 

Dar, în cele din urmă, d-na Craddock auzise vocile şi 
bătăile. Zăbovise cât să pună pe cap ceva mai elegant 
decât scufa de noapte, coborâse în salonul din faţă ca să se 
încredințeze că era chiar d-na Dowler, şi tocmai deschisese 
fereastra când îl zări pe dl. Winkle dând buzna în trăsurică. 
Văzând asta, ea începu să scoată strigăte înfricoşătoare, 
implorându-l pe dl. Dowler să se scoale îndată pentru a-şi 

împiedica nevasta să fugă cu altul. 

Atunci, dl. Dowler sări din pat ca o minge elastică şi, 
repezindu-se în camera din faţă, se duse la o fereastră în 
clipa când dl. Pickwick deschidea larg altă fereastră. Primul 
lucru care le sări în ochi fu dl. Winkle năpustindu-se în 
trăsurică. 

— Hei, paznicule, răcni furios Dowler, opreşte.-l, înhaţă-l... 
ţine-l bine, închide-l până când viu eu! Vreau să-i tai gâtul! 
Daţi-mi un cuţit! De la o ureche la alta, doamnă Craddock! 
Vreau să-i tai gâtul. 

Şi soţul indignat se smulse din mâinile gazdei care ţipa şi 
dintr-ale d-lui Pickwick, apucă un cuţitaş de desert şi se 
repezi în stradă. 

însă dl. Winkle nu-l aşteptă. Abia auzise oribila 
ameninţare a viteazului Dowler, că zvâcni din trăsurică tot 
aşa de repede cum sărise înăuntru şi, lepădând papucii în 
stradă ca să-şi ia mai bine tălpăşiţa, făcu ocolul pieţei 
urmărit cu înverşunare de Dowler şi de paznic. Era cu mult 
înaintea lor când ajunse în faţa casei, a doua oară. Uşa era 
deschisă, dădu buzna, o trânti în nasul lui Dowler, urcă în 
odaia sa de culcare, încuie uşa, grămădi dinapoia ei un 
lavabou, un scrin, o masă şi se apucă să facă un pachet cu 
obiectele lui cele mai necesare spre a fugi de cum se va 
lumina de ziuă. 

În vremea asta, Dowler tuna şi fulgera de partea cealaltă 
a uşii nefericitului Winkle şi îi declara, prin gaura cheii, 
intenţia sa neclintită de a-i tăia gâtul a doua zi dimineaţă. 
In cele din urmă, după o mare hărmălaie de voci în salon, 
printre care se auzea lămurit aceea a d-lui Pickwick, care se 
străduia să facă pace, locuitorii casei se împrăştiară prin 
camerele lor de culcare şi liniştea se aşternu din nou. 

Ar fi firesc să se pună întrebarea: unde era dl. Weller în 
tot acest timp? Vom spune unde era el, în capitolul care 
urmează. 

CAPITOLUL XXXVII 


Care justifică absenţa d-lui Sam Weller, descriind o serată la 
care a fost invitat şi a luat parte; şi care mai istoriseşte cum dl. 
Pickwick i-a încredinţat o misiune particulară, plină de delicateţă 

şi importanţă. 


— Domnule Weller, spusese d-na Craddock în dimineaţa 
acelei zile pline de peripeții; uite o scrisoare pentru 
dumneata. 

— Foarte ciudat, răspunsese Sam. Mi-e teamă căci s-a 
întâmplat ceva; nu-mi aduc aminte de vreun cunoscut al 
meu gentelman care să fie în stare de a ticlui o scrisoare. 

— Cine ştie ce s-o fi întâmplat, observă d-na Craddock. 

— Trebuie să fie ceva cu moţ ca să dea loc la o scrisoare 
a vreunui prieten al meu, replică Sam clătinând îndoielnic 
din cap. Nici mai mult, nici mai puţin decât vreo convulsie a 
naturii, cum a constatat tânărul gentelman când l-a apucat 
atacul. De la babacu' nu poate să fie, urmă Sam privind 
adresa, el face totdeauna litere de tipar, căci a învăţat a 
scri după afişele mari de la casa de bilete. Ei, drăcia 
dracului, de unde mi-o fi venind epistolia asta? 

Vorbind astfel, Sam făcea ce fac multe persoane când nu 
ştiu de la cine le vine o scrisoare: privi pecetea, o întoarse 
pe-o parte, apoi pe alta, se uită la margini, la adresă şi, în 
sfârşit, ca ultimă resursă, gândi că ar fi poate bine să se 
uite şi înăuntru, încercând să tragă de acolo unele lămuriri. 

— E scrisă pe hârtie cu marginile aurite, glăsui Sam 
desfăcând scrisoarea, şi e pecetluită cu ceară roşie, cu 

vârful unei chei; trebuie să văz! 
Şi cu o mutră foarte gravă, dl. Weller începu să citească 
rar cele ce urmează: 


O societate aleasă de lachei din Bath prezantă 
salutări d-lui Weller şi are plăcerea să-l inviteze în 
seara asta la un supeu compus din pulpă fiartă de 
berbec şi preparată cu garnitura obişnuită. Masa va 
fi servită la orele nouă şi jumătate fix. 


Invitaţia era împăturită într-alt bilet conceput astfel: 


DI. John Smauker, care a avut plăcerea să-l 
întâlnească pe dl. Weller în casa cunoștinței lor 
comune, dl. Bantam, acum câteva zile, are onoarea 
de a transmite d-lui Weller prezenta invitaţie. Dacă 
dl. Weller vrea să treacă pe la dl. John Smauker la 
orele nouă, dl. John Smauker va avea plăcerea să-l 
prezante pe dl. Weller. 


Semnat: John Smauker. 


Plicul era adresat d-lui Weller, esquire, la dl. Pickwick; iar 
între paranteze, în colțul stâng al adresei, erau scrise 
aceste cuvinte, ca o instrucțiune pentru aducător: Trage 
clopotelul de la scara de serviciu. 

— Hm, na-ţi-o bună, că ţi-am dres-o! făcu Sam. De când 
sunt n-am auzit ca la pulpa fiartă de berbec să se spună 
supeu; cum i-ar zice dacă ar fi friptă? 

Cu toate astea, fără să mai piardă timp dezbătând 
chestiunea, Sam se duse la dl. Pickwick şi-i ceru, pentru 
seara aceea, o învoire, care-i fu acordată cu înlesnire. Cu 
permisiunea şi cu cheia de la stradă în buzunar, Sam Weller 
ieşi puţin înainte de ora fixată şi se îndreptă agale spre 
Queen Square, unde avu mulţumirea să-l zărească pe dl. 

John Smauker stând rezemat de-un stâlp de felinar, cu 
capul lui pudrat şi fumând o ţigară dintr-un ţigaret de 
chihlimbar. 

— Ce mai faceţi, domnule Weller? întrebă dl. John 
Smauker ridicându-şi grațios pălăria cu o mână, în timp ce 
o mişca pe cealaltă cu un aer de superioritate. Ce mai 
faceţi, domnule? 

— Eh! eh! covaliscenţa nu merge rău, declară Sam; dar 
dumneata, ce faci, dragă? 

— Aşa şi-aşa, replică dl. John Smauker. 

— Te pomeneşti că munceşti prea din greu. Are haz; n-ai 
s-o poţi duce multă vreme aşa, să ştii. N-ar trebui să te laşi 
în voia hărniciei dumitale. 

— Nu e vorba atât de asta, domnule Weller; mai mult din 
cauza vinului prost; mă tem că viaţa pe care o trăiesc e 
cam destrăbălată. 

— A, asta e? Boală grea. 

— Şi totuşi, ispita, înţelegeţi, domnule Weller... 

— A, fără doar şi poate! 

— Cufundat în vârtejul societăţii, după cum ştiţi, domnule 
Weller, adăugă dl. John Smauker cu un oftat. 

— E teribel, zău! 

— Dar aşa se întâmplă totdeauna, rosti dl. John Smauker; 
când soarta te împinge în viaţa publică, şi ai o funcţiune 
publică, nu se poate să nu cazi în ispite de care alţii sunt 
scutiţi, domnule Weller. 

— Taman ce zicea unchiu-meu când a deschis o 
cârciumă, răspunse Sam; şi avea dreptate, bietul bătrân; 
căci a băut până când în mai puţin de trei luni a dat ortu' 
popii. 

DI. John Smauker păru profund indignat de comparaţia 
stabilită între el şi răposatul domn în chestiune; cum însă 
chipul lui Sam păstra calmul cel mai neclintit, dl. Smauker 
se domoli şi-şi reluă aerul amabil. 

— Poate că ar fi bine să pornim, zise el consultând un 

ceas de aramă care se afla în fundul unui buzunar adânc şi 
care era ridicat la suprafaţă cu ajutorul unui şnur negru, 
garnisit la capătul celălalt cu o cheie de aramă. 

— Poate că da, răspunse Sam; alminteri ar putea să dea 
mâncarea în foc şi nu s-ar mai alege nimic de ea! 

— Aţi băut apă minerală, domnule Weller? întrebă 
tovarăşul său mergând spre High Street. 

— O singură dată. 

— Cum vi se pare, domnule? 

— E foarte rele apele astea. 

— A, nu vă place, poate, gustul veruginos... 

— Nu mă pricep la chestii d-astea; am simţit că mirosea a 
fier de călcat încins, spuse Sam. 

— E  veruginosul, domnule Weller, ripostă dl. John 
Smauker cu dispreţ. 

— Eh, dacă-i aşa, atunci nu spune mare lucru. Se prea 
poate, da' eu nu sunt tare în ale chemiei, aşa că n-am ce 
zice. 

După aceste cuvinte, şi spre spaima d-lui John Smauker, 
Sam începu să fluiere. 

— Vă cer iertare, domnule Weller, spuse dl. Smauker 
chinuit de neelegantul sunet; vreţi să mă luaţi de braţ? 

— Mulţumesc, eşti tare bun, nu vreau să te lipsesc de el; 
eu am obiceiul, dacă n-ai nimic la din contră, să-mi ţiu 
mâinile în buzunare. 

Sam alătură gestul cuvintelor, şi se porni să fluiere mai 
tare. 

— Pe aici, spuse noul lui prieten care părea foarte uşurat 
intrând pe o străduţă. Ajungem curând. 

— Aha! glăsui Sam fără să fie câtuşi de puţin tulburat că 
se află aşa de aproape de elita lacheilor din Bath. 

— Da, reluă dl. John Smauker, să nu vă intimidati, 
domnule Weller. 

— A, nu! zise Sam. 

— Veţi vedea câteva uniforme foarte frumoase, domnule 

Weller, continuă dl. John Smauker, şi ştiţi, poate c-o să vi se 
pară, la început, că unii dintre domnii aceia se cam umflă în 
pene; dar se vor dezumfla repede. 

— Foarte frumos din partea lor! replică Sam. 

— Ştiţi, reluă dl. Smauker cu aer de sublimă protecţie, 
fiindcă sunteţi străin, poate că la început o să vă ia puţin 
peste picior. 

— N-o să fie prea cruzi cu mine, nu-i aşa? întrebă Sam. 

— Nu, nu! declară dl. Smauker scoţându-şi tabachera 
care înfăţişa un cap de vulpe şi luând distins o priză. Sunt 
printre noi câteva puşlamale vesele şi le place să facă 
glume... ştiţi... dar să nu-i luaţi în seamă, nu. 

— Am să caut să nu fiu mai prejos de dibăcia lor, glăsui 
Sam. 

— Bravo! replică dl. John Smauker băgând în buzunar 
capul de vulpe şi ridicându-şi-l pe-al său. Eu, de altminteri, 
vă voi susţine. 

Ajunseră, vorbind, în faţa unei mici dughene de 
zarzavaturi. DI. John Smauker intră, urmat de Sam care, în 
clipa când rămase în urmă, începu să rânjească muteşte, 
schimonosindu-se în fel şi chip şi vădind de asemenea prin 
alte semne o stare de veselie vrednică a fi invidiată. 

După ce străbătură dugheana  zarzavagiului şi-şi 
depuseră pălăriile pe treptele scării din fund, intrară într-un 
salonaş: atunci se dezvălui privirilor d-lui Weller toată 
splendoarea scenei. Două mese, aşezate una lângă alta în 
mijlocul camerei, erau acoperite de trei-patru feţe de masă 
de diferite vârste şi spălate la date diferite, potrivite pe cât 
cu putinţă pentru a da impresia că ar fi una singură. Pe ele 
se vedeau cuțite şi furculiţe pentru şase-opt persoane. lar 
mânerele cuţitelor erau unele verzi, altele roşii şi câteva 
galbene, pe când ale furculiţelor erau negre - amestec de 
culori mult bătător la ochi. Farfurii pentru un număr egal de 
oaspeţi, stăteau calde pe cămin. Oaspeţii se încălzeau şi ei 
dinaintea căminului. Printre dânşii, cel mai onorat şi mai 


705 


însemnat era un domn viguros, îmbrăcat cu un frac de-un 
stacojiu aprins, cu pulpane lungi şi pantaloni scurţi, roşii ca 
para focului. Purta o pălărie în trei colţuri şi stătea în 
picioare, cu spatele la foc, lăsând impresia că intrase 
atunci; căci, pe lângă că ţinea încă pe cap pălăria în trei 
colţuri, avea în mână un baston foarte lung, aşa cum 
domnii de profesia lui ţin de obicei dinapoia cupeelor, într-o 
poziţie înclinată. 

— Smauker, băiatule, dă-mi aripioara, spuse domnul cu 
pălăria în trei colţuri. 

DI. Smauker trecu vârful degetului mic al mâinii sale 
drepte pe după acela al domnului cu pălăria în trei colţuri, 
spunându-i că este încântat văzându-l aşa de sănătos. 

— Într-adevăr, se zice că arăt minunat, glăsui domnul cu 
pălăria în trei colţuri, şi este de mirare! De cincisprezece 
zile o însoțesc mereu pe bătrâna noastră câte două ceasuri 
zilnic şi, numai privind-o cum îşi prinde la spate rochia aia 
afurisită, veche, în coloarea florii de levănţică, fac prinsoare 
pe un sfert din leafa mea pe-un an dacă, după asta, nu ți se 
urăşte cu viaţa. 

Societatea aleasă începu, auzindu-i cuvintele, să râdă din 
toată inima; un domn cu vestă galbenă, împodobită cu un 
tiv jur-împrejur, murmură vecinului sau cu pantaloni scurţi, 
de culoare verde, lustruiţi, că Tuckle era astă seară în 
vervă. 

— Ascultă,  Smauker,  băiatule, urmă dl.  Tuckle, 
dumneata... 

Restul frazei îl continuă în şoaptă la urechea d-lui 
Smauker. 

— A, da, uitasem de-a binelea! răspunse acesta. 
Domnilor, prietenul meu, domnul Weller. 

— Îmi pare rău că stau în dreptul focului, Weller, spuse 
dl. Tuckle, cu un semn familiar din cap. Nădăjduiesc, 
Weller, că nu ţi-e frig... 

— Nu, deloc, învăpăiatule, răspunse Sam. Ar trebui să fie 


706 


cineva sloi de gheaţă ca să simtă frigul lângă dumneata. S- 
ar iconomisi cărbuni dacă te-ar pune pe grătar într-o sală 
de aşteptare a unei instituţii; nu zău! 

Deoarece replica părea că face o aluzie directă la 
livreaua stacojie a d-lui Tuckle, câteva clipe acesta luă un 
aer măreț. Totuşi, se depărtă treptat de foc şi spuse cu un 
zâmbet silit: 

— Nu e rău zis, nu e rău. 

— Îţi sunt foarte îndatorat pentru buna dumitale părere, 
dom'le, reluă Sam. Cred c-o să ne înţelegem cu timpu’. Mai 
târziu o să încercăm una mai bună. 

Conversaţia fu întreruptă de sosirea unui domn îmbrăcat 
în catifea portocalie. Îl însoţi alt personaj ales, în postav 
purpuriu, care lăsa să se vadă nişte ciorapi de toată 
frumuseţea. 

Tuckle propuse să se aducă mâncarea; propunerea lui fu 
adoptată cu unanimitate. 

Zarzavagiul şi nevastă-sa aduseră atunci un rasol 
fierbinte de pulpă de berbec cu sos de capere, sfeclă roşie 
şi cartofi. DI. Tuckle prezida, iar la celălalt capăt al mesei 
luă loc domnul în catifea portocalie. Zarzavagiul îşi puse o 
pereche de mânuşi de castor ca să dea farfuriile şi se aşeză 
dinapoia scaunului d-lui Tuckle. 

— Harris! spuse dl. Tuckle poruncitor. 

— Da, domnule... răspunse zarzavagiul. 

— Ţi-ai pus mânuşile? 

— Da, domnule. 

— Atunci ia capacul. 

— Da, domnule. 

Cu mari demonstraţii de smerenie, zarzavagiul făcu ceea 
ce i se ceruse şi întinse slugarnic d-lui Tuckle cuțitul pentru 
tăiat carnea; dar atunci îl cuprinse căscatul. 

— Ce înseamnă asta, domnule? întrebă dl. Tuckle foarte 
sever. 

— lertaţi-mă, domnule, răspunse zarzavagiul, fâstâcit. N- 
am făcut într-adins, domnule. Am stat târziu azi noapte. 

— Uite, să-ţi spun ce cred eu despre dumneata, Harris, 
urmă dl. Tuckle cu măreție; că eşti o brută prost crescută. 

— Nădăjduiesc, domnilor, spuse Harris, că n-o să fiţi prea 
severi cu mine. Vă sunt desigur foarte îndatorat, domnilor, 
pentru cinstea pe care mi-aţi făcut-o şi de asemenea pentru 
recomandările dumneavoastră, domnilor, când e nevoie 
undeva de câte un ajutor la servit. Nădăjduiesc, domnilor, 
că sunteţi mulţumiţi de mine. 

— Nu, domnule! declară dl. Tuckle. Departe de asta, 
domnule! 

— Eşti un ticălos fără pereche! mormăi domnul în catifea 
portocalie. 

— Şi un şnapan afurisit! adăugi domnul cu pantalon 
verde. 

— Şi un derbedeu nenorocit! continuă domnul îmbrăcat 
în purpură. 

Bietul zarzavagiu se ploconea tot mai umil, în timp ce i se 
atribuiau aceste mărunte epitete în adevăratul spirit al celei 
mai josnice tiranii; iar după ce toată lumea îşi spuse 
cuvântul spre a-şi dovedi superioritatea, dl. Tuckle se apucă 
să taie pulpa de berbec şi să-i servească pe cei de faţă. 

Abia începuse importanta operaţie, când uşa se deschise 
deodată şi se ivi alt domn în frac albastru deschis, cu 
nasturi de plumb. 

— E împotriva regulilor! exclamă dl. Tuckle. Prea târziu, 
prea târziu! 

— Nu, nu; n-am putut mai devreme, răspunse domnul în 
albastru. Fac apel la societate... Chestie de politeţă... O 
întâlnire la teatru. 

— A, în cazul ăsta!... exclamă domnul în catifea 
portocalie. 

— Da, adevărat, pe onoarea mea, zise omul în albastru. 
Făgăduisem s-o conduc pe domnişoara noastră mai mică la 

zece jumate, şi e o fată aşa de istraordinar de frumoasă că 
n-am avut inima s-o dizamăgesc. Nu e nicio ofensare 
pentru societatea de faţă, domnule; însă o fustă, domnule... 
o fusstă e ceva carevasăzică scuzează totul. 

— Încep să bănuiesc că e ceva aici, spuse Tuckle în timp 
ce noul venit se aşezase lângă Sam. Am băgat de seamă, în 
vreo două rânduri, că ea se reazemă cam tare pe umărul 
tău când urcă sau se dă jos din trăsură. 

— A, nu, nu, Tuckle, nu trebuie să zici... spuse omul în 
albastru. Nu se cade... Poate oi fi spus câtorva prieteni că e 
o criatură divină şi că fără motiv catigoric a făcut refuz la 
două-trei căsătorii, însă... nu, nu, nu se cade, Tuckle... Faţă 
de străini! Nu-i frumos, n-ar trebui... Delicateţa, dragă 
prietene, delicateţa! 

Grăind astfel, omul cu livreaua albastră îşi ridică cravata, 
îşi potrivi manşetele, se strâmbă şi-şi încruntă sprâncenele, 
ca şi cum ar fi putut să spună mult mai mult dacă ar fi vrut 
şi nu l-ar fi obligat onoarea să tacă. Era un lacheu 
îndrăzneţ, deschis şi natural, cu păr blond, un soi de 
palavragiu a cărui vioiciune atrăsese chiar de la început în 
mod deosebit luarea aminte a d-lui Weller, iar când începu 
să sporovăiască astfel, Sam se simţi mai mult decât oricând 
ispitit să-l cunoască mai îndeaproape; de aceea, cu 
independenţa care-l caracteriza, intră numaidecât în vorbă. 

— În sănătatea dumitale, dom'le! zise Sam; mi-e foarte 
simpatică conversaţiunea cu dumneata; mi se pare foarte 
plăcută. 

Omul în albastru zâmbi ca o persoană foarte obişnuită cu 
complimentele, dar în acelaşi timp se uită la Sam aprobator 
şi-i spuse că nădăjduia să se cunoască mai bine, căci, fără 
cea mai mică intenţie de linguşire, găsea că are într-însul 
stofa unui băiat foarte cumsecade, întocmai după inima sa. 

— Eşti tare bun, dom'le! glăsui Sam. Ce om norocos eşti 
dumneata! 

— Ce vrei să spui? întrebă omul în albastru. 

— Sunt sigur că domnişoara ştie să aleagă. A, pricep! 

DI. Weller închise un ochi şi legănă capul dintr-o parte 
într-alta, în chipul cel mai măgulitor cu putinţă pentru 
vanitatea personală a domnului în albastru. 

— Mi se pare că mă cam iei peste picior, replică acesta. 

— Nu, nu! protestă Sam. Las asta în grija dumitale. Ţi-e 
mai la îndemână, cum zicea un domn care era dinapoia 
zidului din grădină, unuia de pe stradă, când taurul gonea 
ca un turbat. 

— Eh, eh, domnule Weller, rosti domnul în albastru, cred 
că ea a observat aerul şi manierele mele. 

— Îmi închipui că nici nu se putea altfel, zise Sam. 

— Ai şi dumneata vreo afacere de soiul ăsta, domnule? îl 
întrebă pe Sam norocosul domn în albastru scoțând din 
buzunarul vestei o scobitoare. 

— Nu chiar aşa, răspunse Sam; nu se egzistă domnişoare 
la casa unde servesc; altfel, cum te văz şi mă vezi, intram şi 
eu în vorbă cu vreuna. Nu crez că aş putea să am a face cu 
cineva care să fie mai puţin decât marchiză. M-aş mulţumi 
şi c-o tinerică putredă de bogată chiar dacă n-ar avea un 
titlu, da să fie îndrăgostită lulea de mine - altfel nici în 
ruptu' capului. 

— Desigur că nu, domnule Weller, zise domnul în 
albastru. Nici nu face să-ţi pierzi vremea. Noi, domnule 
Weller, care suntem oameni de lume ştim că, mai curând 
sau mai târziu, o uniformă frumoasă îşi croieşte totdeauna 
drum către inima unei femei. La drept vorbind, între noi fie 
zis, e singurul lucru pentru care merită să intri în serviciu. 

— Tocmai, glăsui Sam; nici vorbă c-aşa e. 

După confidenţialul dialog, fură împărţite paharele; şi, 
mai înainte de închiderea cârciumii, fiecare domn ceru ceea 
ce îi plăcea mai mult. Domnul în albastru şi omul în 
portocaliu, care erau cei mai distinşi membri ai societăţii, 
porunciră grog rece; însă băutura favorită a celorlalţi părea 
a fi ienupărul şi apa îndulcită. Sam îl făcu pe zarzavagiu 

ticălos afurisit, şi porunci un castron cu punch - două 
împrejurări ce părură că-l ridică mult în ochii selectei 
societăţi. 

— Domnilor, zise omul în albastru cu tonul celui mai 
desăvârşit dandy, haidem! închin în sănătatea doamnelor! 

— S-auzim! s-auzim! strigă Sam; pentru tinerele stăpâne! 

Atunci se auzi din toate părţile strigându-se: /a ordine! iar 
dl. john Smauker, el fiind cel care-l introdusese pe Sam în 
societate, îl informă că vorba pe care o folosise chiar acum 
era neparlamentară. 

— Ce vorbă, dom'le? întrebă Sam. 

— Stăpână, domnule! răspunse dl. John Smauker cu o 
înfricoşătoare încruntare din sprâncene. Nu recunoaştem 
aici asemenea deosebiri. 

— O, atunci foarte bine! exclamă Sam; îmi trag îndărăt 
obsirvaţia şi am să le numesc criiaturi dragi, dacă îmi 
îngăduie învăpăiatul. 

Câteva îndoieli părură că se ridică în mintea domnului cu 
pantalon verde, anume dacă prezidentul putea să fie 
legalmente interpelat cu denumirea de „învăpăiatul”; 
totuşi, cum cei de faţă păreau mai puţin ogrijulii de 
drepturile lui decât de ale lor, observaţia n-avu nicio 
urmare. Omul cu pălăria în trei colţuri gâfâi scurt şi-l privi 
pe Sam îndelung; dar, de bună seamă, gândi că e mai bine 
să nu spună nimic de teamă să nu iasă mai rău. 

După o clipă de tăcere, un domn al cărui frac brodat îi 
ajungea până la călcâie şi a cărui vestă, de asemenea 
brodată, ţinea la căldură jumătate din lungimea picioarelor, 
îşi clătină cu putere ienupărul şi apa şi, ridicându-se brusc 
pe picioare, cu o sforţare violentă, spuse că dorea să 
adreseze câteva cuvinte celor de faţă. Omul cu pălăria în 
trei colţuri grăbindu-se să-l asigure că societatea ar fi foarte 
fericită să audă, orice observaţie pe care ar dori s-o facă, 
domnul în frac distins începu astfel: 

— Mă simt tare imoţionat, domnilor, să ies în faţă, eu 

având nenorocul de-a fi vizitiu şi de-a nu fi primit decât ca 
membru onorar la aceste plăcute bancheturi, dar mă simt 
dator, domnilor, ceva îmi dă ghes, dacă pot pentru ca să zic 
aşa, să vă aduc la cunoştinţă o împrejurare dureroasă care 
mi-a ajuns la urechi şi care, pot pentru ca să zic, s-a 
întâmplat spre marea mea nedumerire. Domnilor, prietenul 
nostru domnul Whiffers (toată lumea se uită la individul în 
portocaliu), prietenul nostru domnul Whiffers şi-a dat 
dimisia. 

O uimire adâncă se întipări pe feţele ascultătorilor, 
Fiecare domn îşi privea vecinul şi-şi îndrepta apoi ochii 
asupra vizitiului care continua să stea în picioare. 

— Aveţi toată dreptatea să vă miraţi, domnilor, urmă 
acesta. Nu-mi voi îngădui pentru ca să vă spun motivele 
acestei nepreţuite pierderi pentru serviciu; dar o să-l rog pe 
domnul Whiffers să vi le comunice singur, pentru lămurirea 
şi imitaţia prietenilor săi care-l admiră. 

Sugestia fiind aplaudată cu tărie, dl. Whiffers se explică. 
Spuse că desigur ar fi dorit să îndeplinească mai departe 
slujba din care demisionase. Uniforma era foarte frumoasă 
şi costisitoare, doamnele din familie foarte simpatice şi 
îndatoririle sale, se simţea obligat să recunoască, nu erau 
prea grele. Principalul serviciu care i se pretindea era să 
privească cea mai mare parte din timp pe fereastră, în 
tovărăşia altui domn care de asemenea îşi dăduse demisia. 
Ar fi dorit să scutească societatea de penibilele şi 
dezgustătoarele amănunte în care va fi nevoit să intre; dar, 
deoarece îi fusese cerută o explicaţie, nu avea altă ieşire 
decât să declare cutezător şi răspicat că au vrut să-i dea să 
mănânce carne rece. 

Este cu neputinţă de conceput dezgustul pe care 
mărturia lui îl stârni printre ascultători. Timp de cel puţin un 
sfert de oră nu se auziră decât strigăte violente de: 
„Ruşine”, amestecată cu şuierături şi mormăieli. 

DI. Whiffers adăugă atunci că se temea ca o parte din 

această înjosire să nu fie pusă pe seama firii sale 
îndatoritoare şi modeste. Îşi amintea bine că a consimţit 
odată să mănânce unt sărat; şi, într-o împrejurare când 
cineva din casă s-a îmbolnăvit pe neaşteptate, uitase de 
sine până la a urca singur o găleată cu cărbuni la etajul al 
doilea. Socotea că nu s-a scoborât în stima prietenilor săi 
prin sincera destăinuire a faptei de care se făcuse vinovat; 
nădăjduia ca graba cu care a ripostat ultimei înjosiri 
inumane, la care s-a referit, să-l facă să-şi recâştige buna 
lor opinie. 

Cuvântarea d-lui Whiffers fu primită cu strigăte de 
admiraţie şi se bău în modul cel mai entuziast în sănătatea 
interesantului martir. Martirul mulţumi societăţii şi propuse 
să se închine pentru musafirul lor, dl. Weller, domnul pe 
care n-a avut plăcerea să-l cunoască îndeaproape, însă 
care era prietenul d-lui John Smauker, ceea ce trebuia să 
fie, pretutindeni şi totdeauna, o scrisoare de recomandare 
îndestulătoare, pentru orice societate de domni. Ca atare, 
era dispus să propună a se închina un pahar în sănătatea d- 
lui Weller „până la fund” dacă prietenii săi ar fi băut vin; 
cum însă ei, ca să mai schimbe, luau băuturi tari, le-ar fi 
fost greu să golească un pahar la fiecare toast; de aceea 
propunea ca „până la fund” să fie numai un fel de a vorbi. 

Când încheie discursul, toţi cei de faţă traseră un gât din 
paharul lor în onoarea lui Sam; iar Sam, după ce îşi umplu 
din castron, cu lingura, două pahare, le dădu de duşcă în 
onoarea sa însăşi şi mulţumi la rândul său adunării printr- 
un frumos discurs. 

— Vă sunt foarte îndatorat, pretini, spuse el umplând 
paharele cu punch în chipul cel mai degajat cu putinţă, căci 
complimentul ăsta, care vine de la oameni ca voi, e foarte- 
foarte. Auzisem o mulţime de lucruri despre voi, da nu-mi 
dădusem cu ideea, trebuie să spui, că eraţi oameni aşa de 
drăguţi cum sunteţi. Crez numai c-o să fiţi cu băgare de 
seamă şi n-o să vă mânijiţi nici cât negru sub unghie 

mândria voastră, la care ţi-e mai mare dragul să te uiţi, 
când ieşi ca să te plimbi, şi mi-a făcut totdeauna plăcere să 
vă privesc încă de pe vremea când nu eram decât un ţânc 
pe jumătate cât bastonul cu măciulie de aramă al prea 
rispectabilului meu pretin învăpăiatul, aci de faţă. Cât 
priveşte pe victima asupririi în fracul ca pucioasa, tot ce 
poci ca să zic despre el e că nădăjduiesc să găsească o 
slujbuşoară bună după cum merită, adică să nu fie decât 
foarte rareori jignit cu carne rece. 

Rostind cuvintele de mai sus, Sam se aşeză cu un 
zâmbet simpatic şi, curând după ce cuvântarea sa fu 
aplaudată zgomotos, societatea se despărţi. 

— Nu zău, bătrâne, nu vrei cumva să spui că pleci? îl 
întrebă Sam Weller pe prietenul său, dl. John Smauker. 

— Trebuie, cu orice preţ, răspunse acesta. l-am făgăduit 
lui Bantam. 

— A, foarte bine, asta e altă chestie, încuviinţă Sam. Te 
pomeneşti că, dacă-l superi, îşi dă dimisia. Dar, dumneata, 
învăpăiatule, pleci şi dumneata? 

— Da, replică omul cu pălăria în trei colţuri. 

— Cum? Şi să laşi în urma dumitale trei sferturi dintr-un 
castron cu punch? E o prostie! la aşază-te la loc! 

DI. Tuckle nu putu rezista unei invitaţii aşa de 
stăruitoare; îşi depuse pălăria în trei colţuri şi bastonul pe 
care tocmai îl luase, şi răspunse că mai bea un pahar numai 
din prietenie. 

Deoarece domnul în albastru avea acelaşi drum cu dl. 
Tuckle, consimţi să rămână şi el. Când punchul fu băut pe 
jumătate, Sam ceru să se aducă stridii de la dugheana 
zarzavagiului şi efectul lor, adăugat celui al punchului, fu 
aşa de înveselitor, că dl. Tuckle, cu pălăria în trei colţuri pe 
cap şi-n mână cu bastonul, începu să danseze un pas de 
matelot pe masă, printre scoici, pe când domnul în albastru 
îl acompania la un ingenios instrument muzical format 
dintr-un pieptene şi o bucată de hârtie pentru moaţe. La 

urmă, după terminarea punchului şi când noaptea fu de 
asemenea foarte înaintată, ieşiră cu toţii ca să se 
întovărăşească acasă unul pe altul. De cum ajunse la aer 
curat, dl. Tuckle fu cuprins de-o dorinţă subită de a se culca 
pe caldarâm. Sam, socotind că ar fi o cruzime să-l 
contrazică, îl lăsă să-şi facă gustul; dar, de frică să nu i se 
strice pălăria în trei colţuri, Sam o înfundă grijuliu pe cap 
domnului în albastru, îi puse bastonul cel mare în mână, îl 
propti în uşa casei sale, trase pentru el clopoţelul şi plecă 
apoi liniştit spre propria-i locuinţă. 

Dis-de-dimineaţă, a doua zi, dl. Pickwick cobori, complet 
îmbrăcat, mult mai devreme decât de obicei, şi-l sună pe 
servitorul său. 

— Sam, porunci dl. Pickwick când dl. Weller apăru la 
chemarea stăpânului, închide uşa! 

DI. Weller se execută. 

— Sam, s-a petrecut aici, azi-noapte, o întâmplare 
nenorocită care a dat domnului Winkle unele motive de a 
se teme de violenţa domnului Dowler. 

— Da, dom'le, am auzit de la bătrâna doamnă de jos, 
replică Sam. 

— Şi-mi pare rău că trebuie să spun, continuă dl. 
Pickwick uimit la culme, că, de teama acestei violenţe, 
domnul Winkle a plecat. 

— A plecat? 

— A părăsit casa azi dimineaţă, fără să fi schimbat vreun 
cuvânt cu mine, şi s-a dus nu ştiu unde. 

— Trebuia să rămâie şi să se ia de piept cu el, dom'le! 
glăsui Sam dispreţuitor. N-ar strica să i se mai taie niţel din 
nas lui Dowler ăsta, dom'le. 

— Da, Sam; am, poate, unele îndoieli şi asupra vitejiei şi 
dârzeniei lui, dar fapt este că domnul Winkle a plecat. 
Trebuie să-l găseşti şi să mi-l aduci, Sam. 

— Şi dacă nu vrea să vie, dom'le? 

— Va trebui să-l faci să vrea, Sam. 

— Şi cin' să-l facă, dom'le? întrebă Sam cu un zâmbet. 

— Tu. 

— Prea bine, dom'le. 

Sam părăsi camera şi, curând apoi, dl. Pickwick îl auzi 
închizând uşa de la stradă. După două ore se înapoie cu un 
aer tot aşa de calm de parcă ar fi fost trimis cu însărcinarea 
cea mai obişnuită, şi aduse vestea că cineva, întru totul 
asemănător cu dl. Winkle, plecase de dimineaţă la Bristol 
cu trăsura hotelului Royal. 

— Sam, zise dl. Pickwick strângându-i mâna, eşti un băiat 
straşnic, nepreţuit. Să te duci în urmărirea lui, Sam. 

— Desigur, dom'le. 

— De îndată ce-l vei descoperi, scrie-mi ne-ntâărziat. Dacă 
încearcă să-ţi scape, trânteşte-l la pământ sau închide-l. Ai 
împuternicirea asta de la mine, Sam. 

— N-am să uit, dom'le. 

— li vei spune că sunt foarte pornit, nespus de indignat 
de calea absurdă pe care a socotit potrivit s-o urmeze. 

— Da, dom'le. 

— li vei spune că, dacă nu se înapoiază aici, cu tine, se 
va înapoia cu mine, căci am să mă duc după el. 

— N-o să uit, dom'le. 

— Crezi c-o să-l poţi găsi? urmă dl. Pickwick privindu-l 
ţintă pe Sam. 

— İl voi găsi oriunde ar fi, declară Sam plin de încredere. 

— Foarte bine. Atunci, cu cât ai să pleci mai curând, cu 
atât mai bine are să fie. 

După ce dădu aceste instrucţiuni, dl. Pickwick puse o 
sumă de bani în mâinile credinciosului său servitor şi-i 
porunci să pornească neîntârziat spre Bristol ca să-l 
urmărească pe fugar. 

Sam, gata de plecare, luă câteva obiecte necesare într- 
un geamantan. Se opri totuşi la capătul coridorului şi, 
înapoindu-se tiptil, întredeschise uşa salonului arătându-şi 
doar capul: 

— Dom'le, murmură el. 

— Ce e, Sam? 

— Am priceput bine ce mi-aţi spus, dom'le? 

— Nădăjduiesc. 

— Atunci suntem înţeleşi în ce priveşte trântitu' la 
pământ, dom'le! 

— Perfect. Fă tot ce ai să socoteşti de cuviinţă. Ai 
aprobarea mea. 

Sam făcu un semn că a înţeles; şi, retrăgându-şi capul 
din uşă, porni la drum, în pelerinaj, cu inima uşoară. 

CAPITOLUL XXXVIII 


Cum, vrând să iasă din lac, dl. Winkle nimereşte în put. 


Născut sub semnul unei stele nefaste, bietul domn 
Winkle, cauza nefericită a tămbălăului şi zăpăcelii care 
sculase în picioare lumea din Royal Crescent, părăsi, după 
ce a petrecut o noapte plină de tulburare şi nelinişte, în 
împrejurările descrise mai înainte, acoperământul sub care 
prietenii săi încă dormeau. Nu ştia spre ce tărâmuri va 
apuca. Nu vor putea să fie niciodată îndeajuns preţuite sau 
lăudate prea călduros, simţămintele nobile şi chibzuite care 
îl determinară pe dl. Winkle să facă acest pas. „Dacă, îşi 
spuse dl. Winkle în sine, dacă Dowler (cum nu mă îndoiesc 
că va face) ar încerca să-şi pună în aplicare fioroasele-i 
ameninţări împotriva mea, mă voi vedea silit să-l provoc la 
duel. E însurat cu o femeie care îi este ataşată şi are nevoie 
de el. Cerule! dacă l-aş ucide în furia mea oarbă, ce 
remuşcări aş avea apoi!” Durerosul gând avu atâta 
influenţă asupra simţămintelor tânărului umanitarist, încât 
îi dârdâiau picioarele, iar pe obraz i se întipăriseră puternic 
semnele unei emoţii interioare. Imboldit de aceste gânduri, 
îşi luă geamantanul şi, coborând tiptil scara, închise cât 
putu mai încet afurisita uşă de la stradă şi porni la drum. Işi 
îndreptă paşii spre hotelul Royal, unde găsi o diligenţă gata 
de plecare la Bristol; socotind că Bristolul era un loc tot atât 
de potrivit scopurilor sale ca oricare altul unde s-ar fi putut 
duce, urcă pe imperială şi ajunse la destinaţie cu iuţeala pe 

care o putea în mod cuminte nădăjdui de la doi cai deprinşi 
să parcurgă dus şi întors distanţa de două sau mai multe ori 
pe zi. 

DI. Winkle îşi stabili cartierul la hotelul 7ufișul/ şi, hotărât 
să amâne orice comunicaţie epistolară cu dl. Pickwick până 
ce mânia d-lui Dowler va fi avut timp să se evaporeze, se 
apucă să viziteze oraşul, care-l izbi de la început ca un loc 
nemaipomenit de murdar. După ce inspectă docurile, portul 
şi vizită catedrala, întrebă care-i drumul spre Clifton şi porni 
într-acolo pe calea arătată. Însă, după cum caldarâmul din 
Bristol nu e cel mai larg şi mai curat dintre toate 
caldarâmurile pământului, tot aşa străzile lui nu sunt 
absolut cele mai drepte şi mai puţin încâlcite, astfel că dl. 
Winkle se pomeni îndată rătăcind prin mulţimea străduţelor 
întortocheate şi a fundăturilor, căutând în juru-i o dugheană 
ca lumea unde să poată cere noi lămuriri. 

Ochii îi căzură pe o clădire vopsită de curând, semănând 
întrucâtva cu o prăvălie, dar în aceeaşi măsură şi cu o casă 
de locuit. O lampă roşie aşezată deasupra uşii de la stradă 
ar fi indicat îndeajuns că e vorba de locuinţa unui discipol al 
lui Esculap, chiar dacă cuvântul „Chirurgie”* nu ar fi fost 
scris cu litere de aur pe o placă de lemn deasupra ferestrei 
unei încăperi ce fusese cândva salon. Gândindu-se că ar 
putea să se intereseze aici cu privire la drum, dl. Winkle 
intră în dugheana garnisită cu sertare şi sticluţe purtând 
etichete aurite. Nevăzând pe nimeni, bătu în tejghea cu o 
jumătate de coroană, ca să atragă atenţia celui care 
întâmplător ar fi fost în odaia din fund, care-i păru un fel de 
sanctum al localului, căci cuvântul: Chirurgie era repetat pe 
uşă, de data asta cu litere albe pentru evitarea monotoniei. 

La prima bătaie, un zgomot foarte distinct până atunci, şi 
asemănător celui produs de nişte oameni care ar face 
scrimă cu vătraiul şi cleştele de la sobă, încetă subit. La a 


% În Anglia, mai cu seamă în oraşele mici, oamenii care vând 
medicamente dau totodată consultaţii şi se intitulează chirurgi (n. tr.). 

doua bătălie, un tânăr cu aer studios, purtând pe nas nişte 
ochelari verzi şi în mână o carte enormă, intră cu pasul 
grav şi, trecând dinapoia tejghelei, îl întrebă binevoitor pe 
client cu ce-l poate servi. 

— Îmi pare rău că vă deranjez, domnule, glăsui dl. 
Winkle. Sunteţi bun să-mi indicaţi... 

— Hahaha! izbucni tânărul studios aruncând în aer cartea 
enormă şi prinzând-o cu multă agilitate în momentul când 
ea ameninţa să prefacă în atomi toate sticluţele de pe 
tejghea. Asta-i bună! 

Avea într-adevăr dreptate, căci pe dl. Winkle îl uimise aşa 
de mult extraordinara conduită a tânărului medicinist, încât 
bătuse repede în retragere până la uşă, arătându-se 
tulburat foarte de ciudata primire. 

— Cum? Nu mă cunoşti?! exclamă medicinistul. 

DI. Winkle îngăimă, drept răspuns, că nu avusese 
plăcerea să-l cunoască. 

— A, atunci mai există speranţe pentru mine! Pot, dacă 
am un dram de noroc, să îngrijesc jumătate din bătrânele 
de aici. Acum, la dracul cu tine, ghiuj mucegăit! 

Afurisirea se adresa volumului gros, căruia studiosul 
medicinist îi dădu cu deosebită iscusinţă un picior, 
zvârlindu-l cât colo în dugheană; apoi, scoţându-şi ochelarii 
verzi, se schimonosi cu un rânjet specific lui Robert Sawyer, 
esquire, fost student la spitalul Guy din Borough şi 
posesorul unei reşedinţe particulare în Lant Street. 

— Veneai să mă vezi, nu-i aşa? N-ai să spui nu?! exclamă 
dl. Bob Sawyer strângând prieteneşte mâna d-lui Winkle. 

— Nu, pe cuvântul meu! exclamă acesta strângând la 
rându-i mâna d-lui Sawyer. 

— Mă mir că n-ai văzut numele meu, rosti Bob atrăgând 
atenţia prietenului său asupra uşii exterioare deasupra 
căreia erau scrise tot cu vopsea albă, cuvintele: Sawyer, 
succesorul lui Nockemorf. 

— N-am luat seama, declară dl. Winkle. 

— Dumnezeule! dacă ştiam că eşti dumneata, spuse Bob, 
m-aş fi repezit şi te-aş fi luat în braţe. Pe viaţa mea, însă, 
credeam că eşti perceptorul fiscului. 

— Nu, zău, zise dl. Winkle. 

— Adevărat, răspunse Bob Sawyer. Mă pregăteam să-ţi 
spun că nu sunt acasă şi că, dacă vrei să-mi laşi un mesaj, 
nu voi uita să mi-l înmânez singur; căci strângătorul de 
biruri nu mă cunoaşte, cum nu mă cunoaşte nici cel cu 
lumina şi faţada. Cred că încasatorul bisericii bănuieşte cine 
sunt şi de asemenea cel de la apă, deoarece i-am extras un 
dinte din prima zi când am venit aci. Dar intră, intră! 

Pălăvrăgind astfel, dl. Bob Sawyer îl împingea pe Winkle 
în odaia din fund, unde se afla un personaj care nu era altul 
decât dl. Benjamin Allen. Dl. Allen se distra făcând cu un 
vătrai înroşit mici scobituri rotunde în prichiciul căminului. 

— Nu zău, spuse dl. Winkle, nu m-aş fi aşteptat la 
plăcerea aceasta. Ai un cuib foarte frumos. 

— Nu e rău, nu e rău, încuviinţă Bob. Am luat examenele 
la scurt timp după seara aceea faimoasă; iar prietenii m-au 
ajutat să înjghebez afacerea asta. Ca să par cât mai solemn 
cu putinţă, mi-am pus un frac şi o pereche de ochelari şi am 
venit aici. 

— Şi nici vorbă că afacerea merge binişor, îl trase dl. 
Winkle de limbă. 

— O, aşa de binişor că, peste câţiva ani, aş putea să pun 
tot câştigul într-un pahar de vin şi să-l acopăr cu o frunză 
de agrişe. 

— Vorbeşti serios? întrebă dl. Winkle. Dar lucrurile... 

— Numai bătaie de cap, băiete dragă, zise Bob Sawyer. 
Jumătate din sertare sunt goale, iar celelalte nu se deschid. 

— Glumeşti! exclamă dl. Winkle. 

— Pe onoarea mea că este cum îţi spun! ripostă Bob 
Sawyer ducându-se în dugheană şi demonstrând adevărul 
aserţiunii sale prin tragerea butonilor poleiţi ai sertarelor 
goale. Să mă ia naiba dacă e un singur lucru real în 

dugheană, afară de lipitori; şi încă şi ele au mai servit. 

— Nu mi-aş fi închipuit în ruptul capului aşa ceva! 
exclamă dl. Winkle plin de uimire. 

— Cred şi eu că nu, reluă Bob; altminteri, la ce ar mai 
sluji aparențele, nu? Dar ce vrei să iei? Ca şi noi! Bine. Ben, 
băiatule, bagă mâna în bufet şi adu-ne digestivul brevetat. 

DI. Benjamin Allen zâmbi aprobator şi scoase din bufetul 
de lângă el o sticlă neagră pe jumătate plină cu brandy. 

— Nu pui apă, fireşte, nu e aşa? întrebă Bob Sawyer. 

— Mulţumesc, declară dl. Winkle. E cam devreme şi, dacă 
nu aveţi nimic împotrivă, aş prefera să-l amestec. 

— Bine, dacă te lasă conştiinţa, replică Bob dând pe gât, 
cu poftă, un pahar din licoare. Ben, adu cana. 

DI. Ben Allen scoase din acelaşi loc o cană de aramă de 
care Bob Sawyer era foarte mândru, mai ales din cauza 
aparenţelor ei medicale. După ce fierseseră apa din cană cu 
ajutorul câtorva lopeţi de cărbuni pe care Bob îi scoase 
dintr-o ladă cu eticheta: apă gazoasă, dl. Winkle îşi boteză 
brandyul, şi conversaţia începu să devină însufleţită, când o 
întrerupse intrarea în dugheană a unui băieţandru îmbrăcat 
cu o livrea cenuşie, simplă, având la pălărie un galon de aur 
şi ţinând pe braţ un coşuleţ acoperit. 

DI. Bob îl luă de scurt îndată: 

— Tom, derbedeule! la vino-ncoa! 

Băiatul se apropie. 

— Te-ai oprit la toţi bolovanii de hotar din Bristol, trântor 
neprocopsit, îi spuse dl. Bob Sawyer. 

— Nu, domnule, nu-i adevărat, răspunse băiatul. 

— Asta ar mai fi lipsit! reluă Bob cu o figură 
amenințătoare. Crezi că ar mai chema cineva pe un chirurg 
la el dacă-l vede pe servitorul lui jucând bile prin şanţuri 
sau înălţând zmeul la drumul mare? Pierde-vară, nu te 
trage inima deloc la meserie! Ai dus toate medicamentele? 

— Da, domnule. 

— Prafurile pentru copii în casa aceea mare locuită de 


722 


familia care a sosit de curând? Şi pilulele care se iau de 
patru ori pe zi, la domnul acela bătrân, morocănos, cu gută 
la picior? 

— Da, domnule. 

— Atunci închide uşa şi ia seama la dugheană! 

— Eh, lucrurile nu merg chiar aşa de rău cum ai vrea să 
mă faci să cred; dimpotrivă! spuse dl. Winkle după ce 
băiatul se retrase. Furnizezi totuşi unele medicamente. 

DI. Bob Sawyer aruncă o ocheadă prăvâăliei să se 
încredinţeze că nu-s urechi străine, apoi, aplecându-se spre 
dl. Winkle, îi spuse în şoaptă: 

— Băiatul greşeşte întotdeauna casa. 

DI. Winkle părea mirat, iar dl. Sawyer şi prietenul său se 
prăpădeau de râs. 

— Nu mă înţelegi? glăsui Bob. Se duce într-o casă, sună 
clopoţelul de la scara. de serviciu, vâră un pachet de 
medicamente fără adresă în mâna unui servitor şi pleacă. 
Servitorul duce pachetul în odaia de mâncare; stăpânul îl 
desface şi citeşte eticheta: Poțiune de luat inainte de 
culcare - pilule idem - loțiune ca de obicei - prafuri. De la 
Sawyer, succesorul lui Nockemorf etc. Medicamentele au 
fost preparate cu strictețe după prescripțiile medicului. 
Individul arată nevesti-sii pachetul, ea citeşte eticheta, îl 
înapoiază servitorilor; ei citesc eticheta. A doua zi băiatul 
revine: îmi pare foarte rău - s-a înşelat - atâtea treburi - 
atâtea pachete de dus - domnul Sawyer, succesorul lui 
Nockemorf, prezintă  salutările sale. Numele ajunge 
cunoscut şi tocmai de asta ai nevoie, băiatule, ca medic; e 
calea cea mai bună, mai bună decât toate anunţurile de pe 
faţa pământului. Avem o sticlă de patru uncii care a 
cutreierat prin jumătatea caselor din Bristol şi nu şi-a 
terminat încă rondul. 

— Aha, pricep! răspunse dl. Winkle; straşnic plan! 

— O! Ben şi cu mine am mai născocit alte o duzină de 
planuri! continuă Bob Sawyer cu multă mulţumire. 

Lampagiul capătă optsprezece penny pe săptămână ca să 
tragă clopoţelul meu de noapte, timp de zece minute, ori 
de câte ori trece prin faţa casei, iar servitorul meu dă 
totdeauna buzna în biserică, tocmai înainte de cântarea 
psalmilor, când oamenii nu au altceva de făcut decât să 
privească în juru-le, şi mă cheamă afară cu-o mutră 
îngrozită. „Aha, spun cei de faţă, s-a îmbolnăvit cineva 
subit, au trimis după Sawyer, succesorul lui Nockemorf; ce 
ocupat e tânărul ăsta!” 

După ce dădu în vileag câteva din tainele medicinii, dl. 
Bob Sawyer şi prietenul său Ben Allen se răsturnară pe 
scaune şi izbucniră într-un râs zgomotos. După ce dădură 
frâu liber voioşiei lor, conversaţia reîncepu şi atinse un 
subiect care-l interesa pe dl. Winkle mai îndeaproape. 

Am spus, pare-ni-se, altădată, că dl. Benjamin Allen 
devenea de obicei, după brandy, foarte sentimental. Cazul 
nu este unic, după cum putem dovedi noi înşine, întrucât 
am avut a face uneori cu pacienţi atinşi la fel. In această 
perioadă a existenţei sale, dl. Benjamin Allen avea mai mult 
decât oricând o predispoziţie la sentimentalitate. Boala se 
datora faptului că stătea de mai bine de trei săptămâni cu 
dl. Bob Sawyer; dl. Bob Sawyer nu se distingea prin 
temperanţă, şi nici dl. Benjamin Allen nu putea să se laude 
că e tare din fire. Ca urmare, în toată vremea asta dl. 
Benjamin Allen oscilase mereu între beţia parţială şi beţia 
completă. 

— Bunul meu prieten, spuse dl. Ben Allen profitând de 
absenţa vremelnică a d-lui Bob Sawyer după tejghea, unde 
se dusese să administreze unui muşteriu câteva din 
lipitorile mai sus amintite, folosite pentru a doua oară; 
bunul meu prieten, sunt tare nefericit. 

DI. Winkle îşi exprimă sincerele sale regrete aflând 
vestea aceasta şi-l rugă să-i spună dacă nu poate să facă 
ceva ca să-i uşureze mâhnirile. 

— Nimic, dragul meu... nimic. Îţi aminteşti, Winkle, de 

Arabella, sora mea Arabella... O fetiţă, Winkle, cu ochii 
negri... Când am fost la Wardle?... Nu ştiu dacă ai remarcat- 
0... O fetiţă drăguță, Winkle. Poate că trăsăturile mele au 
să-ţi reamintească înfăţişarea ei. 

DI. Winkle nu avea trebuinţă de nicio sforţare ca să-şi 
aducă aminte de fermecătoarea Arabella; din fericire - căci 
trăsăturile fratelui ei Benjamin i le-ar fi reamintit, desigur, 
anevoie pe-ale surioarei. Răspunse cu tot calmul pe care 
putu să-l arate că-şi amintea perfect de tânăra domnişoară 
şi că nădăjduia sincer că e sănătoasă. 

Drept orice răspuns, Ben Allen îi spuse: 

— Prietenul nostru Bob este un băiat încântător, Winkle. 

— Adevărat, replică dl. Winkle căruia nu-i prea plăcea 
apropierea celor două nume. 

— Totdeauna i-am sortit unul altuia; au fost creaţi unul 
pentru altul; veniţi pe lume unul pentru altul şi născuţi unul 
pentru altul, Winkle! spuse dl. Ben Allen punând cu emfază 
paharul jos. Dragă domnule, aci e o lovitură a sorții; nu 
există decât o diferenţă de cinci ani între ei şi amândoi s-au 
născut în august. 

DI. Winkle era prea nerăbdător să audă ce avea să 
urmeze, pentru a-şi exprima o prea mare uimire faţă de 
coincidenţa aceasta, oricât de miraculoasă ar fi fost ea. 
După ce vărsă vreo două lacrimi, dl. Ben Allen continuă 
spunând că, în ciuda stimei, respectului şi veneraţiei pe 
care el le nutrea prietenului său, Arabella arătase 
întotdeauna, cu ingratitudine şi fără motiv, cea mai vie 
antipatie persoanei acestuia. 

— Şi cred, încheie dl. Ben Allen, cred că la mijloc e o 
legătură mai veche. 

— Ai vreo idee despre cine e vorba? întrebă dl. Winkle 
tremurând din tot trupul. 

DI. Ben Allen apucă vătraiul, îl răsuci voiniceşte pe 
deasupra capului, trânti o lovitură cumplită unei ţeste 
imaginare şi spuse, cu multe înţelesuri, că atâta ar dori: să 

ghicească cine. 

— l-aş arăta ce gândesc despre el! spuse dl. Ben Allen, 
învârtind, în răstimp, vătraiul, în chip mai fioros decât până 
atunci. 

Fireşte, aceste manifestări erau foarte mângâietoare 
pentru simţămintele d-lui Winkle, care câteva minute 
rămase tăcut, dar în cele din urmă, luându-şi tot curajul, el 
întrebă dacă d-şoara Allen era în Kent. 

— Nu, nu! spuse dl. Ben Allen depunând vătraiul şi luând 
un aer de mare şiretenie. Socoteam că locuinţa bătrânului 
Wardle nu ar fi nimerită pentru o fată îndărătnică; de 
aceea, întrucât eu sunt protectorul natural şi tutorele ei, 
deoarece părinţii noştri au decedat, am adus-o aici să stea 
câteva luni la o mătuşă bătrână, într-o casă drăguță, dar 
plicticoasă şi retrasă. Cred că o să-i treacă, băiete; iar dacă 
încercarea nu reuşeşte, am s-o duc în străinătate pentru un 
timp şi atunci vom vedea. 

— Aa, mătuşa locuieşte în Bristol? îngăimă dl. Winkle. 

— Nu, nu; nu e în Bristol, răspunse dl. Ben Allen, arătând 
cu degetul mare peste umărul drept. Acolo... în jos. Dar sst! 
Uite-l pe Bob. Niciun cuvânt, dragă prietene, niciun cuvânt. 

Oricât de scurtă fusese conversaţia, ea produse asupra 
d-lui Winkle cea mai vie emoție şi nelinişte. Legătura mai 
veche bănuită îi răscolea inima. O fi vorba de el? Oare 
pentru el îl desconsiderase seducătoarea Arabella pe 
voiosul Bob Sawyer? Sau avea alt rival norocos? Se hotări s- 
o vadă, fie ce-o fi. Însă aici se înfăţişa o obiecţiune de 
neînlăturat; căci dacă, prin explicaţia dată de dl. Ben Allen 
„acolo” şi „în jos”, era vorba de trei mile, sau de treizeci de 
mile, ori trei sute de mile, dl. Winkle, oricât şi-ar fi bătut 
capul, n-ar fi putut ghici. 

De altminteri, nu avu deocamdată răgazul să gândească 
la dragostea sa - sosirea lui Bob fiind imediat urmată de 
plăcinte cu carne de la brutărie, din care dl. Winkle fu rugat 
stăruitor să se înfrupte. Masa fu aşternută de o femeie de 

serviciu cu ziua, care făcea treburile d-lui Bob Sawyer în 
calitate de menajeră; după ce împrumutară un al treilea 
cuţit şi o a treia furculiţă de la mama băiatului în livrea sură 
(căci toată gospodăria d-lui Sawyer era, până una-alta, 
destul de redusă) se aşezară la masă. Berea era servită, 
cum atrase atenţia dl. Sawyer, „în cănile originale”. 

După masă, dl. Bob Sawyer ceru să i se aducă cea mai 
mare piuliţă din dugheană şi turnă într-însa o combinaţie 
fumegândă de punch cu rom, mestecând lichidul cu un 
pisălog, într-un chip foarte îndemânatic, ca un spiţer. 
Deoarece dl. Sawyer era burlac, nu avea în casă decât un 
pahar care fu înmânat, în semn de atenţie pentru musafiri, 
d-lui Winkle. DI. Ben Allen folosi o pâlnie astupată la capătul 
îngust cu un dop; iar Bob Sawyer se mulţumi cu unul dintre 
acele vase cilindrice de cristal, cu gura largă, încrustate cu 
o sumedenie de caractere cabalistice, şi în care spiţerii 
măsoară de obicei drogurile lichide când fac o reţetă. 
Indeplinindu-se aceste pregătiri, punchul fu gustat, părerea 
generală fiind că era excelent; şi, după ce se stabili ca lui 
Bob Sawyer şi Ben Allen să li se îngăduie să-şi umple de 
două ori vasul lor, de fiecare pahar al d-lui Winkle, se 
puseră pe chef într-un spirit de bună dispoziţie şi 
camaraderie. 

Nu cânta niciunul, deoarece dl. Bob Sawyer era de părere 
că nu s-ar potrivi cu profesia lor; dar, în schimb, vorbiră şi 
râseră aşa de mult, încât puteau fi auziţi şi de bună seamă 
că erau auziţi până în capătul străzii. Conversaţia alunga, 
văzând cu ochii, necazurile băiatului în livrea sură, 
înveselindu-l; în loc să-şi consacre seara, ca de obicei, 
scriindu-şi numele pe tejghea şi ştergându-l apoi, el se uită 
prin uşa de sticlă şi astfel ascultă şi trase totodată cu 
ochiul. 

Voioşia d-lui Bob Sawyer luneca încet-încet în furie, dl. 
Ben Allen recădea în sentimentalism, iar punchul dispăruse 
aproape cu totul, când servitorul intră repede anunțând că 
o tânără femeie l-a chemat pe dl. Sawyer, succesorul lui 
Nockemorf, şi că era aşteptat cu nerăbdare, nu departe de 
acolo. Petrecerea se curmă. Dl. Bob Sawyer înțelegând 
despre ce era vorba abia după ce băiatul repetă de vreo 
douăzeci de ori mesajul său, îşi legă pe după cap un şervet 
umed ca să se dezmeticească; şi, izbutind în parte, îşi 
potrivi ochelarii cu sticle verzi şi ieşi. Văzând că era cu 
neputinţă să-l angajeze pe dl. Ben Allen într-o conversaţie 
cât de cât lămuritoare asupra subiectului care-l interesa 
mai mult, şi împotrivindu-se rugăminţilor chirurgului de a 
rămâne până la întoarcerea sa, dl. Winkle îşi luă rămas bun, 
apoi se înapoie la Tufiş. 

Neliniştea care îl frământa şi numeroasele meditații 
stârnite de numele Arabellei, făcură ca porţia ce i se 
cuvenise din piuliţa cu punch să nu-şi producă asupra sa 
efectul pe care l-ar fi avut în alte împrejurări. Aşa că, după 
ce luă de la bufetul hotelului un pahar cu apă gazoasă şi 
brandy, intră în sala de mese, mai mult descurajat decât 
însufleţit de întâmplările serii. 

Un domn înalt, îmbrăcat în redingotă, se afla singur în 
încăpere, dinaintea focului, cu spatele la dl. Winkle. 
Deoarece seara era destul de rece pentru acest anotimp, 
domnul îşi trase scaunul într-o parte spre a-l lăsa pe noul 
venit să se apropie. Dar care nu fu emoția d-lui Winkle când 
mişcarea aceasta îi dezvălui chipul şi statura răzbunătorului 
şi mâniosului Dowler... 

Primul său gând fu să tragă din răsputeri de clopoţelul cel 
mai apropiat. Din nenorocire, cordonul se găsea chiar după 
capul d-lui Dowler. Făcu un pas să apuce mânerul, dar se 
opri. În clipa aceea, dl. Dowler se retrase cu iuţeală. 

— Domnule Winkle, fii calm! Nu da în mine, domnule! N- 
aş putea să îndur! Să mă loveşti? Niciodată! rosti dl. Dowler 

care avea aerul mult mai blând decât s-ar fi aşteptat dl. 
Winkle de la o persoană aşa de groaznică. 

— Să te lovesc, domnule? bolborosi dl. Winkle. 

— Să mă loveşti, domnule! replică Dowler. Linişteşte-te. 
la loc. Ascultă-mă. 

— Domnule, spuse dl. Winkle, tremurând din creştet 
până-n tălpi, înainte de a consimţi să mă aşez lângă sau în 
faţa dumneavoastră, fără prezenţa unui servitor, trebuie să 
ne înțelegem. Mi-aţi adresat ameninţări azi-noapte, 
domnule, ameninţări cumplite. 

Aci, dl. Winkle se făcu alb ca varul şi se opri. 

— E adevărat, glăsui Dowler cu o faţă aproape la fel de 
albă ca a d-lui Winkle. Împrejurările erau suspecte. Ele au 
fost explicate. Respect curajul dumitale şi-ţi dau perfectă 
dreptate. Ai conştiinţa curată. |ţi dau mâna, strânge-o! 

— Într-adevăr, domnule, răspunse dl. Winkle stând la 
îndoială dacă să-i întindă mâna, gândindu-se că dl. Dowler 
ar putea prea bine să-l prindă în cursă; într-adevăr, eu... 

— Ştiu ce vrei să spui, îl întrerupse celălalt. Te simţi 
jignit. E natural; în locul dumitale aş face la fel. Am greşit, 
iartă-mă. Să fim prieteni, iartă-mă... 

În acelaşi timp dl. Dowler luă pur şi simplu cu de-a sila 
mâna d-lui Winkle şi, scuturând-o cu cea mai mare 
vehemenţă, declară că-l consideră un tânăr plin de curaj şi 
că are despre dânsul o părere mai bună decât oricând. 

— Acum, urmă el, aşază-te, povesteşte-mi totul. Cum de 
m-ai descoperit? Când ai plecat în urmărirea mea? Fii sincer 
şi spune-mi. 

— Absolut din întâmplare, declară dl. Winkle intrigat la 
culme de întorsătura ciudată şi neaşteptată a întrevederii 
lor; absolut din întâmplare. 

— Mă bucur, rosti Dowler. M-am sculat azi dimineaţă. 
Uitasem de ameninţări. Am râs amintindu-mi de păţania 
dumitale. Eram bine dispus; i-am spus... 

— Cui? se interesă dl. Winkle. 

— Doamnei Dowler. „Ai făgăduit”, îmi spuse ea. „Aşa e”, 
răspunsei eu. „A fost o făgăduială pripită”. „Aşa e, spusei 
eu. Îi voi cere scuze. Unde e?” 

— Cine? întrebă dl. Winkle. 

— Dumneata, replică Dowler. Coborâi scara, dar parcă 
intraseşi în pământ. Pickwick era posomorât. Clătina din 
cap. Îmi spuse că nădăjduia că n-au să se comită violenţe. 
Înţelesei totul. Te simţeai insultat. Cine ştie, ieşiseşi să 
cauţi un martor. Poate pistoale. „Un curaj nobil, îmi zisei, îl 
admir”. 

DI. Winkle tuşi şi, începând să vadă cum stau lucrurile, 
luă un aer fălos. 

— Ţi-am lăsat o notă, urmă Dowler. Am spus că-mi părea 
rău. Era adevărat. Chestiuni urgente mă chemau aci. 
Dumneata n-ai fost satisfăcut; m-ai urmărit. Ai cerut o 
explicaţie verbală. Ai avut dreptate. Acum s-a sfârşit totul. 
Treburile mele sunt terminate. Mă înapoiez mâine. Vino cu 
mine. 

Pe măsură ce Dowler înainta în explicaţii, ţinuta d-lui 
Winkle devenea tot mai demnă. Misterioasa natură a 
începutului conversaţiei lor se lămurea; dl. Dowler era tot 
aşa de puţin dispus să se bată, ca şi el. Într-un cuvânt, 
lăudărosul şi groaznicul personaj era unul dintre cei mai laşi 
care au existat vreodată; şi, interpretând absenţa d-lui 
Winkle în conformitate cu temerile sale, făcuse acelaşi pas 
ca şi acesta şi se retrăsese cu băgare de seamă, până ce 
orice iritaţie se va fi potolit. 

Când situaţia adevărată se dezvălui, dl. Winkle luă un aer 
teribil şi spuse că era deplin satisfăcut; însă făcu această 
declaraţie totodată cu un aer de natură să-l convingă, fără 
doar şi poate, pe dl. Dowler că, dacă nu ar fi fost satisfăcut, 
s-ar fi întâmplat ceva oribil, dezastruos. DI. Dowler păru cât 
se poate de mişcat de mărinimia şi bunăvoința lui, şi ambii 
beligeranţi se despărţiră până a doua zi cu o sumedenie de 
asigurări de prietenie eternă. 

Era aproape douăsprezece şi jumătate, dl. Winkle gusta 
de vreo douăzeci de minute voluptatea primului somn, 
când îl trezi deodată o bătaie puternică în uşa odăii şi care, 
fiind repetată cu şi mai multă străşnicie, îl sili să 
zvâcnească din pat şi să întrebe neliniştit cine e şi ce vrea. 

— Vă rog, domnule, răspunse vocea servitoarei, e un 
tânăr care doreşte să vă vadă îndată. 

— Un tânăr! exclamă dl. Winkle. 

— Nu încape nicio îndoială în privinţa asta, dom'le, 
răspunse altă voce prin gaura cheii; şi dacă tânărul în 
chestie nu e primit fără întârziere, să nu vă miraţi dacă 
picioarele lui au să intre la dumneavoastră înaintea capului. 

După aceste cuvinte, străinul lovi uşor cu piciorul în 
partea de jos a uşii, ca pentru a da mai multă greutate şi a 
accentua observaţia sa. 

— Tu eşti, Sam? întrebă dl. Winkle sărind din pat. 

— Nu poci pentru ca să recunoşti pe-un gentelman fără 
să-l vezi la faţă, răspunse dogmatic vocea. 

Nemaiavând îndoieli asupra identităţii tânărului, dl. 
Winkle trase zăvoarele şi deschise. Dl. Samuel Weller dădu 
buzna repede, încuie uşa la loc, băgă chibzuit cheia în 
buzunarul vestei şi, după ce-l examină pe dl. Winkle din 
creştet până-n tălpi, îi spuse: 

— Da’ ştiu că ne-ai făcut-o, dom'le! 

— Ce vrei. să spui cu asta, Sam? întrebă dl. Winkle cu 
indignare; să ieşi, domnule, numaidecât de-aici; ce- 
nseamnă asta, domnule? 

— Ce-nsemnă? Asta-i culmea ridichilor, cum a zis o fată 
când s-a răstit la plăcintar după ce el i-a vândut o plăcintă 
cu carne de porc care avea numai seu înăuntru. Ce- 
nseamnă? Asta-i bună! Ei, asta-i bună! 

— Descuie uşa şi şterge-o din cameră pe dată, domnule! 
zise dl. Winkle. 

— Am să ies din camera asta, dom'le, taman când o să 
ieşi şi dumneata, răspunse Sam cu voce impunătoare, 

aşezându-se grav. Dacă o să crez că e nevoie să vă duc în 
cârcă, fireşte, o să ies puţintel mai înaintea dumneavoastră. 
Da’ daţi-mi voie să nădăjduiesc că n-o să mă siliţi să iau 
măsuri istreme, şi când spun asta mi-amintesc de un nobel 
domn care zicea odată unei stridii îndărătnice când nu vrea 
să iasă din scoică, măcar că o înţepa cu acul, aşa că el, în 
consecinţă, se temea c-o să fie nevoit s-o strivească în uşă. 

După cuvântarea aceasta, neobişnuit de lungă din partea 
lui, dl. Weller îşi propti mâinile pe genunchi şi-l privi pe dl. 
Winkle în faţă, cu o expresie pe care se putea citi lesne că 
nu avea câtuşi de puţin chef să glumească. 

— Eşti, nu zău, un om de treabă, dom'le, şi cu toate 
astea - continuă dl. Weller dojenitor - îi daţi de lucru lu' 
stimatu' nostru stăpân cu tot soiu' de parascovenii, atunci 
când el ş-a hotărât să facă orice pentru prinţipuri. Eşti mai 
rău decât Dodson, dom'le; şi cât despre Fogg, crez că e un 
înger pe lângă dumneata. 

Însoţind ultima-i sentinţă cu câte o plesnitură teatrală cu 
palma pe genunchi, dl. Weller îşi încrucişă braţele cu o 
privire de mare dispreţ şi se răsturnă pe scaun, ca pentru a 
aştepta apărarea criminalului. 

— Bunul meu Sam, spuse dl. Winkle întinzându-i mâna - 
dinţii îi clănţăneau în timp ce vorbea, căci stătuse în 
picioare, în cămaşa de noapte, pe toată durata cuvântării d- 
lui Weller - bunul meu Sam, respect devotamentul tău 
pentru admirabilul meu prieten, şi sunt într-adevăr foarte 
mâhnit că am sporit motivele lui de nelinişte. Haide, Sam, 
hai! 

— Bine, răspunse Sam cu ton morocănos scuturând 
totuşi cu respect mâna ce-i era oferită: da, aşa se cade să 
fiţi, şi-mi pare bine că v-aţi dat pe brazdă. Cât o să-mi stea 
în putere, n-am să las pe nimeni să-l necăjească pe jupân, 
şi cu asta am isprăvit. 

— Desigur, Sam, zise dl. Winkle. lar acum du-te la 
culcare; mai vorbim mâine dimineaţă. 

— Îmi pare foarte rău, dom'le, nu poci ca să mă duc la 
culcare. 

— Nu poţi să te duci la culcare? repetă dl. Winkle. 

— Nu, răspunse Sam clătinând din cap; nu se poate. 

— Nu cumva vrei să spui că pleci înapoi în noaptea asta? 
exclamă dl. Winkle cu multă uimire. 

— Nu, dom'le, afară numai dacă doriţi neapărat 
dumneavoastră, însă nu trebuie să părăsesc odaia. Porunca 
lui jupânu a fost catigorică. 

— Fleacuri, Sam! Eu trebuie să rămân aici, două-trei zile 
şi, mai mult decât atât, va trebui să rămăi şi tu Sam, ca să 
mă ajuţi să mă întâlnesc cu o tânără domnişoară Allen. |ţi 
aminteşti de ea?... Trebuie s-o văd, şi vreau s-o văd înainte 
de a pleca din Bristol. 

Însă ca răspuns la toate aceste stăruinţe, Sam continua 
să clatine din cap cu energie, răspunzând dârz: „Asta nu se 
poate!” 

Totuşi, după multe argumente şi explicaţii din partea d- 
lui Winkle, după ce acesta îi dezvălui în amănunte tot ce se 
petrecuse în timpul întrevederii cu Dowler, Sam începu să 
şovăie. La urmă se ajunse la un compromis ale cărui 
principale condiţii au fost: 

Sam se va retrage şi-l va lăsa pe dl. Winkle nestingherit 
în posesiunea apartamentului său, cu condiţia să aibă 
permisiunea de a încuia uşa pe dinafară şi a lua cheia; 
bineînţeles, Sam va trebui să deschidă uşa pe dată, în caz 
de foc sau de alt pericol ce s-ar putea ivi. DI. Winkle va 
scrie a doua zi d-lui Pickwick o scrisoare ce-i va fi dusă de 
Dowler şi prin care îi va cere, pentru Sam şi pentru el, 
îngăduinţa de-a rămâne la Bristol ca să urmărească scopul 
indicat mai înainte. Îl va ruga de asemenea să răspundă la 
scrisoare cu primul poştalion; şi, dacă răspunsul va fi 
favorabil, numitele părţi vor rămâne în consecinţă la Bristol, 
iar dacă nu, la primirea scrisorii se vor înapoia la Bath 
numaidecât. În sfârşit, dl. Winkle se angaja pe cuvânt de 

onoare să nu caute în răstimp să fugă nici pe fereastră, nici 
pe coş, sau cine ştie pe ce altă cale. Şi, fiind de comun 
acord asupra acestor stipulaţiuni, Sam încuie uşa şi plecă. 

Ajunsese la ultimele trepte, când se opri şi scoase cheia 
din buzunar. 

— la stai! Am uitat ca pământu' să-i dau una la cap, rosti 
Sam, gata-gata să se întoarcă. Jupânu' mi-a spus pe şleau 
s-o fac. Prost al naibii ce sunt! Eh, n-are a face, glăsui Sam 
venindu-i inima la loc. O să poci face treaba asta foarte 
bine şi mâine dimineaţă. 

Vădit consolat de această reflecţie, dl. Weller puse din 
nou cheia în buzunar şi, coborând ultimele trepte, fără să-şi 
mai frământe conştiinţa, se cufundă curând, ca şi ceilalţi 
locatari ai casei, într-un somn adânc. 

CAPITOLUL XXXIX 


DI. Samuel Weller, căruia i s-a încredinţat o misiune de 
dragoste, purcede la îndeplinirea el. Se va vedea mai departe cu 
ce succes. 


Toată ziua următoare, Sam avu ochii aţintiţi asupra d-lui 
Winkle, hotărât să nu-l piardă o clipă din vedere până nu va 
fi primit instrucţiuni precise de la stăpânul său. Oricât de 
neplăcută îi fu d-lui Winkle severa vigilenţă a lui Sam, gândi 
că era mai bine s-o suporte decât, împotrivindu-se, să se 
expună a fi luat cu forţa; căci dl. Weller nu o singură dată îi 
dăduse limpede să înţeleagă că simţământul strict al 
îndeletnicirilor sale îl va sili să adopte această conduită. 
Sunt puţine motive să ne îndoim că Sam ar mai fi stat mult 
pe gânduri să-l aducă pe dl. Winkle înapoi la Bath, legat 
fedeleş, dacă răspunsul prompt dat de dl. Pickwick biletului 
trimis prin Dowler, nu l-ar fi împiedicat să mai ia asemenea 
măsuri. Într-un cuvânt la orele opt seara, dl. Pickwick în 
persoană intră în sala de mese a hotelului 7ufişul şi spuse 
zâmbind lui Sam, spre marea lui uşurare, că s-a purtat 
foarte bine şi că nu mai e nevoie să stea de pază. 

— Am socotit că e mai bine să vin eu în persoană, rosti 
dl. Pickwick adresându-se d-lui Winkle, în timp ce Sam îl 
descotorosea de redingotă şi de fular, pentru a mă 
încredința, înainte de a consimţi să-l foloseşti pe Sam în 
chestiunea la care te-ai referit, că intenţiile dumitale asupra 
tinerei persoane sunt cinstite şi serioase. 

— Sunt serioase, din toată inima... din suflet, declară dl. 

Winkle cu multă energie. 

— Aminteşte-ti, Winkle, reluă dl. Pickwick cu ochi 
strălucitori, că am întâlnit-o la admirabilul şi ospitalierul 
nostru prieten Wardle. Ar însemna să-i răsplătim rău 
ospitalitatea  purtându-te cu uşurinţă, fără cuvenita 
consideraţie, faţă de sentimentele tinerei lui prietene. Aşa 
ceva n-aş îngădui, domnule; n-aş îngădui. 

— Nici nu-mi trece prin minte; câtuşi de puţin! exclamă 
dl. Winkle cu însufleţire. Am chibzuit vreme îndelungată şi 
simt că fericirea mea e legată de fiinţa ei. 

— lată ce vasăzică a pune toate ouăle într-un coş, 
interveni Sam cu un zâmbet plin de simpatie. 

Auzind întreruperea, dl. Winkle luă un aer serios, iar dl. 
Pickwick, iritat, îşi sfătui servitorul să nu glumească cu unul 
dintre cele mai bune simţăminte ale firii noastre, la care 
Sam răspunse „că n-ar fi glumit dacă ar fi ştiut care e alea; 
se egzistă atâtea bunătăţi d-astea că abia putea să se 
dumirească atunci când i se vorbea de ele”. 

După aceea, dl. Winkle povesti ce s-a petrecut între el şi 
dl. Ben Allen cu privire la Arabella. Spuse că scopul său 
actual e de a avea o întrevedere cu tânăra făptură şi de a-i 
destăinui pe faţă pasiunea sa. În sfârşit, declară că locul 
deţinerii ei i se părea a fi prin împrejurimile dunelor, aşa 
cum reieşea oarecum din unele insinuări obscure ale 
numitului Ben Allen; însă atâta tot a putut să afle sau să 
bănuiască. 

În ciuda puţinătăţii informaţiilor sale, hotărâră ca Sam să 
plece a doua zi într-o expediţie de descoperire. Hotărâră de 
asemenea că dl. Pickwick şi dl. Winkle, care aveau mai 
puţină încredere în iscusinţa lor, se vor plimba în răstimp 
prin oraş şi vor intra ca din întâmplare în cursul zilei la dl. 
Bob Sawyer, cu speranţa de a afla ceva despre tânăra 
domnişoară. 

Ca atare, Sam Weller porni în cercetare a doua zi 
dimineaţă, fără să-l sperie câtuşi de puţin perspectiva 

descurajatoare ce-l aştepta. Umblă din stradă în stradă - 
era cât pe-aci să spunem că a urcat şi coborât dealuri, 
numai că drumul până la Clifton merge la deal - fără a 
întâlni ceva şi pe cineva care să-l lumineze cât de cât. Avu 
numeroase convorbiri cu rândaşi care duceau caii la 
plimbare, cu doici care scoteau copiii în uliţă, însă nu putut 
să afle, de la nimeni nimic în legătură cu obiectul anchetei 
sale isteţe. Erau în multe case o sumedenie de fete, cele 
mai multe bănuite cu viclenie de servitori sau servitoare că 
au pe cineva sau că sunt foarte înclinate a se agăța de 
gâtul întâiului venit, dacă li s-ar fi oferit prilejul. Dar cum 
niciuna dintre aceste fete nu era d-şoara Arabella Allen, 
informaţiile îl lămureau buştean pe Sam. 

Îşi continuă drumul printre dune, luptând împotriva unui 
vânt puternic, şi întrebându-se dacă, în ţinutul ăsta, e 
totdeauna nevoie să-ţi ţii pălăria cu amândouă mâinile. 
Ajunse într-un loc umbrit unde se găseau, răzleţite, câteva 
vilişoare liniştite şi retrase. La capătul unei lungi fundături, 
în dreptul porţii unui grajd, un rândaş în haine de lucru 
trândăvea cu o lopată şi o roabă, căutând parcă să se 
convingă singur că făcea o treabă de folos. Ne îngăduim să 
remarcăm, cu această ocazie, că rareori am văzut un 
rândaş lângă un grajd care, în momentele lui de lenevie, să 
nu fie mai mult sau mai puţin victima amintitei iluzii. 

Sam chibzui că ar putea vorbi cu rândaşul acesta aşa 
cum vorbise şi cu alţii - cu atât mai mult cu cât era ostenit 
de umblet, iar în dreptul roabei se afla un bolovan mare. 
Merse agale până în fundul ulicioarei şi, aşezându-se pe 
piatră, începu vorba cu admirabila naturaleţe care-l 
caracteriza. 

— 'mneaţa, bătrâne! spuse el. 

— Vrei să zici bună ziua? replică rândaşul aruncându-i o 
privire îmbufnată. 

— Ai dreptate, bătrâne, vreau să zic bună ziua, spuse 
Sam. Cum te simţi? 

— Eh! deloc mai bine de când te văd pe matale, îi 
răspunse posomorât rândaşul. 

— E foarte ciudat... zău, rosti Sam; par'ai fi în al nouălea 
cer, aşa că i se umple inima de bucurie omului când te 
vede. 

La auzul acestor cuvinte, rândaşul îmbufnat păru mai 
îmbufnat, dar nu îndeajuns ca să producă vreo impresie 
asupra lui Sam, care îl întrebă îndată, cu mult interes, dacă 
stăpânul lui nu e un domn Walker. 

— Nu, nu-i, răspunse rândaşul. 

— Nici Brown, îmi închipui? 

— Nu, nu-i el. 

— Nici Wilson? 

— Nu, nici ăsta. 

— A, atunci m-am înşelat, care el n-a avut cinstea să mă 
cunoască cum credeam la început. — Nu sta afară pentru 
mine din politeţă, îi strigă Sam după ce rândaşul îşi băgase 
roaba înăuntru şi se pregătea să închidă poarta. Nu te 
sinchisi de mine, că te scuzarisesc, bătrâne. 

— Ţi-aş sparge capul şi pentru o leţcaie chioară, spuse 
rândaşul cel îmbufnat închizând o latură a porţii. 

— Nu poci să-l dau pentru atâta lucru, declară Sam; ar 
costa pe puţin leafa dumitale pe toată viaţa, şi încă ar 
însemna că e prea ieftin. Spune complimenturi acasă. Zi-le 
să nu mă aştepte cu masa şi nici să-mi puie ceva la o parte, 
căci s-ar răci pân’ mă-napoiez. 

Ca răspuns la toate acestea, rândaşul care devenea tot 
mai furios, mormăi o dorinţă nelămurită de a vătăma o 
anumită ţeastă. Dispăru, totuşi, fără să-şi înfăptuiască 
dorinţa, trântind cu mânie poarta în urma sa şi neluând în 
seamă cererea călduroasă a lui Sam care îl ruga să-i lase o 
şuviţă de păr ca amintire. 

Sam rămăsese pe bolovan şi medita la ce s-ar cuveni să 
mai facă. Întocmise în minte un plan: să bată la toate 
porţile, pe o rază de cinci mile de jur-împrejurul Bristolului, 

socotindu-le una peste alta la o sută cincizeci, două sute pe 
zi, pentru ca astfel să dea de d-şoara Arabella Allen, când 
deodată întâmplarea îi aruncă în cale ceea ce ar fi putut să 
caute zadarnic un an întreg. 

În fundătura unde se aşezase Sam, se deschideau trei 
sau patru porţi, aparţinând tot atâtor case care, deşi izolate 
unele de altele, nu erau totuşi despărțite decât de grădini. 
Cum grădinile erau mari şi plantate îmbelşugat cu pomi, 
casele se aflau nu numai depărtate, dar cele mai multe 
dintre ele nu se vedeau aproape deloc. Sam stătea cu ochii 
aţintiţi asupra grămezii de gunoi din faţa porţii învecinată 
cu aceea prin care dispăruse rândaşul îmbufnat, cugetând 
adânc la greutăţile acţiunii sale, când poarta se deschise, şi 
prin ea ieşi o servitoare să scuture nişte preşuri în uliţă. 

Sam era aşa de cufundat în gânduri că, foarte probabil s- 
ar fi mărginit să înalțe capul şi să observe doar că tânăra 
femeie părea foarte drăguță, dacă simţămintele lui de 
galanterie n-ar fi fost răscolite puternic văzând că nu o 
ajută nimeni pe sărăcuţa, şi că preşurile păreau prea grele 
pentru puterile ei. DI. Weller era un gentleman foarte 
galant în felul său. De îndată ce văzu cum stau lucrurile, se 
ridică brusc de pe bolovan şi înaintă spre fată. 

— Draga mea, spuse el cu ton respectuos, o să te 
urâţeşti din cale-afară dacă scuturi singură covoarele astea. 
Dă-mi voie să-ţi ajut. 

Fata, care se prefăcuse că nu ştia de prezenţa unui domn 
lângă dânsa, se înturnă auzind cuvintele lui Sam - fireşte, 
cu intenţia (cum mărturisi mai târziu) să refuze ajutorul 
unui străin - dar, în loc de a răspunde, tresări, se trase 
înapoi şi scoase un țipăt uşor pe care se strădui în zadar să- 
| reţină. Sam nu fu mai puţin tulburat, când în înfăţişarea 
drăgălaşei subrete recunoscu trăsăturile Valentinei lui, 
drăguţa servitoare de la dl. Nupkins. 

— A, Mary, draga mea! exclamă Sam. 

— la te uită, domnu’ Weller! Cum sperii dumneata 


740 


oamenii! 

Sam nu răspunse prin vorbe tânguitului ei, şi nu putem 
preciza ce anume răspuns a dat. Ştim numai că, după o 
scurtă pauză, Mary strigă: „lsprăveşte odată, dom'le 
Weller!” şi că pălăria lui Sam căzuse cu câteva clipe mai 
înainte - semne după care avem toate motivele să ne 
închipuim că o sărutare sau chiar mai multe fuseseră 
schimbate între ambele părţi. 

— Da cum ai venit aici? întrebă Mary când conversaţia, 
astfel întreruptă, fu reluată. 

— Vezi bine că am venit aici ca să te caut, draga mea, 
răspunse dl. Weller îngăduind măcar odată pasiunii s-o ia 
înaintea adevărului. 

— Şi cum de ai ştiut că eram aici? Cine ţi-a spus că am 
intrat la alţi stăpâni din Ipswich şi că pe urmă ei au venit 
aici? Cine ţi-a spus, domn'le Weller? 

— A, da! glăsui Sam cu o privire şireată; asta e chestia: 
cine mi-a spus. 

— Nu cumva domnu’ Muzzle? 

— O nu! replică Sam cu o clătinare solemnă din cap; nu 
el. 

— Poate bucătăreasa? 

— Fireşte că ea. 

— Aşa ceva nu mi-ar fi dat prin minte! exclamă Mary. 

— Nici mie, spuse Sam. Dar, Mary, draga mea - aici 
glasul lui Sam deveni foarte afectuos - Mary, draga mea, 
am pe cap o treabă foarte urgentă. Un prieten al stăpânului 
meu, domnu’ Winkle - îţi aminteşti de el? 

— Ala cu fracul verde? A, da, mi-a duc aminte! 

— Bun. S-a îndrăgostit la toartă şi e într-un hal fără hal. 

— l-auzi! exclamă Mary. 

— Da, urmă Sam; asta însă n-ar fi nimic dacă am putea 
măcar s-o găsim pe tânăra domnişoară. 

Atunci, cu multe abateri asupra frumuseţii personale a 
Maryei şi asupra chinurilor de negrăit suferite de el de când 

n-a mai văzut-o, Sam istorisi cu fidelitate starea nenorocită 
a d-lui Winkle. 

— Nu mai spune! Nu mi-aşi fi închipuit, declară Mary. 

— De bună seamă, reluă Sam: nimeni nu şi-ar fi închipuit 
şi nici de-acum încolo n-o să-şi poată închipui cineva, iar pe 
mine, uite-mă aici, umblând mereu ca jidovul rătăcitor - un 
sportiv de care poate că ai auzit, dragă Mary, care a făcut 
prinsoare că merge toată vremea şi nu doarme niciodată - 
în căutarea acestei domnişoare Arabella Allen. 

— Domnişoara cum? întrebă foarte uimită. 

— Domnişoara Arabella Allen. 

— Dumnezeule mare! strigă Mary arătând poarta pe care 
rândaşul îmbufnat o închisese. E chiar în casa asta. 
Locuieşte aici de şase săptămâni. Camerista lor mi-a 
povestit toată chestia în faţa spălătoriei, într-o dimineaţă pe 
când familia dormea încă. 

— Cum? Poarta de alături? 

— Întocmai. 

DI. Weller se simţi aşa de copleşit la auzul acestei veşti, 
încât se agăţă de frumoasa Mary pentru a-şi căuta un 
sprijin, şi câteva mici mărturii de dragoste se schimbară 
între dânşii înainte ca el să-şi vină îndeajuns în fire pentru a 
se înapoia la subiectul cercetărilor sale. 

— Ei bine, glăsui Sam în cele din urmă, dacă nici asta nu 
pune capac la toate, atunci... cum a zis primarele din 
Londra când întâiul secretar de stat a băut un pahar după 
masă în sănătatea primăresei. Tocmai aici să locuiască, şi 
eu să n-am habar! Auzi, umblu de-o zi întreagă fără să dau 
de ea ca să-i aduc o veste. 

— A, făcu Mary, nu poci pentru ca să i-o spui acum, căci 
nu se plimbă prin grădină decât seara, doar câteva minute. 
Nu iese niciodată fără bătrâna doamnă. 

Sam chibzui câteva clipe şi, în cele din urmă, întocmi 
următorul plan de acţiune: să se înapoieze pe înserate, 
atunci când Arabella îşi făcea plimbarea obişnuită. După ce 

Mary îl va lăsa să intre în grădina casei în care locuia ea, el 
va sări peste zid sub crengile atârnate ale unui păr stufos 
care îl va feri să fie zărit de departe apoi, aflându-se acolo, 
îi va împărtăşi vestea şi va căuta să obţină pentru dl. 
Winkle o întrevedere, a doua zi la aceeaşi oră. 

După ce ticlui la iuţeală programul, o ajută pe Mary să 
scuture covoarele lăsate atâta timp uitării. 

Nu e, după cum s-ar părea, un lucru tocmai nevinovat 
scuturarea covoarelor; sau, cel puţin, dacă nu e un rău 
mare în a le scutura, este foarte primejdios să le 
împătureşti. Câtă vreme numai le scuturi, câtă vreme 
ambele părţi sunt la un capăt şi la celălalt al covorului, 
departe, distracţia e cât se poate de nevinovată. Dar când 
începi să strângi covorul, şi când distanţa se micşorează 
treptat de la o jumătate la un sfert, apoi la o optime, apoi la 
o şaisprezecime, apoi la treizeci şi două zecimi, în cazul 
când covorul e destul de lung, lucrul devine periculos. Nu 
ştim exact câte covoare au fost împăturite cu prilejul 
acesta, dar ne putem îngădui să afirmăm că, la fiecare 
covor, Sam a sărutat-o pe nostima subretă. 

DI. Weller se desfătă cu moderație la cârciuma cea mai 
apropiată şi reveni în fundătură abia pe înserate. Fu 
introdus de Mary în grădină, şi, după ce în câteva rânduri 
ea îl făcu atent să aibă grijă a-şi păzi mădularele şi gâtul, 
Sam se urcă în păr, aşteptând sosirea Arabellei. 

Rămase acolo atât de îndelungă vreme, fără ca 
evenimentul atât de aşteptat să se producă, încât începuse 
a crede că aştepta de-a surda, când auzi pe prundiş un 
zgomot uşor de paşi şi, îndată apoi, o zări chiar pe Arabella 
care mergea îngândurată prin grădină. De îndată ce fata 
ajunse aproape sub copac, Sam, care dorea să-i indice cu 
binişorul prezenta sa, începu să scoată nişte sunete 
drăceşti, asemănătoare acelora pe care le-ai auzi, fără 
îndoială, de la o persoană ce a suferit simultan, în copilărie, 
de gâlci, difterie şi tuse măgărească. 

Tânăra domnişoară aruncă o privire speriată spre locul 
de unde porneau groaznicele sunete, şi înfricoşarea ei de la 
început rămânând aceeaşi, fără să se micşoreze câtuşi de 
puţin la vederea unui om printre crengi, cu siguranţă că ar 
fi fugit şi ar fi ridicat casa în picioare, dacă, din fericire, frica 
nu i-ar fi paralizat toate mişcările şi n-ar fi silit-o să se aşeze 
pe-o bancă, aflată, spre norocul ei, întâmplător acolo. 

— Vite-o, că se duce! îşi spunea Sam buimac. Ce belea 
că creaturile astea tinere vrea totdeauna să leşine când nu 
trebuie! Hei, duduiţă... domnişoară doftoriţă... doamnă 
Winkle, potoliţi-vă! 

Că numele magic al d-lui Winkle, prospeţimea aerului, 
sau vreo amintire în legătură cu vocea lui Sam au înviorat-o 
pe Arabella - lucrul nu are importanţă. Ea înălţă capul şi 
întrebă cu glas gingaş: 

— Cine e? Ce pofteşti? 

— Sst! răspunse Sam, căţărându-se pe zid şi ghemuindu- 
se în cel mai mic spaţiu cu putinţă; nu sunt decât eu, 
domnişoară, eu sunt. 

— Servitorul domnului Pickwick! exclamă Arabella cu 
însufleţire. 

— Chiar el, domnişoară. Uite, domnu’ Winkle e cât pe aci 
să-şi ia lumea-n cap de atâta amărăciune. 

— Vai! glăsui Arabella apropiindu-se de zid. 

— Da, domnişoară, urmă Sam. Gândeam c-o să-l punem, 
vrând-nevrând, în cămaşă de forţă, azi noapte. Toată ziua a 
bătut câmpii şi zice că de nu vă vede până mâine seară, îşi 
face de petrecanie cine ştie cum, dacă nu cumva şi-o 
atârna un pietroi de gât şi s-o zvârli în apă! 

— Ah, nu, nu, domnule Weller! exclamă Arabella 
frângându-şi mâinile. 

— Aşa zice el, domnişoară, replică Sam cu nepăsare. E un 
om care se ţine de vorbă, şi îmi dau cu ideea c-o s-o facă. A 
aflat totu' de la doftorul cu bicicleta pe nas. 

— De la fratele meu! exclamă Arabella, începând să se 

dumirească din spusele lui Sam. , 

— Nu prea ştiu care e fratele dumitale, domnişoară. Ala 
mai nesuferitu' dintre amândoi? 

— Da, da, domnule Weller. Spune mai departe, grăbeşte- 
te, te rog. 

— Ei bine, domnişoară, a aflat de la el totu’! şi jupânu- 
meu e de părere că dacă nu-l vedeţi cât mai repede, 
doftoru' de care am pomenit o să tragă în el atâta plumb că 
o să-i strice bila de nici în spirt n-o să i-o mai poată păstra 
după aia. 

— Vai, doamne, ce să fac ca să preîntâmpin o nenorocire 
ca asta?! exclamă Arabella. 

— Toată pricina e bănuiala unei legături mai vechi, rosti 
Sam. Ai face mai bine ca să-l vezi, domnişoară. 

— Dar unde? Cum? strigă Arabella. Nu îndrăznesc să ies 
din casă singură. Fratele meu e aşa de rece cu mine, aşa de 
nedrept! Ştiu cât de ciudat poate să pară că-ţi vorbesc 
astfel, domnule Weller, dar sunt tare nefericită, tare 
nefericită!... 

Şi biata Arabella se porni pe un plâns amar, iar Sam 
deveni cavaler: 

— Ciudat-neciudat, declară el cu aprindere, tot ce poci 
spune e că nu numai că-s gata, dar mi-am pus în gând să 
fac orice ca să potolesc lucrurile şi, dacă e nevoie de cineva 
care să arunce pe fereastră pe unu' din doftori, eu sunt ăla. 

Grăind astfel, şi pentru a demonstra că e gata să treacă 
numaidecât la fapte, Sam Weller îşi suflecă mânecile, cât 
pe-aci să cadă de pe zid. 

Oricât de măgulitoare ar fi fost această mărturisire a 
unor bune intenţii, Arabella refuză să recurgă la ele. (A 
naibii chestie! gândea Sam). O vreme ea se împotrivi cu 
îndârjire să acorde d-lui Winkle întrevederea cerută de Sam 
în chip aşa de patetic; dar în cele din urmă, când 
conversaţia amenința să fie întreruptă de sosirea 
neaşteptată a altei persoane, Arabella îi dădu repede de 

înţeles, cu multe expresii de recunoştinţă, că n-ar fi 
imposibil să se afle în grădină, a doua zi, o oră mai târziu. 
Sam pricepu perfect; iar Arabella, dăruindu-i unul dintre 
cele mai dulci surâsuri, se depărta cu paşi sprinteni şi 
graţioşi, lăsându-l pe dl. Weller într-o vie admiraţie a 
farmecelor ei, atât spirituale, cât şi trupeşti. 

După ce cobori teafăr de pe zid, Sam nu uită să consacre 
câteva minute chestiunilor sale personale, în acelaşi 
departament; pe urmă, se înapoie direct la hotelul 7ufişu/ 
unde absenţa lui prelungită prilejuise multe supoziţii şi 
oarecare nelinişte. 

— Va trebui să avem mare grijă, spuse dl. Pickwick după 
ce ascultară cu luare aminte istorisirea lui Sam; nu în 
propriul nostru interes, ci pentru tânăra domnişoară. Va 
trebui ca noi să fim foarte prudenţi. 

— Noi?! exclamă dl. Winkle cu o pronunţată trufie. 

Tonul observaţiei smulse d-lui Pickwick o ochire de scurtă 
indignare, care se topi în expresia bunăvoinţei sale 
caracteristice când răspunse: 

— Da, noi, domnule! Te voi însoţi. 

— Dumneata?! exclamă dl. Winkle. 

— Eu, reluă dl. Pickwick cu ton blajin. Acordându-ţi 
întrevederea, tânăra domnişoară a făcut un pas firesc, 
poate, însă foarte nesăbuit. Dacă sunt de faţă la întâlnire - 
eu care vă sunt prieten comun şi destul de bătrân spre a fi 
părintele amândurora - glasul calomniei nu va putea 
niciodată să se ridice pe urmă împotriva ei. 

Vorbind astfel, ochii d-lui Pickwick se iluminară de o 
adevărată bucurie. 

Pe dl. Winkle îl mişcă mica dovadă a gingaşei atenţii 
arătate de dl. Pickwick tinerei protejate a prietenului său; îi 
luă mâna cu un simţământ de respect care ţinea de 
venerație. 

— Vei veni, glăsui dl. Winkle. 

— Da, spuse dl. Pickwick. Sam, pregăteşte-mi redingota 

şi fularul şi ai grijă să aduci o trăsură la uşă, mâine seară, 
cât mai devreme, spre a fi siguri că ajungem la timp. 

DI. Weller duse mâna la pălărie în semn de supunere şi 
se retrase să facă pregătirile necesare expediției. 

Trăsura se înfăţişă exact la timpul indicat; după ce-i 
aşeză aşa cum se cădea, pe dl. Pickwick şi pe dl. Winkle 
înăuntru, dl. Weller se urcă pe capră lângă vizitiu. Coborâră, 
precum se înţeleseseră, la vreun sfert de milă de locul 
întâlnirii şi, rugându-l pe vizitiu să-i aştepte până s-or 
întoarce, făcură restul drumului pe jos. 

În acest moment al acţiunii lor, dl. Pickwick scoase dintr- 
un buzunar, zâmbind şi dând semne de mulţumire 
lăuntrică, un mic felinar orb pe care şi-l procurase anume. 
Explica în mers d-lui Winkle, spre marea uimire a rarilor 
trecători cu care se întâlneau pe drum, ingeniozitatea 
mecanismului. 

— M-aş fi simţit mai bine dacă aveam aşa ceva şi cu 
prilejul ultimei mele expediţii nocturne în grădina 
pensionului - nu-i aşa, Sam? spuse dl. Pickwick întorcându- 
se bine dispus spre servitorul care mergea greoi în urmă. 

— Foarte drăguţe lucruri când omul ştie să se slujească 
de ele, dom'le; dar dacă nu vrei să fii văzut, crez că ele-i 
mai de folos dacă are lumina stinsă decât aprinsă. 

DI. Pickwick fu vădit surprins de observaţia lui Sam, căci 
băgă felinarul în buzunar şi continuă să meargă în tăcere. 

— Pe aici, dom'le, murmură Sam. Daţi-mi voie s-o iau 
înainte. Uite ulicioara, dom'le. 

Intrară pe _ ulicioară şi, deoarece era destul de 
întunecoasă, astfel că orbecăiau în întuneric, dl. Pickwick 
scoase în vreo două rânduri felinarul din buzunar, aruncând 
înaintea lor o mică fâşie de lumină, foarte strălucitoare pe o 
rază ca de jumătate de metru. Era foarte hazlie la vedere, 
dar părea că singurul ei efect era de a face şi mai adâncă 
bezna din juru-le. 

Ajunseră în cele din urmă la bolovanul pe care Sam îi 

aşeză pe stăpânul său şi pe dl. Winkle, în timp ce el avea să 
facă o recunoaştere spre a se încredința că Mary îi 
aşteaptă. 

După o absenţă de cinci sau zece minute, Sam se înapoie 
spunând că poarta e deschisă şi că totul pare în regulă. Dl. 
Pickwick şi dl. Winkle îl urmară tiptil; curând ajunseră în 
grădină. Şopăiră tustrei: sst! sst! de mai multe ori; pe urmă 
nu mai ştiură ce anume au de făcut. 

— Mary, domnişoara Allen e în grădină? întrebă dl. 
Winkle foarte agitat. 

— Nu ştiu, domnule, răspunse nostima servantă. Cel mai 
bun lucru e să vă urce domnu’ Weller în pom, şi poate că dl. 
Pickwick va avea bunătatea să vadă de nu vine nimeni pe 
ulicioară, în vreme ce eu o să stau de pază în capătul ălălalt 
al grădinii. Dumnezeule, ce e asta? 

— Afurisitul de felinar care e o pacoste pe capul nostru! 
strigă Sam înciudat. Luaţi seama la ce faceţi, dom'le; văz că 
trimeteţi o dâră de lumină drept în fereastra salonului din 
dos. 

— Vai de mine! exclamă dl. Pickwick întorcând brusc 
felinarul. N-am făcut într-adins. 

— Acum, uite că luminaţi casa de alături, dom'le, spuse 
Sam cu dojană. 

— Dumnezeule sfinte! exclamă dl. Pickwick întorcându-se 
iarăşi. 

— Uite că luminaţi grajdul, şi-o să se creează că a luat 
foc, zise Sam. Astupaţi-l, dom'le; nu puteţi? 

— Asta e cel mai extraordinar felinar pe care l-am văzut 
de când sunt! exclamă dl. Pickwick de-a dreptul năucit de 
efectele pe care le produsese fără să vrea. N-am văzut de 
când mă ştiu oglindă care să se răsfrângă aşa de tare. 

— E prea tare pentru noi dacă îl ţineţi să lumineze aşa, 
dom'le, replică Sam în clipa în care, după alte sforţări 
zadarnice, dl. Pickwick izbutea să închidă uşiţa felinarului. 
Auz paşii tinerei domnişoare, dom'le Winkle; sus, dom'le! 

— Stai, stai! zise dl. Pickwick. Vreau să-i vorbesc eu mai 
întâi; ajută-mă, Sam! 

— Uşurel, dom'le, răspunse Sam proptindu-şi capul de zid 
şi făcând din spinarea sa o platformă. Urcaţi-vă pe ghiveciul 
ăsta, dom'le. Hai, sus! 

— Mi-e teamă că o să te lovesc, Sam. 

— Nicio grijă, dom'le. Daţi-i o mână de ajutor, dom'le 
Winkle. Haide, dom'le, haide; acu-i acu. 

Sam vorbea încă în vreme ce dl. Pickwick izbutise să se 
caţere pe spinarea lui, cu sforţări aproape supranaturale 
pentru un om la vârsta şi cu greutatea sa. Apoi Sam se 
înălţă binişor, şi dl. Pickwick, prinzându-se bine de coama 
zidului, pe când dl. Winkle îl ţinea zdravăn de picioare, putu 
să ajungă cu ochelarii până deasupra. 

— Draga mea, spuse dl. Pickwick privind peste zid şi 
zărind-o în partea cealaltă pe Arabella, nu-ti fie frică, draga 
mea, sunt eu. 

— O, vă implor, domnule Pickwick, plecaţi! Spuneţi-le să 
plece; sunt aşa de înfricoşată! Dragă domnule Pickwick, nu 
mai staţi acolo; veţi cădea şi vă veţi pricinui moartea, sunt 
sigură. 

— Haide, copilă dragă, nu-ţi fie frică, reluă dl. Pickwick 
încurajator. N-ai nici cel mai mic motiv să te sperii, te- 
ncredinţez. Ţine-te bine, Sam! continuă el privind în jos. 

— E în regulă, dom'le, replică dl. Weller. Însă nu zăboviţi 
mai mult decât e nevoie; sunteţi cam greu, dom'le. 

— Încă o clipă, Sam. Doream numai să-ţi comunic, draga 
mea, că nu i-aş fi îngăduit tânărului meu prieten să te vadă 
în mod clandestin, dacă situaţia în care te găseşti i-ar fi 
prilejuit o altă cale; şi pentru ca nu cumva acest pas 
necuviincios să-ţi pricinuiască vreo neplăcere, draga mea, 
ci dimpotrivă să te încurajeze, am vrut să-ţi comunic că 
sunt şi eu aici. Asta-i tot, draga mea. 

— Într-adevăr, domnule Pickwick, vă sunt foarte 
îndatorată pentru bunătatea şi grija dumneavoastră, 

răspunse Arabella ştergându-şi lacrimile cu batista. 

Ar fi spus mai multe, fără îndoială, în eventualitatea când 
nu ar fi dispărut cu mare repeziciune capul d-lui Pickwick 
care, făcând un pas greşit pe umărul lui Sam, se pomeni 
deodată la pământ. Se ridică totuşi peste o clipă şi, 
spunându-i  stăruitor d-lui Winkle să grăbească 
întrevederea, alergă în capătul ulicioarei pentru a sta de 
strajă cu tot curajul şi toată înflăcărarea unui tânăr. 
Însufleţit de imboldul primit, dl. Winkle fu pe zid cât ai clipi 
din ochi; se opri doar ca să-l îndemne pe Sam să-l aibă în 
grijă pe stăpân. 

— Fiţi pe pace, dom'le; am grijă. 

— Unde este? Ce face? 

— Dumnezeu să-i binecuvânteze cipicii! replică Sam, 
privind spre poarta grădinii. Face de pază în ulicioară cu 
felinarul orb ca un drăgălaş Guy Fewkes”. De când mama 
m-a făcut n-am văzut o criatură mai încântătoare! Să mă 
bată Dumnezeu dacă inima dumnealui n-a venit pe lume 
cel puţin cu douăzeci şi cinci de ani mai târziu decât corpul. 

DI. Winkle nu aşteptase să audă elogiul făcut prietenului 
său, - sărise de pe zid, se aruncase la picioarele Arabellei şi 
pleda sinceritatea pasiunii sale cu o elocinţă demnă chiar 
de dl. Pickwick. 

Pe când lucrurile acestea se întâmplau sub cerul liber, un 
domn de-o anumită vârstă, cu preocupări ştiinţifice, stătea 
în biblioteca sa, la două-trei case mai încolo, scriind un 
tratat de filosofie şi îndulcindu-şi din când în când gâtlejul şi 
lucrul cu un pahar din vinul de Bordeaux, ce se afla alături 
de el, într-o venerabilă sticlă. În chinurile compunerii, 
domnul în vârstă privea uneori covorul, uneori tavanul, 
uneori peretele; iar când nici covorul, nici tavanul, nici 
peretele nu-i dădeau gradul necesar de inspiraţie, se uita 
pe fereastră. 

Intr-una dintre aceste pauze ale creaţiei, savantul privea, 


47 Conducătorul unui complot sub lacob I (1605) (n. tr.). 
750 


dus pe gânduri, în bezna de afară, când fu nespus de 
surprins remarcând o lumină strălucitoare ce luneca prin 
aer, la o mică distanţă de pământ, şi care dispărea aproape 
instantaneu. În răstimp de câteva secunde, fenomenul se 
repetase, nu odată, nu de două, ci de mai multe ori. 

In cele din urmă, savantul puse pana jos şi începu să 
mediteze asupra cauzelor naturale cărora puteau fi 
atribuite aceste arătări. 

Nu erau meteori: luceau prea jos; nu erau licurici: 
sclipeau prea sus. Nu erau luminiţe ademenitoare de vrajă, 
nu erau insecte fosforice, nu erau focuri de artificii. Ce 
puteau să fie? Vreun uimitor, extraordinar fenomen al 
naturii pe care niciun filosof nu-l mai văzuse; ceva ce-i 
fusese sortit numai lui să descopere şi care, cules de el 
pentru folosul posterităţii, îi va imortaliza numele. Copleşit 
de aceste idei, savantul luă din nou pana, şi împărtăşi 
hârtiei o sumedenie de note asupra acestor nemaipomenite 
arătări, cu data, ziua, ora, minutul, secunda precisă când 
fuseseră vizibile, toate constituind primele elemente ale 
unui voluminos tratat, rezultatul unor cercetări trudnice şi 
al unor cunoştinţe temeinice, care îi va uimi pe toţi savanții 
în materie de meteorologie ce au existat cândva în 
ţinuturile civilizate de pe faţa pământului. Îmbătat de 
contemplarea viitoarei sale măreţii, savantul se răsturnă în 
jilţ. Misterioasa lumină reapăru, mai strălucitoare decât 
până atunci, dansând după câte se părea, din susul în josul 
ulicioarei, trecând de pe o parte pe alta şi mişcându-se într- 
o orbită la fel de bizară ca şi a cometelor. 

Savantul era burlac: neputându-şi chema nevasta să-i 
stârnească uimirea, sună şi-şi chemă servitorul. 

— Pruffle, îi zise omul de ştiinţă, se petrece în noaptea 
asta, în aer, ceva nemaipomenit. Ai văzut asta? 

Şi arăta pe fereastră, razele luminoase ce reapăruseră. 

— Da, dom'le. 

— Şi ce părere ai, Pruffle? 

— Ce părere am eu, dom'le? 

— Da. Ai fost crescut la ţară; care crezi că e cauza 
acestor lumini? 

Omul de ştiinţă aştepta zâmbitor, bănuind că Pruffle îi va 
răspunde că nu cunoaşte cauza acestor fenomene. Pruffle 
căzu pe gânduri. 

— Dom'le, spuse el în sfârşit, îmi închipui că e nişte hoţi. 

— Eşti un prost! Poţi să pleci! rosti omul de ştiinţă. 

— Vă mulţumesc, dom'le, răspunse Pruffle; şi plecă. 

Totuşi, savantul era chinuit de ideea că ingeniosul tratat 
pe care-l plănuise ar fi cu siguranţă pierdut pentru lume 
dacă ipoteza iscusitului domn Pruffle n-ar fi rămas înăbuşită 
în faşă. Îşi puse deci pălăria şi cobori repede în grădină, 
hotărât să studieze problema din fir-a-păr. 

Dar, cu puţin înainte de coborârea savantului în grădină, 
dl. Pickwick alergase până în fundul ulicioarei, cât putu mai 
repede, spre a comunica o alarmă neîntemeiată că venea 
cineva şi deschisese din când în când uşiţa felinarului, ca să 
nu cadă în şanţ. De cum dădu alarma, dl. Winkle cobori de 
pe zid. Arabella alergă în casă, poarta grădinii fu închisă şi 
cei trei aventurieri se înapoiau ca vai de lume de-a lungul 
ulicioarei, când îi sperie zgomotul pe care îl făcea omul de 
ştiinţă deschizând poarta grădinii lui. 

— Staţi! murmură Sam care, bine-nţeles, mergea înainte. 
Dom'le, arătaţi numai o clipită lumina. 

DI. Pickwick se execută, şi Sam, văzând un cap de om 
care, la vreun metru de el, se uita cu băgare de seamă în 
juru-i, îi dădu cu pumnul o lovitură uşoară izbindu-l de grilaj 
cu un sunet dogit. După săvârşirea cu iuţeală şi iscusinţă a 
isprăvii sale, dl. Weller îl luă pe dl. Pickwick în spate şi-l 
urmă pe dl. Winkle de-a lungul ulicioarei, cu o repeziciune 
într-adevăr uimitoare, dată fiind povara ce-o purta. 

— V-aţi venit în fire, dom'le? îl întrebă Sam pe stăpânul 
său când ajunse la capăt. 

— Pe deplin... pe deplin, replică dl. Pickwick. 

— Atunci să mergem, dom'le, glăsui Sam punându-şi 
stăpânul pe picioare; veniţi între noi, nu avem mai mult de 
o jumătate de milă de alergat. Închipuiţi-vă că trebuie să 
câştigaţi cupa, dom'le. La drum! 

Incurajat astfel, dl. Pickwick dădu picioarelor sale o cât 
mai bună întrebuințare, şi se poate mărturisi în taină că 
niciodată o pereche de ghete negre n-a măsurat cu mai 
multă sprinteneală terenul ca ghetele d-lui Pickwick în 
ocazia aceasta memorabilă. 

Trăsura aştepta, caii erau odihniţi, drumul era bun şi 
vizitiul bine dispus. Sosiră cu toţii teferi la 7ufiş, mai înainte 
ca dl. Pickwick să fi avut vreme a-şi trage răsuflarea. 

— Intraţi numaidecât, dom'le, spuse Sam ajutându-şi 
stăpânul să coboare. Nu rămâneţi o clipă în stradă după 
atâta alergătură. Vă rog să mă iertaţi, dom'le, continuă el 
ducând mâna la pălărie şi adresându-se d-lui Winkle, care 
cobora din trăsură. Nădăjduiesc că nu e la mijloc nicio 
legătură mai veche, dom'le. 

DI. Winkle strânse mâna umilului său prieten şi-i şopti la 
ureche: 

— Merge bine, Sam; cât se poate de bine. 

Atunci dl. Weller, în semn de înţelegere, se ciocăni de trei 
ori peste nas, zâmbi, clipi din ochi şi ridică scara cu o 
înfăţişare care exprima satisfacția cea mai vie. 

Cât despre omul de ştiinţă, el a demonstrat într-un 
admirabil tratat că uimitoarele lumini erau efecte ale 
electricităţii, şi dovedi limpede, istorisind în chip amănunţit, 
cum un fulger orbitor dansase pe dinaintea ochilor lui când 
şi-a scos capul pe poartă, şi cum primise o izbitură care l-a 
ameţit un sfert întreg de oră - demonstraţie care a încântat 
toate Societăţile Ştiinţifice, el fiind socotit de atunci, pentru 
vecie, una dintre luminile ştiinţei. 

CAPITOLUL XL 


Care îl îndreaptă pe dl. Pickwick pe o nouă scenă, poate 
interesantă, a marii drame a vieţii. 


Restul timpului hărăzit de dl. Pickwick şederii sale la 
Bath se scurse fără nicio întâmplare deosebită. „Trinity 
Term” începuse. După o săptămână de la redeschiderea 
tribunalului, înapoindu-se împreună cu prietenii săi la 
Londra, dl. Pickwick, însoţit, se-nţelege, de Sam, se duse 
întins la vechea reşedinţă, hotelul George şi Vulturul. 

La trei zile după sosirea lor, exact în clipa când orologiile 
oraşului sunau fiecare orele nouă dimineaţa, şi toate 
laolaltă cam nouă sute nouăzeci şi nouă, Sam lua aer în 
curte; atunci văzu oprindu-se dinaintea hotelului un vehicul 
ciudat, vopsit proaspăt, de pe care sări sprinten un domn 
ciudat ce părea făcut pentru vehicul, după cum vehiculul 
părea făcut pentru el, şi care dădu frânele unui om rotofei 
aşezat alături. 

Vehiculul nu eia propriu-zis brişcă, şi nici faeton. Nu era 
ceea ce se cheamă, în termeni de rând, un docar, o trăsură 
cu coviltir, o diligenţă, nicio cabrioletă; şi totuşi avea câte 
ceva din toate. Era vopsit într-un galben ţipător, pe care se 
desprindeau în negru hulubele şi obezile roţilor. Vizitiul 
stătea, potrivit stilului clasic, pe perne grămădite cam la un 
metru deasupra spătarului. Calul murg era destul de bine 
legat, însă avea o înfăţişare care nu inspira încredere şi 

care, pe de altă parte, se potrivea foarte bine cu vehiculul 
şi stăpânul. 

Stăpânul era un om de vreo patruzeci de ani, cu păr 
negru şi favoriţi pieptănaţi cu îngrijire. Era îmbrăcat 
deosebit de fastuos, purta o sumedenie de bijuterii, toate 
cam de trei ori mai mari decât cele pe care le poartă de 
obicei domnii - şi, colac peste pupăză, era înfăşurat într-o 
redingotă groasă. 

De îndată ce cobori, îşi repezi mâna stângă într-un 
buzunar al redingotei, pe când cu mâna dreaptă scotea 
dintr-alt buzunar o batistă de mătase strălucitoare, viu 
colorată, de care se servi ca să şteargă două-trei fire de 
praf de pe cizme, mototolind-o apoi în mână şi străbătând 
curtea cu aer îngâmfat. 

În timp ce personajul acesta cobora din trăsură, Sam nu 
întârzie să observe că alt om - cu o redingotă jerpelită, 
cafenie, văduvă de mai mulţi nasturi - care până atunci 
hoinărise pe partea cealaltă, străbătu strada şi rămase 
neclintit, nu departe de poartă. Având mai mult decât 
simple bănuieli asupra scopului vizitei primului domn, Sam 
i-o luă înainte la intrarea în hotelul George şi Vulturul şi, 
întorcându-se brusc, se propti în pragul uşii. 

— Hei, băiete! zise cu ton poruncitor domnul în redingotă 
groasă, încercând totodată să-l îmbrâncească pe Sam 
pentru a-şi face loc. 

— Hei, dom'le! Ce este? replică Sam îmbrâncindu-l, fără 
să rămână mai prejos! 

— Hehe, băiete, nu-ţi merge cu mine! ripostă proprietarul 
redingotei groase, ridicând vocea şi devenind alb ca varul 
la faţă. Smouch, vino încoa'! 

— Eh, ce e? mormăi omul cu redingotă cafenie care, în 
răstimpul scurtului dialog, dăduse târcoale prin curte. 

— Uite, flăcăul ăsta face pe obraznicul, glăsui primul, 
împingându-l din nou pe Sam. 

— Ascultă, lasă prostiile! mormăi Smouch dându-i lui 

Sam un brânci mult mai puternic. 

Îmbrâncitura din urmă avu rezultatul pe care îl aştepta 
încercatul domn Smouch, căci, pe când Sam, zorit să 
răspundă acestui compliment, îl izbea de uşă, primul se 
furişa şi răzbea spre tejghea. Sam se luă îndată după el, 
schimbând în prealabil cu dl. Smouch câteva argumente 
compuse din epitete. 

— Bună ziua, drăguţo, spuse primul adresându-se tinerei 
fete de la tejghea, cu aerul şi amabilitatea unui puşcăriaş 
liberat. Unde e camera d-lui Pickwick, drăguţo? 

— Condu-l sus, spuse tânăra fată unui chelner, fără să 
binevoiască a arunca o a doua privire filfizonului ca răspuns 
la întrebare. 

Chelnerul porni pe scară înainte, însoţit de omul în 
redingotă groasă; Sam venea din urmă şi, de-a lungul 
scării, se răcorea prin nenumărate gesturi de sfidare şi de 
dispreţ suprem, spre satisfacția de neînchipuit a servitorilor 
şi a altor spectatori ai scenei. DI. Smouch, care era tulburat 
de-o tuse răguşită, rămăsese jos şi scuipă în coridor. 

DI. Pickwick dormea tun în pat, când matinalul vizitator, 
urmat de Sam, intră în cameră. Zgomotul pe care îl făcură 
intrând, îl trezi. 

— Apa pentru bărbierit, Sam, spuse el de după perdele. 

— Da, da, haide de vă bărbieriţi, domnule Pickwick, 
spuse străinul dând în lături o perdea a patului. Am un 
mandat de arestare împotriva dumneavoastră, la cererea 
doamnei Bardell... Poftim mandatul... de la Curtea Civilă; 
uite şi cartea mea de vizită. Îmi închipui c-o să veniţi la 
mine... 

Apoi, trimisul şerifului, căci aşa se intitula el, atinse 
prieteneşte umărul d-lui Pickwick, îşi zvârli cartea de vizită 
pe macat şi scoase din buzunarul vestei o scobitoare de 
aur. 

— Mă numesc Namby, continuă trimisul şerifului în timp 
ce dl. Pickwick îşi scotea ochelarii de sub pernă şi-i punea 

pe nas ca să poată citi cartea. Namby, Bell Alley, Coleman 
Street. 

In momentul acesta Sam Weller, care stătuse până 
atunci cu ochii aţintiţi asupra pălăriei lucitoare din păr de 
biber a d-lui Namby, îl întrerupse:. 

— Dumneata eşti Quaker? 

— Am să-ţi arăt eu ce sunt până nu plec, răspunse 
ofiţerul indignat. Te voi învăţa eu într-o bună zi cum să te 
porţi, băiete. 

— Mulţumesc, replică Sam. Dinspre partea mea, te învăţ 
numaidecât. Scoate pălăria! 

Şi dl. Weller expedie, cu un dos de mână, pălăria d-lui 
Namby în capătul celălalt al odăii - cu atâta violenţă, încât 
dl. Namby fu cât pe ce să-şi înghită scobitoarea de aur. 

— Luaţi seama, domnule Pickwick! strigă ofiţerul 
buimăcit, trăgându-şi răsuflarea. Am fost atacat în camera 
dumneavoastră de servitorul dumneavoastră, în exerciţiul 
funcţiunii mele. Sunt ameninţat; vă iau martor. 

— Nu fiți martor la nimic, dom'le, întrerupse Sam; 
strângeţi din ochi, dom'le! Îmi vine să-l arunc pe fereastră; 
păcat însă că n-ar cădea îndeajuns de departe, din cauza 
acoperişului. 

— Sam! exclamă dl. Pickwick supărat, în timp ce 
servitorul său făcea diverse demonstraţii de ostilitate; dacă 
mai spui o vorbă, dacă nu-l laşi pe dumnealui în pace, te 
concediez pe dată. 

— Dar, dom'le... 

— Taci, şi ridică pălăria! 

Cu toată dojana severă a stăpânului, Sam refuză pur şi 
simplu să ridice pălăria; şi, cum ofiţerul şerifului era zorit, 
catadicsi să şi-o ia singur, nu fără a zvârli, în răstimp, 
asupra lui Sam, un potop de ameninţări pe care el le 
primea cu cea mai mare linişte, mulţumindu-se să atragă 
atenţia că dacă dl. Namby mai are bunătatea să-şi pună din 
nou pălăria pe cap, i-o va arunca la dracu-n praznic. Dl. 

Namby, socotind că o atare operaţie i-ar produce, poate, 
unele neajunsuri, nu vru să-i ofere o atare ispită, astfel că-l 
chemă numaidecât pe Smouch. După ce-l înştiinţă că e 
gata captura şi că nu mai trebuie să aştepte decât 
îmbrăcarea arestatului, Namby cobori ţanţoş scările şi 
plecă. Smouch, după ce-l rugă morocănos pe dl. Pickwick să 
se grăbească cât putea deoarece mai aveau multe de 
făcut, trase un scaun lângă uşă şi stătu acolo până ce 
clientul isprăvi cu îmbrăcatul. Sam fu expediat atunci să 
aducă o birjă cu care triumviratul merse în Coleman Street. 
Din fericire, drumul nu era lung; căci, pe lângă că dl. 
Smouch nu prea avea darul să întreţină o conversaţie, 
tovărăşia lui era cât se poate de neplăcută, într-un spaţiu 
îngust, din cauza slăbiciunii fizice de care am pomenit mai 
înainte. 

După ce trăsura coti într-o stradă foarte întunecoasă şi 
îngustă, se opri dinaintea unei case cu zăbrele la toate 
ferestrele. Uşa principală era decorată cu numele şi titlul: 
Namby, ofițerul şerifilor din Londra. Poarta interioară fu 
deschisă cu o cheie enormă de către un domn care putea 
să treacă drept un frate geamăn, neglijat, al d-lui Smouch, 
şi dl. Pickwick fu introdus în salon. 

Încăperea, salonul din faţă, se remarca în special prin 
nisipul care acoperea podeaua şi printr-un miros stătut de 
tutun. DI. Pickwick salută, intrând, trei persoane care se 
aflau acolo şi, după ce îl trimise pe Sam după Perker, se 
retrase într-un ungher obscur, de unde se uită cu oarecare 
curiozitate la noii săi tovarăşi. Unul dintre ei era un flăcău 
în vârstă de numai nouăsprezece sau douăzeci de ani care, 
deşi era abia zece dimineaţa, bea apa cu ienupăr şi fuma o 
ţigară - distracţii cărora - judecând după faptul că era aşa 
de încins la faţă - le consacrase desigur aproape 
permanent ultimii doi-trei ani ai vieţii sale. In faţa lui, 
aţâţând focul cu vârful cizmei drepte, se afla un tânăr ca de 
treizeci de ani, grosolan, vulgar, tras la faţă, cu voce aspră, 

posedând evident acea cunoaştere a lumii şi acel seducător 
fel de a se purta ce se capătă la mesele de biliard şi în 
cârciumile de rând. Al treilea ocupant al camerei era un om 
de vârstă mijlocie, îmbrăcat în nişte haine negre foarte 
vechi. Era palid la faţă şi buimac, şi străbătea neîncetat 
camera, oprindu-se din când în când pentru a privi pe 
fereastră cu multă nelinişte, aşteptând parcă pe cineva. Pe 
urmă, iar începea să umble. 

— Ar fi mai bine să primeşti în dimineaţa asta briciul 
meu, domnule Ayresleigh, spuse omul care aţâţa focul, 
clipind din ochi către prietenul său, flăcăul. 

— Nu, îţi mulţumesc. N-o să am nevoie. Sunt sigur că 
într-un ceas, două, voi scăpa de aici, glăsui celălalt repede. 

Apoi, ducându-se încă o dată la fereastră şi înapoindu-se 
din nou, dezamăgit, oftă adânc şi părăsi încăperea. Ceilalţi 
doi izbucniră în hohotiri zgomotoase de râs. 

— Zău, n-am mai pomenit una ca asta, de când sunt! 
spuse domnul care oferise briciul şi al cărui nume părea să 
fie Price. De când sunt! 

DI. Price întări declaraţia printr-o înjurătură, şi iarăşi 
începu să râdă, iar flăcăul, fireşte (care îl socotea pe 
tovarăşul său din cale-afară de hazliu) râse şi el. 

— Închipuiţi-vă, continuă Price întorcându-se spre dl. 
Pickwick, tipul are ieri o săptămână de când e aici şi nu s-a 
bărbierit pentru că e aşa de sigur că iese până într-o 
jumătate de ceas, încât preferă să aştepte să se înapoieze 
acasă. 

— Bietul om! zise dl. Pickwick. Are într-adevăr şanse atât 
de mari să scape? 

— Şanse? dă-l la d...! rosti dl. Price; nici pomeneală. Bag 
mâna-n foc că n-o să iasă nici peste zece ani. 

DI. Price pocni cu dispreţ din degete şi apoi sună 
clopoţelul. 

— Adu-mi o foaie de hârtie, Crookey, spuse el servitorului 
care, prin îmbrăcăminte şi ţinută, păstra parcă media între 

un crescător de vite falit şi un negustor de vite insolvabil; şi 
un pahar de brandy şi apă, Crookey, auzi? Vreau să-i scriu 
lui tata şi am nevoie de stimulent, altfel nu-s în stare să-l 
vrăjesc pe bătrân. 

E aproape de prisos să mai spunem că flăcăul se prăpădi 
de râs la auzul acestor cuvinte hazlii. 

— Aşa stă chestia, glăsui dl. Price. De ce m-aş pierde cu 
firea? E nostim, nu? 

— Straşnic! spuse tânărul domn. 

— Ai trecut prin multe de când trăieşti, reluă dl. Price. Ştii 
ce-i viaţa. 

— Cred şi eu! replică flăcăul. 

Privise viaţa prin geamurile murdare ale unei cârciumi. 

DI. Pickwick era tare dezgustat de acest dialog, precum şi 
de aerul şi purtările celor două făpturi care întreţineau 
discuţia. Se pregătea să întrebe dacă nu e posibil să aibă o 
cameră particulară, când văzu intrând alţi doi-trei străini cu 
aparenţă destul de respectabilă. Zărindu-i, flăcăul aruncă 
ţigara în foc şi-i şopti lui Price c-au venit „să aranjeze 
situaţia lui”, apoi se retrase cu ei, lângă o masă, în capătul 
celălalt al încăperii. 

S-ar părea totuşi că lucrurile nu aveau să se aranjeze aşa 
de repede cum prevăzuse tânărul; căci urmă o foarte lungă 
conversaţie din care dl. Pickwick nu se putu împiedica de-a 
auzi anumite crâmpeie rostite mânios cu privire la o 
conduită desfrânată şi la repetate iertări. In cele din urmă, 
cel mai vârstnic dintre străini făcu aluzii foarte lămurite la o 
anume stradă Whitecross“”, după care flăcăul, în ciuda 
curajului său şi a cunoaşterii lumii, îşi sprijini capul pe masă 
şi se porni pe un plâns cumplit. 

Foarte satisfăcut că i-au tăiat flăcăului din îngâmfare şi 
că l-au făcut să-şi domolească glasul, dl. Pickwick sună şi fu 
condus, la cererea sa, într-o încăpere particulară, înzestrată 
Cu un Covor, o masă, mai multe scaune, un bufet, o sofa şi 

împodobită cu o oglindă şi câteva gravuri vechi. Aici, în 
timp ce i se pregătea micul dejun, avu avantajul de-a o auzi 
pe d-na Namby cântând la pian deasupra capului, iar când 
fu adus dejunul, sosi şi dl. Perker. 

— Vai! vai! scumpe domn, glăsui omuleţul, v-au înhăţat 
în sfârşit? Eh, nu-mi prea pare rău, căci o să vă daţi seama 
de absurditatea purtării dumneavoastră. Am notat suma la 
care se ridică cheltuielile şi daunele, şi ar fi bine să punem 
lucrurile la punct fără să mai pierdem vremea. Cred că la 
ora asta Namby se va fi înapoiat. Ce ziceţi, scumpe domn? 
Să scriu eu un cec sau vreţi să-l faceţi dumneavoastră? 

Omuleţul îşi freca mâinile cu o voioşie prefăcută în timp 
ce vorbea; dar, observând atitudinea d-lui Pickwick, nu se 
putu împiedica totodată să arunce spre Sam Weller o 
privire descurajată. 

— Perker, zise dl. Pickwick, te rog să nu-mi mai vorbeşti 
despre asta. Nu văd niciun folos dacă aş mai rămâne aci; 
aşa că astă seară am să merg la închisoare. 

— Nu puteţi să mergeţi în Whitecross Street, scumpe 
domn, exclamă dl. Perker; imposibil! Fiecare dormitor are 
şaizeci de paturi, şi omul stă zăvorât în ele şaisprezece ore 
din douăzeci şi patru. 

— Aş prefera să mă duc la altă închisoare, glăsui dl. 
Pickwick. Dacă nu, am să mă împac cum voi putea şi-acolo. 

— Puteţi merge la închisoarea din Fleet Street, scumpe 
domn, dacă sunteţi hotărât să mergeţi undeva, zise Perker. 

— Aşa am să fac, rosti dl. Pickwick. Voi merge de îndată 
ce-mi isprăvesc dejunul. 

— Uşurel, uşurel, scumpe domn. N-aveţi niciun motiv să 
vă grăbiţi atâta de a merge într-un loc de unde toţi ceilalţi 
sunt nerăbdători să iasă, spuse binevoitorul avocat. Trebuie 
mai întâi să avem un habeas corpus“. Până la patru după 

amiază nu e niciun judecător în sala de dezbateri; e nevoie 
să aşteptăm până atunci. 

— Foarte bine, spuse dl. Pickwick cu răbdarea 
nezdruncinată. În cazul acesta, vom mânca un cotlet aici, la 
ceasurile două. Fă comanda, Sam, şi ai grijă să fie gata la 
timp. 

DI. Pickwick rămânând neclintit, în ciuda mustrărilor şi 
argumentelor lui Perker, cotletele se iviră şi dispărură fără 
zăbavă. Il aşteptară apoi vreo jumătate de ceas pe dl. 
Namby, care avea persoane distinse la masă şi mai 
devreme nu se putea deranja cu niciun chip. In sfârşit, dl. 
Pickwick urcă într-o trăsură care-l transportă la Chancery 
lane. 

Erau doi judecători de serviciu la Sergeants’ Inn - un 
jurat şi un judecător de la Curtea Civilă - şi, dacă urma să 
dai crezare sumedeniei de stagiari ce se duceau şi veneau 
zoriţi cu teancuri de hârtii, ţi-ai fi putut închipui că prin 
mâinile lor treceau afaceri nenumărate. Când dl. Pickwick şi 
însoțitorii săi ajunseră la bolta scundă ce formează intrarea 
în Sergeants’ Inn, Perker rămase câteva momente pentru a 
parlamenta cu vizitiul în privinţa preţului cursei şi a restului, 
iar dl. Pickwick, dându-se într-o parte ca să fie ferit de valul 
inşilor ce intrau şi ieşeau, privi în juru-i cu oarecare 
curiozitate. 

Persoanele care îi atraseră cu deosebire atenţia erau trei 
sau patru bărbaţi cu ţinuta în acelaşi timp pretențioasă şi 
jalnică. Ei îşi scoteau pălăria în faţa mai tuturor avocaţilor 
care treceau, şi păreau că se găsesc acolo în chestiuni a 
căror natură dl. Pickwick nu o putea ghici. Indivizi foarte 
ciudati. Unul, slăbănog şi şchiop, în haine negre, ponosite, 
cu o cravată albă; altul, gras şi bondoc, îmbrăcat de 
asemenea în negru, purtând o mare cravată neagră cu 
reflexe roşiatice; al treilea era un om mărunt, uscăţiv, cu 
figură de beţiv şi obraz buburos. Pălăvrăgeau de colo-colo, 

cu mâinile la spate, şi, din când în când, murmurau cu aer 
preocupat ceva la urechea persoanelor ce treceau pe lângă 
ei cu teancuri de hârtii subsuoară. DI. Pickwick îşi aduse 
aminte că adesea îi văzuse proptindu-se de ziduri când se 
plimba pe drumul acela cu arcadă şi simţi o vie curiozitate 
să ştie cărei ramuri de profesiune or fi aparţinând aceşti 
pierde-vară. 

Voia tocmai să-l întrebe pe Namby, care stătea foarte 
aproape de el, îndeletnicindu-se cu suptul unui mare inel de 
aur de la degetul mic, dar Perker veni într-un suflet să le 
atragă atenţia că n-au timp de pierdut, şi-i conduse spre 
interiorul clădirii. DI. Pickwick îl urma; atunci şchiopul se 
apropie de dânsul, salută reverenţios şi-i întinse o carte de 
vizită scrisă cu mâna, pe care dl. Pickwick, nevrând să-l 
mâhnească pe necunoscut c-un refuz, o acceptă politicos şi 
o băgă în buzunarul vestei. 

— Am ajuns, spuse Perker întorcând capul să vadă dacă 
tovarăşii săi erau lângă el, înainte de-a intra în birouri. Pe 
aci, scumpe domn. Ei, dumneata, ce pofteşti? 

Ultima întrebare era adresată şchiopului care se 
alăturase grupului lor fără ca dl. Pickwick să fi băgat de 
seamă. Drept răspuns, şchiopul salută din nou cu cea mai 
mare politeţă şi făcu semn spre dl. Pickwick. 

— Nu, nu, zise Perker zâmbind; n-avem nevoie de 
dumneata, dragă prietene, n-avem nevoie de dumneata. 

— lertaţi-mă, domnule, zise şchiopul. Domnul mi-a luat 
cartea de vizită. Nădăjduiesc că veţi apela la serviciile 
mele, domnule. Domnul a făcut către mine un semn de 
aprobare. Domnul poate să adeverească. Mi-aţi făcut un 
semn, domnule? 

— Eh, prostii! N-ai făcut semn nimănui, Pickwick, nu-i 
aşa? E o eroare, o eroare, rosti Perker. 

— Domnul mi-a întins cartea de vizită, replică dl. Pickwick 
scoţând-o din buzunarul vestei. Am acceptat-o, aşa cum 
părea că doreşte. La drept vorbind, eram oarecum curios s- 

o citesc când voi avea timp. Eu... 

Micul avocat izbucni în râs şi, înapoind şchiopului cartea 
de vizită, îl informă că a fost o eroare. Apoi, pe când omul 
se depărta înciudat, şopti d-lui Pickwick că individul era un 
simplu garant. 

— Un ce?! exclamă dl. Pickwick. 

— Un garant. 

— Un garant? 

— Da, scumpe domn; sunt vreo jumătate de duzină pe- 
aici. Ei servesc de garanţi pentru orice sumă, şi nu cer în 
schimb decât o jumătate de coroană. Curioasă meserie, nu? 
zise Perker desfătându-se cu o priză de tabac. 

— Cum! Mi-e dat să aud că oamenii ăştia stau pe-aici şi-şi 
câştigă existenţa jurând fals dinaintea judecătorilor ţării 
pentru o jumătate de coroană de fiecare sperjur?! exclamă 
dl. Pickwick uluit de descoperirea pe care o făcea. 

— Hehe! Nu ştiu dacă îi poţi spune chiar sperjur, scumpe 
domn, răspunse omuleţul; e un cuvânt, scumpe domn; un 
cuvânt foarte greu. De fapt, este o ficţiune legală, scumpe 
domn, nimic mai mult. 

Spunând acestea, avocatul zâmbi, înălţă din umeri, mai 
luă o priză de tabac, şi intră la judecător în biroul 
secretarului. 

O încăpere cu înfăţişarea deosebit de murdară, cu 
tavanul scund şi cu pereţii căptuşiţi cu lemnărie veche. Era 
aşa de prost luminată că, deşi în plină zi, pe birouri ardeau 
lumânări de seu. Într-un capăt, dinaintea unei uşi ce dădea 
în cabinetul judecătorului, se aflau strânşi un roi de avocaţi 
şi grefieri care erau chemaţi înăuntru când le venea rândul 
pe listă. Ori de câte ori uşa se deschidea lăsând să iasă un 
grup, alt grup dădea buzna să intre. Şi dacă, pe lângă 
dialogurile numeroase care se iscau între cei ce aşteptau să 
intre la judecător, mai avem în vedere o seamă de certuri 
mărunte ivite între majoritatea acelora care îl văzuseră pe 
judecător, vom înţelege că se stârnise atâta gălăgie câtă 

era cu putinţă să se producă într-un spaţiu aşa de strâmt. 

Conversaţiile dintre aceşti domni nu erau totuşi singurul 
zgomot ce obosea urechile. In picioare pe-o ladă, dinapoia 
unei bare de lemn, în capătul celălalt al camerei, un 
secretar cu ochelari pe nas primea depoziţiile scrise sub 
jurământ, pe care, din timp în timp, alt secretar le ducea în 
teancuri mari la cabinetul judecătorului, să le semneze. Un 
foarte mare număr de secretari de avocaţi urma să 
presteze jurământ: şi, deoarece era moralmente cu 
neputinţă ca ei să-l presteze cu toţii deodată, sforţările lor 
de-a se apropia de secretarul cu ochelari semănau cu 
sforţările gloatei care asediază uşa de la parterul unui 
teatru când maiestatea sa îl onorează cu prezenţa. Alt 
funcţionar punea din când în când la contribuţie forţa 
plămânilor săi, strigând numele celor ce prestaseră 
jurământ, ca să le înmâneze depoziţiile după ce acestea 
erau semnate de judecător, ceea ce pricinuia noi certuri; şi 
lucrurile astea, petrecându-se toate în acelaşi timp, 
pricinuiau o hărmălaie, aşa cum şi-ar dori-o omul cel mai 
iute şi mai neastâmpărat cu putinţă. O altă categorie de 
indivizi aşteptau citaţiile pe care le luaseră patronii lor - 
avocatul părţii adverse putea sau nu s-aştepte după voie - 
treaba lor fiind să strige din când în când numele avocatului 
advers ca să se încredinţeze că nu se afla acolo fără ca ei 
să ştie. 

De exemplu, foarte aproape de scaunul pe care se 
aşezase dl. Pickwick, stăteau, rezemaţi de perete, un băiat 
de paisprezece ani, copist cu o voce de tenor şi lângă el un 
secretar cu voce de bas. 

Un secretar intră în grabă cu un teanc de hârtii şi începu 
să privească în juru-i. 

— Striggle şi Blink! strigă tenorul. 

— Porkin şi Snob! mugi basul. 

— Stumpy şi Deacon! glăsui noul venit. 

Nu răspunse nimeni, şi primul individ care intră apoi fu 


765 


salutat de tustrei deodată, iar la rându-i el strigă alte nume 
de firme; pe urmă, altcineva strigă în gura mare alte nume, 
şi aşa mai departe. 

In toată vremea asta, omul cu ochelari lucra de zor la 
luarea jurământului secretarilor; formula era spusă întruna, 
fără nicio sforţare de punctuație, şi de obicei în următorii 
termeni: 

„Luaţi cartea în mâna dreaptă aici e numele şi scrisul 
dumneavoastră în numele lui Dumnezeu juraţi că textul 
prezentei depoziţii este adevărat un şiling bani mărunți n- 
am să schimb.” 

— Ce zici, Sam? întrebă dl. Pickwick, or fi pregătind 
habeas corpus-ul? 

— Aş vrea să aducă odată corpu' ăsta, răspunse Sam. 
Nu-i frumos să ne ţie aici atâta vreme. Până acu’ eu aş fi 
pregătit o duzină de corpuri, împachetate şi legate gata. 

Sam îşi închipuia, pare-se, că un habeas corpus e un fel 
de aparat anevoie de mânuit; cum anume, n-am putea 
spune, căci în clipa aceea veni dl. Perker şi-l luă pe dl. 
Pickwick. 

După îndeplinirea obişnuitelor formalităţi, persoana lui 
Samuel Pickwick fu încredinţată în paza unui portărel spre a 
fi dusă la guvernatorul închisorii Fleet şi deţinută până ce 
va fi plătit în întregime totalul daunelor şi cheltuielilor 
rezultând din acţiunea Bardell contra Pickwick. 

— lar asta, rosti dl. Pickwick râzând, n-o să se întâmple 
curând. Cheamă o birjă, Sam! Perker, dragul meu, cu bine. 

— Merg cu dumneavoastră să vă văd aşezat în siguranţa, 
glăsui Perker. 

— La drept vorbind, răspunse dl. Pickwick, aş prefera să 
rămân singur cu Sam. De îndată ce mă voi aranja, îţi voi 
scrie şi te voi aştepta imediat. Până atunci, cu bine. 

Spunând aceasta, dl. Pickwick se urcă în trăsura care 
sosise, avându-l pe portărel alături, iar Sam se cocoţă pe 
capră; porniră. 

— E un om nemaipomenit! spuse Perker oprindu-se să-şi 
pună mânuşile. 

— Ce faliment ar mai fi dat, domnule! fu de părere dl. 
Lowten care se afla alături. Ce i-ar mai fi pus pe comisari pe 
drumuri! Dacă l-ar fi ameninţat cu arestul, le-ar fi râs în 
nas, domnule! 

Avocatul nu părea prea încântat de modul strict 
profesional în care stagiarul său aprecia caracterul d-lui 
Pickwick, căci se depărtă fără a catadicsi să-i răspundă. 

Trăsura d-lui Pickwick săltă în hurducăturile străzii Fleet, 
aşa cum se întâmplă îndeobşte oricărei birje. Caii „merge 
mai bine” spuse vizitiul „când are ceva în faţă” (în ce pas 
extraordinar vor fi mers când nu aveau nimic înaintea lor); 
ca atare, birja se ţinu dinapoia unei căruţe; când se oprea 
căruţa, se oprea şi trăsura, iar când căruţa pornea, se 
urnea şi trăsura. Dl. Pickwick stătea în faţa portărelului, iar 
portărelul stătea cu pălăria între genunchi, fluierând o arie 
şi privind afară prin geamul uşii. 

Timpul face minuni. Cu ajutorul acestui zdravăn bătrân 
chiar şi o trăsură de piaţă poate îndeplini o distanţă de o 
jumătate de milă. Ajunseră în sfârşit, şi dl. Pickwick cobori 
la poarta închisorii. Portărelul, privind peste umăr să vadă 
dacă cel lăsat în grija lui îl urmează îndeaproape, porni 
înaintea d-lui Pickwick pe poarta închisorii;  cotiră 
numaidecât la stânga şi intrară printr-o uşă deschisă într-un 
vestibul, din care o poartă masivă dimpotriva celei prin 
care intraseră ducea înăuntrul închisorii: poarta era păzită 
de un temnicer zdravăn cu o legătură de chei în mână. 

Se opriră aici, şi în vreme ce portărelul preda hârtiile, dl. 
Pickwick află că trebuia să rămână până i se va face 
ceremonia cunoscută de iniţiaţi sub numele de a poza 
pentru portret. 

— Să pozez pentru portret? exclamă dl. Pickwick. 

— Ca să avem tabloul dumneavoastră, domnule, spuse 
temnicerul cel zdravân. Ne pricepem bine, nu glumă, la 

portrete. Le luăm într-o clipită, şi totdeauna exacte. Intraţi, 
domnule, şi vă rog să vă simţiţi ca la dumneavoastră acasă. 

DI. Pickwick se supuse invitaţiei temnicerului şi se aşeză; 
Sam, proptit în spatele scaunului, îi şopti că a poza pentru 
portret însemna pur şi simplu să fie examinat de diferiţi alţi 
temniceri pentru ca să-i poată distinge pe arestaţi de 
vizitatori. 

— Bine, Sam, încuviinţă dl. Pickwick; doresc în acest caz 
ca artiştii să vină îndată. Locul e mai degrabă o piaţă 
publică. 

— N-au să zăbovească mult, dom'le, fiţi pe pace. Uite un 
orologiu cu greutăţi, dom'le. 

— Îl văd, răspunse dl. Pickwick. 

— Şi o colivie, dom'le, rosti Sam. O închisoare într-o 
închisoare, dom'le. Nu-i aşa? 

În vreme ce dl. Weller făcea filosofica observaţie, dl. 
Pickwick constată că pozatul începuse. Temnicerul cel 
zdravăn, schimbându-şi locul, se aşezase şi-l privea cu 
indiferenţă din când în când, iar un alt bărbat înalt, subţire, 
care îl înlocuise pe temnicer, proptit în faţă, cu mâinile sub 
pulpanele hainei, îl privea îndelung. Al treilea ins, care 
părea cam îmbufnat, pentru că fusese pare-se deranjat de 
la ceai, căci mânca încă un rest dintr-o coajă de pâine cu 
unt, luase loc foarte aproape de dl. Pickwick şi cu mâinile în 
şolduri, îl inspecta din creştet până-n tălpi; în sfârşit, alţi doi 
indivizi, amestecați şi ei în grup, îi studiau, cu figuri 
îngândurate şi pline de atenţie, trăsăturile. Dl. Pickwick, 
care se simţea foarte stânjenit, începu să se mişte pe 
scaun; dar nu scoase o vorbă, nu-i spuse nimic nici măcar 
lui Sam care, rezemat de spătarul scaunului, cugeta în 
parte la situaţia stăpânului său, în parte la mulţumirea pe 
care ar fi avut-o atacându-i pe rând pe toţi temnicerii 
adunaţi acolo, dacă fapta n-ar fi fost necuviincioasă şi 
oprită de lege. 

În cele din urmă, după terminarea portretului, dl. 
Pickwick fu informat că putea să intre în închisoare. 

— Unde mă voi culca în noaptea asta? întrebă el. 

— La drept vorbind, pentru noaptea asta nu prea ştiu, 
răspunsă temnicerul cel zdravăn. Mâine dimineaţă o să vă 
mai dea pe cineva, aşa că atunci totul o să fie în regulă şi o 
să staţi în tihnă. În prima noapte, omul stă de obicei cum se 

nimereşte; mâine se aranjează totul. 

După câteva discuţii, se constată că un temnicer avea de 
închiriat un pat pentru noapte şi pe care dl. Pickwick ar fi 
putut să-l ocupe; el acceptă bucuros să-l ia cu chirie. 

— Dacă vreţi să veniţi cu mine, vi-l arăt pe dată, spuse 
omul. Nu-i prea mare, dar se doarme în el clasa-ntâi. Pe 
aici, domnule. 

Intrară pe poarta interioară şi coborâră o scară scurtă. 
Cheia fu răsucită în broască după ei şi dl. Pickwick se 
pomeni, întâia oară în viaţa sa, între zidurile unei închisori 
pentru datornici. 

CAPITOLUL XLI 


Ce i s-a întâmplat d-lui Pickwick în închisoarea Fleet; ce fel de 
deţinuţi a întâlnit acolo şi cum a petrecut noaptea. 


DI. Tom Roker - cel care-l însoțea pe dl. Pickwick în 
închisoare - apucă deodată la dreapta în josul scării cu 
puţine trepte, trecu printr-o poartă de fier deschisă şi 
urcând din nou câteva trepte, intră pe o galerie lungă, 
îngustă, scundă şi murdară, pavată cu lespezi şi foarte 
prost luminată de două ferestre aşezate la un capăt şi la 
altul al galeriei. 

— Asta e scara sălii, spuse dl. Roker vârându-şi mâinile în 
buzunare şi privindu-l pe dl. Pickwick peste umăr, cu 
nepăsare. 

— O, replică dl. Pickwick coborându-şi ochii pentru a privi 
o scară întunecoasă şi murdară ce părea că duce la un şir 
de bolți de piatră umede şi mohorâte, sub pământ; îmi 
închipui că aici sunt hrubele unde întemniţaţii îşi ţin micile 
lor provizii de cărbuni... Ah! Urâte locuri când trebuie să 
cobori în ele, însă cred că sunt foarte potrivite. 

— Da, cred şi eu că e potrivite, de vreme ce câteva 
persoane poate să trăiască destul de bine în ele. 

— Prietene, reluă dl. Pickwick, nu vrei să spui cumva că 
trăiesc într-adevăr fiinte omeneşti în carcerele astea 
păcătoase? 

— Să nu spun? replică dl. Roker cu o uimire plină de 
indignare; şi de ce nu? 

— Care trăiesc? Care trăiesc aici? exclamă dl. Pickwick. 

— Care trăiesc aici! Da, care şi moare aici ca muştele! 
reluă dl. Roker; şi ce-i cu asta? Cine are de zis ceva în 
contra? Care trăiesc aici!... Da, şi nu e oare un loc foarte 
bun pentru a trăi? 

Deoarece, rostind cuvintele acestea, dl. Roker se 
înturnase cu un aer destul de fioros către dl. Pickwick, 
murmurând pe deasupra, întărâtat, anumite expresii 
neplăcute în legătură cu propriii săi ochi, mădulare şi 
sânge, dl. Pickwick socoti cu cale să nu mai continue 
discuţia. Dl. Roker începu atunci să urce altă scară, la fel de 
murdară ca şi cealaltă, ce ducea la locul care fusese tocmai 
subiectul conversaţiei, urmat îndeaproape în urcuşul său, 
de dl. Pickwick şi de Sam. 

Când ajunseră într-altă galerie de aceeaşi dimensiune ca 
şi cea de jos, dl. Roker se opri să răsufle şi spuse: 

— Aici e scara care duce la sala de mese; deasupra e 
etajul al treilea, iar mai sus podul; odaia unde o să dormiţi 
în noaptea asta este sala gardianului şi drumul e pe aici; 
veniţi. 

Rostind pe nerăsuflate cuvintele acestea, dl. Roker urcă 
altă scară, urmat de dl. Pickwick şi de Sam Weller, care se 
ţineau la un pas după el. 

Scara primea lumină prin mai multe ferestruici plasate la 
o mică distanţa de podea şi dând spre un teren aşternut cu 
prundiş; terenul era împresurat de un zid înalt de cărămizi, 
deasupra căruia era un grilaj de fier. Terenul acesta era, 
după mărturia d-lui Roker, teren de sport; tot după spusele 
lui, o curte mai mică se afla, pare-se, acolo unde 
închisoarea dădea spre Farringdon Street; i se zicea Curtea 
Vopsită, deoarece zidurile ei fuseseră cândva decorate eu 
anume înfăţişări de vase de război, plutind cu pânzele 
întinse, şi cu alte subiecte artistice, executate în trecute 
vremuri în ceasurile libere de vreun desenator închis. 

După ce comunică această informaţie, în aparenţă mai 
mult pentru a-şi descărca conştiinţa de un fapt important 

decât cu scopul special de a-l instrui pe dl. Pickwick, dl. 
Roker intră într-o altă galerie, pătrunse într-un coridor mic 
ce se găsea la cel mai îndepărtat capăt, deschise o uşă şi 
arătă noilor veniţi o cameră cu înfăţişare foarte puţin 
atrăgătoare, având opt sau nouă paturi de fier. 

— Uite, asta-i o cameră, zise dl. Roker, ţinând uşa 
deschisă şi privindu-l pe dl. Pickwick cu un aer triumfal. 

Totuşi, chipul d-lui Pickwick vădea semne aşa de slabe de 
mulţumire văzând înfăţişarea locuinţei sale, că dl. Roker îşi 
îndreptă privirile spre Samuel Weller, care până atunci 
păstrase o tăcere plină de demnitate, nădăjduind să 
găsească pe figura lui simţămintele similare cu cele pe care 
le nutrea el. 

— Asta-i o cameră, tinere! repetă dl. Roker. 

— Da, o văz, răspunse Sam cu un semn împăciuitor din 
cap. 

— Nu vă aşteptaţi să găsiţi o cameră ca asta la hotelul 
din Farringdon, nu-i aşa? întrebă dl. Roker cu un zâmbet 
plin de mulţumire de sine. 

DI. Weller răspunse închizând uşor dintr-un ochi, ceea ce 
putea să însemne ori că şi-ar fi închipuit, ori că nu i-ar fi 
trecut deloc aşa ceva prin minte - totul rămânând la 
aprecierea observatorului. Pe urmă, dl. Weller redeschise 
ochiul şi-l întrebă pe dl. Roker care era patul special 
desemnat de el în chip aşa de măgulitor, spunând că se 
doarme într-însul clasa-ntăi. 

— Uite-l! zise dl. Roker arătând într-un colţ un pat ruginit. 
Aici omul doarme vrând-nevrând. 

— Aşa mi se pare şi mie, rosti Sam cercetând obiectul în 
chestiune cu privirea plină de un dezgust fără margini. Îmi 
închipui că ceaiul de mac nu face două parale pe lângă 
patul ăsta. 

— Nici cât negru sub unghie, glăsui dl. Roker. 

— Şi-mi închipui, urmă Sam privindu-şi stăpânul cu coada 
ochiului, în speranţa că va descoperi pe chipul lui vreun 

semn că hotărârea îi era zdruncinată de cele petrecute, îmi 
închipui că ceilalţi domni care dorm aici, e gentlemeni. 

— Se înţelege, întări dl. Roker. Unul dintre ei bea 
douăşpe căni de bere pe zi şi nu stă din fumat nici când 
mănâncă. 

— Trebuie să fie un tip grozav, observă Sam. 

— Numărul unu, replică dl. Roker. 

Comunicarea îl lăsă pe dl. Pickwick indiferent; el anunţă, 
zâmbind, că era hotărât să încerce pentru noaptea aceea 
puterea patului narcotic. DI. Roker îl înştiinţă că poate să se 
culce la ora care-i va conveni, fără altă formalitate, apoi 
plecă, lăsându-l cu Sam în galerie. 

Incepea să se întunece; cu alte cuvinte, în bârlogul unde 
nu era niciodată lumină fuseseră aprinse câteva lămpi cu 
gaz, spre a saluta parcă întunericul serii ce înainta afară. 
Deoarece era destul de cald, câţiva din locatarii 
numeroaselor odăiţe ce dădeau la dreapta şi la stânga, în 
galerie, crăpaseră uşile. Dl. Pickwick, trecând prin dreptul 
lor, strecură cu interes şi curiozitate o ochire înăuntru. Într- 
un loc, patru-cinci inşi vânjoşi, care abia se zăreau prin 
norul fumului de tutun, strigau şi se sfădeau printre cănile 
de bere pe jumătate goale, sau jucau jocuri de noroc în 
patru, cu nişte cărţi foarte unsuroase. Alături un biet locatar 
singuratic, aplecat asupra unor hârtii murdare şi zdrenţuite, 
îngălbenite de praf şi ferfeniţite de vechi ce erau, scria la 
flăcăruia unei lumânări subţirele de seu, pentru a suta oară, 
poate, lunga istorisire a păsurilor lui, în speranţa că ea va 
putea să ajungă în mâna vreunui personaj înalt, ai cărui 
ochi nu se vor opri însă niciodată asupra hârţoagelor şi a 
cărui inimă niciodată nu va fi mişcată de povestirea lui. În a 
treia odaie se putea vedea un bărbat împreună cu nevastă- 
sa şi o droaie de copii. Părinţii căutau să înjghebeze, pe jos 
sau pe scaune, câte un culcuş amărât pentru ca odraslele 
lor mai mici să poată avea unde dormi peste noapte. În 
sfârşit, în a patra, a cincea, a şasea şi a şaptea, gălăgia şi 

berea şi cărţile de joc şi fumul de tutun reapăreau tot mai 
bătătoare la ochi. 

Chiar şi în galerie, şi mai ales pe scări, o sumedenie de 
oameni forfoteau de colo până colo, unii pentru că odaia lor 
era goală şi singuratică, alţii pentru că a lor era plină şi 
înăbuşitoare; cei mai mulţi pentru că erau neliniştiţi, 
tulburaţi, şi nu ştiau ce să facă. 

Oameni de tot felul, de la lucrătorul cu vestă groasă de 
barchet, până la risipitorul ruinat, în halat de caşmir, găurit 
la coate. Într-o privinţă se asemănau însă toţi, având un aer 
nepăsător de puşcăriaşi flecari şi fără griji; având în ei ceva 
greu de exprimat în cuvinte din felul de a se purta al 
vagabonzilor, ceva care s-ar putea tălmăci prin „ei şi?” uşor 
de priceput dintr-o ochire, căci cel care ar dori să afle acest 
lucru, n-ar trebui decât să poposească în cea mai apropiată 
închisoare pentru datornici şi să se uite cu băgare de 
seamă, cu acelaşi interes ca dl. Pickwick, la primul grup de 
întemnițați ce i-ar ieşi în cale. 

— Mă miră foarte mult, Sam, spuse dl. Pickwick 
sprijinindu-se de balustrada de fier de la capătul scării, mă 
miră foarte mult că şederea într-o închisoare pentru 
datornici este aşa de uşoară; nici n-ai spune că-i o 
pedeapsă. 

— Credeţi, dom'le? întrebă dl. Weller. 

— Uite-i pe aceştia cum beau, fumează şi răcnesc. Nu s- 
ar părea că se sinchisesc prea mult de soarta lor. 

— A, da, adevărat, dom'le, spuse Sam. Nu se prea 
sinchiseşte. Pentru ei e mereu sărbătoare; o duce numai în 
chefuri şi joc de popice. Dar mai e şi alţii care pune toate la 
inimă; ăia, sărmanii de ei, nu trage la măsea şi nu joacă 
popice; dac-ar putea, ar plăti - îi roade că se află la zdup. 
Dom'le, acu să vă spui eu cum stă socoteala: ălora care 
umblă toată viaţa din crâşmă în crâşmă, nu le pasă; ăia 
care dă în brânci muncind, se omoară cu firea. Nu-i dirept - 
cum zicea totdeauna tata, când grogul nu i se făcea juma- 

juma - nu-i dirept, şi aici e buba. 

— Cred că ai dreptate, Sam, recunoscu dl. Pickwick după 
câteva clipe de gândire; e întocmai cum spui. 

— Poate că, ici-colea, să mai fie câţiva oameni cinstiţi la 
care le place starea asta, urmă dl. Weller pe gânduri; da' 
nu-mi vine-n minte nici unu’ afară de mogâldeaţa cu faţa 
îngălată, în redingotă cafenie; dar la el era puterea 
obişnuinţei. 

— Cine era acesta? 

— Păi, tocmai asta n-a ştiut-o nimeni vreodată. 

— Dar ce făcea el? 

— Păi, a făcut ca mulţi alţii mai cunoscuţi decât el; s-a 
întins mai mult decât i-era pătura. 

— Cu alte cuvinte, îmi închipui, a intrat la datorii. 

— Chiar aşa, dom'le; şi, după un timp, ca urmare, a venit 
aici. Pentru nimica toată: nouă mii de lire sterline înmulţit 
cu cinci pentru cheltuieli de judecată. Da' n-are a face: a 
rămas la răcoare şapteşpe ani. Dacă a căpătat câteva 
zbârcituri pe faţă, ele era tăinuite de jeg, căci mutra lui 
murdară şi redingota cafenie era la sfârşitul termenului tot 
ca la început. O mână de om potolit, ne în stare să facă cel 
mai mic rău cuiva, alergând mereu pentru unu’ sau altu’, 
ori jucând cu mingea, fără să câştige vreodată; că, la urmă, 
temnicerii începuse ca să ţie la el şi-l lăsa să vie la ei în 
fiece seară unde se punea să înşire la verzi şi uscate, 
îndrugau poveşti şi câte în lună şi stele. Într-o seară, pe 
când era la ei ca de obicei, numai cu un prieten vechi, care 
făcea de gardă, zise deodată: „N-am mai văzut târgu', Bill, 
zice el (mai era pe vremea aceea târgu' din Fleet Street) n- 
am mai văzut târgu' de şapte ani”. „Ştiu”, zice temnicerul 
trăgând din pipă. „Tare aş vrea să-l văz măcar un minut, 
Bill,” zice el. „Se prea poate”, zice temnicerul trăgând 
cumplit din pipă şi făcându-se că nu-nţelege unde bate 
omuleţul. „Bill, zice deodată mogâldeaţa de om, mi-a 
trăsnit ceva prin cap. Lasă-mă să mai văz strada odată 

înainte să mor şi, dacă nu mă loveşte damblaua, viu îndărăt 
peste cinci minute, egzact”. „Şi ce mă fac dacă te loveşte 
damblaua?” zice temnicerul „Eh, glăsuieşte mogâldeaţa de 
om, cine m-o găsi o să mă aducă aici, Bill, că am carte de 
vizită în buzunar No. 20 pe scară, la sala de mese”. Şi, zău 
că nu minţea; când voia să facă cunoştinţă cu vreun nou 
venit, avea obiceiu' să scoată din buzunar un crâmpei de 
carte de vizită mototolită, cu vorbele astea scrise pe ea, şi 
cu asta basta; de-aia toţi îi zicea Număru' Douăzeci. 
Temniceru' se boldeşte la el, pe urmă zice de sus: 
„Număru' Douăzeci, zice el, mă-ncrez în tine. Nu cumva să 
te-mpingă păcatu' să bagi pe-un vechi prieten al tău la 
apă!” „Nu, băiete; în pieptu' ăsta bate o inimă”, zice 
mogâldeaţa şi loveşte din răsputeri vestuţa şi scapă câte o 
lacrimă din fiştecare ochi, ceea ce era cu totul estraordinar 
că niciodată până atunci un strop de apă nu-i atinsese faţa. 
A scuturat mâna temnicerului şi pe-aci i-a fost calea. 

— Şi nu s-a mai întors niciodată, spuse dl. Pickwick. 

— De data asta vă-nşelaţi dom'le, răspunse Sam, căci s-a 
întors cu două minute mai devreme, clocotind de furie şi 
spunând că era cât pe-aci să-l calce o birjă pentru că nu 
mai era obişnuit cu aşa ceva şi să-l bată Dumnezeu dacă n- 
o scri primarelui. Până la urmă, l-au domolit şi, timp de cinci 
ani apoi, nici măcar nasu' nu l-a mai scos prin gratii. 

— După expirarea acestui timp, a murit, îmi închipui, 
rosti dl. Pickwick. 

— Nu, dom'le, spuse Sam. l-a venit ideea să se 
cinstească cu bere într-o crâşmă nouă, peste drum de 
închisoare, şi era acolo o prăvălie aşa de plăcută, că-şi 
luase obiceiu' să se ducă în fiecare seară; şi aşa a şi făcut 
multă vreme, dom'le, înapoindu-se totdeauna la ţanc un 
sfert de ceas înainte de închiderea porţilor. Treaba mergea 
strună. Azi aşa, mâine aşa, omul începu să se simtă atât de 
bine acolo încât uita că timpul trece, sau nu se mai 
sinchisea, şi venea din ce în ce mai târziu până ce, într-o 

noapte, vechiu' său prieten tocmai încuia poarta. Răsucise 
cheia, când bătrânul sosi. „Stai puţin, Bill,” zice el. „Cum, 
Număru' Douăzeci, zice temnicerul, nu te înapoiaseşi încă?” 
„Nu”, zice mogâldeaţa de om zâmbind. „Uite ce e, prietene, 
zice temnicerul morocănos deschizând încet poarta; eu crez 
că ai făcut în timpul din urmă cunoştinţe proaste şi-mi pare 
foarte rău. Nu vreau să zici că sunt rău, spuse el; însă dacă 
nu cauţi să ai de a face numai cu oameni cumsecade, şi 
dacă nu vii la timp, să ştii că te închiz afară.” Omuleţu' fu 
cuprins de o tremurătură, şi de atunci n-a mai scos picioru' 
pe poarta închisorii! 

DI. Pickwick coborâse agale scările în timp ce Sam 
mântuia povestirea. După ce ocoli îngândurat de câteva ori 
Curtea  Vopsită, care era aproape pustie din cauza 
întunericului, îl sfătui pe dl. Weller să se retragă şi să caute 
un pat la vreun han din apropiere, urmând să se înapoieze 
a doua zi dis de dimineaţă, ca să aranjeze mutarea 
lucrurilor sale de la George şi Vulturul. DI. Sam Weller se 
pregăti să se supună cu cât mai multă voie bună cererii, 
însă cu o expresie foarte vădită de nemulţumire. Incercă 
chiar unele zadarnice insinuări în sensul de-a se culca, în 
noaptea asta, pe prundiş, dar în cele din urmă, constatând 
că dl. Pickwick rămânea cu încăpățânare surd la atari 
sugestii, se retrase. 

Nu s-ar putea ascunde faptul că dl. Pickwick se simţea 
foarte puţin în apele sale şi stingher - nu din lipsă de 
societate, pentru că închisoarea era plină de lume şi o sticlă 
de vin i-ar fi putut procura îndată, fără multe politeţuri de 
recomandare formală, tovărăşia câtorva spirite alese; dar 
era singur în gloata grosolană şi se simţea deprimat, 
urmare firească a gândului că era întemnițat, închis între 
patru pereţi, fără nicio perspectivă de eliberare. lar ideea 
de a-şi răscumpăra libertatea cedând vicleniei lui Dodson şi 
Fogg, nici nu-i trecea prin minte. 

Reveni, cu această stare de spirit în galeria care dădea în 

sala de mese şi se plimbă încet încolo şi-ncoace. Locul era 
nesuferit de murdar, iar duhoarea de tutun devenea cu 
totul înăbuşitoare; se auzea trântitul uşilor, un du-te vino 
neîntrerupt, iar zgomotul vocilor şi al paşilor suna şi răsuna 
întruna prin coridoare. O femeie tânără cu un copil în braţe, 
şi care abia părea în stare să se târască, aşa de slabă şi de 
prăpădită era, mergea de-a lungul coridorului în sus şi în 
jos, vorbind cu soţul ei, care nu avea alt loc pentru a o 
primi. Când femeia trecea pe aproape, dl. Pickwick o auzea 
plângând amar; într-un rând ea se lăsă dusă de-o atare 
pornire de durere, că fu nevoită să se sprijine de zid, în 
timp ce soţul lua copilul în braţe şi se străduia zadarnic s-o 
mângâie. 

Inima d-lui Pickwick era prea plină ca să poată îndura 
spectacolul acesta; urcă scările şi intră în camera sa. 

Dar, deşi sala gardienilor era extrem de incomodă, fiind, 
în ce priveşte confortul şi aspectul, cu mult mai prejos 
decât cea mai proastă infirmerie dintr-o închisoare de 
provincie, ea avea, în momentul de faţă, meritul de a fi 
absolut pustie. Dl. Pickwick, singur în încăpere, se aşeză 
deci la piciorul pătucului de fier şi începu să se întrebe cam 
câţi bani pe an putea scoate gardianul de pe urma 
cămăruţei murdare. Convingându-se, printr-o operaţie 
matematică, de faptul că ea producea tot atâta venit cât şi 
o străduţă din cartierele mărginaşe ale Londrei, se întrebă 
ce tentaţie putuse să atragă o musculiţă negricioasă care 
se căţăra pe pantalonul lui, într-o închisoare neaerisită, 
când putea să aleagă atâtea locuri însorite. Cugetările sale 
asupra acestui subiect îl aduseră la încheierea fermă că 
insecta nu era în toate minţile. După această constatare, 
începu să observe că i se închideau pleoapele de somn; 
scoase deci din buzunar scufa de noapte pe care avusese 
prevederea s-o ia de dimineaţă şi, dezbrăcându-se 
încetişor, se strecură în pat şi adormi adânc. 

— Bravo, Zefirule! Zi-i aşa! Straşnică ţopăială! Să mă ia 

dracu' dacă nu eşti făcut pentru operă! Ura!... 

Exclamaţiile scoase cu tonul cel mai zgomotos, şi însoţite 
de hohote răsunătoare de râs, îl smulseră pe dl. Pickwick 
din acel somn adânc care, deşi nu durează în realitate 
decât o jumătate de ceas, îi pare celui ce doarme că ţine de 
trei săptămâni sau de-o lună. 

32. „Sala gardienilor” - Phiz, iulie 1837 

Zgomotul vocii abia încetase, când podeaua odăii fu 
zguduită aşa de tare, că geamurile zornăiră în cercevele şi 
paturile se cutremurară. Dl. Pickwick tresări, se ridică şi 
rămase câteva minute uluit de scena din faţa lui, fără să 
poată scoate o vorbă. 

Pe duşumeaua odăii, un om în frac verde, cu pulpane 
mari, cu pantaloni scurţi de catifea şi cu ciorapi cenușii de 
bumbac, executa pasul cel mai popular al unui dans 
marinăresc, cu o exagerare caraghioasă de graţie şi 
sprinteneală care, alăturată costumului, îi dădea înfăţişarea 
cea mai absurdă. Alt individ, vădit beat turtă şi care, 
probabil, fusese adus cu chiu şi vai în pat de tovarăşii săi, 
stătea înfăşurat în pături, orăcăind, în chipul cel mai 
sentimental, crâmpeie pe care şi le putea aminti dintr-un 
cântec hazliu; în vreme ce al treilea, pe alt pat, aplauda pe 
executanţi cu aerul unui cunoscător profund şi-i încuraja 
prin elanuri de entuziasm asemănător aceluia ce-l trezise 
pe dl. Pickwick. 

Personajul din urmă era specimenul demn de admirat al 
unei categorii de oameni care nu pot să fie văzuți niciodată 
în toată perfecțiunea lor decât în astfel de locuri. li 
întâlneşti uneori, în stare nedesăvârşită, în preajma 
grajdurilor şi cârciumilor; însă ei înfloresc în voie doar în 
aceste sere ce par cu înţelepciune create de legislator, în 
scopul de a-i creşte. 

Era un vlăjgan cât toate zilele, cu tenul măsliniu, cu păr 
lung şi negru, cu favoriţi foarte stufoşi împreunaţi sub 
bărbie, care se arătau în toată bogăţia lor prin gulerul 
desfăcut al cămăşii, căci nu purta cravată; jucase mingea 
toată ziua. Purta pe cap o tichie obişnuită, franţuzească, ce 
putuse să coste vreo opstprezece penny, şi al cărei canaf 
multicolor se bălăbănea pe o haină de postav gros. 
Picioarele, foarte lungi şi slăbănoage, înfrumuseţau un 
pantalon strâmt, cenuşiu, sortit să le scoată simetria în 

evidenţă dar care, fiind îmbrăcat cu neglijenţă şi ne-ncheiat 
complet, cădea, printr-o serie de cute prea puţin graţioase, 
peste o pereche de pantofi scâlciaţi îndeajuns ca să se vadă 
prin ei nişte ciorapi albi, scorţoşi. Era, în sfârşit, în tot 
personajul acesta, un soi de vioiciune uşuratică de vântură- 
lume şi un fel de coţcărie - cu care se lăuda - preţuind cât 
un zăcământ de aur. 

Individul observă cel dintâi că dl. Pickwick îl urmărea cu 
ochii.  Clipi spre Zefir implorând cu o gravitate 
batjocoritoare să nu-l trezească pe musafir. 

— Cum, glăsui Zefirul înturnându-se şi prefăcându-se 
uimit la culme; domnul s-a trezit? Hm!... Citaţia e din 
Shakespeare... Ce faceţi, domnule? Mary şi Sarah ce face, 
domnule? Şi scumpa coana mare de acasă, domnule? 
Ascultaţi, domnule! Sunteţi bun să le transmiteţi 
complimentele mele în cel dintâi pacheţel pe care îl veţi 
trimite, adăugând că le-aş fi expediat mai demult dacă nu 
m-aş fi temut c-o să se spargă în căruţă, domnule! 

— Nu-l amări pe gentleman cu politeţi banale, când vezi 
că nu mai poate de nerăbdare să bea ceva, declară jovial 
domnul cu favoriţi. De ce nu-l întrebi pe gentleman ce vrea 
să ia? 

— Mii de draci! Uitasem ca pământul! exclamă celălalt. 
Ce vreți să luaţi domnule? Vreţi vin de Porto, domnule? sau 
Xeres? Pot să vă recomand bere blondă, domnule, dar 
poate doriţi cumva să gustaţi neagră, domnule? Permiteţi- 
mi, domnule, plăcerea de a vedea şi eu scufia 
dumneavoastră de noapte. 

Spunând acestea, vorbitorul apucă amintitul articol de pe 
capul d-lui Pickwick şi îl fixă, clipind din ochi, pe acela al 
omului beat care continua să-şi behăie cântecele hazlii în 
modul cel mai duios cu putinţă, însă cu încredințarea fermă 
că farmecă o societate numeroasă. 

Gestul de a smulge cu violenţă o scufă de noapte de pe 
creştetul unui om şi a o potrivi pe capul unei persoane 


784 


necunoscute, cu înfăţişare murdară, oricât de hazliu ar 
părea, este fără îndoială destul de ultragiant. Considerând 
faptul din acest punct de vedere, dl. Pickwick, fără să-şi 
trădeze câtuşi de puţin intenţiile, se năpusti cu vigoare din 
pat; dădu Zefirului, în piept, un pumn atât de zdravăn încât 
să-l lipsească de o porţiune considerabilă din suflul 
cunoscut uneori sub numele acesta, apoi, punând stăpânire 
pe scufă, se aşeză cutezător într-o poziţie de apărare. 

— Acum, exclamă dl. Pickwick gâfâind de îndârjire şi de 
cheltuirea unei aşa de mari energii, acum înaintați... 
amândoi... amândoi! 

Şi, poftindu-i astfel, politicos, vrednicul domn îşi rotea 
pumnii închişi ca să-i înfricoşeze pe potrivnici prin 
demonstraţia ştiinţifică pe care o făcea. 

Poate cutezanţa neaşteptată a d-lui Pickwick, sau poate 
felul complicat în care coborâse din pat, năpustindu-se cu 
toată greutatea asupra omului cu cimpoiul, i-a impresionat 
pe adversari. Că erau impresionați, nu-ncape îndoială; căci, 
în loc să încerce a săvârşi atunci şi pe loc o crimă, cum 
credea dl. Pickwick că au să facă, ei se opriră, se priviră 
unul pe altul câteva clipe, şi la urmă izbucniră în râs. 

— Ei, păi dumneata eşti un om straşnic; de-aia mi-eşti 
drag, spuse Zefirul. Du-te iarăşi în pat să nu răceşti! Fără 
supărare, nu-i aşa? continuă întinzând o mână aproape de 
mărimea acelor degete galbene, cât toate zilele, care se 
leagănă deasupra uşii fabricanţilor de mănuşi. 

— Nu, desigur, răspunse dl. Pickwick cu grabă, căci 
acum, când iritarea îi trecuse, începea să simtă frigul la 
picioare. 

— Permiteţi-mi, domnule, onoarea de a vă cunoaşte, 
spuse domnul cu favoriţi prezentând mâna dreaptă. 

— Cu multă plăcere, domnule, replică dl. Pickwick 
urcându-se iar în pat după ce schimbase o strângere de 
mână foarte îndelungă şi solemnă. 

— Mă numesc Smangle, domnule, spuse omul cu favoriţi. 

— O! făcu dl. Pickwick. 

— Şi eu Mivins, spuse omul cu ciorapi. 

— Încântat, domnilor, răspunse domnul Pickwick. 

— Hm! tuşi dl. Smangle. 

— Aţi spus ceva, domnule? întrebă dl. Pickwick. 

— Nu, domnule, replică dl. Smangle. 

— Mi se păruse, domnule, spuse dl. Pickwick. Conversaţia 
decurgea foarte politicoasă şi plăcută, iar pentru a spori 
buna armonie, dl. Smangle asigură de numeroase ori pe dl. 
Pickwick că nutrea cel mai mare respect pentru 
sentimentele unui gentleman; care sentimente îi dădeau pe 
drept cuvânt credit neţărmurit, de vreme ce se presupune 
că nu le înţelegea câtuşi de puţin. 

— Aveţi de a face cu Curtea, domnule? întrebă dl. 
Smangle. 

— Cu cine? glăsui dl. Pickwick. 

— Cu Curtea de Casaţie din Portugal Street... ştiţi? 

— O, nu, deloc! răspunse dl. Pickwick. Nu! 

— Atunci poate că ieşiţi? îşi dădu cu părerea dl. Mivins. 

— Mi-e teamă că nu, răspunse dl. Pickwick. Refuz să 
plătesc nişte daune interese, şi ca atare mă aflu aci. 

— Ah, hârtia a fost ruina mea! observă dl. Smangle. 

— Eraţi negustor de hârtie, domnule? întrebă dl. Pickwick 
cu nevinovăție. 

— Ce negustor! Nu, nu, ferească Dumnezeu, n-am ajuns 
niciodată în halul ăsta; n-am avut prăvălie. Când zic hârtie, 
vreau să zic poliţe. 

— A, întrebuinţaţi cuvântul în acest sens, zise dl. 
Pickwick. 

— La naiba! un gentleman trebuie să se aştepte la 
lovituri, rosti Smangle. Ei, şi uite-mă acum în închisoarea 
din Fleet Street. Ei, şi? Parcă îmi merge mai rău aşa? 

— Dimpotrivă, replică dl. Mivins; şi avea perfectă 
dreptate; departe de a-i merge mai rău, dl. Smangle o 
ducea ceva mai bine; căci pentru a ajunge în închisoare, 

dobândise gratuit anumite articole de giuvaergerie pe care, 
cu mult înainte de a nimeri aici, le plasase la Muntele de 
Pietate. 

— Haida-de! reluă dl. Smangle. Chestiile astea sunt tare 
uscate. Eu zic să ne clătim gura cu o picătură fierbinte de 
Xeres. Ultimul venit trebuie să plătească; Mivins îl aduce, 
iar eu îi ajut la băut. Asta înseamnă o diviziune a muncii, 
cinstită şi nepărtinitoare. Da-da! 

Nevoind să rişte o altă gâlceavă, dl. Pickwick fu bucuros 
de acord cu această propunere. Încredinţă banii d-lui Mivins 
care, deoarece era aproape de ora unsprezece, nu mai 
pierdu nicio clipă şi plecă spre sala de mese pentru a 
îndeplini comisionul. 

— Ascultă, rosti dl. Smangle în şoaptă, de cum prietenul 
său părăsi camera, cât i-ai dat? 

— O jumătate de sovereign”!, răspunse dl. Pickwick. 

— E un tip foarte simpatic... zise dl. Smangle, din cale 
afară de simpatic. Nu cunosc pe nimeni mai ceva ca el; 
dar... 

Aci, dl. Smangle se opri brusc, clătinând din cap c-un aer 
de îndoială. 

— Vă gândiţi cumva că-şi va însuşi banii pentru nevoile 
sale personale? întrebă dl. Pickwick. 

— O, nu, nu spun asta! Am spus numai că e un tip foarte 
simpatic. Cred însă că n-ar fi rău dacă ar cobori cineva să 
vadă de nu-şi moaie întâmplător pliscul în cană sau dacă, 
din nebăgare de seamă, nu pierde cumva banii când o să 
urce scările. Hei, domnule! ia du-te jos, dacă vrei, şi 
urmăreşte-l pe domnul care a coborât acum! 

Cererea fusese adresată unui omuleţ sfios, modest, al 
cărui exterior trăda o mare sărăcie şi care, toată vremea, 
stătuse ghemuit în patul său, înmărmurit, pare-se, de 
noutatea situaţiei sale. 

— Ştii unde-i sala de mese, nu-i aşa? zise Smangle. Du-te 

şi spune-i dumnealui că ai venit să-l ajuţi să urce cana. 
Sau... stai... să-ţi spun ceva... să-ţi spun cum îl prindem cu 
mâţa-n sac, glăsui Smangle cu şiretenie. 

— Cum? întrebă dl. Pickwick. 

— Trimiteţi-i vorbă să cumpere ţigări cu restul. Straşnică 
idee! Du-te fuga şi spune-i aşa, auzi? N-au să fie pierdute, 
continuă Smangle întorcându-se spre dl. Pickwick; am să le 
fumez eu. 

Planul era aşa de ingenios şi, pe deasupra, fusese 
executat cu atâta linişte şi sânge rece, că dl. Pickwick n-ar 
fi vrut să i se împotrivească, chiar dacă i-ar fi fost cu 
putinţă. Nu trecu mult şi dl. Mivins reveni aducând vinul de 
Xeres pe care dl. Smangle îl împărţi în două căniţe crăpate, 
atrăgând în mod deosebit atenţia (şi referindu-se la propria- 
i persoană), că un gentleman nu trebuie să fie pretenţios în 
asemenea împrejurări şi că, întrucât îl priveşte, nu se sfia 
să bea chiar din cană. Totodată, spre a-şi arăta 
sinceritatea, închină în sănătatea celor prezenţi şi goli vasul 
pe jumătate. 

O înţelegere excelentă stabilindu-se în felul acesta, dl. 
Smangle începu să-i distreze pe ascultători povestind 
diverse aventuri romanţioase, petrecute în viaţa sa, cu 
felurite întâmplări interesante despre un cal pur sânge şi-o 
splendidă evreică, ambele făpturi de o frumuseţe 
uimitoare, râvnite mult de nobilimea celor trei regate. 

Cu mult înainte de încheierea acestor elegante extrase 
din biografia unui gentleman, dl. Mivins se aşezase în pat şi 
începuse să sforăie lăsând pe sfiosul străin şi pe dl. 
Pickwick să profite singuri de experienţa d-lui Smangle. 

Totuşi, ambii ascultători nu câştigau prea mult, aşa cum 
s-ar fi cuvenit, din mişcătoarele fragmente istorisite. De la o 
vreme, dl. Pickwick se afla într-o stare de somnolenţă, când 
îşi dădu nelămurit seama că omul beat începuse din nou un 
cântec hazliu, şi că dl. Smangle îi dăduse cu blândeţe a 
înţelege, cu ajutorul unei căni cu apă, că auditoriul nu era 

în dispoziţie muzicală. El recăzu în somn cu simţământul 
nelămurit că dl. Smangle era încă ocupat să povestească o 
istorie lungă, al cărei moment principal părea a fi acela că 
într-o anume ocazie specificată amănunţit, „măsluise” o 
poliţă şi totodată „trăsese pe sfoară” un gentleman. 

CAPITOLUL XLII 


llustrând, ca şi cel dinainte, vechiul proverb că nenorocirea te 
face să cunoşti tovarăşi ciudaţi de pat; şi conţinând, de 
asemenea, declaraţia uimitoare şi neaşteptată pe care dl. 
Pickwick a făcut-o d-lui Sam Weller. 


Când dl. Pickwick deschise ochii, a doua zi dimineaţa, îl 
văzu mai întâi pe Samuel Weller care, pe un geamantan 
mic, negru, privea dus pe gânduri figura măreaţă a 
uluitorului domn Smangle, care, îmbrăcat pe jumătate şi 
stând pe pat, se străduia cu disperare, holbându-se la dl. 
Weller, să-l bage-n sperieţi. Spunem cu disperare, căci 
Sam, cu o privire care îmbrăţişa totodată tichia, picioarele, 
capul, chipul, pulpele şi favoriţii d-lui Smangle, continua să-l 
fixeze cu toate semnele unei vii mulţumiri, fără a se sinchisi 
de simţămintele acestuia mai mult decât dacă ar fi 
examinat o statuie de lemn sau o momâie umplută cu paie. 

— Ei ce, vrei să mă recunoşti? întrebă dl. Smangle 
încruntându-se. 

— Aş putea să jur, dom'le, că te-aş recunoaşte dintr-o 
mie, răspunse Sam vesel şi bine dispus. 

— Nu fi neobrăzat cu un gentleman, domnule! glăsui 
Smangle. 

— Nu, de bună seamă, replică Sam; dacă-mi spuneţi 
când se trezeşte, am să mă port cu el foarte extra-supra. 

Observaţia, având pe departe tendinţa de a insinua că dl. 
Smangle nu e un gentleman, îl întărâtă oarecum pe acesta. 

— Mivins! spuse dl. Smangle furios. 

790 


— Ce e? replică dl. Mivins din culcuş. 

— Cine dracu' e găliganul ăsta? 

— Pe legea mea, glăsui dl. Mivins privind alene de sub 
aşternut, ar trebui mai degrabă să te întreb eu. Are vreo 
treabă aici? 

— Nu! explică Smangle. 

— Atunci aruncă-l pe scări şi spune-i nu care cumva să 
vie încoace până nu mă duc eu să-i mai dau un picior, 
răspunse dl. Mivins. 

După ce-l sfătui astfel, excelentul gentleman adormi din 
nou. 

Conversaţia, dând semne să devină aprinsă, dl. Pickwick 
socoti că era timpul să se amestece. 

— Sam, spuse el. 

— Da, dom'le... 

— Nu e nimic nou de ieri încoace? 

— Nimic de seamă, dom'le, replică Sam uitându-se cu 
coada ochiului la favoriţii d-lui Smangle; aeru-nchis între 
patru pereţi care pridominează pe aicea pare favorabil 
creşterii unor bălării vijelioase şi însetate de sânge; dar în 
afară de asta, lucrurile merge destul de bine. 

— O să mă scol, spuse dl. Pickwick. Dă-mi rufărie curată. 

Oricât de  duşmănoase putuseră fi intenţiile d-lui 
Smangle, gândurile lui se  abătură îndată după 
despachetarea geamantanului al cărui conţinut păru că-i 
impune numaidecât opinia cea mai bună, nu numai cu 
privire la dl. Pickwick dar şi la Sam, în legătură cu care găsi 
repede prilejul să declare, pe un ton destul de ridicat ca să 
poată fi auzit de interesantul personaj, că-l consideră un 
original sută în sută şi că e un om întru totul pe placul său. 
Faţă de dl. Pickwick, vădea o afecţiune care nu mai 
cunoştea margini. 

— Pot să fac ceva pentru dumneavoastră, scumpe domn? 
întrebă Smangle. 

— Nimic, după câte ştiu; vă mulţumesc foarte mult, 

glăsui dl. Pickwick. 

— Nu aveţi de trimis rufe la spălătoreasă? Cunosc o 
spălătoreasă admirabilă prin partea locului care vine pentru 
mine de două ori pe săptămână, şi - pe Jupiter!... ce noroc 
chior! — tocmai azi o aştept! Să pun câteva din 
lucruşoarele dumneavoastră laolaltă cu ale mele? Nu-mi 
vorbiţi de deranj: dracu’ să-l ia de deranj! Oameni suntem! 
Ce-ar fi dacă un gentleman la ananghie nu s-ar deranja 
puţintel ca să ajute pe alt gentleman care se găseşte în 
aceeaşi situaţie? 

Aşa grăia dl. Smangle dându-se în acelaşi timp cât mai 
aproape de geamantan şi trădând în privirile sale toată 
înflăcărarea celei mai dezinteresate prietenii. 

— N-aveţi nimic de dat să vă perie servitorul, scumpe 
prietene? continuă el. 

— Absolut nimic, fiule, glăsui Sam luându-şi sarcina 
răspunsului. Poate că dacă am scărmăna pe vreunul dintre 
noi fără să-l mai necăjim pe servitor, ar fi mai plăcut pentru 
toată lumea, cum zicea profisorul tânărului care nu voia să 
se lase bătut de itindent. 

— Carevasăzică n-aveţi nimic de pus în lădiţa mea pe 
care o trimit la spălătoreasă? adăugă dl. Smangle 
întorcându-se din faţa lui Sam către dl. Pickwick cu un aer 
oarecum dezamăgit. 

— Nimic, dom'le, şi iar nimic! ripostă Sam. Mi-e teamă că 
lădiţa e plină cu vârf şi îndesat de lucrurile dumitale. 

Cuvintele fură însoţite de o ochire foarte expresivă 
aruncată spre acea parte a costumului d-lui Smangle care 
dovedeşte de obicei iscusinţa spălătoresei în a pune la 
punct rufăria cuiva; de aceea gentlemanul se văzu silit să 
facă stânga împrejur şi să renunţe, cel puţin deocamdată, 
la toate speranţele pe care le pusese în punga şi garderoba 
d-lui Pickwick. Se retrase deci înciudat pe terenul de sport 
şi se înfruptă uşor şi sănătos cu două ţigări care fuseseră 
cumpărate cu o seară înainte. 

DI. Mivins, care nu era fumător şi al cărui cont în mici 
articole de băcănie era foarte încărcat, astfel că băcanul 
„întorsese foaia” nemaidându-i nimic pe datorie, rămăsese 
în pat; după propria-i expresie „luase masa în somn”. 

DI. Pickwick dejună chiar lângă sala de mese, într-o 
cămăruţă care purta numele pompos de salonaş, şi ai cărei 
locatari vremelnici aveau în schimbul unei mici sume în 
plus avantajul de negrăit de-a auzi tot ce se vorbea în sala 
de mese amintită; şi, după ce-l trimise pe dl. Weller să-i 
facă unele comisioane, dl. Pickwick se duse la gheretă să-l 
întrebe pe dl. Rocker cu privire la găzduirea sa definitivă. 

— Aha, domnul Pickwick! spuse acesta, consultând un 
catastif cât toate zilele. Avem o sumedenie de locuri. Biletul 
dumneavoastră de companion va fi pentru camera 27, la al 
treilea. 

— Biletul meu de...? întrebă dl. Pickwick. 

— De companion. Nu ştiţi ce-i asta? 

— Nu prea, spuse dl. Pickwick zâmbind. 

— Păi, lămuri dl. Roker, e limpede ca bună ziua. Veţi avea 
un bilet de companion pentru camera 27, la al treilea, iar 
cei de acolo au să fie companionii dumneavoastră. 

— Sunt mulţi? întrebă dl. Pickwick îngrijorat. 

— Trei... 

DI. Pickwick tuşi. 

— Unul e un pastor, continuă dl. Roker scriind pe un 
petec de hârtie; altul, un măcelar. 

— Ce e?! exclamă dl. Pickwick. 

— Un măcelar, repetă dl. Roker apăsând uşor vârful 
penei pe birou ca s-o facă să scrie. Neddy, ţi-aduci aminte 
de Tom Martin, ce scandalagiu era? se adresă Roker altei 
persoane din gheretă, care-şi răzuia noroiul de pe pantofi 
cu un briceag cu douăzeci şi cinci de limbi. 

— Cred şi eu! răspunse individul accentuând pronumele 
personal. 

— Vai de mine! continuă dl. Roker clătinând uşor din cap 

într-o parte şi-n alta şi uitându-se distrat printre gratiile 
ferestrei, ca unul ce simte o plăcere să-şi reamintească 
scenele senine ale copilăriei; parcă ieri a fost când i-a dat o 
mamă de bătaie cărbunarului la Fox-under-the-Hill, pe chei. 
Şi uite, parcă-l văz venind de pe Strand, între doi poliţişti, 
trezit niţeluş din beţie de bătaie şi purtând peste ochiul 
drept un petec, de hârtie groasă, îmbibată în oţet. Dar ce 
zici de buldogul ăla grozav al lui, care şi-a înfipt colții într- 
un băieţaş? Cum trece vremea, Neddy! 

Gentlemanul, căruia îi erau adresate aceste evocări, 
părea îngândurat şi tăcut din fire; se mărgini să repete 
aceeaşi frază, iar dl. Roker, alungând amintirile sumbre, 
poetice, care puseseră stăpânire pe dânsul, cobori la 
treburile mărunte ale vieţii şi-şi reluă pana. 

— Al treilea gentleman ştiţi cine e? întrebă dl. Pickwick 
prea puţin încântat de descrierea viitorilor săi asociaţi. 

— Neddy, ce e Simpson? glăsui dl. Roker întorcându-se 
spre camaradul său. 

— Care Simpson? întrebă Neddy. 

— ÄI de la 27, etajul trei, cu care dumnealui o să fie 
companion. 

— A, el? replică Neddy; nimic; era geambaş pe vremuri, 
azi e pungaş. 

— La fel gândeam şi eu, încuviinţă dl. Roker închizând 
catastiful şi înmânând d-lui Pickwick un petec de hârtie. 
Poftim biletul, domnule. 

Foarte încurcat de felul expeditiv în care se dispunea de 
persoana sa, dl. Pickwick reintră în închisoare întrebându-se 
ce ar fi mai bine să facă. 

Încredinţat totuşi că, înainte de a lua o măsură oarecare, 
ar fi fost recomandabil să-i vadă şi să stea de vorbă cu cei 
trei domni cu care urma să locuiască în aceeaşi încăpere, 
se îndreptă grăbit spre etajul al treilea. 

După ce bâjbâi un timp prin galerie, încercând să 
descifreze, cu tot întunericul, numerele de pe diferitele uşi, 

se adresă în cele din urmă unui băiat de cârciumă care îşi 
continua ocupaţia matinală de a culege cănile de tinichea. 

— Prietene, unde e numărul 27? întrebă domnul Pickwick. 

— Cinci uşi mai departe, îi răspunse băiatul. Pe partea de 
afară a uşii e portretul făcut cu cretă al unui spânzurat 
care-şi fumează pipa. 

Lămurit, dl. Pickwick înaintă domol de-a lungul galeriei 
până când întâlni „portretul gentlemanului” descris mai 
sus, bătu cu dosul degetului arătător, în mutra acestuia, la 
început încet, şi pe urmă mai tare. După ce repetă zadarnic 
operaţia, se încumetă să deschidă şi să privească înăuntru. 

In odaie era un singur om care se apleca peste fereastră 
cât putea mai mult, fără să-şi piardă echilibrul, străduindu- 
se cu mare perseverenţă să scuipe pe pălăria unui prieten 
al său ce se afla în curte. Neizbutind să-şi indice prezenţa 
nici vorbind, nici tuşind, nici strănutând, nici ciocănind, nici 
prin alt mijloc de natură să atragă atenţia, dl. Pickwick se 
apropie după oarecare şovăială de fereastră şi-l trase uşor 
de pulpana hainei. Omul îşi retrase la iuţeală capul şi umerii 
şi, după ce-l măsură pe dl. Pickwick din creştet până-n tălpi, 
îl întrebă cu ton morocănos ce... (ceva începând cu d, 
credem) vrea. 

— Îmi pare, spuse dl. Pickwick consultându-şi biletul, îmi 
pare că aici e numărul 27, etajul trei... 

— Ei, şi? 

— Am venit aci deoarece am primit acest petec de hârtie. 

— Dă-l încoa! 

DI. Pickwibk se supuse. 

— Cred că Roker ar fi putut să te vâre în altă parte, spuse 
dl. Simpson cu ton nemulţumit (căci el era pungaşul) după 
o pauză. 

DI. Pickwick gândea la fel însă, în atare împrejurări, 
socoti că e mai prudent să tacă. 

DI. Simpson cugetă câteva clipe, apoi, scoţându-şi capul 
pe fereastră, dădu drumul unui fluierat ascuţit, şi rosti cu 

glas tare de câteva ori un anumit cuvânt. DI. Pickwick nu 
putu să-l distingă, dar îşi închipui că era vreo poreclă a d-lui 
Martin, căci îndată un număr mare de oameni care se 
găseau jos începură să strige”: „Măcelarul!” imitând 
strigătul prin care membrii acestei utile clase a societăţii îşi 
manifestă zilnic prezenţa la gratiile ferestrelor. 

Evenimentele următoare confirmară temeinicia supoziţiei 
d-lui Pickwick deoarece, după câteva secunde, un domn 
prea gras pentru vârsta lui, îmbrăcat cu un halat 
profesional de bumbac albastru şi purtând în picioare 
ciubote cu carâmbi, cu botul lat, intră aproape fără 
răsuflare în odaie, urmat îndeaproape de alt domn, 
îmbrăcat în haine negre foarte ponosite şi cu o căciulă de 
focă. Acesta se îndeletnicise tot drumul să-şi încheie fracul 
până la bărbie cu ajutorul unor nasturi şi ace. Avea o faţă 
foarte roşie şi trăsături grosolane, făcând impresia unui 
capelan beat - după cum şi era. 

Amândoi examinară, la rându-le, biletul d-lui Pickwick, iar 
unul îşi exprimă părerea că era „o batjocură” şi celălalt 
convingerea că „asta ne mai lipsea”. 

După ce-şi manifestară simţămintele, pe şleau, în aceşti 
termeni, se priviră între ei şi-l priviră şi pe dl. Pickwick într-o 
tăcere foarte stingheritoare. 

— Ce neplăcut! Tocmai acum când ne-am aşezat şi noi 
paturile aşa de bine! rosti capelanul privind trei saltele 
murdare, înfăşurate fiecare în câte o pătură şi care ocupau 
ziua un ungher al odăii; ele alcătuiau un fel de suport pe 
care se aflau un lighean vechi crăpat, o găleată şi o 
săpunieră ieftină, de culoare galbenă, din lut, cu o floare 
albastră. Foarte neplăcut! 

DI. Martin exprimă aceeaşi opinie în termeni mai tari, iar 
dl. Simpson, după ce zvârli o serie de adjective 
ornamentale la adresa celor de faţă, fără a folosi niciun 
substantiv ajutător, îşi suflecă mânecile şi se apucă să 
spele nişte legume pentru masă. 

În vremea asta, dl. Pickwick examina camera care era 
dezgustător de murdară şi, pentru că nu fusese aerisită, 
duhnea în chip nesuferit. Nici urmă de covoare, de perdele, 
de transperante; nu exista acolo nici măcar un dulap. La 
drept vorbind, şi dacă ar fi fost, locatarii n-aveau multe 
lucruri de pus într-însul; însă, oricât de puţine şi de 
neînsemnate fiecare în parte - cojile de pâine, bucăţile de 
brânză, prosoapele ude, resturile de carne, obiectele de 
îmbrăcăminte, cioburile de vase, foalele fără ţevi, 
furculiţele de prăjit pâine ştirbe - prezintă un aspect 
neplăcut vederii când sunt împrăştiate pe podeaua unei 
mici încăperi care e totodată salon şi odaie de dormit 
pentru trei bărbaţi fără treabă. 

— Îmi închipui totuşi că o să ne putem aranja într-un fel, 
spuse măcelarul după o tăcere destul de lungă. Cât să-ţi 
dau ca să pleci? 

— Vă cer iertare, glăsui dl. Pickwick. Ce spuneţi? Nu am 
înţeles bine. 

— Cât ceri să pleci de-aici? întrebă măcelarul. De obicei 
se dă doi șilingi şi şase penny. lţi convine cu trei? 

— Şi un chef! sugeră capelanul. 

— N-am nimic contra; asta înseamnă doi gologani în plus 
de fiecare, adăugă dl. Martin. Ce zici? Îţi dăm trei șilingi şi 
şase penny pe săptămână ca să pleci. Vrei? 

— Pe deasupra şi un galon? de bere, interveni dl. 
Simpson. Ei! 

— Şi îl bem pe dată, adăugă capelanul. Haide! 

— Vă spun sincer, sunt aşa de neştiutor de regulile 
locului, răspunse dl. Pickwick, încât nu vă înţeleg tocmai 
bine. Pot să stau în altă parte? Nu-mi închipuiam. 

Auzind întrebarea, dl. Martin se uită cu uimire nespusă la 
prietenii săi şi tustrei întinseră degetul mare de la mâna 
dreaptă peste umărul stâng. Gestul pe care cuvintele 
„alături, la stânga” n-ar putea să-l redea decât într-un mod 

foarte imperfect, produce o impresie de extremă eleganţă 
şi nepăsare când e executat de un anume număr de 
doamne sau domni deprinşi să procedeze în unison. El 
exprimă un uşor şi zglobiu sarcasm. 

— Dacă ai putea! repetă dl. Martin cu un zâmbet de milă. 

— Eh, dacă eu aş cunoaşte viaţa aşa de puţin, mi-aş 
pune ştreangul de gât! spuse capelanul. 

— Şi eu la fel, adăugă măcelarul, solemn. 

După scurta introducere, cei trei tovarăşi îl informară 
într-un suflet pe dl. Pickwick că banul era în închisoare tot 
aşa cum era şi afară; că, cu bani, şi-ar putea procura pe 
dată aproape tot ce i-ar dori inima şi că, presupunând că dl. 
Pickwick ar avea bani şi nu s-ar da în lături să-i cheltuiască, 
e de-ajuns să comunice dorinţa de a i se pune la dispoziţie 
o cameră numai pentru sine şi o va căpăta mobilată gata, 
într-o jumătate de ceas. 

Se despărţiră cu satisfacţie reciprocă - dl. Pickwick 
înapoindu-se din nou la gheretă, iar cei trei tovarăşi 
ducându-se în sala de mese să cheltuiască cei cinci şilingi 
pe care, cu admirabilă prevedere, pastorul îi împrumutase 
de la dl. Pickwick în acest scop. 

— Eram sigur, exclamă dl. Roker chicotind, când dl. 
Pickwick îi destăinui motivul pentru care se întorsese la el. 
N-am spus eu, Neddy? 

Inţeleptul posesor al briceagului universal scoase un 
mormăit afirmativ. 

— Ei, ştiam eu că vă trebuie o cameră separată, rosti dl. 
Roker. Să vedem! O să aveţi nevoie de mobile. Cred că, 
potrivit obiceiului, le închiriaţi de la mine... 

— Cu multă plăcere, răspunse dl. Pickwick. 

— Pe scara care duce la sala de mese e o odaie minunată 
care aparţine unui deţinut de la Cancelarie; o să vă coste o 
liră sterlină pe săptămână. Îmi închipui că nu vă uitaţi la 
atâta lucru. 

— Câtuşi de puţin! răspunse dl. Pickwick. 

— Veniţi cu mine, glăsui dl. Roker luându-şi cu multă 
însufleţire pălăria. Afacerea va fi gata în cinci minute. La 
naiba, de ce n-aţi spus de la început că vreţi să se facă 
treaba cum e mai bine? 

Aşa cum temnicerul prezisese, afacerea se aranjă 
repede. Deţinutul de la Cancelarie se afla de îndestulă 
vreme acolo pentru a-şi fi pierdut prietenii, averea, 
căminul, fericirea, şi pentru a fi dobândit dreptul de-a avea 
o cameră numai pentru sine. Totuşi, deoarece suferea 
micul neajuns de a fi lipsit deseori de bucata de pâine, 
ascultă cu multă luare aminte propunerea d-lui Pickwick de 
a închiria camera şi consimţi în grabă să-l pună în posesia 
ei, singur, nestingherit de nimeni, în schimbul sumei 
săptămânale de douăzeci de şilingi din care se obliga, pe 
deasupra, să plătească expulzarea oricărei persoane ce ar 
putea să fie trimisă ca tovarăş de odaie. 

În vreme ce târgul se încheia, dl. Pickwick îl examina pe 
deţinut cu un interes penibil. Era un bărbat înalt, uscat, 
cadaveric, îmbrăcat într-o redingotă veche; purta în 
picioare papuci. Avea privirea neliniştită, obrajii traşi, 
buzele livide şi nişte oase firave, ieşite în afară. Vai de 
Dumnezeul lui! Dintele de fier al izolării şi nevoii îl rosese 
pe îndelete vreme de douăzeci de ani! 

— Dar dumneavoastră, domnule, unde veţi sta acum? îl 
întrebă dl. Pickwick depunând, pe masa care se bălăbănea, 
chiria înainte pe prima săptămână. 

Omul luă banii cu o mână tremurătoare şi răspunse că 
încă nu ştia, dar că se ducea să vadă unde-şi va putea 
transporta patul. 

— Mi-e teamă, domnule, reluă dl. Pickwick punând cu 
blândeţe şi milă mâna pe braţul deţinutului; mi-e teamă să 
nu fiţi obligat a locui în vreun loc gălăgios şi plin de lume. 
Vă rog să continuaţi a considera camera aceasta ca pe a 
dumneavoastră, când veţi avea nevoie de puţină linişte sau 
când prietenii vor veni să vă vadă. 

— Prietenii! întrerupse acesta cu o voce care-i hârâia în 
gâtlej. Dacă aş fi zăcut în fundul celei mai adânci văgăuni 
de pe faţa pământului, țintuit în sicriu, putrezind în bezna şi 
murdăria cloacei care-şi întinde mâlul până sub temeliile 
acestei închisori, nu aş fi putut să fiu mai uitat, mai părăsit 
decât sunt aici. Sunt un om mort, mort pentru societate, 
fără să fi căpătat mila acordată celor al căror suflet s-a dus 
în lumea drepţilor. Prieteni care să mă vadă? O, Doamne! 
Tinereţea mea s-a mistuit aici, şi nimeni nu va înălța mâna 
deasupra patului meu când voi muri şi să spună: Slavă 
domnului, nu se mai chinuieşte! 

Înflăcărarea neobişnuită pe care aţâţarea o aşternuse 
peste trăsăturile lui se stinse de-ndată ce tăcu; îşi împreună 
nervos şi grăbit mâinile uscate şi ieşi din odaie, târându-şi 
greoi paşii. 

— Eh-eh! se mai încordează şi el câteodată, spuse dl. 
Roker zâmbind. Ca elefanții; simt din când în când teapa, şi 
se înfurie. 

După reflexia plină de simpatie pe care o făcu, dl. Roker 
se ocupă cu atâta sârguinţă de întocmirea camerei d-lui 
Pickwick, că, în scurt timp, ea fu înzestrată cu un covor, 
şase scaune, o masă, un pat-sofa, un ceainic, şi diferite alte 
obiecte închiriate pentru suma foarte modestă de douăzeci 
şi şapte şilingi şi şase penny săptămânal. 

— Mai doriţi ceva? întrebă dl. Roker privind în juru-i cu 
multă mulţumire şi zornăind vesel în palma făcută căuş 
chiria pe prima săptămână. 

— A, da! exclamă dl. Pickwick care, un timp, rămăsese 
cufundat în gânduri. Este cineva pe aici care face 
comisioane? 

— Vreţi să spuneţi, afară din închisoare? întrebă dl. 
Roker. 

— Da, oameni care să poată să meargă afară, nu 
deţinuţi. 

— Da, este, spuse Roker. E un amărât care are un prieten 

în secţia săracilor şi care e mulţumit când i se dă de făcut o 
treabă ca asta. De două luni face tot ce-i cade în mână. Să 
vi-l trimit? 

— Dacă vreţi, reluă dl. Pickwick. Stai... nu! În secţia 
săracilor, spuneai? Aş vrea s-o văd şi eu... Mă duc eu la el. 

Într-o închisoare pentru datornici, secţia săracilor este, 
după cum indică numele ei, locul unde sunt închişi oamenii 
cei mai nenorociţi şi mai  decăzuţi din categoria 
îndatoraţilor. Un deţinut care se declară pentru secţia 
săracilor, nu plăteşte nici chirie, nici taxe. Suma pe care 
trebuie s-o depună la intrarea şi la ieşirea din închisoare 
este redusă şi omul are dreptul să capete o porţie mică de 
hrană cumpărată din venitul neînsemnatelor danii lăsate 
din când în când, în acest scop, prin testament de către 
persoane caritabile. Cei mai mulţi dintre cititorii noştri îşi 
amintesc că sunt câţiva ani numai de când se vedea încă, 
în zidul de afară al închisorii Fleet, un fel de cuşcă de fier în 
care se aşeza un om cu înfăţişarea lihnită de foame şi care 
scutura din timp în timp o puşculiţă, strigând cu voce 
jalnică: „Nu uitaţi, rogu-vă, pe datornicii nenorociţi!” Banii 
din această puşculiţă, când se întâmpla să-i capete, erau 
împărţiţi între deţinuţii săraci care îndeplineau cu rândul 
înjositoarea slujbă. 

Măcar că obiceiul a fost desfiinţat şi cuşca a dispărut 
acum, situaţia mizerabilă a acestor nenorociţi a rămas 
neschimbată. Nu li se mai îngăduie să cerşească la porţile 
închisorii milă şi pomană drumeţilor, dar noi păstrăm încă 
neatinse paginile din statute, întru admiraţia vremilor 
viitoare, în care legea dreaptă şi sănătoasă declară că 
criminalul voinic va fi hrănit şi îmbrăcat, pe când datornicul 
fără o leţcaie va fi condamnat să moară flămând şi 
dezbrăcat. Şi aceasta nu e o născocire. Nu trece o 
săptămână fără ca mai mulţi deţinuţi să nu piară, în 
temniţele pentru datornici, în agonia înceată a lipsurilor, 
dacă nu-i ajută cumva copărtaşii lor de închisoare. 

Rememorând lucrurile acestea în timp ce urca scara 
îngustă la piciorul căreia îl lăsase Roker, indignarea d-lui 
Pickwick creştea treptat până la cel mai înalt grad; şi 
meditaţiile sale asupra acestui subiect îl tulburaseră aşa de 
tare, încât dădu buzna în camera ce i se indicase, fără să 
ţină seama nici de locul unde se afla, nici de obiectul vizitei 
pe care o făcea. 

Aspectul general al încăperii îl trezi deodată, dar abia îşi 
aruncă ochii pe figura unui om chircit lângă un cămin 
prăfuit şi, scăpându-şi pălăria pe duşumea, rămase neclintit 
locului, înmărmurit de uimire. 

Da, omul în zdrenţe, fără haină, cu cămaşa de pânză 
îngălbenită şi sfâşiată, cu părul căzut în ochi, cu trăsături 
brăzdate de suferinţă şi vlăguite de foame, era dl. Alfred 
Jingle; stătea cu capul sprijinit pe mână; avea ochii aţintiţi 
asupra focului şi întreaga lui înfăţişare arăta mizeria şi 
deprimarea! 

Lângă el, rezemat nepăsător de perete, un om înalt, 
voinic, dezmierda cu o biciuşcă jerpelită de vânătoare 
cizma cu carâmb, care-i împodobea piciorul drept; ca să-i 
fie mai comod îşi vârâse piciorul stâng într-un papuc vechi. 
Caii, câinii, băutura îl aduseseră aici. De călcâiul cizmei 
stinghere mai era prins un pinten ruginit pe care-l repezea 
din când în când în aer, pocnind cu cravaşa carâmbul şi 
murmurând câteva din acele exclamaţii cu care un călăreț 
îşi îndeamnă de obicei calul. Executa atunci, de bună 
seamă, în închipuire, o goană furioasă. Nenorocitul! 
Niciodată nu făcuse, călărind pe vreunul dintre cei mai iuți 
cai ai hergheliei sale preţioase, o cursă mai năprasnică 
decât aceea care se încheiase în Fleet. 

În partea cealaltă a camerei, un bătrân, pe o mică ladă 
de lemn, stătea cu ochii pironiţi în podea. Chipul îi era 
încremenit de o deznădejde profundă. O copilă - 
strănepoata lui - se agăța de el şi se străduia să-i atragă 
luarea aminte cu o sumedenie de născociri copilăreşti; însă 

bătrânul n-o vedea şi n-o auzea. Vocea care fusese odată 
pentru el melodie, ochii care fuseseră lumina lui, nu-i mai 
impresionau simţurile. Genunchii îi tremurau din cauza bolii 
şi paralizia îi îngheţase mintea. 

Mai erau vreo două-trei persoane în odaie, alcătuind un 
grup mic şi vorbind zgomotos între ele. O femeie 
slăbănoagă, buimacă - nevasta unui deţinut - stropea, 
grijulie, ciotul jalnic al unei plante uscate şi veştejite care 
după cum bine se vedea, n-avea să mai dea frunză 
niciodată: simbol prea adevărat, poate, al misiunii ce-o 
îndeplinise în închisoare. 

Acestea erau chipurile care se înfăţişară ochilor d-lui 
Pickwick în timp ce-şi plimba, uimit, privirile în juru-i. Auzind 
paşii zoriţi ai cuiva care intra în încăpere, întoarse ochii 
spre uşă, şi recunoscu în noul venit, prin zdrenţele, 
murdăria şi mizeria lui, trăsăturile familiare ale d-lui Job 
Trotter. 

— Domnul Pickwick! strigă Job cu glas tare. 

— Cum?! exclamă Jingle sărind de pe scaun. Domnul...! 
Adevărat... afurisit loc... ciudat lucru... Mi se cuvenea cu 
prisosinţă... foarte. 

Rostind cuvintele acestea, dl. Jingle îşi vâri mâinile acolo 
unde obişnuiau să fie buzunarele pantalonilor, îşi lăsă 
bărbia în piept şi se prăbuşi iarăşi pe scaun. 

DI. Pickwick fu mişcat; amândoi aveau aerul aşa de 
jalnic! Privirea lacomă, involuntară, pe care Jingle o 
aruncase asupra unei bucățele de carne crudă de oaie, 
adusă de Job, lămurea mai limpede decât o istorisire de 
două ceasuri starea lor de strâmtorare. Dl. Pickwick se uită 
la Jingle cu blândeţe şi-i spuse: 

— Aş dori să-ţi vorbesc între patru ochi. Vrei să ieşi cu 
mine un moment? 

— Desigur, răspunse Jingle sculându-se cu grabă. Prea 
departe nu pot merge... Nu-i pericol aici să osteneşti 
mergând... Parc închis de un zid... Teren drăguţ... romantic, 
însă mic... intrarea deschisă publicului... Familia în oraş, 
mereu... portarul foarte grijuliu... foarte. 

— Ţi-ai uitat haina, spuse dl. Pickwick coborând scara 

după ce închisese uşa. 

— Ah! făcu Jingle, e zălog... la bunul meu prieten... 
cutare... n-aveam încotro... trebuie să mănânc, ştiţi. 
Nevoile naturii... Asta-i. 

— Ce vrei să spui? 

— S-a dus, scumpe domn... ultima haină; ce să fac? 
Dintr-o pereche de ciubote am trăit cincisprezece zile. Din 
umbrela de mătase... cu mâner de fildeş... o săptămână... 
adevărat... pe onoarea mea... întrebaţi-l pe Job... el ştie. 

— Ai trăit trei săptămâni dintr-o pereche de ciubote şi o 
umbrelă de mătase cu mânerul de fildeş! exclamă dl. 
Pickwick care nu auzise despre aşa ceva decât din relatările 
asupra naufragiaţilor sau din ziare citind rubrica ştirilor 
senzaţionale. 

— Adevărat, rosti Jingle clătinând din cap. Muntele de 
Pietate... Chitanţele-s aici... bani puţini... te miri ce şi mai 
nimic... toţi nişte pungaşi. 

— Aha! glăsui dl. Pickwick uşurat de explicaţia pe care o 
primise. Înţeleg, ţi-ai pus lucrurile amanet. 

— Toate... şi pe ale lui Job... toate cămăşile s-au dus... 
nu-i nimic... economie la spălat. În curând nimic... Rămâi în 
pat... mori de foame... anchetă... morgă... bietul deţinut... 
pregătirile obişnuite... pe tăcute... domnii din comisie... 
furnizorii închisorii... fără scandal... moarte naturală... 
medicul legal constată... înmormântarea pe socoteala 
azilului... de cap să-i fie... gata... lăsaţi cortina. 

Jingle debită ciudatul rezumat al perspectivei sale în 
viitor, turuind ca de obicei şi străduindu-se prin diverse 
strâmbături să schiţeze un zâmbet. DI. Pickwick observă 
totuşi lesne că nepăsarea lui era prefăcută; şi, privindu-l în 
faţă, însă nu cu asprime, văzu că ochii îi erau umeziţi de 
lacrimi. 

— Om bun, reluă Jingle strângându-i mâna şi întorcându- 
şi capul. Am fost nerecunoscător... ce copilărie să plâng... 
ce să fac... fierbinţelile... slăbiciunea... boala... foamea. 

Merit toate astea... dar am suferit mult... foarte. 

Neînstare să se mai prefacă şi, poate, tulburat şi mai 
mult de sforţările făcute, comediantul deznădăjduit se 
aşeză pe scară şi, acoperindu-şi obrazul cu mâinile, începu 
să plângă cu suspine ca un copil, 

— Haide! hai! spuse dl. Pickwick foarte emoţionat. Voi 
vedea ce se poate face când voi şti despre ce este vorba. 
Vino încoa, Job. Dar unde e? 

— Aici, domnule, răspunse Job arătându-se la scară. 

L-am înfăţişat undeva pe Job ca având, în vremurile 
bune, ochii foarte adânciţi în orbite; în halul actual de 
nevoie şi nenorocire, părea că nu-i mai are deloc. 

— Sunt aici, domnule, spuse Job. 

— Vino încoa, domnule, reluă dl. Pickwick încercând să 
aibă aerul sever, cu patru mari lacrimi care se prelingeau 
pe vesta lui. Poftim! 

Poftim ce? Dacă am lua cuvântul în sensul obişnuit, ar 
însemna că i-a tras o palmă. Ar fi meritat să-i dea una 
zdravănă, cu sete, căci dl. Pickwick fusese păcălit, înşelat, 
indus în eroare, de nenorocitul pe care acum îl avea în 
mână. Să spunem adevărul? Dl. Pickwick scosese ceva din 
buzunarul vestei şi care sunase intrând în mâna lui Job; iar 
când se depărtă repede, admirabilul nostru prieten simţi 
că-i creştea inima şi că o scânteie îi strălucea în ochi, 
datorită într-un fel sau altul darului făcut. 

Reintrând în cameră, îl găsi pe Sam contemplând noua 
rânduială făcută pentru ca dl. Pickwick să se simtă mai 
bine; o contempla c-un aer îmbufnat de mulţumire, foarte 
plăcut privirii. Hotărât potrivnic rămânerii în vreun fel a 
stăpânului său acolo, dl. Weller socotea, pare-se, ca o înaltă 
datorie morală să nu se arate prea mulţumit de nimic ce s- 
ar fi făcut, de nimic ce s-ar fi spus, sugerat sau propus. 

— Ei, ce zici, Sam? 

— Ce să zic, dom'le? 

— Destul de confortabil acum, nu-i aşa? 

— Da, nu-i rău, dom'le, răspunse Sam uitându-se în juru-i 
cu dispreţ. 

— L-ai văzut pe domnul Tupman şi pe ceilalţi prieteni ai 
noştri? 

— Da, i-am văzut, dom'le. Vin mâine; şi tare s-au mirat 
când au auzit că nu trebuie să vie azi. 

— Mi-ai adus lucrurile de care am nevoie? 

Drept răspuns, Sam arătă cu degetul diferite pachete 
aşezate cu grijă într-un ungher al camerei. 

— Foarte bine, Sam, spuse dl. Pickwick după o scurta 
şovăială; ascultă ce vreau să-ţi spun, Sam. 

— Desigur, dom'le; daţi-i drumul, dom'le. 

— Am simţit de la început, Sam, rosti dl. Pickwick pe un 
ton solemn, că aici nu e un loc potrivit pentru un tânăr. 

— Nici pentru un bătrân, dom'le, glăsui dl. Weller. 

— Ai toată dreptatea, Sam. Însă bătrânii pot să ajungă 
aici din cauza nesăbuinţei şi a imprudenţei lor, iar tinerii pot 
să fie aduşi de egoismul celor care îi servesc. E mai bine 
pentru tinerii aceştia, în toate privinţele, să nu rămână aci. 
Mă înţelegi, Sam? 

— Oh, nu, dom'le; nu! răspunse Sam cu încăpățânare. 

— Încearcă, Sam. 

— Ei, bine, dom'le, replică Sam după o scurtă pauză, îmi 
pare că văz unde vreţi să ajungeţi; şi, dacă văz unde vreţi 
să ajungeţi, părerea mea e că-i prea de tot, cum zicea 
vizitiul când a fost prins într-un vârtej de zăpadă. 

— Văd că mă înţelegi, Sam. Pe lângă că doresc să nu-ți 
pierzi vremea ani de zile într-un astfel de loc, îmi dau 
seama că e o monstruoasă absurditate ca un deţinut pentru 
datorii să aibă un servitor cu el. Trebuie să mă părăseşti 
pentru un răstimp, Sam. 

— O, pentru un răstimp, dom'le? repetă Sam cu oarecare 
sarcasm. 

— Da, cât voi rămâne aci. Am să-ţi plătesc leafa mai 
departe, iar unul dintre cei trei prieteni ai mei va fi bucuros 

să te ia cu el, măcar din respect pentru mine. Dacă voi ieşi 
vreodată din locul ăsta, Sam, urmă dl. Pickwick cu voioşie 
prefăcută, dacă voi ieşi, îţi dau cuvântul meu de onoare că 
vei reveni îndată la mine. 

— Acum să vă spui şi eu ceva, dom'le, spuse dl. Weller 
cu glasul grav, solemn. Aşa nu merge; de-aia e mai bine să 
nu mai vorbim. 

— Sam, îţi vorbesc serios; sunt hotărât. 

— Sunteţi hotărât, dom'le? întrebă dl. Weller răspicat; 
prea bine, dom'le. În cazul ăsta, şi eu sunt. 

Rostind cuvintele acestea, dl. Weller îşi puse pălăria pe 
cap cu multă precizie, şi părăsi brusc încăperea. 

— Sam! strigă dl. Pickwick după el; Sam, vino încoa'! 

Dar galeria lungă mu mai repeta ecoul paşilor lui. Sam 
plecase. 

CAPITOLUL XLIII 


Care arată cum dl. Samuel Weller a intrat în încurcături. 


Intr-o sală cu ziduri înalte, prost luminată şi mai prost 
aerisită, situată în Portugal Street, Lincoln's Inn Fields, îşi 
fac veacul aproape tot anul, unul, doi, trei sau patru domni 
cu perucă, după cum e cazul, având în faţa lor nişte pupitre 
mici, prost lustruite, ticluite după modelul acelora pe care 
le folosesc judecătorii de ţară. La dreapta lor, strane de 
avocaţi; la stânga, o incintă pentru debitorii insolvabili; iar 
în faţă, un plan înclinat de figuri respingătoare. Domnii 
aceştia sunt comisarii Curţii insolvabililor, iar locul unde se 
găsesc ei e însăşi Curtea insolvabililor. 

Încă din vremuri imemoriale şi până astăzi, destinul 
remarcabil al acestei Curți a fost şi este acela că - potrivit 
opiniei generale a tuturor jerpeliţilor din Londra, odată 
eleganţi - Curtea e considerată ca fiind loc de întâlnire şi 
refugiu în timpul zilei. Sala e totdeauna plină; aburii berii şi 
ai spirtoaselor urcă ne-ncetat în tavan, se condensează 
acolo din pricina zăpuşelii şi coboară apoi, ca o ploaie, de-a 
lungul pereţilor. Aci se găsesc laolaltă mai multe fracuri 
vechi decât se pun în vânzare, un an întreg, în cartierul 
Houndsditch, şi mai multe piei jegoase, mai multe bărbi 
încâlcite decât ar putea să curețe, în decurs de o zi, de la 
răsăritul soarelui şi până în amurg, toate tulumbele şi 
dughenele bărbierilor, situate între Tyburn şi Whitechapel. 

să nu vă închipuiţi că unii dintre indivizii aceştia au niscai 

afaceri de aranjat sau cea mai mică legătură cu aşa ceva, 
în locul unde vin cu atâta zel. Dacă ar avea, prezenţa lor n- 
ar mai fi surprinzătoare, iar ciudăţenia ar înceta îndată. 
Câţiva dorm mai tot timpul şedinţei, alţii îşi aduc ceva de 
mâncare în batistă sau în buzunarul rupt şi mestecă în 
vreme ce ascultă, cu aceeaşi plăcere; niciodată însă 
vreunul dintre ei n-a avut cel mai mic interes personal în 
procesele judecate. Indiferent de felul cum îşi 
întrebuințează timpul, rămân prezenți de la începutul până 
la sfârşitul şedinţei. Când afară plouă cu găleata, ei vin 
udaţi, şi atunci aburii care se ridică din sală seamănă cu 
aceia din locurile unde cresc ciuperci. 

Un observator aflat aci, din întâmplare, şi-ar putea 
închipui că e vorba de un templu înălţat geniului Sărăciei. 
Nu există curier sau aprod care să poarte o haină făcută pe 
măsura lui; nu e în toată instituţia un singur om sănătos şi 
rumen la faţă, afară de un mic uşier cu păr alb, cu figura ca 
un măr; şi încă şi acesta pare uscat şi veşted ca o cireaşă 
stricată, păstrată în alcool, printr-un procedeu artificial, 
ajungând într-o stare de conservare pe care nu poate 
pretinde că a realizat-o în chip firesc. Până şi perucile 
avocaţilor sunt prost pudrate şi cu buclele desfăcute. 

La urma urmei, însă, avocaţii care stau dinapoia unei 
mese goale, dedesubtul comisarilor, constituie curiozitatea 
şi mai mare a acestui loc. Zestrea profesională a celor mai 
procopsiţi dintre aceşti domni constă dintr-o geantă 
albastră şi un tânăr, de obicei evreu. Nu au un cabinet, ci 
tratează afacerile legale prin cârciumi sau în curtea 
închisorilor unde vin cu droaia şi îşi dispută muşteriii 
asemenea birjarilor. Par unsuroşi şi mucegăiţi, iar dacă îi 
poţi bănui de unele vicii, acestea sunt în special beţia şi 
coţcăria. Reşedinţele lor se găsesc de obicei la periferia 
oraşului, pe-o rază de o milă, în preajma obeliscului Saint 
Georges” Fields. N-au o ţinută ademenitoare, iar manierele 
lor sunt ciudate. 

DI. Solomon Pell, unul dintre membrii ilustrului corp, era 
un bărbat gras, fleşcăit şi palid. Redingota lui părea când 
verde, când cafenie, şi avea un guler de catifea oferind 
aceleaşi nuanţe de cameleon. Fruntea-i era îngustă, faţa 
lătăreaţă, cât o baniţă, capul mare şi nasul întors într-o 
parte ca şi cum, indignată de înclinările rele pe care le 
descoperea în dl. Pell de la naştere, natura îi dăduse, 
supărată, un bobârnac, din care nu-şi mai revenise. De 
altminteri, pentru că avea gâtul scurt şi era astmatic, dl. 
Pell respira mai mult pe nas care, astfel, răscumpăra poate 
prin utilitate ceea ce-i lipsea ca frumuseţe. 

— Sunt sigur că-l scot din încurcătură, spunea dl. Pell. 

— Serios? întrebă persoana căreia îi era făcută 
încredințarea. _ 

— Cât se poate de sigur, replică dl. Pell. inţelegi însă că 
dacă dădea peste vreun avocat nepriceput, nu mai 
garantam de urmări. 

— Da?! exclamă celălalt cu gura căscată. 

— Nu, n-aş fi garantat, repetă dl. Pell. 

Îşi strânse buzele, încruntă din sprâncene şi clatină 
misterios din cap. 

Locul unde se ţinea conversaţia era cârciuma din faţa 
Curţii insolvabililor; iar persoana căreia dl. Pell se adresa, 
nu era alta decât dl. Weller-bătrânul. El venise acolo să 
consoleze şi să mângâie pe-un prieten al său, a cărui cauză 
urma să fie dezbătută în acea zi, şi pe al cărui avocat ÎI 
consulta în clipa aceea. 

— Dar unde o fi George? întrebă bătrânul Weller. 

DI. Pell arătând cu capul în direcţia unei încăperi din 
fund, dl. Weller se duse numaidecât acolo unde, când intră, 
vreo şase confraţi îl salutară cât se poate de călduros şi de 
măgulitor, în semn de mare bucurie. Domnul insolvabil care 
căpătase o pasiune rentabilă, însă imprudentă, pentru 
crearea de staţii de poştă, părea foarte sănătos şi se 
străduia să-şi domolească neliniştile consumând crevete şi 

bere neagră. 

Salutul schimbat între dl. Weller şi prieteni se mărgini 
doar la gestul obişnuit pe care, când se întâlneau, îl făceau 
cei de-o meserie, adică prin răsucirea din încheietură a 
mâinii drepte şi mişcarea totodată, în aer, a degetului mic. 
Am cunoscut cândva doi vizitii vestiți (bieţii de ei, sunt 
răposaţi acum) care erau gemeni şi între care exista 
afecțiunea cea mai sinceră, mai devotată. Ei se întâlneau 
zilnic timp de douăzeci şi patru de ani pe drumul care duce 
spre Dover, fără să schimbe vreodată alt salut decât acela 
descris mai sus; şi totuşi, când unul dintre ei muri, celălalt 
începu să tânjească şi îl urmă curând. 

— Ei, George, cum merge? întrebă dl. Weller-senior 
scoţându-şi  redingota şi aşezându-se cu gravitatea-i 
obişnuită. Chestia e-n regulă? Este plin înăuntru? 

— E-n regulă, bătrâne, glăsui domnul care se afla la 
ananghie. 

— A trecut la altu’ iapa sură? întrebă dl. Weller cu 
nelinişte. 

George făcu un semn afirmativ. 

— Bun, e-n regulă, zise dl. Weller. Au avut grijă şi de 
trăsuri? 

— Sunt puse la adăpost, răspunse George sucind capul la 
vreo şase crevete şi înghiţindu-le fără zăbavă. 

— Foarte bine, foarte bine, încuviinţă dl. Weller. la bine 
seama totdeauna când cobori o pantă. Foaia de drum e- 
ntocmită cum trebuie? 

— Toate socotelile, domnule, rosti Pell ghicind gândul d- 
lui Weller, toate-s clare şi mulţumitoare, atâta cât e cu 
putinţă să le faci cu pana şi cerneala. 

DI. Weller dădu din cap în semn de aprobare şi apoi, 
înturnându-se spre dl. Pell, îi spuse, arătându-l pe prietenul 
său George: 

— Când pune şeaua pe el? 

— Păi, glăsui dl. Pell, e al treilea pe listă şi cred că-i vine 

rândul cam într-o jumătate de ceas. l-am spus secretarului 
meu să mă-nştiinţeze din timp. DI. Weller îl examină pe 
avocat cu mare admiraţie, din tălpi până în creştet, şi-l 
întrebă cu ifos: 

— Ce vreţi să luaţi, dom'le? 

— O, eşti foarte... pe onoarea mea, n-am obiceiul să... 
într-adevăr aşa devreme că acum, abia... Eh, poţi să-mi 
aduci, draga mea, rom de trei penny. 

Domnişoara  servantă, care  anticipase încheierea 
cuvintelor, puse un pahar în faţa lui Pell şi se retrase. 

— Domnilor, spuse dl. Pell privind întreaga societate, 
urez noroc prietenului dumneavoastră! Nu-mi place să mă 
laud, domnilor, n-am obiceiul ăsta; cu toate astea nu mă 
pot opri de-a spune că dacă prietenul dumneavoastră nu 
avea norocul să cadă în mâini care... Dar lasă... Domnilor, 
în sănătatea dumneavoastră! 

Golindu-şi paharul cât ai clipi din ochi, dl. Pell plescăi din 
buze şi privi satisfăcut cercul vizitiilor care, de bună seamă, 
se uitau la el ca la un zeu. 

— Staţi, reluă omul legii, ce spuneam, domnule? 

— Mi se pare că făceaţi obsirvaţia cum că n-o să vă daţi 
înapoi de la încă un pahar, glăsui dl. Weller cu o gravitate 
poznaşă. 

— Haha! râse dl. Pell. Nu e rău, nu e rău! Acum de 
dimineaţă ar fi grozav... Stai, ştiu eu, draga mea... Poţi să 
mai aduci unul, dacă vrei. Hm! 

Ultimul sunet reprezenta o tuse solemnă, plină de 
demnitate, pe care dl. Pell o socotea justificată, remarcând 
printre auditori o pornire indecentă spre veselie. 

— Domnilor, reluă dl. Pell, defunctul lord cancelar ţinea 
mult la mine. 

— Şi era foarte onorabel din partea lui, îl întrerupse dl. 
Weller. 

— S-auzim! S-auzim! strigă clientul avocatului. Şi de ce 
să nu ţie? 

— A, da; într-adevăr, de ce să nu ţie? repetă un om cu 
faţa foarte roşie, care nu rostise încă nimic până atunci şi 
care părea că altceva nu mai are de spus. De ce nu? 

Un murmur de încuviinţare trecu din om în om. 

— Mi-aduc aminte, domnilor, rosti dl. Pell, că luând masa 
cu el odată... nu eram decât noi doi, dar totul era splendid 
ca şi cum ar fi fost aşteptate douăzeci de persoane; sigiliul 
cel mare se afla pe-o măsuţă la dreapta sa, iar un om cu 
perucă cu coc, cu ciorapi de mătase şi acoperit cu-o 
armură, păzea sceptrul, ţinând sabia scoasă... aşa se face 
totdeauna, domnilor, zi şi noapte; deodată el îmi zice: „Pell, 
fără mofturi; Pell, eşti un om de talent; poţi să scapi pe cine 
vrei la Curtea insolvabililor. Ţara trebuie să fie mândră de 
dumneata, Pell”. Astea-s vorbele lui. „Excelenţă, îi spusei 
eu, mă măguliţi.” „Pell, zise el, să fiu blestemat dacă te 
măgulesc!...” 

— A spus el aşa? îl întrerupse dl. Weller. 

— A spus. 

— Ei bine, eu zic atunci că parlamentul trebuia să-l puie 
la amendă, şi, dacă era un sărman, nici vorbă că-l punea. 

— Ba nu, scumpe domn, se împotrivi dl. Pell; îmi vorbea 
cu toată încrederea. 

— Cu ce? 

— Cu toată încrederea. 

— Aha! foarte bine! replică dl. Weller după câteva clipe 
de gândire. Dacă se da răilor cu toată încrederea, apăi se 
schimbă chestia. 

— Fireşte, deosebirea este vădită. 

— Se schimbă chestia cu totul. Urmaţi, dom'le. 

— Nu, nu mai urmez, declară dl. Pell cu voce joasă, plin 
de seriozitate. Mi-ai adus aminte, domnule, că era 
particulară conversaţia aceea... particulară şi confidențială, 
domnilor. Domnilor, eu sunt un om al legii. S-ar putea să fiu 
foarte stimat în profesiunea mea; dar s-ar putea să nu fiu. 
Ştie oricine. Eu nu spun nimic. S-au mai făcut în camera 

aceasta observaţii injurioase cu privire la memoria nobilului 
meu prieten. Mă veţi scuza, domnilor; am fost imprudent... 
îmi dau seama că n-am drept să vorbesc despre subiectul 
acesta fără consimţământul lui. Îţi mulţumesc, domnule, îţi 
mulţumesc. 

Răcorindu-se astfel, dl. Pell îşi vâri mâinile în buzunare, 
zornăi cu o hotărâre dârză trei jumătăţi de penny şi-şi roti 
ochii încruntaţi. 

Abia îşi exprimase virtuoasa hotărâre, când băiatul şi 
geanta albastră, doi tovarăşi nedespărţiţi, dădură buzna în 
încăpere spunând (adică numai băiatul spuse, geanta 
albastră neluând parte la această vestire) că procesul urma 
să înceapă numaidecât. Deîndată ce auziră vestea, cei de 
faţă se grăbiră, într-un suflet, să treacă strada şi se 
înghiontiră ca să poată răzbi în sală - ceremonie prealabilă 
care, în cazuri obişnuite, era calculată să dureze între 
douăzeci şi cinci şi treizeci de minute. 

DI. Weller, care era voinic, se năpusti cel dintâi în 
mulţime cu nădejdea fermă că va ajunge, în cele din urmă, 
într-un loc convenabil; dar succesul nu răspunse pe deplin 
aşteptării sale, căci uitând să-şi scoată pălăria de pe cap, 
ea îi fu vârâtă peste ochi de o persoană invizibilă ale cărei 
degete de la picioare le strivise cu  greutatea-i 
considerabilă. Individul regretă, pare-se, pornirea sa 
năvalnică, deoarece, în clipa următoare, murmurând o 
nedesluşită exclamaţie de mirare, îl trase pe bătrân în sală 
şi, cu sforţări violente, îi descoperi capul şi faţa. 

— Samivel! strigă dl. Weller când putu să-l vadă pe 
salvator. 

Sam dădu din cap. 

— Eşti un fiu tare iubitor, tare ascultător! Auzi, să-i faci tu 
una ca asta părintelui tău, la anii lui bătrâni! 

— De unde puteam să ştiu că eşti dumneata? Crezi că 
pot să te recunosc după greutatea piciorului? 

— Hm, într-adevăr, Sam, încuviinţă dl. Weller domolindu- 

se îndată. Dar ce faci aici? Jupână-tu' n-are nicio afacere 
aici, Sammy. N-au să schimbe virdictul, Sammy; n-au să-l 
schimbe. 

Şi dl. Weller clătină din cap cu o gravitate judiciară. 

— Căpăţână bătrână şi-ndărătnică! exclamă Sam. Mereu 
îi tot dă zor cu virdicte şi alebiuri! Cine ţi-a spus că-i vorba 
de virdicte? 

DI. Weller nu răspunse, dar iarăşi clătină din cap cu 
solemnitate atoateştiutoare. 

— Nu-ţi mai bălăbăni aşa bostanul, că-l scoţi din rădăcină 
cu totul, continuă Sam enervat. Poartă-te cumsecade. Te- 
am căutat aseară la Marchizul de Granby. 

— Pe alde marchiza de Granby ai văzut-o, Sammy? 
întrebă dl. Weller cu un oftat. 

— Da. 

— Ce mutră avea biata femeie? 

— Foarte hazlie. Îmi închipui că se paradeşte treptat de 
prea mult licher de ananas şi alte leacuri tari de acelaşi soi. 

— Crezi, Sammy?! exclamă dl. Weller senior, plin de 
interes. 

— Da, da, sigur. 

DI. Weller luă mâna fiului său, o strânse, apoi îi dădu 
drumul; atitudinea sa nu dezvăluia nici temere, nici durere, 
ci oglindea mai degrabă expresia blândă a speranţei. O 
rază de resemnare şi chiar de voioşie trecu pe chipul său în 
timp ce spunea domol: 

— Cu totul sigur, Sammy, nu sunt; n-aş vrea să zic sus şi 
tare că aşa e, ca să nu mă trezesc cu o dizamăgire; însă mi 
se pare şi mie, băiatule, mi se pare şi mie că pastorul a 
căpătat o boală de ficat. 

— Arată rău? întrebă Sam. 

— E galben din cale-afară, replică părintele; numai nasul 
îi e roşu ca niciodată. Pofta de mâncare, aşa şi-aşa; însă 
trage la măsea de zici ce-i asta. 

În vreme ce dl. Weller rostea ultimele cuvinte, câteva idei 

asociate cu lichiorul de ananas îi treceau probabil prin 
minte, căci căzu pe gânduri, posomorât; dar îşi reveni, 
foarte repede, după cum s-a dovedit din alfabetul întreg de 
clipiri din ochi pe care avea obiceiul să le facă numai în 
momente de mare mulţumire. 

— Haide, să venim acum la chestia mea, reluă Sam. 
Deschide urechile şi nu sufla o vorbă până nu isprăvesc. 

După scurtul îndemn, Sam istorisi cât mai pe scurt ultima 
şi memorabila conversaţie ce o avusese cu dl. Pickwick. 

— Sărmanul de el! exclamă dl. Weller-senior. Să rămâie 
singur acolo, fără să-l ajute suflare de om! Asta nu se 
poate, Samivel, nu se poate. 

— Păi, crez şi eu că nu se poate, încuviinţă Sam; nu e 
nevoie să-mi mai spui dumneata; o ştiam înainte de a veni 
aici! 

— Au să-l mănânce de viu, Sammy! exclamă dl. Weller. 

Sam dădu din cap în semn că era de aceeaşi părere. 

— A intrat acolo necopt, Sammy, rosti dl. Weller 
metaforic, şi o să iasă aşa de rumenit, că nici pretenii lui 
fameliari n-o să-l mai cunoască. Un porumbel fript nu e 
nimic pe lângă ce o să fie el, Sammy. 

Sam repetă semnul. 

— Nu trebuie să se întâmple, Samivel! continuă dl. Weller 
cu gravitate. 

— N-o să se întâmple nici în ruptul capului, spuse Sam. 

— Fireşte că nu, urmă dl. Weller. 

— Dumneata îi tragi întruna cu prorociile - exclamă Sam 
- ca Nixon ăla din poveste, roşcovanul, pe care-l vezi 
zugrăvit în cărţile de şase penny! 

— Cine-i ăla, Sammy? întrebă dl. Weller. 

— Cine a fost, cine n-a fost, răspunse Sam, ce mai tura- 
vura, birjar n-a fost; şi. asta-i tot. 

— Eu ştiu un rândaş cu numele ăsta, spuse dl. Weller pe 
gânduri. 

— Nu-i ăsta, glăsui Sam; domnul de care ţi-am vorbit era 

un proroc. 

— Ce-i aia, proroc? întrebă dl. Weller privindu-şi fiul cu 
severitate. 

— Păi, ce să fie? Un om care spune ce-o să se întâmple, 
răspunse Sam. 

— Tare aş vrea să-l cunosc şi eu, Sammy. Poate că m-ar 
lămuri puţintel asupra boalei de ficat despre care ţi-am 
pomenit adineaori. In orice caz, dacă a dat ortu’ popii şi n-a 
lăsat cu limbă de moarte nimănui afacerile lui - s-a zis. Ei, 
şi mai departe, Sammy? întrebă dl. Weller oftând. 

— Uite, a proorocit ce-o să se-ntâmple lui stăpânu-meu 
dacă rămâne singur, reluă Sam. Vezi cumva o cale să-l 
îngrijim? 

— Nu, Sammy, nu! răspunse dl. Weller îngândurat. 

— Nicio cale? 

— Nu, niciuna... doar dacă... şi o rază de înţelegere 
lumină chipul d-lui Weller. Începu să vorbească încet, în 
şoaptă, şi, apropiindu-se de odrasla sa, îi spuse la ureche: 
Doar dacă l-am scoate înfăşurat într-o saltea, fără ştirea 
temnicerului, Sammy, sau dacă am pune pe el nişte ţoale 
de babă cu un voal verde. 

Sam primi ambele sugestii cu un dispreţ neaşteptat şi 
repetă întrebarea. 

— Nu, zise bătrânul. Dacă nu vrea să te lase să rămâi 
acolo, nu văz nicio altă cale. Nu-i chip să scape, Sammy... 
nu-i chip. 

— Ei, atunci să-ţi spui eu cum e, zise Sam. Am să te rog 
să-mi împrumuţi douăşcinci de lire sterline. 

— Şi la ce bun? întrebă dl. Weller. 

— Stai să vezi, replică Sam. Poate că după cinci minute ai 
să-mi ceri banii-napoi; eu am să spui că nu vreau să ţi-i dau 
şi-am să mă iau la harţă cu dumneata. Şi dumneata eşti în 
stare să ceri arestarea propriului fiu pentru nimica toată. 
Eşti în stare să-l trimeţi la puşcărie, nu-i aşa, bagabont 
denaturat ce eşti? 

Părintele şi fiul schimbară atunci un cod întreg de semne 
şi de gesturi telegrafice cu tâlc, după care dl. Weller- 
bătrânul, se aşeză pe o treaptă de piatră şi se porni pe un 
râs straşnic încât se înroşi la faţă ca para focului. 

— Ce te-a apucat?! exclamă Sam indignându-se de 
pierderea de timp. Stai ca ţaţa-n piaţă şi te umfli de râs, 
când avem atâtea de făcut! Unde e gologanii? 

— În cufăr, Sammy, în cufăr, spuse dl. Weller redând 
trăsăturilor sale expresia lor obişnuită. Ţine-mi pălăria, 
Sammy. 

Descotorosit de povara aceasta, dl. Weller îşi răsuci brusc 
trupul într-o parte şi, cu o mişcare iscusită, reuşi să-şi 
strecoare mâna dreaptă într-un buzunar imens de unde 
scoase în cele din urmă, cu chiu cu vai, un portofel mare in- 
octavo, închis cu o enormă curea de piele. Scoase din el 
două sfârcuri de bici, trei sau patru catarame, o punguliţă 
cu o mostră de ovăz şi, în sfârşit, un sul de bancnote foarte 
murdare; numără suma cerută şi i-o înmână lui Sam. 

— lar acum, Sammy, spuse bătrânul după ce băgă la loc, 
în portofel, sfârcurile, cataramele şi punga, şi după ce din 
nou depuse portofelul în fundul aceluiaşi buzunar; acum, 
Sammy, cunosc pe un gentelman care o să facă pentru noi 
restul treburilor, în doi timpi... un stâlp al legii, Sammy, 
care are creier ca broaştele, împrăştiat în tot corpul, şi 
care-i ajunge până-n buricul deştelor; un prieten al lordului 
cancelar, care nu era nevoie să facă decât un semn ca să te 
închiză pe toată viaţa dacă voia. 

— Stai, fără asta, îl întrerupse Sam. 

— Fără ce? 

— Fără mijloace  necostituţionale. După mişcarea 
perpetuă, habeas corpus e unul dintre cele mai năstruşnice 
lucruri care a fost născocite vreodată. Am citit asta de 
multe ori în gazete. 

— Ei, şi ce legătură are cu noi? 

— Uite: eu vreau să încurajez născocirea şi să ajung prin 

ea la puşcărie. Nu vreau să intru în cârdăşie cu cancelarul... 
nu-mi place. Poate că nu e sănătos în ce priveşte ieşirea de 
acolo. 

Rămânând în privinţa asta la hotărârea fiului său, dl. 
Weller se duse îndată să-l caute pe savantul Solomon Pell şi 
să-i comunice dorinţa de a căpăta fără întârziere un mandat 
de arestare pentru suma de douăzeci şi cinci de lire 
sterline, plus cheltuielile, contra unui oarecare Samuel 
Weller; cheltuielile ivite urmând să fie plătite dinainte lui 
Solomon Pell. 

Avocatul era foarte bine dispus, căci vizitiul cu buclucul, 
clientul lui, fusese achitat. 

Aprobă cu tărie dragostea lui Sam pentru stăpân, declară 
că fapta lui îi reamintea mult propriile sale sentimente de 
devotament pentru prietenul său, cancelarul, şi-l duse 
îndată pe dl. Weller-bătrânul la Temple să jure cu privire la 
datoria a cărei declarare fusese ticluită pe loc de micul 
secretar, asistat de geanta albastră. 

În răstimp, fiind mai întâi recomandat domnului ce 
scăpase cu obraz curat, şi prietenilor săi, ca odraslă a d-lui 
Weller, de la Să/băticuța, Sam fu primit cu o distincţie 
vădită şi invitat să ciocnească împreună în cinstea acestei 
ocazii - invitaţie pe care el o acceptă fără să se dea în 
lături. 

Voioşia domnilor din această categorie are de obicei un 
caracter grav şi liniştit; însă motivele de acum erau 
deosebit de sărbătoreşti, şi ca atare ei se lepădară, în mod 
proporţional, de gravitatea lor obişnuită. După câteva 
închinări destul de zgomotoase în cinstea şefului 
comisarilor şi a d-lui Solomon Pell, care arătase zilele 
acestea o iscusinţă atât de covârşitoare, un domn cu o faţă 
plină de pete stacojii şi cu un şal albastru propuse ca cineva 
să cânte un cântec. Sugestia cea mai lămurită a fost ca 
domnul cu pete stacojii, dornic de a auzi un cântec - să 
cânte el. La aceasta, domnul cu pete stacojii se împotrivi cu 

încăpățânare şi oarecum întărâtat; urmă, aşa cum se 
întâmplă destul de des în astfel de cazuri, o discuţie destul 
de aprinsă. 

— Domnilor, spuse clientul d-lui Pell, decât să tulburăm 
armonia acestei încântătoare reuniuni, poate că domnul 
Samuel Weller va binevoi să delecteze societatea. 

— Zău, domnilor, glăsui Sam, nu prea sunt depriims să 
cânt fără enstrument; dar ce nu face omul pentru o viaţă 
liniştită, cum zicea ăla când şi-a luat în primire locul de 
paznic la un far. 

Cu această introducere, dl. Samuel Weller dădu drumul 
deodată legendei zguduitor de frumoasă pe care ne 
îngăduim s-o cităm mai jos, căci ne închipuim că nu e 
cunoscută de toată lumea. Am dori să atragem cu 
deosebire atenţia asupra disilabelor care încheie primul şi 
al patrulea vers, şi care nu numai că permit cântăreţului să- 
şi tragă răsuflarea, dar înlesnesc mult şi măsura. 


Odată îndrăzneţțul Turpin, hep-hep, hep-hep! 
Pe iapa lui cea neagră, gonea-n galop turbat. 
Când iată un episcop trântit într-o trăsură 
leşise la plimbare, da, pe şosea, hep-hep! 
După trăsură, atuncea, Turpin iuțeşte pasul 
Și vrând să vadă cine-i, işi bagă capu-n ea; 
„De nu-i Turpin, tâlharul care îşi vâră nasul, 
Gândeşte episcopul - păi, dracu să mă ia”. 


(Corul) 


De nu-i Turpin, tâlharul care îşi vâră nasul, 
Gândeşte episcopul - păi, dracu să mă ia. 

Grăi Turpin: „Tu vorba ai să-ţi înghiți, hep-hep! 
Prea sfinte, şi cu gloanţe ţi-o voi servi-o, sos”. 
De la oblânc el scoate pistolul şi, frumos, 

În gură-i trage-un glonte cât ai clipi, hep-hep! 
Dar vizitiul care papara nu-i plăcea 

Dă iute bici la cai şi în galop porneşte; 

Turpin, cu două gloanțe, în spate-l altoieşte, 

Și astfel îl convinge că trebuie să stea. 


(Corul, cu ton batjocoritor). 


Turpin, cu două gloanţe, în spate-l altoieşte, 
Şi astfel îl convinge că trebuie să stea. 


— Declar că acest cântec ne cam ia pe noi peste picior, 
glăsui domnul cu pete stacoijii, întrerupându-l. Să ni se 
spuie numele vizitiului. 

— Habar n-are nimeni, lămuri Sam; n-avea carte de vizită 
în buzunar. 

— Sunt contra ca să se vâre politica aici, reluă domnul cu 
pete stacojii pe faţă. Constat că, în soţietatea prezentă, 
cântecul ăsta e politic şi, ceea ce e cam acelaşi lucru, că nu 
este adevărat. Eu zic că vizitiul n-a dat bir cu fugiţii, ci că a 
murit vitejeşte... vitejeşte ca un cocoş, şi nu dau voie să se 
spuie contrar. 

Deoarece domnul cu pete stacojii vorbea plin de energie 
şi hotărâre, şi pentru că opiniile societăţii păreau deosebite 
în această privinţă, plana primejdia de-a se isca noi certuri, 
când dl. Weller şi dl. Pell sosiră tocmai la timp. 

— E în regulă, Sammy, spuse dl. Weller. _ 

— Ofiţerul va fi aci la orele patru, glăsui dl. Pell. Imi 
închipui că n-o să fugi până atunci. Hahaha! 

— Poate că pân-atunci o să se căiască crudul meu 
părinte, îngăimă Sam cu un rânjet până la urechi. 

— A, nu! declară dl. Weller-senior. 

— Te rog! Continuă Sam. 

— Pentru nimic în lume, ripostă neînduplecatul creditor. 

— Îţi dau poliţe prin care îţi plătesc câte şase penny pe 
lună. 

— Nu vreau, răspunse dl. Weller. 

— Hahaha! foarte bună chestia, foarte bună! exclamă dl. 
Solomon Pell, care-şi întocmea mica notă de cheltuieli. 
Foarte hazlie întâmplare, nu zău! Benjamin, copiază asta! şi 
dl. Pell zâmbi iarăşi arătând d-lui Weller totalul. Mulţumesc, 
mulţumesc, glăsui omul legii luând bancnotele unsuroase 
pe care bătrânul vizitiu le scotea din portofel. Trei lire şi 
zece şilingi, plus o liră şi şase şilingi face cinci lire sterline. 
Foarte îndatorat, domnule Weller... fiul dumitale e un flăcău 
foarte interesant. Da - da, domnule, e o trăsătură foarte 
lăudabilă în caracterul unui tânăr, da - da! adăugă dl. Pell 
zâmbind grațios în juru-i şi băgând banii în buzunar. 

— Straşnică poznă! glăsui dl. Weller, chicotind; un 
adevărat copil minune. 

— Un copil risipitor, domnule, sugeră dl. Pell cu blândeţe. 

— Lăsaţi, dom'le, zise dl. Weller cu demnitate. Ştiu eu ce 
ştiu. Când n-oi şti, o să vă întreb pe dumneavoastră. 

În răstimp sosi ofiţerul. Sam devenise aşa de popular, că 
domnii adunaţi acolo se hotărâră să-l însoţească în corpore 
la închisoare. Porniră deci la drum; reclamantul şi pârâtul 
mergeau la braţ; ofiţerul era în frunte, iar opt vizitii vânjoşi 
formau ariergarda. Se opriră la cafeneaua din Sergeant's 
Inn să se răcorească şi, după ce puseră la punct toate 
formele legale, alaiul porni din nou. 

A stârnit oarecare vâlvă în Fleet Street toana hazlie a 
celor opt domni care stăruiau să meargă în front câte patru. 
Hotărâră că se impunea să-l lase în urmă pe domnul cu 
pete stacojii pentru a boxa cu un hamal, şi se înţeleseră să-l 
ia la înapoiere. De altminteri, nu s-au întâmplat pe. drum 
decât aceste incidente mărunte. Când ajunseră la poarta 

închisorii, cei din alai, sub conducerea reclamantului, 
scoaseră trei năprasnice urale pentru pârât şi, după ce 
dădură mâna cu el, plecară. 

Fiind predat în regulă în grija gardianului temniţei, spre 
imensa uimire a lui Roker şi chiar spre emoția evidentă a 
flegmaticului Neddy, Sam intră numaidecât în închisoare, 
se duse de-a dreptul la uşa camerei stăpânului său şi bătu 
la uşă. 

— Intră! spuse dl. Pickwick. 

Sam se ivi, îşi scoase pălăria şi zâmbi. 

— A, Sam, dragul meu! spuse dl. Pickwick vădit încântat 
că revede pe umilu-i prieten; ieri, nu aveam intenţia să te 
jignesc prin cele ce ţi-am spus, credinciosul meu servitor. 
Pune colo pălăria, Sam, şi lasă-mă să-ţi explic ceva mai pe 
larg părerile mele. 

— Ţineţi neapărat acum, dom'le? 

— Da, desigur. Dar de ce nu acum? 

— Aş vrea mai încolo, dom'le. 

— De ce? 

— Pentru că... glăsui Sam ezitând. 

— Pentru că ce? întrebă dl. Pickwick, neliniştit de 
atitudinea servitorului său. Vorbeşte limpede, Sam. 

— Pentru că... am o mică chestie pe care trebuie s-o 
aranjez. 

— Ce chestie? întrebă dl. Pickwick, uimit de aerul 
încurcat al lui Sam. 

— Nimic deosebit, dom'le. 

— A, spuse dl. Pickwick zâmbind, dacă nu-i nimic 
deosebit, atunci poţi să vorbeşti cu mine mai întâi. 

— Crez ca e mai bine să termen cu chestia mea, replică 
Sam şovăind iarăşi. 

DI. Pickwick păru surprins, însă tăcu. 

— La urma urmelor... spuse Sam oprindu-se deodată. 

— Ei, ce? Vorbeşte, Sam! îl îndemnă dl. Pickwick. 

— La urma urmelor, rosti Sam ou o sforţare disperată, 

poate că ar fi mai bine să-mi caut un pat înainte de toate. 

— Un pat! exclamă dl. Pickwick plin de uimire. 

— Da, un pat, dom'le, sunt întemnițat; am fost arestat azi 
după amiază pentru datorii. 

— Arestat pentru datorii?! exclamă dl. Pickwick căzând 
pe un scaun. 

— Da, dom'le, pentru datorii, şi omul care m-a băgat aici 
n-o să-mi dea drumul până nu ieşiţi dumneavoastră. 

— Pentru Dumnezeu! strigă dl. Pickwick. Ce vrei să spui? 

— Ce spui, dom'le, e că sunt întemnițat, chiar de ar fi să 
dureze patruzeci de ani! Ba încă îmi pare foarte bine; iar 
dacă eraţi în Newgate, s-ar fi întâmplat la fel. Acum ştiţi 
totul; şi cu asta, basta! 

După ce rosti cuvintele acestea pe care le repetă apăsat, 
cu violenţă, Sam îşi trânti pălăria de podea, într-o stare de 
agitaţie foarte neobişnuită la el; apoi, încrucişându-şi 
braţele, îl privi pe stăpân în faţă, cu tărie. 

CAPITOLUL XLIV 


Tratează despre felurite mici întâmplări petrecute în închisoarea 
Fleet, precum şi despre misterioasa conduită a d-lui Winkle; şi 
unde vedem cum bietul deţinut de la Cancelarie a scăpat în 
sfârşit de chinuri. 


Pe al. Pickwick îl mişcase prea mult devotamentul 
călduros al lui Sam ca să-şi poată manifesta în vreun fel 
supărarea sau nemulţumirea în faţa hotărârii pripite a 
acestuia de a se lăsa de bună voie, pentru cine ştie câtă 
vreme, întemnițat. Singurul amănunt asupra căruia stărui 
să ceară o lămurire era numele creditorului lui Sam; dar 
tocmai asupra acestui punct dl. Weller refuză tot atât de 
stăruitor să dea vreo explicaţie. 

— N-ar folosi la nimic, dom'le, repeta Sam întruna. E un 
individ răutăcios, hapsân, cărpănos şi răzbunător, care a 
făcut totul dinadins şi mi-a purtat la inimă o pică aşa de 
mare, că nimic nu l-a mai putut îmblânzi, cum zicea 
cuviosul vicar despre gentlemanul umflat ca un burduf, 
care spunea că mai bine îi lasă nevesti-sii averea decât să 
bage banii într-o capelă. 

— La drept vorbind, Sam, se împotrivi dl. Pickwick, suma 
este aşa de mică, încât s-ar putea plăti foarte uşor; şi, 
deoarece eu m-am hotărât să te păstrez în slujbă, ar trebui 
să ştii că mi-ai fi mult mai de folos afară. 

— Vă foarte mulţumesc, dom'le, rosti dl. Welller grav, 
însă n-aş vrea. 

— Ce n-ai vrea? 

— N-aş vrea să mă-ncovoi şi să cer un hatâr duşmanului 
ăl rău. 

— Dar nu înseamnă că-i ceri un hatâr dacă îi înapoiezi 
banii, Sam, raţionă dl. Pickwick. 

— lertaţi-mă, dom'le, ar fi un mare hatâr daca i-aş plăti, 
căci nu merită. Aşa se prezantează chestia, dom'le. 

Fiindcă dl. Pickwick îşi frecă nasul oarecum supărat, dl. 
Weller socoti de cuviinţă să schimbe vorba. 

— Dom'le, zise el, hotărârea mea e luată din prinţip, ca şi 
a dumneavoastră, şi asta-mi aduce aminte de ăla care s-a 
omorât din prinţip. Cu siguranţă că o ştiţi, dom'le. 

Ajungând la acest punct, Sam tăcu şi aruncă stăpânului 
său, cu coada ochiului, o uitătură comică. 

— Nu înţeleg de ce... „cu siguranţă”, Sam? spuse dl. 
Pickwick cedând treptat nevoii de-a zâmbi, în ciuda 
neplăcerii pe care i-o pricinuise încăpăţânarea lui Sam. 
Faima domnului în chestiune n-a ajuns niciodată la urechile 
mele. 

— Nu, 'dom'le? Mă miră, dom'le; era slujbaş în birourile 
guvernului. 

— Serios? 

— Da, dom'le; şi era un gentelman simpatic, unul din 
tagma ălora grijulii, cu tipicuri, care îşi pune în picioare 
ciubote de gumă ca nişte găleți când e timpul ploios şi care 
n-are alt prieten mai aproape de inima lor decât o blăniţă 
de iepure. El făcea economii, din prinţip; îmbrăca în fiecare 
zi o cămaşă curată, din prinţip; nu vorbea niciodată cu vreo 
rudenie, din prinţip, de teamă c-o să-i ceară bani; în sfârşit, 
era o fire cât se poate de simpatică. Se tundea la câte 
cinşpe zile, din prinţip, şi se abona la croitorul său pe baza 
prinţipului economic: trei veşminte pe an, şi pe alea vechi 
le dădea înapoi. Pentru că era un gentelman foarte chibzuit, 
mânca în fiecare zi, în acelaşi loc, c-un şiling şi nouă penny. 
Şi mânca straşnic pentru un şiling şi nouă penny - zicea 
ades jupânul vărsând şiroaie de lacrimi - fără să mai 

pomenesc de cum aţâţa focul iarna - pricinuindu-i o pagubă 
bună de patru penny şi jumate pe zi - şi cu ce ochi se uita 
jupânul la foc, care el până şi treaba asta o făcea după 
tipic. „Dă-mi gazeta după ce isprăveşte de citit domnul de 
colo”, îl bătea la cap în fiecare zi pe chelner când venea la 
birt. „Vezi de Times, Thomas; vreau să mă uit prin Morning 
Herald când o fi liber; nu uita să ceri Chronicle, şi dă-mi 
Advertiser’. |lşi pironea apoi ochii pe ceas şi ieşea cu un 
sfert de minut înainte ca băiatul care aducea ziarul de 
seară să se fi ivit, îi aţinea calea, şi se apuca apoi să 
citească cu atâta luare aminte şi stăruinţă, că îi împingea la 
desperare şi-i scotea din pepeni pe muşteriii ăilalţi, mai cu 
seamă pe un bătrânel foarte mânios; chelnerul era nevoit 
să stea toată vremea cu ochii pe el, în clipele alea, ca nu 
cumva să-l împingă păcatul pe bătrânel de a săvârşi cu 
cuțitul cine ştie ce faptă nesăbuită. Dom'le, stătea acolo, 
ocupând cel mai bun loc timp de trei ceasuri, şi 
nemaiconsumând după masă decât un pui de somn; pe 
urmă, se ducea la o cafenea, câteva străzi mai încolo, unde 
dădea peste cap o ceşcuţă cu cafea şi patru pesmeţi, după 
care se înapoia la Kensington şi se culca. Într-o noapte i s-a 
făcut foarte rău; trimete după doftor, vine doftorul într-o 
trăsură verde, cu un fel de trepte ca-n Robinson Crusoe, pe 
care putea să le lase când cobora şi să le ridice după ce 
urca, pentru ca vizitiul să nu fie nevoit să se dea jos şi să se 
facă de râsul lumii, arătând că n-are decât o livrea cu 
pantaloni de coloare ce nu se potrivea. „Ce ai?” zice 
doftorul. „Mi-e foarte rău”, zice bolnavul. „Ce ai mâncat?” 
zice doftorul. „Friptură de vițel”, zice bolnavul. „Care e 
ultimul lucru pe care l-ai înghiţit?” zice doftorul. „Pesmeţi, 
zice bolnavul”. „Asta e cauza, zice doftorul!. Am să-ţi trimet 
pe dată o cutie cu pilule, şi să nu mai iei”, zice el. „Ce să nu 
mai iau? zice bolnavul; pilule?”. „Nu; pesmeţi”, zice 
doftorul. „De ce? zice bolnavul ridicându-se. De cinşpe ani 
mănânc, din prinţip, câte patru pe seară”. „Din prinţip, ai 

face bine să te laşi păgubaş!”, zice doftorul. „Pesmeţii e 
sănătoşi, dom'le”, zice bolnavul. „Pesmeţii nu e sănătoşi, 
dom'le”, zice doftorul ieşindu-şi din sărite. „Dar e aşa de 
ieftini, zice bolnavul coborând niţel glasul, şi te satură aşa 
de bine pentru preţul ăsta” - „N-are a face preţul, zice 
doftorul, pentru dumneata e prea scumpi; prea scumpi, 
chiar de ţi s-ar plăti să-i mănânci. Patru pesmeţi pe seară! 
zice el, asta te dă gata în şase luni.” Bolnavul îl privi o 
bucată de vreme drept în faţă şi, la urmă, îi spuse după ce 
chibzui bine: „Sunteţi sigur, dom'le?” „Bag mâna în foc”, 
zice doftorul. „Câţi pesmeţi credeţi c-ar trebui să mănânc 
dintr-odată, ca să mor?” zice bolnavul. „Nu ştiu”, zice 
doftorul. „Credeţi că dacă aş mânca de o jumătate de 
coroană, m-ar ucide?” zice bolnavul. „Se prea poate”, zice 
doftorul. „De trei şilingi ar fi sigur, nu e aşa”, zice bolnavul. 
„Desigur”, zice doftorul. „Prea bine, zice bolnavul. Bună 
seara”. A doua zi se scoală, aprinde focul, trimite să i se 
cumpere de trei șilingi pesmeţi, îi prăjeşte, îi mănâncă, şi-şi 
zboară creierii. 

— Dar de ce a făcut asta? întrebă brusc dl. Pickwick, 
zguduit la culme de deznodământul tragic al povestirii. 

— De ce a făcut asta, dom'le? repetă Sam. Ca să 
dovedească marele lui prinţip, cum că pesmeţii e sănătoşi 
şi ca să arate că nimeni nu putea să-l scoată din ale lui. 

Prin atari tertipuri oratorice, dl. Weller înlătură întrebările 
stăpânului în prima seară a şederii sale la Fleet. În cele din 
urmă, văzând că orice dojană era de prisos, dl. Pickwick 
consimţi, deşi cu părere de rău, ca Sam să stea, plătind 
săptămânal, la un cârpaci chel care ocupa o odăiţă într-una 
dintre galeriile de sus. DI. Weller duse în umila încăpere o 
saltea, cele necesare pentru aşternut, închiriate de la dl. 
Roker, iar când se întinse noaptea pe pat, se simţi aşa de 
bine, de parcă ar fi crescut în închisoare iar toată familia lui 
ar fi lâncezit de trei generaţii acolo. 

— Totdeauna fumezi, cocoşule bătrân, după ce te-ai 

culcat? întrebă dl. Weller pe gazdă după ce amândoi 
intraseră în pat. 

— Da, totdeauna, cocoşule pitic, răspunse cârpaciul. 

— Îmi dai voie să te întreb de ce-ţi faci culcuşul sub masa 
aia de brad? 

— Pentru că totdeauna am fost obişnuit cu un baldachin, 
înainte de a veni aici, şi mi se pa re că picioarele mesei îl 
pot înlocui foarte bine, răspunse cârpaciul. 

— Ai caracter, dom'le! glăsui Sam. 

— N-am aşa ceva, răspunse cârpaciul, clătinând din cap; 
dar dacă vrei să găseşti unul cum trebuie, mă tem c-o să 
cauţi mult şi bine în condica închisorii. 

În răstimpul scurtului dialog de mai sus, dl. Weller stătea 
lungit pe saltea, într-un capăt al camerei, şi cârpaciul pe-a 
sa, în capătul celălalt. Odaia era luminată de un opaiţ şi de 
pipa cârpaciului, care lucea sub masă ca un cărbune aprins. 
Oricât de scurtă fusese conversaţia, ea avusese o mare 
influenţă asupra d-lui Weller, care căpătă simpatie pentru 
amfitrion. Ca atare, se ridică în cot şi începu să-l examineze 
cu mai multă luare aminte decât avusese până atunci 
răgazul sau dorinţa. 

Era un om livid, ca toţi cârpacii. Şi avea o barbă aspră, 
deasă; cum o au îndeobşte cârpacii. Figura îi era ciudată, 
cu un aer de bună dispoziţie, cu nişte trăsături colţuroase - 
o piesă lucrată cu măiestrie, împodobită cu o pereche de 
ochi care cândva avuseseră desigur o expresie foarte 
voioasă, căci şi-acum scânteiau. Cârpaciul era în vârstă de 
şaizeci de ani, şi Dumnezeu ştie cât stătuse în închisoare, 
astfel că era destul de curios să descoperi încă într-însul 
ceva care se apropie de veselie sau mulţumire. Scund la 
trup şi, cum stătea chircit în pat, părea atâta de lung cât s- 
ar fi cuvenit să fie de nu ar fi avut picioare. Ţinea în gură o 
pipă groasă, roşie şi, în timp ce fuma, privea opaițul cu o 
linişte într-adevăr demnă de pizmuire. 

— Eşti demult aici? îl întrebă Sam rupând tăcerea care se 

aşternuse o vreme între ei. 

— De doişpe ani, răspunse cârpaciul muşcând, în timp ce 
vorbea, capătul pipei. 

— Ai călcat legea? întrebă Sam. 

Cârpaciul încuviinţă din cap. 

— De ce te încăpăţânezi să-ţi toci viaţa dumneatale aşa 
de prețioasă aici, în cuşca asta vestită? reluă Sam cu 
oarecare asprime. Pentru ce nu te dai bătut şi nu spui 
cancelarului că-ti pare rău că te-ai abătut de la lege, şi că 
n-ai să mai faci? 

Cârpaciul îşi puse pipa în coltul gurii, ca să zâmbească, şi 
o readuse apoi la locul ei, însă nu răspunse nimic. 

— De ce? stărui Sam cu mai multă tărie. 

— Aha, dumneata nu prea înţelegi lucrurile astea, spuse 
cârpaciul Dar ce crezi că m-a dat la fund? 

— Eh, îmi închipui că ai început ca să faci datorii, glăsui 
Sam curăţind opaițul. 

— N-am fost niciodată dator o lăţcaie, spuse cârpaciul; ia 
să vedem, ghiceşti? 

— Ce mai e şi asta? 

— Un instrument legal. Cum s-ar zice: stai! 

— Văz; neam cu caveas corpus. Apoi? 

— Apoi, ei văzând că nu puteau să se înţeleagă între ei şi 
că prin urmare nu puteau să atace executarea 
testamentului, retrag caveatul, şi eu plătesc toate legatele. 
Abia fac treaba asta, când iată că un nepot introduce o 
acţiune prin care cere anularea testamentului. Afacerea se 
ia din nou după câteva luni în faţa unui domn bătrân, surd, 
într-o odăiţă de lângă cimitirul Sf. Paul; şi, după ce patru 
avocaţi au stat şi l-au bătut la cap fiecare câte o zi, bătrânul 
îşi pierde o zi, două, chibzuind şi citind materialul care 
alcătuia vreo şase volume, după care se pronunţă cum că 
testatorul nu era zdravăn la minte şi că eu trebuie să 
plătesc din nou toţi banii şi toate cheltuielile. Fac apel. 
Afacerea vine în faţa a trei sau patru domni foarte adormiti, 

care o mai auziseră la cealaltă Curte unde ei sunt avocaţi 
fără procese. Singura deosebire e că la Curtea cealaltă li se 
zicea delegaţi şi la asta li se zice doctori: înţelege ceva 
dacă poţi! Ei întăresc cu mult respect hotărârea bătrânului. 
Pe urmă, am dat faliment. Aşa am rămas şi azi şi aşa voi fi 
întotdeauna. Avocaţii mei îmi mâncase de multă vreme mia 
de lire, aşa că acum mă găsesc aici pentru zece mii de lire 
sterline, căci s-au adăugat şi cheltuielile, şi-o să rămân aici, 
cârpind ciubote, până la moarte. Câţiva domni au vorbit să 
aducă chestia în faţa parlamentului şi sunt sigur că s-ar fi 
ţinut de vorbă; însă nu aveau timp să vie să mă vază, iar eu 
nu puteam să mă duc la ei, aşa că s-au plictisit de scrisorile 
mele lungi şi au lăsat lucrurile baltă. Tot ce-am spus e 
adevărul curat, fără să las o iotă la o parte şi fără să pun de 
la mine nimic, după cum ştiu prea bine cincizeci de 
persoane atât aici, cât şi-n afară. 

Cârpaciul se opri să vadă ce efect produsese istoria sa 
asupra lui Sam. Băgând de seamă că adormise, cârpaciul 
scutură scrumul din pipă, o puse jos lângă el, oftă, trase 
pătura peste cap şi adormi şi dânsul. 

A doua zi dimineaţă, dl. Pickwick îşi lua dejunul singur 
(Sam lustruia de zor pantofii stăpânului şi îi peria ghetrele 
negre, în odaia cârpaciului) când o bătaie uşoară se auzi în 
uşă. Inainte ca dl. Pickwick să fi avut vreme să strige: /ntră! 
văzu un cap pletos, cu o tichie de catifea, articole de 
îmbrăcăminte pe care le recunoscu lesne ca fiind 
proprietatea personală a d-lui Smangle. 

— Ce faci? întrebă onorabilul dând mereu din cap. 
Ascultă... Aştepţi pe cineva în dimineaţa asta? Trei inşi - 
daţi naibii de spilcuiţi - întreabă jos de dumneata şi bat la 
toate uşile. Toţi pensionarii îi bruftuiesc pentru că trebuie 
să se ostenească să le deschidă. 

— Vai de mine! Dar ce le trece prin gând? exclamă dl. 
Pickwick sculându-se. Da, sunt fără îndoială câţiva prieteni 
pe care-i aşteptam, la drept vorbind, ieri. 

— Prietenii dumitale? exclamă Smangle apucându-l pe dl. 
Pickwick de mână. De-ajuns; din momentul ăsta sunt şi 
prietenii mei şi ai lui Mivins. Foarte simpatic şi distins 
animalul de Mivins, nu e aşa? întrebă Smangle înduioşat. 

— Îl cunosc aşa de puţin pe acest domn, glăsui dl. 
Pickwick ezitând, că... 

— Ştiu, îl întrerupse Smangle bătându-l pe umăr. Ai să-l 
cunoşti mai bine într-o zi; o să fii încântat. Omul ăsta, 
domnule, continuă Smangle cu solemnitate, are talente 
comice care ar face cinste teatrului Drury Lane. 

— Adevărat? 

— Da, pe Jupiter! Dacă l-ai auzi când imită patru pisici 
într-o roabă... patru pisici deosebite, pe cuvântul meu de 
onoare. E dat dracului de deştept! Să mă bată Dumnezeu, 
nu poţi să nu ţii la un om aşa de talentat. N-are decât un 
singur cusur: meteahna aia mică despre care ţi-am vorbit, 
ştii? 

Cum, în momentul acesta, dl. Smangle bălăbăni capul 
confidenţial şi cu simpatie, dl. Pickwick socoti că era în 
aşteptarea unui cuvânt al său; de aceea exclamă „Ah!” şi 
se uită nerăbdător spre uşă. 

— Ah, rosti ca un ecou dl. Smangle cu un oftat adânc, 
omul acela, domnule, e o tovărăşie fermecătoare; nu 
cunosc o mai bună tovărăşie. N-are decât meteahna asta 
mică: dacă umbra lui bunicu-său i s-ar arăta, iar făcea o 
poliţă pe hârtie timbrată şi l-ar ruga să i-o gireze. 

— Vai de mine! spuse dl. Pickwick. 

— Da - da! adăugă dl. Smangle; şi dacă ar putea să-d 
cheme încă odată, l-ar chema după două luni şi trei zile să-i 
prelungească poliţa. 

— Foarte interesante trăsături de caracter, spuse dl. 
Pickwick; însă, în timp ce noi vorbim aci, mă tem că 
prietenii mei vor rămâne consternaţi că nu mă găsesc. 

— Le-arăt eu drumul! declară Smangle îndreptându-se 
spre uşă. Cu bine; n-am să te deranjez câtă vreme au să fie 

aici. Ascultă... 

Rostind ultimul cuvânt, Smangle se opri deodată, închise 
uşa pe care o deschisese şi, înapoindu-se în vârful 
picioarelor lângă dl. Pickwick, îi şopti la ureche: 

— N-ai putea, fără strâmtorare, să-mi împrumuţi o 
jumătate de coroană până la sfârşitul săptămânii viitoare? 

DI. Pickwick abia se putu împiedica să zâmbească; izbuti 
totuşi să-şi păstreze gravitatea, scoase moneda şi o puse în 
mâna d-lui Smangle. Acesta dând din cap, cu clipiri din ochi 
foarte misterioase, dispăru în căutarea celor trei străini cu 
care se înapoie curând. Atunci, după ce tuşi de trei ori şi 
făcu d-lui Pickwick tot atâtea semne din cap ca o 
încredințare că nu va uita să plătească, dădu mâna cu 
întreaga societate, în mod foarte curtenitor, şi în cele din 
urmă se retrase. 

— Dragii mei prieteni, sunt încântat că vă văd! spuse dl. 
Pickwick strângând pe rând mâna d-lui Tupman, a d-lui 
Winkle şi a d-lui Snodgrass, cei trei vizitatori despre care 
fusese vorba. 

Triumviratul era foarte mişcat. Dl. Tupman clătină din 
cap cu un aer jalnic; dl. Snodgrass îşi scoase batista cu 
vădită emoție; dl. Winkle se retrase la fereastră şi-şi 
smiorcăi nasul. 

— Bună ziua, dom'lor! rosti Sam, care intra în momentul 
acela cu pantofii şi ghetrele. Fără milancolie, cum zicea 
băieţaşul şcoler când i-a murit profisoara. Fiţi bineveniţi la 
puşcărie, dom'lor! 

— Nebunul ăsta de băiat, spuse dl. Pickwick atingându-l 
pe cap în timp ce Sam îngenunchea să încheie ghetrele 
stăpânului, nebunul ăsta s-a lăsat arestat ca să rămână cu 
mine! 

— Cum?! exclamară cei trei prieteni. 

— Da, domi'lor, glăsui Sam, eu sunt... Staţi liniştii! 
Dom'le, vă rog. Sunt întemnițat, domnilor; închis, cum zicea 
cocoana. 

— Întemniţat?! exclamă dl. Winkle cu o înflăcărare de 
neînchipuit. 

— Hei, dom'le? întrebă Sam ridicând capul; ce este, 
dom'le? 

— Nădăjduisem, Sam, că... Adică... Nimic, nimic, 
răspunse dl. Winkle cu grabă. 

DI. Winkle avea ceva atât de neliniştit în atitudinea sa, că 
dl. Pickwick se uită fără să vrea la prietenii săi pentru a le 
cere o explicaţie. 

— Nu ştim nimic, spuse dl. Tupman ca răspuns la 
întrebarea mută. A fost foarte agitat în ultimele două zile şi 
cu totul altfel decât este de obicei. Ne temeam să nu aibă 
ceva, însă el tăgăduieşte cu hotărâre. 

— Nu, nu, glăsui dl. Winkle roşind sub privirea d-lui 
Pickwick, nu am propriu zis nimic, te asigur că n-am nimic, 
scumpe domn. Voi fi însă nevoit să părăsesc pentru scurtă 
vreme oraşul, într-o chestiune particulară, şi nădăjduisem 
că mi-ai fi dat voie să-l iau pe Sam. 

Înfăţişarea d-lui Pickwick exprimă şi mai multă uimire. 

— Îmi închipui, îngăimă dl. Winkle, că Sam n-ar fi refuzat; 
evident, însă, că lucrul devine imposibil din moment ce e 
deţinut aici. Voi fi deci obligat să plec singur. 

Pe când dl. Winkle rostea aceste cuvinte, dl. Pickwick 
simţi cu oarecare mirare că degetele lui Sam tremurau 
fixând ghetrele, ca şi cum ar fi fost surprins sau emoţionat. 
După ce dl. Winkle tăcu, Sam înălţă capul să-l privească şi, 
măcar că ochirea schimbată de ei dură numai o clipă, avură 
aerul de a se fi înţeles. 

— Sam, întrebă cu aprindere dl. Pickwick, ştii ceva? 

— Nu, dom'le, replică dl. Weller reîncepând cu sârguinţă 
deosebită să încheie ghetrele. 

— Eşti sigur, Sam? întrebă dl. Pickwick. 

— Eh, dom'le, sunt sigur că până acum n-am auzit nimic 
în privinţa asta. Dacă îmi dau oarecum cu ideea, adăugă 
Sam uitându-se la dl. Winkle, nu am dreptul să spun, căci 

mi-e teamă că mă înşel. 

— Şi nici eu nu am dreptul să mă vâr în afacerile unui 
prieten, oricât de intim ar fi el, glăsui dl. Pickwick după o 
tăcere scurtă. Voi spune numai că nu pricep nimic. Dar 
ajunge în privinţa asta. 

După ce se exprimă astfel, dl. Pickwick aduse vorba 
despre alt subiect, iar dl. Winkle păru că-şi recapătă treptat 
aerul firesc, deşi nu în întregime. Aveau atâtea să-şi spună, 
că dimineaţa se scurse repede. Când, pe la orele trei, dl. 
Weller puse pe o măsuţă o pulpă friptă de berbec şi un 
pateu enorm, împreună cu alte câteva feluri de legume, 
căni cu bere neagră, aşezate pe scaune, pe canapeaua de 
dormit sau pe unde se nimerea, fiecare se arătă dispus să 
onoreze prânzul, deşi carnea fusese cumpărată şi preparată 
în bucătăria închisorii care se afla la doi paşi, la fel ca şi 
pateul, pregătit şi copt tot acolo. 

Berii îi urmară una sau două sticle cu vin admirabil 
pentru care dl. Pickwick trimisese anume la cafeneaua din 
Doctor's Commons. De fapt, am putea vorbi mai degrabă 
nu de una sau două sticle, ci de una sau şase sticle. După 
ce acestea fură golite şi ceaiul terminat, clopotul începu să 
sune vestind plecarea străinilor. 

Dacă purtarea d-lui Winkle fusese inexplicabilă, în cursul 
dimineţii, ea deveni, sub influenţa sentimentelor sale şi a 
sticlelor golite, cu totul desprinsă de cele pământeşti şi 
solemnă când se pregăti să-şi ia rămas bun de la prietenul 
său. Rămase mai în urmă până ce d-nii Tupman şi 
Snodgrass dispărură, şi atunci, apucând plin de înflăcărare 
mâna d-lui Pickwick, spuse printre dinţi cu o expresie în 
care calmul unei hotărâri disperate se amesteca 
înfricoşător cu chintesenţa tristetii: 

— Bună seara, scumpe domn! 

— Dumnezeu să te binecuvânteze, băiete dragă! replică 
inimosul domn Pickwick, strângând cu căldură mâna 
tânărului său prieten. 

— Haide odată! strigă dl. Tupman din galerie. 

— Da, da, numaidecât, răspunse dl. Winkle. Bună seara! 

— Bună seara! spuse dl. Pickwick. 

Fu schimbat încă un bună seara, apoi altul, pe urmă alte 
o jumătate de duzină, şi totuşi dl. Winkle ţinea încă zdravăn 
mâna prietenului său, examinându-l cu aceeaşi neobişnuită 
expresie. 

— Ţi s-a întâmplat cumva ceva? îl întrebă în cele din 
urmă dl. Pickwick, când îşi simţi braţul obosit de zguduituri. 

— Nu, nimic, răspunse dl. Winkle. 

— Atunci, bună seara, reluă dl. Pickwick încercând să-şi 
desprindă mâna. 

— Prietene,  binefăcătorul meu,  respectabilul meu 
îndrumător, murmură dl. Winkle apucându-l de mână; să nu 
mă judeci cu asprime, iar când vei afla că din pricina atâtor 
piedici de netrecut, am... 

— Haide odată! spuse dl. Tupman ivindu-se din nou în 
uşă. Vii sau rămânem încuiaţi aici? 

— Da, da, sunt gata, răspunse dl. Winkle şi, cu o sforţare 
violentă, porni în goană. 

În vreme ce dl. Pickwick îi însoțea cu privirile, plin de-o 
uimire mută, de-a lungul coridorului, Sam Weller se arătă în 
capătul scării şi şopti ceva la urechea d-lui Winkle. 

— O, desigur, contează pe mine! răspunse acesta cu glas 
tare. 

— Vă mulţumesc, dom'le. N-o să uitaţi, dom'le? 

— Nu, nici vorbă! declară dl. Winkle. 

— Noroc, dom'le! glăsui Sam ducând mâna la pălărie. Aş 
fi ţinut mult să merg cu dumneavoastră, dom'le; dar, 
fireşte, stăpânul înainte de toate. 

— Faptul că rămâi aici te înaltă în ochii noştri, spuse dl. 
Winkle; şi, vorbind astfel, coborau amândoi scara şi 
dispăreau. 

— Extraordinar! rosti dl. Pickwick intrând în camera sa şi 
aşezându-se lângă masă, pe gânduri. Ce i-o fi trecând prin 

cap tânărului ăsta să facă? 

Era în meditare de câtva timp, când Roker, temnicerul, 
întrebă dacă poate să intre. 

— Desigur, spuse dl. Pickwick. 

— V-am adus o pernă mai moale, domnule, în locul 
aceleia provizorii pe care aţi avut-o azi noapte. 

— Îţi mulţumesc. Vrei să iei un pahar cu vin? 

— Sunteţi foarte bun, domnule, încuviinţă dl. Roker 


privind paharul care i se oferea. În sănătatea 
dumneavoastră, domnule! 
— Mulţumesc! 


— Îmi pare rău că vă comunic că proprietarul 
dumneavoastră se simte foarte rău astă seară, domnule, 
glăsui temnicerul punând paharul pe masă şi inspectând 
marginea pălăriei înainte de-a o aşeza din nou pe cap. 

— Cum? Deţinutul de la Cancelarie?! exclamă dl. 
Pickwick. 

— N-o să mai fie multă vreme deţinutul de la Cancelarie, 
domnule, replică Roker învârtindu-şi pălăria ca să poată citi 
numele pălărierului. 

— Mă înfiori, glăsui dl. Pickwick. Ce vrei să spui? 

— E ofticos demult, şi îşi trăgea foarte greu răsuflarea azi 
noapte. De mai bine de şase luni doctorul ne spune că 
numai schimbarea de aer ar putea să-l salveze. 

— Dumnezeule mare! exclamă dl. Pickwick, omul ăsta a 
fost asasinat pe îndelete, de lege, timp de şase luni? 

— Nu ştiu, domnule, declară Roker cântărindu-şi pălăria 
pe care o ţinea cu amândouă mâinile de margine; îmi 
închipui că tot ar fi murit şi-n altă parte. S-a dus la 
infirmerie azi dimineaţă. Doctorul zice că trebuie să i se 
păstreze puterile pe cât cu putinţă, şi directorul îi trimite 
vin Şi supă de la el. Directorul nu are nicio vină, domnule. 

— Nu, fără-ndoială, răspunse dl. Pickwick grăbit. 

— Cu toate astea, reluă Roker moţăind din cap, mi-e 
teamă că s-a sfârşit cu el. Am vrut să fac prinsoare pe şase 

penny, adineaori, cu Neddy că nu se mai înzdrăveneşte, şi 
el n-a vrut să facă prinsoare, şi a avut dreptate. Vă 
mulţumesc, domnule. Noapte bună, domnule. 

— la stai, unde-i infirmeria? întrebă dl. Pickwick cu 
hotărâre. 

— Chiar deasupra camerei dumneavoastră, domnule; 
dacă vreţi, v-o arăt. 

DI. Pickwick îşi luă pălăria fără să vorbească şi-l urmă pe 
temnicer îndată. 

Acesta îl conduse în tăcere şi, apăsând uşurel clanţa uşii 
infirmeriei, îi făcu semn să intre. O încăpere mare, goală, 
tristă, cu mai multe paturi greoaie de fier; într-unul se afla 
întins un om slab ca o umbră, palid, cadaveric. Respirația îi 
era scurtă şi sugrumată; şi de fiecare dată când inspira şi 
expira, gemea jalnic. La căpătâiul patului stătea un 
bătrânel cu şort de cârpaci care, ajutat de ochelari cu 
montură de corn, citea tare din biblie. Era fericitul legatar. 

Bolnavul îşi puse mâna pe braţul bătrânului şi-i făcu 
semn să se oprească. El închise cartea şi-o aşeză pe pat. 

— Deschide fereastra, zise bolnavul. 

Fereastra fu deschisă şi zgomotul căruţelor şi trăsurilor, 
huruitul roţilor, strigătele oamenilor şi copiilor, toate 
sunetele zorite ale unei mulţimi imense, plină de viaţă şi de 
treburi, pătrunseră năvalnic în odaie, contopite într-un 
murmur profund. Din zarva răguşită se înălța din când în 
când un hohot de râs strident; sau crâmpeie de cântece de 
pahar pornite dintr-un grup de cheflii îţi izbeau pentru o 
clipă auzul şi se pierdeau apoi în hărmălaia vocilor şi în 
zgomotul înfundat al paşilor - mugete ale valurilor din 
marea agitată a vieţii, ce se rostogoleau greoaie afară. 

In toate împrejurările, sunetele acestea par melancolice 
celui ce le ascultă cu sânge rece, dar cu cât mai 
melancolice sunt ele pentru cel ce veghează lângă patul 
unui muribund! 

— Nu e aer aci, spuse bolnavul cu voce slabă. Odaia îl 

strică. Era proaspăt primprejur când mă plimbam, sunt 
mulţi ani de atunci, dar, când intră în închisoare, devine 
fierbinte, apăsător... Nu mai pot să-l respir. 

— Noi l-am respirat împreună multă vreme, glăsui 
cârpaciul. Haide-haide! 

Se lăsă o tăcere scurtă în răstimpul căreia cei doi 
spectatori se apropiară de pat. Bolnavul trase pe patul lui 
mâna bătrânului tovarăş de închisoare şi o ţinu strânsă cu 
dragoste între ale sale. 

— Nădăjduiesc, îngână el apoi cu voce întretăiată şi aşa 
de slabă că ascultătorii se plecară peste pat să culeagă 
sunetele pe jumătate articulate ce scăpau de pe buzele 
livide; nădăjduiesc că judecătorul meu plin de îndurare n-o 
să uite osânda pe care am suferit-o pe pământ. Douăzeci 
de ani, dragul meu, douăzeci de ani în mormântul ăsta 
hidos! Mi s-a rupt inima de durere când copilaşul meu şi-a 
dat sufletul... şi n-am putut măcar să-l sărut în sicriul lui 
micuţ. De atunci, printre toate zgomotele şi dezmăţurile, 
singurătatea mea a fost grozavă. Dumnezeu să mă ierte! El 
a văzut agonia mea singuratică şi de lungă durată! 

Bolnavul îşi împreună mâinile şi mai murmură ceva, însă 
aşa de încet că nu-l puteai auzi, pe urmă adormi. La început 
adormi numai, căci cei de faţă îl văzură zâmbind. 

Câteva minute ei îşi vorbiră în şoaptă, dar temnicerul, 
plecându-se peste pernă, se ridică îndată. 

— lată-l în sfârşit izbăvit întru Domnul! spuse el. 

Era adevărat. Incă din viaţă nefericitul devenise aşa de 
asemănător cu un mort, că nu se putea şti în ce clipă îşi 
dăduse duhul. 

CAPITOLUL XLV 


Unde se descrie o întrevedere mişcătoare între dl. Samuel 
Weller şi familia lui. DI. Pickwick face ocolul micii lumi în care 
trăieşte şi ia hotărârea de-a se amesteca într-însa, în viitor, cât 
mai puţin cu putinţă. 


La câteva dimineţi după întemniţare, dl. Samuel Weller 
deretică în camera stăpânului cât putu cu mai multă grijă, îl 
lăsă apoi aşezat lângă cărţile şi hârtiile lui şi se retrase să 
petreacă un ceas sau două cum va putea mai bine. 
Deoarece ziua era frumoasă, lui Sam îi veni în minte că o 
cană cu bere la aer liber ar putea să-l învioreze pentru un 
sfert de oră tot atâta cât şi orice altă mică distracţie cu care 
i s-ar fi îngăduit să se desfăteze. 

Ajungând la această încheiere, se îndreptă spre bufet şi, 
după ce cumpără berea, căpătând pe deasupra şi-un ziar 
vechi, se duse în curte la jocul de popice; aşezându-se pe-o 
bancă, începu să se amuze în chip foarte chibzuit şi 
metodic. Trase mai întâi o duşcă bună de bere şi, ridicându- 
şi ochii spre un geam, aruncă o ocheadă platonică unei 
tinere domnişoare care se îndeletnicea curăţând nişte 
cartofi. Desfăcu apoi ziarul şi-l pături astfel încât să aibă în 
faţa ochilor dările de seamă ale poliţiei; cum însă treaba 
este anevoioasă, mai ales când suflă vântul, trase încă o 
duşcă după ce izbuti. Citi pe urmă două rânduri din ziar şi 
se opri să contemple doi indivizi care sfârşeau o partidă cu 
mingea. Când partida fu gata, le strigă „foarte bine”, ca să 
le dea curaj, apoi privi în juru-i să vadă dacă starea 

sufletească a spectatorilor se potrivea cu-a sa. De aici, 
nevoia de-a se uita şi la ferestre; iar cum tânăra 
domnişoară se afla încă acolo, nu era decât un act de pură 
politeţă să clipească din ochi, din nou, şi să bea, prin 
semne, în sănătatea ei, o altă duşcă de bere. După aceea, 
încruntându-şi fioros sprâncenele spre un băieţel care îl 
privise cu ochi holbaţi, îşi încrucişă picioarele şi, cu ziarul în 
ambele mâini, se apucă să citească serios. 

Abia se cufundase în starea de concentrare necesară, 
când i se păru că-l strigă cineva de departe. Nu se înşelase, 
numele său trecea repede din gură în gură şi, peste câteva 
secunde, aerul răsuna de strigătele: „Weller! Weller!” 

— Aici! mugi Sam cu glas de stentor. Ce e? Cine are 
nevoie de el? A venit un curier să-i spună că-i arde vila de 
la ţară? 

— Eşti chemat la vorbitor, spuse un om de lângă el. 

— Bătrâne, vrei să ai grijă, puţintel, de ziarul meu şi de 
cană? întrebă Sam. Viu, viu! Zău, dacă m-ar chema la bara 
tribunalului, nu s-ar făcea mai multă gălăgie. 

Sam îşi însoţi vorbele cu o ciocănitură uşoară pe capul 
tânărului domn amintit adineaori, care, neînchipuindu-şi că 
se află aşa de aproape de persoana căutată, striga 
„Weller!” din răsputeri; apoi străbătu curtea, urcă treptele 
scării în goană şi se îndreptă spre vorbitor. Când ajunse 
acolo, cea dintâi persoană care-i izbi privirile fu scumpul 
său părinte aflat în capul scării, cu pălăria în mână şi 
vociferând la fiecare jumătate de minut: „Weller!”, cât îl 
ţineau plămânii. 

— Ce tot răcneşti aşa? întrebă Sam furtunos, după ce 
bătrânul se descarcă de încă un strigăt. Te-ai înroşit la faţă 
ca un suflător de sticle, mâniat; ce este? 

— Aha! replică dl. Weller. Incepeam să mă tem, Sammy, 
că te-ai fi dus să dai o raită prin parc. 

— Ei, asta el glăsui Sam; îţi mai arde să şi glumeşti pe 
socoteala victimei zgârceniei dumitale. Scoală-te de pe 


843 


treaptă. De ce te-ai aşezat? Nu locuiesc aici. 

— Ai să vezi o chestie năstruşnică, Sammy, spuse dl. 
Weller ridicându-se. 

— Stai o clipă, spuse Sam. Eşti alb pe dindărăt. 

— Ai dreptate, Sammy; curăţă-mă, replică dl. Weller în 
timp ce fiul său îl ştergea de praf. Cine m-ar vedea aşa plin 
de var, ar crede că sunt un coate-goale. 

DI. Weller arăta, vorbind astfel, simptome sigure că se va 
aşterne pe râs, aşa că Sam se grăbi să-l oprească. 

— Stai liniştit, îi spuse el. N-am mai văzut om să se 
schimonosească aşa. Acum ce ţi s-a mai întâmplat? 

— Sammy, băiatule, zise dl. Weller ştergându-şi fruntea, 
mi-e teamă că, într-una dintre zilele astea, de atâta râs, o 
să mă lovească damblaua. 

— Ei, atunci de ce mai râzi? întrebă Sam. Ce vrei să-mi 
spui? 

— Ghiceşte cine a venit aici cu mine, Samivel? întrebă dl. 
Weller dându-se înapoi vreo doi paşi, strângându-şi buzele 
pungă şi înălţându-şi sprâncenele. 

— Pell? 

DI. Weller clătină din cap şi obrajii lui trandafirii se 
umflară de râsul care căuta neapărat o ieşire. 

— Te pomeneşti că omul cu fața pătată, îşi dădu Sam 
părerea. 

DI. Weller clătină iar din cap. 

— Dar cine atunci? 

— Mamă-ta vitregă, Sammy! exclamă vizitiul care, din 
fericire, se hotărâse să-l lămurească; altminteri, obrajii i-ar 
fi plesnit fără doar şi poate, într-atâta i se umflaseră. 
Mamă-ta vitregă, Sammy, şi omul cu nas roşu, băiatule; şi 
omul cu nas roşu, băiatule, hohoho! 

Vorbind astfel, dl. Weller se lăsă în voia unor hohote de 
râs, pe când Sam îl privea cu un zâmbet glumeţ care se 
răspândea treptat pe întreaga-i figură. 

— Au venit să stea puţin şi serios de vorbă cu tine, 

Samivel, reluă dl. Weller ştergându-şi ochii. Să nu-i laşi să 
bănuiască nimic cu privire la creditorul denaturat, Sammy. 

— Cum, nu ştie cine e el? 

— Deloc. 

— Unde e ei? întrebă Sam, reproducând toate 
strâmbăturile bătrânului. 

— În salonaş, glăsui dl. Weller. Du-l pe omul cu nasul roşu 
acolo unde nu sunt băuturi, Samivel, să-l vedem ce-o să 
spuie. Am făcut o plimbare plăcută cu trăsura, azi 
dimineaţă, că venim de la Marchiz, urmă dl. Weller când se 
simţi în stare să vorbească mai lămurit. L-am înhămat pe 
Tărcatul la cărucioara pe care mamă-ta vitregă a căpătat-o 
când şi-a luat câmpii întâia oară. A fost pus într-însa un jilt 
pentru păstor, şi zău, Samivel, continuă dl. Weller cu 
profund dispreţ, zău, i s-a adus în stradă, chiar în faţa uşii, 
şi o scăriţă ca să se urce! 

— Eh, nu se poate 1 zise Sam. 

— Ba da, Sammy; şi păcat că n-ai fost acolo să-l vezi cum 
se ţinea de marginile scării când s-a urcat, de parcă i-ar fi 
fost teamă c-o să cază de la câteva şchioape înălţime şi se 
face fărâme. Dar cu chiu, cu vai s-a urcat şi-am pornit; şi 
crez, Sam... crez că a cam fost zdruncinat când întorceam 
la cotituri. 

— Aha, îmi închipui că te-ai poticnit în vreo două pietre 
de hotar... 

— Tare mi-e teamă, spuse dl. Weller clipind cu încântare 
din ochi, tare mi-e teamă că m-am poticnit, Sammy, de 
vreo câteva ori. Sălta din jilţ tot drumul. 

DI. Weller îşi bălăbăni capul dintr-o parte într-alta, 
scoțând un hârâit răguşit; faţa i se umflă deodată grozav şi 
trăsăturile i se destinseră - simptome care îl alarmară pe 
feciorul său destul de binişor. 

— Nu te speria, Sammy, nu te speria, zise el după ce, 
datorită sforţărilor sale de a se stăpâni şi bătând din picior, 
îşi recapătă graiul. Incerc să râd mai încetişor, Sammy. 

— A, dacă e numai asta, ai făcea bine să nu încerci prea 
des; ai să vezi că născocirea e cam periculoasă. 

— Nu-ţi place, Sammy? 

— Deloc. 

— Mi-ar fi fost de mare folos dacă aş fi putut să mă 
obişnuiesc, spuse dl. Weller cu lacrimi ce-i curgeau încă pe 
obraji; m-ar fi scăpat adeseori de multă vorbăraie cu 
mamă-ta vitregă. Însă mi se pare că ai dreptate: aduce 
foarte mult cu damblaua; mult prea mult, Samivel. 

Ajunseră din vorbă în vorbă la uşa salonaşului. Sam, 
oprindu-se o clipă, aruncă peste umăr o ochire şireată către 
prea respectatul său zămislitor, care încă mai chicotea din 
urmă, şi-l conduse înăuntru. 

— Mamă, spuse el salutând-o politicos pe femeie, îţi sunt 
foarte recunoscător pentru vizită. Ce faci, păstorule? 

— Ah, Samuel, e groaznic aici! glăsui d-na Weller. 

— Câtuşi de puţin, mămico, spuse Sam. Nu e aşa, 
păstorule? 

DI. Stiggins îşi ridică mâinile şi-şi îndreptă ochii spre cer, 
astfel că nu i se mai văzu decât albul, mai bine zis, galbenul 
ochilor; nu dădu însă niciun răspuns prin vorbe. 

— Ce, îi e rău? o întrebă atunci Sam pe mama lui vitregă 
de la care aştepta o explicaţie. 

— Bunul om e mâhnit văzându-te aici, Samuel! declară d- 
na Weller. 

— A, asta-i tot? Văzându-l aşa, mă temusem c-o fi uitat 
să pipăreze castravetele pe care l-a mâncat de curând. la 
loc, dom'le, scaunele nu se plăteşte, aşa cum a zis regele 
miniştrilor săi când i-a luat la trei-păzeşte. 

— Tinere, spuse dl. Stiggins cu trufie, mă tem că 
întemnițarea nu te-a prea domolit. 

— lartă-mă, dom'le, replică Sam, ce aveai bunătatea să 
spui? 

— Mă tem, tinere, că pedeapsa nu te-a prea domolit, 
repetă dl. Stiggins cu o voce puternică. 

— O, dom'le, eşti foarte bun; nădăjduiesc însă că prea 
domol nu sunt; foarte îndatorat, dom'le, pentru buna 
dumneatale părere. 

In momentul acesta, un sunet care semăna în chip 
necuviincios cu o hohotire de râs se auzi în partea unde dl. 
Weller-bătrânul stătea, iar d-na Weller, examinând repede 
cazul, se crezu obligată să dea drumul, treptat, unui atac 
de nervi. 

— Weller! strigă d-na W. (bătrânul se afla într-un colţ); 
Weller, vino-ncoa'! 

— Foarte mulţumesc, dragă; mă simt cât se poate de 
bine aici. 

D-na Weller izbucni atunci în lacrimi. 

— Ce e, mamă? o întrebă Sam. 

— Oh, Samuel! răspunse ea, sunt foarte nenorocită din 
cauza tatălui tău! Oare nimic nu-l poate face mai bun? 

— Auzi? glăsui Sam. Doamna întreabă dacă nimic nu te 
poate face mai bun. 

— Foarte îndatorat pentru întrebarea ei politicoasă, 
Sammy, replică bătrânul. Îmi închipui că o pipă mi-ar prinde 
foarte bine. Pot să capăt una, Sammy? 

D-na Weller se porni atunci să plângă şi mai tare, iar dl. 
Stiggins scoase un geamăt. 

— Eh, uite, că iar i s-a făcut rău bietului domn, spuse 
Sam întorcând capul. Unde te doare, dom'le? 

— In acelaşi loc, tinere, reluă dl. Stiggins, în acelaşi loc. 

— Unde o fi locul ăsta, dom'le? întrebă Sam cu ton în 
aparenţă foarte firesc. 

— In piept, tinere, răspunse dl. Stiggins apăsându-şi 
umbrela pe vestă. 

La auzul mişcătorului răspuns, d-na Weller, câtuşi de 
puţin neînstare să-şi stăpânească emoția, hohoti şi mai 
zgomotos în plâns, declarând că omul cu nas roşu era un 
sfânt; la care dl. Weller-senior îndrăzni să insinueze cu 
jumătate glas, că trebuie că reprezintă parohiile reunite Sf. 

Pimon dinafară cu Sf. Welker dinăuntru. 

— Mamă, glăsui Sam, mi-e teamă că dumnealui care se 
tot schimonoseşte aici, i s-a făcut mai degrabă sete în faţa 
unei privelişti aşa de triste. Nu-i aşa, mamă? 

Mândra doamnă se uită la dl. Stiggins ca să capete un 
răspuns, iar el, rostogolindu-şi de nenumărate ori ochii, îşi 
strânse gâtlejul cu mâna dreaptă şi imită actul înghiţirii, în 
semn că-i este sete. 

— Samuel, mă tem într-adevăr că emoţiile i-au stârnit 
setea, spuse d-na Weller cu glas tânguitor. 

— Ce bei de obicei, dom'le? întrebă Sam. 

— O, dragă tinere, toate băuturile nu sunt decât 
zădărnicii! răspunse dl. Stiggins. 

— Cât se poate de adevărat, cât se poate de adevărat! 
murmură d-na Weller cu un geamăt şi-un semn aprobator 
din cap. 

— Da, crez şi eu, glăsui Sam; însă care anume e 
zădărnicia dumneatale specială, dom'le? Ce zădărnicie îţi 
place mai mult? 

— O, dragă tinere, răspunse dl. Stiggins, le dispreţuiesc 
pe toate! Dar dacă există una mai puţin odioasă decât 
celelalte, este băutura aceea care se cheamă rom; cald, 
dragă tinere, cu trei bucăţi de zahăr la pahar. 

— Îmi pare foarte rău, dom'le, spuse Sam, însă zădărnicia 
asta specială nu e voie să se vânză aici. 

— Oh, inimi de piatră, oameni înrăiţi! exclamă dl. 
Stiggins. Oh, afurisită cruzimea călăilor aceştia neomenoşi! 

Rostind cuvintele de mai sus, dl. Stiggins se apucă să-şi 
dea iar ochii peste cap şi să-şi izbească pieptul cu umbrela; 
iar pentru a fi drepţi cu el, vom spune că indignarea sa nu 
părea nici prefăcută, nici uşuratică. 

După ce d-na Weller şi domnul cu nas roşu făcură aspre 
comentarii asupra acestui obicei barbar, şi zvârliră 
împotriva iniţiatorilor lui potop de blesteme pioase, dl. 
Stiggins recomandă o sticlă cu vin de Porto, amestecat cu 

puţină apă caldă, cu mirodenii şi zahăr, ca fiind o băutură 
plăcută stomacului şi mai puţin plină de zădărnicie ca multe 
alte combinaţiuni. 

În consecinţă porunciră să se prepare băutura; în acest 
timp omul cu nasul roşu şi d-na Weller îl contemplau pe 
bătrânul W., tânguindu-se. 

— Hei, Sammy, spuse acesta, nădăjduiesc că plăcuta 
vizită are să te înveselească. O conversaţie foarte veselă şi 
foarte folositoare, nu e aşa? 

— Eşti un împieliţat, spuse Sam; şi te rog să nu-mi mai 
adresezi vorbele dumneatale neobrăzate. 

Departe de a se declara lămurit de răspunsul acesta 
foarte potrivit, dl. Weller-bătrânul rânji până la urechi, iar 
pentru că se încăpăţâna să nu-şi schimbe purtarea, d-na 
Weller şi dl. Stiggins fură nevoiţi să închidă ochii şi să se 
lase pe scaun, stânjeniţi; el însă nu se feri să-şi exprime, 
prin diferite acte de pantomimă, dorinţa de a-i da la cap şi 
de a-i rupe nasul lui Stiggins, lucru care părea să-i aducă o 
mare uşurare sufletească; însă odată fu cât pe-aci să se 
dea de gol căci dl. Stiggins, tresărind la sosirea vinului cald, 
aduse onorabilul său cap spre pumnul strâns al d-lui Weller 
care, de câteva minute, descria la o şchioapă de urechile lui 
un joc imaginar de artificii. 

— E nevoie să întinzi mâna ca un sălbatic pentru a-ti lua 
paharul? strigă Sam cu multă prezentă de spirit. Nu vezi că 
l-ai lovit pe domnu’? 

— N-am făcut într-adins, Sammy, răspunse dl. Weller 
cam fâstâcit de neaşteptata întorsătură a lucrurilor. 

— Dom'le, spuse Sam domnului cu nas roşu care îşi freca 
teasta luând o mină plângăreaţă, încearcă o oblojeală pe 
dinăuntru. Cum ţi se pare zădărnicia asta caldă, dom'le? 

DI. Stiggins nu răspunse prin cuvinte, însă mişcările sale 
erau expresive. Gustă conţinutul paharului pe care Sam i-l 
dăduse în mână, îşi puse umbrela pe podea, gustă din nou, 
trecându-şi uşurel mâna de două-trei ori peste stomac; pe 

urmă înghiţi tot restul dintr-o suflare şi, plescăindu-şi 
buzele, întinse paharul ca să i se mai toarne. 

D-na Weller nu întârzie nici ea să onoreze vinul cel 
combinat. Buna femeie protestase la început, declarând că 
nu poate să ia măcar o picătură; apoi, acceptase o mică 
picătură; pe urmă o picătură mare, pe urmă, o sumedenie 
de picături; şi, cum simţirea ei era ca acele substanţe care 
sunt puternic influențate când li se aplică o cantitate 
oarecare de băuturi spirtoase, cu fiecare strop de băutură 
vărsa o lacrimă; aşa că simţirea ei se topi treptat în lacrimi 
până când, în cele din urmă, ajunse într-un hal fără hal. 

DI. Weller-bătrânul manifesta un dezgust profund 
observând simptomele acestea, iar când, după a doua 
cană, dl. Stiggins începu să ofteze cumplit, el îşi exprimă 
din plin dezaprobarea, murmurând cu nemiluita fraze 
desperecheate, printre care o mânioasă repetare a 
cuvântului „moft” era singura ce putea fi prinsă de auz. 

— Samivel băiatule, şopti el fiului său după o îndelungă şi 
stăruitoare contemplare a nevestei şi a d-lui Stiggins, să-ţi 
spun un lucru: cu siguranţă că e ceva scrântit pe dinăuntru 
în mamă-ta vitregă şi în domnul Stiggins. 

— Ce vrei să spui? întrebă Sam. 

— Vreau să spui, Sammy, că tot ce beau ei nu pare să le 
priască. Se schimbă numaidecât în apă caldă şi curge pe 
ochi. Crede-mă, Sammy, e o enfermitate constituţională. 

DI. Weller îşi întări opinia ştiinţifică prin numeroase clipiri 
din ochi şi prin semne din cap, iar d-na Weller, remarcându- 
le şi trăgând încheierea că ele cuprindeau desigur un 
înţeles ofensator, fie pentru dl. Stiggins, fie pentru ea, fie 
pentru amândoi, era cât pe-aci să se simtă nespus de rău, 
când dl. Stiggins, ridicându-se cum putu pe picioare, începu 
să rostească un discurs instructiv, închinat celor prezenţi şi- 
n special lui Samuel Weller, pe care îl ruga, în termeni 
mişcători, să fie cu ochii în patru în cloaca de vicii în care 
căzuse. Íl imploră să se oprească de la orice făţărnicie şi 

trufie a inimii, iar pentru asta să-l ia de model pe el 
(Stiggins), în care caz va ajunge mai curând sau mai târziu 
la concluzia plăcută de-a fi ca şi dânsul, un om respectabil, 
neprihănit, pe când toţi cunoscuţii şi prietenii săi vor 
rămâne doar nişte desfrânaţi ticăloşi, părăsiţi de Dumnezeu 
şi fără nicio nădejde de mântuire, ceea ce - adăugă dl. 
Stiggins - lui nu poate să-i aducă decât satisfacția cea mai 
vie. 

Îl mai imploră să ocolească, mai presus de orice, patima 
beţiei, pe care o asemuia cu dezgustătoarele deprinderi ale 
porcilor, ori cu drogurile vătămătoare ce nimicesc memoria 
celui ce le mestecă. În punctul acesta al discursului, 
cucernicului domn cu nas roşu începu să i se împleticească 
limba şi, bălăbănindu-se încoace şi-ncolo în focul elocinţei, 
fu nevoit să se ţină de spătarul unui scaun pentru a-şi 
păstra echilibrul. 

DI. Stiggins nu-şi îndemnă ascultătorii să fie cu ochii în 
patru asupra acelor profeţi mincinoşi şi batjocoritori 
mizerabili ai religiei care, pentru că nu au priceperea să 
înfăţişeze doctrinele ei de bază, nici inima să simtă 
principiile de seamă ale religiei, sunt mult mai primejdioşi 
pentru societate decât criminalii de rând; căci târăsc în 
rătăcire firile cele mai slabe şi mai neştiutoare, atrăgând 
disprețul asupra a ceea ce ar trebui să fie mai sfânt, şi 
făcând să se răsfrângă, până la un punct, neîncrederea şi 
sila asupra multor oameni virtuoşi, cumsecade, membri ai 
unor excelente secte şi credinţe. Totuşi, cum dl. Stiggins 
rămăsese multă vreme rezemat de spătarul scaunului, cu 
un ochi închis şi clipind întruna din celălalt, e de presupus 
că s-a gândit la toate, însă le-a păstrat pentru sine. 

D-na Weller plângea cu sughiţuri în decursul cuvântării 
lui şi hohotea după fiecare paragraf. Sam stătea călare 
peste un scaun, cu braţele rezemate pe spătar; uitându-se 
la predicator cu o înfăţişare plină de candoare şi blândeţe, 
arunca din când în când, asupra părintelui său o privire cu 

tâlc. Bătrânul care păruse încântat la început, se apucă pe 
la jumătatea predicii s-adoarmă. 

— Bravo! Foarte frumos! spuse Sam când dl. Stiggins, 
oprindu-se, începu să-şi pună mânuşile uzate şi îşi înfundă 
degetele prin vârfurile găurite până când nodurile lor 
începură să iasă la iveală, Foarte frumos! 

— Nădăjduiesc c-o să-ţi fie de folos, Samuel, glăsui d-na 
Weller cu solemnitate. 

— Nădăjduiesc şi eu, mamă, răspunse Sam. 

— AŞ ţine mult să-i fie la fel şi tatălui dumitale. 

— Mulţumesc, dragă, spuse dl. Weller-senior. Cum te 
simţi acum, îngeraşule? 

— Nelegiuitule! exclamă d-na Weller. 

— Om rătăcit! spuse cucernicul domn Stiggins. 

— Vrednica mea făptură, răspunse dl. Weller, dacă n-o să 
am o lumină mai bună decât a lunii ăsteia a dumitale, de 
bună seamă că am să călătoresc toată noaptea. Uite ce e 
însă, doamnă Weller: dacă Tărcatu mai rămâne mult 
înhămat, n-o să fie bun de nimic la înapoiere şi s-ar putea 
prea bine să arunce jilţul cât colo în vreun tufiş, odată cu 
păstorul. 

Auzind presupunerea, cucernicul domn Stiggins îşi luă cu 
vădită consternare pălăria şi umbrela şi propuse să se 
pornească fără întârziere. D-na Weller acceptă, iar Sam îi 
petrecu până la uşă, unde îşi luă cuviincios bun-rămas de la 
ei. 

— A-dio, Sam, zise bătrânul vizitiu. 

— Ce e aia a-dio? întrebă Sam. 

— Atunci la revedere, spuse bătrânul. 

— Aşa da, mai înţeleg, replică Sam. La revedere, talpa 
iadului! 

— Sammy, glăsui în şoaptă dl. Weller uitându-se cu luare 
aminte în jurul său, zi-i cele cuvenite jupânului tău şi spune- 
i că, dacă se mai gândeşte la afacerea asta, să-mi trimiţă 
vorbă. Eu şi un tâmplar am făcut un plan ca să-l scoatem 
de-aici. Un pian, Samivel, un pian! spuse dl. Weller 

ciocănindu-l pe fiul său în piept cu dosul palmei şi 
trăgându-se îndărăt vreo doi paşi. 

— Ce vrei să spui? întrebă Sam. 

— Un pian... foarte... Samivel, replică dl. Weller în chip şi 
mai misterios. Unul pe care poate să-l ia cu chirie, însă care 
nu cântă, Sammy. 

— Şi atunci la ce o să slujească? 

— O să-i trimiţă vorbă prietinului meu, tâmplarul, ca să-l 
ia îndărăt; înţelegi? zise dl. Weller. 

— Nu, răspunse Sam. 

— lnăuntru nu e nimic, murmură tată-său; poate să stea 
în voie, într-însul, cu pălăria şi cu pantofii, şi să respire pe la 
picioarele pianului care e scobite. Aveţi un bilet gata de 
plecare pentru America... Guvernul americanilor n-o să-l 
predea când o să vază că are bani de cheltuit, Sammy. 
Jupânul n-are decât să rămâie acolo până ce doamna 
Bardell o să dea ortu' popii sau până când domnii Dodson şi 
Fogg au să fie spânzurați, şi chestia asta din urmă îmi pui 
capul că o să se întâmple întâi; pe urmă poate să se 
întoarcă şi să scrie o carte despre americani, şi cartea o să-i 
scoaţă toate cheltuielili, ba chiar mai mult dacă-i 
muştruluieşte bine. 

DI. Weller înfăţişă într-un suflet ideea complotului său, cu 
un iureş de şuşotiri, iar pe urmă, ca şi cum i-ar fi fost frică 
să nu slăbească prin alte discuţii efectul uluitoarei veşti, 
făcu salutul vizitiului şi îşi luă tălpăşiţa. 

Sam abia îşi recăpătase liniştea obişnuită - mult 
zdruncinată de comunicarea tainică a respectabilului său 
părinte, când dl. Pickwick îl întâmpină. 

— Sam! îi spuse el. 

— Da, dom'le... 

— Vreau să dau o raită prin închisoare şi doresc să mă 
însoţeşti. Sam, adăugă dl. Pickwick zâmbind, uite că vine 
încoa' un deţinut pe care îl cunoaştem. 

— Care, dom'le! Domnu' ăla cu o claie de păr sau 

captivu' enteresant cu ciorapi? 

— Niciunul şi nici altul. E unul dintre cei mai vechi 
prieteni ai tăi. 

— Ai mei? 

— Sunt sigur că ţi-l aminteşti foarte bine; ori poate că 
pentru cunoştinţele tale vechi eşti înzestrat cu mai puţină 
memorie decât mi-aş fi închipuit. Sst, nicio vorbă, nicio 
silabă, Sam! Uite-l! 

În răstimp, dl. Jingle se apropia. Nu mai avea înfăţişarea 
aşa de amărâtă, şi purta nişte veşminte uzate, scoase, 
graţie d-lui Pickwick, de la Muntele de Pietate. Se tunsese, 
avea rufăria curată; dar era încă foarte palid şi slab. Se târa 
încet, rezemându-se într-un baston şi se vedea cât de colo 
că fusese greu încercat de boală şi nevoie, căci abia se 
ţinea pe picioare. Îşi scoase pălăria când dl. Pickwick îl 
salută, şi păru foarte tulburat şi ruşinat dând cu ochii de 
Sam. 

În urma lui numaidecât, venea dl. Job Trotter care, pe 
lista păcătoşeniilor lui, măcar atât: lipsa de devotament 
pentru tovarăş nu era trecută. Arăta încă zdrenţăros şi 
murdar, însă chipul nu-i mai era scofâlcit ca la prima 
întâlnire cu dl. Pickwick, acum câteva zile. Scoţându-şi 
pălăria în faţa binevoitorului nostru prieten, murmură 
câteva cuvinte întretăiate de recunoştinţă, adăugând că, de 
n-ar fi fost dl. Pickwick, ar fi murit de foame amândoi. 

— Bine, bine! spuse dl. Pickwick întrerupându-l cu 
nerăbdare. Rămâi cu Sam în urmă. Domnule Jingle, vreau 
să-ţi vorbesc. Poţi să mergi fără braţul lui? 

— Desigur, domnule; vă stau la dispoziţie. Nu prea 
repede - picioarele se clatină - capul buimac - totul se- 
nvârte - parcă se cutremură pământul; - foarte. 

— Atunci dă-mi braţul, glăsui dl. Pickwick. 

— Nu, nu, nu vreau; mai bine nu, răspunse Jingle. 

— Fleacuri, zise dl. Pickwick. Reazemă-te de mine, este 
dorinţa mea, domnule. 

Văzând că Jingle era tulburat, frământat şi nu ştia ce să 
facă, dl. Pickwick puse capăt discuţiei, luând sub braţul său 
braţul comediantului invalid şi ducându-l cu sine fără vorbă. 

In tot acest timp, figura d-lui Samuel Weller exprima cea 
mai mare uimire, uimirea cea mai copleşitoare care se 
poate imagina. După ce-şi plimbă într-o tăcere adâncă ochii 
de la Job la Jingle şi de la Jingle la Job, exclamă în şoaptă: 
„Naiba să mă ia!” şi repetă cuvintele de câteva ori; apoi 
parcă îi pieri graiul cu totul şi iar se apucă să-i contemple, 
când pe unul, când pe altul, într-o buimăceală mută. 

— Haide, Sam! spuse dl. Pickwick privind în urmă. 

— Vin, dom'le, răspunse dl. Weller  urmându-şi 
maşinaliceşte stăpânul, dar fără să-şi ia ochii de la dl. Job 
Trotter care păşea lângă el în tăcere. 

Job îşi tinu câtva timp privirile în pământ, pe când Sam, 
cu ochii aţintiţi asupră-i, se ciocnea de trecători, dădea 
peste copii, se împiedica de trepte şi de balustrade, de 
parcă la nimic nu mai lua seamă; deodată Job, privindu-l pe 
furiş, îi spuse: 

— Ce mai faci, domnule Weller? 

— El e! strigă Sam şi, stabilind cu certitudine identitatea 
lui Job, se bătu cu mâna pe picior şi-şi exprimă emoția 
printr-un fluierat prelung şi ascuţit. 

— S-au schimbat tare mult lucrurile pentru mine, 
domnule, glăsui Job. 

— Aşa mi se pare şi mie! exclamă dl. Weller cercetând cu 
neprefăcută mirare zdrenţele tovarăşului său. E însă o 
schimbare în rău, domnule Trotter, cum zicea gentlemanul 
când a primit, pentru o monedă bună de o jumătate de 
coroană, doi şilingi şi şase penny falşi. 

— Ai toată dreptatea, replică Job clătinând din cap; nu 
mai e nicio înşelăciune acum, domnule Weller. Lacrimile, 
adăugă el cu o expresie de viclenie momentană, lacrimile 
nu sunt singurele dovezi ale nenorocirilor şi nici cele mai 
bune. 

— Adevărat, nu e, întări Sam cu tâlc. 

— Ele pot fi prefăcute, domnule Weller, rosti Job. 

— Ştiu, zise Sam. E persoane care le are totdeauna gata 
şi ridică zăgazul ca să le dea drumul când vrea. 

— Da, dar aceste lucruri nu pot fi făcute cu uşurinţă, 
domnule Weller; şi, ca să izbuteşti, e un chin, răspunse Job. 

Vorbind astfel, Job îşi arătă obrajii scofâlciţi şi, suflecând 
mâneca hainei, arătă un braţ aşa de firav şi de uscat, încât 
ţi se părea că s-ar frânge dacă i-ai fi atins pojghiţa de carne 
care-l acoperea. 

— Dar ce ai făcut?! exclamă Sam trăgându-se înapoi. 

— Nimic, răspunse Job. 

— Nimic, repetă Sam, ca un ecou. 

— De mai multe săptămâni nu fac nimic, glăsui Job; nu 
mănânc şi nu beau mai nimic. 

Sam învălui într-o ochire înţelegătoare figura slabă a d-lui 
Trotter şi îmbrăcămintea lui jerpelită apoi, apucându-l de 
braţ, începu să-l tragă cu de-a sila. 

— Unde mă duci, domnule Weller? întrebă Job zbătându- 
se zadarnic sub mâna puternică a fostului vrăjmaş. 

— Vino, vino! răspunse Sam fără a catadicsi să-i dea altă 
lămurire până când ajunseră la cârciuma închisorii, unde 
ceru o cană cu bere care fu adusă repede. Acum, glăsui 
Sam, fă bine şi bea-mi asta până la ultima picătură şi pe 
urmă dă ulcica peste cap ca să-mi arăţi că ai luat doftoria 
întreagă. 

— Dar, dragă domnule Weller... se împotrivi Job. 

— Dă-o pe gât! reluă Sam cu ton poruncitor. 

Luat astfel la refec, dl. Trotter duse cana la buze şi-i 
ridică fundul pe îndelete în chip aproape neobservat. 
Odată, numai o singură dată, se opri să respire îndelung, 
însă fără să depărteze cana de la gură, iar peste câteva 
momente o ţinea în mâna întinsă, cu fundul în sus. Nimic nu 
căzu la pământ afară de trei-patru clăbuci de spumă ce se 
prelingeau încetişor de pe margine. 

— Bravo! glăsui Sam. Cum te simţi acum? 

— Mai bine, domnule, cred că mult mai bine. 

— Fireşte; e ca şi cum ai pune gaz într-un balon. Te umfli 
văzând cu ochii. Ce-ai zice de încă una de aceeaşi mărime? 

— Mi-este de-ajuns, domnule, îţi foarte mulţumesc, dar 
mi-ajunge. 

— Ce zici atunci de ceva mai zdravăn? 

— Graţie vrednicului dumitale stăpân, domnule, avem la 
ceasurile trei fără un sfert o jumătate de pulpă de berbec 
friptă împreună cu cartofii, ca să nu mai trebuiască să-i 
fiarbă. 

— Cum? El vă ajută aşa? întrebă Sam apăsând pe fiecare 
cuvânt. 

— Da, domnule. Şi mai mult decât atâta, domnule Weller; 
deoarece stăpânul meu era foarte bolnav, a luat o cameră 
pentru noi - stăteam într-o cocină înainte - şi a plătit chiria, 
domnule. A venit să ne vadă noaptea, fără să ştie nimeni. 
Domnule Weller, urmă Job cu lacrimi acum adevărate, aş fi 
în stare să-l slujesc pe omul acesta până aş cădea mort la 
picioarele lui. 

— Ascultă, lasă asta, prietene, nu te mai necăji! strigă 
Sam. 

Job Trotter îl privi mirat. 

— Lasă asta; ascultă băiete! repetă Sam cu tărie. N-o să-l 
slujească nimeni afară de mine; şi, pentru că veni vorba de 
asta, urmă el plătind berea, am să-ţi spui alt sicret. N-am 
auzit niciodată, ţine minte, n-am citit în nicio carte de 
poveşti şi n-am văzut în niciun tablou un înger cu pantaloni 
şi ghetre; nu, nici măcar la teatru, după câte îmi aduc 
aminte, deşi acolo ar fi cu putinţă; dar nu uita vorbele mele, 
Job Trotter, el e un adevărat înger; şi arată-mi omul care să 
îndrăznească să spuie că a cunoscut vreunul mai bun! 

După ce rosti provocarea pe care o întări prin numeroase 
gesturi şi semne din cap, Sam băgă restul în buzunar şi 
porni în căutarea celui despre care vorbise. 

Îl găsiră pe dl. Pickwick, care era încă cu Jingle şi-i vorbea 
însufleţit, fără să arunce o ochire asupra grupurilor adunate 
pe terenul de sport; erau felurite grupuri la care merita să 
te uiţi măcar din simplă curiozitate. 

— Bine, spunea dl. Pickwick când Sam şi tovarăşul lui se 
apropiară, ai să vezi cum o să te înzdrăveneşti şi, până una- 
alta, mai chibzuieşte. Când te vei simţi destul de tare, să-mi 
spui şi-o să mai stăm de vorbă la timpul potrivit. Acum 
întoarce-te în odaia dumitale, trebuie să fii obosit şi nu eşti 
destul de voinic ca să zăboveşti mult afară. 

DI. Alfred Jingle, căruia nu-i mai rămăsese o scânteie din 
vioiciunea de altădată şi nici măcar din voioşia sumbră pe 
care o afectase în prima zi când dl. Pickwick îl întâlnise în 
mizerie, salută până la pământ în tăcere şi se depărtă 
domol după ce făcu semn lui Job să nu-l însoţească 
numaidecât. 

— Sam, nu e curioasă scena asta? întrebă dl. Pickwick 
privind în juru-i cu bună voie. 

— Foarte curioasă, dom'le, răspunse Sam; şi adăugă 
pentru sine: „Minunile nu s-a sfârşit. Nu-l vezi şi pe Jingle 
cum se boceşte?” 

În partea închisorii unde se afla dl. Pickwick în momentul 
acela, spaţiul mărginit de ziduri era destul de întins ca să 
formeze un bun teren pentru jocul cu mingea; o latură a 
curţii era închisă, bineînţeles, chiar de zid, iar cealaltă de 
partea aceea a închisorii ce avea vedere spre Sf. Paul; sau, 
mai degrabă, care ar fi avut vedere spre catedrală dacă n- 
ar fi fost zidul. Aici se arătau numeroşi datornici, în mişcare 
sau în repaus, în toate atitudinile unei nelinişti trândave. 
Cei mai mulţi aşteptau în temniţă ziua când urmau să apară 
înaintea Curţii insolvabililor, în vreme ce alţii erau trimişi 
înapoi la închisoare pentru un timp pe care se sileau să-l 
petreacă cum puteau mai bine. Câţiva erau ca vai de capul 
lor; alţii arătau bine; mulţi erau jegoşi; câţiva, mai curăţei. 
Toţi, însă, hoinărind, tălălăind de colo-colo, pierzându-şi 

vremea fără niciun rost şi pustiiţi de speranţe la fel ca 
animalele dintr-o menajerie. 

Alţi deţinuţi îşi petreceau vremea trândăvind la ferestrele 
ce dădeau spre alei; unii conversau zgomotos cu 
cunoştinţele de jos; alţii jucau mingea cu persoane 
sprintene care-i serveau de afară; alţii, în sfârşit, priveau la 
jucători, ori erau atenţi la băieţii care făceau pe arbitrii. 

Femei soioase treceau în sus şi-n jos, în galenţi, ducându- 
se la bucătăria care se afla într-un ungher al curţii. Intr-alt 
colţ copiii ţipau, se jucau şi se băteau. Zgomotul popicelor 
şi strigătele jucătorilor se contopeau mereu cu zarva pe 
care o făceau copiii; totul era un amestec de sunete, un 
întreg vacarm, exceptând şopronul mic, dărăpănat, care se 
găsea la câţiva paşi de acolo, unde zăcea livid, încremenit, 
corpul deţinutului de la Cancelarie, răposat cu o noapte 
înainte şi aşteptând batjocura unei anchete. Corpul! 
Termenul legal pentru a exprima amestecul turbulent de 
griji, nelinişti, afecţiuni, speranţe, dureri, care alcătuiesc 
omul viu. Legea avea corpul deţinutului; corpul zăcea acolo, 
înveşmântat în haine de mort, ca un martor înfricoşător 
faţă de grija ei binevoitoare. 

— Vreţi să vedeţi o dugheană fluierătoare5?, domnule? 
întrebă Job Trotter. 

— Ce vrei să spui? întrebă dl. Pickwick la rândul său. 

— O dugheană fluierătoare, dom'le, adăugă Sam. 

— Ce e asta, Sam? O dugheană de păsărar? se interesă 
dl. Pickwick. 

— Câtuşi de puţin, domnule, declară Job; un loc unde se 
vând băuturi spirtoase. 

DI. Job Trotter explică atunci, pe scurt, că în închisoarea 
datornicilor era interzisă, sub aspre pedepse, introducerea 
de băuturi spirtoase; dar că articolul acesta fiind foarte 
apreciat, câțiva temniceri speculanți au închis ochii, 


53 „A umezi fluierul”, expresie idiomatică în limba engleză, pentru a bea 
(n. tr.). 

determinaţi de anume consideraţiuni lucrative care aveau 
să le aducă venituri şi au dat voie câtorva deţinuţi să 
vândă, în propriul lor profit, băutura favorită a doamnelor şi 
domnilor din puşcărie. 

— Obiceiul, continuă Job, a fost introdus treptat în toate 
închisorile pentru datorii. 

— Şi are avantajul, glăsui Sam, că temnicerii are grijă să-i 
prinză pe toţi care încearcă să se dea după deşte şi nu le 
plăteşte; iar când se întâmplă asta, e lăudaţi la jurnale 
pentru vegherea lor; aşa că, cu o piatră, dă două lovituri: îi 
împiedică pe alţii să facă negoţ şi-şi sporeşte faima. 

— Aşa stau lucrurile, domnule Weller, întări Job. 

— Dar camerele astea, întrebă dl. Pickwick, nu sunt 
vizitate niciodată ca să se vadă dacă nu cumva acolo sunt 
băuturi spirtoase? 

— Cum să nu, dom'le, lămuri Sam; însă temnicerii ştie 
dinainte; ei dă de veste fluierătorilor, şi atunci poţi să le pui 
sare pe coadă. 

Pe când Sam termina explicaţiile, Job bătea la uşa care fu 
imediat deschisă de un domn ciufulit. Ciufulitul închise apoi 
uşa cu zăvorul în urma lor şi rânji; atunci se porni şi Job să 
rânjească, iar Sam făcu la fel; dl. Pickwick, gândind că, fără 
îndoială, se aştepta acelaşi lucru şi de la dânsul, zâmbi şi el 
până la sfârşitul întrevederii. 

Gentlemanul ciufulit păru că a înţeles perfect modul 
acesta tăcut de-a intra în materie. Scoase de sub pato 
sticlă turtită de piatră, care putea să conţină cam o oca şi 
umplu cu ienupăr trei pahare pe care Job şi Sam le goliră 
îndată cu meşteşug. 

— Mai vreţi? întrebă domnul fluierător. 

— Nu, mulţumesc, spuse Job Trotter. 

DI. Pickwick plăti, uşa fu deschisă, se depărtară; şi cum 
tocmai în momentul acela dl. Roker trecea pe acolo, 
domnul ciufulit îi făcu un semn prietenos din cap. 

După ce ieşi de acolo, dl. Pickwick rătăci pe scări şi de-a 

lungul galeriilor, apoi ocoli încă odată curtea închisorii. 

| se părea că lumea din temniţă era alcătuită numai din 
indivizi ca Mivins, Smangle, ca pastorul, măcelarul; mereu, 
la fiece pas, aceiaşi indivizi. Aceeaşi murdărie, aceeaşi 
larmă, acelaşi tărăboi, aceleaşi trăsături caracteristice în 
toate ungherele, în cele mai bune, ca şi în cele mai rele. 
Peste tot era ceva turbulent şi neliniştit, şi vedeai tot felul 
de oameni adunându-se, despărţindu-se, ca umbrele într-un 
vis apăsător. 

— Am văzut destul, spuse dl. Pickwick trântindu-se pe un 
scaun în odăiţa lui. Mă doare capul de câte mi s-au perindat 
pe dinaintea ochilor şi inima mă doare. De acum încolo, voi 
rămâne prizonier în camera mea. 

DI. Pickwick respectă cu perseverenţă hotărârea pe care 
o luase. Trei luni întregi el stătu toată ziua închis, furişându- 
se ca să respire aer curat numai pe înnoptate, când cei mai 
mulţi dintre deţinuţi se aflau în pat ori chefuiau în odăile lor. 

Sănătatea sa începea, vădit, să sufere de pe urma 
arestului, însă nici ades repetatele implorări ale prietenilor 
şi ale d-lui Perker, nici înştiinţările şi mustrările şi mai 
repetate ale d-lui Samuel Weller nu-l putură îndupleca să 
schimbe cu o iotă hotărârea-i nezdruncinată. 

CAPITOLUL XLVI 


Unde se istoriseşte un mişcător şi nu lipsit de haz act de 
delicateţe, pe care l-au săvârşit d-nii Dodson şi Fogg. 


Era în ultima săptămână a lunii iulie, când o cabrioletă 
de piaţă, al cărei număr nu e menţionat, înainta zorită spre 
Goswell Street. Se aflau grămădite într-însa trei persoane, 
afară de vizitiul care stătea, fireşte, pe capra lui, într-o 
parte. Pe poclit spânzurau două şaluri aparţinând, după 
toate semnele, unor cocoane afurisite, aşezate sub numitul 
poclit. Un domn cu înfăţişare greoaie şi supusă era 
înghesuit, că aproape nu se mai vedea, între cele două 
doamne care îl repezeau scurt când cuteza să facă şi el 
vreo observaţie. Cele două cocoane afurisite şi domnul 
greoi dădeau vizitiului instrucţiuni care se băteau cap în 
cap, tinzând toate spre acelaşi scop, adică de a opri la uşa 
d-nei Bardell; uşă despre care domnul greoi susţinea, în 
directă opoziţie şi în ciuda cocoanelor, că era verde, iar nu 
galbenă. 

— Vizitiu, spunea domnul greoi, opreşte la casa cu uşa 
verde. 

— Ce om nesuferit! exclamă una dintre cocoanele 
afurisite. Opreşte, vizitiu, la casa cu uşa galbenă! 

Ca să oprească la uşa verde, vizitiul îşi înfrânase calul 
aşa de brusc, încât îl împinsese aproape în cabrioletă; 
auzind însă de noua indicație, îi dădu drumul pe picioarele 
dinainte şi stătu locului. 

— Atunci unde să opresc? întrebă vizitiul. Înţelegeţi-vă 
între dumneavoastră. Tot ce vreau să ştiu este unde. 

Gâlceava reîncepu atunci cu violenţă; iar pentru că 
animalul era sâcâit de o muscă ce i se tot învârtea pe la 
bot, vizitiul îşi întrebuinţă în chip omenos timpul liber 
plesnindu-l cu biciul peste cap după principiul revulsiunii. 

— Majoritatea hotărăşte, spuse la urmă una dintre 
cocoanele afurisite. Vizitiu, uşa galbenă! 

Dar când cabrioleta ajunse în mod strălucit dinaintea uşii 
galbene „, făcând”, după cum spunea triumfător una dintre 
cocoane, „de fapt, mai mult zgomot decât ar produce 
propria-ţi cupea”, şi când vizitiul cobori să dea ajutor 
cocoanelor, căpşorul rotund al d-şorului Thomas Bardell se 
arătă la fereastra unei case cu uşă roşie, situată cu câteva 
numere mai departe. 

— Fiinţă îngrozitoare! strigă cocoana mai sus amintită 
aruncând domnului greoi o privire nimicitoare. 

— Dar, draga mea, nu sunt eu de vină, zise el. 

— Taci, criatură imposibilă! Casa cu uşă roşie, vizitiu! Oh, 
dacă vreodată o femeie a fost chinuită de o făptură brutală 
ce găseşte plăcere şi-i creşte inima când poate să-şi 
umilească nevasta în faţa străinilor, eu sunt aceea! 

— Ar trebui să intri în pământ de ruşine, Raddle, spuse 
femeiuşca a doua, care nu era alta decât d-na Cluppins. 

— Spuneti-mi măcar ce am făcut? întrebă dl. Raddle. 

— Taci, brută, să nu mă faci să-mi uit sextu' şi să mă 
cobor ca să te iau la palme! zise d-na Raddle. 

În răstimpul dialogului acestuia, vizitiul îşi târa în chipul 
cel mai netrebnic calul de hăţ, până la casa cu uşă roşie pe 
care d-şorul Bardell o şi deschisese. Ce manieră banală şi 
comună să te prezinţi aşa dinaintea uşii unei prietene! În 
loc să soseşti cu tot focul, în iureşul nebun al cailor; în loc 
ca vizitiul să sară de pe capră şi să bată puternic în uşă; în 
loc să trânteşti poclitul cu zgomot exact în ultimul moment 
ca să nu rămâi în bătaia curenților; în loc să pui să ţi se 

întindă şalul ca şi cum ai avea un vizitiu al tău! Tot efectul 
situaţiei se pierdea: mai bine ar fi venit pe jos! 

— Ascultă, Tommy, strigă d-na Cluppins, ce face scumpa 
ta mămiţică? 

— A, foarte bine, răspunse d-şorul Bardell. E în salonul 
din faţă, gata. Şi eu sunt gata. 

D-şorul Bardell îşi vâri mâinile în buzunare şi se distră 
sărind de pe prima treaptă a peronului pe trotuar şi invers. 

— Mai vine cineva cu noi, Tommy? reluă d-na Cluppins 
potrivindu-şi pelerina. 

— Merge şi doamna Sanders; şi merg şi eu, răspunse 
Tommy. 

— la te uită, mucosul naibii, rosti micuța doamnă 
Cluppins, nu se gândeşte decât la el. Ascultă, Tommy, 
puiule... 

— Ce? rosti d-şorul Bardell. 

— Cine mai vine, dragostea mea? continuă d-na Cluppins 
în mod insinuant. 

— O, şi doamna Rogers, răspunse d-şorul Bardell, 
holbându-şi ochii când îi aduse vestea la cunoştinţă. 

— Cum? Doamna care a luat cu chirie locuinţa?! exclamă 
d-na Cluppins. 

D-şorul Bardell îşi vâri mai adânc mâinile în buzunare şi 
moţăi din cap exact de treizeci şi cinci de ori ca să exprime 
că într-adevăr era vorba de cocoana cu locuinţa şi nu de 
alta. 

— Aha, parc-ar fi un jour, continuă d-na Cluppins. 

— Aşa aţi zice dacă aţi şti ce e în bufet, adăugă d-şorul 
Bardell. 

— Ce e, Tommy? întrebă d-na Cluppins linguşitoare. Sunt 
sigură că-mi spui, Tommy. 

— Nu, nu vreau, ripostă d-şorul Bardell clătinând din cap 
şi reîncepând zbenguitul pe scară. 

— Mucosul naibii! murmură d-na Cluppins. Ce împieliţat 
nesuferit! Haide Tommy, povesteşte-i scumpei tale doamne 

Cluppy. 
— Nu vrea mama, răspunse d-şorul Bardell. Dacă nu zic 


nimic, am să capăt şi eu; de aceea! 

Bucuros de plăcuta perspectivă, băiatul minune începu 
cu o nouă vigoare să sară de pe-un picior pe altul. 

Interogatoriul la care copilul fusese supus avea loc în 
timp ce dl. şi d-na Raddle şi vizitiul se certau cu privire la 
preţul cursei. Incidentul terminându-se în favoarea 
vizitiului, d-na Raddle intră în casă abia mai ţinându-se pe 
picioare. 

— Dumnezeule, ce ai, Mary-Ann? întrebă d-na Cluppins. 

— Ah, Betsy, tremur şi acum toată! replică d-na Raddle. 
Raddle nu se poartă ca un bărbat; lasă toate pe spinarea 
mea. 

Atacul împotriva bietului domn Raddle nu prea era loial: 
căci de la începutul certei, el fusese împins la o parte de 
buna lui soţie şi primise ordinul categoric să-şi ţină gura. 
Oricum însă, el nu avu răgazul să se apere, căci era vădit 
că d-na Raddle arăta semne de leşin; văzând aceasta de la 
fereastra salonului, d-na Bardell, d-na Sanders, chiriaşa şi 
servitoarea chiriaşei ieşiră repede şi o duseră pe d-na 
Raddle în casă, vorbind toate deodată, copleşind-o cu 
expresii de compătimire şi milă, de parcă ar fi fost cea mai 
chinuită muritoare de pe pământ. O aşezară pe o sofa în 
salonul din faţă, iar doamna de la primul etaj alergă înapoi 
pe scări la etaj, reveni cu un flacon de sare volatilă şi, 
luând-o pe d-na Raddle de gât, i-l ţinu sub nas cu toată 
solicitudinea compătimitoare a sexului frumos; după ce se 
zbătu şi se zvârcoli îndelung, doamna leşinată n-avu încotro 
şi trebui să declare că se simţea mai bine. 

— Ah, biata făptură, exclamă d-na Rogers; înţeleg prea 
bine suferinţele ei. 

— Ah, biata făptură! Şi eu ştiu, repetă d-na Sanders. 

Toate doamnele începură atunci să se tânguiască la 
unison spunând că şi e/e ştiau despre ce este vorba şi 

deplângând-o din toată inima. Până şi mica servitoare a 
chiriaşei, înaltă de trei coţi şi în vârstă de treisprezece ani, 
manifesta profunda ei simpatie. 

— Dar ce s-a întâmplat? întrebă d-na Bardell. 

— Da ce v-a adus în starea asta, doamnă? întrebă şi d-na 
Rogers. 

— Am fost foarte tulburată, răspunse d-na Raddle cu ton 
dojenitor. 

Toate doamnele aruncară îndată d-lui Raddle priviri pline 
de indignare. 

— Fapt e, spuse nefericitul gentleman înaintând, fapt e 
că, dându-ne jos la uşă, am avut o neînțelegere cu vizitiul 
cabrioletei. 

Un țipăt puternic al nevesti-sii, la pomenirea acestui 
nume, făcu orice altă explicaţie imposibilă. 

— Raddle, spuse d-na Cluppins, ai face bine să ne laşi 
singure cu dânsa ca s-o liniştim. Câtă vreme vei fi aci, n-o 
să-şi vie în fire. 

Toate doamnele fiind de aceeaşi părere, dl. Raddle fu 
împins din cameră şi sfătuit să ia aer în curtea de dinapoia 
casei. Se plimba de vreun sfert de oră, când d-na Bardell îl 
anunţă, cu figură solemnă, că poate să reintre; însă că e 
dator să ia seama la felul cum se va purta cu femeia sa. D- 
na Bardell ştia că el n-are intenţii rele, însă Mary-Ann era 
departe de a fi tare şi, dacă el nu bagă de seamă, ar putea 
s-o piardă în momentul când s-ar aştepta mai puţin; ceea 
ce va fi pentru dânsul, apoi, un subiect cumplit de 
remuşcări; şi multe altele. 

DI. Raddle ascultă cu multă supunere toate aceste sfaturi 
şi se înapoie în sfârşit în salon, blând ca un mieluşel. 

— Vai, doamnă Rogers, spuse d-na Bardell, nu v-a fost 
prezentat nimeni! Domnul Raddle, doamnă; doamna 
Cluppins, doamnă; doamna Raddle, doamnă... 

— Sora doamnei Cluppins, observă d-na Sanders. 

— A, da?! exclamă d-na Rogers cu graţie, căci ea era 

chiriaşă, iar servitoarea ei urma să servească şi, pe temeiul 
poziţiei sale, trebuia să fie mai mult graţioasă decât intimă. 
A, da? 

D-na Raddle zâmbi simpatic, dl. Raddle salută, iar d-na 
Cluppins declară că „se simţea foarte fericită având cinstea 
de-a face cunoştinţa unei persoane despre care auzise 
atâtea lucruri bune” - compliment pe care d-na Rogers îl 
primi cu o bunăvoință recunoscătoare. 

— Domnule Raddle, glăsui d-na Bardell, ştii că trebuie să 
te simţi foarte onorat că dumneata şi Tommy sunteţi 
singurii gentlemeni datori să escorteze atâtea doamne, tot 
drumul, până la Grădina Spaniolă din Hampstead. Nu-i aşa, 
doamnă Rogers? 

— O, desigur, doamnă, declară d-na Rogers; după care 
celelalte doamne repetară şi ele: O, desigur! 

— Nici vorbă, doamnă, îmi dau seama, spuse dl. Raddle 
frecându-şi mâinile şi lăsând să se vadă o uşoară tendinţă 
spre voioşie. Aşa, de fapt, chiar îi spuneam doamnei 
Raddle, pe când veneam cu cabrioleta... 

Auzind cuvântul acesta care trezea atâtea amintiri 
penibile, d-na Raddle îşi duse din nou batista la ochi şi 
scoase un strigăt înăbuşit; d-na Bardell  încruntă 
sprâncenele, privindu-l pe dl. Raddle ca să-i dea de înţeles 
că ar fi mai bine să tacă şi, apoi, cu ifos, o rugă pe 
servitoarea d-nei Rogers să „pună vinul pe masă”. 

La semnalul acesta, comorile ascunse în bufet fură aduse 
în cinstea chiriaşei şi prilejuiră tuturor celor de faţă o 
satisfacţie fără margini. Erau mai multe farfurii cu portocale 
şi pişcoturi, o sticlă de Porto vechi, de treizeci şi patru 
penny, apoi o altă sticlă cu celebrul Xeres din Indiile 
orientale, de paisprezece penny. Dar, spre marea 
consternare a d-nei Cluppins, Tommy păru gata să 
povestească cum l-a iscodit dânsa cu privire la ce era-n 
bufet; noroc că, vorbind, se înecă înghițind jumătate din 
paharul cu vin vechi, ceea ce îi puse viaţa în pericol câteva 

clipe, astfel că-şi înăbuși istorisirea în germen. Societatea 
porni atunci în căutarea trăsurii pentru Hampstead. O 
găsiră curând şi, după două ceasuri, ajunseră cu toţii 
nevătămaţi la Grădina Spaniolă, unde primul act al 
nefericitului domn Raddle fu cât pe-aci să pricinuiască 
delicatei sale soţii o nouă criză; căci, nici mai mult, nici mai 
puţin, el comandă ceai pentru şapte persoane, când (cum 
toate doamnele remarcară deodată) nimic nu era mai uşor 
decât să-i dea lui Tommy să bea din ceaşca cuiva sau din a 
tuturora, când chelnerul n-ar fi observat - economisindu-se 
astfel ceaiul pentru o persoană fără ca băutura să fie mai 
puţin bună. 

În orice caz, nu mai aveau încotro, astfel că tava fu adusă 
cu şapte ceşti, şapte farfurioare şi tot atâtea porţii de pâine 
şi unt. D-na Bardell fu proclamată, în unanimitate, 
prezidentă; d-na Rogers se aşeză la dreapta ei, d-na Raddle 
la stânga. Masa se desfăşură cu multă voioşie şi mult 
succes. 

— Ce frumoasă e viaţa la ţară! oftă d-na Rogers; aproape 
că aş vrea să trăiesc mereu aci! 

— O, multă vreme nu v-ar plăcea, doamnă! replică d-na 
Bardell cu oarecare grabă, căci nu se cuvenea sa încurajeze 
atare idei la chiriaşa ei; nu, nu v-ar plăcea. 

— O, sunteţi o fire prea veselă şi vă bucuraţi de prea 
multă simpatie pentru a vă putea simţi bine la ţară, zise 
mica doamnă Cluppins. 

— Se poate, doamnă... se poate, spuse ofând chiriaşa de 
la primul etaj. 

— Viaţa la ţară, pentru persoanele singure, care n-au pe 
nimeni să le poarte de grijă, ori pentru persoanele care au 
trecut prin zbuciumări sufleteşti şi prin altele, observă dl. 
Raddle recăpătând oarecare voioşie şi privind în juru-i; 
viaţa la ţară e foarte bună. Se spune că viaţa la ţară e 
indicată pentru un suflet care a fost rănit. 

Dar dintre toate cuvintele pe care le putea rosti 

nefericitul domn, acestea erau desigur cele mai prost 
găsite. Fireşte, d-na Bardell izbucni în lacrimi şi vru să 
părăsească masa pe dată; la care, iubitorul ei fiu începu să 
scoată ţipete groaznice. 

— Cine ar putea crede, doamnă, exclamă d-na Raddle, 
întorcându-se furioasă spre chiriaşa de la primul etaj; cine 
ar putea crede că o femeie să fie măritată cu o fiinţă aşa de 
nesuferită care se joacă cu simţămintele ei în fiecare clipă? 

— Draga mea, se apără dl. Raddle, nu mă gândisem 
câtuşi de puţin... 

— Nu te gândiseşi câtuşi de puţin! repetă d-na Raddle cu 
mult dispreţ. Pleacă; nu pot să te mai văd; eşti o brută. 

— Nu trebuie să te necăjeşti, Mary-Ann, o întrerupse d-na 
Cluppins. Trebuie să ai grijă de sănătatea ta, draga mea, 
lucru pe care niciodată nu-l faci. Pleacă, Raddle, fii bun, 
dacă nu vrei să-i înrăutăţeşti starea. 

— Da-da, ar fi bine să vă luaţi ceaiul singur, domnule, 
spuse d-na Rogers aplicând din nou flaconul ei cu săruri. 

D-na Sanders care, potrivit obiceiului, era foarte ocupată 
cu pâinea şi cu untul, exprimă aceeaşi opinie, astfel că 
Raddle se retrase fără să mai scoată o vorbă. 

Doamnele se grăbiră apoi să-l ridice pe d-şorul Bardell în 
braţele mamei, însă, cum el era prea mare pentru a fi ţinut 
în braţe, picioarele îi ajunseră pe masă, pricinuind oarecare 
harababură printre ceşti şi farfurioare. Noroc că soiul acela 
de crize de leşin, molipsitor la doamne, rareori durează 
îndelung; de aceea, după ce-şi sărută bine copilul, după ce 
plânse puţin, d-na Bardell îşi reveni în fire, îl aşeză jos, se 
miră cum de a putut fi aşa de nesăbuită şi-şi mai turnă un 
ceai. 

Atunci se auzi huruitul roţilor unei trăsuri care se apropia 
şi doamnele, înălţând ochii, văzură o birjă oprindu-se la 
poarta grădinii. 

— Altă lume, spuse d-na Sanders. 

— Un gentleman, spuse d-na Raddle. 

— Staţi, e domnul Jackson, tânărul de la Dodson şi Fogg! 
exclamă d-na Bardell. Nu cumva domnul Pickwick a plătit 
daunele? 

— Sau s-o fi oferit să se însoare, sugeră d-na Cluppins. 

— Dar ce mult zăboveşte domnul ăsta! spuse d-na 
Rogers. De ce nu s-o fi grăbind? 

In vremea asta, dl. Jackson, după ce adresase câteva 
cuvinte unui individ jerpelit cu ghetre negre care coborâse 
din trăsură, în mână cu un baston gros de frasin, se 
îndreptă spre locul unde se aflau doamnele, potrivindu-şi 
din mers părul în jurul borurilor pălăriei. 

— Ce e nou, s-a întâmplat ceva, domnule Jackson? 
întrebă d-na Bardell cu încordare. 

— Absolut nimic, doamnă, răspunse Jackson. Bună ziua, 
doamnelor. lertaţi-mă, doamnelor, că vă deranjez, însă 
legea, doamnelor, legea... 

Scuzându-se astfel, dl. Jackson zâmbi, adresă un salut 
tuturor persoanelor prezente şi-şi trecu iarăşi mâna prin 
păr. D-na Rogers îi şopti d-nei Raddle că tânărul era într- 
adevăr foarte elegant. 

— Am fost la dumneavoastră, în Goswell Street, reluă 
Jackson şi, aflând de la slujnică cum că eraţi aici, am luat o 
trăsură şi am venit. Avem nevoie de dumneavoastră 
numaidecât, doamnă Bardell. 

— Dumnezeule mare! strigă d-na Bardell tresărind la 
auzul neaşteptatei comunicări. 

— Da, spuse Jackson muşcându-şi buzele, e o afacere 
foarte importantă, foarte urgentă şi care nu suferă 
amânare. Dodson mi-a spus special, şi Fogg la fel. Aşa că 
am păstrat trăsura ca să vă iau. 

— Ce nostimadă! exclamă d-na Bardell. 

Toate doamnele recunoscură că lucrul era într-adevăr 
foarte nostim, însă fură unanim de acord că era desigur şi 
foarte important; altminteri Dodson şi Fogg n-ar fi trimis 
după ea. Adăugară, în sfârşit, că, deoarece afacerea era 

urgentă, d-na Bardell ar trebui să se ducă la Dodson şi Fogg 
fără întârziere. 

Când eşti chemată cu o grabă atât de monstruoasă de 
avocaţii tăi, capeţi un anume grad de însemnătate care nu 
era câtuşi de puţin neplăcută d-nei Bardell. Intr-adevăr, ea 
putea în mod logic să spere că va câştiga în ochii chiriaşei 
de la primul etaj. Făcu oarecare nazuri, afectă multă 
supărare şi ezitare, însă la urmă încheie că ar fi bine să se 
ducă. 

— Nu vreţi să vă răcoriţi puţin, domnule Jackson, după 
cursa pe care aţi făcut-o? întrebă d-na Bardell cu glas 
convingător. 

— Propriu zis, nu avem de pierdut multă vreme; şi apoi 
am un prieten aici, răspunse Jackson arătând pe omul cu 
baston de frasin. 

— Vai, dar  poftiţi-l, domnule, şi pe prietenul 
dumneavoastră, declară d-na Bardell. 

— O, vă mulţumesc! replică Jackson cam stingherit. Nu e 
deprins cu societatea cocoanelor şi se cam intimidează. 
Dacă vreţi să porunciţi chelnerului să-i ducă ceva, nu sunt 
absolut sigur că va bea, însă puteţi să încercaţi. 

Rostind aceste cuvinte, degetele d-lui Jackson se jucau 
glumet, în jurul nasului, în semn că vorbea ironic. 

Chelnerul fu expediat îndată la gentlemanul timid, şi 
gentlemanul timid consimţi să ia ceva. DI. Jackson luă şi el 
ceva şi doamnele luară şi ele ceva din spirit de ospitalitate. 
DI. Jackson, declarând apoi că era timpul să pornească, d- 
na Sanders, d-na Cluppins şi Tommy, căci se hotărâse ca el 
s-o întovărăşească pe d-na Bardell, lăsându-le pe celelalte 
doamne sub protecţia d-lui Raddle, se urcară în trăsură. 

— Isaac! spuse Jackson privindu-şi prietenul care stătea 
pe capră şi fuma o ţigară când d-na Bardell se pregătea să 
urce. 

— Ce e? 

— Dumneaei e doamna Bardell. 

— A, ştiam demult! 

D-na Bardell intră în trăsură, dl. Jackson se urcă după ea 
şi caii porniră. Pe drum, d-nei Bardell nu-i ieşeau din cap 
vorbele spuse de prietenul d-lui Jackson. „Sunt daţi naibii 
avocaţii ăştia, cum ştiu să-i recunoască pe oameni!...” 

— Ce neplăcută e chestia asta a cheltuielilor de proces, 
nu-i aşa? glăsui Jackson când d-na Cluppinsi şi d-na Sanders 
adormiseră. Mă gândesc la cambia dumneavoastră. 

— Îmi pare rău că nu puteţi să impuneţi achitarea acestor 
cheltuieli, răspunse d-na Bardell. Ei, dar pentru că 
dumneavoastră oameni ai legii faceţi afaceri, trebuie să 
înghiţiţi din când în când şi câte o papară. 

— Mi s-a spus că, după proces, aţi dat lui Dodson şi Fogg 
un cognovit pentru totalul cheltuielilor, zise Jackson. 

— Da, o simplă chestie de formă, răspunse d-na Bardell. 

— Nici vorbă, declară Jackson cu tonul sec. O simplă 
chestie de formă, cum spuneţi. 

Continuau să meargă, şi d-na Bardell adormi. Se deşteptă 
după un timp, când se opri trăsura: 

— Cum?! exclamă ea. Am şi ajuns la Freeman's Court? 

— Nu mergem chiar aşa de departe, declară Jackson. 
Vreţi să coborâţi? 

D-na Bardell, care nu se trezise încă de-a binelea, se 
supuse. Se afla într-un loc curios: un zid înalt cu o poartă la 
mijloc, de unde se vedea un bec de gaz arzând. 

— Haidem, doamnelor, spuse omul cu baston de frasin 
uitându-se în trăsură şi scuturând-o pe d-na Sanders ca s-o 
trezească; coborâm! 

D-na Sanders îşi trezi prietena şi amândouă se dădură 
jos; d-na Bardell, sprijinită de braţul d-lui Jackson şi ţinându- 
| pe Tommy de mână, intrase sub boltă. Prietenele ei o 
urmară. 

Încăperea unde cele trei doamne pătrunseseră era şi mai 
curioasă decât intrarea clădirii. Se găseau atâţia bărbaţi în 
picioare şi se uitau la doamne aşa de fix! 

— Dar unde suntem aici? întrebă d-na Bardell oprindu-se. 

— E unul dintre birourile noastre, răspunse Jackson 
zorind-o să intre. Apoi, întorcând capul să vadă dacă îl 
urmaseră şi celelalte femei: Aibi grijă, Isaac! strigă el. 

— Nu-ţi fie frică! răspunse omul cu bastonul de frasin. 

Uşa se închise greoaie în urma lor; coborâră o scară de 
câteva trepte. 

— În sfârşit, iată-ne aici în păr, doamnă Bardell! exclamă 
Jackson privind radios în juru-i. 

— Ce vreţi să spuneţi? întrebă d-na Bardell cu inima la 
gură. 

— Uite, să nu te sperii, doamnă Bardell, răspunse Jackson 
luând-o mai la o parte. N-a existat niciodată, doamnă, om 
mai delicat decât Dodson, şi mai omenos decât Fogg. Era 
datoria lor, ca oameni de lege, să ia măsuri pentru plata 
cheltuielilor; ţineau însă, pe cât cu putinţă, să menajeze 
sensibilitatea dumitale. Ce mângâiere pentru dumneata să- 
ţi închipui cum s-a făcut asta! Eşti în închisoarea pentru 
datorii, doamnă. Vă spun bună seara, doamnă Bardell. 
Bună seara, Tommy. 

Jackson se depărtă repede, dimpreună cu individul cu 
bastonul de frasin. Un alt individ care se găsea acolo cu 
nişte chei în mână, şi se uitase la ei tot timpul, o conduse 
pe femeia năucită către o intrare, după ce mai înainte 
urcaseră o scară scurtă. D-na Bardell scoase un strigăt 
violent; Tommy urla; d-na Cluppins rămase împietrită; d-na 
Sanders fugi fără întârziere, căci dl. Pickwick, omul insultat, 
se afla acolo, în plimbarea sa obişnuită, iar lângă el era 
Sam Weller care, zărind-o pe d-na Bardell, îşi scoase pălăria 
cu o politeţă batjocoritoare, în timp ce stăpânul său se 
răsucea indignat pe călcâie. 

— Nu necăji femeia! îi spuse lui Sam Weller, temnicerul; 
abia a venit. 

— Au băgat-o la răcoare?! exclamă Sam punându-și 
pălăria pe cap cu însufleţire. Şi de ce? Cine e reclamantul? 

Hai, spune, prietene! 
— Aşa au cerut Dodson şi Fogg, răspunse omul. Pe 
temeiul unui cognovit pentru cheltuieli. 

35. „D-na Bardell îl întâlneşte pe dl. Pickwick în închisoare” - Phiz, 
august 1837 

— Job! Job! vino încoaţ! răcni Sam năpustindu-se pe 
coridor; aleargă la domnul Perker, Job; am nevoie 
numaidecât de el. Nădăjduiesc că asta e o afacere bună 
pentru noi. Ah, straşnică poznă! Ura! Unde este stăpânul? 

Dar nu-i răspunse nimeni, căci de îndată ce Job aflase 
despre ce era vorba, plecase ca un repezit, iar d-na Bardell 
leşinase cu adevărat. 

CAPITOLUL XLVII 


Consacrat în special afacerilor şi câştigurilor vremelnice ale d-lor 

Dodson şi Fogg. DI. Winkle îşi face din nou apariţia în împrejurări 

extraordinare. Bunăvoinţa d-lui Pickwick se arată mai tare decât 
îndărătnicia lui. 


Fără să încetinească câtuşi de puţin goana, Job Trotter 
alerga prin cartierul Holborn, când prin mijlocul străzii, când 
pe trotuar, când prin şanţ, căutând să-şi croiască drum 
unde vedea mai multe şanse să înainteze prin mulţimea 
bărbaţilor, a femeilor, a copiilor, a trăsurilor şi fără să se 
sinchisească de piedicile care-i ieşeau în cale la tot pasul. 
Nu se opri măcar o clipă până nu ajunse la Gray's Inn, 
Totuşi, în ciuda iuţelii sale, poarta se închisese de mai bine 
de o jumătate de ceas. Dădu în cele din urmă de 
spălătoreasă d-lui Perker, care locuia cu o fiică a ei, 
măritată cu un om de serviciu cu ziua şi stând la un anume 
număr fără soţ, într-o anume stradă, foarte aproape de o 
anume fabrică de bere, undeva dincolo de Gray's Inn Lane. 
Nu mai rămâneau decât cincisprezece minute până când 
închisoarea îşi va fereca porţile în vederea nopţii. Trebui să- 
| dibuiască pe dl. Lowten în odaia din fund de la Butucu/ şi 
Coțofana, şi Job abia îşi îndeplinise misiunea comunicând 
mesajul lui Sam, când orologiul sună orele zece. 

— Aha, glăsui Lowten, în noaptea asta nu mai poţi să te 
înapoiezi; e prea târziu. Ai rămas pe dinafară, prietene. 

— Nu vă ocupați de mine, replică Job. Eu pot să dorm 
oriunde; dar n-ar fi mai bine să-l găsim pe domnul Perker 

astă seară, pentru ca să aibă în vedere, mâine dimineaţă, 
în primul rând, chestiunea noastră? 

— Uite ce e, răspunse Lowten după ce chibzui câteva 
clipe; dacă ar fi vorba de orice altă persoană, Perker nu s-ar 
simţi prea încântat să-l deranjez acasă; cum însă e vorba 
de domnul Pickwick, îmi închipui că-mi pot permite să iau o 
cabrioletă pe cheltuiala cancelariei ca să mă duc la el. 

Potrivit acestei hotărâri, dl. Lowten îşi luă pălăria, îşi rugă 
prietenii să încredinţeze prezidenţia unui vice prezident, pe 
durata absenței sale temporare, îl conduse pe Job la cea 
mai apropiată staţie de trăsuri şi, alegând vehiculul care 
arăta cel mai bine, dădu vizitiului următoarea adresă: 
Montague Place, Russel Square. 

DI. Perker avusese lume la masă, aşa cum dovedeau 
luminile zărite prin ferestrele salonului, sunetul unui pian 
perfecționat şi al unei voci de salon perfecționabile, care 
răzbeau până afară, şi mirosul cam prea tare de bucate ce 
năpădea scările şi intrarea. Fapt e că o pereche de 
excelenți agenţi de afaceri din provincie, fiind veniţi la 
Londra din întâmplare în acelaşi timp, dl. Perker reunise, 
pentru a-i primi, o societate plăcută şi destul de restrânsă, 
alcătuită din dl. Snicks, secretarul biroului de asigurare pe 
viaţă; dl. Prosee, celebrul avocat; alţi trei avocaţi, un 
comisar al falimentelor, un avocat special de la Temple şi 
elevul său, un tânăr domn, având un aer autoritar, cu ochi 
mici, şi care scrisese asupra legii succesorale o carte 
amuzantă, cu numeroase note marginale şi trimiteri; în 
sfârşit, diverse alte personaje, tot aşa de eminente şi 
distinse. Aceasta era societatea pe care o părăsi micul 
Perker când i se anunţă în şoaptă că secretarul său voia să-i 
vorbească. Îl găsi în sufragerie pe dl. Lowten cu Job Trotter. 
Păreau foarte palizi şi sumbri la lumina unei lumânări de 
bucătărie, pusă pe masă, cu acel dispreţ firesc pe care-l 
nutrea faţă de secretar şi de tot ce privea „biroul”, de către 
valetul cu simbrie fixă, trimestrială, ce catadicsise să se 

înfăţişeze în pantaloni scurţi de pluş şi-n ciorapi de bumbac. 

— Ei, ce e nou, Lowten? întrebă micul Perker închizând 
uşa. Mi-a venit cumva vreo scrisoare importantă? 

— Nu, domnule; dumnealui e trimisul domnului Pickwick. 

— Al lui Pickwick, da?! exclamă omuleţul întorcându-se 
repede spre Job. Ei, ce e? 

— Dodson şi Fogg au vârât-o pe doamna Bardell la 
răcoare pentru cheltuielile procesului ei, domnule, zise Job. 

— Nu se poate! strigă Perker băgându-şi mâinile în 
buzunare şi rezemându-se de bufet. 

— Ba aşa este, rosti Job. Se pare că numaidecât după 
judecată ei au luat de la ea, pentru cheltuieli, un cognovit. 

— Pe Jupiter! exclamă Perker scoţându-şi mâinile din 
buzunare şi izbind teatral cu dosul mâinii drepte în palma 
stângă: Sunt cei mai deştepţi pungaşi cu care am avut 
vreodată de-a face. 

— Şi cei mai şireţi vulpoi pe care i-am cunoscut, 
domnule! adăugă Lowten. 

— Da, şireţi! repetă Perker; îţi scapă printre degete. 

— E foarte adevărat, domnule, nu-i poţi prinde, răspunse 
Lowten. 

Amândoi, şef şi subaltern, rămaseră tăcuţi câteva 
minute, cu o figură însufleţită, cugetând parcă asupra uneia 
dintre cele mai admirabile şi ingenioase descoperiri pe care 
a făcut-o cândva spiritul omenesc. Când îşi reveniră într-o 
oarecare măsură din extazul de admiraţie în care căzuseră, 
Job Trotter se achită de restul comisionului. Perker clătină 
îngândurat din cap, şi scoţându-şi ceasul: 

— Mâine, la zece fix, voi fi acolo, glăsui el. Sam are toată 
dreptatea. Să-i spui asta. Lowten, iei un pahar cu vin? 

— Nu, domnule, vă mulţumesc. 

— Imi închipui că vrei să zici da, declară omuleţul 
îndreptându-se spre bufet ca să aducă o carafă cu vin şi 
nişte pahare. 

Deoarece într-adevăr voia să zică da, Lowten nu adăugă 

nimic în privinţa aceasta, dar, adresându-se lui Job, îl 
întrebă încet, destul de tare totuşi ca să fie auzit de Perker, 
dacă portretul care atârna pe peretele potrivnic celui unde 
se afla căminul nu era minunat; Job răspunse că da; apoi, 
după ce vinul fu vărsat în pahare, Lowten bău în sănătatea 
d-nei Perker şi a copiilor, iar Job într-a d-lui Perker. 
Deoarece gentlemanul cu pantaloni de pluş şi ciorapi de 
bumbac nu socotea ca fiind de datoria lui să-i însoţească 
până la uşă pe cei de la birou, şi refuzând cu încăpățânare 
să răspundă la sunetul clopoţelului, se însoţiră singuri. 
Avocatul se înapoie în salon, secretarul la Butucul/ şi 
Coțofana şi Job în târgul din Covent Garden, pentru a-şi 
petrece noaptea într-un coş de legume. 

A doua zi dimineaţă, exact la ora fixată, voiosul avocăţel 
bătu la uşa d-lui Pickwick, pe care Sam o deschise în grabă 
mare. 

— Domnul Perker, dom'le! spuse el d-lui Pickwick care 
stătea pe scaun la fereastră, dus pe gânduri, apoi adăugă: 
Mă bucur foarte mult, dom'le, că aţi venit întâmplător aici. 
Mi se pare că stăpânul are să vă spuie o vorbuliţă, dom'le. 

Printr-o ochire, Perker îi dădu lui Sam să înţeleagă că nu 
va pomeni de faptul că trimisese pe cineva după el, şi, 
făcându-i semn să se apropie, îi şopti ceva la ureche. 

— Ei, asta n-aş fi crezut, dom'le! exclamă Sam trăgându- 
se îndărăt, plin de uimire. 

Perker clătină din cap şi zâmbi. DI. Samuel Weller se uită 
la micul avocat, apoi la dl. Pickwick, apoi în tavan, pe urmă 
din nou la Perker; zâmbi, izbucni de-a binelea în râs şi, 
după aceea, luându-şi pălăria de pe covor, dispăru fără 
vreo explicaţie. 

— Ce-nseamnă toate acestea? întrebă dl. Pickwick 
privindu-l pe Perker cu mirare. Ce s-a întâmplat cu Sam? 

— O, nimic, nimic! replică Perker; dar scumpe domn, te 
rog, apropie-ţi scaunul de masă, căci am a-ţi spune multe. 

— Ce-i cu hârtiile astea? întrebă dl. Pickwick văzând că 

omuleţul pune pe masă un teanc de hârtii, legat cu sfoară 
roşie. 

— Dosarul Bardell şi Pickwick, răspunse Perker 
deznodând sfoara cu dinții. 

Picioarele scaunului hârşâiră pe podea când dl. Pickwick 
îl trase lângă masă; apoi se aşeză răsturnându-se pe 
spătar, îşi împreună mâinile şi se uită la omul legii, 
prietenul său avocatul, cu un aer sever, dacă e adevărat că 
dl. Pickwick ar fi putut lua vreodată un aer sever. 

— Nu-ţi place să auzi vorbindu-se despre afacerea asta? 
continuă omuleţul ocupat tot cu nodul. 

— Nu, într-adevăr, răspunse dl. Pickwick. 

— Îmi pare rău, continuă Perker, căci ea va fi subiectul 
conversaţiei noastre, şi... 

— Perker, îl întrerupse repede dl. Pickwick, aş prefera ca 
această chestiune să nu fie pomenită niciodată între noi. 

— Uf! Uf! scumpe domn, exclamă Perker desfăcând 
teancul şi privindu-şi clientul cu coada ochiului, trebuie să 
pomenim despre ea, căci de asta am venit aici. Eşti gata să 
asculţi ce am a-ţi spune, scumpe domn? Nu te grăbi; dacă 
însă nu eşti dispus, pot să aştept. Am la mine un ziar de 
dimineaţă; voi fi la ordinele dumitale când ai să vrei. 
Poftim! 

Vorbind astfel, omuleţul se aşeză picior peste picior şi 
păru că începe să citească cu multă linişte şi atenţie. 

— Haide-haide! glăsui dl. Pickwick cu un oftat care totuşi 
se topi într-un zâmbet: spune ce ai de spus. E iar vechea 
poveste, nu? 

— Cu o deosebire, scumpe domn, declară Perker 
împăturind cu grijă ziarul şi băgându-l în buzunar. Doamna 
Bardell, reclamanta, se află între aceste ziduri, domnule. 

— Ştiu. 

— Foarte bine, şi-mi închipui că ştii cum a venit? Vreau să 
spun de ce şi la cererea cui. 

— Da!... adică am auzit versiunea lui Sam în această 

privinţă, răspunse dl. Pickwick cu prefăcută indiferenţă. 

— Sunt încredinţat că versiunea lui Sam, dacă-mi este 
îngăduit să spun, era perfect exactă. Ei bine, acum, scumpe 
domn, prima întrebare pe care o am de pus este dacă 
femeia asta trebuie să rămână aici? 

— Să rămână aici! repeta dl. Pickwick. 

— Să rămână aici, scumpe domn, încuviinţă Perker 
rezemându-se de spătarul scaunului şi privindu-şi ţintă 
clientul. 

— De ce mă-ntrebi pe mine? Depinde de Dodson şi Fogg, 
ştii foarte bine. 

— Nu ştiu deloc, ripostă dl. Perker cu tărie. Nu depinde 
de Dodson şi Fogg; îi cunoşti tot aşa ca şi mine, scumpe 
domn. Depinde numai şi numai de dumneata. 

— De mine?! exclamă dl. Pickwick ridicându-se nervos de 
pe scaun şi aşezându-se numaidecât din nou. 

Omuleţul ciocăni de două ori în capacul tabacherei cu 
tutun de prizat, o deschise, luă o doză mare de tabac, 
închise cutia şi repetă cuvintele: 

— De dumneata. Spun, scumpe domn, continuă omuleţul 
căruia priza de tabac părea că-i dă mai multă încredere, 
spun că eliberarea ei apropiată sau deținerea ei veşnică 
atârnă de dumneata, şi numai de dumneata. Ascultă-mă 
până la capăt, te rog, scumpe domn; şi nu cheltui atâta 
energie, căci nu are alt rezultat decât să te facă să 
năduşeşti. Spun, urmă Perker înşirând, în timp ce vorbea, 
fiecare posibilitate pe câte un deget; spun că numai 
dumneata ai putea s-o scoţi din acest cuib al nenorocirii, şi 
că nu poţi să faci asta decât plătind cheltuielile procesului, 
pe cele ale reclamantei şi ale pârâtului, rechinilor de la 
Freeman's Court. Scumpe domn, fii calm, te rog! 

DI. Pickwick, care făcuse feţe-feţe în timp ce Perker 
vorbea şi care, se vedea cât de colo, era cât pe-aci să-şi 
dezlănţuie indignarea, îşi domoli cum putu furia; avocatul 
întărindu-şi argumentaţia cu altă priză de tabac, continuă: 

— Am văzut-o pe femeie azi dimineaţă.  Plătind 
cheltuielile, vei putea obţine o descărcare deplină a 
cheltuielilor şi, ca urmare, ceea ce va fi pentru dumneata, 
sunt sigur, un motiv mult mai puternic, o declaraţie scrisă 
de ea de bunăvoie, sub forma unei scrisori adresată mie, în 
care să spună că, de la început, cei care au scormonit 
afacerea şi i-au dat curs punând paie pe foc, au fost indivizii 
Dodson şi Fogg; că ea regretă din adâncul sufletului de a fi 
servit ca instrument pentru a te necăji şi insulta, şi că mă 
roagă fierbinte să stăruiesc pe lângă dumneata s-o ierţi. 

— Dacă plătesc cheltuielile pentru ea?! exclamă dl. 
Pickwick cu indignare; zău, costisitor document! 

— Nu e niciun dacă în acest caz, scumpe domn, reluă dl. 
Perker triumfător. Uite scrisoarea despre care îţi vorbesc. A 
fost adusă la cancelaria mea azi dimineaţă, la nouă, de o 
altă femeie, înainte ca eu să fi călcat în această închisoare; 
înainte ca eu să fi avut vreo comunicare cu doamna 
Bardell; pe onoarea mea! 

Scoţând scrisoarea din teancul de hârtii, micul avocat o 
puse dinaintea d-lui Pickwick şi mai trase o priză de tabac, 
fără să clipească, timp de două minute în şir. 

— Asta e tot ce ai a-mi spune? întrebă cu blândeţe dl. 
Pickwick. 

— Nu tot, declară Perker. Încă nu pot să spun acum dacă 
conţinutul cognovitului, natura plauzibilă a consideraţiunilor 
dintr-însul şi dovezile pe care le vom putea strânge cu 
privire la mersul întregului proces, au să fie îndestulătoare 
pentru a justifica o acuzaţie de captaţiune. Mă tem însă că 
n-au să fie îndestulătoare, scumpe domn; ei sunt, fără 
îndoială, prea iscusiţi; dar voi spune, cel puţin că, luate în 
ansamblu, sunt destule fapte pentru a te justifica în ochii 
oricărui om cu judecată. Şi acum, scumpe domn, 
chibzuieşte: aceşti bani, o sută cincizeci de lire sterline, sau 
oricât ar fi aproximativ, nu înseamnă pentru dumneata 
nimic. Juraţii au decis în contra dumitale; perfect; verdictul 

lor e greşit; totuşi au decis aşa cum au socotit că e bine, şi 
contra dumitale. Se prezintă însă acum o ocazie bună de a 
te aşeza într-o poziţie mai avantajoasă decât ai putea să 
faci rămânând aici. Căci crede-mă, scumpe domn, pentru 
oamenii care nu te cunosc, lucrul acesta nu ar fi decât o 
îndărătnicie absurdă, o încăpățânare brutală. Poţi să mai 
stai pe gânduri pentru a profita de o împrejurare care te 
redă prietenilor, îţi redă sănătatea, ocupațiile, distracţia; 
care liberează pe credinciosul şi devotatul dumitale servitor 
pe care altminteri l-ai sorti unei detenţiuni egale cu durata 
vieţii dumitale? Şi, mai presus de toate, care-ţi îngăduie să 
te răzbuni în chip mărinimos - şi ştiu, scumpe domn, că e 
întru totul după inima dumitale - scoțând o femeie din 
acest mediu al mizeriei şi decăderii morale, unde niciodată 
n-aş arunca un bărbat, dacă ar sta în puterea mea, iar 
aplicând această pedeapsă unei femei, înseamnă a săvârşi 
un act de barbarie şi mai îngrozitoare. Scumpe domn, acum 
vreau să te întreb, nu numai ca om al legii care caută să-ţi 
dea un sfat, ci ca prieten adevărat: ai să laşi să ţi se 
strecoare printre degete ocazia de a ajunge la toate 
acestea, de a face atâta bine pentru consideraţia meschină 
că au să intre câteva lire sterline în buzunarul a doi pungaşi 
- pentru care ele nu înseamnă nimic, afară doar că, pe 
măsură ce vor câştiga mai mult, au să caute să câştige şi 
mai mult, şi ca atare se vor împotmoli mai grabnic într-o 
ticăloşie ce-i va da peste cap? [i-am supus aceste 
observaţii, scumpe domn, în mod foarte vag şi trunchiat, 
dar te rog să chibzuieşti asupra lor. Frământă-le în minte 
oricât vei vrea; eu voi aştepta răspunsul, cu răbdare. 

Mai înainte ca dl. Pickwick să fi putut răspunde, mai 
înainte ca Perker să fi luat a douăzecea priză de tabac pe 
care o cerea imperios o cuvântare aşa de lungă, auziră pe 
sală un şuşotit uşor, urmat de-o ciocănitură şovăielnică în 
uşă. 

— Ah! Ah! Ce plictiseală şi cu uşa asta! exclamă dl. 

Pickwick pe care, evident, cuvântarea prietenului său îl 
mişcase. Cine-i acolo? 

— Eu, dom'le, răspunse Sam vârându-şi capul. 

— Nu pot să-ţi vorbesc în momentul ăsta, Sam, zise dl. 
Pickwick, sunt ocupat. 

— lertaţi-mă, dom'le, însă e aici o doamnă care pretinde 
că are ceva foarte urgent să vă spuie, ripostă dl. Weller. 

— N-am timp de ea, replică dl. Pickwick, a cărui minte era 
plină de nălucirile d-nei Bardell. 

— Nu crez asta, stărui Sam clătinând din cap. Dacă aţi şti 
cine e, îmi închipui că aţi schimba nota, cum zicea uliul în 
sinea lui chicotind când a auzit prihorul cântând în desiş. 

— Dar cine e? întrebă dl. Pickwick. 

— Vreţi s-o vedeţi, dom'le? glăsui Sam ţinând uşa 
întredeschisă de parcă ar fi avut afară un animal curios. 

— Cred că se impune, spuse dl. Pickwick uitându-se la 
Perker. 

— Gata, toată lumea în sală! strigă Sam. Bate gongul, 
trage cortina! Intră cei doi conspiratori. 

Vorbind astfel, Sam dădu uşa de perete, şi atunci se 
năpusti în odaie dl. Nathaniel Winkle de mână cu aceeaşi 
tânără doamnă care, la Dingley Dell, purtase ciuboţele 
îmblănite şi pe care acum amestecul de tulburare şi 
îmbujorare, mătasea liliachie, pălăria minunată şi bogatul 
văl dantelat, o arătau mai frumoasă decât oricând. 

— Domnişoara Arabella Allen! exclamă dl. Pickwick 
ridicându-se de pe scaun. 

— Nu, replică dl. Winkle căzând în genunchi; doamna 
Winkle. lertare, scumpul meu prieten, iertare! 

Cu greu putea să dea crezare dl. Pickwick evidenţei 
simţurilor sale, şi poate nici nu ar fi făcut-o dacă mărturia 
lor n-ar fi fost întărită de înfăţişarea zâmbitoare a lui Perker 
şi de prezenţa fizică a lui Sam şi a nostimei cameriste care, 
dinapoia tabloului, contemplau pare-se cu cea mai vie 
mulţumire scena. 

— O, domnule Pickwick, spuse Arabella cu voce scăzută 
şi parcă neliniştită de tăcerea lui; puteţi să-mi iertaţi 
imprudenţa? 

DI. Pickwick nu dădu un răspuns verbal întrebării, însă îşi 
scoase repede ochelarii şi, apucând ambele mâini ale 
tinerei doamne într-ale sale, o sărută de nenumărate ori - 
poate de mai multe ori decât ar fi fost absolut necesar; 
apoi, ţinând-o încă de o mână, spuse d-lui Winkle că era un 
ticălos al naibii de îndrăzneţ; şi-i porunci să se scoale. Dl. 
Winkle care, de câteva secunde, îşi scărpina nasul cu borul 
pălăriei, în semn de mare căinţă, se ridică atunci în 
picioare; iar dl. Pickwick, după ce-l bătu de mai multe ori pe 
spate, dădu mâna călduros cu Perker. La rându-i, ca să nu 
rămână mai prejos cu  complimentele cerute de 
împrejurare, Perker salută din toată inima pe mireasă şi pe 
nostima cameristă apoi, după ce scutură cordial mâna d-lui 
Winkle, îşi completă demonstraţia de bucurie luând o 
cantitate de tabac îndestulătoare pentru ca o jumătate de 
duzină de oameni cu nasuri obişnuite să strănute tot restul 
vieţii. 

— Ei, scumpa mea copilă, întrebă dl. Pickwick, cum au 
decurs lucrurile? Haide, ia loc şi povesteşte-mi tot. Ce bine 
arată, nu-i aşa, Perker? adăugă dl. Pickwick examinând 
figura Arabellei cu deopotrivă plăcere şi mândrie, ca şi cum 
ar fi fost fiica sa. 

— Fermecătoare, scumpe domn! replică omuleţul. Dacă 
nu eram însurat, te-aş fi pizmuit, ticălosule norocos. 

Spunând acestea, mărunţelul avocat îi trânti d-lui Winkle 
un pumn în piept, pe care dl. Winkle i-l înapoie. După care, 
şi unul şi altul se porniră pe hohote de râs, nu însă mai tare 
decât dl. Samuel Weller, care îşi domolise emoția sărutând- 
o pe nostima cameristă dinapoia uşii unui dulap. 

— Sam, n-am să-ţi pot arăta niciodată recunoştinţa mea, 
spuse Arabella cu cel mai dulce zâmbet care se poate 

închipui. Îmi voi aminti totdeauna de bunele dumitale 
servicii din grădina din Clifton. 

— Să nu vorbim de asta, doamnă, răspunse Sam; n-am 
făcut decât să ajut natura, doamnă, cum zicea doftorul 
mamei copilului care murise după ce-i luase sânge. 

— Mary, draga mea, ia loc, glăsui dl. Pickwick retezând 
scurt complimentele. Şi acum - de cât timp sunteţi 
căsătoriţi, hai? 

Arabella se uită ruşinată la domnul şi stăpânul ei care 
răspunse: 

— Numai de trei zile. 

— Numai de trei zile! zise dl. Pickwick. Şi ce-aţi făcut timp 
de trei luni? 

— A, da, de fapt... interveni Perker, s-auzim! Cum de 
puteţi scuza atâta încetineală? Vedeţi bine că singura 
mirare a lui Pickwick e că nu v-aţi căsătorit mai curând. 

— Adevărul e, răspunse dl. Winkle privind-o pe tânăra 
soţie care roşea; adevărul e că mi-a trebuit multă vreme 
până s-o pot convinge pe Bella să fugă cu mine; iar când 
am izbutit s-o conving, a trecut mult timp ca să putem găsi 
o ocazie. De altminteri, Mary a fost obligată să anunţe cu o 
lună înainte că părăseşte serviciul de la casa vecină, şi nu 
ne puteam lipsi de ajutorul ei. 

— Pe onoarea mea, exclamă dl. Pickwick, care acum îşi 
pusese ochelarii din nou şi se uita de la Arabella la Winkle şi 
de la Winkle la Arabella cu aerul celei mai mari încântări pe 
care o pot da unei înfăţişări omeneşti bunăvoința şi 
afecțiunea; pe onoarea mea! După cât se pare, aţi procedat 
foarte chibzuit. Dar fratele dumitale este informat despre 
toate acestea, draga mea? 

— O, nu, nu! răspunse Arabella schimbându-se la faţă. 
Dragă domnule Pickwick, numai de la dumneavoastră se 
cuvine să afle; din gura dumneavoastră. Este aşa de 
violent, aşa de plin de prejudecăţi, şi a fost aşa de... aşa de 
îngrijorat pentru prietenul său, domnul Sawyer, adăugă 

Arabella privind în jos, că mă tem grozav de urmări. 

— A, nici vorbă! glăsui Perker cu gravitate. Scumpe 
domn, trebuie să te ocupi de afacerea asta în locul lor. 
Tinerii aceia vor avea respect pentru dumneata, lucru care 
nu se întâmplă faţă de nimeni altul. Numai dumneata poţi 
să preîntâmpini o nenorocire, scumpe domn. Aprigi la 
mânie... Aprigi la mânie! 

Şi omuleţul luă prevenitor o priză de tabac, clătinând din 
cap cu îndoială. 

— Dar, iubita mea, spuse dl. Pickwick cu blândeţe, uiţi că 
eu sunt închis? 

— O, nu, nu uit, dragă domnule! răspunse Arabella. N-am 
uitat niciodată; n-am încetat o clipă de a mă gândi ce mari 
trebuie să fi fost suferinţele dumneavoastră în locul acesta 
oribil. Nădăjduiam, însă, că ceea ce nu aţi consimţit să 
faceţi pentru dumneavoastră, veţi face pentru fericirea 
noastră. Dacă fratele meu află vestea mai întâi din gura 
dumneavoastră, sunt sigură că ne vom împăca. El e singura 
mea rudă pe lume, domnule Pickwick şi, dacă nu-mi veniţi 
în apărare, mă tem c-o să-l pierd şi pe el. Am greşit, am 
greşit foarte mult, ştiu... 

Şi sărmana Arabella îşi ascunse chipul în batistă şi începu 
să plângă amar. 

Firea d-lui Pickwick putea să reziste cu greu acestor 
lacrimi; iar când d-na Winkle, ştergându-şi ochii, începu să-l 
mângâie, să-l implore, cu cele mai dulci accente ale 
glasului ei dulce, el fu deosebit de tulburat şi era vădit că 
nu ştia ce să facă; dovadă grăitoare erau mişcările 
nervoase cu care îşi freca sticlele ochelarilor, nasul, 
pantalonii, capul şi ghetrele. 

Folosindu-se de aceste semne de nehotărâre, dl. Perker 
(la care tânăra pereche se pare că se dusese întins de 
dimineaţă) aminti cu iscusinţa unui avocat, că dl. Winkle- 
senior nu aflase încă de importanta ascensiune a fiului său 
pe scara vieţii; că speranţele de viitor ale numitului fiu 

depindeau pe de-a-ntregul de afecțiunea neştirbită pe care 
numitul domn Winkle-senior va continua să i-o poarte; şi că 
această afecţiune va fi probabil mult ştirbită dacă marele 
eveniment îi va fi tăinuit multă vreme; că dl. Pickwick, 
mergând la Bristol să-l vadă pe dl. Allen, va putea de 
asemenea să se ducă şi la Birmingham să-l vadă pe dl. 
Winkle-senior; în sfârşit, că dl. Winkle-senior, putând cu 
bună dreptate să-l considere pe dl Pickwick, într-o oarecare 
măsură tutore şi îndrumător al fiului său, dl. Pickwick, prin 
urmare, putea şi era de datoria lui să-l informeze personal 
pe numitul Winkle-senior, prin viu grai, asupra tuturor 
împrejurărilor chestiunii şi asupra rolului pe care îl avea în 
această chestiune. 

DI. Tupman şi dl. Snodgrass sosiră tocmai la timp în 
momentul acesta al pledoariei; deoarece trebuia să li se 
comunice şi lor cele întâmplate, cu diversele motive pentru 
şi contra, totalitatea argumentelor fu din nou trecută în 
revistă; după care, fiecare persoană prezentă repetă la 
rându-i, în felul său, toate argumentele pe care putu să şi le 
imagineze. La urmă, dl. Pickwick, încolţit, pus în situaţia să 
renunţe la toate hotărârile sale şi fiind în pericol aproape 
iminent să-şi iasă din minte de atâta dăscăleală, o luă pe 
Arabella în braţe, declarând că ea era o fiinţă încântătoare, 
că nici el nu ştia cum, dar din clipa când a văzut-o, o iubise; 
adăugă că nu avea curajul să stea în calea fericirii unor 
tineri, şi că ei puteau să facă cu dânsul tot ce-ar vrea. 

Primul lucru pe care dl. Weller îl făcu la auzul acestei 
concesii fu să-l expedieze pe Job Trotter la ilustrul domn 
Pell cu o procură cerând să-i fie eliberat actul formal de 
descărcare pe care prevăzătorul său părinte avusese grijă 
să-l lase în mâinile acestui savant, în eventualitatea că în 
vreo împrejurare neaşteptată ar putea deveni absolut 
necesar; în al doilea rând, Sam cheltui toţi banii pe care îi 
avea cumpărând douăzeci şi cinci de galoane de bere pe 
care o împărţi el însuşi pe terenul de sport tuturor celor ce 

voiră să-şi astâmpere setea; apoi străbătu închisoarea 
scoțând urale până ce răguşi, după care recăzu în felu-i de 
a fi, potolit, filosofic. 

La orele trei după amiază, dl. Pickwick privi pentru ultima 
dată odăiţa sa şi-şi croi drum anevoie prin mulţimea 
datornicilor care se îmbulzeau în juru-i să-i strângă cu 
nerăbdare mâna. Când ajunse pe treptele gheretei de la 
poartă, se înturnă; ochii lui străluceau. În mulţimea de figuri 
gălbejite, slăbite, nu vedea una care să nu se fi simţit 
fericită prin simpatia şi milostenia lui. 

— Perker, spuse dl. Pickwick făcând semn unui tânăr să 
se apropie: uite-l pe domnul Jingle despre care ţi-am vorbit. 

— Prea bine, scumpe domn, răspunse Perker aţintindu-l 
pe Jingle. Tinere, ai să mă vezi mâine, şi nădăjduiesc că-ţi 
vei reaminti toată viaţa şi vei simţi adânc cele ce-ţi voi 
comunica. 

Jingle salută cu respect, apucă tremurând mâna pe care 
dl. Pickwick i-o oferea, şi se retrase. 

— Pe Job îl cunoşti, îmi închipui, reluă dl. Pickwick 
prezentându-l. 

— Da, îl cunosc pe ticălos, răspunse Perker cu bună 
dispoziţie. Du-te de vezi de prietenul dumitale, şi să fii aci 
mâine la ora unu, auzi? Nu mai ai altceva să-mi spui, 
Pickwick? 

— Absolut nimic, răspunse dl. Pickwick. Sam, ai dat 
gazdei dumitale pacheţelul pe care ţi l-am încredinţat? 

— Da, dom'le; s-a pornit pe plâns, dom'le, şi a spus că 
dumneavoastră sunteţi tare bun şi darnic, însă ar dori mai 
degrabă să-i fie inochilată o torbiculoză galupantă fin'că 
vechiul lui prieten care a trăit aşa de mult timp aici a murit 
şi că altul ca el n-o să mai găsească. 

— Bietul om, bietul om, oftă dl. Pickwick. Dumnezeu să 
vă binecuvânteze, prieteni! 

După ce dl. Pickwick îşi luă în acest chip rămas-bun, 
mulţimea scoase urale zgomotoase şi numeroşi inşi se 

năpustiră spre el să-i strângă din nou mâinile; dar el îl luă 
de braţ pe Perker şi se grăbi să iasă din închisoarea care 
avea un aspect cu mult mai trist şi mohorât decât când 
intrase. O, câte fiinţe nenorocite lăsa în urmă! Cât de mulţi 
rămâneau acolo încă întemnițați! 

A fost o seară fericită, cel puţin pentru o parte din cei 
care locuiau la hotelul George şi Vulturul, iar a doua zi 
dimineaţa ieşiră din ospitaliera clădire două inimi uşoare şi 
voioase, ai căror proprietari erau dl. Pickwick şi Sam Weller. 
Cel dintâi fu aşezat îndată într-o trăsură confortabilă, iar al 
doilea se urcă sprinten pe scăunelul de dinapoi. 

— Dom'le! strigă dl. Weller către stăpânul său. 

— Ce e, Sam? întrebă dl. Pickwick scoțând capul prin 
portieră. 

— Tare aş vrea ca aceşti cai să fi stat trei luni şi mai bine 
în închisoare, dom'le! 

— De ce, Sam? 

— Eh, dom'le, exclamă Sam frecându-şi mâinile, cum ar 
mai fi pornit ei de-ar fi şezut acolo! 

CAPITOLUL XLVIII 


Povesteşte cum, cu ajutorul lui Samuel Weller, dl. Pickwick a 
încercat să înduioşeze inima d-lui Benjamin Allen şi să 
potolească mânia d-lui Robert Sawyer. 


DI. Ben Allen şi dl. Bob Sawyer erau împreună în micul lor 
cabinet din spatele dughenei, mâncau cu poftă un pateu de 
vițel şi făceau planuri de viitor, când discuţia căzu, destul 
de firesc, asupra clientelei dobândite de numitul Bob 
Sawyer şi asupra şanselor actuale de a obţine un venit 
îndestulător, graţie  onorabilei profesiuni căreia i se 
consacrase. 

— Eu cred însă, remarcă dl. Bob Sawyer urmând firul 
conversaţiei, eu cred însă, Ben, că sunt cam problematice. 

— Ce anume găseşti că e cam problematic? întrebă dl. 
Ben Allen, stimulându-şi inteligenţa cu o duşcă de bere. Ce 
anume găseşti cam problematic? 

— Păi, şansele! răspunse dl. Bob Sawyer. 

— Uitasem, Bob. Berea mi-a adus aminte că uitasem; 
Bob... da: ele sunt problematice. 

— Este uimitor cum mă patronează oamenii săraci, reluă 
dl. Bob Sawyer dus pe gânduri. Bat la uşa mea la orice oră 
din noapte, cer o sumedenie de leacuri, nemaipomenit de 
multe, pun plasturi şi lipitori cu o perseverenţă vrednică de 
o cauză mai bună şi-şi sporesc familia într-un mod care este 
de-a dreptul înspăimântător. Câte şase plozi - şase 
promisiuni de plată, toate exigibile în aceeaşi zi - şi toţi 
încredinţaţi îngrijirilor mele, Ben! 


895 


— Lucrul e foarte satisfăcător, nu? rosti dl. Ben Allen 
întinzând farfuria să mai ia din pateul de vițel. 

— O, desigur! răspunse Bob. Atâta numai că aş vrea să 
mă bucur şi de încrederea clienţilor care să pună deoparte 
un şiling sau doi pentru mine. Chestiunea aceasta era 
excelent descrisă în anunţ, Ben, şi când colo am doar o 
clientelă, o clientelă foarte întinsă... şi atâta tot! 

— Bob, glăsui dl. Ben Allen lăsându-şi jos cuțitul şi 
furculita şi fixându-şi ochii asupra prietenului său; Bob, am 
să-ţi spun ce trebuie făcut. 

— Ce anume? întrebă dl. Bob Sawyer. 

— Trebuie să pui mâna cât mai repede pe mia de lire 
sterline a Arabellei. 

— Trei la sută venituri din banii depuşi la bancă, 
actualmente pe numele ei în registrul sau registrele 
guvernatorului şi ale Băncii Angliei, adăugă Bob Sawyer cu 
frazeologia legală. 

— Exact, zise Ben. Se va bucura de suma aceasta la 
majorat sau când se va mărita. Mai are un an până să 
devină majoră; iar dacă tu ai avea curaj, n-ar trebui mai 
mult de o lună ca să fie măritată. 

— E o fiinţă încântătoare, delicioasă, Ben, şi nu are decât 
un singur şi unic defect, dar din păcate acest uşor cusure o 
lipsă de gust. Nu mă iubeşte. 

— După părerea mea ea habar n-are pe cine iubeşte, 
replică dl. Ben Allen dispreţuitor. 

— Se poate; părerea mea însă e că ştie pe cine nu 
iubeşte, şi asta e mai grav, remarcă dl. Bob Sawyer. 

— Aş vrea să văd dacă există într-adevăr vreun mizerabil 
care să fi încercat în taină să-i câştige afecțiunea! exclamă 
Ben Allen strângând din dinţi şi vorbind ca un războinic 
fioros care devorează carnea crudă a unui lup după ce l-a 
sfâşiat cu unghiile, iar nu ca un tânăr gentleman civilizat 
care mănâncă un pateu de vițel cu un cuţit şi-o furculiţă. 
Cred că l-aş asasina, Bob. 

— Dacă aş da de el, răspunse dl. Sawyer oprindu-se la 
mijlocul unei lungi înghiţituri de bere şi privind duşmănos 
pe deasupra cănii; dacă l-aş întâlni, l-aş străpunge cu un 
glonte; şi dacă atâta n-ar fi de-ajuns, l-aş ucide extrăgându- 
i-l. 

DI. Benjamin Allen se uită câteva minute, îngândurat şi în 
tăcere la prietenul său, după care îi spuse: 

— Nu i-ai făcut niciodată propuneri directe, Bob? 

— Nu, pentru că ştiam că nu ar servi la nimic. 

— Ai să-i faci până în douăzeci şi patru de ore, reluă Ben 
cu calmul deznădejdii. Ori se va mărita cu tine, ori... va 
spune de ce nu vrea. Voi întrebuința toată autoritatea mea. 

— Ei bine, vom vedea! 

— Da, prietene, vom vedea! repetă Ben Allen, sălbatic. 
Câteva secunde tăcu, apoi adăugă cu vocea întretăiată de 
emoție: Ai iubit-o din copilărie, prietene; o iubeai când 
mergeam la şcoală împreună, şi pe atunci chiar făcea pe 
mironosiţa şi dispreţuia afecțiunea ta tinerească. Iți aduci 
aminte că, într-o zi, o sileai cu toată căldura unei iubiri 
copilăreşti să primească un pacheţel rotund cu un măr şi 
două pişcoturi cu anason, învelite curat în coperta unui 
caiet al tău de scris? 

— Da, mi-aduc aminte, răspunse Bob Sawyer. 

— Te-a refuzat, nu-i aşa? zise Ben Allen. 

— Da, mi-a spus că am ţinut pachetul în buzunarul 
pantalonului aşa de multă vreme, că mărul căpătase o 
căldură neplăcută. 

— Mi-amintesc, reluă dl. Allen posomorât. Şi atunci l-am 
mâncat noi doi, muşcând din el pe rând. 

Bob Sawyer arătă prin încruntarea melancolică a 
sprâncenelor că încă îşi amintea de această din urmă 
împrejurare; şi ambii prieteni rămaseră, câteva minute, 
cufundaţi în gânduri. 

În timp ce dl. Bob Sawyer şi dl. Benjamin Allen schimbau 
aceste păreri, iar băiatul cu livrea cenuşie, minunându-se 

de prelungirea neobişnuită a mesei şi având triste 
presimţiri cu privire la cantitatea de pateu ce-i va rămâne 
ca să-şi astâmpere foamea, arunca din când în când, spre 
uşa de sticlă, priviri foarte neliniştite, o trăsură particulară, 
vopsită cu o culoare de-un verde trist, mergea domol pe 
străzile din Bristol, trasă de un cal murg, dolofan, pe care-l 
conducea un om posac, cu pantaloni de rândaş şi cu haină 
de vizitiu. Astfel de aparenţe sunt comune multor trăsuri 
întreţinute de cocoane bătrâne, econoame; şi, într-adevăr, 
în trăsură stătea o doamnă bătrână, care era stăpâna şi 
proprietara. 

— Martin! spuse bătrâna doamnă strigându-l pe omul 
posac prin fereastra din faţă. 

— Ce e? răspunse omul posac ducând mâna la pălărie. 

— La domnul Sawyer, spuse bătrâna doamnă. 

— Păi, acolo mergem, răspunse omul posac. 

Bătrâna doamnă arătă printr-un semn mulţumirea pe 
care i-o pricinuia această dovadă de înţelegere din partea 
servitorului; iar omul posac arse un bici zdravăn calului 
dolofan. Ajunseră la casa d-lui Bob Sawyer. 

— Martin! spuse bătrâna doamnă când trăsura se opri la 
uşa d-lui Bob Sawyer, succesorul lui Nockemorf. 

— Ce poftiţi? întrebă Martin. 

— Spune-i băiatului să vină afară şi să aibă grijă de cal. 

— Lasă că am eu grijă, răspunse Martin punându-şi biciul 
deasupra trăsurii. 

— Nu, nu-ți permit în niciun caz: mărturia dumitale va fi 
foarte importantă, aşa că te iau cu mine înăuntru. Să nu te 
mişti de lângă mine; ai auzit? 

— Auzit, replică Martin. 

— Atunci de ce mai stai? 

— Nu stau, răspunse Martin. 

Rostind aceste cuvinte, omul posac cobori domol de pe 
roata pe care bălăbănea în vârful degetelor piciorului drept; 
după ce-l chemă pe băiatul cu livrea cenuşie, deschise uşa 

trăsurii, lăsă scara în jos şi, întinzând mâna îmbrăcată într-o 
mănuşă de piele de culoare închisă, o scoase pe bătrâna 
doamnă cu atât de puţină luare aminte, de parcă ar fi fost 
vorba de-un sac cu vechituri. 

— Vai! exclamă bătrâna; acum, când mă găsesc aici, 
sunt aşa de tulburată, că tremur toată. 

DI. Martin tuşi dinapoiia mânuşii de piele închisă, dar alte 
semne de simpatie nu arătă. Ca atare, bătrâna doamnă se 
potoli şi, urmată de servitorul ei, urcă treptele casei d-lui 
Bob Sawyer. De cum intră bătrâna în dugheană, d-nii Ben 
Allen şi Bob Sawyer, care se grăbiseră să dosească 
băuturile şi să împrăştie droguri greţoase pentru a tăinui 
mirosul de tutun, ieşiră grăbiţi în întâmpinarea ei, extaziaţi 
parcă de atâta bucurie şi dragoste. 

— Scumpă mătuşă, exclamă dl. Ben Allen, ce frumos este 
din partea dumitale că ai venit să ne vezi! Domnule 
Sawyer, mătuşa mea... Prietenul meu, domnul Bob Sawyer, 
despre care ţi-am vorbit, cu privire la... ştii dumneata, 
mătuşă. 

DI. Ben Allen, care nu era prea lucid, adăugă cuvântul 
„Arabella” cu o voce pe care el o credea un murmur, însă 
care, în realitate, era aşa de lămurită şi de ridicată, că 
nimeni nu s-ar fi putut împiedica s-o audă, oricâtă 
bunăvoință ar fi avut. 

— Dragul meu Benjamin, rosti bătrâna doamnă 
străduindu-se să-şi tragă răsuflarea şi tremurând din 
creştet până-n tălpi, nu te alarma, dragul meu... Cred, însă, 
că e mai bine să vorbesc domnului Sawyer în particular o 
clipă, numai o clipă. 

— Bob, spuse dl. Allen, vrei s-o iei pe mătuşa în cabinet? 

— Desigur, răspunse Bob cu glas profesional. Poftiţi pe 
aici, scumpă doamnă. Nu vă fie frică, doamnă, sunt 
încredinţat că vă vom însănătoşi în foarte scurtă vreme. 
Aici, scumpă doamnă, vă ascult. 

Vorbind astfel, dl. Bob Sawyer o conducea pe bătrâna 

lady spre fotoliu, închidea uşa, trăgea un scaun lângă ea şi 
aştepta ca dânsa să-i descrie amănunţit simptomele 
vreunei boli din care el nădăjduia să tragă profituri 
importante. 

Primul lucru pe care bătrâna doamnă îl făcu fu să-şi 
clatine capul de nenumărate ori şi să înceapă a plânge. 

— Nervozitate, spuse Bob Sawyer cu satisfacţie. Loţiune 
de camfor de trei ori pe zi şi, seara, poţiune calmantă. 

— Nu ştiu cum să încep, domnule Sawyer, zise bătrâna 
doamnă. E aşa de penibil, de dezolant... 

— Nu e nevoie să începeţi, doamnă, o ajută dl. Bob 
Sawyer, ghicesc tot ce aţi vrea să spuneţi. Capul bolnav. 

— AŞ fi foarte disperată să cred că e bolnavă inima, zise 
doamna oftând uşor. 

— Nici cel mai mic pericol, doamnă, răspunse Bob 
Sawyer. Cauza principală este stomacul. 

— Domnule Sawyer! exclamă bătrâna doamnă tresărind. 

— Nu încape nici cea mai mică îndoială, doamnă, urmă 
Bob cu aer extrem de înţelept; un medicament la timpul 
său, scumpă doamnă, ar fi preîntâmpinat totul. 

— Domnule Sawyer! exclamă bătrâna doamnă mai 
agitată decât înainte; purtarea dumitale faţă de o persoană 
în starea mea este o mare necuwviinţă, afară doar de cazul 
că nu înţelegi obiectul vizitei mele. Dacă ar fi fost în 
puterea medicinii sau a prudenţei să împiedic cele 
întâmplate, de bună seamă că aş fi făcut-o. Era însă mai 
bine să vorbesc nepotului meu, adăugă bătrâna doamnă 
frământându-şi poşeta şi ridicându-se deodată. 

— Un moment, doamnă; mă tem că nu v-am înţeles bine. 
Despre ce este vorba, doamnă? 

— Nepoata mea, domnule Sawyer, zise bătrâna; sora 
prietenului dumitale... 

— Da, doamnă, o întrerupse Bob plin de nerăbdare, căci 
bătrâna doamnă, deşi extrem de agitată, vorbea cu o 
tărăgăneală exasperantă, aşa cum vorbesc de obicei 

bătrânele; da, doamnă. 

— A părăsit casa mea, domnule Sawyer, acum trei zile, 
sub pretext că se duce să facă o vizită surorii mele, o altă 
mătuşă a ei, şi care ţine un mare pension de domnişoare 
cam la a treia milă depărtare de-aci, unde e un copac mare 
- un bobiţel - şi o poartă de stejar. 

Aici, bătrâna doamnă se opri să-şi şteargă ochii. 

— Ei, dracu să-l ia de bobiţel, doamnă! strigă Bob care, 
din cauza încordării, uită de demnitatea sa medicală. 
Spuneţi ceva mai repede, vă implor; daţi-i zor, doamnă! 

— Azi dimineaţă, continuă bătrâna doamnă cu 
încetineală, azi dimineaţă... 

— S-a înapoiat, îmi închipui! o întrerupse Bob cu 
aprindere. S-a înapoiat? 

— Nu, nu s-a înapoiat; a scris. 

— Şi ce zice? întrebă Bob cu nerăbdare. 

— Zice, domnule Sawyer, răspunse bătrâna - şi pentru 
aceasta te rog să-l pregăteşti pe Benjamin cu grijă şi pe 
îndelete - zice că s-a... Am scrisoarea în buzunar, domnule 
Sawyer, dar mi-am lăsat ochelarii în trăsură şi, fără ei, te-aş 
face să pierzi timpul încercând să-ţi arăt pasajul. Pe scurt, 
zice, domnule Sawyer, că s-a măritat. 

— Cum! exclamă sau, mai bine zis, răcni dl. Bob Sawyer. 

— S-a măritat! repetă bătrâna doamnă. 

Bob nu mai ascultă, ci, dând buzna din cabinet în 
dugheană, strigă cu glas de stentor: 

— Ben, băiatule, şi-a luat tălpăşiţa! 

DI. Ben Allen, ai cărui genunchi se înălţau la vreo 
jumătate de sfert de cot deasupra capului, dormita dinapoia 
tejghelei. De îndată ce auzi înfricoşătoarea comunicare, se 
năpusti asupra d-lui Martin şi, încolăcindu-şi mâna în 
cravata servitorului taciturn, exprimă intenţia îndatoritoare 
de a-l gâtui pe loc; intenţie pe care, cu o promptitudine 
deseori produsă de disperare, el începu s-o pună în aplicare 
numaidecât, plin de vigoare şi iscusinţă chirurgicală. 

DI. Martin, care nu era un om vorbăreţ şi conta prea puţin 
pe talentele-i oratorice sau pe puterea de convingere, se 
supuse câteva secunde acestei operaţii, cu o fizionomie 
foarte calmă şi agreabilă; observând totuşi că operaţia 
ameninţă să ducă la un rezultat care l-ar fi pus în neputinţă 
de a-şi mai cere pe veci leafa, masa şi altele, murmură 
câteva obiecţiuni nearticulate şi îl dobori pe dl. Benjamin 
Allen pe podea; dar cum cravata îi era răsucită pe după 
mâinile celuilalt, trebui să cadă şi el jos. Se zvârcoleau deci 
amândoi, când uşa se deschise şi numărul celor de faţă 
crescu prin sosirea a două persoane cu totul neaşteptate, şi 
anume: dl. Pickwick şi dl. Sam Weller. 

La vederea acestui spectacol, prima impresie produsă 
asupra spiritului d-lui Weller a fost că Martin era plătit de 
instituţia lui Sawyer, succesorul lui Nockemorf, pentru a lua 
vreun medicament tare; sau pentru a avea crize şi a se 
supune unor experienţe; sau pentru a înghiţi din când în 
când otravă, ca să demonstreze eficacitatea vreunui nou 
antidot; ori pentru a face cine ştie ce, în interesul marii 
ştiinţe medicale,  satisfăcând dorinta arzătoare de 
cercetător care clocotea în pieptul celor doi tineri învăţaţi. 
Aşa că, fără a-şi îngădui cel mai neînsemnat amestec, Sam 
rămase perfect calm, uitându-se la ei ca şi cum ar fi fost 
stăpânit de un mare interes în legătură cu rezultatul 
experienţei care se desfăşura; dar nu la fel se întâmplă cu 
dl. Pickwick. Cu energia-i obişnuită, el se repezi între 
combatanții uimiţi şi-i îndemnă pe cei de faţă să-i despartă. 

Strigătul lui îl trezi pe dl. Sawyer, care rămăsese până 
atunci paralizat parcă de înverşunarea tovarăşului său; 
ajutat de dânsul, dl. Pickwick îl ridică pe Ben Allen pe 
picioare. DI. Martin pomenindu-se singur pe podea, se sculă 
şi se uită în juru-i. 

— Domnule Allen, rosti dl. Pickwick, ce s-a întâmplat, 
domnule? 

— Nimic, domnule! replică Benjamin cu  trufie 

provocatoare. 

— Ce e? întrebă dl. Pickwick înturnându-se spre Bob 
Sawyer. Nu-i e bine? 

Mai înainte ca Bob să poată răspunde, dl. Ben Allen îl 
apucă pe dl. Pickwick de mână şi murmuiră îngrijorat: 

— Sora mea, dragă domnule, sora mea! 

— A, asta e totul? glăsui dl. Pickwick. Nădăjduiesc că vom 
aranja lesne chestiunea aceasta. Sora dumitale e în 
siguranţă şi sănătoasă, scumpe domn; am venit aici 
pentru... 

— Vă cer iertare, dom'le, întrerupse Sam care se uitase 
prin uşa de sticlă, îmi pare rău că mă amestec în aceste 
plăcute operaţii, cum zicea regele alungând parlimentul, 
însă dincoace se face altă ixperienţă, dom'le. Aici, o 
venirabelă bătrână zace pe covor şi aşteaptă să fie 
desecată sau să treacă prin ea un corent galvanic sau cine 
ştie ce altă născocire ştiinţifică, care s-o aducă la viaţă. 

— A, uitasem de ea! exclamă dl. Ben Allen; este mătuşa 
mea. 

— Dumnezeule mare! spuse dl. Pickwick. Biata doamnă! 
Încetişor, Sam, încetişor. 

— Nostimă situaţie pentru o persoană din famelie, 
observă Sam Weller, aşezând-o pe mătuşă pe-un scaun. 
Doftoraşule, adu acu mirositoarele. 

Ultima fraza era adresată băiatului cu livrea cenuşie care, 
lăsând cupeul în grija unui sergent de stradă, intrase să 
vadă ce era cu gălăgia care se stârnise. Graţie îngrijirilor 
sale, acelora ale d-lui Bob Sawyer şi ale d-lui Ben Allen 
(care o înspăimântase aşa de rău pe mătuşa, încât ea 
leşinase, iar acum el se arăta plin de o afectuoasă 
solicitudine spre a o aduce în fire) bătrâna doamnă fu, în 
sfârşit, readusă în simţiri, şi atunci dl. Ben Allen, 
întorcându-se spre dl. Pickwick cu o înfăţişare buimăcită, îl 
întrebă ce voia să spună când a fost întrerupt în chip aşa de 
alarmant. 

— Îmi închipui că nu se găsesc aici decât prieteni, glăsui 
dl. Pickwick tuşind spre a-şi limpezi vocea şi privind pe 
omul laconic cu înfăţişare posacă ce mânase trăsura la care 
era înhămat calul cel dolofan. 

Bob Sawyer îşi aminti atunci că băiatul cu livrea cenușie 
se afla acolo, numai ochi şi urechi. După ce farmacistul în 
devenire fu luat de gulerul hainei şi zvârlit pe uşă afară, 
Bob Sawyer îl asigură pe dl. Pickwick că poate să vorbească 
fără ocoluri. 

— Sora dumitale, scumpe domn, spuse dl. Pickwick 
înturnându-se spre Benjamin Allen, e la Londra, sănătoasă 
şi fericită. 

— Nu fericirea ei e scopul ce-mi propun, domnule! 
declară dl. Benjamin Allen fluturând mâna în aer. 

— Soţul ei este o ţintă pentru mine, domnule! strigă Bob 
Sawyer; va fi o ţintă pentru mine, domnule, de la 
doisprezece paşi, şi am să fac o ţintă bună, domnule, din el, 
din nemernicul ăsta! 

Amenințarea era frumoasă şi foarte măreaţă totodată; 
însă dl. Bob Sawyer îi slăbi întrucâtva efectul, adăugând 
câteva observaţiuni generale asupra unor capete sparte şi 
a unor ochi scoşi care, prin comparaţie, nu erau decât nişte 
banalităţi. 

— Opreşte-te, domnule! îl întrerupse dl. Pickwick; şi, 
înainte de a aplica epitete gentlemanului în chestiune, 
examinează cu sânge rece proporţiile vinovăţiei lui şi, mai 
cu seamă, aminteşte-ţi că el e prietenul meu. 

— Cum?! exclamă dl. Bob Sawyer. 

— Numele lui! vociferă Ben Allen; numele lui! 

— Domnul Nathaniel Winkle! rosti dl. Pickwick cu tărie. 

La auzul acestui nume, Benjamin Allen îşi strivi sub 
călcâiul ghetei ochelarii, ridică cioburile pe care le puse în 
trei buzunare diferite, îşi încrucişă braţele, îşi muşcă buzele 
şi zvârli priviri amenințătoare, asupra trăsăturilor blajine ale 
d-lui Pickwick. În cele din urmă, rupând tăcerea: 

— Vasăzică dumneata, domnule, ai încurajat şi pus la 
cale căsătoria asta? întrebă dl. Benjamin Allen. 

— Şi mi se pare, întrerupse bătrâna doamnă, mi se pare 
că servitorul dumnealui a fost văzut dând târcoale în jurul 
casei mele şi încercând să-i momească pe servitorii mei 
spre a unelti împotriva stăpânei lor. Martin! 

— Ce este? întrebă omul posac, înaintând. 

— Acesta e tânărul pe care l-ai văzut în ulicioară şi 
despre care îmi vorbiseşi azi dimineaţă? 

DI. Martin, care după cum s-a văzut, era un om laconic, 
se uită la Sam Weller, făcu un semn din cap şi mormăi: „El 
e ăla!” DI. Weller, de felu-i niciodată trufaş, îi adresă un 
zâmbet prietenesc când ochii săi întâlniră pe ai rândaşului 
posac, mărturisind în termeni politicoşi că îl „cunoştea 
dinainte”. 

— Şi acesta e servitorul credincios pe care eram gata- 
gata să-l sugrum! exclamă Benjamin. Domnule Pickwick, 
cum de-ai îndrăznit să permiţi individului de a participa la 
răpirea surorii mele? Îţi cer să-mi explici, domnule! 

— Explică, domnule! strigă Bob Sawyer, sălbatic. 

— E o conspirație! strigă Ben Allen. 

— O adevărată gaşcă! urmă Bob. 

— O viclenie ruşinoasă! adăugă bătrâna doamnă. 

— V-a tras pe sfoară, asta-i! observă Martin. 

— Vă rog să m-ascultaţi, stărui dl. Pickwick în timp ce 
Ben Allen se trânti pe scaunul unde se lua sânge bolnavilor 
şi se şterse cu batista. Eu nu am dat niciun ajutor în 
această afacere, am fost doar de faţă la întrevederea dintre 
doi tineri, pe care n-o puteam împiedica, socotind că 
prezenţa mea va şterge până şi cea mai uşoară urmă de 
cutezanţă care altminteri ar fi putut umbri întrevederea. 
Asta e toată partea pe care am avut-o în afacere, şi nici nu 
bănuiam atunci că e vorba de o căsătorie imediată. Reţineţi 
însă, adăugă dl. Pickwick oprindu-se scurt, reţineţi că nu 
spun că aş fi împiedicat-o, de-aş fi ştiut de ea. 

— Aţi auzit cu toţii, aţi auzit? glăsui dl. Benjamin Allen. 

— Imi închipui că da, urmă calm dl. Pickwick privind în 
juru-i, şi nădăjduiesc că vor auzi şi ce mai am a spune, 
adăugă el înviorându-se la faţă în timp ce vorbea; 
nădăjduiesc că ei aud toate acestea, domnule, precum şi 
cuvintele ce mi-au fost adresate, din care am înţeles, 
domnule, că ai vrut să forţezi înclinările surorii dumitale 
când, mai degrabă, ar fi trebuit prin dragostea şi 
bunăvoința dumitale să te străduieşti să ţii locul părinţilor 
pe care ea i-a pierdut din copilărie. Cât despre tânărul meu 
prieten, daţi-mi voie să adaug că din toate punctele de 
vedere el se află într-o situaţie cel puţin egală cu a 
dumitale, dacă nu cu mult mai bună, şi că refuz categoric a 
mai auzi să se vorbească despre această chestiune, afară 
numai daca se discută cu moderaţia cuvenită. 

— Aş dori să fac şi eu câteva obsirvaţii la ce-a spus 
gentlemanul care a termenat de vorbit, rosti atunci Sam 
păşind înainte. Uite de ce e vorba: o persoană din 
societatea asta m-a făcut individ. 

— Asta n-are nicio legătură cu chestiunea, Sam, îl 
întrerupse dl. Pickwick. Ţine-ţi gura, te rog! 

— Nu vreau să zic nimic despre subiectul ăsta, urmă 
Sam; dar uite ce e, dom'le: poate că gentlemanul ălălalt îşi 
închipuie că era la mijloc o legătură mai veche; nu era însă 
nimic de felul ăsta, căci domnişoara a spus chiar de la 
început că nu putea să-l sufere. Aşa că nimeni nu i-a stat în 
cale dumnealui de aici, şi tot cu nimic s-ar fi ales, chiar 
dacă domnişoara nu-l vedea niciodată pe domnul Winkle. 
Asta doream să zic, dom'le, şi acum nădăjduiesc că l-am 
liniştit pe gentelman. 

O scurtă pauză urmă acestei consolatoare observaţii 
făcută de dl. Weller, după care dl. Ben Allen, ridicându-se în 
picioare, declară că nu va mai voi să vadă niciodată figura 
Arabellei, pe când dl. Bob Sawyer, în ciuda încredinţărilor 
măgulitoare ale lui Sam, continua să jure că se va răzbuna 

groaznic pe fericitul soţ. 

Dar tocmai în clipa când lucrurile ajunseseră în culmea 
încordării şi amenințau să rămână astfel, dl. Pickwick găsi 
un aliat puternic în bătrâna doamnă, care fusese vădit 
impresionată de modul cum pledase pentru nepoată. Ea se 
apropie deci de Benjamin Allen şi se încumetă să-i adreseze 
câteva reflexii mângâietoare, printre care principalele erau 
că, la urma urmei, tot a fost un noroc că nu s-a întâmplat şi 
mai rău; că, cu cât vor vorbi mai puţin, cu atât va fi mai 
bine; că, în definitiv, nu era dovedit că s-a întâmplat o 
nenorocire aşa de mare; că ce s-a făcut, s-a făcut, şi că 
trebuie să ştim a îndura ce nu se poate împiedica - şi alte 
diferite maxime la fel de noi şi de întăritoare. 

La toate acestea, dl. Benjamin Allen răspunse că nu 
înţelegea să fie lipsit de cuviinţă faţă de mătuşă şi de alte 
persoane prezente, dar că, dacă lor le era egal şi-l lăsau în 
apele lui, el îşi va rezerva plăcerea s-o urască pe sora lui 
până la moarte şi dincolo de moarte. 

In cele din urmă, după ce hotărârea aceasta fusese 
anunţată de vreo cincizeci de ori, bătrâna doamnă, 
ridicându-se deodată şi luând un aer foarte impunător, îşi 
exprimă dorinţa de-a afla ce a făcut ca să nu i se arate 
niciun respect faţă de vârsta ei şi faţă de poziţia în 
societate la care ajunsese, ca să fie obligată a-l implora 
astfel pe propriul ei nepot, a cărui istorie putea s-o spună 
cu vreo douăzeci şi cinci de ani înainte de naşterea lui şi pe 
care îl cunoscuse personal mai înainte ca el să fi avut 
măcar un dinte în gură; fără a mai vorbi că ea a fost 
prezentă când i s-a tăiat moţul şi a asistat de asemenea la 
numeroase alte ceremonii din frageda lui copilărie, toate 
îndeajuns de importante ca să merite pentru de-a pururi 
iubirea, supunerea, veneraţia lui. 

Pe când buna doamnă îl dojenea astfel pe dl. Ben Allen, 
Bob Sawyer şi dl. Pickwick se retrăseseră în cabinet, unde 
avură o discuţie intimă în care vreme primul se apropiase 

de mai multe ori de gura unei sticle negre sub a cărei 
influenţă trăsăturile sale se destinseră, ba chiar căpătară 
treptat o expresie plină de voioşie. La urmă, ieşi din 
încăpere, cu sticla în mână şi, atrăgând atenţia că-i părea 
foarte rău că s-a purtat ca un nebun, propuse să se bea în 
sănătatea şi pentru fericirea d-lui şi d-nei Winkle, al căror 
noroc era aşa de departe de a-l invidia, încât ar fi gata să-i 
felicite el cel dintâi. Auzind acestea, dl. Ben Allen se sculă 
subit de pe scaun, apucă sticla neagră şi închină cu atâta 
inimă, că figura lui deveni aproape la fel de neagră ca 
sticla, căci băutura era tare. Sticla neagră trecu apoi din 
mână în mână până se goli, şi urmară atâtea strângeri de 
mâini, atâtea complimente, încât până şi chipul îngheţat al 
d-lui Martin binevoi să zâmbească. 

— lar acum, spuse Bob frecându-şi palmele, haide să ne 
veselim în seara asta! 

— Îmi pare rău, rosti dl. Pickwick, că sunt obligat să mă 
înapoiez la hotel. De la un timp, nu mai sunt obişnuit să 
suport osteneala, şi călătoria m-a obosit nespus. 

— Vreţi să luaţi puţin ceai, domnule Pickwick? întrebă 
bătrâna doamnă cu o blândeţe de nedescris. 

— vă mulțumesc, doamnă, mi-ar fi cu neputinţă, 
răspunse gentlemanul. 

Fapt e că admiraţia vădit crescândă a bătrânei doamne 
era principalul motiv care îl îndemna pe dl. Pickwick să se 
retragă; se gândea la d-na Bardell, şi fiecare privire a 
bătrânei îi dădea o sudoare rece. 

Deoarece dl. Pickwick refuză cu orice preţ să rămână, se 
înţeleseră, în urma propunerii sale, ca dl. Benjamin Allen 
să-l întovărăşească în călătorie la părintele d-lui Winkle, şi 
că trăsura va fi la uşă a doua zi dimineaţa, la nouă. Pe 
urmă, îşi luă rămas-bun şi, însoţit de Samuel Weller, dl. 
Pickwick se duse la hotelul 7ufişul/. Vrednic de remarcat e 
faptul că figura d-lui Martin se schimonosi oribil când 
scutură mâna lui Sam la despărţire, şi că dădu drumul, în 

acelaşi timp, unei înjurături şi unui surâs. Persoanele mai 
bine instruite asupra manierelor gentlemanului au tras din 
aceste semne încheierea că el era încântat de societatea d- 
lui Weller şi că exprima dorinţa de a-i face onoarea să 
rămână cunoştinţe şi mai departe. 

— Vreţi un salon particular, dom'le? întrebă Sam pe 
stăpân când ajunseră la hotel. 

— A, nu, Sam! îi răspunse stăpânul; deoarece am cinat în 
cafenea şi mă voi culca curând, n-are niciun rost. Vezi ce 
persoane se găsesc în sala călătorilor, Sam. 

DI. Weller plecă în recunoaştere şi se întoarse îndată, 
spunând că nu era decât un domn chior care bea bishop** 
cu patronul. 

— Bun, mă duc şi eu acolo, rosti dl. Pickwick. 

— Chiorul ăsta e un tip ciudat, dom'le, spuse Sam 
întovărăşindu-l pe dl. Pickwick. Îi toarnă verzi şi uscate 
patronului, că bietul om nu mai ştie unde-i e căpăţâna. 

Când dl. Pickwick intră, individul la care se referea 
observaţia de mai sus, stătea într-un capăt al sălii, fumând 
o pipă enormă, olandeză, şi-şi ţinea unicul ochi fixat 
necontenit asupra figurii rotunjite ia hangiului. Povestise, 
de buna seamă, jovialului bătrân, o istorie minunată, ceea 
ce se dovedea din numeroasele exclamaţii fără şir ale 
acestuia: „Ei, nu, asta n-aş fi crezut! E lucrul cel mai 
năstruşnic pe care l-am auzit vreodată! Nu-mi închipuiam 
că este cu putinţă!” şi alte diferite expresii de mirare care 
izbucneau de pe buzele lui în timp ce şi el îl privea ţintă pe 
omul cu un singur ochi. 

— Sluga dumneavoastră, domnule, spuse chiorul d-lui 
Pickwick; frumoasă seară, domnule. 

— Foarte frumoasă, răspunse dl. Pickwick după ce 
chelnerul îi puse în faţă o carafă mică cu brandy şi apă 
fierbinte. 


5t O băutură caldă preparată din vin roşu, portocale, zahăr şi mirodenii 
(n. tr.). 

În timp ce dl. Pickwick amesteca brandyul cu apă, chiorul 
îl privi de câteva ori cu atenţie şi în cele din urmă spuse: 

— Îmi pare că v-am mai întâlnit. 

— Nu-mi aduc aminte, răspunse dl. Pickwick. 

— Nu mă miră, dumneavoastră nu mă cunoaşteţi. Eu însă 
i-am cunoscut pe doi dintre prietenii dumneavoastră care 
stăteau la Păunul din Eatanswill, în epoca alegerilor, zise 
chiorul. 

— A, da, într-adevăr! exclamă dl. Pickwick. 

— Da, reluă chiorul, le-am povestit o mică întâmplare din 
viaţa unui prieten al meu cu numele de Tom Smart. Poate 
că aţi auzit-o de la ei. 

— Deseori, spuse dl. Pickwick zâmbind. Era unchiul 
dumitale, îmi pare? 

— Nu, nu, numai un prieten al unchiului meu, răspunse 
chiorul. 

— Cu toate astea, unchiul dumitale era un om minunat, 
spuse hangiul clătinând din cap. 

— Mda, cred, cred că se poate spune asta, răspunse 
chiorul. V-aş putea povesti o istorie despre acelaşi unchi, 
care v-ar uimi, domnilor. 

— Da? spuse dl. Pickwick. Povesteşte-ne-o în orice caz. 

Voiajorul comercial - chiorul - umplu cu polonicul din 
castron un pahar cu negus” şi-l bău; trase un fum zdravăn 
din pipa olandeză şi, văzând că Sam zăbovea lângă uşă, îi 
spuse că poate să rămână şi el dacă vrea, căci nu e niciun 
secret în povestirea lui. In sfârşit, aţintindu-şi unicul ochi 
asupra hangiului, rosti primele cuvinte din cuprinsul 
capitolului următor. 


5 Băutură făcută din vin amestecat cu apă fierbinte, zahăr şi mirodenii 
(n. tr.). 

CAPITOLUL XLIX 


Cuprinde o poveste despre unchiul voiajorului comercial. 


— Unchiul meu, domnilor, glăsui voiajorul comercial, era 
unul dintre oamenii cei mai voioşi, mai hazlii, mai isteţi, 
care au existat vreodată. Aş vrea ca dumneavoastră să-l fi 
cunoscut, domnilor... Dar nu, cugetând bine, n-aş vrea; 
căci, potrivit mersului firii, dacă l-aţi fi cunoscut, aţi fi fost 
acum, sau răposaţi, sau aşa de aproape de moarte, încât ar 
fi trebuit să rămâneţi acasă, renunțând la societate, şi în 
acest caz, mi-aţi fi răpit plăcerea nespusă de a vă vorbi în 
momentul de faţă. Domnilor, aş vrea ca taţii şi mamele 
dumneavoastră să-l fi cunoscut pe unchiul meu; şi ar fi fost 
foarte pe placul lor, în primul rând pe al respectabilelor 
dumneavoastră mame. Sunt cât se poate de sigur. Dacă 
printre numeroasele lui virtuţi, două dintre ele predominau 
asupra celor multe care-i înfrumuseţau caracterul, aş 
îndrăzni să spun că acestea erau punchul şi cântecele de 
chef. lertaţi-mă că zăbovesc asupra acestor melancolice 
amintiri despre omul care s-a dus; nu se întâlneşte în 
fiecare zi un om ca unchiul meu, domnilor. 

Am socotit întotdeauna ca un lucru deosebit de mare 
pentru unchiul meu acela de a fi fost tovarăş intim cu Tom 
Smart de la marea casă Bilson şi Slum de pe Cateaton 
Street, City. Unchiul meu încasa banii pentru Tiggin şi 
Welps, însă multă vreme el a făcut cam aceleaşi drumuri ca 
şi Tom. În întâia seară când se întâlniră, unchiul meu prinse 

simpatie pentru Tom şi Tom prinse simpatie pentru unchiul 
meu. Nu se cunoşteau de o jumătate de ceas, când puseră 
rămăşag pe o pălărie nouă - cine prepară cel mai bun 
castron cu punch şi-l bea mai repede. Se constată că 
unchiul meu a câştigat în ce priveşte preparatul; dar în ce 
priveşte băutul, Tom îl întrecu cam cu o jumătate de 
linguriţă. Mai luară câte un castron spre a bea unul în 
sănătatea celuilalt şi rămaseră de atunci prieteni la 
cataramă. Există un destin în toate, domnilor; el e mai 
presus de puterile noastre. 

Ca înfăţişare, unchiul meu era o idee mai scund decât 
statura mijlocie; era însă şi-o idee mai gras decât sunt 
oamenii de obicei; şi poate că figura lui era o idee mai 
roşcovană. Avea cel mai voios chip pe care îl veţi fi văzut 
vreodată, domnilor. Ceva ca de paiaţă, cu un nas şi o 
bărbie mai acătării; ochii lui scânteiau totdeauna de 
veselie, şi pe figura lui înflorea totdeauna un zâmbet; nu un 
rânjet mecanic şi şters, ci un zâmbet adevărat, voios, 
mulţumit, din inimă. Într-un rând a fost aruncat din 
cabrioleta lui şi s-a izbit cu capul de-o piatră de hotar. A 
rămas acolo, năucit, şi cu faţa jupuită aşa de rău de 
pietrişul strâns în grămezi în jurul pietrei, încât, spre a mă 
servi de vorba tare a unchiului meu, dacă mama lui s-ar fi 
sculat din groapă, nu l-ar fi recunoscut. Într-adevăr, dacă 
stau şi chibzuiesc, domnilor, sunt sigur că nu l-ar fi 
recunoscut, pentru că, atunci când ea a murit, unchiul meu 
nu avea decât doi ani şi şapte luni; şi chiar fără zgârieturile 
făcute de pietriş, ciobotele lui cu carâmbi răsfrânţi ar fi pus- 
o în mare încurcătură, ca să nu mai amintesc de obrazul lui 
roşcovan şi duhliu. N-are a face: zăcea lungit acolo şi l-am 
auzit deseori pe unchiul meu spunând că omul care l-a 
ridicat zicea că un zâmbet aşa de vesel îi brăzda faţa, de 
parcă s-ar fi dat de-a tumba şi că, după ce i s-a luat sânge, 
la primele licăriri care arătau că-şi revine în puteri, a sărit în 
pat, s-a pornit pe râs, a sărutat-o pe fata ce ţinea ligheanul 

şi a cerut numaidecât o costiţă de berbec şi alune 
conservate în oţet. Era foarte mare amator de astfel de 
alune, domnilor; zicea că, mâncate fără oţet, berea mergea 
şi mai bine cu ele. 

Călătoria cea mare a unchiului meu avea loc odată cu 
căderea frunzelor. Atunci făcea el încasările datoriilor şi lua 
comenzi în Nord. Mergea de la Londra la Edinburgh, din 
Edinburgh la Glasgow; din Glasgow se înapoia la Edinburgh 
şi, în sfârşit, la Londra cu vaporul. Trebuie să ştiţi că a doua 
vizită la Edinburgh era pentru plăcerea lui. Avea obiceiul să 
vină aci pentru o săptămână, doar să-şi vadă vechii 
prieteni; şi, deoarece lua micul dejun cu unul, gustarea cu 
altul, prânzea cu al treilea şi cina cu al patrulea, petrecea 
din belşug o săptămână întreagă. Nu ştiu dacă vreunul 
dintre dumneavoastră, domnilor, s-a înfruptat vreodată 
dintr-un ospitalier mic dejun scoţian, substanţial, apoi dacă 
s-a dus să mai ia şi o gustare uşoară, compusă din 
mormane de stridii cu o duzină sau cam aşa ceva de sticle 
de bere sau cu un clondir, două, de whisky, la urmă. Dacă 
vi s-a întâmplat asta, apoi veţi recunoaşte dimpreună cu 
mine ca trebuie sa te ţii tare bine ca să mai poţi lua după 
aceea un prânz şi o cină. 

Dar - vai, Doamne! — aşa ceva era nimica toată pentru 
unchiul meu. Era aşa de zdravăn că, pentru el, acestea 
însemnau un fleac. L-am auzit spunând că putea să ţină 
piept oamenilor din Dundee, şi sa se înapoieze acasă fără a 
se împletici; şi, cu toate astea, oamenii din Dundee sunt 
aşa de tari iar punchul aşa de tare, domnilor, cum nu ştiu 
daca mai exista între cei doi poli. Am auzit despre un om 
din Glasgow şi altul din Dundee care s-au întrecut la băut 
cincisprezece ceasuri în şir. După câte s-a spus, s-au înecat 
de atâta băutură cam în aceeaşi clipă, dar afară de această 
măruntă întâmplare, nici unuia, nici altuia nu i-a fost mai 
rău. 

Într-o seară, cu douăzeci şi patru de ceasuri înainte de 

momentul hotărât pentru a se îmbarca în vaporul pentru 
Londra, unchiul meu s-a ospătat la unul dintre cei mai vechi 
prieteni ai săi, care locuia în. partea veche a Edinburghului, 
un oarecare consilier Mac şi nu mai ştiu cum, cu patru 
silabe în coadă. Se aflau acolo nevasta consilierului şi cele 
trei fiice ale consilierului, şi băiatul cel mare al consilierului, 
şi trei sau patru scoțieni de modă veche, solizi, cu 
sprâncenele stufoase, pe care consilierul îi invitase în 
cinstea unchiului meu şi pentru a înveseli atmosfera. A fost 
un ospăț minunat. S-a mâncat somon afumat, batog, un 
cap de miel, şi haggis”, faimoasă mâncare scoțiană care, 
spunea unchiul meu, când era adusă la masă, îi făcea 
totdeauna impresia că e stomacul unui Cupidon. 

Mai erau şi o sumedenie de alte lucruri al căror nume |- 
am uitat, însă cu toate astea lucruri foarte gustoase. 
Fetiţele erau drăguţe şi simpatice, nevasta consilierului 
părea una dintre cele mai bune făpturi ce-au existat 
cândva, iar unchiul meu se arătă într-o dispoziţie 
încântătoare. De aceea, toată seara, trebuia să le vezi pe 
fete chicotind şi pe bătrâna doamnă izbucnind în râs, şi pe 
consilier şi pe veselii tovarăşi pufnind aşa de straşnic, că se 
înroşiră la faţă. Nu-mi aduc bine aminte câte pahare de 
grog, cu whisky a băut fiecare după ospăț; ceea ce însă ştiu 
e că, pe la unu noaptea, fiul cel mare al consilierului şi-a 
pierdut cunoştinţa în momentul când începea primul vers al 
cântecului O, Willie mi-a făcut un grog””! 

Cum băiatul fusese cu vreo jumătate de ceas înainte 
singurul comesean rămas deasupra mesei, unchiul meu îşi 
dădu seama că era timpul să se gândească la plecare - cu 
atât mai mult cu cât începuseră să bea de la şapte seara - 
spre a putea ajunge acasă la o oră cuviincioasă. Socotind, 
totuşi, că n-ar fi politicos să plece tocmai atunci, unchiul 


56 Un fel de drob de miel, făcut din inimă, plămâni şi ficat de oaie, totul 
tocat şi fiert în punga unui stomac de oaie (n. tr.). 
5 De Robert Burns, poet scoţian foarte popular (n. tr.). 

meu se alese singur prezident, amestecă încă un pahar cu 
grog, se sculă să închine în sănătatea sa, îşi adresă un 
discurs bine ticluit din condei şi foarte măgulitor şi bău plin 
de entuziasm. Cu toate acestea, nu se deştepta nimeni. 
Unchiul meu mai bău o picătură de whisky, de data aceasta 
curat, temându-se să nu-i facă rău grogul şi, în cele din 
urmă, înşfăcându-şi pălăria, ieşi în stradă. 

Vântul bătea puternic în toiul nopţii, când unchiul meu, 
închizând poarta consilierului, îşi înfundă zdravăn pălăria pe 
cap ca să nu i-o ia vântul, îşi vâri mâinile în buzunare şi, 
privind în sus, căută să-şi dea seama ce fel de timp era. 
Norii treceau peste lună cu o iuţeală ameţitoare, când 
întunecând-o cu totul, când  îngăduindu-i să-şi 
răspândească toată strălucirea peste lucrurile 
înconjurătoare; apoi se repezeau din nou peste ea cu o 
repeziciune şi mai mare, învăluind totul într-un zăbranic 
negru. „La drept vorbind, aşa nu poate să meargă”, spuse 
unchiul meu adresându-se timpului, ca şi cum se simţea 
jignit. „Nu, asta nu e vreme prielnică pentru călătorie. Nu, 
câtuşi de puţin”, declară unchiul meu, foarte impunător. 
După ce repetă cuvintele acestea de mai multe ori, îşi 
recăpăta cu oarecare greutate cumpănirea - căci era cam 
ameţit privind mereu spre cer - şi porni voios la drum. 

Casa consilierului era în Canongate, iar unchiul meu 
mergea în capătul celălalt al lui Leith Walk; o distanţă ca de 
o milă şi ceva. De o parte şi de alta se înălţau spre cerul 
tuciuriu case înalte, subţiratice, răzlețe, cu faţada mâncată 
de vreme, cu ferestre care parcă avuseseră aceeaşi soartă 
ca ochii muritorilor şi care, cu anii, ajunseseră tulburi, îşi 
pierduseră lumina. Şase, şapte, opt caturi aveau casele, 
aşezate unul deasupra celuilalt - aşa cum copiii clădesc 
case din cărţi de joc - aruncându-şi umbra deasă pe drumul 
pavat, însă plin de hârtoape, făcând noaptea şi mai 
întunecoasă. Ici-colo, felinare cu petrol, prizărite la 
depărtări mari, slujeau să arate numai intrarea 

respingătoare a câtorva fundături înguste sau câteva scări 
abrupte ce duceau, cu ocoluri complicate, la diverse etaje 
superioare. Privind toate astea cu ochii unui om care le-a 
văzut de prea multe ori ca să merite să le mai ia în seamă 
în chip deosebit, unchiul meu mergea prin mijlocul străzii, 
cu câte un deget mare în fiecare buzunar al vestei, cântând 
voios din când în când frânturi din diferite cântece, cu atâta 
căldură şi bună dispoziţie, că oamenii paşnici, cumsecade, 
de prin partea locului, treziţi brusc din somnul lor dintâi, 
tremurau în pat până ce sunetul se stingea depărtându-se; 
convingându-se atunci că vreun beţivan netrebnic se 
înapoia acasă, se înfăşurau în pături şi adormeau din nou. 

Domnilor, va povestesc în amănunt cum mergea unchiul 
meu prin mijlocul străzii, cu degetele în buzunarele vestei, 
pentru că, după cum zicea el deseori (şi cu drept cuvânt) 
nu e absolut nimic extraordinar în istoria asta dacă nu 
înţelegi de la început că el nu era câtuşi de puţin o natură 
romantică şi nu credea în minuni. 

Domnilor, unchiul meu mergea cu degetele în buzunarele 
vestei, ocupând singur mijlocul străzii, şi cântând când un 
refren de dragoste, când unul de chef apoi, ostenit de 
amândouă, începu să fluiere melodios până ajunse la Podul 
North care, în locul ăsta, leagă vechiul oraş Edinburgh cu 
oraşul cel nou; se opri un minut să privească sumedenia 
ciudată, haihuie, de lumini grămădite aşa de sus în aer, 
aidoma unor stele licărind, într-o parte, pe zidurile 
castelului, într-alta, peste Carlton Hill, şi luminând parcă 
nişte adevărate castele aeriene, în vreme ce, la poalele lor, 
străvechiul şi pitorescul oraş dormea un somn greu în 
bezna întunericului; iar palatul şi capela Holywood, străjuite 
zi şi noapte, cum obişnuia să spună un prieten al unchiului 
meu, de către bătrânul Arthur, se înălţau sumbre şi 
întunecate, asemenea unor genii severe, deasupra 
străvechii cetăţi pe care el a păzit-o atât de lungă vreme. 
Am spus, domnilor, că unchiul meu se opri acolo un minut, 

să privească în juru-i; pe urmă, făcând un semn de laudă 
cerului care se luminase puţin, deşi luna apunea, porni din 
nou la drum, tot aşa de mândru ca înainte, ocupând 
mijlocul străzii cu multă demnitate, de-abia aşteptând 
parcă să înfrunte pe oricine ar fi îndrăznit să-i tăgăduiască 
dreptul la stăpânire. Totuşi, cum nu se afla acolo nimeni 
dispus să ridice vreo tăgadă în privinţa aceasta, el continuă 
să meargă cu degetele în buzunarele vestei, cuminte ca un 
mieluşel. 

Când unchiul meu trecu de Leith Walk, fu nevoit să 
străbată un maidan mare de unde, printr-o străduţă, 
ajungea numaidecât la locuinţa lui. Pe acest maidan era, pe 
vremea aceea, o îngrăditură aparţinând unui rotar care se 
înţelesese cu administraţia poştelor să cumpere diligenţele 
hodorogite şi, pentru că unchiul meu era mare amator de 
trăsuri bătrâne, tinere sau de vârstă mijlocie, îi veni gustul 
să se abată din cale fără alt scop decât de-a se duce să 
privească prin gard trăsurile, vreo douăsprezece la număr, 
pe care îşi amintea că le-a văzut acolo claie peste grămadă, 
uitate de Dumnezeu şi deschiolate. Unchiul meu, domnilor, 
se înflăcăra foarte uşor. Neputând să vadă în voie prin gard, 
se căţără deasupra şi, aşezându-se liniştit pe-o oişte veche, 
începu să examineze diligenţele cu o gravitate deosebită. 

Erau poate vreo douăsprezece sau chiar mai multe - 
unchiul meu n-a fost niciodată sigur şi, deoarece era un om 
foarte conştiincios în materie de cifre, nu-i prea plăcea să 
vorbească despre acest lucru - toate de-a valma, unele 
peste altele, într-un hal fără hal. Uşile fuseseră smulse din 
ţâţâni, căptuşeala luată; numai din loc în loc mai atârna o 
zdreanţă de un cui ruginit; nici urmă de felinare, hulubele 
se mistuiseră de multă vreme, fierăria ruginită, vopseaua 
ştearsă. Vântul şuiera prin crăpăturile lemnăriei şi ploaia 
care se grămădise pe coviltire cădea picătură cu picătură, 
înăuntru, cu un sunet dogit şi trist. Erau scheletele 
diligenţelor răposate; iar în locul ăsta singuratic, în ceasul 

acela din noapte, ele aveau un aer înfiorător şi lugubru. 

Unchiul meu îşi rezemă capul în mâini şi începu să se 
gândească la forfota oamenilor harnici, care merseseră 
cândva în trăsurile vechi, şi care erau acum la fel de tăcuţi 
şi de schimbaţi ca ele. Se gândi la numeroşii inşi cărora 
cine ştie care dintre trăsurile acelea putregăite, în bucăţi, le 
aduseseră, noapte de noapte, ani de-a rândul, în toate 
anotimpurile, atâtea veşti aşteptate cu nerăbdare; veşti de 
călătorie făcută cu bine, şi de sănătate; trimiteri de bani, 
anunţuri subite de boală şi moarte. Negustorul, amantul, 
soţia, văduva, mama, şcolarul, copilaşul care abia se ţinea 
pe picioare, dând buzna spre poartă la bătaia poştaşului - 
cu câtă nelinişte aşteptase fiecare sosirea diligenţei 
bătrâne! Unde erau oare acum ei? Domnilor, unchiul meu 
avea obiceiul să spună că s-a gândit atunci la toate astea; 
eu însă cred, mai degrabă, că le-a aflat apoi în vreo carte, 
căci el declara categoric că, stând acolo pe o oişte şi privind 
scheletele trăsurilor, a căzut într-o aţipeală din care l-a 
trezit deodată clopotul puternic al unei biserici ce bătea 
ceasurile două. Unchiul meu nu era ager la gândire. Dacă 
într-adevăr ar fi cugetat la toate aceste lucruri, sunt convins 
că l-ar fi apucat cel puţin ceasurile două şi jumătate. Sunt 
încredinţat, deci, domnilor, că unchiul meu a aţipit fără să fi 
cugetat la ceva. 

In orice caz, orologiul bisericii sună ceasurile două. 
Unchiul se trezi, se frecă la ochi şi sări în picioare, uimit. 

Cât ai clipi, de îndată ce orologiul sună ceasurile două, 
locul acela părăsit şi pustiu deveni plin de viaţă şi 
însufleţire. Uşile erau iarăşi în ţâţâni, căptuşeala pusă la 
loc, fierăria era ca nouă, vopseaua proaspătă, felinarele 
aprinse. Pe fiecare scaun - perne, mantale; hamalii aruncau 
pachete în lăzi. Conductorii orânduiau sacii cu scrisori, 
rândaşii aruncau găleți cu apă peste roţile reînnoite ale 
trăsurilor; o mulţime de oameni grăbea să prindă hulubele 
la fiece trăsură.  Soseau călătorii erau urcate 

geamantanele; erau înhămaţi caii; în sfârşit, se vedea de la 
o poştă că fiecare diligenţă sta gata de plecare. Domnilor, 
unchiul meu holba nişte ochi văzând toate acestea că, până 
când şi-a dat sufletul, s-a tot mirat cum de a mai fost în 
stare să-i închidă. 

— Haide! Haide! spuse o voce şi unchiul meu simţi o 
mână pe umăr; eşti înscris pentru un loc înăuntru: e 
vremea să te urci. 

— Eu, înscris?! exclamă unchiul meu întorcând capul. 

— Da, fireşte. 

Unchiul meu, domnilor, nu putu să scoată o vorbă, într- 
atâta era de uluit. Ciudăţenia cea mai mare era că, deşi se 
aflau acolo o sumedenie de persoane, şi măcar că prin faţa 
ochilor lui se perindau în fiece clipă alte figuri, nu se putea 
spune de unde veneau ele; ţâşneau parcă, misterioase, din 
pământ sau din aer şi piereau tot aşa. De îndată ce un 
hamal punea bagajul în trăsură şi-şi căpăta plata, se 
întorcea, şi dus era. Până să se întrebe unchiul meu ce se 
petrecea cu acesta, se iveau alţi vreo şase clătinându-se 
sub povara pachetelor ce păreau îndeajuns de grele ca să-i 
doboare la pământ. Şi unde mai pui că toţi călătorii erau 
îmbrăcaţi curios. Aveau fracuri mari, cu fireturi şi cu 
pulpane late, cu manşete largi, dar fără gulere, şi purtau 
peruci, domnilor, peruci la modă pe atunci, prinse la spate 
cu o panglică. Unchiul meu nu mai ştia pe ce lume se află. 

— Hei, te urci odată? întrebă insul care se adresase 
înainte unchiului meu. 

Era îmbrăcat ca un conductor de diligenţă; purta o 
perucă pe cap şi nişte manşete enorme la mâneci. Intr-o 
mână ţinea un felinar şi într-alta o flintă cât toate zilele, pe 
care o punea tocmai la umăr. 

— Hei, Jack Martin, te urci odată? repetă conductorul, 
apropiind felinarul de obrazul unchiului meu. 

— la te uită ce familiaritate! exclamă unchiul dându-se 
înapoi vreo doi paşi. 

— Aşa e scris pe foaia de drum, răspunse conductorul. 

— Nu există un „domn” înainte? întrebă unchiul; căci 
socotea, domnilor, că e o cutezanţă ca un conductor pe 
care nu-l cunoştea să-i spună pe şleau Jack Martin - 
cutezanţă pe care administraţia poştei n-ar fi aprobat-o 
dacă i s-ar fi adus la ştiinţă. 

— Nu, nu există! ripostă conductorul cu răceală. 

— Locul e plătit? întrebă unchiul meu. 

— Bine-nţeles, răspunse conductorul. 

— Da? A, atunci haidem. Care trăsură? zise unchiul meu. 

— Asta, răspunse conductorul arătând o diligenţă de 
modă veche, cu uşa deschisă şi scara coborâtă, şi care 
făcea serviciul de la Edinburgh la Londra. Stai, uite alţi 
călători: lasă-i pe ei întâi. 

In timp ce conductorul vorbea, unchiul meu văzu deodată 
ivindu-se în faţa lui un domn tânăr cu o perucă pudrată şi 
cu un frac albastru, împodobit cu argint, ale cărui pulpane 
căptuşite cu pânză tare erau neobişnuit de mari. Tiggin şi 
Welps, domnilor, făceau comerţ cu creton imprimat şi 
furnituri de haine, aşa că unchiul meu recunoscu de la 
prima ochire toate stofele. Străinul purta pantalonul până la 
genunchi şi un fel de ghetre petrecute peste nişte ciorapi 
de mătase, încălţaţi în pantofi cu catarame. La mâini avea 
manşete creţe, pe cap o pălărie în trei colţuri şi la şold o 
sabie lungă cu vârf foarte subţire. Pulpanele vestei îi 
acopereau jumătate din coapse, iar capetele cravatei 
coborau până la brâu. Tânărul înaintă cu gravitate spre uşa 
trăsurii, îşi scoase pălăria şi-o ţinu cu braţul întins deasupra 
capului, rotunjindu-şi totodată degetul mic, aşa cum fac 
unele persoane manierate când beau ceaiul. Pe urmă îşi 
împreună picioarele, făcu o plecăciune adâncă şi, în sfârşit, 
întinse mâna stângă. Unchiul meu se pregătea să înainteze 
şi s-o scuture cu căldură, când băgă de seamă că 
amabilităţile nu erau pentru el, ci pentru o tânără doamnă, 
care se arătă atunci lângă scara trăsurii. Ea avea o rochie 

verde de catifea, de-o croială străveche, cu o talie lungă şi 
un corsaj strâns în şireturi. Nu purta pălărie, ci o glugă 
neagră de mătase. Femeia se înturnă o clipă înainte de a 
intra în trăsură; unchiul meu dădu atunci cu ochii de cea 


mai frumoasă figură pe care o văzuse vreodată, chiar în 
pictură. 

Când ea se urcă în trăsură, îşi ridică rochia cu-o mână şi, 
aşa cum zicea unchiul meu trăgând o înjurătură ori de câte 
ori povestea întâmplarea, nu şi-ar fi închipuit niciodată că 
nişte picioare pot să ajungă la o atare desăvârşire, dacă nu 
le-ar fi văzut cu ochii lui. 

Dar numai din această străfulgerare de privire unchiul 
meu băgase de seamă că tânăra doamnă părea speriată şi 
nenorocită şi că aruncase spre el o privire imploratoare. Mai 
băgă de seamă că, în ciuda aparentelor unei amabilităţi 
delicate şi respectuoase, tânărul cu peruca pudrată o 
apucase repezit de încheietura mâinii pe doamna odată 
urcată în trăsură şi o urmă numaidecât. Alt individ, cu 
mutră foarte suspectă, era cu ei. Purta o perucă strânsă, 
cafenie, un frac de culoarea prunelor, o sabie lată şi cizme 
până la şolduri. Când se aşeză lângă fermecătoarea 
doamnă, ea se trase în ungherul ei; unchiul meu se 
încredinţă de-a binelea că se petrecea între ei ceva 
sumbru, misterios; sau, cum zicea el totdeauna, „nu 
mirosea a bine”. Este de-a dreptul uimitor cât de repede luă 
hotărârea s-o ajute pe doamna aceea, oricât de mare ar fi 
fost primejdia, dacă ea ar fi avut nevoie de sprijinul lui. 

— Moarte şi trăsnete! strigă tânărul punând mâna pe 
sabie când unchiul meu intră în trăsură. 

— Sânge şi tunete! răcni celălalt individ scoţându-şi sabia 
şi năpustindu-se la atac asupra unchiului meu fără să se 
mai codească. 

Unchiul meu nu avea arme, dar cu multă iscusinţă 
smulse pălăria în trei colţuri de pe capul individului suspect 
şi, primind vârful săbiei într-însa, strânse pălăria în două, şi 
înşfăcă lama, solid. 

— Înţeapă-l pe la spate! strigă omul cu mutră suspectă 
către tovarăşul său, trudindu-se să-şi libereze sabia. 

— Să nu-i treacă prin minte cumva, strigă unchiul meu 
ridicând ameninţător călcâiul unui pantof, că-i zbor creierii, 

dacă-i are, iar de nu - îi sparg ţeasta. 

Incordându-şi toate puterile în acea clipă, smulse sabia 
adversarului cu o smucitură şi-o zvârli afară pe fereastră. 

— Moarte şi trăsnete! strigă din nou tânărul punând 
iarăşi mâna pe mânerul spadei, însă fără s-o scoată din 
teacă. 

Poate, domnilor, cum zicea unchiul zâmbind, poate că-i 
era frică să n-o sperie pe tânăra doamnă. 

— Acum, domnilor, zise unchiul meu aşezându-se liniştit 
la locu-i, nu vreau să mai aud vorbindu-se de moarte, cu 
sau fără trăsnete, în prezenta unei doamne, căci am avut 
destul sânge şi destule tunete, pentru o călătorie. Aşa că vă 
rog să ne aşezăm paşnici la locurile noastre ca nişte 
călători de treabă. Vino aici, conductor! Adu custura 
domnului! 

Nu mântuise unchiul meu cuvintele acestea, când 
conductorul se ivi la fereastră cu sabia. l-o înmână, înălţând 
felinarul şi se uită ţintă la unchiul meu care, spre marea lui 
mirare, zări în jurul trăsurii un furnicar de conductori, toţi cu 
ochii aţintiţi sever asupră-i. Nu văzuse în viaţa lui o mare 
atât de întinsă de chipuri palide, trupuri roşii şi priviri aspre. 

„Acesta e lucrul cel mai ciudat care mi s-a întâmplat 
până azi, gândi unchiul meu”. 

— Daţi-mi voie să vă înapoiez pălăria, domnule. 

Individul cu mutră suspectă primi în tăcere pălăria în trei 
colţuri, se uită cu luare aminte la gaura din mijloc şi, în cele 
din urmă, o aşeză pe creştetul perucii cu o solemnitate al 
cărei efect fu micşorat totuşi întrucâtva de un strănut 
puternic ce-i aruncă tricornul cât colo. 

— La drum! strigă conductorul cu felinarul în mână, 
urcând dinapoi pe scăunelul lui. 

Trăsura porni. leşind din curte, unchiul meu se uită prin 
geam şi văzu că celelalte diligenţe, vizitiii, conductorii, caii 
şi călătorii se învârteau în trap mărunt cu o viteză cam de 
cinci mile pe oră. Unchiul meu clocotea de indignare, 

domnilor. Ca negustor, el socotea că nu trebuie să se 
glumească cu scrisorile, şi se hotărî să se plângă 
administraţiei poştelor de îndată ce va ajunge la Londra. 

Curând, totuşi, gândurile i se îndreptară asupra tinerei 
doamne care stătea în colţul celălalt al trăsurii, cu faţa 
învăluită în glugă. Domnul cu frac albastru avea un loc 
dinaintea ei, iar alături de ea celălalt individ cu frac de 
culoarea prunelor. Amândoi o supravegheau cu luare 
aminte. Era de-ajuns ca faldurile glugii să foşnească puţin - 
unchiul meu îl şi auzea pe omul cu mutră suspectă punând 
mâna pe sabie, şi era sigur, după respiraţia tânărului (căci 
nu-i putea vedea faţa din pricina întunericului) că se 
schimonosea la ea cu nişte ochi de parcă ar fi vrut s-o 
înghită. Acest lucru îl întărâta pe unchiul meu tot mai mult, 
astfel că se hotări să vadă cu orice preţ sfârşitul. El avea o 
mare admiraţie pentru ochii strălucitori, pentru figurile 
frumoase şi pentru picioarele suple; într-un cuvânt, era 
pasionat pentru întregul sex. Toţi din familia noastră sunt 
aşa, şi eu la fel. 

Unchiul meu întrebuinţă multe tertipuri ca să atragă 
luarea aminte a tinerei doamne, sau cel puţin să intre în 
vorbă cu misterioşii ei tovarăşi. Dar degeaba; domnii nu 
voiau să vorbească, iar tânăra doamnă nu cuteza. Din când 
în când, unchiul meu scotea capul prin fereastră şi striga în 
gura mare de ce nu merg mai repede. Răcni aşa până ce 
răguşi; nu-l lua nimeni în seamă. Se înfundă atunci în 
ungherul său, cugetând la chipul cel frumos şi la picioarele 
drăguţe. Era mai bine aşa; timpul trecea mai uşor şi nu se 
mai întreba încotro mergea şi nici cum se întâmplase că se 
afla într-o situaţie atât de ciudată. E drept că lucrul ăsta nu 
l-ar fi neliniştit prea mult, deoarece unchiul meu, domnilor, 
era un om vesel, cutezător, fără teamă şi nu-şi făcea griji 
din toate celea. 

Deodată trăsura se opri. 

— Hei, ce s-a întâmplat? strigă unchiul meu. 

— Coboară aici! spuse conductorul lăsând scara. 

— Aici? întrebă unchiul meu. 

— Aici! repetă conductorul. 

— Nici nu-mi trece prin minte, zise unchiul meu. 

— Bine, rămâi atunci unde eşti, ripostă conductorul. 

— Aşa şi am de gând, spuse unchiul. 

— Bine, încuviinţă conductorul. 

Ceilalţi călători ascultaseră conversaţia cu multă luare 
aminte. Văzând că unchiul meu era hotărât să rămână, 
tânărul îşi făcu loc dinaintea lui ca să ajute doamnei la 
coborâre. În momentul acela omul cu mutră suspectă 
cerceta cu atenţie gaura din fundul pălăriei în trei colţuri. 
Tânăra doamnă lăsă, când trecu, să-i cadă o mănuşă în 
mâna unchiului meu şi, apropiindu-şi buzele de chipul lui, 
aşa de aproape, că îi simţi pe nas respiraţia călduţă, îi şopti 
cuvântul acesta: „Ajutor!” 

Domnilor, unchiul meu sări imediat cu atâta putere, încât 
trăsura se clătină pe arcuri. 

— A, te-ai răzgândit? spuse conductorul când îl văzu pe 
unchiul meu jos. 

Unchiul meu îl privi câteva clipe, şovăitor, neştiind dacă 
nu făcea bine să-i smulgă flinta, s-o descarce în obrazul 
tânărului cu spadă, să spargă capul celorlalţi cu patul 
armei, s-o apuce pe tânăra doamnă şi să plece în lumea 
largă. Chibzuind, însă, părăsi planul acesta ca fiind cam 
prea melodramatic în executare şi îi urmă pe cei doi bărbaţi 
misterioşi într-o casă veche în faţa căreia trăsura se oprise. 
Conducând-o pe tânăra doamnă între ei, intrară în coridor; 
unchiul meu mergea după dânşii. 

Dintre toate locurile ruinate şi pustii pe care unchiul meu 
le întâlnise în viaţă, acesta era cel mai pustiu şi mai ruinat. 
Se vedea că fusese cândva un han mare, însă acoperişul 
era spart în multe locuri, iar scările erau abrupte, crăpate, 
văruite. În camera unde călătorii intrară, se afla un cămin 
vast, negru de fum, deşi focul nu era aprins. Scrumul 

albicios al lemnului ars era încă împrăştiat în vatră, dar 
soba era rece şi totul părea sumbru şi trist. 

— Asta e frumos, spuse unchiul meu privind în juru-i; o 
diligenţă care merge cu şase mile şi jumătate pe ceas şi 
care se opreşte cine ştie cât într-o văgăună ca asta! E prea 
de tot, dar lucrul o să se afle; am să scriu la jurnale. 

Unchiul meu rosti cuvintele acestea destul de tare şi pe 
şleau, căutând să intre în vorbă cu cei doi străini. Dar 
niciunul dintre ei nu-l lua în seamă, ci se mărginiră să 
şuşotească între dânşii, aruncându-i priviri încruntate. 
Femeia era în capătul celălalt al camerei şi se încumetă 
într-un rând să fluture mâna ca pentru a implora ajutorul 
unchiului meu. 

În cele din urmă, străinii înaintară puţin şi conversaţia 
începu cu adevărat. 

— Ascultă, individule, poate că nu ştii că asta-i o cameră 
specială, rosti domnul în albastru. 

— Nu, nu ştiam, individule, ripostă unchiul meu. Decât, 
dacă asta e o cameră rezervată anume, îmi închipui ce 
plăcută trebuie să fie sala de mese. 

Glăsuind astfel, unchiul meu se aşeză într-un jilţ cu 
spătar înalt şi-i măsură din ochi pe cei doi domni cu atâta 
precizie că, ţinând seamă de aprecierile lui, Tiggin şi Welps 
ar fi putut să le furnizeze creton imprimat pentru 
vestminte, fără să dea un deget mai mult sau mai puţin. 

— Părăseşte camera! spuseră împreună cei doi bărbaţi 
punând mâna pe săbii. 

— Cum? întrebă unchiul meu prefăcându-se că nu a 
înţeles o iotă. 

— Părăseşte camera, ori eşti mort! spuse omul suspect 
cu sabia lungă, scoţând-o în acelaşi timp din teacă şi rotind- 
o pe deasupra capului. 

— La pământ cu el! strigă omul în albastru scoţându-şi şi 
el sabia şi trăgându-se înapoi câţiva paşi. La pământ cu el! 

Doamna dădu frâu liber unui țipăt puternic. 

Unchiul meu, domnilor, era cunoscut pentru marea lui 
cutezanţă şi pentru marea lui prezenţă de spirit. Tot timpul 
cât păruse aşa de nepăsător la cele ce se întâmplau, el 
căuta pe furiş niscai ghiulele sau vreo armă de apărare; şi, 
în chiar momentul când spadele fură scoase, zări în colţul 
căminului o sabie veche cu un mâner împletit din pai, cu 
teaca ruginită. Dintr-un salt, unchiul meu o apucă, o 
scoase, o învârti iscusit pe deasupra capului, strigă tinerei 
doamne să se retragă într-un ungher, aruncă un scaun în 
omul cu frac albastru, zvârli teaca în cel cu frac de coloarea 
prunei şi, profitând de buimăceala lor, se năpusti peste 
amândoi. 

Domnilor, e o veche istorie - şi, deşi adevărată, ea nu e 
mai puţin interesantă - în legătură cu un tânăr irlandez 
care, întrebat dacă el cântă la vioară, răspunse că ar putea 
cânta, fireşte, dar nu putea să spună precis, căci nu 
încercase niciodată. Lucrul s-ar putea potrivi prea bine 
unchiului meu şi scrimei lui. Nu mai ţinuse în viaţa lui o 
sabie în mână, afară de odată când a jucat pe Richard al IIl- 
lea la un teatru de amatori; dar şi atunci fusese înţeles că 
Richmond îl va ucide pe la spate fără să mai facă 
înscenarea luptei; aici, însă, iată-l că lovea în stânga şi-n 
dreapta, luptându-se cu doi spadasini încercaţi, atacând şi 
parând, împungând şi doborând în chipul cel mai curajos şi 
mai îndemânatic, cu toate că până atunci nu bănuise că are 
cea mai mică noţiune despre ştiinţa scrimei. Se vede dintr- 
asta temeiul vechiului proverb, domnilor, că un om nu ştie 
ce poate să facă până când nu încearcă. 

Hărmălaia luptei era cumplită. Cei trei luptători înjurau ca 
nişte soldaţi de cavalerie, iar săbiile lor zăngăneau mai tare 
decât ar zornăi toate cuţitele şi obiectele de oţel din târgul 
Newport laolaltă. In momentul cel mai aprins, tânăra 
doamnă - fără îndoială pentru a da curaj unchiului meu - îşi 
scoase cu totul gluga şi-i arătă o frumuseţe aşa de uluitoare 
că el s-ar fi bătut cu cincizeci de oameni pentru a câştiga 

un zâmbet din partea ei şi a muri apoi. Făcuse până atunci 
minuni, dar acum începu să facă prăpăd ca un uriaş 
înnebunit de furie. 

În clipa asta, domnul cu frac albastru observă, întorcând 
capul, că tânăra doamnă îşi descoperise faţa; scoase un 
strigăt de turbare şi gelozie şi, îndreptând spada spre 
pieptul ei frumos, se apropie cu sabia întinsă s-o străpungă 
în inimă, ceea ce îl făcu pe unchiul meu să slobozească un 
urlet de spaimă, care răsună în toată clădirea. Dar doamna 
sări uşor în lături şi, smucind spada din mâna tânărului, mai 
înainte ca el să-şi revină, îl împinse spre perete, şi 
împlântând-o până la mâner, îl înfipse cu putere în 
lemnărie. Exemplul era splendid. Cu un strigăt de triumf şi 
cu o vigoare de neînfrânt, unchiul meu îşi împinse 
adversarul în aceeaşi direcţie şi, înfigându-şi sabia exact în 
centrul uneia din florile imprimate pe vestă, îl pironi alături 
de prietenul lui. Stăteau acolo amândoi, domnilor, bâţâind 
din braţe şi din picioare în agonia lor, ca paiaţele de carton 
pe care copiii le trag cu o aţă. Unchiul meu repetă deseori, 
mai târziu, că acesta era, după câte ştia el, mijlocul cel mai 
sigur de a te descotorosi de-un duşman, şi că nu prezenta 
decât un neajuns: cheltuială, deoarece trebuia să pierzi o 
sabie pentru fiecare om scos din luptă. 

— Diligenta! Diligenţa! strigă tânăra doamnă repezindu- 
se spre unchiul meu şi aruncându-şi braţele frumoase de 
după gâtul lui; mai putem să scăpăm. 

— Mai putem? strigă unchiul meu. Păi, draga mea, nu 
mai e nimeni de ucis, nu-i aşa? 

Unchiul meu era cam dezamăgit, domnilor, căci gândea 
că puţină dragoste ar fi fost foarte plăcută după masacrul 
acela, chiar de-ar fi fost numai ca să schimbe subiectul. 

— Nu avem o clipă de pierdut aici, reluă tânăra doamna. 
Acesta (arătându-l pe tânărul în frac albastru) e fiul unic al 
puternicului marchiz de Filletoville. 

— Draga mea, mi-e teamă că n-o să-şi mai poarte 

niciodată titlul, răspunse unchiul meu privind cu nepăsare 
pe tânărul înfipt în perete, după cum am spus, ca un 
cărăbuş. Ai stins neamul, iubita mea. 

— Eu am fost răpită din familia mea, dintre prietenii mei, 
de ticăloşii aceştia, strigă tânăra doamnă, ale cărei priviri 
ardeau de indignare. Până într-o oră mizerabilul m-ar fi luat 
de soţie, cu sila. 

— A dracului neruşinare! spuse unchiul meu aruncând o 
ochire dispreţuitoare moştenitorului muribund al familiei 
Filletoville. 

— După cum îţi poţi da seama prin cele ce-ai văzut, rosti 
tânăra doamnă, complicii lor sunt gata să mă asasineze 
dacă ceri ajutorul cuiva. Dacă ne găsesc aici, suntem 
pierduţi. Peste două minute va fi, poate, prea târziu. 
Diligenţa! 

Rostind cuvintele acestea, tânăra doamnă, istovită de 
emoție şi de sforţarea ce-o făcuse înjunghiindu-l pe 
marchizul de Filletoville, căzu în braţele unchiului meu care 
o prinse şi o duse la uşă. Diligenţa era acolo, trasă de patru 
cai negri, cu cozi lungi şi coamele în vânt, gata înhămaţi, 
însă fără vizitiu, fără conductor şi chiar fără rândaş la capul 
cailor. 

Domnilor, cred că nu aduc nicio vătămare memoriei 
unchiului meu spunând că, deşi burlac, el ținuse până 
atunci câteva femei în braţe. Cred chiar că avea obiceiul să 
le sărute pe slujnicele de han şi ştiu că, o dată sau de două 
ori, a fost văzut de martori ce merită crezare, îmbrăţişând o 
hangiţă în ochii tuturor. Pomenesc de împrejurările acestea 
ca să vă daţi seama ce neobişnuit de frumoasă trebuie să fi 
fost tânăra doamnă ca să-l impresioneze pe unchiul meu în 
halul acela. El spunea adesea că, văzând părul ei lung, 
negru, care unduia pe braţul său, şi ochii ei frumoşi, 
întunecaţi, pironiţi pe faţa lui, când şi-a venit în fire, s-a 
simţit cuprins de o tulburare atât de ciudată, încât începură 
să-i dârdâie picioarele. Dar cine poate să privească o 

pereche de ochi negri, catifelaţi, fără a se simţi tulburat? 
Dinspre partea mea, eu nu pot domnilor, şi cunosc anumiţi 
ochi la care, pe onoarea mea, nu aş cuteza să mă uit. 

— Să nu mă părăseşti niciodată! murmură tânăra 
doamnă. 

— Niciodată! răspunse unchiul meu. Şi spunea adevărul. 

— Dragul meu salvator, exclamă tânăra doamnă. 
Scumbpul, bunul, bravul meu salvator! 

— Nu-mi spune aşa, glăsui unchiul meu întrerupând-o. 

— De ce nu? întrebă ea. 

— Pentru că gura dumitale este aşa de fermecătoare 
când vorbeşti, încât mi-e teamă c-o să am neobrăzarea s-o 
sărut. 

Tânăra femeie îşi ridică mâna ca pentru a-l înştiinţa pe 
unchiul meu să nu facă asta, şi spuse... nu, nu spuse nimic 
- ci zâmbi. Când priveşti cea mai încântătoare pereche de 
buze din lume, şi când ele înfloresc dulce într-un zâmbet 
şăgalnic - dacă te găseşti lângă ele, fără de martor - nu-ți 
poţi mărturisi mai bine admiraţia pentru forma şi culoarea 
lor fermecătoare decât sărutându-le îndată: ceea ce unchiul 
meu făcu, şi îl preamăresc pentru fapta lui. 

— Ascultă, strigă tânăra doamnă tresărind; auzi zgomotul 
de roţi şi cai? 

— Adevărat! spuse unchiul meu ascultând. 

El avea urechea fină şi era deprins să recunoască 
huruitul trăsurilor şi bocănitul copitelor, însă se auzeau 
parcă aşa de mulţi cai şi de multe trăsuri care veneau din 
depărtare, huruind, că-i fu cu neputinţă sa-şi facă măcar o 
idee despre numărul lor. Se părea că sunt vreo cincizeci de 
cupeuri, trase fiecare de câte şase cai de rasă. 

— Suntem urmăriţi! strigă tânăra doamnă frângându-şi 
mâinile. Suntem urmăriţi! Nu mai am altă speranţă decât în 
dumneata! 

Pe chipul ei frumos se întipărise o expresie de groază aşa 
de mare, că unchiul meu se hotărî îndată. O sui în trăsură, îi 

spuse să nu se sperie, îşi mai apăsă odată buzele pe buzele 
ei şi, sfătuind-o să ridice geamul ca să nu-i fie frig, se urcă 
pe capră. 

— Stai, iubitule, spuse tânăra doamnă. 

— Ce e? întrebă unchiul meu de pe capră. 

— Aş vrea să-ţi vorbesc. Un cuvânt... numai unul, dragul 
meu! 

— Trebuie să cobor? întrebă unchiul meu. 

Tânăra doamnă nu răspunse, dar zâmbi iarăşi; şi ce 
zâmbet, domnilor! că-l întrecea pe celălalt. Cât ai clipi din 
ochi, unchiul meu sări jos de pe capră. 

— Ce este, draga mea? întrebă el uitându-se prin 
fereastră în trăsură. 

Doamna se plecă înainte, din întâmplare în acelaşi timp, 
şi lui i se păru mai frumoasă decât oricând. Stătea foarte 
aproape de ea în momentul acela, domnilor, aşa că nu 
putea să se-nşele. 

— Ce e, draga mea? întrebă unchiul meu. 

— N-ai să iubeşti niciodată altă femeie afară de mine? N- 
ai să te însori niciodată cu alta? 

Unchiul meu jură pe toţi dumnezeii că n-o să se însoare 
niciodată cu altă femeie, iar tânăra doamnă îşi retrase 
capul şi ridică geamul. 

Unchiul meu sări din nou pe capră, potrivi hăţurile şi, 
dând coatele în lături, luă biciul de pe imperială, plesni din 
el cu iscusinţă calul înaintaş şi - la drum! Cei patru cai 
negri, cu cozi lungi şi coamele în vânt porniră în goană cu 
diligenţa bătrână după ei, mistuind cincisprezece mile 
engleze într-un ceas. Phi! cum mai galopau! 

Totuşi, huruitul trăsurilor devenea mai tare în urma lor. 
Oricât de repede mergea diligenţa veche, urmăritorii - 
oameni, cai şi câini - alergau şi mai repede, goneau în 
rânduri strânse. Hărmălaia era năprasnică, dar mai presus 
de toate se înălța glasul tinerei doamne, îndemnându-l pe 
unchiul meu şi ţipând: 

— Mai repede! Mai repede! 

Lăsară în urmă copacii întunecaţi, ca nişte fulgi măturaţi 
de uragan. Case, porţi, biserici, căpiţe de fân, tot ce 
întâlneau în cale se perinda cu o iuţeală şi un zgomot 
aidoma  mugetului apelor care se dezlănţuie rupând 
zăgazuri. Dar zgomotul pe care îl făceau urmăritorii se 
auzea şi mai tare; unchiul meu, totuşi, mai se desluşea 
glasul sfâşietor al doamnei, ţipând: 

— Mai repede! mai repede! 

Unchiul meu mânuia biciul şi hăţurile, iar caii zburau mai 
departe până se făcură albi de spumă, şi totuşi zgomotul 
din urmă creştea şi tânăra doamnă striga întruna: „Mai 
repede! Mai repede!” În clipele acelea cumplite unchiul 
meu izbi cu piciorul, puternic, în lada de bagaje şi îşi dădu 
seama atunci că se lumina de ziuă, că stătea pe capra unei 
diligente vechi din Edinburgh, în curtea rotarului, dârdâind 
de frig şi umezeală, şi bătând din picioare ca să le 
încălzească. Cobori şi o căută nerăbdător pe fermecătoarea 
tânără doamnă dinăuntru... Vai! nu era nici uşă, nici pernă; 
era doar scheletul trăsurii. 

Unchiul meu văzu că aici era un mister, că lucrurile se 
petrecuseră întocmai cum le povestea de obicei. Rămase 
credincios jurământului pe care îl făcuse tinerei doamne: 
refuză, din dragoste pentru ea, mai multe hangiţe foarte 
ispititoare, şi muri în cele din urmă burlac. Totdeauna 
spunea câte ciudăţenii i-a fost dat să descopere dintr-o 
simplă întâmplare, căţărându-se peste gard: umbrele 
diligenţelor şi cailor, ale  conductorilor, vizitiilor şi 
pasagerilor care obişnuiau să călătorească în fiecare 
noapte. Avea obiceiul să adauge că-şi închipuia că el era 
singurul om viu care a fost luat vreodată ca pasager într- 
una dintre aceste excursii; şi cred că avea dreptate, 
domnilor, sau în orice caz n-am auzit de altul. 


— Nu pricep ce-or fi putând să ducă în sacii lor umbrele 

diligentelor... spuse hangiul care ascultase istorisirea cu 
adâncă atenţie. 

— Fireşte, scrisorile care niciodată n-au fost predate! zise 
voiajorul. 

— A, da! Nu mă gândisem la ele, replică hangiul. 

CAPITOLUL L 


Cum dl. Pickwick s-a grăbit să-şi ducă la îndeplinire misiunea şi 
cum a fost sprijinit, din capul locului, de un colaborator cu totul 
neprevăzut. 


Caii fură înhămaţi a doua zi dimineaţa, exact la nouă 
fără un sfert şi, după ce dl. Pickwick şi Sam îşi ocupară 
locurile, unul înăuntru, altul afară, surugiul poştalionului 
primi ordin să oprească mai întâi în faţa casei d-lui Bob 
Sawyer ca să-l ia pe dl. Benjamin Allen. 

Trăsura trase dinaintea uşii cu un felinar roşu şi cu o 
firmă pe care se citea: Sawyer, succesorul lui Nockemori; şi 
dl. Pickwick, scoțând capul prin fereastra trăsurii, văzu cu 
mirare nespusă pe băiatul cu livrea cenuşie ocupat de zor 
să închidă obloanele. La ora aceea de dimineaţă 
îndeletnicirea era neobişnuită, ceea ce îl făcu pe dl. 
Pickwick să creadă că, ori vreun prieten bun şi pacient al d- 
lui Sawyer murise, ori poate că dl. Bob Sawyer dăduse 
faliment. 

— Ce s-a întâmplat? îl întrebă dl. Pickwick pe băiat. 

— Nimic, domnule, răspunse acesta deschizându-şi gura 
până la urechi. 

— Totul e în regulă, e în regulă! strigă Bob Sawyer 
arătându-se subit în uşă cu un sac mic de călătorie, din 
piele, murdar, într-o mână, şi pe braţul celălalt având 
aruncate o redingotă groasă şi un şal. Merg şi eu, bătrâne. 

— Dumneata?! exclamă dl. Pickwick. 

— Da, şi vom face o adevărată expediţie, răspunse Bob 

Sawyer. Hei, Sam... prinde! 

Trezind astfel atenţia d-lui Weller şi zvârlindu-i sacul de 
piele, Sam, care privea procedeul d-lui Bob Sawyer cu 
multă admiraţie, vâri obiectul numaidecât în lada de sub 
scaun. După aceea, cu ajutorul băiatului, dl. Bob Sawyer îşi 
îmbrăcă anevoie redingota groasă, cam strâmtă pentru el 
şi, apropiindu-se de fereastra trăsurii, îşi băgă capul 
înăuntru şi începu să râdă zgomotos. 

— Bună poznă, nu-i aşa? spuse el ştergându-şi lacrimile 
cu una dintre manşetele redingotei groase. 

— Dragă domnule, rosti dl. Pickwick oarecum încurcat, 
nici nu-mi trecuse prin minte că ai să ne însoţeşti. 

— Aci e hazul! replică Bob apucându-l pe dl. Pickwick de 
pulpana redingotei. Tocmai aici e hazul! 

— Cum, hazul? repetă dl. Pickwick. 

— Da - da, fireşte, reluă Bob, aici e nodul chestiunii, îţi 
dai seama... pe lângă că las farmacia să-şi poarte singură 
de grijă, de vreme ce ea pare hotărâtă să nu aibă grijă de 
mine. 

Explicând astfel fenomenul obloanelor, dl. Bob Sawyer 
făcu un semn dughenei şi recăzu într-un extaz de bucurie. 

— Vai de mine! Nu eşti nebun să-ţi laşi bolnavii fără 
niciun ajutor? îl dojeni dl. Pickwick cu ton serios. 

— De ce nu? replică Bob. Am să fac în felul acesta 
economie. Niciunul dintre ei nu plăteşte. Şi apoi, adăugă el 
coborându-şi glasul până la un şuşotit confidenţial, au să se 
simtă mai bine, căci eu, rămânând aproape fără 
medicamente şi neputându-mi completa în momentul 
acesta stocul, aş fi obligat să dau tuturor calomel; şi unora 
ar fi putut să le facă rău. Aşa că toată lumea e mulţumită. 

Era în răspunsul lui o forţă de judecată şi de filosofie la 
care dl. Pickwick nu se aştepta. Chibzui câteva clipe şi 
spuse apoi, cu mai puţină tărie ca înainte: 

— Dar trăsura asta, tânărul meu prieten... trăsura asta 
nu poate să cuprindă decât două persoane, şi i-am făgăduit 

domnului Allen. 

— Nu te îngriji nicio clipă de mine, am aranjat totul. Sam 
îmi va face loc lângă el pe scaunul dinapoi. la te uită; 
anunţul ăsta va fi lipit pe uşă: Sawyer, succesorul lui 
Nockemorf. A se adresa în față, la doamna Cripps. Doamna 
Cripps e mama băiatului meu de prăvălie. Domnului Sawyer 
îi pare rău, va spune doamna Cripps, dar n-a avut încotro... 
s-a trimis după el azi dimineaţă pentru o consultaţie cu cei 
mai mari chirurgi ai ţării... nu puteau să se lipsească de el... 
voiau să-l aibă cu orice preţ... O operaţie grozavă. Fapt e, 
adăugă Bob în încheiere, că asta o să-mi facă, nădăjduiesc, 
mai mult bine decât rău. Dacă s-ar putea anunţa plecarea 
mea în ziarul din localitate, situaţia mea ar fi aranjată. Dar 
uite-l pe Ben... Hai, sus! 

În timp ce rostea cuvintele acestea cu grabă, dl. Bob 
Sawyer îl împingea într-o parte pe băiatul din diligentă, îi 
dădu un brânci prietenului său în trăsură, trântea uşa, 
ridica scara, lipea anunţul pe uşă, o încuia, băga cheia în 
buzunar, se căţăra alături de Sam, poruncea vizitiului să 
pornească - totul cu o iuţeală aşa de neobişnuită încât, 
când trăsura gonea, dl. Bob Sawyer se şi încorporase 
echipajului mai înainte ca dl. Pickwick să fi avut răgazul să 
cântărească în gând dacă era bine ca tânărul să meargă 
sau nu. 

Câtă vreme trăsura înaintă pe străzile Bristolului, 
poznaşul Bob îşi păstră ochelarii verzi pe nas şi se purtă cu 
calmul şi gravitatea profesională, cuvenită, mulţumindu-se 
a şuşoti diverse glume pentru înveselirea exclusivă a d-lui 
Samuel Weller; dar, ajungând pe şosea, el se lepădă 
totodată de ochelarii verzi şi de gravitatea sa şi se 
îndeletnici a face diverse şotii menite să atragă într-o 
măsură atenţia drumeţilor asupra trăsurii şi să-i facă pe cei 
dintr-însa obiectul unei curiozităţi neobişnuite. Cea mai 
puţin remarcabilă dintre isprăvi era imitarea zgomotoasă a 
unei goarne şi desfăşurarea semeaţă a unei batiste roşii de 

mătase, prinsă în vârful unui baston, pe care o flutura din 
când în când cu un aer de suprematie şi provocare. 

— Tare aş vrea să ştiu, spuse dl. Pickwick oprindu-se în 
mijlocul unei conversații serioase cu Ben Allen asupra 
numeroaselor calităţi ale d-lui Winkle şi ale tinerei lui soţii, 
tare aş vrea să ştiu ce-or fi văzând aşa de extraordinar la 
noi drumeţii pe lângă care trecem, de se uită la noi aşa? 

— Înfăţişarea frumoasă a echipajului, răspunse Ben Allen 
cu o oarecare mândrie în glas. Cred că nu le e dat să vadă 
în toate zilele ceva asemănător. 

— Se poate... replică dl. Pickwick. Se poate... aşa o fi. 

Este foarte probabil că dl. Pickwick ar fi fost înclinat să 
creadă că aşa era dacă, privind tocmai atunci prin uşă, nu 
ar fi observat că atitudinea drumeţilor exprima orice, însă 
nu o uimire respectuoasă, şi că diverse comunicări 
telegrafice păreau să se schimbe între ei şi unii pasageri 
din afara trăsurii, ceea ce îl făcu să creadă că acele 
manifestări ar putea fi datorite, într-o oarecare măsură, 
comportării vesele a d-lui Robert Sawyer. 

— Nădăjduiesc, zise el, că poznaşul nostru prieten nu 
face niscai şotii acolo, la spatele trăsurii. 

— O, nu! replică Ben Allen; afară de cazurile când e 
cherchelit, Bob este fiinţa cea mai potolită de pe pământ. 

În momentul acela se auzi imitatul prelungit al unei 
trâmbiţe, urmat numaidecât de strigăte, de urale ce ieşeau 
de bună seamă din gâtlejul şi din plămânii celei mai potolite 
fiinţe de pe lume sau, în termeni mai lămuriţi, din ai d-lui 
Bob Sawyer. 

DI. Pickwick şi dl. Ben Allen schimbară o privire cu 
înţeles, iar cel dintâi, scoţându-şi pălăria şi aplecându-se 
prin uşă în aşa fel că aproape toată vesta lui era afară, 
izbuti în sfârşit să-l zărească pe năstruşnicul său prieten. 

DI. Bob Sawyer stătea, nu pe scaunul de dinapoi, ci pe 
acoperişul trăsurii, cu picioarele cât mai depărtate cu 
putinţă; purta pe-o ureche pălăria lui Sam şi ţinea într-o 

mână un sandviş enorm, pe când cu cealaltă ridica un 
clondir de-o mărime apreciabilă; gusta pe rând, cu mare 
poftă, din unul şi din altul, înlăturând totodată monotonia 
acestei îndeletniciri prin strigăte sau schimbând cu drumeţii 
glume spirituale. Steagul stacojiu era prins cu grijă de 
scaunul trăsurii, într-o poziţie verticală, iar dl. Samuel 
Weller, împodobit cu pălăria lui Bob Sawyer, stătea în 
mijlocul aceluiaşi scaun, îndeletnicindu-se cu un sandviş 
geamăn şi arătând întreaga-i aprobare faţă de cele ce se 
petreceau printr-o figură foarte veselă. 

Era de-ajuns atâta pentru a scoate din sărite pe cineva 
care avea, ca dl. Pickwick, simţul bunei cuviinţe; nu era însă 
asta toată nenorocirea, căci trăsura lor se încrucişa tocmai 
atunci cu o trăsură încărcată pe dinafară şi pe dinăuntru cu 
pasageri a căror uimire se vădea în mod foarte 
semnificativ. Hiritisirile unei familii irlandeze care alerga pe 
lângă trăsură, cerând pomană, erau de asemenea foarte 
zgomotoase, mai cu seama acelea ale şefului familiei; căci 
el îşi închipuia că parada face parte dintr-o demonstraţie 
politică sau din vreo manifestaţie triumfală. 

— Domnule Sawyer! strigă dl. Pickwick cu multă 
enervare. Domnule Sawyer, domnule! 

— Hei, răspunse acesta aplecându-se într-o parte a 
trăsurii cu toată nepăsarea care se poate închipui. 

— Eşti nebun, domnule? întrebă dl. Pickwick. 

— Câtuşi de puţin! Sunt numai vesel, răspunse Bob. 

— Vesel? Scoate,  rogu-te, batista ceea roşie, 
scandaloasă, domnule! Te rog... şi insist, domnule! Sam, 
scoate-o imediat! strigă dl. Pickwick. 

38. „Cum călătoreşte al. Bob Sawyer” - Phiz, octombrie 1837 

Mai înainte ca Sam să poată interveni, dl. Bob Sawyer îşi 
luă grațios drapelul, îl băgă în buzunar, făcu un semn 
politicos din cap d-lui Pickwick, şterse gâtul sticlei ducând-o 
la gură, arătându-i astfel, fără cheltuială inutilă de vorbe, că 
închină pentru fericirea şi norocul lui. Apoi, Bob astupă 
sticla cu dopul şi, privindu-l pe dl. Pickwick cu aer blajin, 
muşcă o bucată zdravănă din sandviş şi zâmbi. 

— Haide, haide, domnule, lasă fleacurile, te rog! spuse dl. 
Pickwick, a cărui mânie momentană nu era pe măsura 
stăpânirii de sine, nezdruncinate, a lui Bob. 

— Nu, nu! replică Bob, din nou schimbându-şi pălăria cu 
dl. Weller. N-am făcut într-adins; călătoria m-a înviorat aşa 
de mult că nu m-am putut stăpâni. 

— Gândeşte-te la efectul pe care purtarea dumitale îl 
produce, reluă dl. Pickwick cu glas dojenitor. Aibi oarecare 
grijă pentru conveniente. 

— O, desigur! declară Bob. Nu era deloc decentă. S-a 
sfârşit, stăpâne. 

Satisfăcut de asigurarea aceasta, dl. Pickwick îşi băgă 
capul la loc în trăsură şi ridică geamul; dar abia reluase 
conversaţia întreruptă de dl. Bob Sawyer, că-l uimi apariţia 
unui mic corp opac, de o formă prelungă, ce lovi de mai 
multe ori geamul ca pentru a-şi arăta nerăbdarea să fie 
admis înăuntru. 

— Ce e asta?! exclamă dl. Pickwick. 

— Seamănă cu o sticlă, răspunse Ben Allen privind cu 
oarecare interes prin ochelari, obiectul. Îmi pare că aparţine 
lui Bob. 

Opinia era perfect exactă. Legând sticla de capătul 
bastonului, dl. Bob Sawyer o bălăbănea la fereastră spre a- 
şi îndemna tovarăşii dinăuntru să se împărtăşească din 
conţinutul ei, în bună armonie şi-n bună înţelegere. 

— Ce e de făcut? întrebă dl. Pickwick privind sticla. Ideea 
asta e şi mai năstruşnică decât cealaltă. 

— Cred că ar fi mai bine s-o luăm la noi, îşi dădu cu 
părerea Ben Allen. | se cuvine să-i servim o lecţie; o luăm şi 
o păstrăm aici, nu? 

— Desigur. S-o iau? 

— Cred că e ceea ce putem să facem mai nimerit. 

Părerea coincizând pe deplin cu opinia d-lui Pickwick, el 
cobori încetişor geamul şi desprinse sticla de baston. 
Bastonul fu atunci retras şi îl auziră pe dl. Bob Sawyer 
râzând din toată inima. 

— Vesel băiat! spuse dl. Pickwick cu sticla în mână, 
uitându-se la tovarăşul său. 

— Într-adevăr! răspunse dl. Allen. 

— Nu poate să se supere cineva pe el, remarcă dl. 
Pickwick. 

— Nici vorbă de aşa ceva. 

In decursul scurtei împărtăşiri de sentimente, dl. Pickwick 
destupase maşinaliceşte sticla. 

— Ce e înăuntru? întrebă dl. Allen indiferent. 

— Habar nu am, replică dl. Pickwick cu aceeaşi 
indiferenţă. Miroase, mi se pare, a mi/k-punch*?. 

— Serios? întrebă Ben. 

— Aşa cred, reluă dl. Pickwick, care n-ar fi vrut să se 
expună afirmând un neadevăr. Îmi închipui, căci, fără să 
gust, mi-ar fi cu neputinţă să afirm sigur. 

— Ar fi mai bine să gustaţi, spuse Ben. Nu strică să ştim 
ce conţine. 

— Eşti de părere? Ei bine, dacă îţi face plăcere, n-am 
nimic împotrivă. 

Dispus în tot momentul să-şi jertfească simţămintele 
pentru dorinţele prietenului său, dl. Pickwick se apucă 
îndată să guste îndelung. 

— Ce e? întrebă dl. Allen întrerupându-l cu oarecare 
nerăbdare. 

— Ciudat, răspunse dl. Pickwick lingându-şi buzele, sigur 
nu sunt. A, da! adăugă el după ce mai gustă odată; e 
punch! 

DI. Ben Allen se uită la dl. Pickwick, şi dl. Pickwick se uită 
la dl. Ben Allen. DI. Ben Allen zâmbi, însă dl. Pickwick nu. 

— Ar merita, zise acesta cu oarecare severitate, ar 
merita să i-l bem tot, până la ultima picătură. 

— La fel gândeam şi eu, glăsui Ben Allen. 

— Adevărat? Atunci, în sănătatea lui! 

Grăind astfel, admirabilul nostru prieten trase o duşcă 
zdravănă şi înmână apoi sticla lui Ben Allen, care nu se lăsă 
rugat spre a-i urma exemplul. Zâmbetele deveniră 
reciproce, iar punchul dispăru treptat, cu voioşie. 

— La urma urmei, spuse dl. Pickwick savurând ultima 
picătură, năzbâtiile lui sunt într-adevăr foarte nostime, 
foarte hazlii. 

— Aveţi dreptate, replică dl. Ben Allen. 

Şi, pentru a dovedi că Bob Sawyer era unul dintre cei mai 
veseli tovarăşi din lume, istorisi pe îndelete şi-n amănunte 
cum prietenul său băuse atâta într-un rând, încât căpătase 
nişte friguri şi a trebuit să se radă în cap. Relatarea 
simpaticului incident luă sfârşit când trăsura opri la hotelul 
Clopotul, din Berkeley Heath, să schimbe caii. 

— Prânzim aci, nu e aşa? întrebă Bob la fereastră. 

— Să prânzim?! exclamă dl. Pickwick. N-am făcut încă 
nici nouăsprezece mile, şi avem optzeci şi şapte şi 
jumătate. 

— Tocmai de aceea trebuie să luăm ceva care să ne 
ajute să suportăm oboseala, susţinu dl. Bob Sawyer. 

— O, e absolut imposibil să prânzim la unsprezece şi 
jumătate dimineaţa! glăsui dl. Pickwick uitându-se la ceas. 

— Exact, reluă Bob; atunci luăm o gustare. Hei, domnule, 
o gustare pentru trei, îndată, şi nu înhăma caii decât peste 
un sfert de ceas! Pune pe masă tot ce ai rece, cu câteva 
sticle de bere şi cea mai buna Maderă a dumitale. 

După ce dădu ordinele acestea cu o grabă şi o 
importanţă extraordinară, dl. Bob Sawyer intră numaidecât 
în han să supravegheze executarea lor. Reveni în mai puţin 
de cinci minute, declarând că gustarea era excelent 
pregătită. 

Calitatea ei îndreptăţi pe deplin cuvintele de laudă ale lui 
Bob şi masa fu cinstită, aşa cum se cuvenea, nu numai de 
el, dar şi de dl. Ben Allen şi dl. Pickwick. Sub auspiciile celor 
trei, berea în sticlă şi vinul de Madera dispărură îndată; şi 
când (caii fiind din nou înhămaţi) îşi reluară locurile în 
trăsură, după ce sticla lui Bob fusese umplută, în graba 
mare, cu cel mai bun echivalent posibil al punchului, 
goarna sună, iar steagul roşu fâlfâi fără cea mai mică 
împotrivire din partea d-lui Pickwick. 

La hanul Prăjina şi Hameiul din Tewkesbury opriră să 
mănânce şi iar băură bere, Madera şi vin de Porto pe 
deasupra; în sfârşit, sticla lui Bob fu umplută pentru a patra 
oară. Sub influenţa combinată a acestor stimulente, dl. 
Pickwick şi dl. Allen dormiră adânc, preţ de treizeci de mile, 
în vreme ce Bob şi Sam Weller cântau duete pe scaunul lor 
de dinapoia trăsurii. 

Se întunecase de-a binelea când dl. Pickwick se 
dezmetici îndeajuns ca să privească afară pe fereastră. 
Colibele prizărite pe marginea drumului, nuanţa fumurie a 
tuturor obiectelor vizibile, atmosfera tulbure, drumurile 
acoperite cu zgură şi praf de cărămidă, din depărtare, 
licărirea roşiatică a cuptoarelor încinse, trâmbele de fum 
care ieşeau greoaie din hornurile de o înălţime ameţitoare, 
înnegrind şi întunecând totul în preajmă, strălucirea 
luminilor depărtate, căruțele, împovărate şi târându-se 
anevoie pe şosea, încărcate cu drugi de fier ce zăngăneau 
în mers, sau cu alte mărfuri grele, arătau că se aflau în 
vecinătatea imediată a marelui oraş industrial Birmingham. 

Mişcarea şi zarva unei munci serioase deveneau tot mai 
simţite pe măsură ce înaintau pe drumurile înguste care 

duc în centrul acestui oraş tumultuos. Străzile erau înţesate 
de muncitori. Zumzetul muncii răsuna din fiece clădire; la 
şiruri lungi de ferestre străluceau lumini până sub 
acoperişuri, iar mişcarea roţilor şi zgomotul mecanismelor 
cutremurau zidurile. Focurile, ale căror răsfrângeri roşiatice, 
mohorâte, erau vizibile de la depărtare de mile, scăpărau în 
atelierele mari şi în fabricile oraşului. Dangătul ciocanelor, 
şuieratul aburului, huruitul greoi al maşinilor răsunau 
pretutindeni ca o muzică aspră. Vizitiul mâna repede pe 
străzile largi, trecând pe dinaintea frumoaselor şi 
strălucitoarelor prăvălii aşezate între periferia oraşului şi 
Vechiul Hotel Regal, mai înainte ca dl. Pickwick să fi început 
a examina caracterul delicat, dificil, al însărcinării care-l 
adusese acolo. 

Gingăşia însărcinării şi dificultatea îndeplinirii ei în mod 
convenabili, nu erau câtuşi de puţin micşorate de dl. Bob 
Sawyer care se oferise de bună voie să-i întovărăşească. 
Pentru a spune adevărul, dl. Pickwick socotea că, în această 
situaţie, prezența acestuia, oricât de plăcută şi 
îndatoritoare, nu era deloc o onoare pe care el ar fi vrut a 
şi-o procura. Ar fi dat chiar cu bucurie o sumă bună de bani 
pentru ca dl. Bob Sawyer să fie transportat, fără întârziere 
oriunde, la cincizeci de mile distanţă. 

DI. Pickwick nu avusese niciodată legături personale cu 
dl.  Winkle-tatăl, măcar că, în două-trei rânduri, 
corespondase cu el prin scris, dând răspunsuri 
satisfăcătoare la întrebările în privinţa conduitei şi 
caracterului fiului său. Înţelegea - şi acest lucru îl enerva - 
că mijlocul cel mai nimerit pentru a-l dispune în favoarea sa 
nu era acela de a-i face prima vizită în tovărăşia lui Bob 
Sawyer şi a lui Ben Allen, amândoi binişor ameţiţi. 

„În orice caz, gândea dl. Pickwick căutând să se 
liniştească singur, trebuie să-mi dau toată silinţa. Trebuie 
să-l văd în seara asta, căci am făgăduit categoric; iar dacă 
tinerii stăruiesc în a mă însoţi, va trebui să scurtez cât mai 

mult întrevederea, nădăjduind că, din respect faţă de ei 
înşişi, nu-şi vor da în petec.” 

DI. Pickwick se mângâia cu aceste reflecţii, când trăsura 
opri la poarta Vechiului Hotel Regal. Putu să coboare după 
ce Ben Allen, trezit pe jumătate dintr-un somn de plumb, fu 
luat de guler de către dl. Samuel Weller şi târât afară. 
Introdus dimpreună cu tovarăşii săi într-un apartament 
confortabil, dl. Pickwick îl întrebă îndată pe servitor despre 
împrejurimile reşedinţei d-lui Winkle. 

— E foarte aproape de aici, domnule, răspunse servitorul: 
nici cinci sute de metri. Domnul Winkle are un antrepozit pe 
chei, domnule, dar casa lui nu e nici... A, nu, domnule, nu 
sunt nici măcar cinci sute de metri de aici, domnule. 

Servitorul stinse o lumânare şi se tot codea s-o aprindă 
din nou, ca să-i lase d-lui Pickwick răgazul de a-i pune şi 
alte întrebări dacă ar mai fi vrut. 

— Doriţi ceva, domnule? întrebă el aprinzând lumânarea, 
deznădăjduit că dl. Pickwick continua să tacă. Luaţi masa, 
domnule? Ceai sau cafea? 

— Deocamdată nimic. 

— Prea bine, domnule. Nu vreţi să comandaţi cina, 
domnule? 

— Nu, nu acum. 

— Prea bine, domnule. 

Servitorul porni încetişor spre uşă dar, oprindu-se scurt, 
se întoarse şi întrebă plin de suavitate: 

— Să v-o trimit pe cameristă, domnilor? 

— Da, dacă vrei, răspunse dl. Pickwick. 

— Dacă dumneavoastră vreţi, domnule! 

— Şi să aduci pe urmă o sticlă cu sifon, adăugă Bob 
Sawyer. 

— Sifon, domnule? Da, domnule. 

Şi servitorul, căruia i se luase parcă o piatră de pe inimă 
după ce căpătase în sfârşit ordinul de a servi ceva, se făcu 
nevăzut. Într-adevăr, servitorii de hotel nu merg, nici nu 

aleargă; ei sunt înzestrați cu un dar deosebit şi misterios, 
pe care ceilalţi muritori nu-l au, de a se strecura din 
camere. 

După ce bău sifon şi se mai trezi puţin, dl. Ben Allen 
începu să dea uşoare semne de viaţă; el consimţi în cele 
din urmă să-şi spele faţa şi mâinile şi să se lase periat de 
Sam. D-nii Pickwick şi Bob Sawyer căutară de asemenea să- 
şi pună la punct neorânduiala provocată de călătorie în 
îmbrăcămintea lor, şi tustrei porniră la braţ, îndreptându-se 
spre locuinţa d-lui Winkle. Pe drum, Bob Sawyer fumă tot 
timpul, îmbâcsind aerul. 

La un sfert de milă de acolo, într-o stradă liniştită cu 
clădiri mari, se înălța o casă veche din cărămidă roşie. Uşa, 
la care ajungeai urcând trei trepte, avea pe o tăbliță de 
alamă cuvintele acestea, gravate cu litere groase: Dl. 
Winkle. Treptele erau foarte albe, cărămizile foarte roşii, 
casa foarte curată. 

Orologiul suna orele zece când d-nii Pickwick, Ben Allen şi 
Bob Sawyer bătură la uşă. O servitoare drăguță le deschise 
şi tresări văzând trei străini. 

— Domnul Winkle e acasă, draga mea? întrebă dl. 
Pickwick. 

— Tocmai se pregăteşte de masă, domnule, răspunse 
fata. 

— Dă-i, te rog, cartea mea de vizită şi spune-i că-mi pare 
rău că-l deranjez la o oră aşa de târzie, dar am sosit acum 
şi ţin să-l văd neapărat astă seară. 

Fata se uită cu sfială la dl. Sawyer care exprima, printr-o 
uimitoare varietate de strâmbături, admiraţia ce-i inspirau 
farmecele ei, apoi, aruncând o ochire spre pălăriile şi 
redingotele agăţate în coridor, chemă o altă servitoare să 
păzească uşa în timp ce ea urca. Santinela fu repede 
schimbată, căci fata se înapoie numaidecât, ceru iertare 
celor trei domni că-i lăsase în stradă şi-i introduse într-un 
salonaş, jumătate cabinet de lucru, jumătate cabinet de 

toaletă, ale cărui principale mobile şi ornamente erau un 
birou, un lavabou, o oglindă de ras, o policioară pentru 
cizme, un cârlig de tras cizme, un scaun cu spătar înalt, 
patru scaune obişnuite, o masă şi un orologiu vechi care se 
întoarce la opt zile. 

Pe prichiciul căminului se afla o casetă de fier cu uşi 
înfundate; în sfârşit, un calendar şi două poliţe cu cărţi şi 
hârtii colbuite decorau pereţii. 

— Îmi pare foarte rău că v-am lăsat să aşteptaţi la uşă, 
domnule, spuse fata aprinzând o lampă şi adresându-se d- 
lui Pickwick c-un zâmbet grațios; dar nu vă cunoşteam 
deloc, şi sunt atâţia derbedei care vin să vadă de pot să 
pună mâna pe ceva, încât... 

— Nu e nevoie să-ţi ceri scuze, draga mea, replică dl. 
Pickwick bine dispus. 

— Câtuşi de puţin, iubita mea, adăugă Bob întinzând 
glumeţ braţele şi sărind dintr-o parte într-alta ca pentru a o 
împiedica pe fată să iasă din cameră. 

Ea însă nu fu deloc mişcată de aceste ademeniri, căci îşi 
exprimă îndată cu glas tare părerea că dl. Bob Sawyer era o 
„criatură adioasă”, iar când el vru s-o măgulească prin 
mijloace şi mai stăruitoare, ea îşi întipări degetele-i 
drăgălaşe pe obrazul lui şi dădu buzna din încăpere cu 
multe mărturii de aversiune şi dispreţ. 

Lipsit de societatea fetei, dl. Bob Sawyer căută să se 
distreze privind în birou, deschizând toate sertarele mesei, 
prefăcându-se că descuie caseta de fier, întorcând 
calendarul cu faţa la perete, încercând, peste cizmele sale, 
cizmele d-lui Winkle-senior, şi făcând cu mobilele diverse 
experienţe amuzante ce pricinuiau d-lui Pickwick o groază 
şi-un chin de nedescris, însă care ofereau lui Bob Sawyer o 
desfătare în aceeaşi măsură. 

În cele din urmă, uşa se deschise şi un bătrânel cu frac 
de culoarea tabacului de prizat, c-o figură şi-un cap ce 
semănau leit cu figura şi capul d-lui Winkle-junior, (atâta 

numai că bătrânelul era cam chel) intră grăbit, ţinând într-o 
mână cartea de vizită a d-lui Pickwick şi într-alta un sfeşnic 
de argint. 

— Bună seara, domnule Pickwick, glăsui dl. Winkle- 
senior, punând jos sfeşnicul şi întinzând mâna. Nădăjduiesc 
că vă simţiţi bine, domnule. Încântat că vă văd. Luaţi loc, 
domnule Pickwick, vă rog. Domnul este... 

— Prietenul meu, domnul Sawyer, interveni dl. Pickwick; 
un prieten al fiului dumneavoastră. 

— Aha! exclamă dl. Winkle uitându-se cam îmbufnat la 
Bob. Nădăjduiesc că vă simţiţi bine, domnule... 

— Sănătos tun! declară Bob. 

— Celălalt, strigă dl. Pickwick, este, după cum veţi vedea 
când veţi fi citit scrisoarea ce mi-a fost încredinţată, o rudă 
foarte apropiată... sau mai degrabă ar trebui să spun, un 
prieten intim al fiului dumneavoastră. Se numeşte Allen. 

— Dumnealui? întrebă dl. Winkle arătând cu cartea de 
vizită spre Ben Allen, care dormea dus într-o poziţie ce nu 
îngăduia să i se vadă decât şira spinării şi gulerul hainei. 

DI. Pickwick se pregătea să răspundă întrebării şi să 
înşire, pe larg, lista titlurilor şi distincţiile onorabile ale d-lui 
Benjamin Allen când, ca să dea de înţeles prietenului său 
situaţia în care se găsea, veselul domn Bob Sawyer îl pişcă 
straşnic de partea cărnoasă a braţului. Ben sări în picioare, 
răcnind. Observând însă, îndată, că se află în prezenţa unui 
străin, dl. Ben Allen înaintă spre dl. Winkle şi, scuturându-i 
cu afecţiune mâinile timp de vreo cinci minute, murmură 
câteva fragmente de propoziţiuni inteligibile pe jumătate, 
privitor la plăcerea ce-o simţea că-l vede, întrebându-l 
foarte politicos dacă era dispus să ia ceva după plimbarea 
făcută, sau dacă prefera să aştepte până la masă; după 
care se aşeză şi începu să privească năuc în juru-i, ca şi 
cum habar nu avea unde se găseşte; ceea ce, la drept 
vorbind, era adevărat. 

DI. Pickwick se simţea foarte stânjenit din cauza aceasta, 

cu atât mai mult cu cât dl. Winkle-senior mărturisea o 
uimire vădită faţă de conduita năstruşnică, pentru a nu 
spune extraordinară, a tovarăşilor săi. Ca să curme situaţia, 
dl. Pickwick scoase o scrisoare din buzunar şi, prezentând-o 
d-lui Winkle, îi spuse: 

— Scrisoarea aceasta, domnule, e de la fiul 
dumneavoastră. Veţi vedea din conţinutul ei că viitoarea 
bunăstare şi fericire a lui atârnă de felul binevoitor şi 
părintesc în care o veţi primi. Mă veţi îndatora mult citind-o 
calm, fără patimă, şi discutând apoi cu mine cuprinsul ei, 
pe tonul şi spiritul cuvenit. Puteţi să apreciaţi câtă 
însemnătate are pentru fiul dumneavoastră hotărârea ce-o 
luaţi, şi cu câtă nerăbdare o aşteaptă, de vreme ce mă 
înfăţişez la dumneavoastră, la o oră aşa de înaintată, fără 
vreo înştiinţare prealabilă şi - adăugă dl. Pickwick privindu- 
şi tovarăşii în treacăt - şi în împrejurări aşa de neprielnice. 

După această introducere, dl. Pickwick puse în mâna 
bătrânului mirat patru pagini de căinţă, scrise îndesat pe 
hârtie supra-fină; apoi, luând loc, îi examina figura şi ţinuta 
- cu nelinişte, este drept, însă, cu aerul deschis al omului 
ce-a acceptat un rol de care nu are motive să roşească, nici 
să se apere. 

DI. Winkle întoarse pe-o parte şi pe alta scrisoarea; 
examina adresa, dosul, marginile; se uită cu o atenţie 
microscopică la băieţelul grăsuliu de pe sigiliu; îşi ridică 
ochii spre figura d-lui Pickwick; în sfârşit, aşezându-se pe 
scaunul cu spătar înalt şi apropiind lampa, rupse pecetea, 
deschise epistola, o înălţă lângă lumină şi se pregăti să 
citească. 

Tocmai în momentul acela, dl. Bob Sawyer, al cărui spirit 
dormita de câteva minute, îşi puse mâinile pe genunchi cu 
o înfăţişare de clown, ca în portretele defunctului domn 
Grimaldi. Dar întâmplarea făcu ca dl. Winkle, în loc să fie 
ocupat adânc cu lectura scrisorii, cum îşi închipuia dl. Bob 
Sawyer, avu inspiraţia să se uite pe deasupra chiar la dl. 

Bob Sawyer; şi, deducând cu drept cuvânt că figura în 
chestiune era alcătuită în bătaie de joc faţă de propria sa 
persoană, îşi aţinti ochii asupra lui Bob cu atâta asprime, că 
trăsăturile defunctului domn Grimaldi se  destinseră, 
treptat, într-o ţinută foarte umilă şi încurcată. 

— Mi-aţi spus ceva, domnule? întrebă dl. Winkle, după o 
pauză amenințătoare. 

— Nu, domnule, replică Bob care nu mai avea nimic 
dintr-un clown, afară de roşeaţa extremă a obrajilor. 

— Sunteţi sigur, domnule? întrebă dl. Winkle-senior. 

— O, desigur; da, domnule, absolut sigur, răspunse Bob. 

— Mi se păruse, domnule, ripostă bătrânul domn cu o 
semeţie plină de indignare. Poate că m-aţi privit, domnule... 

— O, nu, domnule, deloc, declară Bob în modul cel mai 
politicos. 

— Mă bucur că aflu, domnule, urmă bătrânul 
încruntându-şi sprâncenele măreț către Bob, care se simţea 
ruşinat; pe urmă, apropie scrisoarea de lumină şi începu să 
citească cu seriozitate. 

DI. Pickwick îl examina atent în timp ce trecea de la 
ultimul rând al primei pagini la primul rând al celei de-a 
doua; şi de la ultimul rând al paginii a doua la primul rând 
al celei de-a treia; şi de la ultimul rând al paginii a treia la 
primul rând al celei de-a patra; dar deşi căsătoria fiului îi 
era anunţată în primele şase rânduri, după cum dl. Pickwick 
ştia prea bine, nicio tulburare a fizionomiei nu arătă cu ce 
simţăminte primea bătrânul vestea. 

DI. Winkle citi scrisoarea până la ultimul cuvânt, o pături 
cu precizia şi meticulozitatea unui om de afaceri şi, în 
momentul când dl. Pickwick aştepta să izbucnească, el 
muie o pană în călimară, şi spuse liniştit ca şi cum ar fi 
vorbit de cea mai obişnuită afacere comercială: 

— Care e adresa lui Nathaniel, domnule Pickwick? 

— La hotelul George şi Vulturul, deocamdată, răspunse 
acesta. 

— Unde e George şi Vulturul 

— George Yard, Lombard Street. 

— În City? 

— Da. 

Bătrânul domn scrise metodic adresa pe dosul scrisorii şi, 
băgând-o în biroul pe care îl închise, spuse ridicându-se de 
pe scaun şi vârând mănunchiul de chei în buzunar: 

— Îmi închipui că nimic altceva nu mai avem să ne 
spunem, domnule Pickwick. 

— Nimic altceva, scumpe domn?! exclamă inimosul 
Pickwick uimit şi indignat. Nimic altceva? Nu aveţi de 
exprimat nicio opinie cu privire la un eveniment aşa de 
important în viaţa tânărului meu prieten? Nicio asigurare de 
transmis prin mine că veţi continua să-l iubiţi şi să-l 
ocrotiţi? N-aveţi nimic de spus care să-l încurajeze şi să-l 
întărească, pe el şi pe tânăra fată neliniştită care caută în el 
mângâiere şi sprijin? Scumpe domn, gândiţi-vă. 

— Mă voi gândi. Acum nu pot să spun nimic. Eu sunt un 
om de afaceri, domnule Pickwick, nu-mi place să mă 
grăbesc, când e vorba de bani şi, după cele ce văd, nu-mi 
convin deloc aparențele acesteia. O mie de lire sterline nu 
înseamnă mare lucru, domnule Pickwick. 

— Aveţi toată dreptatea, domnule, interveni Ben Allen 
îndeajuns trezit în clipa aceea ca să ştie că el cheltuise mia 
sa de lire fără cea mai mică greutate. Sunteţi un om 
inteligent. Bob, dumnealui e un băiat tare inteligent. 

— Sunt încântat că dumneavoastră îmi recunoaşteţi 
meritul acesta, spuse dl. Winkle aruncând o privire 
dispreţuitoare către Ben Allen, care clătina cu înţelepciune 
din cap. Fapt e, domnule Pickwick, că, îngăduind fiului meu 
să hoinărească timp de aproximativ un an, spre a învăţa să 
cunoască oamenii şi obiceiurile (ceea ce a şi făcut sub 
auspiciile dumneavoastră) şi ca să nu intre în viaţă ca un 
şcolar papă-lapte ce se lasă tras pe sfoară de primul venit, 
nu m-aş fi aşteptat la un astfel de rezultat. El ştie prea bine 

lucrul acesta şi, dacă aş înceta să-l mai sprijin, n-ar avea 
motive să se mire. De altminteri, va afla hotărârea mea, 
domnule Pickwick. Bună seara! Margaret, deschide uşa! 

În toată vremea aceasta, Bob Sawyer îi trăgea coate d-lui 
Ben Allen, îndemnându-l să spună ceva care să meargă la 
inimă; de aceea Ben slobozi, fără să dea câtuşi de puţin de 
veste, o cuvântare scurtă, dar plină de căldură. 

— Domnule! spuse dl. Ben Allen privindu-l pe bătrân cu 
ochi tulburi şi somnoroşi: şi bălăbănindu-şi totodată braţul 
drept, în sus şi în jos. Ar... ar trebui să roşiţi de purtarea 
dumneavoastră. 

— Într-adevăr, replică dl. Winkle; ca frate al tinerei 
doamne sunteţi un admirabil judecător al situaţiei. Haide, 
destul! Domnule Pickwick, vă rog să nu mai adăugaţi nimic. 
Noapte bună, domnilor. 

Cu aceste cuvinte, bătrânul domn luă sfeşnicul şi 
deschise uşa camerei arătând politicos coridorul. 

— Veţi regreta conduita dumneavoastră, domnule, spuse 
dl. Pickwick  încleştându-şi dinţii ca să-şi stăpânească 
mânia, căci ştia cât de important era să se înfrâneze în 
interesul tânărului său prieten. 

— Deocamdată sunt de altă părere, răspunse dl. Winkle 
liniştit. Încă odată, domnilor, vă spun noapte bună. 

DI. Pickwick ajunse în stradă, enervat. Dl. Bob Sawyer, 
complet deprimat de atitudinea hotărâtă a bătrânului 
domn, luă acelaşi drum; pălăria d-lui Ben Allen se rostogoli 
după ei, pe trepte, iar persoana d-lui Ben Allen o urmă 
imediat. Apoi, cei trei tovarăşi merseră la culcare, în tăcere, 
fără să mai cineze. Înainte însă de-a adormi dl. Pickwick 
gândi că, dacă ar fi ştiut că dl. Winkle-senior era chiar într- 
atât om de afaceri, foarte probabil că nu şi-ar fi asumat o 
atare sarcină pe lângă el. 

CAPITOLUL LI 


În care dl. Pickwick întâlneşte o cunoştinţă veche - împrejurare 
norocoasă căreia în special cititorul îi datorează amănunte de un 
interes arzător, consemnate mai jos, cu privire la doi mari 
oameni puternici şi influenţi. 


Când dl. Pickwick se trezi la opt, dimineaţa nu era deloc 
indicată să-i învioreze spiritul şi nici să  micşoreze 
deprimarea pe care i-o inspirase rezultatul neaşteptat al 
misiunii sale. Cerul era întunecat şi mohorât, aerul umed şi 
tare, străzile ude şi noroioase. Fumul atârna alene de vârful 
coşurilor, de parcă îi lipsea cutezanţa să se înalțe, iar ploaia 
cobora încetişor ca şi cum nu s-ar fi îndurat să cadă. Un 
cocoș, lipsit de însufleţirea-i obişnuită, se legăna trist într- 
un picior, într-un colţ al curţii, în timp ce un măgar stătea 
dus pe gânduri, cu capul sub un şopron cu acoperişul îngust 
şi, judecând după înfăţişarea-i jalnică, medita desigur la 
sinucidere. Pe străzi nu se vedeau decât umbrele şi nu se 
auzea decât plescăitul galenţilor şi clipocitul apei. 

În decursul dejunului, conversaţia lâncezi; până şi dl. Bob 
Sawyer resimțea influenţa vremii şi a întâmplării din ziua 
precedentă. După limbaju-i propriu şi expresiv, era „turtit”; 
dl. Ben Allen era la fel şi dl. Pickwick de-aşijderea. 

În aşteptarea prelungită a unei înseninări, ultimul ziar de 
seară din Londra fu citit şi răscitit cu o intensitate de 
interes care nu se manifestă decât când nu ai absolut nimic 
mai bun de făcut. Nu rămăsese un colţişor de covor pe care 
cei trei călători să nu-l fi parcurs în repetate rânduri; 

priveau aşa de mult pe ferestre, încât o taxă în plus pe ele 
ar fi fost justificată; atacară zadarnic tot soiul de subiecte, 
iar la urmă, când amiaza sosi fără a oferi vreo schimbare în 
bine, dl. Pickwick sună hotărât şi ceru să i se aducă trăsura. 

Cu toate că drumurile erau noroioase şi burniţa cădea 
mai deasă ca înainte, şi cu toate că glodul şi apa răzbeau 
prin ferestrele deschise ale trăsurii în aşa măsură încât îi 
stânjenea pe cei doi dinăuntru aproape tot atâta cât şi pe 
cei doi de afară, totuşi, în mişcarea propriu-zisă, în 
sentimentul unei schimbări, al unei acţiuni, era ceva infinit 
preferabil plictiselii de-a rămâne închişi într-o cameră 
mohorâtă şi de-a privi ploaia ce cădea, mohorâtă, pe-o 
stradă mohorâtă, astfel că, pornind la drum, îşi dădură cu 
toţii seama că schimbarea înseamnă pentru ei mare lucru, 
şi se mirară cum de zăboviseră atâta până să se hotărască. 

Când se opriră la Coventry pentru schimb, aburul se 
înălța de pe cai în nori aşa de groşi, că rândaşul nu se mai 
vedea; îl auziră numai strigând în ceaţă că nădăjduia să 
capete medalia de aur a societăţii umanitariste, la prima 
distribuire a premiilor, deoarece a izbutit să scoată pălăria 
vizitiului; altminteri, apa ce curgea de pe boruri, declara 
invizibilul domn, l-ar fi înecat cu siguranţă (pe vizitiu) dacă 
el nu ar fi avut prezenţa de spirit să i-o smulgă repede de 
pe cap şi să şteargă cu un şomoiog de paie figura celui care 
abia îşi mai trăgea suflarea. 

— E plăcut aşa, spuse Bob ridicându-şi gulerul hainei şi 
trăgându-şi şalul peste gură ca să concentreze aburul unui 
pahar cu brandy pe care tocmai îl înghiţise. 

— Foarte plăcut, răspunse Sam cu aer liniştit. 

— Nu s-ar putea spune că te consumi prea mult, observă 
Bob. 

— Păi, la ce mi-ar mai folosi? întrebă Sam. 

— Ei nu, ăsta zic şi eu că-i un motiv, nu glumă, zise Bob. 

— Da, dom'le. Tot rău-i spre bine, cum zicea mieros 
tânărul nobel când a căpătat o pensie pentru că bunicul 

nevestei unchiului mamă-sii aprinsese odată pipa regelui 
cu-o brichetă de buzunar. 

— Nu este rea ideea, replică Bob aprobator. 

— La fel zicea şi tânărul nobel apoi, ori de câte ori venea 
ziua să-şi încaseze pensia pe viată, glăsui dl. Weller. 

După o scurtă pauză, Sam aruncă o ochire vizitiului şi 
coborând vocea în aşa fel încât să nu producă decât o 
şuşotire misterioasă, întrebă: 

— Aţi fost chemat vreodată, când învăţaţi meşteşugul 
doftoricesc, la vreun vizitiu? 

— Nu, nu-mi amintesc să mă fi dus vreodată, răspunse 
Bob Sawyer. 

— N-aţi văzut niciodată un vizitiu în spital, când aţi 
umblat pe-acolo (cum zice lumea despre strigoi), nu e aşa? 

— Nu, nu cred să fi văzut, răspunse Bob Sawyer. 

— N-aţi fost niciodată în vreun cimitir în care era 
mormântul unui vizitiu? N-aţi văzut niciun vizitiu mort, nu 
este aşa? întrebă Sam urmărindu-şi catehismul. 

— Nu, declară Bob, niciodată. 

— A, şi nici n-o să vedeţi vreodată, reluă Sam cu aer 
triumfător; şi mai e ceva care nu se poate vedea niciodată: 
un măgar mort. N-a văzut nimeni un măgar mort, afară de 
gentlemanul cu pantalon negru de mătase, care cunoştea 
pe tânăra femeie ce creştea o capră, şi încă acela era un 
măgar francez; aşa că nu era, la urma urmei, de rasă”. 

— Bine, dar ce legătură au toate astea cu vizitiul? întrebă 
Bob Sawyer. 

— Să vedeţi. Nu vreau să asigur, aşa cum face unele 
persoane foarte deştepte, că vizitiii şi măgarii e fiinţe 
nemuritoare; ci vreau să spui că, atunci când ei simte că 
ologeşte şi nu mai poate munci, îşi ia tălpăşiţa împreună, şi 
asta se întâmplă aşa cu unul dintre doi vizitii; ce se alege 
din ei după aia, nimeni nu ştie, dar nu mai încape îndoială 


5 Aluzie la o scenă din cartea „Călătorie sentimentală prin Franţa şi 
Germania” a scriitorului englez Lawrence Sterne (1713-1768) (n. tr.). 

că se duce pe lumea ailaltă să se înveselească, căci niciun 
om de pe faţa pământului n-a văzut în viaţa lui un vizitiu 
sau un măgar înveselindu-se pe lumea asta. 

Dezvoltând remarcabila şi savanta teorie, şi citând în 
sprijinul ei diverse fapte statistice destul de curioase, Sam 
Weller i-a ţinut de urât lui Bob tot drumul până la 
Dunchurch. Aici căpătară un vizitiu uscat şi cai odihniţi. 
Staţia următoare era Daventry, următoarea Fowcester şi, la 
sfârşitul fiecăreia, ploua mai tare decât până atunci. 

— Ştiţi, spuse Bob cu ton dojenitor, privind prin geamul 
trăsurii când ea opri la Capul Sarrasinului, în Towcester, ştiţi 
că aşa nu mai merge! 

— Vai de mine! exclamă dl. Pickwick care aţipise puţin; 
mi-e teamă că eşti ud. 

— Zău? Da, m-am cam udat, parcă, răspunse Bob. Într- 
adevăr, era ud, căci ploaia curgea şiroaie de pe gâtul, 
coatele, mânecile, pulpanele şi genunchii lui. 

Intregu-i costum lucea aşa de tare, de apă, încât s-ar fi 
putut crede că era îmbrăcat în haine de piele unse cu ulei. 

— Imi pare că m-am cam udat, repetă Bob scuturându-se 
şi împrăştiind în juru-i puzderie de stropi, cum fac câinii de 
Terranova când ies din apă. 

— Cred că e cu neputinţă să mergem mai departe în astă 
seară, interveni Ben Allen. 

— Nici vorbă, dom'le, glăsui Sam Weller apropiindu-se 
pentru a lua parte la discuţie. E o cruzime fată de animale, 
dom'le, să le scoatem pe o vreme ca asta. E aici paturi, 
dom'le, adăugă Sam adresându-se stăpânului său, totul 
curat şi plăcut. O cină foarte bună care poate să fie gata 
într-o jumătate de ceas; o pereche de păsări şi cotlete de 
vițel, fasole verde, cartoafe, prăjitură şi alte lucruri pe 
cinste. Ar fi bine să rămâneţi aici, dom'le, dacă e să-mi dau 
cu părerea. Urmati reţeta, cum zicea doftorul. 

Hangiul de la Capul Sarrasinului sosi tocmai la timp, 
atunci, ca să confirme spusele lui Sam cu privire la meritele 

localului său şi să-i sprijine rugăminţile printr-o sumedenie 
de presupuneri năprasnice în legătură cu starea drumurilor, 
exprimându-şi îndoiala că vor găsi cai odihniţi la staţia 
următoare şi certitudinea absolută că va ploua toată 
noaptea, şi la fel certitudinea absolută că timpul se va 
lumina dimineața; şi alte asemenea raționamente 
ademenitoare, proprii tuturor hangiilor. 

— Bine! zise dl. Pickwick; dar, în cazul acesta, trebuie să 
trimit, oricare ar fi mijlocul de transport, o scrisoare la 
Londra, astfel ca ea să fie înmânată neapărat mâine 
dimineaţă. Altminteri, mă voi vedea nevoit să-mi urmez 
drumul, fie ce-o fi. 

Hangiul schiţă un zâmbet care îi tălmăcea plăcerea. 
Nimic mai uşor, decât să trimiţi o scrisoare înfăşurată într-o 
hârtie de împachetat, cafenie, fie cu diligenţa, fie cu trăsura 
de noapte din Birmingham. Dacă domnul ţinea în orice caz 
ca ea să fie înmânată numaidecât, putea să scrie pe plic „a 
se preda urgent”, în felul ăsta având siguranţa că va fi dusă 
imediat, sau „o jumătate de coroană aducătorului, dacă 
scrisoarea e predată numaidecât”, ceea ce ar fi şi mai 
sigur. 

— Foarte bine! spuse dl. Pickwick. Atunci rămânem aci. 

— John! strigă hangiul; fă lumină în odăile cu faţa la 
miazăzi; aprinde repede focul, domnii sunt uzi. Pe aici, 
domnilor. Nu vă îngrijiţi de vizitiu, vi-l trimit când veţi suna. 
Lumânările, John! 

Lumânările fură aduse, focul aţâţat şi o nouă buturugă 
zvârlită în el. În zece minute un servitor punea faţa de 
masă, perdelele erau coborâte, focul ardea vâlvătăi şi totul 
era aranjat astfel (aşa cum se întâmplă totdeauna în 
hanurile englezeşti mai acătării) ca şi cum drumeţii ar fi 
fost aşteptaţi şi pregătirile pentru ei făcute cu zile înainte! 

DI. Pickwick se aşeză la o mescioară şi scrise în grabă d- 
lui Winkle un bilet prin care îl informa doar că era 
împiedicat de timpul rău, însă că va sosi cu siguranţă la 

Londra, a doua zi; amâna până atunci comunicarea 
amănuntelor în legătură cu tratativele pe care le dusese. 
Biletul fu strâns, învelit într-o hârtie şi trimis jos prin dl. 
Samuel Weller. Sam îl lăsă hangiţei şi, după ce se zvântă la 
focul din bucătărie, se înapoie să scoată cizmele stăpânului 
când, uitându-se în treacăt printr-o uşă întredeschisă, zări 
un bărbat cu păr roşcat, în faţa căruia, pe o masă, era un 
teanc de ziare; citea articolul de fond al unuia dintre ele cu 
atenţie şi cu un aer de sarcasm întipărit pe faţă, ce dădea 
nărilor şi tuturor trăsăturilor sale o expresie de dispreţ 
superb şi maiestuos. 

„Hei, parcă aş cunoaşte căpăţâna asta cu trăsături cu tot: 
şi lornionul şi găina cu boruri mari! glăsui Sam. Naiba să mă 
ia de nu-i din Eatanswill!” 

In chiar clipa aceea, pentru a-i atrage atenţia, Sam fu 
cuprins de o tuse foarte sâcâitoare. Omul tresări auzind 
zgomot, înălţă capul şi lornionul, şi arătă trăsăturile 
profunde, îngândurate, ale d-lui Pott, directorul Gazete; din 
Eatanswill. 

— lertaţi-mă, dom'le, intră în vorbă Sam apropiindu-se cu 
o plecăciune. Stăpânul meu e aici, dom'le Pott. 

— Sst! Sst! strigă Pott, trăgându-l pe Sam în cameră şi 
închizând uşa cu o expresie plină de mister şi de temere. 

— Ce este, dom'le? întrebă Sam privind cu uimire în juru- 


— Nu cumva să-mi şopteşti numele, răspunse Pott! Ne 
aflăm într-un ţinut galben; dacă populaţia ar şti că sunt aici, 
m-ar sfâşia în bucăţi. 

— Serios, dom'le? întrebă Sam. 

— Da; aş deveni victima furiei sale, zise Pott. Dar ce 
spuneai, tinere, despre stăpânul dumitale? 

— Că-şi petrece, în drum spre Londra, noaptea în hanul 
ăsta, cu doi prieteni, rosti Sam. 

— Este şi un domn Winkle printre ei? întrebă Pott 
încruntându-şi uşor sprâncenele. 

— Nu, dom'le, domnul Winkle rămâne acum acasă, reluă 
Sam; s-a însurat. 

— S-a însurat?! exclamă Pott cu o aprindere 
înfricoşătoare. Se opri, zâmbi posomorât şi adăugă în 
şoaptă, cu ton răzbunător: Aşa-i trebuie! 

După ce-şi dădu pe faţă, cu un triumf sălbatic, răutatea 
de moarte împotriva unui vrăjmaş răpus, dl. Pott întrebă 
dacă prietenii d-lui Pickwick erau „albaştri”. 

Primind un răspuns afirmativ, foarte satisfăcător, din 
partea lui Sam care ştia despre această chestiune cât şi 
Pott însuşi, consimţi să-l întovărăşească în camera d-lui 
Pickwick, unde fu primit cu multă căldură şi un acord cu 
privire la unirea maselor fu de îndată încheiat şi ratificat. 

— Cum merg treburile la Eatanswill? întrebă dl. Pickwick 
când dl. Pott se aşeză lângă foc şi călătorii noştri îşi 
scoseseră încălţămintea udă, înlocuind-o cu papuci uscați. 
Independentul mai fiinţează? 

— Independentul, domnule, replică Pott, îşi târăşte încă 
jalnica şi lânceda-i activitate, hulit şi disprețuit chiar şi de 
micul număr al celor ce-i cunosc ruşinoasa şi netrebnica 
existenţă; sufocat de lăturile ce le împrăştie cu atâta 
îmbelşugare, asurzit şi orbit de duhoarea propriei mocirle, 
obscenul ziar, din fericire inconştient de decăderea sa, se 
cufundă repede sub nămolul amăgitor ce-i pare că oferă un 
punct solid de sprijin pe lângă clasele cele mai de jos ale 
societăţii, dar care, înălțându-se treptat deasupra capului 
său nesuferit, îl va înghiţi în curând pentru totdeauna. 

După ce debită cu vehemenţă manifestul acesta (care 
era o parte din articolul de fond al săptămânii precedente), 
directorul se opri să-şi tragă răsuflarea, şi privi cu trufie 
spre Bob. 

— Dumneavoastră sunteţi tânăr, domnule, spuse Pott. 

DI. Bob Sawyer încuviinţă din cap. 

— Şi dumneavoastră, domnule, adăugă Pott adresându- 
se d-lui Ben Allen. 

Ben recunoscu această plăcută vină. 

— Şi sunteţi pătrunşi amândoi, adânc, de acele principii 
albastre pe care eu am făgăduit noroadelor regatului să le 
apăr şi să le menţin câtă vreme voi trăi? întrebă pe ocolite 
Pott. 

— Eh, în privinţa asta, nu mă prea pricep, spuse Bob 
Sawyer; eu sunt... 

— Nu cumva e galben, domnule Pickwick? îl întrerupse 
directorul trăgându-şi scaunul înapoi. Prietenul 
dumneavoastră nu e un galben, domnule? 

— Nu, nu! declară Bob. Sunt în prezent un fel de şal 
scoţian; un amestec din toate culorile. 

— Un şovăitor, exclamă dl. Pott cu voce solemnă, un 
şovăitor! Aş vrea să vă arăt, domnule, o serie de opt 
articole care au apărut în Gazeta din Eatanswill, cred că pot 
îndrăzni să spun că, luând cunoştinţă de ele, v-aţi aşeza 
fără întârziere opiniile pe o bază albastră, fermă şi solidă. 

— Şi eu îndrăznesc a spune că, până să ajung la sfârşitul 
lor, m-aş învineţi pe de-a-ntregul, ripostă Bob. 

DI. Pott îl privi bănuitor câteva clipe, apoi, întorcându-se 
spre dl. Pickwick, spuse: 

— Aţi citit, desigur, articolele literare care au apărut la 
intervale, în ultimele trei luni, în Gazeta din Eatanswill, 
stârnind o atenţie aşa de generală şi... pot spune, o 
admiraţie aşa de universală. 

— Eh, răspunse dl. Pickwick cam încurcat de întrebarea 
pusă, fapt e că am fost aşa de ocupat, într-alt chip, încât n- 
am avut, propriu zis, prilejul să le parcurg. 

— Ar trebui să le citiţi, domnule! declară Pott sever. 

— Da, desigur. 

— Au apărut sub forma unei critici foarte amănunțite a 
unei lucrări asupra metafizicii chineze. 

— Oh! exclamă dl. Pickwick; din pana dumneavoastră, 
nădăjduiesc. 

— Din pana unui colaborator al meu, un critic, domnule! 

replică dl. Pott cu multă demnitate. 

— Un subiect greu de priceput, după câte se pare... 
glăsui dl. Pickwick. 

— Foarte greu, răspunse Pott cu aerul profund al unui 
înţelept. A tocit mult, pentru a folosi un termen tehnic dar 
expresiv; a cercetat în legătură cu acest subiect, ţinând 
seamă de dorinţa mea, Enciclopedia Britanică. 

— Adevărat? Nu ştiam că această valoroasă lucrare 
conţine ceva cu privire la metafizica chineză. 

— Domnule, a citit, continuă Pott punând mâna pe 
genunchiul d-lui Pickwick şi privind în juru-i cu un zâmbet 
de superioritate intelectuală, a citit în privinţa metafizicii, la 
litera M; şi în privinţa Chinei, la litera C; şi a combinat 
aceste informaţii, domnule! 

Trăsăturile d-lui Pott luară o expresie de măreție aşa de 
grandioasă evocând puterea de gândire şi cunoştinţele 
desfăşurate în docta lucrare amintită, încât se scurseră 
câteva minute până când dl. Pickwick îndrăzni să reînceapă 
conversaţia. Ţinuta directorului recăzând totuşi, treptat, în 
expresia sa obişnuită de supremație morală, se încumetă 
să-i spună: 

— Mi-este îngăduit să-ntreb ce importantă chestiune v-a 
adus tocmai aci? 

— Chestiunea care mă călăuzeşte şi mă însufleţeşte 
totdeauna în uriaşele mele lucrări, replică Pott zâmbind 
calm: binele ţării mele. 

— Imi închipuiam că era vorba de o misiune oficială, 
observă Pickwick. 

— Da, domnule, aşa şi este, răspunse Pott. Apoi, 
aplecându-se spre dl. Pickwick, îi murmură la ureche cu 
voce adâncă, dogită: Urmează să aibă loc mâine seară un 
bal galben la Birmingham. 

— Vai de mine! exclamă dl. Pickwick. 

— Da, domnule; şi-un supeu, adăugă dl. Pott. 

— E cu putinţă?! exclamă dl. Pickwick. 

Pott întări, plin de importanţă, printr-un semn din cap. 

Deşi se prefăcu înmărmurit auzind această comunicare, 
dl. Pickwick se pricepea aşa de puţin în politica locală, că 
nu putea să înţeleagă îndeajuns însemnătatea groaznicei 
conspirații. Dl. Pott băgă de seamă şi, scoțând ultimul 
număr al Gazetei din Eatanswill, începu să citească 
următorul paragraf: 


ÎNTRUNIREA CONSPIRATOARE A GALBENILOR 


O reptilă contemporană şi-a vărsat de curând 
veninu-i negru cu speranţa zadarnică de-a terfeli 
renumele neprihănit al ilustrului şi excelentului 
nostru reprezentant, onorabilul Samuel Slumkey - 
acel Slumkey despre care am prezis, cu mult 
înainte ca el să fi ajuns la situaţia actuală, aşa de 
nobilă şi de măreaţă, că va fi într-o zi - după cum 
este astăzi - onoarea şi triumful patriei sale, 
cutezătorul ei apărător şi mândria ei - o reptilă 
contemporană, spunem, a făcut glume cu privire la 
un vas de cărbuni din metal, superb cizelat, oferit 
admirabilului cetăţean de mandatarii săi încântați, 
la cumpărarea căruia  mizerabilul anonim 
insinuează ca onorabilul Samuel Slumkey a 
contribuit personal, prin mijlocirea unui prieten 
intim al valetului său, cu mai mult de trei sferturi 
din suma totală a subscripţiei. Păi, nu vede 
creatura târâtoare că, dacă faptul ar fi adevărat, el 
n-ar servi decât să-l aşeze pe onorabilul dl. 
Slumkey într-o aureolă şi mai strălucitoare ca 
înainte, dacă e cu putinţă? Creierul său obtuz nu 
înţelege că amabila şi mişcătoarea dorinţă de a 
împlini intenţiile alegătorilor e de natură a-l face 
pentru de-a pururi scump inimilor şi spiritelor 
acelor compatrioți ai săi care nu sunt mai răi decât 

porcii sau, cu alte cuvinte, care nu s-au înjosit în 
halul  contemporanului nostru? Dar aşa sunt 
mizerabilele tertipuri ale galbenilor conspiratori! Şi 
nu acestea sunt singurele lor uneltiri! Trădarea e în 
floare! Declarăm sus şi tare, acum când suntem 
provocaţi să dezvăluim totul, şi ne aşezăm deci sub 
paza ţării noastre şi a poliţiştilor ei, declarăm sus şi 
tare că, în momentul acesta, sunt în toi pregătiri 
secrete; pentru un bal ga/ben care va fi dat într-un 
oraş galben, în chiar centrul unei populaţii galbene, 
dirijat de un maestru de ceremonii ga/ben, la care 
vor asista patru membri v/traga/beni ai 
parlamentului şi unde nu se va putea intra decât cu 
bilete galbene! Se  înfioară infernalul nostru 
contemporan?  Zvârcolească-se în  răutatea-i 
neputincioasă, în vreme ce noi scriem cuvintele 
acestea: 


VOM FI ACOLO 


Ziaristul închise gazeta, istovit, spunând: 

— lată, domnule, iată cum stau lucrurile! 

Hangiul şi chelnerul intrând tocmai atunci cu cina, dl. Pott 
duse degetul la buze pentru a arăta că se bizuie pe 
discreţia d-lui Pickwick şi că de această discreţie atârna 
viaţa lui. D-nii Bob Sawyer şi Benjamin Allen, care 
adormiseră în mod necuviincios în timpul lecturii 
fragmentului din Gazeta din Eatanswill şi al discuţiei care 
urmase, fură treziţi doar de rostirea în şoaptă, la urechile 
lor, a cuvântului de vrajă: „Cina”, astfel că se aşezară la 
masă cu multă poftă, aşteptând chelnerul; după o digestie 
bună, pofta de mâncare creşte, şi ei erau sănătoşi tun. 

In decursul mesei şi şedinţei care-i urmă, dl. Pott, 
coborând pentru câteva clipe la subiecte domestice, îl 
informă pe dl. Pickwick că aerul din Eatanswill neconvenind 

soţiei sale, ea plecase să viziteze câteva staţiuni balneare 
elegante, spre a-şi recăpăta buna dispoziţie şi sănătatea 
obişnuită. Era acesta un mod delicat de a trece cu vederea 
faptul că d-na Pott, punând în practică ameninţarea de 
despărţire deseori repetată, şi pe temeiul unei înţelegeri cu 
dl. Pott, stabilită prin intermediul fratelui ei, locotenentul, 
se retrăsese să trăiască pentru totdeauna, dimpreună cu 
camerista ei credincioasă, din jumătatea veniturilor anuale 
rezultate din editarea şi vânzarea Gazetei din Eatanswill. 

În timp ce marele domn Pott, oricare ar fi fost diferitele 
subiecte pe care le trată, îşi însufleţea din când în când 
conversaţia cu pasaje felurite, extrase din rezultatele 
propriilor cercetări făcute de-a lungul multor nopţi, un 
străin posac, scoţându-şi capul prin fereastra unei diligente, 
care se oprise dinaintea hanului spre a lăsa câteva pachete, 
vru să afle dacă, întrerupând călătoria şi rămânând acolo 
peste noapte, ar putea găsi un pat bun de dormit. 

— Desigur, domnule, declară patronul. 

— Eşti sigur? Pot să contez pe dumneata? stărui străinul 
ale cărui priviri şi purtări aveau un aer bănuitor. 

— Nici vorbă, domnule, că da. 

— Bine.  Vizitiu, eu rămân aci. Conductor, dă-mi 
geamantanul. 

Apoi, spunând ţâfnos bună seara celorlalţi pasageri, 
străinul coborî. Era un domn mărunţel, al cărui păr sârmos, 
negru, ca de arici, sau ca peria, stătea drept pe cap. Avea 
înfăţişarea pompoasă Şi amenințătoare; gesturi 
poruncitoare, ochi străpungători, neliniştiţi; întreaga lui 
ţinută, în sfârşit, trăda sentimentul unei mari încrederi în 
sine şi conştiinţa unei nemăsurate superiorităţi faţă de 
restul lumii. 

Fu introdus în camera rezervată de la început patriotului 
domn Pott, şi chelnerul observă cu o uimire mută - ciudata 
potriveală - că lumânarea abia fusese aprinsă, când străinul 
cufundându-şi mâna în pălărie, scoase un ziar pe care 

începu să-l citească cu aceeaşi expresie de indignare şi 
dispreţ ce ţâşnise, cu un ceas mai înainte, din trăsăturile 
măreţe ale d-lui Pott şi care îl făcuse să încremenească 
locului. Îşi aminti de asemenea că indignarea d-lui Pott 
fusese aprinsă de un ziar cu numele /ndependentul din 
Eatanswill, pe când disprețul profund al noului domn era 
stârnit de o foaie intitulată: Gazeta din Eatanswill. 

— Trimite-mi pe stăpânul hanului, spuse străinul. 

— Da, domnule. 

Hangiul sosi numaidecât. 

— Dumneata eşti stăpânul hanului? 

— Eu sunt, domnule. 

— Mă cunoşti? 

— Nu am această plăcere, domnule. 

— Numele meu este Slurk. 

Hangiul înclină uşor capul. 

— Slurk, domnule! repetă celălalt cu aer semeţ. Acum 
mă cunoşti, omule? 

Hangiul se scărpină în cap, se uită în tavan, pe urmă la 
străin, şi zâmbi uşor. 

— Mă cunoşti, omule? întrebă străinul supărat. 

Hangiul făcu o sforţare mare şi răspunse: 

— Nu, domnule, nu vă cunosc. 

— Dumnezeule mare! strigă străinul izbind cu pumnul în 
masă. Şi asta înseamnă popularitate! 

Hangiul se trase înapoi, spre uşă, vreo doi paşi, iar 
străinul continuă urmărindu-l din ochi: 

— Asta înseamnă recunoştinţa pentru anii de studiu şi de 
muncă sacrificați maselor! Mă dau jos din trăsură, ud, 
obosit; dar unde sunt mulțimile care să se îmbulzească şi 
să-l salute pe eroul lor? Nicăieri! Clopotele bisericilor sunt 
mute; nici chiar numele meu nu trezeşte vreun ecou în 
piepturile lor amorţite. Asta e de-ajuns, urmă dl. Slurk 
păşind agitat încoace şi încolo, e de-ajuns ca cerneala să 
îngheţe în pană şi să determine pe cineva a le abandona 

cauza pentru totdeauna. 

— Aţi cerut brandy şi apă, domnule? întrebă hangiul 
cutezând să facă o insinuare. 

— Rom! răspunse Slurk întorcându-se spre dânsul, fioros. 
Ai foc undeva? 

— Putem să-l aprindem pe dată, domnule, încredinţă 
hangiul. 

— Da! şi camera n-o să se încălzească până la culcare, îl 
întrerupse dl. Slurk. E cineva în bucătărie? 

Nici ţipenie de om acolo. Focul însă ardea frumos. Lumea 
se retrăsese şi uşa era zăvorită pentru noapte. 

— Îmi voi bea grogul lângă focul din bucătărie, rosti dl. 
Slurk. 

Luându-şi pălăria şi ziarul, străinul porni solemn pe urma 
hangiului, spre umila cameră, se trânti pe un scaun, în faţa 
focului, îşi reluă fizionomia dispreţuitoare, şi începu să 
citească şi să bea cu o demnitate tăcută. 

Dar un demon al discordiei zbură în momentul acela 
peste Capul Sarrasinului şi, aruncându-şi ochii în jos, din 
simplă curiozitate, îl zări pe Slurk, aşezat confortabil în faţa 
focului de la bucătărie şi, într-altă cameră, pe Pott 
înfierbântat uşor de vin. Numaidecât răutăciosul demon se 
abătu în numita cameră cu o repeziciune de neînchipuit şi, 
vârându-se pe dată în capul lui Bob Sawyer, îl îndemnă, în 
scopul realizării necuratelor sale intenţii, se rostească 
următoarele: 

— Ascultă, am lăsat să se stingă focul; ploaia asta a răcit 
straşnic aerul. 

— Într-adevăr, răspunse dl. Pickwick înfiorându-se. 

— N-ar fi o idee rea să fumăm o ţigară dinaintea focului 
de la bucătărie, ce ziceţi? reluă Bob îmboldit mai departe 
de amintitul demon. 

— După părerea mea cred că ar fi foarte plăcut, replică 
dl. Pickwick; ce gândeşti, domnule Pott? 

DI. Pott binevoi să fie de acord cu propunerea, şi cei 

patru călători se duseră îndată la bucătărie, ţinându-şi 
fiecare paharul în mână. Sam Weller mergea în capul 
procesiunii, c-a să arate drumul. 

Străinul citea încă. Îşi ridică ochi şi tresări. DI. Pott tresări 
şi el. 

— Ce e? şopti dl. Pickwick. 

— Reptila! declară dl. Pott. 

— Ce reptilă?! exclamă dl. Pickwick privind în juru-i cu 
teamă să nu calce peste vreun gândac uriaş sau peste 
vreun păianjen hidropic. 

— Reptila asta! murmură Pott luându-l pe dl. Pickwick de 
braţ şi arătându-i-l pe străin; reptila Slurk de la 
Independentul. 

— N-ar fi poate mai bine să ne retragem? întrebă dl. 
Pickwick. 

— Niciodată! exclamă Pott, căruia alcoolul îi dăduse 
curaj. Niciodată! 

Spunând acestea, dl. Pott luă poziţie pe un scaun în 
partea opusă, scoase un ziar din teancul său şi începu să-l 
citească în faţa inamicului. 

DI. Pott, fireşte, citea /ndependentul, iar dl. Slurk, fireşte, 
Gazeta, fiecare dintre ei exprimându-şi cu glas tare, prin 
chicotiri amare şi prin pufăituri sarcastice, disprețul pentru 
compoziţiile celuilalt. Trecură apoi la manifestații mai făţişe 
ca: „Absurd!”, „mizerabil!”, „monstruozitate!”, 
„Şşarlatanie!”, „ticăloşie!”, „murdărie!”, „lături!”, „mocirlă!”, 
„cloacă!” şi alte observaţii critice de natură asemănătoare. 

D-nii Bob Sawyer şi Ben Allen remarcaseră amândoi 
mărturiile acestea de rivalitate şi ură, c-o plăcere intimă 
care sporea mult gustul ţigării din care trăgeau vârtos. 
Când rivalii se mai potoliră, răutăciosul domn Bob Sawyer, 
adresându-se foarte politicos lui Slurk, îi spuse: 

— Imi veţi permite să-mi arunc ochii pe ziarul acela după 
ce veţi termina, domnule? 

— O să găsiţi puţine lucruri care să merite a fi citite în 

fiţuica asta nevrednică, răspunse Slurk zvârlindu-i lui Pott o 
privire satanică. 

— Uite, vi-l dau eu pe acesta, spuse Pott înălţându-şi 
figura palidă de mânie, cu un glas care tremura din aceeaşi 
pricină. Haha! o să vă distreze cutezanţa acestui individ. 

O semeţie cumplită fu pusă în cuvintele „fiţuica” şi 
„individ”, iar chipurile ambilor directori începură să se 
învăpăieze. 

— Pălăvrăgeala şi infamia acestui mizerabil sunt din cale- 
afară de dezgustătoare, continuă Pott prefăcându-se că se 
adresează lui Bob Sawyer, însă aruncând priviri 
amenințătoare spre Slurk. 

DI. Slurk se porni pe un râs din toată inima şi, îndoind 
ziarul ca să treacă la lectura altei coloane declară că, într- 
adevăr, nătărăul acesta îl amuza. 

— Ce ageamiu obraznic e individul ăsta! exclamă Pott 
trecând de la roşu la stacojiu. 

— Aţi citit vreodată neroziile acestui om? îl întrebă Slurk 
pe Bob Sawyer. 

— Niciodată, răspunse Bob. Sunt aşa de mari? 

— Oh, detestabile, detestabile! îl încredinţă Slurk. 

— Ei nu! exclamă Pott în acest moment critic, 
prefăcându-se cufundat în lectură; infamia e prea din cale- 
afară! 

Slurk întinsese lui Bob ziarul său, spunându-i: 

— Dacă aţi avea răbdarea să  parcurgeţi câteva 
propoziţiuni din noianul de răutăţi, josnicii, minciuni, 
sperjururi, trădări, ipocrizii, veţi râde poate cu oarecare 
plăcere de stilul acestui flecar agramat. 

— Ce-aţi spus, domnule? întrebă Pott înălţându-şi capul şi 
tremurând de furie. 

— Ce vă priveşte, domnule? replică Slurk. 

— Flecar agramat, nu-i aşa, domnule? strigă Pott. 

— Da, domnule, aşa el stărui Slurk; şi pislog albastru, 
domnule, dacă vă place mai mult; haha! 

DI. Pott nu răspunse nimic la această insultă spusă sub 
formă de glumă, însă, păturind cu grijă /ndependentul, îl 
aruncă frumuşel jos, îl strivi sub talpă, scuipă deasupra lui 
cu mare ceremonie, şi-l zvârili în foc. 

— Uite, domnule, spuse el făcând câţiva paşi de la sobă, 
uite cum aş trata eu şarpele care şi-a vărsat veninul acesta, 
dacă, din fericire pentru el, nu m-ar opri legile patriei mele. 

— Trataţi-l aşa, domnule! strigă Slurk ridicându-se. El nu 
va apela niciodată la legi într-un astfel de caz, domnule. 
Trataţi-l aşa, domnule! 

— S-auzim! S-auzim! spuse Bob Sawyer. 

— Nimic n-ar putea să fie mai loial, observă dl. Ben Allen. 

— Trataţi-l aşa, domnule! repetă Slurk cu voce ridicată. 

DI. Pott îi aruncă o privire de dispreţ, care ar fi putut 
îngheţa şi apele. 

— Trataţi-l aşa, domnule! repetă Slurk cu glas şi mai 
strident. 

— Nu vreau, domnule! răspunse Pott. 

— A, nu vreţi? Serios că nu vreţi? reluă Slurk provocator. 
Auziţi, domnilor, nu vrea! Nu pentru că-i este cumva frică! 
O, nu! Nu vrea. Haha! 

— Domnule, ripostă Pott tulburat de sarcasmul rivalului; 
vă consider o viperă. Vă iau drept un om care s-a aşezat în 
afara societăţii prin purtarea lui obraznică, dezgustătoare, 
scârboasă. Pentru mine, personal sau politiceşte, nu sunteţi 
altceva decât o viperă cum nu s-a mai pomenit alta pe faţa 
pământului! 

Independentul, indignat, nu aşteptă sfârşitul acestei 
caracterizări insultătoare ci, apucând sacul de călătorie, 
înţesat bine cu bunuri imobile, îl învârti prin aer, în vreme 
ce Pott se depărta şi, zvârlindu-l cu putere, îl lovi pe 
gazetar în cap tocmai cu colţul unde era împachetată, 
întâmplător, o perie de păr voluminoasă, producând un 
trosnet care răsună în toată bucătăria; după care Pott se 
prăvăli pe podea. 

— Domnilor! strigă dl. Pickwick în timp ce Pott se ridica şi 
punea mâna pe un vătrai, domnilor, gândiţi-vă, pentru 
mumele lui Dumnezeu... Ajutor... Sam... vino-ncoa... Vă 
implor... domnilor... Să-mi dea cineva o mână de ajutor! 
Rostind exclamaţiile acestea fără şir, dl. Pickwick se 
repezise între cei doi combatanți care erau pradă furiei, 
tocmai la vreme spre a primi, dintr-o parte sacul de 
călătorie şi, dintr-alta, vâătraiul. Fie că organele opiniei 
publice din Eatanswill erau orbite prin vrăjmăşia lor, fie că, 
subtili gânditori amândoi, îşi dăduseră seama de avantajul 
de-a avea între dânşii o a treia tabără care să încaseze 
loviturile, fapt sigur este că nu dădură cea mai uşoară 
atenţie d-lui Pickwick ci, sfidându-se reciproc cu 
îndrăzneală,  continuară să  întrebuinţeze,  nepăsători, 
vătraiul şi sacul de voiaj. DI. Pickwick ar fi suferit, fără 
îndoială, crunt pentru amestecul său plin de spirit 
umanitarist, dacă dl. Weller, atras de strigătele stăpânului, 
nu ar fi alergat în clipa aceea şi, apucând un sac cu făină, 
nu ar fi pus capăt conflictului, afundându-l peste capul şi 
umerii puternicului Pott şi înşfăcându-l de braţe. 

— Luaţi-i sacul de călătorie turbatului ăluilalt! strigă Sam 
către Ben Allen şi Bob Sawyer care, până atunci, se 
mulţumiseră să ţopăie în preajma combatanţilor, în mână 
cu o lanţetă cu mâner de baga, gata să ia sânge primului 
individ căzut. Dă drumul, lighioană păcătoasă, că de nu - te 
înăbuş în el! 

Intimidat de ameninţare, şi de altminteri cu suflarea 
tăiată, /Independentul consimţi să se lase dezarmat. Dl. 
Weller îi scoase atunci sacul din cap, şi-l lăsă liber 
spunându-i: 

— Duceţi-vă amândoi la culcare, în linişte; de nu - vă bag 
împreună în sac, îl leg şi vă las să vă bateţi înăuntru, cu 
căluş la gură, cât poftiţi, şi chiar de-aţi fi o duzină, tot aşa v- 
aş face. Dumneavoastră, dom'le, continuă el adresându-se 
stăpânului, veniţi încoa', vă rog. 

Sam îl luă pe dl. Pickwick de braţ şi-l duse, în timp ce 
directorii rivali erau purtaţi de hangiu spre paturile lor, sub 
controlul d-lor Bob Sawyer şi Ben Allen. Pe drum, cei doi 
combatanți, gâfâind, dădeau încă frâu liber înverşunării lor 
prin ameninţări sângeroase, şi-şi fixau întâlniri pentru lupta 
cumplită de a doua zi. Totuşi, chibzuind mai bine, văzură că 
presa era arma cea mai bună: reîncepură, deci, fără 
întârziere, ostilitățile sângeroase, şi întregul Eatanswill 
răsuna de vitejia lor... pe hârtie. 

A doua zi, directorii plecaseră, de dimineaţă, cu trăsuri 
diferite, mai înainte ca ceilalţi călători să se fi trezit, iar 
pentru că vremea se limpezise, porniră şi ei spre Londra. 

CAPITOLUL LII 


Anunţând o schimbare serioasă în familia Weller, şi căderea 
prematură a omului cu nasul roşu. 


Considerând că ar fi nedelicat din partea lui să-i prezinte 
pe Bob Sawyer sau pe Ben Allen tinerei perechi şi dorind să 
cruţe pe cât cu putinţă sensibilitatea Arabellei, dl. Pickwick 
propuse ca el şi Sam să coboare în vecinătatea hotelului 
George şi Vulturul, iar ceilalţi doi tineri să tragă pentru un 
moment în altă parte. Ei acceptară lesne şi-şi aleseră, ca 
atare, reşedinţa într-o cârciumă situată la marginea cea 
mai îndepărtată a Boroughului, unde pe vremuri numele lor 
figurau deseori în fruntea unor calcule lungi şi complexe 
înregistrate cu tibişir pe uşă. 

— Dragă doamne, domnu’ Weller! exclamă camerista 
drăguță când dădu cu ochii de Sam în uşă. 

— Ce n-aş da să fiu eu, draga mea, dragă doamne! 
răspunse Sam rămânând în urmă ca să nu fie auzit de 
stăpân. Ce fiinţă drăguță eşti dumneata, Mary! 

— Vai, domnu' Weller, ce de nebunii spui! zise Mary. 
Isprăveşte odată, domnu' Weller. 

— Ce să isprăvesc, draga mea? 

— Ei, nu vezi ce faci... Lasă-mă, domnu’ Weller. 

Dojenindu-l astfel, drăgălaşa servantă zâmbi şi-l împinse 
pe Sam în perete, declarând că i-a strâmbat boneta pe cap 
şi i-a ciufulit părul. 

— Şi m-ai întrerupt, voiam să-ţi spun ceva, adăugă Mary. 


974 


Ai aici o scrisoare care te aşteaptă de patru zile; nu 
plecaseşi nici de-o jumătate de ceas când a sosit, şi scrie 
„urgent”. 

— Unde e, dragostea mea? întrebă Sam. 

— Am avut grijă de ea pentru dumneata, altminteri sunt 
sigură că s-ar fi pierdut de multă vreme, replică Mary. Uite, 
ia-o. Nu zău, n-ai fi meritat. 

Vorbind astfel şi exprimând, cu o cochetărie uşoară, 
încântătoare, îndoieli, temeri şi speranţa că nu a pierdut-o, 
Mary scoase scrisoarea din cel mai drăgălaş corsaj de 
muselină ce se poate închipui şi o întinse lui Sam, care o 
sărută îndată cu galanterie şi devotament. 

— la uite, ia uite! spuse Mary potrivindu-şi corsajul cu o 
neştiinţă prefăcută; parcă ţi-ar fi căzut deodată cu tronc la 
inimă scrisoarea asta! 

DI. Weller nu răspunse decât făcându-i cu ochiul, semn al 
cărui înţeles adânc n-ar putea fi redat de nicio descriere; 
apoi, aşezându-se lângă Mary, pe prichiciul ferestrei, 
deschide scrisoarea şi-i examină conţinutul. 

— Hei, ce înseamnă asta?! exclamă el. 

— Nădăjduiesc că nu s-a întâmplat o nenorocire, spuse 
Mary privind peste umărul lui. 

— Vai, ce ochi ai! strigă Sam întorcând capul spre ea. 

— Nu te sinchisi de ochii mei; ci fă mai bine de citeşte 
scrisoarea, glăsui încântătoarea servantă şi, vorbind astfel, 
clipi cu o expresie plină de şiretenie şi frumuseţe, faţă de 
care nu puteai rezista. 

Sam se răcori deci c-o sărutare, şi citi apoi cele ce 
urmează: 


Markis Gran 
By dorken 
Miercuri. 
Dragă Samulle, 

Îmi pare foarte rău că am Plăcerea săţ anunţ 
veşti proaste Mamă-ta vitregă a căpătat un guturai 
fincă a făcut greşeala să şază prea mult pe earbă 
udă în ploaie ca să asculte pe un păstor care na 
putut săşi ţie pliscu decât noaptea târziu fincă el se 
ameţise atâta cu brandi că na tăcut până nu sa mai 
trezit niţeluş ceea ce a trebuit ca să treacă mai 
multe ceasuri doftoru zice că dacă ea ar fi băut 
brandi cald după în loc să bea înainte nar fi avut 
nimic roţile ei a fost îndată unse şi sa făcut totul ca 
să meargă Tatăl tău nădăjduia că ea o să poată să 
meargă cade obicei însă tocma când cârmea la 
cotitură a apucato pe drum prost şi unde ce vine 
devale băiatule co iuţeală care nu sa mai văzut şi 
cu toate că doftoru a vrut să încetinească na slujit 
la nimic fincă ea sa oprit la staţia din urmă eri 
seară la ceasurile şase fără douăzeci de minute 
adicătelea să facă călătoria în mai scurt timp decât 
de obicei fincă pentru avea prea puţine bagajuri la 
drum tată tău zice că dacă vrei să vi să mă vezi 
Sami el o să fie tare mulţumit că eu foarte singur 
sunt Samivel. N. B. el vrea să scrie aşa şi eu zic că 
nu e bine şi fincă e multe de aranjat e la mintea 
cucoşului că jupânu tău no să refuzeze Sami fincă 
eu îl cunosc bineaşa că el îţi trimete voie bună 
ceea ceţi doresc şi eu pentru vecie. 


Tatăl tău 
TONY WELLER 


— Srisoarea asta n-are nici cap, nici coadă, glăsui Sam. 
Cine naiba mai ştie ce vrea să spuie omul ăsta cu e/şi eual 
lui. Nu e scrisu' lu' tata, afară de iscălitura cu litere de tipar. 
Aici e mâna lui. 

— Poate că o fi pus pe cineva să scrie, şi el a iscălit-o pe 
urmă, zise drăgălaşa cameristă. 

— La stai, reluă Sam parcurgând din nou scrisoarea şi 
oprindu-se, ici-colo, să mediteze. Ştii c-ai nimerit-o? 
Gentelimanu care a scris-o povestea nenorocirea care s-a 
întâmplat, într-o formă cumsecade, şi atunci tata s-a uitat 
peste umărul lui şi a încurcat chestia vârându-şi şi el nasul. 
Aşa face totdeauna. Ai dreptate, Mary dragă. 

Liniştindu-se în această privinţă, Sam citi încă odată 
scrisoarea şi, părând pentru întâia dată că-şi dă limpede 
seama de conţinut, o închise şi spuse îngândurat. 

— Aşadar, biata fiinţă a murit. Îmi pare rău; n-ar fi fost o 
femeie rea dacă păstorii ăia o lăsa în pace. Îmi pare foarte 
rău. 

Sam murmură cu atâta seriozitate cuvintele acestea, că 
drăgălaşa servantă îşi cobori ochii şi luă o înfăţişare gravă. 

— În orişice caz, urmă Sam, băgând scrisoarea în 
buzunar cu un oftat uşor, aşa a fost să fie... aşa a fost şi 
pace, cum zicea bătrâna doamnă după ce s-a măritat cu 
lacheul ei. Acu' nu mai ai ce-i face, nu-i adevărat, Mary? 

Mary clătină din cap şi oftă şi ea. 

— Acum trebuie să cer un concediu stăpânului, rosti 
Sam. 

Mary oftă din nou: scrisoarea era aşa de mişcătoare! 

— Cu bine, spuse Sam. 

— Cu bine, răspunse drăgălaşa servantă întorcând capul. 

— Dar nu-mi dai mâna? întrebă Sam. Drăgălaşa 
cameristă întinse o mână care, deşi mâna unei cameriste, 
era foarte mică. Pe urmă se ridică să plece. 

— N-am să lipsesc mult, o încredinţă Sam. 

— Dumneata lipseşti mereu, îi răspunse Mary dând 
capului ei cea mai uşoară tresărire posibilă. Abia te-ai 
înapoiat, domnule Weller, şi iarăşi pleci. 

DI. Weller îşi trase frumoasa mai aproape de sine şi 
începu să-i vorbească în şoaptă. Curând ea îşi înturnă faţa 

şi consimţi să-l privească din nou, astfel că atunci când se 
despărţiră, fu nevoită să se ducă în camera ei pentru a-şi 
potrivi boneta şi buclele înainte de-a merge la stăpână. Pe 
când urca, sprintenă, scara, trimitea încă lui Sam, peste 
rampă, un mare număr de semne şi de zâmbete. 

— N-am să lipsesc mai mult de-o zi... sau două, dom'le, 
cel mult, spuse Sam d-lui Pickwick, comunicându-i vestea 
pierderii pe care o suferise tatăl său. 

— Lipseşte cât va fi nevoie, Sam, încuviinţă dl. Pickwick; 
ai toată permisiunea să rămâi. 

Sam se înclină. 

— Spune-i tatălui tău, Sam, că dacă, în situaţia în care se 
găseşte, pot să-i fiu de vreun folos, sunt gata să fac pentru 
el tot ce-mi va sta în puteri. 

— Vă foarte mulţumesc, dom'le; am să-i spui, dom'le. 

După ce schimbară unele cuvinte de bunăvoință şi 
interes, stăpânul şi omul său se despărţiră. 

Erau tocmai orele şapte seara când Samuel Weller cobori 
de pe capra unei diligenţe care trecea prin Dorking, la 
câteva sute de paşi de Marchizul de Granby. Seara era rece 
şi mohorâtă, uliţa întunecoasă şi pustie, iar figura de 
mahon a nobilului marchiz, legănată în dreapta şi în stânga 
de vântul care o făcea să trosnească jalnic, părea mai tristă 
şi mai melancolică decât de obicei; transperantele erau 
coborâte, obloanele închise în parte; din numeroșii hoinari 
care se strângeau de regulă pe la uşi, nu se vedea niciunul; 
locul era tăcut şi părăsit. 

Negăsind pe nimeni care să răspundă întrebărilor 
introductive, Sam intră încetişor şi, privind în juru-i, îl văzu 
numaidecât de departe pe tatăl său. 

Văduvul stătea la o mescioară rotundă, în odăiţa dinapoia 
tejghelei, fumându-şi pipa, cu privirile aţintite asupra 
focului. Înmormântarea avusese, de bună seamă, loc, chiar 
în ziua aceea, căci o fâşie de zăbranic ca de un cot şi 
jumătate era încă prinsă la pălăria pe care el o păstrase pe 

cap şi, trecând peste spătarul scaunului, atârna neglijent în 
jos. DI. Weller se afla căzut pe gânduri într-o dispoziţie aşa 
de contemplativă, că Sam îl strigă zadarnic de câteva ori pe 
nume; continuă să fumeze cu aceeaşi înfăţişare calmă şi 
neclintită până în clipa când fiul său îl trezi de-a binelea 
punându-şi mâna pe umărul lui. 

— Sammy, spuse dl. Weller, bine-ai venit! 

— Te-am strigat de vreo şase ori, răspunse Sam 
agăţându-şi pălăria într-un cârlig; dar nu mă auzeai. 

— Adevărat, replică dl. Weller privind iarăşi cu 
îngândurare focul; mă aflam într-o riverie, Sammy. 

— Ce e asta? întrebă Sam trăgându-şi un scaun lângă 
cămin. 

— Eram într-o riverie, Sammy, declară bătrânul domn 
Weller. Mă gândeam la ea, Samivel. 

Şi văduvul îşi înclină capul în direcţia cimitirului din 
Dorking, spre a arăta că vorbele lui se referă la defuncta 
doamnă Weller. 

— Mă gândeam, Sammy, urmă el aţintindu-şi fiul pe 
deasupra pipei cu toată seriozitatea, ca pentru a-l asigura 
că declaraţia ce va auzi, oricât ar fi fost de extraordinară, 
de necrezut, era rostită calm, cu toată chibzuinţa; mă 
gândeam, Sammy, că, la urma urmei, îmi pare foarte rău că 
s-a dus. 

— Ei da, trebuie să-ţi pară, întări Sam. 

DI. Weller făcu un semn de încuviinţare şi, pironindu-şi 
din nou ochii asupra focului, se învălui într-un nor de fum şi 
gânduri. 

— Mi-a făcut obsirvaţii foarte cugetate, Sammy, glăsui dl. 
Weller după o îndelungă tăcere, destrămând vălul de fum 
cu mâna. 

— Ce obsirvaţii? întrebă Sam. 

— Alea pe care mi le-a făcut după ce a căzut la pat, 
bolnavă, răspunse bătrânul. 

— Anume? 

— Cam aşa: „Weller, zice ea, mi-e teamă că n-am fost cu 
tine cum ar fi trebuit. Eşti un om foarte bun la inimă, şi aş fi 
putut să fac să-ţi fie casa mai plăcută. 

Acum când e prea târziu, zice ea, încep să bag de seamă 
că, dacă o femeie măritată vrea să se arate evlavioasă, 
trebuie să-şi facă mai întâi datoria în casa ei, şi să-i facă pe 
cei din jurul ei să se simtă bine şi mulţumiţi. Poate să se 
ducă la biserică sau la capelă, sau mai ştiu eu unde, însă nu 
trebuie să se slujească de ele ca să-şi scuze lenevia sau 
îndestularea de sine, sau şi mai rău. Eu am făcut toate 
astea, zice ea, şi mi-am risipit vremea şi avutul pentru 
oameni care îşi întrebuinţau vremea şi avutul mai rău ca 
mine. Weller, nădăjduiesc că după ce mor, o să-ţi aminteşti 
de mine aşa cum eram într-adevăr prin firea mea înainte 
să-i fi cunoscut pe oamenii ăia.” „Suzan”, zic eu - mă cam 
tulburase observaţia ei, Samivel, nu vreau să tăgăduiesc, 
băiatule - „Suzan, zic eu, ai fost, la urma urmelor, o femeie 
foarte bună cu mine; aşa că să nu mai vorbim despre asta. 
Fă-ti coraj, draga mea, şi ai să trăieşti încă destul timp ca 
să mă vezi cum o să fărâm căpăţâna lui Stiggins.” Ea a 
zâmbit atunci, Samivel, glăsui bătrânul înăbuşindu-şi cu 
pipa un oftat. Cu toate astea, însă, a murit! 

După trei-patru minute pe care bătrânul le irosi 
legănându-şi domol capul dintr-o parte într-alta şi fumând 
cu solemnitate, Sam îndrăzni să-i adreseze câteva cuvinte 
simple de mângâiere: 

— Eh, jupâne, într-o zi ori alta toţi trebuie să trecem pe 
acolo. 

— E adevărat, Sammy, recunoscu dl. Weller-senior. 

— Egzistă o providenţă în toate, zise Sam. 

— De bună seamă, răspunse părintele cu un semn de 
aprobare adâncă; alminteri, ce-ar deveni antreprenorii de 
pompe funebre, Sammy? 

Pierdut în câmpul vast al presupunerilor deschise de 
reflecţia sa, dl. Weller îşi puse pipa pe masă şi, îngândurat, 

aţâţă focul. 

In timp ce era ocupat cu această îndeletnicire, o 
bucătăreasă grăsulie, îmbrăcată în doliu, şi care îşi făcea de 
lucru la tejghea, se strecură în cameră; dăruindu-i lui Sam 
câteva zâmbete de recunoaştere, ea se aşeză tăcută 
dinapoia scaunului d-lui Weller, căruia îi anunţă prezenţa sa 
printr-o tuse uşoară; nefiind luată în seamă, tuşi ceva mai 
tare. 

— Hei! făcu dl. Weller-senior lăsând să-i cadă vătraiul pe 
când întorcea capul şi trăgându-şi repede scaunul. Ce 
pofteşti? 

— Luaţi o ceaşcă cu ceai, vă rog? întrebă cu voce 
mieroasă bucătăreasa cea durdulie. 

— Nu vreau! răspunse dl. Weller cu tonul cam răstit. Du- 
te la... DI. Weller se opri brusc şi adăugă pe un ton mai 
scăzut: Du-te mai încolo. 

— Oh, Doamne, Doamne, uite cum îi schimbă 
nenorocirea pe oameni! exclamă femeia privind în sus. 

— Pe mine n-o să mă schimbe însă, murmură dl. Weller. 

— Zău, n-am văzut un om aşa de sucit, rosti femeia. 

— Nu-mi duce grija... e pentru binele meu, cum zicea 
şcolerul cu pocăință ca să se mângâie când îl băteau, 
răspunse bătrânul. 

Femeia durdulie clătină din cap cu multă milă şi simpatie 
şi, adresându-se lui Sam, îl întrebă dacă nu e de părere că 
tatăl său ar trebui să facă o sforţare spre a se înveseli şi a 
nu se mai lăsa pradă mâhnirii. 

— Vedeţi, domnule Samuel, urmă ea, asta îi ziceam 
alaltăieri. Se va simţi tare singur. Nu e cu putinţă altfel, 
domnule; însă ar trebui să caute să-şi facă curaj, căci, vai, 
sunt sigură că noi îi deplângem din suflet pierderea şi 
suntem gata să facem ce-om putea pentru el. Nu există în 
viaţă o nenorocire oricât de mare, domnule Samuel, care să 
nu poată fi dreasă, şi asta mi-o spunea o persoană foarte 
demnă când mi-a murit bărbatul. 


981 


Aici femeia, punându-şi mâna la gură, tuşi din nou şi-l 
privi pe dl. Weller cu dragoste. 

— Pentru că acum nu-mi arde să convirsez, cocoană, fii 
te rog bună şi retrage-te! spuse vizitiul cu voce gravă şi 
răspicată. 

— Bine, bine, domnule Weller, răspunse femeia durdulie. 
Să ştiţi, însă, că nu v-am vorbit decât din bunătate de 
suflet. 

— Se prea poate, cocoană, replică dl. Weller. Samivel, 
du-o pe doamna şi închide uşa după ea. 

Bucătăreasa grăsulie înţelese aluzia, căci părăsi camera 
fără zăbavă şi trânti cu putere uşa în urma ei. 

Atunci dl. Weller-senior, recăzând pe scaun, cu fruntea 
asudată, spuse: 

— Sammy, dacă aş rămâne aici, singur, o săptămână - 
numai o săptămână, băiatule - sunt sigur că femeia asta m- 
ar lua cu de-a sila. 

— Ce! Ţine aşa de mult la dumneata? întrebă Sam. 

— Dacă ţine la mine! mormăi părintele; nu poci să scap 
de ea. De-aş stătea într-o ladă de fier încuiat cu-o broască 
patentă, ea tot ar răzbi să ajungă până la mine, Sammy. 

— E grozav să aibă cineva atâta căutare! observă Sam 
zâmbind. 

— Eu nu mă fudulesc deloc, Sammy, replică dl. Weller 
răscolind înverşunat focul cu vătraiul. Dar nu mai poci. De 
asta trebuie să fug din casa mea. Abia îşi dăduse sufletul 
biata mumă-ta vitregă, şi o bătrână îmi trimese un borcan 
cu dulceaţă; alta, un borcan cu peltea; alta mi-a adus 
singură un ulcior cu ceai de muşeţel făcut de mâna ei. 

DI. Weller se opri plin de dezgust şi, privind în juru-i, 
adăugă în şoaptă: 

— Şi toate era văduve, Sammy; toate, afară de aia cu 
muşeţelul, care era o tânără domnişoară de cinzeci şi trei 
de ani. 

Sam aruncă părintelui său o uitătură comică iar bătrânul, 

după ce sfărâmă o bucată mare de cărbune îndărătnic, cu o 
mutră aşa de răzbunătoare şi încruntată, de parcă ar fi fost 
capul uneia din văduvele amintite mai sus, glăsui: 

— Pe scurt, Sammy, nu mă simt nicăieri mai la adăpost 
decât pe capra mea. 

— Cum de te simţi pe capră mai la adăpost decât în altă 
parte? îl întrerupse Sam. 

— Pentru că un vizitiu e o fiinţă privelegeată, lămuri dl. 
Weller privindu-şi fiul ţintă. Pentru că un vizitiu poate să 
facă, fără să-l bănuiască nimeni, ce nu poate să facă 
altcareva; pentru că un vizitiu poate să stea cot la cot cu 
oricâte femei, cale de optzeci de mile, fără ca nimeni să-şi 
închipuie vreodată că el ar avea poftă să se însoare cu 
vreuna. Care alt om poate să zică la fel, Sammy? 

— Intr-adevăr, ai dreptate, răspunse Sam. 

— Dacă jupânul tău era vizitiu, raţionă dl. Weller, crezi tu 
că juraţii îl osândea? Inchipuindu-ne că lucrurile ajungeau 
până acolo, ei n-ar fi cutezat, băiatule. 

— De ce nu? întrebă Sam oarecum în zeflemea. 

— De ce nu? Pentru că ar fi fost împotriva conşteinţei lor. 
Un vizitiu adevărat e ca o verigă de lanţ între burlăcie şi 
căsnicie; toţi oamenii cu scaun la cap ştie asta. 

— Poate vrei să spui că ei e favoriţii lumii şi că nimeni nu- 
i trage pe sfoară? întrebă Sam. 

DI. Weller-senior încuviinţă din cap. 

— Cum de s-a ajuns la asta, nu poci ca să-ţi spui, reluă 
bătrânul. De ce vizitiii de diligenţă are pe vino-ncoa, de ce li 
se scurge ochii femeilor după ei şi, aş putea pentru ca să 
zic, le cade la picioare... orişice femeie în orişice oraş pe 
unde trece ei... zău că nu ştiu; ştiu numai că aşa este. E o 
regulă a naturii... un dispensar, cum avea obiceiul să zică 
biata mumă-ta vitregă, Dumnezeu s-o ierte. 

— O dispensă, vrei să spui, observă Sam îndreptându-l pe 
bătrânul domn. 

— Fie, Samivel, o dispensă, dacă aşa-ţi place mai mult 

ţie; eu îi zic dispensar, că aşa scrie acolo unde se dă pe 
gratis doftorii cu sticla ta; asta-i. 

Spunând acestea, dl. Weller îşi îndopă şi-şi aprinse pipa 
din nou; apoi, luând iarăşi o mină îngândurată, continuă 
precum urmează: 

— De aceea, băiatule, cum nu văz rostul precum ca să 
rămân aici să fiu însurat cu de-a sila, şi cum nu vreau nici 
să mă despart de cei mai simpatici membri ai societăţii, m- 
am hotărât să mă urc, Sammy, iarăşi pe capra 
Nerăsturnatei şi să trag la Să/băticuța, unde mă simt în 
apele mele. 

— Şi cu dugheana cum rămâne? întrebă Sam. 

— Dugheana, Samivel, şi tot ce ţine de ea, clientela, 
marfa, o să fie vândute prin bună învoială şi, aşa cum 
mamă-ta vitregă a lăsat cu limbă de moarte, din banii 
căpătaţi la vânzare, două sute de lire sterline le pune pe 
numele tău în... Cum le zice la şmecheriile alea? 

— Ce şmecherii? 

— Chestiile care umblă mereu în sus şi-n jos prin centru. 

— Omnibuze? 

— Pe naiba... nu, chestiile care se mişcă mereu şi se 
amestecă, într-un fel ori altul, cu datoria naţională, cu 
belelele de cescuri şi câte şi mai câte. 

— Aha, fondurile publice. 

— Da, fundurile publice. Două sute de lire sterline care o 
să fie băgate pentru tine în funduri, cu patru şi jumătate la 
sută venit, Sammy. 

— Foarte drăguţ din partea babacei că s-a gândit la mine, 
şi-i sunt foarte îndatorat. 

— Restul o să-l bag pe numele meu şi, când plec în 
călătoria a mare, o să ţi se cuvină tot ţie. Vezi numai să nu 
cheltuieşti totul dintr-odată, băiatule, şi ia seama să nu 
dibuiască vreo văduvă că ai părâluţe; că atunci, s-a zis cu 
tine. 

După ce-i deschise ochii în felul acesta, dl. Weller îşi 

reluă pipa cu o atitudine mai senină, spiritul său fiind în 
aparenţă mult uşurat de destăinuirea acestor lucruri. 

— Bate cineva la uşă, spuse Sam. 

— Lasă-i să bată, răspunse părintele cu demnitate. 

Sam făcu precum i se ceruse. Se auzi încă o bătaie, apoi 
alta, pe urmă o lungă serie de bătăi; Sam întrebă de ce nu 
era admisă persoana care bătea. 

— Sst! murmură dl. Weller cu aer temător; n-o lua în 
seamă, Sammy, poate că e o văduvă. 

După câtva timp, nevăzutul musafir, văzând că nu se 
sinchisea nimeni de dânsul, se încumetă să întredeschidă 
uşa spre a arunca o ochire în încăpere. Nu un cap de 
femeie se ivi prin deschizătură, ci pletele negre şi faţa 
roşiatică a d-lui Stiggins. 

Domnului Weller îi căzu pipa din mână. 

Cuviosul domn căscă uşa cu o mişcare aproape 
imperceptibilă, până ce deschizătura fu îndeajuns de largă 
ca să permită trecerea corpului său uscăţiv, apoi se 
strecură în odaie şi închise uşa cu grijă, fără să facă 
zgomot. Înturnându-se spre Sam, îşi înălţă ochii şi mâinile 
spre tavan, ca semn al mâhnirii nespuse ce-i pricinuise 
nenorocirea căzută asupra familiei; apoi duse jilţul cel mare 
într-un colţ, lângă foc, ca de obicei şi aşezându-se pe 
marginea scaunului scoase din buzunar o batistă mare, 
cafenie, pe care o aplică la ochi. 

În răstimp, dl. Weller rămăsese pe scaun, cu ochii holbaţi, 
cu mâinile înfipte pe genunchi, întreaga lui ţinută 
exprimând cea mai copleşitoare uimire. Aşezat în faţa lui, 
Sam aştepta în tăcere, cu o curiozitate aprinsă, sfârşitul 
scenei. 

DI. Stiggins ţinu câteva minute batista cafenie la ochi, 
gemând totodată în chip cuviincios. Pe urmă, biruindu-şi cu 
o sforţare aprigă, starea sufletească, băgă batista în 
buzunar şi se încheie; după care, aţâţă focul, îşi frecă 
mâinile şi se uită la Sam. 

— O, tinere prieten, declară dl. Stiggins rupând tăcerea 
cu o voce foarte înceată; ce năpastă! 

Sam dădu uşor din cap. 

— Şi pentru omul mâniei! adăugă dl. Stiggins. Poate face 
să sângereze şi inima vasului. 

Lui Sam i se păru că-l aude pe părintele său murmurând 
ceva cu privire la un nas al vasului care ar putea şi el să 
sângereze; însă dl. Stiggins nu-l auzi. 

— Nu ştii, tinere, dacă dânsa a lăsat ceva pentru 
Emmanuel? întrebă în şoaptă cucernicul apropiindu-şi 
scaunul de Sam. 

— Cine-i ăsta? întrebă Sam. 

— Capela, replică dl. Stiggins, capela noastră... staulul 
nostru, domnule Samuel. 

— N-a lăsat nimic pentru staul, nici pentru păstor, nici 
pentru animale şi nici pentru dulăi, răspunse Sam cu ton 
hotărât. 

DI. Stiggins îl privi pe Sam cu viclenie, aruncă o privire 
bătrânului domn care închisese ochii ca şi cum adormise şi, 
apropiind şi mai mult scaunul de Sam, îi zise: 

— Nici pentru mine, domnule Samuel? 

Sam clătină din cap. 

— Îmi pare că trebuie să fi lăsat ceva, spuse Stiggins 
devenind palid atâta cât îi era cu putinţă. Gândeşte-te bine, 
domnule Samuel, nicio amintire mică? 

— Nici măcar cât preţul umbrelei dumitale învechite, 
replică Sam. 

— Poate că, reluă şovăitor dl. Stiggins după câteva 
minute de profundă gândire, poate că m-a recomandat grijii 
omului mâniei, domnule Samuel... ) 

— Se prea poate, după câte mi-a apus el, glăsui Sam. Imi 
vorbea adineauri de dumneata. 

— Adevărat?! exclamă dl. Stiggins venindu-i inima la loc. 
Ah, nădăjduiesc că s-a schimbat! Vom putea să trăim acum 
foarte bine laolaltă, domnule Samuel. Am să pot purta de 

grija avutului său, după plecarea dumitale; multă grijă, 
crede-mă. 

Scoţând din adâncul pieptului un oftat lung, dl. Stiggins 
se opri în aşteptarea unui răspuns. Sam clătină din cap, iar 
dl. Weller scoase un sunet neobişnuit care nu era nici 
geamăt, nici grohăit, nici mormăit, nici hârâit, ci ceva 
asemănător, într-o oarecare măsură, cu toate patru. 

Încurajat de sunetul pe care îl tălmăci ca un semn de 
remuşcare sau de căinţă, dl. Stiggins privi în juru-i, îşi frecă 
mâinile, plânse, zâmbi, plânse din nou; pe urmă, străbătând 
încetişor odaia, luă un pahar de pe o poliţă bine cunoscută 
aflată într-un colţ şi puse cu gravitate patru bucăţi de zahăr 
înăuntru. După aceea, privi din nou în juru-i, oftă lugubru, 
intră tiptil în prăvălie şi, înapoindu-se cu paharul plin pe 
jumătate cu rom de ananas, se apropie de oala cu apă care 
susura zglobie pe sobă, amestecă grogul, îl clătină, îl gustă, 
se aşeză, sorbi o înghiţitură prelungă din amestec şi se opri 
să-şi tragă răsuflarea. 

DI. Weller bătrânul, care continuase să facă diferite 
sforţări înfricoşătoare pentru a părea că este adormit, nu 
crâcni cât ţinură aceste operaţii, însă când dl. Stiggins se 
opri să-şi tragă răsuflarea, se năpusti asupră-i, îi smulse 
paharul din mână, îi zvârli în faţă restul grogului, aruncă 
paharul în grătarul sobei şi, apucându-l pe cucernicul 
gentleman de guler, începu, în culmea furiei, să-i care 
lovituri de picior în spate, însoţind fiecare aplicare a cizmei 
cu violente şi incoerente anateme asupra persoanei d-lui 
Stiggins, în legătură cu mădularele, ochii şi trupul lui. 

— Sammy, strigă dl. Weller, aşază-mi pălăria mai bine pe 
cap! 

Ca fiu supus, Sam înfundă pălăria, cu fâşia lungă de 
zăbranic pe capul tatălui său, şi bătrânul domn se porni să-i 
tragă lui Stiggins la picioare în spate cu şi mai multă râvnă 
decât până atunci, goni după el prin prăvălie, pe coridor, 
prin uşa de la stradă şi ajunse chiar în stradă - loviturile de 

picior continuând tot lungul drumului cu o înverşunare mai 
degrabă sporită decât scăzută, la fiecare ridicare a cizmei. 

Era un spectacol frumos şi desfătător să-l vezi pe omul cu 
nasul roşu, care bâţâia de frică din toate mădularele, 
frângându-se sub strânsoarea d-lui Weller, în timp ce 
izbiturile de picior se perindau furioase. Dar interesul spori 
când dl. Weller, după o luptă grozavă, vâri capul d-lui 
Stiggins într-un jgheab cu apă pentru cai, şi-l ţinu acolo 
până-l înăbuşi aproape. 

— Na! spuse el în sfârşit, îngăduind cuviosului să-şi 
scoată capul din jgheab şi punându-şi toată energia într-o 
ultimă lovitură. Mai trimite-mi aici câţiva din păstorii voştri 
leneşi, ca să-i fac piftie şi să-i bag în apă. Sammy, ia-mă de 
braţ şi toarnă-mi un pahar cu brandy; mi s-a tăiat 
răsuflarea, băiatule. 

40. „Tony Weller îl dă afară pe Stiggins” - Phiz, noiembrie 1837 

CAPITOLUL LIII 


Cuprinzând ieşirea finală a d-lor Jingle şi Job Trotter, dimpreună 
cu o mare dimineaţă de afaceri în Gray's Inn Square, terminată 
prin două bătăi în uşa d-lui Perker. 


Câna, după atente pregătiri şi numeroase încredinţări că 
nu avea cel mai mic motiv să fie descurajată, dl. Pickwick îi 
comunică Arabellei rezultatul puţin satisfăcător al vizitei 
sale la Birmimgham, Arabella izbucni în lacrimi şi se plânse 
în termeni mişcători că ea este cauza nefericită a 
înstrăinării dintre tată şi fiu. 

— Dragă copilă, spuse dl. Pickwick cu bunătate, nu eşti 
câtuşi de puţin dumneata vinovată. Era cu neputinţă să 
prevedem că bătrânul Winkle va fi aşa de categoric 
împotriva căsătoriei fiului său. Sunt sigur, adăugă el privind 
chipul drăgălaş al fetei, că nici nu bănuieşte plăcerea pe 
care i-o refuză. 

— O, dragă domnule Pickwick, ce vom face dacă el 
continuă să fie supărat pe noi? întrebă Arabella. 

— Vom aştepta cu răbdare să se răzgândească, dragă 
copilă! replică dl. Pickwick, vesel. 

— Dar, dragă domnule Pickwick, ce se va întâmpla cu 
Nathaniel dacă părintele său îi retrage sprijinul? stărui 
Arabella. 

— În cazul acesta, micuța mea, mă prind că va găsi un 
alt prieten care să-l ajute pentru a-şi croi drum în lume. 

Tâlcul răspunsului nu era îndeajuns deghizat pentru ca 
Arabella să nu-l priceapă; de aceea, aruncându-şi braţele 

pe după gâtul d-lui Pickwick, îl îmbrăţişa drăgăstoasă şi 
plânse şi mai tare. 

— Haide-haide! spuse el luându-i mâinile; vom mai 
aştepta câteva zile şi vom vedea dacă bătrânul scrie sau 
dacă dă vreun alt răspuns la comunicarea soţului dumitale. 
Dacă nu primim veşti, am în minte o duzină de planuri, 
dintre care unul singur ar ajunge spre a vă face fericiţi pe 
dată. Aşa, draga mea, aşa! 

Spunând acestea, dl. Pickwick strânse apoi blând mâna 
Arabellei şi o pofti să-şi şteargă lacrimile ca să nu-l 
necăjească pe soţul ei. Numaidecât tânăra femeie, care era 
făptura cea mai mică şi mai bună din lume, îşi băgă batista 
în poşetă, iar când dl. Winkle veni, găsi pe figura ei acelaşi 
grațios zâmbet şi aceleaşi priviri scânteietoare care-l 
captivaseră de la început. 

„O situaţie dureroasă pentru ambii tineri, gândi dl. 
Pickwick îmbrăcându-se a doua dimineaţă. Am să mă duc la 
Perker să-l consult în privinţa aceasta.” 

Deoarece mai era îmboldit să meargă, neîntârziat, în 
Gray's Inn Square, şi de dorinţa vie de a aranja socotelile 
băneşti cu inimosul avocat, dejună în grabă şi-şi înfăptui 
intenţiile cu atâta repeziciune, că orologiul nu sunase încă 
orele zece când ajunse în Gray's Inn. Mai erau încă zece 
minute până la zece când începu să urce scara care ducea 
la cancelaria lui Perker. Secretarii nu sosiseră încă, aşa că 
se aşeză la fereastră privind afară, ca să-şi mai treacă 
vremea. 

Lumina înviorătoare a unei dimineţi frumoase de 
Octombrie părea că înveseleşte puţin până şi casele vechi, 
murdare, iar câteva ferestre prăfuite erau parcă voioase, 
graţie razelor soarelui care sclipeau pe ele. Secretarii, 
venind prin diferite porţi, dădeau buzna pe rând în grădiniţă 
şi, privind orologiul cel mare, îşi micşorau sau îşi sporeau 
viteza, după ora la care biroul lor urma să se deschidă, 
oamenii de la orele nouă şi jumătate devenind deodată 

foarte zoriţi, iar domnii de la zece recăzând într-o 
încetineală aristocratică. Orologiul sună orele zece, şi 
secretarii se grăbeau şi mai mult, fiecare mai asudat decât 
predecesorul său. Zgomotele uşilor descuiate şi pe urmă 
deschise răsuna pretutindeni; capete se iveau, ca prin 
farmec, la ferestre. Ugşierii îşi ocupau locul; femeile de 
serviciu, în galenţi, se retrăgeau repede; poştaşul alerga 
din casă în casă şi întregul stup al oamenilor legii se arăta 
în plină frământare. 

— Foarte devreme aţi venit, domnule Pickwick, rosti un 
glas în spatele lui. 

— A, domnul Lowten! exclamă dl. Pickwick întorcându-se 
şi recunoscându-şi vechea cunoştinţă. 

— E straşnic de cald când mergi, nu-i aşa? reluă Lowten 
scoțând din buzunar o cheie de siguranţă, prevăzută cu un 
fel de dop ca s-o păzească de praf. 

— S-ar părea că vi-e tare cald, spuse dl. Pickwick 
zâmbind secretarului roşu ca un rac. 

— Pot să spun că am venit cam iute, răspunse Lowten. 
Era nouă şi jumătate când am traversat Poligonul; deoarece 
am sosit însă înaintea /u/, nu-mi mai pasă. 

Consolat de gândul acesta, dl. Lowten scoase dopul de la 
cheie, deschise uşa, puse din nou dopul, apoi cheia la loc în 
buzunar, culese scrisorile pe care poştaşul le băgase în 
cutie şi-l introduse pe dl. Pickwick în cabinet. Aici, cât ai 
clipi, se dezbrăcă de haină, scoase dintr-un pupitru şi 
îmbrăcă un veştmânt uzat, îşi agăţă pălăria, scoase câteva 
foi de hârtie groasă şi sugativă din diferite teancuri şi, 
punându-şi condeiul la ureche, îşi frecă mâinile cu aer 
foarte satisfăcut. 

— Domnule Pickwick, iată-mă în mare ţinută! Mi-am pus 
fracul de birou, am scos hârtia, aşa că el poate să vină 
acum oricât o vrea de repede. N-aveţi o priză de tabac? 

— Din păcate, n-am, răspunse dl. Pickwick. 

— Imi pare rău, rosti Lowten. Nu e nimic; mă duc după o 

sticlă cu sifon. N-am ceva deosebit în ochi, domnule 
Pickwick? 

Personajul rugat să examineze de la oarecare distanţă 
ochii d-lui Lowten îşi exprimă părerea că nu aveau nimic 
neobişnuit în ei. 

— Mă bucur foarte mult, declară Lowten. Am făcut-o lată, 
azi noapte, la Butucul, şi nu mă prea simt în apele mele 
acum.  Ascultaţi, Perker se ocupă de afacerea 
dumneavoastră? 

— Ce afacere? Cheltuielile pentru doamna Bardell? 
întrebă dl. Pickwick. 

— Nu, e vorba de clientul pentru care am plătit datoriile 
la Banca de Scont, în contul dumneavoastră. Urmează să 
fie scos din închisoare şi trimis la Demerara. 

— A, domnul Jingle! exclamă cu însufleţire dl. Pickwick. 
Ei, ce e? 

— S-a aranjat totul, răspunse Lowten ascuţindu-şi pana. 
Agentul din Liverpool a spus că se simţea îndatorat faţă de 
dumneavoastră pentru că l-aţi ajutat în multe rânduri, pe 
când vă ocupați de afaceri, aşa că-l va lua cu plăcere în 
urma recomandaţiei dumneavoastră. 

— Foarte bine, răspunse dl. Pickwick; sunt încântat. 

— Dar, urmă Lowten zgăriind altă pană cu dosul 
briceagului, înainte de a o ascuţi, ce papă-lapte e celălalt? 

— Care celălalt? 

— Eh, servitorul sau prietenul... ştiţi... Trotter. 

— Hm, eu am gândit totdeauna contrariul despre el! 
spuse dl. Pickwick zâmbind. 

— Şi eu la fel, atâta cât mi-am putut da seama. Cum se 
poate înşela omul! Ce-aţi zice dacă ar merge şi el la 
Demerara? 

— Cum? Ar renunţa la ce i se oferă aci?! exclamă dl. 
Pickwick. 

— A privit ca pe-un fleac oferta de optsprezece şilingi pe 
săptămână pe care i-o oferea Perker, cu perspectiva 

avansării dacă se poartă bine. Zice că nu-l poate părăsi pe 
celălalt. L-a convins pe Perker să scrie din nou şi i s-a găsit 
ceva pe aceeaşi proprietate... mai puţin avantajos decât ar 
obţine un puşcăriaş în New South Wales dacă s-ar prezenta 
în faţa tribunalului cu haine noi. 

— Ce nebunie! exclamă dl. Pickwick cu ochi strălucitori; 
ce nebunie! 

— O, mai mult decât nebunie: e josnicie adevărată, 
precum vedeţi, replică Lowten cu dispreţ în timp ce-şi 
ascuţea pana. Zice că el e singurul prieten pe care l-a avut 
vreodată şi că-i este ataşat, şi aşa mai departe. Prietenia e 
desigur un lucru foarte bun în felul ei. De exemplu, după 
grogul nostru, noi suntem toţi prieteni foarte buni, la 
Butucul, unde fiecare îşi plăteşte ce-a consumat. Dar dracu' 
să mă ia dacă m-aş băga în foc pentru cineva. Un om nu 
trebuie să aibă decât două ataşamente: unul pentru sine, 
altul pentru femei; asta-i părerea mea; haha! 

DI. Lowten încheie printr-un zgomotos hohot de râs, pe 
jumătate voios, pe jumătate în bătaie de joc, dar care fu 
curmat de tropăitul paşilor lui Perker pe scară. Auzindu-l că 
se apropie, secretarul se repezi la scăunelul lui cu o 
sprinteneală deosebită şi începu să scrie plin de sârg. 

Salutările între dl. Pickwick şi consilierul său legal fură 
cordiale şi călduroase, dar clientul abia se întinsese în jilţul 
avocatului, când se auzi o bătaie la uşă şi o voce întrebă 
dacă dl. Perker era acolo. 

— Ascultă, spuse omuleţul, e unul dintre vagabonzii 
noştri... Jingle în persoană, scumpe domn. Vrei să-l vezi? 

— Ce părere ai? întrebă dl. Pickwick şovăind. 

— Eu cred că ar fi bine. Hai, domnule... cutare... intră. 

Răspunzând familiarei invitaţii, Jingle şi Job Trotter intrară 
în cameră; dar, dând cu ochii de dl. Pickwick, se opriră 
încurcaţi. 

— Hei, îl recunoaşteţi pe dumnealui? întrebă Perker. 

— Avem motive temeinice pentru asta, replică Jingle 

înaintând. Domnule Pickwick... foarte îndatoraţi... salvat 
viaţa... făcut om din mine... N-o să vă pară rău niciodată, 
domnule. 

— Sunt încântat să te aud glăsuind astfel, răspunse dl. 
Pickwick. Arătaţi mult mai bine. 

— Mulțumită dumneavoastră, domnule... mare 
schimbare... Închisoarea majestăţii sale... nesănătoasă... 
foarte, zise Jingle clătinând din cap. 

Era îmbrăcat curăţel, ca şi Job, care stătea în picioare 
dinapoia lui, aţintindu-l pe dl. Pickwick cu o înfăţişare 
încremenită. 

— Când se duc la Liverpool? întreabă dl. Pickwick 
adresându-se mai mult lui Perker. 

— Astă seară, domnule, la şapte, declară Job înaintând 
un pas; cu diligenţa cea mare pe care o luăm din centru, 
domnule. 

— Locurile sunt reţinute? 

— Da, domnule. 

— Şi eşti hotărât de-a binelea să pleci? 

— Da, domnule. 

— Cât priveşte echiparea lui Jingle, care era absolut 
necesară, spuse Perker adresându-se cu glas tare d-lui 
Pickwick, mi-am asumat grija să-i rețin la trei luni, din 
salariu, pe timp de un an, câte o sumă mică, spre a ne 
înapoia banii pe care a trebuit să-i avansăm. Dezaprob 
categoric să faceţi ceva în ceea ce-l priveşte. 

— Desigur, întrerupse Jingle cu tărie. Minte limpede... om 
de lume... are dreptate... toată dreptatea. 

— Despăgubindu-i creditorii, scoţându-i hainele lăsate 
amanet, hrănindu-l în închisoare, plătind preţul călătoriei, 
continuă Perker fără să se sinchisească de observaţia lui 
Jingle, aţi pierdut peste cincizeci de lire sterline... 

— Nu sunt pierdute! strigă Jingle cu aprindere, le 
plătesc... Voi munci ca un cal... pun la ciorap... leţcaie cu 
leţcaie... Frigurile galbene, poate... n-ai ce le face... altfel... 

Jingle se opri, izbi cu putere în fundul pălăriei, îşi trecu 
mâna peste ochi şi se aşeză. 

— Vrea să spună, adăugă Job înaintând câţiva paşi, că 
dacă nu-l răpun frigurile galbene, va înapoia toţi banii. Dacă 
trăieşte, se va ţine de cuvânt, domnule Pickwick; îmi pun 
mâna în foc. Sunt sigur că se va ţine de cuvânt, domnule, 
repetă Job cu multă energie; fac jurământ. 

— Bine-bine, zise dl. Pickwick; pentru a opri înşiruirea 
binefacerilor sale, adresase micului avocat o sumedenie de 
semne pe care acesta se îndărătnicise să nu le observe. Te 
sfătuiesc numai să joci mai moderat cricket, domnule 
Jingle, şi să nu reiei cunoştinţa cu sir Thomas Blazo. In felul 
acesta, nu mă îndoiesc că-ţi vei păstra sănătatea. 

DI. Jingle zâmbi auzind gluma, dar în acelaşi timp avea 
aerul încurcat; de aceea dl. Pickwick schimbă pe loc 
subiectul, spunând: 

— Ştii cumva ce a devenit unul dintre prietenii dumitale, 
un nenorocit pe oare l-am văzut la Rochester? 

— Jemmy lugubrul? întrebă Jingle. 

— Da. 

— Mare pehlivan... declară Jingle clătinând din cap; om 
ciudat, maestru în şarlatanii... frate cu Job. 

— Frate cu Job?! exclamă dl. Pickwick. Ei da, acum când 
mă uit mai de aproape, găsesc asemănarea. 

— Totdeauna s-a spus că semănăm unul cu altul, rosti 
Job cu un grăunte de viclenie care stătea la pândă în colțul 
ochilor lui; decât, eu eram o fire serioasă, cum el niciodată 
n-a fost. A emigrat în America, domnule, ca să se simtă la 
largul lui, pentru că aici mereu erau pe urmele lui. N-am 
mai auzit de atunci nimica despre el. 

— Îmi explic, astfel, de ce n-am primit „pagina din 
romanța vieţii reale” pe care mi-o făgăduise într-o 
dimineață pe podul din Rochester unde medita parcă la o 
sinucidere, spuse Pickwick zâmbind. Nu mai e nevoie să 
întreb dacă purtarea lui era naturală sau prefăcută. 


996 


— Ştia să se prefacă în toate chipurile, domnule, şi 
trebuie să vă consideraţi foarte fericit că aţi scăpat aşa de 
uşor. Apropiindu-vă mai mult de el, ar fi fost pentru 
dumneavoastră o cunoştinţă şi mai primejdioasă decât... 
Job se uită la Jingle, şovăi şi adăugă în cele din urmă: 
Decât... decât... eu însumi... 

— Ştii că familia dumitale făgăduia mult, domnule 
Trotter? glăsui micul avocat sigilând o scrisoare pe care o 
scrisese atunci. 

— Adevărat, domnule, mult. 

— Nădăjduiesc că ai s-o faci de ruşine, urmă Perker 
râzând. Dă scrisoarea asta agentului, când ai să ajungi la 
Liverpool, şi permiteţi-mi să vă sfătuiesc, domnilor, să nu 
fiţi prea isteţi în Indiile de Vest. Dacă pierdeţi prilejul 
acesta, veţi merita cu vârf şi îndesat să fiţi spânzurați 
amândoi, după cum nădăjduiesc de altminteri c-o să fiţi. 
Acum puteţi să mă lăsaţi singur cu domnul Pickwick, căci 
mai avem şi alte lucruri de discutat şi vremea este scumpă. 

Spunând acestea, Perker privi uşa cu dorinţa vădită ca 
vorbele de despărţire să fie cât mai scurte. 

Fură destul de scurte, într-adevăr, din partea lui Jingle. El 
mulţumi prin câteva cuvinte precipitate micului avocat 
pentru bunătatea şi graba de a-l ajuta; apoi, întorcându-se 
spre binefăcătorul său, rămase câteva clipe nemişcat, 
neştiind, parcă, ce să facă sau ce să spună. Job Trotter îl 
scoase din încurcătură căci, după ce adresă d-lui Pickwick 
un salut umil şi recunoscător, îşi apucă încetişor prietenul 
de braţ şi-l scoase din odaie. 

— Vrednică pereche! spuse Perker când uşa se închise în 
urma lor. 

— Nădăjduiesc că au să devină, replică dl. Pickwick. Ce 
părere ai? Sunt oarecare şanse de îndreptare pe calea 
bună? 

Perker înălţă din umeri cu îndoială, însă observând 
îngrijorarea şi dezamăgirea d-lui Pickwick, răspunse: 

— Neapărat o şansă este: nădăjduiesc că ea va fi bună. 
Acum sunt pocăiţi; dar, precum ştii, au încă amintirea 
proaspătă a suferințelor recente. Ce vor face când ea se va 
fi şters? E o problemă pe care nici dumneata, nici eu n-o 
putem rezolva. Totuşi, scumpe domn, adăugă punând 
mâna pe umărul d-lui Pickwick, fapta dumitale este 
deopotrivă de onorabilă, oricare va fi rezultatul. Las 
capetelor mai iscusite grija să hotărască dacă bunăvoința 
aceea - aşa de clarvăzătoare şi prudentă, ce se exercită rar 
de tot ca nu cumva cel care o exercită să fie înşelat şi astfel 
rănit în amorul său propriu - e o caritate reală sau numai o 
contrafacere de ochii lumii. Dar chiar dacă băieţii aceştia ar 
săvârşi mâine o spargere, părerea mea asupra purtării 
dumitale va fi la fel de bună. 

După ce făcu observaţiile acestea, cu mai multă 
însufleţire şi seriozitate decât e în firea avocaţilor, Perker îşi 
apropie scaunul de birou şi ascultă istorioara d-lui Pickwick 
cu privire la încăpăţânarea bătrânului domn Winkle. 

— Dă-i un răgaz de-o săptămână, spuse Perker clătinând 
profetic din cap. 

— Crezi că va ceda? 

— O, sigur, altminteri va trebui să încercăm prin a folosi 
mijloacele de convingere ale tinerei doamne şi, oricare altul 
afară de dumneata, aşa ar fi început. 

DI. Perker luă cu diverse strâmbături comice ale figurii o 
priză de tabac în cinstea puterii de convingere a tinerelor 
doamne, când se auzi în biroul de alături un murmur de 
întrebări şi răspunsuri; după care Lowten bătu la uşa 
cabinetului. 

— Intră! strigă omuleţul. 

Secretarul intră şi închise uşa după sine, misterios. 

— Ce e? îl întrebă Perker. 

— Cineva doreşte să vorbească cu dumneavoastră, 
domnule. 

— Cine? 


998 


Lowten se uită la dl. Pickwick şi tuşi. 

— Cine întreabă de mine? Nu poţi să vorbeşti, domnule 
Lowten? 

— Ei cine, domnule? E Dodson, şi Fogg este cu el, 
răspunse Lowten. 

— Phii! exclamă omuleţul uitându-se la ceas; le-am dat 
întâlnire pentru dimineaţa asta la unsprezece şi jumătate, 
ca să lichidez chestiunea dumitale, Pickwick. Am făgăduit 
că le plătim, iar ei au şi venit cu chitanţa. Situaţia e foarte 
delicată, scumpe domn. Ce-ai să faci dumneata? Vrei să 
treci în odaia de alături? 

Odaia de alături fiind tocmai aceea în care se găseau d- 
nii Dodson şi Fogg, dl. Pickwick răspunse că voia să rămână 
pe loc, dat fiind că d-nii Dodson şi Fogg aveau motive de a 
se simţi ruşinaţi arătându-se în faţa lui, dar că el putea să-i 
privească în ochi - împrejurare de care, cu înflăcărare şi 
dând semne de mare indignare, îl rugă stăruitor pe dl. 
Perker să ia la cunoştinţă. 

— Prea bine, scumpe domn, prea bine! replică dl. Perker. 
Îţi voi spune numai că, dacă te aştepţi ca Dodson sau Fogg 
să pară oarecum ruşinaţi sau să se sfiască, privindu-te pe 
dumneata, sau pe oricine altul în obraz, eşti omul cel mai 
optimist pe care /-am întâlnit vreodată. Pofteşte-i, domnule 
Lowten. 

DI. Lowten dispăru, zâmbind; şi, revenind îndată, îi 
introduse pe asociaţi precum se cuvenea: Dodson întâi şi 
Fogg pe urmă. 

— Îmi închipui că l-aţi mai văzut pe domnul Pickwick, 
spuse Perker înclinându-şi pana în direcţia în care se afla 
acesta. 

— Ce mai faceţi, domnule Pickwick? strigă Dodson cu 
voce zgomotoasă. 

— Vai! strigă Fogg, ce mai faceţi, domnule Pickwick? 
Nădăjduiesc că nu vă simţiţi rău? Eram sigur că vă cunosc 
figura, reluă Fogg apropiindu-şi scaunul şi privind în juru-i 

cu un zâmbet. 

DI. Pickwick înclină foarte uşor capul ca răspuns la aceste 
întâmpinări apoi, văzând că Fogg scotea un teanc de hârtii 
din buzunar, se ridică şi se retrase lângă fereastră. 

— Nu e nevoie ca domnul Pickwick să se deranjeze, 
domnule Perker, spuse Fogg desfăcând şnurul roşu care 
înconjura pacheţelul şi zâmbind din nou cu şi mai multă 
amabilitate. Domnul Pickwick cunoaşte afacerea. Intre noi 
nu există secrete, nădăjduiesc. Hehehe! 

— Cred că multe nu sunt, adăugă Dodson. Hahaha! 

Cei doi asociaţi se porniră pe un râs voios, aşa cum face 
de obicei cineva când este pe punctul de a primi bani. 

— Domnul Pickwick va plăti pentru dreptul de-a vedea 
totul, reluă Fogg foarte spiritual în timp ce desfăcea hârtiile. 
Totalul sumelor taxate e de o sută treizeci şi trei de lire 
sterline, şase şilingi şi patru penny, domnule Perker. 

Fogg şi Perker se îndeletniciră atunci, de zor, să compare 
acte, să cerceteze file, iar în vremea asta Dodson îi spuse 
d-lui Pickwick în chip amabil: 

— Nu-mi faceţi deloc impresia că sunteţi tot aşa de voinic 
cum eraţi ultima dată când am avut plăcerea să vă văd, 
domnule Pickwick. 

— Se poate, domnule, replică dl. Pickwick, care-i 
străfulgera pe cei doi vulpoi cu priviri pline de o indignare 
înfiorătoare, dar fără să producă asupra lor cel mai uşor 
efect. Se prea poate, domnule. Am fost în ultima vreme 
necăjit şi persecutat de nişte pungaşi, domnule. 

Perker tuşi tare şi-l întrebă pe dl. Pickwick dacă nu vrea 
să arunce o privire în ziarul de dimineaţă; la această 
întrebare, dl. Pickwick răspunse prin refuzul cel mai 
categoric. 

— Într-adevăr, reluă Dodson, m-aş prinde că aţi fost 
necăjit în închisoare. Sunt acolo oameni curioşi. Unde 
aveaţi apartamentul, domnule Pickwick? 

— Singura mea cameră, lămuri domnul cel atât de mult 

ofensat, era pe acelaşi coridor cu cafeneaua. 

— Aha! exclamă Dodson. Este, îmi închipui, partea cea 
mai plăcută a instituţiei. 

— Foarte plăcută! replică în silă dl. Pickwick. 

Domnea o atmosferă rece care, pentru cineva cu un 
temperament iritabil în aceste împrejurări, nu putea avea 
alt efect decât de a-l scoate din sărite. DI. Pickwick îşi 
înfrâna furia făcând uriaşe sforţări; însă, după ce Perker 
scrise un cec pentru totalul sumei, şi când Fogg îl băgă în 
carnet, cu un zâmbet triumfător care flutura pe trăsăturile-i 
buburoase şi care se comunică deopotrivă pe figura de 
piatră a lui Dodson, el simţi că sângele clocotind de 
indignare i se urcă în obraji. 

— Haidem, domnule Dodson, spuse Fogg vârându-şi 
carnetul în buzunar şi punându-şi mânuşile; sunt la ordinele 
dumitale. 

— Foarte bine, răspunse Dodson ridicându-se; şi eu sunt 
gata. 

— Mă consider foarte fericit, urmă Fogg, pe care cecul îl 
îndulcise, mă consider foarte fericit că am avut plăcerea să 
fac cunoştinţă cu domnul Pickwick. Nădăjduiesc, domnule, 
că nu mai aveţi o părere aşa de proastă despre noi ca întâia 
oară când am avut plăcerea să vă întâlnim. 

— Nădăjduiesc că nu, adăugă Dodson cu tonul înalt al 
unei virtuţi calomniate. Cred că domnul Pickwick ne 
cunoaşte acum mai bine; oricare ar fi, însă, opinia 
dumneavoastră despre oamenii de profesia noastră, vă rog 
să fiţi sigur, domnule, că nu vă păstrez nicio pică pentru 
sentimentele pe care aţi ţinut să le exprimaţi în biroul 
nostru de la Freeman's Court, Cornhill, cu ocazia la care a 
făcut aluzie asociatul meu. 

— O, nu, nu; nici eu! zise Fogg plin de mărinimie. 

— Conduita noastră, domnule, rosti Dodson, va vorbi de 
la sine şi se va justifica singură în toate prilejurile. Am fost 
mulţi ani în profesiune, domnule Pickwick, şi am fost onoraţi 

cu încrederea multor clienţi de vază. Bună ziua, domnule. 

— Bună ziua, domnule Pickwick, spuse Fogg luându-şi 
umbrela la subsuoară; apoi îşi scoase mănuşa dreaptă şi 
întinse o mână împăciuitoare domnului aceluia care era la 
capătul indignării şi care îşi vâri îndată mâinile sub 
pulpanele fracului, la spate, zvârlind avocatului priviri 
încărcate de-o uimire dispreţuitoare. 

— Lowten! strigă în aceiaşi clipă dl. Perker; deschide uşa! 

— Stai o secundă! spuse dl. Pickwick. Vreau să vorbesc, 
Perker! 

— Scumpe domn, te rog, ajunge în privinţa asta! îl 
întrerupse micul avocat care, tot timpul, fusese într-o stare 
de temere nervoasă. Te implor, domnule Pickwick... 

— Domnule, reluă dl. Pickwick cu aprindere, nu vreau să 
mi se impună tăcere! Domnule Dodson, mi-ai adresat 
câteva observaţii... 

Dodson se întoarse, îşi înclină uşor capul şi zâmbi. 

— Mi-ai adresat câteva observaţii, repetă dl. Pickwick cu 
răsuflarea aproape tăiată, iar asociatul dumitale mi-a întins 
mâna şi amândoi aţi luat faţă de mine un ton de 
generozitate şi mărinimie; aceasta este culmea unei 
neruşinări la care nu mă aşteptam nici măcar din partea 
dumneavoastră. 

— Cum, domnule?! exclamă Dodson. 

— Cum, domnule?! repetă Fogg. 

— Ştiţi că am fost victima comploturilor dumneavoastră 
perfide? Ştiţi că eu sunt omul pe care l-aţi întemnițat şi 
jefuit? Ştiţi că sunteţi avocaţii reclamantei în procesul 
Bardell şi Pickwick? 

— Da, domnule, ştim, declară Dodson. 

— Fireşte că ştim, domnule, adăugă Fogg bătându-se 
peste buzunar - poate întâmplător. 

— Văd că vă amintiţi asta cu satisfacţie, reluă dl. 
Pickwick încercând, pentru prima dată în viaţa sa, însă fără 
nicio izbândă, să dea drumul unei hohotiri batjocoritoare de 

râs. Măcar că de multă vreme ardeam de nerăbdare să vă 
spun în termeni limpezi şi precişi, părerea mea despre 
dumneavoastră, aş fi lăsat să treacă chiar şi acest prilej, din 
consideraţie pentru dorinţele prietenului meu Perker, dacă 
nu m-ar fi împiedicat tonul ce nu poate fi scuzat, în care mi- 
aţi vorbit şi familiaritatea dumneavoastră neobrăzată. Spun 
familiaritate neobrăzată, domnule! repetă dl. Pickwick 
întorcându-se spre Fogg cu o aprindere ce-l făcu pe acesta 
să bată cât mai repede în retragere până la uşă. 

— la seama, domnule! strigă Dodson care, deşi mai înalt 
şi mai gras decât cei de faţă, se adăpostise cu prudenţă 
dinapoia lui Fogg şi care vorbea peste capul tovarăşului său 
cu o figură foarte palidă. Lasă-te atacat, domnule Fogg; nu-i 
răspunde la lovituri cu niciun chip. 

— Nu, nu, n-am să-i răspund! spuse Fogg retrăgându-se 
ceva mai mult, spre uşurarea vădită a asociatului său care 
ajunsese astfel în biroul celălalt. 

— Sunteţi, continuă dl. Pickwick reluând firul vorbirii sale, 
sunteţi o pereche bine potrivită de chiţibuşari mârşavi, de 
ticăloşi, de hoţi... 

— Haide, destul! îl întrerupse Perker. 

— Totul se rezumă în cuvintele astea, urmă dl. Pickwick. 
Sunteţi nişte chiţibuşari mârşavi, nişte ticăloşi, nişte hoţi! 

— Bine-bine! declară Perker cât se poate de împăciuitor. 
Scumpii mei domni, a spus tot ce avea de spus. Acum vă 
rog să plecaţi. Lowten, este deschisă uşa? 

DI. Lowten, care chicotea de la distanţă, răspunse 
afirmativ. 

— Haide-haide... bună ziua... bună ziua... haide, scumpii 
mei domni... Domnule Lowten, uşa! strigă omuleţul scoțând 
pe Dodson şi pe Fogg din birou. Pe aci, scumpii mei domni. 
Să terminăm, vă rog. Uşa, domnule Lowten, ce dracu! De 
ce nu-i conduci, domnule? 

— Dacă e o justiţie în Anglia, domnule, spuse Dodson 
punându-şi pălăria şi uitându-se la dl. Pickwick, ai să ne 

plăteşti. 

— Sunteţi o pereche de mârşavi... 

— Nu uita că ai să plăteşti scump! strigă Fogg agitând 
pumnul. 

— Chiţibuşari! ticăloşi! Hoţi! continuă dl. Pickwick fără să- 
| stânjenească amenințările ce-i erau adresate. Hoţi! strigă 
el alergând până la scări, în timp ce avocaţii coborau. Hoti! 
vociferă el scăpând din mâinile lui Lowten şi ale lui Perker şi 
scoțând capul prin fereastra scării. 

Când dl. Pickwick îşi retrase capul de la fereastră, 
fizionomia lui era zâmbitoare şi liniştită; reintrând în birou, 
declară că spiritul său era uşurat de o mare povară şi că se 
simţea acum pe deplin fericit. 

Perker nu spuse absolut nimic până nu-şi goli tabachera 
şi-l trimise pe Lowten să i-o umple; dar atunci îl apucă o 
toană de râs cu lacrimi, care ţinu cinci minute, după care 
declară că ar trebui să se înfurie, însă că nu se putea încă 
gândi serios la chestia aceasta şi că se va supăra de îndată 
ce-i va fi cu putinţă. 

— Acum, zise dl. Pickwick, aş vrea să aranjez socoteala 
mea cu dumneata. 

— La fel cum ai aranjat-o şi pe cealaltă? întrebă Perker 
începând iar să râdă. 

— Nu, nu aşa, îl încredinţă dl. Pickwick scoțând carnetul 
şi scuturând călduros mâna micului avocat. Vreau să 
vorbesc numai despre socoteala noastră bănească. Mi-ai 
dat câteva dovezi de prietenie, de care n-am să mă pot 
achita niciodată, ceea ce de altminteri nu doresc, căci 
prefer să continuu a-ţi rămâne îndatorat. 

După introducerea aceasta, cei doi prieteni se cufundară 
în socoteli şi documente foarte complicate, prezentate în 
regulă de Perker şi soldate imediat de dl. Pickwick cu multe 
expresii de prietenie şi stimă. 

Operația abia se terminase, când se auziră bătăi foarte 
violente şi înfricoşătoare la uşa de jos. Nu erau două bătăi 

obişnuite, ci o succesiune statornică şi neîntreruptă de 
lovituri asurzitoare, ca şi cum ciocanul fusese înzestrat cu 
mişcarea perpetuă, sau ca şi cum persoana care-l mişca 
uitase să se oprească. 

— Hei, dar ce-i asta?! exclamă Perker cu o tresărire. 

— Mi se pare că bate cineva la uşă, răspunse dl. 
Pickwick, ca şi cum ar fi putut să existe cea mai mică 
îndoială în această privinţă. 

Ciocanul dădu un răspuns! mai energic decât ar fi putut 
să-l dea vorbele, căci continua să bată fără un moment de 
răgaz, cu o putere şi o gălăgie surprinzătoare. 

— Dacă mai urmează aşa, spuse Perker sunând 
clopoţelul, ridicăm în picioare tot cartierul! Domnule 
Lowten, n-auzi că bate? 

— Mă duc numaidecât, domnule, răspunse secretarul. 

Ciocanul păru că aude răspunsul şi, pentru a asigura că-i 
cu neputinţă să aştepte, făcu un tărăboi năprasnic. 

— E înfricoşător! spuse Perker astupându-şi urechile. 
Grăbeşte-te, domnule Lowten, strigă el; o să spargă uşa. 

DI. Lowten, care tocmai se spăla pe mâini într-o 
cămăruţă întunecoasă, dădu buzna spre uşă şi, întorcând 
mânerul, se pomeni în prezenţa cuiva care va fi descris în 
capitolul următor. 

CAPITOLUL LIV 


Cuprinzând câteva amănunte cu privire la puternicele lovituri în 
uşă, precum şi diverse alte chestiuni, printre care figurează în 
special anume descoperiri în legătură cu dl. Snodgrass şi cu o 

tânără doamnă. 


Obiectul care se înfăţişă ochilor secretarului uimit era un 
flăcău - un flăcău extraordinar de gras - îmbrăcat cu o 
livrea de servitor şi stând smirnă pe preşul din faţa uşii, dar 
cu ochii închişi ca şi cum dormea. Lowten nu mai văzuse 
până atunci o fiinţă atât de grasă iar, pe deasupra, 
înfăţişarea-i calmă, atât de deosebită de aceea pe care s-ar 
fi cuvenit în mod normal s-o aibă un ciocănitor aşa de 
năbădăios, îi umplu de uimire. 

— Ce vrei? întrebă secretarul. 

Extraordinarul flăcău nu răspunse o iotă, ci înclină capul, 
şi Lowten avu impresia că-l aude sforăind uşor. 

— De unde vii? reluă secretarul. 

Flăcăul respiră profund, însă nu se clinti. 

Secretarul repetă de trei ori întrebările şi, neprimind 
niciun răspuns, se pregătea să închidă uşa, când deodată 
flăcăul deschise ochii, clipi de mai multe ori, strănută odată 
şi întinse mâna, ca pentru a începe iarăşi să bată. 
Observând că uşa era deschisă, privi în juru-i buimăcit şi, în 
cele din urmă, îşi aţinti ochii asupra figurii lui Lowten. 

— De ce dracu' baţi aşa? îl întrebă mâniat secretarul. 

— Cum bat? răspunse flăcăul cu voce adormită. 

— Ca patruzeci de birjari la un loc. 

— Pentru că stăpânu-meu mi-a spus să nu mă opresc din 
bătut până nu se deschide uşa, ca nu cumva s-a dorm. 

— Ei, şi ce mesaj aduci? 

— Este jos. 

— Cine? 

— Stăpânu-meu. Vrea să ştie dacă sunteţi acasă. 

În momentul acela, dl. Lowten se gândi să se uite pe 
fereastră. Văzând într-o trăsură deschisă un domn voios, în 
vârstă, care se uita în sus cu nelinişte, îi făcu semn, şi 
domnul în vârstă cobori îndată. 

— Îmi închipui că stăpânul dumitale e acela din trăsură, 
glăsui Lowten. 

Flăcăul încuviinţă din cap. 

Orice altă întrebare deveni de prisos prin apariţia d-lui 
Wardle care, urcând cu sprinteneală scara şi recunoscându- 
| pe Lowten, trecu imediat în camera d-lui Perker. 

— Pickwick, strigă el, dă-mi mâna, băiatule. Abia 
alaltăieri am aflat că te-ai lăsat închis în colivie. Cum de-ai 
îngăduit, Perker? 

— Scumpe domn, n-am putut să-l împiedic, replică Perker 
cu un zâmbet şi-o priză de tabac. Ştiţi cât este de 
îndărătnic. 

— Desigur, ştiu, ştiu, dar cu toate astea mă bucur din 
toată inima că-l văd. N-am să-l mai pierd aşa de curând din 
vedere. 

Grăind astfel, Wardle strânse din nou mâna d-lui 
Pickwick, şi după ce făcu acelaşi lucru şi cu Perker, se trânti 
într-un jilţ, figura lui voioasă şi roşie strălucind mai mult ca 
oricând de bunăvoie şi sănătate. 

— Hm, se petrec lucruri curioase! Perker, băiatule, dă-mi 
o priză de tabac. Nu s-a mai pomenit aşa ceva de când 
lumea, ce zici? 

— Cum adică? întrebă dl. Pickwick. 

— Adică, răspunse Wardle, am impresia că toate fetele s- 
au scrântit la minte; o să spuneţi că aşa ceva nu eo 

noutate? Poate că nu, dar în orice caz ăsta-i adevărul. 

— Scumpe domn, glăsui Perker, nu cumva aţi venit 
special la Londra ca să ne comunicaţi asta? 

— Nu, nu, deloc, răspunse Wardle, măcar că asta e 
principala cauză a venirii mele. Ce face Arabella? 

— Foarte bine, răspunse dl. Pickwick; şi va fi încântată să 
te vadă, sunt sigur. 

— Cocheta micuță cu ochi negri! Plănuiam s-o mărit eu 
însumi într-o zi, însă mă bucur şi aşa; tare mă bucur, zise 
Wardle. 

— Cum de-ai aflat? întrebă dl. Pickwick. 

— O, prin fetele mele, fireşte. Arabella le-a scris alaltăieri 
că s-a măritat fără consimţământul părintelui soţului ei şi 
că dumneata te-ai dus să i-l ceri atunci când refuzul lui n-ar 
mai fi putut să împiedice căsătoria; şi aşa mai departe. Am 
gândit că era un bun prilej să dau o mică lecţie fiicelor 
mele, ca să le arăt ce lucru grozav este când copiii se 
căsătoresc fără învoirea părinţilor, şi toate celelalte. Dar 
zadarnic, n-am putut să produc nici cea mai uşoară 
impresie asupra lor. Socoteau că e de o mie de ori mai 
grozav ca o nuntă să fie fără domnişoare de onoare, aşa că- 
mi stricam gura degeaba, de parcă l-aş fi dăscălit pe Joe. 

Aici, bătrânul domn se opri izbucnind în râs, iar după ce 
dădu frâu liber mulţumirii sale depline, reluă: 

— După câte se pare, însă, asta nu-i totul. Nu e decât 
jumătate din tăinuirile şi uneltirile amoroase care s-au urzit. 
De şase luni de zile umblă pe mine şi iată că în cele din 
urmă ele au explodat. 

— Ce vrei să spui?! exclamă dl. Pickwick pălind. 
Nădăjduiesc că nu e vorba de o altă căsătorie secretă. 

— Nu! nu! despre ceva aşa de grav, nu! 

— Atunci ce? Eu am vreun amestec în afacere? 

— Perker, să răspund întrebării? 

— Dacă nu vă compromiteţi, răspunzând, scumpe 
domn... 

— Ei bine, în cazul ăsta, da, eşti amestecat, spuse dl. 
Wardle. 

— Cum adică? întrebă dl. Pickwick neliniştit. În ce fel? 

— La drept vorbind, dumneata eşti un june aşa de aprins, 
că aproape mă tem să-ţi spun. Cu toate acestea, dacă 
Perker vrea să se aşeze între noi, spre a preîntâmpina o 
nenorocire, mă voi încumeta. 

După ce închise uşa camerei şi se fortifică printr-o altă 
priză luată din tabachera lui Perker, bătrânul domn îşi 
începu importanta destăinuire astfel: 

— Fapt e că fiica mea Bella... Bella care s-a măritat cu 
tânărul Trundle, ştiţi? 

— Da, da, ştim, spuse dl. Pickwick cu nerăbdare. 

— Nu mă intimida de la început. Fiica mea Bella s-a 
aşezat alaltăieri, lângă mine, când Emily s-a dus la culcare 
c-o durere de cap, după ce îmi citise scrisoarea Arabellei; şi 
a început să-mi vorbească despre căsătoria aceasta. „Tată, 
spune, dumneata ce părere ai?” „Draga mea, spusei eu, îmi 
place să cred că o să fie bine, cât se poate de bine”. l-am 
răspuns astfel, pentru că mă aflam dinaintea unui foc bun, 
bându-mi în tihnă grogul şi-mi făceam socoteala, aruncând 
din când în când câte o vorbă, s-o îndemn să vorbească mai 
departe. Amândouă fiicele mele sunt leit chipul scumpei lor 
mame şi, cu cât îmbătrânesc, cu atâta simt mai multă 
plăcere şezând cu ele; căci glasul, înfăţişarea lor, îmi 
amintesc de timpul cel mai fericit al vieţii mele şi fac să mă 
simt în aceste clipe tânăr cum eram pe atunci, deşi nu atât 
de sprinten. „E o adevărată căsătorie din dragoste”, spuse 
Bella după o scurtă tăcere. „Da, draga mea, răspunsei eu; 
astfel de căsătorii nu sunt totdeauna cele mai fericite”. 

— Eu susţin contrariul! întrerupse dl. Pickwick cu căldură. 

— Foarte bine; susţine ce ai să vrei când îţi va veni 
rândul să vorbeşti, dar nu mă întrerupe. 

— lartă-mă, zise dl. Pickwick. 

— S-a făcut. „Tată, zise Bella roşindu-se puţin, îmi pare 

rău că te aud vorbind contra căsătoriilor din dragoste”. „Am 
greşit, draga mea, răspunsei eu bătând-o pe obraji aşa de 
blând cât este în stare un bătrân ca mine. Am greşit 
vorbind astfel, căci mama voastră a făcut o căsătorie din 
dragoste şi tu la fel”. „Nu asta vreau să spun, tată, urmă 
Bella; adevărul e că voiam să-ţi vorbesc despre Emily”. 

DI. Pickwick tresări. 

— Ce e? îl întrebă Wardle oprindu-se din povestirea sa. 

— Nimic, răspunse dl. Pickwick; continuă, te rog. 

— Nu m-am priceput niciodată să îndrug o istorie, reluă 
Wardle brusc. Asta va veni mai curând sau mai târziu, şi ne- 
ar economisi mult timp dacă ar veni numaidecât. Fapt e că, 
în cele din urmă, Bella îşi luă inima-n dinţi şi-mi spuse că 
Emily era foarte nenorocită: că, de la ultimul Crăciun, 
fusese în corespondenţă permanentă cu tânărul nostru 
prieten Snodgrass; că se hotărâse în chip foarte cuminte să 
fugă cu el, spre a imita lăudabila conduită a vechii ei 
prietene şi colege de şcoală; dar că, simțind unele mustrări 
de conştiinţă în privinţa aceasta, întrucât eu fusesem 
totdeauna destul de binevoitor faţă de amândoi, cugetase 
că ar fi mai bine să înceapă prin a-mi face onoarea să mă 
întrebe dacă m-aş împotrivi căsătoriei lor înainte de a mă 
pune în faţa unui fapt împlinit. Asta e chestia; iar acum, 
domnule Pickwick, dacă binevoieşti să-ţi reduci ochii la 
mărimea lor normală şi să mă sfătuieşti ce rămâne de 
făcut, îţi voi fi foarte îndatorat. 

Ultima frază, rostită de veselul bătrân pe un ton îndârjit, 
nu era cu totul nejustificată, căci trăsăturile d-lui Pickwick 
căpătaseră o foarte curioasă expresie de surpriză şi 
buimăcire. 

— Snodgrass!... De la Crăciun... erau singurele cuvinte, 
fără şir, pe care le rosti el, uluit. 

— De la Crăciun, replică Wardle. Lucrul e limpede şi tare 
proşti ochelari trebuie să fi avut noi de nu am descoperit 
mai curând lucrul ăsta. 

— Nu înţeleg nimic, urmă dl. Pickwick îngândurat. Nu 
înţeleg într-adevăr nimic. 

— E destul de lesne de înţeles, ripostă mâniosul bătrân. 
Dacă erai mai tânăr, ai fi aflat de multă vreme taina. Mai 
mult decât atâta, adăugă el după oarecare şovăire, 
adevărul este că, neştiind nimic, eu o cam îmboldisem pe 
Emily, în ultimele patru-cinci luni, ca ea (dacă i-ar fi fost cu 
putinţă, căci n-am vrut niciodată să-i forţez simpatiile) să 
primească favorabil curtea unui tânăr de prin partea 
locului. Sunt foarte convins că, asemenea oricărei fete care 
vrea să se pună în valoare - şi de asemenea pentru a aţâţa 
înflăcărarea domnului Snodgrass - ea îi va fi povestit lui 
lucrul acesta în culori foarte vii şi că, în cele din urmă, ei 
vor fi tras încheierea că formează o pereche de oameni 
nefericiţi, tare persecutați şi că nu au altă cale decât o 
căsătorie clandestină sau un lighean cu cărbuni. Situaţia e 
acum asta: ce trebuie făcut? 

— Dumneata ce-ai făcut? întrebă dl. Pickwick. 

— Eu? 

— Vreau să spun, ce-ai făcut auzind lucrurile astea de la 
fiica dumitale mai mare? 

— O, fireşte că am făcut prostii! răspunse Wardle. 

— E drept, îl întrerupse Perker care ascultase răsucindu- 
şi lanţul de la ceas, frecându-şi nasul şi arătând diverse alte 
semne de neastâmpăr. E foarte natural. Dar ce fel de 
prostii? 

— M-am înfuriat straşnic, şi am speriat-o aşa de tare pe 
mama mea, că i s-a făcut rău, spuse Wardle. 

— Era firesc, observă Perker. Şi mai ce, scumpe domn? 

— Am bombiănit şi-am strigat toată ziua următoare; dar, 
la urmă, sătul de a-i face pe toţi, dimpreună cu mine, 
nefericiţi, am închiriat o trăsură la Muggleton şi, punând 
caii mei la ea, am venit la oraş sub pretextul de-a o aduce 
pe Emily ca s-o vadă pe Arabella. 

— Aşadar, miss Wardle este cu dumneata? întrebă 

Pickwick. 

— Desigur, în momentul acesta se află la hotelul 
Osborne, în cartierul Adelphi, dacă nu cumva cutezătorul 
dumitale prieten va fi răpit-o după ieşirea mea, răspunse 
Wardle. 

— Vasăzică, v-aţi împăcat? întrebă Perker. 

— Deloc; ea a tânjit şi-a plâns tot timpul, afară de aseară, 
între ceai şi cină; căci atunci şi-a dat aere scriind o 
scrisoare, lucru pe care eu m-am prefăcut că nu-l observ. 

— După câte îmi închipui, vreţi să aveţi sfatul meu în 
această privinţă? întrebă Perker privind pe rând fizionomia 
îngândurată a d-lui Pickwick şi ţinuta neliniştită a lui 
Wardle, şi luând mai multe prize consecutive din 
stimulentul său favorit. 

— Îmi închipui şi eu, răspunse Wardle uitându-se la dl. 
Pickwick. 

— Desigur, replică acesta. 

— Dacă este aşa, spuse Perker ridicându-se şi 
îndepărtând scaunul, sfatul meu este să plecaţi amândoi la 
plimbare pe jos sau cu trăsura, printr-un mijloc sau altul; 
căci mă plictisiţi; o să vorbiţi despre afacerea asta 
împreună, iar dacă nu aţi aranjat totul la prima ocazie când 
vă voi vedea, am să vă spun ce aveţi de făcut. 

— Foarte bună idee, spuse Wardle care nu ştia bine dacă 
e cazul să râdă sau să se supere. 

— Eh, scumpe domn, ripostă Perker, vă cunosc pe 
amândoi mult mai bine decât vă cunoaşteţi singuri. In 
mintea dumneavoastră aţi şi luat o hotărâre. 

Vorbind astfel, micul domn îşi vâri tabachera întâi în 
pieptul d-lui Pickwick, şi apoi în vesta d-lui Wardle; tustrei 
se porniră pe râs, dar mai cu seamă ultimii doi domni care 
îşi scuturară mâinile fără niciun motiv deosebit. 

— lei masa cu mine astăzi? spuse Wardle lui Perker în 
timp ce acesta îl conducea. 

— Nu pot să vă făgăduiesc, scumpe domn; nu pot să vă 

făgăduiesc. În orice caz, voi trece pe la dumneavoastră 
deseară. 

— Te-aştept la cinci, zise Wardle. Hai, Joe! 

După ce Joe fu deşteptat cu chiu cu vai din adormire, cei 
doi prieteni plecară în trăsura d-lui Wardle, care, dintr-un 
simţământ de omenie, pusese dindărăt un scăunel pentru 
grăsun; căci, dacă ar fi trebuit să rămână în picioare, s-ar fi 
rostogolit jos şi-ar fi murit de la primul somn. 

Prietenii noştri porunciră să fie duşi mai întâi la George şi 
Vulturul. Acolo aflară că Arabella poruncise să i se aducă o 
trăsură de piaţă, imediat ce primise de la Emily un bileţel, 
prin care o vestea că sosise la Londra, şi pornise împreună 
cu camerista ei spre cartierul Adelphi. Atunci, pentru că 
avea câteva treburi de aranjat în oraş, Wardle trimise 
trăsura şi pe grăsun la hotel, ca să anunţe că va veni la 
orele cinci cu dl. Pickwick spre a lua masa. 

Incărcat cu mesajul acesta, grăsunul se înapoie, dormind 
pe scaun la fel de tihnit, cu toate hurducăturile trăsurii, pe 
drumul gloduros, ca într-un pat de puf cu arcuri de ceas. 
Printr-o minune se trezi singur când se opri trăsura şi, 
scuturându-se vârtos ca să-şi ascută simţurile, urcă scara 
pentru a îndeplini comisionul. 

Dar, fie că scuturăturile îi încâlciseră dolofanului 
simţurile, în loc să le aranjeze într-o ordine firească, fie că 
ele deşteptaseră într-însul o sumedenie de idei noi, 
îndestulătoare spre a-l face să uite ceremoniile şi 
formalităţile obişnuite, fie (ceea ce e de asemenea cu 
putinţă) că ele nu-l putuseră împiedica să adoarmă din nou 
urcând scara, fapt e că a intrat în salon fără a mai bate la 
uşă, şi astfel a zărit un domn stând drăgăstos pe sofa, 
lângă d-şoara Emily, cu un braţ pe după mijlocul ei, în timp 
ce Arabella şi drăgălaşa cameristă se prefăceau că privesc 
atente printr-o fereastră, în capătul celălalt al camerei. 
Dolofanului îi scăpă atunci o exclamaţie, femeile scoaseră 
un țipăt, iar domnul dădu drumul, aproape în acelaşi timp, 

unei sudalme. 

— Ce cauţi aci, lighioană mizerabilă? strigă domnul care 
nu era altul decât dl. Snodgrass. 

Speriat straşnic, grăsunul răspunse scurt: 

— Pe duduia. 

— Ce vrei cu mine, creatură neroadă? îl întrebă Emily 
întorcând într-o parte capul. 

— Stăpânu-meu şi domnul Pickwick vin să mănânce aici 
la ceasurile cinci, răspunse grăsunul. 

— leşi din cameră! strigă dl. Snodgrass, ai cărui ochi 
zvârleau flăcări asupra flăcăului buimăcit. 

— Nu! Nu! Nu! exclamă Emily cu aprindere. Bella, draga 
mea, sfătuieşte-mă. 

Emily şi dl. Snodgrass, Arabella şi Mary ţinură sfat într-un 
colţ începând să vorbească în şoaptă, cu însufleţire, câteva 
minute, în decursul cărora dolofanul aţipi. 

— Joe, spuse în cele din urmă Arabella întorcându-se cu 
cel mai seducător zâmbet; ce mai faci, Joe? 

— Joe, reluă Emily, tu eşti un băiat bun. N-am să te uit, 
Joe. 

— Joe, urmă dl. Snodgrass înaintând spre flăcăul uimit şi 
luându-i mâna; nu te recunoscusem. Na cinci şilingi pentru 
tine, Joe! 

— O să-ţi dau şi eu cinci, adăugă Arabella, pentru că 
suntem cunoştinţe vechi, ştii; şi-i dărui dolofanului nepoftit 
încă un zâmbet şi mai fermecător. 

Simţurile dolofanului fiind cam molâi, el păru la început 
foarte mirat de schimbarea subită care se produsese în 
favoarea sa, ba chiar privi în juru-i cu multă nelinişte. Până 
la urmă, totuşi, faţa lui mare începu să arate câteva 
simptome ale unui zâmbet proporţional de mare apoi, 
vârând câte o jumătate de coroană în fiecare buzunar, şi 
după aceea mâinile, izbucni într-un râs răguşit. Pentru 
întâia şi singura dată, în viaţa lui, a fost auzit râzând. 

— Văd că ne înţelege, spuse Arabella. 

— Ar trebui să i se dea să mănânce numaidecât ceva, 
observă Emily. 

Puțin a lipsit ca grăsunul să râdă iarăşi auzind 
propunerea aceasta. După câteva şuşotiri, Mary ieşi 
sprintenă din grup şi spuse: 

— Domnule, am să mănânc astăzi cu dumneata, dacă nu 
ai nimic împotrivă. 

— Poftim pe-aici, răspunse flăcăul plin de grabă. Este jos 
un pateu straşnic. 

Dolofanul cobori scara spre a o conduce pe Mary la 
bucătărie, iar pe drum drăgălaşa lui însoţitoare captiva 
atenţia tuturor chelnerilor şi stârnea îmbufnarea tuturor 
cameristelor. 

Pateul despre care dolofanul vorbise cu-atâta duioşie, se 
găsea într-adevăr acolo: i se adăugă un biftec, o farfurie cu 
cartofi şi-o cană cu bere. 

— la loc, zise Joe. Ce noroc! Bună masă. Mi-este o foame 
straşnică! 

După ce repetă de cinci-şase ori aceste exclamaţii, c-un 
soi de încântare, flăcăul se aşeză la un cap al mescioarei, şi 
Mary la capătul celălalt. 

— Vrei puţin din asta? întrebă dolofanul înfundând în 
pateu cuțitul şi furculiţa până la mâner, 

— Puțin, te rog, răspunse Mary. 

Servind-o pe Mary cu puţin pateu şi servindu-se pe el cu 
mult, Joe se pregătea să mănânce, când deodată se plecă 
înainte pe scaun şi, lăsându-şi mâinile cu cuțitul şi furculiţa 
să-i cadă pe genunchi, spuse foarte tărăgănat: 

— Ştii că eşti tare drăguță? 

Cuvintele erau rostite cu un aer de admiraţie foarte 
măgulitoare, însă tânărul avea în priviri o expresie atât de 
canibalică, încât complimentul părea îndoielnic. 

— Vai de mine, Joseph, ce vrei să spui?! exclamă Mary 
prefăcându-se că roşeşte. 

Reluându-şi treptat poziţia de mai înainte, dolofanul 

răspunse numai printr-un suspin adânc, rămase câteva 
minute pe gânduri şi bău o înghiţitură lungă de bere. După 
care, suspină iarăşi şi se ocupă de pateu cu multă 
sârguinţă. 

— Ce drăguță fiinţă este domnişoara Emily! spuse Mary 
după o îndelungată tăcere. 

41. „Mary şi dolofanul” - Phiz, noiembrie 1837 

În răstimp, dolofanul isprăvise pateul. Îşi pironi ochii pe 
chipul fetei şi răspunse: 

— Eu cunosc una şi mai drăguță. 

— Adevărat? 

— Da, adevărat, replică dolofanul cu o  însufleţire 
neobişnuită. 

— Cum o cheamă? 

— Cum te cheamă pe dumneata? 

— Mary. 

— Aşa o cheamă şi pe ea. Dumneata eşti ea. 

Spre a întări şi mai mult complimentul, dolofanul îi 
adăugă o schimonositură şi dădu ochilor o expresie crucişe, 
închipuindu-şi, după toate aparențele, că aruncă astfel o 
ocheadă seducătoare. 

— Nu trebuie să-mi vorbeşti aşa, spuse Mary. Nu-mi 
vorbeşti serios. 

— Ba da. 

— Ei, şi? 

— Ai să vii totdeauna aici? 

— Nu, glăsui Mary clătinând din cap, mâine seară plec. 
De ce întrebi? 

— Vai, ce plăcere am fi avut mâncând împreună dacă 
rămâneai! exclamă grăsunul cu ton foarte sentimental. 

— Poate că, din când în când, am să viu să te văd, dacă 
vei vrea să-mi faci un serviciu, răspunse Mary răsucind cu 
prefăcută sfială faţa de masă. 

Dolofanul privi pe rând pateul şi friptura ca şi cum şi-ar fi 
închipuit că un serviciu trebuia să fie legat de-un lucru de 
mâncare; apoi, scoțând din buzunar o jumătate de coroană, 
o examină cu nelinişte. 

— Nu mă înţelegi? continuă Mary privindu-i cu şiretenie 
chipul dolofan. 

El examină din nou jumătatea de coroană şi răspunse 
încet: 

— Nu! 

— Doamnele ar vrea să nu pomeneşti bătrânului domn 
despre tânărul domn care era sus; şi-aş vrea şi eu. 

— Atâta tot? răspunse dolofanul, evident uşurat de o 
mare povară şi băgând la loc jumătatea de coroană. De 
bună seamă că n-am să spun nimic. 

— Uite, zise Mary, domnul Snodgrass ţine foarte mult la 
domnişoara Emily; şi domnişoara Emily ţine foarte mult la 
domnul Snodgrass; iar dacă spui asta, bătrânul te-ar duce 
cine ştie unde departe, la ţară, unde n-ai să mai poţi vedea 
pe nimeni. 

— Nu, nu, n-am să spun nimic! declară dolofanul cu 
hotărâre. 

— Te rog, fii aşa de drăguţ... Dar acum trebuie să mă duc 
sus şi să-mi îmbrac stăpâna pentru masă. 

— Nu pleca încă, stărui grăsunul. 

— Trebuie. Deocamdată, cu bine, spuse Mary. 

Dolofanul întinse, cu galanteria unui elefant tânăr, 
braţele spre a-i fura o sărutare; cum însă nu-i trebuia prea 
multă agilitate ca să scape de el, frumoasa care-i rănise 
inima dispăru mai înainte ca el să le fi strâns. Dezamăgit, 
flăcăul mormoloc mâncă o livră sau două de biftec, într-o 
atitudine sentimentală, şi adormi profund. 

Aveau atâtea să-şi spună în salon, atâtea planuri de pus 
la cale pentru cazul când cruzimea d-lui Wardle ar fi impus 
o răpire şi o căsătorie secretă, încât erau orele patru şi 
jumătate când dl. Snodgrass îşi lua ultimul rămas-bun. 
Doamnele alergară să se îmbrace în camera Emilyei, iar 
îndrăgostitul, luându-şi pălăria, ieşi din salon. Abia părăsise 
încăperea, când auzi vocea d-lui Wardle, vorbind tare. Se 
uită peste rampă şi îl văzu urcând, urmat de câţiva domni. 
În buimăceala sa, şi necunoscând ascunzişurile hotelului, dl. 
Snodgrass se înapoie grabnic în camera din care tocmai 
ieşise; apoi, trecând de acolo într-altă încăpere (odaia de 
dormit a d-lui Wardle) închise binişor uşa tocmai când 

persoanele zărite de el intrau în salon. Le recunoscu uşor 
glasurile: erau dl. Wardle şi dl. Pickwick, dl. Nathaniel 
Winkle şi dl. Benjamin Allen. 

„E un mare noroc că am avut prezenţa de spirit să-i evit”, 
gândi dl. Snodgrass cu un zâmbet, mergând în vârful 
picioarelor spre altă uşă situată lângă pat. „Uşa asta dă în 
acelaşi coridor, aşa că pot să plec liniştit şi în voie”. 

Un singur obstacol se opunea ca el să plece liniştit şi în 
voie: anume că uşa era încuiată şi cheia - nicăieri. 

— Chelner! spuse bătrânul Wardle frecându-şi mâinile: 
dă-ne astăzi cel mai bun vin pe care îl aveţi. 

— Da, vă aduc din cel mai bun, domnule, răspunse 
chelnerul. 

— Trimite vorbă doamnelor că ne-am înapoiat. 

— Da, domnule. 

DI. Snodgrass dorea fierbinte să li se comunice 
doamnelor că s-a înapoiat şi el. Într-un rând, chiar se 
încumetă să şoptească prin gaura cheii: „Chelner!” Dar, 
gândind că ar putea să atragă atenţia altei persoane, şi 
amintindu-şi că citise de dimineaţă, în ziar, la rubrica 
poliţienească, păţaniile unui gentleman arestat într-un hotel 
vecin, deoarece fusese găsit într-o situaţie asemănătoare, 
se aşeză pe un geamantan, tremurând din toate 
mădularele. 

— Nu-l aşteptăm niciun minut pe Perker, declară Wardle 
uitându-se la ceas. El e totdeauna exact: va fi aici la ţanc 
dacă are de gând să vină; dacă nu, ce rost are să-l 
aşteptăm? A, Arabella! 

— Surioară! exclamă Benjamin Allen cuprinzând-o cu 
braţele în mod foarte romantic. 

— Vai, Ben, dragul meu, cum miroşi a tutun! strigă 
Arabella vădit sufocată de dovada de dragoste a fratelui ei. 

— Crezi? zise dl. Benjamin Allen. E posibil... (Era posibil, 
căci părăsise o fermecătoare reuniune de doisprezece 
studenţi în medicină, care fumau înghesuiți într-o odăiţă de 

cârciumă, dinaintea unui foc bun.) Ce încântat sunt că te 
văd, Bella! 

— Şi eu, spuse Arabella plecându-se să-şi sărute fratele; 
dar dragă Ben, nu mă strânge aşa; mă sugrumi. 

În momentul acesta al împăcării, dl. Ben Allen, lăsându- 
se învins de sensibilitatea sa, de ţigări şi de bere, îşi plimba 
asupra tuturor celor de faţă ochii prin ochelarii umezi. 

— Dar mie nu mi se spune nimic? strigă Wardle 
deschizând braţele. 

— Dimpotrivă, şopti Arabella primind sărutul şi felicitările 
călduroase ale bătrânului domn; dumneata eşti un om rău, 
o inimă de piatră, un monstru de cruzime. 

— Şi tu eşti o mică răzvrătită, i-o întoarse Wardle pe 
acelaşi ton; şi mi-e teamă că voi fi obligat să-ţi interzic 
intrarea în casa mea. Persoane ca tine, care s-au căsătorit 
în ciuda întregii lumi, n-ar trebui lăsate libere în societate. 
Dar haide, adăugă el eu glas tare, uite masa pusă; ai să stai 
lângă mine! 

— Joe! Afurisit băiat, uite-l că este treaz! 

Spre marea disperare a stăpânului său, dolofanul era 
într-adevăr într-o stare de remarcabilă luciditate. Ochii lui 
se ţineau larg deschişi şi parcă aveau intenţia să rămână 
aşa. În purtările lui era de asemenea o vioiciune la fel de 
inexplicabilă. Ori de câte ori privirile sale le întâlneau pe ale 
Emilyei sau Arabellei, zâmbea schimonosindu-se; iar într-un 
rând Wardle ar fi putut să jure că l-a văzut clipind din ochi. 

Schimbarea dolofanului năştea din simţământul noii lui 
importanţe, şi din demnitatea ce-o dobândise văzându-se 
confidentul domnişoarelor. Zâmbetele şi clipirile din ochi 
erau tot atâtea asigurări binevoitoare că ele pot să conteze 
pe fidelitatea lui. Totuşi, pentru că semnele erau de natură 
mai mult să inspire bănuieli decât să le potolească, şi 
deoarece erau, pe deasupra, oarecum stânjenitoare, 
Arabella le răspundea din când în când printr-o încruntare a 
sprâncenelor, sau printr-un gest din cap; dolofanul, 

nevăzând în aceasta decât o invitaţie să stea în gardă, 
reîncepea să clipească din ochi şi să zâmbească şi mai 
stăruitor, spre a dovedi că înţelegea perfect. 

— Joe, spuse dl. Wardle după o cercetare infructuoasă 
prin toate buzunarele, tabachera mea e pe sofa? 

— Nu, domnule, răspunse grăsunul. 

— A, mi-aduc aminte; am lăsat-o pe toaletă azi 
dimineaţă. Dă fuga în camera mea şi adu-mi-o. 

Dolofanul se duse în camera vecină, şi, după o absenţă 
cam de un minut, se înapoie cu tabachera, dar şi cu figura 
cea mai palidă pe care a avut-o cândva un rotofei. 

— Ce i s-o fi întâmplat?! exclamă dl. Wardle. 

— Nu mi s-a întâmplat nimic, răspunse Joe neliniştit. 

— Ai văzut cumva nişte strigoi? întrebă bătrânul domn. 

— Ori ai luat ceva la măsea? sugeră Ben Allen. 

— Mi se pare că ai dreptate, şopti Wardle peste masă; s-a 
ameţit, sunt sigur. 

Ben Allen răspunse că şi el credea la fel; iar pentru că 
observase o sumedenie de cazuri asemănătoare, Wardle fu 
întărit în gândul ce căuta să i se furişeze de o jumătate de 
ceas în minte, şi ajunse îndată la încheierea că dolofanul 
era beat. 

— Fiţi cu ochii pe el câteva minute, murmură Wardle; 
vom vedea în curând dacă într-adevăr a băut. 

Fapt e că nefericitul tânăr schimbase numai câteva 
cuvinte cu dl. Snodgrass; că acesta îl implorase să se 
adreseze vreunui prieten spre a-l pune în libertate, apoi îl 
împinsese afară cu tabachera, de teamă ca o absenţă prea 
prelungită să nu trezească bănuieli. Joe meditase câteva 
clipe cu o figură răvăşită, pe urmă ieşise din cameră s-o 
caute pe Mary. 

Dar Mary se înapoiase la George şi Vulturul după ce-şi 
îmbrăcase stăpâna, astfel că dolofanul reveni şi mai 
zdruncinat. 

Wardle şi dl. Ben Allen schimbară câteva priviri. 

— Joe! spuse Wardle. 

— Da, domnule. 

— De ce ai ieşit? 

Dolofanul se uită deznădăjduit la comeseni şi îngăimă că 
nu ştia de ce. 

— Aha, nu ştii? Dă brânza asta domnului Pickwick. 

DI. Pickwick, aflându-se în perfectă sănătate şi în 
perfectă dispoziţie, fusese încântător tot timpul mesei, şi 
părea angajat, în momentul acela, într-o conversaţie 
însufleţită cu Emily şi dl. Winkle. Plecându-şi amabil capul, 
luminat de zâmbete senine, în focul peroraţiei sale, îşi 
mişca domol mânia stângă spre a da mai multă forţă celor 
ce spunea. Luase o bucată de brânză din farfurie şi se 
întorcea să continue conversaţia, când  dolofanul, 
încovoindu-se spre a-şi pune capul la nivelul celui al d-lui 
Pickwick, îşi îndreptă degetul peste umărul lui ca pentru a-i 
arăta ceva, şi făcu în acelaşi timp strâmbătura cea mai 
hidoasă ce s-a văzut cândva la vreo mască din carnaval. 

— Ei, ce e?! exclamă dl. Pickwick tresărind. 

Se opri scurt, căci Joe se ridicase şi era, sau pretindea că 
este, adormit buştean. 

— Ce s-a întâmplat? întrebă Wardle. 

— Băiatul dumitale este aşa de ciudat! continuă dl. 
Pickwick privindu-l pe Joe cu nelinişte. Vă va mira, poate, ce 
spun, însă, pe onoarea mea, mă tem că uneori e cam 
scrântit la minte. 

— Vai, domnule Pickwick, nu vorbi aşa! exclamară 
împreună Emily şi Arabella. 

— N-aş garanta, bineînţeles, urmă dl. Pickwick în mijlocul 
unei linişti adânci şi al unei spaime generale; dar purtările 
lui cu mine, în momentul acesta, erau într-adevăr 
alarmante. Oh! exclamă dl. Pickwick sărind de pe scaun cu 
un geamăt scurt, vă cer iertare, doamnelor; dar mi-a înfipt 
ceva ascuţit în picior... Nu, nu este teafăr. 

— E beat! strigă bătrânul Wardle mânios. Sunaţi! chemaţi 

servitorii! e beat! 

— Nu-s beat! strigă dolofanul căzând în genunchi pe când 
stăpânul său îl apuca de guler; nu-s beat! 

— Atunci eşti nebun, ceea ce e şi mai grav; chemaţi 
servitorii! 

— Nu-s nebun, sunt foarte teafăr, replică Joe începând să 
plângă. 

— Atunci de ce dracu îl înţepi pe domnul Pickwick în 
picior? întrebă Wardle supărat. 

— Nu voia să se uite la mine, aveam să-i spun ceva. 

— Ce voiai să-i spui? întrebară vreo şase voci deodată. 

Joe deschise gura, o închise la loc, privind uşa camerei de 
culcare, deschise gura din nou şi-şi şterse lacrimile cu 
încheieturile degetelor arătătoare. 

— Ce voiai să-i spui? întrebă Wardle scuturându-l. 

— Staţi! spuse dl. Pickwick; lăsaţi-mă să-i vorbesc eu. Ce 
doreai să-mi comunici, băieţelule? 

— Voiam să vă vorbesc în şoaptă. 

— Îmi închipui că voiai să-i muşti urechea, întrerupse 
Wardle; nu te apropia de el, Pickwick, e turbat. Sunaţi, să-l 
ducă jos. 

În clipa când dl. Wardle apuca şnurul clopoţelului, îl 
opriră exclamaţii generale de surpriză. Cu o figură 
împurpurată de tulburare, amantul captiv ieşise deodată 
din camera de culcare şi saluta întreaga societate. 

—A! A! strigă Wardle dând drumul dolofanului şi 
trăgându-se un pas înapoi; ce-nseamnă asta? 

— Domnule, de când v-aţi înapoiat, am stat ascuns în 
camera dumneavoastră! exclamă dl. Snodgrass. 

— Emily, copila mea, spuse Wardle cu ton dojenitor, ştii 
totuşi bine că nu pot suferi tăinuirile şi minciunile, 
întâmplarea este absolut nedelicată şi nescuzabilă. Nu zău, 
nu meritam asta din partea ta, Emily. 

— Dragă tată, glăsui Emily, Arabella ştie... toată lumea 
ştie... Joe ştie... că n-am avut niciun amestec în această 

tăinuire. August, pentru numele lui Dumnezeu, explică-te! 

DI. Snodgrass, care aşteptase numai să i se dea 
ascultare, povesti îndată cum s-a găsit pus în penibila 
situaţie; cum numai temerea de-a nu stârni neînţelegeri în 
familie l-a îndemnat să evite întâlnirea cu dl. Wardle; cum 
voia doar să iasă pe altă uşă şi cum, găsind-o încuiată, a 
fost nevoit să rămână împotriva voinţei sale. Spuse că se 
găseşte într-o situaţie delicată; dar că acum îi părea mai 
puţin rău, deoarece avea prilejul să declare în faţa 
prietenilor comuni că o iubea profund şi sincer pe fiica d-lui 
Wardle; că se mândrea mărturisind că dragostea lor era 
reciprocă şi că, chiar de ar fi despărţit de ea prin mii de 
leghe, chiar dacă Oceanul şi-ar rostogoli între ei apele, nu 
va uita o singură clipă ziua fericită când, pentru prima 
oară... etc. 

După această peroraţie, dl. Snodgrass salută încă odată, 
îşi privi pălăria şi se îndreptă spre uşă. 

— Stai, strigă Wardle. Pentru ce, în numele a tot ce 
este... 

— inflamabil, sugeră blând dl. Pickwick, gândind că se va 
întâmpla ceva grav. 

— Ei bine... în numele a tot ce este inflamabil, spuse 
Wardle, adoptând această variantă, nu puteai să-mi 
vorbeşti mie în primul rând despre toate acestea? 

— Sau de ce nu mi te-ai destăinuit mie? adăugi dl. 
Pickwick. 

— Vai de mine şi de mine, exclamă Arabella luându-i 
apărarea lui Snodgrass, ce rost mai au acum atâtea 
întrebări, mai ales când ştii că aleseseşi, în scopuri 
interesate, un ginere mult mai bogat, şi că eşti aşa de rău 
şi de repezit, că toate lumea se sperie de dumneata afară 
de mine? Strânge-i mâna şi porunceşte să i se dea ceva de 
mâncare, pentru numele domnului! Uită-te la el, e mort de 
foame şi te rog să spui să ţi se aducă vinul numaidecât, 
căci nu vei fi suportabil până nu vei bea cel puţin două 

sticle. 

Vrednicul bătrân o trase pe Arabella de ureche, o sărută 
fără nicio sfială, o sărută cu multă dragoste şi pe fiica sa, şi 
strânse cu căldură mâna d-lui Snodgrass. 

— Ea are dreptate, măcar într-o privinţă, glăsui el voios: 
sunaţi pentru vin. 

Vinul sosi, şi în acelaşi timp intră Perker. DI. Snodgrass fu 
servit pe o mescioară, iar după ce mântui masa îşi trase 
scaunul lângă Emily, fără cea mai mică împotrivire din 
partea bătrânului. 

Seara fu încântătoare. Micul domn Perker era foarte bine 
dispus. El povesti mai multe istorioare hazlii, şi cântă un 
cântec serios care păru aproape tot aşa de comic ca şi 
anecdotele lui. Arabella era răpitoare, dl. Wardle, foarte 
vesel, dl. Pickwick, foarte cumpătat, dl. Ben Allen, 
zgomotos, îndrăgostiţii, foarte tăcuţi, dl. Winkle, foarte 
vorbăreţ şi, toţi, nespus de fericiţi. 

CAPITOLUL LV 


DI. Solomon Pell, asistat de un comitet ales de vizitii, aranjează 
treburile d-lui Weller-senior. 


— Samivel, am dat de el, spuse dl. Weller fiului său a 
doua zi după înmormântare; ştiam eu că-i aici, Sammy. 

— Ce ştiai că-i aici? întrebă Sam. 

— Testamentul mamei tale vitrege, Sammy, care 
orânduieşte chestiile alea cu fundurile despre care ţi-am 
vorbit. 

— Cum, nu-ţi spusese unde era? 

— Deloc, Sammy. Noi eram ocupați să lămurim micile 
noastre neînţelegeri, şi îi dădeam curaj, şi o îndemnam să 
se facă bine, aşa că am uitat să-i vorbesc despre el. Pe 
urmă, nu ştiu dacă i-aş fi vorbit, chiar dacă mi-aş fi adus 
aminte, căci e caraghios, Sammy, să sâcâi pe cineva cu 
avutul lui când îl veghezi la căpătâi. E ca şi cum ai băga 
mâna în buzunarul unui călător de pe imperială, aruncat la 
pământ, în vreme ce-l ajuţi să se scoale şi-l întrebi, oftând, 
cum se simte. 

După ce dădu această ilustrație figurată a gândirii sale, 
dl. Weller deschise portofelul şi scoase o hârtie de 
scrisoare, pătată, cu diverse slove îndesate claie peste 
grămadă. 

— Uite docomentul, Sammy; l-am găsit în ceainicul ăl 
mic, negru, de pe raftul dulapului din prăvălie. Acolo îşi 
punea ea bagnotele până să se mărite, Samivel; de câte ori 

n-am văzut-o cum ridica capacul ca să-şi plătească 
datoriile! Biata de ea, ar fi putut să umple cu testamenturi 
toate ceainicile din casă, nestânjenită, căci în vremea din 
urmă nu mai gusta deloc băutura asta, afară de serile de 
tempiranţă, când începeau cu ceai şi punea capac cu 
băuturile cele mai tari. 

— Şi ce glăsuieşte hârtia? întrebă Sam. 

— Tocmai ce ţi-am povestit eu, băiatule, spuse părintele. 
„Două sute de lire sterline în funduri, pentru fiu-meu vitreg 
Samivel, şi restul propietăţilor mele de tot felul pentru soţul 
meu dl. Tony Weller pe care îl numesc singurul meu 
izecutor.” 

— Asta e tot? glăsui Sam. 

— Tot, răspunse dl. Weller. Şi fiindcă lucrul e limpede şi 
mulţumitor pentru tine şi pentru mine, singurele părţi 
enteresate, îmi închipui că am putea să băgăm petecul de 
hârtie în foc. 

— Ce vrei să faci, lunaticule! strigă Sam smulgându-i 
testamentul din mână pe când tatăl său, înainte de a-l 
arunca, aţâţa inocent focul. Nu zău, eşti un izecutor 
deştept. 

— De ce nu? întrebă dl. Weller întorcându-se sever, cu 
vătraiul în mână. 

— De ce nu? Pentru că el trebuie să fie ligalizat, întărit, 
başca multe alte formalităţi. 

— E serios ce spui? întrebă dl. Weller lăsând jos vătraiul. 

Sam băgă cu grijă testamentul în buzunar, arătând 
printr-o privire că vorbea foarte serios. 

— In cazul ăsta să-ţi spui eu cum stă lucrurile, reluă dl. 
Weller după o scurtă gândire; asta e o afacere care priveşte 
pe pretinul entim al cancelarului. Pell trebuie să-şi bage 
nasul aici. El e straşnic în chestie de legi încurcate. Arătăm 
hârtia acuş la Curtea insolvabelilor, Samivel. 

— Nu mi-a mai fost dat să văz un bătrân mai zănatic ca 
dumnealui! exclamă Sam plin de mânie. Old Bailey şi 

Curtea insolvabelilor şi a/ebiuri/e şi toate neroziile se bate 
în capul lui. Ai făcea mai bine să îmbraci fracul de duminică 
şi să vii cu mine la oraş, ca să aranjăm lucrurile, decât să 
stai şi să îndrugi la verzi şi uscate. 

— Prea bine, Sammy, şi sunt pe deplin de acorduri cu ăl 
care o putea să aranjeze chestia, Sammy. Da, ia seama, 
băiatule, că numai Pell se pricepe în marafetul legilor. 

— Nu mă gândeam la altul; dar eşti gata să vii? 

— Aşteaptă o minută, Sammy, îi spuse dl. Weller care, 
după ce îşi potrivi şalul în faţa unei oglinjoare atârnată la 
fereastră, se străduia din răsputeri să-şi pună haina. 
Aşteaptă o minută, Sammy; când o să fii bătrân ca tată-tu, 
nici tu n-ai să încapi aşa de uşor în haină ca acuma, 
băiatule. 

— De n-am să pot încăpea aşa de uşor, să fiu spânzurat 
dacă aş îmbrăcă-o! 

— Asta o spui acu’, replică dl. Weller cu gravitatea 
vârstei; să vezi însă că o să devii mai înţelept când o s- 
ajungi mai dolofan. Grosimea şi înţelepciunea merge 
totdeauna mână în mână, Sammy. 

După ce debită maxima aceasta fără cusur - rezultatul 
multor ani de observaţii personale - dl. Weller izbuti, printr- 
o iscusită îndoire a trupului, să încheie primul nasture al 
redingotei sale. Apoi, odihnindu-se câteva secunde ca să-şi 
tragă suflarea, îşi perie pălăria cu cotul şi se declară gata. 

— Deoarece patru capete preţuieşte mai mult decât 
două, Sammy, spuse dl. Weller conducându-şi trăsura pe 
drumul Londrei, şi deoarece propitatea asta e o ispită 
pentru un gentelman al justiţiei, vom lua doi preteni ai mei 
cu noi, care să fie numaidecât pe urmele lui dacă i-ar da 
prin gând ca să umble cu şoalda; doi dintre ăia care te-au 
condus la închisoare deunăzi. Sunt cei mai buni cunoscători 
de cai pe care i-ai întâlnit vreodată, adăugă în şoaptă dl. 
Weller. 

— Şi de avocaţi? se interesă Sam. 

— Cine e în stare să apreţuiască cum se cuvine un cal, 
ştie să apreţuiască orice cum se cuvine, răspunse dl. 
Weller, aşa de dogmatic, că Sam n-avu curajul să-l 
contrazică. 

Ca urmare a importantei sale hotărâri, dl. Weller 
rechiziţionă serviciile domnului cu obrazul pătat şi ale altor 
doi foarte dolofani vizitii, aleşi de bună seamă pentru 
corpolenţa şi pentru înţelepciunea lor proporţională. Cu toţii 
se duseră atunci la cârciuma din Portugal Street, de unde 
un mesager fu expediat la Curtea insolvabililor să reclame 
prezenţa neiîntârziată a d-lui Solomon Pell. 

Mesagerul îl găsi din fericire pe dl. Solomon Pell în sală, 
îndeletnicindu-se cu o gustare rece compusă dintr-un 
pesmet şi-un cârnat. Afacerile cam lâncezeau în momentul 
acela; de aceea, de îndată ce mesajul îi fu suflat la ureche, 
el vâri resturile dejunului în buzunar, printre multe alte 
documente profesionale, şi se îndreptă cu atâta însufleţire 
spre clienţii săi, că ajunse la cârciumă mai înainte ca 
mesagerul să fi putut scăpa din sala de şedinţe. 

— Domnilor, zise dl. Pell ducând mâna la pălărie, vă ofer 
serviciile mele. Nu spun asta ca să vă măgulesc, domnilor, 
însă nu există pe lume alte cinci persoane pentru care eu 
să-mi fi părăsit astăzi afacerile de la Curte. 

— Aşa de ocupat sunteţi? întrebă Sam. 

— Ocupat, replică Pell, până peste cap, domnilor, cum 
îmi spunea deseori prietenul meu, defunctul lord cancelar, 
când auzea strigăte în Camera Lorzilor. Bietul de el! Era 
foarte plăpând şi se resimțea mult de pe urma acestor 
strigăte. Şi nu odată m-am temut că ele o să-l dea gata. 

DI. Pell clătină din cap şi se opri. Îndată dl. Weller, făcând 
cu cotul vecinului său pentru a-i atrage luarea aminte 
asupra cunoştinţelor distinse ale avocatului, îl întrebă pe 
acesta dacă oboselile în chestiune au produs urmări rele, 
permanente, asupra constituţiei nobilului său prieten. 

— Nu cred că şi-a revenit vreodată pe deplin, declară dl. 

Pell. La drept vorbind, sunt sigur că nu. „Pell, îmi spunea el 
adesea, cum dracu’ de poţi susţine toată munca 
intelectuală, pe care o îndeplineşti? E un mister pentru 
mine”. „Nu zău, pe viaţa mea, îi răspundeam eu de obicei, 
nu ştiu”. „Pell, adăuga el oftând şi privindu-mă cu oarecare 
invidie, (o invidie prietenească, după cum vedeţi, domnilor, 
o simplă invidie prietenească... n-o luam în seamă 
niciodată) Pell, spunea el, dumneata eşti extraordinar, într- 
adevăr extraordinar”. A, aţi fi ţinut la el foarte mult, dacă l- 
aţi fi cunoscut, domnilor. Dă-mi de trei penny rom, drăguță. 

Adresând ultima frază, cu ton de durere stăpânită, 
chelneriţei, dl. Pell oftă, îşi privi pantofii, privi apoi în tavan, 
şi în răstimp romul fiindu-i adus, îl bău. 

— În orice caz, spuse Pell trăgându-şi scaunul mai 
aproape de masă, un om de profesiunea mea nu are 
dreptul să se gândească la prieteniile particulare, când 
asistenţa sa legală e cerută. In treacăt fiind spus, domnilor, 
de când v-am văzut ultima oară, noi am avut a deplânge o 
întâmplare foarte tristă. 

DI. Pell îşi scoase batista rostind vorba dep/ânge, dar o 
întrebuința numai pentru a şterge un strop de rom ce 
atârna pe buza de sus. 

— Am văzut din Advertiser, domnule Weller, urmă el. Şi 
când te gândeşti că dânsa nu avea mai mult de cincizeci şi 
doi de ani! 

Exclamaţiile acestea, ale unui spirit filosofic, erau 
adresate omului cu obrazul pătat, a cărui privire dl. Pell o 
întâlnise întâmplător. Omul cu obrazul pătat vedea 
lucrurile, în genere, într-un chip foarte încurcat; el se mişcă 
neliniştit pe scaun declarând că într-adevăr... cât priveşte 
asta... nu se putea spune cum de se întâmplase - 
observaţie îmbrăcată în una dintre acele propoziţii subtile 
împotriva căreia este greu de luptat prin argumente şi pe 
care nu o combătu nimeni. 

— Am auzit că era o femeie foarte frumoasă, domnule 

Weller, adăugă Pell cu simpatie. 

— Da, dom'le, adevărat! replică dl. Weller, deşi nu-i 
plăcea soiul acesta de conversaţie, gândea însă că 
avocatul, dată fiind lunga-i intimitate cu defunctul lord 
cancelar, se pricepea desigur mai bine decât dânsul în 
chestii de politeţă şi bune maniere. Era o femeie foarte 
frumoasă, dom'le, când am cunoscut-o eu. Pe atunci era 
văduvă. 

— Curios! glăsui Pell privind în juru-i c-un zâmbet 
dureros; şi doamna Pell era văduvă. 

— Nemaipomenit! observă omul cu obrazul pătat. 

— Da, ciudată coincidenţă, reluă Pell. 

— Câtuşi de puţin, declară dl. Weller cu tonul mohorât; 
văduvele care se mărită e mai multe decât fetele. 

— Foarte bine, foarte bine, răspunse Pell; ai toată 
dreptatea, domnule Weller. Doamna Pell era o femeie 
elegantă şi desăvârşită; manierele ei stârneau prin partea 
locului admiraţia generală. Eram mândru când o vedeam 
dansând. Era ceva aşa de hotărât, de nobil, şi totuşi aşa de 
natural în ţinuta ei! inuta ei, domnilor, era însăşi 
simplicitatea... Vai! domnule Samuel, permite-mi o 
întrebare, continuă avocatul cu voce mai scăzută; mama 
dumitale vitregă era înaltă? 

— Nu prea, răspunse Sam. 

— Doamna Pell era înaltă; o femeie superbă, cu trăsături 
nobile şi cu un nas, domnilor, menit să comande şi să fie 
maiestos. Mi-era foarte ataşată! În plus, avea o familie cu 
relaţii înalte; fratele mamei ei, domnilor, dăduse un 
faliment de opt sute de lire sterline ca Law stationer. 

— Acum, întrerupse dl. Weller care se arătase neliniştit în 
decursul discuţiei, acum să vorbim de afaceri... 

Cuvintele sunară ca o muzică delicioasă pentru urechile 
lui Pell. El căuta demult să ghicească dacă era vreo afacere 
de tratat, sau dacă fusese invitat numai să se înfrupte 

dintr-un castron de punch ori de grog sau din vreun alt 
compliment profesional asemănător; şi acum îndoiala se 
risipea, fără ca el să fi mărturisit vreo grabă de natură să-l 
compromită. Îşi puse pălăria pe masă şi ochii îi străluceau, 
spunând: 

— Care e afacerea asupra căreia... hm...? Vreunul dintre 
domnii de aici doreşte să treacă în faţa Curţii? Avem nevoie 
de-o arestare? Facem o arestare prietenească. Suntem toţi 
prieteni, aici, îmi închipui... 

— Sammy, dă-mi docomentul, spuse dl. Weller luând 
testamentul de la fiul său pe care scena părea că-l bucură 
mult. Ceea ce noi dorim, dom'le, e vetrificarea actului ăsta. 

— Verificare, dragă domnule; verificare, observă Pell. 

— Bine, dom'le, încuviinţă dl. Weller acru; verificare sau 
vetrificare, tot aia e. Dacă dumneata nu mă înţelegi, 
nădăjduiesc că am să găsesc pe cineva care să mă 
înţeleagă. 

— Nu încape supărare, domnule Weller, răspunse Pell cu 
blândeţe. Dumneata eşti executorul, după câte văd, 
adăugă el aruncându-şi ochii asupra hârtiei. 

— Da, dom'le, răspunse dl. Weller. 

— Dumnealor de aici, sunt legatari, după câte îmi 
închipui? întrebă Pell cu un zâmbet amabil. 

— Sammy e locatar, replică dl. Weller. Dumnealor e 
pretinii mei, veniţi cu mine să vază dacă chestia e-n regulă, 
un fel de albitri. 

— O, foarte bine; de bună seamă că n-am niciun motiv să 
mă împotrivesc. Îţi voi cere mica sumă de cinci lire sterline 
ca acont, hahaha! 

Comitetul hotărând că cele cinci lire sterline puteau să fie 
date, dl. Weller înmână suma. Apoi se ţinu o lungă 
consultaţie, fără un subiect anume, în care dl. Pell 
demonstră, spre deplina satisfacţie a arbitrilor, că dacă 
grija afacerii nu i-ar fi fost încredinţată lui, ea ar fi ieşit 
anapoda pentru motive pe care nu le explica limpede, însă 

care erau fără nicio îndoială, destule. După rezolvarea 
acestui punct important, dl. Pell luă, spre a se întrema, trei 
cotlete stropite cu bere şi spirtoase, pe socoteala celorlalţi, 
apoi cârdul se îndreptă spre Doctor's Commons. 

A doua zi făcură o vizită la Doctor's Commons, dar 
atestările necesare fură zădărnicite întrucâtva de un rândaş 
beat care refuza cu încăpățânare să jure altfel decât rostind 
înjurături profane, spre marea indignare a unui procuror şi a 
unui judecător pentru chestiuni de moştenire. În săptămâna 
următoare a fost nevoie de alte vizite la Doctor's Commons, 
apoi la Cancelaria drepturilor de moştenire; pe urmă, trebui 
să se redacteze un contract de vânzare, să se ratifice 
numitul contract, să se întocmească inventare, să se 
grămădească sumedenie de hârtii, să se dea peste cap 
dejunuri, să se înghită prânzuri şi să se facă o mulţime de 
alte lucruri deopotrivă necesare şi profitabile. De aceea dl. 
Solomon Pell şi secretarul său, şi geanta sa albastră pe 
deasupra se întremară aşa de bine, că ar fi fost nespus de 
greu să recunoşti într-înşii acelaşi om, acelaşi secretar şi 
aceeaşi geantă care hoinăreau cu câteva zile înainte pe 
Portugal Street. 

În cele din urmă, toate aceste importante chestiuni fiind 
puse la punct, fu fixată o zi pentru vânzare şi pentru 
transferul în rente ce urma să fie făcut de Wilkins Flasher, 
agent de schimb, cu domiciliul în preajma băncii, şi pe care 
îl recomandase dl. Solomon Pell. 

Era un fel de sărbătoare, şi prietenii noştri nu uitaseră să 
se îmbrace după cuviinţă. Cizmele d-lui Weller erau 
lustruite proaspăt, şi veşmintele lui potrivite cu grijă 
specială. Domnul cu obrazul pătat purta la cheotoarea 
fracului o dalie enormă, garnisită cu câteva frunze, iar 
fracurile celor doi prieteni ai lui erau împodobite cu buchete 
de laur şi de alţi arbori verzi. Tustrei îşi puseseră costumul 
de sărbătoare, adică erau înfăşuraţi până la bărbie, şi 
purtau cât mai multe straie, ceea ce însemna ultima 


1034 


expresie a eleganţei pentru vizitiii de trăsuri de piaţă, de 
când au fost inventate trăsurile de piaţă. 

DI. Pell îi aştepta la ora stabilită în localul de întâlnire, 
obişnuit. Îşi pusese şi el o pereche de mănuşi şi o cămaşă 
albă, din nefericire roasă la gât şi la manşete de prea multe 
spălături. 

— Orele două fără un sfert, spuse Pell privind orologiul 
din sală. Dacă ajungem la domnul Flasher la două şi un 
sfert, e numai bine. 

— Ce-aţi zice de o picătură de bere, domnilor? sugeră 
omul cu obrazul pătat. 

— Şi de-o bucăţică de friptură rece? spuse al doilea 
vizitiu. 

— Sau de-o stridie? adăugă al treilea vizitiu, răguşit, 
proptit pe picioare enorme. 

— Se aprobă! Se aprobă! strigă Pell. Ca să-l felicităm pe 
domnul Weller pentru noua lui proprietate? Haha! 

— Sunt cu totul de aceeaşi părere, domi'lor, răspunse dl. 
Weller. Sammy, trage de clopoțel. 

Sam se supuse şi berea, dimpreună cu friptura rece şi 
stridiile aduse numaidecât, fură judecate numaidecât. Într-o 
operaţie la care fiecare lua o parte aşa de activă, ar fi 
foarte nepotrivit să semnalăm vreo distincţiune; totuşi, 
dacă un individ a arătat mai multe capacităţi decât altul, 
acesta a fost vizitiul cu vocea răguşită, căci el puse un sfert 
de oţet la stridii fără să trădeze cea mai mică emoție. 

După ridicarea carapacelor de stridii, fu pus câte un 
pahar de apă şi brandy în faţa fiecăruia. 

— Dom'le Pell, glăsui dl. Weller amestecându-şi grogul, 
aveam de gând să propui o închinare în cinstea fundurilor 
în chestie; dar Samivel mi-a suflat (aici dl. Samuel Weller 
care, până atunci, îşi mâncase stridiile cu un zâmbet liniştit, 
strigă deodată cu voce sonoră: S-auzim!) mi-a suflat că ar fi 
mai bine să închinăm băutura dorindu-vă toate succesele şi 
belşugurile, şi mulţumindu-vă pentru cum aţi dus la capăt 

treburile mele. În sănătatea dumneavoastră, dom'le! 

— Un moment! strigă pătatul cu o energie subită; uitaţi- 
vă la mine, domnilor! 

Vorbind astfel, domnul cu obrazul pătat se ridică şi 
tovarăşii săi făcură la fel; îşi plimbă privirile asupra celor 
prezenţi, apoi ridică domol mâna şi, toţi, inclusiv el, cel cu 
obrazul pătat, răsuflară îndelung şi duseră paharul la gură. 
După o clipă, domnul cu obrazul pătat cobori mâna, şi 
paharele fură depuse pe masă, goale. Este cu neputinţă să 
descrii efectul zguduitor produs de această ceremonie 
impunătoare, mişcătoare, solemnă, plină totodată de 
demnitate; ea reuni toate elementele măreției. 

— Domnilor, glăsui atunci dl. Pell, tot ce pot să vă spun e 
că dovezile dumneavoastră de încredere sunt foarte 
tulburătoare pentru un om de lege. N-aş vrea să am aerul 
unui egoist, domnilor; dar sunt încântat, în propriul 
dumneavoastră interes, că v-aţi adresat mie; asta e tot. 
Dacă se întâmplă să cădeţi în ghearele unor membri 
mărunți ai profesiunii mele, convingerea mea este - şi vă 
asigur că rostesc adevărul - este că ei v-ar fi adus la sapă 
de lemn. Păcat că nobilul meu prieten nu e în viaţă ca să fi 
văzut cum am rezolvat eu afacerea asta! Nu zic din 
vanitate, însă gândesc... nu, domnilor, nu vă voi obosi cu 
părerea mea în această privinţă. De obicei pe mine mă 
găsiţi aici, domnilor; dar dacă nu sunt aici, ori în partea 
cealaltă a străzii, iată adresa mea. Tarifurile mele sunt 
foarte moderate şi foarte cuminţi. Nu există om care să se 
ocupe mai mult decât mine de clienţii săi, şi mă gândesc 
că, pe deasupra, îmi cunosc şi eu puţintel meseria. Dacă 
aveţi vreodată prilejul să mă recomandaţi prietenilor 
dumneavoastră, domnilor, v-aş fi foarte îndatorat şi vă vor 
fi şi ei când au să mă cunoască. În sănătatea 
dumneavoastră, domnilor! 

42. „DI. Weller şi prietenii săi chefuind la dl. Pell” - Phiz, noiembrie 
1837 

După ce-şi exprimă astfel sentimentele, dl. Solomon Pell 
plasă trei cărţi de vizită dinaintea prietenilor d-lui Weller şi, 
uitându-se din nou la orologiu, manifestă temerea c-ar fi 
timpul să pornească. Înţelegând aluzia, dl. Weller plăti 
cheltuielile; apoi executorul, legatarul, omul legii şi arbitrii 
îşi îndreptară paşii spre centru. 

Biroul lui Wilkins Flasher, esquire, agent de schimb, era 
la primul etaj, într-o curte, dinapoia Băncii Angliei; casa lui 
Wilkins Flasher, esquire, era la Brixton, Surrey; calul şi 
brişca lui Wilkins Flasher, esquire, se aflau într-o piaţă de 
trăsuri, alăturată; rândaşul lui Wilkins Flasher, esquire, era 
la drum, spre West End®™ să ducă nişte vânat; secretarul lui 
Wilkins Flasher, esquire, se dusese la masă; astfel că 
Wilkins Flasher în persoană strigă: „Intră!” când dl. Pell şi 
tovarăşii săi bătură la uşa biroului. 

— Bună ziua, domnule, spuse Pell salutând cu smerenie. 
Am dori să facem un mic transfer, vă rog. 

— Bine, bine, intraţi, răspunse dl. Flasher. Aşezaţi-vă un 
minut, sunt al dumneavoastră îndată. 

— Mulţumesc, domnule, reluă Pell; nu e nicio grabă. la un 
scaun, domnule Weller. 

DI. Weller luă un scaun, Sam o cutie, arbitrii luară ce 
putură, şi începură să contemple un calendar şi două-trei 
hârtii lipite pe perete, cu ochi aşa de mari şi cu atâta 
respect, de parcă ar fi fost vorba de cele mai frumoase 
producţii ale vechilor maeştri. 

— Ei bine, te prinzi pe o jumătate de duzină de sticle de 
Bordeaux? spuse Wilkins Flasher, esquire, reluând 
conversaţia pe care intrarea d-lui Pell o întrerupsese o clipă. 

Întrebarea se-adresa unui tânăr domn foarte elegant, 
care îşi ţinea pălăria peste favoritul drept şi care, sprijinit 
alene de un birou, masacra plictisit muştele cu o linie. 
Wilkins Flasher, esquire, se legăna pe un taburet foarte 

înalt echilibrându-l pe două picioare şi izbind într-o cutie cu 
buline, cu un briceag căruia îi dădea drumul să cadă, din 
timp în timp, cu-o mare iscusinţă, exact în centrul unui 
bulin roşu, mic, lipit de capac. Ambii domni aveau veste 
foarte deschise şi gulere foarte răsfrânte, ghete foarte mici 
şi inele foarte mari, ceasuri micuţe şi lanţuri foarte groase, 
pantaloni lipiţi pe corp şi batiste parfumate. 

— Eu nu mă prind niciodată pe o jumătate de duzină, 
spuse celălalt; pe-o duzină, de vrei! 

— S-a făcut, Simmery, s-a făcut! glăsui Wilkins Flasher, 
esquire. 

— Dar numaidecât! observă celălalt. 

— Fireşte, replică Wilkins Flasher, esquire; şi Wilkins 
Flasher, esquire, înscrise rămăşagul într-un carneţel, cu un 
creion de aur. Celălalt domn îl înscrise de asemenea, într- 
alt carneţel, cu alt creion de aur. 

— Am citit azi dimineaţă o notiţă cu privire la Boffer, 
spuse apoi dl. Simmery. Nenorocitul! trebuie s-o şteargă din 
casă. 

— Mă prind pe zece guinee contra cinci că-şi taie 
beregata, rosti Wilkins Flasher, esquire. 

— S-a făcut, răspunse dl. Simmery. 

— Stai! Mă răzgândesc, reluă Wilkins Flasher, esquire, pe 
gânduri. Poate c-o să se spânzure. 

— Foarte bine! încuviinţă dl. Simmery scoțând creionul 
de aur. Sunt de acord. Să zicem că-şi pune capăt zilelor. 

— Că se va sinucide, spuse Wilkins Flasher, esquire. 

— Întocmai! replică dl. Simmery luând notă. Pe zece 
guinee contra cinci, Flasher, că Boffer se va sinucide. In cât 
timp să zicem? 

— În două săptămâni, sugeră Wilkins Flasher, esquire. 

— Nu! declară dl. Simmery oprindu-se o clipă să ucidă o 
muscă. Să zicem o săptămână. 

— Să-mpărţim diferenţa; zece zile, zise Wilkins Flasher, 
esquire. 

— Bun, zece zile, întări dl. Simmery. 

Trecură deci în carneţel că Boffer se va sinucide în 
interval de zece zile; de nu, Wilkins Flasher, esquire, va 
plăti lui Frank Simmery, esquire, suma de zece guinee; 
dacă, însă, Boffer se va sinucide în acest răstimp, Frank 
Simmery, esquire, va plăti cinci guinee lui Wilkins Flasher, 
esquire. 

— Îmi pare foarte rău că i s-a înfundat, reluă Wilkins 
Flasher, esquire. Ce ospăţuri straşnice dădea! 

— Ce Porto bun avea! remarcă dl. Simmery. Trimit mâine 
pe valetul nostru la vânzare, să cumpere câteva sticle din 
acela de şaizeci şi patru. 

— Drace! trebuie să meargă şi omul meu, zise Wilkins 
Flasher, esquire. Cinci guinee că omul meu o să dea mai 
mult la licitaţie decât al dumitale. 

— S-a făcut. 

Trecură o altă însemnare cu creionul de aur în carnetele 
lor, şi dl. Simmery, omorând în răstimp toate muştele şi 
ţinând toate rămăşagurile, îşi luă tălpăşiţa spre bursă să 
vadă ce mai era pe-acolo. 

Wilkins Flasher, esquire, binevoi atunci să primească 
instrucţiunile d-lui Solomon Pell şi, după ce acoperi câteva 
formulare, invită societatea să-l urmeze la bancă. Pe drum, 
dl. Weller şi cei trei prieteni ai săi căscau ochi mari, plini de 
uimire, la tot ce vedeau, pe când Sam privea lucrurile cu un 
sânge rece pe care nimic nu putea să-l tulbure. 

După ce străbătură o curte plină de mişcare şi zgomot, şi 
trecură pe lângă doi portari îmbrăcaţi astfel încât să 
rivalizeze cu pompa de incendiu vopsită în roşu şi pusă într- 
un colţ, ajunseră în biroul unde chestiunea lor urma să fie 
rezolvată şi unde Pell şi dl. Flasher îi lăsară câteva clipe, ei 
urcând la Cancelaria testamentelor. 

— Unde suntem aici? murmură omul cu obrazul pătat la 
urechea d-lui Weller-senior. 

— La biroul titlurilor, răspunse în şoaptă executorul 

testamentar. 

— Dar gentlemenii de după tejghele? întrebă vizitiul 
răguşit. 

— Îmi închipui că ei e titluri scăzute, răspunse dl. Weller; 
nu e titluri scăzute, Samivel? 

— Cum? Îţi închipui că titlurile e oameni vii? glăsui Sam 
cu oarecare dispreţ. 

— Păi, ştiu eu? replică dl. Weller. Aşa mi se părea. Atunci 
ce e? 

— Fonţioneri, răspunse Sam. 

— Dar de ce mănâncă toţi sangvice cu şuncă? întrebă 
părintele. 

— Pentru că-mi închipui că intră în sarcina lor. Face parte 
din sestem. Toată ziua nu face decât asta, răspunse Sam. 

DI. Weller şi prietenii săi abia avură o clipă de răgaz 
pentru a medita asupra acestei particularităţi a sistemului 
financiar din Anglia, căci Pell şi Wilkins Flasher, esquire, se 
înapoiară îndată şi-i conduseră spre partea aceea a 
tejghelei deasupra căreia, pe o tăbliță neagră, era scris un 
„W” mare. 

— Ce e asta, dom'le? întrebă dl. Weller pe dl. Pell 
atrăgându-i atenţia asupra tăbliţei. 

— Prima literă a numelui defunctei, lămuri Pell. 

— A, nu, aşa nu merge! glăsui dl. Weller întorcându-se 
spre arbitri. Aici e o greşeală! Litera noastră e V. Asta nu 
merge. 

Arbitrii interpelaţi îşi dădură numaidecât părerea că 
afacerea nu putea să se încheie legal sub litera W; după 
toate probabilitățile ea ar fi fost întârziată cel puţin cu o zi, 
dacă Sam nu ar fi luat îndată o hotărâre prea puţin 
respectuoasă în aparenţă, dar categorică. Apucându-l pe 
părintele său de pulpana hainei, îl trase spre tejghea şi-l 
tinu pironit acolo până ce-şi depuse semnătura pe două 
acte; operaţie trudnică, dat fiind obiceiul d-lui Weller de a 
nu scrie decât cu litere de tipar. De aceea, funcţionarul avu 

în vremea aceasta răgaz să taie şi să curețe trei mere 
creţeşti. 

Cum dl. Weller-senior stăruia să-şi vândă partea 
numaidecât, merseră toţi de la bancă la uşa bursei, unde 
după o scurtă lipsă, Wilkins Flasher, esquire, se înapoie, 
aducând un cec, pe numele Smith, Payne şi Smith, de cinci 
sute treizeci lire sterline, care reprezentau, la cursul zilei, 
partea din rentele celei de-a doua doamne Weller, aferentă 
d-lui Weller-senior. 

Cele două sute de lire sterline ale lui Sam rămaseră 
trecute pe numele său, iar Wilkins Flasher, esquire, dădu 
drumul cu nepăsare, în buzunar, comisionului pe care-l 
încasase, şi porni îndărăt spre birou. 

La început, dl. Weller nu voia în ruptul capului să-şi 
încaseze altfel cecul decât în monede de aur; dar când 
arbitrii îi arătară că ar fi obligat să cheltuiască ceva bani şi 
pentru săculeţul cu care trebuiau aduşi, acceptă să 
primească suma în bilete de câte cinci lire sterline. 

— Fiu-meu şi cu mine, spuse el ieşind de la bancher, fiu- 
meu şi cu mine avem după masă treabă, aşa că aş vrea să 
isprăvim afacerea acum. Haidem undeva, să isprăvim 
socotelile! 

Găsiră prin apropiere o încăpere liniştită unde socotelile 
fură înfăţişate şi examinate. Contul d-lui Pell fu cercetat de 
Sam, iar câteva articole nu primiră aprobarea arbitrilor; deşi 
dl. Pell le declară solemn că sunt prea zgârciţi cu el, 
operaţia fusese desigur cea mai rentabilă dintre câte făcuse 
el vreodată, asigurându-i pentru mai bine de şase luni 
locuinţa, hrana şi spălatul. 

După ce băură ceva, arbitrii împărţiră strângeri de mâini, 
căci trebuiau să pornească la drum în seara aceea. Văzând 
că nu mai era nimic de făcut şi de mâncat, dl. Solomon Pell 
se despărţi în modul cel mai prietenesc, astfel că Sam 
rămase singur cu părintele său. 

— Băiatule, zise dl. Weller băgându-şi portofelul în 

buzunar, avem aici o mie o sută optzeci de lire sterline, 
afară de biletele pentru contract şi rest. Samivel, cârmeşte 
acum caii spre George şi Vulturul. 

CAPITOLUL LVI 


DI. Weller ia parte la o importantă conferinţă între dl. Pickwick şi 
Samuel Weller. Un domn bătrân, cu frac de culoarea tabacului, 
soseşte fără veste. 


DI. Pickwick se afla singur, visând la multe lucruri şi 
gândindu-se, printre altele, ce trebuia făcut pentru tânăra 
pereche a cărei situaţie nesigură era pentru el un prilej 
permanent de regrete şi de îngrijorare, când Mary intră pe 
nesimţite în cameră şi, înaintând spre masă, îi spuse cu 
voce cam zorită: 

— Vă rog, domnule, Samuel este jos şi întreabă dacă 
tatăl lui poate să vă vadă. 

— Desigur. 

— Mulţumesc, domnule, spuse Mary întorcându-se spre 
uşă. 

— E de mult Sam aici? 

— O, nu, domnule! răspunse Mary cu vioiciune. Abia s-a 
înapoiat şi zice că n-o să vă mai ceara concediu. 

Mary îşi dădu seama, fără îndoială, că împărtăşise ultima 
veste cu mai multă căldură decât era absolut necesar; sau 
remarcase, poate, zâmbetul bine dispus cu care dl. 
Pickwick a privit-o când ea isprăvi de vorbit. Fapt e că îşi 
cobori capul şi îşi examină colţul şorţuleţului ei drăguţ cu 
mai multă luare aminte decât părea să fie nevoie pentru 
acest lucru. 

— Spune-le să vină îndată, zise dl. Pickwick. 

Vădit uşurată, Mary alergă cu mesajul. 

DI. Pickwick făcu două-trei ocoluri prin odaie şi, frecându- 
şi bărbia cu mâna stângă, păru cufundat în meditări adânci. 

„Haide-hai, îşi spuse el la urmă cu ton blând, însă 
melancolic, e mijlocul cel mai bun de a-i răsplăti 
devotamentul şi credinţa. Aşa trebuie să fie. Destinul unui 
celibatar bătrân este să vadă pe cei din jurul său formând 
noi legături şi părăsindu-l. Nu am dreptul să aştept până la 
schimbarea situaţiei mele. Nu, nu, adăugă el cu mai multă 
voioşie, asta ar însemna egoism şi ingratitudine. Trebuie să 
mă consider fericit că am un prilej aşa de bun pentru a-l 
aşeza la casa lui. Sunt fericit... fireşte că sunt fericit!” 

DI. Pickwick era aşa de cufundat în aceste gânduri, încât 
nu auzi bătaia în uşă decât când fu repetată pentru a treia 
sau a patra oară. Aşezându-se repede şi reluându-şi aerul 
binevoitor de totdeauna, dădu permisiunea cerută. Sam 
Weller intră, urmat de tatăl său. 

— Sunt încântat că te-ai înapoiat, Sam, rosti dl. Pickwick; 
ce mai faci, domnule Weller? 

— Foarte bine, dom'le, foarte mulţumesc, replică 
văduvul. Nădăjduiesc că şi dumneavoastră vă simţiţi bine, 
dom” le. 

— Cât se poate de bine; îţi mulţumesc, răspunse dl. 
Pickwick. 

— Aş dori să stau puţintel de vorbă cu dumneavoastră, 
dom'le, dacă puteţi să-mi dăruiţi cinci minute, zise dl. 
Weller. 

— Desigur, aprobă dl. Pickwick. Sam, dă un scaun tatălui 
tău. 

— Mulţumesc, Samivel, am aici un scaun, spuse dl. 
Weller, trăgând scaunul în timp ce vorbea. Frumoasă 
vreme, dom'le, adăugă dl. Weller aşezându-se şi punându- 
şi pălăria pe podea. 

— Intr-adevăr, deosebit de frumoasă, replică dl. Pickwick; 
foarte frumoasă. 

— Cea mai frumoasă vreme pe care am văzut-o 

vreodată, dom'le, reluă dl. Weller. 

Dar, spunând acestea, fu apucat de un acces violent de 
tuse, iar după tuse începu să clatine din cap, să clipească 
din ochi, să facă gesturi imploratoare şi amenințătoare spre 
fiul său, care se încăpăţâna cu îndârjire să nu vadă nimic. 

DI. Pickwick, observând că bătrânul era oarecum 
stânjenit, se prefăcu ocupat cu tăiatul filelor unei cărţi care 
se afla lângă el şi aşteptă cu răbdare ca dl. Weller să 
explice obiectul vizitei sale. 

— Samivel, nu mi-a fost dat să văz un băiat mai 
supărător ca tine, spuse în cele din urmă dl. Weller, 
privindu-şi fiul cu indignare. În viaţa mea n-am văzut. 

— Dar ce a făcut, domnule Weller? întrebă dl. Pickwick. 

— Nu vrea să înceapă, dom'le; ştie că eu nu sunt în stare 
să mă exprim când e vorba de ceva particoler; el şade ca 
de lemn, dumneavoastră vă pierdeţi vremea şi eu mă fac 
de râs stând aşa, în loc să m-ajute cu-o iotă. Asta nu-i 
purtare de fiu, Samivel! urmă dl. Weller ştergându-şi 
fruntea; câtuşi de puţin! 

— Spuneai că vrei să vorbeşti, replică Sam; de unde să 
ştiu eu că te-ai înnămolit de la început? 

— Ai văzut bine că nu eram în stare să mă urnesc, că 
stăteam pe partea rea a drumului şi că dădeam în gard, şi 
aveam alte încurcături. Cu toate astea nu vrei să-mi dai o 
mână de ajutor. Mi-e ruşine de tine, Samivel. 

— Adevărul e, dom'le, declară Sam cu o plecăciune 
uşoară; adevărul e că jupânul şi-a retras banii... 

— Foarte bine, Samivel, foarte bine, îl întrerupse dl. 
Weller mişcând capul cu aer mulţumit. Nu aveam de gând 
să fiu aspru cu tine, Sammy. Foarte bine, aşa trebuie 
început; să ajungem numaidecât la fapt. Foarte bine, 
Samivel, bravo! 

Nespus de mulţumit, dl. Weller dădu din cap de o 
sumedenie de ori, şi aşteptă atent ca Sam să-şi continue 
vorbirea. 

— Poţi să iei loc, Sam, zise dl. Pickwick observând că 
întrevederea făgăduia să fie mai lungă decât îşi închipuise. 

Sam se înclină încă o dată, apoi se aşeză; şi pe când tatăl 
său se uita în jur, continuă: 

— Jupânul, dom'le, a încasat cinci sute treizeci de lire 
sterline... 

— Toate cosolindate! întrerupse dl. Weller cu glas scăzut. 

— Mare lucru nu e că e sau nu cosolindate, reluă Sam. E, 
ori nu, cinci sute treizeci de lire sterline? 

— Întocmai, Samivel, răspunse dl. Weller. 

— La care s-a adăugat banii luaţi pe Marchizul de 
Granby... 

— Casă, curte, iventar şi muşterii, lămuri dl. Weller. 

— Total, o mie o sută optzeci de lire sterline, adăugă 
Sam. 

— Adevărat?! exclamă dl. Pickwick; mă bucur. Te felicit, 
domnule Weller, că ai făcut afaceri aşa de bune. 

— Staţi o minută, dom'le, spuse dl. Weller ridicând mâna 
implorător. Dă-i înainte, Samivel! 

— El ţine mult, urmă Sam cu oarecare ezitare, şi ţiu şi eu 
mult să văz că pune banii într-un loc unde sa fie în 
siguranţă; căci, dacă îi păstrează, are să-i împrumute cine 
ştie la cine, ori are să-i dea pe cai, ori o să piarză portofelul 
pe drum, ori o să adoarmă dus, Dumnezeu ştie pe unde. 

— Foarte bine, Samivel, îl întrerupse dl. Weller cu un aer 
aşa de îndatoritor, de parcă fiul său ar fi adus cel mai mare 
elogiu prudenţei şi prevederii lui. Foarte bine! 

— De-aia, continuă Sam răsucind cu nelinişte marginea 
pălăriei; de-aia el i-a ridicat astăzi şi a venit aici cu mine, ca 
să spuie... adică să ofere... cu alte cuvinte, să... 

— Ca să spuie atâta, urmă dl. Weller cu nerăbdare, că 
banii n-are la ce-mi sluji mie; am să mă apuc iar să-mi mân 
trăsura regulat; şi cum n-am unde să-i ţiu la mine decât 
dacă plătesc un paznic să aibă grijă de ei, ori să-i ţiu în 
vreun buzunar al trăsurii, şi asta ar fi o ispită pentru 

călători; aşa că dacă vreţi să-i păstraţi la dumneavoastră, 
dom'le, v-aş fi tare îndatorat. Poate că, adăugă dl. Weller 
sculându-se şi venind să vorbească la urechea d-lui 
Pickwick, poate că o să vă slujească să plătiţi o parte din 
osândirea aia. Tot ce vreau să zic, e să-i ţineţi până când 
am să vi-i cer. 

Cu aceste cuvinte dl. Weller înmână portofelul d-lui 
Pickwick, îşi luă pălăria şi ieşi din cameră cu o iuţeală la 
care anevoie te-ai fi aşteptat din partea unei persoane aşa 
de corpolente. 

— Opreşte-l, Sam! strigă dl. Pickwick cu tonul serios. 
Pune mâna pe el! adu-mi-l aici numaidecât. Domnule 
Weller, vino încoace! 

Sam văzu că nu era de glumă cu somaţiile stăpânului 
său. Işi înşfacă părintele de braţ, pe când acesta cobora 
scara, şi-l aduse înapoi cu de-a sila. 

— Prietene, spuse dl. Pickwick apucându-l de mână, 
încrederea dumitale cinstită mă copleşeşte. 

— N-aveţi de ce, dom'le! declară dl. Weller cu 
încăpățânare. 

— Te asigur, prietene, că eu am mai mulţi bani decât îmi 
trebuie; cu mult mai mulţi decât ar putea să cheltuiască un 
om la vârsta mea. 

— Nimeni nu ştie cât e în stare să cheltuiască până nu 
încearcă, observă dl. Weller. 

— Se poate; cum însă eu nu vreau să fac experienţa asta, 
probabil că n-am să ajung la ananghie. Sunt deci dator să 
te rog să-ţi iei înapoi banii, domnule Weller, zise dl. 
Pickwick. 

— Foarte bine! replică bătrânul vizitiu cu ton nemulţumit. 
la seama, Samivel; am să fac o neghiobie mare cu avutul 
ăsta; o neghiobie mare! 

— Nu te sfătuiesc, răspunse Sam. 

DI. Weller chibzui un timp, apoi, încheindu-şi haina cu un 
aer hotărât, spuse: 

— Am să ţiu un tumpike?. 

— Un ce?! exclamă Sam. 

— Un tumpike, declară dl. Weller printre dinţii strânşi; am 
să ţiu un tumpike... Spune adio părintelui tău, Samivel; 
închin restul vieţii mele ţinând un tumpike! 

Amenințarea era aşa de cumplită, dl. Weller părea aşa de 
hotărât s-o înfăptuiască şi era atât de mâhnit de refuzul d- 
lui Pickwick, că acesta grăi după câteva clipe de gândire: 

— Haide-hai, domnule Weller, îţi păstrez banii. S-ar putea 
într-adevăr să-i folosesc mai bine decât dumneata. 

— Ei, asta spui şi eu! glăsui dl. Weller înseninându-se; 
nici vorbă c-o să-i folosiţi bine, dom'le. 

— Să nu mai vorbim de asta, spuse dl. Pickwick închizând 
portofelul în birou. Îţi sunt sincer îndatorat, prietene. Şi 
acum, ia loc, vreau să-ţi cer un sfat. 

Râsul pricinuit de triumful vizitei sale, care zguduise nu 
numai faţa, dar şi braţele, picioarele şi tot trupul d-lui 
Weller, în timp ce portofelul era închis, fu înlocuit de 
gravitatea cea mai solemnă, de îndată ce auzi cuvintele 
acestea. 

— Sam, lasă-ne câteva minute, spuse dl. Pickwick. 

Sam se retrase numaidecât. 

DI. Weller avea un aer grav şi era foarte uimit, când dl. 
Pickwick deschise vorba spunând: 

— Domnule Weller, după câte ştiu, dumneata nu eşti un 
apărător al căsătoriei... 

DI. Weller clătină din cap, însă nu avu tăria să vorbească; 
rămase înmărmurit la gândul nedesluşit că vreo afurisită de 
văduvă izbutise să-l prindă pe dl. Pickwick în mreje. 

— Adineaori, când urcai scara cu fiul dumitale, n-ai 
observat o fată? întrebă dl. Pickwick. 

— Ba da... Am văzut o fetişcană, replică dl. Weller tăios. 

— Cum ţi s-a părut, domnule Weller? Spune-mi sincer, 


6&2 Tumpike, barieră pentru dijmuirea trăsurilor pe drumurile engleze (n. 
tr.) 
1049 


cum ţi s-a părut? 

— Mi s-a părut că era durdulie şi bine legată, răspunse 
vizitiul cu ton critic. 

— Adevărat, ai dreptate, zise dl. Pickwick. Dar ce-ai 
gândit despre felul ei de a fi din câte ai putut să vezi? 

— Ehe, foarte drăguță şi foarte cumsecade, dom'le! 

Nimic nu indica sensul precis pe care dl. Weller îl dădea 
ultimului adjectiv; însă cum tonul cu care îl pronunţase 
arăta, de bună seamă, că era o expresie favorabilă, dl. 
Pickwick fu la fel de mulţumit ca şi cum l-ar fi înţeles 
perfect. 

— Fata aceasta mă interesează foarte mult, domnule 
Weller, reluă dl. Pickwick. 

Vizitiul tuşi. 

— Mă interesează, şi când spun asta mă gândesc la 
binele ei, urmă dl. Pickwick, adică nutresc dorinţa ca ea să 
ducă o viaţă îndestulată şi să fie fericită; mă înţelegi? 

— Foarte lămurit, declară dl. Weller care însă nu pricepea 
nimic. 

— Fiinţa asta tânără e legată de fiul dumitale. 

— De Samivel Weller?! exclamă părintele. 

— Întocmai. 

— E la mintea omului, spuse dl. Weller după câteva clipe 
de gândire; da chestia e cam cu bocluc; Samivel trebuie să 
bage bine de seamă. 

— Ce înţelegi prin asta? 

— Să bage bine de seamă să nu-i spuie, într-un moment 
de nevinovăție, ceva care să poată sluji la un proces pentru 
călcarea făgăduielii de luare în căsătorie. Nu trebuie să se 
joace cu astea, dom'le Pickwick. Când ele îşi pune ochii pe 
noi, nu ştim cum să scăpăm şi, cât chibzuim, ne şi înhaţă. 
Aşa am fost eu însurat întâia oară, dom'le; şi Samivel e 
urmarea acestei manopire. 

— Nu mă prea încurajezi să închei ceea ce aveam a-ţi 
spune, observă dl. Pickwick; cred însă că e mai bine să 

isprăvim. Nu numai că tânăra fiinţă e legată de fiul 
dumitale, dar şi fiul dumitale este legat de ea, domnule 
Weller. 

— Hm, frumoase lucruri pentru urechile unui părinte! 
Frumoase lucruri! zise dl. Weller. 

— Eu i-am observat în diferite ocazii, urmă dl. Pickwick 
fără să comenteze ultima observaţie a d-lui Weller; şi nu 
imă îndoiesc deloc. Inchipuieşte-ţi că aş dori să-i aşez, ca 
bărbat şi nevastă, într-o situaţie în care să poată trăi 
liniştiţi; ce-ai avea de zis, domnule Weller? 

Mai întâi dl. Weller primi schimonosindu-se propunerea 
implicând căsătoria unei persoane care-l interesa; dar cum 
dl. Pickwick, discutând cu el, stărui asupra faptului că Mary 
nu era văduvă, începu treptat să cedeze. Dl. Pickwick avea 
mare influenţă asupra lui, iar pe de altă parte, vizitiul 
fusese izbit de farmecele fetei căreia îi şi aruncase câteva 
ocheade foarte puţin paterne. Declară în cele din urmă că 
el nu se va împotrivi dorințelor d-lui Pickwick şi că-i va urma 
părerea cu multă plăcere. DI. Pickwick, bucuros, ţinu seama 
de vorbele lui, şi îl chemă pe Sam în încăpere. 

— Sam, spuse dl. Pickwick dregându-şi glasul, tatăl tău şi 
cu mine am avut o conversaţie cu privire la tine. 

— Cu privire la tine, Samivel! repetă dl. Weller răspicat, 
pe ton ocrotitor. 

— Nu sunt aşa de orb, Sam, ca să nu fi observat demult 
că nutreşti pentru camerista doamnei Winkle simţăminte 
mai mult decât de prietenie, zise dl. Pickwick. 

— Auzi, Samivel! adăugă dl. Weller dojenitor. 

— Nădăjduiesc, dom'le, spuse Sam adresându-se 
stăpânului său; nădăjduiesc că nu e niciun rău ca un tânăr 
să se uite la o tânără care e desigur drăguță şi cu bună 
purtare. 

— Fireşte că nu, încuviinţă dl. Pickwick. 

— Câtuşi de puţin, adăugă dl. Weller cu voce amabilă, 
dar magistrală. 

— Departe de-a gândi că e vreun rău în ceva aşa de 
natural, reluă dl. Pickwick, sunt foarte dispus să-ţi înlesnesc 
dorinţele în această privinţă. De aceea am avut o scurtă 
conversaţie cu tatăl tău; şi el este de părerea mea... 

— Persoana nefiind o văduvă... interveni dl. Weller, 
lămuritor. 

— Persoana nefiind o văduvă, repetă dl. Pickwick 
zâmbind, doresc să te liberez de constrângerea pe care ţi-o 
impune situaţia ce-o ai acum la mine, şi să-ţi mărturisesc 
recunoştinţa mea pentru fidelitatea ta şi minunatele tale 
calităţi, îndemnându-te să te însori numaidecât cu fata, şi 
sprijinindu-te să câştigi în mod independent existenţa ta şi 
a familiei tale. Voi fi mândru, Sam, urmă dl. Pickwick al 
cărui glas tremurător până atunci îşi recăpătase tonul 
obişnuit, voi fi mândru şi fericit făcând din planurile tale de 
viitor o grijă personală deosebită. 

Câteva clipe stărui o tăcere adâncă, după care Sam 
spuse cu voce înceată şi răguşită, dar sigură: 

— Vă sunt foarte îndatorat pentru bunătatea 
dumneavoastră, dom'le, întrutotul vrednică de 
dumneavoastră, dar asta nu se poate. 

— Ce nu se poate?! exclamă dl. Pickwick uimit. 

— Samivel! spuse dl. Weller cu demnitate. 

— Spun că asta nu se poate, repetă Sam cu ton mai 
ridicat. Dumneavoastră ce o să faceţi, dom'le? 

— Dragă băiete, răspunse dl. Pickwick, ultimele 
evenimente care s-au întâmplat în rândurile prietenilor mei, 
vor schimba pe de-a-ntregul felul meu de trai în viitor. În 
afară de asta, îmbătrânesc, am nevoie de odihnă şi linişte; 
s-a sfârşit cu plimbările mele, Sam. 

— Cum pot să ştiu eu, dom'le? Credeţi aşa acum; dar 
închipuiţi-vă că vă schimbaţi părerea, tot ce se poate, căci 
aveţi încă focul unui tânăr de douăzeci şi cinci de ani; ce-o 
să faceţi fără mine? Asta nu se poate, dom'le, nu se poate, 
argumentă Sam. 

— Foarte bine, Samivel. Ai multă dreptate în ce spui, 
observă dl. Weller cu glas îmbietor. 

— Sam, vorbesc după îndelungată chibzuinţă şi cu 
certitudinea că-mi voi ţine cuvântul, urmă dl. Pickwick 
clătinând din cap. Nu-mi mai plac aventurile; s-a sfârşit cu 
călătoriile. 

— Prea bine, dom'le. Atunci e un motiv mai mult să aveţi 
totdeauna cu dumneavoastră pe cineva care să vă 
cunoască, să vă ţie de urât şi să vă ajute. Dacă vreţi să 
aveţi un băiat mai aligant, n-aveţi decât să-l luaţi; însă, cu 
sau fără leafă, cu concediu sau fără, hrănit sau nehrănit, 
adăpostit sau nu, Sam Weller pe care l-aţi luat din vechiul 
han din Borough rămâne scai după dumneavoastră, 
întâmplă-se ce s-o întâmpla; şi orice-o face şi-o spune 
lumea, nimic n-o să-l împiedice! 

La sfârşitul acestei declaraţii pe care Sam o făcuse foarte 
emoţionat, tatăl său se sculă de pe scaun şi, uitând orice 
consideraţie de loc şi de cuviinţă, flutură pălăria deasupra 
capului, scoțând trei urale înflăcărate. 

— Băiatule, spuse dl. Pickwick după ce dl. Weller se 
aşeză cam ruşinat de entuziasmul său; băiatule, trebuie să 
te gândeşti şi la fată. 

— Mă gândesc la fată, dom'le; m-am gândit la fată şi i- 
am spus situaţia mea, şi ea vrea să aştepte până ce-oi fi 
gata. Crez c-o să-şi ţie făgăduiala, dom'le; de nu, ar 
însemna că nu e fata pe care mi-am închipuit-o, şi mă las 
păgubaş de dânsa. Mă cunoaşteţi bine, dom'le; hotărârea 
mea e luată şi nimic n-ar putea să mă facă s-o schimb. 

Cine ar fi avut tăria să combată această hotărâre? Dl. 
Pickwick, nu. Dragostea dezinteresată a umililor săi prieteni 
îi inspira, în momentul acela, mai multă mândrie şi 
încântare decât i-ar fi putut prilejui zece mii de declaraţii 
ale celor mai mari personaje de pe faţa pământului. 

Pe când în camera d-lui Pickwick avea loc conversaţia 
amintită, un bătrânel înveşmântat în haine de culoarea 

tabacului, urmat de un hamal care ducea o valiză, se 
înfăţişă la uşa hotelului. După ce-şi opri o cameră pentru 
noapte, întrebă pe servitor dacă nu se află acolo o doamnă 
Winkle; şi, fireşte, servitorul răspunse afirmativ. 

— E singură? întrebă bătrânelul. 

— Cred că da, domnule. Aş putea s-o chem pe camerista 
dumneaei dacă... 

— Nu, n-am nevoie, întrerupse repede omuleţul. Condu- 
mă la camera doamnei fără să m-anunţi. 

— Dar, domnule! glăsui servitorul. 

— Eşti surd? se răsti omuleţul. 

— Nu, domnule. 

— Atunci ascultă-mă, te rog. Poţi să m-auzi acum? 

— Da, domnule. 

— Bine. Condu-mă la camera doamnei Winkle, fără să m- 
anunţi. 

Rostind porunca, bătrânelul strecură cinci şilingi în mâna 
servitorului şi-l privi ţintă. 

— La drept vorbind, domnule, nu ştiu dacă... 

— Ei, tot ai să m-asculţi, văd bine; aşa că e preferabil să 
te  execuţi numaidecât; vom economisi timpul, zise 
bătrânelul. 

Era ceva aşa de liniştit şi de hotărât în felul de a fi al 
bătrânelului, că servitorul băgă cei cinci şilingi în buzunar 
şi-l conduse pe scări fără a mai adăuga o iotă. 

— Asta e camera? întrebă străinul. Bine, poţi să pleci. 

Servitorul se supuse, întrebându-se însă cine-o fi domnul 
şi ce-o fi vrând. Acesta îl aşteptă să dispară, şi bătu la uşă. 

— Intră! glăsui Arabella. 

— Hm, drăguță voce, oricum, murmură bătrânelul, dar 
asta nu înseamnă nimic. 

Deschise uşa şi intră în odaie. Arabella care lucra, se 
sculă văzând un străin. Era oarecum tulburată, şi nu-i 
stătea rău. 

— Nu vă deranjaţi, doamnă, rogu-vă, spuse necunoscutul 

intrând şi închizând uşa. Doamna Winkle, dacă nu mă înşel? 

Arabella înclină capul. 

— Doamna Nathaniel Winkle, care s-a măritat cu fiul 
bătrânului din Birmingham? urmă străinul examinând-o pe 
Arabella cu o curiozitate vădită. 

Arabella înclină capul şi privi stânjenită în juru-i, ca şi 
cum nu ştia dacă să cheme pe cineva într-ajutor. 

— După câte văd, doamnă, vizita mea vă surprinde, 
spuse bătrânul domn. 

— Mărturisesc, întrucâtva, răspunse Arabella, mirându-se 
din ce în ce mai mult. 

— Am să iau un scaun, dacă-mi permiteţi, doamnă, spuse 
străinul aşezându-se şi scoțând din buzunar un toc de 
ochelari din care luă liniştit o pereche de ochelari pe care îi 
potrivi pe nas. Nu mă cunoaşteţi, doamnă? întrebă el 
privind-o pe Arabella cu atâta luare aminte că ea începu să 
se îngrijoreze. 

— Nu, domnule, răspunse ea cu timiditate. 

— Nu! repetă străinul legănându-şi piciorul stâng; nu văd 
cum m-aţi cunoaşte. Ştiţi totuşi numele meu, doamnă. 

— Credeţi? întrebă Arabella, tremurând, fără să-şi dea 
bine seama de ce. Vă pot ruga să-mi aduceţi aminte? 

— Îndată, doamnă, îndată, răspunse necunoscutul care 
nu-şi luase ochii de pe figura ei. Sunteţi măritată de puţin 
timp, doamnă? 

— Da, domnule, răspunse Arabella cu voce abia 
perceptibilă, punându-şi lucrul deoparte; din ce în ce mai 
neliniştită, căci un gând, care o izbise şi înainte, o frământa 
din ce în ce mai mult. 

— Fără să fi arătat soţului dumneavoastră îndatorirea de 
a-l consulta mai întâi pe părintele lui, de care depinde în 
întregime după câte mi pare? zise străinul. 

Arabella îşi duse batista la ochi. 

— Fără măcar să căutaţi a afla pe cale indirectă care 
erau sentimentele bătrânului într-o chestiune ce-l interesa, 

fireşte, tot atât de mult? 

— Nu pot să tăgăduiesc, domnule, îngăimă Arabella. 

— Şi fără ca dumneavoastră să fi fost destul de înstărită 
spre a asigura soţului o despăgubire pentru foloasele de 
care el s-ar fi bucurat în cazul când se însura după dorinţele 
părintelui său? Asta numesc băieţii şi fetele iubire 
dezinteresată, până ce au băieţi şi fete la rândul lor şi 
atunci o văd şi ei într-o altă lumină, mai severă, spuse 
bătrânul. 

Lacrimile Arabellei curgeau potop în timp ce susţinea că 
era tânără, fără experienţă, că numai iubirea o împinsese 
să facă acest pas şi că fusese lipsită aproape din copilărie 
de îngrijirile şi de poveţele părinţilor. 

— N-a fost bine, spuse bătrânul gentleman cu ton mai 
blând; foarte rău. A fost o copilărie romanţioasă, ceva 
nesăbuit. 

— Eu sunt de vină, domnule, numai eu, domnule! replică 
biata Arabella plângând. 

— Eh, fleacuri! Îmi închipui că nu eşti de vină dacă el s-a 
îndrăgostit de dumneata... Dar totuşi, adăugă necunoscutul 
privind-o pe Arabella cu un aer şiret, totuşi într-adevăr 
dumneata eşti vinovată, căci el n-a avut încotro. 

Micul compliment sau modul ciudat în care îl făcuse 
bătrânul gentleman, ori schimbarea atitudinii sale în bine, 
devenind mult mai blând decât fusese la început, ori toate 
aceste trei cauze la un loc, smulseră Arabellei un zâmbet 
printre lacrimi. 

— Unde este soţul dumitale? întrebă brusc necunoscutul, 
pentru a ascunde un zâmbet ce-i luminase faţa. 

— Îl aştept dintr-o clipă într-alta, domnule. L-am convins 
să se plimbe puţin în dimineaţa asta; e foarte nefericit, 
foarte abătut că n-a primit veşti de la tatăl său. 

— Aha, abătut; foarte bine, merită! 

— Mi-e teamă că suferă pentru mine, domnule; şi, la 
drept vorbind, eu sufăr mult pentru el, căci eu sunt cauza, 

singura cauză care l-a adus în starea aceasta. 

— Nu te necăji din pricina lui, draga mea; merită. Mă 
bucur... mă bucur foarte mult, întrucât îl priveşte. 

Cuvintele abia ieşiseră din gura bătrânului domn, când se 
auziră paşi pe scară. Arabella şi străinul părură că-i 
recunosc în aceeaşi clipă; bătrânelul se îngălbeni şi, făcând 
o sforţare violentă să pară liniştit, se sculă în momentul 
intrării d-lui Winkle. 

— Tată! strigă acesta dându-se înapoi cu uimire. 

— Da, domnule! răspunse bătrânelul. Eh, domnule, ce ai 
să-mi spui? 

DI. Winkle rămase tăcut. 

— Sper că roşeşti de purtarea dumitale. 

DI. Winkle tot nu spuse nimic. 

— Roşeşti de purtarea dumitale, domnule; da sau nu? 

— Nu, domnule! replică dl. Winkle trecând braţul 
Arabellei pe sub al său; nu roşesc nici de purtarea mea, nici 
de-a soţiei mele. 

— Pe cuvântul meu! strigă bătrânelul cu ironie. 

— Îmi pare foarte rău că am făcut ceva care a micşorat 
dragostea dumitale pentru mine, domnule; sunt însă 
totodată dator să spun că n-am niciun motiv să roşesc de 
alegerea mea, aşa cum nu trebuie să roşeşti nici dumneata 
că o ai ca noră. 

— Dă-mi mâna, Nat, spuse bătrânul cu voce mişcată. 
Îmbrăţişează-mă, îngerul meu; eşti, la urma urmei, o noră 
încântătoare. 

După câteva minute, dl. Winkle se duse să-l caute pe dl. 
Pickwick şi, întorcându-se însoţit de acesta, îl prezentă 
părintelui său cu care îşi strânse mâna timp de cinci minute 
în şir. 

— Domnule Pickwick, îţi mulţumesc din tot sufletul 
pentru toată bunătatea arătată fiului meu, spuse bătrânul 
cu ton deschis şi direct. Eu sunt cam repezit, iar când te-am 
văzut ultima dată, eram surprins şi jignit. Am judecat cu 


1057 


ochii mei acum, şi sunt mai mult decât mulţumit. Alte scuze 
mai trebuie să cer, domnule Pickwick? 

— Câtuşi de puţin, răspunse acesta. Ai făcut singurul 
lucru care lipsea pentru desăvârşirea fericirii mele. 

Urmară, timp de cinci minute, alte strângeri de mâini, 
însoţite de sumedenie de complimente care, pe lângă că 
erau politicoase, aveau meritul foarte mare şi foarte nou de 
a fi sincere. 

Sam îl condusese, respectuos, pe părintele său la 
Sălbăticuța când, la înapoiere, îl întâlni în curte pe dolofanul 
care adusese un bilet de la Emily Wardle. 

— Ascultă, îl strigă Joe care era neobişnuit de vorbăreţ, 
ascultă, nu-i aşa că Mary e tare drăguță? Ţiu aşa de mult la 
ea! 

Sam nu-i răspunse verbal ci, înmărmurit de înfumurarea 
dolofanului, îl privi ţintă un minut, îl duse de guler până la 
colţul străzii şi-l expedie cu o lovitură de picior, 
nevătămătoare, ceremonioasă, după care se întoarse la 
hotel fluierând. 

CAPITOLUL LVII 


În care Clubul Pickwick e definitiv dizolvat şi totul se sfârşeşte 
spre mulţumirea tuturor. 


Timp de o săptămână întreagă după sosirea 
îmbucurătoare a d-lui Winkle din Birmingham, dl. Pickwick 
şi Sam Weller lipsiră toată ziua de la hotel, înapoindu-se 
numai la ora mesei şi având amândoi un aer de mister şi de 
importanţă cu totul străin de firea lor. Era vădit că se 
spunea la cale un eveniment însemnat, dar toţi se pierdeau 
în presupuneri. Câţiva (printre care dl. Tupman) erau 
dispuşi să creadă că dl. Pickwick plănuia vreo alianţă 
matrimonială; femeile însă respingeau cu tărie ideea. Alţii 
înclinau a bănui că proiectase vreo expediţie depărtată ale 
cărei pregătiri le făcea. Dar lucrul fusese tăgăduit cu 
vigoare de Sam care, prididit cu întrebările de Mary, 
declarase sus şi tare că nu era vorba de noi călătorii. In cele 
din urmă, după şase zile de zadarnice speculaţii, în care 
timp toţi îşi storseseră creierii căutând o lămurire, hotărâră 
în unanimitate că dl. Pickwick va fi invitat să-şi explice 
conduita şi să declare precis de ce lipsea astfel din mijlocul 
prietenilor plini de admiraţie pentru persoana sa. 

În acest scop, dl. Wardle îi pofti pe toţi la masă, la 
Adelphi, iar după ce carafa făcu în două rânduri ocolul 
mesei, atinse chestiunea în următorii termeni: 

— Suntem cu toţii nerăbdători să ştim cu ce te-am putut 
ofensa, de ne părăseşti astfel, consacrându-te plimbărilor 

singuratice tot timpul. 

— Sunteţi într-adevăr? răspunse dl. Pickwick. E destul de 
ciudat; tocmai aveam intenţia să vă dau chiar azi o 
explicaţie completă. Aşa că, dacă vreţi să-mi mai turnaţi un 
pahar cu vin, vă voi satisface curiozitatea. 

Carafa trecu din mână în mână cu o iuţeală neobişnuită, 
şi dl. Pickwick, privindu-şi cu un zâmbet voios prietenii, 
începu: 

— Toate schimbările care s-au produs printre noi, spuse 
el, vreau să spun căsătoria mea care s-a făcut şi căsătoria 
care urmează să se facă, cu urmările pe care le atrag, îmi 
impuneau să gândesc serios, şi neîntârziat, la planurile 
mele de viitor. M-am hotărât să mă retrag în împrejurimile 
Londrei, în vreun loc drăguţ şi liniştit. Am văzut o casă care 
îmi convenea, am cumpărat-o şi mobilat-o. Ea e gata să mă 
primească, şi socotesc să mă mut într-însa numaidecât. 
Sper să petrec încă mulţi ani fericiţi în refugiul acela tihnit, 
bucurându-mă pentru restul zilelor mele de tovărăşia 
prietenilor mei şi urmat, după moartea mea, de regretele 
lor afectuoase. 

Aici, dl. Pickwick se opri, şi un murmur surd se auzi în 
jurul mesei. 

— Casa pe care am ales-o, urmă el, e la Dulwich, într-una 
dintre cele mai plăcute poziţii care se pot găsi în preajma 
Londrei. E acolo o grădină mare, şi locuinţa este orânduită 
astfel încât să nu-i lipsească niciun confort. Poate chiar că 
nu este lipsită de oarecare eleganţă. Dar despre acest lucru 
vă veţi da seama singuri. Sam mă va însoţi. Am angajat, în 
urma recomandărilor lui Perker, o menajeră, o foarte 
bătrână menajeră, şi ceilalţi servitori pe care ea i-a socotit 
necesari. Îmi propun să consacru micul refugiu unei 
ceremonii căreia îi port mult interes. Doresc, dacă prietenul 
meu Wardle nu se împotriveşte, ca nunta fiicei sale să aibă 
loc în noua locuinţă, în ziua când voi lua-o în stăpânire. 
Fericirea tinerilor, continuă dl. Pickwick uşor mişcat, a fost 

totdeauna cea mai mare plăcere a vieţii mele; mi se va 
încălzi inima când voi asista sub acoperământul meu la 
săvârşirea fericirii celor mai dragi prieteni. 

DI. Pickwick se opri iarăşi; Arabella şi Emily plângeau cu 
sughiţuri. 

— Am comunicat, personal şi în scris, cu Clubul, reluă dl. 
Pickwick. l-am arătat intenţia mea. În decursul lungii 
noastre absenţe, au avut loc în sânul său multe 
neînţelegeri. Retragerea mea, adăugată altor felurite 
împrejurări, a dus la dizolvarea lui. Clubul Pickwick a încetat 
de a mai exista. Nu voi regreta niciodată, rosti dl. Pickwick 
cu glas scăzut, nu voi regreta niciodată că am consacrat 
aproape doi ani studierii diferitelor varietăţi ale caracterului 
speciei omeneşti, deşi preocuparea de ceea ce e nou părea 
multora o treabă uşuratică. Aproape toată viaţa mea fiind 
consacrată afacerilor pozitive şi îmbogăţirii, am văzut 
deschizându-se dinainte-mi numeroase probleme despre 
care nu aveam nicio idee şi care, nădăjduiesc, mi-au lărgit 
inteligenţa şi mi-au desăvârşit spiritul. Dacă n-am făcut 
decât puţin bine, mă mândresc că am făcut şi mai puţin 
rău, şi că la apusul vieţii mele, fiecare aventură a mea nu- 
mi va aduce decât amintiri distractive, plăcute. lar acum, 
scumpi prieteni, Dumnezeu să vă binecuvânteze pe toţi! 

DI. Pickwick îşi umplu paharul şi-l duse la buze cu mâna 
tremurândă. Ochii i se umeziră de lacrimi când prietenii se 
ridicară deodată să închine din toată inima pentru el. 

Erau puţine pregătiri de făcut pentru căsătoria d-lui 
Snodgrass. Deoarece el nu avea nici tată, nici mamă, şi 
pentru că, minor fiind, fusese sub tutela d-lui Pickwick, 
acesta îi cunoştea perfect situaţia materială şi planurile de 
viitor. Socoteala pe care o dădu d-lui Wardle îl satisfăcu 
deplin pe acesta - aşa cum l-ar fi satisfăcut orice altă 
socoteală; căci bunul bătrân avea inima plină de voioşie şi 
mulţumire. El dărui Emilyei o zestre frumoasă şi, deoarece 
căsătoria fusese fixată pentru a patra zi, timpul scurt 

hărăzit pregătirilor împinse până aproape de nebunie trei 
croitorese şi-un croitor. 

A doua zi, poruncind să se pună cai de poştă la trăsură, 
dl. Wardle plecă s-o aducă pe mama sa de la Dingley Dell. 
Bătrâna doamnă căreia îi comunică vestea cu înflăcărarea-i 
obişnuită, leşină pe dată; dar, adusă repede în simţiri, 
porunci să i se împacheteze numaidecât rochia de brocart 
şi începu să istorisească mai multe împrejurări analoage 
care avuseseră loc la căsătoria fiicei mai mari a răposatei 
doamne Tollimglower. Povestirea dură trei ceasuri, şi nu 
ajunsese nici la jumătate. 

Se impunea să fie informată d-na Trundle despre 
extraordinarele pregătiri de la Londra; şi pentru că n-o 
ducea prea bine cu sănătatea, ştirea îi fu comunicată de dl. 
Trundle, ca nu cumva s-o zdruncine. Dar ea nu fu câtuşi de 
puţin zdruncinată, căci scrise îndată la Muggleton să i se 
confecţioneze o nouă bonetă şi-o rochie neagră de saten, 
notificând în plus hotărârea ei de a fi prezentă la 
ceremonie. Auzind cuvintele acestea, dl. Trundle trimise 
îndată după doctor. Doctorul hotărî că d-na Trundle era în 
măsură să ştie mai bine decât oricine cum se simţea; la 
care d-na Trundle răspunse că se simţea destul de tare ca 
să meargă la Londra şi că va merge. lar doctorul era un 
doctor iscusit şi prudent. El ştia ce e bun pentru sine şi 
pentru alţii; fu deci de părere că dacă d-na Trundle 
rămânea acasă, se va necăji poate, şi necazul i-ar făcea 
mai mult rău decât călătoria şi că era preferabil s-o lase să 
plece. Ea plecă într-adevăr, şi medicul avu grijă să-i trimită 
o jumătate de duzină de doctorii ca să le bea pe drum. 

Ca adaus la toate încurcăturile sale, Wardle căpătase 
două scrisorele pentru două mici domnişoare ce urmau să 
oficieze ca domnişoare de onoare. Aflând importanta veste, 
cele două domnişoare se necăjiră la culme că nu aveau 
pregătit niciun lucru într-o împrejurare aşa de importantă, 
şi nici măcar timpul să facă ceva, fapt care prilejui celor doi 

părinţi ai domnişoarelor un simţământ de satisfacţie. 

Totuşi au fost ajustate nişte rochii vechi, au fost fabricate 
nişte pălării noi, astfel că cele două domnişoare se 
înfăţişară cât se poate de bine, ceea ce era de aşteptat. De 
altminteri, cum ele plânseră în anumite momente potrivite 
în ziua nunţii, şi cum tremurară când trebuia, cei de faţă 
recunoscură că fetele s-au achitat admirabil de îndatoririle 
lor. 

În ce fel au ajuns cele două rude sărace la Londra; dacă 
au mers pe jos, ori s-au urcat dinapoia trăsurilor, ori s-au 
căţărat în căruţe, ori s-au purtat reciproc în spinare, nu se 
ştia sigur; ele sosiseră însă înaintea d-lui Wardle şi bătuseră 
cele dintâi la uşa d-lui Pickwick în dimineaţa nunţii. Erau 
numai zâmbete şi gulere scrobite. 

Fură primiţi călduros, căci sărăcia sau bogăţia nu aveau 
nicio influenţă asupra d-lui Pickwick. Noii servitori erau plini 
de râvnă, de însufleţire; Sam, într-o stare fără de pereche 
de bună dispoziţie şi exaltare; Mary, strălucitoare de 
frumuseţe şi de panglici drăguţe. 

Mirele, care locuia în casa d-lui Pickwick de două sau trei 
zile, ieşi galant în întâmpinarea miresei la biserica din 
Dulwich. Era însoţit de d-nii Pickwick, Ben Allen, Bob 
Sawyer şi Tupman. Sam stătea în afara trăsurii, îmbrăcat 
într-o livrea sclipitoare, născocită anume pentru acest 
prilej; purta la cheotoare o panglicuţă albă, primită în dar 
de la iubita lui. În biserică se întâlniră cu familiile Wardle şi 
Winkle, cu mireasa şi domnişoarele de onoare şi cu soţii 
Trundle, iar când ceremonia fu încheiată, trăsurile goniră 
toate spre casa d-lui Pickwick, unde nuntaşii urmau să ia 
dejunul şi unde dl. Perker îi aştepta. 

Aici se împrăştiară norii uşori pe care-i zămislise 
solemnitatea ceremoniei. Figurile străluceau toate de 
bucurie şi nu se auzeau decât complimente şi felicitări. Era 
aşa de frumos totul: peluza din faţa casei, grădina de la 
spate, sera micuță, sala de mâncare, salonul, odăile de 

culcat, fumoarul şi, mai presus de orice, cabinetul de studii 
cu tablourile, fotoliile, scrinurile ciudate, mesele fanteziste, 
cărţile fără număr, fereastra mare dând spre o peluză 
drăguță şi spre o perspectivă încântătoare cu căsuțe 
prizărite ici-colo, aproape tăinuite sub pomi; apoi perdelele 
şi covoarele, scaunele şi sofalele! Toate erau aşa de 
frumoase, de trainice, curate şi de un gust aşa de ales, 
după cum spunea fiecare, că nu ştiai la ce să te uiţi mai 
întâi. 

În mijlocul tuturor acestor frumuseți, dl. Pickwick stătea 
în picioare, iar figura lui era luminată de zâmbete cărora nu 
le-ar fi putut rezista nicio inimă de bărbat, de femeie sau de 
copil. Părea cel mai fericit din tot grupul; strângea mereu, 
mereu, mâinile aceloraşi persoane, iar când mâinile lui nu-i 
erau ocupate astfel, le freca mulţumit. Se întorcea în toate 
părţile, la fiecare nouă expresie de curiozitate sau 
admiraţie, şi-i încânta pe toţi cu aerul său de mulţumire şi 
voioşie. 

Masa e anunţată. DI. Pickwick o conduce în capul unei 
mese lungi pe bătrâna doamnă (foarte elocventă asupra 
subiectului Tollimglower); Wardle se aşază la capătul 
celălalt; prietenii se aranjează de o parte şi de alta, iar Sam 
îşi ocupă locul dinapoia stăpânului. Râsetele şi conversațiile 
încetează; dl. Pickwick, spunând rugăciunea de dinaintea 
mesei, se opreşte un moment şi priveşte în juru-i; lacrimi 
de bucurie copleşitoare îi curg din ochi. 

Ne despărţim de prietenul nostru într-unul dintre acele 
momente de fericire curată care, dacă le căutăm, 
înfrumuseţează din când în când existenţa noastră 
vremelnică aici. Sunt pe pământ umbre întunecoase, dar 
lumina pare prin contrast cu atâta mai strălucitoare. Sunt 
unii oameni care, asemenea bufniţelor şi liliecilor, au ochi 
mai buni pentru beznă decât pentru lumină; noi, care nu 
avem astfel de însuşiri optice, simţim o plăcere mai mare 
aruncând o ultimă privire tovarăşilor imaginari ai multor 

ceasuri de singurătate, într-o clipă când scânteierea scurtă 
a soarelui îi scaldă în lumină. 

Destinul celor mai mulţi oameni care trăiesc în mijlocul 
lumii, chiar al acelora ce nu ajung decât în floarea vârstei, e 
să-şi facă numeroşi prieteni sinceri; şi să-i piardă, potrivit 
rostului firii. Destinul tuturor autorilor şi cronicarilor e să 
creeze prieteni fictivi şi să-i piardă, potrivit rostului artei. 
Dar nu în aceasta e toată nefericirea lor; sunt obligaţi să 
dea seama de ei. 

Spre a ne supune acestui obicei - rău fără îndoială - vom 
adăuga aici o scurtă notiţă biografică asupra persoanelor 
adunate la dl. Pickwick. 

DI. şi d-na Winkle, reintraţi pe deplin în grațiile d-lui 
WinkKle-senior, fură curând după aceea aşezaţi într-o casă 
nouă, clădită la mai puţin de o jumătate de milă de a d-lui 
Pickwick. DI. Winkle fiind angajat ca agent sau 
corespondent al părintelui său în capitală, îşi schimbă 
vechiul costum cu îmbrăcămintea obişnuită a englezilor şi 
păstra totdeauna, după aceea, aparențele unui creştin 
civilizat. 

DI. şi d-na Snodgrass se aşezară la Dingley Dell, unde 
cumpărară şi cultivară o mică fermă, mai mult pentru a 
avea o îndeletnicire decât pentru a realiza un câştig. Dl. 
Snodgrass arătându-se încă, uneori, distrat şi melancolic, 
este socotit, până în ziua de azi, un mare poet printre 
prieteni şi cunoştinţe, deşi noi nu ştim ca el să fi scris 
vreodată ceva spre a îndreptăţi opinia aceasta. Cunoaştem 
multe personaje vestite în literatură, filosofie, şi aşa mai 
departe, care se bucură de o reputaţie înaltă, bazată pe 
aceleaşi temeiuri. 

După ce dl. Pickwick se statornici în căminul său, iar 
prietenii se însurară, dl. Tupman luă o locuinţă la Richmond 
unde a rămas totdeauna. De atunci, în lunile de vară, el se 
plimbă regulat pe terasă cu aer tineresc şi cochet, stârnind 
astfel admiraţia multor doamne de-o anumită vârstă, care 

trăiesc în singurătate prin aceste meleaguri. Totuşi, el nu s- 
a mai încumetat niciodată să facă noi propuneri. 

După ce a dat faliment, dl. Bob Sawyer întovărăşit de dl. 
Ben Allen plecă în Bengal, unde amândoi căpătaseră 
posturi de medici ai Companiei Indiilor de Vest. Au avut 
amândoi friguri galbene în vreo patrusprezece rânduri şi s- 
au hotărât, în sfârşit, să încerce puţină abstinenţă. De 
atunci se simt bine. 

D-na Bardell a continuat să-şi închirieze locuinţa la mai 
mulţi domni singuri şi simpatici. A tras foloase mari, dar nu 
s-a mai legat de nimeni pentru nerespectarea făgăduielii de 
luare în căsătorie. Avocaţii ei, d-nii Dodson şi Fogg, 
continuă să facă afaceri din care au un venit bogat şi sunt 
consideraţi ca cei mai iscusiţi printre iscusiţi. 

Sam Weller s-a ţinut de cuvânt şi, timp de doi ani nu s-a 
căsătorit. Dar după aceea, bătrâna menajeră a d-lui 
Pickwick murind, dl. Pickwick a ridicat-o pe Mary la rangul 
acesta, cu condiţia să se mărite numaidecât cu Sam, ceea 
ce ea făcu fără murmur. Suntem îndreptăţiţi să credem că 
Sam are o familie destul de numeroasă, căci în mai multe 
rânduri au fost văzuţi doi băieţaşi voinici la grilajul grădinii. 

DI. Weller-senior îşi conduse trăsura timp de un an, dar, 
fiind atacat de gută, trebui să se retragă. Cu toate astea, 
conţinutul portofelului său a fost aşa de bine plasat de 
către dl. Pickwick, încât el poate să trăiască liniştit, la un 
han admirabil, aproape de Shooter's Hill. E venerat ca un 
oracol, se laudă că este intim cu dl. Pickwick şi a păstrat 
pentru văduve o aversiune de neînfrânt. 

DI. Pickwick a continuat să trăiască în noua lui casă şi şi-a 
trecut timpul liber, fie punându-şi în ordine amintirile, pe 
care le-a dăruit apoi secretarului Clubului cândva faimos; 
fie făcându-i-se lectură de către Sam, ale cărui observaţii îl 
înveselesc totdeauna. Il deranjară la început numeroasele 
rugăminţi ale d-lor Snodgrass, Winkle şi Trundle de a fi 
naşul copiilor lor; acum s-a obişnuit însă şi îndeplineşte 

această funcţiune ca pe ceva firesc. N-a avut niciodată 
motiv să regrete bunătatea sa fată de dl. Jingle şi de Job 
Trotter, căci amândoi au devenit, cu timpul, respectabili 
membri ai societăţii, refuzând totuşi cu îndârjire să revină la 
locul vechilor isprăvi şi ale primelor ispite. Dl. Pickwick e 
cam infirm acum; dar spiritul său este la fel de tânăr. Poate 
fi văzut adeseori contemplând tablourile galeriei din 
Dulwich sau, în zilele frumoase, făcând o plimbare plăcută 
prin vecinătate. Il cunosc oamenii săraci din împrejurimi, 
care nu uită niciodată să-şi scoată pălăria cu respect când 
trece pe dinaintea lor. Copiii îl idolatrizează şi, pentru a 
spune adevărul întreg, toţi vecinii fac la fel. Merge în 
fiecare an la o mare reuniune de familie, la dl. Wardle, şi cu 
acest prilej, ca întotdeauna, îl însoţeşte neapărat 
credinciosul său Sam; căci între stăpân şi servitor există o 
legătură reciprocă şi trainică, pe care numai moartea va 
putea s-o rupă. 


SFÂRŞIT 

ILUSTRAŢII 


Se poate spune că romanul Documentele postume ale 
Clubului Pickwick a apărut accidental. Dickens a fost 
angajat iniţial de Edward Chapman, să scrie nişte texte 
explicative pentru o serie de gravuri pe lemn realizate de 
Robert Seymour. Geniul lui Dickens şi-a pus pecetea asupra 
povestirii, iar „Pickwick” a devenit un fenomen literar şi 
cultural al secolului XIX. 

Aşadar romanul nu poate fi separat de gravurile care l-au 
generat, ilustrațiile seriei foileton. 


După sinuciderea lui Robert Seymour (20 aprilie 1836), 
seria de gravuri va fi continuată de Hab/ot Knight Browne, 
numit şi „Phiz”. În ediţia Chapman & Hall a romanului, 
prima care reunea fasciculele lunare, „Phiz” a gravat un 
nou set de plăci „cu mult superioare celor folosite pentru 
fasciculele lunare, parțial pornind de la ilustrațiile originale” 
(Hammerton 86), eliminând în întregime gravurile lui 
Robert Seymour. Gravurile au fost executate pe oţel. 

Merită amintită şi ediţia Harper Brothers apărută în 
Statele Unite în 1873, cu gravuri realizate de Thomas Nast 
(52 ilustraţii). 


llustraţiile din prezentul text sunt reproduceri după 


gravurile primei ediţii, apărută în fascicule, la Londra, 1836 
—1837, ilustratori: Robert Seymour şi „Phiz” (Hablot Knight 
Browne). 

Lista ilustraţiilor din prezenta ediţie: 


. „DI. Pickwick adresându-se Clubului” - Robert Seymour, aprilie 1836 

. „Birjar bătăios” - Robert Seymour, aprilie 1836 

. „Câinele inteligent” - Robert Seymour, aprilie 1836 

„DI. Slammer îl sfidează pe Jingle” - Robert Seymour, aprilie 1836 

„Clown murind” - Robert Seymour, mai 1836 

. „DI. Pickwick în goana după pălărie” - Robert Seymour, mai 1836 

. „DI. Winkle calmează armăsarul” - Robert Seymour, mai 1836 

. „Grăsunul...” - Phiz, iunie 1836 

. „Wardle şi prietenii săi” - Phiz, iunie 1836 

10. „Accidentul” - Phiz, iulie 1836 

11. „Prima apariție a d-lui Samuel Weller” - Phiz, iulie 1836 

12. „D-na Bardell leşină în braţele d-lui Pickwick” - Phiz, august 1836 

13. „Alegerile la Eatanswill” - Phiz, august 1836 

14. „Dejun distins la d-na Lee Hunter” - Phiz, septembrie 1836 

15. „Neaşteptatul atac asupra Seminarului de fete” - Phiz, septembrie 
1836 

16. „DI. Pickwick în țarc” - Phiz, octombrie 1836 

17. „DI. Pickwick şi Sam în biroul avocatului” - Phiz, octombrie 1836 

18. „Ultima vizită a lui Heyling la bătrân” - Phiz, noiembrie 1836 

19. „Doamnă de vârstă mijlocie în camera cu pat dublu” - Phiz, 
noiembrie 1836 

20. „Atacul d-lui Weller asupra autorităţilor din Ipswich” - Phiz, 
decembrie 1836 

21. „Job Trotter îl întâlneşte pe Sam în bucătăria d-nei Muzzle” - Phiz, 
decembrie 1836 

22. „Ajunul Crăciunului la dl. Wardle” - Phiz, ianuarie 1837 

23. „Goblinul şi groparul” - Phiz, ianuarie 1837 

24. „DI. Pickwick patinează” - Phiz, februarie 1837 

25 „Prima întrevedere cu maestrul Snubbin” - Phiz, februarie 1837 

26. „Ziua Sf. Valentine” - Phiz, martie 1837 

27. „Procesul” - Phiz, martie 1837 

28. „Salonul de jocuri” - Phiz, aprilie 1837 

29. „D-na Winkle în fața porții, pe furtună” - Phiz, April 1837 

30. „Voioşie la Bob Sawyer” - Phiz, mai 1837 

31. „DI. Pickwick pozează pentru portret” - Phiz, mai 1837 

32. „Sala gardienilor” - Phiz, iulie 1837 

33. „Jingle în închisoarea Fleet” - Phiz, iulie 1837 

34. 
35. 


„Discursul d-lui cu nasul roşu” - Phiz, august 1837 
„D-na Bardell îl întâlneşte pe al. Pickwick în închisoare” - Phiz, 
august 1837 


. „Intoarcerea d-lui Winkle în circumstanţe extraordinare” - Phiz, 


septembrie 1837 


. „Pasageri fantomatici într-o diligenţă fantomă” - Phiz, septembrie 


1837 


. „Cum călătoreşte dl. Bob Sawyer” - Phiz, octombrie 1837 

. „Editori rivali” - Phiz, octombrie 1837 

. „Tony Weller îl dă afară pe Stiggins” - Phiz, noiembrie 1837 

. „Mary şi dolofanul” - Phiz, noiembrie 1837 

. „DI. Weller şi prietenii săi chefuind la dl. Pell” - Phiz, noiembrie 


1837 

